
Introducere 


Înainte de intrarea păcatului în lume, Adam se bucura de o co- 
muniune liberă cu Făcătorul său, dar după ce omul s-a despărţit de 
Dumnezeu prin păcătuire, neamul omenesc a pierdut acest înalt pri- 
vilegiu. Însă, prin Planul de Mântuire, a fost deschisă o cale prin care 
locuitorii pământului să poată avea iarăşi legătură cu cerul. Dumne- 
zeu a comunicat cu oamenii prin Duhul Său, iar prin descoperirile 
date slujitorilor Săi aleşi, a fost dată lumii lumina divină. „Oamenii 
au vorbit de la Dumnezeu mânaţi de Duhul Sfânt“ (2 Petru 1,21). 

În primii două mii cinci sute de ani din istoria omenirii, n-a 
existat nici o revelaţie scrisă. Aceia care fuseseră învăţaţi de Dum- 
nezeu transmiteau cunoştinţa lor altora, şi aceasta era transmisă din 
tată în fiu, de la o generaţie la alta. Pregătirea Cuvântului scris a 
început pe timpul lui Moise. Revelaţiile inspirate au constituit atunci 
o carte inspirată. Această lucrare a continuat într-o lungă perioadă 
de şaisprezece veacuri — de la Moise, istoricul creaţiunii şi al Legii, 
până la Ioan, raportorul celor mai sublime adevăruri ale Evangheliei. 

Biblia arată către Dumnezeu ca autor al ei; cu toate acestea, a 
fost scrisă de mâini omeneşti şi, în variatele stiluri ale diferitelor ei 
cărţi, ea prezintă caracteristicile numeroşilor ei scriitori. Adevărurile 
descoperite sunt toate „insuflate de Dumnezeu“ (2 Timotei 3, 16); 
cu toate acestea, sunt exprimate în cuvinte omeneşti. Cel Infinit, 
prin Duhul Său cel Sfânt, a revărsat lumina în minţile şi inimile 
slujitorilor Săi. El a dat vise, vedenii, simboluri şi înfăţişări; iar aceia 
cărora adevărul le-a fost astfel descoperit au îmbrăcat gândul în 
limbaj omenesc. 

Cele Zece Porunci au fost rostite de Însuşi Dumnezeu şi au fost 
scrise cu mâna Sa. Ele sunt o alcătuire divină şi nu omenească. 
Dar Biblia, cu adevărurile ei date de Dumnezeu şi exprimate în 
limbajul oamenilor, ne prezintă o unire a divinului cu omenescul. O 
astfel de unire a existat în natura Domnului Hristos, care era Fiul 
lui Dumnezeu şi Fiul omului. Acest lucru este adevărat cu privire la 

Biblie, tot aşa cum a fost adevărat şi cu Hristos, căci „Cuvântul s-a 
făcut trup şi a locuit printre noi“. (loan 1, 14) 

Scrise în veacuri diferite, de oameni care se deosebeau foarte 
mult în ceea ce priveşte rangul şi ocupaţia, în înzestrarea intelectuală 
şi spirituală, cărțile Bibliei prezintă un contrast izbitor în ceea ce 
priveşte stilul, ca şi o diversitate în natura subiectelor descoperite. 
Sunt folosite diverse forme de exprimare de către diferiţi ei scriitori; 
adesea, acelaşi adevăr este mai izbitor prezentat de unul decât de 
altul. Deoarece mai mulţi scriitori prezintă un subiect sub diferite 
aspecte şi relaţii, pentru cititorul superficial, neglijent sau cu pre- 
judecăţi, poate apărea o nepotrivire sau o contradicţie, acolo unde 
cercetătorul evlavios, cu o pătrundere mai clară, vede armonia care 
există în profunzime. 

Fiind prezentat prin persoane diferite, adevărul este descoperit 
în variatele lui forme. Un scriitor este mai puternic impresionat 
de o anumită fază a subiectului; el prinde acele puncte care se ar- 
monizează cu experienţa lui sau cu puterea lui de înţelegere şi de 
apreciere; altul prinde o altă fază; şi fiecare dintre ei, sub călăuzi- 
rea Duhului Sfânt, prezintă ceea ce i-a impresionat mai puternic 
mintea — un aspect diferit al adevărului în fiecare carte, dar o ar- 
monie desăvârşită în toate. lar adevărurile revelate în felul acesta se 
unesc pentru a forma un întreg desăvârşit, adaptat pentru a face faţă 
nevoilor oamenilor în toate împrejurările şi experienţele vieţii. 

Lui Dumnezeu I-a plăcut să facă cunoscut lumii adevărul Său 
prin instrumente omeneşti şi El Însuşi, prin Duhul Său cel Sfânt, 
i-a pregătit pe oameni şi i-a făcut în stare să facă lucrarea aceasta. 
EI le-a călăuzit mintea ca să aleagă ce să vorbească şi ce să scrie. 
Comoara a fost încredinţată vaselor de lut şi, cu toate acestea, nu 
este mai puţin din ceruri. Mărturia este transmisă prin exprimarea 
nedesăvârşită a limbajului omenesc, dar este mărturia lui Dumnezeu; 
iar copilul lui Dumnezeu, ascultător şi credincios, vede în ea slava 
unei puteri divine, pline de har şi de adevăr. 

În Cuvântul Său, Dumnezeu a încredinţat oamenilor cunoştinţa 
necesară pentru mântuire. Sfintele Scripturi trebuie să fie primite ca 
o descoperire autoritară, infailibilă a voinţei Sale. Ele sunt măsura 
caracterului, descoperitorul doctrinelor şi dovada experienţei. „Toată 
Scriptura este insuflată de Dumnezeu şi de folos ca să înveţe, să 
mustre, să îndrepte, să dea înţelepciune în neprihănire, pentru ca 


omul lui Dumnezeu să fie desăvârşit şi cu totul destoinic pentru orice 
lucrare bună.“ (2 Timotei 3, 16.17) 

Cu toate acestea, faptul că Dumnezeu a descoperit voia Sa oa- 
menilor prin Cuvântul Său n-a făcut inutilă prezenţa şi călăuzirea 
continuă a Duhului Sfânt. Din contră, Duhul a fost făgăduit de Mân- 
tuitorul nostru ca să descopere Cuvântul slujitorilor Săi, să lumineze 
şi să aplice învăţăturile Lui. Şi pentru că Duhul lui Dumnezeu a fost 
Acela care a inspirat Biblia, este cu neputinţă ca învăţătura Duhului 
să fie vreodată contrară aceleia a Cuvântului. 

Duhul n-a fost dat — şi nici nu va fi revărsat vreodată — pentru 
a da la o parte Biblia, căci Scripturile declară lămurit: Cuvântul lui 
Dumnezeu este măsura prin care trebuie să fie pusă la probă toată 
învăţătura şi experienţa. Apostolul Ioan spune: „Prea iubiţilor, să 
nu daţi crezare oricărui duh; ci să cercetaţi duhurile dacă sunt de 
la Dumnezeu; căci în lume au ieşit mulţi prooroci mincinoşi.“ (| 
loan 4, 1). Iar Isaia declară: „La lege şi la mărturie! Căci dacă nu 
vor vorbi aşa, nu vor mai răsări zorile pentru poporul acesta.“ (Isaia 
8, 20) 

O mare ocară a fost aruncată asupra lucrării Duhului Sfânt, prin 
rătăcirile acelei categorii de oameni care, pretinzând că sunt ilumi- 
naţi de El, declară că nu mai au nevoie de călăuzirea Cuvântului 
lui Dumnezeu. Ei se lasă conduşi de impresii pe care le socotesc ca 
fiind glasul lui Dumnezeu în suflet. Dar duhul care îi stăpâneşte nu 
este Duhul lui Dumnezeu. Această urmare a impresiilor, cu neglija- 
rea Scripturilor, poate duce numai la confuzie, la amăgire şi ruină. 
Ea slujeşte numai pentru a promova scopurile celui rău. Deoarece 
lucrarea Duhului Sfânt este de o importanţă vitală pentru biserica lui 
Hristos, unul dintre planurile lui Satana este ca, prin rătăcirile extre- 
miştilor şi ale fanaticilor, să arunce ocară asupra lucrării Duhului şi 
să-l facă pe poporul lui Dumnezeu să neglijeze acest izvor al puterii 
pe care Însuşi Domnul l-a prevăzut. 

În armonie cu sfântul Cuvânt al lui Dumnezeu, Duhul Său avea 
să-Şi continue lucrarea în tot cursul dispensaţiunii Evangheliei. De-a 
lungul veacurilor, în timp ce erau date Scripturile Noului şi Vechiului 
Testament, Duhul Sfânt n-a încetat să transmită lumină unor persoane 
individuale, în afara descoperirilor care aveau să fie încorporate în 
Canonul sacru. Însăşi Biblia descrie cum, prin Duhul Sfânt, oamenii 
au primit avertizări, mustrări, sfaturi şi îndrumări în probleme care nu 


aveau nici o legătură cu darea Scripturilor. Se menţionează prooroci 
din diferite veacuri, ale căror rostiri n-au fost scrise niciodată. În 
acelaşi fel, după încheierea canonului Scripturii, Duhul Sfânt avea 
să-Şi continue lucrarea Sa, să-i ilumineze, să-i avertizeze şi să-i 
mângâie pe copiii lui Dumnezeu. 

Isus a făgăduit ucenicilor Săi: „Dar Mângâietorul, adică Duhul 
Sfânt, pe care-L va trimite Tatăl, în Numele Meu, vă va învăţa toate 
lucrurile, şi vă va aduce aminte de tot ce v-am spus Eu“... „Când va 
veni Mângâietorul, Duhul adevărului, are să vă călăuzească în tot 
adevărul; căci El nu va vorbi de la EI, ci va vorbi tot ce va fi auzit, şi 
vă va descoperi lucrurile viitoare.“ (loan 14, 26; 16, 13). Scriptura 
învaţă lămurit că aceste făgăduinţe, departe de a fi limitate la zilele 
apostolilor, se extind asupra bisericii lui Hristos din toate veacurile. 
Mântuitorul îi asigură pe urmaşii Săi: „Şi învăţaţi-i să păzească tot 
ce v-am poruncit. Şi iată că Eu sunt cu voi în toate zilele, până 
la sfârşitul veacului. Amin“ (Matei 28, 20). Iar Pavel declară că 
darurile şi manifestările Duhului au fost aşezate în biserică „pentru 
desăvârşirea sfinţilor, în vederea lucrării de slujire, pentru zidirea 
trupului lui Hristos, până vom ajunge toţi la unirea credinţei şi a 
cunoştinţei Fiului lui Dumnezeu, la starea de om mare, la înălțimea 
staturii plinătăţu lui Hristos“. (Efeseni 4, 12.13) 

Pentru credincioşii din Efes apostolul Pavel se ruga: „Şi mă rog 
ca Dumnezeul Domnului nostru Isus Hristos, Tatăl slavei, să vă dea 
un duh de înţelepciune şi de descoperire, în cunoaşterea Lui, şi să 
vă lumineze ochii inimii, ca să pricepeţi care este nădejdea chemării 
Lui, care este bogăţia slavei moştenirii Lui în sfinţi, şi care este faţă 
de noi, credincioşii, nemărginita mărime a puterii Sale, după lucrarea 
puterii tăriei Lui“. (Efeseni 1, 17-19). Lucrarea Duhului divin, pentru 
luminarea înţelegerii şi pentru deschiderea minţii faţă de lucrurile 
adânci ale Cuvântului sfânt al lui Dumnezeu, era binecuvântarea pe 
care Pavel o cerea în favoarea bisericii din Efes. 

După manifestarea minunată a Duhului Sfânt, în Ziua Cincizeci- 
mii, Petru i-a îndemnat pe oameni la pocăință şi la botez în numele 
lui Hristos, pentru iertarea păcatelor; şi el a spus: „Veţi primi darul 
Sfântului Duh. Căci făgăduinţa aceasta este pentru voi, pentru copiii 
voştri, şi pentru toţi cei ce sunt departe acum, în oricât de mare nu- 
măr îi va chema Domnul, Dumnezeul nostru.“ (Faptele Apostolilor 
2, 38.39) 

În legătură imediată cu scenele marii zile a lui Dumnezeu, Dom- 
nul, prin proorocul Ioel, a făgăduit o manifestare deosebită a Duhului 
Său (Iloel 2, 28). Această profeție s-a împlinit parţial în revărsarea 
Duhului Sfânt în Ziua Cincizecimii; dar va ajunge la o împlinire de- 
plină în manifestarea harului divin care va însoţi încheierea lucrării 
Evangheliei. 

Marea luptă dintre bine şi rău va creşte în intensitate aproape de 
încheierea timpului. În toate veacurile, mânia lui Satana s-a manifes- 
tat împotriva bisericii lui Hristos; şi Dumnezeu Şi-a revărsat harul 
şi Spiritul asupra poporului Său pentru a-l întări, ca să se împotri- 
vească puterii celui rău. Când apostolii lui Hristos aveau să ducă 
lumii Evanghelia Sa şi să o scrie pentru toate veacurile viitoare, ei 
aveau să fie în mod special înzestrați cu iluminarea Duhului. Dar, pe 
măsură ce biserica se apropie de eliberarea ei finală, Satana va lucra 
cu o putere din ce în ce mai mare. El s-a coborât „cuprins de o mânie 
mare, ştiind că are puţină vreme“. (Apocalipsa 12, 12). El va lucra 
„cu toată puterea, cu semne şi minuni mincinoase“. (2 Tesaloniceni 
2, 9). Timp de şase mii de ani această inteligenţă deosebită, care 
odinioară fusese cea mai înălţată printre îngerii lui Dumnezeu, s-a 
dedat cu totul lucrării de amăgire şi ruinare. Şi toată profunzimea 
iscusinţei satanice şi a subtilităţii dobândite, toată cruzimea la care 
s-a ajuns în decursul acestor veacuri de luptă vor fi îndreptate îm- 
potriva poporului lui Dumnezeu în conflictul final. Şi în această 
vreme de primejdie, urmaşii lui Hristos trebuie să avertizeze lumea 
cu privire la a doua venire a Domnului; un popor trebuie pregătit 
să stea înaintea Lui, la venirea Sa, „fără pată şi fără zbârcitură“. (2 
Petru 3, 14). În acest timp, înzestrarea deosebită a harului şi a puterii 
divine nu este mai puţin necesară pentru biserică decât a fost în 
zilele apostolilor. 

Prin iluminarea Duhului Sfânt, scenele luptei îndelungate dintre 
bine şi rău au fost descoperite scriitoarei acestor pagini. Din timp 
în timp, mi s-a îngăduit să privesc lucrarea, în diferite veacuri, a 
marii lupte dintre Hristos, Prinţul vieţii, autorul mântuirii noastre, 
şi Satana, prinţul răului, autorul păcatului, primul călcător al sfintei 
Legi a lui Dumnezeu. Vrăjmăşia lui Satana împotriva lui Hristos s-a 
manifestat şi împotriva urmaşilor Săi. Aceeaşi ură faţă de principiile 
Legii lui Dumnezeu, aceeaşi lucrare de amăgire, prin care rătăcirea 
este făcută să apară ca fiind adevăr, prin care legile omeneşti sunt 


puse în locul Legii lui Dumnezeu, iar oamenii sunt conduşi să se 
închine mai degrabă creaturii decât Creatorului, pot fi urmărite în 
toată istoria trecutului. Eforturile lui Satana de a reprezenta greşit 
caracterul lui Dumnezeu, de a-i face pe oameni să cultive o concepție 
falsă despre Creator şi în felul acesta să-L privească mai degrabă cu 
teamă şi ură, decât cu iubire; încercările lui de a da la o parte Legea 
lui Dumnezeu, conducându-i pe oameni să se considere liberi faţă de 
cerinţele ei şi prigonirea acelora care au îndrăznit să se împotrivească 
amăgirilor lui, au fost urmărite continuu în toate veacurile. Toate 
acestea se pot vedea în istoria patriarhilor, profeților, apostolilor, a 
martirilor şi a reformatorilor. 

În marea luptă finală, Satana va folosi aceleaşi procedee, va 
manifesta acelaşi spirit şi va lucra în acelaşi scop ca şi în veacurile 
precedente. Cele petrecute în trecut se vor repeta, cu excepția faptului 
că lupta viitoare va fi marcată de o aşa intensitate cum lumea n-a mai 
văzut niciodată. Amăgirile lui Satana vor fi mai subtile, atacurile lui 
vor fi mai hotărâte. Dacă va fi cu putinţă va amăgi chiar şi pe cei 
aleşi (Marcu 13, 22). 

Când Duhul lui Dumnezeu a descoperit minţii mele marile ade- 
văruri ale Cuvântului Său, cum şi scenele trecutului şi ale viitorului, 
am fost îndemnată să fac cunoscut şi altora ceea ce îmi fusese des- 
coperit — anume, să urmăresc istoria luptei din veacurile trecute şi 
îndeosebi să o prezint astfel, încât să arunce o lumină asupra luptei 
viitoare, care se apropie cu grăbire. Pentru realizarea acestui scop, 
am căutat să selectez şi să adun laolaltă evenimentele din istoria 
bisericii în aşa fel, încât să subliniez descoperirea marilor adevăruri 
probatoare, care au fost date lumii în diferite perioade şi care au 
provocat mânia lui Satana şi vrăjmăşia unei biserici iubitoare de 
lume, adevăruri susţinute de acei martori care „nu şi-au iubit viaţa 
până la moarte“. 

În aceste rapoarte, putem vedea o prefigurare a luptei care ne 
stă înainte. Privindu-le în lumina Cuvântului lui Dumnezeu şi prin 
iluminarea Duhului Său, putem vedea descoperite planurile celui 
rău şi primejdiile pe care vor trebui să le ocolească aceia care vor fi 
găsiţi „fără pată“ înaintea Domnului, la venirea Sa. 

Marile evenimente care au marcat progresul Reformei în veacu- 
rile trecute sunt fapte istorice bine cunoscute şi unanim recunoscute 
de lumea protestantă; ele sunt fapte pe care nimeni nu le poate ig- 

nora. Istoria aceasta am prezentat-o pe scurt în armonie cu scopul 
cărţii, fapt ce s-a impus neapărat, faptele fiind condensate într-un 
spaţiu restrâns, cum s-a găsit potrivit, şi care să dea o înţelegere 
corectă a aplicării ei. În unele cazuri, acolo unde istoricul a grupat 
evenimentele, pentru ca să îngăduie pe scurt o vedere cuprinzătoare a 
subiectului, sau a rezumat amănuntele într-un mod potrivit, cuvintele 
lui au fost citate; dar în unele cazuri, nu s-a indicat sursa, deoarece 
citările nu sunt făcute cu scopul de a acorda autorului o autoritate, ci 
pentru că declaraţia lui permite o prezentare uşoară şi convingătoare 
a subiectului. 

Relatând experienţa şi vederile acelora care au promovat lucrarea 
de reformă din zilele noastre, s-au folosit în acelaşi fel lucrările lor 
publicate. 

Cartea aceasta nu are scopul de a prezenta adevăruri noi cu 
privire la luptele din vremurile de demult, ci de a extrage faptele şi 
principiile care au o importanţă pentru evenimentele viitoare. Totuşi, 
privite ca o parte a luptei dintre forţele luminii şi ale întunericului, 
toate aceste rapoarte ale trecutului sunt văzute ca având o nouă 
însemnătate; prin ele se aruncă o lumină asupra viitorului, luminând 
calea acelora care, asemenea reformatorilor din veacurile trecute, vor 
fi chemaţi, chiar cu primejdia pierderii tuturor bunurilor pământeşti, 
să mărturisească „pentru Cuvântul lui Dumnezeu şi pentru mărturia 
lui Isus Hristos“. 

Scopul acestei cărți este acela de a înfăţişa scenele marii lupte 
dintre adevăr şi rătăcire; de a descoperi cursele lui Satana şi mijlocul 
prin care 1 se poate împotrivi cu succes; de a prezenta o soluţie 
satisfăcătoare a marii probleme a răului, aruncând o astfel de lu- 
mină asupra originii Şi a sorții finale a păcatului, încât să descopere 
dreptatea şi mila, manifestate de Dumnezeu faţă de creaturile Sale; 
precum şi acela de a arăta natura sfântă, neschimbătoare, a Legii 
Sale. Rugăciunea sinceră a scriitoarei este ca, prin influenţa ei, oa- 
menii să fie eliberaţi de puterea întunericului şi să devină „părtaşi la 
moştenirea sfinţilor în lumină“, pentru slava Aceluia care ne-a iubit 
şi S-a dat pe Sine Însuşi pentru noi. 

Capitolul 1 — Distrugerea Ierusalimului 


„Dacă ai fi cunoscut şi tu, măcar în această zi, lucrurile, care 
puteau să-ţi dea pacea! Dar acum, ele sunt ascunse de ochii tăi. Vor 
veni peste tine zile, când vrăjmaşii tăi te vor înconjura cu şanţuri, 
te vor împresura, şi te vor strânge din toate părțile; te vor face una 
în tine piatră pe piatră, pentru că n-ai cunoscut vremea când ai fost 
cercetată.“ (Luca 19:42-44). 

De pe creasta Muntelui Măslinilor — , Isus privea lerusali- 
mul. Plăcută şi paşnică era scena care se desfăşura în faţa Sa. Era 
sărbătoarea Paştelui şi, din toate ţările, copiii lui Iacov se adunaseră 
acolo pentru a participa la marea sărbătoare naţională. În mijlo- 
cul grădinilor şi al viilor, cu pajişti înverzite, presărate cu corturile 
pelerinilor, se înălţau colinele în terase, palatele impunătoare şi for- 
tăreţele masive ale capitalei lui Israel. Fiica Sionului părea să spună 
în mândria ei: „Stau ca împărăteasă şi nu văd nici o nenorocire“. Era 
atât de fermecătoare şi era sigură de favoarea cerului, ca atunci când, 
cu veacuri în urmă, regele cântăreţ psalmodia: „Frumoasă înălţime, 
bucuria întregului pământ, este Muntele Sionului ... cetatea mare- 
lui Împărat“. (Psalmii 48, 2). Se puteau vedea clădirile măreţe ale 
templului. Razele apusului de soare luminau albul ca de zăpadă al 
zidurilor lui de marmură şi se reflectau pe poarta de aur, pe turn şi pe 
turnurile mai mici, ascuţite. „În frumuseţea desăvârşită“ ea stătea ca 
mândrie a naţiunii iudaice. Care copil al lui Israel putea privi scena 
aceasta fără un simţământ de bucurie şi admiraţie! Dar mintea lui 
Isus era ocupată de gânduri cu totul deosebite. „Când S-a apropiat de 
cetate şi a văzut-o, Isus a plâns pentru ea“ (Luca 19, 41). În mijlocul 
bucuriei generale a alaiului triumfal, în timp ce ramurile de palmier 
unduiau, în timp ce osanalele vesele trezeau ecourile colinelor şi mii 
de glasuri Îl declarau împărat, Mântuitorul lumii a fost copleşit de o 
durere neaşteptată şi tainică. EI, Fiul lui Dumnezeu, Cel făgăduit lui 
Israel, a cărui putere învinsese moartea şi chemase din mormânt pe 

prizonierii ei, era în lacrimi, nu din cauza unei dureri obişnuite, ci a 
unei agonii adânci, nestăvilite. 

Lacrimile Sale nu erau pentru Sine, deşi cunoştea bine calea 
pe care picioarele Sale urmau să urce. Înaintea Sa era Ghetsemani, 
scena apropiatei Sale agonii. De asemenea, înaintea Sa era Poarta 
oilor, prin care timp de veacuri fuseseră conduse animalele pentru 
jertfă şi care urma să se deschidă pentru El când avea „să fie adus 
ca un miel la junghiere“. (Isaia 53, 7). Nu prea departe era Calvarul, 
locul răstignirii. Pe drumul pe care Hristos avea să calce în curând, 
urma să cadă groaza unui întuneric des, atunci când El avea să Se 
ofere ca jertfă pentru păcat. Cu toate acestea, nu contemplarea aces- 
tor scene arunca umbră asupra Lui în acest ceas de bucurie. Nu o 
presimţire a groazei Sale supraomenegşti întuneca acest spirit neego- 
ist. El plângea pentru miile de condamnaţi din Ierusalim, datorită 
orbirii şi nepocăinţei acelora pe care venise să-i binecuvânteze şi 
să-i mântuiască. 

Istoria de mai bine de o mie de ani, de favoare deosebită şi ocro- 
tire, manifestate de Dumnezeu faţă de poporul ales, era deschisă în 
faţa ochilor lui Isus. Acolo era Muntele Moria, unde fiul făgăduinţei, 
o victimă ce nu se împotrivise, fusese adus la altar, ca simbol al jert- 
firii Fiului lui Dumnezeu. Acolo, legământul binecuvântării, slăvită 
făgăduinţă mesianică, fusese confirmat tatălui celor credincioşi (Ge- 
neza 22, 9.10-18). Acolo, flăcările jertfei care s-au înălţat către cer 
din aria lui Ornan îndepărtaseră sabia îngerului pierzător (| Cronici 
21) — simbol potrivit al jertfei Mântuitorului şi al mijlocirii Sale 
pentru cei vinovaţi. lerusalimul fusese onorat de Dumnezeu mai pre- 
sus de tot pământul. Domnul alesese Sionul, EI „îl dorise ca locuinţă 
a Sa“. (Psalmii 132, 13). Acolo, timp de veacuri, sfinţii prooroci îşi 
rostiseră soliule de avertizare. Acolo, preoţii îşi legănaseră cădelni- 
tele, iar norul de tămâie împreună cu rugăciunile închinătorilor se 
înălţaseră înaintea lui Dumnezeu. Zilnic, acolo fusese oferit sângele 
mieilor înjunghiaţi, arătând în viitor către Mielul lui Dumnezeu. 
Acolo, Iehova Îşi descoperise prezenţa în norul de slavă de deasupra 
tronului milei. Acolo se găsea începutul acelei scări tainice, care 
unea pământul cu cerul (Geneza 28, 12; loan 1, 51) — acea scară pe 
care îngerii lui Dumnezeu coborau şi urcau şi care deschidea lumii 
drumul către Sfânta Sfintelor. Dacă Israel, ca popor, ar fi păstrat 
supunerea lui faţă de Cer, Ierusalimul ar fi rămas pentru totdeauna ca 

ales al lui Dumnezeu (leremia 17, 21-25). Dar istoria acestui popor 
favorizat era un raport de nelegiuire şi răzvrătire. Ei se împotriviseră 
harului ceresc, abuzaseră de privilegiile lor şi dispreţuiseră ocaziile. 

Deşi Israel „şi-a bătut joc de trimişii lui Dumnezeu, i-a nesocotut 
cuvintele şi a râs de proorocii Săi“ (2 Cronici 36, 10), El încă Se 
manifestase faţă de el ca „Domnul Dumnezeu milos şi îndurător, 
îndelung răbdător şi bogat în bunătate şi credincioşie“ (Exodul 34, 
6); în ciuda repetatelor respingeri, mila Sa continuase cu insistenţă. 
Cu o iubire mai mare decât aceea a unui tată milos faţă de fiul grijii 
sale, „Dumnezeu dăduse din vreme trimişilor Săi însărcinarea să-i 
înştiinţeze, căci voia să cruţe pe poporul Său şi locaşul Său“. (2 
Cronici 36, 15). Când mustrarea, implorarea şi certarea n-au mai 
avut efect, El le-a trimis cel mai bun dar al Cerului; mai mult chiar, 
El a revărsat tot cerul în acest singur dar. 

Însuşi Fiul lui Dumnezeu a fost trimis să mijlocească pentru 
cetatea nepocăită. Hristos a fost Acela care l-a adus la existenţă 
pe Israel, crescându-l ca pe o viţă aleasă din Egipt (Psalmii 80, 8). 
Mâna Sa îi îndepărtase pe păgâni dinaintea lui. El o sădise „pe un 
deal foarte roditor“. Grija Sa ocrotitoare îl înconjurase. Slujitorii Săi 
fuseseră trimişi să îl hrănească. „Ce aş mai fi putut face viei Mele, 
exclamă EI, şi n-am făcut?“ (Isaia 5, 1-4). Deşi atunci când aştepta 
să facă struguri buni rodise struguri sălbatici, El a venit personal la 
via Sa cu o nădejde arzătoare — aceea că va fi posibil să o salveze de 
distrugere. El Şi-a săpat via, a curăţit-o şi a îngrijit-o. A fost neobosit 
în străduinţele Sale de a salva via pe care El Însuşi o sădise. 

Timp de trei ani, Domnul luminii şi al slavei mersese încoace 
şi încolo prin mijlocul poporului Său. El „mergea din loc în loc, 
făcând bine şi vindecând pe toţi cei ce erau apăsaţi de diavolul“, 
legând inimile zdrobite, aducând eliberare celor ce erau robiţi, redând 
vederea orbilor, făcându-i pe ologi să meargă şi pe cei surzi să audă, 
curăţindu-i pe leproşi, înviindu-i pe morţi şi predicând Evanghelia 
celor săraci (Faptele Apostolilor 10, 38; Luca 4, 18; Matei 11, 5). 
Tuturor claselor, fără deosebire, le-a fost adresată chemarea plină 
de har: „Veniţi la Mine toţi cei trudiţi şi împovăraţi şi Eu vă voi da 
odihnă“. (Matei 11, 28). 

Deşi răsplătiseră binele cu rău, iar iubirea Sa cu ură (Psalmii 109, 
5), El urmase neabătut misiunea Sa plină de milă. Niciodată aceia 
care căutaseră harul Său nu fuseseră respinşi. Fiind un călător fără 

cămin, având zilnic parte de învinuiri şi de lipsuri, El trăia pentru 
a sluji nevoilor omeneşti şi pentru a uşura durerile lor, invitându-i 
să primească darul vieţii. Valurile de milă, respinse de acele inimi 
îndărătnice, se reîntorceau cu o mai mare gingăşie şi o iubire de 
nedescris. Dar Israel întorsese spatele celui mai bun Prieten al său şi 
Aceluia care singur îl putea ajuta. Invitaţiile iubirii Sale fuseseră dis- 
preţuite, sfaturile Sale fuseseră călcate în picioare, iar avertismentele 
Sale fuseseră luate în râs. 

Ceasul nădejdii şi al iertării era gata să treacă; cupa mâniei lui 
Dumnezeu cel îndelung răbdător era aproape plină. Norul care se 
adunase prin veacurile de apostazie şi răzvrătire, acum întunecat 
de nenorociri, era gata să se reverse peste un popor vinovat; iar 
Acela care singur putea să-i salveze de soarta care stătea să se 
dezlănţuie fusese disprețuit, insultat, lepădat şi în curând urma să 
fie răstignit. Când Hristos avea să atârne pe crucea Calvarului, ziua 
lui Israel, ca popor favorizat şi binecuvântat de Dumnezeu, avea să 
se sfârşească. Chiar şi pierderea unui singur suflet este un dezastru 
care depăşeşte infinit de mult câştigurile şi comorile lumii; însă 
atunci când Hristos privea asupra Ierusalimului, condamnarea unei 
cetăţi întregi, a unui popor întreg, era înaintea Lui — cetatea aceea, 
națiunea aceea care fusese odinioară poporul ales al lui Dumnezeu, 
comoara Sa deosebită. 

Proorocii plânseseră apostazia lui Israel şi nenorocirile teribile 
care le fuseseră partea din cauza păcatelor lor. Ieremia dorise ca 
ochii să-i fie un izvor de lacrimi, ca să plângă zi şi noapte pe cei 
ucişi ai fiicei poporului său, pentru turma Domnului, care era dusă în 
robie (Ieremia 9, 1; 13, 17). Cât de mare era atunci durerea Aceluia 
a cărui privire profetică cuprindea, nu ani, ci veacuri! El îl vedea pe 
îngerul pierzător cu sabia ridicată împotriva cetăţii care fusese multă 
vreme locuinţa lui lehova. De pe culmea Muntelui Măslinilor, chiar 
din locul care mai târziu urma să fie ocupat de Titus şi oastea sa, El 
privea peste vale la curțile şi porticurile sfinte şi, cu ochii întunecaţi 
de lacrimi, vedea într-o perspectivă groaznică zidurile înconjurate 
de oştile vrăjmaşe. Auzea şirurile de armate mărşăluind la război. 
Auzea glasul mamelor şi al copiilor strigând după pâine în cetatea 
asediată. Vedea casa Sa sfântă şi frumoasă, palatele şi turnurile ei 
date flăcărilor, şi în locul unde ele fuseseră odinioară, numai un 
morman de ruine fumegânde. 

Privind prin veacuri, vedea poporul legământului răspândit în 
toate ţările, „ca nişte naufragiaţi pe un țărm pustiu“. În pedeapsa 
trecătoare, gata să cadă peste copiii săi, El vedea doar primii stropi 
din cupa mâniei pe care, la judecata din urmă, aveau să-i bea până la 
drojdii. Mila divină, iubirea compătimitoare, îşi găseşte exprimarea 
în cuvintele pline de jale: „lerusalime, lerusalime, care omori pe 
prooroci şi ucizi cu pietre pe cei trimişi la tine! De câte ori am 
vrut să strâng pe copiii tăi cum îşi strânge găina puii sub aripi, şi 
n-aţi vrut!“ O, dacă tu, popor favorizat mai presus de oricare altul, 
ai fi cunoscut timpul cercetării tale, şi lucrurile care puteau să-ţi 
dea pacea! Am oprit îngerul dreptăţii, te-am chemat la pocăință, dar 
zadarnic. Tu n-ai lepădat doar pe slujitori, pe trimişi şi prooroci, ci 
pe Sfântul lui Israel, pe Mântuitorul tău. Dacă eşti distrus, tu singur 
porți răspunderea. „ŞI nu vreţi să veniţi la Mine ca să aveţi viaţă.“ 
(Matei 23, 37; loan 5, 40) 

Hristos vedea în Ierusalim un simbol al unei lumi împietrite în 
necredinţă şi răzvrătire şi grăbindu-se să suporte judecăţile răsplăti- 
toare ale lui Dumnezeu. Vaiurile unui neam căzut, apăsând sufletul 
Său, au scos de pe buzele Sale acel strigăt nespus de amar. El vedea 
urma păcatului în mizeria omenească, în lacrimi şi sânge; inima Sa 
era mişcată de o milă necuprinsă pentru cei nenorociţi şi suferinzi de 
pe pământ; El se străduise să-i mângâie pe toţi. Dar nici chiar mâna 
Sa nu putea întoarce valul nenorocirilor omeneşti; puţini urmau să 
caute singurul lor Izvor de ajutor. El era gata să-Şi dea sufletul la 
moarte pentru a aduce mântuirea în hotarele lor; dar puţini urmau să 
vină la EI ca să poată avea viaţă. 

Maiestatea cerului în lacrimi! Fiul Dumnezeului nemărginit, tul- 
burat în duhul Său, încovoiat de groază! Scena a umplut tot cerul de 
uimire. Această scenă descoperă grozăvia peste măsură de mare a 
păcatului; arată cât de grea este răspunderea chiar şi pentru Puterea 
nemărginită să-l scape pe cel vinovat de urmările călcării Legii lui 
Dumnezeu. Privind către generaţia din urmă, Isus a văzut lumea 
cuprinsă de o amăgire asemănătoare cu aceea care a dus la distruge- 
rea Ierusalimului. Păcatul cel mare al iudeilor a fost lepădarea lui 
Hristos; păcatul cel mare al lumii creştine va fi respingerea Legii lui 
Dumnezeu, temelia guvernării Sale în cer şi pe pământ. Preceptele 
lui Iehova vor fi dispreţuite şi declarate ca fiind fără valoare. Mili- 
oane de oameni în robia păcatului, robi ai lui Satana, condamnaţi să 

sufere moartea a doua, vor refuza să asculte de cuvintele adevărului 
în ziua cercetării. Tenibilă orbire! Ciudată rătăcire! 

Cu două zile înainte de Paşte, când Hristos plecase pentru ultima 
oară din templu, după ce demascase făţărnicia conducătorilor iudei, 
a ieşit din nou cu ucenicii Săi pe Muntele Măslinilor şi S-a aşezat cu 
ei pe coasta înverzită, privind spre cetate. Încă o dată a privit zidurile, 
turnurile şi palatele ei. Încă o dată a privit templul în splendoarea lui 
orbitoare, o diademă a frumuseţii care încorona muntele cel sfânt. 

Cu o mie de ani înainte, psalmistul preamărise îndurarea lui 
Dumnezeu faţă de Israel, care făcuse din Casa cea sfântă locuinţa Sa: 
„Cortul Lui este în Salem şi locuinţa Lui în Sion“. El „a ales seminţia 
lui Iuda, muntele Sionului pe care-l iubeşte. Şi-a zidit sfântul locaş 
ca cerurile de înalt.“ (Psalmii 76, 2; 78, 68-69). Templul dintâi fusese 
înălţat în perioada cea mai prosperă a istoriei lui Israel. Împăratul 
David strânsese vaste comori pentru scopul acesta, iar planurile 
pentru construcţie au fost făcute prin inspiraţie divină (| Cronici 
28, 12.19). Solomon, cel mai înţelept dintre monarhii lui Israel, 
completase această lucrare. Templul acesta era cea mai măreaţă 
clădire pe care o văzuse lumea vreodată. Cu toate acestea, Domnul 
declarase prin proorocul Hagai cu privire la cel de al doilea templu: 
„Slava acestuia din urmă va fi mai mare decât a celui dintâi“. „Voi 
clătina toate neamurile şi Dorinţa tuturor popoarelor va veni: şi voi 
umplea de slavă casa aceasta, zice Domnul oştirilor.“ (Hagai 2, 9.7) 

După distrugerea lui de către Nebucadneţar, templul a fost re- 
clădit, cu aproximativ 500 de ani înainte de naşterea lui Hristos, 
de către un popor care se întorsese într-o ţară nelocuită şi aproape 
pustie, după o robie de o viaţă întreagă. Se aflau printre ei bătrâni 
care văzuseră slava Templului lui Solomon şi care plângeau la pu- 
nerea temeliei acestei clădiri noi, deoarece ea urma să fie inferioară 
celei dintâi. Simţământul care predomina este descris cu putere de 
prooroc: „Cine a mai rămas între voi din cei ce au văzut casa aceasta 
în slava ei dintâi? Şi cum o vedeţi acum? Aşa cum este, nu pare 
ea ca o nimica în ochii voştri?“ (Hagai 2, 3; 3, 12). Atunci s-a dat 
făgăduinţa că slava acestei case din urmă va fi mai mare decât a celei 
dintâi. 

Dar templul al doilea nu-l egalase pe primul în măreție; nici 
nu fusese sfinţit prin acele dovezi vizibile ale prezenţei divine care 
aparținuseră templului dintâi. Nu a fost nici o manifestare de putere 

supranaturală pentru a marca consacrarea lui. Nici un nor de slavă 
nu s-a văzut umplând sanctuarul nou înălţat. Nici foc din cer n-a 
coborât pentru a mistui jertfa de pe altar. Şechina nu mai exista între 
heruvimi în Locul preasfânt; chivotul, scaunul harului şi Tablele 
Mărturiei nu se mai găseau acolo. Nici un glas n-a răsunat din cer 
pentru a face cunoscut preotului voia lui Dumnezeu. 

Timp de veacuri, iudeii încercaseră zadarnic să arate cum s-a 
împlinit făgăduinţa lui Dumnezeu, dată prin Hagai; dar mândria şi 
necredinţa le-au orbit mintea faţă de înţelesul adevărat al cuvintelor 
profetului. Templul al doilea nu era onorat cu norul slavei lui Iehova, 
ci cu prezenţa vie a Aceluia în care locuieşte trupeşte toată plinăta- 
tea Dumnezeirii — care este Dumnezeu Însuşi manifestat în trup. 
„Dorinţa tuturor popoarelor“ venise fără îndoială în templul Său 
atunci când Omul din Nazaret învăţa şi vindeca în curţile sfinte. Prin 
prezenţa lui Hristos, şi numai prin aceasta, cel de al doilea templu 
îl întrecea în slavă pe primul. Dar Israel îndepărtase darul oferit de 
cer. O dată cu umilul Învățător care trecuse în ziua aceea prin poarta 
lui aurită, slava se depărtase pentru totdeauna de templu. Cuvintele 
Mântuitorului se împliniseră deja: „Vi se lasă casa pustie“. (Matei 
23, 38) 

Ucenicii se umpluseră de teamă şi uimire la proorocia lui Hristos 
cu privire la distrugerea templului şi doreau să înţeleagă mai deplin 
sensul cuvintelor Sale. Bogăţie, muncă şi iscusinţă arhitectonică 
fuseseră cheltuite timp de peste patruzeci de ani pentru a spori splen- 
dorile lui. Irod cel Mare risipise pentru el atât bogății romane, cât 
şi comori iudaice, şi chiar împăratul lumii îl îmbogăţise cu darurile 
sale. Blocuri masive de marmură albă de dimensiuni aproape de 
neînchipuit, trimise de la Roma pentru acest scop, formau o parte 
din structura lui, şi ucenicii atraseră atenţia Domnului lor la aceasta, 
spunând: „Uită-Te ce pietre şi ce zidiri“ (Marcu 13, 1). 

Acestor cuvinte, Isus le-a dat răspunsul solemn şi surprinzător: 
„Adevărat vă spun că nu va rămâne aici piatră pe piatră, care să nu 
fie dărâmată“. (Matei 24, 2) 

Ucenicii asociau distrugerea Ierusalimului cu evenimentele ve- 
nirii personale a lui Hristos într-o slavă vremelnică, pentru a lua 
tronul imperiului universal, pentru a-i pedepsi pe iudeii nepocăiţi şi 
pentru a sfărâma jugul roman de pe grumazul naţiunii. Domnul le 
spusese că va veni a doua oară. De aceea, la amintirea judecăților 

asupra Ierusalimului, mintea lor s-a îndreptat către venirea aceea; şi, 
când s-au adunat în jurul Mântuitorului pe Muntele Măslinilor, au 
întrebat: „Când se vor întâmpla aceste lucruri şi care va fi semnul 
venirii Tale şi al sfârşitului veacului acestuia?“ (Ver 3) 

Viitorul a fost acoperit, în mila Sa, față de ucenici. Dacă ar fi 
înțeles la data aceea pe deplin cele două evenimente teribile — sufe- 
rințele şi moartea Mântuitorului şi distrugerea cetății şi a templului 
lor -, ei ar fi fost copleșiți de spaimă. Hristos le-a dat o schiţă a 
evenimentelor mai importante, care urmau să aibă loc înainte de în- 
cheierea timpului. Cuvintele Sale n-au fost atunci pe deplin înţelese; 
însă înţelesul lor urma să fie descoperit pe măsură ce poporul Său 
avea nevoie de sfaturile date în ele. Profeţia pe care El a rostit-o avea 
un înţeles dublu; în timp ce prefigura distrugerea Ierusalimului, ea 
arunca o lumină şi asupra grozăviilor marii zile din urmă. 

Isus a arătat ucenicilor care ascultau judecăţile ce aveau să cadă 
peste Israelul apostat şi îndeosebi răzbunarea care urma să vină peste 
ei din cauza respingerii şi răstignirii lui Mesia. Semne neînşelătoare 
vor preceda apogeul teribil. Ceasul îngrozitor va veni deodată şi pe 
nesimţite. Mântuitorul 1-a avertizat pe urmaşii Săi: „De aceea, când 
veţi vedea urâciunea pustiirii, despre care a vorbit proorocul Daniel, 
aşezată în Locul sfânt — cine citeşte să înţeleagă; atunci, cei ce vor fi 
în Iudea, să fugă la munţi“. (Matei 24, 15.16; Luca 21, 20.21). Când 
steagurile idolatre ale romanilor aveau să fie aşezate în Locul sfânt, 
care se întindea cu câţiva kilometri în afara zidurilor cetăţii, atunci 
urmaşii lui Hristos trebuiau să-şi găsească scăparea fugind. Atunci 
când semnalul de avertizare era dat, aceia care doreau să scape nu 
trebuiau să mai amâne. În toată Iudea, ca şi în Ierusalim, semnalul 
pentru fugă trebuia să fie ascultat imediat. Acela care se întâmpla să 
fie pe acoperişul casei nu trebuia să mai coboare în casă, nici chiar 
pentru a-şi salva cele mai valoroase comori. Aceia care lucrau la 
câmp sau în vie nu trebuiau să piardă vremea cu întoarcerea nici 
măcar pentru haina dezbrăcată din cauza căldurii zilei. Nu trebuia să 
ezite nici un moment, ca să nu fie cuprinşi de distrugerea generală. 

În timpul domniei lui Irod, Ierusalimul nu numai că fusese mult 
înfrumusețat, dar prin înălţarea unor turnuri, ziduri şi fortărețe, care 
se adăugau la puterea naturală a aşezării lui, fusese făcut în aparenţă 
de neînvins. Acela care ar fi încercat la vremea aceea să prevestească 
în mod deschis distrugerea lui, ar fi fost socotit, ca şi Noe în vremea 

lui, un alarmist nebun. Însă Isus Hristos spusese: „Cerul şi pământul 
vor trece, dar cuvintele Mele nu vor trece“. (Matei 24, 35). Din 
cauza păcatelor poporului, mânia fusese manifestată pe faţă contra 
Ierusalimului, iar necredinţa lui înverşunată făcea ca distrugerea să 
fie sigură. 

Domnul declarase prin proorocul Mica: „Ascultaţi dar lucrul 
acesta, căpetenii ale casei lui Iacov, şi mai mari ai casei lui Israel, voi, 
cărora vă este scârbă de dreptate şi care suciţi tot ce este drept; voi 
care zidiţi Sionul cu sânge şi Ierusalimul cu nelegiuire! Căpeteniile 
cetăţii judecă pentru daruri, preoţii lui învaţă pe popor pentru plată, 
şi proorocii lui proorocesc pentru bani; şi mai îndrăznesc apoi să 
se bizuie pe Domnul şi zic: «Oare nu este Domnul în mijlocul 
nostru? Nu ne poate atinge nici o nenorocire!» (Mica 3, 9-11) 
Aceste cuvinte îi descriau cu credincioşie pe locuitorii corupți şi 
plini de sine ai Ierusalimului. În timp ce pretindeau că păzesc cu 
stricteţe preceptele Legii lui Dumnezeu, ei călcau toate principiile 
ei. Ei ÎI urau pe Hristos, deoarece curăţia şi sfinţenia Sa descopereau 
nelegiuirea lor şi-L acuzau pe EI ca fiind cauza tuturor necazurilor 
care veniseră peste ei ca urmare a păcatelor lor. Deşi ÎI recunoşteau 
ca fiind fără păcat, au declarat că moartea Lui era necesară pentru 
siguranţa lor ca popor: „Dacă-L lăsăm aşa“, spuneau conducătorii 
iudei, „toţi vor crede în EI, şi vor veni Romanii şi ne vor nimici şi 
locul nostru şi neamul“. (loan 11, 48). Dacă Hristos ar fi sacrificat, 
ei ar putea deveni încă o dată un popor puternic şi unit. Au raţionat 
în felul acesta şi au contribuit la hotărârea marelui preot că ar fi mai 
bine să moară un om decât să piară întreaga naţiune. 

În felul acesta, conducătorii iudei clădiseră „Sionul cu sânge 
şi Ierusalimul cu nelegiuire“. (Mica 3, 10). Şi totuşi, în timp ce-L 
omorau pe Mântuitorul, pentru că le mustra păcatele, atât de mare 
era îndreptăţirea lor de sine, încât se socoteau ca fiind poporul lui 
Dumnezeu, favorizat, şi aşteptau ca Domnul să-i libereze de vrăj- 
maşi. „De aceea“, continuă profetul, „Sionul va fi arat ca un ogor şi 
Ierusalimul va ajunge un morman de pietre şi muntele templului o 
înălţime acoperită de păduri.“ (Ver 12) 

Timp de aproape patruzeci de ani, după ce căderea Ierusalimului 
fusese pronunţată de Hristos Însuşi, Domnul a amânat judecăţile 
Sale asupra cetăţii şi a poporului. Minunată a fost îndelunga răbdare 
a lui Dumnezeu faţă de aceia care au respins Evanghelia Sa şi 

faţă de ucigaşii Fiului Său. Parabola pomului neroditor reprezenta 
procedeele lui Dumnezeu cu națiunea iudaică. Porunca se dăduse: 
„Taie-l, la ce să mai cuprindă pământul degeaba!“ (Luca 13, 7), dar 
mila divină îl cruţase pentru încă puţină vreme. Printre iudei erau 
mulţi care nu cunoscuseră caracterul şi lucrarea lui Hristos. Iar copiii 
nu se bucuraseră de aceste privilegii sau nu primiseră lumina pe care 
părinţii lor o lepădaseră. Prin predicarea apostolilor şi a tovarăşilor 
lor, Dumnezeu dorea ca lumina să se reverse şi asupra acestor copii; 
lor urma să li se îngăduie să vadă cum s-a împlinit profeția nu numai 
la naşterea şi în viaţa lui Hristos, ci şi în moartea şi învierea Sa. 
Copiii nu trebuiau condamnaţi pentru păcatele părinţilor; dar atunci 
când, cu toată cunoaşterea luminii întregi, dată părinţilor, copiii au 
lepădat lumina mai mare dată lor, ei au devenit părtaşi la păcatele 
părinţilor şi au umplut măsura nelegiuirii lor. 

Îndelungata răbdare a lui Dumnezeu faţă de Ierusalim nu a făcut 
decât să-i întărească pe iudei în nepocăinţa lor. În ura şi cruzimea lor 
faţă de ucenicii lui Isus, ei au lepădat ultima ofertă a harului. Atunci 
Dumnezeu Şi-a retras protecţia de la ei şi a îndepărtat puterea Sa 
restrictivă, înfrânătoare, de la Satana şi îngerii săi, iar națiunea a fost 
lăsată sub stăpânirea conducătorului pe care şi l-au ales. Copiii ei 
refuzaseră harul lui Hristos, care i-ar fi făcut în stare să-şi supună 
pornirile rele, dar acum ele au devenit dominante. Satana a trezit 
cele mai cumplite şi mai josnice pasiuni ale sufletului. Oamenii nu 
mai judecau, ci erau fără rațiune — stăpâniţi de pasiune şi mânie 
oarbă. În cruzimea lor, deveniră satanici. În familie şi în popor, 
printre clasele de sus şi cele de jos, era neîncredere, gelozie, ură, 
luptă, răzvrătire, crimă. Nicăieri nu era nici o siguranţă. Prietenii şi 
rudele se trădau unii pe alţii. Părinţii îşi ucideau copiii, iar aceştia 
pe părinţii lor. Conducătorii poporului nu aveau putere să-i conducă. 
Pasiuni nestăpânite îi făcuseră tirani. Iudeii primiseră o mărturie 
mincinoasă pentru a-L condamna pe Fiul nevinovat al lui Dumnezeu. 
Acum, acuzaţii mincinoase făceau ca propria viaţă să fie nesigură. 
Prin acţiunile lor, ei spuseseră cu multă vreme înainte: „Lăsaţi-ne 
în pace cu Sfântul lui Israel“. (Isaia 30, 11). Acum, dorinţa lor era 
împlinită. Teama de Dumnezeu nu-i mai tulbura. Satana era la cârma 
naţiunii şi cele mai înalte autorităţi, civile şi religioase, se găseau 
sub dominaţia lui. 

Conducătorii grupurilor potrivnice se uneau uneori pentru a 
prăda şi tortura victimele lor nenorocite, pentru ca iarăşi să se arunce 
unii asupra celorlalți şi să ucidă fără milă. Nici chiar sfinţenia tem- 
plului nu putea înfrâna cruzimea lor groaznică. Închinătorii erau 
loviți chiar în faţa altarului, iar sanctuarul era mânjit cu trupurile 
celor ucişi. Cu toate acestea, în încumetarea lor oarbă şi hulitoare, 
instigatorii acestei lucrări diavoleşti declarau în mod deschis că nu 
se temeau că lerusalimul avea să fie distrus, deoarece era cetatea lui 
Dumnezeu. Pentru a-şi întări puterea şi mai mult, ei îi mituiau pe 
unii prooroci mincinoşi, ca să vestească, chiar în timp ce legiunile 
romane asediau templul, că poporul va trebui să aştepte eliberarea 
de la Dumnezeu. Până la urmă, mulțimile s-au prins cu putere de 
credinţa că Cel Preaînalt va interveni pentru înfrângerea adversarilor 
lor. Dar Israel refuzase cu dispreţ ocrotirea divină, iar acum nu mai 
avea nici o apărare. Nefericitul Ierusalim, sfâşiat de certuri interne, 
cu străzile înroşite de sângele locuitorilor lui, care se omorau unii pe 
alţii, în timp ce oștile duşmane îi distrugeau întăriturile şi-i ucideau 
pe oamenii de război! 

Toate proorociile făcute de Hristos, cu privire la distrugerea 
Ierusalimului, s-au împlinit literal. Iudeii au trăit realitatea adevărului 
din cuvintele Sale de avertizare: „Cu ce măsură măsuraţi, vi se va 
măsura“. (Matei 7, 2) 

Au apărut semne şi minuni care prevesteau distrugerea şi pră- 
pădul. În miez de noapte, o lumină nenaturală strălucea deasupra 
templului şi altarului. Pe cer, spre apus, se arătau carele oamenilor 
de război, adunându-se pentru bătălie. Preoţii care slujeau noaptea 
în sanctuar erau îngroziţi de nişte sunete misterioase; pământul se 
cutremura şi mulțimi de glasuri erau auzite strigând: „Să fugim de 
aici“. Poarta dinspre răsărit, care era atât de grea încât abia putea fi 
închisă de mai mulţi oameni şi care era asigurată cu bare imense de 
fier, prinse adânc în caldarâmul de piatră tare, s-a deschis la miezul 
nopţii, fără vreo unealtă omenească. (Milman, The History of the 
Jews, cartea 13) 

Timp de şapte ani, un bărbat a colindat străzile Ierusalimului, 
anunțând nenorocirile care aveau să vină peste cetate. Zi şi noapte 
el rostea cu glas de tânguire: „Glas de la răsărit; glas de la apus; 
glas din cele patru vânturi; glas împotriva Ierusalimului şi împotriva 
Templului; glas împotriva mirilor şi a mireselor; glas împotriva în- 

tregului popor!“ (Ibidem). Acest personaj ciudat a fost întemnițat 
şi biciuit, dar nici o plângere nu s-a auzit de pe buzele lui. La toate 
insultele şi tratamentul brutal, el răspundea: „Nenorocire, nenoro- 
cire pentru Ierusalim! Nenorocire, nenorocire pentru locuitorii lui!“ 
Strigătul lui de avertizare n-a încetat până când a fost ucis în asediul 
pe care-l prevestise. 

În distrugerea Ierusalimului n-a pierit nici un creştin. Hristos 
dăduse ucenicilor Săi avertizarea şi toţi aceia care au crezut cuvin- 
tele Sale au aşteptat semnul făgăduit. „Când veţi vedea Ierusalimul 
înconjurat de oști“, a spus Isus, „să ştiţi că atunci pustiirea lui este 
aproape. Atunci cei din Iudea să fugă la munţi, cei din mijlocul Ie- 
rusalimului să iasă afară din el.“ (Luca 21, 20.21). După ce romanii, 
sub conducerea lui Cestius, au înconjurat cetatea, pe neaşteptate au 
părăsit asediul tocmai atunci când totul părea favorabil unui atac 
imediat. Asediaţii, nemaisperând într-o rezistenţă încununată de suc- 
ces, erau pe punctul de a se preda, când generalul roman şi-a retras 
forţele, în aparenţă fără nici un motiv. Dar providenţa plină de milă 
a lui Dumnezeu dirija evenimentele pentru binele poporului Său. 
Semnul făgăduit fusese dat creştinilor care aşteptau, iar acum le-a 
fost oferită ocazia, ca toţi cei care doreau, să asculte de avertizarea 
Mântuitorului. Evenimentele au fost în aşa fel conduse, încât nici iu- 
deii şi nici romanii să nu împiedice fuga creştinilor. După retragerea 
lui Cestius, iudeii, ieşind din Ierusalim, au urmărit armata care se 
retrăgea şi, în timp ce ambele forţe erau cu totul angajate în lupte, 
creştinii au avut ocazia să părăsească cetatea. În vremea aceasta şi 
ţara fusese curăţită de duşmanii care ar fi încercat să-i împiedice. În 
timpul asediului, iudeii erau adunaţi la Ierusalim pentru Sărbătoarea 
Corturilor, şi în felul acesta, creştinii din toată ţara puteau să scape 
fără să fie hărţuiţi. Fără zăbavă ei au fugit spre un loc sigur — cetatea 
Pela, din Perea, dincolo de Iordan. 

Forţele iudaice, urmărind pe Cestius şi oştirea lui, s-au aruncat 
asupra lor cu atâta cruzime, încât îi ameninţa cu o distrugere totală. 
Cu mare greutate au reuşit romanii să se retragă. Iudeii au scăpat 
aproape fără pierderi şi s-au întors cu prada în triumf la Ierusalim. 
Dar acest succes aparent le-a adus numai rău. El le-a dat un spirit de 
rezistenţă stăruitoare faţă de romani, care, în scurtă vreme, a adus 
nenorociri de nedescris asupra cetăţii blestemate. 

Teribile au fost dezastrele care au căzut peste Ierusalim atunci 
când asediul a fost reluat de către Titus. Oraşul era împodobit în 
timpul Paştelui, când milioane de iudei erau adunaţi înăuntrul zidu- 
rilor. Rezervele de hrană, care, dacă ar fi fost păstrate cu grijă, i-ar fi 
asigurat pe locuitorii lui timp de ani de zile, fuseseră distruse mai 
înainte, datorită invidiei şi răzbunării grupărilor care se luptau între 
ele, şi acum au suferit toate ororile foamei. O măsură de grâu se 
vindea cu un talant. Atât de teribile erau chinurile foametei, încât 
oamenii mâncau pielea curelelor şi a sandalelor, precum şi pielea 
ce acoperea scuturile. Nenumăraţi oameni ieşeau pe furiş noaptea 
pentru a aduna plante sălbatice din afara zidurilor cetăţii, chiar dacă 
mulţi erau prinşi şi condamnaţi la moarte în chinuri groaznice. Ade- 
sea, aceia care se întorceau cu bine erau jefuiţi de ceea ce culeseseră, 
înfruntând atât de multe primejdii. Torturile cele mai sălbatice erau 
aplicate de cei care deţineau puterea, pentru a stoarce de la poporul 
lovit de sărăcie ultimele resturi pe care le putuseră ascunde. Şi aceste 
cruzimi erau deseori practicate de oameni bine hrăniţi, care doreau 
numai să-şi asigure rezerve şi pentru viitor. 

Mu de oameni au pierit de foame şi de ciumă. Sentimentele 
naturale păreau să fi fost nimicite. Soții îşi jefuiau soțiile, iar ele, 
la rândul lor, îşi jefuiau soţii. Copiii puteau fi văzuţi smulgând 
hrana din gura părinţilor lor bătrâni. Întrebarea profetului: „Poate 
o femeie să uite copilul pe care-l alăptează?“ şi-a primit răspunsul 
înăuntrul zidurilor cetăţii blestemate. „Femeile, cu toată mila lor, 
îşi fierb copiii, care le slujesc ca hrană, în mijlocul prăpădului fiicei 
poporului meu“ (Isaia 49, 15; Plângerile lui Ieremia. 4,10). Din 
nou s-a împlinit profeția de avertizare dată cu paisprezece veacuri 
mai înainte: „Femeia cea mai gingaşă şi cea mai miloasă dintre 
voi, care, de gingaşă şi miloasă ce era, nu ştia cum să calce mai 
uşor cu piciorul pe pământ, va privi fără milă pe bărbatul care se 
odihneşte la sânul ei, pe fiul şi pe fiica ei: ... şi din copiii pe care îi va 
naşte, căci, ducând lipsă de toate, îi va mânca în ascuns, din pricina 
strâmtorării şi necazului în care te va aduce vrăjmaşul tău în cetăţile 
tale“. (Deuteronom 28, 56.57). 

Conducătorii romani s-au străduit să arunce groaza în iudei, 
pentru ca în felul acesta să-i determine să se predea. Prizonierii care 
se împotriveau când erau luaţi erau biciuiţi, torturați şi răstigniţi în 
faţa zidurilor cetăţii. Sute de oameni erau zilnic executaţi în felul 

acesta, iar lucrarea aceasta teribilă a continuat aşa până când, de-a 
lungul văii lui Iosafat şi la Calvar, crucile înălțate erau în număr atât 
de mare, încât abia se mai găsea loc de trecere printre ele. Atât de 
teribil s-a împlinit blestemul acela îngrozitor, rostit în faţa scaunului 
de judecată al lui Pilat: „Sângele Lui să cadă asupra noastră şi a 
copiilor noştri“. (Matei 27, 25) 

Titus ar fi dorit să pună capăt acestei scene îngrozitoare şi să scu- 
tească în felul acesta Ierusalimul de umplerea măsurii blestemului. 
S-a umplut de groază când a văzut trupurile morţilor făcute mor- 
mane pe văi. Ca fermecat, a privit de pe culmea Muntelui Măslinilor 
măreţul templu şi a dat ordin ca nici o piatră să nu fie atinsă. Înainte 
de a începe să ia în stăpânire fortăreaţa, a făcut un apel stăruitor 
către conducătorii iudei, ca să nu-l oblige să pângărească locul sfânt 
cu sânge. Dacă ar fi ieşit să lupte în altă parte, nici un roman n-ar 
fi violat sfinţenia templului. Însuşi Iosif Flavius, cu cea mai con- 
vingătoare chemare, i-a sfătuit să se predea, pentru a se salva pe ei, 
cetatea şi locul de închinare. Dar cuvintele lui au fost întâmpinate 
cu blesteme amare. Au aruncat cu sulițe în el, ultimul lor mijlocitor 
omenesc, în timp ce stăruia de ei. Iudeii respinseseră îndemnurile 
Fiului lui Dumnezeu, iar acum mustrarea binevoitoare şi îndemnul 
îi făceau să fie şi mai hotărâți să reziste până la urmă. Zadarnice au 
fost eforturile lui Titus de a salva templul; Unul mai mare decât el 
declarase că nu va rămâne piatră peste piatră. 

Încăpăţânarea oarbă a conducătorilor iudei împreună cu crimele 
detestabile care se săvârşeau în cetatea asediată provocau oroarea 
şi indignarea romanilor, iar, în cele din urmă, Titus s-a hotărât să 
ia templul cu asalt. S-a hotărât totuşi ca, dacă va fi posibil, să fie 
salvat de la distrugere. Dar poruncile lui au fost călcate. După ce se 
retrăsese în cortul său pentru noapte, iudeii, ieşind din templu, au 
atacat soldaţii prin surprindere. În timpul luptei, o torţă aprinsă a 
fost aruncată de un soldat prin poarta deschisă şi îndată încăperile, 
căptuşite cu cedru, din jurul Locului sfânt, erau în flăcări. Titus a 
alergat la locul încăierării, urmat de generalii şi ofiţerii săi, şi le-a 
poruncit soldaţilor să stingă focul. Cuvintele lui n-au fost luate în 
seamă. În furia lor, soldaţii au aruncat torţe aprinse în încăperile 
alăturate templului şi, după aceea, cu săbiile au ucis mulţimea de 
oameni care-şi găsiseră adăpost acolo. Sângele curgea ca apa, pe 
treptele templului. Mu şi mii de iudei au pierit. Pe deasupra zgo- 

motului luptei, se auzeau glasuri strigând: ,I-Cabod!“ — s-a dus 
slava. 

„Titus şi-a dat seama că este imposibil să potolească mânia sol- 
daţilor; a intrat împreună cu ofiţerii săi şi a privit interiorul edificiului 
sacru. Splendoarea i-a umplut de uimire; şi pentru că flăcările nu 
pătrunseseră încă în locul sfânt, a făcut un ultim efort pentru a-l salva 
şi, ieşind înainte, a cerut încă o dată soldaţilor să oprească înaintarea 
incendiului. Centurionul Liberalis a încercat să impună ascultarea 
cu ajutorul corpului de comandă; însă nici respectul faţă de împărat 
nu a putut opri duşmănia cruntă împotriva iudeilor; nimic nu a putut 
domoli furia cumplită şi dorinţa după jaf. Soldaţii au văzut totul în 
jur poleit cu aur, care strălucea orbitor în lumina ciudată a flăcărilor; 
ei au presupus că în sanctuar erau ascunse comori nebănuite. Un 
soldat a aruncat, pe neobservate, o torţă aprinsă printre uşi şi, într-o 
clipă, toată clădirea era în flăcări. Fumul orbitor şi flăcările i-au silit 
pe ofiţeri să se retragă şi nobilul edificiu a fost lăsat în voia sorții. 

Dacă pentru romani a fost un spectacol îngrozitor — ce ar fi fost 
el pentru iudei? Toată culmea colinei care domina cetatea clocotea 
ca un vulcan. Una după alta, clădirile se prăbuşeau cu un trosnet 
îngrozitor şi erau înghiţite într-un abis de flăcări. Acoperişurile de 
cedru erau ca o mare de flăcări; coloanele împodobite erau ca nişte 
limbi de foc, iar turnurile porţilor aruncau coloane de flăcări şi fum. 
Colinele învecinate erau luminate; şi, prin întuneric, grupe de oa- 
meni erau văzute privind cu îngrijorare plină de groază înaintarea 
prăpădului; pe zidurile şi înălțimile cetăţii se îngrămădeau oameni, 
unii aveau feţele palide de agonia disperării, alţii amenințau, nepu- 
tincioşi, cu răzbunarea. Strigătele soldaţilor romani, alergând în sus 
ŞI în jos, şi urletele răsculaților care piereau în flăcări se amestecau 
cu vuietul incendiului şi cu tunetul grinzilor care se prăbuşeau. Eco- 
urile munţilor răspundeau aducând înapoi ţipetele oamenilor de pe 
înălțimi; peste tot, de-a lungul zidurilor, răsunau gemete şi vaiete; 
oamenii care piereau de foame îşi adunau ultimele puteri pentru a 
striga de groază şi deznădejde.“ 

„Masacrul dinăuntru a fost şi mai îngrozitor decât spectacolul de 
afară. Bărbaţi şi femei, bătrâni şi tineri, ostaşi şi preoţi, aceia care 
luptau ca şi aceia care cereau milă au fost măcelăriți fără deosebire. 
Numărul celor ucişi îl întrecea pe acela al ucigătorilor. Ostaşii tre- 


[34] 


W 


28 Tragedia veacurilor 


buiau să se cațere pe grămezi de morți pentru a aduce la îndeplinire 
lucrarea de exterminare“ (Milman, History of the Jews, cartea 16). 

După distrugerea templului, întreaga cetate a căzut repede în 
mâinile romanilor. Conducătorii iudeilor au abandonat turnurile 
invincibile, iar Titus le-a găsit pustii. A privit la ele cu uimire şi 
a declarat că Dumnezeu le dăduse în mâinile lui, deoarece nici o 
unealtă, oricât de puternică, n-ar fi putut izbuti împotriva acestor 
bastioane imense. Atât cetatea, cât şi templul au fost dărâmate până 
în temelii, iar locul pe care fusese sfântul locaş „a fost arat ca un 
ogor“. (leremia 26, 18). În asediul şi în măcelul care a urmat, au 
pierit peste un milion de oameni; apoi, supraviețuitorii au fost duşi 
ca robi, vânduți ca sclavi, târâţi la Roma pentru a împodobi triumful 
învingătorului, daţi fiarelor sălbatice în amfiteatre sau răspândiţi ca 
peregrini fără patrie pe tot pământul. 

Iudeii îşi făuriseră singuri cătuşele; ei îşi umpluseră paharul 
răzbunării. În distrugerea totală care a căzut peste ei, ca naţiune, şi în 
toate vaiurile care i-au urmat în împrăştierea lor, ei n-au făcut decât 
să culeagă ceea ce ei înşişi semănaseră. Profetul spunea: „Pieirea 
ta, Israele, este că ai fost împotriva Mea“, „ai căzut prin nelegiuirea 
ta“. (Osea 13, 9; 14, 1). Suferințele lor sunt reprezentate adesea ca 
o pedeapsă care a venit asupra lor, ca urmare a hotărârii directe a 
lui Dumnezeu. În felul acesta, marele amăgitor caută să-şi ascundă 
lucrarea. Printr-o respingere continuă a iubirii şi a milei divine, iudeii 
au făcut ca ocrotirea lui Dumnezeu să le fie retrasă, dar lui Satana 
i-a fost îngăduit să-i conducă după voinţa lui. Cruzimile oribile care 
au avut loc la distrugerea Ierusalimului sunt o demonstrare a puterii 
răzbunătoare a lui Satana asupra acelora care se supun stăpânirii lui. 

Noi nu cunoaştem cât de mult Îi datorăm lui Hristos pentru pacea 
şi ocrotirea de care ne bucurăm. Puterea restrictivă a lui Dumnezeu 
este aceea care fereşte omenirea de a cădea cu totul sub stăpânirea 
lui Satana. Cel neascultător şi nerecunoscător are multe motive de 
recunoştinţă faţă de mila şi îndelunga răbdare a lui Dumnezeu, care 
ține în frâu puterea crudă şi răufăcătoare a celui rău. Dar atunci când 
oamenii trec peste limitele răbdării divine, această putere este retrasă. 
Dumnezeu nu stă înaintea păcătosului ca un executor al sentinţei 
date împotriva nelegiuirii; dar îi lasă pe cei care au respins mila Sa 
să culeagă ceea ce au semănat. Orice rază de lumină respinsă, orice 
avertizare dispreţuită sau neluată în seamă, orice pasiune îngăduită, 

orice călcare a Legii lui Dumnezeu este o sămânță semănată, care 
aduce un seceriş ce nu dă greş. Duhul lui Dumnezeu, căruia păcătosul 
I s-a împotrivit cu înverşunare este în cele din urmă retras de la 
acesta, şi atunci nu mai are nici o putere să-şi stăpânească pornirile 
rele ale sufletului şi nici o ocrotire faţă de răutatea şi vrăjmăşia 
lui Satana. Distrugerea Ierusalimului este o avertizare înfricoşată 
şi solemnă pentru toţi aceia care glumesc cu posibilitățile harului 
divin şi se împotrivesc chemărilor milei dumnezeieşti. Niciodată n-a 
existat o mărturie mai hotărâtă cu privire la ura lui Dumnezeu faţă 
de păcat şi la pedeapsa sigură care va cădea peste cel vinovat. 

Profeția Mântuitorului cu privire la căderea judecăților lui Dum- 
nezeu peste Ierusalim trebuie să aibă o altă împlinire, faţă de care 
acea distrugere teribilă era doar o umbră slabă. În soarta cetăţii alese 
putem vedea soarta unei lumi care a respins mila lui Dumnezeu şi 
a călcat în picioare Legea Sa. Întunecate sunt rapoartele decăderii 
omeneşti, la care pământul a fost martor în decursul lungilor lui 
veacuri de crimă. Inima slăbeşte şi mintea se pierde privind toate 
acestea. Teribile au fost rezultatele lepădării autorităţii Cerului. Însă 
o scenă şi mai întunecată este prezentată în descoperirea viitorului. 
Rapoartele trecutului — procesiunea lungă a conflictelor, a agitaţii- 
lor şi a răscoalelor, „învălmăşeala luptei şi haina de război tăvălită în 
sânge“ (Isaia 9, 5) — ce sunt toate acestea în contrast cu grozăviile 
zilei aceleia, când Duhul înfrânător al lui Dumnezeu va fi retras cu 
totul de la cei nelegiuiţi şi nu va mai ţine în frâu răbufnirea patimilor 
omeneşti şi mânia satanică? Lumea va vedea atunci, ca niciodată 
mai înainte, rezultatele conducerii lui Satana. 

Dar în ziua aceea, ca şi în zilele distrugerii Ierusalimului, poporul 
lui Dumnezeu va fi eliberat — toţi aceia care „vor fi găsiţi scrişi 
printre cei vii“. (Isaia 4, 3). Hristos a declarat că va veni a doua 
oară pentru a-i strânge la Sine pe cei credincioşi: „Atunci se va 
arăta în cer semnul Fiului omului, toate seminţiile pământului se 
vor boci, şi vor vedea pe Fiul omului venind pe norii cerului cu 
putere şi cu o mare slavă. El va trimite pe îngerii Săi cu trâmbiţa 
răsunătoare, şi vor aduna pe aleşii Lui din cele patru vânturi, de la 
o margine a cerului până la cealaltă“. (Matei 24, 30.31). Atunci cei 
care nu ascultă de Evanghelie vor fi nimiciţi „de suflarea gurii Sale 
şi vor fi prăpădiţi cu arătarea venirii Sale“. (2 Tesaloniceni 2, 8). Ca 
şi Israelul din vechime, cei nelegiuiţi se pierd singuri; ei cad prin 

nelegiuirea lor. Printr-o viaţă de păcat s-au aşezat atât de departe 
de armonia cu Dumnezeu, starea lor a devenit atât de degradată de 
păcat, încât manifestarea slavei Sale este pentru ei un foc nimicitor. 

Oamenii să se ferească a neglija lecţia dată de Hristos în cu- 
vintele Sale. Aşa cum El i-a avertizat pe ucenicii Săi cu privire la 
distrugerea Ierusalimului, dându-le un semn al apropierii prăpădu- 
lui, ca să poată scăpa, tot astfel El a avertizat lumea cu privire la 
ziua distrugerii finale şi i-a dat semne ale apropierii ei, încât toți 
aceia care vor, să poată scăpa de mânia viitoare. Isus declară: „Vor 
fi semne în soare, în lună şi în stele. Şi pe pământ va fi strâmtorare 
printre neamuri“. (Luca 21, 25; Matei 24, 29; Marcu 13, 24-26; 
Apocalipsa 6, 12-17). Aceia care văd aceşti prevestitori ai venirii 
Sale trebuie „să ştie că este aproape, chiar la uşi“ (Matei 24, 33). De 
aceea vegheaţi sunt cuvintele Sale de îndemn (Marcu 13, 35). Aceia 
care iau seama la avertizare nu vor fi lăsaţi în întuneric, pentru ca 
ziua aceea să-i surprindă nepregătiţi. Dar pentru aceia care nu vor 
veghea, „Ziua Domnului va veni ca un hoţ noaptea“. (1 Tesaloniceni 
5, 2-5) 

Lumea nu este astăzi mai dispusă să creadă solia pentru această 
vreme de cum erau iudeii să primească avertizarea Mântuitorului 
cu privire la Ierusalim. Oricând ar veni, ziua Domnului va veni pe 
neaşteptate asupra celor neevlavioşi. Pe când viaţa se desfăşoară 
pe drumul ei neschimbat, când oamenii sunt absorbiți de plăceri, 
de afaceri, de comerţ, de procurarea banilor, când conducătorii re- 
ligioşi preamăresc progresele lumii, iar poporul este legănat într-o 
siguranţă falsă — atunci, după cum un hoţ pradă la miezul nopţii 
locuinţa nepăzită, tot astfel o prăpădenie neaşteptată va veni peste 
cei neglijenţi şi neevlavioşi „şi nu va fi chip de scăpare“. (Ver 3) 

Când Isus a descoperit ucenicilor Săi — soarta Ierusalimului 
şi scenele celei de a doua veniri, El a prevestit, de asemenea, şi 
experienţa poporului Său, de la data când urma să fie luat de la ei 
până la revenirea Sa cu putere şi slavă pentru eliberarea lor. De pe 
Muntele Măslinilor, Mântuitorul privea furtunile care erau gata să se 
abată asupra bisericii apostolice; şi, pătrunzând adânc în viitor, ochii 
Săi vedeau furtunile furioase şi distrugătoare, ce aveau să bată peste 
urmaşii Săi din veacurile viitoare, de întuneric şi prigoană. În câteva 
cuvinte de o însemnătate înspăimântătoare, El a profetizat despre 
atitudinea ostilă pe care conducătorii lumii urmau să o aibă faţă 
de biserica lui Dumnezeu (Matei 24, 9.21.22). Urmașii lui Hristos 
aveau să calce pe acelaşi drum al umilinţei, al ruşinii şi al suferinţei 
pe care a mers Domnul lor. Vrăjmăşia care a izbucnit împotriva 
Răscumpărătorului lumii se va manifesta împotriva tuturor acelora 
care urmau să creadă în Numele Său. 

Istoria bisericii primare a fost martoră la împlinirea cuvintelor 
Mântuitorului. Puterile pământului şi ale iadului s-au aliniat împo- 
triva lui Hristos în persoana urmaşilor Săi. Păgânismul a prevăzut că, 
dacă Evanghelia va birui, templele şi altarele lui vor fi îndepărtate; 
de aceea şi-a concentrat forţele pentru a distruge creştinismul. Au 
fost aprinse focurile prigoanei. Creştinii au fost deposedaţi de averi 
şi alungaţi din case, „au dus o mare luptă de suferinţe“. (Evrei 10, 
32). „Au suferit batjocuri, bătăi, lanţuri şi închisoare.“ (Evrei 11, 
36). Un mare număr dintre ei şi-au pecetluit mărturia cu sângele lor. 
Nobil şi rob, bogat şi sărac, învăţat şi ignorant au fost ucişi fără milă. 

Aceste persecuții, începând cu Nero, cam prin vremea martiriului 
lui Pavel, au continuat secole de-a rândul cu o furie mai mare sau mai 
mică. Creştinii erau acuzaţi pe nedrept de crimele cele mai odioase 
şi declaraţi a fi cauza unor mari nenorociri — foamete, molimă 
şi cutremure. Deoarece deveniseră obiectul urii şi al bănuielilor 
generale, informatorii au stat gata, pentru câştig, să-i trădeze pe cei 
nevinovaţi. Au fost condamnaţi ca răsculați împotriva imperiului, ca 

duşmani ai religiei şi primejdioşi pentru societate. Un mare număr 
dintre ei au fost aruncaţi fiarelor sălbatice sau arşi de vii în amfiteatre. 
Unii au fost răstigniţi, alţii au fost îmbrăcaţi în piei de animale 
sălbatice şi aruncaţi în arene pentru a fi sfâşiaţi de câini. Chinul 
lor era adesea distracţia de căpetenie la serbările publice. Mulţimi 
impresionante se adunau pentru a se veseli, cu râsete şi aplauze, de 
priveliştea agoniei şi morții lor. 

Oriunde căutau adăpost, urmaşii lui Hristos erau vânaţi ca fiarele 
câmpului. Erau constrânşi să caute scăpare în locuri singuratice 
şi pustii. „Lapsiţi de toate, prigoniţi, munciţi, ei, de care lumea nu 
era vrednică, au rătăcit prin pustiuri, prin munţi, prin peşteri şi prin 
crăpăturile pământului.“ (Ver 37. 38). Catacombele ofereau adăpost 
pentru mii dintre ei. Sub dealurile din afara cetăţii Romei, fuseseră 
săpate galerii lungi prin pământ şi stâncă; reţeaua întunecoasă şi 
complicată de tuneluri se întindea pe kilometri întregi, dincolo de 
zidurile cetăţii. În aceste adăposturi subterane, urmaşii lui Hristos 
îşi îngropau morţii; şi tot acolo, atunci când erau bănuiţi şi alungaţi, 
îşi găseau locuinţa. Când Dătătorul vieţii îi va trezi pe aceia care au 
luptat lupta cea bună, mulţi martiri pentru cauza lui Hristos vor ieşi 
din aceste catacombe întunecoase. 

În cea mai sălbatică prigoană, aceşti martori pentru Isus şi-au 
păstrat credinţa nealterată. Deşi au fost lipsiţi de orice confort, as- 
cunşi de lumina soarelui, făcându-şi căminul în mijlocul întunecos, 
dar prietenos al pământului, ei n-au scos nici un cuvânt de nemulţu- 
mire. Prin cuvinte de credinţă, de răbdare şi nădejde, ei se încurajau 
unul pe altul pentru a rezista lipsei şi necazului. Pierderea tuturor 
binecuvântărilor pământeşti nu i-a putut sili să renunţe la credinţa 
lor în Hristos. Încercările şi prigoana erau doar paşi care-i aduceau 
mai aproape de odihna şi răsplata lor. 

Ca şi slujitorii lui Dumnezeu din vechime, mulţi, „ca să dobân- 
dească o înviere mai bună, n-au vrut să primească izbăvirea care li se 
dădea, şi au fost chinuiţi“. (Ver 35). Aceştia îşi reaminteau cuvintele 
Domnului lor, ca atunci când urmau să fie prigoniţi pentru Numele 
lui Hristos, să se bucure şi să se veselească, pentru că răsplata lor va 
fi mare în ceruri; căci tot aşa au fost prigoniţi şi proorocii care au fost 
înainte de ei. Se bucurau că sunt socotiți vrednici să sufere pentru 
adevăr şi din mijlocul flăcărilor înălţau cântări de biruinţă. Privind 
prin credinţă în sus, ei ÎI vedeau pe Hristos şi pe îngeri aplecându-se 

peste zidurile cerului, urmărindu-i cu cel mai adânc interes şi privind 
cu aprobare statornicia lor. Un glas de la tronul lui Dumnezeu se 
făcea auzit: „Fii credincios până la moarte şi-ţi voi da cununa vieţii“. 
(Apocalipsa 2, 10) 

Zadarnice au fost străduinţele lui Satana de a distruge biserica lui 
Hristos prin violenţă. Marea luptă, în care ucenicii lui Isus şi-au dat 
viaţa, n-a încetat nici atunci când aceşti credincioşi purtători de steag 
au căzut la posturile lor. Ei au biruit chiar doborâţi. Lucrătorii lui 
Dumnezeu erau ucişi, dar lucrarea Sa a mers în mod neabătut înainte. 
Evanghelia a continuat să se răspândească, iar numărul adepților ei 
nu a încetat să crească. Ea a pătruns în regiuni care erau inaccesibile 
chiar şi vulturilor Romei. Un creştin, mustrându-i pe conducătorii 
păgâni care susțineau persecuția, spunea: „Ne puteţi ucide, ne puteţi 
tortura, ne puteţi condamna... nedreptatea voastră este dovada că 
suntem nevinovaţi.... Nici cruzimea nu vă foloseşte“. Aceasta nu era 
decât o invitaţie puternică de a aduce şi pe alţii la convingerea lor. 
„Cu cât suntem seceraţi mai des de voi, cu atât creştem la număr; 
sângele creştinilor este o sămânță .... (Tertulian, Apologia par. 50). 

Mii de oameni au fost închişi şi omorâţi, dar răsăreau alţii pentru 
a le lua locul. Iar aceia care au fost martirizaţi pentru credinţa lor 
erau asiguraţi în Hristos şi socotiți de El biruitori. Ei luptaseră lupta 
cea bună şi urmau să primească cununa slavei la venirea lui Hristos. 
Suferințele pe care le-au suportat i-au adus pe creştini mai aproape 
unul de altul şi de Răscumpărătorul lor. Exemplul vieţii şi al morţii 
lor era o mărturie permanentă în favoarea adevărului; şi acolo unde 
se aştepta mai puţin, supuşii lui Satana părăseau slujirea lui pentru a 
se înrola sub steagul lui Hristos. 

De aceea, Satana şi-a făcut planul de a lupta cu mai mult succes 
împotriva guvernării lui Dumnezeu, înfigându-şi steagul în mijlocul 
bisericii creştine. Dacă urmaşii lui Hristos ar putea fi amăgiţi şi aduşi 
să fie neplăcuţi lui Dumnezeu, atunci puterea, tăria şi hotărârea lor 
ar slăbi, şi în felul acesta, ei ar cădea ca o pradă uşoară. 

Marele vrăjmaş a încercat acum să câştige prin şiretenie ceea ce 
nu reuşise prin forţă. Prigoana a încetat, şi în locul ei au fost puse 
amăgirile primejdioase ale prosperității vremelnice şi ale onorurilor 
lumești. Cei idolatri au fost aduşi să primească o parte din credinţa 
creştină, în timp ce lepădau alte adevăruri esenţiale. Ei mărturiseau 
că-L primesc pe Isus ca Fiu al lui Dumnezeu şi cred în moartea şi 

învierea Sa, dar nu aveau nici o convingere despre păcat şi nu simțeau 
nevoia de pocăință şi de schimbare a inimii. Cu unele concesii din 
partea lor, ei au propus ca şi creştinii să facă concesii, pentru a ne 
putea uni cu toţii pe platforma credinţei în Hristos. 

Acum, biserica se găsea într-o primejdie înfricoşătoare. Închi- 
soarea, chinul, focul şi sabia fuseseră binecuvântări, în comparaţie 
cu aceasta. Unii creştini au rămas neabătuţi, declarând că nu puteau 
face nici un compromis. Alţii erau în favoarea părăsirii sau modifi- 
cării unor trăsături ale credinţei lor şi a unirii cu aceia care primiseră 
o parte a creştinismului, susținând că acestea ar fi mijloace pentru 
deplina lor convertire. Acesta a fost un timp de groază adâncă pentru 
urmaşii credincioşi ai lui Hristos. Sub mantia unui creştinism cu 
numele, Satana s-a strecurat în biserică pentru a strica credinţa şi 
pentru a întoarce minţile de la Cuvântul adevărului. 

Un mare număr de creştini au consimţit, în cele din urmă, să 
coboare standardele lor şi s-a format o unire între creştinism şi 
păgânism. Deşi închinătorii la idoli susțineau că sunt convertiți 
şi uniţi cu biserica, ei se agăţau încă de idolatria lor, schimbând 
numai obiectele închinării lor cu chipul lui Isus, şi chiar cu cel 
al Mariei şi al sfinţilor. Aluatul stricat al idolatriei, adus în felul 
acesta în biserică, şi-a continuat lucrarea lui nenorocită. Învăţături 
false, ritualuri superstiţioase şi ceremonii idolatre au fost incluse în 
credinţa şi în închinarea ei. Când urmaşii lui Hristos s-au unit cu 
închinătorii la idoli, religia creştină s-a stricat, iar biserica şi-a pierdut 
curăţia şi puterea. Totuşi, au fost unii care n-au fost înşelaţi de aceste 
amăgiri. Ei şi-au păstrat credincioşia faţă de Autorul adevărului şi 
s-au închinat numai lui Dumnezeu. 

Întotdeauna au fost două clase printre cei care mărturisesc a fi 
urmaşii lui Hristos. În timp ce o clasă studiază viaţa Mântuitorului 
şi caută cu stăruinţă să-şi corecteze greşelile pentru a se asemăna 
Modelului, cealaltă clasă ocoleşte adevărurile clare, practice, care 
le descoperă rătăcirile. Chiar şi în cea mai bună stare a ei, biserica 
n-a fost formată numai din credincioşi adevăraţi, curaţi şi sinceri. 
Mântuitorul ne-a învăţat că cei care se complac în păcat nu vor trebui 
primiţi în biserică; cu toate acestea, El Şi-a ataşat bărbaţi care aveau 
defecte de caracter şi le-a încredinţat binefacerile învățăturilor şi 
exemplului Său, pentru ca să aibă ocazia să-şi vadă greşelile şi să 
le îndrepte. Printre cei doisprezece apostoli a fost un vânzător. Iuda 

a fost primit nu pentru defectele lui de caracter, ci în ciuda lor. El 
s-a unit cu ucenicii ca, prin învăţătura şi exemplul lui Hristos, să 
poată învăţa ce înseamnă un caracter creştin şi, în felul acesta, să 
fie adus să-şi vadă greşelile, să se pocăiască şi, cu ajutorul harului 
divin, să-şi curăţească sufletul „prin ascultare de adevăr“. Dar Iuda 
n-a umblat în lumina lăsată atât de îndurător să lumineze asupra lui. 
Prin îngăduirea păcatului, a invitat ispitele lui Satana. Trăsăturile lui 
rele de caracter au devenit predominante. El şi-a lăsat mintea sub 
stăpânirea puterilor întunericului şi se supăra atunci când greşelile îi 
erau mustrate; în felul acesta, a ajuns să săvârşească crima teribilă, 
de trădare a Învăţătorului său. Tot astfel fac şi cei care nutresc păcatul 
sub masca evlaviei, urăsc pe aceia care le tulbură pacea, condamnând 
cursul păcătos al vieţii lor. Când se iveşte ocazia favorabilă, ei îi 
trădează, ca şi luda, pe aceia care au căutat să-i mustre spre binele 
lor. 

Apostolii aveau de luptat cu aceia din biserică ce pretindeau 
că sunt evlavioşi, în timp ce în ascuns nutreau nelegiuirea. Anania 
şi Safira lucrau de partea înşelătorilor, pretinzând că aduc o jertfă 
întreagă pentru Dumnezeu, în timp ce erau lacomi, reţinând o parte 
pentru ei. Duhul adevărului a descoperit apostolilor adevăratul ca- 
racter al acestor fraţi cu numele, iar judecăţile lui Dumnezeu au 
curăţit biserica de această pată. Această dovadă categorică a cerce- 
tării Duhului lui Hristos în biserică semăna groaza printre făţarnici 
şi făcătorii de rele. Ei nu mai puteau rămâne în legătură cu aceia 
care erau, în obiceiuri şi înclinații, reprezentanţi permanenţi ai lui 
Hristos; iar când încercările şi prigoana veneau asupra urmaşilor Săi, 
numai aceia care erau gata să părăsească totul pentru adevăr doreau 
să devină ucenici ai Săi. În felul acesta, atâta vreme cât persecuția a 
continuat, biserica a rămas relativ curată. Dar când aceasta a încetat, 
s-au adăugat convertiți care erau mai puţin sinceri şi devotați şi s-a 
deschis astfel o uşă prin care Satana putea să obţină un punct de 
sprijin. 

Pentru că nu este nici o legătură între Prinţul luminii şi prinţul 
întunericului, nu poate fi vreo legătură nici între ucenicii lor. Când au 
consimţit să se unească cu aceia care erau doar pe jumătate convertiți 
din păgânism, creştinii au păşit pe o cale care i-a dus din ce în ce mai 
departe de adevăr. Satana a tresăltat, pentru că reuşise să amăgească 
un număr atât de mare dintre urmaşii lui Hristos. Apoi, a făcut ca 

puterea lui să apese şi mai mult asupra acestora şi i-a inspirat să-i 
persecute pe aceia care rămâneau credincioşi lui Dumnezeu. Nimeni 
nu ştia atât de bine cum să se împotrivească adevăratei credinţe 
creştine ca aceia care odinioară fuseseră apărătorii ei, aşa că aceşti 
creştini apostaziaţi, unindu-se cu tovarăşii lor pe jumătate păgâni, 
şi-au îndreptat lupta împotriva celor mai importante trăsături ale 
învățăturilor lui Hristos. 

Aceasta a cerut o luptă disperată din partea acelora care au stat 
cu fermitate împotriva amăgirilor şi urâciunilor care erau ascunse în 
haine sacerdotale şi introduse în biserică. Biblia nu era primită ca o 
măsură a credinţei. Doctrina cu privire la libertatea religioasă a fost 
clasificată drept erezie, iar susţinătorii ei au fost urâţi şi proscrişi. 

După o luptă lungă şi aprigă, cei credincioşi, puţini la număr, s- 
au hotărât să rupă orice legătură cu biserica apostată, dacă ea refuza 
şi mai departe să se elibereze de rătăcire şi idolatrie. Ei au văzut 
că despărțirea era o necesitate absolută, dacă doreau să asculte de 
Cuvântul lui Dumnezeu. Nu şi-au permis să tolereze rătăciri fatale 
pentru sufletul lor şi să dea un exemplu care ar primejdui credinţa 
copiilor şi a copiilor copiilor lor. Pentru a asigura unitatea şi pacea, 
erau gata să facă orice concesie care corespundea cu ascultarea de 
Dumnezeu; dar simțeau că însăşi pacea ar fi fost prea scump câşti- 
gată cu jertfirea principiilor. Dacă unitatea se putea asigura numai 
prin compromiterea adevărului şi a neprihănirii, atunci preferau să 
rămână despărțiți chiar şi în război. 

Bine ar fi pentru biserică şi pentru lume dacă principiile care au 
animat acele suflete sincere ar fi reînviate în inimile acelora care se 
numesc poporul lui Dumnezeu. Există o indiferenţă alarmantă faţă de 
învăţăturile care sunt stâlpii credinţei creştine. Câştiga teren părerea 
că, în fond, ele nu sunt de importanţă vitală. Această degenerare 
întăreşte mâinile instrumentelor lui Satana, aşa încât teoriile rătăcirii 
şi amăgirile fatale, cărora cei credincioşi din veacurile trecute li s-au 
împotrivit şi le-au demascat cu primejdia vieţii lor, sunt privite astăzi 
favorabil de către mii de oameni care pretind că sunt urmaşii lui 
Hristos. 

Primii creştini au fost cu adevărat un popor deosebit. Comporta- 
mentul fără reproş şi credinţa lor neclintită erau o mustrare continuă, 
care tulbura pacea păcătoşilor. Deşi puţini la număr, fără avere, po- 
ziţie sau titluri, ei produceau teamă făcătorilor de rele, când erau 

cunoscute învățăturile şi caracterul lor. De aceea erau urâţi de cei 
nelegiuiţi, aşa cum Abel a fost urât de Cain cel necredincios. Din 
acelaşi motiv pentru care Cain l-a omorât pe Abel, aceia care au 
căutat să se scuture de mustrările Duhului Sfânt au dat la moarte pe 
poporul lui Dumnezeu. Şi tot din acelaşi motiv, iudeii L-au lepădat şi 
L-au răstignit pe Mântuitorul — deoarece curăţia şi sfinţenia carac- 
terului Său erau o mustrare continuă pentru egoismul şi stricăciunea 
lor. Din zilele lui Hristos şi până astăzi, ucenicii Săi credincioşi au 
provocat ura şi împotrivirea acelora care iubesc şi urmează căile 
păcatului. 

Atunci, cum poate fi numită Evanghelia o solie a păcii? Când 
Isaia a profetizat naşterea lui Mesia, i-a dat titlul de „Domn al păcii“. 
Când îngerii au adus păstorilor vestea că Hristos S-a născut, au cântat 
deasupra câmpiilor Betleemului: „Slavă lui Dumnezeu în locurile 
prea înalte, şi pe pământ pace şi între oameni bună învoire“. (Luca 2, 
14). În aparenţă, există o contradicţie între aceste declaraţii profetice 
şi cuvintele lui Hristos: „N-am venit să aduc pacea, ci sabia“. (Matei 
10, 34). Dar, înţelese bine, amândouă sunt într-o armonie desăvârşită. 
Evanghelia este o solie a păcii. 

Creştinismul este un sistem care, dacă este primit şi ascultat, 
va răspândi pace, armonie şi fericire peste tot pământul. Religia 
lui Hristos îi va uni într-o frăţie strânsă pe toţi aceia care primesc 
învăţăturile ei. Misiunea lui Hristos a fost tocmai aceea de a-i împăca 
pe oameni cu Dumnezeu, şi pe unul cu altul. Dar, în majoritate, 
omenirea este sub controlul lui Satana, cel mai crud vrăjmaş al 
lui Hristos. Evanghelia prezintă oamenilor principiile vieţii care se 
deosebesc fundamental de obiceiurile şi dorinţele lor, şi din cauza 
aceasta se răzvrătesc împotriva ei. Oamenii urăsc curăţia care le 
descoperă şi le condamnă păcatele, în majoritate îi persecută şi îi 
distrug pe aceia care susţin cerinţele ei sfinte şi drepte. În sensul 
acesta — deoarece adevărurile înalte pe care ei le aduc provoacă ură 
şi luptă — Evanghelia este numită o sabie. 

Tainica lucrare a providenţei, care îngăduie ca cel drept să sufere 
persecuția din mâna celor răi, a fost o cauză de mare nedumerire 
pentru mulţi care sunt slabi în credinţă. Unii sunt gata să părăsească 
chiar încrederea lor în Dumnezeu, deoarece El îngăduie celor mai 
Josnici oameni să prospere, în timp ce cei mai buni şi mai curaţi 
sunt apăsaţi şi chinuiţi de puterea lor crudă. Cum, întreabă ei, poate 

Acela care este drept şi milos şi care este nemărginit în putere să 
îngăduie o aşa nedreptate şi apăsare? Aceasta este o problemă care 
nu ne priveşte pe noi. Dumnezeu ne-a dat dovezi îndestulătoare 
cu privire la iubirea Sa şi nu trebuie să ne îndoim de bunătatea Sa 
atunci când nu putem înţelege lucrările providenţei Sale. Prevăzând 
îndoielile care urmau să apese pe sufletul lor în zilele de încercare şi 
întuneric, Mântuitorul spunea ucenicilor Săi: „Aduceţi-vă aminte de 
vorba, pe care v-am spus-o: Robul nu este mai mare decât stăpânul 
său“. „Dacă M-au prigonit pe Mine, şi pe voi vă vor prigoni; dacă au 
păzit Cuvântul Meu, şi pe al vostru îl vor păzi“. (loan 15, 20). Isus 
a suferit pentru noi mai mult decât poate fi făcut să sufere oricare 
dintre urmaşii Săi, datorită cruzimii oamenilor nelegiuiţi. Aceia care 
sunt chemaţi să sufere chinul şi moartea de martir nu fac decât să 
calce pe urmele scumpului Fiu al lui Dumnezeu. 

„Domnul nu întârzie în împlinirea făgăduinţei Lui.“ (2 Petru 3, 
9). 

El nu-i uită şi nici nu-i neglijează pe copiii Săi; dar îngăduie 
celor nelegiuiți să descopere adevăratul lor caracter, pentru ca nici 
unul din aceia care doresc să facă voia Sa să nu fie amăgit cu privire 
la ei. Mai mult, cei neprihăniţi sunt puşi în cuptorul necazurilor, ca şi 
ei să fie curăţiţi; ca exemplul lor să-i convingă şi pe alţii de realitatea 
credinţei şi evlaviei lor; şi ca drumul lor neabătut să-i condamne pe 
cei răi şi necredincioşi. 

Dumnezeu le îngăduie celor nelegiuiţi să progreseze şi să-şi 
descopere vrăjmăşia împotriva Lui, pentru ca atunci când vor umple 
măsura nelegiuirii lor, toţi să vadă dreptatea şi mila Sa în distrugerea 
lor deplină. Ziua răzbunării Sale este aproape când toţi aceia care au 
călcat Legea Sa şi au persecutat pe poporul Său vor primi o răsplată 
dreaptă a faptelor lor; când orice faptă de cruzime sau nedreptate 
faţă de credincioşii lui Dumnezeu va fi pedepsită ca şi când ar fi fost 
făcută faţă de Hristos Însuşi. 

Există încă o problemă şi mai importantă, care trebuie să fie 
în atenţia bisericilor de astăzi. Apostolul Pavel spune că „toţi cei 
care vor să trăiască cu evlavie în Isus Hristos vor fi prigoniţi“. (2 
Timotei 3, 12). Atunci de ce persecuția pare că a slăbit într-o mare 
măsură? Singurul motiv este că biserica s-a conformat cerinţelor 
lumii şi nu mai trezeşte nici o împotrivire. Religia care este la modă 
în zilele noastre nu are caracterul curat şi sfânt pe care l-a avut 

credinţa creştină în zilele lui Hristos şi ale apostolilor Săi. Datorită 
spiritului de compromis cu păcatul, din cauză că marile adevăruri 
ale Cuvântului lui Dumnezeu sunt privite cu indiferenţă, pentru că 
este atât de puţină evlavie în biserică, creştinismul este în aparenţă 
atât de popular în lume. Să se producă o reînviorare a credinţei şi 
puterii din prima biserică, şi atunci spiritul persecuției va fi reînviat, 
iar flăcările persecuției vor fi iarăşi aprinse. 


Capitolul 3 — O epocă de întuneric spiritual 


Apostolul Pavel a prevestit — , în a doua sa Epistolă către 
Tesaloniceni, o mare cădere de la credinţă, care urma să aibă ca 
rezultat întemeierea puterii papale. El declara că ziua lui Hristos 
nu va veni „,...înainte ca să fi venit lepădarea de credinţă şi de a se 
descoperi omul fărădelegii, fiul pierzării, potrivnicul, care se înalţă 
mai presus de tot ce se numeşte «Dumnezeu», sau de ce este vrednic 
de închinare. Aşa că se va aşeza în Templul lui Dumnezeu, dându-se 
drept Dumnezeu“. Şi mai departe, apostolul îi avertizează pe fraţii 
săi că: „Taina fărădelegii a şi început să lucreze“. (2 Tesaloniceni 
2, 3.4.7). Chiar la acea dată timpurie, el a văzut strecurându-se în 
biserică rătăciri care urmau să pregătească drumul pentru dezvoltarea 
papalității. 

Puțin câte puţin, la început în linişte şi pe furiş, apoi mai deschis, 
pe măsură ce creştea în putere şi câştiga stăpânire peste minţile oa- 
menilor, „taina fărădelegii“ şi-a continuat lucrarea ei amăgitoare şi 
hulitoare. Aproape pe nesimţite, obiceiurile păgânismului şi-au găsit 
intrarea în biserica creştină. Spiritul de compromis şi conformismul 
au fost reţinute pentru o vreme de persecuțiile crude, pe care biserica 
le-a suferit sub păgânism. Dar când persecuția a încetat, iar creştinis- 
mul a intrat în curţile şi palatele împăraţilor, a fost lăsată la o parte 
simplitatea umilă a lui Hristos şi a apostolilor Lui, în schimbul pom- 
pei şi mândriei preoților şi conducătorilor păgâni; în locul cerinţelor 
lui Dumnezeu, au fost puse teoriile şi tradiţiile omeneşti. Convertirea 
cu numele a lui Constantin, în prima parte a secolului IV, a produs 
o mare bucurie, iar lumea, îmbrăcată cu o formă a neprihănirii, a 
pătruns în biserică. Atunci lucrarea de corupţie a înaintat repede. 
Păgânismul, care părea că fusese învins, deveni biruitor. Spiritul lui 
stăpânea biserica. Învățăturile, ceremoniile şi superstiţiile lui au fost 
introduse în credinţa şi închinarea pretinşilor urmaşi ai lui Hristos. 

Acest compromis între păgânism şi creştinism a dat naştere la 
„omul fărădelegii“, prevestit în profeție ca unul care se împotriveşte 
şi se înalţă pe sine mai presus de Dumnezeu. Acel sistem uriaş de 

religie falsă este capodopera puterii lui Satana — un monument al 
eforturilor lui de a se aşeza pe tron pentru a conduce pământul după 
voia lui. 

Satana mai încercase odată să ajungă la un compromis cu Hris- 
tos. A venit la Fiul lui Dumnezeu în pustia ispitei şi, arătându-I toate 
împărățiile lumii împreună cu slava lor, s-a oferit să dea totul în mâi- 
nile Sale, dacă El va recunoaşte supremaţia prinţului întunericului. 
Hristos l-a mustrat pe ispititorul semeţ şi l-a obligat să plece. Dar 
Satana are un succes mai mare prezentând aceeaşi ispită omului. 
Pentru a-şi asigura câştiguri şi onoruri lumești, biserica a fost in- 
spirată să caute favoarea şi sprijinul oamenilor mari ai pământului; 
ŞI, respingându-L astfel pe Hristos, ea a fost amăgită să încheie un 
legământ cu reprezentantul lui Satana — episcopul Romei. 

Una dintre învăţăturile de seamă ale romanismului este aceea că 
papa este capul vizibil al bisericii universale a lui Hristos, învestit cu 
autoritate supremă peste episcopii şi preoţii din toate părțile lumii. 
Mai mult decât atât, papei i-au fost date chiar titlurile Dumnezeirii. 
A fost numit „Domnul Dumnezeul Papa“[(vezi note suplimentare)] 
şi a fost declarat infailibil. El pretinde închinarea tuturor oamenilor. 
Aceeaşi pretenţie a fost ridicată de Satana în pustia ispitei şi este 
încă cerută de el prin biserica Romei, şi mulţimi imense sunt gata 
să-i aducă închinare. 

Dar aceia care se tem de Dumnezeu şi-L respectă întâmpină 
această încumetare strigătoare la cer, aşa cum şi Hristos a întâmpinat 
pretenţiile vrăjmaşului viclean: „Domnului Dumnezeului tău să te 
închini şi numai Lui să-l slujeşti““. (Luca 4, 8). Dumnezeu n-a dat 
nici măcar o iotă în Cuvântul Său prin care să fi desemnat vreun om 
pentru a fi capul bisericii. Învățătura despre supremaţia papală se 
opune direct învăţăturii Scripturilor. Papa nu poate avea nici o putere 
asupra bisericii lui Hristos afară de aceea obţinută prin uzurpare. 

Romaniştii au stăruit în a aduce protestanților acuzaţia de erezie 
şi de despărţire voită de adevărata biserică. Dar aceste acuzaţii li 
se aplică mai degrabă lor. Ei sunt aceia care au părăsit steagul lui 
Hristos şi s-au depărtat de „credinţa care a fost dată sfinţilor odată 
pentru totdeauna“. (luda 3) 

Satana ştia bine că Sfintele Scripturi îi vor face pe oameni în 
stare să discearnă amăgirile lui şi să-i înfrângă puterea. Chiar Mântu- 
itorul lumii a rezistat atacului său prin Cuvânt. La orice atac, Hristos 


42 Tragedia veacurilor 


prezenta scutul adevărului veşnic, spunând: „Stă scris“. La orice su- 
gestie a adversarului, El opunea înţelepciunea şi puterea Cuvântului. 
Pentru ca Satana să-şi poată menţine stăpânirea sa asupra oamenilor 
şi pentru a întemeia autoritatea uzurpatorului papal, trebuia să-i ţină 
în necunoştinţă faţă de Scripturi. Biblia L-ar fi înălţat pe Dumnezeu 
şi i-ar fi aşezat pe oamenii mărginiţi în adevărata lor poziţie; de aceea 
adevărurile ei sfinte trebuiau ascunse şi oprimate. Această logică 
a fost adoptată de biserica romană. Timp de sute de ani circulaţia, 
răspândirea Bibliei a fost interzisă. Oamenilor le-a fost interzis să 
o citească sau să o aibă în casă, iar preoţii şi prelații fără principii 
interpretau învăţăturile ei pentru a susţine pretenţiile lor. În felul 
acesta, papa a ajuns să fie recunoscut aproape în general ca locţiitor 
al lui Dumnezeu pe pământ, înzestrat cu autoritate peste biserică şi 
stat. 

Descoperitorul rătăcirii fiind îndepărtat, Satana lucra după cum 
îi era voia. Profeţia afirma că papalitatea urma să „se încumete să 
schimbe vremile şi legea“. (Daniel 7, 25). Această lucrare n-a fost 
o acţiune uşoară. Pentru a oferi convertiţilor de la păgânism un 
înlocuitor pentru închinarea la idoli, şi în felul acesta să-i încurajeze 
a primi cu numele creştinismul, închinarea la chipuri şi la moaşte a 
fost introdusă treptat în serviciul divin creştin. Decretul unui conciliu 
general ;[(vezi note suplimentare)] a stabilit în cele din urmă acest 
sistem de idolatrie. Pentru a completa lucrarea hulitoare, Roma s-a 
încumetat să scoată din Legea lui Dumnezeu porunca a doua, care 
opreşte închinarea la chipuri, şi să împartă porunca a zecea în două, 
pentru a păstra numărul. 

Dar spiritul de cedare faţă de păgânism a deschis calea pentru o 
altă dispreţuire a autorităţii cerului. Satana, lucrând prin conducătorii 
neconsacraţi ai bisericii, s-a amestecat şi în porunca a patra şi a 
încercat să îndepărteze vechiul Sabat, ziua pe care Dumnezeu a 
binecuvântat-o şi a sfinţit-o (Geneza 2, 2.3), iar în locul ei să înalțe 
sărbătoarea păzită de păgâni ca „venerabila zi a soarelui“. La început, 
această schimbare n-a fost încercată în mod deschis. În primele 
veacuri, adevăratul Sabat a fost ţinut de toţi creştinii. Ei erau geloşi 
pe onoarea lui Dumnezeu şi, crezând că Legea Sa este de neschimbat, 
au păzit cu râvnă preceptele ei sfinte. Dar Satana a lucrat cu o mare 
subtilitate prin agenţii lui pentru a-şi atinge scopul. Pentru ca atenţia 
poporului să poată fi atrasă asupra duminicii, aceasta a fost declarată 

ca sărbătoare, în cinstea învierii lui Hristos. Slujbe religioase au fost 
ținute în ea; era totuşi privită ca o zi de recreere, Sabatul fiind încă 
păzit cu sfinţenie. 

Pentru a pregăti calea pentru lucrarea pe care plănuise să o înde- 
plinească, Satana îi făcuse pe iudei, înainte de venirea lui Hristos, să 
împovăreze Sabatul cu cele mai stricte pretenţii, făcând din păzirea 
lui o povară. Acum, folosind lumina falsă în care reuşise să-i facă 
să-l privească, a aruncat ocară asupra lui ca fiind o instituţie evre- 
iască. În timp ce creştinii în general continuau să păzească duminica 
drept o sărbătoare a bucuriei, el i-a condus să facă din Sabat o zi de 
post, o zi de amărăciune şi tristeţe, pentru a-şi arăta ura lor faţă de 
iudaism. 

În prima parte a secolului al IV-lea, împăratul Constantin a emis 
un decret care făcea din duminică o sărbătoare publică în întregul 
Imperiu Roman [(vezi note suplimentare)]. Ziua soarelui a fost cin- 
stită de către supușii lui păgâni şi a fost onorată de creştini; politica 
împăratului era aceea de a uni interesele adverse ale creştinismu- 
lui şi păgânismului. El a fost îndemnat să facă acest lucru de către 
episcopii bisericii care, conduşi de ambiţii şi însetaţi de putere, au 
înţeles că, dacă va fi păzită aceeaşi zi atât de către creştini, cât şi 
de păgâni, aceasta va uşura primirea cu numele a creştinismului, de 
către păgâni, şi în felul acesta puterea şi gloria bisericii vor creşte. 
Dar, în timp ce mulţi creştini temători de Dumnezeu erau conduşi 
treptat să primească duminica ca având un anume grad de sfinţenie, 
ei socoteau încă Sabatul adevărat ca sfinţit Domnului şi-l păzeau în 
ascultare de porunca a patra. 

Arhiamăgitorul nu-şi terminase lucrarea. El s-a hotărât să adune 
lumea creştină sub steagul său şi să-şi exercite puterea prin locţiitorul 
lui, pontiful cel mândru, care pretindea că este reprezentantul lui 
Hristos. Prin păgânii pe jumătate convertiți, prin prelați ambiţioşi şi 
prin credincioşii iubitori de lume, şi-a îndeplinit planul. Din timp în 
timp, au fost ținute mari concilii, în care erau convocați demnitari ai 
bisericii din toată lumea. Aproape în fiecare conciliu Sabatul pe care 
Dumnezeu îl instituise era coborât din ce în ce mai mult, în timp ce 
duminica era în aceeaşi măsură înălţată. În felul acesta sărbătoarea 
păgână a ajuns în cele din urmă să fie onorată ca o instituţie divină, 
în timp ce Sabatul biblic a fost declarat o rămăşiţă a iudaismului, iar 
păzitorii lui au fost declaraţi blestemaţi. 

Marele apostat reuşise să se înalțe „mai presus de tot ce se 
numeşte Dumnezeu sau de ce este vrednic de închinare“. (2 Tesa- 
loniceni 2, 4). El îndrăznise să schimbe singurul precept al Legii 
divine care îndreaptă fără greş toată omenirea către viul şi adevăratul 
Dumnezeu. În porunca a patra, Dumnezeu este descoperit ca fiind 
Creatorul cerului şi al pământului, şi prin aceasta Se deosebeşte de 
toţi zeii falşi. Deoarece era o amintire a lucrării de creaţiune, ziua a 
şaptea a fost sfinţită ca zi de odihnă pentru om. Ea a fost destinată 
să-L păstreze continuu în minţile oamenilor pe viul Dumnezeu ca 
izvor al existenţei şi ca obiect de închinare şi adorare. Satana se luptă 
să-i întoarcă pe oameni de la devotamentul lor faţă de Dumnezeu 
şi de la ascultarea de Legea Sa; de aceea îşi îndreaptă eforturile 
îndeosebi împotriva poruncii care ÎI arată pe Dumnezeu ca Creator. 

Protestanţii susţin acum că învierea lui Hristos în ziua duminicii 
a făcut din ea Sabatul creştin. Dar dovezi din Scriptură lipsesc. Nici 
o onoare de felul acesta n-a fost dată zilei acesteia de către Hristos 
sau apostolii Săi. Păzirea duminicii ca instituţie creştină, şi-a avut 
originea în acea „taină a fărădelegii“ (2 Tesaloniceni 2, 7), care şi-a 
început lucrarea chiar în zilele lui Pavel. Unde şi când a adoptat 
Domnul acest prunc al papalității? Ce motiv temeinic poate fi dat 
pentru o schimbare pe care Scripturile nu o aprobă? 

În veacul al şaselea, papalitatea devenise puternic întemeiată. 
Scaunul puterii ei a fost stabilit în cetatea imperială, iar episcopul 
Romei a fost declarat cap peste întreaga biserică. Păgânismul dăduse 
locul papalității. Balaurul dăduse fiarei „puterea lui, tronul lui, şi o 
mare stăpânire“. (Apocalipsa 13, 2) [(vezi note suplimentare)]. Şi 
acum au început cei 1260 de ani de persecuție papală, prevestiţi în 
profeţiile lui Daniel şi Apocalipsa (Daniel 7, 25; Apocalipsa 13, 5-7). 
Creştinii au fost obligaţi să aleagă fie să-şi părăsească integritatea 
şi să primească ceremoniile şi închinarea papală, fie să-şi petreacă 
viaţa în închisoare sau să sufere moartea pe roată, pe rug sau de 
securea călăului. Acum s-au împlinit cuvintele lui Isus: „Veţi fi daţi 
în mâinile lor până şi de părinţii, fraţii, rudele şi prietenii voştri; 
şi vor omorî pe mulţi dintre voi. Veţi fi urâţi de toți din pricina 
Numelui Meu“. (Luca 21, 16.17). Persecuţia s-a dezlănţuit asupra 
celor credincioşi cu o mai mare furie decât oricând mai înainte, 
iar lumea a devenit un imens câmp de luptă. Pentru sute de ani, 
biserica lui Hristos şi-a găsit scăpare în izolare şi întuneric. Căci, 

zice profetul: „Şi femeia a fugit în pustie, într-un loc pregătit de 
Dumnezeu, ca să fie hrănită acolo o mie două sute şaizeci de zile“. 
(Apocalipsa 12, 6) 

Înălţarea la putere a bisericii Romei a marcat începutul evului 
întunecat. Pe măsură ce puterea ei creştea, întunericul devenea mai 
profund. Credinţa a fost transferată de la Hristos, adevărata temelie, 
la papa de la Roma. În loc să se încreadă în Fiul lui Dumnezeu pentru 
iertarea păcatelor şi pentru mântuirea veşnică, oamenii priveau la 
papa, la preoţii şi prelați cărora el le dăduse autoritatea. Ei erau 
învăţaţi că papa era mijlocitorul lor pământesc, că nimeni nu se 
putea apropia de Dumnezeu decât prin el; şi că el stătea în locul 
lui Dumnezeu pentru ei şi de aceea trebuia să 1 se dea ascultare. O 
abatere de la cerinţele lui constituia un motiv suficient pentru cea mai 
aspră pedeapsă care venea peste trupurile şi sufletele ofensatorilor. 
În felul acesta minţile oamenilor erau întoarse de la Dumnezeu către 
oameni greşiţi, cu defecte şi cruzi, ba mai mult, chiar către prinţul 
întunericului, care-şi exercita puterea prin ei. Păcatul era deghizat 
într-un veşmânt de sfinţenie. Când Scripturile sunt îndepărtate, iar 
omul ajunge să se privească pe sine ca fiind suprem, trebuie să ne 
aşteptăm numai la înşelătorie, amăgire şi nelegiuire josnică. O dată 
cu înălţarea legilor şi tradiţiilor omeneşti, s-a manifestat corupţia 
care totdeauna se naşte din părăsirea Legii lui Dumnezeu. 

Acelea au fost zile primejdioase pentru biserica lui Hristos. Cre- 
dincioşii purtători de steag erau fără îndoială puţini. Deşi adevărul 
n-a fost lăsat fără martori, uneori se părea totuşi că rătăcirea şi super- 
stia vor predomina pe deplin, iar adevărata religie va fi izgonită de 
pe pământ. Evanghelia a fost pierdută din vedere, formele religioase 
deveneau mai numeroase, iar oamenii erau împovăraţi tot mai mult 
cu obligaţii riguroase. 

Ei nu erau numai învăţaţi să privească la papa ca mijlocitor al 
lor, dar şi să-şi pună încrederea în propriile fapte, ca ispăşire pentru 
păcat. Pelerinajele lungi, faptele de penitenţă, închinarea la moaşte, 
înălţarea de biserici, altare şi morminte sfinte, plata sumelor mari 
pentru biserică — toate acestea şi multe altele asemănătoare erau 
încurajate pentru a îndepărta mânia lui Dumnezeu sau a asigura 
favoarea Sa, ca şi când Dumnezeu ar fi gândit ca oamenii, care s-ar 
fi mâniat pentru lucruri de nimic sau ar fi fost împăcat prin daruri 
sau fapte de pocăință! 

Cu toate acestea, viciul era răspândit chiar printre conducătorii 
bisericii romane, iar influenţa ei părea să crească continuu. Spre 
încheierea secolului al VIII-lea, papistaşii au ridicat pretenţia că, 
în primele secole ale bisericii, episcopii Romei avuseseră aceeaşi 
putere spirituală pe care şi-o asumaseră acum. Pentru a fundamenta 
această pretenţie a trebuit să fie folosite unele mijloace spre a-i da 
o aparenţă de autoritate; şi acestea au fost sugerate uşor de către 
tatăl minciunii. Au fost născocite de călugări scrieri vechi. Au fost 
descoperite hotărâri ale conciliilor despre care nu se auzise mai 
înainte şi care stabileau supremaţia generală a papei din primele 
timpuri. O biserică ce respinsese adevărul a primit cu lăcomie aceste 
amăgiri [(vezi note suplimentare)]. 

Puţinii ziditori credincioşi pe temelia adevărată (| Corinteni 3, 
10.11) au fost uluiţi şi încurcaţi atunci când absurdităţile învăţăturii 
rătăcitoare au împiedicat lucrarea. Ca şi ziditorii de pe zidurile Ieru- 
salimului, din zilele lui Neemia, unii erau gata să spună: „Puterile 
celor ce duc poverile slăbesc, şi dărâmăturile sunt multe; nu vom 
putea să zidim zidul“. (Neemia 4, 10). Obosiţi de lupta continuă îm- 
potriva persecuției, a înşelăciunii, a nelegiuirii şi a tuturor celorlalte 
piedici pe care Satana le putea născoci pentru a încurca înaintarea lor, 
unii care fuseseră clăditori credincioşi s-au descurajat; şi de dragul 
păcii şi al siguranţei pentru averile şi viaţa lor, au părăsit adevărata 
temelie. Alţii, neînfricaţi de împotrivirea vrăjmaşilor lor, au declarat 
fără teamă: „Nu vă temeţi de ei; aduceţi-vă aminte de Domnul, care 
este mare şi înfricoşat“ (Ver 14) şi au mers mai departe, fiecare cu 
sabia încinsă. (Efeseni 6, 17). 

Acelaşi spirit de ură şi de împotrivire faţă de adevăr i-a inspirat 
pe vrăjmaşii lui Dumnezeu din fiecare veac şi aceeaşi veghere şi 
fidelitate s-a cerut de la slujitorii Săi. Cuvintele lui Hristos spuse 
primilor ucenici se aplică şi urmaşilor Săi de la încheierea vremii: 
„Ceea ce vă spun vouă, spun tuturor, vegheaţi“. (Marcu 13, 37) 

Întunericul părea să se îndesească. Închinarea la chipuri a devenit 
aproape generală. Candelele ardeau înaintea icoanelor cărora le erau 
înălțate rugăciuni. Obiceiurile cele mai absurde şi mai superstiţioase 
predominau. Minţile oamenilor erau cu totul stăpânite de superstiție, 
încât raţiunea părea că-şi pierduse influenţa. În timp ce preoţii şi 
episcopii erau iubitori de plăceri, senzuali şi corupți, nu se putea 

aştepta decât ca poporul care privea la ei drept călăuze să fie cufundat 
în ignoranță şi viciu. 

Un alt pas spre supremaţia papală a fost făcut atunci când, în 
secolul al XI-lea, papa Grigore al VII-lea a proclamat desăvârşirea 
bisericii romane. Printre afirmaţiile pe care le susţinea, era una 
care declara că biserica n-a greşit niciodată, nici nu va putea greşi 
vreodată, în conformitate cu Sfintele Scripturi. Dar această afirmaţie 
nu era însoţită de dovezile din Scriptură. Pontiful cel mândru mai 
pretindea puterea de a-i detrona pe împărați şi declara că nici o 
hotărâre pe care ar fi pronunţat-o el nu putea fi răsturnată de nimeni, 
ci era prerogativul lui acela de a răsturna hotărârile altora [(vezi note 
suplimentare)]. 

O ilustrație izbitoare a caracterului tiranic al acestei susţineri de 
infailibilitate a fost văzută în comportarea faţă de împăratul german 
Henric al IV-lea. Pentru bănuiala de dispreţ faţă de autoritatea papei, 
acest monarh a fost excomunicat şi detronat. Îngrozit de părăsirea 
şi trădarea prinților lui, care erau încurajați la răzvrătire împotriva 
lui de mandatul papei, Henric a simţit nevoia de a face pace cu 
Roma. Împreună cu soţia lui şi un servitor credincios, au trecut 
Alpii în miezul iernii, pentru a se umili înaintea papei. După sosirea 
la castelul în care se retrăsese papa Grigore, el a fost condus, fără 
gărzile lui, într-o curte interioară, şi acolo, în frigul aspru al iernii, cu 
capul descoperit şi picioarele goale, într-o îmbrăcăminte mizerabilă, 
a aşteptat îngăduinţa papei de a apărea în faţa lui. Pontiful nu s- 
a îndurat să-i acorde iertare până când n-au petrecut trei zile în 
post şi mărturisire. Chiar şi atunci, împăratul putea să-şi exercite 
atributele şi să-şi primească însemnele imperiale numai cu condiţia 
să aştepte hotărârea papei. Şi Grigore, încurajat de victorie, susţinea 
cu înfumurare că era de datoria lui să umilească mândria regilor. 

Cât de izbitor este contrastul dintre mândria arogantă a acestui 
pontif dispreţuitor şi blândeţea şi umilinţa lui Hristos, care Se pre- 
zintă pe Sine bătând la uşa inimii ca să intre pentru a aduce iertare şi 
pace şi care i-a învăţat pe ucenicii Săi: „Oricine vrea să fie cel dintâi 
între voi, să vă fie rob“. (Matei 20, 27) 

Veacurile care au urmat au fost martore la o creştere continuă a 
rătăcirii în învăţăturile susţinute de Roma. Chiar şi înainte de naş- 
terea papalității, învăţăturile filozofilor păgâni captivaseră atenţia 
şi-şi exercitau influenţa în biserică. Mulţi din cei care susțineau că 

sunt convertiți se ţineau încă de învăţăturile filozofiei lor păgâneşti 
şi nu numai că ei continuau să le studieze, dar le impuneau şi altora, 
socotindu-le mijloace de a-şi extinde influenţa printre păgâni. Ră- 
tăciri serioase au fost introduse în felul acesta în credinţa creştină. 
Printre cele mai de seamă erau credinţa în nemurirea de la natură a 
omului şi conştienţa lui în moarte. Această învăţătură a pus temelia 
pe care Roma şi-a întemeiat invocarea sfinţilor şi adorarea fecioarei 
Maria. Din aceasta a izvorât şi rătăcirea cu privire la chinurile veş- 
nice pentru cel care rămâne nepocăit şi care a fost încorporată, de 
timpuriu, în doctrina papală. 

Atunci a fost pregătită calea pentru introducerea unei alte născo- 
ciri a păgânismului, pe care Roma a numit-o purgatoriu şi a folosit-o 
pentru a îngrozi mulțimile credule şi superstiţioase. Prin această ră- 
tăcire se afirma existenţa unui loc de tortură, în care sufletele acelora 
care n-au meritat condamnarea veşnică trebuie să sufere pedeapsa 
pentru păcatele lor şi din care, după ce sunt eliberate de necurăţie, 
sunt primite în ceruri [(vezi note suplimentare)]. 

Apoi a fost necesară o altă plăsmuire pentru a face ca Roma să fie 
în stare să profite de pe urma temerilor şi viciilor adepților ei. Aceasta 
a fost realizată prin învăţătura despre indulgenţe. Iertarea totală a 
păcatelor, trecute, prezente şi viitoare, şi scăparea de toate durerile 
şi pedepsele ce decurgeau din ele erau făgăduite tuturor acelora care 
se înscriau în războaiele pontifilor, pentru a-şi întinde stăpânirea lor 
lumească ca să-şi pedepsească vrăjmaşii sau pentru a-i extermina pe 
aceia care îndrăzneau să conteste supremaţia lor spirituală. Oamenii 
mai erau învăţaţi că, prin oferirea de bani bisericii, s-ar putea elibera 
de păcate şi ar putea elibera şi sufletele prietenilor lor decedați care 
erau predaţi flăcărilor chinuitoare. Prin mijloace de felul acesta, 
Roma şi-a umplut tezaurele şi a susţinut măreţia, luxul şi viciul 
pretinşilor reprezentanţi ai Aceluia care nu avusese unde să-Şi plece 
capul [(vezi note suplimentare)]. 

Rânduiala biblică a Cinei Domnului fusese înlocuită cu jertfa 
idolatră a liturghiei. Preoţii papali pretindeau că, prin bufoneriile lor 
fără sens, transformă pâinea şi vinul simplu în „trupul şi sângele lui 
Hristos“ (Cardinalul Wiseman, The Real Presence of the Body and 
Blood of Our Lord Jesus Christ in the Blessed Eucharist, Proved 
From Scripture, lect.8, sect.3, par.26). Cu o încumetare hulitoare, ei 
pretindeau în mod deschis că aveau puterea de a-L crea pe Dumne- 


O epocă de întuneric spiritual 49 


zeu, Creatorul tuturor lucrurilor. Creştinilor li s-a cerut, sub pedeapsa 
cu moartea, să manifeste credinţa în această oribilă rătăcire hulitoare 
a cerului. Mulţimile care refuzau erau date flăcărilor [(vezi note 
suplimentare)]. 

În secolul al XIII-lea, a fost înfiinţat cel mai teribil dintre toate 
instrumentele papalității — Inchiziția. Prinţul întunericului s-a unit 
cu conducătorii ierarhiei papale. În conciliile lor tainice, Satana 
împreună cu îngerii lui stăpâneau minţile oamenilor nelegiuiți, în 
timp ce, nevăzut, în mijlocul lor stătea un înger al lui Dumnezeu, 
luând un raport teribil al hotărârilor lor nelegiuite şi scriind istoria 
faptelor prea îngrozitoare pentru a fi văzute de ochiul omenesc. 
„Babilonul cel mare s-a îmbătat cu sângele sfinţilor“. Trupurile 
mutilate ale milioanelor de martiri strigau la Dumnezeu, cerând 
răzbunare asupra puterii apostate. 

Papalitatea devenise despotul lumii. Regi şi împărați se plecau în 
faţa hotărârilor ponuifului roman. Soarta oamenilor, pentru prezent şi 
veşnicie, părea a fi sub stăpânirea lui. Timp de sute de ani învăţăturile 
Romei fuseseră primite fără rezervă pe scară largă, riturile ei fuseseră 
aduse la îndeplinire cu respect, sărbătorile ei fuseseră păzite peste 
tot. Clerul ei era onorat şi susținut cu dărnicie. Niciodată până atunci 
biserica romană nu ajunsese la o demnitate, măreție sau putere mai 
mare. 

Dar „miezul zilei papalității a fost miezul nopţii lumii“ 
(J.A.Wylie, The History of Protestantism, b.1, cap.4). Sfintele Scrip- 
turi erau aproape necunoscute nu numai de către popor, ci şi de către 
preoţi. Ca şi fariseii din vechime, conducătorii papali urau lumina 
care le descoperea păcatele. Legea lui Dumnezeu, măsura neprihă- 
nirii, fiind îndepărtată, ei exercitau puterea fără măsură şi practicau 
viciul fără frâu. Înşelătoria, avariţia şi desfrâul abundau. Oamenii nu 
se dădeau înapoi de la nici o crimă prin care puteau să câştige avere 
sau poziţie. Palatele papilor şi ale prelaţilor erau scenele celor mai 
sălbatice dezmăţuri. Unii dintre pontifii care domneau erau vinovaţi 
de crime atât de revoltătoare, încât conducătorii pământeşti au în- 
cercat să-i detroneze pe aceşti demnitari ai bisericii, ca fiind monştri 
prea josnici pentru a mai putea fi îngăduiţi. Timp de veacuri, Europa 
n-a făcut nici un progres în literatură, arte sau civilizaţie. O paralizie 
morală şi intelectuală căzuse peste creştinătate. 

Starea lumii sub puterea romană prezenta o împlinire teribilă şi 
izbitoare a cuvintelor profetului Osea: „Poporul Meu piere din lipsă 
de cunoştinţă. Fiindcă ai lepădat cunoştinţa, şi Eu te voi lepăda.... 
Fiindcă ai uitat Legea Dumnezeului tău, voi uita şi Eu pe copiii tăi!“ 
„Nu este adevăr, nu este îndurare, nu este cunoştinţă de Dumnezeu 
în ţară. Fiecare jură strâmb şi minte, ucide, fură şi preacurveşte; 
năpăstuieşte şi face omoruri după omoruri“ (Osea 4, 6.1.2.). 

Acestea au fost rezultatele îndepărtării Cuvântului lui Dumne- 
zeu. 


Capitolul 4 — Valdenzii 


În mijlocul întunericului — care se lăsase pe pământ, în timpul 
îndelungatei perioade de supremație papală, lumina adevărului n- 
a putut fi stinsă cu totul. În fiecare veac au existat martori pentru 
Dumnezeu, bărbaţi care au cultivat credinţa în Hristos ca singurul 
Mijlocitor între Dumnezeu şi om, care au socotit Biblia ca fiind 
singura regulă de viaţă şi care au sfinţit Sabatul adevărat. Cât de 
mult datorează lumea acestor bărbaţi, posteritatea nu va şti niciodată. 
Au fost marcați ca eretici, motivele lor au fost criticate, caracterele 
lor au fost calomniate, scrierile lor au fost interzise, denaturate sau 
mutilate. Cu toate acestea ei au stat hotărâți şi, de la un veac la 
altul, au păstrat credinţa în curăţia ei ca o moştenire sfântă pentru 
generaţiile ce urmau să vină. 

Istoria poporului lui Dumnezeu în timpul veacurilor de întune- 
cime care au urmat, datorită supremaţiei Romei, este scrisă în ceruri, 
dar rapoartele omeneşti îi rezervă un spaţiu restrâns. Câteva urme ale 
existenţei lui abia se pot găsi, cu excepţia acuzațiilor prigonitorilor. 
Politica Romei a fost aceea de a şterge orice urmă de opoziţie faţă 
de învăţăturile sau hotărârile ei. Ea a căutat să distrugă tot ce era 
vinovat de erezie, fie persoane, fie scrieri. Expresii de îndoială sau 
întrebări cu privire la autoritatea dogmelor papale erau suficiente 
pentru a pierde viaţa bogatului sau a săracului, celui de sus sau de 
jos. Roma a încercat să distrugă orice raport al cruzimii ei faţă de 
disidenţi. Conciliile papale au hotărât ca acele cărţi sau scrieri care 
conţin asemenea rapoarte să fie date flăcărilor. Înainte de inventarea 
tiparului, cărţile erau puţine la număr şi într-o formă nepotrivită de a 
putea fi păstrate; de aceea nu se puteau face prea multe pentru a-i 
împiedica pe romanişti să-şi aducă la îndeplinire scopul. 

Nici o biserică dinăuntrul hotarelor jurisdicției Romei n-a fost 
prea mult lăsată netulburată ca să se bucure de libertatea de conşti- 
inţă. De îndată ce papalitatea a câştigat puterea, ea a întins mâna 
pentru a-i zdrobi pe toţi aceia care refuzau să recunoască dominaţia 
ei şi, una după alta, bisericile s-au supus stăpânirii ei. 

În Marea Britanie, creştinismul primar prinsese rădăcini foarte de 
timpuriu. Evanghelia primită de bretoni în primele veacuri era atunci 
necoruptă de apostazia romană. Persecuţia din partea împăraților 
păgâni, care se întinsese chiar şi la aceste tărâmuri îndepărtate, a 
fost singurul dar pe care primele biserici din Britania l-au primit din 
partea Romei. Mulţi creştini din Anglia, care au fugit de persecuție, 
au găsit scăpare în Scoţia; de aici adevărul a fost dus în Irlanda şi în 
toate ţările acestea a fost primit cu bucurie. 

Când saxonii au invadat Britania, păgânismul a câştigat stăpânire. 
Cuceritorii n-au acceptat să fie învăţaţi de sclavii lor, iar creştinii 
au fost constrânşi să se retragă în munţi şi în mlaştinile sălbatice. 
Cu toate acestea, lumina, ascunsă pentru o vreme, a continuat să 
ardă. În Scoţia, un secol mai târziu, ea strălucea cu o lumină care 
s-a întins până în ţări îndepărtate. Din Irlanda a venit credinciosul 
Columba împreună cu colaboratorii lui, care i-au adunat în jurul 
lor pe credincioşii împrăștiați pe insula singuratică Iona şi au făcut 
din ea centrul lucrării lor misionare. Printre aceşti evanghelişti se 
găsea şi un păzitor al Sabatului biblic, şi în felul acesta adevărul a 
fost introdus în popor. La Iona a fost întemeiată o şcoală din care 
au plecat misionari nu numai în Scoţia şi Anglia, ci şi în Germania, 
Elveţia şi chiar Italia. 

Dar Roma îşi aţintise privirile asupra Britaniei şi s-a hotărât să o 
aducă sub stăpânirea ei. În veacul al şaselea, misionarii ei au început 
convertirea saxonilor păgâni. 

Ei au fost primiţi cu favoruri de către barbarii cei mândri şi i-au 
convins pe mii dintre ei să practice credinţa romană. Pe măsură ce 
lucrarea înainta, conducătorii papali împreună cu cei convertiți s-au 
ciocnit cu creştinii care erau asemenea celor din biserica primară. S-a 
prezentat un contrast izbitor. Cei din urmă erau simpli, umili, având 
un caracter, o doctrină şi obiceiuri conforme Scripturilor, în timp 
ce primii dădeau la iveală superstiţia, pompa şi aroganţa papilor. 
Trimisul Romei a cerut ca aceste biserici creştine să recunoască 
supremaţia suveranului pontif. Britanii au răspuns cu blândeţe că 
doreau să-i iubească pe toţi oamenii, dar că papa nu are dreptul la 
supremație în biserică, iar ei îi puteau da numai supunerea datorată 
oricărui urmaş al lui Hristos. Au fost făcute încercări repetate de 
a asigura unirea lor cu Roma; dar aceşti creştini umili, uimiţi de 
mândria desfăşurată de către trimişii ei, au răspuns categoric că nu 

cunosc alt stăpân decât pe Hristos. Acum s-a descoperit adevăratul 
spirit al papalității. Conducătorul roman a spus: „Dacă nu vreți să-i 
primiți pe frații care vă aduc pacea, veți primi duşmanii care vă vor 
aduce războiul. Dacă nu vă uniți cu noi pentru a arăta saxonilor calea 
vieții, veți primi de la ei lovitura de moarte“ (J.H. Merle D»Aubigne, 
History of the Reformation of the Sixteenth Century, b.l, cap.2). 
Acestea nu erau simple amenințări. Războiul, intriga şi înşelăciunea 
au fost folosite împotriva acestor martori ai credinței biblice, până 
când bisericile din Bretania au fost distruse sau obligate să se supună 
autorității papei. 

În ţările de dincolo de jurisdicția Romei, au existat timp de multe 
secole grupe de creştini care au rămas aproape cu totul libere de 
corupția papală. Ele erau înconjurate de păgânism şi, în desfăşurarea 
veacurilor, au fost contaminate de rătăcirile lui; dar au continuat să 
privească Biblia ca singura regulă de credinţă şi au primit multe 
dintre adevărurile ei. Aceşti creştini credeau în perpetuitatea Legii 
lui Dumnezeu şi păzeau Sabatul poruncii a patra. Biserici care au 
ținut la această credinţă şi practică au existat în Africa Centrală şi 
printre armenii din Asia. 

Dar printre aceia care au rezistat abuzurilor puterii papale, val- 
denzii au stat în frunte. Chiar în ţara în care papalitatea şi-a stabilit 
scaunul, acolo 1 s-a rezistat cel mai puternic înşelăciunii şi corupţiei 
ei. Timp de veacuri, bisericile Piemontului şi-au păstrat indepen- 
denţa; dar în cele din urmă a sosit timpul când Roma a insistat să se 
supună. După lupta fără rezultat împotriva tiraniei ei, conducătorii 
acestor biserici au recunoscut, chiar împotriva voinţei lor, supremaţia 
puterii căreia lumea întreagă se părea că plăteşte tribut. Însă, au fost 
unii care au refuzat să se supună autorităţii papei sau prelatului. Ei 
s-au hotărât să păstreze credincioşia faţă de Dumnezeu şi să păstreze 
curăţia şi simplitatea credinţei lor. S-a produs o despărţire. Aceia 
care au rămas la vechea credinţă s-au retras; unii, părăsind Alpii 
natali, au ridicat steagul adevărului în ţări străine; alţii s-au retras în 
văile singuratice şi în fortărețe stâncoase ale munţilor şi acolo şi-au 
păstrat libertatea de a se închina lui Dumnezeu. 

Credinţa care timp de veacuri a fost ţinută şi învățată de către 
creştinii valdenzi era în contrast evident cu învăţăturile rătăcite im- 
puse de Roma. Credinţa lor religioasă era întemeiată pe Cuvântul 
scris al lui Dumnezeu, adevăratul sistem al creştinismului. Dar ţă- 

ranii aceia umili, în ascunzătorile lor neştiute, alungați de lume şi 
legați de truda zilnică în mijlocul turmelor şi viilor lor, n-au ajuns 
prin ei înşişi să cunoască adevărul în opoziție cu dogmele şi rătăcirile 
bisericii apostaziate. Credinţa lor nu era primită de curând. Credinţa 
lor era o moştenire de la părinţi. Ei se luptau pentru credinţa bise- 
ricii apostolice — „credinţa care a fost dată sfinţilor odată pentru 
totdeauna“. (luda 3). Biserica din pustie, şi nu ierarhia mândră întro- 
nată în marea capitală a lumii, era biserica adevărată a lui Hristos, 
păstrătoarea comorilor adevărului pe care Dumnezeu îl încredinţase 
poporului Său pentru a fi dat lumii. 

Printre cauzele principale care au dus la despărţirea bisericii 
adevărate de Roma, a fost ura acesteia din urmă faţă de Sabatul 
biblic. Aşa cum era prevestit în profeție, puterea papală a aruncat 
adevărul la pământ. Legea lui Dumnezeu a fost călcată în picioare, în 
timp ce tradiţiile şi obiceiurile oamenilor au fost înălțate. Bisericile 
care erau sub conducerea papalității au fost constrânse de timpuriu 
să onoreze, ca zi sfântă, duminica. În mijlocul rătăcirii şi superstiţiei 
predominante, mulţi, chiar din poporul adevărat al lui Dumnezeu, 
au ajuns atât de dezorientaţi, încât, în timp ce păzeau Sabatul, se 
reţineau de la muncă şi duminica. Dar lucrul acesta nu i-a mulţumit 
pe conducătorii papali. Ei au cerut nu numai ca duminica să fie 
sfinţită, ci ca Sabatul să fie profanat; şi i-a denunţat în limbajul 
cel mai puternic pe aceia care îndrăzneau să-i dea cinste. Numai 
fugind de puterea Romei au putut unii să asculte în pace de Legea 
lui Dumnezeu. 

Valdenzii au fost printre primele popoare din Europa care au avut 
o traducere a Sfintelor Scripturi [(vezi note suplimentare)]. Cu sute 
de ani înainte de Reformă, ei aveau Biblia, în Manuscris în limba 
lor maternă. Ei aveau adevărul nefalsificat, şi aceasta a făcut din ei 
obiectul special al urii şi persecuției. Ei au declarat biserica Romei 
ca fiind Babilonul decăzut din Apocalipsa şi, cu primejdia vieţii lor, 
s-au împotrivit stricăciunilor ei. În timp ce unii, sub apăsarea unei 
persecuții îndelungate, şi-au compromis credinţa, părăsind puţin câte 
puţin principiile care-i deosebeau, alţii au ţinut cu tărie la adevăr. 
Prin veacurile de întunecime şi decădere, valdenzi au fost aceia care 
s-au împotrivit supremaţiei Romei, au respins închinarea la chipuri 
ca fiind idolatrie şi au păzit Sabatul adevărat. Sub cele mai crunte 
furtuni ale împotrivirii, ei şi-au păstrat credinţa. Cu toate că erau 


Valdenzii 55 


spintecaţi de lăncile ducilor de Savoia şi arşi pe rugurile Romei, ei 
au stat neabătuţi pentru Cuvântul lui Dumnezeu şi pentru onoarea 
Sa. 

Înapoia bastioanelor înalte ale munţilor — în toate veacurile fiind 
scăparea celor prigoniţi şi apăsaţi — valdenzii şi-au găsit ascunzăto- 
rile. Aici lumina adevărului a fost păstrată în mijlocul întunericului 
evului mediu. Aici, timp de o mie de ani, martorii adevărului au 
păstrat vechea credinţă. 

Dumnezeu a pregătit pentru poporul Său un sanctuar de o gran- 
doare înfricoşătoare, potrivit cu marile adevăruri date lor în păstrare. 
Pentru aceşti exilați credincioşi, munţii erau un simbol al dreptăţii, al 
neprihănirii de neschimbat a lui Iehova. Ei îndreptau atenţia copiilor 
către crestele care se înălțau deasupra lor într-o maiestate neschim- 
bătoare şi le vorbeau despre Acela în care nu este schimbare, nici 
umbră de mutare, al cărui cuvânt este tot atât de durabil ca şi munţii 
cei veşnici. Dumnezeu a întemeiat munţii şi i-a încununat cu tărie; 
nici un alt braţ, decât acela al Puterii infinite, nu-i putea mişca din 
locul lor. În acelaşi fel El Şi-a clădit Legea, temelia guvernării Sale 
în cer şi pe pământ. Braţul omului poate să se atingă de semenii lui şi 
să le ia viaţa; dar acel braţ ar putea mai uşor să dezrădăcineze munţii 
din temeliile lor şi să-i arunce în mare decât să schimbe un singur 
precept din Legea lui Iehova sau să şteargă una din făgăduinţele 
Sale faţă de aceia care împlinesc voia Sa. În credincioşia lor faţă de 
Legea Sa, slujitorii lui Dumnezeu trebuie să fie tot atât de neclintiţi 
ca şi munţii care nu se clatină. 

Munţii care înconjurau văile lor joase erau o mărturie continuă 
despre puterea creatoare a lui Dumnezeu şi despre o asigurare a 
grijii Sale ocrotitoare care nu se schimbă. Acei peregrini învățau 
să iubească simbolurile tăcute ale prezenţei lui Iehova. Ei nu-şi 
îngăduiau nici o nemulţumire pentru greutăţile sorții lor; niciodată 
nu erau singuri în mijlocul singurătăţii munţilor. Ei Îi mulţumeau lui 
Dumnezeu care le rânduia un azil faţă de ura şi cruzimea oamenilor. 
Se bucurau de libertatea pe care o aveau de a se închina înaintea Lui. 
Adesea, când erau urmăriţi de vrăjmaşi, tăria munţilor se dovedea 
a fi o apărare sigură. De pe stâncile cele înalte ei cântau laude lui 
Dumnezeu, iar armatele Romei n-au putut aduce la tăcere cântările 
lor de mulţumire. 

Curată, simplă şi arzătoare era evlavia acestor urmaşi ai lui Hris- 


[67] 


[68] 


56 Tragedia veacurilor 


tos. Ei prețuiau principiile adevărului mai presus de case şi țarini, 
prieteni, rude şi chiar viață. Ei au căutat cu stăruință să imprime 
aceste principii în inimile celor tineri. Din fragedă copilărie, tine- 
retul era educat din Scripturi şi era învăţat să privească cu sfințenie 
cerințele Legii lui Dumnezeu. Copii ale Bibliei erau rare; de aceea 
cuvintele ei prețioase erau încredințate memoriei. Mulți dintre ei 
erau în stare să repete părți întregi atât din Noul, cât şi din Vechiul 
Testament. Gândurile lui Dumnezeu erau asociate cu scenele su- 
blime din natură şi cu binecuvântările umile ale vieţii de fiecare zi. 
Copilaşii învățau să privească cu recunoştinţă spre Dumnezeu, ca 
fiind dătătorul oricărui har şi oricărei mângâieri. 

Părinţii, oricât de iubitori şi de afectuoşi ar fi fost, îşi iubeau 
copiii cu prea multă înţelepciune pentru a-i familiariza cu îngăduinţa 
de sine. Înaintea lor era o viaţă de încercări şi greutăţi, poate chiar şi 
moartea de martir. Erau educați din copilărie să suporte greutăţile, 
să se supună disciplinei şi totuşi să gândească şi să acţioneze pe cont 
propriu. Foarte de timpuriu erau învăţaţi să poarte răspunderi, să 
fie atenţi în vorbire şi să cunoască înţelepciunea tăcerii. Un cuvânt 
neatent, lăsat să ajungă la urechea vrăjmaşilor lor, putea pune în 
primejdie nu numai viaţa celui care-l rostise, dar chiar viaţa a sute 
dintre fraţii lui; căci duşmanii adevărului îi urmăreau ca lupii care-şi 
vânează prada pe aceia care îndrăzneau să ceară libertatea credinţei 
religioase. 

Valdenzii jertfiseră proprietatea lor lumească de dragul adevăru- 
lui şi cu răbdare stăruitoare trudeau pentru pâinea lor. Orice petic de 
pământ arabil, în munţi, era cultivat cu grijă; văile şi coastele mai 
puţin fertile erau făcute să aducă rod. Economia şi o aspră renunțare 
de sine formau o parte din educaţia pe care copiii o primeau ca 
singura lor moştenire. Ei erau învăţaţi că Dumnezeu a stabilit ca 
viaţa să fie o disciplină şi că dorinţele lor puteau fi împlinite numai 
prin muncă personală, prin prevedere, grijă şi credinţă. Activitatea 
era anevoioasă şi obositoare, dar era sănătoasă, exact ceea ce trebuie 
omului în starea lui decăzută, şcoala pe care Dumnezeu a rânduit-o 
pentru educarea şi dezvoltarea lui. În timp ce tineretul era obişnuit 
cu truda şi cu greutăţile, nu era neglijată nici cultura intelectuală. Ei 
erau învăţaţi că toate puterile aparţineau lui Dumnezeu şi că toate 
trebuiau cultivate şi dezvoltate pentru slujirea Sa. 

Bisericile valdenzilor, în curăţia şi simplitatea lor, se asemănau 
cu biserica din timpurile apostolice. Respingând supremaţia papilor 
şi a prelaţilor, ei socoteau Biblia ca fiind singura autoritate supremă, 
infailibilă. Pastorii lor, în contrast cu preoţii trufaşi ai Romei, urmau 
exemplul Domnului lor care „a venit nu ca să I se slujească, ci ca să 
slujească“. Hrăneau turma lui Dumnezeu, conducând-o la păşunile 
verzi şi la apele de odihnă ale Sfântului Său Cuvânt. Departe de 
monumentele pompei şi mândriei omeneşti, oamenii se adunau nu în 
biserici măreţe sau în catedrale imense, ci sub umbra munţilor în vă- 
ile Alpilor sau, în timp de primejdie, în fortărețele stâncoase, pentru 
a asculta cuvintele adevărului de la slujitorii lui Hristos. Pastorii nu 
numai că predicau Evanghelia, ci îi vizitau pe bolnavi, catehizau co- 
piii, mustrau pe cei greşiţi şi aplanau certurile, promovând armonia 
şi dragostea frăţească. În vreme de pace, erau susținuți prin darurile 
benevole ale poporului; dar, ca şi Pavel, făcătorul de corturi, fiecare 
învăţa o meserie sau o ocupaţie prin care, dacă ar fi fost necesar, 
să-şi asigure întreţinerea. 

Tinerii primeau educaţie de la pastorii lor. În timp ce se dădea 
atenţie ramurilor de cultură generală, Biblia era studiul de căpete- 
nie. Evangheliile lui Matei şi ale lui Ioan erau învăţate pe de rost 
împreună cu multe din epistole. Erau folosiţi şi la copierea Scripturi- 
lor. Unele manuscrise cuprindeau Biblia întreagă, altele numai părți 
scurte din ea, la care erau adăugate unele explicaţii simple ale tex- 
tului de către aceia care erau în stare să explice Scripturile. În felul 
acesta erau scoase la iveală comorile adevărului, atâta vreme ascunse 
de către aceia care căutau să se înalțe mai presus de Dumnezeu. 

Prin muncă răbdătoare şi neobosită, uneori în peşterile adânci 
şi întunecate ale pământului, la lumina torţelor, Sfintele Scripturi 
erau scrise verset după verset şi capitol după capitol. Pe măsură 
ce lucrarea înainta, voinţa descoperită a lui Dumnezeu strălucea 
ca aurul curat; cât de strălucitoare, clară şi puternică era, datorită 
încercărilor suferite pentru ea, numai aceia care erau angajaţi în 
această lucrare îşi puteau da seama. Îngeri din cer îi încurajau pe 
aceşti lucrători credincioşi. 

Satana îi îndemnase pe preoţii şi prelaţii papali să îngroape Cu- 
vântul adevărului sub ruinele rătăcirii, ereziei şi ale superstiție; dar 
a fost păstrat neîntinat, în modul cel mai minunat de-a lungul ve- 
acurilor de întuneric. El nu purta amprenta omului, ci pecetea lui 

Dumnezeu. Oamenii au fost neobosiți în eforturile lor de a întu- 
neca înţelesul clar şi simplu al Scripturilor şi a face ca mărturia lor 
să se contrazică; dar, ca şi curcubeul peste adâncimile întunecate, 
Cuvântul lui Dumnezeu a rezistat furtunilor care îl amenințau cu 
distrugerea. Aşa cum o mină are ascunse în adâncuri filoane bogate 
de aur şi argint şi toţi care vor să-i descopere rezervele preţioase 
trebuie să sape, tot astfel Sfintele Scripturi au tezaurele adevărului 
care sunt descoperite numai cercetătorului stăruitor, umil şi care se 
roagă. Dumnezeu a intenţionat ca Biblia să fie o carte de învăţătură 
pentru toată omenirea, în copilărie, tinereţe şi maturitate, şi să fie 
studiată în orice vreme. El a dat Cuvântul Său oamenilor ca o desco- 
perire a Sa. Orice adevăr nou descoperit este o dezvăluire proaspătă 
a caracterului Autorului său. Studiul Scripturilor este mijlocul divin 
rânduit să-i aducă pe oameni într-o legătură mai strânsă cu Creatorul 
lor şi să le dea o cunoaştere mai desluşită a voinţei Sale. Ea este 
mijlocul de comunicare dintre Dumnezeu şi om. 

În timp ce valdenzii priveau temerea de Dumnezeu ca fiind 
începutul înţelepciunii, ei nu erau orbi faţă de importanţa legăturii cu 
lumea, a cunoaşterii oamenilor şi a vieţii active, pentru dezvoltarea 
minţii şi ascuţirea înţelegerii. De la şcolile lor din munţi, unii tineri 
erau trimişi la instituţii de învăţământ din oraşele Franţei sau Italiei, 
unde se găsea un loc mai bun pentru studiu, cugetare şi observaţii 
decât în Alpii lor natali. Tinerii trimişi acolo erau expuşi ispitei, 
vedeau viciul, întâlneau agenţii tirani ai lui Satana, care le strecurau 
cele mai subtile erezii şi cele mai primejdioase amăgiri. Dar educaţia 
lor din copilărie fusese de o aşa manieră, încât îi pregătise pentru 
toate acestea. 

În şcolile în care mergeau, ei nu trebuiau să-şi facă nici un 
confident. Veşmintele lor erau astfel pregătite, încât să ascundă cea 
mai mare comoară a lor — manuscrisele preţioase ale Scripturilor. 
Acestea, ca rod al lunilor şi anilor de trudă, erau purtate cu ei şi, 
oriunde puteau face lucrul acesta fără să trezească bănuiala, aduceau 
cu atenţie unele părţi din ele în calea acelora ale căror inimi păreau 
deschise să primească adevărul. Pe genunchii mamelor lor, tinerii 
valdenzi fuseseră pregătiţi având în vedere acest scop; ei au înţeles 
lucrarea lor şi au îndeplinit-o cu credincioşie. În aceste instituţii de 
învăţământ, erau câştigaţi mulţi convertiți la credinţa adevărată şi 
adesea se dovedea că principiile ei pătrundeau în toată şcoala; chiar 

conducătorii papali nu puteau, prin cercetarea cea mai minuțioasă, 
să meargă până la izvorul acestei aşa numite erezii stricăcioase. 
Duhul lui Hristos este un duh misionar. Prima dorinţă a unei 
inimi renăscute este să-i aducă şi pe alţii la Mântuitorul. Acesta 
era spiritul creştinilor valdenzi. Ei socoteau că Dumnezeu cerea 
mai mult de la ei decât numai să păstreze adevărul în curăţia lui în 
propriile biserici; că asupra lor zăcea o răspundere solemnă, de a face 
ca lumina să strălucească şi pentru aceia care se găseau în întuneric; 
prin puterea mare a Cuvântului lui Dumnezeu, ei au căutat să rupă 
sclavia pe care Roma o impusese. Pastorii valdenzi erau pregătiți 
ca misionari, fiecăruia care dorea să intre în lucrare, cerându-i-se în 
primul rând să câştige o experienţă ca evanghelist. Fiecare trebuia să 
slujească trei ani într-un câmp misionar, înainte de a primi sarcina 
unei biserici în patrie. Această slujire, care cerea în cel mai înalt grad 
lepădare de sine şi sacrificiu, era o introducere potrivită pentru viaţa 
pastorilor din acele vremuri grele pentru sufletele oamenilor. Tinerii 
care primeau binecuvântarea pentru slujirea sfântă nu vedeau în faţa 
lor perspectiva bogăției şi slavei pământeşti, ci o viaţă de trudă şi 
primejdie şi o posibilă soartă de martir. Misionarii erau trimişi doi 
câte doi, aşa cum i-a trimis şi Isus pe ucenicii Săi. Cu fiecare tânăr 
era de obicei asociat un om în vârstă şi cu experienţă, tânărul fiind 
sub călăuzirea tovarăşului său, care răspundea de educaţia acestuia, 
şi de ale cărui sfaturi trebuia să ţină seama. Aceşti colaboratori nu 
erau totdeauna împreună, dar se întâlneau adesea pentru rugăciune 
şi sfătuire, întărindu-se în felul acesta unul pe altul în credinţă. 
Dacă ar fi făcut cunoscut cuiva obiectul misiunii lor, ar fi provo- 
cat o înfrângere; de aceea ascundeau cu grijă adevăratul ei caracter. 
Fiecare pastor cunoştea o meserie, iar misionarii îşi aduceau la înde- 
plinire lucrarea sub pretextul unei chemări pământeşti. De obicei, 
o alegeau pe aceea de negustor sau comis-voiajor. „Duceau mătă- 
suri, giuvaieruri şi alte articole, pe vremea aceea nu atât de uşor de 
găsit decât la târguri îndepărtate; şi erau bine primiţi ca negustori 
acolo unde ar fi fost dispreţuiţi ca misionari“ (Wylie b.1, cap.7). 
În toată vremea, inimile lor erau înălțate către Dumnezeu pentru 
înţelepciunea de a prezenta o comoară mai valoroasă decât aurul sau 
pietrele preţioase. Ei purtau asupra lor, în ascuns, copii ale Bibliei, 
în întregime sau părţi din ea; şi oriunde se prezenta o ocazie, atră- 
geau atenţia clienţilor la aceste manuscrise. Adesea se trezea în felul 

acesta un interes de a citi Cuvântul lui Dumnezeu, şi unele părţi erau 
lăsate cu bucurie acelora care doreau să-l primească. 

Lucrarea acestor misionari a început pe câmpiile şi văile de la 
poalele munţilor, dar s-a răspândit cu mult peste aceste hotare. Cu 
picioarele goale, în veşminte de proastă calitate şi prăfuite datorită 
călătoriei, aşa cum erau şi acelea ale Mântuitorului lor, ei străbăteau 
marile oraşe şi pătrundeau în ţări îndepărtate. Pretutindeni răspân- 
deau sămânţa prețioasă. În urma lor răsăreau biserici, iar sângele 
martirilor mărturisea în favoarea adevărului. Ziua lui Dumnezeu va 
descoperi secerişul bogat de suflete, strânse în grânar prin lucrarea 
acestor oameni credincioşi. Acoperit şi tăcut, Cuvântul lui Dumne- 
zeu îşi făcea drum prin creştinătate şi întâlnea o primire bucuroasă 
în căminele şi inimile oamenilor. 

Pentru valdenzi, Scripturile nu erau numai un raport al proce- 
deelor lui Dumnezeu cu oamenii din vechime şi o descoperire a 
răspunderilor şi datoriilor prezentului, ci şi o descoperire a primejdi- 
ilor şi slavei viitoare. Ei credeau că sfârşitul tuturor lucrurilor nu era 
prea departe, iar când studiau Biblia cu rugăciune şi lacrimi, erau 
şi mai adânc impresionați de declaraţiile ei preţioase şi de datoria 
lor de a face cunoscut şi altora adevărurile ei mântuitoare. Ei ve- 
deau Planul de Mântuire clar descoperit în paginile sfinte şi găseau 
mângâiere, nădejde şi pace în credinţa în Isus. Când lumina ilumina 
înţelegerea lor şi le umplea inimile de bucurie, ei tânjeau de dorul 
ca razele ei să strălucească asupra acelora care erau în întunericul 
rătăcirii papale. 

Ei vedeau că, sub conducerea papei şi a preoţilor, mulțimile 
încercau zadarnic să obţină iertarea, chinuindu-şi trupurile pentru 
păcatul sufletelor lor. Învăţaţi să creadă că faptele lor bune îi vor 
mântui, ei priveau continuu asupra lor, minţile lor preocupându-se 
de starea lor păcătoasă, văzându-se expuşi mâniei lui Dumnezeu, 
chinuindu-şi sufletul şi trupul, şi totuşi negăsind nici o uşurare. În 
felul acesta sufletele conştiincioase erau legate de învăţăturile Romei. 
Mii de oameni îşi părăseau prietenii şi rudele şi-şi petreceau viaţa 
în celulele mănăstirilor. Prin posturi repetate şi prin biciuiri crude, 
prin vegheri în miez de noapte, zăcând întinşi timp de ore apăsătoare 
pe pietre reci şi umede, în locuinţa lor mohorâtă, prin pelerinaje 
lungi, prin pocăință umilitoare şi chinuri înspăimântătoare, mii de 
oameni căutau în zadar să-şi găsească pacea conştiinţei. Apăsaţi de 

sentimentul păcatului şi urmăriţi de frica mâniei unui Dumnezeu 
răzbunător, mulți sufereau până când natura istovită ceda şi fără nici 
o rază de lumină sau de nădejde erau coborâţi în mormânt. 

Valdenzii se străduiau să frângă acestor suflete flămânde pâinea 
vieţii, să le prezinte soliile de pace din făgăduinţele lui Dumnezeu şi 
să-i îndrepte spre Hristos ca fiind singura lor nădejde de mântuire. 
Învățătura că faptele bune pot face ispășire pentru călcarea Legii lui 
Dumnezeu ei susțineau că se întemeiază pe rătăcire. Încrederea în 
meritele omeneşti umbreşte iubirea nemărginită a lui Hristos. Isus a 
murit ca jertfă pentru om, deoarece neamul omenesc căzut nu putea 
face nimic care să-l recomande înaintea lui Dumnezeu. Meritele 
unui Mântuitor răstignit şi înviat constituie temelia credinţei creştine. 
Dependenţa omului de Hristos este tot atât de reală şi legătura lui cu 
EI trebuie să fie tot atât de strânsă ca şi a braţului de corp sau ca a 
unei mlădiţe cu butucul de vie. 

Învățăturile papilor şi preoţilor îi conduseseră pe oameni să pri- 
vească caracterul lui Dumnezeu şi chiar al lui Hristos ca fiind aspru, 
posomorât şi respingător. Mântuitorul era prezentat ca fiind lipsit de 
simpatie faţă de starea decăzută a omului, încât trebuia să fie invo- 
cată mijlocirea preoților şi a sfinţilor. Aceia ale căror minţi fuseseră 
iluminate de Cuvântul lui Dumnezeu se străduiau să-L prezinte aces- 
tor suflete pe Hristos ca fiind Mântuitorul lor iubit şi milos, stând cu 
braţele deschise, invitându-i pe toţi să vină la El cu povara păcatelor, 
a grijilor şi poverilor lor. Ei se străduiau să îndepărteze piedicile 
pe care Satana le îngrămădise pentru ca oamenii să nu poată vedea 
făgăduinţele şi să vină direct la Dumnezeu, mărturisindu-şi păcatele 
şi primind iertare şi pace. 

Misionarul valdenz descoperea cu râvnă minţilor cercetătoare 
adevărurile preţioase ale Evangheliei. Cu precauţie, el oferea părți 
din Scriptură, scrise cu grijă. Cea mai mare bucurie a lor era să dea 
nădejde sufletului îndurerat de păcat, care vedea numai un Dumnezeu 
al răzbunării, aşteptând să execute dreptatea. Cu buze tremurânde şi 
cu ochii în lacrimi, adesea plecat pe genunchi, descoperea fraţilor 
lui făgăduinţele preţioase care arătau păcătosului unica nădejde. În 
felul acesta, lumina adevărului pătrundea în multe minţi întunecate, 
îndepărtând norul de ceaţă, până când Soarele neprihăniriui lumina 
inimile cu razele lui vindecătoare. Adesea era cazul ca unele pasaje 
ale Scripturii să fie citite iar şi iar, ascultătorul dorind să-i fie repetate 

ca şi când ar fi dorit să se asigure că auzise corect. Deosebit de 
dorită era repetarea cuvintelor: „Sângele lui Isus Hristos Fiul Lui ne 
curăţeşte de orice păcat“ (1 loan 1, 7); „Şi după cum a înălţat Moise 
şarpele în pustie, tot aşa trebuie să fie înălţat şi Fiul omului, pentru 
ca oricine crede în El să nu piară, ci să aibă viaţa veşnică“. (loan 3, 
14.15) 

Mulţi rămăseseră neamăgiţi de pretenţiile Romei. Ei vedeau cât 
de zadarnică este mijlocirea oamenilor sau a îngerilor în favoarea 
păcătosului. Când lumina adevărată răsărea în mintea lor, ei excla- 
mau cu bucurie: „Hristos este preotul meu; sângele Lui este jertfa 
mea; altarul Său este mărturisirea mea“. Ei se încredeau cu totul în 
meritele lui Isus, repetând cuvintele: „Fără credinţă este cu neputinţă 
să fim plăcuţi lui Dumnezeu“. (Evrei 11, 6). „Nu este sub cer nici un 
alt nume dat oamenilor, prin care trebuie să fie mântuiţi.“ (Faptele 
Apostolilor 4, 12) 

Asigurarea iubirii unui Mântuitor părea prea greu de crezut 
pentru unele din aceste suflete lovite de furtuna păcatului. Atât 
de mare era uşurarea pe care o adusese, ca un potop de lumină 
revărsat asupra lor, încât păreau răpiți în ceruri. Mâinile lor erau 
puse cu încredere în mâna lui Hristos; picioarele lor erau bine fixate 
pe Stânca Veacurilor. Orice teamă de moarte era alungată. Acum 
puteau să dorească temniţa şi rugul, dacă prin acestea puteau onora 
numele Răscumpărătorului lor. 

Cuvântul lui Dumnezeu era adus astfel în locuri tainice şi ci- 
tit uneori unui singur suflet, alteori unor grupe mici care tânjeau 
după lumină şi adevăr. Adesea, toată noaptea era petrecută în felul 
acesta. Atât de mare era mirarea şi admiraţia ascultătorilor, încât 
solul milei deseori era rugat să-şi întrerupă citirea până ce mintea 
putea prinde veştile mântuirii. Adesea se puteau auzi rostindu-se 
cuvinte ca acestea: „Va primi oare Dumnezeu jertfa mea? Îmi va 
zâmbi El cu bunăvoință? Mă va ierta oare?“ Apoi era citat răspunsul: 
„Veniţi la Mine, toţi cei trudiţi şi împovăraţi, şi Eu vă voi da odihnă“. 
(Matei 11, 28) 

Credinţa prindea făgăduinţa şi se auzea răspunsul plin de bucurie: 
„Nu mai sunt necesare pelerinaje lungi; nici călătorii obositoare 
către locurile sfinte. Pot veni la Isus chiar aşa cum sunt, păcătos şi 
nesfânt, şi El nu va dispreţui rugăciunea de pocăință: «lertate îţi sunt 
păcatele.» Ale mele, chiar şi ale mele pot fi iertate!“ 

Un val de bucurie sfântă inunda inima, iar numele lui Isus era 
preamărit prin cuvinte de laudă şi mulţumire. Acele suflete fericite se 
reîntorceau în căminele lor pentru a răspândi lumina, pentru a repeta 
şi altora, cât puteau mai bine, experienţa lor cea nouă; şi anume 
că ei descoperiseră Calea vie şi adevărată. Era o putere stranie şi 
solemnă în cuvintele Scripturii care vorbeau direct inimilor acelora 
care flămânzeau după adevăr. Acesta era glasul lui Dumnezeu şi el 
aducea convingere acelora care îl auzeau. 

Solul adevărului îşi vedea apoi de drum, dar înfăţişarea lui umilă, 
sinceritatea lui, seriozitatea şi ardoarea lui adâncă erau subiecte des 
remarcate. În multe cazuri, ascultătorii nici nu întrebau de unde vine 
sau unde merge. Fuseseră atât de copleşiţi, la început de surpriză, 
iar după aceea de recunoştinţă şi de bucurie, încât nu se gândiseră 
să-l întrebe. Când îl rugaseră să-i însoţească în căminele lor, el le 
răspunsese că trebuie să viziteze oile pierdute ale turmei. Ei se 
întrebau: Fusese oare un înger din cer? 

În multe cazuri solul adevărului nu mai era revăzut. Lua drumul 
spre alte ţări, sau îşi ducea viaţa în vreo temniţă necunoscută, sau 
poate oasele lui albeau pe locul unde mărturisise pentru adevăr. Dar 
cuvintele pe care le lăsase în urmă nu puteau fi distruse. Ele îşi 
făceau lucrarea în inimile oamenilor; rezultatele lor binecuvântate 
vor fi cunoscute pe deplin numai la judecată. 

Misionarii valdenzi au invadat împărăţia lui Satana, dar puterile 
întunericului s-au trezit la o veghere mai atentă. Toate străduinţele 
pentru înaintarea adevărului erau urmărite de prinţul răului şi el 
provoca temeri agenţilor lui. Conducătorii papali au văzut o pre- 
vestire a unei primejdii pentru cauza lor datorită lucrării acestor 
călători umili. Dacă lumina adevărului ar fi fost lăsată să strălu- 
cească neîmpiedicată, ea ar fi alungat norii grei de rătăcire care îi 
înconjurau pe oameni. Ea urma să îndrepte mintea oamenilor numai 
spre Dumnezeu şi până la urmă avea să distrugă supremaţia Romei. 

Chiar şi numai existenţa acestui popor, care ţinea credinţa biseri- 
cii din vechime, era o mărturie permanentă cu privire la apostazia 
Romei şi de aceea provoca cea mai mare ură şi persecuție. Refuzul 
lor de a renunţa la Scriptură era de asemenea o jignire pe care Roma 
nu o putea îngădui. Ea s-a hotărât să-i şteargă de pe pământ. Acum 
au început cruciadele cele mai teribile împotriva poporului lui Dum- 
nezeu din căminul său de munte. Inchizitorii au fost puşi pe urmele 

lor, iar scena cu nevinovatul Abel căzând înaintea criminalului Cain 
se repeta deseori. 

Mereu şi mereu erau lăsate în paragină ţarinele lor fertile, locu- 
inţele şi bisericile lor erau distruse, astfel că acolo unde odinioară 
fuseseră câmpuri înfloritoare şi casele unor oameni nevinovaţi, har- 
nici, rămânea numai un pustiu. Aşa cum fiara lacomă se înfurie şi 
mai tare gustând sângele, la fel mânia papistaşilor era aprinsă către 
o mai mare intensitate datorită suferințelor victimelor. Mulţi dintre 
aceşti martori, pentru o credinţă adevărată, erau hăituiţi peste munţi 
şi vânaţi în văile unde se ascundeau, împresuraţi în păduri dese şi pe 
culmi stâncoase. 

Nici o acuzaţie nu putea fi adusă împotriva caracterului moral al 
acestei clase proscrise. Chiar vrăjmaşii lor îi declarau a fi un popor 
paşnic, liniştit, credincios. Cea mai mare vină era aceea că nu se 
închinau lui Dumnezeu după cum vroia papa. Pentru această crimă, 
asupra lor erau îngrămădite toate umilinţele, insultele şi chinurile pe 
care oamenii sau demonii le puteau inventa. 

Când Roma a fost hotărâtă să extermine secta cea urâtă, papa 
a emis o bulă, prin care-i condamna ca eretici, şi i-a dat la moarte 
[(vezi note suplimentare) ]. Nu erau acuzaţi ca leneşi, necinstiţi sau 
tulburători ai ordinii; ci se declara că aveau o aparenţă de evlavie 
şi sfinţenie care amăgea „oile turmei adevărate“. De aceea papa a 
poruncit ca „acea sectă răutăcioasă şi nesuferită să fie strivită ca 
şerpii veninoşi dacă refuză să se lepede“ (Wylie, b.16, cap.1). Se 
aştepta acest potentat înfumurat să se întâlnească iarăşi cu aceste 
cuvinte? Ştia el că erau înregistrate în cărțile cerului pentru a fi 
confruntat cu ele la judecată? „Ori de câte ori aţi făcut aceste lucruri 
unuia din cei mai neînsemnaţi fraţi ai Mei“, a spus Isus, „Mie Mi 
le-aţi făcut.“ (Matei 25, 40) 

Această bulă îi chema pe toţi membrii bisericii să se unească într- 
o cruciadă împotriva ereticilor. Ca o încurajare pentru a se angaja în 
această lucrare crudă, ea „scutea de toate pedepsele şi penalizările 
ecleziastice generale şi personale; ea îi elibera pe toţi aceia care 
se uneau în cruciadă de toate jurămintele pe care le-ar fi făcut; ea 
legaliza titlul lor asupra oricărei proprietăţi pe care ar fi dobândit-o 
ilegal; şi făgăduia iertarea tuturor păcatelor lor pentru aceia care ar 
fi omorât vreun eretic. Această bulă anula toate contractele făcute în 
favoarea valdenzilor, poruncea tuturor slujitorilor lor să-i părăsească 

şi interzicea tuturor să le dea vreun ajutor de orice fel ar fi fost şi 
împuternicea pe toţi să le ia în stăpânire proprietăţile“. (Wylie, b.16, 
cap.1). Acest document descoperă cu claritate spiritul care lucra în 
spatele scenei. În acesta se aude răcnetul balaurului, şi nu glasul lui 
Hristos. 

Conducătorii papali n-au vrut să modeleze caracterul lor după 
marele standard al Legii lui Dumnezeu, ci şi-au ridicat un standard 
care să li se potrivească şi s-au hotărât să-i oblige pe toţi să se confor- 
meze lui pentru că aşa voia Roma. Au avut loc cele mai îngrozitoare 
tragedii. Preoţii şi papii corupți şi hulitori făceau lucrarea pe care 
le-o încredinţase Satana. Mila nu avea loc în firea lor. Acelaşi spirit 
care ÎI răstignise pe Hristos şi îi ucisese pe apostoli, acelaşi care îl 
provocase pe Nero cel setos de sânge împotriva celor credincioşi din 
zilele sale era la lucru pentru a curăța pământul de aceia care erau 
iubiţi de Dumnezeu. 

Persecuţiile care au bântuit timp de multe veacuri peste acest 
popor temător de Dumnezeu au fost suportate de aceştia cu o răbdare 
şi cu o hotărâre care L-au onorat pe Răscumpărătorul lor. În ciuda 
cruciadelor pornite împotriva lor şi a măcelului sălbatic la care au 
fost supuşi, ei au continuat să-şi trimită misionarii pentru a împrăştia 
adevărul preţios. Erau vânaţi şi omorâţi; dar sângele lor uda sămânţa 
semănată, care nu înceta să aducă roade. În felul acesta, valdenzii 
au depus mărturie pentru Dumnezeu cu multe veacuri înainte de 
naşterea lui Luther. Împrăştiaţi prin multe ţări, ei au semănat semin- 
tele Reformei care a început în vremea lui Wycliffe, a crescut şi s-a 
adâncit în zilele lui Luther şi trebuie să fie dusă mai departe până 
la încheierea timpului de către aceia care sunt gata să sufere toate 
lucrurile pentru „Cuvântul lui Dumnezeu şi pentru mărturia lui Isus 
Hristos“. (Apocalipsa 1, 9) 

Înainte de Reformă — au fost vremuri când existau doar foarte 
puţine copii ale Bibliei, însă Dumnezeu n-a îngăduit ca sfântul Său 
Cuvânt să fie distrus de tot. Adevărurile Lui nu aveau să rămână 
ascunse pentru totdeauna. El putea tot atât de uşor să desferece cu- 
vintele vieţii, pe cât de uşor deschidea uşile închisorilor şi desfereca 
porţile de fier pentru a-i elibera pe slujitorii Săi. În diferite ţări din 
Europa, bărbaţi au fost mânaţi de Duhul lui Dumnezeu să caute 
adevărul ca pe o comoară ascunsă. Călăuziţi în mod providenţial 
către Sfintele Scripturi, au studiat paginile ei sfinte cu un deosebit 
interes. Ei erau dispuşi să primească lumina oricât i-ar fi costat acest 
lucru. Deşi nu vedeau toate lucrurile lămurit, au fost totuşi în stare să 
înţeleagă multe adevăruri care stătuseră multă vreme îngropate. Ca 
soli trimişi de Cer, ei mergeau rupând lanţul rătăcirii şi al superstiţiei, 
chemându-i pe aceia care fuseseră robiţi atât de multă vreme să se 
ridice şi să-şi ceară libertatea. 

Cu excepţia valdenzilor, Cuvântul lui Dumnezeu fusese timp 
de veacuri zăvorât în limbi cunoscute numai de către cei învăţaţi: 
dar venise timpul ca Scriptura să fie tradusă şi dată oamenilor din 
diferite ţări în limba lor maternă. Lumea trecuse de miezul nopţii ei. 
Ceasurile de întuneric se consumau şi în multe ţări au apărut semne 
ale zorilor ce se apropiau. 

În secolul al XIV-lea, s-a ridicat în Anglia „Luceafărul Reformei“, 
John Wycliffe, care a fost vestitorul Reformei nu numai pentru 
Anglia, ci şi pentru toată creştinătatea. Marele protest împotriva 
Romei, pe care i s-a îngăduit să-l rostească, niciodată nu mai putea fi 
adus la tăcere. Protestul a deschis lupta care urma să aibă ca urmare 
emanciparea oamenilor, a bisericilor şi a popoarelor. 

Wycliffe primise o educaţie cu vederi largi şi pentru el temerea 
de Dumnezeu era începutul înţelepciunii. Era cunoscut în colegiu 
pentru evlavia lui arzătoare, pentru talentele lui remarcabile, precum 
şi pentru erudiţia lui temeinică. În setea lui de cunoştinţe, căuta 
să cunoască toate disciplinele de învăţătură. Era educat în filozofie 

scolastică, în canoanele bisericii şi în legea civilă, îndeosebi aceea 
a ţării lui. În lucrările lui de după aceea s-a văzut valoarea acestei 
instruiri timpurii. O cunoaştere temeinică a filozofiei speculative 
din vremea lui l-a ajutat să-i demaşte erorile; şi prin studiul legilor 
ecleziastice şi naţionale, s-a pregătit să se angajeze în marea luptă 
pentru libertate civilă şi religioasă. În timp ce putea mânui armele 
Cuvântului lui Dumnezeu, el îşi însuşise disciplina intelectuală din 
şcoli şi cunoştea metodele scolasticilor. Puterea geniului împreună 
cu temeinicia şi întinderea cunoştinţelor sale impuneau respectul atât 
al prietenilor, cât şi al duşmanilor. Adepții lui vedeau cu satisfacţie 
cum conducătorul lor stătea în fruntea oamenilor învăţaţi ai naţiunii; 
iar duşmanii se fereau să intre în luptă împotriva Reformei, pentru a 
nu-şi descoperi neştiinţa sau slăbiciunea în faţa susţinătorului ei. 

Pe când era încă în colegiu, Wycliffe s-a avântat în studiul Scrip- 
turii. În timpurile acelea, când Biblia exista numai în limbile vechi, 
cei învăţaţi puteau să-şi găsească uşor drumul către izvorul adevă- 
rului care era închis pentru clasele neinstruite. Pe această cale se 
pregătise lucrarea viitoare a lui Wycliffe ca reformator. Bărbaţi de 
cultură studiaseră Cuvântul lui Dumnezeu şi găsiseră adevărul mare 
cu privire la harul Său fără plată descoperit în el. În învăţăturile lor, 
ei răspândiseră cunoştinţa despre acest adevăr şi conduseseră şi pe 
alții să se îndrepte spre descoperirile sfinte. 

Când atenţia lui Wycliffe a fost îndreptată către Scripturi, el s-a 
avântat în cercetarea lor cu aceeaşi sârguinţă care-l făcuse în stare 
să stăpânească învăţătura în şcoli. Până atunci el simţise o mare 
lipsă, pe care nici studiile scolastice, nici învăţătura bisericii nu o 
putuseră împlini. În Cuvântul lui Dumnezeu a găsit ceea ce mai 
înainte căutase în zadar. Aici a văzut planul de mântuire descoperit 
şi pe Hristos împuternicit ca singurul Apărător în favoarea omului. 
S-a predat în slujba lui Hristos şi s-a hotărât să vestească adevărurile 
pe care le descoperise. 

Asemenea reformatorilor de mai târziu, Wycliffe n-a prevăzut 
de la începutul lucrării lui unde va ajunge. El nu s-a aşezat cu pre- 
meditare în opoziţie cu Roma. Dar devotamentul lui faţă de adevăr 
nu putea decât să-l aducă în conflict cu minciuna. Cu cât vedea mai 
clar rătăcirile papalității, cu atât mai stăruitor prezenta învăţătura 
Bibliei. El a văzut că Roma părăsise Cuvântul lui Dumnezeu în 
schimbul tradiţiei omeneşti; el acuza neînfricat preoțimea de a fi 

înlăturat Scripturile şi cerea ca Biblia să fie redată poporului, iar 
autoritatea ei să fie din nou restabilită în biserică. Era un învăţător 
priceput şi stăruitor şi un predicator elocvent, iar viaţa lui zilnică 
era o demonstrare a adevărurilor pe care le predica. Cunoştinţele lui 
din Scripturi, puterea raţionamentului său, curăţia vieţii împreună 
cu integritatea şi curajul lui neînfricat i-au câştigat o încredere şi un 
respect unanim. Mulţi oameni nu mai erau mulţumiţi cu credinţa lor 
de mai înainte, vedeau nelegiuirea care abunda în biserica romană şi 
saluta cu o bucurie neascunsă adevărurile scoase la iveală de Wy- 
clifte; dar conducătorii papali s-au umplut de mânie când şi-au dat 
seama că acest reformator câştiga o influenţă mai mare decât a lor. 

Wycliffe era un descoperitor ager al rătăcirii şi demasca neînfri- 
cat abuzurile încurajate de autoritatea Romei. În timp ce era capelan 
al regelui, a luat o atitudine îndrăzneață împotriva plătirii tributului 
cerut de papa de la monarhul englez şi a arătat că pretenţia papală la 
autoritate peste conducătorii pământeşti era în contradicţie atât cu 
raţiunea, cât şi cu revelaţia. Pretenţiile papei provocaseră mare ne- 
mulţumire, iar învăţăturile lui Wycliffe exercitau o influenţă asupra 
oamenilor învăţaţi ai naţiunii. Regele şi nobilii s-au unit în respin- 
gerea pretenţiei pontifului la autoritatea pământească şi au refuzat 
plata tributului. În felul acesta s-a iscat o adevărată furtună împotriva 
supremaţiei papale în Anglia. 

Un alt rău împotriva căruia reformatorul a purtat un război lung 
şi hotărât a fost instituirea ordinului călugărilor cerşetori. Mulţi din- 
tre aceşti călugări erau în Anglia şi aruncau ocară peste măreţia 
şi prosperitatea naţiunii. Hărnicia, educaţia, morala, toate acestea 
resimţeau influenţa lor distrugătoare. Viaţa de lenevie şi cerşetorie a 
călugărilor era nu numai o povară grea pentru veniturile poporului, 
dar mai aducea şi dispreţ muncii folositoare. Tineretul era demo- 
ralizat şi corupt. Prin influenţa călugărilor, mulţi erau determinaţi 
să intre într-o mănăstire şi să se consacre vieţii călugărești; aceasta 
nu numai fără consimţământul părinților lor, ci chiar fără ştirea lor 
şi împotriva poruncilor lor. Unul dintre părinții timpurii ai bisericii 
romane, înălţând pretenţiile monahismului mai presus de obligațiile 
datoriei şi dragostei filiale, declarase: „Chiar dacă tatăl tău ar zăcea 
în faţa uşii plângând şi văitându-se, iar mama ta ţi-ar arăta trupul 
care te-a purtat şi sânul care te-a hrănit, vezi să-i calci în picioare şi 
să mergi drept înainte spre Hristos“. Prin această „neomenie mons- 

truoasă“, aşa cum a calificat-o Luther mai târziu, „mirosind mai mult 
a lup şi a tiran decât a creştin şi a om“, inimile copiilor erau împie- 
trite faţă de părinţii lor (Barnas Sears, The Life of Luther, Pagina 
70. 69). În felul acesta conducătorii papali, asemenea fariseilor din 
vechime, făceau fără efect porunca lui Dumnezeu prin tradiţia lor. 
Astfel căminele erau pustite, iar părinţii erau lipsiţi de societatea 
fiilor şi fiicelor lor. 

Chiar şi studenţii din universităţi erau amăgiţi de reprezentările 
rătăcite ale călugărilor şi făcuţi să intre în ordinele lor. După aceea 
mulţi regretau pasul acesta, văzând că îşi pătaseră viaţa şi că adu- 
seseră durere părinţilor; dar odată prinşi în cursă le era imposibil 
să-şi recapete libertatea. Mulţi părinţi, temându-se de influenţa că- 
lugărilor, refuzau să-şi trimită copiii în universităţi. Se putea vedea 
o scădere substanţială a numărului studenţilor în marile centre de 
învăţământ. Şcolile erau goale, iar neştiinţa predomina. 

Papa dăduse acestor călugări puterea de a primi mărturisirea 
şi de a acorda iertare. Aceasta a devenit un izvor de mari răutăţi. 
Hotărâţi să-şi mărească câştigurile, călugării erau atât de binevoitori 
să ofere iertare, încât criminali de toate soiurile le cereau ajutorul, 
şi ca urmare, viciile cele mai josnice s-au dezvoltat cu repeziciune. 
Bolnavul şi săracul erau lăsaţi să sufere, în timp ce darurile care ar fi 
trebuit să le împlinească nevoile mergeau la călugări care cu amenin- 
ţări cereau pomeni de la popor, denunţând ca necredincioşi pe aceia 
care şi-ar fi reţinut darurile de la ordinele lor. În ciuda pretențiilor 
lor de sărăcie, bogăţia călugărilor creştea continuu, iar edificiile lor 
măreţe şi mesele lor luxoase scoteau şi mai mult în evidenţă sărăcia 
crescândă a naţiunii. Şi în timp ce-şi petreceau vremea în plăceri 
şi belşug, trimiteau în locul lor oameni neştiutori care nu puteau 
decât să spună poveşti miraculoase, legende şi glume pentru a distra 
poporul şi a-i înşela mai mult. Şi aşa călugării au continuat să-şi 
menţină stăpânirea peste mulțimile superstiţioase şi să le facă a crede 
că toată datoria religioasă se cuprindea în recunoaşterea supremaţiei 
papei, în adorarea sfinţilor, în daruri oferite călugărilor şi că acestea 
erau îndestulătoare pentru a le asigura un loc în cer. 

Oamenii de cultură şi evlavie se străduiseră zadarnic să aducă o 
schimbare în aceste ordine călugărești; dar Wycliffe, cu o pătrundere 
clară, a lovit la rădăcina răului, declarând că însuşi sistemul era fals 
şi că trebuia desfiinţat. Acestea au dat naştere la discuţii şi întrebări. 

În timp ce călugării străbăteau țara, comercializând iertările papei, 
mulți au fost făcuţi să se îndoiască de posibilitatea procurării iertării 
cu bani şi se întrebau dacă nu ar fi trebuit să caute iertare mai degrabă 
la Dumnezeu decât la pontiful Romei [(vezi note suplimentare)]. Nu 
puţini erau alarmaţi de lăcomia călugărilor, ale căror pofte păreau că 
nu pot fi împlinite niciodată. „Călugării şi preoţii Romei, spuneau ei, 
ne consumă ca un cancer. Dumnezeu trebuie să ne elibereze, altfel 
poporul va pieri“ (D»Aubigne b.17, cap.7). Pentru a-şi ascunde 
zgârcenia, aceşti călugări cerşetori pretindeau că urmează exemplul 
Mântuitorului, declarând că Isus şi ucenicii Săi fuseseră susținuți 
din mila poporului. Această susţinere avea ca rezultat păgubirea 
cauzei lor, căci ea îi ducea pe mulți la Biblie pentru a înţelege ei 
înşişi adevărul — consecinţă care era cel mai puţin dorită de Roma. 
Minţile oamenilor erau îndreptate către Izvorul adevărului, pe care 
ei doreau să-l ascundă. 

Wycliffe a început să scrie şi să publice broşuri împotriva călu- 
gărilor, căutând însă nu atât să intre în conflict cu ei, cât să atragă 
atenţia oamenilor către învăţăturile Bibliei şi către Autorul lor. El 
declara că puterea de a ierta şi de a excomunica nu aparţinea papei 
în mai mare măsură decât preoţilor obişnuiţi şi că nici un om nu 
poate fi cu adevărat excomunicat până ce, mai întâi, n-a adus asupra 
lui condamnarea lui Dumnezeu. Nu putea fi o altă cale mai cu efect 
de a arăta lepădarea acelui sistem monstruos de stăpânire spirituală 
şi vremelnică, pe care papa îl înălţase şi în care sufletele şi trupurile 
a milioane de oameni erau ţinute în robie. 

Din nou Wycliffe a fost chemat să apere drepturile coroanei 
engleze împotriva împilănilor Romei şi, fiind numit ambasador regal, 
a petrecut doi ani în Ţările de Jos, în confruntare cu trimişii papei. 
Aici a fost adus în legătură cu ecleziasticii din Franţa, Italia şi Spania 
şi a avut ocazia să vadă dincolo de cortină şi să capete o cunoaştere a 
multor lucruri care ar fi rămas ascunse pentru el în Anglia. A înţeles 
multe aspecte care urmau să-i dea subiecte pentru lucrările lui de mai 
târziu. În aceşti reprezentanţi de la curtea papală el a citit caracterul 
adevărat şi pretenţiile acestei ierarhii. S-a întors în Anglia pentru a 
repeta învăţăturile lui de mai înainte în mod deschis şi cu o râvnă 
mai mare, declarând că lăcomia, mândria şi înşelăciunea erau idolii 
Romei. 

Într-una dintre scrierile lui, vorbind despre papa şi despre strân- 
gătorii lui, spunea: „Ei scot din țara noastră hrana săracilor şi multe 
mii de mărci pe an din banii regelui, pentru sacramente şi lucruri 
spirituale, fapt ce este blestemat ca erezie a simoniei, şi face ca toată 
creştinătatea să aprobe şi să susţină această erezie. Şi cu siguranţă 
că dacă ţara noastră ar avea un deal mare de aur şi nici un alt om 
n-ar lua din el decât acest preot strângător, lumesc şi mândru, prin 
trecerea timpului acest deal s-ar consuma; căci el ia toţi banii din ţara 
noastră şi nu ne trimite nimic altceva decât blestemul lui Dumnezeu 
pentru simonia lui“ (John Lewis, History of the Life and Sufferings 
of J. Wycliffe, p. 37). 

La scurtă vreme după reîntoarcerea în Anglia, Wycliffe a primit 
de la rege conducerea rectoratului din Lutterworth. Aceasta era asi- 
gurarea că monarhului nu-i displace vorbirea lui deschisă. Influența 
lui Wycliffe se simțea în felul cum acționa curtea, ca şi în modelarea 
credinţei poporului. 

Curând tunetele papale s-au năpustit împotriva lui. Trei bule au 
fost trimise în Anglia — universităţii, regelui şi prelaţilor — toate 
poruncind măsuri imediate şi hotărâte pentru a-l aduce la tăcere 
pe învățătorul ereziei (Augustus Neander, General History of the 
Christian Religion and Church, period 6, sec.2, par.8. Vezi şi note 
suplimentare). Înainte de sosirea bulelor, episcopii, în zelul lor, l-au 
convocat de urgenţă pe Wycliffe în faţa lor pentru judecată. Doi 
dintre cei mai puternici prinți ai regatului l-au însoţit înaintea tribu- 
nalului; iar poporul a înconjurat clădirea şi, pătrunzând înăuntru, i-a 
intimidat atât de tare pe judecători, încât pentru o vreme dezbaterile 
au fost suspendate şi i s-a îngăduit să fie liber. Peste scurtă vreme, 
Eduard al III-lea, pe care la vârstă înaintată prelaţii au căutat să-l 
influenţeze împotriva reformatorului, a murit şi fostul ocrotitor al lui 
Wycliffe a devenit regentul regatului. 

Dar sosirea bulelor papale a aruncat peste toată Anglia o poruncă 
categorică pentru arestarea şi întemnițarea ereticului. Aceste măsuri 
arătau direct spre rug. Se vedea clar că Wycliffe trebuia să cadă 
curând pradă răzbunării Romei. Dar Acela care spusese unuia din 
vechime „Nu te teme.... Eu sunt scutul tău“ (Geneza 15, 1) Şi-a întins 
din nou mâinile să-l ocrotească pe slujitorul Său. Moartea a venit, dar 
nu pentru reformator, ci pentru pontiful care-i hotărâse distrugerea. 

Grigore al XI-lea a murit, iar ecleziasticii care se adunaseră pentru 
judecarea lui Wycliffe s-au împrăştiat. 

Dumnezeu, în providenţa Sa, încă era la cârma evenimentelor 
pentru a da ocazie dezvoltării Reformei. Moartea lui Grigore a fost 
urmată de alegerea a doi papi rivali. Două puteri care se luptau, 
fiecare pretinzând a fi infailibilă, pretindeau acum ascultare [(vezi 
note suplimentare) ]. Fiecare dintre cei doi îi chemau pe credincioşi 
să-i ajute în război împotriva celuilalt, întărindu-şi chemările cu ana- 
teme teribile împotriva duşmanilor lui şi cu făgăduinţe de răsplată în 
ceruri pentru susţinători. Această împrejurare a slăbit mult puterea 
papalității. Grupele vrăjmaşe făcuseră tot ce putuseră pentru a se 
ataca una pe alta, iar Wycliffe a avut odihnă pentru o vreme. Anate- 
mele şi acuzaţiile zburau de la un papă la celălalt şi s-a vărsat mult 
sânge pentru a susţine pretenţiile războinice. Crimele şi scandalurile 
au inundat biserica. În acest timp, reformatorul, retras în liniştea 
parohiei lui din Lutterworth, lucra cu înţelepciune pentru a-i atrage 
pe oameni de la papii care se certau, la Isus, Prinţul păcii. 

Schisma, cu toată lupta şi stricăciunea pe care le-a provocat, a 
pregătit drumul spre Reformă, făcându-i pe oameni în stare să vadă 
ce era în realitate papalitatea. Într-o lucrare pe care a publicat-o On 
the Schism of the Popes(Cu privire la schisma papilor), Wycliffe îi 
chema pe oameni să aprecieze dacă nu cumva aceşti doi prelați spu- 
neau adevărul atunci când se acuzau unul pe altul ca fiind anticrist. 
„Dumnezeu“, spunea el, „nu l-a mai putut suporta pe diavolul să 
domnească numai peste un astfel de preot, ci... i-a împărțit în două, 
astfel ca oamenii, în numele lui Hristos, să-i biruiască mai uşor pe 
amândoi“ (R. Vaughan, Life and Opinions of John de Wycliffe, vol. 
2, Pagina 6). 

Wycliffe, asemenea Domnului său, predica Evanghelia celor 
săraci. Nemulțumit cu răspândirea luminii în casele lor sărăcăcioase 
din parohia Lutterworth, s-a hotărât ca ea să fie dusă în toate părțile 
Angliei. Pentru a duce lucrul acesta la îndeplinire, a organizat un 
corp de predicatori, oameni simpli şi devotați, care iubeau adevărul 
şi nu doreau nimic mai mult decât să-l răspândească. Aceşti oameni 
mergeau pretutindeni, învățând în pieţe, pe străzile marilor oraşe şi 
pe drumurile de ţară. Ei îi căutau pe cei bătrâni, pe cei bolnavi, pe 
cei săraci şi le descopereau vestea bună a harului lui Dumnezeu. 

Ca profesor de teologie la Oxford, Wycliffe predica Cuvântul lui 
Dumnezeu în sălile universității. Atât de credincios prezenta el ade- 
vărurile studenților săi, încât a primit titlul de „doctorul Evangheliei“. 
Dar cea mai mare lucrare a vieţii lui a fost traducerea Scripturilor în 
limba engleză. Într-o lucrare On the Truth and Meaning of Scripture 
(Cu privire la adevărul şi însemnătatea Scripturii), el şi-a exprimat 
intenţia de a traduce Biblia, astfel încât fiecare om din Anglia să 
poată citi în limba maternă lucrările minunate ale lui Dumnezeu. 

Deodată lucrările lui au fost oprite. Deşi nu avea nici 60 de 
ani, munca neîncetată, studiul şi asalturile duşmanilor i-au slăbit 
puterile şi l-au îmbătrânit înainte de vreme. A fost atacat de o boală 
primejdioasă. Vestea a adus bucurie călugărilor. Acum, au gândit 
ei, se va pocăi cu amar de răul pe care l-a făcut bisericii şi s-au 
grăbit în camera lui pentru a-i asculta spovedania. Reprezentanţii 
celor patru ordine călugăreşti împreună cu patru funcţionari civili 
s-au adunat în jurul presupusului muribund. „Ai moartea pe buze 
îi spuseră ei; regretă-ţi greşelile şi retrage în faţa noastră tot ce ai 
spus pentru insultarea noastră“. Reformatorul ascultă în tăcere; apoi 
l-a rugat pe slujitorul lui să-l ridice pe pat şi, privindu-i în ochi cum 
stăteau așteptând retractarea lui, spuse cu un glas hotărât şi puternic, 
care adesea îi făcuse să tremure: „Nu voi muri, ci voi trăi; şi voi 
demasca din nou faptele rele ale călugărilor“ (D»Aubigne, b.17, 
cap.7). Surprinşi şi ruşinaţi, călugării părăsiră în grabă camera. 

Cuvintele lui Wycliffe s-au împlinit. A trăit să pună în mâinile 
concetăţenilor lui cea mai puternică dintre toate armele împotriva 
Romei să le dea Biblia, mijlocul rânduit de Cer pentru a-i elibera, 
a-i lumina şi a-i evangheliza pe oameni. Pentru împlinirea acestei 
lucrări a trebuit să treacă peste piedici multe şi grele. Dar Wycliffe a 
fost împovărat de suferinţă; ştia că nu-i mai rămăseseră decât câţiva 
ani de lucru; a văzut împotrivirea pe care trebuia să o întâmpine; dar, 
încurajat de făgăduinţele Cuvântului lui Dumnezeu, a mers înainte 
neînfricat de nimic. În deplină vigoare a puterilor lui intelectuale, 
bogat în experienţă, el a fost păstrat şi pregătit de providenţa deose- 
bită a lui Dumnezeu pentru cea mai mare dintre lucrările lui. În timp 
ce toată creştinătatea era în frământare, reformatorul, în parohia sa 
de la Lutterworth, neluând aminte la furtuna care se dezlănţuia, s-a 
dedicat sarcinii lui alese. 

În cele din urmă lucrarea a fost terminată — prima traducere 
engleză a Bibliei ce s-a făcut vreodată. Cuvântul lui Dumnezeu a fost 
deschis Angliei. Reformatorul nu se mai temea acum de închisoare, 
nici de rug. El pusese în mâinile poporului englez o lumină care nu 
putea fi stinsă niciodată. Dând Biblia concetățenilor lui, el făcuse 
mai mult pentru a rupe cătuşele ignoranței şi viciului, mai mult 
pentru a elibera şi a înălța patria lui decât fusese realizat vreodată 
prin cele mai strălucite biruinţe pe câmpurile de luptă. 

Nefiind cunoscută încă arta tiparului, Biblia a putut fi mulupli- 
cată numai prin muncă migăloasă şi obositoare. Atât de mare era 
interesul pentru a primi o carte, încât mulţi se angajau voluntar în 
lucrarea transcrierii ei, dar copiştii cu greu puteau face faţă cere- 
rilor. Unii dintre cumpărătorii mai bogaţi doreau întreaga Biblie. 
Alţii cumpărau numai o parte din ea. În multe cazuri, câteva familii 
se uneau pentru a cumpăra un exemplar. În felul acesta Biblia lui 
Wycliffe şi-a făcut repede drum spre căminele oamenilor. 

O chemare adresată raţiunii oamenilor i-a ridicat din supunerea 
pasivă faţă de dogmele papale. Wycliffe vestea acum învăţăturile 
deosebite ale protestantismului — mântuirea prin credinţa în Hristos, 
singura infailibilitate fiind aceea a Scripturilor. Predicatorii pe care 
el îi trimisese făcuseră ca Biblia să se răspândească împreună cu 
scrierile reformatorului cu un aşa succes, încât credinţa cea nouă a 
fost primită de aproape jumătate din poporul Angliei. 

Apariţia Scripturilor a produs consternare autorităţilor bisericii. 
Ei trebuia să facă faţă acum unui mijloc mai puternic decât Wycli- 
ffe — un mijloc împotriva căruia armele lor erau neputincioase. La 
data aceea nu exista în Anglia nici o lege care să interzică Biblia, 
deoarece niciodată până atunci nu fusese publicată în limba poporu- 
lui. Asemenea legi au fost emise după aceea şi au fost aplicate cu 
stricteţe. Cu toate acestea, în ciuda străduinţelor preoţilor, pentru o 
vreme, a existat o ocazie de a se răspândi Cuvântul lui Dumnezeu. 

Din nou conducătorii papali au complotat să aducă la tăcere 
glasul reformatorului. A fost somat să apară pentru a fi judecat 
înaintea a trei tribunale, dar a fost în zadar. Mai întâi un sinod de 
episcopi a declarat scrierile lui eretice şi, câştigându-l pe tânărul 
rege Richard al II-lea de partea lor, au obţinut un decret regal care 
îi condamna la închisoare pe toţi aceia care vor susţine învăţăturile 
condamnate. 

Wycliffe a cerut atunci transferarea cazului său de la sinod la 
parlament, unde a acuzat fără teamă ierarhia papală înaintea consi- 
liului național şi a cerut o reformare a uriaşelor abuzuri legiferate 
de biserică. Cu o putere convingătoare, el a descris încălcările şi 
corupţiile scaunului papal. Vrăjmaşii lui au fost puşi în încurcătură. 
Prietenii şi susţinătorii lui Wycliffe fuseseră obligaţi să se supună şi 
să aştepte cu încredere ca însuşi reformatorul, la vârsta lui înaintată, 
singur şi fără prieteni, să se plece înaintea autorităţii combinate, 
a coroanei şi a mitrei. Dar în loc de aceasta, papistaşii s-au văzut 
înfrânți. Parlamentul, trezit de apelurile stăruitoare ale lui Wycliffe, 
a revocat edictul prigonitorilor şi reformatorul a fost pus iarăşi în 
libertate. 

Pentru a treia oară a fost adus la judecată şi de data aceasta 
înaintea celui mai înalt tribunal religios al regatului. Aici nu trebuia 
să se arate nici o milă față de erezie. În cele din urmă se credea că 
aici Roma va triumfa, iar lucrarea reformatorului va fi oprită. Aşa 
socoteau papistaşii. Dacă planul acesta ar fi fost adus la îndeplinire, 
Wycliffe ar fi fost obligat să-şi retracteze învățăturile sau, altminteri, 
avea să părăsească tribunalul numai pentru a merge în flăcări. 

Dar Wycliffe n-a retractat nimic; nici nu va tăcea. El şi-a men- 
ținut fără teamă învățăturile şi a respins acuzațiile prigonitorilor 
săi. Pierzându-se din vedere pe sine, poziția lui, a cauzei sale, el 
i-a chemat pe ascultători înaintea tribunalului divin şi le-a cântărit 
amăgirile şi denaturările lor în balanţa adevărului veşnic. Puterea 
Duhului Sfânt a fost simțită în sala de judecată. O influenţă de la 
Dumnezeu era asupra ascultătorilor. Părea că nu aveau nici o putere 
să-şi părăsească locurile. Ca nişte săgeți din tolba lui Dumnezeu, 
cuvintele reformatorului le străpungeau inimile. Acuzaţia de erezie 
pe care ei o aduseseră împotriva lui, cu o putere convingătoare, a 
aruncat-o asupra lor. „De ce“, întreba el, „îndrăznesc ei să-şi pro- 
page rătăcirile?... Pentru câştig, pentru a face negustorie cu harul lui 
Dumnezeu?“ 

„Cu cine credeţi voi că vă luptaţi?“ spuse el în cele din urmă; „cu 
un bătrân pe marginea mormântului? Nu! Cu Adevărul — Adevărul 
care este mai puternic decât voi şi care vă va învinge“ (Wylie, b.2, 
cap.13). Spunând acestea, s-a retras din adunare şi nici unul dintre 
vrăjmaşii lui n-a încercat să-l oprească. 

Lucrarea lui Wycliffe era aproape terminată; stindardul adevăru- 
lui pe care el îl purtase atât de multă vreme urma să-i cadă în curând 
din mâini; dar trebuia să mai dea încă o mărturie pentru Evanghelie. 

Adevărul trebuia vestit chiar din citadela împărăției rătăcirii. 
Wycliffe a fost chemat la judecată înaintea tribunalului papal din 
Roma, care deseori, vărsase sângele sfinţilor. El nu era orb faţă de 
primejdia care-l ameninţa şi ar fi răspuns somaţiei, dacă un atac de 
paralizie nu i-ar fi făcut călătoria imposibilă. Cu toate că glasul lui 
nu putea fi auzit la Roma putea totuşi comunica prin Scris şi s-a 
hotărât să facă lucrul acesta. Din parohia lui reformatorul a trimis 
papei o scrisoare care, deşi respectuoasă în ton şi creştinească în 
spirit, a fost o mustrare puternică pentru pompa şi mândria scaunului 
papal. 

„Mă bucur în adevăr“, spunea el, „să descopăr şi să declar orică- 
rui om credinţa pe care o am, şi îndeosebi episcopului de Roma, care 
dacă este, după câte socotesc, dreaptă şi sănătoasă, mi-o va confirma 
cu multă bunăvoință sau, dacă este greşită, o va corecta. 

Mai întâi, presupun că Evanghelia lui Hristos este întruparea 
deplină a Legii lui Dumnezeu.... Eu consider şi susțin ca episcopul 
Romei, deoarece este locţiitorul lui Hristos pe pământ, să fie legat 
ca toţi ceilalţi oameni de această Lege a Evangheliei. Căci mărirea 
printre ucenicii lui Hristos n-a constat în demnitatea sau în onorurile 
lumeşti, ci în urmarea îndeaproape şi exactă a lui Hristos în viaţa 
şi în manierele Sale.... Hristos, în timpul peregrinării Sale, aici, a 
fost omul cel mai sărac, dispreţuind şi lepădând toată onoarea şi 
demnitatea omenească... 

Nici un om credincios n-ar trebui să-i urmeze nici pe papa şi 
nici alți sfinţi, decât numai în acele puncte în care el l-a urmat pe 
Domnul Isus Hristos; căci Petru şi fiii lui Zebedei, dorind onoruri 
lumeşti, în loc să calce pe urmele lui Hristos, au greşit şi de aceea în 
aceste greşeli ei nu trebuie urmaţi... 

Papa ar trebui să lase pe seama puterii pământeşti toată stăpâni- 
rea şi conducerea vremelnică şi în această direcţie să meargă şi să 
îndemne întregul cler; căci Hristos a făcut aşa îndeosebi prin apos- 
tolii Săi. De aceea, dacă am greşit în vreunul din aceste puncte, mă 
voi supune îndreptării cu foarte multă smerenie, şi chiar morţii, dacă 
nevoia cere acest lucru; dacă aş fi putut lucra în propria persoană, 
după voia sau după dorinţa mea, m-aş fi prezentat cu siguranţă înain- 

tea episcopului Romei, dar, în mod contrar, Domnul m-a cercetat şi 
m-a învăţat să ascult mai degrabă de Dumnezeu decât de oameni“. 

În încheiere spunea: „Să ne rugăm Dumnezeului nostru ca El 
să îl mişte pe al nostru papă Urban al VI-lea, aşa cum a început, ca 
el împreună cu tot clerul lui să-l urmeze pe Domnul Isus Hristos în 
viaţă şi în acţiuni; ca ei să-i înveţe pe oameni, pentru ca şi ei, la rândul 
lor, să-i urmeze cu credincioşie“ (John Fox, Acts and Monuments, 
vol. 3, p. 49.50). 

Astfel, Wycliffe a prezentat papei şi cardinalilor lui blândeţea şi 
umilinţa lui Hristos, arătându-le nu numai lor, ci întregii creştinătăţi 
contrastul dintre ei şi Domnul, ai cărui reprezentanţi pretindeau a fi. 

Wycliffe se aştepta ca viaţa să fie preţul credincioşiei lui. Regele, 
papa şi episcopii se uniseră să-i desăvârşească nimicirea şi părea 
sigur că în câteva luni va ajunge pe rug. Dar curajul lui era neclintit. 
„Pentru ce se spune să cauţi departe coroana martiriului, spunea 
el. Predică Evanghelia lui Hristos prelaţilor trufaşi şi marurajul nu 
va întârzia. Adică, cum, să trăiesc şi să tac?.... Niciodată! Să cadă 
lovitura, o aştept să vină“ (D»Aubigne, b.17, cap.8). 

Însă Dumnezeu, în providenţa Sa, îl ocrotea încă pe slujitorul 
Său. Omul care toată viaţa lui apărase curajos adevărul, cu primejdia 
zilnică a vieţii, nu trebuia să cadă pradă urii duşmanilor săi. Wycli- 
ffe n-a căutat niciodată să se apere singur, însă Dumnezeu fusese 
ocrotitorul lui; iar acum, când vrăjmaşii păreau siguri de prada lor, 
mâna lui Dumnezeu l-a mutat departe de puterea lor. În biserica lui 
de la Lutterworth, pe când era gata să împartă Cina Domnului, a 
căzut lovit de paralizie şi la scurtă vreme s-a stins din viaţă. 

Dumnezeu îi dăduse lui Wycliffe lucrarea pe care o avea de făcut. 
El i-a pus cuvântul adevărului în gură şi a trimis o gardă în jurul lui 
pentru ca adevărul să poată ajunge la oameni. Viaţa i-a fost ocrotită 
şi lucrarea lui a fost prelungită, până când s-a pus temelia pentru 
marea lucrare a Reformei. 

Wycliffe venea din întunericul evului mediu. Înaintea lui nu mai 
fusese nimeni de la care să-şi fi inspirat sistemul lui de reformă. 
Ridicat asemenea lui Ioan Botezătorul pentru a împlini o misiune 
deosebită, el a fost vestitorul unei ere noi. Cu toate acestea, în siste- 
mul adevărului pe care el l-a prezentat era o unitate şi o desăvârşire 
pe care reformatorii care i-au urmat nu au depăşit-o, iar alții nici 
n-au atins-o, nici măcar la o sută de ani după aceea. Atât de temeinic 

fusese pusă temelia, atât de neabătut şi de sigur era planul, încât n-a 
mai fost necesar să fie refăcut de aceia care au venit după el. 

Marea lucrare pe care o inaugurase Wycliffe, era aceea de a 
libera conştiinţa şi mintea, de a elibera naţiunile care timp de vea- 
curi fuseseră legate la carul triumfal al Romei, şi-a avut izvorul în 
Biblie. Aici se afla izvorul acelei binecuvântări care, la fel ca apa 
Vieţii, cursese de-a lungul veacurilor începând cu secolul al XIV-lea. 
Wycliffe a primit Sfintele Scripturi încredinţat că ele sunt descope- 
rirea inspirată a voinţei lui Dumnezeu, o măsură îndestulătoare de 
credinţă şi practică. El fusese instruit să privească biserica Romei ca 
fiind autoritatea divină, infailibilă, şi să primească cu respect neîn- 
doielnic învăţăturile şi obiceiurile stabilite timp de o mie de ani; dar 
s-a îndepărtat de toate acestea pentru a asculta de Cuvântul sfânt al 
lui Dumnezeu. Aceasta era autoritatea pe care el îndemna poporul să 
o recunoască. În locul bisericii care vorbea prin papa, el declara că 
singura autoritate reală este glasul lui Dumnezeu care vorbeşte prin 
Cuvântul Său. El învăţa nu numai că Biblia este o descoperire desă- 
vârşită a voinţei lui Dumnezeu, dar şi că Duhul Sfânt este singurul 
interpret şi că orice om trebuie să înveţe, prin studiul învățăturilor ei, 
datoria faţă de sine. În felul acesta el întorcea minţile oamenilor de 
la papa şi de la biserica Romei, la Cuvântul lui Dumnezeu. 

Wycliffe a fost unul dintre cei mai mari reformatori. În orizontul 
minţii sale, în claritatea cugetării, în hotărârea de a păstra adevărul şi 
în îndrăzneala de a-l apăra, a fost egalat de puţini dintre aceia care au 
venit după el. Curăţia vieţii, stăruința neobosită în studiu şi în muncă, 
integritatea incoruptibilă, iubirea şi credincioşia creştină în lucrarea 
lui, toate acestea l-au caracterizat pe primul dintre reformatori. Şi 
aceasta în ciuda întunericului intelectual şi a stricăciunii morale a 
veacului din care s-a ridicat. 

Caracterul lui Wycliffe este o mărturie a puterii transformatoare 
şi educative a Sfintelor Scripturi. Biblia l-a făcut ceea ce era. Stră- 
duinţa de a înţelege marile adevăruri ale revelaţiei dă prospeţime şi 
vigoare tuturor capacităţilor. Ea lărgeşte mintea, ascute înţelegerea 
şi maturizează judecata. Studiul Bibliei va înnobila orice gând, sen- 
timent şi aspirație, aşa cum nici un alt studiu nu o poate face. Ea 
dă stabilitate în scop, răbdare, curaj şi tărie; ea înalţă caracterul şi 
sfinţeşte sufletul. Un studiu perseverent şi cu evlavie al Scripturilor, 
care aduce mintea cercetătorului în legătură directă cu Inteligența 

Infinită, va da lumii oameni cu un intelect mai puternic şi mai activ, 
precum şi cu principii mai nobile decât s-au produs vreodată dato- 
rită educaţiei alese pe care o poate oferi înţelepciunea omenească. 
„Descoperirea cuvintelor 'Tale“, spune psalmistul, „dă lumină; dă 
pricepere.“ (Psalmii 119, 130) 

Învățăturile care fuseseră predicate de Wycliffe au continuat o 
vreme să se răspândească; urmaşii lui, cunoscuţi sub numele de 
lolarzi şi wyclifiţi, n-au străbătut numai Anglia, ci s-au împrăştiat 
şi în alte ţări, ducând cu ei cunoştinţa Evangheliei. Acum, când 
conducătorul lor îi părăsise, predicatorii lucrau cu o râvnă şi mai 
mare decât înainte, iar mulțimile se grăbeau să asculte învăţăturile lor. 
Unii dintre nobili şi chiar soţia regelui se găseau printre convertiți. 
În multe locuri s-a văzut o reformă în obiceiurile oamenilor, iar 
simbolurile romanismului idolatru erau îndepărtate din biserici. Dar 
în curând furtuna nemiloasă a persecuției izbucni peste cei care 
îndrăzniseră să primească Biblia drept călăuză. Monarhii englezi, 
grijulii să-şi întărească puterea asigurându-şi sprijinul Romei, n-au 
ezitat să-i sacrifice pe reformatori. Astfel că, pentru prima dată în 
istoria Angliei, s-a hotărât ca rugul să fie folosit împotriva ucenicilor 
Evangheliei. Moartea de martir avea loc una după alta. Apărătorii 
adevărului, proscrişi şi chinuiţi, nu puteau să-şi facă auzite strigătele 
decât în urechile Domnului Sabaot. Urmăriţi ca duşmani ai bisericii 
şi ca trădători faţă de ţară, ei au continuat să predice în locuri ascunse, 
găsind adăpost cât puteau mai bine în casele umile ale săracilor şi 
adesea ascunzându-se chiar în peşteri sau în gropi. 

În ciuda urletului persecuției, un protest liniştit, devotat, stăruitor 
şi răbdător împotriva stricăciunii care abunda în credinţa religioasă a 
continuat să fie rostit timp de secole. Creştinii acelor zile de început 
nu aveau decât o cunoaştere parţială a adevărului, dar ei învăţaseră 
să iubească şi să asculte de Cuvântul lui Dumnezeu şi sufereau cu 
răbdare din cauza lui. Ca şi ucenicii din zilele apostolice, mulți şi-au 
jertfit bunurile pământeşti pentru cauza lui Hristos. Aceia cărora li se 
îngăduise să locuiască în casele proprii ofereau cu bucurie adăpost 
fraților lor nedreptăţiţi, iar când şi ei erau alungaţi, împărtăşeau 
cu voioşie soarta celor lepădaţi. Este adevărat că mii de oameni, 
îngroziţi de furia persecuțiilor, şi-au câştigat libertatea cu jertfirea 
credinţei lor şi au ieşit din închisori îmbrăcaţi cu haine de penitenţi, 
pentru a face publică renegarea lor. Dar n-au fost puţini la număr 

aceia — printre ei aflându-se şi bărbaţi de origine nobilă, ca şi 
săraci şi umili — care au dat o mărturie neînfricată pentru adevăr, 
în celulele închisorii, în „turnurile lolarzilor“, în mijlocul torturii 
şi flăcărilor, bucurându-se că au fost găsiţi vrednici să cunoască 
„părtăşia suferințelor Lui“. 

Papistaşii nu-şi putuseră aduce la îndeplinire lucrarea lor cu 
Wycliffe în timpul vieţii lui, dar ura lor nu putea fi stinsă atâta 
timp cât trupul lui rămânea liniştit în mormânt. Printr-un decret 
al Conciliului de la Constanţa, după mai mult de 40 de ani de la 
moartea lui, oasele i-au fost deshumate şi arse în public, iar cenuşa 
a fost aruncată într-un pârâu din apropiere. „Acest pârâu“ — spunea 
un scriitor din acele vremuri — „a dus cenuşa în Avon, Avonul în 
Severn, Severnul în mări, iar mările în oceanul cel mare. Şi în felul 
acesta cenuşa lui Wycliffe a devenit un simbol al învăţăturii lui, care 
s-a răspândit în toată lumea“ (T. Fuller, Church History of Britain, 
b.4, sec. 2, par. 54). Duşmanii lui şi-au dat prea puţin seama de 
însemnătatea faptei lor pline de răutate. 

Scrierile lui Wycliffe au fost acelea prin care Jan Huss, din 
Boemia a fost condus să renunţe la multe din rătăcirile romanismului 
şi să intre în lucrarea Reformei. În felul acesta, în cele două țări, 
atât de depărtate una de alta, s-a semănat sămânţa adevărului. Din 
Boemia lucrarea s-a întins în alte ţări. Minţile oamenilor au fost 
îndreptate către Cuvântul lui Dumnezeu, uitat de multă vreme. O 
mână divină pregătea calea pentru acţiunea cea mare. 


Capitolul 6 — Huss şi Ieronim 


Evanghelia fusese sădită — în Boemia pe la începutul secolului 
al IX-lea. Biblia fusese tradusă şi serviciile divine erau ţinute în 
limba poporului. Dar, pe măsură ce puterea papei creştea, Cuvântul 
lui Dumnezeu era umbrit. Grigore al VII-lea, care luase asupra sa 
lucrarea de a umili mândria regilor, nu urmărea să înrobească mai 
puţin poporul, şi ca urmare, a fost dată o bulă papală care interzicea 
oficierea slujbelor religioase în limba boemă. Papa declara că „era 
plăcut Celui Atotputernic ca slujba închinată Lui să fie oficiată într-o 
limbă necunoscută şi că multe rele şi rătăciri se iviseră din cauză că 
nu se respectase această regulă“ (Wylie, b.3, cap.1). În felul acesta, 
Roma a decretat ca lumina Cuvântului lui Dumnezeu să fie stinsă, 
iar poporul să fie ţinut în întuneric. Dar Cerul s-a îngrijit de alte 
mijloace pentru păstrarea bisericii Sale. Mulţi dintre valdenzii şi 
albigenzii alungaţi de persecuție din căminele lor din Franţa şi Italia 
au venit în Boemia. Deşi n-au îndrăznit să înveţe în mod deschis, au 
lucrat cu râvnă în ascuns. Astfel, credinţa adevărată a fost păstrată 
de la un veac la altul. 

Înainte de zilele lui Huss, au existat în Boemia bărbaţi care s- 
au ridicat să condamne deschis corupţia din biserică şi decăderea 
poporului. Lucrarea lor a provocat un interes larg răspândit. Temerile 
ierarhiei papale au fost trezite şi persecuția s-a dezlănţuit împotriva 
discipolilor Evangheliei. Obligaţi să se închine în păduri şi în munţi, 
ei erau vânaţi de soldaţi şi mulţi au fost omorâţi. După o vreme, 
s-a hotărât ca toţi aceia care s-au depărtat de modul de închinare al 
Romei să fie arşi. Însă, în timp ce îşi dădeau viaţa, creştinii priveau 
în viitor la triumful cauzei lor. Unul dintre aceştia, care „învăţa că 
mântuirea se putea găsi numai prin credinţa în Mântuitorul răstignit“, 
declara în timp ce murea: „Mânia duşmanilor adevărului se revarsă 
acum împotriva noastră, dar nu va fi totdeauna aşa; se va ridica unul 
dintre oamenii de rând, fără sabie sau autoritate, şi împotriva lui ei 
nu vor putea face nimic“ (Idem, b.3, cap.1). Vremea lui Luther era 

încă departe; dar s-a ridicat deja omul a cărui mărturie împotriva 
Romei urma să zguduie popoarele. 

Jan Huss era de origine umilă şi rămăsese orfan de timpuriu prin 
moartea tatălui său. Mama lui evlavioasă socotea educaţia şi temerea 
de Dumnezeu ca fiind cele mai preţioase comori şi a căutat să asigure 
fiului ei această moştenire. Huss a studiat la şcoala provincială şi 
după aceea a mers la Universitatea din Praga, fiind primit ca student 
bursier. În călătoria spre Praga a fost însoţit de mama lui; văduvă 
şi săracă, ea nu avea daruri şi bogăţie lumească să dea fiului ei, dar 
când s-au apropiat de marele oraş, ea a îngenuncheat lângă tânărul 
orfan şi a cerut asupra lui binecuvântarea Tatălui lor ceresc. Puțin îşi 
dădea ea seama atunci cum avea să primească răspuns la rugăciunea 
ei. 

La universitate, Jan Huss s-a distins repede prin străduințe ne- 
obosite şi înaintare rapidă, în timp ce viața lui fără reproş printr-o 
purtare amabilă şi curtenitoare i-au câştigat un respect unanim. El 
era un adept sincer al bisericii catolice şi un cercetător sârguincios 
după binecuvântările spirituale pe care ea pretindea că le revarsă. Cu 
ocazia unui jubileu, a mers la spovedanie, a plătit cei din urmă bănuţi 
din punga săracă şi s-a unit cu ceilalţi credincioşi în procesiunile 
religioase, pentru a se putea împărtăşi din iertarea făgăduită. După 
terminarea cursurilor colegiului, a intrat în preoţie şi, devenind în 
scurtă vreme cunoscut, a fost chemat la curtea regelui. A fost numit 
profesor, iar mai târziu rector al universităţii în care se instruise. 
Doar în câţiva ani, umilul student bursier a devenit mândria ţării, iar 
numele lui era cunoscut în Europa întreagă. 

Dar Huss şi-a început lucrarea de reformă în alt domeniu. La 
câţiva ani după ce a primit ordinele preoțești a fost numit predicator 
la capela Betleem. Fondatorul acestei capele susţinuse ca un lucru 
de mare importanţă predicarea Scripturilor în limba poporului. În 
ciuda împotrivirii Romei faţă de practica aceasta, ea nu fusese cu 
totul întreruptă în Boemia. Dar era totuşi o mare necunoştinţă în 
ce priveşte Biblia, şi ca urmare, în mijlocul poporului de toate ca- 
tegoriile abundau cele mai rele vicii. Huss a denunţat aceste vicii 
fără cruţare, făcând apel la Cuvântul lui Dumnezeu pentru a da tărie 
principiilor adevărului şi curăţiei pe care el le susţinea. 

Un cetăţean din Praga, pe nume Ieronim, care mai târziu a de- 
venit foarte apropiat de Huss, întorcându-se din Anglia, a adus cu 

el scrierile lui Wycliffe. Regina Angliei, care fusese convertită la 
învăţăturile lui Wycliffe, era o prinţesă originară din Boemia şi prin 
influenţa ei, lucrările reformatorilor erau larg răspândite în patria 
ei de origine. Huss a citit aceste lucrări cu interes; el îl socotea pe 
autorul lor a fi un creştin sincer şi era înclinat să privească favorabil 
reformele pe care acesta le susţinea. Fără să-şi dea seama, Huss 
intrase deja pe calea care avea să-l ducă departe de Roma. 

Cam în acelaşi timp au sosit la Praga doi străini din Anglia, oa- 
meni de cultură, care primiseră lumina şi veniseră să o răspândească 
în această ţară îndepărtată. Dacă ar fi început cu un atac deschis 
împotriva supremaţiei papei, ar fi fost repede aduşi la tăcere de că- 
tre autorităţi; dar, nevoind să renunţe la planul lor, au folosit alte 
mijloace. Fiind totodată pictori şi predicatori, şi-au folosit talentul. 
Într-un loc deschis publicului, au expus două picturi. 

Una reprezenta intrarea lui Isus în Ierusalim, „blând şi călare pe 
un asin“ (Matei 21, 5), urmat fiind de ucenici îmbrăcaţi în veşminte 
prăfuite de călătorie şi cu picioarele goale. Tabloul al doilea repre- 
zenta o procesiune pontificală, papa fiind înveşmântat în hainele 
lui bogate, purtând întreita sa coroană, călare pe un cal strălucitor 
împodobit, precedat de trompetişti şi urmat de cardinali şi prelați în 
veşminte strălucitoare. 

Aceasta a fost o predică ce a atras atenţia tuturor claselor de 
oameni. Mulţimile veneau să privească picturile. Nu era unul care 
să nu priceapă morala şi mulţi au fost profund impresionați de 
contrastul dintre blândeţea şi umilinţa lui Hristos Domnul şi mândria 
şi aroganţa papei, pretinsul Lui slujitor. S-a produs o mare tulburare 
în Praga, iar cei doi străini, după o scurtă vreme, au socotit necesar, 
pentru siguranţa lor, să plece. Dar lecţia pe care ei o oferiseră n-a fost 
uitată. Tablourile au făcut o impresie profundă şi asupra minţii lui 
Huss şi l-au condus la un studiu mai atent al Bibliei şi al scrierilor 
lui Wycliffe. Cu toate că nu era pregătit încă să primească toate 
reformele susţinute de Wycliffe, a văzut totuşi mai clar caracterul 
adevărat al papalității şi cu o înflăcărare tot mai mare a denunţat 
mândria, ambiția şi corupția ierarhiei papale. 

Din Boemia, lumina s-a răspândit în Germania, căci tulburările 
de la Universitatea din Praga au provocat retragerea a sute de studenţi 
germani. Mulţi dintre ei primiseră de la Huss, pentru prima oară, 


[100] 


[101] 


84 Tragedia veacurilor 


cunoştinţa despre Biblie, iar la întoarcere au răspândit Evanghelia în 
patrie. 

Veştule despre acţiunile din Praga au ajuns la Roma şi Huss a fost 
somat să se prezinte înaintea papei. Dacă ar fi ascultat de acesta, s-ar 
fi expus la o moarte sigură. Regele şi regina Boemiei, universitatea, 
membrii nobilimii şi slujbaşii guvernului s-au unit pentru a cere 
suveranului pontif să îngăduie ca Huss să rămână la Praga şi să dea 
răspunsul printr-o delegaţie. În loc să răspundă favorabil la această 
cerere, papa a trecut la judecarea şi condamnarea lui Huss şi a pus 
oraşul Praga sub interdicţie. 

Pe vremea aceea, o astfel de sentinţă, oriunde ar fi fost pronunţată, 
producea o alarmă pe scară largă. Ceremoniile de care era însoţită 
erau astfel aranjate, încât să răspândească groaza peste oamenii care 
îl priveau pe papa ca fiind însuşi reprezentantul lui Dumnezeu, ţinând 
cheile cerului şi ale iadului şi având puterea de a pronunţa judecăţi 
atât vremelnice, cât şi spirituale. Se credea că porţile cerului erau 
închise pentru regiunile lovite de interdicţie; că atâta vreme cât papa 
nu schimba hotărârea, morţii erau aruncaţi din locuinţele fericirii. 
Ca o manifestare a acestei calamităţi îngrozitoare, toate slujbele 
religioase erau suspendate. Bisericile erau închise. Căsătoriile erau 
oficiate în curtea bisericii. Morților li se refuza înhumarea în locurile 
consacrate pentru aceasta şi erau înmormântați fără slujbele de 
îngropăciune, în gropi sau pe câmp. În felul acesta, prin măsuri care 
făceau apel la imaginaţie, Roma încerca să stăpânească conştiinţele 
oamenilor. 

Oraşul Praga era plin de tulburări. O mare parte dintre oameni îl 
acuzau pe Huss ca fiind cauza tuturor nenorocirilor şi cerea să fie 
predat răzbunării Romei. Pentru a potoli furtuna, Huss s-a retras, 
pentru un timp, în satul lui natal. El le-a scris prietenilor pe care-i 
lăsase în Praga, următoarele: „Dacă m-am retras din mijlocul vostru, 
am făcut-o pentru a urma învăţătura şi exemplul lui Isus Hristos, ca să 
nu dau ocazie minţilor bolnave să-şi atragă o condamnare veşnică şi 
să nu fiu pentru cei credincioşi un motiv de amărăciune şi persecuție. 
M-am retras şi pentru că am înţeles că preoţii nelegiuiţi ar putea 
continua pentru multă vreme să oprească predicarea Cuvântului 
lui Dumnezeu în mijlocul vostru; dar nu v-am părăsit pentru a mă 
lepăda de adevărul divin, pentru care, cu ajutorul lui Dumnezeu, sunt 
gata să mor“ (Bonnechose, The Reformers Before the Reformation, 

vol. 1, p. 87). Huss nu şi-a încetat preocupările, ci călătorea prin 
regiunile învecinate, predicând mulțimilor doritoare. În felul acesta 
măsurile la care a recurs papa pentru a desfiinţa Evanghelia au făcut 
ca ea să fie şi mai mult răspândită. „Nu putem face nimic împotriva 
adevărului, ci pentru adevăr.“ (2 Corinteni 13, 8). 

„Mintea lui Huss, în această etapă a carierei sale, pare să fi fost 
scena unui conflict dureros. Cu toate că biserica căuta să-l intimideze 
cu tunetele ei, el nu renunţase la autoritatea ei. Biserica romană era 
încă pentru el mireasa lui Hristos, iar papa era reprezentantul şi vica- 
rul lui Dumnezeu. Huss se lupta împotriva abuzului de autoritate, şi 
nu împotriva principiului în sine. Acest fapt a produs o luptă teribilă 
între convingerile şi înțelegerile lui şi cererile conştiinţei. Dacă auto- 
ritatea era dreaptă şi infailibilă, aşa cum o credea a fi, cum se făcea 
că el se simţea îndemnat să nu i se supună? Să asculte, vedea că este 
un păcat; dar cum putea ca ascultarea de o biserică infailibilă să-l 
ducă într-o astfel de situaţie? Aceasta era pentru el o problemă de 
nerezolvat; era îndoiala care-l chinuia ceas cu ceas. Singurul răspuns 
pe care l-a dat a fost că acum se repetă ceea ce se întâmplase şi 
în zilele Mântuitorului, când preoţii bisericii decăzuseră cu totul şi 
foloseau autoritatea lor legală în scopuri ilegale. Aceasta l-a dus să 
adopte pentru conduita sa, cât şi să predice altora, maxima că învă- 
ţăturile Scripturii oferite înţelegerii trebuie să îndrume conştiinţa; 
cu alte cuvinte, Dumnezeu vorbeşte prin Biblie, şi nu biserica ce 
vorbeşte prin preoţi este călăuza infailibilă.“ (Wylie, b.3, cap.2). 

Apoi, atunci când agitația din Praga s-a mai potolit, Huss s-a 
reîntors la capela Betleem, pentru a continua cu şi mai mare râvnă şi 
curaj, predicarea Cuvântului lui Dumnezeu. Vrăjmaşii lui erau activi 
şi puternici, dar regina şi mulţi nobili erau prietenii săi, poporul, în 
mare număr, era de partea lui. Făcând comparaţie între învăţăturile 
lui curate şi înălţătoare, împreună cu o viaţă sfântă şi dogmele degra- 
dante pe care le predicau romaniştii, cu avariţia şi desfrâul practicate 
de ei, mulţi socoteau o adevărată onoare să fie de partea lui. 

Până acum Huss fusese singur în lucrările lui; dar acum Ieronim, 
care în timp ce era în Anglia primise învăţăturile lui Wycliffe, s-a unit 
cu el în lucrarea de reformă. Cei doi urmau să fie de aici înainte uniţi 
în viaţa lor şi nici moartea n-avea să-i despartă. Strălucirea geniului, 
elocvenţa şi cultura — daruri care câştigă favoarea populară — erau 
posedate într-un grad deosebit de Ieronim; dar în acele calităţi care 

constituie adevărata tărie de caracter, Huss era mai puternic. Judecata 
lui calmă era ca o frână pentru spiritul impulsiv al lui leronim care, 
cu o adevărată umilinţă, îşi dădea seama de valoarea acestuia şi se 
supunea sfaturilor lui. Sub impulsul lucrării lor unite, reforma s-a 
întins mult mai repede. 

Dumnezeu a îngăduit ca o mare lumină să strălucească asupra 
minţilor acestor bărbaţi aleşi, descoperindu-le multe din rătăcirile 
Romei; dar ei n-au primit toată lumina care trebuia dată lumii. Prin 
aceşti slujitori ai Săi, Dumnezeu conducea poporul afară din în- 
tunericul romanismului; dar mai existau multe şi mari piedici ce 
trebuia înfruntate. El i-a condus pas cu pas, pe măsură ce ei le puteau 
suporta. Ei nu erau pregătiţi să primească dintr-o dată toată lumina. 
Dacă ar fi fost prezentată astfel, ca strălucirea deplină a soarelui de 
amiază, aceia care au stat multă vreme în întuneric s-ar fi îndepărtat 
de ea. De aceea, El le-a descoperit-o conducătorilor puţin câte puţin, 
pe măsură ce putea fi primită de popor. De la un secol la altul, alți 
lucrători credincioşi aveau să urmeze, pentru a conduce poporul mai 
departe pe calea reformei. 

Schisma din biserică continua. Trei papi se luptau acum pentru 
supremație şi lupta lor umplea creştinătatea de crimă şi frământare. 
Nemaifiind mulţumiţi să arunce blesteme, au recurs la arme. Fiecare 
dintre ei s-a grăbit să-şi procure arme şi să înroleze soldaţi. Fără 
îndoială că era nevoie de bani; şi pentru a-i procura, darurile, slujbele 
şi binecuvântările bisericii erau oferite spre vânzare |(vezi note 
suplimentare)]. Preoţii la rândul lor, imitându-i pe superiori, au 
recurs la simonie şi la război pentru a-şi umili rivalii şi pentru 
a-şi întări puterea. Cu o îndrăzneală zilnic crescândă, Huss tuna 
împotriva nelegiuirilor care erau îngăduite în numele religiei; iar 
poporul îi acuza în mod deschis pe conducătorii Romei ca fiind 
cauza nenorocirilor care copleşiseră creştinătatea. 

Din nou oraşul Praga părea că se află pe marginea unui conflict 
sângeros. Ca şi în veacurile trecute, slujitorul lui Dumnezeu a fost 
acuzat ca fiind „acela care nenoroceşte pe Israel“. (1 Regi 18, 17). 
Oraşul a fost pus din nou sub interdicţie, iar Huss s-a retras în satul 
natal. Mărturia depusă cu atâta credincioşie, din iubita lui capelă 
Betleem, se încheiase. El urma să vorbească întregii creştinătăţi de 
la o tribună mai înaltă, înainte de a-şi depune viaţa ca mărturie în 
favoarea adevărului. 

Pentru a remedia relele care tulburau Europa, a fost convocat un 
conciliu general la Constanţa. Conciliul a fost convocat la dorinţa 
împăratului Sigismund de către unul dintre cei trei papi rivali, loan 
al XXIII-lea. Cererea în favoarea unui conciliu era departe de a 
fi salutată de papa Ioan, ale cărui caracter şi purtări cu greu ar fi 
putut suporta cercetarea din partea prelaţilor care erau tot aşa de 
slabi în ceea ce priveşte morala cum erau şi membrii bisericii din 
acele vremuri. Însă el n-a îndrăznit să se împotrivească voinţei lui 
Sigismund |(vezi note suplimentare)]. 

Principalele obiective care trebuiau să fie rezolvate de acest 
conciliu erau acelea de a se pune capăt schismei din biserică şi 
dezrădăcinarea ereziei. Ca urmare, cei doi papi rivali au fost somaţi 
să apară înaintea lui, ca şi propagatorul fruntaş al vederilor noi, 
loan Huss. Cei dintâi, având grijă de propria siguranţă, n-au venit 
în persoană, ci au fost reprezentaţi prin delegaţii lor. Papa Ioan, 
cel care convocase conciliul, a venit cu multă neîncredere, bănuind 
planul ascuns al împăratului de a-l demite, temându-se că va trebui 
să dea socoteală pentru viciile care pângăriseră tiara, ca şi pentru 
crimele cu ajutorul cărora şi-o câştigase. Cu toate acestea, şi-a făcut 
intrarea în oraşul Constanţa cu mare pompă, însoţit de ecleziasticii 
cu cel mai înalt rang şi urmat de o suită de curteni. Tot clerul şi 
demnitarii oraşului, împreună cu o mulțime imensă de cetăţeni, au 
ieşit să-l salute. Deasupra capului avea un baldachin aurit purtat de 
patru şefi magistrați. Înaintea lui era ostia, iar veşmintele bogate ale 
cardinalilor şi ale nobililor ofereau o privelişte impunătoare. 

În acelaşi timp se apropia de Constanţa un alt călător. Huss era 
conştient de primejdiile care-l amenințau. 

El s-a despărţit de prieteni ca şi când nu i-ar mai întâlni niciodată 
şi a pornit în călătorie având simţământul că ea îl va duce la rug. 
Cu toate că primise un bilet de liberă trecere de la regele Boemiei, 
precum şi unul de la împăratul Sigismund în timpul călătoriei, el 
şi-a făcut toate aranjamentele în eventualitatea morţii sale. 

Într-o scrisoare adresată prietenilor din Praga, spunea: „Fraţii 
mei ... plec cu un bilet de liberă trecere de la rege pentru a mă 
întâlni cu numeroşii mei vrăjmaşi de moarte ... mă încred însă în 
Atotputernicul Dumnezeu, în Mântuitorul meu; cred că El va asculta 
rugăciunile voastre fierbinţi, că va pune în gura mea înţelepciunea şi 
prevederea Sa, pentru ca să le pot sta înainte; şi că îmi va da Duhul 

Său cel Sfânt pentru a mă întări în adevărul Său, aşa ca să pot face 
faţă cu mult curaj ispitelor, închisorii şi, dacă va fi necesar, unei 
morţi crude. Isus Hristos a suferit pentru cei iubiţi ai Lui; şi pentru 
aceea să ne mirăm că ne-a fost lăsat exemplul Său ca să suferim 
şi noi cu răbdare toate lucrurile pentru mântuirea noastră? El este 
Dumnezeu, iar noi suntem creaturile Sale; El este Domnul, iar noi 
suntem slujitorii Săi. El este Stăpânul lumii, iar noi suntem muritori 
vrednici de dispreţ — şi cu toate acestea El a suferit! De ce atunci 
să nu suferim şi noi, îndeosebi atunci când suferinţa este pentru 
curățirea noastră? De aceea, dragii mei, dacă moartea mea ar putea 
contribui la slava Sa, rugaţi-vă ca ea să vină cât mai repede şi pe mine 
să mă facă în stare să suport toate nenorocirile cu statornicie. Dar 
dacă este mai bine să mă reîntorc între voi, să ne rugăm Domnului 
să mă întorc fără pată — adică să nu retrag nici o literă din adevărul 
Evangheliei, pentru a lăsa fraţilor un exemplu desăvârşit de urmat. 
S-ar putea deci să nu-mi mai vedeţi faţa la Praga; dar dacă voia 
lui Dumnezeu cel Atotputernic va binevoi să mă redea vouă, atunci 
să mergem înainte cu o inimă mai hotărâtă în cunoaşterea şi în 
dragostea Legii Sale“ (Bonnechose, vol. 1, p. 147.148). 

Într-o altă scrisoare, către un preot care devenise ucenicul 
Evangheliei, Huss vorbea cu adâncă smerenie despre greşelile lui, 
acuzându-se „de a fi simţit plăcere în purtarea hainelor bogate şi 
de a fi risipit ceasuri în ocupaţii uşuratice“. Apoi adăuga aceste 
sfaturi mişcătoare: „Slava lui Dumnezeu şi mântuirea sufletelor să 
ocupe mintea ta şi nu posedarea de bunuri şi averi. Fereşte-te să-ţi 
împodobeşti casa mai mult decât sufletul; şi, mai presus de toate, 
acordă toată atenţia «clădirii» spirituale. Fii evlavios şi smerit cu cei 
săraci şi nu-ţi folosi averea în petreceri. Dacă nu ai să-ţi îmbunătă- 
teşti viaţa şi să te înfrânezi de la exagerări, mă tem că vei fi aspru 
pedepsit, aşa cum sunt şi eu ... tu cunoşti învăţătura mea, căci ai 
primit îndemnurile mele din copilăria ta; de aceea nu este de folos 
să-ţi scriu mai mult. Dar te conjur, prin mila Domnului nostru, să nu 
mă imiţi în nici una din deşertăciunile în care m-ai văzut căzând“. 
Pe plicul scrisorii a adăugat: „Te conjur, prietenul meu, să nu rupi 
acest sigiliu până când nu vei avea certitudinea că sunt mort“ (Idem, 
vol. 1, p. 148, 149). 

În timpul călătoriei, Huss vedea pretutindeni semne ale răspân- 
dirii învățăturilor sale şi ale bunăvoinţei cu care era privită cauza lui. 

Oamenii se îmbulzeau să-l întâlnească, iar în câteva oraşe magistraţii 
l-au însoţit pe străzile lor. 

La sosirea în Constanţa, lui Huss i s-a dat deplină libertate. Şi 
biletului de liberă trecere al împăratului i s-a adăugat o asigurare 
personală de ocrotire din partea papei. Dar, violând toate aceste de- 
claraţii solemne repetate, reformatorul a fost arestat în scurtă vreme 
din ordinul papei şi al cardinalilor şi aruncat într-o temniţă dezgustă- 
toare. Mai târziu a fost transferat într-un castel întărit, dincolo de Rin 
şi ţinut acolo ca prizonier. Papa n-a folosit mult din această trădare, 
deoarece în scurtă vreme şi el a fost aruncat în aceeaşi închisoare 
(dem, vol. 1, p. 247). El fusese dovedit înaintea conciliului a fi 
vinovat de crimele cele mai josnice, pe lângă ucidere, simonie şi 
adulter, „păcate care nu se pot numi“. Conciliul s-a pronunţat şi a 
fost în cele din urmă deposedat de tiară şi aruncat în închisoare. 
Ceilalţi doi rivali au fost şi ei destituiţi şi a fost ales un nou pontif. 

Deşi papa fusese vinovat de crime mai mari decât acelea pe care 
Huss le pusese în sarcina preoţilor şi pentru care el ceruse o reformă, 
acelaşi conciliu care l-a degradat pe pontif a pornit să-l zdrobească 
pe reformator. Întemniţarea lui Huss a provocat o mare indignare în 
Boemia. Nobili puternici au adresat conciliului proteste stăruitoare 
împotriva acestei insulte. Împăratul, care nu era dispus să îngăduie 
violarea unui bilet de liberă trecere, s-a împotrivit procedeelor fo- 
losite împotriva lui. Dar duşmanii reformatorului erau răutăcioşi şi 
hotărâți. Ei au făcut apel la prejudecățile împăratului, la temerile lui, 
la râvna lui pentru biserică. Ei au adus argumente amănunțite pentru 
a dovedi că „nu trebuie păstrată credinţa faţă de eretici şi nici faţă de 
persoanele suspecte de erezie, chiar dacă sunt înzestrate cu bilete de 
liberă trecere din partea împăratului şi a regilor“ (Jacques Lenfant, 
History of the Council of Constance, vol. 1, p. 516). În felul acesta 
au câştigat. 

Slăbit de boală şi întemniţare — căci umezeala, aerul viciat al 
închisorii i-au provocat o febră care era aproape să-i pună capăt 
vieţii — Huss a fost în cele din urmă adus înaintea conciliului. 
Legat în lanţuri, a stat în faţa împăratului, a cărui onoare şi bună 
credinţă fuseseră garanţie pentru ocrotirea lui. În timpul acestui 
proces îndelungat, el a susţinut cu statornicie adevărul şi, în faţa 
demnitarilor bisericii şi ai statului, el a înălţat un protest solemn şi 

credincios împotriva corupţiei ierarhiei papale. Când i s-a cerut să-şi 
renege învăţăturile sau să sufere moartea, el a ales martiriul. 

Harul lui Dumnezeu l-a susţinut. În timpul săptămânilor de su- 
ferinţă dinaintea sentinţei finale, pacea cerului i-a umplut sufletul. 
„Scriu această scrisoare, spunea el unui prieten, în celula mea, cu 
mâna tremurândă, așteptând mâine sentinţa de moarte... Când, cu 
ajutorul lui Isus Hristos, ne vom întâlni iarăşi în pacea cea dulce 
a vieţii viitoare, vei înţelege cât de îndurător S-a arătat Dumnezeu 
faţă de mine, cât de răbdător m-a susţinut în mijlocul ispitelor şi 
încercărilor.“ (Bonnechose, vol. 2, p. 67) În întunecimea închisorii, 
el a prevăzut triumful credinţei adevărate. În visele acestor nopți, 
el văzu capela din Praga în care predicase Evanghelia, pe papa şi 
pe episcopii lui ştergând tablourile lui Hristos pe care el le pictase 
pe pereţi. „Această viziune l-a descurajat; dar în ziua următoare a 
visat mulţi pictori ocupați cu restaurarea acestor tablouri, în număr 
mai mare şi în culori mai strălucitoare. De îndată ce lucrul lor a fost 
terminat, pictorii, care erau înconjurați de o mulţime de oameni, au 
exclamat: «Acum să vină papii şi episcopii; ei nu le vor mai putea 
şterge!» Când a vorbit despre vis, reformatorul a spus: «Cred că 
acest lucru este sigur, şi anume că chipul lui Hristos nu va putea fi 
şters niciodată. Ei au dorit să-l distrugă, dar el va fi pictat proaspăt 
în toate inimile de nişte predicatori mult mai buni decât mine» 
(D»Aubigne vol. 1, cap.6). 

Pentru ultima oară Huss a fost adus înaintea conciliului. Era 
o adunare mare şi selectă la care asistau: împăratul, prinții impe- 
riului, delegaţii regali, cardinalii, episcopii şi preoţii împreună cu 
o mulţime de oameni care veniseră ca spectatori ai evenimentelor 
zilei. Din toate părțile creştinătăţii fuseseră adunaţi martori ai acestei 
prime mari jertfe în lupta îndelungată în care urma ca libertatea de 
conştiinţă să biruie. 

Fiind somat să-şi spună hotărârea finală, Huss a declarat refuzul 
de a retracta şi, aţintindu-şi privirea pătrunzătoare asupra monar- 
hului ale cărui cuvinte de garanţie fuseseră atât de ruşinos călcate, 
declară: „M-am hotărât, din proprie voinţă, să apar în faţa acestui 
conciliu, sub ocrotirea publică şi credinţa împăratului care este de 
față“ (Bonnechose, vol. 2, p. 84). O roşeaţă profundă a îmbujorat 
faţa lui Sigismund când privirile întregii adunări s-au îndreptat către 
el. 

Sentința fiind pronunțată, a început ceremonia degradării. Epi- 
scopii l-au îmbrăcat pe prizonierul lor în haine preoțești şi când el 
a luat haina preoțească, a spus: „Domnul nostru Isus Hristos a fost 
îmbrăcat cu o haină albă în semn de batjocură, atunci când Irod L-a 
adus înaintea lui Pilat“. 

(Idem, vol. 2, p. 86). Fiind iarăşi sfătuit să retracteze, el a răspuns 
îndreptându-se către popor: „Cu ce faţă aş mai privi atunci cerul? 
Cum aş mai putea privi aceste mulțimi de oameni cărora le-am 
predicat Evanghelia curată? Nu, preţuiesc mântuirea lor mai mult 
decât acest sărman trup, dat acum morţii“. Veşmintele au fost scoase 
unul după altul, fiecare episcop pronunţând un blestem atunci când 
îşi îndeplinea partea de ceremonie. În cele din urmă, i-au pus pe cap 
o mitră din hârtie în formă piramidală, pe care erau pictate chipuri 
îngrozitoare de demoni şi cuvântul „arhiereticul“, scris vizibil în 
faţă. „Cu multă bucurie“, spuse Huss, „vreau să port această coroană 
a ruşinii pentru Numele 'Tău, O, Isuse, căci pentru mine tu ai purtat 
o coroană de spini“. 

După ce a fost împodobit în felul acesta, prelaţii au spus: „Acum 
predăm sufletul tău diavolului“. „Şi eu“, spuse Jan Huss, ridicându-şi 
ochii spre ceruri, „îmi încredinţez duhul în mâinile Tale, o, Doamne 
Isuse, căci Tu m-ai mântuit“. (Wylie, b.3, cap.7) 

A fost predat apoi autorităţilor civile şi condus la locul de execu- 
ție. O procesiune imensă îl urma, sute de bărbaţi înarmaţi, preoţi şi 
episcopi în veşmintele lor scumpe şi locuitori ai Constanţei. Când a 
fost legat de rug şi totul era gata pentru ca focul să fie aprins, martirul 
a mai fost îndemnat încă o dată să se salveze, renunțând la rătăcirile 
lui. „La ce rătăciri“, spuse Huss, „să renunţ? Nu mă ştiu vinovat de 
nici una. Chem pe Dumnezeu ca martor că tot ce am Scris şi am 
predicat a fost cu privire la salvarea sufletului din păcat şi pierzare; 
şi de aceea, voi pecetlui foarte bucuros cu sângele meu adevărul pe 
care l-am scris şi predicat“ (Idem, b.3, cap. 7). Când flăcările s-au 
aprins în jurul lui, a început să cânte: „Isuse, Isuse, Fiul lui David, 
ai milă de mine“; şi a continuat aşa până când glasul i-a fost adus la 
tăcere pentru totdeauna. 

Chiar şi duşmanii lui au fost şocaţi de acest comportament eroic. 
Un papistaş zelos, descriind martiriul lui Huss şi al lui Ieronim, care 
a murit la scurtă vreme după aceea, spunea: „Amândoi şi-au păstrat 
o atitudine statornică atunci când s-a apropiat ceasul din urmă. Ei 

s-au pregătit pentru foc ca şi când ar fi mers la o petrecere de nuntă. 
N-au scos nici un strigăt de durere. Când flăcările s-au ridicat, ei au 
început să cânte imnuri; şi abia furia flăcărilor le-a oprit cântarea.“ 
(Idem, b.3, cap.7) 

Când trupul lui Huss a fost cu totul ars, cenuşa şi pământul pe 
care a stat au fost luate şi aruncate în Rin şi purtate astfel până 
în ocean. Prigonitorii lui îşi imaginau în zadar că au dezrădăcinat 
adevărurile pe care el le predicase. Nici nu visau ei că cenuşa din 
ziua aceea, dusă în mare, urma să fie o sămânță semănată în toate 
țările pământului, că în ţări încă necunoscute urma să aducă roade 
îmbelşugate în Testimonies pentru adevăr. Glasul care s-a auzit în 
sala consiliului din Constanţa a produs ecouri care urmau să fie 
auzite în toate veacurile viitoare. Huss nu mai era, dar adevărurile 
pentru care el murise nu aveau să piară niciodată. Exemplul lui de 
credinţă şi de statornicie urma să încurajeze mulţimi de oameni să 
stea hotărâți pentru adevăr, în faţa torturii şi a morţii. Executarea lui 
arătase lumii întregi cruzimea perfidă a Romei. Deşi nu ştiau acest 
lucru, duşmanii adevărului contribuiseră la înaintarea cauzei pe care 
căutau în zadar să o distrugă. 

La Constanţa urma să mai fie înălţat un rug. Sângele unui alt 
martor trebuia să mărturisească pentru adevăr. Ieronim, luându-şi 
rămas bun de la Huss care pleca spre conciliu, îl îndemnase la curaj 
şi statornicie, declarând că, dacă avea să se afle în vreo primejdie, 
el însuşi va alerga în ajutorul lui. Când a auzit de întemnițarea 
reformatorului, ucenicul cel credincios s-a pregătit imediat pentru 
a-şi împlini făgăduinţa. A plecat fără bilet de liberă trecere, cu un 
singur însoțitor până la Constanţa. Ajungând acolo s-a convins că 
nu făcuse decât că se expusese primejdiei, fără posibilitatea de a 
face ceva pentru eliberarea lui Huss. A fugit din oraş, dar a fost 
arestat în călătoria spre casă şi adus înapoi legat, cu cătuşe şi pus 
sub supravegherea unui grup de soldaţi. La prima apariţie înaintea 
conciliului, încercările de a răspunde acuzațiilor aduse împotriva 
lui au fost întâmpinate cu strigătele: „La flăcări cu el! La flăcări!“ 
(Bonnechose, vol. 1, p. 234). A fost aruncat într-o temniţă, înlănţuit 
într-o poziţie care-i producea suferinţe mari şi hrănit cu pâine şi apă. 
După câteva luni, cruzimile întemniţării au adus asupra lui Ieronim 
o boală care-i ameninţa viaţa, iar duşmanii, temându-se că le-ar 


Huss şi leronim 93 


putea scăpa, l-au tratat cu mai puţină asprime, cu toate că a rămas în 
închisoare timp de un an. 

Moartea lui Huss n-a avut urmările pe care le nădăjduiseră pa- 
pistaşii. Nerespectarea biletului de liberă trecere ridicase o furtună 
de indignare şi, ca o cale mai sigură, conciliul s-a hotărât ca în loc 
să-l ardă pe Ieronim, să-l forţeze, dacă era posibil, să se lepede de 
învăţăturile predicate. A fost adus în faţa adunării şi 1 s-a oferit alter- 
nativa de a retracta sau de a muri pe rug. La începutul întemniţării 
sale, moartea ar fi fost mai de dorit, în comparaţie cu suferinţele 
teribile la care fusese supus; dar acum, slăbit de boală, de lipsurile 
din închisoare şi de tortura nesiguranţei şi a încordării, despărțit de 
prieteni şi descurajat prin moartea lui Huss, statornicia lui Ieronim a 
cedat şi a consimţit să se supună Conciliului. S-a angajat să adere la 
credinţa catolică şi a acceptat acţiunea conciliului de condamnare a 
învățăturilor lui Wycliffe şi Huss, cu excepţia „adevărurilor sfinte“ 
pe care ei le predicaseră (Idem, vol. 2, p. 141). 

Prin acest procedeu, leronim a încercat să aducă la tăcere glasul 
conştiinţei şi să scape de condamnare. Dar în singurătatea celulei el 
a văzut mai clar ce făcuse. Şi-a amintit de curajul şi de credincioşia 
lui Huss, punându-le în contrast cu lepădarea sa de adevăr. A cugetat 
la Maestrul divin pe care se angajase să-L slujească şi care pentru el 
suferise moartea pe cruce. Înainte de retractare, el găsise mângâiere 
în mijlocul atâtor suferinţe, în asigurarea aprobării lui Dumnezeu; 
dar acum remuşcarea şi îndoielile îi chinuiau sufletul. Ştia că va 
trebui să facă şi alte retractări înainte de a fi în pace cu Roma. Calea 
pe care intrase nu se putea încheia decât printr-o renegare totală. 
Hotărârea a fost luată; nu se va lepăda de Domnul său pentru a scăpa 
un scurt timp de suferinţă. 

La scurtă vreme a fost adus iarăşi înaintea conciliului. Supunerea 
lui nu îi mulţumise pe judecători. Setea lor de sânge, aţâţată de 
moartea lui Huss, cerea noi victime. Numai printr-o lepădare fără 
rezerve de adevăr îşi putea păstra viaţa Ieronim. Dar el se hotărâse 
să-şi mărturisească credinţa şi să-l urmeze pe fratele lui martir în 
flăcări. 

Atunci îşi retrase retractarea făcută şi, ca un condamnat la moarte, 
a cerut cu solemnitate să i se dea posibilitatea de apărare. Temându- 
se de efectele cuvintelor lui, prelaţii au insistat că el trebuie ori 
să susţină, ori să combată adevărul acuzațiilor aduse împotriva lui. 

Jeronim a protestat împotriva unei astfel de cruzimi şi nedreptăţi. 
„M-aţi ţinut intenţionat trei sute patruzeci de zile într-o închisoare 
îngrozitoare“, spunea el, „în mizerie, zgomot, duhoare şi în cea 
mai cruntă lipsă m-aţi adus înaintea voastră şi, plecând urechea la 
duşmanii mei de moarte, refuzaţi să mă ascultaţi.... Dacă sunteţi în 
adevăr înţelepţi şi lumină a lumii, aveţi grijă să nu păcătuiţi împotriva 
dreptăţii. În ceea ce mă priveşte, eu sunt un simplu muritor; viaţa 
mea este de mică importanţă; şi când vă îndemn să nu daţi o sentinţă 
nedreaptă, vorbesc mai puţin pentru mine decât pentru voi“ (Idem, 
vol. 2, p. 146, 147). 

Cererea i-a fost în cele din urmă aprobată. În prezenţa judecă- 
torilor lui, leronim a îngenuncheat şi s-a rugat ca Duhul divin să-i 
stăpânească gândurile şi cuvintele, ca nu cumva să vorbească ceva 
nepotrivit cu adevărul sau nedemn de Domnul lui. În ziua aceea, faţă 
de el s-a împlinit făgăduinţa lui Dumnezeu dată primilor ucenici: 
„Veu fi duşi înaintea dregătorilor, a împăraţilor pentru Numele Meu, 
ca să slujiţi ca mărturie înaintea lor şi înaintea neamurilor. Dar, când 
vă vor da în mâna lor, să nu vă îngrijoraţi, gândindu-vă cum sau 
ce veţi spune; căci ce veţi avea de spus, vă va fi dat chiar în ceasul 
acela; fiindcă nu voi veţi vorbi, ci Duhul Tatălui vostru va vorbi în 
voi“ (Matei 10, 18-20). 

Cuvintele lui Ieronim au produs uimire şi admiraţie chiar şi 
duşmanilor lui. Timp de un an întreg fusese închis într-o temniţă, 
neavând posibilitatea să citească sau să vadă, în mari suferinţe fizice 
şi încordare mintală. Cu toate acestea el prezenta argumentele cu 
o limpezime şi putere atât de mare, ca şi când ar fi avut ocazia 
netulburată de a studia. A îndreptat atenţia ascultătorilor lui către 
şirul lung de bărbaţi sfinţi care fuseseră condamnaţi de judecători 
nedrepţi. Aproape în orice generaţie au fost oameni care, căutând 
să ridice poporul din vremea lor, au fost condamnaţi şi lepădaţi, dar 
care după aceea au fost socotiți vrednici de cinstire. Hristos Însuşi a 
fost condamnat ca răufăcător, de către un tribunal nedrept. 

Cu ocazia retractării, Ieronim consimţise la justeţea sentinţei de 
condamnare a lui Huss; acum ş-a declarat pocăinţa şi a dat mărturie 
în favoarea nevinovăţiei şi a sfinţeniei martirului. „L-am cunoscut 
din copilărie“, spunea el. „A fost un bărbat excelent, drept şi sfânt; a 
fost condamnat în ciuda nevinovăţiei lui.... Şi eu — şi eu sunt gata 
să mor; nu mă voi da înapoi de la chinurile pregătite pentru mine 

de către duşmani şi de către martori mincinoşi, care într-o zi vor da 
socoteală de înşelătoriile lor înaintea Dumnezeului cel mare pe care 
nu-L poate amăgi nimeni“ (Bonnechose, vol. 2, p. 151). 

În autoacuzarea adusă pentru lepădarea adevărului, Ieronim a 
continuat: „Dintre toate păcatele pe care le-am săvârşit din tinereţea 
mea, nici unul nu-mi apasă atât de greu sufletul şi nu-mi produce 
atâtea remuşcări amare ca acela pe care l-am săvârşit în acest loc 
fatal, când am fost de acord cu sentinţa nelegiuită dată împotriva lui 
Wycliffe şi împotriva sfântului martir Jan Huss, stăpânul şi prietenul 
meu. Da, îl mărturisesc din toată inima şi declar cu groază că m-am 
lepădat în mod ruşinos atunci când, de teama morţii, am condam- 
nat învăţăturile lor. De aceea rog pe Dumnezeul cel Atotputernic 
să Se îndure, să-mi ierte păcatele şi în mod deosebit pe acesta, cel 
mai odios dintre toate“. Şi arătând către judecători, a spus cu ho- 
tărâre: „Aţi condamnat pe Wycliffe şi pe Jan Huss nu pentru că au 
zdruncinat învăţătura bisericii, ci doar pentru că au condamnat cu 
tărie mârşăvule clerului — pompa lor, mândria lor şi toate viciile 
prelaţilor şi ale preoților. Lucrările pe care ei le-au susţinut şi care 
sunt de necontestat, le socotesc şi le declar ca şi e1“. 

Cuvintele i-au fost întrerupte. Prelaţii, tremurând de mânie, au 
strigat: „Ce nevoie mai este de altă dovadă? Îl vedem cu ochii noştri 
pe cel mai încăpățânat dintre eretici!“ 

Neintimidat de furtună, leronim a exclamat: „Ce, credeţi că mi- 
e teamă de moarte? M-aţi ţinut un an întreg în temniţa cea mai 
îngrozitoare, mai teribilă decât însăşi moartea. M-aţi torturat cu mai 
multă cruzime decât pe un turc, pe un evreu sau pe un păgân, iar 
carnea mi s-a dezlipit de vie de pe oasele mele; şi cu toate acestea nu 
mă plâng, căci văicărelile vin rareori de la un om de inimă şi spirit, 
dar nu mai pot face nimic decât să-mi exprime uimirea în faţa unei 
astfel de barbarii faţă de un creştin.“ (Idem, vol. 2, p. 151- 153) 

Din nou a izbucnit furtuna mâniei, iar leronim a fost dus în grabă 
înapoi la închisoare. Cu toate acestea, în adunare au fost unii asupra 
cărora cuvintele lui au făcut o impresie adâncă şi care doreau să-i 
scape viaţa. A fost vizitat de către demnitarii bisericii şi îndemnat 
să se supună conciliului. I-au fost prezentate perspectivele cele mai 
strălucite ca răsplată pentru renunţarea la împotrivirea faţă de Roma. 
Dar, ca şi Domnul său atunci când I s-a oferit slava lumii, leronim a 
rămas statornic. 

„Dovediţi-mi din Sfintele Scripturi că sunt greşit“, spunea el, „şi 
voi retracta“. 

„Sfintele Scripturi!“ a exclamat unul dintre ispititorii lui, „toate 
trebuie judecate prin ele? Cine le putea înţelege până când biserica 
nu le-a interpretat?“ 

„Sunt oare tradiţiile oamenilor mai demne de crezare decât Evan- 
ghelia Mântuitorului nostru?“ a răspuns Ieronim. „Pavel nu îndemna 
pe aceia cărora le scria să asculte de tradiţiile oamenilor, ci zicea: 
«Cercetaţi Scripturile !»"* 

„Ereticule!“ i se răspunse: „Îmi pare rău că am discutat atât de 
mult cu tine. Văd că eşti mânat de diavolul.“ (Wylie, b.3, cap.10) 

Peste scurtă vreme sentinţa de condamnare a fost pronunţată. A 
fost dus în acelaşi loc în care Huss îşi dăduse viaţa. A mers cântând 
pe drum, cu faţa luminată de bucurie şi pace. Privirea îi era aţintită 
către Hristos, iar moartea îşi pierduse groaza. Când călăul a trecut 
în spatele lui ca să aprindă focul, martirul a exclamat: „Vino în faţă 
şi ai curaj; aprinde focul în faţa mea. Dacă m-aş fi temut, n-aş fi fost 
aici“. 

Ultimele cuvinte, rostite în timp ce flăcările îl învăluiau, au fost 
o rugăciune: „Doamne, Părinte Atotputernic, ai milă de mine şi 
iartă-mi păcatele; căci tu ştii că totdeauna am iubit adevărul Tău“. 
(Bonnechose, vol. 2, p. 168). Glasul i-a încetat, dar buzele au con- 
tinuat să se mişte în rugăciune. După ce focul şi-a făcut lucrarea, 
cenuşa martirului împreună cu pământul pe care a stat a fost strânsă 
şi, asemenea aceleia a lui Huss, a fost aruncată în Rin. 

Aşa s-au stins credincioşii purtători de lumină ai lui Dumnezeu. 
Dar lumina adevărului pe care ei l-au vestit, lumina exemplului lor 
eroic nu putea fi stinsă. Oamenii ar fi putut mai degrabă să încerce 
să întoarcă soarele înapoi de pe drumul lui decât să oprească zorii 
acelei zile care era gata să se reverse asupra lumii. 

Executarea lui Huss aprinsese un foc de indignare şi oroare 
în Boemia. Întreaga naţiune simţea că el căzuse victimă datorită 
răutăţii preoţilor şi trădării împăratului. El a fost declarat un învăţător 
credincios al adevărului, iar conciliul care i-a hotărât moartea a fost 
acuzat ca fiind vinovat de crimă. Învățăturile lui atrăgeau acum o 
atenţie mai mare decât oricând mai înainte. Prin edictele papale, 
scrierile lui Wycliffe fuseseră condamnate la flăcări. Dar acelea 
care scăpaseră de distrugere au fost acum scoase din ascunzători 

şi studiate în legătură cu Biblia sau cu unele părți din ea, pe care 
poporul şi le putea procura, şi mulţi au fost conduşi în felul acesta 
să primească credinţa reformatorului. 

Ucigaşii lui Huss n-au stat liniştiţi văzând triumful cauzei lui. 
Papa şi împăratul s-au unit să zdrobească această mişcare şi armatele 
lui Sigismund au năvălit în Boemia. 

Dar s-a ridicat un liberator. Ziska, care îndată după începerea 
războiului a orbit cu totul, dar care era unul dintre cei mai pricepuţi 
generali din vremea lui, a fost conducătorul boemilor. Încrezându-se 
în ajutorul lui Dumnezeu şi în dreptatea cauzei lor, acest popor a 
înfruntat armatele cele mai puternice care puteau fi aduse împotriva 
lor. Mereu şi mereu împăratul, aducând forţe noi, invada Boemia 
numai pentru a fi respins în mod ruşinos. Husiţii se ridicaseră mai 
presus de teama de moarte şi nimeni nu li se putea împotrivi. La 
câţiva ani după începerea războiului, viteazul Ziska a murit; dar 
locul lui a fost ocupat de Procopius, care era un general la fel de 
priceput şi de viteaz şi în unele privinţe un conducător mai destoinic. 

Vrăjmaşii boemilor, auzind că luptătorul orb a murit, au socotit 
ocazia favorabilă de a recâştiga tot ce pierduseră. Papa a proclamat 
o cruciadă împotriva husiţilor şi din nou a fost trimisă o forţă imensă 
în Boemia, numai pentru a suferi o înfrângere teribilă. A fost procla- 
mată o altă cruciadă. În toate ţările papale ale Europei au fost strânse 
muniții, bani şi oameni. Mulţimile adunate sub steagul papei au fost 
asigurate că până la urmă se va termina cu ereticii husiţi. Încrezători 
în victorie, forţa cea mare a intrat în Boemia. Poporul s-a unit pentru 
a-i respinge. Cele două armate s-au apropiat una de cealaltă până 
când îi mai despărţea doar un râu. „Cruciații erau superiori, dar, în 
loc să îndrăznească traversarea râului şi să înceapă lupta cu husiţii pe 
care veniseră de departe să-i întâlnească, au rămas privind în tăcere 
la acei luptători“ (Wylie, b.3, cap.17). Deodată, o groază misterioasă 
a căzut peste armată. Fără să dea nici o luptă, forţa aceea puternică 
s-a rupt şi s-a răspândit ca şi cum ar fi fost urmărită de o putere 
nevăzută. Un mare număr dintre ei au fost măcelăriți de către armata 
husită, care a pornit în urmărirea fugarilor, şi o pradă imensă a căzut 
în mâinile biruitorilor, astfel că războiul în loc să-i sărăcească, i-a 
îmbogăţit pe boemi. 

După alţi câţiva ani, sub un papă nou, a fost pornită o altă cruci- 
adă. Ca şi mai înainte, au fost adunaţi oameni şi mijloace din toate 

tările Europei aflate sub jurisdicția papei. Acelora care se angajau 
în această întreprindere primejdioasă li se promitea mult. Iertarea 
deplină a celor mai odioase crime era asigurată fiecărui cruciat. 
Tuturor acelora care mureau în război le era făgăduită o răsplată 
bogată în ceruri. Aceia care supraviețuiau urmau să culeagă onoare 
şi bogății pe câmpul de luptă. Din nou a fost adunată o armată care, 
trecând graniţa, a intrat în Boemia. Forţele husite s-au retras dina- 
intea lor, atrăgându-i în felul acesta pe cotropitori din ce în ce mai 
departe înăuntrul ţării, dându-le impresia câștigării biruinţei. În cele 
din urmă armata lui Procopiu s-a oprit şi, întorcându-se împotriva 
duşmanului, a înaintat pentru bătălie. Cruciații, descoperind acum 
greşeala lor, stăteau în aşteptare. Când s-a auzit zgomotul apropierii 
forţelor husite, chiar înainte de a le vedea, din nou panica i-a cuprins 
pe cruciați. Prinţi, generali şi soldaţi de rând îşi aruncau armurile 
şi fugeau în toate părţile. În zadar a încercat legatul papal, care era 
conducătorul invaziei, să unească aceste forţe îngrozite şi dezorgani- 
zate. În ciuda celor mai disperate încercări, şi el a fost prins în valul 
fugarilor. Dezastrul a fost total şi din nou o pradă de război imensă 
a căzut în mâinile învingătorilor. 

Astfel, şi cea de-a doua armată trimisă de cele mai puternice 
naţiuni ale Europei, o oaste de oameni războinici, curajoşi şi echipați 
de luptă, a fugit fără nici o bătălie dinaintea apărătorilor unui popor 
MIC şi slab. Aici a fost o manifestare a puterii divine. Cotropito- 
rii au fost loviți de o groază supranaturală. Acela care a îmbulzit 
oştile lui Faraon în Marea Roşie, care a pus pe fugă armatele lui 
Madian dinaintea lui Ghedeon şi a celor trei sute care erau cu el, 
care într-o singură noapte a distrus forţele asirianului îngâmfat, Şi-a 
întins iarăşi mâna pentru a nimici puterea apăsătorului. „Atunci vor 
tremura de spaimă, fără să fie vreo pricină de spaimă; Dumnezeu 
va risipi oasele celor ce tăbărăsc împotriva ta, îi vei face de ruşine, 
căci Dumnezeu i-a lepădat.“ (Psalmii 53, 5) Conducătorii papali, 
pierzând nădejdea cuceririi prin forţă, au recurs în cele din urmă 
la diplomaţie. A intervenit un compromis prin care, în timp ce se 
pretindea asigurarea libertăţii de conştiinţă boemilor, în realitate îi 
trăda în puterea Romei. Boemii au specificat patru puncte ca fiind 
condiţii ale păcii cu Roma: predicarea liberă a Bibliei; dreptul în- 
tregii biserici la pâine şi vin cu ocazia mesei Domnului şi folosirea 
limbii materne la slujbele religioase; excluderea clerului din toate 

slujbele şi autoritatea lumească; iar în cazul delictelor, trebuia apli- 
cată în mod egal pentru preoţi şi laici jurisdicţia tribunalelor civile. 
În cele din urmă, autorităţile papale au fost de acord ca „cele patru 
puncte ale husiţilor să fie acceptate, dar că dreptul de a le explica, 
adică de a hotărî interpretarea lor precisă, să aparţină conciliului, 
cu alte cuvinte papei şi împăratului“ (Wylie, b.3, cap.18). Pe acest 
temei s-a intrat într-o înţelegere şi Roma a câştigat prin prefăcătorie 
şi înşelăciune ceea ce nu câştigase prin luptă; căci primind propria 
interpretare a prevederilor husite ca şi a Bibliei, ea le putea schimba 
înţelesul pentru a merge după planurile proprii. 

O mare clasă de oameni din Boemia, văzând că aceasta le trădase 
libertățile, n-a fost de acord cu această convenţie. S-au produs disen- 
siuni şi despărțiri care au dus la lupte şi vărsare de sânge în mijlocul 
lor. În aceste lupte a căzut şi nobilul Procopius, iar libertăţile din 
Boemia au dispărut. 

Sigismund, trădătorul lui Huss şi Ieronim, a devenit rege al Bo- 
emiei şi, neţinând seama de jurământul de a menţine drepturile 
boemilor, a întărit papalitatea. Dar prin supunerea lui faţă de Roma 
el n-a câştigat decât puţin. Vreme de 20 de ani viaţa îi fusese plină 
de primejdii şi trudă. Armatele lui fuseseră zdrobite, iar tezaurul 
fusese secătuit de o luptă îndelungată şi inutilă. Iar acum, după o 
domnie de un an, a murit lăsând regatul pe marginea unui război 
civil şi, ca moştenire posterităţii, un nume stigmatizat de infamie. 

Frământările, luptele şi vărsările de sânge au continuat. Din 
nou armatele străine au invadat Boemia, iar neînțelegerile interne 
au continuat să macine națiunea. Aceia care au rămas credincioşi 
Evangheliei au fost supuşi unei persecuții sângeroase. 

Ca şi fraţii lor de odinioară care, intrând în convenţie cu Roma, 
au asimilat rătăcirile ei, aceia care au rămas la vechea credinţă s-au 
organizat într-o biserică deosebită, luând numele de „Fraţi uniţi“. 
Această acţiune a atras asupra lor blesteme din partea tuturor claselor 
sociale. Cu toate acestea, hotărârea lor a rămas nezdruncinată. Obli- 
gaţi să-şi caute adăpostul în păduri şi în peşteri, ei se adunau încă 
pentru a citi Cuvântul lui Dumnezeu şi pentru a se uni în rugăciune. 

Prin soli trimişi în mod secret în diferite ţări, au descoperit că 
ici şi colo se aflau „martori izolaţi ai adevărului, câţiva într-un oraş, 
câţiva în altul, ca şi ei, obiect al persecuției; şi că în Munţii Alpi era 
o biserică veche, stând pe temelia Scripturii şi protestând împotriva 

corupţiilor idolatre ale Romei“. (Wylie b.3, cap. 19). Această veste a 
fost primită cu bucurie mare şi s-a legat o corespondenţă cu creştinii 
valdenzi. 

Credincioşi Evangheliei, boemii au aşteptat prin noaptea per- 
secuţiei lor, în cea mai întunecată oră îndreptându-şi privirea către 
orizont, ca nişte oameni care aşteaptă dimineaţa. „Soarta le-a hărăzit 
să treacă prin zile grele, dar ... şi-au amintit de cuvintele pe care 
Huss le spusese pentru prima oară şi repetate apoi de Ieronim, că 
trebuie să mai treacă un secol înainte de a se crăpa de ziuă. Acestea 
au fost pentru taboriţi (husiţi) ceea ce au fost cuvintele lui Iosif 
pentru seminţia lui Israel din casa robiei: «Eu voi muri, dar Domnul 
vă va vizita şi vă va scoate de aici» (Idem, b.3, cap.19). „Încheierea 
secolului al XV-lea a fost martoră la creşterea înceată, dar sigură, a 
bisericilor Fraţilor. Cu toate că erau departe de a fi lăsate în pace, 
s-au bucurat totuşi de o linişte relativă. La începutul secolului al 
XVI-lea, bisericile lor erau în număr de 200 în Boemia şi Moravia“ 
(Ezra Hall Gillett, Life and Times of John Huss, vol. 2, p. 570). „Cât 
de plăcut a fost pentru rămăşiţa care scăpase de furia distrugătoare a 
focului şi a săbiei să 1 se îngăduie să vadă zorii zilei aceleia pe care 
o prevestire Huss.“ (Wylie, f.7, cap.19) 


Capitolul 7 — Despărțirea lui Luther de Roma 


Cel mai remarcabil, — dintre cei chemaţi să conducă biserica 
din întunericul papalității în lumina unei credinţe mai pure, a fost 
Martin Luther. Zelos, înflăcărat şi devotat, necunoscând altă temere 
afară de temerea de Dumnezeu şi nerecunoscând nici o altă temelie 
pentru credinţa religioasă afară de Sfânta Scriptură, Luther era omul 
timpului său; prin el Dumnezeu a împlinit o mare lucrare pentru 
reformarea bisericii şi iluminarea lumii. 

Asemenea primilor vestitori ai Evangheliei, Luther s-a ridicat 
din rândurile celor săraci. Primii lui ani au fost petrecuţi într-un 
cămin umil de ţărani germani. Prin truda zilnică de miner, tatăl său a 
câştigat mijloacele necesare pentru educaţia sa. Intenţiona să-l facă 
Jurist; dar Dumnezeu avea ca scop să-l facă ziditor în marele templu 
care se înălța încet peste veacuri. Asprimea, lipsurile şi o disciplină 
severă au fost şcoala în care Înţelepciunea Infinită l-a pregătit pe 
Luther pentru misiunea importantă a vieții lui. 

Tatăl lui Luther era un bărbat cu o inteligenţă puternică şi activă 
şi cu o mare forţă în caracter, cinstit, hotărât şi deschis. Era devo- 
tat convingerilor sale faţă de datorie, oricare ar fi fost consecinţele. 
Bunul lui simţ sănătos l-a făcut să privească sistemul monastic cu 
neîncredere. A fost foarte nemulţumit atunci când Luther, fără con- 
simţământul său, a intrat într-o mănăstire, şi a trebuit să treacă doi 
ani ca tatăl să se împace cu fiul, şi chiar şi atunci convingerile i-au 
rămas aceleaşi. 

Părinţii lui Luther manifestau mare grijă pentru educarea şi 
instruirea copiilor. Ei se străduiau să-i instruiască în cunoaşterea lui 
Dumnezeu şi în practicarea virtuţilor creştine. Rugăciunile tatălui 
se înălţau adesea către ceruri în auzul fiului său, ca acest copil să-şi 
amintească de numele Domnului şi într-o zi să ajute la înaintarea 
adevărului Său. Orice posibilitate de cultură intelectuală sau morală, 
de care viaţa lor de trudă le îngăduia să se bucure, era imediat folosită 
de aceşti părinţi. Eforturile lor erau sincere şi stăruitoare pentru a-şi 
pregăti copiii pentru o viaţă evlavioasă şi folositoare. Cu hotărârea 

lor şi cu puterea caracterului lor, uneori exercitau o severitate prea 
mare; dar viitorul reformator, deşi era conştient că în unele privinţe 
greşeau, găsea totuşi că disciplina lor trebuia mai degrabă aprobată 
decât condamnată. 

La şcoala în care a fost trimis, la o vârstă destul de fragedă, 
Luther a fost tratat cu asprime şi chiar cu violenţă. Atât de mare era 
sărăcia părinţilor săi, încât pentru a merge de acasă la şcoală într-un 
oraş, a fost obligat, pentru un timp, să-şi câştige pâinea cântând 
din poartă în poartă şi deseori suferea de foame. Ideile întunecate 
şi superstiţioase cu privire la religia care era atunci în circulaţie 
îl umpleau de teamă. Se culca seara cu o inimă amărâtă, privind 
cutremurat la un viitor întunecat, şi trăia într-o groază continuă la 
gândul că Dumnezeu ar fi un judecător aspru, necruţător, un tiran 
crud şi nu un Tată ceresc plin de bunătate. 

Cu toate că dezamăgirile erau mari şi multe, Luther înainta ho- 
tărât spre ţinta înaltă a desăvârşirii intelectuale şi morale, care-l 
atrăgea. El înseta după cunoştinţă, iar caracterul său stăruitor şi 
practic l-a condus să dorească ceea ce era statornic şi folositor mai 
degrabă decât bătător la ochi şi superficial. 

Atunci când, la vârsta de 18 ani, a intrat la Universitatea din Er- 
furt, situaţia lui era mai favorabilă, iar perspectivele mai strălucitoare 
decât în anii de mai înainte. Părinţii lui, obținând, prin economie şi 
hărnicie, o stare materială mai bună, erau acum în stare să-i dea tot 
ajutorul de care avea nevoie. În acelaşi timp, influenţa prietenilor 
serioşi a ameliorat efectele întunecate ale educaţiei lui anterioare. 
S-a apucat de studiul celor mai buni autori, acumulând cu sârguință 
cele mai înalte gânduri ale lor şi însuşindu-şi înţelepciunea înţelepţi- 
lor. Chiar şi sub aspra disciplină a îndrumătorilor lui de la început, 
promitea de timpuriu că se va distinge şi, sub influenţe favorabile, 
mintea i s-a dezvoltat repede. O memorie ageră, o imaginaţie viru o 
gândire logică şi puternică şi o muncă neobosită l-au aşezat în scurtă 
vreme în primele rânduri printre tovarășii lui. Disciplina sa intelec- 
tuală i-a maturizat înţelegerea, dând naştere unei activităţi mintale şi 
unei ascuţimi de înţelegere care l-au pregătit pentru luptele vieţii. 

Teama de Dumnezeu era prezentă în inima lui Luther, făcându-l 
în stare să menţină fermitatea scopului şi conducându-l la o adâncă 
umilinţă înaintea lui Dumnezeu. Avea un simţ înnăscut al dependen- 
tei de ajutorul divin şi începea totdeauna ziua cu rugăciune, în timp 

ce sufletul i se înălța continuu în cereri pentru călăuzire şi sprijin. 
„O rugăciune bună, zicea el, înseamnă mai mult decât jumătate din 
studiu.“ (D»Aubigne, b.2, cap.2) 

Într-o zi, pe când cerceta în biblioteca universităţii, Luther a 
descoperit o Biblie latină. O astfel de carte nu mai văzuse niciodată. 
Nu ştia nici măcar de existenţa ei. Auzise părţi din Evanghelii şi 
din Epistole, care erau citite poporului în slujbele religioase publice, 
şi socotise că acelea formau toată Biblia. Acum, pentru prima oară 
vedea Cuvântul lui Dumnezeu întreg. Plin de teamă şi uimire, s-a 
îndreptat spre paginile ei sfinte; cu inima care-i bătea mai tare şi 
mai repede citea pentru sine cuvintele vieţii, oprindu-se din când 
în când pentru a exclama: „O, dacă mi-ar da Dumnezeu o carte ca 
aceasta!“ (Idem, b.2, cap.2). Îngerii cerului erau lângă el şi raze 
de lumină de la tronul lui Dumnezeu descopereau înţelegerii lui 
comorile adevărului. Totdeauna se temuse să-L mânie pe Dumnezeu, 
dar acum o convingere adâncă a stării lui de păcat a pus stăpânire pe 
el ca niciodată mai înainte. 

Dorinţa sinceră de a fi eliberat de păcat şi de a avea pace cu 
Dumnezeu l-a determinat în cele din urmă să intre într-o mănăstire 
ŞI să se consacre unei vieţi de călugărie. Aici i s-a cerut să îndepli- 
nească muncile cele mai umile şi să cerşească din casă în casă. Era 
la o vârstă când respectul şi aprecierea sunt dorite cu sete, iar aceste 
îndatoriri de slugă îi ucideau până în adâncul sufletului simţămintele 
lui naturale; a suferit însă cu răbdare toată această umilinţă, crezând 
că era necesară din cauza păcatelor sale. 

Orice clipă pe care o putea economisi de la datoriile zilnice o 
folosea pentru studiu, lipsindu-se de somn şi plângându-se chiar şi de 
timpul petrecut cu mesele lui sărace. Mai presus de toate se desfăta 
în studiul Cuvântului lui Dumnezeu. Descoperise o Biblie legată cu 
lanţ de peretele mănăstirii şi adesea putea fi găsit acolo. Pe măsură ce 
1 se adâncea convingerea despre păcat, căuta prin propriile fapte să 
găsească iertare şi pace. Ducea viaţa cea mai severă, încercând prin 
posturi, priveghiuri şi biciuiri să supună ceea ce era rău în natura lui, 
în care viaţa de mănăstire nu-i adusese nici o uşurare. Nu se dădea 
înapoi de la nici o jertfă prin care ar fi putut ajunge la acea curăţie de 
inimă care să-l facă în stare să fie primit înaintea lui Dumnezeu. „Am 
fost în adevăr un călugăr pios“, spunea el mai târziu, „şi am urmat 
rânduielile ordinului meu cu mai multă stricteţe decât pot să exprim. 

Dacă vreun călugăr ar fi câştigat cerul prin practicile călugăreşti, sunt 
sigur că eu aş fi fost îndreptăţit la aceasta.... Dacă aş mai fi continuat 
aşa, mi-aş fi dus chinurile până la moarte“ (Idem, b.2, cap.3). Ca 
urmare a acestei discipline dureroase, şi-a pierdut puterea şi a suferit 
crize de epuizare, de pe urma cărora nu şi-a mai revenit pe deplin, 
niciodată. A ajuns în cele din urmă în pragul deznădejdii. 

Când Luther socotea că totul este pierdut, Dumnezeu i-a ridicat 
un prieten şi un ajutor. Piosul Staupitz a luminat înţelegerea lui 
Luther pentru Cuvântul lui Dumnezeu şi l-a îndemnat să privească 
dincolo de sine, să înceteze a contempla pedeapsa veşnică pentru 
călcarea Legii lui Dumnezeu şi să privească la Isus, Mântuitorul lui 
iertător de păcate. „În loc să te chinuieşti cu privire la păcatele tale, 
aruncă-te în braţele Mântuitorului. Încrede-te în El, în neprihăni- 
rea vieţii Lui, în ispăşirea prin moartea Lui. Ascultă-L pe Fiul lui 
Dumnezeu.... El S-a făcut om ca să-ţi dea asigurarea favorii divine“. 
„lubeşte-L pe EI, care te-a iubit întâi“ (Idem, b.2, cap. 4). Astfel i-a 
vorbit acel sol al milei. Cuvintele lui au făcut o impresie adâncă 
asupra minţii lui Luther. După multe lupte cu rătăcirile pe care le 
cultivase multă vreme, a ajuns în stare să înţeleagă adevărul, iar 
pacea a venit peste sufletul său tulburat. 

Luther a fost hirotonit ca preot şi a fost chemat de la mănăstire ca 
profesor la Universitatea din Wittenberg. Aici s-a dedicat studiului 
Scripturilor în limbile originale. A început să prezinte subiecte din 
Biblie; cartea Psalmilor, Evangheliile şi Epistolele erau deschise 
înţelegerii mulțimilor ce ascultau cu încântare. Staupitz, prietenul 
şi superiorul lui, l-a îndemnat să se urce la amvon şi să predice 
Cuvântul lui Dumnezeu. Luther a ezitat, simțindu-se nevrednic să 
vorbească poporului în locul lui Hristos. Numai după o luptă în- 
delungată s-a supus propunerilor prietenilor. Era deja puternic în 
Scripturi şi harul lui Dumnezeu era peste el. Elocvenţa lui i-a cuce- 
rit pe ascultători, claritatea şi puterea cu care prezenta adevărul le 
convingea mintea, iar zelul lui le mişca inimile. 

Luther era încă un fiu devotat al bisericii papale şi n-avea nici 
măcar un gând că ar ajunge vreodată altfel. Dumnezeu, în providenţa 
Sa, l-a condus să viziteze Roma. A făcut călătoria pe Jos, găzduind 
la mănăstiri în drumul lui. La o mănăstire din Italia, a fost foarte 
uimit la vederea bogăției, luxului şi măreției de acolo. Înzestraţi 
cu venituri princiare, călugării locuiau în apartamente splendide, 

îmbrăcaţi în robe bogate şi foarte costisitoare şi hrăniţi la mese 
fastuoase. Cu o nelinişte dureroasă, Luther a pus în contrast scena 
aceasta cu lepădarea de sine şi greutăţile propriei vieţi. Mintea 1 s-a 
încurcat. 

În cele din urmă a zărit în depărtare cetatea aşezată pe cele 
şapte coline. Atunci, cu o emoție profundă s-a aruncat la pământ, 
exclamând: „Sfântă Romă, te salut!“ (Idem, b.2, cap.6). A intrat în 
oraş, a vizitat bisericile, a ascultat nenumăratele istorisiri relatate 
de preoţi şi călugări şi a dus la îndeplinire toate ceremoniile care 
erau cerute. Peste tot vedea scene care-l umpleau de uimire şi dez- 
gust. A văzut că nelegiuirea se găsea la toate nivelurile clerului. 
A auzit glume necuviincioase din gura prelaţilor şi s-a umplut de 
dezgust la vederea necuviinţei lor îngrozitoare, chiar şi în timpul 
slujbei. Amestecându-se printre călugări şi ceilalți oameni, a întâlnit 
depravare şi risipă. Oriunde se întorcea, în locul sfinţeniei găsea 
pângărirea. „Nimeni nu-şi poate închipui“, scria el, „câte păcate şi 
fapte scandaloase sunt înfăptuite la Roma; trebuie văzute şi auzite 
pentru a fi crezute. De aceea se şi spune de obicei: «Dacă există un 
iad, atunci Roma este clădită pe el, ea este un abis din care ies tot 
felul de păcate.» (Idem, b.2, c.6) 

Printr-o hotărâre recentă, papa făgăduise o indulgență tuturor 
acelora care vor urca pe genunchi „scara lui Pilat, pe care se spunea 
că a coborât Mântuitorul nostru atunci când a părăsit sala de judecată 
a romanilor şi care fusese adusă în mod miraculos de la Ierusalim la 
Roma. Într-o zi, Luther urca cu evlavie aceste trepte, când deodată i 
s-a părut că aude un glas ca un tunet care i-a zis: „Cel neprihănit va 
trăi prin credinţă“. (Romani 1, 17). A sărit în picioare şi s-a grăbit 
să părăsească acel loc de ruşine şi dezgust. Textul acesta nu şi-a 
pierdut niciodată influenţa asupra sufletului lui. De la data aceea 
a văzut mai clar decât oricând înainte greşeala de a te încrede în 
faptele omeneşti pentru mântuire, cât şi nevoia de credinţă continuă 
în meritele lui Hristos. Ochii îi fuseseră deschişi şi nu aveau să mai 
fie închişi niciodată faţă de amăgirile papalității. Când şi-a întors 
faţa de la Roma, el s-a întors şi cu inima de la ea, iar de la data aceea 
despărţirea s-a mărit până când a rupt toate legăturile cu biserica 
papală. 

După reîntoarcerea de la Roma, Luther a primit din partea Uni- 
versităţii din Wittenberg gradul de doctor în teologie. Acum avea 

libertatea de a se consacra, ca niciodată mai înainte, studiului Scrip- 
turilor pe care le iubea. El a făcut un vot solemn să studieze cu grijă 
şi să predice cu credincioşie Cuvântul lui Dumnezeu şi nu părerile 
sau învăţăturile papilor, în toate zilele vieţii lui. Începând de acum, 
el nu era numai călugăr sau profesor, ci un sol autorizat al Bibliei. 
Fusese chemat ca păstor, pentru a hrăni turma lui Dumnezeu care 
flămânzea şi înseta după adevăr. Şi astfel a declarat categoric că 
creştinii nu trebuiau să primească alte învățături decât acelea care se 
întemeiază pe autoritatea Sfintelor Scripturi. Aceste cuvinte loveau 
chiar în temelia supremaţiei papale. Ele cuprindeau principiul vital 
al Reformei. 

Luther a văzut primejdia de a înălța teoriile omeneşti mai presus 
de Cuvântul lui Dumnezeu. A atacat fără teamă necredinţa spe- 
culativă a scolasticilor şi s-a împotrivit filozofiei şi teologiei care 
avuseseră multă vreme o influenţă covârşitoare asupra oamenilor. 
A denunţat asemenea studii ca fiind nu numai fără valoare, dar şi 
distrugătoare şi a căutat să întoarcă minţile ascultătorilor de la sofis- 
ticăriile filozofilor şi ale teologilor la adevărurile veşnice susţinute 
de profeţi şi apostoli. 

Preţioasă era solia pe care el o aducea mulțimilor dornice de a 
auzi cuvintele lui. Niciodată mai înainte nu auziseră învățături ca 
acestea. Vestea cea bună a iubirii unui Mântuitor, asigurarea iertării 
şi a păcii prin sângele Său ispăşitor aduceau bucurie în inimile lor 
şi inspirau în rândurile lor o nădejde nepieritoare. La Wittenberg 
se aprinsese o lumină, ale cărei raze aveau să se întindă până în 
cele mai îndepărtate părţi ale pământului şi care urma să crească în 
strălucire până la încheierea vremii. 

Dar lumina şi întunericul nu pot sta împreună. Între adevăr şi 
rătăcire este o luptă necontenită. A susţine şi a apăra pe una înseamnă 
a ataca şi a lepăda pe cealaltă. Însuşi Mântuitorul nostru a declarat: 
„N-am venit să aduc pacea ci sabia“. (Matei 10, 34). Luther spunea 
la câţiva ani după începutul Reformei: „Dumnezeu nu numai că 
mă conduce, El mă împinge înainte. El îmi poartă de grijă şi nu eu 
sunt stăpânul meu. Doresc să trăiesc în linişte, dar sunt aruncat în 
mijlocul frământărilor şi revoluțiilor.“ (D»Aubigne, b. 5, cap. 2). 
Acum era gata să se arunce în luptă. 

Biserica romană făcuse negoţ cu harul lui Dumnezeu. Mesele 
schimbătorilor de bani (Matei 21, 12) erau aşezate lângă altarele ei 

şi atmosfera răsuna de strigătele vânzătorilor şi ale cumpărătorilor. 
Sub pretextul strângerii de fonduri pentru clădirea bisericii Sf. Petru 
din Roma, au fost oferite spre vânzare, în văzul lumii, indulgenţe 
pentru păcat, garantate de autoritatea papei. Urma să fie ridicat un 
templu pentru închinarea la adevăratul Dumnezeu, cu preţul crimei 
— piatra din capul unghiului fiind pusă cu plata nelegiuirii! Dar chiar 
mijloacele adoptate pentru înălţarea Romei au provocat o lovitură 
de moarte pentru puterea şi măreţia ei. Aceasta a ridicat cel mai 
hotărât, cel mai eficient adversar al papalității şi a dus la o luptă care 
a mişcat coroana întreită de pe capul pontifului. 

Delegatul însărcinat să supravegheze vânzarea indulgențelor în 
Germania, pe nume Tetzel, fusese condamnat pentru cele mai josnice 
fapte împotriva societăţii şi împotriva Legii lui Dumnezeu; dar scă- 
pând de pedeapsa pentru crimele lui, a fost folosit pentru a împlini 
planurile mercantile şi fără scrupule ale papei. Cu mare îndrăzneală, 
el repeta cele mai vădite rătăciri şi relata poveşti miraculoase pentru 
a înşela un popor ignorant, credul şi superstiţios. Dacă ar fi avut 
Cuvântul lui Dumnezeu, ei n-ar fi fost amăgiţi în felul acesta. Biblia 
fusese ascunsă de ei pentru a-i ţine sub stăpânirea papei, cu scopul 
de a creşte puterea şi bogăţia conducătorilor ei ambiţioşi (vezi John 
C.L.Gieseler, A Compendium of Ecclesiastical History, p. 4, sec. |, 
par. 5). 

Când Tetzel intra într-un oraş, un sol mergea înaintea lui anun- 
ţând: „Harul lui Dumnezeu şi al sfântului părinte este la porţile 
voastre“. (D»Aubigne, b. 3, cap. 1). Iar poporul saluta aceste preten- 
ţii hulitoare ca şi când Însuşi Dumnezeu ar fi coborât din ceruri la 
ei. Această negustorie infamă a fost instalată în biserică şi 'Tetzel, 
urcând la amvon, ridica în slăvi indulgenţele ca fiind cel mai preţios 
dar al lui Dumnezeu. El declara că, „în virtutea certificatelor sale 
de iertare, toate păcatele pe care cumpărătorul ar fi dorit să le facă 
după aceea aveau să fie iertate şi nici pocăinţa nu mai era necesară“ 
(dem, b.3, cap.1). Mai mult decât atât, el îi asigura pe ascultători 
că indulgenţele aveau putere să-i mântuiască nu numai pe cei vii, 
ci şi pe cei morţi; că în clipa când banii sunau pe fundul cutiei lui, 
chiar atunci sufletul în favoarea căruia se plătise scăpa din purgato- 
riu şi-şi lua zborul spre ceruri (vezi K.R.Hagenbach, History of the 
Reformation, vol. 1, p. 96). 

Când Simon magul s-a oferit să cumpere de la apostoli puterea 
de a face minuni, Petru i-a răspuns: „Banii tăi să piară împreună cu 
tine, pentru că ai crezut că darul lui Dumnezeu s-ar putea cumpăra cu 
bani!“ (Faptele Apostolilor 8, 20). Însă oferta lui Tetzel era primită 
cu grabă de miile de naivi. Aurul şi argintul curgeau în tezaurul lui. 
O mântuire care putea fi cumpărată cu bani era mai uşor de câştigat 
decât aceea care cerea pocăință, credinţă şi luptă stăruitoare pentru 
a birui păcatul [(vezi note suplimentare)]. 

Împotriva învăţăturii despre indulgenţe s-au ridicat mulţi băr- 
baţi de cultură şi evlavioşi din însăşi Biserica Romană şi mulţi din 
aceştia nu credeau în nişte pretenţii care erau în contradicţie atât cu 
raţiunea, cât şi cu revelaţia. Dar nici un prelat nu îndrăznea să ridice 
glasul împotriva acestui comerţ nelegiuit; totuşi minţile oamenilor 
se tulburau, se agitau şi mulţi întrebau cu sinceritate dacă Dumnezeu 
nu trebuia să lucreze în vreun fel la curățirea bisericii Sale. 

Luther, deşi era încă un foarte zelos partizan al papei, a fost 
umplut de oroare faţă de pretenţiile nelegiuite ale vânzătorului de 
indulgenţe. Mulţi dintre enoriaşii săi cumpăraseră astfel de certificate 
de iertare şi au început să vină la duhovnicul lor, mărturisindu-şi 
diferitele lor păcate şi aşteptând iertarea, nu pentru că se pocăiseră 
şi doreau o schimbare, ci pe temeiul indulgenţei. Luther le-a refuzat 
iertarea şi 1-a avertizat că, dacă nu se pocăiesc şi nu-şi schimbă viaţa, 
vor pieri în păcatele lor. Intraţi într-o mare încurcătură, s-au dus la 
Tetzel cu plângerea că duhovnicul le-a refuzat indulgenţele, în timp 
ce alţii au cerut cu îndrăzneală să li se restituie banii. Călugărul s-a 
umplut de mânie; a rostit cele mai groaznice blesteme, a pus să fie 
aprinse focuri în pieţele publice şi a declarat că „primise o poruncă 
expresă de la papa să-i ardă pe toţi ereticii care ar îndrăzni să se 
împotrivească sfintelor indulgente“. (D»Aubigne, b. 3, cap. 4) 

Acum Luther a intrat cu îndrăzneală în lucrarea lui de apărător 
al adevărului. Glasul lui a fost auzit de la amvon într-o avertizare 
solemnă şi stăruitoare. El a descoperit înaintea poporului caracterul 
ofensator al păcatului şi i-a învăţat că este imposibil pentru om ca 
prin propriile fapte să-şi uşureze vinovăția sau să scape de pedeapsă. 
Nimic altceva decât pocăinţa înaintea lui Dumnezeu şi credinţa în 
Hristos îl pot mântui pe păcătos. Harul lui Hristos nu poate fi cumpă- 
rat; el este un dar. I-a sfătuit pe oameni să nu cumpere indulgenţe, ci 
să privească prin credinţă la Răscumpărătorul răstignit. Le-a povestit 

experienţa lui chinuitoare, când a căutat zadarnic prin umilinţe şi 
penitenţe să obţină mântuirea, şi i-a asigurat pe ascultători că a găsit 
pacea şi bucuria numai întorcându-şi privirile de la el şi privind prin 
credinţă la Hristos. 

Deoarece Tetzel continua cu negoţul şi cu pretenţiile sale nele- 
giuite, Luther s-a hotărât să protesteze mai energic împotriva acestor 
abuzuri strigătoare la cer. Curând i s-a prezentat ocazia. Biserica de 
la castelul din Wittenberg avea multe moaşte care, la anumite săr- 
bători, erau expuse înaintea poporului, oferindu-se o iertare deplină 
a păcatelor tuturor acelora care vizitau biserica şi făceau spoveda- 
nie. Ca urmare, în acele zile oamenii se îngrămădeau acolo în mare 
număr. Una dintre cele mai importante ocazii, Sărbătoarea tuturor 
sfinților, se apropia. Cu o zi înainte, Luther, unindu-se cu mulţimea 
care se îndrepta spre biserică, a prins pe uşă o listă care conţinea 95 
de teze împotriva învăţăturii cu privire la indulgenţe. S-a declarat 
gata să le susţină a doua zi la universitate, împotriva tuturor acelora 
care ar fi dorit să le atace. 

Tezele au atras atenţia generală. Ele erau citite, recitite şi repetate 
în toate părțile. La universitate şi în tot oraşul s-a produs o mare 
agitaţie. Prin aceste teze se arăta că puterea de a garanta iertarea 
păcatelor şi îndepărtarea pedepsei n-a fost niciodată încredinţată 
papei şi nici unui alt om. Şi că întreg planul acesta era o înşelătorie — 
un vicleşug pentru a stoarce bani profitând de superstiţiile oamenilor 
— un plan al lui Satana de a distruge sufletele tuturor acelora care se 
încredeau în pretenţiile lui mincinoase. De asemenea, se arăta clar 
că Evanghelia lui Hristos este cea mai prețioasă comoară a bisericii 
şi că harul lui Dumnezeu, descoperit în ea, este revărsat fără plată 
peste toţi aceia care-l caută prin pocăință şi credinţă. 

Tezele lui Luther îi provocau la discuţie, dar nimeni n-a îndrăznit 
să primească provocarea. Problemele pe care el le-a ridicat s-au 
răspândit în câteva zile prin toată Germania şi în câteva săptămâni 
au făcut ocolul întregii creştinătăţi. Mulţi catolici devotați, care 
văzuseră şi deplânseseră nelegiuirea care domnea în biserică, dar 
care nu ştiuseră cum să oprească înaintarea ei, citeau propunerile cu 
mare bucurie, recunoscând în ele glasul lui Dumnezeu. Ei simțeau că 
Dumnezeu pusese mâna să oprească valul copleşitor de stricăciune 
care izvora din scaunul Romei. Prinţi şi magistrați se bucurau în 

ascuns că urma să se pună un control asupra acestei puteri arogante 
care nega dreptul de a protesta împotriva hotărârilor ei. 

Dar mulțimile iubitoare de păcat şi superstiţioase se îngrozeau 
când înşelăciunile care le liniştiseră temerile erau demascate. Ecle- 
ziasticii, întrerupţi în lucrarea lor de a încuviinţa crima, văzându-şi 
primejduite câştigurile, erau plini de mânie şi s-au unit să-şi susțină 
pretenţiile. Unii îl acuzau că lucrează pripit şi cu patimă. Alţii îl 
acuzau de încumetare, declarând că nu era condus de Dumnezeu, 
ci lucra din mândrie şi din exces de zel. „Cine nu ştie“, răspundea 
el, „că un om rareori susţine o idee nouă fără să aibă aparenţe de 
mândrie şi fără să fie acuzat că dă naştere la certuri? De ce au fost 
daţi morţii Hristos şi toţi martirii? Deoarece ei păreau a fi nişte dis- 
preţuitori mândri ai înţelepciunii timpului lor şi pentru că aduceau 
noutăţi fără ca mai întâi să primească sfatul învățăturilor şi părerilor 
vechi“. 

Apoi susținea: „Lot ce fac eu nu va fi îndeplinit prin înţelepciune 
omenească, ci prin sfatul lui Dumnezeu. Dacă lucrarea aceasta este 
de la Dumnezeu, cine o va putea opri? Dar dacă nu, atunci cine 
o poate face să meargă înainte? Nu voia mea, nici a lor, şi nici a 
noastră să se facă; ci voia Ta, Sfinte Tată, care eşti în ceruri.“ (Idem, 
b. 3, cap. 6) 

Cu toate că Luther fusese mânat de Duhul lui Dumnezeu să-şi 
înceapă lucrarea, nu urma să o ducă mai departe fără lupte grele. 
Reproşurile vrăjmaşilor săi, prezentările denaturate ale planurilor 
sale şi insinuările lor nedrepte şi răutăcioase cu privire la caracterul 
şi motivele lui au năvălit peste el ca un şuvoi copleşitor; şi n-au 
rămas fără efect. El avusese încredere că fruntaşii poporului, atât 
din biserică, cât şi din şcoli, se vor uni bucuroşi cu el în eforturi 
pentru reformă. Cuvintele de încurajare din partea celor din poziţii 
înalte îl inspiraseră cu bucurie şi nădejde. El văzuse deja în mod 
vizionar o zi mai strălucitoare pentru biserică apărând la orizont. Dar 
încurajarea se schimbase în reproş şi condamnare. Mulţi demnitari, 
atât ai statului, cât şi ai bisericii, erau lămuriţi cu privire la adevărul 
acestor teze; dar au văzut îndată că primirea acestor adevăruri va 
fi însoţită de schimbări mari. A-i lumina şi a-i reforma pe oameni 
însemna în realitate subminarea autorităţii Romei, a opri mii de 
şuvoaie care acum curgeau în tezaurul ei, şi în felul acesta reducerea 
extravaganţei şi luxului conducătorilor papali. Mai mult decât atât, a- 

i învăța pe oameni să gândească şi să acționeze ca ființe responsabile, 
privind numai la Hristos pentru mântuire, ar fi însemnat prăbuşirea 
scaunului pontifical şi în cele din urmă distrugerea autorităţii lor. 
Pentru motivul acesta ei au refuzat cunoaşterea oferită de Dumnezeu 
şi s-au aşezat împotriva lui Hristos şi a adevărului prin împotrivire 
faţă de omul pe care El îl trimisese să-i lumineze. 

Luther se cutremura atunci când privea la sine — un singur om 
împotriva celor mai puternice forţe ale lumii. Uneori se îndoia dacă 
fusese cu adevărat condus de Dumnezeu pentru a se ridica împotriva 
autorităţii bisericii. „Cine am fost eu, scria el, să mă împotrivesc 
maiestăţii papei înaintea căruia ... regii pământului şi toată lumea 
tremură?... Nimeni nu ştie ce a suferit inima mea în aceşti doi ani de 
început şi în ce mâhnire, pot spune, în ce descurajare m-am afundat“ 
(dem, b.3, cap.6). Dar n-a fost lăsat să fie doborât de descurajare. 
Atunci când sprijinul omenesc slăbea, privea numai la Dumnezeu 
şi înţelegea că poate fi călăuzit în siguranţă desăvârşită de acel braţ 
atotputernic. 

Luther scria către un prieten al Reformei: „Nu putem ajunge la 
înţelegerea Scripturilor doar prin studiu sau prin inteligenţă. Prima 
datorie este să începi cu rugăciune. Roagă pe Dumnezeu să-ţi acorde 
marele Său har, înţelegerea adevărată a Cuvântului Său. Nu există alt 
interpret al Cuvântului lui Dumnezeu decât Autorul acestui Cuvânt, 
aşa cum EI Însuşi a spus: «Toţi vor fi învăţaţi de Dumnezeu». Nu 
nădăjdui nimic prin străduinţele tale, prin înţelegerea ta; încrede-te 
numai în Dumnezeu şi în influenţa Duhului Său. Crede aceasta pe 
temeiul cuvântului unui om care a făcut experienţă.“ (dem, b.3, 
cap.7). Iată o lecţie de o importanţă vitală pentru aceia care simt 
că Dumnezeu i-a chemat să prezinte altora adevărurile solemne 
pentru timpul acesta. Aceste adevăruri vor trezi vrăjmăşia lui Satana 
şi a oamenilor cărora le plac poveştile pe care el le-a inventat. În 
lupta cu puterile răului, este nevoie de ceva mai mult decât puterea 
intelectuală şi înţelepciunea omenească. 

Când vrăjmaşii apelau la obicei şi la tradiţie sau la susţinerile şi 
autorităţile papei, Luther îi întâmpina cu Biblia şi numai cu Biblia. 
Acolo se găseau argumentele cărora ei nu le puteau răspunde; de 
aceea robii formalismului şi superstiţiei îi cereau viaţa, aşa cum 
iudeii ceruseră sângele lui Hristos. „Este un eretic“, strigau zeloşii 
romani. „A-l îngădui să mai trăiască chiar şi numai un ceas înseamnă 

înaltă trădare împotriva bisericii. Să fie înălţat imediat un eşafod 
pentru el.“ (Idem, b.3, cap.9). Dar Luther n-a căzut pradă furiei lor. 
Dumnezeu avea pentru el o lucrare de îndeplinit, iar îngerii cerului 
au fost trimişi să-l ocrotească. Mulţi însă, care primiseră de la Luther 
lumina prețioasă, au devenit obiectul mâniei lui Satana şi pentru 
cauza adevărului au suferit fără teamă chinul şi moartea. 

Învățăturile lui Luther au atras atenţia minţilor luminate din toată 
Germania. Din predicile şi din scrierile lui izvorau raze de lumină 
care trezeau şi iluminau mii de oameni. O credinţă vie lua locul for- 
malismului mort în care îi ţinuse biserica timp îndelungat. Oamenii 
îşi pierdeau în fiecare zi încrederea în superstiţiile romanismului. 
Barierele prejudecăţii erau îndepărtate. Cuvântul lui Dumnezeu, prin 
care Luther măsura orice învăţătură şi orice pretenţie, era ca o sabie 
cu două tăişuri, croindu-şi drum spre inimile oamenilor. Peste tot 
se vedea o trezire a dorinţei după creştere spirituală. Pretutindeni 
era o aşa foame şi sete după neprihănire cum nu mai fuseseră cu- 
noscute de veacuri. Ochii oamenilor, atâta vreme îndreptaţi către 
riturile omeneşti şi către mijlocitori pământeşti, se îndreptau acum 
în pocăință şi credinţă către Hristos şi către El răstignit. 

Interesul larg răspândit a făcut să crească şi mai mult temerile 
autorităţilor papale. Luther a primit somaţia să compară la Roma 
pentru a răspunde acuzaţiei de erezie. Porunca i-a umplut pe prieteni 
de groază. Cunoşteau destul de bine primejdia care-l ameninţa în 
cetatea aceea stricată, care era deja îmbătată de sângele martirilor 
lui Isus. Ei au protestat împotriva plecării lui la Roma şi au cerut să 
fie cercetat în Germania. 

În cele din urmă a fost făcut acest aranjament şi trimisul papei a 
fost delegat să asculte cazul. În instrucţiunile comunicate de pontif 
acestui delegat, se declara că Luther fusese deja declarat eretic. De 
aceea, trimisul era însărcinat „să-l urmărească şi să-l constrângă fără 
amânare“. 

Dacă va rămâne statornic şi trimisul nu va putea câştiga stăpânire 
asupra persoanei lui, era împuternicit „să-l proscrie în orice parte 
a Germaniei; să-i izgonească, să-i blesteme şi să-i excomunice pe 
toţi aceia care i se alătură“. (Idem, b.4, cap.2). Şi, mai departe, 
papa a dat directive trimisului său să dezrădăcineze cu totul erezia 
otrăvitoare, să-i excomunice pe toţi, din orice demnitate a bisericii 

sau statului, cu excepţia împăratului, care nu vor demasca pe Luther 
şi pe sprijinitorii lui şi nu-i vor preda răzbunării Romei. 

Aici s-a descoperit adevăratul spirit al papalității. Nici o urmă 
de principiu creştin sau cel puţin de dreptate nu se vedea în tot acest 
document. Luther se găsea la o mare depărtare de Roma şi nu avusese 
ocazia să explice sau să-şi apere poziţia; cu toate acestea, înainte 
ca situaţia lui să fi fost cercetată, a şi fost declarat ca eretic şi în 
aceeaşi zi avertizat, acuzat, judecat şi condamnat şi toate acestea au 
fost îndeplinite de cel care pretindea că este sfântul părinte, singura 
autoritate supremă şi infailibilă în biserică sau stat! 

În vremea aceasta, când Luther avea atât de mare nevoie de 
împreuna simţire şi sfatul unui prieten adevărat, providenţa lui Dum- 
nezeu i-a trimis pe Melanchton la Wittemberg. Tânăr, modest şi cu 
maniere alese, judecata sănătoasă a lui Melanchton, cunoştinţele lui 
vaste şi o elocvenţă care câştiga, unite cu cinstea şi curăţia carac- 
terului său, au câştigat admiraţia şi respectul general. Strălucirea 
talentelor sale nu era totuşi mai presus de amabilitatea lui. În scurtă 
vreme a devenit un ucenic al Evangheliei, şi prietenul cel mai de 
încredere al lui Luther şi susținătorul lui cel mai de valoare; ama- 
bilitatea, prevederea şi precizia acestuia slujeau ca o completare 
la curajul şi energia lui Luther. Unirea lor în lucrare a dat putere 
Reformei şi a fost un izvor de mare încurajare pentru Luther. 

Oraşul Augsburg fusese stabilit ca loc al cercetării şi reformatorul 
a pornit să străbată drumul pe jos până acolo. Temeri serioase erau 
exprimate pentru el. Se trimiteau ameninţări că va fi descoperit şi 
ucis pe cale, iar prietenii l-au rugat să nu se expună. Ei au stăruit 
de el să părăsească Wittenbergul pentru o vreme şi să-şi găsească 
siguranţa în mijlocul acelora care îl vor ocroti cu bucurie. Dar el nu 
va părăsi locul în care îl aşezase Dumnezeu. El trebuia să continue 
a susţine adevărul cu credincioşie, în ciuda furtunilor care-l loveau. 
Vorbirea lui era: „Sunt ca Ieremia, un om care provoacă luptă şi 
ceartă; dar cu cât cresc amenințările, cu atât mi se măreşte bucuria... 
Ei mi-au distrus deja onoarea şi bunul nume. Mai rămâne un singur 
lucru: trupul meu slăbănogit; să-l ia; îmi vor scurta viaţa în felul 
acesta, cu câteva ceasuri. Dar cât priveşte sufletul meu, ei nu mi-l 
pot lua. Acela care doreşte să predice Cuvântul lui Hristos în lume 
trebuie să se aştepte la moarte în orice clipă“ (Idem, b.4, cap. 4). 

Vestea sosirii lui Luther la Augsburg a dat o mare satisfacţie 
legatului papal. Ereticul turbulent, care atrăsese atenţia lumii întregi, 
părea a fi acum în puterea Romei şi legatul se hotărâse să nu-i scape. 
Reformatorul nu-şi asigurase un bilet de liberă trecere. Prietenii au 
stăruit ca el să nu apară înaintea legatului fără aşa ceva şi şi-au luat 
sarcina să i-l procure de la împărat. Legatul papal intenţiona să-l 
constrângă pe Luther, dacă era posibil, să retracteze sau, dacă nu 
reuşea, să-l ducă la Roma pentru a împărtăşi soarta lui Huss şi a 
lui Ieronim. De aceea, prin agenţi a încercat să-l facă pe Luther să 
apară fără bilet de liberă trecere, încrezându-se în mila lui. Refor- 
matorul a refuzat categoric să facă acest lucru. Până când n-a primit 
documentul care-i garanta ocrotirea împăratului, n-a apărut în faţa 
ambasadorului papal. 

În mod diplomatic, romaniştii au hotărât să încerce să-l câştige 
pe Luther printr-o aparentă amabilitate. Legatul, în întrevederile cu 
el manifesta o caldă prietenie; a cerut însă ca Luther să se supună 
necondiţionat autorităţii bisericii şi să renunţe la toate punctele 
fără argumentare sau discuţie. El nu apreciase corect caracterul 
omului cu care avea de a face. În răspunsul lui, Luther şi-a exprimat 
aprecierea faţă de biserică, dorinţa lui după adevăr, dispoziţia de a 
răspunde tuturor obiecţiunilor faţă de ceea ce învățase şi de a supune 
învăţăturile lui hotărârilor unor mari universităţi. Dar, în acelaşi 
timp, a protestat împotriva procedeului cardinalului de a-i cere să 
retracteze fără să-i fi dovedit vreo greşeală. 

Singurul răspuns a fost: „Retractează, retractează!“* Reformatorul 
a arătat că poziţia lui era susţinută de Scripturi şi a declarat cu 
hotărâre că nu renunţă la adevăr. Legatul papal, nefiind în stare 
să răspundă argumentelor lui Luther, l-a năpădit cu o furtună de 
acuzaţii, batjocuri şi linguşiri, întărite cu citate din tradiţie şi din 
declaraţiile patristice, nepermiţându-i nici o ocazie să vorbească. 
Văzând că întrevederea continuată în acest mod va fi inutilă, Luther 
a obţinut în cele din urmă o îngăduinţă — nu fără opoziţie — să-şi 
prezinte răspunsul în scris. 

„Făcând acest lucru“, scria el unui prieten, „cel acuzat are un 
dublu câştig: mai întâi, ceea ce este scris poate fi supus şi judecății 
altora; în al doilea rând, este o ocazie mai bună de a acţiona asupra 
temerilor, dacă nu chiar a conştiinţei unui despot arogant şi fanfaron, 

care altfel s-ar impune prin vorbirea lui abuzivă“ (Martyn, The Life 
and Times of Luther, pp. 271, 272). 

La întrevederea următoare, Luther a prezentat o expunere clară, 
concisă şi plină de vigoare a concepţiilor sale, susţinută cu multe 
citate din Scriptură. După ce a citit-o cu voce tare, a înmânat docu- 
mentul cardinalului care însă l-a aruncat cu dispreţ, declarându-l a 
fi o grămadă de cuvinte goale şi de citate fără însemnătate. Luther 
s-a ridicat şi l-a întâmpinat pe înfumuratul prelat pe terenul lui — 
tradiţiile şi învăţăturile bisericii — şi i-a respins categoric susţinerile. 

Când prelatul a văzut că nu se poate răspunde raţionamentelor 
lui Luther, şi-a pierdut stăpânirea de sine şi plin de mânie a strigat: 
„Retractează, dacă nu, te trimit la Roma ca să apari în faţa judecăto- 
rilor însărcinaţi să ia cunoştinţă de cazul tău. Te voi excomunica pe 
tine, pe toţi partizanii tăi şi pe toţi aceia care vreodată te vor sprijini 
şi-i voi arunca afară din biserică“. În cele din urmă a declarat pe 
un ton îngâmfat şi plin de trufie: „Retractează sau nu te mai întorci 
acasă“. (D»Aubigne, London ed., b.4, cap.8) 

Reformatorul s-a retras imediat împreună cu prietenii lui, de- 
clarând clar în felul acesta că nu se putea aştepta de la el nici o 
retractare. Cardinalul nu se aşteptase la lucrul acesta. El îşi închi- 
puise că prin violenţă îl putea înspăimânta pe Luther să se supună. 
Acum, rămas singur doar cu ajutoarele lui, privea când pe unul, când 
pe altul, plin de mânie de neaşteptatul eşec al planurilor sale. 

Eforturile lui Luther, cu această ocazie, n-au rămas fără rezultate 
bune. Marea adunare prezentă a avut ocazia să-i compare pe cei doi 
bărbaţi şi să-i judece după spiritul manifestat de ei, ca şi după tăria 
şi sinceritatea poziţiilor adoptate. Ce contrast izbitor! Reformatorul, 
un om simplu, umil şi hotărât, stătea în puterea lui Dumnezeu, având 
adevărul de partea lui, iar reprezentantul papei, plin de sine, semeţ, 
înfumurat şi neînduplecat, nu avea nici un argument din Scripturi 
şi cu toate acestea strigând cu vehemenţă: „Retractează, altfel vei fi 
trimis la Roma pentru a primi o pedeapsă“. 

Cu toate că Luther îşi asigurase un bilet de liberă trecere, solii 
Romei căutau să-l prindă şi să-l întemniţeze. Prietenii au stăruit de 
el, arătându-i că era inutil să-şi prelungească şederea acolo, el ar 
trebui să se întoarcă la Wittenberg fără întârziere, luând cele mai 
severe măsuri ca să-şi ascundă intenţia de a pleca. Ca urmare, a 
părăsit Augsburgul înainte de ivirea zorilor, călare, însoţit numai 

de o călăuză oferită de magistratul oraşului. Cu multe măsuri de 
prevedere, în taină şi-a făcut drum pe străzile întunecate şi tăcute 
ale oraşului. Dar duşmanii vigilenţi şi cruzi îi pregăteau pierzarea. 
Va scăpa oare din cursele pregătite pentru el? Erau momente de 
încordare şi de rugăciune stăruitoare. A ajuns la o poartă mică în 
zidul oraşului. I s-a deschis şi împreună cu călăuza a trecut fără 
nici o piedică. O dată ieşiţi şi aflaţi în siguranţă, fugarii şi-au grăbit 
alergarea şi, înainte ca legatul papal să fi aflat ceva despre plecarea 
lui Luther, el era în afara primejdiei de a fi ajuns de către urmăritori. 
Satana împreună cu trimişii lui au fost înfrânți. Omul pe care-l 
credeau în mâna lor fugise, scăpase ca o pasăre din cursa păsărarului. 

La primirea acestei veşti, legatul papal a fost surprins şi plin 
de mânie. Se aşteptase să primească o mare onoare pentru înţelep- 
ciunea şi hotărârea lui în tratarea acestui tulburător al bisericii; dar 
nădejdea i-a fost dezamăgită. Şi-a exprimat mânia într-o scrisoare 
către Frederic, electorul de Saxonia, acuzându-l vehement pe Luther 
şi cerând ca Frederic însuşi să-l trimită pe reformator la Roma sau 
să-l alunge din Saxonia. 

În apărarea sa, Luther a cerut ca legatul papei să-i arate din 
Scripturi greşelile şi a făgăduit în modul cel mai solemn că va renunţa 
la învăţăturile lui, dacă se va putea arăta că sunt în contradicţie cu 
sfântul Cuvânt al lui Dumnezeu. El şi-a exprimat recunoştinţa faţă 
de Dumnezeu care-l socotise vrednic să sufere pentru o cauză atât 
de sfântă. 

Prinţul elector, deşi avea puţină cunoştinţă despre învăţăturile 
reformate, a fost profund impresionat de sinceritatea, puterea şi cla- 
ritatea cuvintelor lui Luther; şi până când reformatorul urma să fie 
dovedit rătăcit, Frederic s-a hotărât să stea ca protector al lui. Ca 
răspuns la cererea legatului papal, el a scris: „«Din moment ce dr. 
Martin a apărut înaintea voastră la Augsburg, ar trebui să fiţi mulţu- 
mit. Nu ne-am aşteptat că veţi încerca să-l faceţi să retracteze fără 
să-l fi convins de greşelile lui. Nici unul dintre oamenii învăţaţi din 
principatul nostru nu mi-a adus la cunoştinţă că doctrina lui Martin 
este nelegiuită, anticreştină sau eretică.» Prinţul a refuzat să-l trimită 
pe Luther la Roma sau să-l alunge din statele lui.“ (D»Aubigne, b.4, 
cap.10) 

Electorul vedea că există o generală decădere morală în societate. 
Era necesară o mare lucrare de reformă. Străduinţele complicate 

şi costisitoare pentru a opri şi a pedepsi fărădelegile n-ar fi fost 
necesare, dacă oamenii ar fi recunoscut şi ar fi ascultat de cerinţele 
lui Dumnezeu şi de ceea ce le dicta o conştiinţă luminată. El a văzut 
că Luther lucra tocmai pentru asigurarea acestui obiectiv şi în ascuns 
se bucura că în biserică se făcea simțită o influenţă mai bună. 

El mai vedea şi că, în calitatea sa de profesor la universitate, 
Luther avea un succes deosebit. Trecuse doar un an de când refor- 
matorul îşi afişase tezele pe uşa bisericii castelului, şi se vedea deja 
o mare scădere a numărului de pelerini care vizitau biserica la Săr- 
bătoarea Tuturor Sfinţilor. Roma fusese mult lipsită de închinători şi 
de daruri; dar locul lor era ocupat de o altă clasă, care veneau acum 
la Wittenberg nu ca pelerini să-i adore moaştele, ci ca studenţi să 
umple sălile de cursuri. Scrierile lui Luther aprinseseră pretutindeni 
un interes nou faţă de Sfintele Scripturi, şi nu numai din toate părţile 
Germaniei, dar şi din alte ţări, se strângeau studenţi la universitate. 
Tineri, care veneau pentru prima oară să vadă Wittenbergul, „îşi 
ridicau mâinile spre cer şi ÎI lăudau pe Dumnezeu care a făcut ca 
lumina adevărului să strălucească din acest oraş, ca în timpurile de 
odinioară din Sion, şi de aici să se răspândească în ţările cele mai 
îndepărtate“. (Idem, b.4, cap.10) 

Luther nu părăsise decât în parte rătăcirile romanismului. Dar 
când făcea comparaţie între Scripturile sfinte, decretele şi constitu- 
tiile papale, rămânea plin de uimire. „Citesc“, scria el, „decretele 
pontifilor şi ... nu ştiu dacă papa este însuşi anticristul sau apostolul 
lui, atât de rău este reprezentat Hristos şi răstignit în ele.“ (Idem, 
b. 5, cap. 1). Chiar acum, în aceste momente, Luther încă era un 
susţinător al bisericii romane şi nu avea nici un gând să se despartă 
vreodată de legătura cu ea. 

Scrierile reformatorului şi învăţăturile lui se răspândeau pretutin- 
deni în creştinătate. Lucrarea lui s-a răspândit în Elveţia şi în Olanda. 
Copii ale scrierilor lui şi-au făcut drum în Franţa şi în Spania. În An- 
glia, învăţăturile lui au fost primite ca fiind cuvântul vieţii. În Belgia 
şi în Italia, de asemenea, adevărul era răspândit. Mii de oameni se 
trezeau din amorţeala de moarte la bucuria şi nădejdea unei noi vieţi 
de credinţă. 

Roma se mânia din ce în ce mai mult din cauza atacurilor lui 
Luther, iar unii dintre adversarii săi cei mai fanatici, printre care 
chiar doctori la universităţile catolice, declarau că acela care-l va 

ucide pe călugărul răzvrătit va fi fără păcat. Într-o zi, un străin, cu un 
pistol ascuns sub mantie, s-a apropiat de reformator şi l-a întrebat de 
ce umblă singur. „Sunt în mâna lui Dumnezeu“, i-a răspuns Luther. 
„EI este tăria mea şi scutul meu. Ce poate să-mi facă omul?“ (Idem, 
b. 6, cap. 2). Auzind aceste cuvinte, străinul s-a întors palid şi a 
luat-o la fugă ca din faţa îngerilor cerului. 

Roma era hotărâtă să-l distrugă pe Luther; dar Dumnezeu îl 
apăra. Învățăturile lui erau auzite pretutindeni — „în colibe şi în 
mănăstiri, ... în casele nobililor, în universităţi şi în palatele regilor“; 
şi oamenii de viţă nobilă se ridicau din toate părțile să-i susţină 
eforturile (Idem, b. 6, cap. 2). 

Cam în vremea aceasta, Luther, citind lucrările lui Huss, a des- 
coperit că adevărul cel mare al îndreptăţirii prin credinţă, pe care 
el căuta să-l înalțe şi să-l predice, fusese susţinut de reformatorul 
Boemiei. „Toți au fost husiţi“, spunea Luther, „Pavel, Augustin şi 
chiar eu, fără să ştim acest lucru!“ „Cu siguranţă că judecăţile lui 
Dumnezeu vor veni peste lume“, continua el, „deoarece acum un 
veac 1 s-a predicat adevărul care a fost osândit şi ars.“ (Wylie, b. 6, 
cp. 1) 

Într-un apel adresat împăratului şi nobilimii din Germania în 
favoarea Reformei creştinătăţii, Luther scria cu privire la papa: „Este 
un lucru dezgustător să-l vezi pe omul care se pretinde a fi locţiitorul 
lui Hristos, desfăşurând o astfel de măreție pe care nici un împărat 
nu o poate egala. Se aseamănă această fiinţă cu Isus cel sărac sau 
cu Petru cel umil? Ei spun că el este stăpânul lumii! Dar Hristos, al 
cărui vicar se laudă a fi, spunea: «Împărăţia Mea nu este din lumea 
aceasta». Pot oare stăpânirile unui vicar să se întindă dincolo de 
acelea ale superiorului său?“ (D»Aubigne, b. 6, cap. 3) 

Despre universităţi scria în felul următor: „Tare mi-e teamă că 
universităţile se vor dovedi a fi porțile mari ale iadului, dacă nu se 
lucrează cu stăruinţă să se explice Sfintele Scripturi, pe care să le 
întipărească în inimile tineretului. Nu sfătuiesc pe nimeni să-şi dea 
copilul acolo unde Scripturile nu au un loc suprem. Orice instituţie 
în care oamenii nu se ocupă intens de Cuvântul lui Dumnezeu devine 
coruptă.“ (Idem, b.6, cap.3) 

Acest apel a circulat cu repeziciune în toată Germania şi a exer- 
citat o influenţă puternică asupra oamenilor. Întreaga naţiune a fost 
trezită şi mulțimile s-au adunat în jurul steagului Reformei. Împotri- 

vitorii lui Luther, arzând de dorința de răzbunare, au stăruit de papa 
să ia măsuri energice împotriva lui. S-a hotărât ca învățăturile lui să 
fie imediat condamnate. Au fost acordate reformatorului şi adepților 
lui 60 de zile, după care, dacă nu-şi retrăgeau părerile, vor trebui să 
fie excomunicați. 

Aceasta a fost pentru Reformă o criză teribilă. Timp de veacuri, 
sentinţele de excomunicare ale Romei îi îngroziseră pe monarhii cei 
mai puternici; ele umpluseră imperiile puternice de vaiuri şi pustiire. 
Aceia peste care cădea condamnarea ei erau priviţi de toţi cu dezgust 
şi groază; erau izolaţi de orice legătură cu semenii lor şi trataţi ca 
proscrişi, ca să fie prigoniţi până la exterminare. Luther nu era orb la 
furtuna care era gata să izbucnească asupra lui; dar a rămas hotărât, 
încrezându-se în Hristos, care era sprijinul şi scutul lui. Cu un curaj 
şi o credinţă de martir, el scria: „Nu ştiu ce urmează să aibă loc, nici 
nu mă frământ să ştiu.... Oriunde ar cădea trăsnetul, sunt fără teamă. 
Nici o frunză nu cade fără voia Tatălui nostru. Cu mult mai mult Se 
va îngriji El de noi! Este un lucru uşor să mori pentru Cuvânt, din 
moment ce Însuşi Cuvântul care S-a făcut trup a murit. Dacă murim 
împreună cu El, vom trăi împreună cu El; şi trecând prin ceea ce a 
trecut El înaintea noastră, vom fi acolo unde este El şi vom locui 
împreună cu El pe vecie.“ (Idem, a 3-a ed. London, Walther, 1840, 
b.6, cap.9) 

Când a primit bula papală, Luther a spus: „O dispreţuiesc şi 
o atac, deoarece este nelegiuită, falsă.... Însuşi Isus Hristos este 
condamnat în ea.... Mă bucur să suport asemenea necazuri pentru 
cea mai bună dintre cauze. Simt deja o mai mare libertate în inima 
mea; căci până la urmă ştiu că papa este antihristul şi că tronul lui 
este chiar tronul lui Satana.“ (D»Aubigne, b.6, cap.9) 

Cu toate acestea, mandatul papal n-a rămas fără efect. Închisoa- 
rea, tortura şi sabia erau armele capabile să impună ascultare. Cei 
slabi şi superstiţioşi tremurau înaintea decretului papei; şi cu toate 
că exista o simpatie generală pentru Luther, mulţi socoteau că viaţa 
era prea scumpă spre a fi riscată pentru cauza Reformei. Totul părea 
să arate că lucrarea reformatorului era aproape de încheiere. 

Dar Luther era încă neînfricat. Roma îşi aruncase asupra lui 
anatemele, iar lumea privea neîndoindu-se câtuşi de puţin că el va 
pieri sau va fi obligat să se supună. Dar, cu toată puterea, el a respins 
sentinţa de condamnare şi a făcut cunoscută în public hotărârea lui 

de a se despărţi pentru totdeauna de Roma. În prezenţa unei mulţimi 
de studenţi, doctori şi cetăţeni de toate categoriile, Luther a ars bula 
papală împreună cu toate legile canonice, decretele şi alte scrieri care 
susțineau autoritatea papală. „Duşmanii mei au fost în stare, prin 
arderea cărţilor mele“, a spus el, „să aducă pagube cauzei adevărului 
în mintea oamenilor de rând şi să le distrugă sufletele; pentru motivul 
acesta am ars şi eu cărţile lor. O luptă serioasă începe chiar acum. 
Până acum, doar m-am jucat cu papa. Am început această lucrare în 
Numele Domnului; ea se va încheia fără mine, dar prin puterea Sa.“ 
(Idem, b.6, cap.10) 

La reproşurile vrăjmaşilor lui, care-l dispreţuiau pentru slăbiciu- 
nea cauzei sale, Luther răspundea: „Cine ştie dacă nu Dumnezeu m-a 
ales şi m-a chemat şi dacă ei n-ar trebui să se teamă că, dispreţuindu- 
mă pe mine, ÎI dispreţuiesc pe Însuşi Dumnezeu? Moise era singur 
la ieşirea din Egipt; Ilie era singur în timpul domniei lui Ahab; Isaia 
era singur în Ierusalim; Ezechiel era singur în Babilon.... Dumnezeu 
n-a ales niciodată ca profet nici pe marele preot, nici vreun alt per- 
sonaj mare; ci de obicei a ales oameni umili şi dispreţuiţi, l-a ales pe 
păstorul Amos. În toate vremurile, sfinţii trebuiau să-i mustre pe cei 
mari, regi, prinți, preoţi şi oameni înţelepţi, cu primejdia vieții lor... 
Eu nu spun că sunt profet; dar spun că ar trebui să se teamă mai 
ales pentru că eu sunt singur şi ei sunt mulţi. De un lucru sunt sigur: 
Cuvântul lui Dumnezeu este de partea mea, şi nu a lor“. (Idem, b.6, 
cap.10) 

Şi totuşi nu fără o luptă teribilă cu sine s-a hotărât Luther să 
se despartă de biserică. Era cam pe vremea când scria: „Simt în 
fiecare zi, din ce în ce mai mult, cât este de greu să dau la o parte 
scrupulele care mi-au fost inoculate în copilărie. O, câtă durere mi-a 
produs, cu toate că aveam Scriptura de partea mea, să mă conving că 
trebuie să îndrăznesc a mă împotrivi papei şi să-l denunţ ca antihrist! 
Cât de mari au fost durerile inimii mele! De câte ori nu mi-am 
pus cu amărăciune aceeaşi întrebare care era atât de des pe buzele 
papistaşilor: «Numai tu eşti înţelept? Pot oare toţi ceilalţi să fie în 
rătăcire? Şi cum va fi dacă, după toate acestea, tu vei fi cel greşit şi ai 
implicat în rătăcirea ta atâtea suflete care vor fi pe veci condamnate?» 
Şi aşa m-am luptat cu mine şi cu Satana, până când Hristos, prin 
Cuvântul Său infailibil, mi-a întărit inima împotriva acestor îndoieli.“ 
(Martyn, p. 372, 373) 

Papa îl ameninţase pe Luther cu excomunicarea, dacă nu retracta, 
iar acum această ameninţare era o realitate. A fost emisă o nouă 
bulă, care anunţa despărțirea definitivă a lui Luther de Biserica Ca- 
tolică, denunţându-l ca fiind blestemat de cer, cuprinzând în aceeaşi 
condamnare pe toţi aceia care aveau să primească învăţăturile lui. 
Lupta cea mare era acum în plină desfăşurare. 

Împotrivirea este partea tuturor acelora pe care Dumnezeu îi 
foloseşte pentru a prezenta adevărurile care au o aplicaţie deosebită 
pentru vremea lor. Astfel, pentru zilele lui Luther era un adevăr pre- 
zent — un adevăr de o deosebită importanţă pentru vremea aceea; 
există însă un adevăr prezent şi pentru biserica de astăzi. Acela care 
face totul după sfatul voii Sale a găsit cu cale să-i pună pe oameni în 
diferite situaţii şi să le încredinţeze îndatoriri speciale pentru vremu- 
rile în care trăiesc şi pentru condiţiile în care se găsesc. Dacă aceştia 
vor preţui lumina care le-a fost dată, li se va descoperi o privire 
mai profundă a adevărului. Dar adevărul nu este astăzi mai dorit 
de majoritatea oamenilor de cum a fost dorit de papistaşii care s-au 
împotrivit lui Luther. Există şi azi, ca în veacurile trecute, aceeaşi 
dispoziţie de a primi teoriile şi tradiţiile oamenilor în locul Cuvân- 
tului lui Dumnezeu. Aceia care prezintă adevărul pentru vremea 
aceasta nu trebuie să se aştepte să fie primiţi mai bine decât au fost 
primiţi reformatorii. Marea luptă dintre adevăr şi rătăcire, dintre 
Hristos şi Satana, trebuie să crească în intensitate până la încheierea 
istoriei acestei lumi. 

Isus le spunea ucenicilor Săi: „Dacă aţi fi din lume, lumea ar 
iubi ce este al ei; dar pentru că nu sunteţi din lume şi pentru că Eu 
v-am ales din mijlocul lumii, de aceea vă urăşte lumea. Aduceţi-vă 
aminte de vorba, pe care v-am spus-o: «Robul nu este mai mare 
decât stăpânul său. Dacă M-au prigonit pe Mine, şi pe voi vă vor 
prigoni; dacă au păzit cuvântul Meu şi pe al vostru îl vor păzi»“ (loan 
15, 19.20). Iar pe de altă parte, Domnul a declarat lămurit: „Vai de 
voi, când toţi oamenii vă vor grăi de bine! Fiindcă tot aşa făceau 
părinţii lor cu proorocii mincinoşi!“ (Luca 6, 20). Spiritul lumii nu 
este astăzi mai mult în armonie cu spiritul lui Hristos faţă de cum era 
pe vremuri, iar aceia care predică Cuvântul lui Dumnezeu în curăța 
lui nu vor fi primiţi mai bine astăzi decât atunci. Formele împotrivirii 
faţă de adevăr s-ar putea să se schimbe, vrăjmăşia ar putea fi mai 

puţin manifestată, deoarece este mai subtilă; dar există totuşi aceeaşi 
[145]  duşmănie care se va manifesta până la sfârşitul timpului. 


Capitolul 8 — Luther înaintea Dietei 


Un nou împărat — Carol al V-lea - — vine pe tronul Ger- 
maniei şi trimişii Romei s-au grăbit să-i prezinte felicitările şi să-l 
convingă pe monarh să-şi folosească puterea împotriva Reformei. 
Pe de altă parte, prinţul-elector al Saxoniei, faţă de care Carol era 
mult îndatorat pentru coroana lui, l-a sfătuit să nu facă nici un pas 
împotriva lui Luther până ce nu va avea ocazia să-l asculte. Împăratul 
era pus astfel într-o mare încurcătură şi nedumerire. Papistaşii n-ar 
fi fost mulţumiţi cu nimic mai puţin decât cu un edict imperial, care 
să-l condamne pe Luther la moarte. Electorul declarase categoric că 
„nici maiestatea sa imperială şi nici vreo altă persoană nu dovedise 
că scrierile lui Luther erau greşite“, de aceea el cerea ca „Dr. Luther 
să-i fie asigurat un bilet de liberă trecere, ca să poată apărea îna- 
intea tribunalului judecătorilor învăţaţi, cucernici şi nepărtinitori“. 
(D»Aubigne, b.6, cap.11) 

Atenţia tuturor era acum atrasă spre adunarea statelor germane 
care urmau să fie reunite la Worms, la scurtă vreme după urcarea lui 
Carol pe tronul imperiului. Probleme şi interese politice importante 
urmau să fie luate în discuţie de către acest consiliu naţional; pentru 
prima dată prinții Germaniei urmau să se întâlnească cu tânărul lor 
monarh în forul adunării deliberative. Din toate părţile patriei au 
venit demnitarii bisericii şi ai statului. Prinţi cu tradiţie, din clasa 
înaltă, puternici şi mândri de drepturile lor ereditare, ecleziastici 
princiari înflăcăraţi de conştienţa superiorității lor în rang şi putere, 
cavaleri imperiali împreună cu purtătorii lor de arme şi ambasadori 
din ţări vecine şi îndepărtate — toţi aceştia s-au adunat la Worms. 
Însă, în această imensă adunare, subiectul care provocase cel mai 
adânc interes era cauza reformatorului saxon. 

Carol dăduse poruncă mai dinainte ca prinţul-elector să-l aducă 
pe Luther cu el la Dietă, asigurându-l de ocrotire şi făgăduindu-i 
o discuţie liberă cu persoane competente, privind problemele în 
dispută. Luther dorea foarte mult să apară înaintea împăratului. Şi 
pentru că sănătatea lui era la data aceea mult şubrezită, el scrise 

electorului: „Dacă nu pot merge la Worms sănătos, voi fi dus acolo 
aşa bolnav cum sunt. Căci dacă împăratul mă cheamă, nu mă în- 
doiesc că aceasta este chemarea lui Dumnezeu Însuşi. Dacă vor să 
folosească violenţa împotriva mea, şi aceasta este foarte probabil 
(căci nu pentru instruirea lor îmi poruncesc să apar), încredinţez 
problema în mâinile Domnului. Acela care i-a salvat pe cei trei tineri 
în cuptorul de foc încă trăieşte şi domneşte. Dacă nu mă salvează, 
viaţa mea este de mică importanţă. Să ne ferim însă ca Evanghelia 
să fie expusă batjocurii celor nelegiuiţi şi să ne vărsăm mai bine 
sângele pentru ea decât să-i lăsăm pe ei să triumfe. Nu-mi stă mie în 
putere să hotărăsc dacă viaţa sau moartea mea va contribui cel mai 
mult la mântuirea tuturor.... Vă puteţi aştepta la orice de la mine ... 
în afară de fugă sau retractare. Să fug nu pot, şi cu atât mai puţin să 
retractez.“ (Idem, b.7, cap.1) 

Atunci când la Worms au ajuns veştile că Luther urma să apară 
înaintea Dietei, s-a produs o agitaţie generală. Aleander, legatul 
papal căruia îi fusese în mod deosebit încredinţat acest caz, a fost 
alarmat şi mâniat. Era conştient că rezultatul urma să fie dezastruos 
pentru cauza papală. A institui o cercetare într-un caz în care papa 
pronunţase deja sentinţa de condamnare însemna o punere în discuţie 
a autorităţii suveranului pontif. Mai mult decât atât, el îşi dădea 
seama că argumentele elocvente şi puternice ale acestui om îi vor 
îndepărta pe mulţi dintre prinți de la cauza papei. De aceea, în 
cea mai mare grabă, a protestat pe lângă Carol împotriva prezenţei 
lui Luther la Worms. Cam în acelaşi timp a fost publicată bula 
de excomunicare a lui Luther; şi aceasta împreună cu presiunile 
legatului papal l-au făcut pe împărat să cedeze. Astfel, el scrise 
electorului că, dacă Luther nu retractează, ar trebui să rămână la 
Wittenberg. 

Nemulțumit de această victorie, Aleander a uneltit cu toată pu- 
terea şi viclenia de care dispunea pentru a asigura condamnarea lui 
Luther. Cu o stăruinţă vrednică de o cauză mai bună, el a impus 
problema în atenţia prinților, prelaţilor şi altor membri ai adunării, 
acuzându-l pe reformator de „răzvrătire, rebeliune, lipsă de respect 
şi hulă“. Dar vehemenţa şi pasiunea manifestate de legatul papal au 
demascat şi mai clar spiritul de care era însufleţit. „Este mânat de 
ură şi răzbunare“ era constatarea generală, „mai mult decât de râvnă 

şi evlavie“ (Idem, b.7, cap.1). Majoritatea membrilor Dietei erau mai 
mult decât oricând înclinați să privească favorabil cauza lui Luther. 

Aleander a susţinut cu un zel îndoit înaintea împăratului datoria 
de a executa edictele papale. Dar, sub legile Germaniei, aceasta nu 
se putea face fără concursul prinților şi, învins în cele din urmă de 
presiunile regatului, Carol i-a poruncit să-şi prezinte cazul înaintea 
Dietei. „A fost o zi plină de mândrie pentru nunțiul papal. Adunarea 
era mare, dar cauza era şi mai mare. Aleander urma să apere cauza 
Romei ... mama şi stăpâna tuturor bisericilor“. El urma să apere pri- 
matul lui Petru înaintea adunării capetelor princiare ale creştinătăţii. 
„Dotat cu darul vorbirii, a ştiut să se ridice la înălţimea acelei ocazii. 
Providența aranjase ca Roma să fie reprezentată şi să fie apărată 
de cel mai priceput dintre oratorii ei în faţa celui mai măreț dintre 
tribunale, înainte de a fi condamnată.“ (Wylie, b.6, cap.4). Aceia 
care erau în favoarea reformatorului întrezăreau cu oarecare teamă 
efectele cuvântării lui Aleander. Electorul Saxoniei nu era prezent, 
dar la sugestia sa unii dintre consilieri au notat cuvântarea nunţiului. 

Aleander s-a străduit cu toată puterea culturii şi a elocvenţei sale 
să doboare adevărul. Arunca asupra lui Luther acuzaţii după acuzaţii, 
tratându-l ca pe un duşman al bisericii şi al statului, al celor vii şi al 
celor morţi, al clerului şi al laicilor, al conciliilor şi al creştinilor. „În 
scrierile lui Luther“, zicea el, „există atâtea rătăciri, încât ar justifica 
arderea pe rug a o sută de mii de eretici“. 

Încheindu-şi pledoaria, el s-a străduit să arunce dispreţ asupra 
susținătorilor credinţei reformate: „Ce sunt toţi aceşti lutherani? O 
clică de pedagogi obraznici, de preoţi corupți, de călugări desfrânaţi, 
de judecători ignoranţi şi de nobili degradaţi, cu nişte oameni de rând 
pe care i-a indus în eroare şi pe care i-a pervertit. Cât de superioară 
le este gruparea catolică în număr, pricepere şi putere! O hotărâre 
unanimă a acestei adunări ilustre şi îi va lumina pe cei neştiutori, îi 
va avertiza pe cei lipsiţi de prevedere, va hotărî pe cei care se clatină 
şi va da putere celor slabi.“ (D»Aubigne, b. 7, cap. 3) 

Cu asemenea arme au fost atacați apărătorii adevărului în toate 
veacurile. Aceleaşi argumente sunt încă folosite împotriva acelora 
care au curajul să prezinte, în opoziţie cu rătăcirile înrădăcinate, 
învăţăturile clare şi directe ale Cuvântului lui Dumnezeu. „Cine sunt 
propagatorii acestor învățături noi?“ spun aceia care doresc o religie 
populară. „Sunt nişte neînvăţaţi, puţini la număr şi din clasa de jos. 

Cu toate acestea, pretind că au adevărul şi că sunt poporul ales al lui 
Dumnezeu. Sunt neştiutori şi amăgiţi. Cu mult superioară la număr 
şi influenţă este biserica noastră! Câţi oameni mari şi învăţaţi sunt 
printre noi! Ce mare putere este de partea noastră!“ Acestea sunt 
argumentele care au o influenţă grăitoare asupra lumii; dar nu sunt 
mai convingătoare astăzi decât în zilele reformatorului. 

Reforma nu s-a încheiat cu Luther, aşa cum socotesc unii, ci ea 
trebuie continuată până la încheierea istoriei lumii. Luther a avut o 
lucrare mare de făcut, aceea de a transmite şi altora lumina pe care 
Dumnezeu o aprinsese asupra lui, dar nu o poseda în totalitatea ei, 
adică acea lumină întreagă care trebuie dată lumii. Din vremea aceea 
şi până astăzi, o lumină nouă a continuat să strălucească neîncetat 
asupra Scripturilor şi noi adevăruri au fost continuu descoperite. 

Cuvântarea legatului papal a făcut o impresie profundă asupra 
Dietei. Acolo nu fusese prezent nici un Luther cu adevărurile clare 
şi convingătoare ale Cuvântului lui Dumnezeu pentru a-l învinge 
pe campionul papal. N-a fost făcută nici o încercare de a-l apăra pe 
reformator. De aceea s-a manifestat o dispoziţie generală nu numai 
de a-l condamna pe el şi învăţăturile pe care le predica, ci, dacă lucrul 
acesta ar fi fost posibil, să dezrădăcineze erezia. Roma se bucurase 
de cea mai favorabilă ocazie de a-şi apăra cauza. Tot ce se putea 
spune în apărarea ei fusese spus. Dar biruinţa aparentă era semnalul 
înfrângerii. De acum încolo, contrastul dintre adevăr şi rătăcire urma 
să se vadă mai clar atunci când se aflau în luptă deschisă. Niciodată, 
după ziua aceea, Roma nu avea să mai fie atât de sigură cum fusese 
până atunci. 

În timp ce marea majoritate a membrilor Dietei n-ar fi ezitat 
să-l predea pe Luther răzbunării Romei, mulţi dintre ei vedeau şi 
deplângeau stricăciunea care exista în biserică şi doreau o îndreptare 
a abuzurilor care dominau în poporul german, ca urmare a corupţiei 
şi lăcomiei din ierarhia romană. Legatul prezentase conducerea 
papală în lumina cea mai favorabilă. Dar Domnul l-a inspirat pe un 
membru al Dietei să dea o descriere amănunţită şi reală efectelor 
tiraniei papale. Cu o hotărâre nobilă, ducele George de Saxonia 
s-a ridicat în adunarea aceea princiară şi a arătat cu o exactitate 
teribilă amăgirile şi nelegiuirile papalității, precum şi urmările lor 
înfricoşătoare. În încheiere a spus: 

„Acestea sunt doar unele din abuzurile care strigă împotriva 
Romei. Orice ruşine a fost dată la o parte şi singurul lor scop este 
.. bani, bani, bani ... astfel că predicatorii care ar trebui să predice 
adevărul nu spun decât minciuni şi nu sunt numai toleraţi, ci sunt 
răsplătiți, deoarece cu cât mai mari sunt minciunile, cu atât mai mare 
este câştigul. Din acest izvor murdar izvorăsc asemenea ape infecte. 
Depravarea dă mâna cu lăcomia.... Vai, ruşinea făcută de cler este 
aceea care aruncă atât de multe suflete sărmane în condamnarea 
veşnică. Trebuie să se facă o reformă generală.“ (Idem, b.7, cap.4) 

O demascare mai iscusită şi mai energică a abuzurilor papale nu 
putea fi prezentată nici chiar de Luther, dar faptul că vorbitorul era 
un adversar hotărât al reformatorului a făcut ca influenţa cuvintelor 
lui să fie şi mai mare. 

Dacă ochii adunării ar fi fost deschişi, ei ar fi văzut îngerii lui 
Dumnezeu în mijlocul lor, răspândind raze de lumină în întunericul 
rătăcirii şi deschizând minţile şi inimile pentru primirea adevărului. 
Puterea adevărului şi înţelepciunii lui Dumnezeu era aceea care 
îi stăpânea chiar şi pe adversarii Reformei, pregătind astfel calea 
pentru marea lucrare ce urma să fie îndeplinită. Martin Luther n- 
a fost prezent; dar glasul Unuia mai mare decât el fusese auzit în 
adunarea aceea. 

Dieta a numit un comitet care să pregătească o listă a abuzurilor 
papale care apăsau atât de greu asupra poporului german. Această 
listă, care cuprindea o sută una descrieri amănunțite, a fost prezentată 
împăratului împreună cu cererea de a se lua de îndată măsuri pentru 
îndreptarea acestor abuzuri. „Câte suflete creştine pierdute“, spuneau 
petiţionarii, „câtă dezaprobare, câte stoarceri din cauza ruşinii care 
înconjoară corpul creştinătăţii! Este de datoria noastră să prevenim 
ruina şi dezonoarea poporului nostru. Pentru motivul acesta, vă 
rugăm umiliţi şi cu foarte mare grabă să porunciţi o reformă generală 
şi să vă luaţi răspunderea pentru realizarea ei.“ (Idem, b.7, cap.4) 

Consiliul a cerut, acum, ca Luther să apară înaintea lui. În ciuda 
stăruinţelor şi amenințărilor lui Aleander, împăratul a fost de acord 
în cele din urmă şi Luther a fost chemat să apară înaintea Dietei. O 
dată cu chemarea a fost dat şi un bilet de liberă trecere, asigurându- 
1 înapoierea într-un loc sigur. Acesta a fost dus la Wittenberg de 
curierul care a fost însărcinat să-l aducă la Worms. 

Prietenii lui Luther erau îngroziţi şi mâhniţi. Cunoscând prejude- 
căţile şi vrăjmăşia împotriva lui, se temeau că nici măcar biletul de 
liberă trecere nu va fi respectat şi au stăruit de el să nu-şi pună viaţa 
în primejdie. El le-a răspuns: „Papistaşii nu doresc ca eu să vin la 
Worms, ci condamnarea şi moartea mea. Dar aceasta nu interesează. 
Rugaţi-vă nu pentru mine, ci pentru Cuvântul lui Dumnezeu... Hris- 
tos îmi va da Duhul Său pentru a-i învinge pe aceşti slujitori ai 
rătăcirii. Îi sfidez în timpul vieţii mele şi voi triumfa asupra lor prin 
moartea mea. Ei se îngrămădesc la Worms pentru a mă constrânge 
să retractez; şi iată care va fi răspunsul meu: «Am spus mai înainte 
că papa era vicarul lui Hristos; acum susţin că el este vrăjmaşul 
Domnului nostru şi apostolul lui Satana.»“ (Idem, b.7, cap.6) 

Luther nu urma să facă această călătorie primejdioasă singur. În 
afară de trimisul imperial, trei dintre cei mai hotărâți prieteni s-au 
decis să-l însoţească. Melanchton dorea cu înfocare să li se alăture. 
Inima lui era strâns legată de a lui Luther şi a stăruit să-l urmeze, 
dacă era nevoie, în temniţă sau la moarte. Dar stăruinţele lui au fost 
refuzate. Dacă Luther ar fi pierit, atunci nădejdea Reformei trebuia 
să treacă asupra tânărului său colaborator. Când s-a despărțit de 
Melanchton, reformatorul a spus: „Dacă nu mă întorc şi vrăjmaşii 
mei mă vor condamna la moarte, tu continuă să înveţi şi rămâi 
statornic de partea adevărului. Lucrează în locul meu.... Dacă tu vei 
trăi, moartea mea va avea prea puţine urmări.“ (Idem, b.7, cap.7). 
Studenţii şi cetăţenii care se adunaseră să fie martori la plecarea lui 
Luther erau profund mişcaţi. O mare mulţime, formată din aceia ale 
căror inimi fuseseră mişcate de Evanghelie, şi-au luat rămas bun 
plângând. Aşa a plecat reformatorul împreună cu tovarăşii lui din 
Wittenberg. 

În timpul călătoriei au văzut că mintea oamenilor era apăsată de 
presimţiri întunecate. În unele oraşe nu li s-a dat nici o onoare. Când 
s-au oprit seara pentru odihnă, un preot le-a mărturisit, prieteneşte, 
temerile lui, înfăţişând înaintea lui Luther portretul unui reformator 
italian care suferise moartea de martir. A doua zi au aflat că scrierile 
lui Luther fuseseră condamnate la Worms. Solii imperiali aduceau 
la cunoştinţă decretul împăratului şi cereau oamenilor să aducă 
lucrările proscrise magistraţilor. Trimisul împăratului, temându-se 
pentru siguranţa lui Luther în faţa Dietei şi gândind că hotărârea 
lui s-ar putea clătina, l-a întrebat dacă dorea să meargă înainte. El 

a răspuns: „Cu toate că sunt proscris în toate oraşele, voi merge 
înainte“. (Idem, b.7, cap.7) 

La Erfurt a fost primit cu cinste. Înconjurat de mulțimile admi- 
ratoare, a trecut pe străzile pe care le cutreierase de multe ori cu 
traista lui de cerşetor. A vizitat chilia de la mănăsure şi şi-a amintit 
de luptele prin care lumina care inunda acum Germania îi lumi- 
nase sufletul. A fost rugat să predice. Acest lucru îi fusese interzis, 
dar trimisul i-a dat încuviințarea şi călugărul care odinioară fusese 
salahorul mănăstirii s-a urcat la amvon. 

A vorbit acelei adunări mari din cuvintele lui Hristos: „Pace 
vouă“. „Filozofi, doctori şi scriitori“, a spus el, „s-au străduit să-i 
înveţe pe oameni calea de a obţine viaţa veşnică şi n-au reuşit. Vă 
voi arăta astăzi calea.... Dumnezeu a ridicat dintre morţi un Om, pe 
Domnul Isus Hristos, ca să distrugă moartea, să nimicească păcatul şi 
să sigileze porțile iadului. Aceasta este lucrarea mântuirii... Hristos 
a biruit! Aceasta este vestea plină de bucurie; şi noi suntem mântuiţi 
prin lucrarea Sa şi nu prin faptele noastre.... Domnul nostru Isus 
Hristos a zis: «Pace vouă, uitaţi-vă la mâinile Mele», ceea ce vrea să 
spună: lată, omule! Eu şi numai Eu sunt acela care ţi-am îndepărtat 
păcatul şi te-am răscumpărat; iar acum tu ai pace, zice Domnul“. 

El a continuat arătând că adevărata credinţă va fi manifestată 
printr-o viaţă sfântă. „Din moment ce Dumnezeu ne-a mântuit, să 
facem în aşa fel, încât faptele noastre să fie primite înaintea Lui. 
Eşti bogat? Administrează-ţi bunurile pentru împlinirea nevoilor 
săracului. Eşti sărac? Slujba ta să fie primită înaintea celui bogat. 
Dacă munca ta este numai pentru tine, atunci serviciul pe care tu 
pretinzi că îl aduci lui Dumnezeu este o minciună.“ (Idem, b.7, cap.7) 

Oamenii ascultau ca fermecaţi. Pâinea vieţii era frântă acelor 
suflete flămânde. Hristos era înălţat înaintea lor mai presus de papi, 
legaţi, împărați şi regi. Luther n-a făcut nici o aluzie la situaţia 
sa primejdioasă. Nu căuta să fie obiectul discuţiei şi al simpatiei. 
Contemplându-L pe Hristos, el s-a pierdut pe sine din vedere. El 
se ascunsese în spatele Omului Calvarului, căutând să-L prezinte 
numai pe Isus ca fiind Răscumpărătorul păcătoşilor. 

Pe măsură ce reformatorul îşi continua călătoria, era privit peste 
tot cu un mare interes. O mulţime de oameni sinceri se îmbulzeau 
în jurul lui şi glasuri prietenoase îl avertizau cu privire la scopul 
romaniştilor. „Te vor arde“, spunea unul, „şi-ţi vor preface trupul în 

cenuşă, aşa cum au făcut cu Jan Huss“. Luther răspundea: „Chiar 
dacă ar aprinde un foc pe tot drumul de la Worms la Wittenberg, 
ale cărui flăcări să ajungă până la cer, aş trece prin el în numele 
Domnului; mă voi prezenta înaintea lor; voi intra în gura balaurului 
şi-l voi sfărâma dinții, mărturisindu-L pe Domnul Isus Hristos.“ 
(Idem, b.7, cap.7) 

Veştile cu privire la apropierea lui au produs la Worms o mare 
frământare. Prietenii săi tremurau gândindu-se la siguranţa lui; iar 
duşmanii se îngrijorau pentru succesul cauzei lor. Au fost făcute 
eforturi stăruitoare pentru a-l împiedica să intre în oraş. În urma 
uneltirilor papistaşilor, a fost sfătuit să meargă la castelul unui ca- 
valer prieten, unde se spunea că toate neînțelegerile vor fi rezolvate 
prieteneşte. Prietenii au încercat să-i mărească temerile înfăţişându-i 
primejdiile care îl amenințau. Dar toate eforturile au fost în zadar. 
Luther care era neînfricat declară: „Chiar dacă ar fi în Worms tot atâ- 
ţia demoni, câte țigle sunt pe acoperișuri, tot voi intra în el“. (Idem, 
b.7, cap.7) 

La sosirea în Worms, foarte mulţi oameni s-au îngrămădit la porţi 
pentru a-i ura bun venit. O aşa mulţime nu se adunase să-l salute 
nici pe împărat. Animaţia era intensă, iar din mijlocul mulţimii se 
auzi un glas plin de jale care îi cânta un cântec de îngropăciune, 
ca o avertizare cu privire la soarta care-l aştepta. „Dumnezeu va fi 
apărătorul meu“, spuse el când coborî din trăsură. 

Papistaşii nu crezuseră că Luther se va aventura să apară la 
Worms; de aceea, la sosirea lui i-a cuprins consternarea. Îndată, 
împăratul 1-a convocat pe membrii consiliului pentru a se consfătui 
ce cale trebuie urmată. Unul dintre episcopi, un papistaş fanatic, a 
spus: „Ne-am consultat suficient în această problemă. Maiestatea 
voastră imperială să scape cât mai curând de acest om. Sigismund 
nu l-a condamnat la moarte pe Jan Huss? Noi nu suntem obligaţi 
să dăm şi nici să menţinem biletul de liberă trecere al unui eretic“. 
„Nu, a răspuns împăratul, noi trebuie să ne ţinem făgăduinţa“. (Idem, 
b.7, cap.8). De aceea s-a hotărât ca reformatorul să fie ascultat. 

Tot oraşul era curios să-l vadă pe acest om deosebit şi o mulţime 
de vizitatori au umplut repede curtea. Luther abia îşi revenise din 
suferinţa recentă; era obosit de călătoria care-i consumase două 
săptămâni; trebuia să se pregătească pentru a face faţă evenimentelor 
importante din ziua următoare şi de aceea avea nevoie de linişte şi 

odihnă. Dar dorinţa de a-l vedea era atât de mare, încât s-a bucurat 
doar de câteva ceasuri de odihnă, când nobili, cavaleri, preoţi şi 
cetăţeni s-au adunat dornici în jurul lui. Printre aceştia erau mulţi 
dintre nobilii care ceruseră cu mult curaj împăratului o reformă a 
abuzurilor preoţilor şi care, spunea Luther, „se hrăniseră cu toţii din 
Evanghelia mea“. (Martyn p. 393). Vrăjmaşi şi prieteni, deopotrivă, 
veneau să-l vadă pe călugărul neînfricat; dar el îi primea cu un calm 
neabătut, răspunzând tuturor cu demnitate şi înţelepciune. Înfăţişarea 
îi era hotărâtă şi curajoasă. Faţa lui palidă şi slabă, având urme de 
oboseală şi de suferinţă, avea o expresie plină de bunătate şi chiar 
de bucurie. Solemnitatea şi seriozitatea profundă a cuvintelor lui îi 
dădeau o putere căreia nu-i puteau rezista nici vrăjmaşii lui. Atât 
prietenii, cât şi duşmanii erau plini de uimire. Unii erau convinşi că 
îl însoțea o putere divină; alții declarau ca şi fariseii despre Hristos: 
„Are drac“. 

A doua zi, Luther a fost somat să se prezinte înaintea Dietei. Un 
slujbaş imperial a fost însărcinat să-l conducă în sala de adunare; 
dar cu mare greutate a ajuns acolo. Toate intrările erau înţesate de 
spectatori, dornici să-l vadă pe călugărul care îndrăznise să se opună 
autorităţii papei. 

Când era gata să intre în faţa judecătorilor, un general bătrân, un 
erou a numeroase bătălii, i-a spus cu bunătate: „Sărmane călugăr, 
sărmane călugăr, eşti gata să iei o poziţie mai nobilă decât am luat 
eu sau alţi căpitani în cele mai sângeroase bătălii ale noastre. Dacă 
însă cauza ta este dreaptă şi eşti sigur de ea, mergi înainte în numele 
Domnului şi nu-ţi fie frică de nimic. Dumnezeu nu te va părăsi.“ 
(D>»Aubigne, b.7, cap.8) 

În cele din urmă, Luther se afla înaintea Dietei. Împăratul stătea 
pe tron. El era înconjurat de personalităţile cele mai ilustre din 
împărăție. Niciodată nu mai stătuse vreun om în faţa unei adunări 
mai impunătoare ca aceea în faţa căreia trebuia să răspundă Martin 
Luther de credinţa lui. „Această înfăţişare era deja un semnal al 
biruinţei asupra papalității. Papa îl condamnase, dar acum el stătea 
înaintea unui tribunal care prin însăşi această acţiune se situa mai 
presus de papa. Papa îl pusese sub interdicţie şi-l exclusese din orice 
societate omenească şi, cu toate acestea, fusese chemat într-un ton 
plin de respect şi primit înaintea celei mai Auguste adunării din 
lume. Papa îl condamnase la tăcere veşnică şi acum el era gata 

să vorbească înaintea a mii de ascultători atenți, adunați din cele 
mai îndepărtate părți ale creştinătăţii. O revoluție uriaşă s-a produs 
în felul acesta datorită concursului lui Luther. Roma se cobora de 
pe tron şi glasul unui călugăr a fost acela care a provocat această 
umilire.“ (Idem, b.7, cap.8) 

În faţa acelei adunări puternice şi pline de demnitate, reforma- 
torul, un om cu origine umilă, părea îngrozit şi încurcat. Mai mulţi 
prinți, observându-i emoția, s-au apropiat de el, iar unul dintre ei i-a 
şoptit: „Nu te teme de cei ce ucid trupul, dar nu pot ucide sufletul“. 
Altul i-a spus: „Când veți fi aduşi înaintea guvernatorilor şi împăra- 
ților pentru Numele Meu, vă va fi dat prin Duhul Tatălui vostru ce 
va trebui să spuneți“. În felul acesta, cuvintele lui Hristos erau aduse 
de oamenii mari ai lumii ca să-l întărească pe slujitorul Lui în ceasul 
încercării. 

Luther a fost condus chiar în faţa tronului împăratului. O tăcere 
adâncă a căzut peste adunarea înţesată de oameni. Apoi, un slujitor 
imperial s-a ridicat şi, arătând către o colecţie de scrieri ale lui 
Luther, a cerut ca reformatorul să răspundă la două întrebări: dacă 
le recunoaşte ca fiind ale lui şi dacă este gata să retracteze părerile 
pe care le avansase în ele. Titlurile cărţilor fiind citite, Luther a 
răspuns că în ceea ce priveşte prima întrebare recunoaşte cărțile 
ca fiind ale lui. „În ceea ce priveşte a doua întrebare“, răspunse 
el, „văzând că este o problemă care priveşte credinţa şi mântuirea 
sufletelor şi în care este implicat Cuvântul lui Dumnezeu, comoara 
cea mai prețioasă din cer şi de pe pământ, aş proceda fără prevedere 
dacă aş răspunde fără să mai gândesc. Aş putea afirma mai puţin 
decât o cere împrejurarea sau mai mult decât cere adevărul şi să 
păcătuiesc în felul acesta împotriva Cuvântului lui Hristos: «De 
oricine se va lepăda de Mine înaintea oamenilor Mă voi lepăda şi Eu 
de el înaintea Tatălui Meu care este în ceruri» (Matei 10, 33). Pentru 
motivul acesta rog maiestatea voastră imperială, cu toată umilinţa, 
să-mi dea timp ca să răspund fără să păcătuiesc împotriva Cuvântului 
lui Dumnezeu.“ (D»Aubigne, b.7, cap.8) 

Făcând cererea aceasta, Luther a procedat cu înţelepciune. Proce- 
deul lui a convins adunarea că n-a lucrat din pasiune sau din impuls. 
Această calmitate şi stăpânire de sine, neaşteptată de la acela care 
se dovedise îndrăzneţ şi intransigent, s-au adăugat puterii lui şi l-a 
făcut în stare după aceea să răspundă cu o prevedere, o hotărâre, o 

înţelepciune şi o demnitate care i-au surprins şi i-au dezamăgit pe 
adversarii lui, mustrând obrăznicia şi mândria lor. 

A doua zi trebuia să apară pentru a da răspunsul final. La un 
moment dat şi-a pierdut curajul, când şi-a dat seama de forţele care 
se uniseră împotriva adevărului. Credinţa i-a slăbit; groaza şi tremu- 
ratul l-au cuprins şi dezgustul l-a copleşit. Primejdiile se înmulţeau; 
duşmanii păreau gata să câştige biruinţa, iar puterile întunericului 
erau pe punctul de a învinge. Norii se adunau în jurul lui şi păreau 
să-l despartă de Dumnezeu. Dorea asigurarea că Domnul oştirilor 
va fi cu el. În groaza sufletului său s-a aruncat cu faţa la pământ şi a 
lăsat să se audă acele strigăte sfâşietoare de inimă, pe care nimeni 
altul decât Dumnezeu le poate înţelege pe deplin. 

„O, Dumnezeule atotputernic şi veşnic“, se rugă el, „cât de teri- 
bilă este lumea aceasta; iată, îşi deschide gura să mă înghită, iar eu 
am o atât de slabă încredere în Tine.... Dacă ar fi să-mi pun încrede- 
rea numai în puterea lumii acesteia, totul s-ar sfârşi.... Ceasul meu 
din urmă a venit, condamnarea mea a fost pronunţată... O, Dumne- 
zeule, ajută-mă împotriva înţelepciunii lumii. Fă aceasta.... Numai 
Tu ... căci nu este lucrarea mea, ci a Ta ... Eu nu am nimic a face aici, 
nimic pentru care să mă lupt cu aceşti mai mari ai lumii... Dar cauza 
este a Ta... şi este o cauză dreaptă şi veşnică. O, Doamne, ajută-mă! 
Dumnezeule credincios şi neschimbător, nu-mi pun încrederea în 
nici un om... Tot ce este omenesc este nesigur; tot ce vine de la 
om este zadarnic. Tu m-ai ales pentru această lucrare... Stai lângă 
mine pentru numele Preaiubitului Tău Fiu Isus Hristos, care este 
apărătorul meu, scutul şi turnul meu cel tare.“ (Idem, b.7, cap.8) 

Providența atotînţeleaptă i-a îngăduit lui Luther să-şi dea seama 
de pericolul în care se găsea, ca să nu se încreadă în puterea lui şi 
să se avânte cu îngâmfare în primejdie. Dar nu teama de suferinţele 
personale, teama de chin sau de moartea care părea că va avea 
loc în scurtă vreme, era aceea care-l copleşea de groază. Ajunsese 
în mijlocul crizei şi-şi simţea nevrednicia de a o întâmpina. Prin 
slăbiciunea lui, cauza adevărului ar fi putut suferi pierderi. Nu pentru 
propria siguranţă, ci pentru triumful Evangheliei s-a luptat Luther 
cu Dumnezeu. Groaza şi lupta sufletului său erau ca ale lui Iacov 
în lupta din acea noapte, lângă pârâul singuratic. Ca şi Iacov, el s-a 
luptat cu Dumnezeu şi a biruit. În neajutorarea sa cruntă, credinţa 
lui s-a prins de Hristos, Eliberatorul cel puternic. A fost întărit cu 

asigurarea că nu va fi singur înaintea Consiliului. Pacea s-a reîntors 
în sufletul lui şi s-a bucurat pentru că i s-a îngăduit să înalțe Cuvântul 
lui Dumnezeu înaintea conducătorilor popoarelor. 

Cu o nestrămutată încredere în Dumnezeu, Luther s-a pregă- 
tit pentru lupta care-i stătea în faţă. A meditat la răspunsul său, a 
examinat pasajele din scrierile lui şi a scos din Scripturi dovezi 
potrivite pentru a-şi susţine poziţia. Apoi, punându-și mâna stângă 
pe Volumul sacru care era deschis înaintea lui, şi-a ridicat mâna 
dreaptă spre cer şi a jurat „să rămână credincios Evangheliei şi să-şi 
mărturisească cu sinceritate credinţa chiar dacă va trebui să sigileze 
mărturia cu sângele său“. (Idem, b.7, cap.8) 

Când a fost condus din nou în Dietă, faţa sa nu purta nici o urmă 
de teamă sau de încurcătură. Liniştit şi paşnic, dar în acelaşi timp 
curajos şi nobil, a stat ca martor al lui Dumnezeu înaintea mai marilor 
pământului. Slujbaşul imperial l-a întrebat care îi era hotărârea, dacă 
dorea sau nu să-şi retracteze învăţăturile. Luther a răspuns pe un 
ton umil şi supus, fără violenţă sau patimă; comportamentul i-a 
fost respectuos şi modest, arătând o încredere şi o bucurie care au 
surprins întreaga adunare. 

„Prea luminate împărat, iluştri prinți şi stimaţi domni“, a început 
Luther, „stau înaintea voastră astăzi, în conformitate cu porunca ce 
mi-a fost dată ieri şi, prin harul lui Dumnezeu, conjur pe maiestatea 
voastră şi înălțimile voastre Auguste de a asculta cu îngăduinţă la 
apărarea unei cauze care sunt sigur că este dreaptă şi adevărată. Dacă 
din neştiinţă aş călca obiceiurile şi bunele maniere ale curților, vă 
rog să mă iertaţi;, căci n-am fost crescut în palatele regilor, ci în 
chiliile mănăstirii.“ (dem, b.7, cap.8) 

Apoi, intrând în subiect, a declarat că lucrările publicate nu aveau 
toate acelaşi caracter. În unele el tratase despre credinţă şi despre 
faptele bune, pe care chiar duşmanii le declaraseră nu numai ne- 
primejdioase, dar chiar folositoare. A le retracta ar fi însemnat să 
condamne adevărurile pe care în genere toţi le admiteau. A doua 
categorie consta în scrieri care expuneau corupţiile şi abuzurile papa- 
lităţui. A retrage aceste lucrări ar fi însemnat întărirea tiraniei Romei 
şi deschiderea unei uşi mai largi pentru multe şi mari fărădelegi. În 
a treia categorie din aceste cărţi, atacase persoanele care apăraseră 
relele existente. Cu privire la acestea mărturisea sincer că fusese 
mai aspru decât se cuvenea. N-a pretins că este fără greşeală; dar nu 

putea retrage nici aceste cărți, căci pe această cale i-ar fi încurajat 
pe duşmanii adevărului şi aceştia ar fi folosit ocazia de a zdrobi cu 
multă cruzime poporul lui Dumnezeu. 

„Dar eu sunt doar un om şi nu Dumnezeu“, a continuat el, „mă 
voi apăra de aceea ca şi Hristos: dacă am vorbit rău, arată-mi răul... 
Prin harul lui Dumnezeu, vă conjur, prea luminate împărate, pe voi, 
iluştri prinți şi toţi oamenii de orice rang, să-mi dovediţi din scrierile 
proorocilor şi ale apostolilor că m-am rătăcit. De îndată ce voi fi 
convins de lucrul acesta, voi retracta orice greşeală şi voi fi cel dintâi 
care voi lepăda cărţile mele şi le voi arunca în foc“. 

„Ceea ce am spus acum arată clar, nădăjduiesc, că am cântărit 
cu grijă şi am ţinut seama de primejdiile la care mă expun; departe 
de a fi înspăimântat, mă bucur să văd că Evanghelia este acum, ca 
şi în vremurile de mai înainte, o cauză de tulburare şi discordie. 
Acesta este caracterul, aceasta este soarta Cuvântului lui Dumnezeu. 
«N-am venit să aduc pacea pe pământ, ci sabia», a spus Isus Hristos. 
Dumnezeu este minunat şi înfricoşat în sfaturile Sale; feriţi-vă ca nu 
cumva, sub motivul că stingeţi certurile, să prigoniţi sfântul Cuvânt 
al lui Dumnezeu şi să atrageţi asupra voastră un potop înfricoşat de 
primejdii de neînvins, de dezastre imediate şi de pustiire veşnică... 
Aş putea cita multe exemple din descoperirile lui Dumnezeu. Aş 
putea vorbi despre faraoni, despre împărații Babilonului şi aceia ai 
lui Israel, ale căror lucrări n-au contribuit niciodată mai cu efect 
la propria distrugere decât atunci când au căutat prin consfătuiri, 
în aparenţă foarte înțelepte, să-şi întărească stăpânirea. Dumnezeu 
mută munţii din loc şi ei nu ştiu lucrul acesta.“ (Idem, b.7, cap.8) 

Luther vorbise în limba germană; i s-a cerut apoi să repete ace- 
leaşi cuvinte în limba latină. Deşi era obosit din cauza eforturilor 
anterioare, nu s-a plâns şi a rostit iarăşi cuvântarea cu aceeaşi clari- 
tate şi energie ca şi prima dată. Providența lui Dumnezeu l-a condus 
în lucrarea aceasta. Mintea multora dintre prinți era atât de orbită 
de rătăcire şi de superstiție, încât la prima rostire n-au văzut puterea 
raționamentului lui Luther; dar repetarea aceasta i-a făcut în stare să 
înţeleagă clar punctele prezentate. Aceia care îşi închiseseră ochii 
cu încăpățânare fată de lumină şi se hotărâseră să nu se lase convinşi 
de adevăr s-au mâniat de puterea cuvintelor lui Luther. Când şi-a 
terminat cuvântarea, purtătorul de cuvânt al Dietei a spus cu mânie: 

„N-ai răspuns la întrebarea care ţi-a fost pusă.... Ți se cere să dai un 
răspuns clar şi precis... Retractezi sau nu?“ 

Reformatorul a răspuns: „Pentru că tu, prea luminată maiestate 
şi voi înalţi conducători, îmi cereţi un răspuns clar, simplu şi precis, 
vi-l voi da şi este acesta: Nu-mi pot supune credinţa nici papei şi nici 
conciliilor, deoarece este limpede ca lumina zilei că de multe ori au 
greşit şi s-au contrazis unii cu alţii. De aceea, dacă nu sunt convins 
cu mărturia Scripturii sau printr-un raţionament clar, dacă nu sunt 
convins cu ajutorul pasajelor pe care le-am citat şi dacă ele nu-mi 
supun conştiinţa Cuvântului lui Dumnezeu, nu pot şi nu voi retracta, 
căci e periculos pentru un creştin să vorbească împotriva conştiinţei 
lui. Aici stau şi nu pot face altfel. Aşa să-mi ajute Dumnezeu! Amin.“ 
(Idem, b.7, cap.8) 

Astfel a rămas acest bărbat drept pe temelia sigură a Cuvântului 
lui Dumnezeu. Lumina cerului i-a iluminat faţa. Măreţia şi curăţia 
caracterului său, pacea şi bucuria inimii au fost văzute de toţi atunci 
când mărturisea împotriva puterii rătăcirii şi în favoarea superiorității 
acelei credinţe care biruie lumea. 

Întreaga adunare a rămas un timp uimită şi fără cuvânt. La primul 
răspuns, Luther vorbise pe un ton moderat, cu o ţinută respectuoasă 
şi supusă. Romaniştii au interpretat acest fapt ca o dovadă a slă- 
birii curajului. Ei au primit cererea pentru amânare mai degrabă 
ca o anticipare a retractării. Însuşi împăratul, observând cu un aer 
dispreţuitor înfăţişarea lui de călugăr, îmbrăcămintea lui modestă 
şi simplitatea cuvântării lui, declară: „Niciodată nu va face acest 
călugăr un eretic din mine“. Dar curajul şi hotărârea pe care le-a 
manifestat, împreună cu puterea şi claritatea raţionamentelor lui, i-au 
surprins pe toţi cei prezenţi. Împăratul, plin de admiraţie, a exclamat: 
„Acest călugăr vorbeşte cu o inimă atât de îndrăzneață şi cu un curaj 
atât de neclintit“. Mulţi dintre prinții germani priveau cu mândrie şi 
cu bucurie la acest reprezentant al naţiunii lor. 

Partizanii Romei fuseseră înfrânți; cauza lor apărea într-o lumină 
defavorabilă. Ei căutau să-şi menţină puterea, nu făcând apel la 
Scripturi, ci recurgând la ameninţări, argumentul dintotdeauna al 
Romei. Purtătorul de cuvânt al Dietei îi strigă: „Dacă nu retractezi, 
împăratul şi statele împărăției se vor sfătui cu privire la măsurile pe 
care le vom adopta împotriva unui eretic incorigibil“. 

Prietenii lui Luther, care ascultaseră cu mare bucurie nobila sa 
apărare, s-au cutremurat la auzul acestor cuvinte, dar însuşi refor- 
matorul a spus liniştit: „Dumnezeu să-mi ajute, dar nu pot retracta 
nimic“. (Idem, b.7, cap.8) 

Į s-a spus să se retragă din Dietă, în timp ce prinții urmau să 
se sfătuiască. Se simţea că a venit o mare criză. Refuzul lui Luther 
de a se supune putea afecta istoria bisericii pentru secole întregi. 
De aceea s-a hotărât să i se mai dea o ocazie de a retracta. Pentru 
ultima oară a fost adus în adunare. Din nou a fost întrebat dacă vrea 
să renunţe la învăţăturile lui. „Nu am alt răspuns de dat“, a spus el, 
„decât acela pe care l-am dat“. Era clar că nu putea fi determinat nici 
prin promisiuni ŞI nici prin ameninţări, ca să se supună ordinului 
Romei. 

Conducătorii papali s-au mâniat pentru că puterea lor, care îi 
făcuse pe regi şi pe nobili să tremure, era astfel dispreţuită de un 
călugăr umil; ei voiau să-l facă să le simtă mânia, torturându-i viaţa. 
Dar Luther, înțelegând primejdia, vorbise tuturor cu demnitatea şi 
calmul cuvenit unui creştin. În cuvintele sale nu fusese nici mândrie, 
nici patimă şi nici declaraţii neadevărate. El se pierduse pe sine din 
vedere, precum şi pe oamenii mari care-l înconjurau, şi simţea că 
era în prezenţa Unuia infinit, superior papilor, prelaţilor, regilor şi 
împăraţilor. Hristos vorbise prin mărturia lui Luther cu o putere şi o 
măreție care pentru moment i-au inspirat atât pe prieteni, cât şi pe 
duşmani cu teamă şi uimire. Duhul lui Dumnezeu fusese de faţă în 
acel conciliu, impresionând inimile conducătorilor împărăției. Mai 
mulţi prinți au recunoscut cu îndrăzneală dreptatea cauzei lui Luther. 
Mulţi au fost convinşi cu privire la adevăr; dar impresiile pe care 
şi le făcuseră n-au durat mult. Mai erau alţii care nu şi-au exprimat 
imediat convingerile, dar care, după ce au cercetat Scripturile, au 
devenit peste puţin timp susţinătorii Reformei. 

Electorul Frederic aşteptase cu mare îngrijorare prezenţa lui 
Luther înaintea Dietei şi cu o adâncă emoție ascultase discursul lui. 
Cu bucurie şi cu mândrie, el fusese martor la curajul doctorului, 
la statornicia şi la stăpânirea lui şi s-a hotărât să stea mai ferm în 
apărarea lui. El a pus în contrast părţile aflate în conflict şi a văzut 
că înţelepciunea papilor, a regilor şi a prelaţilor fusese făcută fără 
valoare de puterea adevărului. Papalitatea suferise o înfrângere care 
urma să fie simțită de toate popoarele şi în toate veacurile. 

Când trimisul papal şi-a dat seama de efectul produs prin cu- 
vântarea lui Luther, s-a temut mai mult decât oricând că siguranţa 
bisericii Romei se zdruncină, de aceea s-a hotărât să folosească toate 
mijloacele de care dispunea pentru a obţine nimicirea reformatorului. 
Cu toată elocvenţa şi amabilitatea diplomatică prin care se distingea 
în mod deosebit, a arătat tânărului împărat nebunia şi primejdia de 
a jertfi, pentru cauza unui călugăr neînsemnat, prietenia şi sprijinul 
puternicului scaun al Romei. 

Cuvintele lui n-au rămas fără efect. În ziua următoare răspun- 
sului dat de Luther, Carol a făcut în aşa fel, încât să fie prezentat 
Dietei un mesaj, prin care anunţa hotărârea lui de a urma politica 
înaintaşilor săi, de a menţine şi de a apăra religia catolică. Pentru 
că Luther refuzase să renunţe la rătăcirile lui, aveau să fie luate cele 
mai aspre măsuri împotriva lui şi a rătăcirilor pe care le predica. 
„Un călugăr umil, îndemnat de propria nebunie, s-a ridicat împotriva 
credinţei creştinătăţii. Pentru a opri această lipsă de respect, voi jertfi 
regatele, comorile, prietenii, trupul, sângele, sufletul şi viaţa mea. 
Sunt gata să-l alung pe Augustinul Luther, interzicându-i să provoace 
cea mai neînsemnată dezordine printre oameni; îl voi trata pe el şi 
pe adepţii lui ca pe nişte eretici încăpăţânaţi, cu excomunicarea, cu 
interdicţia şi cu toate mijloacele destinate să-i nimicească. Îi chem 
pe membrii statelor să se comporte ca nişte creştini credincioşi.“ 
(dem, b.7, cap.9). Cu toate acestea, împăratul a declarat că biletul 
de liberă trecere al lui Luther trebuie respectat şi că, înainte de a se 
lua măsuri împotriva lui, trebuie să i se îngăduie să ajungă acasă în 
siguranţă. 

Două păreri contradictorii erau susţinute acum de către membrii 
Dietei. Emisarii şi reprezentanţii papei au cerut din nou ca biletul de 
liberă trecere al reformatorului să nu fie respectat. „Rinul, spuneau ei, 
trebuie să primească cenuşa lui, aşa cum a primit-o şi pe aceea a lui 
Jan Huss acum un veac“ (Idem, b.7, cap.9). Dar prinții Germaniei, ei 
înşişi papistaşi şi duşmani juraţi ai lui Luther, au protestat împotriva 
unei asemenea încălcări a încrederii publice, considerând-o ca fiind 
o pată pe onoarea naţiunii. Ei şi-au amintit de nenorocirile care 
urmaseră morţii lui Huss şi au declarat că nu îndrăzneau să aducă 
din nou asupra Germaniei şi asupra tânărului lor împărat acele rele 
îngrozitoare. 

Carol însuşi, la această propunere mârşavă, a spus: „Chiar dacă 
onoarea şi credinţa ar fi alungate din toată lumea, ele trebuie să-şi 
găsească refugiul în inimile prinților“. (Idem, b.7, cap.9). El a fost 
apoi îndemnat de cruzii duşmani catolici ai lui Luther să procedeze 
cu el aşa cum a procedat Sigismund cu Huss — lăsându-l pe mâna 
bisericii; dar, amintindu-şi scena în care Huss în adunare publică, 
ridicându-şi lanţurile, îl acuză pe monarh pentru călcarea jurământu- 
lui, Carol al V-lea a declarat: „Nu doresc să roşesc ca Sigismund“. 
(L»enfant, vol. 1, p. 422) 

Cu toate acestea, Carol respinsese în mod deliberat adevărurile 
prezentate de Luther. „Sunt ferm hotărât să urmez exemplul înainta- 
şilor mei“, scria monarhul. (D»Aubigne, b.7, cap.9). El s-a hotărât să 
nu părăsească drumul obiceiului moştenit nici chiar pentru a merge 
pe căile adevărului şi ale neprihănirii. 

Pentru că părinţii lui fuseseră astfel, şi el dorea să susţină papa- 
litatea, cu toate cruzimile şi corupţia ei. Luând această poziţie, el 
refuză să primească o altă lumină mai mare decât aceea pe care o 
primiseră părinţii săi şi să îndeplinească vreo datorie pe care ei nu o 
îndepliniseră. 

Sunt mulţi în zilele noastre care se ţin de obiceiurile şi de tra- 
diţiile părinţilor lor. Când Domnul le trimite o lumină mai mare, ei 
refuză să o primească, pentru că, nefiind dată părinților lor, n-a fost 
primită de aceştia. Noi însă nu stăm pe aceeaşi poziţie pe care au stat 
şi părinţii noştri; ca urmare, atât datoriile, cât şi răspunderile noastre 
nu sunt aceleaşi cu ale lor. Noi nu vom fi aprobaţi de Dumnezeu dacă 
privim la exemplul părinţilor noştri pentru a ne stabili datoria, în 
loc de a cerceta cuvântul adevărului pentru noi înşine. Răspunderea 
noastră este mai mare decât a fost aceea a înaintaşilor noştri. Noi 
suntem răspunzători pentru lumina pe care ei au primit-o şi care 
ne-a fost dată ca moştenire, dar mai suntem răspunzători şi pentru 
acea lumină mai mare care străluceşte peste noi din Cuvântul lui 
Dumnezeu. 

Hristos spunea iudeilor necredincioşi: „Dacă n-aş fi venit şi nu 
le-aş fi vorbit, n-ar avea păcat; dar acum n-au nici o dezvinovăţire 
pentru păcatul lor“. (loan 15, 22). Aceeaşi putere divină vorbise şi 
prin Luther împăratului şi prinților germani. Şi pe măsură ce lumina 
se revărsa din Cuvântul lui Dumnezeu, Duhul Său stăruia pentru 
ultima oară pe lângă mulţi din adunarea aceea. Aşa cum Pilat, cu 

secole mai înainte, a îngăduit mândriei şi popularității să-i închidă 
inima faţă de Mântuitorul lumii, aşa cum Felix l-a trimis tremurând 
pe solul adevărului: „De astă dată du-te; când voi avea timp te 
voi chema“, aşa cum Agripa cel mândru a mărturisit: „Curând mai 
vrei tu să mă faci creştin“ (Faptele Apostolilor 24, 25; 26, 28), şi 
totuşi au întors spatele soliei trimise de cer — tot aşa Carol al V-lea, 
supunându-se poruncilor mândriei şi intereselor lumești, a hotărât 
să respingă lumina adevărului. 

Zvonurile cu privire la uneltirile împotriva lui Luther erau larg 
răspândite, producând o mare frământare în oraş. 

Reformatorul câştigase mulţi prieteni care, cunoscând cruzimea 
trădătoare a Romei faţă de toţi aceia care îndrăznesc să denunțe 
corupţiile ei, au hotărât că el nu trebuie să fie sacrificat. Sute de 
nobili s-au angajat să-l ocrotească. Nu puţini au fost aceia care au 
denunţat mesajul regal ca fiind o supunere din slăbiciune faţă de 
puterea stăpânitoare a Romei. Pe uşile caselor şi în pieţele publice 
erau aşezate pancarte, unele condamnându-l, iar altele apărându-l 
pe Luther. Pe una din acestea erau scrise numai cuvintele pline de 
înţeles ale înţeleptului: „Vai de tine ţară, al cărei împărat este un 
copil“. (Ecles. 10,16). Entuziasmul poporului în favoarea lui Luther 
în toată Germania a convins atât pe împărat, cât şi Dieta că orice 
nedreptate dovedită faţă de el ar fi putut primejdui pacea imperiului 
şi chiar stabilitatea tronului. 

Frederic de Saxonia păstra o rezervă bine studiată, ascunzându-şi 
cu grijă adevăratele lui sentimente faţă de reformator, în timp ce îl 
păzea cu o vigilenţă neobosită, veghind la toate mişcările lui şi ale 
duşmanilor săi. Dar erau mulţi care nu făcuseră nici o încercare de a- 
şi ascunde simpatia faţă de Luther. Era vizitat de prinți, conți, baroni 
şi de alte persoane deosebite, atât laici, cât şi preoţi. „Cămăruţa 
doctorului“, scria Spalatin, „nu putea cuprinde pe toţi vizitatorii care 
soseau.“ (Martyn, vol. 1, p. 404). Oamenii priveau la el ca şi când 
ar fi fost mai mult decât un om. Chiar şi aceia care nu credeau în 
învăţăturile lui nu puteau decât să admire acea integritate distinsă 
care l-a făcut să se expună morţii decât să-şi calce pe conştiinţă. 

Au fost făcute eforturi stăruitoare pentru a obţine consimţămân- 
tul lui Luther de a face un compromis cu Roma. Nobili şi prinți 
i-au spus că, dacă va continua să pună judecata proprie împotriva 
aceleia a bisericii şi a conciliilor, urma să fie în curând alungat din 

imperiu şi nu va avea nici o apărare. La acest apel Luther a răspuns: 
„Evanghelia lui Hristos nu poate fi predicată fără pierderi... De ce 
atunci să mă despartă frica sau primejdia de arestare, de Domnul 
şi de acel Cuvânt divin care singur este adevărul? Nu; vreau mai 
degrabă să-mi dau trupul, sângele şi viaţa.“ (D»Aubigne, b.7, cap.10) 

A fost din nou somat să se supună judecății împăratului, dar nici 
atunci nu avea de ce să se teamă. „Consimt“, a răspuns el, „din toată 
inima mea ca împăratul, prinții şi chiar cel mai neînsemnat creştin 
să cerceteze şi să judece lucrările mele; dar cu o condiţie, şi anume 
aceea de a lua Cuvântul lui Dumnezeu ca măsură. Oamenii nu au 
altceva de făcut decât să-l asculte. Nu-mi siliţi conştiinţa, care este 
legată şi înlănţuită de Sfintele Scripturi.“ (Idem, b.7, cap.10) 

La un alt apel, el a răspuns: „Consimt să renunţ la biletul meu de 
liberă trecere. Îmi aşez persoana şi viaţa în mâinile împăratului, dar 
Cuvântul lui Dumnezeu niciodată!“ (Idem, b.7, cap.10). S-a declarat 
de acord de a se supune hotărârii unui conciliu general, dar numai 
punând condiţia ca acelui conciliu să i se ceară să hotărască după 
Scripturi. „În ceea ce priveşte credinţa şi Cuvântul lui Dumnezeu“, 
adăuga el, „orice creştin poate fi un tot atât de bun judecător pentru 
sine ca şi papa, chiar dacă este susţinut de milioane de concilii.“ 
(Martyn vol. 1, p. 410). Atât prietenii, cât şi duşmanii s-au convins 
până la urmă că orice străduinţă pentru împăcare ar fi fără folos. 

Dacă reformatorul ar fi cedat doar într-un singur punct, Satana 
şi oştile lui ar fi câştigat biruinţa. Dar hotărârea lui nestrămutată 
a constituit mijlocul de eliberare al bisericii şi începutul unei ere 
noi şi mai bune. Influenţa acestui singur bărbat, care a îndrăznit 
să gândească şi să acţioneze independent în probleme de religie, 
urma să afecteze biserica şi lumea nu numai în vremea sa, ci în 
toate generaţiile viitoare. Statornicia şi credincioşia lui trebuiau să-i 
întărească pe toţi aceia care până la încheierea timpului urmau să 
treacă printr-o experienţă asemănătoare. Puterea şi maiestatea lui 
Dumnezeu au stat mai presus de orice conciliu al oamenilor, mai 
presus de marea putere a lui Satana. 

Lui Luther i s-a poruncit prin autoritatea împăratului să se în- 
toarcă acasă, dar ştia că acest anunţ va fi repede urmat de condam- 
narea lui. Deşi nori ameninţători îi umbreau orizontul, totuşi, atunci 
când a plecat din Worms, inima i s-a umplut de bucurie şi proslăvire. 
„Satana însuşi“, spunea el, „a păzit citadela papei; dar Hristos a făcut 

o spărtură mare în ea, iar Satana a fost constrâns să recunoască că 
Domnul este mai tare decât el.“ (D»Aubigne, b.7, cap.11) 

După plecare, dorind ca hotărârea lui să nu fie considerată în 
mod greşit ca răzvrătire, Luther i-a scris împăratului. „Dumnezeu, 
care este cercetătorul inimilor, îmi este martor“, spunea el, „că sunt 
gata cu toată sinceritatea să ascult de maiestatea voastră, în onoare 
sau în dezonoare, în viaţă sau în moarte, cu nici o excepţie în afară 
de aceea a Cuvântului lui Dumnezeu prin care trăieşte omul. În toate 
problemele vieţii acesteia, credincioşia mea va fi nezdruncinată, căci 
a pierde sau a câştiga aici nu are nici o valoare pentru mântuire. Dar 
atunci când sunt în joc interese veşnice, Dumnezeu nu vrea ca omul 
să se supună omului. Căci o astfel de supunere în problemele spiri- 
tuale este o adevărată închinare şi trebuie dată numai Creatorului“. 
(Idem, b.7, cap. 11) 

Plecând de la Worms, Luther a fost înconjurat cu mai multă 
căldură decât la venire. Preoţi princiari îl salutau pe călugărul ex- 
comunicat, iar conducătorii civili îl cinsteau pe bărbatul pe care 
împăratul îl atacase în public. A fost îndemnat să predice şi, în ciuda 
interdicţiei imperiale, s-a urcat iarăşi la amvon. „Niciodată nu m-am 
angajat să înlănţui Cuvântul lui Dumnezeu“, zicea el, „şi nici n-o 
voi face.“ (Martyn, vol. 1, p. 420) 

N-a trecut multă vreme de la plecarea lui din Worms, când pa- 
pistaşii au stăruit pe lângă împărat să dea un edict împotriva lui. 
În acest decret Luther era denunţat ca fiind „însuşi Satana în chip 
de om şi îmbrăcat în sutană de călugăr“ (D»Aubigne, b.7, cap.11). 
S-a dat ordin ca, de îndată ce va expira biletul de liberă trecere, 
să fie luate măsuri pentru a-i opri lucrarea. Tuturor le era interzis 
să-l găzduiască, să-i dea de mâncare sau de băut, să-l ajute şi să-l 
încurajeze prin cuvinte sau prin fapte, în public sau în particular. 
Trebuia să fie prins oriunde s-ar fi aflat şi dat în mâna autorităților. 
Şi adepţii lui trebuiau să fie întemnițați, iar bunurile lor confiscate. 
Scrierile lui trebuiau să fie distruse şi, în cele din urmă, toţi aceia 
care îndrăzneau să lucreze contrar prevederilor acestui decret cădeau 
sub condamnarea lui. 

Electorul de Saxonia şi prinții cei mai binevoitori faţă de Luther 
au plecat din Worms la scurtă vreme după plecarea lui, iar decretul 
împăratului a primit confirmarea din partea Dietei. Acum romaniştii 
jubilau. Ei socoteau soarta reformatorului sigilată. 

Dar Dumnezeu pregătise o cale de scăpare pentru slujitorul Lui, 
în acest ceas de primejdie. Un ochi veghetor urmărise mişcările lui 
Luther şi o inimă nobilă şi cinstită se hotărâse să-l scape. Era clar 
că Roma nu se va mulţumi cu nimic mai puţin decât cu moartea 
lui; numai ascunzându-l putea fi scăpat din gura leului. Dumnezeu 
a dat înţelepciune lui Frederic de Saxonia să facă un plan pentru 
ocrotirea reformatorului. Prin colaborarea unor prieteni devotați 
planul electorului a fost adus la îndeplinire, iar Luther a fost ascuns 
atât de prieteni, cât şi de duşmani. Pe drumul de întoarcere spre 
casă a fost răpit, despărţit de însoțitori şi dus în grabă prin pădure la 
castelul din Wartburg, o cetăţuie izolată în munţi. Atât răpirea, cât şi 
ascunderea lui au fost învăluite într-o taină atât de mare, încât nici 
Frederic n-a ştiut multă vreme unde fusese ascuns. Această neştiinţă 
n-a fost fără plan; atâta vreme cât electorul nu ştia nimic despre 
locul unde era Luther, nu putea descoperi nimic. Era mulţumit că 
reformatorul se află în siguranţă şi aceasta îi era de ajuns. 

Primăvara, vara şi toamna au trecut şi a venit din nou iarna, iar 
Luther rămânea tot prizonier. Aleander împreună cu partizanii săi 
tresăltau, crezând că lumina Evangheliei se va stinge. Dar în loc de 
aceasta, reformatorul îşi umplea candela din rezervorul adevărului 
şi lumina lui urma să lumineze cu o strălucire şi mai puternică. 

În siguranţa ospitalieră de la Wartburg, Luther s-a bucurat pentru 
o vreme de odihnă, după focul şi tumultul luptei. Dar n-a putut 
suporta multă vreme odihna şi liniştea. Obişnuit cu o viaţă de intensă 
activitate şi de luptă aprigă, nu putea să rămână inactiv. În acele 
zile solitare, i-a revenit în minte starea bisericii şi atunci strigă cu 
disperare: „Vai! Nu există nici unul în aceste zile din urmă ale 
mâniei Sale, care să stea ca un zid înaintea Domnului şi să-l salveze 
pe Israel!“ (Idem, b.9, cap.2). Gândurile lui se întorceau iarăşi la sine 
şi se temea să nu fie acuzat de laşitate, retrăgându-se din luptă. Se 
învinuia pentru delăsare şi comoditate. În acelaşi timp, îndeplinea 
zilnic lucrări mai mari decât părea posibil să îndeplinească un om. 
Pana sa nu trândăvea. În timp ce duşmanii lui se felicitau că fusese 
adus la tăcere, erau uimiţi şi încurcaţi de dovada palpabilă că el 
era încă activ. „O oaste“ de broşuri ieşite de sub pana lui circulau 
în toată Germania. El a mai făcut aici un serviciu foarte important 
pentru concetăţenii lui, traducând Noul Testament în limba germană. 

De pe Patmosul lui stâncos, a continuat timp de aproape un an să 
vestească Evanghelia şi să mustre păcatele şi rătăcirile timpului său. 

Dar Dumnezeu l-a retras pe slujitorul Său din arena vieții publice 
nu numai pentru a-l feri de mâna duşmanilor sau pentru a-i asigura 
un timp de linişte în vederea acestor lucrări importante. Trebuiau 
realizate lucrări şi mai preţioase decât acestea. În singurătatea şi 
obscuritatea acestei ascunzători din munţi, Luther a fost lipsit de 
sprijinul omenesc şi îndepărtat de lauda lumii. A fost în felul acesta 
salvat de mândrie şi de încredere în sine, care adesea sunt provocate 
de succes. Prin suferinţă şi umilire, a fost pregătit din nou să urce 
în deplină siguranţă pe culmile ameţitoare pe care fusese adesea 
înălţat. 

Când oamenii se bucură de libertatea pe care le-o aduce adevărul, 
sunt înclinați să-i preamărească pe aceia pe care Dumnezeu i-a 
folosit pentru a rupe lanţurile rătăcirii şi superstiţiei. Satana caută 
să îndepărteze gândurile şi afecțiunile oamenilor de la Dumnezeu 
şi să le îndrepte asupra instrumentelor omeneşti; el îi conduce să 
onoreze mai degrabă instrumentul şi să treacă cu vederea mâna care 
dirijează toate evenimentele Providenţei. Prea adesea conducătorii 
religioşi, care sunt lăudaţi şi respectaţi în felul acesta, pierd din 
vedere dependenţa lor de Dumnezeu şi sunt amăgiţi să se încreadă 
în ei înşişi. Ca urmare, ei caută să stăpânească mintea şi conştiinţa 
acelor oameni care sunt dispuşi să privească la ei pentru călăuzire, în 
loc să privească la Cuvântul lui Dumnezeu. Lucrarea reformei este 
adesea întârziată din cauza acestui spirit îngăduit de către susţinătorii 
ei. Dumnezeu dorea să ferească de această primejdie cauza Reformei. 
EI dorea ca lucrarea să primească nu amprenta omului, ci pe aceea a 
lui Dumnezeu. Ochii oamenilor fuseseră îndreptaţi asupra lui Luther 
ca fiind exponentul adevărului; el a fost ascuns pentru ca ochii să fie 
îndreptaţi spre Autorul veşnic al adevărului. 

În alegerea uneltelor pentru reforma — necesară bisericii 
se descoperă acelaşi plan divin ca şi la întemeierea ei. Învățătorul 
ceresc i-a trecut cu vederea pe oamenii cei mari ai pământului, pe 
cei titraţi şi bogaţi, care erau obişnuiţi să primească laude şi omagii 
ca fruntaşi ai poporului. Ei erau atât de mândri şi încrezători în ei 
înşişi pentru superioritatea lor îngâmfată, încât nu puteau fi aduşi 
să simtă cu semenii lor şi să devină colaboratori cu umilul Om 
din Nazaret. Pescarilor neînvăţaţi, truditori din Galilea, le-a fost 
adresată chemarea: „Veniţi după Mine şi vă voi face pescari de 
oameni“. (Matei 4, 19). Aceşti ucenici erau bărbaţi umili şi primitori 
de învăţătură. Cu cât erau influenţaţi mai puţin de învăţătura rătăcită 
a vremii lor, cu atât mai cu succes putea Hristos să-i educe şi să-i 
instruiască pentru slujirea Sa. Tot aşa au stat lucrurile şi în zilele 
marii Reforme. Reformatorii de seamă erau bărbaţi cu o viaţă umilă 
— bărbaţi care, dintre toţi contemporanii lor, erau cei mai liberi de 
mândria rangului ce-l aveau, precum şi de influenţa bigotismului 
şi a preoţiei. Planul lui Dumnezeu este de a folosi unelte smerite 
pentru a împlini lucrări mari. Atunci slava nu va fi dată oamenilor, 
ci Aceluia care lucrează prin ei voinţa şi înfăptuirea după buna Sa 
plăcere. 

La câteva săptămâni după naşterea lui Luther într-o colibă de 
mineri din Saxonia, Ulrich Zwingli s-a născut într-o colibă de păstori 
din Alpi. Împrejurările copilăriei lui Zwingli, precum şi educaţia 
primilor săi ani au fost astfel încât să-l pregătească pentru misiunea 
lui viitoare. 

Crescut în mijlocul scenelor măreţe ale naturii, cu frumuseți 
sublime şi maiestuoase, mintea i-a fost de timpuriu cuprinsă de sim- 
țământul măririi, puterii şi maiestăţii lui Dumnezeu. Istoria faptelor 
de eroism petrecute în munţii natali i-a aprins aspiraţiile tinereţii. Şi 
alături de bunica lui evlavioasă asculta la cele câteva istorisiri biblice 
preţioase pe care aceasta le culesese dintre legendele şi tradiţiile 
bisericii. Cu un interes deosebit, el asculta faptele mari ale patriarhi- 

lor şi profeților, ale păstorilor care vegheau asupra turmelor lor pe 
dealurile Palestinei, unde îngerii au vorbit cu ei despre Pruncul din 
Betleem şi despre Omul Calvarului. 

Asemenea lui Johan Luther, tatăl lui Zwingli dorea o educație 
pentru fiul lui, aşa că băiatul a părăsit de timpuriu văile natale. Min- 
tea lui s-a dezvoltat repede şi în scurtă vreme găsirea unor profesori 
competenţi pentru a-l învăţa a devenit o problemă. La vârsta de 
treisprezece ani a mers la Berna, care pe atunci avea cea mai celebră 
şcoală din Elveţia. Aici însă, s-a ivit o primejdie care ameninţa să-i 
distrugă viitorul lui promiţător. Eforturi hotărâte au fost făcute de 
nişte călugări pentru a-l atrage într-o mânăstire. Călugării domini- 
cani ŞI franciscani erau pe atunci în luptă pentru a câştiga favoarea 
poporului. Astfel, ei încercau să şi-o asigure prin fastul exterior al bi- 
sericilor, prin pompa ceremonialului lor şi prin atracțiile renumitelor 
moaşte şi icoane făcătoare de minuni. 

Dominicanii din Berna au văzut că, dacă l-ar fi putut câştiga pe 
acest tânăr şi talentat elev, şi-ar fi asigurat atât un izvor de câştig, cât 
şi onoare. Faptul că era atât de tânăr, darul lui înnăscut de vorbitor 
şi scriitor, precum şi talentul său muzical şi poetic aveau să fie mai 
eficiente decât toată pompa şi parada lor, cu scopul de a-i atrage pe 
oameni la slujbele lor religioase şi la mărirea veniturilor ordinului lor 
călugăresc. Prin viclenie şi prin linguşire, au încercat să-l convingă 
pe Zwingli să intre în mănăstirea lor. În timp ce era student, Martin 
Luther se închisese în chilia unei mănăstiri şi ar fi fost pierdut pentru 
lume dacă providenţa lui Dumnezeu nu l-ar fi liberat. Lui Zwingli 
nu i s-a îngăduit să facă faţă aceleiaşi primejdii. 

În mod providenţial, tatăl său a fost informat cu privire la pla- 
nurile călugărilor. El nu avusese intenţia ca băiatul să urmeze viaţa 
trândavă şi fără valoare a călugărilor. Văzând că era în joc viitorul 
lui, l-a chemat să se întoarcă acasă fără întârziere. 

Chemarea tatălui a fost ascultată, dar tânărul nu putea fi mulţumit 
multă vreme în văile lui natale şi în curând şi-a reluat studiile, 
apărând după un scurt timp la Basel. Acolo a auzit Zwingli pentru 
prima oară Evanghelia şi despre harul fără plată al lui Dumnezeu. 
Wittembach, un profesor de limbi vechi, în timp ce studia greaca 
şi ebraica, a fost inspirat să cerceteze Sfintele Scripturi şi, în felul 
acesta, razele luminii divine au luminat minţile studenţilor aflaţi 
sub îndrumarea lui. El învăţa că există un adevăr mai vechi şi de 

o valoare infinit mai mare decât teoriile învăţate de scolastici şi 
filozofi. Acest adevăr vechi era acela că moartea lui Hristos este 
singura răscumpărare a păcătosului. Pentru Zwingli, aceste cuvinte 
au fost ca prima rază de lumină care apare înaintea zorilor. 

În scurtă vreme Zwingli a fost chemat de la Basel să intre în 
lucrarea sa. Primul câmp de lucru a fost într-o parohie din Alpi, nu 
prea departe de văile lui natale. Fiind hirotonit ca preot, „s-a devotat 
cu tot sufletul cercetării adevărului dumnezeiesc; căci şi-a dat bine 
seama, spunea un prieten al reformatorului, cât de mult trebuie să 
cunoască acela căruia îi era încredinţată turma lui Hristos“. (Wylie, 
b.8, cap.5). Pe măsură ce studia Scripturile, îi apărea tot mai clar 
deosebirea dintre adevărurile lor şi rătăcirile Romei. S-a supus Bi- 
bliei ca fiind Cuvântul lui Dumnezeu, singura regulă îndestulătoare 
şi infailibilă. A văzut că ea trebuia să fie propriul interpret. N-a 
îndrăznit să încerce a explica Scriptura pentru a susţine o teorie sau 
învăţătură preconcepută, ci socotea de datoria lui să predice învăţă- 
turile ei directe şi neîndoielnice. A căutat să se folosească de orice 
mijloc de care dispunea pentru a ajunge la o înţelegere deplină şi co- 
rectă a sensului ei şi cerea ajutorul Duhului Sfânt care, spunea el, îl 
descoperă tuturor acelora care-l caută cu sinceritate şi cu rugăciune. 

„Scripturile“, spunea Zwingli, „vin de la Dumnezeu şi nu de la 
om; chiar Dumnezeu, Acela care iluminează, te va ajuta să înţelegi 
că vorbirea vine de la El. Cuvântul lui Dumnezeu nu poate greşi; el 
este luminos, el învaţă, el descoperă, el iluminează sufletul cu toată 
mântuirea şi cu tot harul, mângâie în Domnul, umileşte, încât se 
reduce şi chiar dispare pentru a-L cuprinde pe Dumnezeu“. Zwingli 
verificase pentru sine adevărul acestor cuvinte. Vorbind despre ex- 
perienţa lui de la data aceea, el scria mai târziu: „Când am început 
să mă consacru pe deplin Sfintelor Scripturi, am venit totdeauna 
în conflict cu filozofia şi teologia scolastică. În cele din urmă am 
ajuns la această concluzie: trebuie să părăseşti orice minciună şi să 
înveţi înţelesul simplu al Cuvântului lui Dumnezeu. După aceea am 
început să-I cer lui Dumnezeu lumina Sa, iar studiul Scripturilor a 
început să-mi fie mult mai uşor.“ (Idem, b.8, cap.6) 

Învățătura predicată de Zwingli nu era primită de la Luther. Era 
învăţătura lui Hristos. „Dacă Luther ÎI predică pe Hristos“, spunea 
reformatorul elveţian, „el trebuie să facă ce fac şi eu. Aceia pe care 
i-a adus el la Hristos sunt mai numeroşi decât aceia pe care i-am 

adus eu. Dar lucrul acesta nu contează. Nu voi purta alt nume decât 
acela al lui Hristos, al cărui soldat sunt şi numai El este Maestrul 
meu“. „Nu i-am scris niciodată lui Luther vreun cuvânt şi nici el mie. 
Şi de ce?... Pentru ca să se arate cât de mult este de acord Duhul lui 
Dumnezeu cu El Însuşi, deoarece amândoi, fără să ne fi înţeles mai 
înainte, învăţăm doctrina lui Hristos în acelaşi fel.“ (D»Aubigne, 
b.8, cap.9). 

În anul 1516, Zwingli a fost invitat să devină predicator în mă- 
năstirea din Einsiedeln. Aici avea să facă cunoştinţă mai de aproape 
cu stricăciunile Romei şi urma să-şi exercite influenţa ca reforma- 
tor, această influenţă avea să fie simțită dincolo de Alpii lui natali. 
Printre atracțiile de seamă din Einsiedeln, era un chip al Fecioarei 
despre care se spunea că avea puterea de a face minuni. Deasupra 
porţii de intrare a mănăstirii era o inscripţie care glăsuia astfel: „Aici 
se poate obţine o iertare deplină a păcatelor“. 

(Idem, b.8, cap.5). Întotdeauna veneau pelerini la racla Fecioa- 
rei; dar la marea sărbătoare anuală a sfințirii ei, mulțimile veneau 
din toate părțile Elveţiei şi chiar din Franţa şi din Germania. Zwin- 
gli, profund mâhnit la vederea acestor lucruri, a folosit ocazia de a 
proclama libertatea prin Evanghelie acestor sclavi ai superstiţiei. 

„Să nu vă închipuiţi“, spunea el, „că Dumnezeu este în acest 
templu mai mult decât în orice altă parte a creaţiunii Sale. Oricare ar 
fi ţara în care locuiţi, Dumnezeu este lângă voi şi vă aude.... Pot oare 
lucrările nefolositoare, pelerinajele lungi, darurile, icoanele, invoca- 
rea fecioarei sau a sfinţilor să vă asigure harul lui Dumnezeu”... Ce 
valoare are mulţimea cuvintelor cu care ne împodobim rugăciunile? 
De ce folos sunt o sutană lucioasă, o frunte împodobită, o haină lungă 
fluturând sau nişte papuci brodaţi cu aur?... Dumnezeu priveşte la 
inimă, iar inimile noastre sunt departe de El“. „Hristos“, spunea el, 
„care S-a adus jertfă o singură dată pe cruce, este jertfa şi victima 
aceea care a făcut ispăşire pentru păcatele tuturor credincioşilor în 
toată veşnicia.“ (Idem, b.8, cap.5) 

Pentru mulţi dintre ascultători, aceste învățături nu erau bine 
venite. Era o dezamăgire cruntă să li se spună că drumul lor obositor 
a fost făcut în zadar. Ei nu puteau înţelege iertarea oferită în dar prin 
Isus Hristos. Erau mulţumiţi cu vechiul drum spre ceruri pe care îl 
trasase Roma pentru ei. Ei nu se osteneau să caute ceva mai bun. Le 

era mai uşor să încredinţeze mântuirea lor preoţilor şi papei decât să 
caute curăţia inimii. 

Însă o altă categorie de ascultători a primit cu bucurie vestea 
mântuirii prin Hristos. Rânduielile practicate de Roma nu le aduse- 
seră pacea sufletească, de aceea au primit prin credinţă sângele lui 
Hristos ca ispăşire pentru ei. Aceştia s-au întors acasă pentru a face 
cunoscut şi altora lumina prețioasă pe care o primiseră. Adevărul 
a fost dus în felul acesta din cătun în cătun, din oraş în oraş, iar 
numărul pelerinilor la racla Fecioarei a scăzut foarte mult. S-a văzut 
totodată o scădere a darurilor, dar în acelaşi timp a scăzut şi salariul 
lui Zwingli, care era plătit din acestea. Acest lucru 1-a produs numai 
bucurie, căci a văzut că puterea fanatismului şi a superstiţiei fusese 
frântă. 

Autorităţile bisericii nu erau oarbe faţă de lucrarea pe care o 
făcea Zwingli, dar pentru un moment s-au ferit să intervină. Nădăj- 
duind să-l câştige pentru cauza lor, au încercat să-l atragă mai întâi 
prin linguşiri, dar în acelaşi timp adevărul câştiga teren în inimile 
oamenilor. 

Activitatea lui Zwingli la Einsiedeln l-a pregătit pentru un câmp 
mai mare, în care urma să intre în curând. După trei ani petrecuţi aici, 
a fost chemat ca predicator la catedrala din Zürich. Pe atunci, acesta 
era oraşul cel mai important din Confederaţia Helveuică şi influenţa 
exercitată aici urma să fie resimțită până departe. Eclesiasticii, prin a 
căror invitaţie a venit la Ziirich, doreau să se împotrivească oricăror 
inovaţii, astfel că l-au instruit în legătură cu îndatoririle lui. 

„Vei face tot ce vei putea“, i-au spus ei, „să strângi veniturile 
de la parohie, fără să le treci cu vederea chiar pe cele mai neînsem- 
nate. Şi îi vei îndemna pe credincioşi, atât de la amvon, cât şi la 
spovedanie, să dea zecimile şi darurile, ca să-şi arate în felul acesta 
dragostea lor faţă de biserică. Vei avea grijă de creşterea veniturilor 
percepute de la bolnavi, de la liturghii şi în general de la toate rându- 
ielile bisericeşti“. „În ceea ce priveşte administrarea sacramentelor, 
predicarea şi grija pentru turmă“, au adăugat învățătorii lui, „acestea 
sunt, de asemenea, îndatoririle capelanului. Dar pentru acestea tre- 
buie să foloseşti un înlocuitor şi mai ales în predicare. N-ar trebui să 
administrezi sacramentele decât persoanelor cu vază şi numai atunci 
când ţi se cer; ţi se interzice să le administrezi tuturor persoanelor, 
fără ca mai întâi să faci o deosebire între oameni.“ (Idem, b.8, cap.6). 


[176] 


[177] 


[178] 


150 Tragedia veacurilor 


Zwingli a ascultat în tăcere la această însărcinare şi, ca răspuns, 
după ce şi-a exprimat recunoştinţa față de cinstea chemării la acest 
post important, a început să explice drumul pe care şi-l propusese ca 
să-l adopte: „Viaţa lui Hristos“, a spus el, „a fost prea mult ascunsă 
de oameni. Voi predica toată Evanghelia lui Matei ... scoțând numai 
din izvoarele Scripturii, sondând adâncimile ei, comparând un pasaj 
cu altul şi căutând o înţelegere prin rugăciune continuă şi stăruitoare. 
Îmi voi consacra slujirea slavei lui Dumnezeu, laudei singurului 
Său Fiu, mântuirii adevărate a sufletelor şi clădirii lor în credinţa 
adevărată“ (Idem, b. 8, cap. 6). Cu toate că unii dintre ecleziastici 
au dezaprobat planul lui şi au încercat să-l determine să renunţe la 
el, Zwingli a rămas hotărât. A declarat că era gata nu să introducă o 
metodă nouă, ci metoda cea veche folosită de biserică în vremurile 
curate de la începuturile ei. 

Curând s-a trezit un viu interes pentru adevărurile pe care le 
predica; iar poporul se aduna în număr mare pentru a-i asculta pre- 
dicile. Mulţi care încetaseră de multă vreme să mai vină la slujbele 
religioase se aflau acum printre ascultători. Şi-a început lucrarea 
deschizând Evangheliile, citind şi explicând ascultătorilor săi relata- 
rea inspirată a vieţii, învățăturilor şi a morții lui Hristos. Aici, ca şi 
la Einsiedeln, a prezentat Cuvântul lui Dumnezeu ca fiind singura 
autoritate infailibilă, iar moartea lui Hristos ca singura jertfă desăvâr- 
şită. „La Hristos vreau să vă conduc“, spunea el, „la Hristos, Izvorul 
adevărat al mântuirii“ (Idem, b. 8, cap. 6). În jurul predicatorului 
s-au adunat oameni din toate clasele sociale, de la oamenii de stat şi 
savanţi, la meseriaşi şi ţărani. Ei îi ascultau cuvintele cu un interes 
profund. El nu numai că vestea darul unei mântuiri fără plată, dar 
mustra fără teamă relele şi stricăciunile timpului. Mulţi se întorceau 
de la catedrală lăudându-L pe Dumnezeu. „Acest bărbat“, spuneau 
ei, „este un predicator al adevărului. El va fi Moise al nostru pentru 
a ne scoate din această întunecime egipteană.“ (Idem, b. 8, cap. 6) 

Cu toate că la început străduinţele lui au fost primite cu un mare 
entuziasm, după un timp a apărut opoziţia. Călugării au început să-i 
împiedice lucrările şi să-i condamne învăţăturile. 

Mulţi l-au asaltat cu ironii şi batjocuri, alţii au recurs la obrăzni- 
cie şi la ameninţări. Dar Zwingli suporta toate acestea cu răbdare, 
spunând: „Dacă dorim să-i câştigăm pe păcătoşi la Isus Hristos, 
trebuie să închidem ochii faţă de multe lucruri“. (Idem, b. 8, cap. 6) 

Cam în acel timp a apărut o nouă acţiune destinată a face să îna- 
inteze lucrarea Reformei. Un anume Lucian a fost trimis la Ziirich 
cu câteva din scrierile lui Luther, de către un prieten al credinţei 
reformate din Basel, care a socotit că vânzarea acestor cărți ar putea 
fi un mijloc puternic pentru răspândirea luminii. „Încredinţează-te“, 
scria el lui Zwingli, „dacă acest băiat are destulă prevedere şi price- 
pere; dacă este aşa, atunci lasă-l să ducă din oraş în oraş, din cetate 
în cetate, din sat în sat şi chiar din casă în casă, printre elveţieni, lu- 
crările lui Luther şi îndeosebi expunerea lui cu privire la rugăciunea 
Domnului, scrisă pentru laici. Cu cât vor fi mai cunoscute, cu atât 
vor găsi mai mulţi cumpărători.“ (Idem, b.8, cap.6). În felul acesta 
lumina şi-a croit drumul. 

Când Dumnezeu Se pregăteşte să rupă lanţurile neştiinţei şi ale 
superstiţiei, atunci Satana lucrează cu o şi mai mare putere pentru 
a-i învălui pe oameni în întuneric, să lege cătuşele şi mai strâns. În 
timp ce în diferite ţări se ridicau bărbaţi pentru a prezenta poporului 
iertarea şi îndreptăţirea prin sângele lui Hristos, Roma a pornit cu 
forţe înnoite să deschidă pieţele ei în toată creştinătatea, oferind 
iertarea pe bani. 

Fiecare păcat îşi avea preţul lui, iar oamenilor li se asigura toată 
libertatea pentru săvârşirea crimelor, dacă tezaurul bisericii era me- 
reu plin. În felul acesta cele două mişcări înaintau paralel; una 
oferind iertarea de păcat în schimbul banilor, iar cealaltă iertarea 
prin Hristos — Roma aprobând păcatul şi făcând din el sursă de 
venituri, reformatorul condamnând păcatul şi arătând către Hristos 
ca Ispăşitor şi Eliberator. 

În Germania, vânzarea indulgențelor fusese încredinţată călu- 
gărilor dominicani şi era condusă de faimosul Tetzel. În Elveţia, 
negoţul acesta fusese pus în mâinile franciscanilor sub conducerea 
lui Samson, un călugăr italian. Samson făcuse bune servicii bisericii, 
adunând sume imense din Germania şi din Elveția pentru a umple 
tezaurul papal. Acum străbătea Elveţia, atrăgând mulţimi, jefuindu-i 
pe ţăranii sărmani de câştigul lor sărăcăcios şi storcând daruri bogate 
de la clasele înstărite. Dar influenţa Reformei s-a făcut simțită prin 
diminuarea acestor venituri, cu toate că n-a putut opri negoţul lor. 
Zwingli era încă la Einsiedeln, când Samson, la scurt timp după 
intrarea în Elveția, a sosit cu marfa lui în oraşul vecin. Aflând de 
misiunea lui, reformatorul s-a hotărât imediat să 1 se împotrivească. 

Cei doi nu s-au întâlnit, dar atât de mare a fost succesul lui Zwingli 
în demascarea pretențiilor călugărului, încât acesta a fost obligat să 
plece în altă parte. 

La Zürich, Zwingli predicase cu zel împotriva traficanților de 
iertare; şi când Samson s-a apropiat de locul acela, a fost întâmpinat 
de un sol din partea consiliului, cu o comunicare prin care i se punea 
în vedere să plece mai departe. În cele din urmă, a intrat totuşi printr- 
o înşelătorie, dar a fost alungat fără măcar să fi putut vinde vreo 
indulgență şi la scurt timp după aceea a părăsit Elveţia. 

Un puternic avânt a fost dat Reformei prin apariţia unei ciume 
sau „moartea neagră“, care s-a revărsat asupra Elveţiei în anul 1519. 
Atunci când oamenii s-au aflat în faţa plăgii nimicitoare, mulți au 
fost făcuţi să simtă cât de zadarnice şi fără valoare erau iertările pe 
care le cumpăraseră şi doreau o temelie mai sigură pentru credinţa 
lor. La Ziirich, Zwingli a fost şi el atins de boală şi a ajuns atât de 
slăbit, încât orice nădejde de însănătoşire era spulberată, a circulat 
chiar ştirea că a murit. În acel ceas de încercare, nădejdea şi curajul 
lui au rămas neclintite. A privit prin credinţă la crucea de pe Calvar, 
încrezându-se în ispăşirea îndestulătoare pentru păcat. Când s-a 
întors de la porțile morţii, a predicat Evanghelia cu o mai mare 
râvnă decât înainte, iar cuvintele lui exercitau o influenţă irezistibilă. 
Oamenii l-au primit cu bucurie pe pastorul lor iubit care se întorsese 
din pragul mormântului. Ei înşişi, după ce trecuseră prin suferinţă şi 
fiind aproape de moarte, au simţit ca niciodată mai înainte valoarea 
Evangheliei. 

Zwingli ajunsese la o înţelegere mai clară a adevărurilor Evan- 
gheliei şi experimentase în mod deplin în viaţa sa puterea ei înno- 
itoare. Căderea omului şi Planul de Mântuire erau subiectele asupra 
cărora stăruia. „În Adam“, spunea el, „toţi suntem morţi, aruncaţi în 
stricăciune şi în condamnare“. (Wylie, b.8, cap.9). „Hristos a obținut 
pentru noi o răscumpărare care durează în veci. Suferinţa Lui este ... 
o jertfă veşnică şi are putere să vindece pentru veşnicie; ea satisface 
dreptatea divină pentru veşnicie pentru toţi aceia care se încred în ea 
cu o credinţă hotărâtă şi nezdruncinată.“ Dar ea învaţă cu claritate 
că oamenii nu sunt liberi, datorită harului lui Hristos, să continue a 
păcătui. „Oriunde este credinţă în Dumnezeu, există şi Dumnezeu 
şi acolo unde locuieşte Dumnezeu, este şi zel care îi îndeamnă şi îi 
constrânge pe oameni la fapte bune.“ (D»Aubigne, b.8, cap. 9) 

Atât de mare era interesul în favoarea predicării lui Zwingli, 
încât catedrala era plină până la refuz de mulţimea care venea să-l 
asculte. Puțin câte puţin, în măsura în care ei îl puteau primi, el des- 
coperea ascultătorilor săi adevărul. Era atent ca să nu introducă de la 
început puncte care i-ar fi consternat şi ar fi dat naştere la prejudecăţi. 
Lucrarea lui era să le câştige inimile pentru învăţăturile lui Hristos, 
să le înmoaie prin iubirea Sa şi să păstreze înaintea lor exemplul 
Său; şi pe măsură ce primeau învăţăturile Evangheliei, credinţele şi 
practicile lor superstiţioase urmau să fie în mod inevitabil părăsite. 

Pas cu pas, Reforma înainta în Zürich. Alarmaţi, duşmanii lui 
s-au ridicat într-o împotrivire activă. Dar cu un an mai înainte, că- 
lugărul din Wittenberg rostise un nu categoric papei şi împăratului 
la Worms, iar acum totul părea să arate o împotrivire asemănătoare 
faţă de pretențiile papei la Zürich. Atacuri repetate au fost îndrep- 
tate împotriva lui Zwingli. În cantoanele papale, din timp în timp, 
ucenicii adevăraţi ai Evangheliei erau duşi la rug, dar aceasta nu era 
destul; însuşi învățătorul ereziei trebuia adus la tăcere. Ca urmare, 
episcopul de Constanţa a trimis trei delegaţi la consiliul din Ziirich, 
care l-au acuzat pe Zwingli că îi învaţă pe oameni să calce legile 
bisericii, punând astfel în primejdie pacea şi ordinea societăţii. Dacă 
autoritatea bisericii avea să fie respinsă, susţinea el, urmarea avea 
să fie o anarhie universală. Zwingli a răspuns că timp de patru ani 
predicase Evanghelia în Ziirich, „care a fost mai liniştit şi mai paşnic 
decât toate celelalte oraşe din confederație“. „Nu este oare“, spunea 
el, „creştinismul cel mai bun salvator al siguranţei generale?“ (Wylie, 
b.8, cap.11) 

Delegații i-au sfătuit pe membrii consiliului să continue a rămâne 
în biserică, fără care, au declarat ei, nu există mântuire. Zwingli a răs- 
puns: „Această acuzaţie să nu vă intimideze. Temelia bisericii este 
aceeaşi Stâncă, acelaşi Hristos care i-a pus lui Petru acest nume pen- 
tru că L-a mărturisit cu credincioşie. În orice popor, oricine crede din 
toată inima în Domnul Isus este primit de Dumnezeu. lată, în adevăr, 
biserica în afara căreia nimeni nu poate fi mântuit.“ (D»Aubigne, ed. 
londoneză, b.8, cap.1 1). Ca urmare a acestei conferinţe, unul dintre 
delegaţii episcopului a primit credinţa reformată. 

Consiliul n-a luat nici o măsură împotriva lui Zwingli, dar Roma 
s-a pregătit pentru un nou atac. Şi când reformatorul a aflat despre 
uneltirile duşmanilor lui a exclamat: „Să continue; mă tem de ei 

aşa cum stânca cea puternică se teme de valurile care se sparg la 
picioarele ei“. (Wylie, b.8, cap.11). Străduinţele ecleziasticilor n- 
au făcut decât să promoveze cauza pe care ei căutau să o distrugă. 
Adevărul continua să se răspândească. În Germania, adepţii lui, 
descurajaţi de dispariţia lui Luther, au căpătat iarăşi curaj când au 
văzut înaintarea Evangheliei în Elveţia. 

Atunci când Reforma a fost întărită la Ziirich, roadele s-au văzut 
mai deplin în alungarea viciului şi în promovarea ordinii şi armoniei. 
„Pacea îşi are sălaşul în oraşul nostru“, scria Zwingli; „nici ceartă, 
nici făţărnicie, nici gelozie, nici luptă. De unde poate veni această 
unire decât de la Domnul şi de la învăţătura noastră care ne umple 
de roadele păcii şi ale evlaviei?“ (Idem, b.8, cap. 15) 

Biruinţele câştigate de Reformă i-au provocat pe romanişti la 
eforturi şi mai hotărâte pentru distrugerea ei. 

Văzând cât de puţin reuşiseră prin persecuție şi prin interzicerea 
lucrării lui Luther în Germania, s-au hotărât să lupte împotriva Re- 
formei cu propriile ei arme. Ei aveau să susţină o dispută cu Zwingli 
şi, prin aranjamentele făcute de ei în această problemă, îşi asigurau 
victoria, alegând nu numai locul luptei, ci şi judecătorii care trebuiau 
să hotărască între părțile în discuţie. Şi dacă l-ar fi avut pe Zwingli 
în puterea lor, s-ar fi îngrijit să nu le scape. Conducătorul adus astfel 
la tăcere, mişcarea putea fi repede sfărâmată, nimicită. Acest plan a 
fost tăinuit însă cu grijă. 

S-a hotărât ca disputa să se ţină la Baden, dar Zwingli n-a fost 
de faţă. Membrii consiliului din Ziirich, suspectând planurile papis- 
taşilor şi avertizaţi de rugurile aprinse în cantoanele papale pentru 
mărturisitorii Evangheliei, n-au îngăduit pastorului lor să se expună 
primejdiei. La Zürich, el era gata să-i întâlnească pe toţi partizanii 
pe care Roma i-ar fi putut trimite, dar să meargă la Baden, unde 
sângele martirilor pentru adevăr tocmai fusese vărsat, însemna să 
meargă la moarte sigură. Oecolampadius şi Haller au fost aleşi să-l 
reprezinte pe reformator, în timp ce faimosul dr.Eck, susţinut de o 
oaste de doctori învăţaţi şi prelați, era campionul Romei. 

Deşi Zwingli n-a fost prezent la conferinţă, influenţa lui a fost 
simțită. Toţi secretarii au fost aleşi de papistaşi, iar altora le-a fost 
interzis să ia note sub pedeapsa cu moartea. Cu toate acestea, Zwingli 
primea zilnic un raport cu privire la cele ce se spuneau la Baden. Un 
student dintre cei prezenţi la dispută făcea în fiecare seară un raport 

cu privire la argumentele prezentate în acea zi. Alți doi studenți luau 
aceste note pentru a le duce împreună cu scrisorile zilnice ale lui 
Oecolampadius lui Zwingli la Zürich. Reformatorul răspundea, dând 
sfaturi şi sugestii. Scrisorile lui erau scrise noaptea, iar studenții se 
întorceau cu ele la Baden dimineaţa. Pentru a înşela vigilenţa gărzii 
care staţiona la porţile oraşului, aceşti soli duceau pe cap coşuri cu 
păsări şi li se îngăduia să treacă fără nici o piedică. 

În felul acesta Zwingli susţinea lupta cu împotrivitorii lui înver- 
şunaţi. El „a lucrat mai mult“, spunea Myconius, „prin meditaţiile, 
prin nopţile nedormite şi prin sfatul pe care-l transmitea la Baden 
decât ar fi făcut discutând personal cu duşmanii lui.“ (D»Aubigne, 
b.11, cap.13) 

Romaniştii, îmbătaţi de o biruinţă anticipată, veniseră la Baden 
îmbrăcaţi în mantile lor bogate şi strălucitoare de podoabe. Ei 
ofereau cu largheţe mesele lor pline cu cele mai scumpe delicatese şi 
cu cele mai alese vinuri. Povara îndatoririlor ecleziastice era uşurată 
prin veselie şi chefuri. În contrast izbitor au apărut reformatorii, care 
erau priviţi de oameni puţin mai bine decât o grupă de cerşetori şi 
a căror hrană simplă îi reţinea prea puţin la masă. Proprietarul lui 
Oecolampadius, având ocazia să-l vadă în cameră, îl găsea totdeauna 
angajat în studiu sau în rugăciune şi, minunându-se mult, raporta că 
ereticul era în fond „foarte evlavios“. 

La conferinţă „Eck a urcat la amvon cu îngâmfare, împodobit 
splendid, în timp ce umilul Oecolampadius, îmbrăcat modest, a fost 
obligat să-şi ocupe locul în faţa adversarului pe un scaun rudimen- 
tar“ (dem, b.11, cap.13). Glasul puternic al lui Eck şi siguranţa lui 
nemăsurată nu l-au părăsit deloc. Zelul lui era stimulat de nădejdea 
aurului şi a renumelui; căci apărătorul credinţei avea să fie răsplătit 
cu o sumă considerabilă. Când cele mai bune argumente au fost 
respinse, a recurs la insulte şi chiar la blesteme. 

Oecolampadius, modest şi neîncrezător în sine, a ezitat să intre 
în luptă, pentru un moment, dar a făcut declaraţia solemnă: „Nu 
recunosc nici o altă normă de judecată decât Cuvântul lui Dumnezeu“ 
(Idem, b.1 1, cap.13). Deşi amabil şi curtenitor în purtare, s-a dovedit 
abil şi neabătut. În timp ce romaniştii, după obiceiul lor, apelau 
la autoritatea tradiţiilor bisericii, reformatorul s-a alipit categoric 
de Sfintele Scripturi. „Obiceiul“, spunea el, „n-are nici o putere în 
Elveţia, dacă nu se întemeiază pe constituţie; în materie de credinţă, 

Biblia este constituţia noastră“ (Idem, b.11, cap.13). 

Contrastul dintre cei doi luptători n-a rămas fără efect. Raţio- 
namentul calm şi lămurit al reformatorului, prezentat atât de plăcut 
şi de modest, a influenţat minţile care s-au întors cu dezgust de la 
pretenţiile îndrăzneţe şi violente ale lui Eck. 

Discuţia a continuat timp de 18 zile. La încheierea ei papistaşii, 
cu o mare încredere, au pretins victoria. Majoritatea deputaţilor s- 
au alăturat Romei, iar Dieta i-a declarat pe reformatori învinşi şi a 
hotărât ca ei împreună cu Zwingli, conducătorul lor, să fie îndepărtați 
din biserică. Dar roadele conferinţei au descoperit de care parte era 
câştigul. Lupta a avut ca urmare un puternic avânt pentru cauza 
protestantă şi, nu după multă vreme, oraşe importante ca Berna şi 
Basel s-au declarat în favoarea Reformei. 


Capitolul 10 — Înaintarea Reformei în Germania 


Dispariţia misterioasă a lui Luther — a produs consternare 
în toată Germania. Întrebări cu privire la el se auzeau pretutindeni. 
Circulau cele mai ciudate zvonuri şi mulţi credeau că fusese ucis. 
A fost o mare întristare nu numai printre prietenii declaraţi, ci şi 
între miile de oameni care nu luaseră, în mod deschis, o poziţie în 
favoarea Reformei. Mulți s-au legat printr-un jurământ solemn să-i 
răzbune moartea. 

Conducătorii Romei au văzut cu groază până unde se ridicase 
duşmănia împotriva lor. Cu toate că la început se bucuraseră de 
moartea lui Luther, acum căutau să se ascundă de mânia poporului. 
Duşmanii lui nu fuseseră atât de tulburaţi de faptele sale îndrăzneţe 
când era printre ei, cum erau acum după răpirea lui. Aceia care, 
în mânia lor, căutaseră să-l distrugă pe îndrăzneţul reformator se 
umpluseră de teamă acum, când el devenise un prizonier neajutorat. 
„Singura cale care ne mai rămâne pentru a ne salva“, spunea unul 
dintre ei, „este să aprindem torţele şi să-l căutăm pe Luther în toată 
lumea pentru a-l reda naţiunii care-l cere.“ (D»Aubigne, b.9, cap.1). 
Edictul împăratului părea să devină fără valoare. Legaţii papali s-au 
umplut de indignare când au văzut că li se dădea cu mult mai puţină 
atenţie decât sorții lui Luther. 

Veştile că el se găsea în siguranţă, deşi prizonier, au calmat 
temerile poporului, în timp ce au trezit entuziasmul în favoarea 
lui. Scrierile lui au fost citite cu o sete şi mai mare decât înainte. 
Mulţimi din ce în ce mai mari se alăturau cauzei bărbatului erou 
care, cu un preţ atât de înfricoşător, apărase Cuvântul lui Dumnezeu. 
Reforma câştiga continuu putere. Sămânţa semănată de Luther se 
răspândea pretutindeni. Lipsa lui împlinea acum o lucrare pe care 
prezenţa lui n-ar fi făcut-o. Ceilalţi lucrători simțeau o răspundere 
nouă, acum, când marele lor conducător era înlăturat. Cu o credinţă 
nouă şi un devotament nou, ei se străduiau să facă cu toată puterea 
lor ca lucrarea începută atât de nobil să nu slăbească. 

Dar nici Satana nu era inactiv. A încercat ceea ce încercase şi 
cu alte mişcări reformatoare — să-i amăgească şi să-l distrugă pe 
oameni, oferindu-le o contrafacere în locul lucrării adevărate. Aşa 
cum în primul secol al bisericii creştine au fost hristoşi mincinoşi, 
tot astfel s-au ridicat profeţi mincinoşi şi în secolul al XVI-lea. 

Câţiva bărbaţi, profund afectaţi de frământarea din lumea reli- 
gioasă, şi-au închipuit că au primit descoperiri deosebite din ceruri 
şi au pretins că au însărcinarea divină să ducă până la desăvârşire 
Reforma care, declarau ei, fusese doar slab începută de Luther. În 
realitate, ei nu aduceau la îndeplinire lucrarea pe care el o făcuse. 
Ei au respins marele principiu care era chiar temelia Reformei, şi 
anume Cuvântul lui Dumnezeu este regula de credinţă şi practică 
îndestulătoare, şi în locul acestei călăuze care nu greşeşte, au pus 
standardul schimbător şi nesigur al propriilor sentimente şi impresii. 
Prin îndepărtarea Cuvântului care arată rătăcirea şi minciuna, a fost 
deschisă pentru Satana calea de a stăpâni minţile oamenilor după 
buna lui plăcere. 

Unul dintre aceşti profeţi pretindea că a fost instruit chiar de 
îngerul Gabriel. Un student care s-a unit cu el şi-a părăsit studule, 
afirmând că fusese înzestrat de Dumnezeu Însuşi cu înţelepciunea 
de a explica Cuvântul Său. Alţii care erau în mod natural înclinați 
spre fanatism s-au unit cu el. 

Manifestările acestor fanatici au produs o mare frământare. Pre- 
dicarea lui Luther îi trezise pe oamenii de pretutindeni să simtă 
nevoia Reformei, dar acum unele persoane cu adevărat sincere erau 
rătăcite de susţinerile noilor profeţi. 

Conducătorii mişcării s-au dus la Wittenberg ca să-şi susţină 
ideile lor înaintea lui Melanchton şi a colaboratorilor săi. Ei spuneau: 
„Suntem trimişi de Dumnezeu să-i învăţăm pe oameni. Am avut 
conversații intime cu Domnul; ştim ce se va întâmpla; într-un cuvânt, 
suntem apostoli şi profeţi şi facem apel la dr. Luther“. (Idem, b.9, 
cap.7) 

Reformatorii erau uimiţi şi încurcaţi. Aceasta era o astfel de 
situaţie cum nu mai întâlniseră niciodată mai înainte şi nu ştiau 
ce cale să aleagă. Melanchton spunea: „Sunt cu adevărat în aceşti 
bărbaţi nişte spirite extraordinare; dar ce fel de spirite? Pe de o parte 
să ne ferim a stinge Duhul lui Dumnezeu, pe de altă parte să nu fim 
rătăciţi de spiritul lui Satana“. (Idem, b.9, cap.7) 


Înaintarea Reformei în Germania 159 


Rodul acestei noi învățături s-a văzut curând. Oamenii au fost 
conduşi să neglijeze Biblia sau chiar să o respingă cu totul. Şcolile 
au fost invadate de confuzie. Astfel că studenţii treceau peste toate 
restricţiile, îşi părăseau studiile şi se retrăgeau din universitate. Băr- 
baţii care credeau că sunt în stare să reînsufleţească şi să conducă 
lucrarea Reformei s-au succedat unul după altul numai pentru a o 
aduce pe marginea prăpăstiei. Romaniştii şi-au recăpătat încrederea 
şi au exclamat plini de bucurie: „Încă un efort şi totul va fi al nostru“. 
(Idem, b.9, cap.7) 

Când a auzit din Wartburg cele întâmplate, Luther a spus cu 
adâncă îngrijorare: „Totdeauna m-am aşteptat că Satana ne va tri- 
mite această nenorocire“. (Idem, b.9, cap.7). El şi-a dat seama de 
caracterul adevărat al acelora care pretindeau că sunt profeţi şi a 
văzut primejdia care ameninţa cauza adevărului. Împotrivirea papei 
şi a împăratului nu-i provocase o încurcătură şi o durere atât de mare 
ca aceea pe care o trăia acum. Iar dintre prietenii care se declaraseră 
în favoarea Reformei, se ridicaseră cei mai răi duşmani. Chiar ade- 
vărurile care îi aduseseră o atât de mare bucurie şi mângâiere erau 
folosite acum pentru a provoca dispută sau pentru a crea confuzie în 
biserică. 

În lucrarea Reformei, Luther fusese mânat de Duhul lui Dumne- 
zeu şi se depăşise chiar pe sine. El nu-şi propusese să ia poziţii ca 
acelea pe care le luase sau să facă schimbări atât de radicale. El nu 
fusese decât un instrument în mâna Puterii Infinite. Cu toate acestea, 
se cutremura adesea pentru rezultatul lucrării lui. Odată spusese: 
„Dacă aş şti că învăţătura mea ar dăuna unui om, doar unui singur 
om, oricât de umil şi de neluat în seamă — ceea ce nu se poate, 
deoarece ea este însăşi Evanghelia — aş fi gata mai degrabă să mor 
de zece ori decât să o retractez“. (Idem, b.9, cap.7) 

Iar acum chiar Wittembergul, centrul Reformei, cădea văzând 
cu ochii sub puterea fanatismului şi a nelegiuirii. Această tristă stare 
nu era urmarea învățăturilor lui Luther; şi totuşi vrăjmaşii săi din 
întreaga Germanie au pus-o pe seama lui. În amărăciunea sufletului 
său, se întreba adesea: „Oare acesta poate fi sfârşitul acestei lucrări 
mari de reformă?“ Alteori, în timp ce se ruga lui Dumnezeu cu 
ardoare, pacea se revărsa iarăşi peste inima lui. „Lucrarea nu este 
a mea, ci a Ta“, spunea el; „Tu nu vei permite să fie distrusă de 
superstiție sau de fanatism“. Dar gândul de a rămâne încă multă 

vreme în afara luptei într-o astfel de criză a devenit de nesuportat. 
S-a hotărât să se reîntoarcă la Wittenberg. 

A pornit fără întârziere în călătoria lui primejdioasă. Era sub 
interdicţie imperială. Duşmanii săi aveau libertatea să-i ia viaţa; iar 
prietenilor le era interzis să-l ajute sau să-l adăpostească. Guvernul 
imperial luase cele mai aspre măsuri împotriva adepților lui. Dar el a 
văzut că lucrarea Evangheliei era primejduită şi în numele Domnului 
a ieşit fără teamă, să se lupte pentru adevăr. 

Într-o scrisoare adresată prinţului elector, după ce şi-a expus pla- 
nul de a părăsi Wartburgul, Luther spunea: „Să fie cunoscut înălțimii 
voastre că eu mă duc la Wittenberg sub o ocrotire mult mai înaltă 
decât aceea a prinților şi a electorilor. Nu mă gândesc să solicit spri- 
jinul înălţimii voastre şi, departe de a dori protecţia voastră, aş dori 
mai degrabă să vă ocrotesc eu. Dacă aş şti că înălțimea voastră ar 
putea sau ar vrea să mă ocrotească, nu m-aş duce cu nici un chip la 
Wittenberg. Nu există nici o sabie care să ajute la înaintarea acestei 
cauze. Numai Dumnezeu trebuie să facă totul, fără ajutorul şi fără 
concursul omului. Acela care are cea mai mare credinţă este cel care 
o va putea ocroti mai mult.“ (Idem, b. 9, cap. 8) 

Într-o altă scrisoare, scrisă pe drumul către Wittenberg, Luther 
adăuga: „Sunt gata să intru în dizgraţia înălţimii voastre şi în mânia 
lumii întregi. Nu sunt oare locuitorii Wittenbergului oile mele? 
Nu mi i-a încredinţat Dumnezeu mie? Şi n-ar trebui oare, dacă este 
necesar, să mă expun morţii pentru ei? În afară de aceasta, eu mă tem 
că în Germania a izbucnit o grozavă răzvrăure prin care Dumnezeu 
vrea să pedepsească națiunea noastră.“ (Idem, b. 9, cap. 7) 

Cu mare prudenţă şi cu umilinţă, dar hotărât şi statornic, a început 
să lucreze. „Prin cuvânt“, spunea el, „trebuie să răsturnăm şi să 
distrugem tot ce a fost întemeiat pe violenţă. Nu mă voi folosi de 
forţă împotriva celor superstiţioşi şi necredincioşi.... Nimeni nu 
trebuie constrâns. Libertatea este însăşi esenţa credinţei.“ (Idem b. 
9, cap. 8) 

Curând se răspândi vestea în Wittenberg că Luther se întorsese 
şi urma să predice. Oamenii alergau din toate părțile, iar biserica 
s-a umplut până la refuz. Urcând la amvon, a început să-i îndemne, 
să-i mustre şi să-i înveţe cu multă înţelepciune şi blândeţe. Vorbind 
despre aceia care recurseseră la măsuri violente pentru desfiinţarea 
liturghiei, spunea: 


Înaintarea Reformei în Germania 161 


„Liturghia este un lucru rău; Dumnezeu i S-a împotrivit şi ar 
trebui să fie desfiinţată; aş fi dorit ca în toată lumea să fi fost înlocuită 
prin Cina Evangheliei. Însă nimeni nu trebuie să fie despărţit de 
ea prin forţă. Trebuie să lăsăm problema în mâinile Domnului. 
Cuvântul Său trebuie să lucreze şi nu noi. Şi mă veţi întreba de ce 
aşa? Pentru că nu ţin inimile oamenilor în mâna mea, aşa cum ţine 
olarul lutul. Noi avem dreptul să vorbim; dar nu avem dreptul să 
acționăm. Să predicăm; restul aparţine lui Dumnezeu. Dacă aş folosi 
forţa, ce aş câştiga? Încruntare, formalitate, rânduieli omeneşti şi 
făţărnicie. 

Dar n-ar fi nici o sinceritate a inimii, nici credinţă şi nici milă. 
Acolo unde lipsesc acestea trei, totul lipseşte şi n-aş da nici o ceapă 
degerată pentru un astfel de rezultat. Dumnezeu poate face singur 
mai mult prin Cuvântul Său decât voi şi decât mine şi toată lumea, 
prin puterea noastră unită. Dumnezeu cere stăpânire asupra inimii, 
când inima este luată în stăpânire totul este câştigat...“ 

„Voi predica, voi discuta şi voi scrie; dar nu voi constrânge pe ni- 
meni, deoarece credinţa este un act voluntar. Vedeţi cum am procedat 
eu. M-am ridicat împotriva papei, a indulgențelor şi a papistaşilor, 
dar fără violenţă sau zgomot. Am prezentat Cuvântul lui Dumnezeu, 
am predicat şi am scris, aceasta a fost tot ce am făcut. Şi în timp ce 
dormeam, cuvântul pe care l-am predicat a răsturnat papalitatea în 
aşa fel, încât nici un prinţ sau împărat nu i-a făcut un atât de mare 
rău. Şi cu toate acestea n-am făcut nimic; căci Cuvântul a făcut totul. 
Dacă aş fi dorit să fac apel la forţă, poate că toată Germania ar fi 
fost scăldată în sânge. Însă care ar fi fost urmarea? Ruină şi pustiire 
atât pentru trup, cât şi pentru suflet. De aceea rămân liniştit şi las 
Cuvântul să străbată prin toată lumea.“ (Idem, b. 9, cap. 8) 

Timp de o săptămână, în fiecare zi, Luther a continuat să predice 
mulţimii dornice. Cuvântul lui Dumnezeu a frânt vraja exaltării fana- 
tice. Puterea Evangheliei i-a întors pe cei rătăciţi la calea adevărului. 

Luther nu dorea să se întâlnească cu fanatici ale căror acţiuni 
pro-duseseră un rău atât de mare. Îi ştia ca oameni cu judecată 
nesănătoasă şi cu patimi nestăpânite care, în timp ce pretindeau a 
fi iluminaţi în mod deosebit de sus, nu suportau nici cea mai slabă 
contrazicere şi nici cel mai amabil sfat sau mustrare. Arogându-şi 
autoritatea supremă, ei cereau tuturor fără discuţie să le recunoască 
pretenţiile. Dar pentru că ei au cerut o întrevedere, Luther a consimţit 

să se întâlnească cu ei; şi în acest fel le-a demascat cu un succes 
atât de mare pretenţiile lor, încât impostorii au plecat în grabă din 
Wittenberg. 

Fanatismul a fost înăbuşit pentru o vreme; dar câţiva ani mai 
târziu a izbucnit iarăşi cu o violenţă şi mai mare şi cu urmări mai 
grozave. Cu privire la conducătorii acestei mişcări, Luther spunea: 
„Pentru ei, Sfintele Scripturi erau doar o literă moartă şi au început 
să strige cu toţii: Duhul! Duhul! Desigur eu nu-i voi urma acolo 
unde-i conduce duhul lor. Să mă ferească Dumnezeu, în mila Sa, 
de o biserică în care nu sunt decât sfinţi. Doresc să locuiesc cu cel 
umil, cu cel slab, cu cel bolnav, care-şi cunoaşte şi simte păcatele şi 
care geme şi strigă mereu la Dumnezeu din adâncul inimii lor, ca să 
primească mângâiere şi sprijin.“ (Idem, b.10, cap.10) 

Thomas Miinzer, cel mai activ dintre aceşti fanatici, era un bărbat 
cu o vastă pricepere care, dacă ar fi fost corect îndrumată, l-ar fi făcut 
în stare să facă binele; dar el nu învățase primele principii ale religiei 
adevărate. „Era stăpânit de dorinţa de a reforma lumea şi uita, ca de 
altfel toţi fanaticii, că reforma trebuie să înceapă cu el.“ (Idem, b. 
9, cap. 8). Ambiţia lui era să câştige poziţie şi influenţă şi nu dorea 
să fie al doilea, nici măcar după Luther. Declara că reformatorii, 
înlocuind autoritatea papei cu aceea a Scripturilor, nu făcuseră decât 
să întemeieze o formă diferită de papalitate. El pretindea că fusese 
însărcinat pe cale divină să introducă reforma adevărată. „Acela care 
are acest spirit“, spunea Miinzer, „are credinţa adevărată, chiar dacă 
n-ar fi văzut niciodată Scripturile în viaţa lui.“ (Idem, b. 10, cap. 10) 

Învăţătorii fanatici se lăsau stăpâniţi de impresii, socotind orice 
gând sau pornire ca fiind glasul lui Dumnezeu. Ca urmare au căzut 
în mari extreme. Unii dintre ei şi-au ars Bibliile, chiar exclamând: 
„Litera omoară, dar Duhul dă viaţă“. Învățătura lui Minzer făcea 
apel la dorinţa oamenilor după ceva miraculos, în timp ce le hrănea 
mândria, punând, în realitate, ideile şi părerile oamenilor mai presus 
de Cuvântul lui Dumnezeu. Învățăturile lui erau primite de mii de 
credincioşi. În curând, a condamnat orice ordine din serviciul divin 
public şi a declarat că a asculta de prinți însemna a încerca să-L 
slujeşti atât pe Dumnezeu, cât şi pe Belial. 

Mintea oamenilor care începuseră să respingă jugul papalității 
a început să-şi piardă răbdarea şi sub restricţiile autorităţii civile. 
Învățăturile revoluţionare ale lui Miinzer, care susţinea că sunt apro- 

bate de cer, i-au condus să iasă de sub orice control şi să dea curs 
prejudecăţilor şi pornirilor lor. Au urmat scenele cele mai grozave 
de răzvrătire şi violenţă, iar câmpiile Germaniei au fost stropite de 
sânge. 

Agonia sufletească pe care Luther o trăise odinioară la Erfurt 
apăsa asupra lui acum cu o putere îndoită, când vedea urmările 
fanatismului puse pe seama Reformei. Prinții papistaşi declarau — 
şi mulţi erau gata să creadă declaraţia — că răscoala era rodul legitim 
al învățăturilor lui Luther. Cu toate că această acuzaţie nu avea nici 
cel mai slab temei, a provocat o mare amărăciune reformatorului. Era 
peste puterile lui să suporte ca adevărul să fie astfel disprețuit, fiind 
pus laolaltă cu cel mai josnic fanatism. Pe de altă parte, conducătorii 
răscoalei îl urau pe Luther deoarece el nu numai că se împotrivea 
învățăturilor lor şi combătuse pretenţiile lor de inspiraţie divină, 
dar îi mai declarase şi rebeli faţă de autorităţile civile. Pentru a se 
răzbuna, ei l-au acuzat ca fiind un impostor. Se părea că aruncaseră 
asupra lui atât vrăjmăşia prinților, cât şi a poporului. 

Romaniştii tresăltau, aşteptând să fie martorii unei apropiate pră- 
buşiri a Reformei; ei îl acuzau pe Luther chiar şi pentru greşelile pe 
care el încercase cu atâta stăruinţă să le îndrepte. Partida fanaticilor, 
prin susţinerea mincinoasă că fuseseră trataţi cu o mare nedreptate, 
avea succes în câştigarea simpatiilor unei mari clase de oameni şi, 
aşa cum se întâmplă totdeauna cu aceia care apucă pe o cale rea, au 
ajuns să fie priviţi ca martiri. În felul acesta, aceia care au folosit 
toată puterea lor împotriva Reformei erau compătimiţi şi lăudaţi 
ca victime ale cruzimii şi ale persecuției. Această lucrare era de 
la Satana, mânată de acelaşi spirit de răscoală care s-a manifestat 
pentru prima oară în ceruri. 

Satana căuta continuu să-i amăgească pe oameni şi să-i facă să 
numească păcatul neprihănire, şi neprihănirea să o considere păcat. 
Cât succes a avut această lucrare! De câte ori mustrarea şi dezapro- 
barea sunt aruncate asupra slujitorilor credincioşi ai lui Dumnezeu, 
deoarece ei stau fără teamă în apărarea adevărului! Oamenii care nu 
sunt altceva decât agenţii lui Satana sunt lăudaţi, linguşiţi şi priviţi 
chiar ca martiri, în timp ce aceia care trebuiau respectaţi şi susţi- 
nuţi pentru credincioşia lor faţă de Dumnezeu sunt părăsiţi şi lăsaţi 
singuri, priviţi cu neîncredere şi bănuială. 

Sfinţenia falsificată, sfinţirea falsă, îşi fac încă lucrarea de amă- 
gire. Sub diverse forme ele dau pe faţă acelaşi spirit ca şi în zilele 
lui Luther, îndepărtând mintea de la Scripturi şi conducându-i pe 
oameni să urmeze mai degrabă propriile simţăminte şi impresii decât 
să se supună ascultării de Legea lui Dumnezeu. Acesta este unul din 
planurile cele mai de succes ale lui Satana, de a arunca ocară asupra 
curăţiei şi adevărului. 

Luther a apărat fără teamă Evanghelia de atacurile care au venit 
din toate părțile. Cuvântul lui Dumnezeu s-a dovedit o armă puter- 
nică în toate luptele. Cu acest Cuvânt a luptat împotriva autorităţii 
uzurpatoare a papei şi a filozofiei raţionaliste a scolasticilor, în timp 
ce stătea tare ca o stâncă împotriva fanatismului care căuta să se 
unească cu Reforma. 

Fiecare din aceste elemente împotrivitoare îndepărta în felul 
său Sfintele Scripturi şi înălța înţelepciunea omenească, declarând-o 
izvor al cunoaşterii şi al adevărului religios. Raționalismul zeifică 
raţiunea şi face din ea un criteriu pentru religie. Pretinzând că in- 
spiraţia suveranului pontif a coborât într-o linie neîntreruptă de la 
apostoli şi a rămas neschimbată de-a lungul timpului, romanismul 
face ca tot felul de absurdităţi şi falsuri să fie ascunse sub sfinţenia 
însărcinării apostolice. Inspirația pretinsă de Miinzer şi de tovarăşii 
lui nu venea dintr-o sursă mai înaltă decât din capriciile imaginaţiei, 
iar influenţa ei submina orice autoritate, omenească sau divină. Creş- 
tinismul adevărat primeşte Cuvântul lui Dumnezeu ca fiind marele 
tezaur al adevărului inspirat şi piatra de încercare a oricărei inspirați. 

După întoarcerea de la Wartburg, Luther a terminat traducerea 
Noului Testament şi Evanghelia a fost dată curând după aceea po- 
porului german în propria limbă. Această traducere a fost primită 
cu mare bucurie de toţi aceia care iubeau adevărul; dar a fost res- 
pinsă cu dispreţ de aceia care au ales tradiţiile omeneşti şi poruncile 
oamenilor. 

Preoţii s-au alarmat la gândul că oamenii de rând puteau să 
discute cu ei preceptele Cuvântului lui Dumnezeu şi că urma să 
fie demascată propria neştiinţă. Armele raţiunii lor fireşti erau fără 
putere în faţa săbiei Duhului. Roma şi-a strâns întreaga ei autori- 
tate pentru a zădărnici răspândirea Scripturilor; dar atât decretele, 
anatemele, cât şi torturile erau zadarnice. Cu cât se condamna şi se 
interzicea mai mult Biblia, cu atât mai mare era dorinţa oamenilor 

de a cunoaşte ce îi învaţă ea în realitate. Toţi aceia care puteau să 
citească erau dornici să studieze personal Cuvântul lui Dumnezeu. 
Îl luau cu ei, îl citeau, îl reciteau şi nu se mulţumeau până când nu 
învățau pe dinafară părți din el. Noul Testament a fost primit cu mare 
interes. Văzând aceasta, Luther a început de îndată traducerea Ve- 
chiului Testament pe care îl publică fragmentat, pe măsura traducerii 
lui. 

Scrierile lui Luther erau salutate atât în oraşe, cât şi în cătune. 
„Ceea ce Luther şi prietenii lui traduceau, alții difuzau. Călugării, 
convinşi de ilegalitatea obligaţiilor monahale, doreau să schimbe 
lunga lor viaţă de inactivitate cu una de efort activ, dar, prea puţin 
cunoscători ca să predice Cuvântul lui Dumnezeu, ei călătoreau 
prin provincii, vizitând cătunele şi colibele, unde vindeau cărțile lui 
Luther şi ale prietenilor săi. În curând Germania a fost împânzită de 
aceşti colportori curajoşi.“ (Idem, b.9, cap.11) 

Aceste scrieri erau studiate cu profund interes de bogaţi şi de 
săraci, de învăţaţi şi de neînvăţaţi. Seara, învățătorii de la şcolile 
săteşti le citeau cu glas tare oamenilor adunaţi în grupe mici la gura 
sobei. Cu orice efort ce era făcut, mulţi erau convinşi de adevăr şi, 
primind Cuvântul cu bucurie, duceau la rândul lor veştile bune şi 
altora. 

Se împlineau cuvintele Inspiraţiei: „Descoperirea cuvintelor Tale 
dă lumină, dă pricepere celor fără răutate“. (Psalmii 119, 130). Stu- 
diul Scripturilor producea o schimbare puternică în mintea şi inima 
oamenilor. Până atunci, dominaţia papală pusese peste supuşii ei un 
jug de fier care-i ţinuse în neştiinţă şi degradare. O practică super- 
stițioasă a formelor de cult fusese menţinută cu stricteţe; dar în tot 
serviciul lor, inima şi mintea nu avuseseră aproape nici o participare. 
Predicarea lui Luther, prezentând adevărurile clare ale Cuvântului lui 
Dumnezeu, şi apoi chiar Cuvântul însuşi, pus în mâinile oamenilor 
de rând, au trezit puterile lor adormite, au înnobilat şi curăţit natura 
lor spirituală, au dat o nouă putere şi o vigoare proaspătă minţii. 

Persoane de toate categoriile erau văzute cu Biblia în mână, 
apărând învăţăturile Reformei. Papistaşii, care lăsaseră studiul Scrip- 
turilor pe seama preoţilor şi a călugărilor, îi chemau acum să apară în 
faţă şi să respingă noile învățături. Dar necunoscând nici Scripturile 
şi nici puterea lui Dumnezeu, preoţii şi călugării erau învinşi de 
aceia pe care ei îi declaraseră ca neînvăţaţi şi eretici. „Din neferi- 

cire“, spunea un scriitor catolic, „Luther i-a îndemnat pe urmaşii 
lui să nu-şi pună încrederea în nici o altă revelaţie decât în Sfânta 
Scriptură“. (D»Aubigne, b.9, cap.11). Mulţimi de oameni se adunau 
să audă adevărul apărat de bărbaţi cu puţină instruire şi chiar discutat 
de ei cu teologi învăţaţi şi elocvenţi. Ignoranţa vrednică de ruşine 
a acestor bărbaţi mari era manifestată atunci când argumentele lor 
erau întâmpinate cu învăţăturile simple ale Cuvântului lui Dumne- 
zeu. Muncitorii, soldaţii, femeile şi chiar copiii cunoşteau mai bine 
învăţăturile Bibliei decât preoţii şi doctorii învăţaţi. 

Contrastul dintre ucenicii Evangheliei şi susținătorii superstiţiilor 
papale nu era mai mic în rândurile învăţaţilor decât între oamenii 
de rând... „Împotriva apărătorilor în vârstă ai ierarhiei papale, care 
neglijaseră studiul limbilor şi cultivarea literaturii ... era acum un 
tineret nobil, devotat studiului, cercetării Scripturii şi familiarizat cu 
operele antichităţii. Având o minte activă, un suflet nobil şi o inimă 
întreprinzătoare, aceşti tineri au acumulat în scurtă vreme atâtea 
cunoştinţe, încât mult timp nimeni nu se putea măsura cu ei.... Ca 
urmare, atunci când aceşti tineri apărători ai Reformei se întâlneau 
cu învățații Romei, în orice adunare, îi atacau cu atâta uşurinţă şi 
siguranţă, încât aceşti bărbaţi ignoranţi ezitau, se încurcau şi cădeau 
într-un meritat dispreţ, în ochii tuturor.“ (Idem, b.9, cap.11) 

Când clerul roman a văzut că numărul credincioşilor săi scădea 
mereu, a recurs la ajutorul autorităţilor şi, prin toate mijloacele pe 
care le avea la dispoziţie, a încercat să-i aducă înapoi pe ascultătorii 
săi. Dar oamenii găsiseră în noile învățături ceea ce lipsea sufletului 
lor şi au întors spatele acelora care îi hrăniseră atâta vreme cu pleava 
fără valoare a ritualurilor superstiţioase şi ale tradiţiilor omeneşti. 

Atunci când a început persecuția împotriva învăţătorilor ade- 
vărului, ei au luat aminte la cuvintele lui Hristos: „Când vă vor 
prigoni într-o cetate, să fugiţi în alta“. (Matei 10, 23). Lumina pă- 
trundea peste tot. Fugarii găseau peste tot o uşă deschisă primitoare 
şi rămânând acolo Îl predicau pe Hristos, uneori în biserică sau, dacă 
li se refuza aceasta, în case particulare sau în aer liber. Locul unde 
puteau avea ascultători era consacrat ca templu. Adevărul vestit cu 
atâta energie şi siguranţă se răspândea cu o putere de neînvins. 

În zadar au fost chemate autorităţile civile şi religioase să stâr- 
pească erezia. În zadar au recurs la închisoare, tortură, foc şi sabie. 
Mii de credincioşi şi-au pecetluit credinţa cu sângele lor, dar cu 

toate acestea lucrarea înainta. Persecuţia slujea doar la răspândirea 
adevărului, iar fanatismul, pe care Satana a încercat să-l unească cu 
acesta, a contribuit şi mai mult la accentuarea contrastului dintre 
lucrarea lui Satana şi lucrarea lui Dumnezeu. 

Capitolul 11 — Protestul prinților 


Una dintre cele mai nobile Testimonies — care au fost de- 
puse vreodată în favoarea Reformei a fost protestul adresat de prinții 
creştini din Germania, la Dieta din Speier, în anul 1529. Curajul, 
credinţa şi statornicia acestor bărbaţi ai lui Dumnezeu au câştigat 
pentru veacurile următoare libertatea de gândire şi conştiinţă. Pro- 
testul lor a dat bisericii reformate numele de protestantă; principiile 
lui sunt „însăşi esenţa protestantismului“. (D»Aubigne, b.13, cap.6) 

O zi întunecată şi amenințătoare venise pentru Reformă. În ciuda 
edictului de la Worms, care îl declara pe Luther în afara legii şi 
interzicea învăţăturile sau credinţa în doctrinele lui, toleranța reli- 
gioasă progresase în imperiu. Dumnezeu, în providenţa Sa, pusese 
în derută forţele care se împotriveau adevărului. Carol al V-lea ju- 
rase să stârpească Reforma, dar, ori de câte ori îşi ridica mâna să 
lovească, fusese obligat să lovească în altă parte. Mereu şi mereu, 
distrugerea iminentă a tuturor acelora care îndrăzneau să se împotri- 
vească Romei părea inevitabilă; dar în momentul critic apăreau ori 
armatele turceşti la frontiera răsăriteană, ori împăratul Franţei sau 
chiar papa însuşi, gelos pe puterea mereu crescândă a împăratului, 
pornea război împotriva lui; şi în felul acesta, în mijlocul luptei şi 
frământării popoarelor, Reforma avusese răgazul să se întărească şi 
să se răspândească. 

În cele din urmă, însă, suveranii papali s-au împăcat pentru a 
face cauză comună împotriva reformaţilor. Dieta din Speier, din anul 
1526, dăduse fiecărui stat libertatea deplină în materie de religie până 
la întrunirea unui conciliu general; dar abia trecuseră primejdiile 
care ameninţaseră această făgăduinţă, că împăratul a convocat o 
a doua Dietă la Speier, în anul 1529, cu scopul de a stârpi erezia. 
Prinții urmau să fie convinşi, prin mijloace paşnice dacă era posibil, 
să se declare împotriva Reformei; dar dacă aceasta nu reuşea, Carol 
era hotărât să recurgă la sabie. 

Papistaşii jubilau. Au venit la Speier într-un număr mare şi şi-au 
manifestat deschis împotrivirea lor faţă de reformatori şi faţă de toţi 

aceia care-i favorizau. Melanchton spunea: „Suntem urâciunea şi 
gunoiul lumii; dar Hristos va privi asupra sărmanului Său popor 
şi-l va păzi“. (dem, b.13, cap.5). Prinţilor Evangheliei prezenţi la 
Dietă le-a fost interzis chiar să li se predice Evanghelia în locuinţele 
lor. Însă poporul din Speier, însetat după Cuvântul lui Dumnezeu şi 
în ciuda interdicţiei, se aduna cu miile la serviciile divine ţinute în 
capela electorului de Saxonia. 

Faptul acesta a grăbit izbucnirea crizei. Un mesaj imperial a 
anunţat Dieta că, întrucât hotărârea care dădea libertate de conştiinţă 
dăduse naştere la dezordini mari, împăratul cerea să fie anulată. 
Acest act arbitrar a provocat indignarea şi îngrijorarea creştinilor 
evanghelici. Unul dintre ei spunea: „Hristos a căzut iarăşi în mâinile 
lui Caiafa şi ale lui Pilat. Romaniştii au devenit mai violenţi. Un 
papistaş fanatic declara: „Turcii sunt mai buni decât lutheranii, căci 
turcii țin zilele de post, pe când lutheranii le calcă. Dacă ar fi să 
alegem între Sfintele Scripturi ale lui Dumnezeu şi vechile rătăciri 
ale bisericii, le-am respinge pe cele dintâi“. Melanchton remarca: „În 
fiecare zi, în plină adunare, Faber aruncă pietre noi în evangheliştii 
noştri“. (Idem, b. 13, cap. 5) 

Toleranţa religioasă fusese stabilită legal, iar statele evanghelice 
s-au hotărât să se împotrivească violării drepturilor lor. Lui Luther, 
care era încă sub anatema impusă de edictul din Worms, nu i-a fost 
îngăduit să se prezinte la Speier; dar locul i-a fost ţinut de colabo- 
ratorii şi prinții pe care Dumnezeu i-a ridicat pentru a apăra cauza 
în această împrejurare. Nobilul Frederic de Saxonia, protectorul de 
altă dată al lui Luther, murise, dar ducele Johan, fratele şi succesorul 
lui, salutase cu bucurie Reforma şi, cu toate că era iubitor de pace, a 
dovedit o mare energie şi mult curaj în toate problemele legate de 
interesele credinţei. 

Preoţii au cerut ca statele care primiseră Reforma să se supună 
fără condiţii jurisdicției romane. Reformatorii, pe de altă parte, pre- 
tindeau libertatea care le fusese acordată mai înainte. Ei nu puteau fi 
de acord ca Roma să aducă din nou sub stăpânirea ei acele state care 
primiseră cu o mare bucurie Cuvântul lui Dumnezeu. 

În cele din urmă s-a propus un compromis, şi anume că acolo 
unde Reforma nu se înrădăcinase, edictul din Worms să fie aplicat 
cu putere; dar „în statele în care oamenii s-au îndepărtat de ea şi 
unde nu se puteau conforma ei fără primejdia revoltei, să nu se facă 

o nouă reformă, să nu se mai trateze punctele controversate, să nu fie 
împiedicat serviciul liturghiei şi să nu se îngăduie nici unui romano- 
catolic să îmbrăţişeze lutheranismul.“ (Idem, b.13, cap.5). Această 
măsură a fost luată de Dietă spre marea satisfacţie a preoţilor şi 
prelaţilor papali. 

În acest edict se accentua: „Reforma nu mai trebuie să se răs- 
pândească ... acolo unde nu este cunoscută, nici să nu fie întărită pe 
temelii solide acolo unde există deja“. (Idem, b.13, cap.5). Libertatea 
cuvântului urma să fie interzisă. Nu mai era îngăduită nici o conver- 
tire. Iar prietenilor Reformei li se cerea să se supună imediat acestor 
interdicții şi restricţii. Speranţele lumii păreau gata să fie înăbuşite. 
„Restabilirea ierarhiei romane ... urma să readucă vechile abuzuri“ şi 
avea să se găsească uşor o anumită ocazie pentru „distrugerea unei 
lucrări care şi aşa fusese destul de violent zdruncinată de fanatism şi 
neînțelegere“. (Idem, b.13, cap.5) 

Atunci când membrii taberei evanghelice s-au întâlnit pentru 
consultare, se uitau unul la altul cu spaimă. Întrebarea trecea de la 
unul la altul: „Ce este de făcut?“ Erau în joc marile probleme ale 
lumii. Se vor supune conducătorii Reformei şi vor accepta edictul? 
Cât de uşor ar fi putut reformatorii, în această criză care era cu 
adevărat amenințătoare, să pornească pe un drum greşit! Câte motive 
plauzibile şi raţionale destul de bune ar fi găsit pentru supunere! 
Prinţilor lutherani le era garantată exercitarea liberă a religiei lor. Şi 
acelaşi drept a fost acordat tuturor supuşilor care, înainte de aplicarea 
acestei măsuri, îmbrăţişaseră convingerile reformate. N-ar fi trebuit 
oare ca acestea să-i mulţumească? Câte primejdii n-ar fi fost evitate 
prin supunere! În ce lupte şi întâmplări necunoscute i-ar mai fi 
aruncat împotrivirea? Cine ştie ce ocazii poate aduce viitorul? Să 
îmbrăţişăm pacea; să luăm aminte la ramura de măslin pe care o 
flutură Roma şi să vindecăm rănile Germaniei. Cu argumente ca 
acestea ar fi putut reformatorii să-şi justifice alegerea unui drum care 
i-ar fi dus în scurtă vreme la ruina cauzei lor. 

„Din fericire, ei n-au pierdut din vedere principiul pe care se 
bazase acest aranjament şi au acţionat prin credinţă. Care era acel 
principiu? Era dreptul Romei de a forţa conştiinţa şi de a interzice 
cercetarea liberă. Dar nu erau ei şi supuşii lor protestanți aceia care 
aveau să se bucure de libertatea religioasă? Da, dar numai ca o fa- 
voare specială stipulată în înţelegere, şi nu ca un drept. Însă, pentru 

aceia care nu erau cuprinşi în această înţelegere marele principiu al 
autorităţii avea să acţioneze, căci conştiinţa nu era luată în conside- 
raţie. Roma era judecătorul infailibil şi trebuia ascultată. Acceptarea 
înţelegerii propuse urma să fie o recunoaştere de fapt, că libertatea 
religioasă era acordată numai Saxoniei reformate; iar în ceea ce 
priveşte restul creştinătăţii, cercetarea liberă şi mărturisirea credinţei 
reformate erau considerate crime şi trebuiau tratate cu temniţa şi ru- 
gul. Puteau ei consimţi să se limiteze libertatea religioasă, să se ducă 
vestea că Reforma îşi făcuse ultimii ei convertiți? Că îşi cucerise 
ultima palmă de pământ şi că, oriunde Roma îşi întindea domeniul 
în ceasul acela, acolo stăpânirea ei avea să fie veşnică? Puteau refor- 
matorii să declare că erau nevinovaţi de sângele acelor sute şi mii de 
oameni care în urma acestei înţelegeri aveau să-şi dea viaţa în ţările 
catolice? Aceasta ar fi însemnat să trădeze, în acest ceas suprem, 
cauza Evangheliei şi libertății creştinătăţii.“ (Wylie, b.9, cap.15). 
„Mai degrabă erau gata să jertfească totul, chiar şi statele, coroanele 
lor şi viaţa lor.“ (D»Aubigne, b.13, cap.5) 

„Să respingem acest decret“, au spus prinții. „În probleme de 
conştiinţă, majoritatea nu are nici o putere“. Iar delegaţii au declarat: 
„Datorăm pacea de care se bucură imperiul, decretului din anul 1526; 
anularea lui ar umple Germania de tulburări şi de disensiuni. Dieta 
nu poate face mai mult decât să păstreze libertatea religioasă până 
când se va aduna consiliul.“ (Idem, b.13, cap.5). Ocrotirea libertății 
de conştiinţă este datoria statului, şi aceasta este limita autorităţii lui 
în materie de religie. Orice guvernare pământească, ce încearcă să 
rânduiască sau să impună rânduielile religioase cu ajutorul autorităţii 
civile, jertfeşte principiul pentru care creştinii evanghelici au luptat 
cu atâta nobleţe. 

Papistaşii erau hotărâți să reprime tot ceea ce ei numeau „încă- 
păţânare îndrăzneață“. Ei au început prin încercarea de a provoca 
disensiuni printre susţinătorii Reformei şi a-i intimida pe toţi aceia 
care nu declaraseră în mod deschis că sunt în favoarea ei. Repre- 
zentanţii oraşelor libere au fost chemaţi în cele din urmă înaintea 
dietei şi somaţi să declare dacă acceptă condiţiile propunerii. Ei au 
cerut o amânare, dar a fost zadarnic. Când au fost supuşi la probă, 
aproape jumătate din numărul lor s-au declarat de partea reformato- 
rilor. Aceia care au refuzat să jertfească libertatea de conştiinţă şi 
dreptul liberei cercetări ştiau bine că poziţia lor îi expunea în viitor 

criticii, condamnării şi persecuției. Unul dintre delegaţi spunea: „Va 
trebui ori să ne lepădăm de Cuvântul lui Dumnezeu, ori să fim arşi“. 
(Idem, b.13, cap.5) 

Regele Ferdinand, reprezentantul împăratului la Dietă, a văzut 
că decretul avea să provoace neînţelegeri serioase, dacă prinții nu 
pot fi convinşi să-l primească şi să-l susţină. De aceea a încercat să-i 
convingă, ştiind bine că prin folosirea forţei faţă de astfel de oameni 
nu făcea decât să-i întărească mai tare. Aşa că el îi „rugă pe prinți să 
accepte decretul, asigurându-i că împăratul va fi nespus de mulţumit 
de ei“. Dar aceşti bărbaţi credincioşi recunoşteau o autoritate mai 
înaltă decât aceea a conducătorilor pământeşti şi au răspuns cu mult 
calm: „Vom asculta de împărat în tot ce poate contribui la menţinerea 
păcii şi onoarei lui Dumnezeu“. (Idem, b.13, cap.5) 

În faţa Dietei, regele l-a anunţat în cele din urmă pe elector şi pe 
prietenii lui că edictul „era pe cale de a fi declarat decret imperial“ şi 
că „singurul lor drum de urmat era acela de a se supune majorităţii“. 
Aceste cuvinte fiind rostite, s-a retras din adunare fără să mai ofere 
reformatorilor nici o ocazie de deliberare sau de răspuns. În zadar 
au trimis o delegaţie, rugându-l pe rege se revină. Singurul răspuns 
la protestul lor a fost: „Este o problemă închisă; supunerea este tot 
ce vă rămâne de făcut“. (Idem, b.13, cap.5) 

Tabăra imperială a intuit că prinții creştini vor adera la Sfintele 
Scripturi, ca fiind mai presus de învăţăturile şi cerinţele omeneşti; şi 
mai prevedeau că, oriunde va fi primit acest principiu, papalitatea 
urma să fie în cele din urmă îndepărtată. Dar, asemenea multor mii 
de oameni de atunci încoace, care priveau numai „la lucrurile care 
se văd“, s-au mângâiat la gândul că tabăra împăratului şi a papei 
era puternică, iar a reformatorilor era slabă. Dacă reformatorii ar fi 
depins numai de ajutorul omenesc, atunci ar fi fost fără putere, aşa 
cum îi socoteau papistaşii. Cu toate că erau puţini la număr şi în 
conflict cu Roma, ei aveau tăria lor. Ei au făcut apel „de la raportul 
Dietei la Cuvântul lui Dumnezeu şi de la împăratul Carol la Isus 
Hristos, Împăratul împăraţilor şi Domnul domnilor“. (Idem, b.13, 
cap.6) 

Pentru că Ferdinand a refuzat să ţină seama de convingerile 
conştiinţei lor, prinții au hotărât să nu ţină seama de absenţa lui şi 
să aducă protestul lor fără întârziere înaintea consiliului naţional. A 

fost întocmită o declarație solemnă care a fost prezentată Dietei, în 
care se spunea: 

„Protestăm prin aceasta înaintea lui Dumnezeu, singurul nostru 
Creator, Susținător, Răscumpărător şi Mântuitor şi care într-o zi va 
fi Judecătorul nostru, ca şi înaintea tuturor oamenilor şi a tuturor 
făpturilor, că noi, pentru noi şi pentru poporul nostru nu consimţim, 
nici nu aderăm în vreun fel oarecare la decretul propus, în toate 
punctele care vin în conflict cu Dumnezeu, cu Sfântul Său Cuvânt 
sau cu conştiinţa noastră curată, pentru mântuirea sufletelor noastre“. 

„Dacă ratificăm acest decret, susţinem că atunci când Dumnezeul 
cel Atotputernic îl cheamă pe un om la cunoaşterea Sa, acest om 
nu poate să fie liber să primească cunoştinţa de Dumnezeu!“... „Nu 
există nici o învăţătură sigură decât aceea care este în armonie 
cu sfântul Cuvânt al lui Dumnezeu.... Domnul interzice învăţarea 
oricărei alte doctrine... Sfintele Scripturi trebuie explicate prin alte 
texte mai lămurite din ele.... Această Carte Sfântă este întru totul 
necesară pentru un creştin, uşor de înţeles şi destinată să împrăştie 
întunericul. Suntem hotărâți, prin harul lui Dumnezeu, să menţinem 
predicarea curată şi exclusivă a singurului Său Cuvânt, aşa cum se 
găseşte în cărțile biblice ale Vechiului şi Noului Testament, fără să 
adăugăm nimic care ar fi în contradicţie cu el. Acest Cuvânt este 
singurul adevăr; el este regula sigură a oricărei învățături şi a oricărei 
vieți şi niciodată nu poate da greş sau să amăgească. Acela care 
clădeşte pe temelia aceasta va sta sigur împotriva tuturor puterilor 
iadului, în timp ce toate ambițiile omeneşti care se vor opune vor 
cădea în faţa lui Dumnezeu“. 

„Pentru motivul acesta respingem jugul care ni se impune. În 
acelaşi timp însă, aşteptăm ca maiestatea sa imperială să se poarte 
faţă de noi ca un prinţ creştin care Îl iubeşte pe Dumnezeu mai 
presus de toate lucrurile; şi ne declarăm gata să-i acordăm, ca şi 
vouă, onoraţi domni, toată dragostea şi supunerea care este dreapta 
şi legitima noastră datorie.“ (Idem, b.13, cap.6) 

O impresie profundă a fost făcută asupra Dietei. Majoritatea par- 
ticipanţilor s-au umplut de uimire şi de îngrijorare în faţa curajului 
protestanților. Viitorul le apărea furtunos şi nesigur. Neînţelegerea, 
lupta şi vărsarea de sânge păreau de neînlăturat. Dar reformatorii, 
siguri de dreptatea cauzei lor şi încredinţându-se în braţul Celui 
Atotputernic, erau „plini de curaj şi de statornicie“. 

„Principiile cuprinse în acest protest celebru ... constituie însăşi 
esenţa protestantismului. Acest protest se împotriveşte celor două 
mari abuzuri ale omului în materie de credinţă; primul este amestecul 
puterii lumegşti, iar al doilea este autoritatea arbitrară a bisericii. 
În locul acestor abuzuri, protestantismul aşează puterea conştiinţei 
mai presus de autoritatea lumească, iar autoritatea Cuvântului lui 
Dumnezeu mai presus de biserica vizibilă. Mai întâi, el respinge 
puterea civilă în lucrurile sfinte şi spune ca şi profeţii şi apostolii: 
«Trebuie să ascultăm mai mult de Dumnezeu decât de oameni». 
În prezenţa coroanei lui Carol al V-lea, protestul lor înălța coroana 
lui Isus Hristos. Dar el a mers mai departe şi a stabilit principiul 
că orice învăţătură omenească trebuie să fie supusă cerinţelor lui 
Dumnezeu.“ (Idem, b. 13, cap. 6). Protestatarii îşi afirmau astfel 
încă o dată dreptul de a-şi exprima liber convingerile cu privire la 
adevăr. Ei nu doreau numai să creadă şi să asculte, ci să şi predice 
ceea ce Cuvântul lui Dumnezeu prezintă şi negau dreptul preoților 
şi magistraţilor de a se amesteca. Astfel, protestul din Speier a fost 
o mărturie solemnă împotriva intoleranţei religioase şi o susținere a 
dreptului tuturor oamenilor de a se închina lui Dumnezeu după cum 
le dictează conştiinţa. 

Declaraţia fusese făcută. Fusese scrisă în memoria a mii de 
oameni şi înregistrată în cărțile cerului, de unde nici o încercare 
omenească nu o putea şterge. Întreaga Germanie evanghelică a adop- 
tat protestul ca o expresie a credinţei ei. Pretutindeni oamenii vedeau 
în această declaraţie făgăduinţa unei ere noi şi mai bune. Unul dintre 
prinți spunea protestanților din Speier: „Cel Atotputernic, care v-a 
dat harul să mărturisiţi energic, liber şi fără teamă, să vă păstreze 
în această statornicie creştină până în ziua veşniciei“. (Idem, b.13, 
cap.6) 

Dacă Reforma, după ce obținuse un oarecare succes, ar fi fost de 
acord să încetinească lucrarea pentru a câştiga favoarea lumii, ar fi 
fost nesinceră faţă de Dumnezeu şi faţă de ea însăşi şi ar fi pricinuit în 
felul acesta propria distrugere. Experienţa acestor nobili reformatori 
conţine o lecţie pentru toate veacurile viitoare. Felul lui Satana de a 
lucra împotriva lui Dumnezeu şi a Cuvântului Său nu s-a schimbat; 
el se împotriveşte şi astăzi tot atât de mult ca Scripturile să fie 
călăuza vieţii, ca şi în secolul al XVI-lea. În vremea noastră se vede 
o mare îndepărtare de învăţăturile şi preceptele lor şi este nevoie de o 

reîntoarcere la marele principiu protestant — Biblia şi numai Biblia, 
ca regulă a credinţei şi datoriei. Satana încă lucrează pe orice cale 
pe care o poate inventa ca să distrugă libertatea religioasă. Puterea 
antihristă pe care protestatarii din Speier au respins-o lucrează cu 
o putere nouă, căutând să recâștige supremaţia pierdută. Acelaşi 
ataşament neclintit faţă de Cuvântul lui Dumnezeu, manifestat de 
Reformă în acel ceas de criză, este singura nădejde pentru reforma 
din zilele noastre. 

Dar pentru protestanți au apărut semne ale primejdiei; erau totuşi 
şi semne că mâna divină se întinde să-i ocrotească pe cei credincioşi. 
Astfel, cam în acelaşi timp, Melanchton îl conducea în grabă pe stră- 
zile din Speier spre Rin pe prietenul lui, Simon Grynaeus, stăruind de 
el să treacă fluviul. Acesta era mirat de o aşa mare grabă. „Un bătrân 
cu aer solemn şi grav, dar pe care nu-l cunosc“, îi spuse Melanchton, 
„mi s-a arătat şi mi-a spus că dintr-o clipă în alta funcţionarii justiţiei 
vor fi trimişi de Ferdinand să-l aresteze pe Grynaeus“. 

În ziua aceea, Grynaeus se scandalizase din cauza unei predici a 
lui Faber, un catolic renumit, iar la încheierea ei l-a dojenit pentru 
că apăra nişte „rătăciri detestabile“. „Faber îşi ascunsese mânia, dar 
imediat după aceea s-a dus la rege, de la care a obţinut un ordin 
împotriva profesorului indezirabil de la Heidelberg. Melanchton nu 
se îndoia de faptul că Dumnezeu îi salvase prietenul, trimițând unul 
dintre sfinţii Săi îngeri să-l avertizeze.“ 

Nemişcat pe țărmurile Rinului, a aşteptat până când apele fluvi- 
ului l-au salvat pe Grynaeus din mâinile prigonitorilor. „În sfârşit!“, 
strigă Melanchton când l-a văzut pe malul celălalt, „iată-l salvat din 
ghearele acelora care sunt setoşi de sânge nevinovat“. Când s-a în- 
tors acasă, Melanchton a fost informat că ofiţerii, trimişi în căutarea 
lui Grynaeus, i-au scotocit casa din pivniţă până la acoperiş. (Idem, 
b.13, cap.6) 

Dar Reforma urma să fie pusă şi mai mult în evidenţă înaintea 
mai marilor pământului. Prinţilor evanghelici li se refuzase o au- 
dienţă la regele Ferdinand; dar li s-a dat totuşi o anumită ocazie 
în care să-şi prezinte cauza înaintea împăratului, înaintea adunării 
demnitarilor bisericii şi statului. Pentru a tempera neînțelegerile 
care tulburau împărăţia, Carol al V-lea, în anul următor protestului 
de la Speier, a convocat o Dietă la Augsburg, făcându-şi cunoscută 

intenţia de a o prezida personal. Acolo au fost invitaţi şi conducătorii 
protestanților. 

Reforma era ameninţată de primejdii mari; dar apărătorii ei şi-au 
încredinţat iarăşi cauza lui Dumnezeu şi s-au hotărât să stea tari pen- 
tru Evanghelie. Electorul de Saxonia a fost sfătuit de consilierii lui 
să nu se ducă la Dietă. „Împăratul“, spuneau ei, „a cerut participarea 
prinților pentru a-i atrage într-o cursă. Nu înseamnă să rişti totul 
ca să mergi şi să te închizi împreună cu un vrăjmaş puternic între 
zidurile unei cetăți?“ Dar alţi nobili declarau: „Prinții să fie curajoşi 
şi cauza lui Dumnezeu va fi salvată“. „Dumnezeu este credincios, 
EI nu ne va părăsi“, spunea Luther. (Idem, b.14, cap. 2). Prinţul 
elector a plecat împreună cu suita sa la Augsburg. Toţi îşi dădeau 
seama de primejdiile care-l amenințau, astfel că mulți mergeau cu 
faţa posomorâtă şi cu inima împovărată. Dar Luther, care i-a însoţit 
până la Coburg, le-a reînviorat încrederea, cântând imnul scris pen- 
tru călătoria aceasta: „Cetate tare-i Dumnezeu“. Multe presimţiri 
întunecate au fost alungate, multe inimi apăsate au fost uşurate la 
glasul notelor sale inspirate. 

Prinții reformaţi se hotărâseră să prezinte înaintea Dietei o de- 
claraţie a convingerilor lor într-o formulare sistematică, cu dovezi 
din Scripturi, iar sarcina pregătirii ei a fost încredinţată lui Luther, 
Melanchton şi tovarășilor lor. Această mărturisire de credinţă a fost 
acceptată de protestanți ca o expresie a credinţei lor, aşa că s-au în- 
trunit să-şi pună semnăturile pe acest document important. Acesta a 
fost un moment solemn şi critic. Reformatorii şi-au exprimat dorinţa 
ca lupta lor să nu fie confundată cu problemele politice; ei erau de 
părere că Reforma nu trebuie să exercite nici o altă influenţă decât 
aceea care izvorăşte din Cuvântul lui Dumnezeu. Atunci când prinții 
creştini au început să semneze mărturisirea de credinţă, Melanchton 
a spus: „Revine teologilor şi clericilor misiunea de a propune aceste 
lucruri; să rezervăm pentru alte probleme autoritatea mai marilor 
pământului“. „Ferească Dumnezeu“, răspunse loan de Saxonia, „ca 
să mă înlăturați. Sunt hotărât să fac ce este drept fără să-mi fie teamă 
de coroană. Doresc să-L mărturisesc pe Domnul. Pălăria mea de 
elector şi mantia de hermelină nu-mi sunt atât de scumpe cum îmi 
este crucea lui Hristos“. Spunând acestea şi-a pus semnătura. Când a 
luat pana, un altul dintre prinți a spus: „Dacă onoarea lui Isus Hristos, 
Domnul meu, o cere, sunt gata ... să-mi părăsesc bunurile şi chiar 

viaţa“. „Voi renunţa mai degrabă la supuşii şi la statele mele, mi-aş 
lăsa mai degrabă toiagul moştenit de la părinţii mei“, a continuat 
el, „decât să primesc o altă învăţătură în afară de aceea care este 
cuprinsă în această mărturisire.“ (Idem, b.14, cap.6). Atât de mare 
era credinţa şi îndrăzneala acestor bărbaţi ai lui Dumnezeu. 

A venit timpul stabilit ca să se prezinte înaintea împăratului. 
Carol al V-lea, stând pe tronul său, înconjurat de electori şi prinți, a 
acordat audienţă reformatorilor protestanți. A fost citită mărturisirea 
lor de credinţă. În acea adunare Augustă, adevărurile Evangheliei 
au fost prezentate cu claritate, iar rătăcirile bisericii papale au fost 
demascate. Pe drept cuvânt, ziua aceea a fost declarată „ziua cea mai 
mare a Reformei şi una dintre cele mai slăvite din istoria creştinătăţii 
şi a omenirii“. (Idem, b.14, cap.7) 

Doar câţiva ani trecuseră de când călugărul din Wittenberg a 
stat singur la Worms în faţa consiliului naţional. Acum, în locul lui 
stăteau cei mai nobili şi mai puternici prinți ai imperiului. Lui Luther 
îi fusese interzis să apară la Augsburg, dar fusese prezent prin cuvin- 
tele şi prin rugăciunile lui. „Sunt peste măsură de bucuros“, scria el, 
„că am trăit până în ceasul acesta în care Hristos a fost înălţat în mod 
public de aceşti mărturisitori atât de iluştri şi într-o adunare atât de 
măreaţă.“ (Idem, b.14, cap.7). În felul acesta s-a împlinit Scriptura 
care spune: „Voi vorbi despre învăţăturile Tale înaintea împărați- 
lor“. (Psalmii 119, 46) În zilele lui Pavel, Evanghelia pentru care 
fusese întemnițat a fost dusă tot pe calea aceasta înaintea prinților 
şi nobililor cetăţii imperiale. Tot astfel, cu această ocazie, ceea ce 
împăratul interzisese să se predice de la amvon a fost vestit din palat; 
ceea ce mulţi au socotit ca nepotrivit chiar pentru slugi să asculte, 
a fost ascultat cu uimire de către învățații şi demnitarii imperiului. 
Regi şi oameni învăţaţi formau auditoriul, prinții încoronați erau 
predicatori, iar predica era adevărul împărătesc al lui Dumnezeu. 
„Din vremea apostolică“, spunea un scriitor, „n-a mai fost o lucrare 
atât de mare sau o mărturisire atât de măreaţă“. (D»Aubigne, b.14, 
cap.7) 

„Tot ce au spus lutheranii este adevărat, nu putem nega nimic“, 
a declarat un episcop catolic. „Puteţi respinge printr-o judecată 
sănătoasă mărturisirea făcută de elector şi de aliaţii lui?“, întrebă 
un altul pe dr. Eck. „Cu scrierile apostolilor şi ale proorocilor — 
nu“, a fost răspunsul, „dar cu acelea ale Părinților bisericeşti şi ale 

conciliilor — da“. „Înţeleg“, a răspuns cel care întrebase, „lutheranii 
după părerea dumneavoastră sunt în cadrul Scripturii, iar noi în afara 
ei“. (Idem, b.14, cap.8) 

Unii dintre prinții germani au fost câştigaţi pentru credinţa re- 
formată. Însuşi împăratul a declarat că articolele protestanților erau 
numai adevăr. Confesiunea a fost tradusă în multe limbi şi a circulat 
în toată Europa, fiind primită de milioane de oameni din generațiile 
următoare, ca exprimare a credinţei lor. 

Slujitorii credincioşi ai lui Dumnezeu nu se osteniseră în zadar. 
Când puterile, stăpânirile şi duhurile rele din locurile cereşti s-au unit 
împotriva lor, Domnul nu l-a uitat pe poporul Său. Dacă ochii le-ar 
fi fost deschişi, ar fi văzut o dovadă evidentă a prezenţei şi ajutorului 
divin, asemănătoare cu aceea care a fost dată unui profet din vechime. 
Când robul lui Elisei a arătat stăpânului o armată vrăjmaşă care i- 
a înconjurat şi le-a tăiat orice cale de scăpare, profetul s-a rugat: 
„Doamne, Te rog, deschide-i ochii ca să vadă“. (2 Regi 6, 17). Şi 
iată că muntele era plin de care şi cai de foc, armata cerului stătea 
pentru a-l ocroti pe omul lui Dumnezeu. 'Tot în acest fel i-au păzit 
îngerii şi pe lucrătorii cauzei Reformei. 

Unul dintre principiile susţinute categoric de Luther a fost că 
nu trebuie să se apeleze la puterea pământească pentru a sprijini 
Reforma „şi nici o cerere să nu fie făcută armatelor pentru a o 
apăra“. S-a bucurat că Evanghelia a fost mărturisită de către prinții 
imperiului; dar atunci când ei au propus să se unească într-o ligă 
de apărare, el a declarat că „învăţătura Evangheliei trebuie să fie 
apărată numai de Dumnezeu. Cu cât omul se amestecă mai puţin în 
această lucrare, cu atât mai evidentă va fi intervenţia lui Dumnezeu în 
favoarea ei. Toate măsurile politice de prevedere propuse erau, după 
părerea lui, din cauza fricii nedemne şi a neîncrederii păcătoase.“ 
(D>»Aubigne, b.10, cap.14) 

Când duşmanii cei puternici s-au unit pentru a distruge credinţa 
reformată şi mii de săbii porneau să se năpustească împotriva ei, 
Luther scria: „Satana îşi dezlănţuie furia; pontifii nelegiuiţi urzesc; 
iar noi suntem ameninţaţi cu războiul. Îi sfătuiesc pe oameni să se 
lupte cu mult curaj înaintea tronului lui Dumnezeu, prin credinţă şi 
rugăciune, aşa ca duşmanii noştri, învinşi de Duhul lui Dumnezeu, să 
fie constrânşi la pace. Dorinţa noastră de căpetenie, munca noastră de 

seamă este rugăciunea; oamenii să ştie că acum sunt expuşi tăişului 
săbiei şi urii lui Satana şi să se roage.“ (D»Aubigne, b.10, cap.14) 

Din nou, pentru ultima oară, referindu-se la liga preconizată 
de prinții reformaţi, Luther a declarat că singura armă folosită în 
această luptă trebuie să fie „sabia Domnului“. El scria electorului de 
Saxonia: „Nu putem aproba alianţa propusă, având conştiinţa liberă. 
Mai bine să murim de zece ori decât să vedem că Evanghelia noastră 
provoacă vărsarea unei singure picături de sânge. Partea noastră 
este să fim asemenea mieilor duşi la măcelărie. Crucea lui Hristos 
trebuie purtată. Înălţimea Voastră să fie fără teamă. Vom face mai 
mult prin rugăciunile noastre decât toţi vrăjmaşii prin lăudăroşule 
lor. Numai să nu vă fie pătate mâinile cu sângele fraților voştri. Dacă 
împăratul cere să fim duşi înaintea tribunalelor lui, suntem gata să ne 
prezentăm. Alteţea Voastră nu poate apăra nici credinţa mea, nici a 
altora, ci fiecare trebuie să creadă, asumându-și riscul.“ (Idem, b.14, 
cap.1) 

Din locul ascuns al rugăciunii a venit puterea care a zguduit 
lumea în marea Reformă. Acolo, cu linişte sfântă, slujitorii lui Dum- 
nezeu şi-au sprijinit picioarele pe stânca făgăduinţelor Sale. În timpul 
luptei de la Augsburg, Luther „nu lăsa să treacă nici o zi fără să con- 
sacre cel puţin trei ore pentru rugăciune şi erau ceasurile cele mai 
potrivite pentru studiu“. În cămăruţa lui retrasă era auzit revărsându- 
şi sufletul înaintea lui Dumnezeu în cuvinte pline de adorare, teamă 
şi nădejde, ca şi când ar fi vorbit cu un prieten. „Ştiu că Tu eşti 
Tatăl nostru şi Dumnezeul nostru“, spunea el, „şi că îi vei risipi pe 
prigonitorii copiilor Tăi; căci Tu Însuţi eşti ameninţat împreună cu 
noi. Toată această problemă este a Ta şi numai pentru că Tu ne-ai 
constrâns am pus noi umărul la ea. Apără-ne, o, Tată!“ (Idem, b.16, 
cap.6) 

Lui Melanchton, care era zdrobit sub povara neliniştii şi a fricii, 
îi scria: „Har şi pace în Hristos — în Hristos zic, şi nu în lume. 
Amin. Urăsc din toată inima acele îngrijorări care te consumă. Dacă 
această cauză este nedreaptă, părăseşte-o; dacă este dreaptă, de ce 
să punem la îndoială făgăduinţele Aceluia care ne poruncește să 
dormim fără teamă?... Hristos nu va lipsi din lucrarea dreptăţii şi 
a adevărului. El trăieşte, El domneşte; atunci de ce să ne temem?“ 
(Idem, b.14, cap.6) 

Dumnezeu a ascultat strigătele slujitorilor Săi. El a dat prinților 
şi lucrătorilor harul şi curajul de a susţine adevărul împotriva condu- 
cătorilor întunericului acestei lumi. Domnul a zis: „lată că pun în 
Sion o piatră din capul unghiului, aleasă, prețioasă; şi oricine crede 
în El nu va fi dat de ruşine.“ (1 Petru 2, 6). Reformaţii protestanți au 

[211] clădit pe Hristos şi porțile iadului nu i-au putut birui. 


Capitolul 12 — Reforma în Franţa 


Protestul din Speier — şi Confesiunea de la Augsburg, care 
au marcat biruinţa Reformei în Germania, au fost urmate de ani de 
luptă şi întuneric. Slăbit de neînțelegerile dintre susţinătorii săi şi 
asaltat de duşmani puternici, se părea că protestantismul avea să fie 
total distrus. Mii de credincioşi şi-au pecetluit mărturia cu sângele 
lor. A izbucnit războiul civil; cauza protestantă a fost trădată de unii 
dintre partizanii ei de frunte; cei mai nobili dintre prinții reformaţi 
au căzut în mâinile împăratului şi au fost târâţi ca prizonieri din 
oraş în oraş. Dar în clipa aparentei lui biruinţe, împăratul a fost 
înfrânt. El a văzut prada scăpându-i din mâini şi a fost obligat, în 
cele din urmă, să dea libertate învățăturilor pe care, ca o ambiţie 
a vieţii sale, a vrut să le distrugă. Îşi irosise împărăţia, comorile şi 
chiar viaţa pentru a nimici erezia. Acum şi-a văzut armatele slăbite 
de lupte, vistieria secată, multele lui regate amenințate cu răscoală, 
în timp ce peste tot credinţa pe care el se străduise zadarnic să o 
distrugă se răspândise cu putere. Carol al V-lea se luptase împotriva 
Dumnezeului Atotputernic. Dumnezeu spusese: „Să fie lumină“, dar 
împăratul dorise ca întunericul să nu fie îndepărtat. Planurile lui se 
năruiseră şi, îmbătrânit înainte de vreme, obosit de lupte îndelungate, 
a abdicat de la tron, sfârşind într-o mănăstire. 

În Elveţia, ca şi în Germania, au venit zile întunecate pentru 
Reformă. În timp ce multe cantoane au primit credinţa reformată, 
altele s-au prins cu o stăruinţă oarbă de crezul Romei. Persecutarea 
acelora care doreau să primească adevărul a dat naştere în cele din 
urmă la un război civil. Zwingli şi mulţi dintre aceia care se uniseră 
cu el în lucrarea de reformă au căzut pe câmpul însângerat de la 
Cappel. Oecolampadius, doborât de aceste dezastre grozave, a murit 
la scurtă vreme după aceea. Roma era biruitoare şi în multe locuri se 
părea că va câştiga tot ce pierduse. Dar Acela ale cărui sfaturi sunt 
veşnice nu Şi-a uitat nici cauza şi nici poporul Său. Mâna Sa urma 
să le aducă eliberarea. El a ridicat în alte ţări lucrători pentru a duce 
mai departe Reforma. 

În Franţa, mai înainte de a se auzi de numele lui Luther ca 
reformator, începuse deja să se arate zorile. Unul dintre primii care 
au primit lumina a fost bătrânul Lefevre, bărbat de o cultură vastă, 
profesor la universitatea din Paris şi în acelaşi timp un catolic sincer 
şi zelos. În studiile lui cu privire la literatura antică, atenţia i-a fost 
atrasă către Biblie şi a introdus studiul ei printre studenţi. 

Lef&vre era un adorator înflăcărat al sfinţilor şi şi-a făcut planul 
să alcătuiască o istorie a sfinţilor şi martirilor aşa cum era dată în 
legendele bisericii. Aceasta era o lucrare care necesita multă muncă; 
când făcuse deja un progres considerabil în această direcţie, gândind 
că ar putea avea un ajutor din Biblie, a început studiul ei cu acest 
scop. Aici a găsit desigur sfinţi, dar nu ca aceia care figurau în 
calendarul roman. Un potop de lumină divină i-a inundat atunci 
mintea. Cu uimire şi dezgust, s-a îndepărtat de scopul pe care şi-l 
propusese şi s-a devotat cu totul Cuvântului lui Dumnezeu. A început 
de îndată să predice adevărurile preţioase pe care le-a descoperit în 
el. 

În anul 1512, înainte ca Luther sau Zwingli să fi început lucra- 
rea Reformaţiunii, Lefčvre scria: „Dumnezeu este acela care ne dă 
prin credință acea neprihănire care ne îndreptățeşte numai prin har 
pentru viața veşnică“ (Wylie, b.13, cap.1). Şi stăruind asupra taine- 
lor mântuirii, el exclama: „O, ce măreție de nespus este în această 
tranzacție: Cel fără păcat este condamnat, iar cel vinovat este achitat; 
Cel binecuvântat poartă blestemul, iar cel blestemat este binecuvân- 
tat; Viața moare, iar cel mort primeşte viața; slava este acoperită 
de batjocură, iar cel care nu cunoştea decât ocara este îmbrăcat în 
slavă.“ (D Aubigné, b.12, cap.2, ed.engl.) 

Şi în timp ce învaţă că slava mântuirii aparţine numai lui Dumne- 
zeu, el declară, de asemenea, că aparţine omului datoria de a asculta. 
„Dacă eşti un membru al bisericii lui Hristos“, spunea el, „eşti un 
membru al trupului Său; dacă eşti din trupul Său, atunci eşti plin de 
natură divină.... O, dacă oamenii ar putea pătrunde înţelesul acestui 
privilegiu, cât de curaţi, de neprihăniţi şi sfinţi ar trăi ei, şi ar privi 
atunci toată slava acestei lumi ca o ocară, în comparaţie cu slava 
lăuntrică pe care ochiul omenesc nu o poate vedea.“ (Idem, b.12, 
cap.2) 

Printre studenţii lui Lefevre erau unii care ascultau cu atenţie 
cuvintele lui şi care, multă vreme după ce glasul învățătorului avea 

să fie adus la tăcere, urmau să continue a vesti adevărul. Unul dintre 
aceştia a fost Guillaume Farel. Fiul unor părinţi evlavioşi era educat 
să accepte cu credinţă deplină învăţăturile bisericii, el putea, împre- 
ună cu apostolul Pavel, să spună despre sine: „Ca Fariseu am trăit 
după cea mai strictă partidă a religiei noastre“. (Faptele Apostoli- 
lor 26, 5). Catolic devotat, el ardea de râvna de a-i distruge pe toţi 
aceia care ar fi îndrăznit să se împotrivească bisericii. „Aş fi scrâşnit 
din dinţi ca un lup înfuriat“, spunea el mai târziu, referindu-se la 
această perioadă a vieţii sale, „dacă aş fi auzit pe cineva vorbind 
împotriva papei“. (Wylie, b.13, cap.2). Fusese neobosit în adorarea 
sfinţilor împreună cu Lefevre, vizitând toate bisericile din Paris, 
închinându-se la altare şi împodobind cu daruri sfintele moaşte. Dar 
aceste rânduieli nu i-au putut aduce pacea sufletului. Convingerea cu 
privire la păcat a pus stăpânire pe sufletul lui, deoarece toate faptele 
de penitenţă pe care le-a săvârşit nu îi aduseseră pacea. Asemenea 
unui glas din cer a ascultat cuvintele reformatorului: „Mântuirea este 
prin har. Cel nevinovat este condamnat, iar criminalul este achitat. 
Numai crucea lui Hristos este aceea care deschide porțile cerului şi 
închide porţile iadului.“ (Idem, b.13, cap.2) 

Farel a primit adevărul cu bucurie. Printr-o pocăință ca aceea a lui 
Pavel, s-a întors din pustiul tradiţiei la libertatea fiilor lui Dumnezeu. 
„În locul unei inimi ucigaşe de lup turbat, s-a întors“, spunea el, 
„liniştit ca un miel blând şi nevinovat având inima cu totul depărtată 
de papa şi predată lui Isus Hristos.“ (D»Aubigne, b.12, cap.3). 

În timp ce Lefčvre continua să răspândească lumina printre 
studenţi, Farel, tot atât de zelos pentru cauza lui Hristos cum fusese 
şi pentru cauza papei, a ieşit să vestească adevărul în public. Un 
demnitar al bisericii, episcopul de Meaux, s-a unit imediat după 
aceea cu ei. Alţi profesori, care se bucurau de mare vază pentru 
priceperea şi cultura lor, s-au unit şi ei în vestirea Evangheliei, şi 
aceasta a câştigat adepţi în toate clasele, de la casele meseriaşilor, 
ţăranilor şi până la palatul regelui. Sora lui Francisc I, monarhul 
conducător de atunci, a primit credinţa reformată. Însuşi regele şi 
regina mamă păreau într-un timp că îi sunt favorabili, în timp ce 
reformatorii priveau cu mari speranţe către timpul când Franţa avea 
să fie câştigată pentru Evanghelie. 

Dar speranţele lor nu aveau să se împlinească. Încercări şi perse- 
cuţii îi aşteptau pe ucenicii lui Hristos. Totuşi, acestea erau ascunse 

cu îndurare de ochii lor. A intervenit un timp de pace, pentru ca ei să 
se întărească spre a face faţă furtunii, astfel că Reforma a progresat 
repede. Episcopul de Meaux lucra cu râvnă în dioceza lui pentru 
a instrui atât clerul, cât şi poporul. Preoţii ignoranţi şi imorali au 
fost îndepărtați şi, atât cât a fost posibil, au fost înlocuiţi cu bărbaţi 
instruiți şi evlavioşi. Episcopul dorea foarte mult ca poporul lui să 
aibă acces la Cuvântul lui Dumnezeu şi lucrul acesta a fost îndeplinit 
în scurtă vreme. Lefevre şi-a luat răspunderea traducerii Noului Tes- 
tament; şi chiar în timp ce Biblia germană a lui Luther ieşea de sub 
tipar la Wittenberg, Noul Testament în limba franceză era publicat 
la Meaux. Episcopul n-a cruțat nici muncă, nici cheltuială pentru ca 
acesta să fie difuzat în parohiile lui şi în curând ţăranii din Meaux 
erau în posesia Sfintelor Scripturi. 

După cum călătorii însetaţi salută cu bucurie un izvor de apă, 
tot aşa au primit aceste suflete solia cerului. Lucrătorii câmpului, 
meseriaşii din ateliere îşi uşurau truda lor zilnică, vorbind despre 
adevărurile preţioase ale Bibliei. Seara, în loc să plece la cârciumă, 
se adunau în casele unora sau altora pentru a citi Cuvântul lui Dum- 
nezeu şi a se uni în rugăciuni şi laudă. O mare schimbare s-a văzut 
în scurtă vreme în aceste comunităţi. Deşi aparţinea clasei umile, 
țărănimea neînvăţată, care trudea din greu, a primit puterea reforma- 
toare şi înălţătoare a harului divin în viaţa ei. Umili, iubitori şi sfinţi, 
ei stăteau ca martori pentru ceea ce va împlini Evanghelia cu aceia 
care o primesc în sinceritate. 

Lumina aprinsă la Meaux şi-a răspândit razele sale până în de- 
părtări. În fiecare zi numărul convertiţilor creştea. Mânia ierarhiei 
romane a fost pentru o vreme ţinută în frâu de rege, care dispreţuia 
bigotismul îngust al călugărilor; dar în cele din urmă, conducătorii 
papali au biruit. S-au înălţat rugurile. Episcopul de Meaux, constrâns 
să aleagă între foc şi retractare, a acceptat calea cea mai uşoară; dar, 
în ciuda căderii conducătorului, turma a rămas statornică. Totuşi, 
mulţi au mărturisit pentru adevăr în mijlocul flăcărilor. Prin curajul 
şi credincioşia lor pe rug, aceşti umili creştini au vorbit înaintea a 
mii de oameni care în zilele de pace nu auziseră mărturia lor. 

Nu numai cel umil şi sărac a avut curajul să mărturisească pentru 
Hristos în mijlocul suferințelor şi batjocurilor. În sălile domneşti ale 
castelelor şi palatelor, se aflau suflete nobile care preţuiau adevărul 
mai presus de bogăţie, rang sau chiar viaţă. Armura regală ascundea 

inimi mai nobile şi mai statornice decât mantia şi mitra episcopală. 
Louis de Berquin era de origine nobilă. Era un cavaler curajos şi cur- 
tenitor, devotat studiului, cuviincios şi manierat şi cu o morală fără 
pată. „El era, spune un scriitor, un mare adept al instituţiilor papale, 
precum şi un serios ascultător al liturghiilor şi al predicilor ... şi a 
încoronat aceste virtuţi tratând lutheranismul cu mare dispreţ“. Dar, 
asemenea multor altora conduşi în mod providenţial la Biblie, a fost 
uimit când a descoperit în ea „nu învăţăturile Romei, ci învăţăturile 
lui Luther“. (Wylie, b.13, cap.9). De aici înainte el s-a devotat cu 
totul cauzei Evangheliei. 

„Cel mai cult dintre nobilii Franţei“, geniul şi elocvenţa lui, 
curajul şi zelul lui eroic neînfricat şi marea lui influenţă la curte 
— căci era un favorit al regelui — l-au făcut să fie privit de mulți 
ca fiind cel destinat a deveni reformatorul ţării sale. Beza spunea: 
„Berquin ar fi putut fi un al doilea Luther, dacă ar fi găsit în Francisc 
Į un al doilea elector“. „El este mai rău decât Luther, se tânguiau 
papistaşii.“ (Idem, b.13, cap.9). Fără îndoială, era mai de temut 
pentru romaniştii din Franţa. L-au aruncat în temniţă ca pe un eretic, 
dar a fost pus în libertate de rege. Lupta a continuat ani de zile. 
Francisc, oscilând între Roma şi Reformă, uneori tolera şi alteori 
restrângea zelul aprig al călugărilor. Berquin a fost întemnițat de trei 
ori de autorităţile papale, numai pentru a fi eliberat de monarh care, 
admirându-i geniul şi caracterul lui nobil, a refuzat să-l jertfească 
răutăţii ierarhiei papale. 

Berquin a fost avertizat în repetate rânduri cu privire la primejdia 
care-l ameninţa în Franţa şi a fost îndemnat să urmeze calea acelora 
care şi-au găsit siguranţa într-un exil voluntar. Erasmus cel timid şi 
oportunist, care, cu toată minunăţia erudiţiei lui, n-a reuşit niciodată 
să se ridice la măreţia morală care ţine mai puţin la viaţă şi onoruri 
decât la adevăr, îi scria lui Berquin: „Cere să fii trimis ca ambasador 
în vreo ţară străină; du-te şi călătoreşte în Germania. ÎI cunoşti pe 
Beda şi pe alţii ca el — este un monstru cu o mie de capete, care 
aruncă venin în toate părțile. Vrăjmaşii tăi se numesc legiune. Dacă 
ar fi cauza ta mai bună decât aceea a lui Isus Hristos, ei nu te-ar lăsa 
până nu te-ar distruge în mod mizerabil. Nu te încrede prea mult în 
protecţia regelui. În orice caz, nu mă compromite la facultatea de 
teologie.“ (Idem, b.13, cap.9). 

Dar, pe măsură ce primejdiile se înmulțeau, râvna lui Berquin nu 
făcea decât să se întărească şi mai mult. Departe de a adopta politica 
prudentă şi sfatul lui Erasmus, el s-a hotărât să treacă la măsuri şi mai 
îndrăzneţe. El nu avea să rămână doar în apărarea adevărului, ci urma 
să atace rătăcirea. Acuzaţia de erezie pe care romaniştii căutau să i-o 
atribuie el o va arunca asupra lor. Cei mai activi şi mai înverşunaţi 
adversari ai lui erau doctorii erudiţi şi călugării departamentului 
teologic al marii Universităţi din Paris, una dintre cele mai înalte 
autorităţi ecleziastice atât a oraşului, cât şi a naţiunii. Din scrierile 
acestor doctori, Berquin a extras douăsprezece propoziţii pe care 
le-a declarat în public ca fiind „împotriva Bibliei şi eretice“ şi a cerut 
regelui să judece această dispută. 

Monarhul, bucuros de a pune la probă puterea şi isteţimea frunta- 
şilor în luptă şi mulţumit pentru ocazia ce o avea de a umili mândria 
acestor călugări îngâmfaţi, a poruncit romaniştilor să-şi apere cauza 
cu Biblia. Dar ei ştiau că această armă nu-i va ajuta; întemnițarea, 
chinul şi rugul erau armele pe care ştiau să le mânuiască mai bine. 
Zarurile erau aruncate şi s-au văzut gata să cadă în groapa în care 
nădăjduiseră să îl arunce pe Berquin. Înspăimântaţi, priveau în jur 
să găsească o cale de scăpare. 

„Chiar în vremea aceea, a fost batjocorită o icoană a fecioarei 
la colţul unei străzi.“ S-a produs o mare agitaţie în oraş. Mulţimi 
de oameni s-au adunat în locul acela ca să-şi exprime indignarea şi 
mâhnirea. Însuşi împăratul era profund mişcat. Aceasta era o situaţie 
pe care călugării o puteau întoarce în favoarea lor şi s-au grăbit să 
tragă foloase. „Acestea sunt roadele învăţăturii lui Berquin“, strigau 
ei. „Totul este gata să fie distrus — religia, legile şi chiar tronul — 
de către această conspirație lutherană.“ (Idem, b.13, cap.9) 

Berquin a fost iarăşi arestat. Regele a plecat din Paris, iar călugă- 
rii au fost lăsaţi astfel să-şi aducă planul la îndeplinire. Reformatorul 
a fost cercetat şi condamnat la moarte şi, pentru ca Francisc să nu mai 
intervină în favoarea lui, sentinţa a fost executată chiar în ziua în care 
a fost pronunţată. La amiază, Berquin era condus spre locul execu- 
tiei. O mulţime imensă se adunase să fie martoră la acest eveniment 
şi mulţi au văzut cu uimire şi cu presimţiri triste că victima fusese 
aleasă din cea mai bună şi mai curajoasă dintre familiile nobile din 
Franţa. Uimirea, indignarea, batjocura şi ura amară întunecau feţele 
acelei mulţimi furioase; dar pe o singură faţă nu se vedea nici o 

umbră. Gândurile martirului erau departe de scena aceea plină de 
frământare; el era conştient numai de prezenţa Domnului Său. 

Nu lua în seamă nimic; nici carul mizerabil în care era dus, nici 
feţele aspre şi respingătoare ale persecutorilor lui şi nici moartea 
groaznică la care mergea. Acela care trăieşte, care a fost mort şi care 
este viu în vecii vecilor, care are cheile morţii şi ale locuinţei morţilor 
era alături de el. Faţa lui Berquin radia de lumina şi pacea cerului. 
Se îmbrăcase cu o haină frumoasă, purtând „o pelerină de catifea, o 
jiletcă de satin şi damasc şi pantaloni auriţi“. (D»Aubigne, History 
of the Reformation in Europa in the Time of Calvin, b.2, cap.16). Era 
pe punctul de a-şi mărturisi credinţa înaintea Împăratului împăraţilor 
şi a universului care stătea ca martor şi nici un murmur nu trebuia 
să-i întunece bucuria. 

În timp ce procesiunea înainta încet pe străzile aglomerate, oa- 
menii observau cu uimire pacea neumbrită de nor a sufletului său, 
triumful plin de bucurie din priviri şi comportamentul său. „EI este“, 
spuneau ei, „ca unul care stă într-un templu şi meditează la lucrurile 
sfinte.“ (Wylie, b.13, cap.9) 

La rug, Berquin a încercat să adreseze câteva cuvinte poporului; 
dar călugării, temându-se de cuvântul său, au început să strige, osta- 
şii să zăngăne armele, astfel că larma lor a acoperit glasul martirului. 
În felul acesta, în anul 1529, cea mai înaltă autoritate literară şi ecle- 
ziastică a Parisului cultivat „a dat gloatelor din anul 1793 exemplul 
mârşav de a înăbuşi pe eşafod cuvintele sacre ale unui muribund.“ 
(Idem, b.13, cap.9) 

Berquin a fost strangulat, iar corpul i-a fost mistuit de flăcări. 
Vestea morţii sale a provocat o mare întristare prietenilor Reformei 
din toată Franţa. Dar exemplul lui n-a fost uitat. „Şi noi suntem 
gata“, spuneau martorii adevărului, „să mergem cu bucurie la moarte, 
aţintindu-ne privirea către viaţa ce va să vie“. (D»Aubigne, History 
of the Reformation in Europe in the Time of Calvin, b.2, cap.16) 

În timpul persecuției din Meaux, învăţătorilor credinţei refor- 
mate li s-a luat dreptul de a predica şi ei au plecat în alte locuri. 
Lefevre după un timp pleacă în Germania. Farel s-a reîntors în ora- 
şul lui natal din răsăritul Franţei pentru a răspândi lumina în patria 
copilăriei lui. Abia sosiră aici veştile cu privire la cele întâmplate 
la Meaux şi adevărul pe care el îl propovăduia cu zel neînfricat 
a şi găsit ascultători. Imediat autorităţile l-au adus la tăcere şi a 

fost alungat din oraş. Pentru că nu mai putea lucra în mod deschis, 
Farel străbătea câmpiile şi satele, învățând în locuinţe particulare, 
pe pajişti retrase, făcându-şi adepţi şi găsind adăpost în păduri şi 
peşterile stâncoase care fuseseră deseori umblate de el în copilărie. 
Dumnezeu îl pregătea pentru încercări şi mai mari. „Necazurile, 
persecuțiile şi uneltirile lui Satana, despre care am fost avertizat, 
nu mi-au lipsit“, spunea el, „sunt mult mai aspre decât aş fi putut 
purta, dar Dumnezeu este Tatăl meu; El S-a îngrijit şi Se va îngriji 
totdeauna de puterea pe care o cer.“ (D»Aubigne, History of the 
Reformation of the Sixteenth Century, b.12, cap.9) 

Ca şi în zilele apostolice, persecuția „a lucrat mai degrabă la îna- 
intarea Evangheliei“. (Filipeni 1, 12). Alungaţi din Paris şi Meaux, 
„€i s-au răspândit mergând din loc în loc şi propovăduind Cuvântul“. 
(Faptele Apostolilor 8, 4). Şi în felul acesta lumina şi-a croit drum 
în multe din provinciile îndepărtate ale Franţei. 

Dumnezeu Îşi pregătea însă lucrători pentru extinderea cauzei 
Sale. Într-una din şcolile Parisului, se afla un tânăr liniştit, prevă- 
zător, dând dovadă de o minte puternică şi pătrunzătoare, care se 
distingea atât prin curăţia vieţii lui, prin perseverenţa în studii, cât 
şi prin evlavia sa. Talentele şi sârguinţa lui au făcut din el în scurtă 
vreme mândria colegiului şi se anticipa cu încredere că Jean Calvin 
va deveni unul dintre cei mai pricepuţi şi mai onoraţi apărători ai 
bisericii. 

Dar o rază a luminii divine pătrunse înăuntrul zidurilor scolasti- 
cismului şi superstiţiei de care era înconjurat Calvin. Nu fără teamă a 
aflat el despre noile învăţăturile, dar nu se îndoia de nimic că ereticii 
meritau focul căruia îi erau încredinţaţi. Dar, fără să-şi dea seama, a 
fost adus faţă în faţă cu erezia şi constrâns să pună la probă puterea 
teologiei romane în combaterea învățăturilor protestante. 

La Paris, se afla un văr al lui Calvin care primise reforma. Cei 
doi veri se întâlneau adesea şi discutau problemele care tulburau 
creştinătatea. În lume sunt doar două religii, spunea Olivetan, protes- 
tantul. Există o categorie de religii pe care le-au inventat oamenii şi 
în care omul se mântuieşte prin ceremonii şi prin fapte bune; cealaltă 
este religia care este descoperită în Biblie şi care îl învaţă pe om să 
caute mântuirea numai în harul fără plată al lui Dumnezeu. 

„Mie nu-mi trebuie noile voastre doctrine“, exclamă Calvin, „îţi 
închipui tu că am trăit toată viaţa mea în rătăcire?“ (Wylie, b.13, 
cap.7). 

Dar în mintea lui s-au trezit gânduri pe care nu le putea alunga. 
Singur în camera lui, cugeta la cuvintele vărului său. În curând s- 
a convins de starea sa de păcătoşenie şi s-a văzut fără Mijlocitor, 
înaintea unui Judecător sfânt şi drept. Mijlocirea sfinţilor, faptele 
bune, ceremoniile bisericii, toate acestea erau neputincioase pentru 
ispăşirea păcatului. Nu vedea înainte nimic altceva decât întunericul 
disperării veşnice. În zadar au încercat savanții bisericii să-i aline 
durerea. Mărturisirile şi penitenţele erau îndeplinite în zadar; acestea 
nu puteau împăca sufletul cu Dumnezeu. 

Pe când era încă cuprins în aceste lupte zadarnice, Calvin, vizi- 
tând într-o zi, din întâmplare, una din pieţele publice, a văzut acolo 
arderea unui eretic. A rămas plin de uimire văzând pacea care cu- 
prindea faţa martirului. În mijlocul chinurilor acelei morţi teribile şi 
sub condamnarea cea mai grozavă a bisericii, el manifesta o credinţă 
şi un curaj pe care tânărul student le-a pus în contrast dureros cu 
propria disperare şi întunecime, deşi trăia în cea mai strictă ascultare 
de biserică. El ştia că ereticii îşi întemeiau credinţa lor pe Biblie. S-a 
hotărât să o studieze şi să descopere, dacă va putea, taina bucuriei 
lor. 

În Biblie L-a descoperit pe Hristos. „O, Tată“, striga el, „jertfa 
Lui a potolit mânia Ta, sângele Lui a spălat necurăţiile mele; crucea 
Lui a purtat blestemul meu; moartea Lui a făcut ispăşire pentru mine. 
Am săvârşit multe nebunii, dar Tu ai pus Cuvântul Tău înaintea mea 
ca o făclie şi mi-ai atins inima pentru ca eu să socotesc o urâciune 
toate celelalte merite în afară de acelea ale lui Isus.“ (Martyn, vol. 3, 
cap.13) 

Calvin fusese pregătit pentru a deveni preot. Pe când avea numai 
12 ani, fusese numit capelanul unei biserici mici şi episcopul l-a tuns 
aşa cum cereau canoanele bisericii. El n-a primit consacrarea şi nici 
n-a îndeplinit îndatoririle unui preot, ci a devenit membru al clerului, 
purtând titlul slujbei şi primind o indemnizaţie pentru aceasta. 

Văzând că nu va putea deveni niciodată preot, s-a îndreptat peste 
o vreme către studiul dreptului, dar până la urmă părăsi şi acest plan, 
hotărându-se să-şi devoteze viaţa Evangheliei. Dar a ezitat să devină 
un învăţător public. Era din fire timid şi era împovărat de simţul 


[221] 


[22 


190 Tragedia veacurilor 


gravei răspunderi a poziţiei lui, dorind să se devoteze în continuare 
studiului. Însă insistenţele sincere ale prietenilor l-au ajutat în cele 
din urmă să aleagă partea cea bună. „Este un lucru minunat“, spunea 
el, „ca cineva cu o origine atât de umilă să fie înălţat la o atât de 
mare demnitate“ (Wylie, b.13, cap.9). 

În mod liniştit, Calvin şi-a început lucrarea, iar cuvintele îi erau 
ca roua ce înviorează pământul. Părăsise Parisul şi acum se afla 
într-un orăşel de provincie sub protecţia prinţesei Margareta, care, 
din dragoste pentru Evanghelie, îşi întinsese protecţia asupra uce- 
nicilor acesteia. Calvin era încă tânăr, cu un comportament amabil 
şi lipsit de pretenţii. Lucrarea lui a început cu oamenii în căminele 
lor. Înconjurat de membrii familiei, el citea Biblia şi descoperea 
adevărurile mântuirii. Aceia care auzeau solia duceau vestea cea 
bună şi altora şi în scurtă vreme învățătorul Calvin a pornit, a trecut 
în afara oraşului, în cătunele şi oraşele din jur. El găsea intrare atât 
în castele, cât şi în colibe şi înainta punând temelia bisericilor care 
urmau să depună o mărturie neînfricată în favoarea adevărului. 

Peste câteva luni se afla iarăşi la Paris. În cercul învăţaţilor şi 
studenţilor domnea o agitaţie neobişnuită. Studiul limbilor vechi îi 
condusese pe oameni la Biblie şi mulţi, ale căror inimi nu fuseseră 
atinse de adevărurile ei, le puneau continuu în discuţie şi chiar 
se luptau cu apărătorii romanismului. Calvin, deşi era un luptător 
aprig în domeniul disputei teologice, avea de îndeplinit o misiune 
mai înaltă decât aceea a scolasticilor zgomotoşi. Minţile oamenilor 
fuseseră trezite şi acum venise timpul să li se descopere adevărul. În 
timp ce sălile universităţii erau pline de zgomotul disputei teologice, 
Calvin îşi croise drum din casă în casă, deschizând Biblia înaintea 
oamenilor şi vorbindu-le despre Hristos şi El crucificat. 

În providenţa lui Dumnezeu, Parisul trebuia să primească o nouă 
invitaţie de a primi Evanghelia. Chemarea lui Lefevre şi cea a lui 
Farel fuseseră respinse, dar solia trebuia să fie auzită din nou de 
către toate clasele din marea metropolă. Pe de altă parte, regele, 
influenţat fiind de considerente politice, nu se aşezase cu totul de 
partea Romei pentru a lupta împotriva Reformei. Margareta mai 
nutrea încă nădejdea că protestantismul avea să triumfe în Franţa. Ea 
era hotărâtă ca această credinţă reformată să fie predicată în Paris. 
În absenţa regelui, ea a poruncit unui pastor protestant să predice 
în bisericile oraşului. Dar când demnitarii papali au interzis această 

acţiune, prinţesa a deschis larg uşile palatului. Un apartament a fost 
amenajat drept capelă şi s-a anunţat că, în fiecare zi la o anumită 
oră, urma să fie ţinută o predică, iar oamenii de orice rang şi stare 
erau invitaţi să participe. Mulyimile se îmbulzeau la slujbă. Nu 
numai capela, dar şi anticamerele şi sălile erau ticsite. În fiecare 
zi se adunau cu miile — nobili, bărbaţi de stat, jurişti, negustori şi 
meseriaşi. Regele, în loc de a interzice adunările, a poruncit ca două 
biserici din Paris să fie deschise. Niciodată mai înainte nu fusese 
oraşul atât de mişcat de Cuvântul lui Dumnezeu. Duhul vieţii venit 
din ceruri părea să fie coborât peste oameni. Cumpătarea, curăţia, 
ordinea şi hărnicia au luat locul beţiei, moravurilor uşoare, certurilor 
şi trândăviel. 

Dar nici ierarhia papală nu era inactivă. Deoarece regele încă re- 
fuza să interzică predicarea, clerul s-a îndreptat către poporul de rând. 
N-a fost cruțat nici un mijloc pentru a trezi temerile, prejudecățile 
şi fanatismul mulţimii neştiutoare şi superstiţioase. Supunându-se 
orbeşte învăţătorilor falşi, Parisul, ca şi Ierusalimul din vechime, n-a 
cunoscut nici vremea cercetării lui şi nici lucrurile care puteau să-i 
dea pacea. Timp de doi ani Cuvântul lui Dumnezeu a fost predicat 
în capitală; dar în timp ce mulţi primiseră Evanghelia, majoritatea 
poporului o respinsese. Francisc făcuse o demonstraţie de toleranţă 
numai pentru a sluji scopurilor lui şi papistaşii au reuşit să recâştige 
avantajul. Din nou bisericile au fost închise, iar rugul a fost din nou 
aprins. 

Calvin era încă la Paris, pregătindu-se prin studiu, meditaţie şi 
rugăciune pentru lucrările lui viitoare şi continuând să răspândească 
lumina. În cele din urmă însă, suspiciunea s-a strâns în jurul său. 
Autorităţile s-au hotărât să-l ardă pe rug. Socotindu-se sigur în as- 
cunzătoarea lui, nu era stăpânit de simţul primejdiei, când prietenii 
au dat buzna în camera lui cu vestea că autorităţile erau pe drum 
venind să-l aresteze. Chiar în clipa aceea se auzi o ciocănitură pu- 
ternică în poarta de la intrare. Nu mai era nici o clipă de pierdut. 
Câţiva prieteni i-au ţinut pe ofiţeri la uşă, pe când ceilalţi îl ajutau pe 
reformator să coboare pe o fereastră; apoi, cu mare grabă, şi-a croit 
drum spre periferia oraşului. Găsind adăpost în căsuţa unui muncitor 
care era prieten al reformei, s-a îmbrăcat în hainele gazdei şi, ducând 
pe umeri o sapă, a pornit mai departe. Călătorind spre miazăzi, şi-a 

găsit refugiu pe moşiile Margaretei. (vezi D»Aubigne, History of 
the Reformation in Europe in the Time of Calvin, b.2, cap.30) 

Aici a rămas câteva luni în siguranţă, sub protecţia prietenilor 
săi puternici, şi s-a angajat ca şi mai înainte în studiu. Dar inima lui 
era împovărată de evanghelizarea Franţei şi nu putea rămâne multă 
vreme inactiv. De îndată ce furtuna s-a domolit puţin, a căutat un 
nou câmp de lucru în Poitiers, unde era o universitate şi unde noile 
concepţii fuseseră deja primite favorabil. Oameni din toate clasele 
sociale ascultau cu bucurie Evanghelia. Fa nu era predicată în public, 
ci în locuinţa primarului şi adesea în grădina publică, unde Calvin 
desfăşura cuvintele vieţii veşnice acelora care doreau să-l asculte. 
După o vreme, când numărul ascultătorilor a crescut, au socotit 
că este mai sigur să se adune în afara oraşului. O peşteră dintr-o 
trecere îngustă şi adâncă, unde copacii şi stâncile păreau suspendate 
şi făceau ca ascunzătoarea să fie şi mai tainică, a fost aleasă ca loc 
de adunare. Grupe mici de oameni care părăseau oraşul, venind din 
direcţii diferite, se întâlneau aici. În acest loc retras Biblia era citită 
cu glas tare şi explicată. Tot aici s-a celebrat Cina Domnului pentru 
prima dată de către protestanții din Franţa. Din această biserică mică 
au ieşit mulţi evanghelişti credincioşi. 

Dar Calvin s-a întors din nou la Paris. Încă nu putea renunţa la 
speranţa că Franţa ca naţiune va primi Reforma. Dar a găsit aproape 
toate uşile închise pentru lucrarea sa. A predica Evanghelia aici 
însemna să meargă direct la rug, aşa că în cele din urmă s-a hotărât 
să plece în Germania. De abia a părăsit Franţa, că o aprigă furtună 
s-a şi dezlănţuit asupra protestanților; dacă ar fi rămas acolo, cu 
siguranţă că ar fi fost cuprins şi el în dezastrul dezlănţuit. 

Reformatorii francezi, dorind să-şi vadă patria în pas cu Germa- 
nia şi Elveţia, s-au hotărât să dea o lovitură îndrăzneață împotriva 
superstiţiilor Romei, care să trezească întreaga naţiune. Ca urmare, 
într-o noapte au aşezat în toată Franţa pancarte în care atacau litur- 
ghia. Dar, în loc să facă să înainteze Reforma, acest act de un zel 
necontrolat şi greşit plănuit a adus ruină nu numai peste propagatorii 
ei, ci şi peste prietenii credinţei reformate din întreaga Franţă. Ea a 
dat romaniştilor ceea ce ei doriseră de multă vreme — un pretext 
pentru a cere distrugerea totală a ereticilor ca agitatori primejdioşi 
pentru stabilitatea tronului şi pentru pacea naţiunii. 

Una dintre aceste pancarte a fost aşezată de o mână ascunsă — 
a unui prieten imprudent sau poate a unui duşman perfid — lucrul 
acesta nu se va şti niciodată — pe uşa camerei particulare a regelui. 
Monarhul s-a umplut de groază. În această publicaţie, superstiţiile 
care primiseră venerarea de-a lungul veacurilor erau atacate de o 
mână necruțătoare. Dar cutezanţa fără egal de a strecura aceste 
declaraţii clare şi şocante chiar în locuinţa regelui a trezit mânia 
acestuia. Câteva momente, la vederea ei, rămase mut de uimire şi 
tremurând. Apoi îşi manifestă mânia în această hotărâre teribilă: 
„Toţi aceia care sunt bănuiţi de erezia lutherană să fie prinşi. Îi voi 
extermina pe toţi.“ (Idem, b.4, cap.10). Zarurile fuseseră aruncate. 
Regele s-a hotărât să treacă întru totul de partea Romei. 

Imediat au fost luate măsuri pentru arestarea oricărui lutheran din 
Paris. Un biet meseriaş, adept al credinţei reformate, care era obişnuit 
să-i invite pe credincioşi la adunările lor secrete, a fost arestat şi, 
sub ameninţarea cu arderea pe rug, i s-a poruncit să-l conducă pe 
emisarul papal la casa fiecărui protestant din oraş. El a refuzat cu 
groază această propunere josnică, dar, în cele din urmă, teama de 
flăcări a învins, iar el a consimţit să devină trădătorul fraţilor lui. 
Precedat de ostie şi înconjurat de o suită de preoţi cu cădelniţe, de 
călugări şi soldaţi, Morin, detectivul regal şi cu trădătorul străbăteau 
încet şi tăcut străzile oraşului. Demonstrația se pretindea a fi făcută 
în cinstea „sfântului sacrament“, ca un act de ispăşire pentru insulta 
adusă liturghiei de către protestanți. Dar în spatele acestei procesiuni 
fusese conceput un plan monstruos. Atunci când sosea în dreptul 
casei unui lutheran, trădătorul făcea un semn, dar nu rostea nici un 
cuvânt. Procesiunea se oprea, se intra în casă, familia era târâtă şi 
pusă în lanţuri, iar ceata groaznică pornea mai departe în căutarea 
altor victime. „N-a fost cruţată nici o casă, mare sau mică, nici 
colegiile Universităţii din Paris.... Morin făcea tot oraşul să tremure 
„„„ era domnia terorii.“ (Idem, b.4, cap.10) 

Victimele erau trimise la moarte în chinuri groaznice, dându-se 
porunci deosebite ca focul să fie potrivit spre a le prelungi agonia. 
Dar ei mureau ca nişte biruitori. Statornicia lor a fost neclintită, iar 
pacea lor neumbrită. Prigonitorii, neputând să le clintească statorni- 
cia, se simțeau înfrânți. „Eşafodurile erau înălțate în toate cartierele 
Parisului, iar rugurile aprinse continuu, având drept scop să răspân- 
dească groaza de erezie prin extinderea execuțiilor. Dar în cele din 

urmă folosul a rămas de partea Evangheliei. Tot Parisul a fost în 
stare să vadă ce fel de oameni erau aceia care propagau noile învăță- 
turi. Nu exista amvon care să vorbească asemenea rugului martirilor. 
Bucuria curată care strălucea de pe feţele acestor oameni atunci când 
mergeau spre locul de execuţie, eroismul lor în mijlocul flăcărilor, 
blândeţea cu care iertau batjocurile transformau, în câteva clipe, 
mânia în milă şi ura în dragoste şi pledau cu o elocvenţă irezistibilă 
în favoarea Evangheliei.“ (Wylie, b.13, cap.20) 

Preoții, hotărâți să ţină aprinsă furia poporului, au pus în circu- 
laţie cele mai groaznice învinuiri împotriva protestanților. Au fost 
acuzaţi, de exemplu, că ar fi pus la cale masacrul catolicilor, răstur- 
narea guvernării şi asasinarea regelui. Dar nici o dovadă nu putea 
fi adusă în sprijinul acestor afirmaţii. Aceste prevestiri ale răului 
urmau să aibă totuşi o împlinire, în împrejurări deosebite şi din cu 
totul alte motive şi alt caracter. Cruzimile la care au fost supuşi 
protestanții nevinovaţi de către catolici au acumulat un fel de povară 
a răzbunării, care în veacurile următoare a adus chiar nenorocirea pe 
care ei şi-o închipuiseră ca venind peste rege, peste guvernul lui şi 
peste supuşi; dar a fost adusă de necredincioşi şi de papistaşi. Nu 
întărirea, ci persecutarea protestantismului urma să aducă, după trei 
sute de ani, calamităţi groaznice asupra Franţei. 

Bănuiala, neîncrederea şi teroarea au pătruns în toate clasele so- 
cietăţii. În mijlocul alarmei generale s-a văzut cât de adânc prinsese 
rădăcini învăţătura lutherană în inimile oamenilor care aveau cea 
mai înaltă educaţie, influenţă şi nobleţe de caracter. Şi în această 
situaţie, deodată, au devenit libere multe posturi de încredere şi de 
cinste, din cauză că mulţi meseriaşi, tipografi, studenţi, profesori din 
universităţi, scriitori şi chiar oameni de la curte dispăruseră. Sute 
de oameni au fugit din Paris, exilându-se voluntar din locurile lor 
natale, în multe cazuri arătând în felul acesta că favorizaseră sau 
primiseră credinţa reformată. Papistaşii priveau în jur cu uimire la 
gândul că rămăseseră mulţi eretici în anonimat, care nu fuseseră 
nimiciţi. Furia lor s-a revărsat atunci peste mulțimile de victime 
mai umile care erau sub puterea lor. Închisorile gemeau şi chiar 
văzduhul părea că se întunecase de fumul rugurilor, aprinse pentru 
mărturisitorii Evangheliei. 

Francisc I se mândrise, ca fiind promotorul marii mişcări de re- 
deşteptare culturală ce marca începutul secolul al XVI-lea. Îi plăcea 

să adune la curtea lui oameni erudiţi din orice ţară. Tocmai datorită 
dragostei lui faţă de ştiinţă şi a nemulțumirii sale cu privire la igno- 
ranţa şi superstiţia călugărilor se datora, în mare măsură, îngăduinţa 
care fusese acordată Reformei. Dar, inspirat de zelul de a stârpi ere- 
zia, acest ocrotitor al ştiinţelor a dat un edict, prin care tipărirea a fost 
desfiinţată în toată Franţa. Francisc I ne oferă unul din acele exemple 
nenumărate care dovedesc că a fi intelectual nu este o garanţie de 
ocrotire împotriva intoleranţei şi persecuției religioase. 

Franţa, printr-o ceremonie solemnă şi publică, urma să se consa- 
cre cu totul operei de distrugere a protestantismului. Preoţii au cerut 
ca insulta adresată Cerului prin condamnarea liturghiei să fie ispăşită 
în sânge, iar regele, pentru binele poporului, să-şi dea în mod public 
consimţământul pentru această îngrozitoare lucrare. 

Ziua de 21 January 1535 a fost stabilită pentru acest ceremonial 
lugubru. Au fost stârnite temerile superstiţioase şi ura fanatică a 
întregii naţiuni, iar Parisul a fost asaltat de mulțimile care au umplut 
străzile venind din toate împrejurimile. Ziua urma să fie inaugurată 
printr-o procesiune vastă şi impunătoare. „Casele de pe drumul pe 
care urma să treacă procesiunea erau drapate în doliu şi din loc în 
loc erau ridicate altare.“ În faţa fiecărei uşi era aprinsă o torţă în 
cinstea „sfântului sacrament“. Înainte de zorii zilei, procesiunea s-a 
format la palatul regelui. „În faţă mergeau steagurile şi crucile mai 
multor parohii; după aceea locuitorii, mergând doi câte doi şi ducând 
torţe.“ Urmau cele patru ordine călugăreşti, fiecare în costumul lui 
specific. Apoi venea o colecţie de renumite moaşte. După toate 
acestea, ecleziasticii trufaşi veneau călări în mantiile lor de purpură 
şi stacojiu, împodobiţi cu pietre preţioase, o demonstraţie pompoasă 
şi strălucitoare. 

„Ostia era purtată de episcopul Parisului sub un baldachin măreț 
... purtat de patru prinți de sânge nobil. După ostie urma regele... În 
ziua aceea Francisc I nu purta nici coroana şi nici haina de domni- 
tor. Cu capul descoperit, cu ochii plecaţi şi în mână cu o lumânare 
aprinsă, regele Franţei a apărut în postura de penitent.“ (Idem, b.13, 
cap.21). La fiecare altar se pleca în umilinţă, nu pentru ticăloşiile 
care-i întinau sufletul, nici pentru sângele nevinovat care-i păta mâi- 
nile, ci pentru păcatul groaznic al supuşilor săi care îndrăzniseră să 
condamne liturghia. După el veneau regina şi demnitarii statului, 
mergând şi ei doi câte doi, fiecare cu câte o torţă aprinsă. 


[228] 


[229] 


196 Tragedia veacurilor 


Ca o parte a slujbelor zilei, însuşi monarhul s-a adresat oficiali- 
tăţilor regatului în sala cea mare a palatului episcopului. Cu o faţă 
plină de amărăciune a apărut înaintea lor şi, în cuvinte de o elocvenţă 
mişcătoare, a deplâns „crima, hula, ziua de durere şi de dispreţ“ care 
venise peste naţiune. Şi i-a chemat pe toţi supuşii credincioşi să 
ajute la stârpirea ereziei otrăvitoare care ameninţa Franţa cu ruina. 
„Cât este de adevărat, domnilor, că eu sunt regele vostru“, spunea 
el, „dacă aş vedea unul din membrele mele pătate sau infectate de 
această putreziciune detestabilă, vi l-aş da să-mi fie tăiat... Mai mult, 
dacă l-aş vedea pe vreunul dintre copiii mei pătaţi de ea, nu l-aş 
cruța. L-aş da şi l-aş jertfi lui Dumnezeu“. Şi încetinindu-şi pledoaria 
înecat în lacrimi, toată adunarea plângea, exclamând într-un glas: 
„Vrem să trăim şi să murim pentru religia catolică!“ (D»Aubigne, 
History of the Reformation in Europe in the Time of Calvin, b.4, 
cap.12) 

Întunericul naţiunii care respinsese lumina adevărului a devenit 
şi mai înspăimântător. Harul „care aduce mântuire“ se arătase; dar 
Franţa, după ce a privit puterea şi sfinţenia lui, după ce mii de oameni 
au fost atraşi de frumuseţea lui divină, după ce oraşe şi sate fuseseră 
iluminate de razele lui, îşi întorsese spatele, alegând mai degrabă 
întunericul decât lumina. Oamenii respinseseră darul ceresc atunci 
când le fusese oferit. Ei au numit răul bine şi binele rău, până când 
au căzut victime de bună voie propriei amăgiri. Acum, chiar dacă 
ei credeau că Îi făceau un serviciu lui Dumnezeu, persecutându-l 
pe poporul Său, sinceritatea lor nu-i lăsa fără vină. Ei respinseseră 
de bunăvoie lumina care i-ar fi salvat de amăgire, de împovărarea 
sufletului şi vina sângelui vărsat. 

Un jurământ solemn de a stârpi erezia a fost făcut în marea 
catedrală, în care trei sute de ani mai târziu urma să fie întronată 
zeiţa raţiunii de către o naţiune care-L uitase pe Dumnezeul cel viu. 
Din nou s-a pornit procesiunea, iar reprezentanţii Franţei s-au hotărât 
să înceapă lucrarea pe care juraseră să o aducă la îndeplinire. „La 
distanţe mici fuseseră ridicate eşafoade, pe care urmau să fie arşi de 
vii unii creştini protestanți şi s-a aranjat ca lemnele să fie aprinse în 
clipa în care se apropia regele, iar procesiunea să se oprească pentru a 
vedea execuţia.“ (Wylie, b.13, cap.21). Amănuntele torturilor suferite 
de aceşti martiri pentru Hristos sunt prea sfâşietoare pentru a fi 
redate; dar victimele n-au ezitat. Fiind silit să renege, unul dintre ei 

răspunse: „Nu fac decât să cred în ceea ce au predicat, la început, 
profeţii şi apostolii şi ceea ce au crezut toţi sfinţii. Credinţa mea are 
o încredere în Dumnezeu care va rezista tuturor puterilor iadului.“ 
(D»Aubigne, History of the Reformation in Europe in the Time of 
Calvin, b.4, cap.12) 

Procesiunea se oprea din când în când la locurile de tortură. 
După ce a ajuns iarăşi la locul de unde plecase, la palatul regal, 
mulţimea s-a împrăştiat, iar regele şi prelaţii s-au retras, mulțumiți 
de realizările zilei şi felicitându-se că lucrarea începută avea să fie 
continuată până la distrugerea totală a ereziei. 

Evanghelia păcii pe care Franţa o respinsese avea să fie dezrădă- 
cinată, iar rezultatele urmau să fie groaznice. Astfel, în ziua de 21 
January 1793, la două sute cincizeci şi opt de ani din ziua în care 
Franţa se predase cu totul persecutării reformaţilor, o altă proce- 
siune, având un scop cu totul deosebit, trecea pe străzile Parisului. 
„Împăratul era iarăşi figura centrală; iarăşi era frământare şi strigăte, 
iarăşi se auzea dorinţa după mai multe jertfe; iarăşi s-au ridicat 
eşafoadele întunecate; şi din nou scenele zilei s-au încheiat prin 
execuţii îngrozitoare; Ludovic al XVI-lea, luptându-se corp la corp 
cu temnicerii şi executorii lui, a fost târât până la butuc şi ţinut acolo 
cu forţa până când securea a căzut, iar capul lui tăiat s-a rostogolit 
pe eşafod.“ (Wylie, b.13, cap.21). Şi regele n-a fost singura victimă; 
aproape în acelaşi loc, două mii opt sute de fiinţe omeneşti au pierit 
de ghilotină în zilele sângeroase ale domniei terorii. 

Reforma prezentase lumii o Biblie deschisă şi desigilase precep- 
tele Legii lui Dumnezeu, susţinând cerinţele ei în faţa conștiinței 
oamenilor. Iubirea Infinită descoperise oamenilor legile şi princi- 
piile cerului. Dumnezeu spusese: „Să le păziţi şi să le împliniţi; 
căci aceasta va fi înţelepciunea şi priceperea voastră înaintea po- 
poarelor, care vor auzi vorbindu-se de toate aceste legi şi vor zice: 
«Acest neam mare este un popor cu totul înţelept şi priceput!» 
(Deuteronom 4, 6). Când Franţa a respins acest dar al Cerului, ea a 
semănat seminţele anarhiei şi ruinei, iar lucrarea inevitabilă a cauzei 
şi efectului a dus la Revoluţie şi la domnia terorii. 

Cu mult înainte de persecuția provocată de pancarte, îndrăzneţul 
şi înflăcăratul Farel fusese obligat să fugă din ţara lui natală. El a 
apărut în Elveţia şi, prin lucrările lui care au ajutat lucrarea lui Zwin- 
gli, a dus la înclinarea balanței în favoarea Reformei. Urma să-şi 

petreacă aici ultimii ani, cu toate acestea a continuat să exercite o in- 
fluență hotărâtă asupra Reformei din Franța. În primii ani ai exilului, 
eforturile lui au fost îndreptate în mod deosebit către răspândirea 
Evangheliei în ţara natală. A petrecut mult timp în predicare printre 
compatrioţii de lângă graniţă, unde cu o atenţie neobosită veghea 
asupra conflictului, ajutând prin cuvinte de încurajare şi sfat. Cu 
ajutorul altor exilați, scrierile reformatorilor germani au fost traduse 
în limba franceză şi împreună cu Biblia franceză au fost tipărite 
într-un tiraj mare. Prin colportori, aceste lucrări au fost vândute pe 
scară largă în Franţa. Au fost date colportorilor cu un preţ mic şi 
în felul acesta câştigurile i-au făcut în stare să ducă mai departe 
lucrarea. 

Farel şi-a început lucrarea în Elveţia, deghizat într-un învăţător 
umil. Repartizat într-o parohie izolată, s-a devotat educaţiei copiilor. 
Pe lângă învăţăturile şcolare obişnuite, el a introdus cu prudenţă 
adevărurile Bibliei, nădăjduind că prin copii va ajunge la părinţi. 
Pentru că unii credeau, preoţii au hotărât să oprească lucrarea, iar 
oamenii superstiţioşi din regiune au fost instigaţi să se împotrivească. 
„Aceasta nu poate fi Evanghelia lui Hristos“, susțineau preoţii, „deo- 
arece predicarea ei nu aduce pace, ci război.“ (Wylie, b.14, cap.3). 
Asemenea primilor ucenici, când Farel era persecutat într-un oraş, 
fugea în altul. Din sat în sat, din oraş în oraş, el mergea călătorind pe 
Jos, suferind de foame, de frig şi de oboseală şi peste tot viaţa îi era 
în primejdie. Predica în pieţe, în biserici, uneori la amvoanele cate- 
dralelor. Alteori găsea biserica goală; uneori predica îi era întreruptă 
de strigăte şi batjocuri; deseori era înlăturat cu forţa de la amvon. 
Nu o dată a fost prins de gloată şi bătut de moarte. Cu toate acestea 
el mergea înainte. Deşi deseori respins, cu o dârzenie neobosită, el 
se întorcea din nou la luptă; şi unul după altul, a văzut oraşele şi 
cetăţile care fuseseră bastioane ale papalității, deschizându-şi porţile 
pentru Evanghelie. Mica parohie în care a lucrat la început a primit 
în scurtă vreme credinţa reformată. Oraşele Morat şi Neuchâtel au 
renunţat şi ele la riturile romano-catolice şi au îndepărtat chipurile 
idolatre din biserici. 

Farel dorise de multă vreme să înfigă stindardul protestant în 
Geneva. Dacă acest oraş ar fi putut fi câştigat, ar fi devenit un centru 
pentru Reformă în Franţa, Elveţia şi Italia. Cu această ţintă în faţă, 
şi-a continuat lucrarea până când multe din oraşele şi satele din jur 

au fost câştigate. Apoi, împreună cu un singur însoțitor a intrat în 
Geneva. Dar nu i-a fost îngăduit să predice decât de două ori. Preoţii, 
încercând zadarnic să obţină condamnarea de către autorităţile civile, 
l-au chemat în faţa unui consiliu ecleziastic la care au venit cu arme 
ascunse sub mantii, hotărâți să-i ia viaţa. În afara sălii, o gloată 
furioasă cu ciomege şi săbii a fost adunată pentru a fi sigură de 
moartea lui în caz că ar fi reuşit să scape de la consiliu. Dar prezenţa 
magistraţilor şi a forţei armate l-a salvat. A doua zi dis-de-dimineaţă, 
a fost condus împreună cu tovarăşul lui peste lac într-un loc sigur. 
În felul acesta s-a încheiat primul lui efort de a evangheliza Geneva. 

Pentru încercarea următoare a fost aleasă o unealtă mai umilă 
— un tânăr atât de modest la înfăţişare, încât a fost tratat cu răceală 
chiar de către prietenii declaraţi ai Reformei. Oare ce putea face 
acesta acolo unde Farel a fost respins? Cum putea acesta, cu atât 
de puţin curaj şi experienţă, să înfrunte furtuna din faţa căreia cei 
mai puternici şi mai curajoşi fuseseră obligaţi să fugă? „Nici prin 
putere, nici prin tărie, ci prin Duhul Meu, zice Domnul“ (Zaharia 
4, 0) „Dumnezeu a ales lucrurile slabe ale lumii pentru a face de 
ruşine pe cele tari“. „Pentru că nebunia lui Dumnezeu este mai 
înţeleaptă decât oamenii; şi slăbiciunea lui Dumnezeu este mai tare 
decât oamenii.“ (1 Corinteni 1, 27.25) 

Froment şi-a început lucrarea ca învăţător. Adevărurile pe care le 
preda copiilor la şcoală, aceştia le repetau acasă. În curând, şi părinţii 
au venit să asculte explicaţia Bibliei, până când clasele s-au umplut 
de ascultători atenţi. Noi Testamente şi broşuri au fost distribuite 
gratuit şi ele ajungeau la mulţi care nu îndrăzneau să vină să asculte 
noile învățături. După o vreme, şi acest lucrător a fost obligat să 
fugă; dar adevărurile pe care le-a predat au pus stăpânire pe minţile 
oamenilor. Reforma fusese sădită şi continua să se întărească şi 
să se extindă. Predicatorii s-au reîntors şi prin lucrările lor cultul 
protestant a fost întemeiat în Geneva. 

Oraşul se declarase deja de partea Reformei când Calvin, după 
multe călătorii şi greutăţi, a intrat pe porţile lui. Întorcându-se după 
o ultimă vizită în locul său de naştere, a găsit drumul spre Basel 
barat de armatele lui Carol al V-lea, aşa că a fost obligat să meargă 
pe o rută ocolită la Geneva. 

În această vizită Farel a recunoscut mâna lui Dumnezeu. Deşi 
Geneva primise credinţa protestantă, mai rămânea totuşi o mare 

lucrare de făcut acolo. Oamenii nu sunt convertiți în grup, ci ca 
indivizi; lucrarea de renaştere trebuie să fie îndeplinită în inimă şi în 
conştiinţă prin puterea Duhului Sfânt şi nu prin decretele conciliilor. 
Cu toate că locuitorii Genevei respinseseră autoritatea Romei, ei nu 
erau atât de pregătiţi să renunţe la viciile care se înrădăcinaseră sub 
dominaţia ei. A întemeia aici principiile curate ale Evangheliei şi a 
pregăti acest popor să ocupe cu demnitate poziţia la care Providența 
îl chema nu era o sarcină deloc uşoară. 

Farel era convins că a găsit în Calvin pe acela care se putea uni 
cu el în această lucrare. În numele lui Dumnezeu, l-a implorat pe 
tânărul evanghelist să rămână şi să lucreze acolo. Calvin s-a dat 
înapoi îngrozit. Timid şi iubitor de pace, evita legătura cu spiritul 
îndrăzneţ, independent şi chiar violent al locuitorilor din Geneva. 
Sănătatea lui firavă împreună cu deprinderile lui de a studia îl făceau 
să se retragă. Crezând că prin pana lui ar putea servi mult mai bine 
cauza Reformei, dorea să găsească un loc liniştit pentru studiu şi de 
acolo, prin scris, să instruiască şi să întărească bisericile. Dar sfatul 
solemn al lui Farel i-a venit ca o chemare din cer şi el n-a îndrăznit 
să o refuze. „I s-a părut“, spunea el, „că mâna lui Dumnezeu s-a 
coborât din cer, că l-a prins şi l-a țintuit irevocabil de locul pe care 
era atât de nerăbdător să-l părăsească.“ (D»Aubigne, History of the 
Reformation in Europe in the Time of Calvin, b.9, cap.17) 

În timpul acesta, primejdii mari amenințau cauza protestantă. 
Anatemele papei fulgerau împotriva Genevei şi naţiuni puternice 
o amenințau cu distrugerea. Cum urma să reziste acest oraş mic 
în faţa ierarhiei papale, care deseori îi silise pe regi şi împărați să 
se supună? Cum se putea împotrivi armatelor marilor cuceritori ai 
lumii? 

În întreaga creştinătate, protestantismul era ameninţat de duş- 
mani redutabili. După ce primele biruinţe asupra Reformei au trecut, 
Roma adusese forţe noi, nădăjduind să-şi desăvârşească distrugerea. 
În vremea aceea a fost creat ordinul iezuiţilor, cel mai tiran, cel 
mai lipsit de conştiinţă şi puternic dintre toţi apărătorii papalității. 
Călugării acestui ordin erau cu totul izolaţi de orice fel de legături 
pământeşti şi interese omeneşti, morţi faţă de cerinţele afecțiunii 
naturale, cu raţiunea şi conştiinţa complet înăbuşite, ei nu cunoşteau 
nici o regulă, nici o legătură, în afară de aceea a ordinului lor, şi 
nici o datorie în afară de aceea a extinderii puterii lui [(vezi note 

suplimentare)]. Evanghelia lui Hristos i-a făcut în stare pe aderenţii 
ei să facă faţă primejdiei şi să suporte suferinţele, fără să se des- 
curajeze din cauza frigului, a foamei, a trudei şi a sărăciei, ca să 
înalțe steagul adevărului, făcând faţă scaunului de tortură, temniţei 
şi rugului. Pentru a lupta împotriva acestor forţe, iezuismul îi in- 
spira pe urmaşii lui cu un fanatism care-i făcea în stare să îndure 
şi ei primejdii asemănătoare ca să opună puterii adevărului toate 
mijloacele de amăgire. N-a existat o crimă mai oribilă pe care să 
n-o săvârşească, nici o amăgire josnică pentru a o practica, nici o 
prefăcătorie prea perfidă la care să nu recurgă. Legaţi prin jurământ 
pentru o sărăcie şi umilinţă continuă, ei aveau scopul de a câştiga 
bogăţie şi putere, ca să fie devotați înăbuşirii protestantismului şi 
restabilirii supremaţiei papale. 

Ca membri ai ordinului lor, aveau un aparent veşmânt de sfinţe- 
nie, vizitând închisori şi spitale, ajutându-i pe bolnavi şi pe săraci, 
mărturisind că au renunţat la lume şi purtând numele sfânt al lui Isus 
care a venit să facă binele. Însă, sub această înfăţişare exterioară 
fără reproş, se ascundeau adesea planurile cele mai josnice şi cri- 
minale. Un principiu fundamental al ordinului era acela că scopul 
scuză mijloacele. Şi în virtutea acestui principiu, minciunile, furtu- 
rile, jurămintele false, asasinatele erau nu numai scuzate, dar erau 
şi recomandate atunci când slujeau interesele bisericii. Sub diverse 
deghizări, iezuiţii îşi croiau drum în funcţii de stat, devenind chiar 
consilieri ai regelui şi conducând astfel politica naţiunilor. Deveneau 
servitori pentru a-i spiona pe stăpânii lor. Înfiinţau şcoli pentru co- 
piii prinților şi ai nobililor şi şcoli pentru poporul de rând, în care 
copiii protestanților erau atraşi şi educați în păzirea ritualurilor ca- 
tolice. Toată pompa şi manifestarea exterioară de atunci a cultului 
romano-catolic avea drept scop să producă confuzie, să uimească 
şi să cucerească imaginaţia şi în felul acesta libertatea, pentru care 
părinţii luptaseră şi muriseră, să fie trădată de copii. lezuiţii s-au 
răspândit cu repeziciune în Europa şi oriunde ajungeau se producea 
o reînviorare a papalității. 

Pentru a le da o putere mai mare, a fost dată o bulă papală 
care împuternicea Inchiziția [(vezi note suplimentare)]. În ciuda 
faptului că era privit cu oroare chiar şi în ţările catolice, acest tribunal 
groaznic a fost din nou înfiinţat de către conducătorii papistaşi, 
astfel cruzimile prea groaznice pentru a suporta lumina zilei au fost 

repetate în temnițe ascunse. În multe ţări, mii şi mii de oameni chiar 
din floarea naţiunii, cei mai sinceri şi mai nobili, cei mai inteligenţi, 
mai educați, pastori evlavioşi şi devotați cetăţeni harnici şi patrioți, 
savanţi eminenţi, artişti talentaţi şi meseriaşi pricepuţi, erau omorâţi 
sau obligaţi să fugă în alte ţări. 

Acestea au fost mijloacele la care a recurs Roma pentru a stinge 
lumina Reformei, pentru a-i despărți pe oameni de Biblie şi pentru a 
restabili ignoranţa şi superstiţia evului mediu. Dar, sub binecuvân- 
tarea lui Dumnezeu şi prin lucrarea acelor bărbaţi nobili pe care El 
i-a ridicat să continue lucrarea lui Luther, protestantismul n-a fost 
distrus. El nu şi-a datorat puterea favorii sau armelor prinților. Țările 
cele mai mici, popoarele cele mai umile şi mai puţin puternice au 
devenit citadelele lui, aducând biruinţa Reformei. Astfel era Geneva 
cea mică, înconjurată de vrăjmaşi puternici care complotau distru- 
gerea ei; era Olanda de pe țărmurile nisipoase ale Mării Nordului, 
luptând cu tirania Spaniei, pe atunci cel mai mare şi mai bogat din- 
tre regate, ca şi Suedia cea pustie şi săracă, ele au câştigat biruinţă 
pentru Reformă. 

Timp de aproape treizeci de ani, Calvin a lucrat la Geneva, mai 
întâi pentru a întemeia acolo o biserică care să accepte moralitatea 
biblică şi după aceea pentru înaintarea Reformei în Europa. Darul 
lui de învăţător public n-a fost fără greşeală şi nici învăţăturile lui nu 
erau fără lipsuri. Dar el a fost unealta folosită în vestirea adevărurilor 
care erau de o importanţă deosebită în timpul lui pentru susţinerea 
principiilor protestantismului împotriva valului rapid de reîntoar- 
cere a papalității şi promovarea în bisericile reformate a simplităţii 
şi curăţiei vieţii, în locul mândriei şi stricăciunii de sub influenţa 
învăţăturii romano-catolice. 

Din Geneva, porneau publicaţii şi învăţători pentru a răspândi 
învăţăturile reformate. În locul acesta cei persecutați din toate ţările 
căutau îndrumare, sfat şi încurajare. Oraşul lui Calvin devenise un 
refugiu pentru reformaţii prigoniţi din toată Europa apuseană. Fu- 
gind de furtunile îngrozitoare care bântuiseră timp de secole, fugarii 
se adunau la porţile Genevei. Înfometaţi, răniţi, departe de casă şi 
de rude, erau primiţi cu multă căldură şi îngrijiţi cu dragoste; şi, ca 
o compensație pentru căminul oferit aici, ei au binecuvântat ora- 
şul adopţiei lor prin iscusinţa, ştiinţa şi pietatea lor. Dar mulți care 
găsiseră un refugiu aici se reîntorceau în ţările lor pentru a rezista 

tiraniei Romei. John Knox, viteazul reformator scoţian, mulţi puri- 
tani englezi, protestanții din Olanda şi Spania, hughenoți din Franţa 
duceau din Geneva făclia adevărului, pentru a lumina întunericul din 
țările lor natale. 


[238] 


Capitolul 13 — În Ţările de Jos şi Scandinavia 


În Ţările de Jos, — tirania papală a provocat încă de timpuriu 
un protest hotărât. Cu şapte sute de ani înainte de venirea lui Lu- 
ther, pontiful roman a fost acuzat fără teamă de doi episcopi care, 
cunoscând caracterul adevărat al „sfântului scaun“, au fost trimişi 
cu următoarea solie la Roma: Dumnezeu „a făcut din împărăteasa şi 
mireasa Lui, biserica, o moştenire veşnică şi nobilă pentru familia ei, 
o zestre care nu putrezeşte şi nu piere niciodată, dându-i un sceptru 
şi o coroană veşnică, ale cărei beneficii ți le-ai însuşit asemenea unui 
hoţ. Te-ai aşezat în Templul lui Dumnezeu; şi în loc să fii păstor, 
ai devenit lup pentru oi; ... ne-ai făcut să credem că eşti episcopul 
suprem, dar te porţi mai degrabă ca un tiran.... În loc să fii robul 
robilor, cum îţi place să te numeşti, cauţi să devii domnul domnilor... 
Aduci dispreţ peste poruncile lui Dumnezeu; dar.... Duhul Sfânt este 
ziditorul tuturor bisericilor de pe întinsul lumii... Cetatea Dumneze- 
ului nostru, ai cărei cetăţeni suntem, cuprinde toate colţurile cerului; 
şi este mai mare decât oraşul, numit de către sfinţii profeţi Babilonul, 
care pretinde a fi de origine divină şi care se înalţă prin sine până 
la cer, se laudă că înţelepciunea lui este nemuritoare; iar în cele din 
urmă, fără nici un temei, afirmă că ea n-a greşit niciodată şi nici 
nu poate greşi.“ (Gerard Brandt, History of the Reformation in and 
About the Low Countries, b.1, p. 6) 

Alţii s-au ridicat secol după secol pentru a repeta acest protest. 
Acei învăţători de la început, care, călătorind prin diferite ţări şi 
cunoscuţi sub nume diferite, au avut caracterul misionarilor valdenzi 
şi au răspândit pretutindeni cunoştinţa Evangheliei, au pătruns şi 
în Ţările de Jos. Învățăturile lor s-au răspândit cu repeziciune. Ei 
au tradus Biblia valdenză în versuri în limba olandeză. Ei spuneau 
că „în ea se găsea un mare avantaj; nici glume, nici poveşti, nici 
fleacuri, nici amăgiri, ci numai cuvintele adevărului; că, desigur, ici 
şi colo era câte o coajă tare, dar că miezul şi dulceaţa a ceea ce era 
bun şi sfânt putea fi descoperit cu uşurinţă în ea.“ (Idem, b.1, p. 14). 
Aşa scriau prietenii vechii credinţe încă din secolul al XII-lea. 

Acum au început persecuțiile Romei; dar, în mijlocul rugurilor 
şi torturilor, credincioşii continuau să se înmulțească, declarând cu 
hotărâre că Biblia este singura autoritate infailibilă în materie de 
religie şi că „nici un om nu poate fi constrâns să creadă, ci trebuie să 
fie câştigat prin predicare“. (Martyn, vol. 2, p. 87) 

Învățăturile lui Luther au găsit un teren fertil în Ţările de Jos, 
unde s-au ridicat bărbaţi sinceri şi credincioşi pentru a predica Evan- 
ghelia. Dintr-una din provinciile Olandei a venit Menno Simons. 
Instruit ca romano-catolic şi hirotonit ca preot, era cu totul necu- 
noscător în ceea ce priveşte Biblia, pe care nu o citise de teama 
de a nu fi amăgit de erezie. Atunci când l-a cuprins o îndoială cu 
privire la doctrina transsubstanţiaţiunii, el a privit-o ca fiind o ispită 
din partea lui Satana şi, prin rugăciune şi mărturisire, a căutat să 
se libereze de ea, dar în zadar. A început să facă fapte de desfrâu 
pentru a încerca să aducă la tăcere glasul mustrător al conştiinţei, 
dar a fost fără folos. După un timp, a fost condus la studiul Noului 
Testament şi acesta împreună cu scrierile lui Luther l-au determinat 
să primească credinţa reformată. Apoi, la scurt timp a fost martor, 
într-un sat vecin, la decapitarea unui om condamnat la moarte pentru 
că se rebotezase. Aceasta l-a făcut să studieze Biblia cu privire la 
botezul copiilor. Dar n-a putut găsi nici o dovadă în Scripturi în 
favoarea lui; a văzut, dimpotrivă, că pocăinţa şi credinţa sunt peste 
tot cerute ca o condiţie pentru primirea botezului. 

Menno s-a retras din biserica romano-catolică, consacrându-şi 
viaţa predicării adevărurilor pe care le primise. Atât în Germania, 
cât şi în Țările de Jos se ivise o grupă de fanatici care susțineau 
învățături absurde şi provocatoare de răscoală, batjocorind ordinea 
şi decenţa sau recurgând la violenţă şi răzvrătire. Menno a văzut 
rezultatele grozave la care urmau să ajungă în mod inevitabil aceste 
mişcări şi s-a împotrivit cu putere învățăturilor rătăcite şi metodelor 
sălbatice ale acestor fanatici. Totuşi, erau mulţi care fuseseră înşelaţi 
de către aceşti fanatici, dar care apoi renunţaseră la învăţăturile lor 
amăgitoare, şi mai existau încă mulţi urmaşi ai vechilor creştini, 
roade ale învățăturilor valdenze. Menno a lucrat cu mare râvnă şi 
succes printre aceste grupe. 

Timp de 25 de ani a călătorit încoace şi încolo împreună cu soţia 
şi copiii săi, îndurând greutăţi şi lipsuri mari, având continuu viaţa 
în primejdie. A parcurs Ţările de Jos şi nordul Germaniei, lucrând 

îndeosebi printre clasele mai umile, dar exercitând o influenţă vastă. 
Cu o elocvenţă înnăscută, deşi avea puţină instruire, era un bărbat cu 
o integritate fără reproş, cu un spirit umil şi un comportament amabil, 
de o evlavie sinceră şi serioasă, exemplificând în viaţa lui preceptele 
pe care le predica, fapt care câştiga încrederea oamenilor. Discipolii 
săi au fost împrăștiați şi asupriţi. Ei au avut mult de suferit fiind 
confundați cu fanaticii din Münster. Dar cu toate acestea datorită 
lucrării lui mulţi au fost convertiți. 

Nicăieri n-au fost primite învăţăturile reformate mai mult decât 
în Țările de Jos. În câteva ţări, aderenţii lor au suferit cea mai groaz- 
nică persecuție. În Germania, Carol al V-lea interzisese Reforma 
şi i-ar fi adus cu bucurie pe toţi adepţii ei la rug; dar prinții s-au 
ridicat ca o barieră împotriva tiraniei lui. În Olanda, unde puterea 
lui era şi mai mare, edictele persecutoare au urmat unul după altul 
în rapidă succesiune. Citirea Bibliei, ascultarea ei, predicarea sau 
chiar a vorbi despre ea însemna culpabilitate gravă şi moarte pe rug. 
De asemenea, rugăciunea în ascuns, refuzul închinării în faţa unei 
icoane sau intonarea unui psalm erau fapte care se pedepseau cu 
moartea. Chiar şi aceia care îşi renegau rătăcirile erau condamnaţi 
şi, dacă erau bărbaţi, erau ucişi cu sabia, iar dacă erau femei, erau 
arse de vii. Mii de oameni au pierit sub domnia lui Carol şi a lui 
Filip al II-lea. 

Odată a fost adusă înaintea inchizitorilor o familie întreagă, acu- 
zată că nu vine la liturghie şi se închină acasă în taină. La cercetarea 
făcută cu privire la practicile lor, fiul cel mai tânăr a răspuns: „Ne 
plecăm pe genunchi şi ne rugăm ca Dumnezeu să ne lumineze mintea 
şi să ne ierte păcatele; ne rugăm pentru suveranul nostru, ca domnia 
lui să fie prosperă şi viaţa lui fericită, ne rugăm pentru judecătorii 
noştri, ca Dumnezeu să-i păzească.“ (Wylie, b.18, cap.6). La aceste 
cuvinte, câţiva dintre judecători au fost mişcaţi profund, cu toate 
acestea tatăl şi unul dintre fii au fost condamnaţi la rug. 

Furia prigonitorilor era egalată de credinţa martirilor. Nu nu- 
mai bărbaţii, dar chiar şi femeile cele mai delicate şi tinerele fete 
manifestau un curaj neînfrânt. „Soţiile luau atitudine lângă rugul 
bărbaţilor lor şi, în timp ce ei ardeau, ele şopteau cuvinte de mângâi- 
ere sau cântau psalmi pentru a-i încuraja“. „Tinerele intrau de vii în 
mormânt, ca şi când ar fi intrat în camera odihnei pentru noapte; sau 

mergeau pe eşafod şi pe rug îmbrăcate în cele mai bune veşminte, 
ca şi cum ar fi mers la căsătorie.“ (Idem, b.18, cap.6) 

Ca şi zilele în care păgânismul căuta să distrugă Evanghelia, sân- 
gele creştinilor era o sămânță (vezi Tertullian, Apologia, parag. 50). 
Persecuţia a slujit la creşterea numărului martorilor pentru adevăr. 
An după an, monarhul, înfuriat până la nebunie de neclintita hotărâre 
a oamenilor, săvârşea lucrarea lui barbară, dar totul era zadarnic. 
Abia sub conducerea nobilului Wilhelm de Orania revoluţia a adus 
în cele din urmă Olandei libertatea de a se închina lui Dumnezeu. 

În munţii Piemontului, pe câmpiile Franţei şi pe țărmurile Olan- 
dei, înaintarea Evangheliei a fost însemnată cu sângele discipolilor 
ei. Dar în ţările din nord ea a găsit o intrare paşnică. Studenţii de la 
Wittenberg, reîntorcându-se la căminele lor, au adus credinţa refor- 
mată în Scandinavia. Publicarea scrierilor lui Luther a contribuit şi 
ea la răspândirea luminii. Oamenii simpli, cutezători, din nord s-au 
întors de la stricăciunea, pompa şi superstiţiile Romei, pentru a primi 
curăţia şi simplitatea adevărurilor dătătoare de viaţă ale Bibliei. 

Tausen, „reformatorul Danemarcei“, era fiul unui ţăran. Băiatul 
a dat de timpuriu dovadă de o inteligenţă viguroasă; el înseta după 
instruire; dar nu-i putea fi dată în condiţiile modeste în care se 
găseau părinţii lui, aşa că a intrat într-o mănăstire. Aici, curăţia vieţii 
lui împreună cu stăruința şi cu credincioşia sa au câştigat simpatia 
superiorului său. Şi în urma unei examinări, s-a dovedit că poseda 
talente care promiteau în viitor mari servicii bisericii. S-a luat, deci, 
hotărârea să i se dea o educaţie la una din universităţile Germaniei 
sau în Ţările de Jos. Tânărului student i s-a îngăduit să aleagă o 
şcoală, punându-se condiţia să nu meargă la Wittenberg. Studentul 
bisericii nu trebuia să fie influenţat de otrava ereziei. Aşa spuneau 
călugării. 

Tausen a mers la Köln, care era pe atunci, ca şi acum, una din 
fortărețele romanismului. Aici a fost repede dezgustat de misticismul 
profesorilor. Cam în aceeaşi vreme i-au căzut în mână şi scrierile 
lui Luther. Le-a citit cu uimire şi plăcere şi a dorit foarte mult să 
se bucure de îndrumarea personală a reformatorului. Dar a face 
lucrul acesta însemna să-şi asume riscul jignirii superiorului său şi 
să piardă susţinerea din partea lui. S-a hotărât repede şi în scurtă 
vreme s-a înscris ca student la Wittenberg. 

Întorcându-se în Danemarca, a revenit la mănăstire. Nimeni nu 
l-a bănuit de lutheranism; el nu şi-a dezvăluit secretul, ci a încercat, 
fără să provoace prejudecățile tovarăşilor lui, să-i aducă la o credinţă 
mai curată şi la o viaţă mai sfântă. A deschis Biblia, le-a explicat 
înţelesul ei adevărat şi, în cele din urmă, le-a predicat pe Hristos ca 
neprihănire a păcătosului şi singura nădejde de mântuire. Mare a 
fost mânia superiorului care-şi pusese mari speranţe în el, ca într-un 
apărător brav al Romei. Imediat a fost mutat într-o altă mănăstire şi 
închis într-o celulă, sub o supraveghere aspră. 

Spre groaza noilor lui păzitori, câţiva călugări s-au declarat con- 
vertiţi la protestantism. Printre gratiile celulei, Tausen transmitea 
tovarășilor săi cunoştinţa despre adevăr. Dacă părinţii bisericeşti 
danezi ar fi fost 1scusiţi în planul bisericii de a trata erezia, glasul lui 
Tausen n-ar mai fi fost auzit niciodată; dar în loc să-l închidă într- 
un mormânt, într-o temniţă subterană, l-au dat afară din mănăstire. 
Acum erau fără putere. Tocmai atunci fusese dat un edict regal, care 
oferea protecţie învăţătorilor noii doctrine. Tausen a început să pre- 
dice. Uşile bisericilor i se deschideau, iar oamenii se înghesuiau să-l 
asculte. Şi alţii predicau Cuvântul lui Dumnezeu. Noul Testament 
tradus în limba daneză era pretutindeni răspândit. Eforturile făcute 
de papistaşi de a distruge lucrarea nu făcuseră decât să o extindă şi, 
în scurtă vreme, Danemarca a primit credinţa reformată. 

Şi în Suedia, tineri care au băut din izvorul de la Wittenberg au 
adus apa vieţii concetăţenilor lor. Doi dintre conducătorii reformei 
suedeze, Olaf şi Laurentius Petri, fiii unui fierar din Orebro, studia- 
seră sub îndrumarea lui Luther şi a lui Melanchton, iar adevărurile 
pe care le învăţaseră în felul acesta erau gata să le facă cunoscute şi 
altora. Asemenea marelui reformator, Olaf a trezit poporul cu zelul 
şi cu elocvenţa lui, în timp ce Laurentius, asemenea lui Melanchton, 
era erudit, prevăzător şi liniştit. Amândoi erau bărbaţi cu o evlavie 
arzătoare, cu înalte cunoştinţe teologice şi cu un curaj neclintit în 
înaintarea adevărului. Dar opoziţia papistaşă nu lipsea. Preoţii cato- 
lici au aţâţat poporul ignorant şi superstiţios. Olaf Petri a fost adesea 
asaltat de mulţime şi în mai multe rânduri abia a scăpat cu viaţă. 
Aceşti reformatori au fost însă simpatizaţi şi ocrotiţi de rege. 

Sub conducerea bisericii Romei, oamenii erau cufundaţi în sără- 
cie şi gemeau sub asuprire. Ei nu cunoşteau Scripturile şi, având o 
religie de forme şi ceremonii care nu aduceau nici o lumină sufletu- 

lui, se întorceau din nou la credinţele superstiţioase şi la practicile 
păgâneşti ale strămoşilor lor. Națiunea era împărţită în grupe care 
se luptau între ele, ale căror hărţuieli continue măreau nenorocirea 
tuturor. În această situaţie, regele s-a hotărât să facă o reformă a 
statului şi a bisericii, salutând cu bucurie aceste ajutoare pricepute 
în lupta împotriva Romei. 

În prezenţa monarhului şi a conducătorilor Suediei, Olaf Petri, cu 
o mare iscusinţă, a apărat credinţa reformată împotriva susţinerilor 
Romei. El a declarat că învăţăturile Părinților bisericeşti trebuiau 
primite numai atunci când sunt în concordanţă cu Scripturile; că 
învăţăturile esenţiale ale credinţei sunt prezentate în Biblie într-un 
mod atât de clar şi simplu, încât toţi oamenii le pot înţelege. Hristos 
a spus: „Învățătura Mea, nu este a Mea ci a Celui ce M-a trimis“ 
(loan 7, 16); iar Pavel a declarat că oricine predică o altă Evanghelie 
decât aceea pe care a primit-o el, să fie anatema (Galateni 1, 3). 
„Atunci, cum încearcă alţii, spunea reformatorul, să poruncească 
dogme după plăcerea lor şi să le impună ca lucruri necesare pentru 
mântuire?“ (Wylie b.10, cap.4). El a arătat că decretele bisericii nu 
au nici o autoritate atunci când sunt în contradicţie cu poruncile 
lui Dumnezeu şi a susţinut marele principiu protestant că „Biblia şi 
numai Biblia“ este singura regulă de credinţă şi practică. 

Această dispută, deşi a rămas în mare măsură necunoscută, ne 
arată „felul oamenilor care au format membrii de rând, masele ar- 
matei reformatorilor. Ei nu erau neînvăţaţi sau sectari, nici polemişti 
zgomotoşi — ci dimpotrivă, erau oameni care studiaseră Cuvân- 
tul lui Dumnezeu şi ştiau bine cum să folosească armele pe care 
le oferea Biblia. În ceea ce priveşte erudiţia, ei se aflau în fruntea 
veacului lor. Dacă ne-am îndrepta atenţia către centrele strălucite, 
cum sunt Wittemberg şi Ziirich, şi la numele ilustre ca acelea ale lui 
Luther şi Melanchton, Zwingli şi Oecolampadius, este drept că ni 
s-ar putea spune că aceştia au fost conducătorii mişcării şi în mod 
firesc aşteptam de la ei puteri uimitoare şi realizări uriaşe, dar că 
urmaşii lor n-au mai fost ca ei. Dar când ne întoarcem la ţărmul 
izolat al Suediei şi la numele umile ale lui Olaf şi Laurentius Petri 
— de la meşteri la ucenici — ce vom descoperi?... Savanţi şi teologi; 
bărbaţi care au folosit cu înţelepciune întregul sistem al adevărului 
evanghelic şi care au câştigat uşor o biruinţă asupra sofiştilor şcolilor 
şi a demnitarilor Romei.“ (Idem, b.10, cap.4) 

Ca urmare a acestei dispute, regele Suediei a primit credinţa 
protestantă şi nu peste multă vreme adunarea naţională s-a declarat 
în favoarea ei. Noul Testament fusese tradus de Olaf Petri în limba 
suedeză şi, la dorinţa regelui, cei doi fraţi şi-au asumat răspunderea 
traducerii întregii Biblii. În felul acesta pentru prima oară poporul 
Suediei a primit Cuvântul lui Dumnezeu în limba maternă. Dieta 
a dat dispoziţie ca în tot regatul pastorii să explice Scripturile, iar 
copiii în şcoli să fie învăţaţi să citească Biblia. 

Continuu şi sigur, întunericul ignoranței şi al superstiţiei a fost 
risipit de lumina binecuvântată a Evangheliei. Eliberată de sub apă- 
sarea Romei, națiunea a ajuns la o putere şi o măreție pe care nu o 
avusese niciodată. Suedia a devenit una din fortărețele protestantis- 
mului. Un secol mai târziu, într-o vreme de grea primejdie, această 
naţiune mică şi slabă până atunci a fost singura din Europa care a 
avut curajul să dea o mână de ajutor şi a venit în sprijinul Germaniei 
în încrâncenarea groaznică a războiului de treizeci de ani. Toată 
Europa de nord părea gata să fie adusă din nou sub tirania Romei. 
Armatele Suediei au fost acelea care au ajutat Germania să respingă 
valul de succese papale, să asigure toleranţă pentru protestanți — 
calvini ca şi lutherani — şi să restabilească libertatea de conştiinţă 
în acele ţări care primiseră Reforma. 


Capitolul 14 — Reformatorii englezi de mai târziu 


În timp ce Luther deschidea o Biblie pecetluită — pentru po- 
porul Germaniei, Tyndale a fost mânat de Duhul lui Dumnezeu să 
facă acelaşi lucru pentru Anglia. Biblia lui Wycliffe, care fusese 
tradusă după textul latin, avea multe greşeli. Nu fusese tipărită nici- 
odată, iar costul copiilor de manuscris era atât de mare, încât doar 
puţini oameni bogaţi sau nobili puteau să şi-o procure; şi mai mult 
decât atât, fiind strict interzisă de biserică, avusese o răspândire 
foarte restrânsă. În anul 1516, cu un an înaintea apariţiei tezelor lui 
Luther, Erasmus publicase versiunea lui greacă şi latină a Noului 
Testament. Pentru prima dată Cuvântul lui Dumnezeu era tipărit în 
limba originală. În această lucrare au fost corectate multe greşeli ale 
versiunilor anterioare, iar sensul a fost redat mai clar. Aceasta i-a 
dus pe mulţi din clasele culte la o cunoaştere mai bună a adevărului 
şi a dat un nou avânt lucrării Reformei. Dar oamenii de rând erau 
încă într-o mare măsură despărțiți de Cuvântul lui Dumnezeu. Tyn- 
dale urma să desăvârşească lucrarea lui Wycliffe, care dăduse Biblia 
compatrioţilor lui. 

Fiind un cercetător stăruitor şi silitor căutător după adevăr, el a 
primit Evanghelia din Noul Testament în limba greacă al lui Erasmus. 
Şi-a predicat convingerile fără teamă, susţinând că toate învăţăturile 
trebuiau să fie dovedite cu Scripturile. Pretenţiei papale că biserica a 
dat Biblia şi numai biserica o putea explica, Tyndale îi răspundea: 
„Ştiţi cine i-a învăţat pe vulturi să-şi găsească prada? Ei bine, acelaşi 
Dumnezeu îi învaţă pe copiii Săi flămânzi să-L găsească pe Tatăl 
lor în Cuvântul Său. Departe de a ne fi dat Scripturile, voi le-aţi 
ascuns de noi; voi sunteţi aceia care ardeţi pe cei care predică şi, 
dacă aţi putea, aţi arde şi Scripturile“. (D»Aubigne, History of the 
Reformation of the Sixteenth Century, b.18, cap.4) 

Predicarea lui Tyndale a provocat un mare interes; mulţi au 
primit adevărul. Dar preoţii s-au alarmat şi, de îndată ce el a părăsit 
localitatea, ei au încercat să-i distrugă lucrarea prin amenințările şi 
calomniile lor. Şi prea adesea reuşeau. „Ce trebuie făcut?“ exclama 

el. „În timp ce semăn într-un loc, vrăjmaşul pustieşte câmpul pe care 
abia l-am părăsit. Nu pot fi pretutindeni. O, dacă ar avea creştinii 
Sfintele Scripturi în limba lor, ar putea să reziste acestor înşelători. 
Fără Biblie este imposibil să-i întăreşti pe laici în adevăr.“ (Idem, b. 
18, cap. 4) 

Un nou plan a pus stăpânire pe mintea lui. „În templul lui Ie- 
hova“, observă el, „psalmii se cântau în limba lui Israel; şi Evanghe- 
lia să nu se predice în limba Angliei printre noi?... Ar trebui oare ca 
biserica să aibă mai puţină lumină la amiază decât în zori?... Creştinii 
trebuie să citească Noul Testament în limba maternă“. Dar doctorii 
şi învățătorii bisericii nu se înțelegeau între ei. Numai prin Biblie pot 
oamenii să ajungă la adevăr. „Dar unul susţinea una, altul susţinea 
alta.... Şi fiecare dintre autori îl contrazicea pe celălalt. Cum se poate 
deosebi acela care spune adevărul de acela care vorbeşte neadevă- 
ruri?... În ce mod? Într-adevăr, prin Cuvântul lui Dumnezeu.“ (Idem, 
b.18, cap.4) 

Nu mult după aceea, un învăţat doctor catolic, intrând într-o dis- 
pută cu el, exclamă: „Era mai bine să fi fost fără legile lui Dumnezeu 
decât fără ale papei“. La care Tyndale a răspuns: „ÎL sfidez pe papă 
şi toate legile lui; şi dacă Dumnezeu îmi va mai păstra viaţa, voi 
face ca un băiat care ţine plugul de coarne să cunoască mai mult din 
Scripturi decât tine“. (Anderson, Annals of the English Bible, Pag. 
19) 

Planul pe care îl concepuse, anume de a da poporului Scripturile 
Noului Testament în limba lui, era definitivat acum, aşa că s-a apucat 
imediat de lucru. Persecutat şi alungat din locurile natale, a plecat la 
Londra, unde şi-a continuat un timp lucrările netulburat. Dar violenţa 
papală l-a obligat să fugă din nou. Toată Anglia părea închisă pentru 
el, aşa că s-a hotărât să caute adăpost în Germania. Aici a început 
să tipărească Noul Testament în limba engleză. De două ori i-a 
fost oprită lucrarea; dar atunci când i se interzicea tipărirea într-un 
oraş, pleca în altul. În cele din urmă, s-a dus la Worms, unde cu 
câţiva ani mai înainte Luther apărase Evanghelia înaintea Dietei. 
În acel oraş vechi, se găseau mulţi prieteni ai Reformei şi Tyndale 
şi-a continuat acolo lucrarea fără piedici. Trei mii de exemplare ale 
Noului Testament au fost în curând terminate şi chiar în acelaşi an a 
apărut o nouă ediţie. 

EI şi-a continuat lucrările cu o neobosită perseverenţă şi serio- 
zitate. Cu toate că autorităţile engleze îşi păzeau porturile cu cea 
mai strictă vigilenţă, Cuvântul lui Dumnezeu a ajuns pe diverse 
căi tainice la Londra, de unde era răspândit în toată ţara. Papistaşii 
au încercat să înăbuşe adevărul, dar a fost zadarnic. Episcopul de 
Durham a cumpărat de la un librar, care era prieten cu Tyndale, 
întregul stoc de Biblii cu scopul de a le distruge, presupunând că 
aceasta va împiedica în mare măsură lucrarea. Dar, contrar celor 
scontate, cu banii oferiţi în felul acesta s-a cumpărat material pentru 
o ediţie nouă, îmbunătăţită, care altfel nu s-ar fi putut publica. Când 
Tyndale a fost arestat după aceea, i-a fost oferită libertatea, dacă va 
dezvălui numele acelora care l-au ajutat să facă faţă cheltuielilor 
tipăririi Biblulor. El a răspuns că episcopul de Durham făcuse mai 
mult decât oricare altul; căci plătind un preţ mare pentru cărțile 
predate, îl ajutase să meargă înainte cu mult curaj. 

Tyndale a fost trădat în mâinile vrăjmaşilor săi şi o dată a fost 
întemnițat pentru mai multe luni. În cele din urmă a dat mărturie 
pentru credinţa lui prin moartea de martir; dar armele pe care el le-a 
pregătit i-au înzestrat pe alţi viteji să ducă lupta prin toate veacurile, 
chiar până în zilele noastre. 

Latimer susţinea de la amvon că Biblia ar trebui citită în limba 
poporului. „Autorul Sfintelor Scripturi“, spunea el, „este Însuşi Dum- 
nezeu“ „şi aceste Scripturi împărtăşesc puterea şi veşnicia Autorului 
lor. Nu există rege, împărat, magistrat sau conducător ... care să nu 
fie obligat să asculte ... de Cuvântul Său“. „Să nu luăm nici o altă 
cale, ci să lăsăm Cuvântul lui Dumnezeu să ne călăuzească; să nu 
mergem după ... strămoşii noştri şi nici să nu privim la ce au făcut 
ei, ci la ceea ce ar fi trebuit ei să facă.“ (Hugh Latimer, First Sermon 
Preached Before King Edward VI) 

Barnes şi Frith, prieteni credincioşi ai lui Tyndale, s-au ridicat 
apoi în apărarea adevărului. Au urmat cei doi Ridley şi Cranmer. 
Aceşti conducători ai Reformei engleze erau bărbaţi de cultură şi 
majoritatea dintre ei fuseseră apreciaţi pentru zelul sau credincio- 
şia lor în cercurile romaniştilor. Împotrivirea lor faţă de papalitate 
a fost urmarea cunoaşterii rătăcirilor „Sfântului Scaun“. Această 
cunoaştere a tainelor Babilonului a dat o mai mare putere mărturiei 
lor împotriva lui. 


[248] 

„V-aş pune o întrebare ciudată“, spunea Latimer. „Ştiţi voi care 
este cel mai zelos episcop şi prelat din toată Anglia?... Vă văd 
ascultând şi aşteptând să-i pronunţ numele, dar vă voi răspunde: este 
Satana! El nu lipseşte niciodată din dioceza lui; căutaţi-l oricând 
doriţi şi el este totdeauna acasă; totdeauna este la lucru. Nu-l veţi găsi 
niciodată lenevind, vă garantez.... Acolo unde locuieşte diavolul, 
afară cu cărțile şi sus cu lumânările. La o parte cu Biblia şi sus 
cu mătăniile! La o parte cu lumina Evangheliei şi sus cu lumina 
candelelor, da, chiar şi la miezul zilei; ... jos cu crucea lui Hristos 
şi sus cu milosteniile pentru purgatoriu; ... la o parte cu îmbrăcarea 
celor goi, a celor săraci şi neputincioşi, sus cu împodobirea icoanelor 
şi cu decorarea măreaţă a lemnelor şi a pietrelor; sus cu tradiţiile şi 
legile oamenilor, jos cu tradiţiile lui Dumnezeu şi cu preasfântul Său 
Cuvânt.... O, dacă prelaţii noştri ar fi tot atât de stăruitori în a semăna 
grâul adevăratei învățături precum este Satana să semene neghina şi 
buruienele.“ (Idem, Sermon of the Plough) Marele principiu apărat de 
aceşti reformatori — acelaşi care fusese susţinut de către valdenzi, 
de Wycliffe, de Jan Huss, de Luther, de Zwingli şi de către toţi 
aceia care s-au unit cu ei — era autoritatea infailibilă a Sfintelor 
Scripturi ca regulă de credinţă şi viaţă. Ei respingeau dreptul papilor, 
conciliilor, Părinților bisericeşti şi regilor de a stăpâni conştiinţa în 
materie de religie. Biblia era autoritatea lor şi prin învăţătura sa ei 
probau toate doctrinele şi toate pretenţiile. Credinţa în Dumnezeu şi 
în Cuvântul Său i-a susţinut pe aceşti oameni sfinţi atunci când îşi 
dădeau viaţa pe rug. „Fiţi curajoşi“, strigă Latimer către tovarășii lui 
de rug, atunci când flăcările erau gata să aducă la tăcere glasul lor, 
„prin harul lui Dumnezeu noi vom aprinde astăzi o lumină în Anglia, 
care nu va putea fi stinsă niciodată“. (Works of Hugh Latimer, vo.L, 
p. 13) 

În Scoţia, seminţele adevărului răspândite de Columba şi de că- 
tre colaboratorii lui n-au fost niciodată distruse cu totul. Timp de 
sute de ani după ce bisericile Angliei s-au supus Romei, cele din 
Scoţia şi-au păstrat libertatea. În secolul al XII-lea însă, papalitatea 
îşi pusese piciorul aici şi în nici o altă ţară n-a exercitat o stăpânire 
absolută ca în acest loc. Nicăieri întunericul n-a fost mai adânc. To- 
tuşi, aici străluceau nişte raze de lumină care străpungeau întunericul 
şi dădeau făgăduinţa zilei de mâine. Lolarzii, venind din Anglia cu 
Biblia şi cu învăţăturile lui Wycliffe, au făcut mult pentru a păstra 


Reformatorii englezi de mai târziu 215 


cunoştinţele Evangheliei şi fiecare ţară şi-a avut martorii şi martirii 
el. 

La începutul marii Reforme au apărut scrierile lui Luther şi după 
aceea Noul Testament al lui Tyndale. Neluaţi în seamă de ierarhia 
papală, aceşti soli au străbătut pe tăcute munţii şi văile, dând un suflu 
nou făcliei adevărului care aproape se stinsese în Scoţia şi anulând 
lucrarea pe care o făcuse Roma timp de patru secole de asuprire. 

Apoi, sângele martirilor a dat un avânt nou mişcării. Conducătorii 
papistaşi, care s-au trezit deodată în faţa primejdiei ce ameninţa 
cauza lor, i-au dus la rug pe unii dintre cei mai nobili şi mai onoraţi 
fii ai Scoției. 

Dar procedând astfel, ei n-au făcut decât să înalțe un amvon de 
la care cuvintele acestor martori gata să moară puteau fi auzite în 
toată ţara, determinând totodată poporul să scuture cătuşele Romei. 

Hamilton şi Wishart, prinți atât prin origine, cât şi în caracter, o 
dată cu un număr mare de discipoli umili, şi-au dat viaţa pe rug. Dar 
din flăcările lui Wishart a ieşit cineva pe care flăcările nu aveau să-l 
mai aducă la tăcere, unul care sub conducerea lui Dumnezeu urma 
să sune clopotul de moarte al papalității în Scoţia. 

John Knox s-a îndepărtat de tradiţiile şi de misticismul bisericii, 
pentru a se hrăni cu adevărurile Cuvântului lui Dumnezeu; şi învăţă- 
turile lui Wishart i-au întărit hotărârea de a părăsi legătura cu Roma, 
ca să se unească cu reformatorii persecutați. 

Îndemnat de tovarăşii lui să preia slujba de predicator, el s-a dat 
înapoi cu teamă în faţa acestei răspunderi şi numai după zile întregi 
de reculegere şi luptă chinuitoare cu sine a consimţit la aceasta. Dar, 
după ce a acceptat poziţia, a pornit înainte cu o hotărâre nestrămutată 
şi un curaj neînfricat, pe care l-a avut tot timpul vieţii lui. Acest 
reformator cu inima sinceră nu se temea de faţa omului. Flăcările 
martiriului care ardeau în jurul lui nu făceau decât să-i aprindă zelul 
cu o şi mai mare ardoare. Securea tiranului era ţinută ameninţător 
deasupra capului său, dar el nu a cedat, dând lovituri puternice în 
dreapta şi în stânga pentru a dărâma idolatria. 

Atunci când a fost adus în faţa reginei Scoției, în a cărei prezenţă 
zelul multor conducători ai protestantismului slăbea, John Knox a dat 
o mărturie categorică în favoarea adevărului. El nu putea fi câştigat 
prin măguliri şi nu se clătina în faţa amenințărilor. Regina l-a acuzat 
de erezie. El îi învățase pe oameni să primească o religie interzisă de 

stat, declara ea, şi în felul acesta călca porunca lui Dumnezeu care 
poruncise supuşilor să asculte de suveranii lor. Dar Knox a răspuns 
categoric: 

„Deoarece religia adevărată nu şi-a primit puterea şi autoritatea 
originară de la prinții lumii, ci numai de la Dumnezeul cel Veşnic, 
nici supuşii lor nu sunt legaţi să-şi modeleze religia după poftele 
prinților lor. Căci adesea se întâmplă că prinții sunt mai ignoranţi 
decât toţi ceilalți în ce priveşte religia adevărată a lui Dumnezeu... 
Dacă toată sămânţa lui Avraam ar fi avut religia lui Faraon, ai cărui 
supuşi erau, vă rog, doamnă, ce religie ar fi fost pe lume? Sau dacă 
toţi oamenii din zilele apostolilor ar fi avut religia împăraţilor Romei, 
ce religie ar fi fost pe faţa pământului?... Aşa că, doamnă, vă daţi 
seama că supușii nu sunt legaţi de religia prinților lor, cu toate că le 
este poruncit să asculte de ei.“ 

Atunci Maria a spus: „Voi interpretaţi Scripturile într-un fel, iar 
ei (învățătorii romano-catolici) o interpretează altfel; pe cine să cred, 
şi cine să fie judecător?“ 

„Să-L credeţi pe Dumnezeu care vorbeşte lămurit în Cuvântul 
Său“, a răspuns reformatorul; „şi mai mult decât spune Cuvântul, să 
nu credeţi nici pe unii, nici pe ceilalți. Cuvântul lui Dumnezeu este 
lămurit; şi dacă apare vreo nelămurire în vreun loc, Duhul Sfânt, 
care nu Se contrazice niciodată, explică acelaşi lucru mai lămurit 
în alte locuri, aşa încât să nu rămână nici o îndoială decât pentru 
aceia care rămân necunoscători din rea credinţă.“ (David Laing, The 
Collected Works of John Knox, vol. 2, pp. 281, 284) 

Acestea erau adevărurile pe care reformatorul neînfricat le-a 
rostit în urechile membrilor casei regale, cu riscul vieţii. Cu acelaşi 
curaj neînfrânt el a rămas statornic în hotărârea sa, rugându-se neîn- 
cetat şi purtând luptele Domnului, până când Scoţia s-a eliberat de 
papalitate. 

În Anglia, adoptarea protestantismului ca religie de stat a dimi- 
nuat, dar nu a oprit cu totul persecuția. În timp ce se renunţase la 
multe dintre învăţăturile Romei, nu puţine dintre formele ei fuseseră 
totuşi adoptate. Supremaţia papei a fost respinsă, dar în locul ei 
monarhul a fost întronat drept cap al bisericii. În serviciile divine 
ale bisericii se vedea încă o mare depărtare de curăţia şi simplitatea 
Evangheliei. Marele principiu al libertății religioase nu era încă înţe- 
les. Cu toate că cele mai groaznice cruzimi pe care Roma le folosise 

împotriva ereziei au mai fost practicate uneori şi de către conducă- 
torii protestanți, dreptul fiecărui om de a se închina lui Dumnezeu 
după convingerile conştiinţei lui nu era încă recunoscut. Tuturor li 
se cerea să primească învăţăturile şi să respecte formele de închinare 
prescrise de biserică. Aceia care au avut o altă părere au suferit 
persecuția într-o formă mai aspră sau mai blândă, timp de sute de 
ani. 

În secolul al XVII-lea, mii de pastori au fost îndepărtați din 
funcţii. Oamenilor le era interzis, sub pedeapsa unor amenzi grele, 
întemniţare şi exil, de a participa la orice adunare religioasă în 
afară de acelea aprobate de biserică. Acele suflete credincioase, 
care nu puteau să nu se adune spre a se închina lui Dumnezeu erau 
obligate să se întâlnească în locuri întunecoase, în podurile caselor, 
iar în unele anotimpuri prin păduri, la miezul nopţii. În adâncurile 
ocrotitoare ale pădurii, templul natural al lui Dumnezeu, acei copii 
ai Domnului, împrăștiați şi persecutați, se adunau pentru a-şi revărsa 
sufletele în rugăciune şi proslăvire. Dar în ciuda tuturor precauţiilor 
mulți au suferit pentru credinţa lor. Temniţele erau arhipline. Familii 
erau risipite. Mulţi au fost alungaţi în ţări străine. Totuşi Dumnezeu 
a fost cu poporul Său, iar persecuția n-a putut să le înăbuşe mărturia. 
Mulţi au fost alungaţi peste ocean, în America, unde au pus temeliile 
libertății civile şi religioase, care au constituit edificiul şi gloria 
acestei țări. 

Din nou ca în timpurile apostolice, persecuția a servit înaintării 
Evangheliei. Într-o temniţă dezgustătoare plină de desfrânaţi şi cri- 
minali, John Bunyan respira chiar atmosfera cerului; acolo a scris 
el alegoria lui minunată cu privire la călătoria creştinului din ţara 
stricăciunii către cetatea cerească. Timp de peste două sute de ani, 
acel glas din închisoarea Bedford a vorbit cu o putere mişcătoare 
inimilor oamenilor. Cărţile lui Bunyan, Călătoria creștinului, Harul 
revărsat peste cel mai mare dintre păcătoşi, au condus mulţi paşi pe 
calea vieții. 

Baxter, Flavel, Alleine împreună cu alţi oameni de talent, educa- 
ție şi adâncă experienţă creştină s-au ridicat cu mult curaj în apărarea 
credinţei care a fost dată sfinţilor odată pentru totdeauna. Lucrarea 
îndeplinită de aceşti bărbaţi proscrişi şi scoşi în afara legii de către 
conducătorii acestei lumi nu va pieri niciodată. Lucrările lui Flavel, 
Izvorul vieţii şi Metoda harului, au arătat multor mii cum să-şi pre- 

dea sufletul lui Hristos. Cartea lui Baxter — Păstorul reformat — s-a 
dovedit a fi o binecuvântare pentru mulţi care doreau o reînviorare 
a lucrării lui Dumnezeu, iar Odihna veşnică a sfinților şi-a făcut 
lucrarea, conducând sufletele către „odihna“ care rămâne pentru 
poporul lui Dumnezeu. 

O sută de ani mai târziu, într-un timp de mare întuneric spiritual, 
Whitefield şi fraţii Wesley au apărut ca purtători de lumină pentru 
Dumnezeu. Sub conducerea bisericii oficiale, poporul Angliei alu- 
necase într-o stare de decădere religioasă care abia se mai deosebea 
de păgânism. O religie a naturii era studiul preferat al clerului şi 
alcătuia o mare parte din teologia lor. Clasele mai înalte îşi băteau 
Joc de evlavie şi se mândreau a fi mai presus decât ceea ce numeau ei 
fanatism. Clasele de jos zăceau în ignoranță şi josnicie, fiind dedate 
viciului, în timp ce biserica nu avea curajul şi nici credinţa să mai 
susţină cauza discreditată a adevărului. 

Marea învăţătură a îndreptăţirii prin credinţă, atât de lămurit 
predicată de Luther, fusese aproape cu totul pierdută din vedere şi 
înlocuită cu principiul romano-catolic că mântuirea se poate obţine 
prin faptele bune ale omului. Whitefield şi fraţii Wesley, care erau 
membri ai bisericii oficiale, erau căutători sinceri ai harului lui 
Dumnezeu, dar fuseseră învăţaţi că acesta se putea asigura printr-o 
viaţă virtuoasă şi prin păzirea rânduielilor religioase. 

Când Charles Wesley s-a îmbolnăvit odată şi presimţea că i 
se apropie sfârşitul, a fost întrebat pe ce se întemeia nădejdea sa 
de viaţă veşnică. Răspunsul lui a fost: „Am făcut tot ce am putut 
pentru a-L sluji pe Dumnezeu“. Când a văzut că prietenul care-i 
pusese întrebarea nu era mulţumit cu răspunsul, Wesley gândea: 
„Cum adică, nu sunt oare eforturile mele un motiv suficient pentru 
nădejde? Dacă vrea să-mi răpească străduinţele, n-am nimic altceva 
în care să mă încred“. (John Whitehead, Life of the Rev. Charles 
Wesley, p. 102). Atât de dens era întunericul care cuprinsese biserica, 
ascunzând învăţătura cu privire la ispăşire, jefuindu-L pe Hristos de 
slava Lui şi abătând minţile oamenilor de la singura lor nădejde de 
mântuire — sângele Răscumpărătorului răstignit. 

Wesley şi prietenii lui au fost conduşi să înţeleagă că religia 
adevărată îşi are locul în inimă şi că Legea lui Dumnezeu acţionează 
atât asupra cugetelor, cât şi asupra cuvintelor şi faptelor. Convinşi de 
nevoia sfinţeniei inimii, ca şi de a corectitudinii conduitei exterioare, 

ei au pornit stăruitor spre o viaţă nouă. Prin eforturile cele mai 
stăruitoare, cu rugăciune, ei au încercat să-şi supună inima firească. 
Ei trăiau o viaţă de renunțare de sine, de binefaceri şi umilinţă, luând 
cu mare stricteţe şi exactitate orice măsură pe care o socoteau că-i 
va ajuta să realizeze ceea ce doreau foarte mult — acea sfinţenie 
care putea asigura favoarea lui Dumnezeu. Dar n-au câştigat ceea 
ce au sperat. Zadarnice au fost încercările lor de a se elibera de 
sub condamnarea păcatului sau de a-i sfărâma puterea. Era aceeaşi 
luptă pe care Luther o dusese în chilia din Erfurt. Aceeaşi problemă 
care-i chinuise sufletul. „Cum poate fi un om drept înaintea lui 
Dumnezeu?“ (lov 9, 2) 

Flăcările adevărului divin, care fuseseră stinse pe aproape toate 
altarele protestantismului, urmau să fie reaprinse de la vechea făclie 
purtată prin veacuri de către creştinii din Boemia. După Reformă, 
protestantismul în Boemia fusese călcat în picioare de hoardele Ro- 
mei. Toţi aceia care refuzaseră să renunţe la adevăr au fost constrânşi 
să fugă în afara patriei. Unii dintre aceştia, găsind adăpost în Saxo- 
nia, au apărat acolo credinţa veche. De la moravi, urmaşii acestor 
creştini, a venit lumina la Wesley şi la colaboratorii lui. 

John şi Charles Wesley, după ce au fost hirotoniți pentru lucrare, 
au fost trimişi în misiune în America. La bordul corăbiei lor se găsea 
o grupă de fraţi moravi. Furtuni violente s-au dezlănţuit pe mare 
şi John Wesley, văzând moartea cu ochii, simţea că nu era împăcat 
cu Dumnezeu. Germanii, din contră, dădeau pe faţă o linişte şi o 
încredere de care el era străin. 

„Am observat cu mult timp înainte, spunea el, marea seriozitate 
a comportamentului lor. Ei dăduseră o dovadă continuă despre umi- 
linţa lor, îndeplinind pentru ceilalţi călători nişte servicii pe care nici 
unul dintre englezi nu era dispus să le facă; pentru serviciile făcute 
ei nu doreau şi nu primeau nici o plată, spunând că era spre binele 
inimii lor mândre ca să se umilească, căci iubitorul lor Mântuitor 
făcuse mult mai mult pentru ei. Fiecare zi le dăduse ocazia să arate 
blândeţea pe care nici o provocare nu o putea clinti. Dacă erau îm- 
brânciţi, loviți sau doborâţi, se ridicau şi porneau mai departe; dar nu 
s-a auzit nici o plângere din gura lor. Acum urma să se dovedească 
dacă erau eliberaţi de spiritul fricii, al mândriei, mâniei şi răzbunării. 
Chiar în timpul psalmului ce deschidea slujba lor, marea s-a dez- 
lănţuit şi a sfărâmat în bucăţi vela principală, iar un val a acoperit 

vasul şi s-a revărsat pe punte ca şi când adâncul ne înghiţise. Printre 
englezi s-a produs o panică grozavă. Dar germanii cântau în linişte. 
Am întrebat pe unul dintre ei după aceea: «Nu v-aţi speriat?» El a 
răspuns: «Mulţumesc lui Dumnezeu, nu». Apoi am continuat: «Dar 
femeile şi copiii voştri nu s-au speriat?» El a răspuns amabil: «Nu, 
femeilor şi copiilor noştri nu le este teamă de moarte.»“ (Whitehead, 
Life of the Rev. John Wesley, p. 10) 

După ce au ajuns la Savannah, Wesley a locuit pentru o scurtă 
vreme împreună cu fraţii moravi şi a fost profund impresionat de 
purtarea lor creştină. Despre serviciile lor religioase, în contrast 
categoric cu formalismul fără viaţă al bisericii anglicane, el scria: 
„Marea simplitate şi solemnitate a adunării întregi m-a făcut să 
uit răstimpul celor o mie şapte sute de ani şi să-mi imaginez că mă 
găsesc într-una din acele adunări, unde nu erau forme şi clase sociale 
şi în care conducea apostolul Pavel, făcătorul de corturi, sau Petru 
pescarul, dar cu manifestarea Duhului şi a puterii“. (Idem, p. 11, 12) 

La reîntoarcerea în Anglia, Wesley, sub îndrumarea unui predi- 
cator moray, a ajuns la o înţelegere mai clară a credinţei biblice. El 
s-a convins că trebuie să renunţe la orice dependenţă de faptele pro- 
prii pentru mântuire şi că trebuie să se încreadă cu totul în „Mielul 
lui Dumnezeu care ridică păcatul lumii“. La o adunare a societăţii 
fraţilor moravi din Londra, a fost citită o declaraţie a lui Luther, 
care descria schimbarea pe care Duhul lui Dumnezeu o lucrează în 
inima credinciosului. Pe când Wesley asculta, credinţa i s-a aprins 
în suflet. „Mi-am simţit inima puternic încălzită“, spunea el; „am 
simţit că trebuie să am încredere în Hristos, şi numai în Hristos, 
pentru mântuire; şi mi-a fost dată o asigurare, că El mi-a îndepărtat 
chiar păcatele mele şi m-a izbăvit de sub legea păcatului şi a morţii.“ 
(Idem, p. 52) 

De-a lungul anilor de lupte obositoare şi fără mângâiere — ani 
de aspră jertfire de sine, de mustrări şi umilință — Wesley progresase 
neabătut în singura lui ţintă de a-L căuta pe Dumnezeu. Acum Îl 
găsise şi descoperise că harul, pe care se chinuise să-l câştige prin 
rugăciuni şi posturi, prin fapte de binefacere şi jertfire de sine, era 
un dar „fără bani şi fără plată“. 

Odată întemeiat în credinţa lui Hristos, tot sufletul lui ardea de 
dorinţa de a răspândi cunoaşterea Evangheliei slăvită a harului fără 
plată al lui Dumnezeu. „Priveam toată lumea ca fiind parohia mea“, 

spunea el. „În orice parte a ei m-aş găsi, socotesc că este drept şi o 
datorie de conştiinţă să declar tuturor celor care doresc să mă asculte 
vestea bună a mântuirii.“ (Idem, Pagina. 74) 

El persevera acum într-o viaţă strictă şi de jertfire de sine, dar 
acum nu ca temei, ci ca rezultat al credinţei; nu ca fiind rădăcină, ci 
rodul sfințirii. Harul lui Dumnezeu în Hristos este temelia nădejdu 
creştine, iar acest har se va manifesta prin ascultare. Viaţa lui Wesley 
a fost devotată predicării marilor adevăruri pe care le primise — 
îndreptăţirea prin credinţă în sângele ispăşitor al lui Hristos şi puterea 
reînviorătoare a Duhului Sfânt asupra inimii, aducând roade într-o 
viaţă asemănătoare cu exemplul lui Hristos. 

Whitefield şi fraţii Wesley se pregătiseră pentru lucrarea lor 
prin convingeri personale concrete cu privire la starea lor căzută; 
şi pentru a fi în stare să suporte încercarea ca buni ostaşi ai lui 
Hristos, ei fuseseră supuşi încercării amare a batjocurii, dispreţului 
şi persecuției, atât în universitate, cât şi atunci când au intrat în 
lucrarea predicării. Ei împreună cu câţiva alţii care erau de aceeaşi 
părere cu ei erau porecliţi metodişti, în semn de dispreţ, de către 
colegii lor studenţi neevlavioşi, un nume care este până în prezent 
privit cu cinste şi dat uneia dintre cele mai mari denominaţiuni din 
Anglia şi America. 

Ca membri ai bisericii anglicane, ei erau legaţi puternic de for- 
mele ei de închinare, dar Domnul le prezenta în Cuvântul Său un 
ideal mai înalt. Duhul Sfânt îi îndemna să-L predice pe Hristos şi 
pe El răstignit. Puterea Celui Preaînalt însoțea lucrarea lor. Mii de 
oameni se convingeau şi se converteau cu adevărat. Şi era necesar 
ca aceste oi să fie păzite de lupii răpitori. Wesley nu se gândea nici- 
decum să întemeieze o denominaţiune nouă, ci i-a organizat într-o 
asociaţie care se numea Uniunea Metodistă. 

Neînţeleasă şi grea a fost împotrivirea pe care aceşti predica- 
tori au întâmpinat-o din partea bisericii oficiale, dar Dumnezeu, în 
înţelepciunea Sa, a dirijat evenimentele pentru a face ca reforma 
să înceapă înăuntrul bisericii. Dacă ar fi venit din afară, ea nu ar fi 
pătruns acolo unde era mai necesară. Deoarece predicatorii redeş- 
teptării erau oameni ai bisericii şi lucrau sub egida ei oriunde găseau 
ocazia, adevărul a intrat acolo unde altfel uşile ar fi rămas închise. 
Unii dintre preoţi s-au trezit din letargia lor morală şi au devenit 

predicatori zeloşi în propriile parohii. Şi astfel, unele biserici care 
fuseseră împietrite de formalism s-au trezit la viață. 

În vremea lui Wesley, ca şi în toate veacurile istoriei bisericii, 
oameni înzestrați cu diferite daruri aduceau la îndeplinire lucrarea 
ce le-a fost încredințată. Nu erau de acord asupra tuturor punctelor 
de doctrină, dar toți erau mânați de Duhul lui Dumnezeu şi uniți în 
acelaşi țel, de a câştiga suflete pentru Hristos. Deosebirile de păreri 
dintre Whitefield şi frații Wesley amenințau la un moment dat să 
provoace despărțire; dar pentru că învățaseră blândețea în şcoala lui 
Hristos, iertarea şi iubirea reciprocă i-au împăcat. Nu aveau timp 
de pierdut în certuri, atunci când rătăcirea şi nelegiuirea abunda 
pretutindeni, iar păcătoşii mergeau către pierzare. 

Slujitorii lui Dumnezeu păşeau pe o cale anevoioasă. Bărbaţi 
cu influenţă şi învăţătură îşi foloseau puterile împotriva lor. După 
o vreme, mulţi preoţi manifestau o împotrivire hotărâtă, iar uşile 
bisericilor au fost închise împotriva credinţei curate şi a acelora care 
o vesteau. Acţiunea preoţilor de a-i denunța de la amvon a trezit 
elementele întunericului, ignoranței şi nelegiuirii. De nenumărate 
ori John Wesley a scăpat de la moarte printr-o minune a harului lui 
Dumnezeu. Când furia gloatei era aţâţată împotriva lui şi se părea 
că nu există nici o cale de scăpare, un înger în chip omenesc venea 
lângă el, gloata se dădea înapoi, iar slujitorul lui Hristos pleca în 
siguranţă de la locul primejdiei. 

Despre eliberarea lui din mijlocul unei mulţimi înfuriate într-una 
din aceste ocazii, Wesley spunea: „Mulţi au încercat să mă doboare 
în timp ce coboram o colină pe o potecă alunecoasă spre oraş; după 
o judecată sănătoasă, dacă aş fi fost trântit la pământ, nu m-aş fi 
putut ridica. Dar nu m-am împiedicat deloc şi nici n-am alunecat 
până când n-am scăpat din mâinile lor.... Deşi mulţi au încercat să 
mă prindă de guler sau de haine să mă doboare, nu m-au putut prinde 
deloc; numai unul m-a prins de poala pardesiului care s-a rupt şi i-a 
rămas în mână; cealaltă, în buzunarul căreia se afla o bancnotă, a fost 
sfâşiată dar numai pe jumătate.... Un bărbat puternic, chiar din faţă, 
s-a repezit la mine de câteva ori cu un baston de stejar; dacă m-ar 
fi lovit doar o dată în ceafă, m-ar fi scutit de alte necazuri. Dar de 
fiecare dată, nu ştiu cum, lovitura nimerea alături, căci nu mă puteam 
mişca nici la dreapta, nici la stânga.... Un altul s-a repezit cu putere, 
cu braţul ridicat să mă lovească. Dar n-a făcut decât să mă mângâie 


Reformatorii englezi de mai târziu 223 


pe cap, zicând: «Ce păr moale are!» Primii oameni ale căror inimi 
au fost schimbate au fost bandiții oraşului, capii neorânduielilor în 
toate împrejurările, unul dintre ei fiind cel care câştigase premiul de 
luptător în parcurile în care aveau loc luptele cu urşi. 

Pe ce căi minunate ne pregăteşte Dumnezeu pentru a face voia 
Sa! Acum doi ani o cărămidă m-a lovit în umăr. Aceasta s-a întâm- 
plat la un an după ce o piatră mă lovise între ochi. Luna trecută am 
primit o lovitură, iar în seara aceasta, două: una înainte de a intra în 
oraş, alta după ce am ieşit; dar amândouă nu mi-au făcut nimic, căci 
cu toate că prima dintre ele m-a lovit în piept cu toată puterea, iar 
cealaltă în gură cu o aşa forţă încât sângele a ţâşnit imediat, n-am 
simţit durere mai mare decât dacă m-ar fi atins un pai.“ (John Wesley, 
Works, vol. 3, pp. 297, 298) 

Metodiştii din acele zile de început — atât laici, cât şi predicatori 
— suportau batjocura şi persecuția atât de la membrii bisericii, cât şi 
de la aceia care se declarau ca fiind fără religie şi erau instigaţi prin 
calomnii. Erau târâţi înaintea curților de justiţie — unele numai cu 
numele, căci dreptatea era rară în tribunale pe vremea aceea. Adesea 
sufereau violenţe din partea persecutorilor. Gloatele mergeau din 
casă în casă, distrugând mobila şi bunurile, jefuind tot ce găseau şi 
maltratând cu brutalitate bărbaţi, femei şi copii. În unele cazuri erau 
puse afişe, invitându-i pe aceia care doreau să asiste la spargerea 
ferestrelor şi la jefuirea caselor metodiştilor, să se adune la un timp şi 
loc anumit. Aceste flagrante încălcări atât ale legilor omeneşti, cât şi 
divine erau îngăduite fără să fie pedepsite. O persecuție sistematică 
era dusă împotriva unor oameni a căror singură vină era aceea de a 
căuta să întoarcă picioarele păcătoşilor de pe calea pierzării pe calea 
sfinţeniei. 

Referindu-se la acuzaţiile aduse împotriva lui şi a tovarăşilor 
săi, John Wesley spunea: „Unii motivează că învăţăturile acestor 
oameni sunt false, greşite şi fanatice; că sunt noi şi nemaiauzite; 
că sunt quakerism, fanatism, papism. Toată această minciună a fost 
deja smulsă din rădăcină, când s-a demonstrat că fiecare ramură a 
acestei învățături este doctrina lămurită a Scripturii interpretată de 
biserica noastră. De aceea nu poate fi nici neadevărată, nici greşită 
din moment ce a fost dovedită prin Scriptură ca fiind adevărată. 
Alţii pretind că «învăţătura este prea strictă; ei fac calea spre ceruri 
prea îngustă». Şi aceasta este în adevăr obiecţia iniţială (care a fost 

singura pentru o vreme); ea este ascunsă de o mie de ori mai mult 
şi apare în diferite forme. Dar fac şi ei oare calea către ceruri mai 
îngustă decât au făcut-o Domnul şi apostolii Săi? Este învăţătura 
lor mai strictă decât aceea a Bibliei? Să aveţi în vedere doar câteva 
versete clare: «Să iubeşti pe Domnul Dumnezeul tău cu toată inima 
ta, cu tot cugetul tău, din tot sufletul tău şi cu toată puterea ta». 
«Căci oamenii vor da socoteală înaintea judecății pentru orice cuvânt 
nefolositor pe care-l vor fi rostit». «Fie că mâncaţi, fie că beţi, fie 
că faceţi altceva, să faceţi totul spre slava lui Dumnezeu.» Dacă 
învăţătura lor este mai strictă decât aceasta, ei trebuie să fie dojeniţi; 
dar, conştiinţa voastră vă spune că nu este aşa. Dar cine poate fi mai 
strict chiar cu o iotă fără să strice Cuvântul lui Dumnezeu? Poate 
un ispravnic al tainelor lui Dumnezeu să fie găsit credincios dacă 
schimbă vreo parte din acele încredinţări sacre? Nu, El nu poate 
schimba nimic; nu poate îndulci nimic; el este obligat să spună 
tuturor oamenilor: «Nu pot coborî Scriptura până la gustul vostru». 
«Trebuie ori să vă ridicaţi până la ea, ori să pieriţi pentru totdeauna». 
Acesta este motivul adevărat pentru strigătul la modă cu privire la 
«lipsa de iubire a acestor oameni». Sunt ei oare fără dragoste? În 
ce privinţă? Nu-i hrănesc ei pe cei flămânzi şi nu-i îmbracă pe cei 
goi? Nu; lucrurile nu stau în felul acesta; ei nu duc lipsă de nimic 
din toate acestea; ei sunt lipsiţi de dragoste în judecata celor care 
socotesc că nimeni nu poate fi mântuit decât în felul pe care îl văd 
ei.“ (Idem, vol. 3, pp. 152, 153) 

Decăderea spirituală care s-a manifestat în Anglia chiar înainte 
de timpul lui Wesley era în mare măsură rezultatul învăţăturii an- 
tinomianiste. Mulţi afirmau că Hristos a desfiinţat Legea Morală, 
iar creştinii nu mai au obligaţia să o păzească, cel credincios este 
eliberat de „sclavia faptelor bune“. Alţii, deşi admiteau perpetuitatea 
Legii, declarau că nu era necesar ca pastorii să-i îndemne pe oameni 
la ascultarea faţă de preceptele ei, deoarece aceia pe care Dumnezeu 
i-a ales pentru mântuire „erau conduşi de către un impuls irezistibil 
al harului divin să practice evlavia şi virtutea“, în timp ce aceia care 
erau condamnaţi la osândă veşnică „nu aveau puterea să asculte de 
legile divine“. 

Alţii, care mai susțineau că „cei aleşi nu pot cădea din har şi nici 
să piardă favoarea divină“, au ajuns la concluzia şi mai deplorabilă 
că „faptele rele pe care le fac nu sunt în realitate atât de păcătoase şi 

nici nu trebuiau considerate o călcare a Legii divine şi, în consecinţă, 
nu au nevoie să-şi mărturisească păcatele sau să scape de ele prin 
pocăință.“ (McClintock and Strong, Encyclopedia, art. „Antinomi- 
ans“). De aceea ei declarau că şi cel mai dezgustător păcat, socotit 
de toată lumea ca o călcare gravă a Legii divine, nu este păcat în 
ochii lui Dumnezeu, dacă este săvârşit de unul dintre aleşi, „deoarece 
aceasta este una dintre caracteristicile esenţiale şi distincte ale celui 
ales, care nu poate face nimic care ar fi neplăcut lui Dumnezeu sau 
interzis de Legea Sa“. 

Aceste învățături monstruoase sunt în esenţă aceleaşi ca şi învă- 
țăturile propovăduite mai târziu de unii dintre educatorii şi teologii 
populari, că nu există o lege divină de neschimbat ca regulă a drep- 
tăţii, ci că norma moralității este stabilită de societatea însăşi şi că 
este continuu supusă schimbării. Toate aceste idei sunt inspirate de 
acelaşi duh iscusit — prin acela care printre locuitorii fără păcat ai 
cerului şi-a început lucrarea de a căuta să distrugă justele restricţii 
ale Legii lui Dumnezeu. 

Doctrina unei predestinări divine, în sensul că mai dinainte carac- 
terul unui om a fost fixat în mod definitiv, i-a condus pe mulţi oameni 
la o respingere reală a Legii lui Dumnezeu. Wesley s-a împotrivit cu 
hotărâre rătăcirilor învăţătorilor antinomianişti şi a dovedit că învă- 
ţătura care duce la antinomianism era contrară Sfintelor Scripturi. 
„Harul lui Dumnezeu care aduce mântuire tuturor oamenilor a fost 
arătat.“ 

„Aceasta este bine şi primit înaintea lui Dumnezeu Mântuitorul 
nostru“, „care voieşte ca toţi oamenii să fie mântuiţi şi să vină la 
cunoştinţa adevărului. Căci este un singur Dumnezeu şi un singur 
mijlocitor între Dumnezeu şi oameni, Omul Isus Hristos, care S-a 
dat pe Sine Însuşi ca răscumpărare pentru toţi.“ (Tit 2, 11 Timotei 
2, 3-6). Duhul lui Dumnezeu este revărsat fără plată, pentru a-l face 
în stare pe orice om să beneficieze de mijloacele mântuirii. În felul 
acesta Hristos, „Lumina adevărată“, „luminează pe orice om venind 
în lume“. (loan 1, 9). Oamenii pierd mântuirea prin respingerea de 
bunăvoie a darului vieţii. 

Ca răspuns la pretenţiile că la moartea lui Hristos preceptele 
Decalogului au fost desfiinţate o dată cu legea ceremonială, Wesley 
spunea: „EI n-a desfiinţat Legea Morală cuprinsă în Cele Zece Po- 
runci ŞI susţinută de profeţi. Scopul venirii Sale n-a fost de a desfiinţa 

vreo parte din ea. Aceasta este o lege care nu poate fi desfiinţată 
niciodată, care rezistă singură ca Martorul Credincios din ceruri“. 
Ea există de la începutul lumii, fiind scrisă nu pe table de piatră, 
ci în inimile tuturor fiilor oamenilor, de când au ieşit din mâinile 
Creatorului. Şi cu toate că literele scrise odinioară cu degetul lui 
Dumnezeu sunt acum într-o mare măsură şterse prin păcat, ele nu pot 
fi şterse cu totul, atâta timp cât avem o conştiinţă cu privire la bine 
şi rău. Toate părțile acestei Legi trebuie să rămână în vigoare pentru 
toată omenirea şi în toate veacurile; ele nu depind de timp, de spaţiu 
sau de alte împrejurări care sunt supuse schimbării, ci de natura 
lui Dumnezeu şi natura omului, precum şi de relaţia neschimbată a 
unuia faţă de celălalt. 

„N-am venit să stric, ci să împlinesc“... Fără îndoială că sen- 
sul acestor cuvinte, în armonie cu tot ce este înainte şi după, este 
următorul: „Am venit să întăresc Legea în toată plinătatea ei, în 
ciuda tuturor răstălmăcirilor omeneşti; am venit să pun într-o lumină 
clară şi deplină tot ce a fost întunecat şi neclar în ea; am venit să 
declar importanţa deplină şi adevărată a oricărei părţi din ea; să arăt 
lungimea şi lărgimea, întreaga întindere a oricărei porunci cuprinse 
în ea, înălțimea şi adâncimea, curăţia necuprinsă şi spiritualitatea 
din toate ramurile e1“. (Wesley, sermon 25) 

Wesley a arătat armonia desăvârşită dintre Lege şi Evanghelie. 
„Există, deci, cea mai strânsă legătură ce se poate concepe între Lege 
şi Evanghelie. Pe de o parte, Legea deschide continuu drumul şi ne 
îndrumă spre Evanghelie; pe de altă parte, Evanghelia ne conduce 
continuu la o înţelegere mai deplină a Legii. De exemplu, Legea 
ne cere să-L iubim pe Dumnezeu, să iubim pe aproapele nostru, 
să fim blânzi, umili şi sfinţi. Dar noi simţim că nu suntem în stare 
pentru aceste lucruri; mai mult, că «pentru om lucrul acesta este cu 
neputinţă»; dar Dumnezeu ne-a făgăduit că ne va da această iubire 
care ne face umili, blânzi şi sfinţi; atunci noi ne prindem de această 
Evanghelie, de această veste bună şi ni se face după credinţa noastră; 
astfel, «neprihănirea Legii este împlinită în noi» prin credinţa care 
este în Hristos Isus....“* 

„Pe cea mai înaltă treaptă a vrăjmaşilor Evangheliei lui Hristos“, 
spunea Wesley, „stau aceia care judecă Legea şi o vorbesc de rău 
în mod deschis şi argumentat; care îi învaţă pe oameni să o calce 
(să o desființeze, să o piardă, să fie dezlegaţi de obligaţia faţă de 

ea) nu numai una, fie că este cea mai mică sau cea mai mare, ci 
toate poruncile dintr-o lovitură.... Lucrul cel mai surprinzător dintre 
toate situaţiile ce însoțesc această puternică înşelăciune este acela 
că toţi cei amăgiţi sunt convinşi că în realitate ei Îl cinstesc pe 
Hristos, respingând Legea Sa, şi că Îi preamăresc Numele în timp 
ce-l distrug învăţătura. Da, ei Îl cinstesc ca şi Iuda atunci când 
a spus: «Plecăciune, Învăţătorule, şi L-a sărutat». Iar El ar putea 
spune pe drept cuvânt fiecăruia dintre ei: «Cu o sărutare vinzi tu 
pe Fiul omului?» Nu înseamnă decât trădarea Lui cu o sărutare a 
vorbi despre sângele Său, dar a-l smulge coroana, a trece pe lângă 
o parte din Lege sub pretextul înaintării Evangheliei Sale. Nimeni 
dintre aceia care predică credinţa în felul acesta care, direct sau 
indirect, tinde să înlăture un domeniu de ascultare, care Îl predică 
pe Hristos pentru a-L desfiinţa sau a coborî pe orice cale, cea mai 
mică dintre poruncile lui Dumnezeu, nu poate desigur să scape de 
această acuzaţie.“ (Idem, sermon 35) 

Acelora care susțineau că „predicarea Evangheliei răspunde tu- 
turor cerinţelor Legii“, Wesley le răspundea: „Noi respingem aceasta 
în mod categoric. Ea nu răspunde primului scop al Legii, acela de 
a-i convinge pe oameni de păcat şi de a-i trezi pe aceia care sunt 
încă adormiţi chiar la marginea iadului“. Apostolul Pavel declară că 
„prin Lege vine cunoştinţa deplină a păcatului; şi „până ce omul nu 
este convins de păcat, el nu va simţi cu adevărat nevoia de sângele 
ispăşitor al lui Hristos.... «Aceia care sunt sănătoşi», aşa cum afirmă 
Însuşi Domnul, «n-au nevoie de doctor, ci cei bolnavi». De aceea 
este absurd să oferi un medic acelora care sunt sănătoşi sau care îşi 
închipuie că sunt. Trebuie să-i convingi mai întâi că sunt bolnavi, 
altfel nu-ţi vor mulțumi pentru munca ta. Este la fel de absurd să Îl 
oferi pe Hristos acelora a căror inimă este sănătoasă, dacă n-a fost 
niciodată zdrobită.“ (Idem, sermon 35) 

Astfel, în timp ce predica Evanghelia harului lui Dumnezeu, 
Wesley ca şi Domnul lui căuta să „preamărească Legea şi să o 
onoreze“. Cu credincioşie a împlinit lucrarea dată lui de Dumnezeu, 
iar rezultatele pe care le-a văzut au fost glorioase. La încheierea 
vieţii lui de peste 80 de ani — din care mai mult de o jumătate de 
secol a petrecut-o mergând din loc în loc — adepţii lui devotați se 
numărau la peste o jumătate de milion de persoane. Dar mulţimea 
acelora care au fost ridicaţi prin lucrările lui din ruina şi degradarea 

păcatului, la o viaţă mai înaltă şi mai curată, şi numărul acelora 
care prin învăţătura lui au ajuns la o experienţă mai adâncă şi mai 
bogată nu va fi cunoscut niciodată, până când întreaga familie a 
celor răscumpăraţi va fi adunată în Împărăţia lui Dumnezeu. Viaţa 
lui oferă o lecţie de o valoare nemăsurată pentru orice creştin. Fie ca 
umilinţa şi credinţa, zelul neobosit, jertfirea de sine şi devotamentul 
acestui slujitor al lui Hristos să se reflecte şi în bisericile de astăzi! 


Capitolul 15 — Biblia şi Revoluţia Franceză 


Prezentând oamenilor o Biblie deschisă — , Reforma a bătut, 
în secolul al XVI-lea, la uşa tuturor ţărilor Europei. Unele popoare 
au primit-o cu bucurie, ca pe un sol al Cerului. Dar în alte ţări, 
papalitatea reuşise într-o mare măsură să-i oprească intrarea; astfel 
că lumina cunoaşterii Bibliei, cu influenţele ei înălţătoare, a fost 
aproape cu totul îndepărtată. Într-una din aceste ţări, cu toate că 
lumina a putut pătrunde, ea a fost umbrită totuşi de întuneric. Timp 
de veacuri, adevărul şi rătăcirea s-au luptat acolo pentru întâietate. 
În cele din urmă răul a învins, iar adevărul Cerului a fost alungat. 
„ŞI judecata aceasta stă în faptul că, odată venită Lumina în lume, 
oamenii au iubit mai mult întunericul decât lumina.“ (loan 3, 19). 
Națiunea a fost lăsată să culeagă urmările drumului pe care şi l-a 
ales. Puterea Duhului lui Dumnezeu a fost retrasă de la un popor 
care a disprețuit darul harului Său. Răului i-a fost îngăduit să ajungă 
la maturitate şi toată lumea a văzut rodul respingerii de bunăvoie a 
luminii. 

Războiul împotriva Bibliei, purtat atât de multe veacuri în Franţa, 
a culminat cu scenele Revoluţiei. Acea răbufnire teribilă n-a fost 
decât urmarea firească a prigonirii pe care Roma a dus-o împotriva 
Scripturilor [(vezi note suplimentare)]. Aceasta a prezentat cea mai 
izbitoare ilustrare la care lumea a fost martoră vreodată, cu privire 
la efectele modului de a lucra al papalității — o ilustrare a urmărilor 
către care, timp de peste o mie de ani, s-au îndreptat învăţăturile 
bisericii Romei. 

Prigonirea Scripturilor în timpul perioadei de supremație papală 
a fost prevestită de profeţi, iar cartea Apocalipsei arată şi urmările te- 
ribile care aveau să vină, îndeosebi peste Franţa, din partea stăpânirii 
„omului fărădelegii“. 

Îngerul Domnului a zis: „Vor călca în picioare sfânta cetate patru- 
zeci şi două de luni. Voi da celor doi martori ai mei să proorocească, 
îmbrăcaţi în saci, o mie două sute şaizeci de zile. Când îşi vor isprăvi 
mărturisirea lor, fiara, care se ridică din Adânc, va face război cu ei, 

îi va birui şi-i va omorî. Şi trupurile lor moarte vor zăcea în piaţa 
cetăţii celei mari, care, în înţeles duhovnicesc, se cheamă «Sodoma» 
şi «Egipt», unde a fost răstignit şi Domnul lor. Şi locuitorii de pe 
pământ se vor bucura şi se vor veseli de ei; şi îşi vor trimite daruri 
unii altora, pentru că aceşti doi prooroci chinuiseră pe locuitorii 
pământului. Dar după cele trei zile şi jumătate, duhul de viaţă de la 
Dumnezeu a intrat în ei, şi s-au ridicat în picioare, şi o mare frică a 
apucat pe cei ce i-au văzut.“ (Apocalipsa 11, 2-11) 

Perioadele menţionate aici — „patruzeci şi două de luni“ şi „o 
mie două sute şaizeci de zile“ — reprezintă timpul în care biserica 
lui Hristos avea să sufere persecuția din partea Romei. Cei 1260 
de ani ai supremaţiei papale au început în anul 538 şi s-au terminat 
în anul 1798 [(vezi note suplimentare)]. La data aceasta, armata 
franceză a intrat în Roma şi l-a făcut prizonier pe papa, care a murit 
în exil. Deşi la scurtă vreme după aceea a fost ales un nou papă, 
ierarhia papală n-a mai ajuns niciodată să deţină puterea pe care o 
avusese mai înainte. 

Persecutarea bisericii n-a continuat în toată perioada de 1260 
de ani. Dumnezeu, din milă faţă de poporul Său, a scurtat timpul 
încercării lor grele. Prevăzând marea strâmtorarea care urma să cadă 
asupra bisericii, Mântuitorul spunea: „Şi dacă zilele acelea n-ar fi 
fost scurtate, nimeni n-ar scăpa; dar, din pricina celor aleşi, zilele 
acelea vor fi scurtate“. (Matei 24, 22). Datorită influenţei Reformei, 
persecuția s-a încheiat înainte de anul 1798. 

Cu privire la cei doi martori, profetul declară mai departe: 
„Aceştia sunt cei doi măslini şi cele două sfeşnice care stau îna- 
intea Domnului pământului“. „Cuvântul Tău este o candelă pentru 
picioarele mele, şi o lumină pe cărarea mea.“ (Apocalipsa 11, 4; 
Psalmii 119, 105). Cei doi martori reprezintă Scripturile Vechiului 
şi Noului Testament. Amândouă sunt Testimonies importante cu 
privire la originea şi perpetuitatea Legii lui Dumnezeu. Amândouă 
mărturisesc despre Planul de Mântuire. Tipurile, jertfele şi profeţule 
Vechiului Testament arată înainte către Mântuitorul care avea să 
vină. Evangheliile şi epistolele Noului Testament vorbesc despre 
un Mântuitor care a venit exact în felul profetizat, prin tip şi prin 
profeție. 

„Ei vor prooroci o mie două sute şaizeci de zile, îmbrăcaţi în 
saci.“ În cea mai mare parte a acestei perioade de timp, aceşti martori 

ai lui Dumnezeu au fost ţinuţi într-o stare de întunecime. Puterea 
papală a căutat să ascundă de popor cuvântul adevărului şi le-a pus 
înainte martori falşi care să le contrazică mărturia |(vezi note supli- 
mentare)]. Atunci când Biblia a fost proscrisă de către autoritatea 
religioasă şi cea civilă, când mărturia ei a fost falsificată şi a fost 
făcut orice efort pe care oamenii şi demonii l-au putut inventa pentru 
a întoarce mintea oamenilor de la ea, când cei care îndrăzneau să 
vestească adevărurile sfinte erau alungaţi, trădaţi, chinuiţi, arşi în 
celulele închisorii, martirizaţi pentru credinţa lor sau obligaţi să fugă 
în fortărețele munţilor, în peșterile şi gropile pământului — atunci 
cei doi martori credincioşi au proorocit îmbrăcaţi în saci. Cu toate 
acestea şi-au continuat mărturia în toată perioada celor 1260 de ani. 
În timpurile cele mai întunecate, au fost oameni credincioşi care 
au iubit Cuvântul lui Dumnezeu şi erau zeloşi pentru onoarea Sa. 
Acestor slujitori credincioşi le-a fost dată înţelepciunea, puterea şi 
autoritatea să facă cunoscut adevărul Său în tot acest timp. 

„Dacă umblă cineva să le facă rău, le iese din gură un foc, care 
îi mistuie pe vrăjmaşii lor; şi dacă vrea cineva să le facă rău, tre- 
buie să piară în felul acesta“. (Apocalipsa 11, 5). Oamenii nu pot 
călca Cuvântul lui Dumnezeu fără să fie pedepsiţi. Înţelesul acestei 
declaraţii grozave este arătat în ultimul capitol al Apocalipsei: „Măr- 
turisesc oricui aude cuvintele proorociei din cartea aceasta că, dacă 
va adăuga cineva ceva la ele, Dumnezeu îi va adăuga urgiile scrise în 
cartea aceasta. Şi dacă scoate cineva ceva din cuvintele cărţii acestei 
Proorocii, îi va scoate Dumnezeu partea lui de la pomul vieţii şi din 
cetatea sfântă, scrise în cartea aceasta“. (Apocalipsa 22, 18.19) 

Aşa sună avertizările pe care Dumnezeu le-a dat pentru a-i apăra 
pe oameni împotriva oricărei schimbări de orice natură a ceea ce 
El a descoperit sau a poruncit. Aceste avertizări solemne se aplică 
tuturor acelora care prin influenţa lor îi fac pe oameni să privească 
cu uşurinţă Legea lui Dumnezeu. Ele vor trebui să-i facă să se teamă 
şi să tremure pe aceia care socotesc cu uşurătate că este o problemă 
lipsită de importanţă a asculta sau nu de Legea lui Dumnezeu. Toţi 
aceia care-şi înalţă părerile lor mai presus de descoperirea divină, 
toţi aceia care vor schimba înţelesul clar al Scripturii pentru a urma 
propria comoditate sau pentru a se conforma lumii îşi asumă o răs- 
pundere înfricoşată. Cuvântul scris, Legea lui Dumnezeu, va măsura 

caracterul oricărui om şi îi va condamna pe toţi aceia pe care această 
judecată fără greş îi va găsi cu lipsă. 

„Când îşi vor fi sfârşit mărturia lor“. Perioada în care cei doi 
martori urmau să proorocească în saci s-a încheiat în anul 1798. Pe 
măsură ce se apropiau de încheierea lucrării săvârşite în întuneric, 
împotriva lor urma să se facă un război de către puterea reprezentată 
prin „fiara care se ridică din abis“. În multe din țările Europei, 
puterile care conduseseră în biserică şi în stat timp de veacuri au fost 
stăpânite de Satana prin intermediul papalității. Dar aici este scoasă 
în evidenţă o nouă manifestare a puterii satanice. 

Politica Romei fusese ca, sub pretinsul respect faţă de Biblie, 
să o ţină sigilată într-o limbă necunoscută şi ascunsă de popor. Sub 
dominaţia ei, martorii au proorocit „îmbrăcaţi în saci“. Dar o altă 
putere — fiara din abis — urma să se ridice pentru a duce un război 
făţiş împotriva Cuvântului lui Dumnezeu. 

„Cetatea cea mare“, pe ale cărei străzi au fost omorâţi martorii 
şi unde zac trupurile lor, este Egiptul „spiritual“. Dintre toate popoa- 
rele prezentate în istoria biblică, Egiptul a negat cu cea mai mare 
îndrăzneală existenţa viului Dumnezeu şi s-a împotrivit poruncilor 
Lui. Nici un monarh nu s-a aventurat într-o răzvrătire mai deschisă şi 
mai arogantă împotriva autorităţii Cerului cum a făcut-o regele Egip- 
tului. Când i-a fost adusă solia de către Moise, în numele Domnului, 
Faraon a răspuns cu mândrie: „Cine este Domnul ca să iau seama 
la glasul Lui şi să las pe Israel să plece? Nu cunosc pe Domnul şi 
nu voi lăsa pe Israel să plece“. (Exod 5, 2). Aceasta însemnă ateism, 
iar poporul reprezentat prin Egipt urma să dea glas unei respingeri 
asemănătoare a pretențiilor viului Dumnezeu şi urma să manifeste 
un spirit asemănător de necredinţă şi dispreţ. „Cetatea cea mare“ 
mai este comparată spiritual şi cu Sodoma. Stricăciunea Sodomei în 
călcarea Legii lui Dumnezeu s-a manifestat îndeosebi în imoralitate. 
ŞI acest păcat urma să fie o caracteristică proeminentă a naţiunii care 
trebuia să împlinească specificările acestei profeţii. 

După cuvintele profetului, cu puţin înainte de anul 1798, o putere 
de origine şi caracter satanic urma să se ridice pentru a face război 
împotriva Bibliei. Şi în ţara în care mărturia celor doi martori avea 
să fie adusă astfel la tăcere, urma să se manifeste ateismul lui Faraon 
şi destrăbălarea Sodomei. 

Această profeție şi-a găsit împlinirea cea mai exactă şi mai izbi- 
toare în istoria Franţei. În timpul Revoluţiei, în anul 1793, „lumea 
a auzit pentru prima dată despre o adunare de bărbaţi, născuţi şi 
educați în mijlocul civilizaţiei, care-şi asumau dreptul de a conduce 
una dintre naţiunile cele mai nobile ale Europei, că îşi uneau cu toţii 
glasul pentru a nega cel mai solemn adevăr pe care îl primeşte sufle- 
tul omenesc şi că au renunţat în unanimitate la credinţa şi adorarea 
lui Dumnezeu“. (Sir Walter Scott, Life of Napoleon, vol.I, cap.17). 
„Franţa este singura naţiune în dreptul căreia se păstrează raportul 
autentic că un popor şi-a ridicat mâna în răzvrătire deschisă împo- 
triva Autorului universului. Au existat şi continuă să existe mulţi 
alți hulitori, mulți necredincioşi, în Anglia, în Germania, în Spania 
şi peste tot; dar Franţa rămâne deosebită în istoria lumii ca fiind 
singurul stat care, prin hotărârea adunării ei legislative, s-a pronunţat 
că Dumnezeu nu există şi la auzirea acestei veşti toată populaţia 
capitalei şi o mare majoritate din alte părţi, atât femei, cât şi bărbaţi, 
au dansat şi au cântat de bucurie acceptând declaraţia“ (Blackwood»s 
Magazine, November 1870). 

Franţa a prezentat şi caracteristicile care s-au manifestat îndeo- 
sebi în Sodoma. În timpul Revoluţiei, s-a manifestat o stricăciune şi 
o decădere a moralității asemănătoare cu aceea care a adus distruge- 
rea asupra cetăților din câmpie. Un istoric prezintă laolaltă ateismul 
şi depravarea Franţei, aşa cum sunt redate în profeție: „Strâns legată 
de aceste legi care afectau religia, era aceea care desfiinţa legătura 
de căsătorie — cel mai sfânt angajament pe care-l pot face fiinţele 
omeneşti, a cărui durabilitate duce cu toată puterea la consolidarea 
societăţii — reducând-o la un simplu contract civil cu un caracter 
trecător, în care cei doi se pot angaja şi pe care îl pot părăsi după 
bunul lor plac.... Dacă demonii s-ar fi apucat să descopere o cale de 
a distruge cu cel mai mare efect tot ce este venerabil, plăcut, sau 
permanent în viaţa conjugală şi să obţină în acelaşi timp asigurarea 
că paguba morală pe care avea de gând să o producă va fi perpetuată 
de la o generaţie la alta, ei n-ar fi inventat un plan mai cu efect 
decât degradarea legământului căsătoriei... Sophie Arnoult, o actriţă 
vestită pentru spiritul ei batjocoritor, a descris căsătoria republicană 
liberă ca fiind «sacramentul adulterului»“. (Scott, vol.I, cap.17) 

„Acolo unde a fost răstignit şi Domnul nostru“; şi această speci- 
ficare a profeţiei a fost împlinită de Franţa. În nici o altă ţară spiritul 

vrăjmăşiei împotriva lui Hristos n-a fost manifestat în chip mai iz- 
bitor. În nici o altă ţară n-a întâmpinat adevărul o împotrivire mai 
crudă şi mai insuportabilă. În persecuția pe care Franţa a declanşat- 
o asupra mărturisitorilor Evangheliei, ea L-a răstignit pe Domnul 
Hristos în persoana ucenicilor Săi. 

Veac după veac fusese vărsat sângele sfinţilor. În timp ce val- 
denzii îşi dădeau viaţa în munţii Piemontului „pentru Cuvântul lui 
Dumnezeu şi pentru mărturia lui Isus Hristos“, o mărturie asemă- 
nătoare în favoarea adevărului era dată de frații lor albigenzi în 
Franţa. Iar în zilele Reformei, adepţii ei au fost daţi morții în chinuri 
groaznice. Regi şi nobili, doamne de origine înaltă şi fete delicate, 
mândria şi noblețea naţiunii, şi-au desfătat privirile cu suferinţele 
martirilor lui Isus. Hughenoţii cei curajoşi, luptând pentru acele 
drepturi pe care sufletul omenesc le socoteşte cele mai sfinte, şi-au 
vărsat sângele pe multe câmpuri de bătaie. Protestanţii care erau 
scoşi în afara legii, pe capul lor fiind pus un premiu, erau vânaţi ca 
fiarele sălbatice. 

„Biserica din pustie“, puţinii urmaşi ai vechilor creştini care mai 
rămăseseră în Franţa în secolul XVIII, ascunzându-se în munţii din 
sud, ţineau încă credinţa părinţilor lor. Când îndrăzneau să se întâl- 
nească noaptea pe coastele munţilor sau în luminişuri singuratice, 
erau urmăriţi de ostaşi şi târâţi în sclavie pe viaţă la galere. Cei 
mai curaţi, cei mai nobili şi distinşi, cei mai inteligenţi bărbaţi ai 
Franţei erau legaţi în lanţuri, în chinuri groaznice, între hoţi şi asasini 
(vezi Wylie, b.22, cap.6). Alţii, trataţi mai cu milă, erau împuşcaţi cu 
sânge rece, în timp ce, neînarmaţi şi neajutoraţi, cădeau în genunchi 
la rugăciune. Sute de oameni în vârstă, femei fără apărare şi copii 
nevinovaţi erau lăsaţi morți la locul lor de întâlnire. Străbătând mun- 
ţii sau pădurile unde obişnuiau să se adune ei, nu era ceva neobişnuit 
ca „la fiecare pas să se găsească trupuri moarte împunse de sabie şi 
presărate pe pajişti şi corpuri spânzurate atârnând de copaci“. Ţara 
lor, pustiită de sabie, de secure şi de rug, „a fost transformată într-un 
pustiu imens, întunecat“. „Aceste atrocități n-au fost decretate în 
evul mediu, ci în epoca strălucită a lui Ludovic al XIV-lea. Atunci 
când era cultivată ştiinţa, literatura se dezvolta, teologii de la curte 
şi din capitală erau oameni învăţaţi şi elocvenţi şi se lăudau în mare 
măsură că sunt plini de darul blândeţii şi al milei.“ (Idem, b.22, 
cap.7) 

Dar fapta cea mai întunecată din catalogul negru al crimei, cea 
mai groaznică dintre faptele demonice din toate veacurile a fost 
masacrul din noaptea Sfântului Bartolomeu. Lumea îşi mai amin- 
teşte cu groază şi dezgust scenele acelui măcel laş şi crud. Regele 
Franţei, îndemnat de preoţii şi prelaţii Romei, şi-a pus pecetea pe 
acea dezgustătoare crimă. Un clopot sunând la miezul nopţii a fost 
semnalul pentru măcel. Mii de protestanți, care dormeau liniștiți în 
casele lor încrezându-se în sinceritatea făgăduinţei regelui, au fost 
târâţi afară fără nici un avertisment şi ucişi cu sânge rece. 

Aşa cum Hristos a fost conducătorul nevăzut al poporului Său 
din robia Egiptului, tot aşa a fost Satana conducătorul nevăzut al 
supuşilor lui în această lucrare groaznică a înmulţirii martirilor. Timp 
de şapte zile a continuat masacrul în Paris, dintre care primele trei 
zile cu o furie de neimaginat. Şi nu s-a mărginit numai la oraş, ci 
dintr-o poruncă specială a regelui s-a extins în toate provinciile şi 
oraşele unde se găseau protestanți. Nu s-a cruțat nici vârsta, nici 
sexul. Nu era scutit nici copilaşul nevinovat şi nici bărbatul cu părul 
cărunt. Nobil şi ţăran, bătrân şi tânăr, mamă şi copil erau ucişi 
laolaltă. Masacrul a continuat în toată Franţa timp de două luni, când 
aproape şaptezeci de mii de suflete, floarea naţiunii, au pierit. 

„Când vestea despre masacru a ajuns la Roma, bucuria clerului 
n-a cunoscut limite. Cardinalul de Lorena a răsplătit pe un sol cu o 
mie de coroane; tunul din St. Angelo a tras o salvă în semn de salut 
vesel; iar clopotele au sunat în toate clopotniţele; focurile artificiilor 
au schimbat noaptea în zi; iar papa Grigore al XIII-lea, însoţit de 
cardinali şi de alţi demnitari bisericeşti, a făcut o procesiune lungă 
la biserica Sf. Ludovic, unde Cardinalul de Lorena a cântat un Te 
Deum.... A fost bătută şi o medalie pentru a comemora masacrul, iar 
la Vatican se pot vedea şi azi fresce ale lui Vasari, descriind uciderea 
amiralului, regele în consiliu plănuind masacrul şi masacrul însuşi. 
Papa Grigore i-a trimis lui Carol decorația Trandafirul de aur, iar la 
patru luni după masacru ... a ascultat cu mulţumire de sine predica 
unui preot francez ... care a vorbit despre «ziua aceea atât de plină de 
fericire şi de bucurie, când sfântul părinte a primit veştile şi a mers 
cu solemnitate să aducă mulţumiri lui Dumnezeu şi Sf. Ludovic.» 
(Henry White, The Massacre of Sf. Bartholomew, cap.14, p. 34) 

Acelaşi spirit care a inspirat masacrul din noaptea Sf. Bartolomeu 
a condus şi scenele Revoluţiei. Isus Hristos a fost declarat înşelător 

şi strigătul unanim al necredincioşilor francezi era: „Să zdrobim 
infamul“, adică pe Hristos. Batjocurile cele mai înjositoare împotriva 
Cerului şi nelegiuirea dezgustătoare mergeau mână în mână, iar 
oamenii cei mai josnici, monştrii cei mai dedaţi cruzimii şi viciului, 
erau cei mai înălţaţi. În toate acestea omagiul suprem era dat lui 
Satana; în timp ce Isus Hristos, personificarea adevărului, a curăţiei 
şi iubirii neegoiste, era răstignit. 

„Fiara care se ridică din adânc va face război cu ei, îi va birui şi-i 
va omorî.“ Puterea ateistă care a condus Franţa în timpul Revoluţiei 
şi domniei terorii a declarat un aşa război împotriva lui Dumnezeu 
şi a Sfântului Său Cuvânt cum lumea n-a mai văzut niciodată. Închi- 
narea la Dumnezeu a fost interzisă de Adunarea Naţională. Bibliile 
au fost adunate şi arse în public, cu toate manifestările posibile de 
dispreţ. Legea lui Dumnezeu a fost călcată în picioare. Instituţiile 
Bibliei au fost desfiinţate. Ziua de odihnă săptămânală a fost în- 
depărtată şi în locul ei fiecare a zecea zi a fost destinată hulei şi 
veseliei. Botezul şi Cina Domnului au fost interzise. Iar anunţurile, 
plasate la vedere în locurile de înmormântare declarau că moartea 
este un somn veşnic. 

Teama de Dumnezeu a fost declarată a nu fi deloc începutul 
înţelepciunii, ci începutul nebuniei. Orice cult religios a fost interzis, 
în afară de acela al libertăţii şi al patriei. „Episcopului constituţional 
al Parisului i-a fost încredinţat să joace rolul principal în cea mai 
nereuşită şi scandaloasă comedie care s-a jucat vreodată înaintea 
unei adunări naţionale.... El a apărut îmbrăcat în veşmintele preoțești, 
pentru a declara înaintea convenției că religia pe care o predicase 
atâţia ani era din toate punctele de vedere o invenţie a preoţilor, care 
nu avea temelie nici în istorie şi nici în adevărul sfânt. El a tăgăduit în 
termeni solemni şi clari existenţa Dumnezeirii, slujirii căreia fusese 
consacrat, şi s-a dedicat pentru viitor adorării libertății, egalităţii, 
virtuții şi moralității. Apoi a depus pe masă insignele episcopale şi 
a primit îmbrăţişarea frăţească din partea preşedintelui convenției. 
Câţiva preoţi renegaţi au urmat exemplul acestui prelat.“ (Scott, vol. 
I, Pagina. 17) 

„ŞI locuitorii pământului se vor bucura de ei, şi se vor veseli; şi 
îşi vor trimite daruri unul altuia; pentru că cei doi prooroci îi chinui- 
seră pe locuitorii pământului“. Franţa cea necredincioasă adusese 
la tăcere glasul mustrător al celor doi martori ai lui Dumnezeu. Cu- 

vântul lui Dumnezeu zăcea mort pe străzile ei, iar aceia care urâseră 
cerințele şi restricțiile Legii lui Dumnezeu tresăltau de bucurie. Oa- 
menii ÎI sfidau pe față pe Regele cerului. Ca şi păcătoşii din vechime, 
ei strigau: „Ce ar putea să ştie Dumnezeu şi ce ar putea să cunoască 
Cel Preaînalt“. (Psalmii 73, 11) 

Cu o îndrăzneală hulitoare, peste putinţă de a fi crezută, unul 
dintre preoţii noii ordini spunea: „Dumnezeule, dacă exişti, răzbună- 
Ţi numele ofensat. Te provoc la luptă! Rămâi tăcut; nu îndrăzneşti 
să arunci tunetele. După toate acestea, cine va mai crede în existenţa 
Ta?“ (Lacretelle, History, vol. 2, p. 309; în Sir Archibald Alison, 
History of Europe, vol. 1, cap.10). Ce ecou constituie aceste cuvinte 
ale întrebării lui Faraon: „Cine este Dumnezeu ca să ascult de glasul 
Lui? Eu nu-L cunosc pe Dumnezeu!“ 

„Nebunul zice în inima lui: «Nu este Dumnezeu!»“ (Psalmii 
14, 1). Iar Domnul declară cu privire la cei care strică adevărul: 
„Nebunia lor se va da pe faţă înaintea tuturor“. (2 Timotei 3, 9). După 
ce Franţa a renunţat la închinarea faţă de viul Dumnezeu, la „Cel 
Preaînalt care umple veşnicia“, n-a trecut decât puţină vreme până 
când ea a decăzut într-o idolatrie înjositoare prin închinarea la Zeița 
Raţiunii, în persoana unei femei desfrânate. Şi aceasta în adunarea 
reprezentativă a naţiunii cu ajutorul celei mai înalte autorităţi civile 
şi legislative! Un istoric spunea: „Una dintre ceremoniile acestui 
timp nesănătos rămâne fără egal pentru absurditatea ei unită cu 
lipsa de respect. Porţile Convenţiei au fost deschise pentru a face 
loc trecerii unei grupe de cântăreţi, în urma căreia au intrat într- 
o procesiune solemnă membrii consiliului municipal, cântând un 
imn în cinstea libertăţii şi însoţind, ca obiect al cultului lor viitor, 
o femeie acoperită cu un voal, pe care au numit-o Zeița Raţiunii. 
După ce a fost adusă înăuntru, a fost descoperită cu mare pompă 
şi aşezată la dreapta preşedintelui, când a fost recunoscută de toţi 
ca fiind o dansatoare de la Operă.... Acestei femei, considerată ca 
cea mai bună reprezentare a raţiunii căreia se închinau, Convenţia 
Naţională a Franţei i-a adus adorare publică. 

Această mascaradă ridicolă şi nelegiuită a avut un puternic ecou, 
iar instalarea Zeiţei Raţiunii a fost repetată şi imitată în toată Franţa, 
în provincii în care locuitorii doreau să fie la acelaşi nivel cu mai 
marii Revoluţiei.“ (Scott, vol. 1, cap.17) 

„Oratorul care a introdus cultul Raţiunii a spus: «Legislatori! Fa- 
natismul a făcut loc Raţiunii. Ochii lui înceţoşaţi n-au putut suporta 
strălucirea luminii. Astăzi, o mulţime imensă s-a adunat sub aceste 
arcade gotice care, pentru prima oară, s-au făcut ecoul adevărului. 
Acolo francezii au sărbătorit singurul cult adevărat — acela al Liber- 
tăţii, al Raţiunii. Acolo am dat chip dorințelor pentru prosperitatea 
puterii Republicii. Acolo am părăsit idolii neînsufleţiţi în favoarea 
Raţiunii, a acestui chip însufleţit, capodopera naturii» (M.A. Thiers, 
History of the French Revolution, vol. 2, pp. 370, 371). 

Când zeiţa a fost adusă înaintea Convenţiei, preşedintele a luat-o 
de mână şi, îndreptându-se către adunare, a spus: „Muritori, încetaţi 
să mai tremuraţi înaintea tunetelor neputincioase ale unui Dumnezeu 
pe care temerile voastre L-au creat. De azi înainte să nu mai recu- 
noaşteţi nici o divinitate în afară de Raţiune. Vă prezint aici icoana 
cea mai nobilă şi cea mai curată a ei; dacă trebuie să aveţi idoli, 
jertfiți numai unora ca aceasta.... Cazi înaintea Augustului Senat al 
Libertăţii, o, voal al Raţiunii! 

După ce a fost îmbrăţişată de preşedinte, zeiţa a fost urcată pe 
un car măreț şi condusă în mijlocul unei mulţimi la catedrala Notre 
Dame, pentru a lua locul Dumnezeirii. Acolo a fost aşezată pe un 
altar înalt şi a primit adorarea tuturor celor prezenţi.“ (Alison, vol. 
1, cap.10) 

Această ceremonie a fost urmată, nu peste multă vreme, de ar- 
derea în public a Bibliei. Într-o împrejurare, „Societatea Populară a 
Muzeului“ a intrat în sala primăriei, strigând: „Trăiască Rațiunea!“ 
şi ducând într-un vârf de băț resturile încă fumegânde ale câtorva 
cărţi, printre altele breviare, misse, Vechi şi Noi Testamente, care 
„au ispășit într-un foc mare“, a spus preşedintele, „toate nebuniile 
la care ele i-au condus vreodată pe oameni ca să le comită.“ (Jo- 
urnal of Paris, 1793, nr.318. Citat în Buchez-Roux, Collection of 
Parliamentary History, vol. 30, pp. 200, 201.) 

Papalitatea a fost aceea care a început lucrarea pe care ateismul 
a completat-o. Politica Romei a adus acele stări sociale, politice 
şi religioase care au grăbit ruina Franţei. Referindu-se la ororile 
Revoluţiei, unii scriitori spun că aceste excese trebuie trecute în 
contul tronului şi al bisericii (vezi notele suplimentare). Pe bună 
dreptate ele trebuiau trecute pe seama bisericii. Papalitatea a otrăvit 
mintea regilor împotriva Reformei, ca fiind un duşman al coroanei, 

un element de discordie care ar fi fatal păcii şi armoniei națiunii. 
Geniul Romei a fost acela care, pe calea aceasta, a inspirat cruzimea 
cea mai grozavă şi persecuția cea mai aspră care a pornit de la tronul 
regal. 

Duhul libertății a izvorât din Biblie. Oriunde Evanghelia a fost 
primită, mintea oamenilor a fost trezită. Astfel că oamenii au început 
să lepede cătuşele care-i ținuseră ca sclavi ai ignoranței, viciului şi 
superstiției. Au început să gândească şi să acționeze ca oameni. Dar 
monarhii au văzut lucrul acesta şi s-au temut din cauza despotismului 
lor. 

Roma s-a grăbit să trezească temerile lor geloase. Papa spunea 
regentului Franţei, în anul 1525: „Această manie (protestantismul) 
nu numai Că va zădărnici şi va distruge religia, ci va distruge toate ţă- 
rile, nobilimea, legile, ordinea şi rangurile“. (G. de Felice, History of 
the Protestants of France b.1, cap.2, par.8). Câţiva ani mai târziu, un 
nunțiu papal îl avertiza pe rege: „Sire, nu te lăsa amăgit. Protestanţii 
vor dărâma toată ordinea religioasă şi civilă.... Tronul este în aceeaşi 
primejdie ca şi altarul.... Introducerea unei religii noi trebuie în mod 
necesar să introducă şi o conducere nouă.“ (D»Aubigne, History of 
the Reformation in Europe in the Time of Calvin, b.2, cap.36). Şi te- 
ologii făceau apel la prejudecățile poporului, declarând că învăţătura 
protestantă „îi incită pe oameni spre ciudăţenii şi spre nebunie; ea 
îl jefuieşte pe rege de dragostea devotată a supuşilor şi devastează 
atât statul, cât şi biserica“. În felul acesta Roma a reuşit să ridice 
Franţa împotriva Reformei. „Astfel, sabia persecuției a fost scoasă 
din teacă pentru prima oară în Franţa, pentru susţinerea tronului, 
pentru ocrotirea nobililor şi pentru menţinerea legilor.“ (Wylie, b.13, 
cap.4) 

Conducătorii ţării însă n-au prevăzut câtuşi de puţin rezultatele 
acestei politici fatale. Învățătura Bibliei ar fi sădit în mintea şi în 
inima oamenilor acele principii de dreptate, cumpătare, adevăr, echi- 
tate şi bunătate, care sunt însăşi piatra unghiulară a prosperității 
naţiunii. „Neprihănirea înalţă o naţiune.“ Prin ea „se întăreşte un 
scaun de domnie“. (Proverbe 14, 34; 16, 12). „Lucrarea neprihănirii 
va fi pacea“; iar urmarea: „odihna şi liniştea pe vecie.“ (Isaia 32, 17). 
Acela care ascultă de Legea divină va respecta cu toată conştiinc10- 
zitatea legile ţării lui. Acela care se teme de Dumnezeu îl va onora 
pe împărat în exercitarea oricărei autorităţi drepte şi legitime. Dar 

nefericita Franţă a interzis Biblia şi i-a alungat pe ucenicii ei. Veac 
după veac, bărbaţi cu principii şi integritate, bărbaţi cu ascuţime 
intelectuală şi putere morală, care au avut curajul să-şi susţină con- 
vingerea şi credinţa, să sufere pentru adevăr timp de veacuri, aceşti 
bărbaţi au trudit ca sclavi pe galere, au pierit pe rug sau au putrezit 
în celulele închisorilor. Mii şi mii de oameni şi-au găsit salvarea prin 
fugă; şi aceasta a continuat timp de două sute cincizeci de ani după 
ivirea Reformei. 

N-a fost nici o generaţie de francezi, în timpul acelei perioade 
lungi, care să nu-i fi văzut pe ucenicii Evangheliei fugind dinaintea 
furiei nebune a prigonitorilor şi ducând cu ei inteligenţa, artele, 
hărnicia şi ordinea, în care ei, ca o lege, excelaseră mai înainte, 
pentru a îmbogăţi ţările în care şi-au găsit azil. Şi pe măsură ce 
îmbogăţeau alte ţări cu aceste daruri bune, lipseau de ele propria 
țară. Dacă tot ce a fost alungat ar fi rămas în Franţa, dacă în aceşti trei 
sute de ani priceperea şi hărnicia exilaţilor ar fi cultivat solul ei, dacă 
în timpul acestor trei sute de ani măiestria şi arta lor ar fi contribuit 
la dezvoltarea meşteşugurilor, dacă în timpul acestor trei sute de ani 
geniul lor creator şi puterea lor analitică i-ar fi îmbogăţit literatura şi 
i-ar fi dezvoltat ştiinţa, dacă înţelepciunea lor ar fi călăuzit consilule 
ei, curajul lor ar fi purtat luptele ei, echitatea lor ar fi modelat legile 
ei, iar religia Bibliei ar fi întărit inteligenţa şi ar fi călăuzit conştiinţa 
poporului ei, cât de mare ar fi fost gloria Franţei! Ce ţară mare, 
prosperă şi fericită ar fi fost ea, un model pentru toate naţiunile! 

„Dar un fanatism orb şi încăpățânat i-a alungat de pe pământul 
ei pe toţi învățătorii virtuţii, toţi apărătorii ordinii, pe toţi susţinătorii 
sinceri ai tronului; ea a spus bărbaţilor care ar fi făcut din ţara lor «o 
slavă şi un renume» pe pământ: «Alegeţi între rug şi exil!» În cele 
din urmă, ruina statului a fost totală; n-a mai rămas conştiinţă care să 
fie proscrisă, nici religie care să fie târâtă la rug şi nici patriotism care 
să fie exilat.“ (Wylie, b.13, cap.20). Iar Revoluţia, cu toate ororile ei, 
a fost consecinţa tragică. 

„Plecarea hughenoţilor a fost marcată în Franţa de o decădere 
generală. Oraşe meşteşugăreşti înfloritoare au decăzut, regiuni fertile 
s-au transformat în adevărate pustietăţi, stagnarea intelectuală şi 
decăderea morală au urmat unei perioade de progres neobişnuit. 
Parisul a devenit un vast azil pentru săraci şi s-a apreciat că, la 
izbucnirea Revoluţiei, două sute de mii de săraci cerşeau pâinea din 

mâna regelui. Numai iezuiţii prosperau într-o ţară în plină decădere 
şi conduceau cu o tiranie groaznică bisericile şi şcolile, închisorile 
şi galerele“. 

Evanghelia ar fi adus Franţei soluţia acelor probleme politice 
şi sociale care dădeau de lucru clerului, regelui şi legiuitorilor ei şi 
care, în cele din urmă, au aruncat națiunea în anarhie şi ruină. Dar 
sub stăpânirea Romei poporul a uitat binecuvântatele lecţii de jertfire 
de sine şi de iubire neegoistă ale Mântuitorului lor. Oamenii fuseseră 
îndepărtați de la practicarea sacrificiului de sine pentru binele altora. 
Cel bogat nu mai primea nici o mustrare pentru apăsarea săracului, 
iar săracul nu găsea nici un ajutor în sărăcia şi degradarea lui. Egois- 
mul celor bogaţi şi puternici devenise din ce în ce mai bătător la ochi 
şi mai apăsător. Timp de veacuri, lăcomia şi imoralitatea nobilimii 
au dus la exploatarea nemiloasă a ţăranului. Cel bogat nedreptăţea 
pe cel sărac, iar săracul îl ura pe bogat. 

În multe provincii proprietăţile erau deţinute de nobilime, iar cla- 
sele muncitoare lucrau pământul în arendă; acestea erau la discreţia 
stăpânilor lor şi erau obligate să se supună pretențiilor lor exagerate. 
Povara susţinerii atât a statului, cât şi a bisericii cădea asupra claselor 
mijlocii şi de jos, care erau greu apăsate de către autorităţile civile 
şi de cler. „Bunul plac al nobililor era considerat ca lege supremă; 
fermierii ŞI ţăranii puteau muri de foame, căci asupritorilor nu le 
păsa de acest lucru. Poporul era silit ca la orice mişcare să ţină seama 
de interesul exclusiv al stăpânilor. Viaţa muncitorilor agricoli era o 
viaţă de muncă neîncetată şi de mizerie gravă; plângerile lor, dacă ar 
fi îndrăznit să se plângă, erau tratate cu dispreţ crunt. Tribunalele ți- 
neau seama totdeauna de plângerile unui nobil împotriva unui ţăran, 
mita era primită de judecători şi cel mai mic capriciu al aristocrației 
avea putere de lege, în virtutea acestui sistem de corupţie generală. 
Din impozitele stoarse de la populaţie de către cei puternici, pe de o 
parte, şi de către cler, pe de alta, nici jumătate nu intra în trezoreria 
regală sau episcopală, ci era risipit în practici imorale. lar oamenii 
care îi sărăceau în felul acesta pe semenii lor erau scutiţi de im- 
pozite şi îndreptăţiți prin lege sau uzanţă la toate slujbele statului. 
Clasele privilegiate numărau o sută cincizeci de mii de oameni şi 
pentru plăcerile lor milioane de oameni erau condamnaţi la o viaţă 
de deznădejde şi degradare“ (vezi notele suplimentare). 

Curtea regală se dedase luxului şi imoralităţii. Exista prea puţină 
încredere între popor şi conducători. Neîncrederea era amprenta 
care se vedea pe toate măsurile conducerii, care erau privite ca fiind 
amăgitoare şi egoiste. Cu peste o jumătate de secol înainte de timpul 
Revoluţiei, tronul a fost ocupat de Ludovic al XV-lea care, chiar şi 
în acele vremuri grele, s-a caracterizat ca fiind un monarh nepăsător, 
lipsit de seriozitate şi senzual. Cu o aristocrație depravată şi crudă şi 
cu o clasă de jos ignorantă şi sărăcită, cu statul înglodat în datorii, 
iar poporul exasperat, nu era necesar un ochi de profet pentru a 
prevedea un deznodământ teribil şi iminent. Faţă de avertismentele 
sfătuitorilor lui, regele obişnuia să răspundă: „Încercaţi să faceţi ca 
lucrurile să meargă cât trăiesc eu; după ce voi muri poate veni orice“. 
Zadarnic se insista asupra nevoii unei reforme. Vedea relele, dar nu 
avea nici curajul şi nici puterea pentru a le face faţă. Nenorocirea care 
ameninţa Franţa era descrisă foarte bine în răspunsul lui nepăsător 
şi egoist: „După mine potopul!“ 

Exploatând gelozia regilor şi a claselor conducătoare, Roma 1- 
a influenţat să-i ţină pe oameni în sclavie, bine ştiind că în felul 
acesta statul va fi slăbit şi nădăjduind că pe calea aceasta îi va 
înlănţui atât pe conducători, cât şi poporul în robia ei. Cu o politică 
clarvăzătoare, ea şi-a dat seama că pentru a-i înrobi pe oameni cu 
adevărat trebuie încătuşate sufletele lor; că cea mai sigură cale de 
a-i împiedica să iasă din sclavia lor era să nu le dea libertate. De 
o mie de ori mai groaznică decât suferinţa fizică, ce rezulta din 
procedeele ei, era degradarea morală. Lipsit de Biblie şi lăsat pradă 
învățăturilor fanatismului şi egoismului, poporul era încătuşat în 
ignoranță şi superstiție, cufundat în viciu, încât era cu totul neînstare 
să se conducă singur. 

Dar deznodământul tuturor acestora a fost cu totul deosebit de 
ceea ce plănuise Roma. În loc să ţină masele în supunere oarbă faţă 
de dogmele ei, lucrarea ei a avut ca efect transformarea lor în necre- 
dincioşi şi revoluționari. Ei au ajuns să dispreţuiască romanismul 
şi pe preoţi. Priveau clerul ca fiind părtaş la apăsarea lor. Singurul 
dumnezeu pe care-l recunoscuseră era zeul Romei, iar învăţătura 
lui era singura lor religie. Ei priveau lăcomia şi cruzimea Romei ca 
fiind rodul natural al Bibliei, şi ca atare nu doreau să aibă parte de 
ea. 

Roma reprezentase greşit caracterul lui Dumnezeu şi pervertise 
cererile Sale, iar acum oamenii lepădau atât Biblia, cât şi pe Autorul 
ei. Ea ceruse o credinţă oarbă în dogmele ei, sub pretinsa pedeapsă a 
Scripturilor. Ca urmare, Voltaire împreună cu tovarăşii lui au lepădat 
Cuvântul lui Dumnezeu cu totul şi au răspândit pretutindeni otrava 
necredinţei. Roma îi ținuse pe oameni la pământ, sub călcâiul ei de 
fier; iar acum masele, degradate şi brutalizate în repulsia lor faţă de 
tirania ei, au dat la o parte orice restricţie. Înfuriaţi de strălucirea 
necinstită căreia îi dăduseră atâta vreme închinare, au respins atât 
adevărul, cât şi rătăcirea; şi confundând libertatea cu destrăbălarea, 
robii viciului triumfau în libertatea lor închipuită. 

La începutul Revoluţiei, printr-o concesie a regelui, poporului 
i-a fost acordată o reprezentare mai numeroasă decât a nobililor 
împreună cu clerul. În felul acesta balanţa puterii era în mâinile lor; 
dar nu erau pregătiţi să o folosească nici cu înţelepciune şi nici cu 
moderație. În graba de a îndrepta relele din cauza cărora suferiseră, 
s-au hotărât să-şi asume refacerea societăţii. Un popor înrăit din 
cauza suferinţei, a cărui minte era plină de mânie şi de amintirile 
vechilor nedreptăţi, s-a hotărât să pună capăt stării de mizerie care 
ajunsese de nesuportat şi să se răzbune pe aceia pe care-i socotea ca 
autori ai suferințelor lui. Cei năpăstuiţi şi-au însuşit lecţia pe care o 
învăţaseră sub tiranie şi au devenit opresorii celor care i-au asuprit. 

Nefericita Franţă culegea în sânge secerişul pe care-l semănase. 
Teribile au fost urmările supunerii ei faţă de puterea stăpânitoare a 
Romei. Chiar acolo unde Franţa, sub influenţa romanismului, înăl- 
tase primul rug la începutul Reformei, acolo, revoluţia a pus prima 
ghilotuină. Şi chiar în locul în care primii martiri ai credinţei protes- 
tante fuseseră arşi în secolul al XVI-lea, au fost ghilotinate primele 
victime în secolul al XVIII-lea. Respingând Evanghelia care i-ar 
fi adus vindecare, Franţa a deschis uşa pentru necredinţă şi ruină. 
Când restricţiile Legii lui Dumnezeu au fost înlăturate, s-a văzut 
că legile omului erau neînstare să ţină în frâu valurile puternice 
ale patimii omeneşti; iar națiunea s-a prăbuşit în revoltă şi anarhie. 
Războiul împotriva Bibliei a inaugurat o eră care este cunoscută în 
istoria lumii sub numele de Domnia Terorii. Pacea şi fericirea au fost 
alungate din căminele şi din inimile oamenilor. Nimeni nu mai era 
în siguranţă. Acela care învingea astăzi era suspectat şi condamnat 
mâine. Violenţa şi desfrâul nu mai cunoşteau margini. 

Regele, clerul şi nobilii au fost obligaţi să se supună atrocităților 
unui popor întărâtat şi înnebunit. Setea lui de răzbunare a fost doar 
stimulată de executarea regelui; iar aceia care hotărâseră moartea lui 
l-au urmat în scurtă vreme la eşafod. S-a hotărât un măcel general 
al tuturor acelora care erau bănuiţi de ostilitate faţă de Revoluţie. 
Închisorile care gemeau au ajuns la un moment dat să cuprindă mai 
mult de două sute de mii de prizonieri. Oraşele regatului asistau la 
scene înspăimântătoare. O partidă a revoluţionarilor era împotriva 
celeilalte, iar Franţa a devenit un vast câmp de mase care se luptau, 
mânate de furia pasiunilor. „În Paris, răscoalele urmau una după 
alta, iar cetăţenii erau împărţiţi în nenumărate partide, care păreau 
că nu au altă ţintă decât exterminarea reciprocă.“ Şi pentru a înco- 
rona nenorocirea generală, națiunea a fost implicată într-un război 
lung şi distrugător cu marile puteri ale Europei. „Țara era în pragul 
falimentului, armatele cereau să li se plătească soldele. Parizienii 
erau înfometați, provinciile erau pustiite de tâlhari, iar civilizaţia se 
prăbuşise în anarhie şi desfrâu.“ 

Poporul învățase prea bine lecţiile de cruzime şi de tortură pe 
care Roma le predase cu atâta sârguinţă. Venise în sfârşit ziua plății. 
Acum nu ucenicii lui Isus erau aruncaţi în închisori şi târâţi la rug. 
Cu mult înainte, aceştia pieriseră sau fuseseră alungaţi în exil. Roma 
necruțătoare simţea acum puterea teribilă a acelora pe care ea îi 
învățase să aibă plăcere în fapte sângeroase. „Exemplul persecuției, 
pe care clerul Franţei îl afişase timp de multe veacuri, era acum 
îndreptat asupra lor cu o îndoită asprime. Eşafodurile se înroşeau de 
sângele preoţilor. Galerele şi închisorile, odinioară înţesate de hu- 
ghenoţi, erau acum pline de persecutorii lor. Pus în lanţuri şi trudind 
la vâsle, clerul romano-catolic a suportat toate acele nenorociri pe 
care biserica lor le aplicase cu atâta risipă blânzilor eretici.“ (vezi 
notele suplimentare). 

„Apoi au venit zilele acelea când au fost aplicate cele mai bar- 
bare legi de către cele mai barbare tribunale, când nici un om nu-şi 
putea saluta vecinii sau să-şi spună rugăciunile ... fără primejdia 
de a comite un delict grav, când iscoadele stăteau la pândă în toate 
colţurile, când ghilotina lucra din greu în fiecare dimineaţă, când 
închisorile erau atât de pline ca o corabie de sclavi, când canalele 
curgeau înspumate de sânge omenesc în Sena.... În timp ce zilnic 
care întregi încărcate de victime erau duse la execuţie pe străzile 

Parisului, proconsulii, pe care comitetul suveran îi trimisese în de- 
partamente, manifestau un exces de cruzime necunoscut nici chiar 
în capitală. Cuţitul maşinii fatale se ridica şi cădea prea încet pentru 
lucrarea măcelului lor. Şiruri lungi de prizonieri erau împuşcaţi. 
Erau făcute găuri pe fundul şlepurilor supraaglomerate. Lyonul a 
fost transformat într-o pustietate. La Arras, chiar şi mila crudă a unei 
morţi grabnice a fost refuzată prizonierilor. Pretutindeni de-a lungul 
Loirei, de la Saumur şi până la mare, stoluri mari de ciori se hrăneau 
din trupurile goale, unite în îmbrăţişări hidoase. Nu s-a arătat nici o 
milă faţă de sex sau vârstă. Numărul băieţilor şi fetelor sub vârsta 
de şaptesprezece ani care au fost ucişi de acel guvern tiran este 
socotit cu sutele. Copilaşi smulşi de la sân erau aruncaţi din suliță 
în suliță de-a lungul trupelor iacobine (vezi notele suplimentare). 
Într-un răstimp de zece ani au pierit mulţimi de fiinţe omeneşti. 

Toate acestea erau aşa cum le-a dorit Satana. Aceasta a fost 
lucrarea pentru care el s-a străduit timp de veacuri. Procedeul lui este 
înşelăciunea de la început şi până la sfârşit, iar scopul lui neabătut 
este să aducă nenorocire şi mizerie peste oameni, să desfigureze şi să 
păteze lucrarea mâinilor lui Dumnezeu, să strice planurile divine de 
iubire şi de bunăvoință şi, în felul acesta, să producă durere în ceruri. 
Apoi, prin priceperea lui amăgitoare, el orbeşte mintea oamenilor, 
conducându-i să arunce ocară asupra lucrării lui Dumnezeu, ca şi 
când toată această nenorocire ar fi consecinţa planului Creatorului. 
Tot la fel, atunci când aceia care fuseseră degradaţi şi brutalizaţi prin 
puterea lui plină de cruzime îşi obțin libertatea, el îi îndeamnă la 
excese şi atrocități. Atunci, tabloul acesta de dezmăţ fără frâu este 
declarat de către tirani şi opresori ca fiind o ilustrare a urmărilor 
libertății. 

Când rătăcirea îmbrăcată într-o anumită haină este demascată, 
Satana o maschează într-o altă travestire şi mulțimile o primesc cu 
tot atâta uşurinţă ca şi pe cea dintâi. Atunci când poporul a văzut 
că romanismul este o amăgire prin care nu-l mai poate duce la 
călcarea Legii lui Dumnezeu, el i-a determinat să privească orice 
religie ca fiind o escrocherie, iar Biblia ca pe o legendă; dând la o 
parte rânduielile divine, poporul s-a predat nelegiuirii fără frâu. 

Rătăcirea fatală care a produs atâta nenorocire locuitorilor Fran- 
tei, a fost necunoaşterea acestui mare adevăr, că adevărata libertate 
se găseşte în principiile Legii lui Dumnezeu. «O, dacă ai fi luat 

aminte la poruncile Mele! Atunci pacea ta ar fi fost ca un râu şi 
fericirea ta ca valurile mării». «Cei răi n-au pace, zice Domnul». 
«Dar cel ce M-ascultă va locui fără grijă; va trăi liniştit şi fără să se 
teamă de vreun rău.» (Isaia 48, 18.22; Proverbe 1, 33) 

Ateii, necredincioşii şi cei apostaziaţi se împotrivesc şi denunţă 
Legea lui Dumnezeu; dar urmările influenţei lor dovedesc că buna 
stare a omului este legată de ascultare din partea lui de principiile 
divine. Aceia care nu vor să citească lecţia în Cartea lui Dumnezeu 
sunt îndemnați să o citească în istoria popoarelor. 

Atunci când Satana a lucrat prin Biserica Romano-Catolică pen- 
tru a-i îndepărta pe oameni de la ascultare, a lucrat pe ascuns, iar 
lucrarea lui a fost atât de bine mascată, încât degradarea şi mizeria 
care au urmat n-au fost socotite ca rod al neascultării. Iar puterea 
lui a fost atât de mult împiedicată de lucrarea Duhului Sfânt al lui 
Dumnezeu, încât planurile lui n-au ajuns la rezultate depline. Oame- 
nii nu au făcut legătura dintre efect şi cauză şi în felul acesta n-au 
descoperit izvorul nenorocirilor lor. Dar în timpul Revoluţiei, Le- 
gea lui Dumnezeu a fost respinsă în mod deschis de către Consiliul 
Naţional. Iar în Domnia Terorii care a urmat, acţiunea cauzei şi a 
efectului a putut fi văzută de toţi. 

Când Franţa L-a lepădat în mod făţiş pe Dumnezeu şi a dat 
la o parte Biblia, oamenii nelegiuiţi şi duhurile întunericului au 
tresăltat pentru îndeplinirea scopului atât de multă vreme dorit — 
un regat fără restricțiile Legii lui Dumnezeu. Deoarece hotărârea 
împotriva unei lucrări nelegiuite nu a fost adusă repede la îndeplinire, 
de aceea, „inima fiilor oamenilor este plină de dorinţa de a face 
rău“. (Eclesiastul 8, 11). Dar călcarea unei legi drepte şi neprihănite 
trebuie în mod inevitabil să ducă la nenorocire şi ruină. Cu toate 
că judecăţile n-au venit imediat, păcătoşenia oamenilor a lucrat în 
mod sigur la pieirea lor. Veacurile de apostazie şi crimă adunaseră 
o comoară de mânie pentru ziua plăţii; iar când nelegiuirea lor a 
ajuns la culme, cei care L-au disprețuit pe Dumnezeu au învăţat prea 
târziu că este un lucru grozav să calci în picioare răbdarea divină. 
Spiritul înfrânător al lui Dumnezeu, care pune piedică puterii pline 
de cruzime a lui Satana, fusese retras în mare măsură şi aceluia a 
cărui singură desfătare este nenorocirea oamenilor i-a fost îngăduit 
să lucreze în voie. Aceia care aleseseră să slujească revolta au fost 
lăsaţi să-i culeagă roadele, până când ţara a fost plină de crime prea 

groaznice pentru ca pana să le descrie. Din provinciile pustiite şi din 
oraşele ruinate, s-a auzit un strigăt groaznic — un strigăt de amară 
deznădejde. Franţa a fost zguduită ca de cutremur. Religia, legea, 
ordinea socială, familia, statul şi biserica — toate au fost doborâte 
la pământ de către mâna nelegiuită care se ridicase împotriva Legii 
lui Dumnezeu. Un mare adevăr spunea înțeleptul: „Cel nelegiuit va 
cădea prin nelegiuirea lui“. „Totuşi, măcar că păcătosul face de o 
sută de ori răul şi stăruie multă vreme în el, eu ştiu că fericirea este 
pentru cei ce se tem de Dumnezeu şi au frică de El. Dar cel rău nu 
este fericit.“ (Proverbe 11, 5; Eclesiastul 8, 12.13). „Pentru că au 
urât ştiinţa şi n-au ales frica Domnului“, „de aceea se vor hrăni cu 
roada umbletelor lor, şi se vor sătura cu sfaturile lor“. (Proverbe 1, 
29.31) 

Martorii credincioşi ai lui Dumnezeu, ucişi de puterea hulitoare 
care „a ieşit din fântâna adâncului“, nu aveau să rămână multă vreme 
tăcuţi. „După trei zile şi jumătate, Duhul vieţii de la Dumnezeu a 
intrat în ei şi au stat în picioare; o mare frică a apucat pe aceia 
care i-au văzut.“ (Apocalipsa 11, 11). Anul 1793 a fost acela în 
care decretul care desfiinţa religia creştină şi respingea Biblia a fost 
trecut prin Convenţia Naţională a Franţei. Trei ani şi jumătate mai 
târziu, o rezoluţie care anula aceste decrete şi care dădea toleranţă 
pentru Scripturi a fost adoptată de aceeaşi instituţie. Lumea a rămas 
uluită de imensitatea nelegiuirilor pe care a adus-o respingerea des- 
coperirilor sfinte, iar oamenii au recunoscut nevoia de credinţă în 
Dumnezeu şi în Cuvântul Său ca temelie a virtuţii şi a moralității. 
Domnul spune: „Pe cine ai batjocorit şi ai ocărât tu? Împotriva cui 
ţi-ai ridicat glasul, şi ţi-ai îndreptat ochii? Împotriva Sfântului lui 
Israel“ (Isaia 37, 23). „De aceea iată că le arăt, de data aceasta, şi-i 
fac să ştie puterea şi tăria Mea; şi vor cunoaşte că Numele Meu este 
Domnul.“(leremia 16, 21) 

Cu privire la cei doi martori, profetul declară mai departe: „Şi 
au auzit din cer un glas tare, care le zicea: Suiţi-vă aici! Şi s-au 
suit într-un nor spre cer; iar vrăjmaşii lor i-au văzut“. (Apocalipsa 
11, 12). Cu toate că Franţa s-a războit cu cei doi martori ai lui 
Dumnezeu, ei au fost onoraţi ca niciodată mai înainte. În anul 1804, 
a fost organizată Societatea Biblică pentru Britania şi Străinătate. 
Aceasta a fost urmată de organizaţii asemănătoare, cu nenumărate 
ramuri pe continentul european. În anul 1816, a fost întemeiată 

Societatea Biblică Americană. Când a fost organizată Societatea 
Britanică, Biblia fusese tipărită şi răspândită în 50 de limbi. De 
atunci a fost tradusă în mai multe sute de limbi şi dialecte (vezi 
notele suplimentare). 

Timp de 50 de ani, până în anul 1792, se dăduse puţină aten- 
ție misiunilor străine. Nu fusese înfiinţată nici o nouă societate şi 
existau doar câteva biserici care făceau eforturi pentru răspândi- 
rea creştinismului în ţările păgâne. Dar spre încheierea secolului 
al XVIII-lea, s-a produs o mare schimbare. Oamenii nu s-au mai 
mulţumit cu rezultatele raționalismului şi şi-au dat seama de nevoia 
descoperirii divine şi a unei religii practice. De la această dată, lu- 
crarea misiunilor străine a ajuns la o dezvoltare fără precedent (vezi 
notele suplimentare). 

Progresele tiparului au dat un mare avânt lucrării de răspândire 
a Bibliei. Mijloacele crescânde de comunicaţie dintre diferitele ţări, 
dărâmarea vechilor bariere ale prejudecăţilor şi exclusivismului na- 
tional împreună cu pierderea puterii pământeşti de către pontiful 
Romei au deschis calea pentru intrarea Cuvântului lui Dumnezeu. 
Timp de câţiva ani, Biblia a fost vândută fără vreo restricţie pe 
străzile Romei şi a fost dusă în toate părţile locuite ale globului. 

Voltaire cel necredincios a spus o dată cu îngâmfare: „Am obosit 
să-l tot aud pe oameni repetând că doisprezece bărbaţi au întemeiat 
religia creştină. Voi dovedi că un singur om este destul pentru a o 
distruge“. Au trecut generaţii întregi de la moartea lui. Milioane de 
oameni s-au unit în lupta împotriva Bibliei. Dar este departe de a fi 
distrusă, căci acolo unde în vremea lui Voltaire erau o sută, acum 
sunt zeci de mii, mai mult, sute de mii de exemplare ale cărţii lui 
Dumnezeu. Cuvintele unui reformator din primele timpuri cu privire 
la biserica creştină afirmau: „Biblia este o nicovală de care s-au spart 
multe ciocane“. Domnul zice: „Orice armă făurită împotriva ta va fi 
fără putere; şi pe orice limbă care se va ridica la judecată împotriva 
ta, o voi osândi“. (Isaia 54, 17) 

„Cuvântul Dumnezeului nostru rămâne în veac.“ „Toate porun- 
cile Sale sunt sigure. Ele stau tari pentru veşnicie şi sunt întemeiate 
pe adevăr şi pe dreptate.“ (Isaia 40, 8; Psalmii 111, 7.8). Tot ce este 
clădit pe autoritatea omului va fi dărâmat; dar ceea ce este întemeiat 
pe stânca neclintită a Cuvântului lui Dumnezeu va rămâne pentru 
Veşnicie. 


Capitolul 16 — Părinţii peregrini 


Reformatorii englezi — , cu toate că renunţaseră la învăţătu- 
rile romanismului, au păstrat totuşi multe din formele lui. Astfel, 
cu toate că autoritatea şi crezul Romei fuseseră respinse, nu puţine 
dintre obiceiurile şi ceremoniile ei fuseseră încorporate în slujbele 
religioase ale Bisericii Anglicane. S-a pretins că aceste lucruri nu 
erau probleme de conştiinţă; că, deşi nu erau poruncite în Scriptură 
şi deci nu erau esenţiale, nefiind interzise, nu erau rele în ele însele. 
Păzirea lor tinde să îngusteze abisul care despărţea bisericile refor- 
mate de Roma şi s-a susţinut că ele ar fi provocat primirea credinţei 
protestante de către romanişti. 

Pentru cei conservatori şi înclinați spre compromis, aceste argu- 
mente păreau hotărâtoare. Dar mai era o categorie care nu judeca 
în felul acesta. Faptul că aceste obiceiuri „tindeau să arunce un pod 
peste abisul dintre Roma şi Reformă“ (Martyn, vol. 5, p. 22) era 
după părerea lor un argument puternic împotriva păstrării lor. Ei 
le priveau ca simboluri ale sclaviei din care fuseseră eliberaţi şi 
la care nu erau dispuşi să se întoarcă. Ei socoteau că Dumnezeu 
stabilise în Cuvântul Său rânduieli care să dirijeze serviciul divin şi 
că oamenii nu sunt liberi să adauge sau să scoată din ele. De fapt, 
începutul marii apostazii a fost încercarea de a înlocui autoritatea 
lui Dumnezeu cu aceea a bisericii. Roma a început să recomande 
ceea ce Dumnezeu interzisese şi a sfârşit prin a interzice ceea ce El 
poruncise în mod clar. 

Mulți doreau cu înfocare să se întoarcă cu sinceritate la curăţia 
şi simplitatea care a caracterizat biserica primară. Ei priveau multe 
din obiceiurile practicate de biserica anglicană ca monumente ale 
idolatriei şi nu puteau cu bună ştiinţă să se unească în felul ei de 
închinare. Dar biserica, fiind susţinută de autoritatea civilă, nu îngă- 
duia nici o abatere de la formele ei. Participarea la serviciile divine 
era cerută prin lege, iar adunările de cult neautorizate erau interzise 
sub pedeapsa cu închisoarea, exilul sau moartea. 

La începutul secolului al XVII-lea, monarhul care tocmai venise 
pe tronul Angliei şi-a făcut cunoscută hotărârea de a-i face pe pu- 
ritani să se supună, sau ... să fie daţi afară din ţară, sau altceva mai 
rău (George Bancroft, History of the United States of America, pt. 
1, cap. 12, p. 6). Alungaţi, persecutați şi întemnițați, ei nu puteau 
vedea în viitor nici o speranţă de zile mai bune şi mulţi s-au supus 
convingerii că pentru cei care doreau să-L slujească pe Dumnezeu 
după dictatele conştiinţei lor, „Anglia înceta pentru totdeauna de 
a mai fi un loc ospitalier.“ (J.G.Palfrey, History of New England, 
cap. 3, par. 43). Unii s-au hotărât până la urmă să caute adăpost în 
Olanda. Au întâmpinat greutăţi, pierderi şi întemniţare. Planurile lor 
au fost zădărnicite şi au fost trădaţi în mâinile vrăjmaşilor lor. Dar 
stăruința neabătută a învins în cele din urmă şi au găsit adăpost pe 
țărmurile prieteneşti ale Republicii Olandeze. 

În fuga lor şi-au părăsit casele, bunurile şi mijloacele lor de trai. 
Erau străini într-o ţară străină, în mijlocul unui popor cu o limbă 
şi obiceiuri deosebite. Au fost siliţi să recurgă la ocupaţii noi şi 
nemaiîncercate pentru a-şi câştiga pâinea. Bărbaţi de vârste mijlocii, 
care-şi petrecuseră viaţa lucrând pământul, au trebuit acum să înveţe 
diferite meserii. Dar au primit cu bucurie situaţia şi n-au pierdut 
timpul lenevind sau cârtind. Cu toate că deseori erau chinuiţi de 
sărăcie, ei mulţumeau lui Dumnezeu pentru binecuvântările care le 
erau încă date şi-şi găseau bucuria în comuniunea spirituală nestin- 
gherită. „Erau conştienţi că sunt peregrini şi nu căutau prea mult 
bunurile pământeşti, ci îşi înălţau ochii către cer, ţara lor cea mai 
scumpă, şi îşi linişteau astfel sufletul“ (Bancroft, pt. 1, cap. 12, par. 
15). 

În exil şi în greutăţi, dragostea şi credinţa lor se întărea. Ei se 
încredeau în făgăduinţele Domnului, iar El nu i-a părăsit în timp de 
nevoie. Îngerii Săi erau lângă ei pentru a-i încuraja şi a-i sprijini. 
Iar când mâna lui Dumnezeu le-a arătat drumul peste mare, către un 
pământ unde şi-ar fi putut găsi o ţară în care să lase copiilor lor o 
moştenire prețioasă a libertăţii religioase, au pornit întracolo, fără să 
oscileze, pe calea arătată de Providenţă. 

Dumnezeu a îngăduit să vină încercări peste poporul Lui spre a-l 
pregăti pentru împlinirea planului Său minunat faţă de el. Biserica 
decăzuse prea mult ca să mai poată fi ridicată. Dumnezeu era gata 
să-ŞI reverse puterea asupra lor, pentru a da lumii altă dovadă că nu 

îi va uita pe aceia care se încred în El. El călăuzise evenimentele 
pentru a provoca ura lui Satana şi unelurile oamenilor răi, ca slava 
Sa să crească şi să aducă poporul Său într-un loc sigur. Persecuţia şi 
exilul urmau să deschidă drumul libertății. 

Atunci când pentru prima oară au fost siliţi să se despartă de 
Biserica Anglicană, puritanii s-au unit printr-un legământ solemn, ca 
popor liber al Domnului, „să meargă împreună în toate căile Lui cu- 
noscute sau pe cale de a fi făcute cunoscut“. (J.Brown, The Pilgrim 
Fathers, p. 74). Aici era adevăratul spirit al Reformei, principiul 
vital al protestantismului. Pentru motivul acesta au plecat peregrinii 
din Olanda, pentru a-şi găsi un cămin în Lumea Nouă. John Ro- 
binson, pastorul lor, care a fost prevenit în mod providenţial să nu-i 
însoţească, în cuvântul lui de adio către exilați a spus: 

„Fraţilor, suntem pe cale să ne despărţim pentru multă vreme 
şi Domnul ştie dacă voi mai trăi ca să vă mai văd vreodată faţa. 
Chiar dacă Domnul a hotărât să vă văd sau nu, vă conjur, înaintea 
lui Dumnezeu şi a îngerilor Lui binecuvântaţi, să mă urmaţi numai 
atât cât L-am urmat eu pe Hristos. Dacă Dumnezeu vă va descoperi 
altceva, prin oricare instrument al Său, fiţi tot atât de gata să-l primiţi, 
precum aţi fost totdeauna gata de a primi orice adevăr în timpul 
lucrării mele; căci sunt convins că Domnul mai are adevăr şi lumină 
care să izvorască din sfântul Său Cuvânt. (Martyn, vol. 5, p. 70) 

În ce mă priveşte, nu pot deplânge destul starea bisericilor re- 
formate care au ajuns la stagnare în religie şi nu vor merge mai 
departe decât instrumentele reformei lor. Lutheranii nu pot merge 
mai departe decât a văzut Luther ... iar calviniştii, precum vedeţi, 
rămân fermi acolo unde i-a lăsat marele bărbat al lui Dumnezeu, 
care nici el n-a văzut toate lucrurile. Aceasta este o nenorocire pe 
care nu o putem deplânge îndeajuns, deoarece ei, cu toate că au fost 
lumini arzătoare şi strălucitoare în vremea lor, totuşi n-au cunoscut 
toate planurile lui Dumnezeu, însă dacă ar trăi acum, ar fi tot atât 
de gata să îmbrăţişeze o lumină mai mare decât aceea pe care au 
primit-o la început.“ (D.Neal, History of the Puritans, vol. 1, p. 269) 

„Amintiţi-vă de legământul bisericii voastre prin care v-aţi anga- 
jat să mergeţi în toate căile Domnului, cunoscute sau care urmează 
să vă fie făcute cunoscut. Amintiţi-vă de făgăduinţa şi legământul cu 
Dumnezeu şi unul cu altul, de a primi toată lumina şi adevărul care 
va fi adus la cunoştinţă din Cuvântul Său scris; dar în acelaşi timp 

luați aminte, vă îndemn la ceea ce primiți ca adevăr şi să-l comparați 
şi să-l cântăriți cu alte texte din Scripturi înainte de a-l primi; căci nu 
este cu putinţă ca lumea creştină, care a ieşit atât de târziu dintr-un 
întuneric potrivnic creştinismului, să ajungă dintr-o dată la o deplină 
desăvârşire a cunoștinței.“ (Martyn, vol. 5, pp. 70.71). 

Dorinţa după libertatea de conştiinţă a fost aceea care i-a însufle- 
tit pe toţi peregrinii să înfrunte primejdiile unei călătorii lungi peste 
ocean, să suporte greutăţile şi pericolele pustiurilor şi, cu ajutorul 
lui Dumnezeu, să pună temelia unei naţiuni puternice, pe țărmurile 
Americii. Totuşi aşa, cinstiţi şi temători de Dumnezeu cum erau, 
peregrinii nu înțelegeau încă marele principiu al libertății religioase. 
Libertatea, pentru asigurarea căreia jertfiseră atât de mult, n-au mai 
fost dispuşi să o mai acorde şi altora. „Foarte puţini, chiar şi dintre 
gânditorii de frunte şi moraliştii secolului al XVII-lea, aveau o con- 
cepţie justă cu privire la acest important principiu, produs al Noului 
Testament, care Îl recunoaşte pe Dumnezeu ca singurul judecător al 
credinţei omeneşti.“ (Idem, vol. 5, p. 297). Învățătura că Dumnezeu 
a încredinţat bisericii dreptul de a stăpâni conştiinţa, de a defini şi de 
a pedepsi erezia este una dintre cele mai adânc înrădăcinate dintre 
rătăcirile papale. În timp ce reformatorii au respins crezul Romei, ei 
n-au fost cu totul eliberaţi de spiritul ei de intoleranţă. Întunericul 
dens în care, de-a lungul veacurilor de stăpânire, papalitatea învălu- 
ise întreaga creştinătate nu fusese încă risipit cu totul. Unul dintre 
pastorii care conduceau colonia din Massachusetts Bay spunea: „To- 
leranţa a fost aceea care a făcut o lume anticreştină; iar biserica 
niciodată n-a fost păgubită de pedepsirea ereticilor“. (Idem, vol. 5, p. 
335). Coloniştii au adoptat o reglementare prin care numai membrii 
bisericii puteau avea un cuvânt în guvernarea civilă. S-a format un 
fel de biserică de stat, tuturor oamenilor cerândulise să contribuie la 
întreţinerea clerului, iar autorităţile au fost împuternicite să suprime 
erezia. În felul acesta puterea pământească era în mâinile bisericii. 
Astfel că n-a trecut multă vreme până când aceste măsuri au dus la 
rezultatul inevitabil — persecuția. 

„Unsprezece ani după întemeierea primei colonii, Roger Willi- 
ams a sosit în Lumea Nouă. Asemenea primilor peregrini, el venise 
să se bucure de libertatea religioasă; dar, altfel decât ei, el a văzut 
— ceea ce puţini din vremea aceea văzuseră — că această libertate 
era dreptul inalienabil al tuturor, oricare le-ar fi fost crezul. El era 

un cercetător sincer al adevărului susținând împreună cu Robinson, 
că este cu neputinţă ca toată lumina din Cuvântul lui Dumnezeu să 
fi fost primită. Williams a fost primul om în creştinătatea modernă 
care a stabilit guvernarea civilă pe învăţătura despre libertatea de 
conştiinţă, despre egalitatea concepţiilor în faţa legii.“ 

(Bancroft. pt. 1 cap. 15, par. 16). Ela declarat că „este datoria 
autorităţilor de a pedepsi crima, dar niciodată a stăpâni conştiinţa“. 
„Poporul sau autoritatea pot hotărî“, spunea el, „care este datoria 
omului faţă de om; dar atunci când încearcă să prescrie datoriile 
omului faţă de Dumnezeu, ei ies din atribuţiile lor şi nu mai poate 
fi nici o siguranţă; căci este clar că, dacă magistratul are puterea, el 
poate hotărî o serie de păreri sau crezuri astăzi şi altele mâine; aşa 
cum au făcut în Anglia diferiţi regi şi regine, diferiți papi şi concilii 
în Biserica Romană; astfel credinţa ar deveni o confuzie.“ (Martyn, 
vol. 5, p. 340) 

Participarea la slujbele bisericii majoritare a fost cerută sub 
ameninţarea pedepsei cu întemnițarea sau amendă. „Williams a dez- 
aprobat această lege; cea mai rea prescripţie din codul de legi englez 
a fost aceea care impune participarea la biserică. A-i obliga pe unii 
oameni să se unească cu alţii de o altă convingere era o călcare fla- 
grantă a drepturilor lor naturale; să târăşti la slujba religioasă publică 
pe cei care nu cred şi nu doresc însemna să-i obligi la făţărnicie.... 
Nimeni nu trebuie obligat să se închine sau să susţină o închinare îm- 
potriva consimţământului său. «Cum, exclamau împotrivitorii uimiţi 
de susţinerile lui, nu este vrednic lucrătorul de plata lui?» «Desigur, 
a răspuns el, dar să i-o dea aceia care îl cheamă.» (Bancroft pt.1, 
cap. 15, par. 2) 

Roger Williams era respectat şi iubit ca un slujitor credincios al 
Evangheliei, un bărbat cu daruri deosebite, o integritate neclintită 
şi o amabilitate adevărată; cu toate acestea, negarea categorică a 
dreptului magistraţilor civili la autoritate asupra bisericii şi cererea 
lui pentru libertate religioasă nu puteau fi tolerate. Se susţinea că 
aplicarea acestei învățături noi ar „submina temelia statului şi a 
guvernului ţării“. (Idem, pt. 1, cap. 15, par. 10). Din cauza aceasta 
s-a hotărât alungarea lui din colonii şi, în cele din urmă, pentru a 
evita arestarea, a fost silit să fugă prin gerul şi viscolul iernii într-o 
pădure neumblată. 


[294] 


[295] 


[296] 


254 Tragedia veacurilor 


„Timp de paisprezece săptămâni“, spunea el, „am rătăcit printr-o 
vreme aspră, neştiind de mâncare sau de somn“. 

Dar „corbii m-au hrănit în pustie“ şi un trunchi scorburos mi-a 
slujit de adăpost (Martyn, vol. 5, pp. 349, 350). În felul acesta şi-a 
continuat fuga plină de chin prin zăpadă şi păduri neumblate, până 
când şi-a găsit refugiu într-un trib de indieni cărora le-a câştigat în- 
crederea şi dragostea, încercând să-i înveţe adevărurile Evangheliei. 

Continuându-şi drumul, în cele din urmă, după luni de schimbări 
şi rătăciri, până la Narragansett Bay, acolo a pus temelia primului stat 
al vremurilor moderne, care în modul cel mai deplin a recunoscut 
dreptul libertăţii religioase. Principiul fundamental al coloniei lui 
Roger Williams era „că orice om trebuie să aibă libertatea de a 
se închina lui Dumnezeu după lumina propriei conştiinţe“ (Idem, 
vol. 5, p. 354). Micul său stat, Rhode Island, a devenit azilul celor 
apăsaţi, care a crescut şi a progresat până când principiul de temelie 
— libertatea civilă şi religioasă — a devenit piatra unghiulară a 
Republicii Americane. 

În acel document vechi şi măreț pe care strămoşii noştri l-au 
socotit ca fiind declaraţia drepturilor lor — Declaraţia de Indepen- 
denţă — ei declarau: „Susţinem aceste adevăruri de la sine înţelese 
că toţi oamenii sunt creaţi egali; că sunt înzestrați de Creatorul lor cu 
drepturi inalienabile printre care sunt viaţa, libertatea şi dobândirea 
fericirii“. lar Constituţia garantează, în termenii cei mai expliciţi, 
inviolabilitatea conştiinţei: „Nici o credinţă religioasă nu trebuie 
să fie cerută vreodată ca o condiţie pentru obţinerea vreunui servi- 
ciu public în Statele Unite“. „Congresul nu trebuie să facă nici o 
lege care să urmărească respectarea unei religii stabilite sau care să 
interzică exercitarea liberă a ei.“ 

„Iniţiatorii constituţiei au recunoscut principiul veşnic, prin care 
legătura omului cu Dumnezeul său este mai presus de legislaţia 
omenească, iar drepturile conştiinţei sunt inalienabile. N-au fost 
necesare discuţii pentru a stabili acest adevăr; îl simţim în pieptul 
nostru. Această conştiinţă a fost aceea care, în ciuda legilor omeneşti, 
a susţinut atâţia martiri în chinuri şi flăcări. Ei simțeau că datoria 
lor faţă de Dumnezeu era mai presus de legislaţiile omeneşti şi că 
omul nu are nici o autoritate asupra conştiinţei lor. Este un principiu 
înnăscut pe care nimic nu-l poate şterge.“ (Congressional documents, 
USA, seria nr. 200, document nr. 271) 

Când s-a răspândit în ţările Europei vestea despre o ţară în care 
orice om se poate bucura de rodul muncii lui şi poate asculta de con- 
vingerile conştiinţei lui, mii de oameni s-au îndreptat spre țărmurile 
Lumii Noi. Coloniile s-au înmulţit cu repeziciune. „Massachusetts, 
printr-o lege specială, oferea o primire bună şi un ajutor, din sub- 
scripţie publică, creştinilor de orice naţionalitate, care fugeau peste 
Atlantic, «pentru a scăpa de războaie, de foamete sau de apăsarea 
persecutorilor lor». În felul acesta fugarii şi oprimaţii deveneau prin 
lege oaspeţii statului.“ (Martyn vol 5, p. 417). În timpul celor două- 
zeci de ani de la prima debarcare la Plymouth, mii de peregrini se 
stabiliseră în Noua Anglie. 

Pentru a-şi asigura idealul urmărit, „se mulţumeau să aibă o exis- 
tenţă sărăcăcioasă, printr-o viaţă de trudă şi de simplitate. Nu cereau 
de la pământul lor decât rodul muncii. Nu se lăsau îmbătaţi de visuri 
care să aducă ceața amăgirii pe calea lor.... Se mulţumeau cu un 
progres încet, dar continuu al stării lor sociale. Suportau cu răbdare 
privaţiunile vieţii deşertului, udând pomul libertăţii cu lacrimile lor 
şi cu sudoarea frunţii până şi-a înfipt adânc rădăcinile în pământ.“ 

Biblia era privită ca temelia credinţei lor, izvorul înţelepciunii, 
cartă a libertăţii. Principiile ei erau prezentate cu sârguinţă în că- 
min, în şcoală şi în biserică, iar roadele se vedeau în economie, în 
inteligenţă, în curăţie şi în cumpătare. Cineva putea trăi ani de zile 
într-o aşezare puritană „fără a vedea vreun beţiv, fără să audă vreun 
blestem sau să întâlnească un cerşetor“. (Bancroft, pt. 1, cap. 19, p. 
25). Se demonstra că principiile Bibliei constituie cele mai sigure 
garanţii ale demnităţii naţionale. Coloniile, la început slabe şi izo- 
late, au devenit o federaţie de state puternice, iar lumea privea cu 
uimire pacea şi prosperitatea unei „biserici fără papă şi a unui stat 
fără rege“. 

Un număr din ce în ce mai mare de oameni erau continuu atraşi 
către țărmurile Americii, mânaţi însă de motive cu totul diferite de 
ale primilor peregrini. Deşi credinţa şi curăţia de la început exercitau 
o putere larg răspândită şi modelatoare, influenţa ei a început să scadă 
pe măsură ce creştea numărul acelora care căutau numai câştiguri 
materiale. 

Rânduiala adoptată de primii colonişti, de a îngădui numai mem- 
brilor bisericii să voteze sau să deţină o slujbă în guvernarea civilă, a 
dus la urmările cele mai dezastruoase. Această măsură fusese accep- 

tată ca mijloc pentru a păstra curăţia statului, dar ea a avut ca urmare 
corupţia în biserică. Mărturisirea religiei fiind condiţia votului şi a 
deţinerii unei slujbe, mulţi, mânaţi numai din motive politice, s-au 
unit cu biserica fără să-şi schimbe inima. În felul acesta, bisericile 
au ajuns să fie formate într-o mare măsură din persoane nepocăite; 
şi chiar printre slujitorii bisericii erau unii care nu numai Că susţi- 
neau învățături rătăcite, dar nu cunoşteau nici puterea înnoitoare a 
Duhului Sfânt. Din nou s-au demonstrat consecinţele nefaste, prea 
adesea văzute în istoria bisericii din zilele lui Constantin şi până în 
prezent, ale încercării de a clădi cu ajutorul statului, de a face apel 
la puterea pământească pentru sprijinirea Evangheliei Aceluia care 
declarase: „Împărăţia Mea nu este din lumea aceasta“. (loan 18, 36). 
Unirea bisericii cu statul, în oricât de mică măsură, chiar dacă pare 
că aduce lumea mai aproape de biserică, în realitate aduce biserica 
mai aproape de lume. 

Marele principiu apărat cu atâta nobleţe de Robinson şi de Roger 
Williams, că adevărul este în continuu progres şi că orice creştin tre- 
buie să fie gata a primi toată lumina care poate străluci din Cuvântul 
sfânt al lui Dumnezeu, a fost pierdut din vedere de către urmaşii lor. 
Bisericile protestante din America — precum şi cele din Europa — 
atât de mult favorizate de primirea binecuvântărilor Reformei, n-au 
mai înaintat pe calea ei. Cu toate că, din timp în timp, s-au ridicat 
oameni credincioşi pentru a vesti adevărul cel nou şi pentru a de- 
masca rătăcirea cultivată vreme îndelungată, majoritatea, asemenea 
iudeilor din zilele lui Hristos sau ca papistaşii din timpul lui Luther, 
s-au mulţumit să creadă aşa cum au crezut părinţii lor şi să trăiască 
aşa cum au trăit ei. De aceea religia a degenerat iarăşi în formalism; 
iar rătăcirile şi superstiţiile ar fi fost înlăturate dacă biserica ar fi 
continuat să meargă în lumina Cuvântului lui Dumnezeu aşa au fost 
păstrate şi cultivate. În felul acesta spiritul inspirat de Reformă a 
dispărut treptat, până când a ajuns să fie nevoie de o reformă aproape 
tot atât de mare în bisericile protestante cum fusese nevoie şi în 
biserica Romei din timpul lui Luther. Exista acelaşi spirit lumesc, 
aceeaşi toropeală spirituală, un respect asemănător faţă de părerile 
oamenilor, substituind teoriile oamenilor învățăturilor Cuvântului 
lui Dumnezeu. 

Răspândirea largă a Bibliei în prima parte a secolului al XIX-lea 
împreună cu marea lumină răspândită asupra lumii n-a fost urmată 


Părinţii peregrini 257 


de o înaintare corespunzătoare în cunoaşterea adevărului descoperit 
sau în viața religioasă practică. Satana nu mai putea, ca în veacurile 
trecute, să ţină Cuvântul lui Dumnezeu departe de popor; el fusese 
pus la îndemâna tuturor, dar pentru a-şi aduce planul la îndeplinire, 
i-a făcut pe mulți să-i acorde o mică valoare. Oamenii au neglijat 
să cerceteze Scripturile şi în felul acesta au continuat să primească 
interpretări false şi să cultive învățături care nu-şi aveau temeiul în 
Biblie. 

Văzând nereuşita eforturilor lui de a zdrobi adevărul, prin perse- 
cuţie, Satana a recurs din nou la planul de compromis care dusese 
la marea apostazie şi la formarea bisericii Romei. El i-a făcut pe 
creştini să se unească acum nu cu păgânii, ci cu aceia care, prin de- 
voţiunea lor faţă de lucrurile lumii acesteia, se dovedeau a fi tot atât 
de adevăraţi idolatri ca şi închinătorii la chipuri cioplite. Urmările 
acestor alianţe nu erau mai puţin dăunătoare acum decât în primele 
veacuri; mândria şi extravaganţa erau cultivate sub masca religiei, 
iar bisericile au devenit corupte. Satana a continuat să pervertească 
învăţăturile Bibliei, iar tradiţiile, care urmau să ruineze milioane de 
oameni, prindeau rădăcini adânci. Biserica susţinea şi apăra aceste 
tradiţii, în loc să lupte pentru „credinţa care a fost dată sfinţilor o 
dată pentru totdeauna“. În felul acesta au fost degradate principiile 
pentru care reformatorii luptaseră şi suferiseră atât de mult. 

Unul dintre cele mai solemne — şi mai glorioase dintre adevă- 
rurile descoperite în Biblie este a doua venire a lui Hristos, pentru 
a desăvârşi marea lucrare de mântuire. Pentru poporul peregrin al 
lui Dumnezeu, atât de mult timp lăsat să pribegească în „negura 
şi umbra morții“, este dată o nădejde, prețioasă şi inspiratoare, de 
bucurie în făgăduinţele revenirii Aceluia care este „învierea şi viaţa“, 
pentru a-i conduce acasă „pe cei alungaţi ai Săi“. Învățătura cu pri- 
vire la a doua venire este nota dominantă a Sfintelor Scripturi. Din 
ziua în care prima pereche de oameni a părăsit cu durere Edenul, 
copiii credinţei au aşteptat venirea Celui Făgăduit pentru a dobori 
puterea nimicitorului şi a-i aduce iarăşi în paradisul pierdut. Bărbaţi 
sfinţi din vechime priveau înainte către venirea lui Mesia în slavă, ca 
împlinire a nădejdii lor. Lui Enoh, al şaptelea urmaş al acelora care 
locuiseră în Eden, cel care timp de trei secole de vieţuire pe pământ 
umblase cu Dumnezeu, 1 s-a îngăduit să privească de departe venirea 
Eliberatorului. „lată“, zicea el, „că a venit Domnul cu zecile de mii 
de sfinţi ai Săi, ca să facă o judecată împotriva tuturor.“ (luda 14, 
15). Patriarhul Iov, în noaptea suferinţei lui, exclama cu o încredere 
neclintită: „Ştiu că Răscumpărătorul meu trăieşte şi că Se va arăta la 
urmă pe pământ ... voi vedea totuşi pe Dumnezeu. Ochii mei ÎL vor 
vedea şi nu ai altuia“. (lov 19, 25-27) Revenirea lui Hristos pentru 
a inaugura domnia neprihănirii a inspirat cele mai sublime şi mai 
arzătoare declaraţii tuturor scriitorilor sfinţi. Poeţii şi profeţii Bibliei 
s-au ocupat de acest subiect în cuvinte care ardeau de foc ceresc. 
Iar psalmistul cânta despre puterea şi maiestatea Regelui lui Israel: 
„Din Sion desăvârşirea frumuseţii, de acolo străluceşte Dumnezeu. 
Dumnezeul nostru vine şi nu tace.... El strigă spre ceruri sus, şi spre 
pământ, ca să judece pe poporul Său“. (Psalmii 50, 2-4). „Să se 
bucure cerurile şi să se veselească pământul ... înaintea Domnului, 
căci El vine, vine să judece pământul; El va judeca lumea cu dreptate 
şi popoarele după credincioşia Lui.“ (Psalmii 96, 11-13) 

Profetul Isaia spunea: „Treziţi-vă şi săriţi de bucurie, cei ce 
locuiţi în ţărână! Căci roua ta este o rouă dătătoare de viaţă şi 
pământul va scoate iarăşi afară pe cei morţi.“ „...Să învie dar morţii 
Tăi! Să se scoale trupurile mele moarte!... Nimiceşte moartea pe 
vecie: Domnul Dumnezeu şterge lacrimile de pe toate feţele, şi 
îndepărtează de pe tot pământul ocara poporului Său; da, Domnul a 
vorbit. În ziua aceea, vor zice: «Iată, acesta este Dumnezeul nostru, 
în care aveam încredere că ne va mântui. Acesta este Domnul, în care 
ne încredeam, acum să ne veselim, şi să ne bucurăm de mântuirea 
Lui!»“ (Isaia 26, 19; Isaia 25, 8.9) 

Apoi Habacuc, răpit în viziune sfântă, privea venirea Lui. „Dum- 
nezeu vine din Teman, şi Cel sfânt vine din muntele Paran.... Măreţia 
Lui acoperă cerurile, şi slava Lui umple pământul. Strălucirea Lui 
este ca lumina soarelui. Se opreşte şi măsoară pământul cu ochiul; 
priveşte, şi face neamurile să tremure; munţii cei veşnici se sfărâmă, 
dealurile cele vechi se pleacă; El umblă pe cărări veşnice... Ai încă- 
lecat pe caii Tăi şi Te-ai suit în carul Tău de biruinţă.... La vederea 
Ta, se cutremură munţii; adâncul îşi ridică glasul, şi îşi înalţă valurile 
în sus. Soarele şi luna se opresc în locuinţa lor, de lumina săgeţilor 
Tale care pornesc, de strălucirea suliţei Tale care luceşte. leşi ca să 
izbăveşti pe poporul Tău, să izbăveşti pe unsul Tău! Sfărâmi acope- 
rişul casei celui rău, o nimiceşti din temelii până în vârf.“ (Habacuc 
2, 3.4.6.8.10.11.13) 

Când Mântuitorul era pe punctul de a Se despărţi de ucenicii Săi, 
i-a mângâiat în necazurile lor cu asigurarea că va veni iarăşi. „Să 
nu vi se tulbure inima... În casa Tatălui Meu sunt multe locaşuri.... 
Mă duc să vă pregătesc un loc. Şi după ce Mă voi duce şi vă voi 
pregăti un loc, Mă voi întoarce şi vă voi lua cu Mine.“ (loan 14, 1-3). 
„Când va veni Fiul omului în slava Sa, cu toţi sfinţii îngeri, va şedea 
pe scaunul de domnie al slavei Sale. Toate neamurile vor fi adunate 
înaintea Lui.“ (Matei 25, 31.32) 

Îngerii care au mai zăbovit pe Muntele Măslinilor după înălța- 
rea lui Hristos au repetat şi ei ucenicilor făgăduinţa revenirii Sale: 
„Acest Isus, care S-a înălţat la cer din mijlocul vostru, va veni în 
acelaşi fel cum L-aţi văzut mergând la cer“. (Faptele Apostolilor 1, 
11). Iar apostolul Pavel, vorbind prin Duhul inspiraţiei, mărturisea: 
„Căci, Însuşi Domnul, cu un strigăt, cu glasul unui arhanghel şi cu 
trâmbiţa lui Dumnezeu, Se va pogort din cer“. (1 Tesaloniceni 4, 

16). Proorocul de pe Patmos spunea: „lată că El vine pe nori, şi orice 
ochi ÎL va vedea. Da! Amin“. (Apocalipsa 1, 7) 

În jurul venirii Sale se adună slava acelei „restatorniciri a tuturor 
lucrurilor, despre care Dumnezeu a vorbit prin gura tuturor sfinţilor 
Săi prooroci încă de la întemeierea lumii“ (Faptele Apostolilor 3, 
21). Atunci stăpânirea de lungă durată a răului va fi nimicită; „îm- 
părăţiuile lumii acesteia“ vor deveni „împărăţule Domnului nostru şi 
ale Hristosului Său; şi El va domni în veci de veci“ (Apocalipsa 11, 
15). „Slava Domnului se va descoperi şi orice făptură o va vedea... 
Domnul va face să răsară mântuirea şi lauda în faţa tuturor neamuri- 
lor.... El va fi ca o cunună strălucitoare şi o podoabă măreaţă pentru 
rămăşiţa poporului.“ (Isaia 40, 5; 61, 11; 28, 5) Atunci va fi înte- 
meiată sub întregul cer împărăţia paşnică şi multă vreme aşteptată 
a lui Mesia. „ot astfel, Domnul are milă de Sion, şi mângâie toate 
dărâmăturile lui. El va face pustia lui ca un Rai, şi pământul lui uscat 
ca o grădină a Domnului.... I se va da slava Libanului, strălucirea 
Carmelului şi a Saronului.... Nu te vor mai numi Părăsită, şi nu-ţi 
vor mai numi pământul un pustiu, ci te vor numi: «Plăcerea Mea 
este în ea»; şi ţara ta o vor numi Beula.... Cum se bucură mirele de 
mireasa lui, aşa Se va bucura Dumnezeul tău de tine.“ (Isaia 51, 3; 
35, 2; 62, 4.5) 

Revenirea Domnului a fost în toate veacurile nădejdea urmaşilor 
Săi adevăraţi. Făgăduinţa Mântuitorului la despărțirea de pe Muntele 
Măslinilor, că va reveni, a luminat viitorul ucenicilor Săi, umplându- 
le inimile de bucurie şi nădejde pe care suferinţa n-o putea stinge 
şi încercările să o umbrească. În mijlocul suferinţei şi a persecuției, 
„arătarea marelui nostru Dumnezeu şi Mântuitor Isus Hristos“ a 
fost „fericita nădejde“. Când creştinii tesaloniceni erau copleşiţi de 
întristare la înmormântarea celor dragi, care nădăjduiseră să trăiască 
pentru a fi martorii revenirii Domnului, Pavel, învățătorul lor, le 
îndrepta atenţia către învierea care urma să se producă la revenirea 
Mântuitorului. „Atunci cei morţi în Hristos vor învia şi împreună cu 
cei vii vor fi răpiți pentru a întâmpina pe Domnul în văzduh.... Şi 
astfel, spunea el, vom fi pentru totdeauna cu Domnul. Mângâiaţi-vă 
unii pe alţii cu aceste cuvinte.“ (1 Tesaloniceni 4, 16-18) 

Pe Patmosul cel stâncos, ucenicul iubit a auzit şi el făgăduinţa: 
„lată Eu vin curând“, iar răspunsul lui plin de adorare dă glas ru- 

găciunii bisericii de-a lungul peregrinării ei: „Amin, vino Doamne 
Isuse“. (Apocalipsa 22, 20) 

Din temniţă, de la rug, de pe eşafod, unde sfinţi şi martirii au 
mărturisit despre adevăr, vine de-a lungul veacurilor exprimarea cre- 
dinţei şi a nădejdii lor. Fiind „asiguraţi de învierea Sa şi în consecinţă 
şi de a lor, la revenirea Sa, pentru motivul acesta“, spune unul dintre 
aceşti creştini, „ei nu se temeau de moarte şi se constata că erau mai 
presus de ea“. (Daniel T. Taylor, The Reign of Christ on Earth: or, 
The Voice of the Church in All Ages, 33). „Erau gata să meargă în 
mormânt pentru a putea învia liberi.“ (Idem, p. 54). Ei ÎI aşteptau 
pe Domnul lor „să vină din cer, pe nori cu slava Tatălui Său, ca să 
aducă celui drept vremurile împărăției. Valdenzii nutreau aceeaşi 
credinţă (Idem, pp. 129-133). Wycliffe privea înainte la revenirea 
Răscumpărătorului ca nădejde a bisericii.“ (Idem, pp. 132-134) 

Luther declara: „Sunt convins cu adevărat că ziua judecății nu 
va întârzia trei sute de ani. Dumnezeu nu va putea îngădui mai 
mult această lume păcătoasă.... Ziua cea mare se apropie, zi în care 
împărăţia nelegiuiţilor va fi nimicită.“ (dem, pp. 158, 134) 

„Această lume îmbătrânită nu este departe de sfârşitul ei“, spunea 
Melanchton. Iar Calvin îi îndemna pe creştini „să nu ezite a dori cu 
ardoare ziua venirii lui Hristos ca cel mai remarcabil dintre toate 
evenimentele“ şi declara că „întreaga familie a celor credincioşi va 
avea în vedere ziua aceasta. Trebuie să flămânzim după Hristos, 
trebuie să-L căutăm, să-L contemplăm“, zicea el, „până în zorii 
acelei zile mari, când Domnul nostru Îşi va manifesta deplin slava 
împărăției Sale“. (Idem, pp. 158, 134) 

„Nu a dus Domnul Isus trupul nostru în ceruri?“, spunea Knox, 
reformatorul scoţian, „şi nu se va reîntoarce oare? Ştim că El va 
reveni, şi aceasta cu mare grabă“. Ridley şi Latimer, care şi-au dat 
viaţa pentru adevăr, aşteptau cu credinţă revenirea Domnului. Ridley 
scria: „Fără îndoială, lumea — cred şi de aceea spun — merge către 
sfârşit. Să strigăm în inimile noastre împreună cu Ioan, slujitorul lui 
Dumnezeu, către Mântuitorul Hristos: «Amin, vino Doamne Isuse»“. 
(Idem, pp. 151, 145) 

„Gândul revenirii Domnului“, spunea Baxter, „îmi este atât de 
plăcut şi plin de bucurie“. (Richard Baxter, Works, vol, 17, p. 555). 
„A iubi revenirea Sa şi a aştepta această fericită nădejde este lu- 
crarea credinţei şi caracterului sfinţilor Lui.... Dacă moartea este 

ultimul vrăjmaş care va fi distrus la înviere, ne putem da seama cât 
de stăruitor trebuie să se roage şi să dorească credincioşii a doua 
venire a lui Hristos, până când va fi făcută această cucerire deplină 
şi finală.“ (dem, vol. 17, p. 500). „Aceasta este ziua pe care toţi 
credincioşii trebuie să o dorească, să o nădăjduiască şi să o aştepte, 
ca fiind împlinirea întregii lucrări a mântuirii lor şi toate dorinţele 
şi străduinţele sufletelor lor.... Grăbeşte, o, Doamne, această zi bi- 
necuvântată!“ (Idem, vol. 17, pp. 182, 183). Aceasta era nădejdea 
bisericii apostolice, a „bisericii din pustie“ şi a reformatorilor. 

Proorocia nu numai că profetizează modul şi scopul revenirii lui 
Hristos, ci prezintă şi semnele prin care oamenii pot şti când venirea 
Lui este aproape. Isus spunea: „Vor fi semne în soare, în lună şi în 
stele“. (Luca 21, 25). „Soarele se va întuneca, luna nu-şi va mai da 
lumina ei, stelele vor cădea din cer, şi puterile care sunt în ceruri vor 
fi clătinate. Atunci se va vedea Fiul omului venind pe nori cu o mare 
putere şi cu slavă.“ (Marcu 13, 24-26). Descoperitorul descrie astfel 
primul dintre semnele care preced a doua venire: „S-a făcut un mare 
cutremur de pământ, soarele s-a făcut negru ca un sac de păr, şi luna 
s-a făcut ca sângele“. (Apocalipsa 6, 12) 

Aceste semne au fost văzute înainte de începutul secolului al 
XIX-lea. Şi ca o împlinire a acestei prooroci, în anul 1755 a avut 
loc cel mai groaznic cutremur care a fost cunoscut vreodată. Deşi în 
general este cunoscut sub numele de cutremurul din Lisabona, el s-a 
întins pe o mare parte din Europa, Africa şi America. A fost simţit 
în Groenlanda, în Indiile de Vest, în insulele Madeira, în Norvegia 
şi Suedia, Marea Britanie şi Irlanda. El s-a extins pe o suprafaţă de 
4 milioane de mile pătrate. În Africa, şocul a fost aproape tot atât 
de puternic ca şi în Europa. O mare parte a oraşului Alger a fost 
distrusă; iar la o mică distanţă de Maroc, un sat de 8 sau 10.000 de 
locuitori a fost înghiţit cu totul. Un val uriaş a măturat coasta Spaniei 
şi Africii, inundând oraşe şi provocând o mare distrugere. 

În Spania şi Portugalia, şocul s-a manifestat cu o violenţă ex- 
tremă. La Cadix, valul fluxului se spune că a fost de 18 metri înăl- 
time. „Munţii cei mai mari din Portugalia au fost zguduiţi puternic, 
din temelie, iar unii dintre ei s-au despicat din vârf şi s-au rostogolit 
într-un mod ciudat, părţi mari dintre ei fiind aruncate în văile înveci- 
nate. S-a spus că au ieşit flăcări din aceşti munţi.“ (Sir Charles Lyell, 
Principles of Geology, p. 495) 

„La Lisabona, în adâncurile pământului s-a auzit un bubuit de 
tunet şi îndată după aceea o zguduitură puternică a distrus o mare 
parte din oraş. În timp de aproximativ şase minute, au pierit 60.000 
de persoane. La început apele oceanului s-au retras lăsând ţărmul 
uscat, apoi au revenit cu violenţă, ridicându-se cu 15 metri şi chiar 
mai mult deasupra nivelului obişnuit. Printre alte ravagii care au avut 
loc la Lisabona în timpul catastrofei, a fost şi prăbuşirea unui chei 
nou construit, în întregime din marmură, foarte costisitor. Un mare 
număr de oameni se refugiaseră acolo, căci părea un loc sigur de 
scăpare, în care ar fi fost la adăpost de căderea zidurilor; dar deodată 
cheiul s-a prăbuşit cu toţi oameni de pe el şi nici un om n-a mai ieşit 
la suprafaţă.“ (Idem, p. 495) 

„Zguduitura cutremurului a fost urmată imediat de prăbuşirea tu- 
turor bisericilor şi mănăstirilor şi aproape a tuturor clădirilor publice 
mari şi a peste un sfert din celelalte case. La aproape două ore după 
cataclism, focul a izbucnit în mai multe cartiere, mistuind oraşul cu 
deosebită violenţă timp de trei zile, încât acesta a fost cu totul pus- 
tiit. Cutremurul s-a produs într-o zi de sărbătoare, când bisericile şi 
mănăstirile erau arhipline de oameni, dintre care foarte puţini au scă- 
pat“ (Encyclopedia Americana, art. „Lisabon“, ed. 1831). „Groaza 
poporului era dincolo de orice imaginaţie. Nimeni nu plângea, era 
mai presus de lacrimi. Toţi alergau încoace şi încolo, înnebuniţi de 
groază şi uimire, bătându-şi feţele şi pieptul strigând: «Misericor- 
dia! A venit sfârşitul lumii!» Mamele îşi uitaseră copiii şi alergau 
ținând crucifixuri în braţe. Din nefericire, mulţi au alergat în biserici 
pentru ocrotire; dar în zadar se invocau lucrurile sfinte, în zadar 
îmbrăţişau altarele sărmanele făpturi; statui, preoţi şi oameni au fost 
îngropaţi într-o ruină comună“. S-a apreciat că 90.000 de persoane 
şi-au pierdut viaţa în acea zi fatală. 

Douăzeci şi cinci de ani mai târziu, a apărut al doilea semn men- 
ționat în profeție: întunecarea soarelui şi a lunii. Ceea ce a făcut ca 
acest semn să fie şi mai impresionant a fost faptul că timpul împli- 
nirii lui fusese precis arătat. În discuţia Mântuitorului cu ucenicii 
Săi de pe Muntele Măslinilor, după descrierea perioadei lungi de 
încercare pentru biserică — cei 1260 de ani de persecuție papală 
— cu privire la care El făgăduise că necazul avea să fie scurtat, a 
menţionat câteva evenimente care aveau să preceadă venirea Sa şi a 
fixat timpul când primul dintre ele urma să fie văzut: Dar „în zilele 

acelea, după necazul acesta, soarele se va întuneca, luna nu-şi va 
mai da lumina ei“. (Marcu 13, 24). Cele 1260 de zile sau ani s-au 
încheiat în anul 1798. Însă, cu un sfert de veac mai înainte, perse- 
cuţia aproape că încetase cu totul. În urma acestei persecuții, după 
cuvintele lui Hristos, soarele urma să se întunece. Astfel că, la 19 
mai 1780, această profeție s-a împlinit. 

„Aproape cel mai tainic şi încă neexplicat fenomen de felul 
acesta, dacă nu chiar singurul ..., este ziua întunecată de la 19 mai 
1780, întunecarea cea mai inexplicabilă a întregii părţi vizibile a 
cerului şi a atmosferei din Noua Anglie.“ (R.M. Devens, Our First 
Century, p. 89) 

Un martor ocular care trăia în Massachusetts descrie evenimentul 
în felul următor: „Dimineaţa soarele a răsărit pe un cer curat, dar în 
scurtă vreme a fost acoperit. Norii au coborât negri şi ameninţători 
şi din ei izbucneau fulgere şi se rostogoleau tunete, căzând şi puţină 
ploaie. Către ora nouă, norii s-au subţiat şi au căpătat o culoare ca 
arama sau alama, iar pământul, stâncile, copacii, clădirile, apele şi 
oamenii au fost schimbaţi de această lumină ciudată, nepământeană. 
Câteva minute mai târziu, un nor negru şi greu s-a răspândit pe tot 
cerul, în afară de o fâşie îngustă la orizont, şi era atât de întuneric 
cum este de obicei vara la ora nouă seara.... 

Teama, îngrijorarea şi groaza au umplut treptat sufletele oameni- 
lor. Femeile stăteau la uşă privind tabloul întunecat; oamenii s-au 
întors de la câmp; tâmplarul şi-a lăsat uneltele, fierarul şi-a părăsit 
foalele, negustorul tejgheaua. Şcolile şi-au suspendat cursurile, iar 
copiii au fugit tremurând acasă. Călătorii s-au oprit la ferma cea mai 
apropiată. Ce se va întâmpla? şopteau toate buzele şi se întrebau 
toate inimile. Părea că un uragan era gata să sufle peste toată ţara 
sau ca şi cum venise ziua încheierii tuturor lucrurilor.“ 

„Au fost aprinse lumânări, iar focul din cămin lucea ciudat ca 
într-o seară de toamnă fără lună.... Păsările s-au retras în coteţe şi 
s-au dus la culcare, vitele s-au înapoiat în staul ca pentru noapte şi 
rumegau. Broaştele orăcăiau, păsările cântau cântece de seară, iar 
liliecii zburau. Însă oamenii ştiau că nu venise noaptea...“ 

„Dr. Nathanael Whittaker, pastorul bisericii Tabernacol din Sa- 
lem, a ţinut slujba religioasă în casa de rugăciune, ţinând o predică în 
care a susţinut că întunecimea era supranaturală. S-au ţinut adunări 
în multe alte locuri. Textele biblice pentru aceste predici neprevăzute 

erau fără excepţie acelea care arătau că întunericul era în acord cu 
profeția Scripturii... Întunericul a fost foarte dens la scurtă vreme 
după ora 11.“ (The Essex Antiquarian, April 1899, vol. 3, nr. 4, pp. 
53.54). Într-o mare parte a ţării întunericul a fost atât de mare în 
timpul zilei, încât oamenii n-au putut vedea cât este ceasul, n-au 
putut mânca şi nici nu şi-au putut îndeplini treburile lor casnice fără 
lumina lumânărilor. 

Întinderea acestei întunecimi a fost extraordinară. A fost văzută 
cu mult mai spre răsărit decât la Falmouth. Către apus, ea a ajuns 
la cea mai îndepărtată parte din Connecticut şi la Albany. Spre sud, 
a fost observată de-a lungul țărmului mării, iar spre nord la limita 
până la care se întind aşezările americane (William Gordon, History 
of the Rise, Progress, and Establishment of the Independence of the 
U.S.A, vol. 3, p. 57). 

Întunecimea intensă a zilei a fost urmată, cu o oră sau două 
înainte de căderea serii, de un cer în parte curat, iar soarele a apărut 
cu toate că era încă voalat de o ceaţă întunecată şi deasă. 

„După apusul soarelui, norii s-au îngrămădit şi s-a întunecat 
foarte repede.... Nici întunericul nopţii n-a fost mai puţin obişnuit 
şi mai puţin înfricoşător decât acela al zilei; cu toate că era aproape 
lună plină, nu se putea vedea nici un obiect decât cu ajutorul unei 
lumini artificiale care, atunci când era privită din casele învecinate 
şi din alte locuri îndepărtate, părea ca un întuneric egiptean prin 
care abia puteau pătrunde razele.“ (Isaiah Thomas, Massachusetts 
Spy; or, American Oracle of Liberty, vol. 10, nr. 472, May 25, 1780). 
Un martor ocular al acestei scene spunea: „Nu puteam să înţeleg 
că, dacă orice corp luminos din univers ar fi fost îmbrăcat într-o 
întunecime de nepătruns sau şi-ar fi încetat existenţa, întunericul 
n-ar fi fost mai complet“. (Scrisoarea trimisă de Dr. Samuel Tenney, 
din Exeter, New Hampshire. December 1785, în Massachusetts, 
Historical Society Collections, 1792, prima serie, vol. 1, p. 97). Cu 
toate că la ora nouă în seara aceea răsărise luna şi era aproape plină, 
„n-a avut puterea să risipească umbrele morţii“. După miezul nopţii 
întunericul a dispărut, iar luna, când a fost văzută imediat după aceea, 
avea culoarea sângelui. 

Ziua de 19 mai 1780 a rămas în istorie ca „Ziua întunecoasă“. 
Din vremea lui Moise n-a mai fost o întunecime de aceeaşi densitate, 
întindere şi durată, care să fi fost înregistrată vreodată. Şi întreaga 

descriere a acestui eveniment, aşa cum ne este redată de martorii 
oculari, este, desigur, confirmarea cuvintelor Domnului, raportate 
de proorocul Ioel cu douăzeci şi cinci de veacuri mai înainte de a 
fi împlinite: „Soarele se va întuneca, iar luna se va preface în sânge 
înainte de a veni ziua cea mare şi grozavă a Domnului“. (Ioel 2, 31) 

Hristos îi îndemnase pe copiii Săi să fie atenţi la semnele revenirii 
Sale şi să se bucure, când vor vedea semnele revenirii Regelui lor. 
„Când vor începe să se întâmple aceste lucruri“, a spus EI, „atunci 
să vă ridicaţi capetele; căci mântuirea voastră se apropie“. 

El a îndreptat privirea urmaşilor Săi către pomii care înmugureau 
primăvara şi a zis: „Când înverzesc şi îmbobocesc, ştiţi că vara este 
aproape. Tot aşa, când veţi vedea aceste lucruri, să ştiţi că Împărăţia 
lui Dumnezeu este aproape.“ (Luca 21, 23.30.31) 

Dar, pe măsură ce spiritul umilinţei şi consacrării în biserică a fă- 
cut loc mândriei şi formalismului, iubirea pentru Hristos şi credinţa 
în revenirea Sa s-au răcit. Absorbiţi în căutarea de plăceri şi afaceri 
lumești, aceia care pretindeau a fi poporul lui Dumnezeu au fost 
orbi la sfaturile Mântuitorului cu privire la semnele revenirii Sale. 
Învățătura cu privire la a doua venire fusese neglijată; Scripturile, 
care vorbeau despre aceasta, au fost întunecate de interpretări ero- 
nate, până când au fost ignorate şi uitate într-o mare măsură. Această 
situaţie s-a manifestat îndeosebi în bisericile din America. Liber- 
tatea şi confortul de care s-au bucurat toate clasele sociale, dorinţa 
ambițioasă după bogăţie şi lux, care dădea naştere unei închinări 
avide după câştigarea de bani şi dorinţa nestăvilită după populari- 
tate şi putere, care păreau să fie la îndemâna tuturor, i-au făcut pe 
oameni să-şi concentreze interesele şi nădejdile asupra lucrurilor 
Vieţii acesteia şi să îndepărteze cândva, în viitor, ziua solemnă, când 
ordinea actuală a lucrurilor va trece. 

Când Mântuitorul a arătat urmaşilor Săi semnele revenirii Sale, 
El a profetizat starea de păcătoşenie care va exista chiar înainte de 
a doua Sa venire. Ca şi în zilele lui Noe, va fi o activitate şi o aler- 
gare după afaceri lumești şi după căutarea de plăceri — cumpărând, 
vânzând, clădind, zidind, căsătorindu-se şi dând în căsătorie — îm- 
preună cu uitarea lui Dumnezeu şi a vieţii viitoare. Pentru aceia care 
vor trăi în vremea aceasta, sfatul lui Hristos este: „Luaţi seama la 
voi înşivă, ca nu cumva să vi se îngreuneze inimile cu îmbuibare de 
mâncare şi băutură, şi cu îngrijorările vieţii acesteia, şi astfel ziua 

aceea să vină fără veste asupra voastră. Vegheaţi dar în tot timpul 
şi rugaţi-vă, ca să aveţi putere să scăpaţi de toate lucrurile acestea, 
care se vor întâmpla, şi să staţi în picioare înaintea Fiului omului.“ 
(Luca 21, 34.36) 

Starea bisericii în această vreme este arătată în cuvintele Mântu- 
itorului din Apocalipsa: „Îţi merge numele că trăieşti, dar eşti mort“. 
Iar acelora care refuză să se trezească din siguranţa lor fără grijă, le 
este adresată avertizarea solemnă: „Dacă nu veghezi, voi veni ca un 
hoţ, şi nu vei şti în care ceas voi veni peste tine“. (Apocalipsa 3, 1.3) 

A fost necesar ca oamenii să fie treziţi în faţa primejdiei, spre a 
se pregăti pentru evenimentele solemne legate de închiderea timpu- 
lui de probă. Profetul lui Dumnezeu declară: „Dar mare este ziua 
Domnului şi foarte înfricoşată: cine o poate suferi?“ „Cine poate sta 
în picioare atunci când se va arăta Acela ai cărui ochi sunt «atât de 
curaţi încât nu pot să vadă răul», şi nu poate privi nelegiuirea?* (Ioel 
2, 11; Habacuc 1, 13). Pentru aceia care strigă: „Dumnezeule, noi 
Te cunoaştem“, dar care au călcat legământul Lui şi s-au îndreptat 
în grabă spre alt dumnezeu, ascunzând păcatul în inima lor şi iubind 
căile nedreptăţii — pentru aceştia ziua Domnului este „întunecime 
şi nu lumină, chiar foarte întunecată şi nici o lumină nu va fi încă“. 
(Osea 8, 2; Psalmii 16, 4; Amos 5, 20). „În vremea aceea, voi scor- 
moni lerusalimul cu felinare, şi voi pedepsi pe toţi oamenii care se 
bizuiesc pe drojdiile lor, şi zic în inima lor: «Domnul nu va face 
nici bine, nici rău»“ (efania 1, 12). „Voi pedepsi — zice Domnul 
— lumea, pentru răutatea ei şi pe cei răi pentru nelegiuirile lor; voi 
face să înceteze mândria celor trufaşi, şi voi dobori semeţia celor 
asupritori.“ (Isaia 13, 11). „Nici argintul, nici aurul lor nu vor putea 
să-i izbăvească.... Averile lor vor fi de jaf şi casele lor vor fi pustiite.“ 
(Tefania 1, 18.13). 

Profetul Ieremia, privind înainte spre acest timp groaznic, ex- 
clama: „Cum mă doare înăuntrul inimii mele!... Nu pot să tac! Căci 
auzi, suflete, sunetul trâmbiţei şi strigătul de război. Se vesteşte 
dărâmare peste dărâmare.“ (Ieremia 4, 19.20) 

„Ziua aceea este o zi de mânie, o zi de necaz şi de groază, o zi 
de pustiire şi nimicire, o zi de întuneric şi negură, o zi de nori şi de 
întunecime, o zi în care va răsuna trâmbiţa şi strigătele de război.“ 
(Tefania 1, 15.16). „Iată, vine ziua Domnului, care va preface tot 

pământul în pustiu, şi va nimici pe toţi păcătoşii de pe el.“ (Isaia 13, 
9) 

În vederea acelei zile mari, Cuvântul Domnului, în limbajul cel 
mai solemn şi mai impresionant, cheamă poporul Său să se trezească 
din letargia lui spirituală şi să caute faţa Lui cu pocăință şi umilinţă: 
„Sunaţi din trâmbiţă în Sion! Sunaţi în gura mare pe muntele Meu 
cel sfânt, ca să tremure toţi locuitorii ţării. Căci vine ziua Domnului, 
este aproape! Sunaţi cu trâmbiţa în Sion! Vestiţi un post, chemaţi 
o adunare de sărbătoare! Strângeţi poporul, ţineţi o adunare sfântă! 
Aduceţi pe bătrâni, strângeţi copiii... Să iasă mirele din cămara lui, 
şi mireasa din odaia ei! Preoţii slujitorii Domnului, să plângă între 
tindă şi altar... Întoarceţi-vă la Mine, cu toată inima, cu post, cu 
plânset şi bocet! Sfâşiaţi-vă inimile nu hainele, şi întoarceţi-vă la 
Domnul, Dumnezeul vostru, căci El este milostiv şi plin de îndurare, 
îndelung răbdător şi bogat în bunătate“ (Ioel 2, 1.15-17.12.13). 

Pentru a pregăti un popor care să stea în ziua Domnului, urma să 
fie adusă la îndeplinire o mare lucrare de reformă. Dumnezeu a văzut 
că mulţi dintre aceia care se numesc poporul Său nu clădesc pentru 
veşnicie şi, în mila Sa, este gata să le trimită o solie de avertizare 
pentru a-i trezi din indiferența lor şi a-i determina să se pregătească 
pentru ziua Domnului. 

Această avertizare este prezentată în Apocalipsa capitolul 14. 
Aici, întreita solie este prezentată ca fiind proclamată de fiinţe ce- 
reşti şi urmată imediat de venirea Fiului omului pentru a îndeplini 
„secerişul pământului“. Primul din aceste avertismente anunţă apro- 
pierea judecății. Profetul a văzut un înger zburând „prin mijlocul 
cerului cu o Evanghelie veşnică pentru ca să o vestească locuitorilor 
pământului. El zicea cu glas tare: «Temeţi-vă de Dumnezeu, şi daţi-l 
slavă, căci a venit ceasul judecății Lui; şi închinaţi-vă Celui ce a 
făcut cerul şi pământul, marea şi izvoarele apelor!»“ (Apocalipsa 
14, 6.7) 

Această solie este declarată a fi o parte din Evanghelia veşnică. 
Lucrarea predicării Evangheliei n-a fost încredinţată îngerilor, ci a 
fost dată oamenilor. Îngerii sfinţi au fost folosiţi în dirijarea acestei 
lucrări şi au răspunderea marilor evenimente pentru mântuirea oa- 
menilor. Dar vestirea efectivă a Evangheliei este adusă la îndeplinire 
de slujitorii lui Hristos de pe pământ. 

Bărbaţii credincioşi, care au fost ascultători de îndemnurile Du- 
hului lui Dumnezeu şi ale învățăturilor Cuvântului Său, urmau să 
vestească lumii această avertizare. Ei au fost aceia care au luat seama 
la „cuvântul cel sigur al profeţiei“, la „lumina care străluceşte într- 
un loc întunecos până se va crăpa de ziuă şi va răsări luceafărul de 
dimineaţă“. (2 Petru 1, 19). Ei au căutat cunoaşterea de Dumnezeu 
mai mult decât toate comorile ascunse, socotind-o „mai bună decât 
argintul şi venitul adus de ea, mai de preţ decât aurul“. (Proverbe 3, 
14). Şi Domnul le-a descoperit lucrurile mari ale Împărăției. „Priete- 
nia Domnului este pentru cei ce se tem de EI, şi legământul făcut cu 
El le dă învăţătură.“ (Psalmii 25, 14) 

Nu teologii şcoliţi au înţeles acest adevăr şi nu ei s-au angajat 
în vestirea lui. Dacă aceştia ar fi fost nişte veghetori credincioşi, 
cercetând cu stăruinţă şi cu rugăciune Scripturile, ar fi cunoscut 
timpul din noapte, profeţiile le-ar fi descoperit evenimentele gata 
să aibă loc. Dar ei n-au ocupat această poziţie şi solia a fost dată 
altor bărbaţi mai umili. Isus spunea: „Umblaţi ca unii care aveţi 
lumina“. (loan 12, 35). Aceia care întorc spatele luminii pe care 
Dumnezeu le-a dat-o sau care neglijează să o caute atunci când ea 
este la îndemâna lor, sunt lăsaţi în întuneric. Iar Mântuitorul declară: 
„Cine Mă urmează pe Mine nu va umbla în întuneric, ci va avea 
lumina vieţii“. (loan 8, 12). Toţi aceia care caută având un singur 
scop, să facă voia lui Dumnezeu, luând seama la lumina dată deja, 
vor primi o lumină mai mare; o stea de lumină cerească va fi trimisă 
să călăuzească aceste suflete în tot adevărul. 

La prima venire a lui Hristos, preoţii şi cărturarii din Cetatea 
Sfântă, cărora le-au fost încredințate revelaţiile lui Dumnezeu, ar 
fi putut discerne semnele timpului şi ar fi putut vesti venirea Ce- 
lui Făgăduit. Astfel, profeția lui Mica arătase locul naşterii Sale; 
Daniel specificase timpul venirii Lui (Mica 5, 2; Daniel 9, 25). Dum- 
nezeu încredinţase aceste profeţii conducătorilor iudei. Erau deci 
vinovaţi că n-au ştiut şi n-au făcut cunoscut poporului că venirea 
lui Mesia era la uşă. Neştiinţa lor nu era decât urmarea unei negli- 
jenţe păcătoase. Iudeii clădeau monumente în cinstea proorocilor lui 
Dumnezeu omorâţi, în timp ce, prin respectul faţă de oamenii mari 
ai pământului, aduceau cinstire slujitorilor lui Satana. Absorbiţi de 
lupta lor ambițioasă pentru loc şi putere printre oameni, au pierdut 
din vedere onorurile divine oferite de Regele cerului. 

Cu un interes profund şi plin de respect, bătrânii lui Israel ar 
fi trebuit să studieze locul, timpul şi împrejurările celui mai mare 
eveniment din istoria omenirii: venirea Fiului lui Dumnezeu, pentru 
a aduce la îndeplinire mântuirea omului. Tot poporul ar fi trebuit să 
vegheze şi să aştepte pentru a fi printre primii care să-L fi salutat pe 
Răscumpărătorul lumii. Însă, iată că la Betleem doi călători obosiţi, 
veniţi din îndepărtatele coline ale Nazaretului, străbat străzile înguste 
către partea răsăriteană a oraşului, căutând în zadar un loc de odihnă 
şi un adăpost pentru noapte. Nici o uşă nu se deschide să-i primească. 
Într-un grajd mizerabil, pregătit pentru vite, au găsit în cele din urmă 
adăpost şi acolo S-a născut Mântuitorul lumii. 

Îngerii cerului au văzut slava pe care Fiul lui Dumnezeu o împăr- 
tăşise cu Tatăl înainte de a fi lumea şi priviseră înainte cu un interes 
profund spre venirea Sa pe pământ, ca fiind un eveniment însoţit 
de cea mai mare bucurie pentru toţi oamenii. Îngerii aceştia au fost 
rânduiţi să aducă vestea cea bună acelora care erau pregătiţi să o 
primească şi care erau plini de bucurie să o facă cunoscut locuitorilor 
pământului. Hristos Se coborâse să ia asupra Sa natura omului; El 
urma să poarte o povară infinită de suferinţă atunci când a trebuit 
să-Şi dea viaţa ca jertfă pentru păcat; însă îngerii doriseră ca şi în 
umilinţa Sa Fiul Celui Preaînalt să apară înaintea oamenilor cu o 
demnitate şi cu o slavă corespunzătoare caracterului Său. Se vor 
aduna oare oamenii mari ai lumii în capitala lui Israel pentru a saluta 
venirea Lui? ÎI vor prezenta oare legiunile de îngeri mulţimii celor 
care aşteptau? 

Un înger vizită pământul pentru a vedea câţi sunt pregătiţi să-L 
primească pe Isus. Dar nu a găsit nici un semn de aşteptare. El nu a 
auzit nici un glas de laudă şi de triumf pentru că timpul venirii lui 
Mesia era la uşi. Îngerul zăbovi câtva timp asupra cetăţii alese şi a 
templului, unde prezenţa divină se manifestase timp de veacuri, dar 
şi acolo a văzut aceeaşi nepăsare. Preoţii, în fastul şi mândria lor, 
aduceau jertfe întinate la templu. Fariseii se adresau oamenilor cu 
glas tare sau făceau rugăciuni pline de încumetare la colţurile stră- 
zilor. În palatele regilor, în adunările filozofilor, în şcolile rabinilor, 
toți erau la fel de ignoranţi şi nepăsători faţă de faptul minunat care 
umpluse tot cerul de bucurie şi laudă, că Răscumpărătorul omenirii 
era gata să vină pe lume. 

Nu era nici o dovadă că Isus era aşteptat şi nici o pregătire pentru 
Prinţul Vieţii. Plin de uimire, solul ceresc era gata să se întoarcă în 
ceruri cu veşti pline de tristeţe, când iată că a descoperit o grupă de 
păstori care vegheau lângă turma lor noaptea şi priveau la cerul în- 
stelat şi cercetau profeția lui Mesia care urma să Se nască pe pământ, 
dorind după venirea Răscumpărătorului lumii. lată aici o grupă pre- 
gătită să primească solia cerească. Şi deodată, îngerul Domnului 
s-a descoperit, aducând cu mare bucurie veştile bune. Apoi, slava 
cerească inundă toată colina, în timp ce grupa nenumărată de îngeri 
s-a descoperit păstorilor, şi, ca şi când bucuria era prea mare ca să 
o aducă un singur sol din ceruri, o mulţime de glasuri izbucnesc 
într-un cor, pe care într-o zi îl vor cânta toate popoarele celor mân- 
tuiți: „Slavă lui Dumnezeu în locurile înalte, şi pe pământ pace şi 
bună învoire între oameni.“ (Luca 2, 14) O, ce lecţie este această 
istorie minunată a Betleemului! Cum mustră ea necredinţa noastră, 
mândria şi multumirea noastră de sine! Cum ne avertizează ea să 
fim atenţi ca nu cumva, prin indiferența noastră ucigătoare, să nu 
discernem semnele timpului şi deci să nu cunoaştem ziua cercetării 
noastre. 

Nu numai pe dealurile Iudeii, nu numai printre păstorii umili au 
găsit îngerii aşteptători ai venirii lui Mesia. Şi în ţările păgâne erau 
unii care-L aşteptau; erau oameni înţelepţi, bogaţi şi nobili, filozofi 
ai Orientului. Cercetători ai naturii, magii ÎI văzuseră pe Dumnezeu 
în lucrarea mâinilor Sale. Din Scripturile evreilor, ei înţeleseseră 
că o stea se va ridica din Iacov şi cu o dorinţă sinceră aşteptau 
venirea Sa, care urma să fie nu numai „mângâierea lui Israel“, ci şi 
o „Lumină care să lumineze Neamurile“ şi „pentru mântuire până la 
marginile pământului“ (Luca 2, 25.32; Faptele Apostolilor 13, 47). 
Ei erau cercetători după lumină şi lumina de la tronul lui Dumnezeu 
iluminase calea pentru picioarele lor. În timp ce preoţii şi rabinii din 
Ierusalim, păzitorii rânduiţi şi exponenţii adevărului, erau învăluiţi 
în întuneric, steaua trimisă de Cer i-a condus pe aceşti străini dintre 
neamuri la locul naşterii Regelui nou născut. 

Pentru „aceia care-L caută“, Hristos „va veni pentru a doua 
oară fără păcat spre mântuire“. (Evrei 9, 28). Asemenea vegştilor 
despre naşterea Mântuitorului, solia celei de a doua veniri n-a fost 
încredinţată conducătorilor religioşi ai poporului. Ei nu păstraseră 
legătura cu Dumnezeu şi respinseseră lumina din cer; de aceea ei 

n-au fost în numărul descris de apostolul Pavel: „Dar voi fraţilor, nu 
sunteţi în întuneric, pentru ca ziua aceea să vă prindă ca un hoţ. Voi 
toți sunteţi fii ai luminii şi fii ai zilei. Noi nu suntem ai nopţii, nici ai 
întunericului“. (1 Tesaloniceni 5, 4.5.) 

Străjerui de pe zidurile Sionului ar fi trebuit să fie primii care să 
prindă vestea venirii Mântuitorului, primii care să-şi înalțe glasul 
spre a vesti apropierea Sa, primii care să-i avertizeze pe oameni să 
se pregătească pentru venirea Sa. Dar ei se simțeau bine, visând pace 
şi siguranţă, în timp ce oamenii dormeau în păcatele lor. Isus a văzut 
biserica Sa asemenea unui smochin neroditor, acoperit cu frunze 
pline de pretenţii, dar fără rodul preţios. Îra o păzire îngâmfată a 
formelor religiei, în timp ce lipsea spiritul adevăratei umilinţe, al 
pocăinţei şi credinţei — singurul care putea oferi lui Dumnezeu o 
slujire pe care să o primească. În locul darurilor Duhului, se mani- 
festau mândria, formalismul, slava deşartă şi apăsarea. O biserică 
apostaziată, care a închis ochii faţă de semnele timpului. Dumnezeu 
nu i-a părăsit şi nici n-a lăsat credincioşia Sa să slăbească, dar ei 
s-au depărtat de El şi s-au despărţit de dragostea Lui. Pentru că ei au 
refuzat să aducă la îndeplinire condiţiile, făgăduinţele Sale nu s-au 
împlinit faţă de ei. 

Aceasta este urmarea sigură a neglijării de a aprecia şi folosi 
lumina şi privilegiile pe care le revarsă Dumnezeu. Dacă biserica 
nu va urma providenţa pe care El o arată, primind orice rază de 
lumină şi îndeplinind orice datorie cunoscută, religia va degenera în 
mod inevitabil în păzirea unor forme, iar spiritul unei evlavii vitale 
va dispărea. Acest adevăr a fost ilustrat de repetate ori în istoria 
bisericii. Dumnezeu cere de la poporul Său faptele credinţei şi o 
ascultare corespunzătoare cu binecuvântările şi privilegiile acordate. 
Ascultarea cere un sacrificiu şi implică o cruce; şi pentru motivul 
acesta, mulţi dintre cei care se pretind urmaşi ai lui Hristos au refuzat 
să primească lumina din ceruri şi asemenea iudeilor din vechime, n- 
au cunoscut timpul cercetării lor (Luca 19, 44) Din cauza mândriei şi 
necredinţei lor, Domnul a trecut pe lângă ei şi a descoperit adevărul 
Său acelora, care, ca şi păstorii din Betleem şi magii din răsărit, au 
luat seama la lumina pe care au primit-o. 

Un fermier cinstit şi drept — , care ajunsese să se îndoiască 
de autoritatea divină a Scripturilor şi care totuşi dorea sincer să 
cunoască adevărul, a fost bărbatul ales în mod deosebit de Dumnezeu 
pentru a fi în avangarda vestirii celei de a doua veniri a lui Hristos. 
Asemenea multor reformatori, William Miller se luptase la începutul 
vieţii cu sărăcia şi a învăţat astfel marile lecţii ale perseverenţei 
şi ale tăgăduirii de sine. Membrii familiei din care provenea se 
caracterizau printr-un spirit de independenţă şi iubitori de libertate, 
prin putere de rezistenţă, de patriotism fierbinte — trăsături care 
predominau şi în caracterul său. Tatăl său fusese căpitan în armata 
Revoluţiei şi sacrificiilor făcute de el în lupte şi suferințelor din acea 
perioadă zbuciumată se datorează sărăcia din prima parte a vieţii lui 
Miller. 

Avea o constituţie fizică sănătoasă şi chiar în copilărie făcuse 
dovadă că are o putere intelectuală mai mult decât obişnuită. Pe 
măsură ce creştea, aceasta devenea şi mai accentuată. Mintea lui era 
activă şi bine dezvoltată şi avea o sete neobişnuită de a cunoaşte. 
Cu toate că nu se bucurase de avantajele educaţiei dintr-un colegiu, 
dragostea lui pentru studiu şi deprinderea unei cugetări îngrijite, 
precum Şi a unui spirit critic au făcut din el un bărbat cu o judecată 
sănătoasă şi cu vederi largi. El avea un caracter moral fără reproş 
şi o reputaţie de invidiat, fiind unanim respectat pentru integritatea, 
echilibrul şi dărnicia lui. Prin consecvență şi perseverenţă a câştigat 
de timpuriu competenţă, menținându-și în continuare obiceiul lui de 
a studia. A îndeplinit diferite slujbe civile şi militare de încredere, 
iar drumurile către bogăţie şi onoruri îi păreau larg deschise. 

Mama lui avea o evlavie curată şi el, din copilărie, fusese impre- 
sionat de problemele religioase. Cu toate acestea, din tinereţe fusese 
dus în societatea deiştilor, a căror influenţă era foarte puternică dato- 
rită faptului că aceştia erau în majoritate cetăţeni buni, oameni cu 
trăsături umanitare şi caritabile. Trăind aşa cum trăiau ei, în mijlocul 
unor instituţii creştine, caracterele lor fuseseră modelate până la un 

anumit punct de mediul înconjurător. Capacităţile deosebite care le- 
au câştigat respectul şi încrederea se datorau Bibliei; şi totuşi aceste 
daruri bune deveniseră atât de pervertite, încât exercitau o influenţă 
împotriva Cuvântului lui Dumnezeu. Unindu-se cu aceşti bărbaţi, 
Miller a ajuns să nutrească sentimentele lor. Interpretările Scripturii 
din acea perioadă prezentau greutăţi care îi păreau de netrecut; to- 
tuşi această credinţă nouă, care punea deoparte Biblia, nu-i oferea 
nimic mai bun în schimb, aşa că a rămas mai departe nemulţumit. 
Totuşi, timp de 12 ani a continuat să susţină aceste vederi. Dar la 
vârsta de 34 de ani, Duhul Sfânt l-a impresionat, convingându-l că 
este păcătos. În toate căutările sale de până atunci, n-a putut găsi o 
asigurare a fericirii dincolo de mormânt. Viitorul îi părea întunecat 
şi sumbru. Referindu-se mai târziu la simţămintele lui din vremea 
aceea, spunea: 

„Gândul nimicirii mă îngheţa şi mă ducea la deznădejde, iar ziua 
socotelilor era pentru toţi o distrugere sigură. Cerurile erau ca arama, 
deasupra capului, iar pământul de sub picioare era ca fierul. Veşnicia 
— ce era oare? Şi moartea — de ce mai exista? Cu cât gândeam mai 
mult, cu atât eram mai departe de explicaţie. Cu cât mă adânceam în 
cugetarea aceasta, cu atât mai contradictorii erau concluziile. Am 
încercat să nu mai gândesc, dar gândurile nu le puteam stăpâni. Eram 
cu adevărat nenorocit, dar nu înţelegeam cauza. Am murmurat şi 
m-am plâns, dar nu ştiam de ce. Îmi dădeam seama că eram rău, dar 
nu ştiam cum şi unde să găsesc binele. M-am jelit, dar fără nădejde“. 

În această stare a continuat timp de câteva luni. „Deodată“, 
spunea el, „caracterul Mântuitorului a impresionat cu putere mintea 
mea. Se părea că există o fiinţă atât de bună şi de miloasă care 
să ispăşească nelegiuirile noastre, şi prin aceasta să ne salveze de 
suferinţă şi de pedeapsa păcatului. Imediat am simţit cât de iubitoare 
poate fi această fiinţă şi mi-am închipuit că mă pot arunca în braţele 
Sale şi să mă încred în mila unuia ca El. Dar s-a ridicat întrebarea: 
Cum se poate dovedi că există o astfel de Fiinţă? Am descoperit că 
în afară de Biblie nu se găseşte nici o dovadă de existenţa unui aşa 
Mântuitor sau chiar a unei stări viitoare.... 

Şi am înţeles că Biblia scotea în evidenţă tocmai un astfel de 
Mântuitor de care aveam eu nevoie; şi am fost uimit să descopăr cum 
o carte neinspirată dezvoltă nişte principii atât de perfect adaptate 
nevoilor unei lumi căzute. Am fost constrâns să admit că Scripturile 


Un reformator american 275 


trebuiau să fie o descoperire de la Dumnezeu. Studiul lor a devenit 
plăcerea mea; iar în Isus am găsit un prieten. Mântuitorul a devenit 
pentru mine primul dintre zeci de mii de prieteni; iar Scripturile, 
care mai înainte pentru mine erau întunecate şi contradictorii, au 
devenit o candelă pentru picioarele mele şi o lumină pe cărarea 
mea. Mintea mi s-a liniştit şi mi s-a limpezit. Am constatat că 
Domnul Dumnezeu este o stâncă în mijlocul oceanului vieții. Biblia 
a devenit apoi studiul meu de căpetenie şi pot spune cu adevărat că 
am cercetat-o cu o mare plăcere. Am găsit acea jumătate despre care 
nu mi s-a vorbit niciodată. M-am întrebat atunci de ce nu văzusem 
mai înainte frumuseţea şi măreţia ei şi m-am minunat cum de am 
putut-o respinge. Am descoperit tot ce-mi putea dori inima şi un bun 
leac pentru toate bolile sufletului. Am pierdut gustul pentru orice 
altă lectură şi mi-am îndreptat inima să primesc înţelepciune de la 
Dumnezeu.“ (S.Bliss, Memoirs of W Miller, p. 65-67) 

Miller şi-a mărturisit în mod deschis credinţa în religia pe care 
o dispreţuise. Dar prietenii lui necredincioşi n-au întârziat să aducă 
toate acele argumente pe care el însuşi le susţinuse împotriva au- 
torităţii divine a Scripturilor. Atunci nu era pregătit să răspundă; 
dar a raţionat că, dacă Biblia este o descoperire de la Dumnezeu, 
trebuie să fie consecventă cu ea însăşi; şi dacă a fost dată pentru 
îndrumarea omului, trebuie să fie adaptată la înţelegerea lui. S-a 
hotărât să studieze Scripturile pentru sine şi să se asigure dacă toate 
contrazicerile aparente se pot armoniza. 

Încercând să pună deoparte părerile preconcepute şi renunțând 
la comentarii, a comparat verset cu verset cu ajutorul trimiterilor 
şi ale concordanţei. Şi-a continuat studiul într-un mod ordonat şi 
metodic; începând cu Geneza şi citind verset cu verset, n-a mers mai 
repede decât pe măsura înţelegerii pasajelor clar descoperite, încât 
să-l libereze de toate nedumeririle. Când descoperea ceva neclar, 
obiceiul lui era să-l compare cu toate textele care aveau aceeaşi 
legătură cu problema în studiu. Oricărui cuvânt îi era îngăduit să-şi 
aibă propria greutate asupra subiectului din text şi, dacă înţelegerea 
lui se armoniza cu pasajele colaterale, nu mai era nici o dificultate. 
În felul acesta, când ajungea la un pasaj greu de înţeles, găsea expli- 
caţia în alte părţi ale Scripturilor. Pe măsură ce studia cu rugăciune 
stăruitoare pentru iluminare divină, ceea ce mai înainte i se păruse 
întunecat înţelegerii, acum era clarificat. A experimentat adevărul 

cuvintelor psalmistului: „Descoperirea cuvintelor Tale dă lumină, 
dă pricepere celor fără răutate“ (Psalmii 119, 130). 

Cu un interes profund a studiat cartea lui Daniel şi Apocalipsa, 
folosind aceleaşi principii de interpretare ca şi în celelalte cărți 
ale Bibliei, şi a descoperit, spre marea lui bucurie, că simbolurile 
profetice puteau fi înţelese. A văzut că toate profeţiule „se împliniseră 
literal“; că toate figurile, metaforele, parabolele, asemănările etc., 
fie că erau explicate într-o legătură imediată, fie că termenii în care 
erau exprimate erau definiţi în altă parte a Scripturii, şi când se 
explicau în felul acesta trebuiau înţelese literal. „Am fost în felul 
acesta satisfăcut“, spunea el, „că Biblia este un sistem al adevărurilor 
descoperite, date atât de clar şi simplu, încât omul nestatornic, oricât 
de nepriceput ar fi, nu poate să se rătăcească în ea.“ (Bliss, p. 70). 
Verigă după verigă din lanţul adevărului i-au răsplătit eforturile, 
atunci când a schiţat, pas cu pas, liniile mari ale profeţiei. Îngerii din 
ceruri îi călăuzeau mintea, clarificând Scripturile înţelegerii sale. 

Luând apoi ca un criteriu modul în care se împliniseră profeţule 
din trecut, prin care să judece împlinirea acelora care erau încă în 
viitor, s-a convins că credinţa populară cu privire la o domnie spiri- 
tuală a lui Hristos — un mileniu pământesc înainte de sfârşitul lumii 
— nu era susţinută de Cuvântul lui Dumnezeu. Această învăţătură, 
indicând către o mie de ani de neprihănire şi pace înainte de veni- 
rea personală a Domnului, îndepărta grozăviile zilei lui Dumnezeu. 
Dar oricât de plăcut părea acest gând, el era contrar învățăturilor lui 
Hristos şi ale apostolilor, care arătau că grâul şi neghina trebuie să 
crească împreună până la seceriş, adică sfârşitul lumii; că „oamenii 
nelegiuiţi şi amăgitorii vor merge din rău în mai rău“; că „în zilele 
de pe urmă vor fi vremuri grele“; şi că împărăţia întunericului va 
continua să existe până la venirea Domnului şi va fi nimicită prin 
suflarea gurii Sale şi distrusă cu strălucirea arătării Sale. (Matei 13, 
30.38-41; 2 Timotei 3, 13, 1; 2 Tesaloniceni 2, 8) 

Învățătura cu privire la pocăinţa întregii lumi şi la domnia spi- 
rituală a lui Hristos n-a fost susţinută de către biserica apostolică. 
În general, n-a fost primită nici de creştini până pe la începutul 
secolului al XVIII-lea. Ca oricare altă rătăcire, urmările ei aveau 
să fie rele. Fa îi învăţa pe oameni să aştepte venirea Domnului ca 
având loc târziu în viitor şi-i făcea să nu dea atenţie semnelor care 
anunțau revenirea Sa. Această învăţătură producea un simţământ 

de încredere şi de siguranță care nu avea nici un temei sigur şi îi 
conducea pe mulţi să neglijeze pregătirea necesară pentru a-L întâlni 
pe Domnul lor. 

Miller a înţeles că venirea lui Hristos, literală şi personală, este 
prezentată clar în Scripturi. Pavel spune: „Căci Însuşi Domnul, cu 
un strigăt, cu glasul unui arhanghel şi cu trâmbiţa lui Dumnezeu Se 
va pogori din cer“. (1 Tesaloniceni 4, 16). 

Iar Mântuitorul declară: „Vor vedea pe Fiul omului venind pe 
norii cerului cu putere şi cu o mare slavă. Căci, cum iese fulgerul de 
la răsărit şi se vede până la apus, aşa va fi venirea Fiului omului“. 
(Matei 24, 30.27). El va fi însoţit de toate oştile cerului. „Va veni 
Fiul omului în slava Sa, cu toţi sfinţii îngeri.“ (Matei 25, 31). „EI va 
trimite pe îngerii Săi cu trâmbiţa răsunătoare, şi vor aduna pe aleşii 
Lui.“ (Matei 24, 31) 

La venirea Sa morţii cei drepţi vor fi înviaţi, iar drepţii cei vii 
vor fi schimbaţi. „Nu vom adormi toţi, spune Pavel, dar toţi vom 
fi schimbaţi, într-o clipă, într-o clipeală din ochi, la cea din urmă 
trâmbiţă. Trâmbiţa va suna, morţii vor învia nesupuşi putrezirii, şi 
noi vom fi schimbaţi. Căci trebuie ca trupul acesta, supus putrezirii, 
să se îmbrace în neputrezire, şi trupul acesta muritor să se îmbrace în 
nemurire.“ (| Corinteni 15, 51-53). Iar în Epistola către Tesaloniceni, 
după descrierea venirii Domnului, spune: „Întâi vor învia cei morţi 
în Hristos: apoi noi cei vii, care vom fi rămas, vom fi răpiți toți 
împreună cu ei, în nori, ca să întâmpinăm pe Domnul în văzduh; şi 
astfel vom fi totdeauna cu Domnul“. (1 Tesaloniceni 4, 16.17) 

Poporul Său nu va primi împărăţia până la a doua venire perso- 
nală a lui Hristos. Mântuitorul spunea: „Când va veni Fiul omului 
în slava Sa, cu toţi sfinţii îngeri, va şedea pe scaunul de domnie al 
slavei Sale. Toate neamurile vor fi adunate înaintea Lui, El îi va 
despărți pe unii de alţii cum desparte păstorul oile de capre; şi va 
pune oile la dreapta, iar caprele la stânga Lui. Atunci Împăratul va 
zice celor de la dreapta Lui: «Veniţi binecuvântaţii Tatălui Meu de 
moşteniţi Împărăţia, care v-a fost pregătită de la întemeierea lumii». 
(Matei 25, 31-34). Am văzut din Scripturile deja citate că, atunci 
când vine Fiul omului, cei morți sunt înviaţi în neputrezire, iar cei 
vii sunt schimbaţi. Prin această schimbare mare ei sunt pregătiţi 
să primească Împărăţia; căci Pavel zice: „Carnea şi sângele nu pot 
moşteni Împărăţia lui Dumnezeu; nici putrezirea nu poate moşteni 

neputrezirea“. (1 Corinteni 15, 50). Omul în starea lui actuală este 
muritor, supus putrezirii; dar împărăţia lui Dumnezeu nu va fi supusă 
putrezirii, ea dăinuind veşnic. De aceea omul, în starea lui actuală, 
nu poate intra în Împărăţia lui Dumnezeu. Dar când va veni Isus, El 
va da nemurire poporului Său; şi îi va chema să primească Împărăţia 
ai cărei moştenitori fuseseră până atunci. 

Aceste texte, precum şi multe altele, au dovedit cu claritate lui 
Miller că evenimentele care erau aşteptate în general să aibă loc 
înainte de venirea lui Hristos, cum ar fi domnia universală a păcii 
şi întemeierea Împărăției lui Dumnezeu pe pământ, urmau să se 
realizeze după a doua venire. Mai mult decât atât, toate semnele 
timpului, cât şi starea lumii corespundeau cu descrierea profetică 
a zilelor din urmă. A fost constrâns să conchidă, numai pe baza 
studiului Scripturii, că timpul rezervat pentru rămânerea pământului 
în starea lui actuală era gata să se încheie. 

„O altă dovadă care mi-a impresionat mintea cu putere“, spunea 
el, „a fost cronologia Scripturilor. Am înţeles că evenimentele pro- 
fetizate care se împliniseră în trecut avuseseră loc adeseori într-un 
timp anume. Cei o sută douăzeci de ani ai potopului (Geneza 6, 3); 
cele şapte zile care urmau să-l preceadă împreună cu cele patruzeci 
de zile de ploaie amintite în Geneza 7, 4; cei patru sute de ani de 
robie ai seminţiei lui Avraam (Geneza 15, 13); cele trei zile din 
visul pitarului şi al paharnicului (Geneza 40, 12-20); cei şapte ani 
al lui Faraon (Geneza 41, 28-54); cei patruzeci de ani din pustie 
(Numeri 14, 34); cei trei ani şi jumătate de foamete (1 Regi 17, 1; 
vezi Luca 4, 25); cei şaptezeci de ani de robie (Ieremia 25, 11); cele 
şapte vremi ale lui Nebucadneţar (Daniel 4, 13-16); şi cele şapte 
săptămâni, şaizeci şi două de săptămâni şi o săptămână, totalizând 
şaptezeci de săptămâni hotărâte asupra iudeilor (Daniel 9, 24-27) — 
toate evenimentele cuprinse în aceste perioade fuseseră odinioară 
numai profeţii şi se împliniseră în conformitate cu cele profetizate.“ 
(Bliss, pp. 74.75) 

Apoi, când a găsit în studiul său, din Biblie, diferite perioade 
cronologice care, după înţelegerea lui, se întindeau până la a doua 
venire a lui Hristos, nu le-a putut considera decât ca „vremi dinainte 
stabilite“, pe care Dumnezeu le descoperise slujitorilor Săi. „Lucru- 
rile ascunse“, zicea Moise, „sunt ale Domnului Dumnezeului nostru; 
dar lucrurile descoperite sunt ale noastre şi ale copiilor noştri pentru 

veşnicie“, iar Domnul declară prin profetul Amos că „EI nu face 
nimic fără să descopere taina Sa slujitorilor Săi prooroci“. (Deute- 
ronom 29, 29; Amos 3, 7). Cercetătorii Cuvântului lui Dumnezeu 
pot, deci, să aştepte cu încredere împlinirea celor mai uimitoare 
evenimente din istoria omenirii, arătate clar în Scripturi. 

„Când m-am convins pe deplin“, spune Miller, „că toată Scriptura 
dată prin inspiraţia lui Dumnezeu este de folos (2 Timotei 3, 16); 
că n-a apărut prin voia oamenilor, ci a fost scrisă aşa cum au fost 
conduşi oamenii sfinţi de Duhul lui Dumnezeu (2 Petru 1, 21) şi a 
fost scrisă pentru învăţătura noastră, ca prin răbdarea şi mângâierea 
pe care o dau Scripturile să avem nădejde (Romani 15, 4), n-am 
putut decât să privesc părțile cronologice ale Bibliei ca fiind o parte 
a Cuvântului lui Dumnezeu, tot atât de îndreptăţită la atenţia noastră 
serioasă ca oricare altă parte din Scripturi. De aceea am simţit că, 
în încercarea de a înţelege ceea ce Dumnezeu a socotit de bine să 
ne descopere în mila Sa, nu aveam dreptul să trec peste perioadele 
profetice.“ (Bliss, p. 75) 

Profeţia care părea să descopere în modul cel mai clar timpul 
celei de a doua veniri era aceea din Daniel 8, 14: „Până vor trece 
două mii trei sute de seri şi dimineţi; apoi sfântul Locaş va fi curăţit“. 
Folosind regula lui de a face din Scriptură propriul interpret, Miller 
a văzut că o zi în profeție reprezintă simbolic un an (Numeri 14, 34; 
Ezechiel 4, 6); a văzut că perioada de 2300 zile profetice, sau ani 
literali, se întindea până departe, dincolo de încheierea dispensaţiunii 
iudaice, deci, nu se poate referi la sanctuarul acelei dispensaţiuni. 
Miller a acceptat concepţia unanim recunoscută pe atunci şi a înţeles 
că în era creştină pământul este sanctuarul şi, ca urmare, curățirea 
sanctuarului, profetizată în Daniel 8, 14, reprezintă curățirea pămân- 
tului prin foc, la a doua venire a lui Hristos. Dacă punctul corect 
de început pentru cele 2300 zile ar fi găsit, susţinea el, timpul celei 
de a doua veniri putea fi precizat cu uşurinţă. Numai aşa putea fi 
descoperit timpul acelei mari împliniri, vremea când starea actuală, 
cu „toată mândria şi puterea ei, pompa şi vanitatea ei, nelegiuirea 
şi apăsarea, îşi va găsi sfârşitul; când blestemul va fi îndepărtat de 
pe pământ, moartea va fi distrusă, răsplata va fi dată slujitorilor lui 
Dumnezeu, profeților şi sfinților, celor care se tem de numele Său, 
ŞI îl va nimici pe aceia care prăpădesc pământul.“ (Bliss, p. 76) 

Astfel, cu o stăruinţă înnoită şi mai profundă, Miller a continuat 
cercetarea profeților, zile şi nopţi întregi fiind devotate studiului 
a ceea ce găsea acum de o importanţă vitală şi de un interes care 
absorbea totul. În capitolul opt din Daniel n-a găsit nici o cheie 
pentru începutul celor 2300 de zile; îngerul Gabriel, cu toate că 1 se 
poruncise să-l facă pe Daniel să înţeleagă viziunea, i-a dat numai o 
explicaţie parţială. Şi atunci când persecuția teribilă care urma să 
se abată peste biserică a fost descoperită viziunii profetului, puterea 
fizică l-a părăsit. El n-a mai putut suporta, iar îngerul l-a lăsat singur 
pentru o vreme. Daniel „a leşinat şi a fost bolnav timp de câteva 
zile“. „Eram uimit de vedenia aceasta, spunea el, dar nimeni n-a 
înţeles-o“. 

Însă Dumnezeu a poruncit solului Său: „Fă pe acest om să înţe- 
leagă vedenia“. Această însărcinare trebuia îndeplinită. În ascultare 
de această însărcinare, îngerul s-a întors la Daniel şi i-a zis: „Am 
venit să-ţi dau pricepere şi înţelegere ... de aceea ia aminte şi înţelege 
vedenia“. (Daniel 8, 27.16; 9, 22.23.25-27). În vedenia din capitolul 
8 era un punct important care fusese lăsat neexplicat, referitor la timp 
— perioada de 2300 de zile, de aceea îngerul, rezumând explicaţia, a 
zăbovit mai ales asupra acestui punct. 

„Şaptezeci de săptămâni au fost hotărâte asupra poporului tău 
şi asupra Cetăţii Sfinte.... Să ştii deci şi să înţelegi că, de la darea 
poruncii pentru zidirea din nou a Ierusalimului, până la Unsul, Mesia, 
la Cârmuitorul, vor trece şapte săptămâni; apoi timp de şaizeci şi 
două de săptămâni, pieţele şi gropile vor fi zidite din nou, şi anume 
în vremuri de strâmtorare. După aceste şaizeci şi două de săptămâni, 
Mesia va fi stârpit şi nu va avea nimic.... El va face legământ cu 
mulţi timp de o săptămână; dar la jumătatea săptămânii, va face să 
înceteze jertfa şi darul de mâncare.“ 

Îngerul fusese trimis la Daniel cu scopul precis de a-i explica 
punctul pe care nu-l înţelesese în viziunea din capitolul opt, decla- 
raţia cu privire la timp — „până vor trece două mii trei sute de 
zile, apoi sfântul locaş va fi curăţit“. După aceea i se porunci lui 
Daniel: „la aminte dar la cuvântul acesta şi înţelege vedenia“, pri- 
mele cuvinte ale îngerului au fost: „„Şaptezeci de săptămâni sunt 
hotărâte asupra poporului tău şi cetăţii tale cele sfinte“. Cuvântul 
tradus aici prin „hotărât“ înseamnă literal „tăiat“, şaptezeci de săp- 
tămâni, reprezentând 490 de ani, sunt declaraţi de înger a fi tăiaţi, ca 

aparținând îndeosebi iudeilor. Însă din ce au fost tăiați? Cele 2300 
de zile erau singura perioadă de timp menționată în capitolul 8, deci 
aceasta trebuie să fie perioada din care au fost tăiate cele şaptezeci 
de săptămâni; ele sunt deci o parte din cele 2300 de zile, iar aceste 
două perioade trebuie să înceapă în acelaşi timp. Cele şaptezeci de 
săptămâni erau declarate de înger să înceapă la darea poruncii pentru 
zidirea din nou a Ierusalimului. Şi dacă se putea găsi data acestei 
porunci, atunci putea fi precizat punctul de plecare pentru marea 
perioadă de 2300 de zile. 

Decretul căutat se găsea în capitolul şapte din Ezra, versetele 12- 
26. În forma lui cea mai completă fusese dat de Artaxerxe, împăratul 
Persiei, în anul 457 în. Hr. Însă, în Ezra 6, 14 se spune că a fost 
clădită Casa Domnului din Ierusalim „după porunca (decretul) lui 
Cirus, Darius şi Artaxerxe, împăratul Persiei“. Aceşti trei împărați, 
prin emiterea, reafirmarea şi completarea decretului, l-au adus la 
desăvârşirea prevăzută de profeție, pentru a marca astfel începutul 
celor 2300 de ani. Luând deci anul 457 în. Hr. timpul când a fost 
completat decretul, ca dată a poruncii, s-a văzut că toate precizările 
profeţiei cu privire la cele şaptezeci de săptămâni se împliniseră. 

„De la darea poruncii pentru zidirea din nou a Ierusalimului 
până la Mesia, Cârmuitorul, vor trece şapte săptămâni apoi şaizeci 
şi două de săptămâni“, adică şaizeci şi nouă de săptămâni sau 483 
de ani. Decretul lui Artaxerxe a intrat în vigoare în toamna anului 
457 în. Hr. Începând cu această dată, cei 483 de ani se întind până 
în toamna anului 27 d.Hr. (vezi notele suplimentare). Atunci s-a 
încheiat această profeție. Cuvântul „Mesia“ înseamnă „Cel Uns“. 
În toamna anului 27 d.Hr., Hristos a fost botezat de Ioan şi a primit 
ungerea Duhului. Apostolul Petru mărturiseşte că „Dumnezeu a uns 
cu Duhul Sfânt şi cu putere de sus pe Isus din Nazaret“. (Faptele 
Apostolilor 10, 38). Iar Mântuitorul Însuşi declara: „Duhul Domnu- 
lui este peste Mine, căci M-a uns să vestesc săracilor Evanghelia“. 
(Luca 4, 18). Şi după botez s-a dus în Galileea „predicând Evan- 
ghelia lui Dumnezeu. El zicea: S-a împlinit vremea, şi Împărăţia 
lui Dumnezeu este aproape. Pocăiţi-vă şi credeţi în Evanghelie“. 
(Marcu 1, 14.15) 

„EI va încheia un legământ trainic cu mulţi timp de o săptămână“. 
„Săptămâna“ amintită aici este ultima dintre cele şaptezeci; ea re- 
prezintă ultimii şapte ani din perioada pusă deoparte pentru iudei. 

În vremea aceasta, care începe de la anul 27 până la anul 34 d.Hr., 
Hristos în mod personal, apoi prin ucenicii Săi, a adresat invitaţia 
Evangheliei îndeosebi iudeilor. De asemenea, atunci când apostolii 
au pornit cu vestea cea bună a Împărăției, îndrumarea Mântuitorului 
era: „Să nu mergeţi pe calea Neamurilor şi să nu intraţi în vreo cetate 
a Samaritenilor; ci mergeţi mai degrabă la oile pierdute ale casei lui 
Israel“. (Matei 10, 5.6) 

„La mijlocul săptămânii va face să înceteze jertfa şi darul de 
mâncare“. În anul 31 d.Hr., la trei ani şi jumătate după botez, Domnul 
nostru a fost răstignit. Astfel, o dată cu marea jertfă oferită pe Calvar 
s-a încheiat şi sistemul jertfelor care arătase timp de patru mii de ani 
către Mielul lui Dumnezeu. Tipul se întâlnise cu Antitipul şi toate 
jertfele şi darurile de mâncare din sistemul ceremonial trebuiau să 
înceteze. 

Cele şaptezeci de săptămâni, sau 490 de ani, rezervaţi îndeosebi 
iudeilor, s-au încheiat aşa cum am văzut, în anul 34. La această dată, 
prin acţiunea Sinedriului iudeilor, s-a pecetluit respingerea Evan- 
gheliei prin uciderea lui Ştefan şi prin persecutarea urmaşilor lui 
Hristos. Aşa că, începând de atunci, solia mântuirii n-a mai fost 
restrânsă la poporul ales, ci a fost dată lumii. Ucenicii, obligaţi fiind 
de persecuții să fugă din Ierusalim, au mers pretutindeni vestind Cu- 
vântul. „Filip a mers în cetatea Samariei şi le-a predicat pe Hristos“. 
Petru, prin călăuzire divină, a făcut cunoscut Evanghelia sutaşului 
din Cezareea, Corneliu cel temător de Dumnezeu; iar zelosul Pavel, 
câştigat la credinţa lui Hristos, a fost însărcinat să ducă vestea cea 
bună „departe la neamuri“. (Faptele Apostolilor 8, 4.5; 22, 21) 

Până aici, toate precizările profeţiei s-au împlinit în mod izbitor, 
şi începutul celor şaptezeci de săptămâni s-a stabilit fără îndoială 
în anul 457 în. Hr., iar încheierea lor în anul 34 d.Hr. De la această 
dată nu mai este nici o dificultate în a găsi încheierea celor 2300 
de zile. Cele şaptezeci de săptămâni — 490 de zile — fiind tăiate 
din cele 2300, mai rămâneau încă 1810 zile. Deci, după terminarea 
celor 490 de zile, trebuia să se mai împlinească încă 1810 zile. Astfel 
că, începând cu anul 34 d.Hr., cei 1810 ani se continuau până în 
anul 1844. Ca urmare, cele 2300 de zile — ani din Daniel 8, 14 se 
încheiau în anul 1844. Şi atunci, la încheierea acestei lungi perioade 
profetice, după mărturia îngerului lui Dumnezeu, „sanctuarul va fi 
curăţit“. În felul acesta, timpul pentru curățirea sanctuarului — care 

era aproape în mod general prevăzut că va avea loc la a doua venire 
— a fost stabilit cu precizie. 

Miller şi tovarăşii lui au crezut la început că cele 2300 de zile se 
vor încheia în primăvara anului 1844, cu toate că profeția arăta către 
toamna acelui an (vezi notele suplimentare). Înțelegerea greşită a 
acestui punct a adus dezamăgirea şi încurcătura acelora care sta- 
biliseră o dată mai devreme pentru venirea Domnului. Dar lucrul 
acesta n-a afectat puterea argumentului care arăta că cele 2300 de 
zile se încheiau în anul 1844 şi că marele eveniment reprezentat prin 
curățirea sanctuarului trebuia să aibă loc atunci. 

Începând din nou studiul Sfintelor Scripturi, aşa cum făcuse 
pentru a dovedi că ele erau o descoperire de la Dumnezeu, Miller 
nu se aştepta câtuşi de puţin să ajungă, atunci când a început studiul 
la concluzia la care ajunsese acum. Dar dovada Scripturii era prea 
clară şi prea convingătoare pentru a nu fi luată în seamă. 

Consacrase deja doi ani studiului Bibliei când, în anul 1818, a 
ajuns la convingerea solemnă că în aproximativ douăzeci şi cinci de 
ani Hristos urma să Se arate pentru mântuirea poporului Său. „Nu 
este nevoie să vorbesc“, spunea Miller, „despre bucuria care mi-a 
umplut inima în aşteptarea fericită, nici despre dorinţa arzătoare a 
sufletului meu, de a lua parte la bucuriile mântuiţilor. Acum Biblia 
era pentru mine o carte nouă. Era într-adevăr o sărbătoare a raţiunii; 
tot ce fusese pentru mine întunecat, tainic sau neclar în învăţăturile 
ei se risipise din minte în faţa luminii clare care răsărea acum din 
paginile ei sfinte; şi cât de strălucitor şi măreț se arăta adevărul! 
Toate contrazicerile şi inconsecvenţele pe care le găsisem înainte în 
Cuvânt se spulberaseră; şi, cu toate că mai erau încă multe părţi de 
care nu eram mulţumit, pentru că nu avusesem o înţelegere deplină, 
cât de multă lumină izvora din ea spre a ilumina mintea mea atât de 
întunecată mai înainte, încât simţeam o desfătare în studiul Scripturii, 
pe care nu o bănuisem că poate rezulta din învăţăturile ei.“ (Bliss, 
pp. 76.77) 

„Dar având convingerea solemnă că astfel de evenimente impor- 
tante erau profetizate în Scripturi, pentru a se împlini într-un interval 
de timp atât de scurt, a pus stăpânire pe mine, cu o mare putere, 
problema cu privire la datoria mea faţă de lume, înțelegând dovada 
care-mi captivase mintea.“ (Idem, p. 81). Miller nu putea să nu simtă 
că era datoria lui să facă şi altora parte de lumina pe care o primise. 

Se aştepta să întâmpine şi împotrivire din partea celor neevlavioşi, 
dar avea încredere că toţi creştinii se vor bucura în nădejdea întâlnirii 
Mântuitorului pe care mărturiseau că-L iubesc. Singura lui teamă era 
că, în marea lui bucurie produsă de aşteptarea glorioasei eliberări, 
care urma să aibă loc atât de curând, mulţi vor primi doctrina fără să 
cerceteze îndeajuns Scripturile care arătau acest adevăr. De aceea a 
ezitat să-l prezinte de teama de a nu greşi şi astfel să-i ducă şi pe alţii 
în rătăcire. A început deci să revadă dovezile în sprijinul concluziilor 
la care ajunsese şi să ia în consideraţie, cu atenţie mărită, toate greu- 
tățile care se prezentau înaintea minţii lui. Dar curând a constatat că 
toate obiecțiile sale dispăreau ca ceața dinaintea razelor soarelui în 
faţa luminii Cuvântului lui Dumnezeu. Cinci ani petrecuţi astfel l-au 
convins pe deplin cu privire la corectitudinea poziţiei lui. 

Şi acum, datoria de a face cunoscut altora ceea ce credea a fi clar 
susținut de Scripturi a pus din nou stăpânire cu putere asupra lui. 
„Când eram la ocupațiile mele“, spunea el, „îmi suna continuu în 
urechi: «Du-te şi spune lumii despre primejdia în care se găseşte». 
Textul următor îmi venea mereu în minte: „Când spun celui nelegiuit, 
nelegiuitule vei pieri; dacă nu-i spui ca să avertizezi pe cel nelegiuit 
de calea lui, nelegiuitul acela va muri în nelegiuirea sa; dar sângele 
lui îl voi cere din mâna ta. Dar dacă avertizezi pe cel nelegiuit să 
se întoarcă de la calea lui, şi dacă nu se întoarce din calea lui, el 
va muri în nelegiuirea lui; dar tu îţi vei mântui sufletul“. (Ezechiel 
33, 8.9). „Simţeam că, dacă nelegiuiţii puteau fi avertizaţi în mod 
eficient, mulţi dintre ei se vor pocăi, iar dacă ei nu erau avertizaţi, 
sângele lor urma să fie cerut din mâna mea.“ (Bliss, p. 92) 

A început să prezinte vederile sale în particular, când avea ocazia, 
rugându-se ca un predicator să le simtă puterea şi să se consacre 
vestirii lor. Dar nu putea alunga convingerea că el însuşi avea o 
datorie personală de adus la îndeplinire — să dea avertizarea. Îi 
reveneau mereu în minte cuvintele: „Mergi şi spune lumii; sângele 
lor îl voi cere din mâna ta“. A mai aşteptat nouă ani, povara apăsând 
asupra sufletului său, până în anul 1831, când pentru prima dată a 
prezentat în public motivele credinţei sale. 

După cum Elisei fusese odinioară chemat de la coarnele plugului 
de pe câmp pentru a primi mantia consacrării la slujba de profet, 
tot astfel William Miller a fost chemat să-şi lase plugul şi să desco- 
pere oamenilor tainele Împărăției lui Dumnezeu. A intrat în această 

lucrare tremurând, conducându-şi ascultătorii pas cu pas prin peri- 
oadele profetice, până la a doua venire a lui Hristos. Cu fiecare efort 
făcut, câştiga putere şi curaj când vedea interesul general deşteptat 
de cuvintele sale. 

Miller a consimţit să-şi prezinte vederile în public numai la 
cererea fraţilor săi, în ale căror cuvinte el a recunoscut chemarea 
Domnului. Era acum în vârstă de cincizeci de ani, neobişnuit cu 
vorbirea în public şi apăsat de simţământul nedestoiniciei pentru 
lucrarea pe care o avea în faţă. Dar de la început lucrările lui au 
fost binecuvântate într-un mod deosebit pentru mântuirea suflete- 
lor. Prima lui lectură a fost urmată de o trezire religioasă, în care 
treisprezece familii, cu excepţia a două persoane, au fost convertite. 
Imediat a fost chemat să predice şi în alte locuri şi aproape în fiecare 
loc lucrarea lui avea ca rezultat o reînviorare a lucrării lui Dumnezeu. 
Păcătoşii se converteau, creştinii se trezeau la o mai mare consacrare, 
iar deiştii şi necredincioşii erau aduşi să recunoască adevărurile Bi- 
bliei şi ale religiei creştine. Mărturia acelora în mijlocul cărora lucra 
era: „El poate ajunge la o anumită clasă de oameni fără influenţa 
altora“ (Idem, p. 138). Predicarea lui avea scopul de a trezi atenţia 
publicului la marile lucrări ale religiei şi să oprească senzualitatea şi 
spiritul lumesc ce creşteau şi în epoca aceea. 

În aproape fiecare oraş erau zeci, iar în altele sute de convertiți 
ca urmare a predicării sale. În multe locuri, bisericile protestante 
din aproape toate denominaţiunile îi erau deschise, iar invitaţiile 
pentru a lucra veneau de obicei de la slujitorii bisericilor. Principiul 
lui neschimbat era acela de a nu lucra în nici un loc unde nu fusese 
invitat şi, cu toate acestea, în curând nu a mai putut face faţă nici 
măcar la jumătate din cererile care-i erau adresate. Mulţi care n-au 
primit vederile sale, cu privire la timpul exact al celei de a doua 
veniri, erau totuşi convinşi de siguranţa apropierii venirii lui Hris- 
tos şi a nevoii lor de pregătire. În unele oraşe mari, lucrarea lui a 
produs o impresie profundă. Comercianţii de băuturi alcoolice şi-au 
părăsit negustoria şi au transformat magazinele în case de adunare; 
casele de jocuri de noroc au fost dărâmate; necredincioşii, deiştii, 
universaliştii şi chiar desfrânaţii cei mai josnici se schimbau, unii 
dintre ei nu mai intraseră într-o casă de rugăciune de ani de zile. Di- 
ferite denominaţiuni formau adunări de rugăciune, în unele cartiere, 
aproape în fiecare oră, oamenii de afaceri adunându-se la miezul 

zilei pentru rugăciune şi proslăvire. N-a fost o emanaţie bizară, ci o 
solemnitate aproape generală asupra minţii oamenilor. Lucrarea lui, 
asemănătoare cu cea a primilor reformatori, tindea mai degrabă să 
convingă şi să trezească conştiinţa, decât doar să stimuleze emoţiile. 

În anul 1833, Miller a primit o aprobare de predicare din partea 
Bisericii Baptiste, al cărui membru era. Un mare număr de slujitori ai 
denominaţiunii au acceptat lucrarea lui şi, având consimţământul lor 
oficial, şi-a continuat lucrarea. A călătorit şi a predicat fără încetare, 
cu toate că lucrarea personală era limitată îndeosebi la statul New 
England şi statele din mijloc. Timp de câțiva ani, cheltuielile au fost 
suportate de el şi niciodată după aceea n-a primit destul pentru a face 
faţă cheltuielilor de călătorie spre locurile în care era invitat. În felul 
acesta lucrarea publică, departe de a fi o afacere, era o povară grea 
asupra averii lui, care treptat a scăzut în această perioadă a vieţii. El 
era capul unei familii numeroase, dar, pentru că toţi erau economi şi 
harnici, ferma lor era îndestulătoare pentru întreţinerea lor, ca şi a 
lui. 

În anul 1833, la doi ani după ce Miller începuse să prezinte în 
public dovezile cu privire la apropiata venire a lui Hristos, a apărut 
ultimul din semnele care fuseseră prezise de Mântuitorul ca semn al 
venirii Sale pentru a doua oară. Căci Însuşi Isus spusese: „Stelele vor 
cădea din cer“. (Matei 24, 29). Iar loan, în Apocalipsa, declara şi el că 
a văzut în viziune semnele care trebuiau să vestească ziua Domnului: 
„Stelele cerului au căzut din cer pe pământ cum cad smochinele verzi 
din pom când este scuturat de un vânt puternic“. (Apocalipsa 6, 13). 
Această profeție şi-a găsit o împlinire impresionantă şi izbitoare 
în marea ploaie meteorică din 13 November 1833. Aceasta a fost 
manifestarea cea mai întinsă şi magnifică a unei căderi de stele 
care a fost raportată vreodată, „întregul firmament deasupra Statelor 
Unite fiind atunci, timp de ore întregi, într-o mişcare plină de flăcări. 
Nici un fenomen ceresc n-a avut loc vreodată în această ţară, de 
la întemeierea ei, care să fi fost privit cu admiraţie atât de intensă 
de o anumită categorie de oameni sau cu o aşa de mare groază şi 
zbucium de o altă categorie“. „Frumuseţea maiestuoasă şi măreţia 
ei zăbovesc încă în mintea multora.... Niciodată n-a căzut o ploaie 
mai deasă cum au căzut meteoriţii spre pământ; la răsărit, la apus, 
la miazănoapte şi la miazăzi era la fel. Într-un cuvânt, tot cerul 
părea în mişcare. Manifestarea, aşa cum a fost descrisă în jurnalul 

profesorului Siliman, s-a văzut în toată America de Nord.... De la 
ora două noaptea până în zorii din ziua următoare, cerul fiind foarte 
clar şi fără nori, un joc neîncetat de lumini strălucitoare şi orbitoare 
s-a menţinut pe tot cerul.“ (R.M.Devens, American Progress; or, The 
Great Events of the Greatest Century, cap. 28, pp. 1-5) 

„Nici o limbă, desigur, nu poate descrie splendoarea acelei ma- 
nifestări măreţe ... şi nimeni dintre aceia care n-au văzut-o nu-şi 
poate forma o idee despre slava ei. Părea că toate stelele cerului 
s-au adunat într-un singur punct aproape de zenit, de unde izbucneau 
simultan, cu iuţeala fulgerului, spre toate părțile orizontului; şi cu 
toate acestea nu se consumau — mii veneau în urma altor mii, ca şi 
când ar fi fost create pentru ocazia aceea.“ (F.Reed, în The Cristian 
Advocate and Journal, decembrie 13, 1833). „Un tablou mai real al 
unui smochin care îşi scutură smochinele când este bătut de un vânt 
puternic nu s-a putut vedea până atunci.“ („The Old Countryman“, 
în Portland Evening Advertiser, nov. 26. 1833) 

În New York, în Journal of Commerce, din 14 November 1833, a 
apărut un articol lung cu privire la acest fenomen minunat, conţinând 
următoarea declaraţie: „Nici un filozof sau savant cred că n-a vorbit 
şi nici n-a scris despre un eveniment ca acela de ieri dimineaţă. 
Acum optsprezece secole, un profet a prevestit cu exactitate, dacă 
ne va fi greu să înţelegem că stelele care cad sunt stele căzătoare ... 
singurul sens în care acest lucru este posibil să fie adevărat“. 

În felul acesta s-a manifestat ultimul din acele semne ale ve- 
nirii Sale, cu privire la care Hristos i-a avertizat pe ucenicii Săi: 
„Când veţi vedea toate aceste lucruri, să ştiţi că Fiul omului este 
aproape, este chiar la uşi“. (Matei 24, 33). După aceste semne, loan 
a văzut petrecându-se următorul mare eveniment, şi anume cerurile 
strângându-se ca un sul, în timp ce pământul se cutremura, munţii şi 
insulele erau mutate din locul lor, iar cei nelegiuiţi îngroziţi căutând 
să fugă dinaintea Fiului omului. (Apocalipsa 6, 12-17) 

Mulţi dintre aceia care au fost martorii căderii de stele au socotit 
acest eveniment ca fiind vestitor al judecății viitoare, „un tip înfri- 
coşat, un înainte mergător sigur, un semn al milei despre ziua aceea 
mare şi înfricoşată“. („The Old Countryman“, în Portland Evening 
Advertiser, 26 November 1833). În felul acesta, atenţia oamenilor a 
fost îndreptată către împlinirea profeţiei şi mulţi au fost conduşi să 
dea atenţie avertizării cu privire la a doua venire. 

În anul 1840, o altă împlinire remarcabilă a profeţiei a produs 
un interes larg răspândit. Cu doi ani mai înainte, Josiah Litch, unul 
dintre pastorii conducători ai predicării celei de a doua veniri, a 
publicat o expunere cu privire la Apocalipsa capitolul 9, prezicând 
căderea Imperiului Otoman. După calculele sale, această putere 
urma să fie zdrobită „în anul 1840, în luna August“; cu doar câteva 
zile înainte de împlinire, el scria: „Punând deoparte prima perioadă 
de 150 de ani, care s-a împlinit exact înainte ca Deacozes să se urce 
pe tron cu îngăduinţa turcilor, şi ţinând seamă că cei 391 de ani şi 
cincisprezece zile au început la încheierea acelei prime perioade, 
ea se va termina la 11 August 1840, când puterea otomană din 
Constantinopol se aştepta ca să cadă. Şi lucrul acesta cred că se va 
produce.“ (Josiah Litch, in The Signs of the Times, and Expositor of 
Prophecy, 1 august 1840) 

Chiar la data fixată, Turcia, prin ambasadorii ei, a acceptat pro- 
tecţia puterilor aliate ale Europei, aşezându-se în felul acesta sub 
controlul popoarelor creştine. Evenimentul a împlinit profeția cu 
exactitate (vezi notele suplimentare). Când s-a aflat, mulțimile s-au 
convins de corectitudinea principiilor de interpretare profetică adop- 
tate de Miller şi colaboratorii săi şi un impuls minunat a fost dat 
mişcării advente. Bărbaţi de cultură cu poziţie s-au unit cu Miller 
atât în predicarea, cât şi în publicarea vederilor sale, astfel că, de la 
1840 la 1844, lucrarea s-a întins cu repeziciune. 

William Miller avea o forţă intelectuală puternică, disciplinată 
prin meditaţie şi prin studiu; şi el a adăugat la acestea înţelepciu- 
nea cerului, legându-se de Izvorul înţelepciunii. Era un bărbat de o 
valoare veritabilă, care nu putea decât să impună respect şi stimă 
oriunde integritatea caracterului şi superioritatea morală erau apre- 
ciate. Unind o bunătate reală a inimii cu umilinţa creştină şi cu 
puterea stăpânirii de sine, era atent şi curtenitor cu toţi, gata să as- 
culte părerile altora şi să le cântărească argumentele. Fără pasiune 
sau stimulare, el punea la probă toate teoriile şi învăţăturile prin Cu- 
vântul lui Dumnezeu, iar raţionamentul lui sănătos şi o cunoaştere 
temeinică a Scripturilor îl făceau în stare să respingă rătăcirea şi să 
demaşte falsitatea. 

Cu toate acestea, Miller nu şi-a îndeplinit lucrarea fără să întâm- 
pine o aspră ostilitate. Aşa cum se întâmplase şi cu primii refor- 
matori, era şi acum: adevărurile pe care le prezenta nu erau privite 

favorabil de învățătorii religioşi populari din vremea aceea. Deoa- 
rece aceştia nu-şi puteau susţine poziţia cu Scripturile, erau obligaţi 
să recurgă la afirmaţiile şi învăţăturile oamenilor, precum şi la tra- 
dițiile părinţilor bisericii. Dar Cuvântul lui Dumnezeu era singura 
mărturie acceptată de către predicatorii adevărului advent. „Biblia şi 
numai Biblia“ era cuvântul lor de ordine. Lipsa de argumente din 
Scriptură a împotrivitorilor era înlocuită cu batjocură şi ridiculizare. 
Timp, mijloace şi talente erau folosite pentru a-i înfiera pe aceia a 
căror singură vină era că aşteptau cu bucurie revenirea Domnului lor 
şi se străduiau să trăiască o viaţă sfântă şi să-i îndemne şi pe alţii să 
se pregătească pentru revenirea Sa. 

Eforturile depuse pentru a distrage mintea oamenilor de la su- 
biectul celei de a doua veniri erau neobosite. S-a ajuns chiar să 
se considere un păcat, ceva de care oamenii să se ruşineze, studiul 
profeţiilor în legătură cu venirea lui Hristos şi cu sfârşitul lumii. În 
felul acesta, slujitorii bisericilor din vremea aceea subminau cre- 
dinţa în Cuvântul lui Dumnezeu. Învățăturile lor îi făceau pe oameni 
necredincioşi şi mulţi îşi luau libertatea să meargă după poftele 
lor nelegiuite. Apoi, autorii acestor maşinaţii au aruncat toată vina 
asupra adventiştilor. 

Iar atunci când oamenii inteligenţi şi atenţi se adunau să-l asculte, 
numele lui Miller era rar amintit în presa religioasă, şi atunci numai 
în batjocură şi denigrare. Cei nelegiuiţi şi neglijenţi, încurajați de 
poziţia învăţătorilor religioşi, recurgeau la epitete ruşinoase şi la 
glume josnice şi hulitoare, în eforturile lor de a aduce batjocură 
asupra lui şi a lucrării sale. Omul cu părul cărunt, care-şi părăsise 
un cămin confortabil pentru a călători pe propria cheltuială, din oraş 
în oraş şi din sat în sat, străduindu-se fără încetare să ducă cuvântul 
de avertizare solemnă cu privire la judecata care se apropia, era 
denunţat în mod batjocoritor ca un fanatic, un mincinos, un escroc 
şi speculant. 

Ridicolul, înşelăciunea şi abuzul puse în seama lui au provocat 
un protest plin de indignare, chiar din partea presei laice. „A trata 
un subiect de o aşa măreție copleşitoare şi având consecinţe atât 
de grozave“ cu uşurinţă şi dispreţ era declarat de oamenii din lume 
„nu numai o batjocură faţă de sentimentele propagatorilor şi apără- 
torilor lui“, ci „se făcea o glumă din ziua judecății, o batjocură la 

Însăşi adresa Dumnezeirii şi dispreţ faţă de grozăviile barei Sale de 
judecată.“ (Bliss, p. 183) 

Instigatorul răului căuta nu numai să facă fără efect solia adventă, 
dar să-l distrugă chiar şi pe sol. Miller făcea o aplicaţie a adevăru- 
lui Scripturii pentru inimile ascultătorilor, mustrându-le păcatele şi 
tulburându-le mulţumirea de sine, dar cuvintele lui clare şi tăioase le 
trezea vrăjmăşia. Împotrivirea manifestată de către membrii bisericii 
faţă de această solie îi încuraja pe cei josnici să-şi îngăduie libertăţi 
şi mai mari; duşmanii complotau chiar să-i ia viaţa când va părăsi 
locul de adunare. Dar îngerii sfinţi erau în mijlocul mulţimii şi o dată 
unul dintre ei, în chip de om, l-a luat de braţ pe slujitorul Domnului 
şi l-a condus în siguranţă prin mijlocul mulţimii înfuriate. Lucrarea 
lui nu era încă terminată, iar Satana împreună cu emisarii lui au fost 
dezamăgiţi în toate planurile lor. 

În ciuda oricărei împotriviri, interesul faţă de mişcarea adventă 
continua să crească. De la zeci şi sute, numărul ascultătorilor cres- 
cuse cu miile. Aceştia se bucuraseră un timp de o acceptare deplină 
din partea diferitelor lor biserici, dar după o vreme, spiritul de îm- 
potrivire s-a manifestat chiar şi asupra acestor noi convertiți, iar 
bisericile au început să ia măsuri disciplinare faţă de aceia care îm- 
brăţişaseră vederile lui Miller. Această acţiune cerea un răspuns din 
partea lui Miller care, printr-o scrisoare deschisă către creştinii din 
toate denominaţiunile, le solicita ca, în cazul în care învăţăturile lui 
erau rătăcite, să i se dovedească rătăcirea cu Scripturile. 

„Ce am crezut noi“, spunea el, „care nu ni s-a poruncit prin 
Cuvântul lui Dumnezeu, despre care voi înşivă declaraţi că este 
singura regulă de credinţă şi practică? Ce am făcut noi care să 
provoace denunţări atât de violente împotriva noastră, de la amvoane 
şi prin presă, şi vă determină să ne excludeţi pe noi (adventiştii) din 
bisericile şi din mijlocul frăţiei?... Dacă suntem greşiţi, vă rugăm 
arătaţine în ce constă greşeala noastră. Arătaţine din Cuvântul lui 
Dumnezeu că suntem în rătăcire; am fost destul batjocoriţi, aceasta 
nu ne va convinge niciodată că suntem greşiţi; numai Cuvântul lui 
Dumnezeu ne poate schimba concepţiile. Concluziile noastre s-au 
format în mod deliberat şi cu rugăciune, când am văzut dovezile din 
Scripturi.“ (Idem, pp. 250. 252) 

De la un veac la altul, avertizările pe care Dumnezeu le-a trimis 
lumii prin slujitorii Săi au fost primite cu aceeaşi neîncredere şi 

necredinţă. Când nelegiuirea antediluvienilor L-au determinat să 
aducă un potop de ape peste pământ, El le-a făcut cunoscut mai 
dinainte planul Său pentru ca ei să se întoarcă de la căile lor rele. 
Timp de o sută două zeci de ani a răsunat în urechile lor avertizarea 
să se pocăiască, până ce mânia lui Dumnezeu s-a manifestat în 
distrugerea lor. Dar solia li s-a părut ca o poveste stupidă şi n- 
au crezut-o. Aşa că, încurajați în nelegiuirea lor, ei şi-au bătut joc 
de solul lui Dumnezeu, au tratat cu uşurinţă chemările lui şi l-au 
acuzat chiar de încumetare. Cum îndrăzneşte un om să se ridice 
împotriva tuturor oamenilor mari ai pământului? Dacă solia lui Noe 
ar fi adevărată, de ce nu a înţeles toată lumea lucrul acesta şi n- 
a crezut-o? Susținerea unui om împotriva înţelepciunii a mii de 
oameni! Ei nu vor crede avertizarea şi nu-şi vor căuta adăpost în 
corabie. 

Batjocoritorii arătau către lucrurile din natură — la succesiunea 
neabătută a anotimpurilor, la cerul albastru din care nu plouase 
niciodată sau la câmpiile verzi înviorate de roua nopţii şi strigau: 
„Nu ne spune el poveşti?“ Şi, în mod dispreţuitor, l-au declarat pe 
predicatorul neprihănirii un exaltat entuziast, continuând cu mai 
multă stăruinţă în căutarea plăcerii şi mai hotărâți pe căile lor rele 
decât înainte. Dar necredinţa lor n-a anulat evenimentul prevestit. 
Dumnezeu a avut îndelungă răbdare cu nelegiuirea lor, dându-le o 
ocazie deosebită pentru pocăință; dar la timpul stabilit, judecățile 
Sale au căzut peste aceia care respinseseră mila Sa. 

Hristos a spus că se va manifesta aceeaşi necredinţă şi cu privire 
la a doua Sa venire. Aşa cum oamenii din zilele lui Noe „n-au ştiut 
nimic până ce a venit potopul şi i-a luat pe toţi“, tot astfel, după 
cuvintele Mântuitorului nostru, „va fi şi la venirea Fiului omului“. 
(Matei 24, 39). Când pretinsul popor al lui Dumnezeu se uneşte cu 
lumea, trăind aşa cum trăieşte ea şi uninduse cu ea în pofte vinovate, 
când luxul lumii devine luxul bisericii; când clopotele căsătoriei sună 
şi toţi privesc înainte către mulţi ani de prosperitate pământească, 
atunci, deodată, aşa cum fulgerul străluceşte pe cer, va veni sfârşitul 
visurilor şi nădejdilor amăgitoare. 

Aşa cum Dumnezeu l-a trimis pe slujitorul Său să avertizeze 
lumea cu privire la venirea potopului, tot aşa i-a trimis pe solii Săi 
aleşi să facă cunoscut apropierea judecății finale. După cum con- 
temporanii lui Noe au râs batjocoritor la prevestirile predicatorului 

neprihănirii, tot astfel în zilele lui Miller mulţi, chiar dintre aceia care 
se socoteau din poporul lui Dumnezeu, şi-au bătut joc de cuvintele 
de avertizare. 

Dar de ce oare învăţătura şi predicarea celei de a doua veniri a 
lui Hristos nu au fost bine primite de biserică? În timp ce pentru 
cei nelegiuiţi venirea Domnului aduce vai şi dezamăgire, pentru cel 
neprihănit este încărcată de bucurie şi nădejde. Acest mare adevăr 
fusese mângâierea celor credincioşi ai lui Dumnezeu în toate veacu- 
rile; de ce devenise el, asemenea Autorului, „o piatră de poticnire 
şi o stâncă de blestem“ pentru pretinsul Său popor? Domnul Însuşi 
făgăduise ucenicilor Săi: „După ce Mă voi duce şi vă voi pregăti un 
loc, Mă voi întoarce şi vă voi lua cu Mine“. (loan 14, 3). Mântui- 
torul milostiv a fost Acela care, anticipând singurătatea şi necazul 
urmaşilor Săi, a însărcinat pe îngeri să-i mângâie cu asigurarea că 
EI va veni iarăşi la fel cum Se înălța la cer. Şi atunci când ucenicii 
stăteau cu ochii pironiţi spre cer, pentru a prinde ultima privire a 
Aceluia pe care-L iubeau, atenţia le-a fost atrasă de cuvintele în- 
gerului: „Bărbaţi Galileeni, de ce staţi şi vă uitaţi spre cer? Acest 
Isus, care S-a înălţat la cer din mijlocul vostru, va veni în acelaşi 
fel cum L-aţi văzut mergând la cer.“ (Faptele Apostolilor 1, 11). 
Nădejdea le-a fost aprinsă iarăşi de solia îngerului. Ucenicii „s-au 
întors la Ierusalim cu mare bucurie; şi stăteau totdeauna în templu, 
lăudând şi binecuvântând pe Dumnezeu.“ (Luca 24, 52.53). Ei nu se 
bucurau pentru că Isus se despărţise de ei şi erau lăsaţi să se lupte 
cu încercările şi ispitele lumii, ci datorită asigurării îngerilor că El 
urma să vină iarăşi. 

Vestea revenirii lui Hristos ar trebui să fie acum ca atunci când 
a fost adusă de îngeri păstorilor din Betleem, o veste plină de o 
mare bucurie. Aceia care ÎI iubesc cu adevărat pe Mântuitorul nu 
pot decât să salute cu bucurie vestea care se găseşte în Cuvântul 
lui Dumnezeu, că Acela în care sunt concentrate nădejdile de viaţă 
veşnică vine iarăşi, nu ca să fie insultat, disprețuit şi lepădat, aşa 
cum a fost la prima venire, ci în putere şi slavă ca să-Şi răscumpere 
poporul. Cei care nu-L iubesc pe Mântuitorul sunt aceia care doresc 
ca El să rămână acolo şi nu poate fi o dovadă mai convingătoare că 
bisericile s-au depărtat de Dumnezeu decât supărarea şi frământarea 
provocată de această solie trimisă de Cer. 

Aceia care au primit solia adventă simțeau nevoia de pocăință şi 
umilinţă înaintea lui Dumnezeu. Mulți oscilaseră multă vreme între 
Hristos şi lume, dar acum simțeau că a venit timpul să ia o atitudine. 
„Lucrurile veşnice le apăreau într-o realitate neobişnuită. Cerul era 
adus aproape şi ei se vedeau vinovaţi înaintea lui Dumnezeu.“ (Bliss 
147). Creştinii erau treziţi la o nouă viaţă spirituală. Erau determinaţi 
să simtă că timpul era scurt, că tot ce aveau de făcut pentru aproa- 
pele lor trebuia făcut repede. Cele pământeşti îşi pierdeau valoarea, 
veşnicia părea că se deschide înaintea lor, iar sufletul, cu tot ce se 
raporta la fericirea sau la nenorocirea lor eternă, întuneca în ochii lor 
orice ţintă vremelnică. Duhul lui Dumnezeu era asupra lor şi dădea 
putere apelurilor arzătoare făcute atât fraţilor, cât şi păcătoşilor, ca ei 
să se pregătească pentru Ziua lui Dumnezeu. Mărturia tăcută a vieţii 
lor zilnice era o mustrare continuă pentru membrii bisericii, forma- 
lişti şi neconsacraţi. Aceştia nu doreau să fie tulburaţi în urmărirea 
plăcerilor lor, în devoţiunea lor faţă de câştigul de bani şi în ambiția 
lor după onoare lumească. Astfel apărea vrăjmăşia şi împotrivirea 
contra credinţei advente şi a acelora care o vesteau. 

Când au văzut că argumentele din perioadele profetice nu puteau 
fi contrazise, împotrivitorii au încercat să descurajeze cercetarea 
subiectului, susținând învăţătura că proorociile erau sigilate. În felul 
acesta, protestanții urmau căile romaniştilor. În timp ce biserica pa- 
pală ascundea Biblia (vezi notele suplimentare) de popor, bisericile 
protestante pretindeau că o parte importantă a Cuvântului Sfânt — şi 
anume aceea care aduce la cunoştinţă adevăruri speciale aplicabile 
timpului nostru — nu puteau fi înţelese. 

Pastorii şi poporul declarau că profeţiule din Daniel şi Apocalipsa 
erau nişte taine neînţelese. Dar Hristos i-a îndreptat pe ucenicii Săi 
către cuvintele profetului Daniel, privitoare la evenimentele care 
aveau să aibă loc în vremea lor, şi a spus: „Cine citeşte să înţeleagă“. 
(Matei 24, 15). Iar susţinerea că Apocalipsa era o taină ce nu poate 
fi înţeleasă este contrazisă de însuşi titlul cărții: „Descoperirea lui 
Isus Hristos, pe care i-a dat-o Dumnezeu, pentru a arăta robilor Săi 
lucrurile care au să se întâmple în curând.... Ferice de cine citeşte 
şi de cel ce ascultă cuvintele acestei proorocii şi păzeşte lucrurile 
scrise în ea; căci vremea este aproape.“ (Apocalipsa 1, 1-3) 

Profetul spunea: „Ferice de cine citeşte!“ Sunt unii care nu vor 
citi; binecuvântarea nu este pentru ei. „Şi de cine ascultă“. Sunt alţii, 

de asemenea, care nu vor să asculte nimic cu privire la profeţi; bine- 
cuvântarea nu este nici pentru această categorie. „Şi păzesc lucrurile 
scrise în ea“; mulți refuză să ia seama la avertizările şi îndemnurile 
cuprinse în Apocalipsa; dar nici unul din aceştia nu poate cere bine- 
cuvântarea făgăduită. Toţi aceia care iau în râs subiectele proorociei 
şi-şi bat joc de simbolurile date aici cu solemnitate, toţi aceia care 
refuză să-şi schimbe viaţa şi să se pregătească pentru venirea Fiului 
omului vor rămâne nebinecuvântaţi. 

Ţinând seama de mărturia inspiraţiei, cum îndrăznesc oamenii să 
înveţe că Apocalipsa este o taină dincolo de puterea de pătrundere a 
înţelepciunii omeneşti? Ea este o taină descoperită, o carte deschisă. 
Studiul Apocalipsei îndreaptă mintea către profeţiule lui Daniel şi 
amândouă prezintă cele mai importante directive date de Dumnezeu 
oamenilor, cu privire la evenimentele care vor avea loc la încheierea 
istoriei acestei lumi. 

Lui loan i-au fost descoperite scene de un interes profund şi 
emoţionant în experienţa bisericii. A văzut poziţia, primejdiile, con- 
fhictele şi eliberarea finală a poporului lui Dumnezeu. El raportează 
soliile de încheiere care vor coace secerişul pământului fie ca roade 
pentru grânarul ceresc, fie ca paie pentru focul nimicitor. Subiecte de 
o importanţă colosală i-au fost descoperite, îndeosebi pentru biserica 
sfârşitului, ca aceia care se vor întoarce de la rătăcire la adevăr să fie 
instruiți cu privire la primejdiile şi luptele ce le stau înainte. Nimeni 
nu trebuie să fie în întuneric faţă de ceea ce va veni peste pământ. 

Atunci de ce această neştiinţă larg răspândită cu privire la o parte 
atât de importantă a Sfintelor Scripturi? De ce această împotrivire ge- 
nerală de a cerceta învăţăturile ei? Nu este decât materializarea unui 
efort studiat al prinţului întunericului, de a ascunde de oameni ceea 
ce descoperă amăgirile lui. Pentru motivul acesta Hristos, Descoperi- 
torul, prevăzând lupta ce se va duce împotriva studierii Apocalipsei, 
a pronunţat o binecuvântare asupra tuturor acelora care vor citi, vor 
asculta şi vor păzi cuvintele proorociei. 


Capitolul 19 — Lumină prin întuneric 


Lucrarea lui Dumnezeu de pe pământ — prezintă, de la un 
veac la altul, o asemănare izbitoare în orice reformă mare sau miş- 
care religioasă. Principiile lui Dumnezeu în procedeele cu oamenii 
sunt totdeauna aceleaşi. Mişcările importante ale prezentului îşi au 
paralele în acelea ale trecutului, iar experienţa bisericii din primele 
veacuri are lecţii de mare valoare pentru timpul nostru. 

Nici un adevăr nu este mai clar arătat în Biblie ca acela că 
Dumnezeu, prin Duhul Său cel Sfânt, îi conduce în mod deosebit 
pe slujitorii Săi de pe pământ în marile mişcări, pentru a face să 
înainteze lucrarea de mântuire. Oamenii sunt instrumente în mâna 
lui Dumnezeu, folosiţi de El pentru împlinirea planurilor Sale de 
har şi de milă. Fiecare are o parte de îndeplinit; fiecăruia îi este 
acordată o măsură de lumină, adaptată la nevoile timpului său şi 
îndestulătoare spre a-l face în stare să împlinească lucrarea pe care 
Dumnezeu i-a dat s-o facă. Cu toate acestea, nici un om, oricât ar 
fi fost el onorat de Cer, n-a ajuns la o înţelegere deplină a marelui 
Plan de Mântuire sau chiar la o apreciere desăvârşită a planului divin 
în lucrarea timpului său. Oamenii nu înţeleg pe deplin ce ar dori 
Dumnezeu să aducă la îndeplinire prin lucrarea pe care le-o dă de 
făcut; ei nu înţeleg sub toate aspectele ei solia pe care o rostesc în 
numele Său. 

„Poţi spune tu că poți pătrunde adâncimile lui Dumnezeu, că 
poţi ajunge la cunoştinţa desăvârşită a Celui Atotputernic?* „Căci 
gândurile Mele nu sunt gândurile voastre, şi căile voastre nu sunt 
căile Mele, zice Domnul. 

Ci, cât sunt de sus cerurile faţă de pământ, atât sunt de sus că- 
ile Mele faţă de căile voastre şi gândurile Mele faţă de gândurile 
voastre!“ „Eu sunt Dumnezeu, şi nu este altul, Eu sunt Dumnezeu 
şi nu este nici unul ca Mine. Eu am vestit de la început ce are să se 
întâmple şi cu mult înainte ce nu este încă împlinit.“ (lov 11, 7; Isaia 
55, 8.9; 46, 9.10). 

Chiar şi proorocii, care au fost favorizați cu o iluminare deosebită 
a Duhului, n-au înţeles pe deplin importanţa descoperirilor încre- 
dinţate lor. Înţelesul avea să fie dezvăluit de la un veac la altul, pe 
măsură ce poporul lui Dumnezeu urma să aibă nevoie de îndrumarea 
cuprinsă în ele. 

Petru, scriind despre mântuirea adusă la lumină prin Evanghelie, 
spune: „Proorocii, care au proorocit despre harul care vă era păstrat 
vouă, au făcut din mântuirea aceasta ţinta cercetărilor şi căutării lor 
stăruitoare. Ei cercetau să vadă ce vreme şi ce împrejurări avea în 
vedere Duhul lui Hristos, care era în ei, când vestea mai dinainte 
patimile lui Hristos şi slava de care aveau să fie urmate. Lor le-a 
fost descoperit că nu pentru ei înşişi, ci pentru voi spuneau ei aceste 
lucruri.“ (1 Petru 1, 10-12). 

Cu toate că nu le-a fost dat proorocilor să înţeleagă deplin lucru- 
rile descoperite, ei au căutat cu stăruinţă să primească toată lumina 
pe care Dumnezeu le-o descoperise după buna Sa plăcere. Ei „cer- 
cetau cu stăruinţă, căutând să vadă ce vreme şi ce împrejurări avea 
în vedere Duhul lui Hristos care era în ei!“ Ce lecţie pentru popo- 
rul lui Dumnezeu din era creştină, pentru a cărui folosinţă au fost 
date aceste proorocii slujitorilor Săi! „Lor le-a fost descoperit că nu 
pentru ei înşişi, ci pentru noi spuneau aceste lucruri“. Observaţi pe 
aceşti oameni sfinţi ai lui Dumnezeu, cercetând cu stăruinţă desco- 
peririle date lor pentru generaţiile care nu se născuseră încă. Puneţi 
în contrast zelul lor sfânt cu neglijenţa manifestată de cei favorizați 
din zilele sfârşitului faţă de acest dar al cerului. Ce mustrare pentru 
cei indiferenți, iubitori de comoditate şi lume, care se mulţumesc să 
declare că profeţiile nu pot fi înţelese! 

Deşi minţile mărginite ale oamenilor nu sunt în stare să pătrundă 
în sfaturile Celui Infinit sau să înţeleagă deplin realizarea scopurilor 
Sale, se întâmplă adesea ca, din cauza vreunei greşeli sau vreunei 
neglijenţe din partea lor, să înţeleagă slab soliile Cerului. Nu rareori 
mintea oamenilor şi chiar a slujitorilor lui Dumnezeu este atât de 
orbită de părerile omeneşti, de tradiţii şi de învăţăturile false ale 
oamenilor, încât nu sunt în stare să prindă decât în parte lucrurile 
mari pe care El le-a descoperit în Cuvântul Său. Aşa au stat lucrurile 
cu ucenicii lui Hristos, chiar atunci când Mântuitorul era cu ei în 
persoană. Mintea lor era îmbibată de concepţia populară cu privire 
la Mesia, ca prinţ pământesc, care urma să-l ridice pe Israel pe tronul 


Lumină prin întuneric 297 


împărăției universale, şi nu puteau înţelege însemnătatea cuvintelor 
Lui prin care prevestea suferinţele şi moartea Sa. 

Însuşi Hristos îi trimisese cu solia: „S-a împlinit vremea, şi Împă- 
răţia lui Dumnezeu este aproape: pocăiţi-vă şi credeţi în Evanghelie“. 
(Marcu 1, 15). Această solie era întemeiată pe profeția capitolului 9 
din Daniel. Cele şaizeci şi nouă de săptămâni erau arătate de înger 
că se întind până la „prinţul Mesia“, iar ucenicii priveau înainte, cu 
speranţe sigure şi cu anticipări pline de bucurie, spre întemeierea 
împărăției lui Mesia la Ierusalim, pentru a conduce pământul întreg. 

Ei predicau solia pe care Hristos le-o încredinţase, cu toate că 
înțelegeau greşit sensul ei. În timp ce vestirea lor se întemeia pe 
pasajul din Daniel 9, 25, ei nu vedeau în versetul următor al aceluiaşi 
capitol că Mesia avea să fie stârpit. Încă de la naşterea Sa, inimile lor 
se opriseră la slava anticipată a unei împărăţii pământeşti, şi aceasta 
le-a orbit înţelegerea atât faţă de prevederile proorociei, cât şi faţă 
de cuvintele lui Hristos. 

Cu toate acestea, ei şi-au adus la îndeplinire datoria, prezentând 
naţiunii iudaice chemarea plină de milă şi apoi, chiar atunci când se 
aşteptau să-L vadă pe Domnul lor urcând pe tronul lui David, L-au 
văzut prins ca un răufăcător, biciuit, batjocorit, condamnat şi înălţat 
pe crucea Calvarului. Ce 

disperare şi groază au înfrânt inimile ucenicilor în zilele când 
Domnul lor dormea în mormânt! 

Hristos venise la timpul precis şi în felul proorocit de profeție. 
Mărturia Scripturii se împlinise în toate amănuntele lucrării Sale. 
El predicase solia mântuirii şi „Cuvântul Lui era plin de putere“. 
Inimile ascultătorilor mărturisiseră că El era din ceruri. Cuvântul şi 
Duhul lui Dumnezeu atestaseră însărcinarea divină a Fiului Său. 

Ucenicii se ţineau neîntrerupt, cu o dragoste ce nu piere, de 
Domnul lor iubit. Şi cu toate acestea, mintea lor era învăluită în 
nesiguranţă şi îndoială. În chinul lor, nu şi-au amintit de cuvintele 
lui Hristos care arătau înainte către suferinţele şi moartea Sa. Dacă 
Isus din Nazaret fusese adevăratul Mesia, ar fi fost ei aruncaţi în 
durere şi dezamăgire? Aceasta era întrebarea care le tortura sufletele, 
în timp ce Mântuitorul zăcea în mormântul Său, în ceasurile disperate 
ale acelui Sabat care despărțea moartea de învierea Sa. 

Cu toate că noaptea durerii adusese întuneric în jurul acestor 
urmaşi ai lui Isus, ei n-au fost uitaţi. Profetul spunea: „Chiar dacă 


298 Tragedia veacurilor 


stau în întuneric, totuşi Domnul este Lumina mea! El mă va scoate 
la lumină, şi voi privi dreptatea Lui“ (Mica 7, 8.9) „lată că nici 
chiar întunericul nu este întunecos pentru tine: ci noaptea străluceşte 
ca ziua şi întunericul ca lumina“. Dumnezeu spune: „Celui fără 
prihană îi răsare o lumină în întuneric“. „Voi duce pe orbi pe un 
drum necunoscut de ei, îi voi povăţui pe cărări neştiute de ei; voi 
preface întunericul în lumină, înaintea lor, şi locurile strâmbe în 
locuri netede; iată ce voi face, şi nu-i voi părăsi.“ (Psalmii 139, 12; 
112, 4; Isaia 42, 16. 

Vestirea pe care o duseseră ucenicii în numele Domnului era 
corectă în toate amănuntele, iar evenimentele către care arătase ea 
aveau loc chiar atunci. 

„S-a împlinit vremea şi Împărăţia lui Dumnezeu este la uşi“, 
fusese solia lor. La încheierea „vremii“ — a celor şaizeci şi nouă de 
săptămâni, din Daniel capitolul 9, care urmau să se întindă până la 
„Unsul“, Mesia — Hristos primise ungerea Duhului, după ce fusese 
botezat de Ioan în Iordan. Iar Împărăţia lui Dumnezeu, despre care 
ei spuseseră că este la uşi, fusese întemeiată prin moartea lui Hristos. 
Această împărăție nu era aşa cum fuseseră ei învăţaţi să creadă, o 
împărăție pământească. Nu era nici împărăţia aceea veşnică, ne- 
muritoare, care va fi întemeiată atunci când „domnia, stăpânirea şi 
puterea tuturor împărăţuilor de sub cerul întreg, vor fi date poporului 
sfinților Celui Preaînalt“, acea împărăție veşnică în care „toate pute- 
rile ÎL vor sluji şi-L vor asculta“. (Daniel 7, 27). În Biblie, expresia 
„Împărăţia lui Dumnezeu“ este folosită pentru a desemna atât împă- 
răţia harului, cât şi împărăţia slavei. Împărăţia harului este scoasă în 
evidenţă de Pavel în Epistola către Evrei. După ce arată spre Hristos, 
ca Mijlocitor plin de milă, care „este mişcat de simţul slăbiciunilor 
noastre“, apostolul spune: „Să ne apropiem cu încredere de scaunul 
harului, ca să căpătăm îndurare şi să găsim har“. (Evrei 4, 15.16). 
Tronul harului reprezintă împărăţia harului, deoarece existenţa unui 
tron implică existenţa unei împărăţii. În multe din parabolele Sale, 
Hristos întrebuinţează expresia „împărăţia cerurilor“ pentru a descrie 
lucrarea harului divin asupra inimilor oamenilor. 

În felul acesta tronul slavei reprezintă împărăţia slavei; şi la 
această împărăție se face referire în cuvintele Mântuitorului: „Când 
va veni Fiul omului în slava Sa, cu toţi sfinţii îngeri, va şedea pe 
scaunul de domnie al slavei Sale. Toate neamurile vor fi adunate 

înaintea Lui“. (Matei 25, 31.32). Această împărăție este încă în viitor. 
Nu se va întemeia, până la a doua venire a lui Hristos. 

Împărăţia harului însă a fost instituită imediat după căderea 
omului, când a fost pus în aplicare planul pentru mântuirea neamului 
omenesc căzut. Până atunci, ea exista în planul şi în făgăduinţa 
lui Dumnezeu; şi prin credinţă oamenii pot deveni supuşii ei. Dar 
în realitate n-a fost întemeiată până la moartea lui Hristos. Chiar 
după intrarea în lucrarea Sa pământească, Mântuitorul, împovărat 
de încăpăţânarea şi nerecunoştinţa oamenilor, Se putea retrage de la 
jertfirea pe Calvar. În Ghetsemani, paharul de amărăciune a tremurat 
în mâna Sa. El putea chiar şi atunci să-Şi şteargă sudoarea de sânge 
de pe frunte şi să lase neamul omenesc vinovat să piară în nelegiuirea 
lui. Dacă ar fi făcut lucrul acesta, n-ar mai fi fost răscumpărare pentru 
omenirea căzută. Dar când Mântuitorul Şi-a dat viaţa şi cu ultima 
suflare a strigat „S-a sfârşit“, atunci împlinirea Planului de Mântuire 
a fost asigurată. Făgăduinţa mântuirii făcută perechii păcătoase în 
Eden a fost ratificată. Împărăţia harului, care până acum existase 
prin făgăduinţa lui Dumnezeu, a fost atunci întemeiată. 

În felul acesta moartea lui Hristos — chiar evenimentul pe care 
ucenicii îl socotiseră ca fiind nimicirea finală a nădejdii lor — a fost 
aceea care a asigurato pentru vecie. În timp ce îi aruncase în cea 
mai crudă dezamăgire, ea era dovada culminantă a corectitudinii 
credinţei lor. Evenimentul care-i umpluse de jale şi disperare era 
acela care deschidea uşa nădejdii pentru orice fiu al lui Adam şi în 
care se concentra viaţa viitoare şi fericirea veşnică pentru toţi cei 
credincioşi ai lui Dumnezeu din toate veacurile. 

Planurile milei infinite şi-au ajuns împlinirea chiar şi în dezamă- 
girea ucenicilor. În timp ce inimile lor fuseseră câştigate de harul 
divin şi de puterea învățăturilor lui Isus, care „a vorbit cum n-a vorbit 
niciodată vreun om“, totuşi, aurul curat al iubirii lor pentru Domnul, 
era amestecat de mândrie lumească şi ambiţii egoiste. Chiar şi în 
camera unde au mâncat Paştele, în ora aceea solemnă când Domnul 
lor intrase deja în întunericul din Ghetsemani, „se luptau între ei, 
care să fie socotit cel mai mare“. (Luca 22, 24). Gândul lor era la 
tron, coroană şi slavă, în timp ce chiar în faţa lor se afla ruşinea, 
agonia din grădină, sala de judecată şi crucea Calvarului. Mândria 
inimii lor, setea lor de slavă pământească, era aceea care-i făcuse să 
se prindă, cu atâta încăpățânare, de învăţătura rătăcită a vremii lor 

ŞI să treacă neatenţi pe lângă cuvintele Mântuitorului, care arătau 
natura adevărată a Împărăției Sale şi către agonia şi moartea Sa. Şi 
aceste rătăciri au dus la încercarea — dureroasă, dar necesară — 
care fusese îngăduită pentru îndreptarea lor. Cu toate că ucenicii 
înţeleseseră greşit însemnătatea soliei lor şi nu-şi dăduseră seama de 
aşteptările lor, predicaseră totuşi avertizarea dată de Dumnezeu, iar 
Domnul urma să le răsplătească credinţa şi să le onoreze ascultarea. 
Lor urma să le fie încredinţată lucrarea de predicare, către toate 
neamurile, a Evangheliei slăvite despre Domnul lor înviat. Aceasta 
trebuia să-i pregătească pentru lucrarea în vederea căreia le fusese 
îngăduită experienţa ce li se păruse atât de amară. 

După învierea Sa, Isus S-a arătat ucenicilor Săi pe calea către 
Emaus şi, începând „de la Moise şi de la toţi proorocii, le-a tâlcuit 
în toate Scripturile, ce era cu privire la EI“. (Luca 24, 27). Inimile 
ucenicilor s-au trezit, credinţa s-a aprins. Ei erau „născuţi din nou la 
o nădejde vie“, chiar înainte ca Isus să li Se descopere. Planul Lui 
era să le lumineze înţelegerea şi să le prindă credinţa de „Cuvântul 
temeinic al profeţiei“. El dorea ca adevărul să prindă o rădăcină pu- 
ternică în mintea lor, nu numai pentru că era susţinut de mărturia Sa 
personală, ci datorită dovezilor neîndoielnice prezentate de simbolu- 
rile şi umbrele legii tipice şi de către profeţiile Vechiului Testament. 
Trebuie ca urmaşii lui Hristos să aibă o credinţă inteligentă nu numai 
pentru ei, ci şi pentru a putea duce lumii cunoştinţa despre Hristos. 
Şi, ca prim pas în răspândirea acestei cunoştinţe, Isus i-a îndreptat 
pe ucenici către „Moise şi toţi proorocii“. Aceasta era mărturia dată 
de Mântuitorul înviat cu privire la valoarea şi importanţa Scripturilor 
Vechiului Testament. 

Ce schimbare s-a produs în inimile ucenicilor când au privit 
încă o dată faţa iubită a Mântuitorului! (Luca 24, 32). Într-un sens 
mai deplin şi mai desăvârşit decât înainte, ei „L-au găsit pe Acela 
despre care a scris Moise în lege şi prooroci“. Nesiguranţa, chinul 
şi disperarea au făcut loc unei certitudini desăvârşite, unei credinţe 
neumbrite. Nu e de mirare că după înălţarea Sa ei „erau continuu în 
templu lăudându-L şi binecuvântându-L pe Dumnezeu“. Oamenii, 
ştiind numai despre moartea infamă a Mântuitorului, se aşteptau să 
vadă pe faţa lor expresia amărăciunii, a confuziei şi a înfrângerii; dar 
au văzut bucurie şi biruinţă. Ce pregătire primiseră aceşti ucenici 
pentru lucrarea care le stătea înainte! Ei trecuseră prin cele mai 

adânci încercări care fuseseră posibile în experienţa lor şi au văzut 
cum, atunci când orice viziune omenească era pierdută, Cuvântul 
lui Dumnezeu se împlinise triumfând. De aici înainte ce putea slăbi 
credinţa şi ce putea răci zelul iubirii lor? În cea mai aprigă durere, ei 
avuseseră „o mângâiere puternică“, o nădejde care era ca „o ancoră 
a sufletului, tare şi neclintită“ (Evrei 6, 18.19). Ei fuseseră martori 
ai înţelepciunii şi puterii lui Dumnezeu şi erau încredinţaţi că „nici 
moartea, nici viaţa, nici îngerii, nici stăpânirile, nici puterile, nici 
lucrurile de acum, nici cele viitoare, nici înălţimea, nici adâncimea, 
şi nici o altă făptură“ nu erau în stare să-i despartă „de dragostea 
lui Dumnezeu care este în Hristos Isus, Domnul nostru“. „În toate 
aceste lucruri, spuneau ei, suntem mai mult decât biruitori prin Acela 
care ne-a iubit.“ (Romani 8, 38.39.37). „Cuvântul lui Dumnezeu 
dăinuieşte în veac.“ (1 Petru 1, 25). „Şi cine ne osândeşte? Hristos a 
murit, mai mult, El a înviat şi este chiar la dreapta lui Dumnezeu şi 
mijloceşte pentru noi.“ (Romani 8, 34) 

„Poporul Meu“, zice Domnul, „nu va mai fi niciodată de ocară“. 
(Ioel 2, 20). „Seara vine plânsul iar dimineaţa vine veselia.“ (Psalmii 
30, 5). Când în ziua învierii aceşti ucenici s-au întâlnit cu Mântui- 
torul, inimile lor ardeau în ei când ascultau cuvintele Sale; când au 
văzut fruntea, mâinile şi picioarele care fuseseră zdrobite pentru ei, 
când, înainte de înălţarea Sa, Isus i-a condus afară din Betania, şi 
ridicându-şi mâinile în semn de binecuvântare, le-a poruncit: „Mer- 
geţi în toată lumea şi predicaţi Evanghelia“, adăugând: „lată, că Eu 
sunt cu voi întotdeauna“ (Marcu 16, 15; Matei 28, 20); când în Ziua 
Cincizecimii Mângâietorul făgăduit a coborât şi a fost dată putere 
de sus, iar sufletele credincioşilor au tresărit de conştienţa prezenţei 
Domnului lor înălţat, atunci, chiar dacă, asemenea Lui, ar fi trebuit 
să treacă prin sacrificiu şi martiraj, ei nu ar fi dat slujirea Evangheliei 
harului Său şi „coroana neprihănirii“, care va fi primită la venirea Sa, 
pentru slava unui tron pământesc care fusese nădejdea de la început 
a uceniciei lor. El, care „va face cu mult mai mult decât putem noi 
cere sau gândi“, le-a acordat părtăşia suferințelor Sale, comunicarea 
bucuriei Sale, „bucuria de a aduce multe suflete la slavă, o bucurie 
negrăită“, „o greutate veşnică de slavă“, faţă de care, spune Pavel, 
suferinţele noastre de o clipă nu merită să fie comparate. 

Experienţa ucenicilor care au predicat „Evanghelia Împărăției“ 
la prima venire a lui Hristos îşi are corespondentul în experienţa 

acelora care au predicat solia celei de a doua veniri a Sa. După cum 
ucenicii au mers predicând: „S-a împlinit vremea şi Împărăţia lui 
Dumnezeu este aproape“, tot astfel Miller şi tovarăşii lui au predicat 
că perioada profetică din urmă şi cea mai lungă, scoasă în evidenţă de 
Biblie, era gata să se încheie, că judecata era aproape, iar împărăţia 
veşnică urma să se arate. Predicarea venirii, de către ucenici, se 
întemeia pe cele şaptezeci de săptămâni din Daniel capitolul 9. Dar 
solia lui Miller şi a tovarăşilor săi anunţa încheierea celor 2300 de 
zile, din Daniel 8, 14, din care cele şaptezeci de săptămâni erau doar 
o parte. Predicarea fiecăruia s-a întemeiat pe împlinirea unei alte 
părți din aceeaşi mare perioadă profetică. 

Asemenea primilor ucenici, William Miller şi tovarășii lui n-au 
înţeles deplin importanţa soliei pe care o vesteau. Rătăciri, care 
fuseseră împământenite de multă vreme în biserică, i-a împiedicat 
să ajungă la o interpretare corectă a unui punct important al pro- 
feţiei. De aceea, cu toate că au vestit solia pe care Dumnezeu le-a 
încredinţat-o să o ducă lumii, printr-o înţelegere greşită a sensului 
ei, au suferit dezamăgirea. 

În explicarea pasajului din Daniel 8, 14: „Până vor trece 2300 
de zile apoi sfântul locaş va fi curăţit“, Miller, aşa cum s-a stabilit, 
a adoptat concepţia, primită unanim, că pământul este sanctuarul 
şi a crezut că, de fapt, curățirea sanctuarului reprezenta curățirea 
pământului prin foc la venirea Domnului. Şi când a descoperit că 
încheierea celor 2300 de zile era profetizată cu precizie, el a tras 
concluzia că aceasta descoperea timpul celei de a doua veniri. Gre- 
şeala lui a rezultat din acceptarea concepţiei populare de atunci cu 
privire la Sanctuar. 

În sistemul tipic, care era o umbră a jertfei şi a preoţiei lui Hristos, 
curățirea sanctuarului era ultimul serviciu îndeplinit de marele preot 
în ciclul anual de slujbe. Aceasta era lucrarea de încheiere a ispăşirii 
— o îndepărtare a păcatului din Israel. Ea prefigura lucrarea de 
încheiere în slujba Marelui nostru Preot din ceruri, prin îndepărtarea 
sau ştergerea păcatelor poporului Său, care sunt scrise în rapoartele 
cerului. Acest serviciu cuprinde o lucrare de cercetare, o lucrare de 
judecată; şi precede imediat venirea lui Hristos pe norii cerului cu 
putere şi slavă mare; căci atunci când vine, toate cazurile au fost 
hotărâte. Isus spune: „Răsplata Mea este cu Mine ca să dau fiecăruia 
după faptele lui“. (Apocalipsa 22, 12). Lucrarea aceasta de judecată, 

care precede imediat a doua venire, este anunţată în prima solie 
îngerească din Apocalipsa 14, 7: „„Temeţi-vă de Dumnezeu şi daţi-l 
slavă căci a venit ceasul judecății Lui“. 

Aceia care au vestit această avertizare au avut solia potrivită 
pentru timpul potrivit. Dar, aşa cum primii ucenici au declarat: „S-a 
împlinit vremea şi Împărăţia lui Dumnezeu este aproape“, întemeiaţi 
pe proorocia din Daniel capitolul 9, fără să înţeleagă că moartea 
lui Mesia era profetizată în aceeaşi Scriptură, tot astfel Miller şi 
tovarăşii lui au predicat solia întemeiată pe Daniel capitolul 8,14 şi 
Apocalipsa capitolulas4,7, fără să vadă că în Apocalipsa capitolul 14 
mai erau şi alte solii scoase în evidenţă care trebuiau de asemenea să 
fie vestite înainte de venirea Domnului. După cum ucenicii au greşit 
cu privire la împărăţia care urma să fie întemeiată, la încheierea celor 
şaptezeci de săptămâni, tot astfel adventiştii au greşit cu privire la 
evenimentul care urma să aibă loc la încheierea celor 2300 de zile. 
În ambele cazuri a fost o primire sau mai degrabă o subscriere la 
credinţele populare, care le-a orbit mintea faţă de adevăr. Ambele 
categorii au împlinit voia lui Dumnezeu, vestind solia care El dorea 
să fie dată, şi amândouă, prin greşita înţelegere a soliei lor, au suferit 
dezamăgirea. 

Dar Dumnezeu Şi-a împlinit planul Său binefăcător, îngăduind 
ca avertizarea cu privire la judecată să fie dată exact aşa cum trebuia. 
Ziua cea mare era aproape şi, în providenţa Sa, oamenii au fost 
cercetaţi la timpul hotărât, pentru a le descoperi ce era în inimile 
lor. Solia avea ca scop să încerce şi să curețe biserica. Ei au fost 
determinaţi să vadă dacă sentimentele lor erau legate de lumea 
aceasta sau de Hristos şi de cer. Ei mărturiseau că Îl iubesc pe 
Mântuitorul şi acum trebuiau să-şi dovedească iubirea. Erau ei gata 
să renunţe la nădejdile şi ambițiile lor pământeşti şi să întâmpine cu 
bucurie venirea Domnului lor? Solia urmărea să-i facă în stare să 
vadă adevărata lor stare spirituală; a fost trimisă din milă pentru a-i 
trezi să-L caute pe Domnul, cu pocăință şi umilinţă. 

Chiar şi dezamăgirea, cu toate că era urmarea greşitei lor înţele- 
geri a soliei pe care o dăduseră, urma să fie schimbată în bine. Ea 
trebuia să încerce inimile acelora care mărturisiseră că au primit 
avertizarea. Oare, în faţa dezamăgirii urmau să renunţe la experienţa 
lor şi să părăsească încrederea în Cuvântul lui Dumnezeu? Sau vor 

căuta în rugăciune şi umilinţă să vadă unde au greşit în înţelegerea 
profeţiei? 

Câţi au fost mânaţi de teamă sau de impuls şi emoție? Câu 
erau cu inima împărțită şi necredincioasă? Mulţimi mărturiseau că 
iubesc venirea Domnului. Când sunt chemaţi să sufere batjocura şi 
mustrarea lumii şi încercarea amânării şi dezamăgiri, vor renunţa 
ei la credinţă? Din cauză că n-au înţeles imediat procedeele lui 
Dumnezeu cu ei, vor respinge adevărurile sprijinite de mărturia cea 
mai clară a Cuvântului Său? 

Această încercare avea să descopere puterea acelora care, cu o 
credinţă adevărată, ascultaseră de ceea ce crezuseră a fi învăţătura 
Cuvântului şi a Duhului lui Dumnezeu. Ea urma să-i înveţe, aşa cum 
numai o astfel de experienţă putea s-o facă, primejdia de a primi 
teoriile şi interpretările oamenilor, în loc de a face din Biblie propriul 
interpret. Pentru copiii credinţei, nedumerirea şi amărăciunea, care 
au fost urmarea greşelii lor, trebuiau să lucreze îndreptarea necesară. 
Ei aveau să fie conduşi la un studiu mai atent al Cuvântului profetic. 
Urmau să fie învăţaţi să examineze mai cu atenţie temeiul credinţei 
lor şi să respingă orice lucru, oricât de mult ar fi acceptat de lumea 
creştină, care nu era întemeiat pe Scripturile adevărului. 

Pentru aceşti credincioşi, ca şi cu primii ucenici, ceea ce în ceasul 
încercării părea întunecat pentru înţelegerea lor urma să fie clarificat 
după aceea. Când urmau să vadă sfârşitul pe care-l va da Domnul, 
aveau să ştie că, în ciuda încercării, care a fost urmarea greşelilor 
lor, planurile Sale de iubire faţă de ei se împliniseră fără greş. Ei 
aveau să înveţe printr-o experienţă binecuvântată că El este „foarte 
îndurător şi plin de milă“, că toate căile Sale sunt „milă şi adevăr 
pentru aceia care păzesc legământul Său şi mărturiile Sale“. 


Capitolul 20 — O mare redeşteptare religioasă 


În profeția primei solii îngereşti — din Apocalipsa capitolul 
14, este profetizată o mare redeşteptare religioasă, ca urmare a vesti- 
rii apropiatei veniri a lui Hristos. Un înger este văzut zburând „prin 
mijlocul cerului, cu o Evanghelie veşnică, pentru ca s-o vestească lo- 
cuitorilor pământului, oricărui neam, oricărei seminţii, oricărei limbi 
şi oricărui norod. El zice cu glas tare: «Temeţi-vă de Dumnezeu, şi 
daţi-l slavă, căci a venit ceasul judecății Lui; şi închinaţi-vă Celui 
ce a făcut cerul şi pământul, marea şi izvoarele apelor!» (Ver 6.7). 

Faptul că un înger este prezentat a fi vestitorul acestei avertizări 
este semnificativ. Prin curăţia, slava şi puterea solului ceresc, înţe- 
lepciunii divine i-a plăcut să reprezinte caracterul înălţat al lucrării 
ce trebuia îndeplinită prin solia, puterea şi slava care urmau să o 
însoţească. Iar zborul îngerului „prin mijlocul cerului“, „glasul cel 
tare“ cu care este dată avertizarea şi propovăduirea ei tuturor celor 
„care locuiesc pe pământ“ — la orice neam, seminţe, limbă şi norod 
— arată repeziciunea şi extinderea mondială a mişcării. 

Solia oferă şi lumină cu privire la timpul în care trebuie să 
aibă loc această mişcare. Este declarată a fi o parte din „Evanghelia 
veşnică“ şi anunţă începutul judecății. Solia mântuirii a fost predicată 
în toate veacurile; dar solia aceasta este o parte a Evangheliei care 
urma să fie predicată numai în zilele de pe urmă, căci numai atunci 
avea să fie adevărat că ceasul judecății a venit. De fapt, proorociile 
prezintă o succesiune de evenimente care duc la începutul judecății. 
Acest lucru este adevărat în mod deosebit în ceea ce priveşte cartea 
lui Daniel. Dar partea aceea din proorocie care avea legătură cu 
zilele din urmă, lui Daniel i-a fost cerut să o sigileze „până la vremea 
sfârşitului“. O solie cu privire la judecată întemeiată pe împlinirea 
acelor profeţii nu putea fi proclamată decât atunci când va sosi 
această vreme. Dar în timpul sfârşitului, spune profetul, „mulţi vor 
citi şi cunoştinţa va creşte“. (Daniel 12, 4) 

Apostolul Pavel avertizase biserica să nu aştepte revenirea lui 
Hristos în zilele sale. „Ziua aceea nu va veni“, spunea el, „până când 

nu va veni lepădarea de credinţă şi se va descoperi omul fărădelegii“ 
(2 Tesaloniceni 2, 3). Nu putem aştepta venirea Domnului nostru 
până după marea apostazie şi după perioada lungă de domnie a 
„omului păcatului“. „Omul fărădelegii“, care mai este numit „Taina 
nelegiuirii“, „fiul pierzării“ şi „acel nelegiuit“, reprezintă papalita- 
tea, care, aşa cum a fost prevestit în profeție, urma să-şi menţină 
supremaţia timp de 1260 de ani. Această perioadă s-a încheiat în 
anul 1798. Venirea lui Hristos nu putea avea loc înainte de acel timp. 
Pavel cuprinde cu avertizarea lui întreaga dispensaţiune creştină, 
până în anul 1798. În această perioadă de timp trebuia predicată 
solia cu privire la a doua venire a lui Hristos. 

O astfel de solie n-a fost proclamată niciodată în veacurile tre- 
cute. Pavel, aşa cum am văzut, n-a predicat-o; el arăta fraţilor săi 
către venirea Domnului ca fiind într-un viitor foarte îndepărtat. Nici 
reformatorii n-au predicat-o. Martin Luther situa judecata cam la 
300 de ani în viitor de epoca lui. Dar, de la anul 1798, cartea lui 
Daniel a fost desigilată, cunoaşterea profeţiilor a crescut şi mulţi au 
vestit mesajul solemn al judecății ce se apropia. 

Asemenea marii Reforme, din secolul al XVI-lea, mişcarea ad- 
ventă a apărut în diferite ţări ale creştinătăţii în acelaşi timp. Atât în 
Europa, cât şi în America, bărbaţi ai credinţei şi rugăciunii au fost 
conduşi la studiul profeților şi, urmărind raportul inspirat, au văzut 
dovada convingătoare că sfârşitul tuturor lucrurilor era aproape. În 
diferite ţări existau grupe izolate de creştini care, numai prin studiul 
Scripturilor, au ajuns la convingerea că venirea Mântuitorului era 
aproape. 

În anul 1821, adică la trei ani după ce Miller ajunsese la explicaţia 
lui cu privire la profeţiile care arătau spre timpul judecății, dr. Joseph 
Wolff, „misionarul lumii“, a început să vestească apropiata revenire 
a Domnului. Wolff s-a născut în Germania, din părinţi evrei, tatăl 
lui fiind rabin. Când era destul de tânăr, a fost convertit cu privire 
la adevărul religiei creştine. Având o minte activă, cercetătoare, 
fusese un ascultător atent la conversațiile care avuseseră loc în casa 
tatălui său, unde evrei credincioşi se adunau zilnic pentru a povesti 
nădejdile şi aşteptările poporului lor, slava lui Mesia care avea să 
vină şi restatornicirea lui Israel. Într-o zi, auzind numele lui Isus 
din Nazaret, băiatul a întrebat cine era El. „Un iudeu de un foarte 
mare talent“, a fost răspunsul; „dar pentru că a pretins că este Mesia, 

tribunalul iudaic l-a condamnat la moarte“. „De ce?“, a replicat 
cercetătorul. „Ierusalimul este distrus şi de ce suntem noi în robie?“ 
„Vai, vai“, a răspuns tatăl său, „pentru că Iudeii iau ucis pe prooroci“. 
Deodată, copilului i-a venit gândul: „Poate că Isus a fost un prooroc, 
iar iudeii l-au omorât, cu toate că a fost nevinovat“. (Travels and 
Adventures of the Rev. Joseph Wolff, vol. 1, p. 61). Atât de puternic 
a fost acest simţământ, încât, cu toate că îi era interzis să intre într-o 
biserică creştină, se strecura adesea să asculte predica. 

Atunci când avea numai şapte ani, se lăuda faţă de un vecin 
creştin, mai în vârstă, cu triumful viitor al lui Israel la venirea lui 
Mesia, la care bătrânul a spus cu bunătate: „Dragul meu băiat, am 
să-ţi spun cine a fost Mesia cel adevărat; a fost Isus din Nazaret ... 
pe care strămoşii tăi L-au răstignit, aşa cum au făcut cu proorocii 
din vechime. Du-te acasă şi citeşte capitolul 53 din Isaia şi te vei 
convinge că Isus Hristos este Fiul lui Dumnezeu.“ (Idem, vol. I, p. 
7). Deodată, această convingere a pus stăpânire pe el. A mers acasă 
şi a citit Scriptura, fiind uimit să vadă că profeția cu privire la Isus 
din Nazaret se împlinise în mod desăvârşit. Erau oare adevărate 
cuvintele creştinului? Băiatul a cerut tatălui o explicaţie a profeţiei, 
dar a fost întâmpinat cu o tăcere atât de categorică, încât niciodată 
na mai îndrăznit să amintească acest subiect. Însă aceasta na făcut 
decât să-i mărească dorinţa de a cunoaşte şi mai mult despre religia 
creştină. 

Cunoştinţa pe care o căuta era ţinută cu premeditare departe de 
el în căminul lui iudaic; dar, atunci când avea numai unsprezece ani, 
a părăsit casa tatălui şi a plecat în lume pentru a-şi face o educaţie, 
pentru a-şi alege religia şi cariera vieţii. A găsit un adăpost pentru o 
vreme la nişte rude, dar în scurt timp a fost alungat ca fiind un apos- 
taziat; aşa că, singur şi fără bani, a trebuit să-şi croiască drum printre 
străini. A mers din loc în loc, studiind cu atenţie şi întreţinându-se 
predând limba ebraică. Prin influenţa unui instructor catolic, a fost 
determinat să accepte credinţa catolică, şi-a făcut planul să devină 
misionar pentru propriul popor. Cu această ţintă, a plecat peste câ- 
tiva ani pentru a-şi continua studiile la Colegiul de propagandă din 
Roma. Dar aici, spiritul său de cugetare independentă şi de vorbire 
sinceră i-au adus acuzaţii de erezie. A început să critice în mod des- 
chis abuzurile bisericii şi a insistat asupra necesităţii unei reforme. 
Cu toate că la început a fost tratat cu o favoare deosebită de către 

demnitarii papali, după o scurtă vreme a fost mutat din Roma. Sub 
supravegherea bisericii mergea din loc în loc, până când a devenit 
clar că niciodată nu va fi convins să se supună orbeşte romanismului. 
A fost declarat incorigibil şi a fost lăsat liber să se ducă unde-i plăcea. 
A făcut o călătorie în Anglia şi, mărturisind credinţa protestantă, s-a 
unit cu Biserica Anglicană. După doi ani de studiu, a fost trimis în 
misiune în anul 1821. 

În timp ce Wolff a acceptat marile adevăruri cu privire la prima 
venire a lui Hristos ca „Om al durerii şi obişnuit cu suferinţa“, a 
văzut că profeţule scot în evidenţă, cu o egală claritate, a doua Sa 
venire cu putere şi slavă. Şi în timp ce căuta să-şi aducă propriul 
popor la Isus din Nazaret, ca fiind Cel Făgăduit, şi să-i îndrepte 
atenţia spre prima Lui venire în umilinţă, ca jertfă pentru păcatele 
oamenilor, îi învăţa şi cu privire la a doua Sa venire ca Împărat şi 
Liberator. 

„Isus din Nazaret, adevăratul Mesia, zicea el, ale cărui mâini şi 
picioare au fost pironite, care a fost adus ca un miel la junghiere, 
care a fost Omul durerilor şi obişnuit cu suferința, care, după ce 
Şi-a luat toiagul de domnie din Iuda şi «toiagul de cârmuire dintre 
picioarele Lui», a venit întâia oară; va veni pentru a doua oară pe 
norii cerului cu strigătul unui arhanghel“ (Joseph Wolff, Researches 
and Missionary Labors, p. 62) „şi va sta pe Muntele Măslinilor; 
iar domnia încredinţată odată lui Adam la creaţiune şi pierdută de 
el (Geneza 1, 26; 3, 17) va fi dată lui Isus. El va fi Împărat peste 
tot pământul. Gemetele şi plânsul întregii creaţiuni vor înceta, dar 
cântecele de laudă şi de mulţumire se vor auzi mereu.... Când Isus 
va veni în slava Tatălui Său cu sfinţii îngeri... Morţii credincioşi vor 
învia cei dintâi (1 Tesaloniceni 4, 16; 1 Corinteni 15, 32). Aceasta 
este ceea ce noi, creştinii, numim prima înviere. Atunci, şi lumea 
animală îşi va schimba natura (Isaia 11, 6-9) şi se va supune lui 
Isus (Psalmul 8). O pace universală va domni.“ (Journal of the Rev. 
Joseph Wolff, pp. 378, 379). „Domnul va privi din nou peste pământ 
şi va spune: «lată, că este foarte bun». (Idem, p. 294) 

Wolff credea că venirea Domnului este aproape, în interpretarea 
perioadelor profetice aşezând marea împlinire la foarte puţini ani de 
timpul fixat de Miller. Tuturor acelora care susțineau din Scriptură 
că „despre ziua şi ceasul acela nu ştie nimeni“, că oamenii nu ştiu 
nimic despre apropierea venirii, Wolff le răspundea: „A spus oare 

Domnul că ziua şi ceasul nu vor fi niciodată cunoscute? Nu ne-a dat 
El semnele timpurilor pentru ca să ştim cel puţin apropierea venirii 
Sale, aşa cum se cunoaşte apropierea verii după smochinul care 
înfrunzeşte? (Matei 24, 32). Nu vom cunoaşte noi oare niciodată 
această perioadă, în timp ce El Însuşi ne îndeamnă nu numai să-l 
citim pe profetul Daniel, ci să-l şi înţelegem? Acelaşi profet spune 
că aceste cuvinte vor fi pecetluite până la vremea sfârşitului (ceea 
ce era cazul în vremea lui), dar că mulţi vor «călătorii» (o expresie 
ebraică cu privire la observarea şi gândirea în ce priveşte timpul) şi 
«cunoştinţa (cu privire la timpul acela) va creşte» (Daniel 12, 4). Pe 
lângă toate acestea, Domnul nu intenţionează să spună că apropierea 
timpului nu va fi cunoscută, ci faptul că nici un om nu cunoaşte exact 
«ziua şi ceasul». El spune că, se va cunoaşte destul prin semnele 
timpului, pentru a ne face să ne pregătim pentru revenirea Sa, aşa 
cum Noe a pregătit corabia.“ (Wolff, Researches and Missionary 
Labors, pp. 404, 405) 

Cu privire la sistemul popular de interpretare sau de a răstălmăci 
Scripturile, Wolff scria: „Cea mai mare parte a bisericii creştine a 
deviat de la înţelesul clar al Scripturii şi s-a îndreptat către siste- 
mul iluzoriu al budiştilor, care cred că fericirea viitoare a omenirii 
va consta în plimbări prin aer, închipuindu-şi că, atunci când se 
citeşte în Scripturi iudei, trebuie să se înţeleagă neamuri; când ci- 
tesc Ierusalim, trebuie să înţeleagă biserica; şi dacă scrie pământ, 
aceasta înseamnă cer; prin venirea Domnului, trebuie să se înţeleagă 
înaintarea societăţilor misionare; iar suirea pe muntele casei Dom- 
nului înseamnă o mare adunare a metodiştilor.“ (Journal of the Rev. 
Joseph Wolff, p. 96) 

Timp de douăzeci şi patru de ani, de la 1821 la 1845, Wolff a 
călătorit foarte mult. În Africa, a vizitat Egiptul şi Etiopia; în Asia, 
a traversat Palestina, Siria, Persia, Buhara şi India. A vizitat de ase- 
menea şi Statele Unite, cu ocazia acestei călătorii a predicat şi în 
insula Sf. Elena. A sosit în New York, în luna August 1837 şi, după 
ce a vorbit în acel oraş, a predicat în Philadelphia şi Baltimore şi 
în cele din urmă a mers la Washington. Aici, spune el, „pe baza 
unei moţiuni prezentate de ex-preşedintele John Quincy Adams în 
una din şedinţele Congresului, Camera mi-a acordat în unanimitate 
aprobarea să folosesc sala Congresului pentru o lectură pe care am 
tinut-o într-o sâmbătă, onorat cu prezenţa tuturor membrilor Congre- 

sului şi, de asemenea, a episcopului din Virginia, precum şi a clerului 
şi cetăţenilor din Washington. Aceeaşi onoare mi-a fost acordată 
de către membrii guvernului din New Jersey şi Pennsylvania, în 
a căror prezenţă am ţinut lecturi cu privire la cercetările mele în 
Asia, precum şi la domnia personală a lui Isus Hristos.“ (Idem, pp. 
398.399) 

Dr. Wolff a călătorit în ţările cele mai barbare fără protecţia 
vreunei autorităţi europene, suferind multe greutăţi şi înconjurat de 
primejdii numeroase. A fost bătut cu picioarele şi înfometat, vândut 
ca sclav şi de trei ori condamnat la moarte. A fost înconjurat de 
bandiți şi uneori aproape a pierit de sete. O dată a fost jefuit de 
tot ce avea şi lăsat să călătorească sute de mile pe jos prin munţi, 
zăpada biciuindu-i faţa, iar picioarele goale amorţite de contactul cu 
pământul îngheţat. 

Când a fost avertizat să nu meargă neînarmat printre triburile săl- 
batice şi ostile, el s-a declarat a fi „asigurat cu arme“ — „rugăciune, 
zel pentru Hristos şi încredere în ajutorul Său“. „Mai sunt înzestrat“, 
spunea el, „cu iubirea faţă de Dumnezeu şi faţă de aproapele pe 
care o port în inimă şi cu Biblia în mână“ (W.H.D. Adams, In Perils 
Oft, p. 192). Biblia în limba ebraică şi cea în engleză le ducea cu 
el oriunde mergea. Despre una dintre ultimele sale călătorii spunea: 
„Am ... ţinut Biblia deschisă în mână. Am simţit că puterea mea era 
în această carte şi că puterea ei mă va susţine“. (Idem, p. 201) 

În felul acesta a perseverat în lucrările lui, până când solia jude- 
căţii a fost dusă unei mari părţi a pământului locuit. Printre iudei, 
turci, parți, hinduşi şi multe alte naţionalităţi şi rase, el a împăr- 
tit Cuvântul lui Dumnezeu în limbi diferite şi pretutindeni vestea 
apropierea domniei lui Mesia. 

În călătoriile lui la Buhara, a găsit că învăţătura cu privire la 
apropiata venire a Domnului era ţinută de un popor îndepărtat şi 
izolat. „Arabii din Yemen“, spunea el, „sunt în posesia unei cărți 
numită Seera, care aduce la cunoştinţă a doua venire a lui Hristos şi 
domnia Sa în slavă, şi ei aşteaptă ca evenimente mari să aibă loc în 
anul 1840.“ (Journal of the Rev. Joseph Wolff, p. 377). „În Yemen. ... 
am petrecut şase zile împreună cu fiii lui Recab. Ei nu beau vin, nu 
cultivă vie, nu seamănă şi trăiesc în corturi, amintindu-și de bunul 
bătrân lonadab, fiul lui Recab; şi am găsit în tovărăşia lor pe urmaşii 


O mare redeşteptare religioasă 311 


lui Israel din seminția lui Dan ... care aşteaptă împreună cu fiii lui 
Recab venirea grabnică a lui Mesia pe norii cerului.“ (Idem, p. 398) 

O credinţă asemănătoare a fost descoperită de un alt misionar 
în Tartaria. Un preot tartar a pus misionarului întrebarea când va 
veni Hristos a doua oară. Când misionarul a răspuns că nu ştie nimic 
despre acest lucru, preotul a părut foarte surprins de o aşa neştiinţă la 
unul care se pretindea profesor de Biblie şi şi-a mărturisit credinţa, 
întemeiată pe profeție, că Hristos va reveni în anul 1844. 

La începutul anului 1826, solia adventă a început să fie predicată 
şi în Anglia. Aici, lucrarea nu a luat aceeaşi formă definită ca în 
America; timpul exact al venirii n-a fost atât de general predicat, 
însă marele adevăr al apropiatei veniri a lui Hristos cu putere şi 
slavă a fost vestit în mare măsură. Şi acest lucru s-a întâmplat nu 
numai printre nonconformişti şi disidenţi. Mourant Brock, un scri- 
itor englez, declară că aproape şapte sute de slujitori din Biserica 
Anglicană au fost angajaţi în predicarea „acestei Evanghelii a Îm- 
părăției “. În modul acesta, solia, arătând către anul 1844 ca timp al 
revenirii Domnului, a fost predicată şi în Marea Britanie. Publicaţiile 
adventiste din Statele Unite aveau o circulaţie larg răspândită. Cărţi 
şi reviste erau republicate în Anglia. În anul 1842, Robert Winter, 
englez prin naştere, care primise credinţa adventă în America, s-a 
reîntors în ţara sa natală pentru a vesti revenirea Domnului. Mulţi 
s-au unit cu el în această lucrare, iar solia judecății a fost proclamată 
în diferite părți ale Angliei. 

În America de Sud, în mijlocul barbariei şi a preoţimii, Lacunza, 
un iezuit spaniol, a găsit calea către Scripturi şi în felul acesta a primit 
adevărul cu privire la revenirea în curând a lui Hristos. Îndemnat 
să dea avertizarea şi în acelaşi timp dorind să scape de cenzura 
Romei, şi-a publicat convingerile sub pseudonimul „Rabi Ben Ezra“, 
pretinzând a fi un convertit iudeu. Lacunza a trăit în secolul al XVIII- 
lea, dar cartea lui şi-a croit drumul spre Londra aproximativ prin 
anul 1825, când a fost tradusă şi în limba engleză. Publicarea ei a 
slujit la adâncirea interesului care deja se trezise în Anglia cu privire 
la subiectul celei de a doua veniri. 

În Germania, învăţătura fusese predicată în secolul al XVIII-lea 
de către Bengel, pastor al Bisericii Lutherane şi un vestit savant 
şi critic al Bibliei. După terminarea studiilor, Bengel „s-a devotat 
studiului teologiei, către care era, în mod natural, înclinat datorită 

sobrietăţii religioase a minţii lui, exersată prin educaţie şi discipline 
timpurii. Asemenea altor tineri cu un caracter bine echilibrat, înainte 
şi după aceea, a trebuit să lupte cu îndoielile şi cu greutăţile naturii 
firii sale religioase şi face aluzie, cu multă sensibilitate, la multele 
săgeți care i-au străpuns sărmana lui inimă şi i-au făcut tinereţea greu 
de suportat“. Devenind membru al Consistoriului din Württemberg, 
a apărat cauza libertăţii religioase. „În timp ce susţinea drepturile şi 
privilegiile bisericii, el susţinea să se acorde toată libertatea raţională 
acelora care se simțeau obligaţi din motive de conştiinţă să se retragă 
de la împărtăşanie.“ (Encyclopaedia Britannica, ed. 9-a, art. Bengel). 
Efectele bune ale acestui mod de a proceda se mai simt şi astăzi, în 
provincia lui natală. 

Lumina celei de a doua veniri a lui Hristos a inundat mintea lui 
Bengel, în timp ce pregătea o predică, din Apocalipsa capitolul 21, 
pentru prima duminică din postul Crăciunului. Profeţiile Apocalipsei 
s-au desfăşurat înaintea înţelegerii sale ca niciodată mai înainte. 
Copleşit de simţul importanţei surprinzătoare care depăşeşte slava 
scenelor prezentate de profet, a fost constrâns să se abată pentru un 
timp de la contemplarea subiectului. Dar, în timp ce se afla la amvon, 
1 s-au prezentat iarăşi cu toată puterea şi lumina. De la data aceea s-a 
devotat studiului profeţiilor, îndeosebi a acelora din Apocalipsa, şi a 
ajuns în scurtă vreme la convingerea că ele arătau către venirea lui 
Hristos ca fiind aproape. Data pe care a stabilito ca timp al celei de 
a doua veniri era cu numai câţiva ani după aceea susţinută de Miller. 

Scrierile lui Bengel s-au răspândit în toată creştinătatea. Concep- 
tiile lui cu privire la profeție au fost primite aproape de toţi oamenii 
în statul său Württemberg şi într-o oarecare măsură şi în alte părți 
ale Germaniei. Mişcarea a continuat şi după moartea lui, iar solia 
adventă a răsunat în continuare în Germania, în acelaşi timp atrăgând 
atenţia şi în alte ţări. Încă din acest timp, unii credincioşi au plecat 
în Rusia unde au format colonii, iar credinţa apropiatei veniri a lui 
Hristos este păstrată încă de bisericile germane din această ţară. 

Lumina a strălucit în Franţa şi Elveţia. La Geneva, acolo unde 
Farel şi Calvin răspândiseră adevărul Reformei, Gaussen predica 
solia celei de a doua veniri. Pe când era încă student, Gaussen s-a 
izbit de spiritul raționalismului care invadase toată Europa în ultima 
parte a secolului al XVIII-lea şi începutul secolului al XIX-lea; iar 
când a intrat în lucrarea de pastoraţie, nu era numai neştiutor cu 

privire la adevărata credinţă, dar înclina şi spre scepticism. În tine- 
reţe, se interesase de studiul profeţiei. După ce a citit Istoria Veche 
a lui Rollin, atenţia i-a fost atrasă de capitolul 2 din Daniel, fiind 
impresionat de exactitatea minunată cu care se împlinise proorocia, 
aşa cum se vedea din raportul istoricului. Aceasta era o mărturie cu 
privire la inspiraţia Scripturilor, care-i slujea ca o ancoră în mijlocul 
primejdiilor din ultimii ani. Nu putea fi mulţumit cu învăţăturile 
raționalismului, astfel că, prin studiul Bibliei şi prin cercetare după 
o lumină mai clară, a ajuns, după o vreme, la o credinţă temeinică. 

Pe măsură ce înainta în cercetarea profeţiilor, a ajuns la convin- 
gerea că venirea Domnului era aproape. Impresionat de solemnitatea 
şi de importanţa acestui mare adevăr, dorea să-l aducă înaintea popo- 
rului; dar credinţa de atunci, cum că profeţiile lui Daniel sunt taine 
şi nu pot fi înţelese, era o piedică serioasă în calea lui. În cele din 
urmă, s-a hotărât — aşa cum Farel făcuse înainte de el în evanghe- 
lizarea Genevei — să înceapă cu cei mici, prin care nădăjduia să-i 
sensibilizeze pe părinţi. 

„Doresc să fiu bine înţeles“, spunea el după aceea, vorbind despre 
această obligaţie pe care şi-a asumat-o, „nu datorită importanţei 
neînsemnate, ci din contră, datorită marii ei valori am dorit să o 
prezint în această formă familiară şi pentru motivul acesta m-aş 
adresat copiilor. Doream să fiu ascultat şi mă temeam că n-aş fi 
fost dacă m-aş fi adresat mai întâi celor maturi“. „De aceea m-am 
hotărât să merg la cei mai tineri. Am strâns un auditoriu format din 
copii; dacă grupa se va mări, dacă văd că voi fi ascultat, dacă le va 
plăcea şi vor fi interesaţi, dacă vor înţelege şi explica subiectul, sunt 
sigur că în curând voi avea al doilea cerc şi, la rândul lor, oamenii 
maturi vor vedea că nu este zadarnic timpul petrecut în studiu. Când 
lucrul acesta s-a făcut, cauza este câştigată.“ (L. Gaussen, Daniel 
the Prophet, vol. 2, Preface) 

Efortul a fost încununat cu succes. Atunci când s-a adresat copi- 
ilor, au venit să asculte şi persoane în vârstă. Balcoanele bisericii lui 
erau pline de ascultători atenţi. Printre ei se găseau oameni de rang 
înalt, învăţaţi străini şi turişti care vizitau Geneva; şi în felul acesta 
solia a fost dusă şi în alte părți. 

Încurajat de acest succes, Gaussen şi-a publicat lecţiile, cu spe- 
ranţa de a promova studiul cărţilor profetice în bisericile de limbă 
franceză. „A publica ceea ce am predat copiilor“, spunea Gaussen, 

„înseamnă a vorbi adulţilor care prea adesea neglijează aceste cărţi, 
sub pretenţia neadevărată că sunt neclare. Dar cum pot fi ele neclare 
din moment ce copiii voştri le înţeleg?... Aveam o mare dorinţă“, 
adăuga el, „să redau, dacă era posibil, o cunoaştere a profeţiilor cu 
care grupa noastră era obişnuită.... Fără îndoială că nu există nici 
un alt studiu care, după părerea mea, răspunde mai bine nevoilor 
timpului... Prin aceasta trebuie să ne pregătim noi pentru suferinţa 
care este aproape şi să veghem în aşteptarea lui Isus Hristos.“ 

Cu toate că era unul dintre cei mai distingi şi mai iubiţi predica- 
tori de limbă franceză, după o vreme, Gaussen a fost suspendat din 
serviciu, principala acuzaţie fiind că în loc de a folosi catehismul 
bisericii — manual banal şi raţionalist, lipsit aproape de adevărul 
sigur — folosise Biblia în educarea tineretului. După aceea a devenit 
profesor într-o şcoală teologică, în timp ce duminica şi-a continuat 
lucrarea de catihet, adresându-se copiilor şi instruindu-i din Scripturi. 
Lucrările lui cu privire la profeție au trezit de asemenea mult interes. 
De la catedra de profesor, prin presă şi în ocupaţia lui preferată ca 
învăţător al copiilor, a continuat timp de mulţi ani să exercite o largă 
influenţă şi a contribuit la trezirea atenţiei multora asupra studiului 
profeţiilor care arătau că venirea Domnului este aproape. 

În Scandinavia solia adventă a fost proclamată şi s-a deşteptat un 
interes deosebit. Mulţi au fost treziţi din falsa lor siguranţă să-şi măr- 
turisească şi să-şi părăsească păcatele şi să caute iertare în numele 
lui Hristos. Dar clerul bisericii oficiale s-a împotrivit mişcării şi, 
prin influenţa lui, unii dintre cei care predicau solia au fost aruncaţi 
în temniţă. În multe locuri în care predicatorii revenirii apropiate a 
Domnului erau aduşi în felul acesta la tăcere, Dumnezeu a găsit po- 
trivit să trimită solia într-un mod miraculos, prin copilaşi. Deoarece 
ei erau sub vârsta maturității, legea statului nu-i putea opri, şi li sa 
îngăduit să vorbească fără să fie opriţi. 

Mişcarea s-a dezvoltat mai ales în clasele de jos, iar oamenii se 
adunau să asculte avertizarea în locuinţele modeste ale muncitorilor. 
Copiii predicatori erau ei înşişi în majoritate fii de ţărani săraci. 
Unii dintre ei nu aveau mai mult de şase sau opt ani; şi în timp ce 
viaţa lor mărturisea că Îl iubeau pe Mântuitorul şi se străduiau să 
trăiască în ascultare de cerinţele sfinte ale lui Dumnezeu, de obicei ei 
manifestau numai inteligenţa şi priceperea ce se putea vedea la copiii 
de vârsta lor. Când stăteau înaintea oamenilor, însă, se vedea că erau 

mânaţi de o influenţă mai presus de însuşirile lor naturale. Tonul şi 
manierele se schimbau şi, cu o putere solemnă, dădeau avertizarea 
cu privire la judecată, folosind chiar cuvintele Scripturii: „Temeţi-vă 
de Dumnezeu şi daţi-l slavă, căci a venit ceasul judecății Lui“. Ei 
mustrau păcatele oamenilor, condamnând nu numai imoralitatea şi 
viciul, mustrându-i pe cei lumești şi pe cei apostaziaţi şi îi avertizau 
pe ascultătorii lor să fugă degrabă de mânia ce avea să vină. 

Oamenii ascultau tremurând. Spiritul convingător al lui Dumne- 
zeu vorbea inimilor lor. Mulţi erau determinaţi să cerceteze Scrip- 
turile cu un interes nou şi profund, cei necumpătaţi şi imorali se 
schimbau, alţii părăseau practicile necinstite şi s-a făcut o lucrare 
atât de vizibilă, încât şi slujitorii bisericii oficiale erau constrânşi să 
recunoască că în această mişcare era mâna lui Dumnezeu. 

A fost voia lui Dumnezeu ca vestea revenirii Mântuitorului să 
fie predicată în ţările scandinave; şi atunci când glasurile slujitorilor 
Săi erau aduse la tăcere, El a pus Duhul Său asupra copiilor, pentru 
ca această lucrare să poată fi adusă la îndeplinire. Odinioară, atunci 
când Isus Se apropia de Ierusalim, aşteptat de mulțimile care-L acla- 
mau şi care cu strigăte de biruinţă şi cu ramuri de palmier Îl salutau 
ca fiind Fiul lui David, Fariseii invidioşi I-au cerut să-i aducă la 
tăcere; dar Isus a răspuns că toate acestea erau o împlinire a profeţiei 
ŞI, dacă aceştia vor tăcea, pietrele urmau să strige. Oamenii, intimi- 
daţi de amenințările preoţilor şi conducătorilor, au încetat vestirea 
lor plină de bucurie când au intrat pe porţile Ierusalimului, dar copiii, 
în curţile templului, au reluat refrenul şi, fluturând ramurile lor de 
palmier, strigau: „Osana, Fiul lui David!“ (Matei 21, 8-16). Când 
Fariseii şi-au manifestat nemulţumirea şi I-au spus: „Auzi ce spun 
aceştia?“, Isus a răspuns: „Da, oare n-aţi citit «din gura pruncilor 
şi a celor ce sug ai scos laude»?* După cum Dumnezeu a lucrat 
prin copii la prima venire a lui Hristos, tot astfel a lucrat El prin ei 
vestind solia celei de a doua veniri a Sa. Cuvântul lui Dumnezeu 
trebuie să se împlinească pentru ca vestirea venirii Mântuitorului să 
fie adresată tuturor oamenilor, limbilor şi naţiunilor. 

Lui William Miller şi colaboratorilor săi le-a fost dat să predice 
avertizarea în America. Această ţară a devenit centrul marii mişcări 
advente. Acolo, profeția primei solii îngereşti şi-a avut cea mai 
directă împlinire. De acolo, scrierile lui Miller şi ale colaboratorilor 
săi au fost duse în ţări depărtate. Pretutindeni în lume unde au 

pătruns misionarii a fost dusă vestea bună a grabnicei reveniri a lui 
Hristos. Solia Evangheliei veşnice se răspândea în lung şi în lat: 
„Temeţi-vă de Dumnezeu şi daţi-l slavă; căci a venit ceasul judecății 
Lui“. 

Mărturia profeților care arătau către venirea lui Hristos în pri- 
măvara anului 1844 a pus stăpânire deplină pe minţile oamenilor. Pe 
măsură ce solia era vestită de la un stat la altul, trezea un interes larg 
răspândit. Mulţi erau convinşi că dovezile din perioadele profetice 
erau corecte şi, sacrificându-şi mândria, părerile personale, primeau 
cu bucurie adevărul. Unii pastori părăseau vederile şi sentimentele 
lor exclusiviste, îşi părăseau serviciile, chiar şi bisericile, şi se uneau 
în vestirea venirii lui Isus. Au fost totuşi, comparativ, puţini sluji- 
tori care au primit această solie; de aceea ea a fost încredinţată în 
mare măsură credincioşilor laici umili. Fermierii îşi părăseau câm- 
purile, mecanicii îşi lăsau sculele, negustorii îşi părăseau mărfurile, 
iar specialiştii renunţau la poziţiile lor; şi cu toate acestea, numărul 
lucrătorilor era mic, în comparaţie cu lucrarea ce trebuia împlinită. 
Starea unei biserici neevlavioase şi a unei lumi care zăcea în ne- 
legiuire împovăra sufletele adevăraţilor veghetori, dar ei cu dragă 
inimă suportau truda, lipsa şi suferinţa, pentru a-i putea chema pe 
oameni la pocăință spre mântuire. Cu toate că Satana i se împotrivea, 
lucrarea mergea neabătut înainte şi adevărul advent era primit de mii 
de oameni. 

Pretutindeni răsuna mărturia cercetătoare, avertizându-i pe pă- 
cătoşi, atât pe cei din lume, cât şi pe membrii bisericii, să fugă de 
mânia viitoare. Ca şi loan Botezătorul, înainte mergătorul lui Hris- 
tos, predicatorii au pus securea la rădăcina pomului şi i-au somat pe 
toţi să aducă roade spre pocăință. Chemările lor arzătoare erau în 
contrast vizibil cu asigurările de pace şi siguranţă care se auzeau de 
la amvoanele bisericilor; şi oriunde era vestită solia, ea îi mişca pe 
oameni. Mărturia simplă şi directă a Scripturilor, sădită de puterea 
Duhului Sfânt, aducea o convingere căreia puţini erau în stare să-i 
reziste. Profesorii de religie erau treziţi din siguranţa lor falsă. Îşi ve- 
deau abaterile, spiritul lor lumesc şi necredinţa, mândria şi egoismul. 
Mulţi ÎI căutau pe Domnul cu pocăință şi umilinţă. Simţămintele 
care se prinseseră atât de multă vreme de lucrurile pământeşti erau 
acum îndreptate către cer. Duhul lui Dumnezeu stăruia asupra lor şi, 

cu inimi umilite şi supuse, se uneau să înalțe strigătul: „Temeţi-vă 
de Dumnezeu şi daţi-l slavă; căci a venit ceasul judecăţi Lui“. 

Păcătoşii întrebau cu lacrimi: „Ce trebuie să fac ca să fiu mân- 
tuit?“ Aceia ale căror vieţi fuseseră caracterizate prin necinste se 
grăbeau să dea înapoi. Toți aceia care găseau pace în Hristos do- 
reau să îi vadă şi pe alţii împărtăşindu-se de aceeaşi binecuvântare. 
Inimile părinţilor se întorceau către copiii lor, iar inimile copiilor 
către părinţi. Barierele mândriei şi ale reţinerilor erau îndepărtate. 
Se făceau mărturisiri sincere, iar membrii familiei lucrau pentru 
mântuirea acelora care le erau apropiaţi şi scumpi. Adesea se au- 
zea glasul unor mijlociri stăruitoare. Pretutindeni se găseau suflete 
care stăruiau fierbinte înaintea lui Dumnezeu. Mulţi se luptau toată 
noaptea în rugăciune pentru asigurarea iertării păcatelor şi pentru 
convertirea rudelor sau vecinilor. 

Toate categoriile veneau la adunările adventiste. Bogaţi şi săraci, 
oameni de sus şi de jos erau dornici, din motive diferite, să asculte 
învăţăturile despre a doua venire. Domnul a ţinut în frâu spiritul 
împotrivirii, în timp ce servii Săi explicau motivele credinţei lor. 
Uneori unealta era slabă; dar Duhul lui Dumnezeu compensa, dând 
putere adevărului Său. Prezenţa îngerilor sfinţi era simțită în aceste 
adunări şi mulţi se adăugau zilnic la numărul credincioşilor. Când 
erau repetate dovezile cu privire la apropiata venire a lui Hristos, 
mulţimi de oameni ascultau cu respiraţia tăiată cuvintele solemne. 
Cerul şi pământul păreau că sunt aproape. Puterea lui Dumnezeu se 
simţea peste bătrân, tânăr şi de vârstă mijlocie. Oamenii mergeau 
la casele lor cu laude pe buze şi cântări de bucurie răsunau în aerul 
liniştit al nopţii. Nici unul dintre cei care au participat la acele 
adunări nu pot uita scenele acelea de profund interes. 

Vestirea unui timp precis pentru venirea lui Hristos a provocat 
o mare împotrivire din partea tuturor claselor de oameni, începând 
cu pastorul de la amvon şi până la păcătosul cel mai decăzut şi mai 
hulitor al cerului. Se împlineau cuvintele profeţiei: „Înainte de toate, 
să ştiţi că în zilele din urmă vor veni batjocoritori plini de batjocuri, 
care vor trăi după poftele lor şi vor zice: «Unde este făgăduinţa 
venirii Lui? Căci de când au adormit părinţii noştri, toate rămân 
aşa cum erau de la începutul zidirii!» (2 Petru 3, 3.4) Mulţi din 
aceia care mărturiseau că Îl iubesc pe Mântuitorul declarau că nu 
se împotrivesc învăţăturii cu privire la a doua venire; obiectau mai 


[370] 


[371] 


318 Tragedia veacurilor 


degrabă cu privire la fixarea unei date. Dar ochiul a toate văzător al 
lui Dumnezeu le citea inimile. Ei nu doreau să audă despre venirea 
lui Hristos care avea să judece lumea în neprihănire. Fuseseră nişte 
robi necredincioşi, lucrarea lor neputând suporta controlul ochiului 
cercetător de inimi al lui Dumnezeu şi se temeau să se întâlnească 
cu Domnul lor. Asemenea iudeilor din vremea primei veniri a lui 
Hristos, ei nu erau pregătiţi să-L întâmpine pe Isus. Nu numai că 
refuzau să asculte argumentele clare ale Bibliei, dar îi luau în râs 
pe aceia care ÎI aşteptau pe Domnul. Satana şi îngerii lui jubilau şi 
aruncau reproşuri înaintea lui Hristos şi a sfinţilor îngeri, că pretinsul 
Său popor avea atât de puţină iubire pentru El încât nu dorea venirea 
Sa. 

Argumentul cel mai des folosit de aceia care respingeau credinţa 
adventă era că „Nimeni nu cunoaşte ziua şi ceasul“. Scriptura spune: 
„Despre ziua aceea şi despre ceasul acela, nu ştie nimeni: nici îngerii 
din ceruri, nici Fiul, ci numai Tatăl“. (Matei 24, 36). Însă o explicaţie 
clară şi armonioasă a textului a fost dată de aceia care ÎL aşteptau 
pe Domnul, iar folosirea greşită a lui de către împotrivitori a fost 
arătată desluşit. Cuvintele acestea au fost spuse de Hristos în discuţia 
memorabilă cu ucenicii Săi de pe muntele Măslinilor, după ce a 
părăsit pentru ultima oară Templul. Ucenicii puseseră întrebarea: 
„Care va fi semnul venirii Tale şi al sfârşitului veacului acestuia?“ 
Isus, vorbindu-le despre semne, le-a zis: „Când veţi vedea aceste 
lucruri, să ştiţi că este aproape, este chiar la uşi“ (Ver 3, 33). Nici un 
cuvânt al Mântuitorului nu trebuie să fie folosit pentru a desfiinţa pe 
altul. Cu toate că nimeni nu cunoaşte nici ziua şi nici ceasul venirii 
Sale, suntem îndemnați şi ni se spune că ştim când este aproape. Mai 
departe, suntem învăţaţi că dispreţuirea avertizărilor Sale şi refuzul 
sau neglijenţa de a şti când este aproape venirea Sa vor fi tot atât de 
fatale pentru noi, aşa cum a fost şi pentru cei care au trăit în zilele 
lui Noe, care n-au ştiut când a venit potopul. În parabola din acelaşi 
capitol, unde se pune în contrast servul cel rău cu cel credincios şi se 
dă o condamnare aceluia care zice în inima sa: „Domnul zăboveşte 
să vină“, se arată în ce lumină îi priveşte şi îi răsplăteşte Hristos pe 
aceia pe care-i găseşte veghind şi predicând venirea Sa, precum şi 
pe aceia care o resping. „Vegheaţi deci“, spune El. „Ferice de robul 
pe care Domnul la venirea Sa îl va găsi făcând aşa.“ (Ver 42, 46). 

„Dacă nu veghezi, voi veni ca un hoţ, şi nu vei şti în care ceas voi 
veni peste tine.“ (Apocalipsa 3, 3) 

Pavel vorbeşte despre o categorie de oameni pe care venirea 
Domnului o va găsi nepregătită. „Ziua Domnului va veni ca un 
hoţ noaptea. Când vor spune pace şi linişte, atunci o prăpădenie 
neaşteptată va veni peste ei ... şi nu va fi chip de scăpare“. Dar 
adaugă pentru aceia care au luat aminte la avertizarea Mântuitorului: 
„Voi, fraţilor, nu sunteţi în întuneric pentru ca ziua aceea să vină 
peste voi ca un hoţ. Voi sunteţi fii ai luminii şi fii ai zilei; noi nu 
suntem ai nopţii şi nici ai întunericului.“ (| Tesaloniceni 5, 2-5) 
Astfel s-a arătat că Scripturile nu dau oamenilor nici o asigurare 
pentru ca ei să rămână în necunoştinţă cu privire la apropierea venirii 
lui Hristos. Dar aceia care căutau numai o scuză pentru a respinge 
adevărul şi-au astupat urechile la această explicaţie; dar cuvintele: 
„Nimeni nu cunoaşte ziua, nici ceasul“ continuau să fie repetate de 
batjocoritorii îndrăzneţi şi chiar de către aceia care mărturiseau a 
fi slujitorii lui Hristos. Când oamenii au fost treziţi şi au început 
să caute calea mântuirii, învățătorii religiei s-au interpus între ei şi 
adevăr, căutând să le liniştească temerile prin interpretarea eronată 
a Cuvântului lui Dumnezeu. Veghetorii necredincioşi s-au unit în 
lucrarea marelui amăgitor, strigând pace, pace, când Dumnezeu nu a 
vorbit de pace. Asemenea fariseilor de pe vremea lui Hristos, mulţi 
refuzau să intre în Împărăţia cerurilor şi îi împiedicau şi pe aceia 
care voiau să intre. Sângele acelor suflete va fi cerut din mâna lor. 

Cei mai umili şi cei mai devotați din biserici erau de obicei cei 
dintâi care primeau solia. Aceia care studiau Biblia nu puteau să 
nu vadă caracterul nescripturistic al concepțiilor populare privitoare 
la profeție şi oriunde oamenii nu erau stăpâniţi de influenţa cle- 
rului, oriunde cercetau Cuvântul lui Dumnezeu pentru ei, doctrina 
adventă trebuia doar să fie comparată cu Scripturile pentru a stabili 
autoritatea lor divină. 

Mulţi erau persecutați de fraţii lor necredincioşi. Alţii, pentru 
a-şi păstra poziţia în biserică, au trecut sub tăcere nădejdea lor, 
în timp ce foarte mulţi au socotit că nu le era îngăduit, datorită 
credincioşiei faţă de Dumnezeu, să ţină ascunse adevărurile pe care 
EI li le încredinţase. Nu puţini au fost aceia care au fost excluşi din 
biserică pentru simplul motiv că şi-au exprimat credinţa în revenirea 
lui Hristos. Pentru aceia care au suferit această încercare a credinţei 

lor, le erau deosebit de preţioase cuvintele profetului: „Iată ce zic 
fraţii voştri, care vă urăsc şi vă izgonesc din pricina Numelui Meu: 
«Să-Şi arate Domnul slava, ca să vă vedem bucuria!» Dar ei vor 
rămâne de ruşine!“ (Isaia 66, 5) 

Îngerii lui Dumnezeu vegheau cu cel mai profund interes asupra 
urmărilor avertizării. Când se manifesta o respingere generală a 
soliei, de către biserici, îngerii îşi întorceau feţele cu amărăciune. 
Dar erau mulţi care nu fuseseră încă încercaţi cu privire la adevărul 
advent. Mulţi au fost duşi în rătăcire de către soţi, soţii, părinţi sau 
copii şi făcuţi să creadă ca fiind un păcat chiar şi de a asculta la 
asemenea rătăciri, cum erau acelea predicate de adventişti. Îngerilor 
le-a fost poruncit să vegheze cu credincioşie asupra acestor suflete, 
deoarece o altă lumină avea să lumineze peste ei de la tronul lui 
Dumnezeu. 

Cu o dorinţă negrăită, aceia care primiseră solia, aşteptau venirea 
Mântuitorului lor. Timpul în care aşteptau să-L întâlnească era la uşi. 
Aşteptau ceasul acesta cu o deosebită solemnitate. Stăteau în dulce 
comuniune cu Dumnezeu, o pregustare a păcii pe care urmau să o 
moştenească în strălucirea de sus. Nici unul dintre aceia care au ex- 
perimentat această nădejde şi încredere nu a putut uita acele ceasuri 
preţioase de aşteptare. Cu câteva săptămâni înainte de timpul acela, 
afacerile pământeşti au fost părăsite în mare parte. Credincioşii sin- 
ceri cercetau cu atenţie orice gând şi simţământ al inimii, ca şi când 
ar fi fost pe patul de moarte şi ar mai fi avut doar câteva ceasuri până 
să închidă ochii asupra scenelor pământeşti. Nu s-au făcut „haine 
pentru înălţare“ [(vezi note suplimentare)], dar toţi simțeau nevoia 
unei dovezi interioare că erau pregătiţi să se întâlnească cu Mântui- 
torul; hainele lor albe erau curăţia sufletului — caracterul curăţit de 
păcat prin sângele ispăşitor al lui Hristos. Dacă s-ar mai vedea iarăşi, 
în poporul care mărturiseşte a fi al lui Dumnezeu, acelaşi spirit de 
cercetare a inimii, aceeaşi credinţă hotărâtă şi sinceră, dacă ei ar fi 
continuat în felul acesta să se umilească înaintea Domnului şi să-şi 
înalțe cererile la tronul milei, ar fi avut o experienţă mai înaltă decât 
au acum. Se vede prea puţină rugăciune, prea puţină convingere 
adevărată despre păcat, iar lipsa unei credinţe vii îi lasă pe mulţi 
lipsiţi de harul atât de bogat oferit de Mântuitorul nostru. 

Dumnezeu a plănuit să-Şi încerce poporul. Mâna Lui a acoperit 
o greşeală în calcularea perioadelor profetice. Adventiştii n-au des- 

coperit greşeala şi n-a fost descoperită nici de cei mai învăţaţi dintre 
împotrivitorii lor. Aceştia din urmă spuneau: „Calculul perioadelor 
profetice este corect. Un eveniment mare este gata să aibă loc; dar 
nu este ceea ce prezice dl. Miller; ci este convertirea lumii şi nu a 
doua venire a lui Hristos.“ [(vezi note suplimentare)] 

Timpul de aşteptare a trecut, iar Hristos nu S-a arătat pentru 
eliberarea poporului Său. Aceia care, cu credinţă şi iubire sinceră, 
L-au aşteptat pe Mântuitorul au avut parte de o dezamăgire amarnică. 
Cu toate acestea, planurile lui Dumnezeu se împlineau; El punea la 
încercare inimile acelora care mărturisiseră că aşteaptă revenirea Sa. 
Printre ei erau mulţi care nu fuseseră mânaţi de motive mai înalte, 
de teamă. Mărturisirea lor de credinţă nu atinsese nici inimile şi nici 
viaţa lor. Când evenimentul aşteptat n-a avut loc, aceştia au declarat 
că nu fuseseră dezamăgiţi; ei nu crezuseră niciodată că Hristos va 
veni. Aceştia au fost printre primii care au luat în râs mâhnirea 
adevăraţilor credincioşi. 

Dar Isus împreună cu oștile cereşti priveau cu iubire şi cu simpa- 
tie asupra celor încercaţi şi credincioşi, dar dezamăgiţi. Dacă s-ar fi 
putut da la o parte vălul care despărţea lumea văzută de cea nevăzută, 
ar fi fost văzuţi îngerii apropiindu-se de aceste suflete statornice şi 
ocrotindu-le de săgețile lui Satana. 

În predicarea învăţăturii — despre a doua venire, William Mi- 
ller împreună cu tovarășii lui lucraseră cu singurul scop de a trezi pe 
oameni să se pregătească pentru judecată. Ei căutaseră să-i trezească 
pe învățătorii religiei la nădejdea adevărată a bisericii şi la nevoia 
lor după o experienţă creştină mai profundă; de asemenea lucraseră 
să îl trezească pe cei neconvertiţi la datoria unei grabnice pocăinţe 
şi a unei întoarceri la Dumnezeu. „N-au făcut nici o încercare să îi 
convertească pe oameni la o sectă sau grupare religioasă. De aceea, 
ei lucrau în mijlocul grupărilor şi sectelor fără să se amestece în 
organizaţia sau disciplina lor“. 

„În toate lucrările mele“, spunea Miller, „niciodată n-am avut 
dorinţa sau gândul să acord vreun interes deosebit uneia dintre deno- 
minaţiunile existente sau să avantajez pe una în detrimentul celeilalte. 
M-am gândit la binele tuturor. Presupunând că toţi creştinii se vor 
bucura în perspectiva venirii lui Isus şi că aceia care nu vedeau, 
cum vedeam eu, nu îi vor iubi mai puţin pe aceia care vor îmbrăţişa 
această învăţătură, n-am conceput că ar fi fost nevoie de adunări 
separate. Scopul meu era dorinţa de a întoarce sufletele la Dumne- 
zeu, de a duce lumii vestea despre judecata viitoare şi a-i determina 
pe concetăţenii mei la acea pregătire a inimii care urma să-i aducă 
în stare să-L întâmpine pe Dumnezeu în pace. Marea majoritate a 
acelora care s-au convertit în urma lucrării mele s-au unit apoi cu 
diferitele biserici existente.“ (Bliss, p. 328) Atâta timp cât lucrarea 
lui a ajutat la întărirea bisericilor, a fost privită cu bunăvoință. Dar 
când slujitorii şi conducătorii religiei au început să fie ostili învăţă- 
turii advente, dorind să pună capăt oricărei agitaţii cu privire la acest 
subiect, nu numai că i s-au împotrivit de la amvon, dar le-au interzis 
şi membrilor privilegiul de a participa la predicile unde se prezenta a 
doua venire sau chiar să vorbească despre nădejdea lor în adunările 
bisericii. În felul acesta credincioşii se aflau într-o mare încercare şi 
încurcătură. Ei îşi iubeau bisericile lor şi le era greu să se despartă de 
ele. Dar când au văzut că mărturia Cuvântului lui Dumnezeu le este 

interzisă şi dreptul de a cerceta profeţiile este imposibil, au judecat 
că loialitatea, credinţa faţă de Dumnezeu îi oprea să se supună. Pe 
aceia care căutau să interzică mărturia Cuvântului lui Dumnezeu 
nu-i puteau socoti ca fiind biserica lui Hristos, „stâlpul şi temelia 
adevărului“. De aceea s-au socotit îndreptăţiţi să se despartă de ei. 
În vara anului 1844, aproximativ cincizeci de mii de persoane s-au 
retras din biserici. 

Cam în vremea aceea, un fenomen curios s-a observat în majo- 
ritatea bisericilor din Statele Unite. Timp de mulţi ani se văzuse o 
creştere treptată şi continuă a conformării la practicile şi obiceiurile 
lumeşti şi, în acelaşi timp, o decădere corespunzătoare a adevăratei 
vieţi spirituale; dar în anul acela au apărut dovezile unei repezi şi vi- 
zibile decăderi în aproape toate bisericile din ţară. În timp ce nimeni 
nu părea în stare să arate cauza, fenomenul era recunoscut în cercuri 
largi şi comentat atât prin presă, cât şi de la amvoane. 

La o adunare a prezbiterilor din Philadelphia, Mr. Barnes, autorul 
unui comentariu larg răspândit şi pastor al uneia dintre bisericile 
principale din acel oraş, „a declarat că slujise în lucrare timp de do- 
uăzeci de ani şi niciodată până la ultima Sfântă Cină nu administrase 
sfintele rânduieli fără să primească mai mulţi sau mai puţini membri 
în sânul bisericii. Dar acum nu se mai văd nici treziri şi nici con- 
vertiri, nici o creştere prea vizibilă în har a credincioşilor şi nimeni 
nu vine la studiu pentru a discuta cu privire la mântuirea sufletului 
său. O dată cu dezvoltarea afacerilor şi cu lărgirea perspectivelor 
comerciale şi ale manufacturii, se vede şi o creştere a închinării 
în faţa celor lumeşti. Acest lucru se petrece în toate confesiunile.“ 
(Congregational Journal, May 23, 1844) 

În luna February a aceluiaşi an, profesorul Finney de la Colegiul 
Oberlin spunea: „Înaintea ochilor noştri am avut faptul că, în general, 
bisericile protestante din ţara noastră au fost fie indiferente, fie osule 
faţă de aproape toate reformele morale din veacul nostru. Sunt şi ex- 
cepţii parţiale, dar nu suficiente pentru a ne arăta faptele altfel decât 
sunt în realitate. Mai putem adăuga şi un alt lucru: absenţa aproape 
generală a influenţei reînviorătoare în biserici. Apatia spirituală este 
aproape atotcuprinzătoare şi este teribil de profundă; de altfel, şi 
presa religioasă din întreaga ţară mărturiseşte lucrul acesta... Într-o 
foarte mare măsură, membrii bisericii se închină modei şi se unesc 
cu cei necredincioşi în adunări de plăceri, la dans, la serbări etc.... 

Dar nu trebuie să desfăşurăm acest subiect dureros. Este îndeajuns 
că această tristă realitate se măreşte şi apasă greu peste noi, pentru a 
ne arăta că aproape toate bisericile degenerează în mod întristător. 
Ele s-au depărtat foarte mult de Domnul şi El le-a părăsit“. 

Tot în privinţa aceasta, un scriitor în „Religious Telescope“ măr- 
turisea: „Niciodată n-am fost martorii unei asemenea decăderi gene- 
rale a religiei ca acum. În adevăr, biserica trebuie să se trezească ŞI 
să caute cauzele acestei nenorociri; căci toţi cei care iubesc Sionul 
trebuie să o socotească ca fiind o nenorocire. Când ne dăm seama cât 
sunt de puţine şi incomplete cazurile de convertire adevărată şi câtă 
neruşinare şi împietrire întâlnim din partea păcătoşilor, exclamăm 
fără să vrem: «A uitat oare Dumnezeu să fie milostiv?» sau «S-a 
închis uşa milei Sale?»“ 

O astfel de stare nu există niciodată în biserică fără o cauză. 
Întunericul spiritual care cade peste popoare, peste biserici şi peste 
indivizi nu se datorează unei retrageri arbitrare a harului divin din 
partea lui Dumnezeu, ci neglijării sau respingerii luminii divine 
din partea oamenilor. O ilustrație izbitoare, a acestui adevăr, este 
prezentată în istoria poporului iudeu din timpul Domnului Hristos. 
Prin unirea lor cu lumea, datorită uitării lui Dumnezeu şi neglijării 
Cuvântului Său, înţelegerea lor s-a întunecat, iar inimile lor au de- 
venit fireşti şi senzuale. Astfel au fost în necunoştinţă cu privire la 
venirea lui Mesia şi, în mândria şi necredinţa lor, L-au respins pe 
Mântuitorul. Dumnezeu n-a îndepărtat nici atunci poporul iudeu de 
la cunoaşterea sau de la împărtăşirea lor cu binecuvântările mântui- 
rii. Dar aceia care au respins adevărul au pierdut orice dorinţă pentru 
darul cerului. Ei au „numit lumina întuneric şi întunericul lumină“, 
până când lumina care era în ei a devenit întuneric; şi cât de mare 
era întunericul acela! 

Scopul lui Satana este ca oamenii să păstreze formele religiei, dar 
să le lipsească spiritul viu al evlaviei. După ce au respins Evanghelia, 
iudeii au continuat cu zel să păstreze vechile ritualuri; ei au păstrat cu 
stricteţe exclusivismul lor naţional, în timp ce ei înşişi recunoșteau 
că prezenţa lui Dumnezeu nu se mai vedea printre ei. Profeţia lui 
Daniel arăta fără greş timpul venirii lui Mesia şi preciza atât de 
direct moartea Sa, încât ei au descurajat studiul cărții lui şi, în cele 
din urmă, rabinii au pronunţat un blestem asupra tuturor acelora care 
ar fi încercat o socotire a timpului. În orbirea şi nepocăinţa lor, fiii lui 

Israel, în secolele care au urmat, au devenit indiferenți la invitaţiile 
miloase ale mântuirii şi neatenţi la binecuvântările Evangheliei, ca o 
avertizare solemnă şi înfricoşată a primejdiei de a respinge lumina 
din cer. 

Oriunde există aceeaşi cauză vor urma aceleaşi consecinţe. Acela 
care în mod deliberat îşi înăbuşe convingerile cu privire la datorie, 
pentru că nu se potrivesc cu înclinațiile sale, va pierde în cele din 
urmă puterea discernământului între adevăr şi rătăcire. Rațiunea 
se întunecă, conştiinţa se toceşte, inima se împietreşte, iar sufletul 
se desparte de Dumnezeu. Acolo unde solia adevărului divin este 
dispreţuită sau socotită fără importanţă, acolo biserica va fi învălu- 
ită în întuneric, credinţa şi dragostea se vor răci şi înstrăinarea şi 
certurile vor pătrunde înăuntru. Membrii bisericii îşi concentrează 
interesele şi energiile în planuri lumești, iar păcătoşii se împietresc 
în nepocăinţa lor. 

Prima solie îngerească din Apocalipsa capitolul 14, care anunţa 
ceasul judecății lui Dumnezeu chemându-i pe oameni să se teamă şi 
să se închine Lui, a avut scopul de a-i despărți pe aceia care purtau 
numele de popor al lui Dumnezeu, de influenţele dăunătoare ale 
lumii şi a-i trezi spre a vedea adevărata lor stare de decădere şi iubire 
pentru lume. În această solie Dumnezeu a trimis bisericii o avertizare 
care, dacă ar fi fost primită, ar fi îndreptat relele care-i îndepărtau 
de El. Dacă ar fi primit solia din cer, smerindu-şi inimile înaintea 
Domnului şi căutând cu sinceritate să se pregătească pentru a sta 
în prezenţa Sa, Duhul şi puterea lui Dumnezeu s-ar fi manifestat în 
mijlocul lor. Biserica ar fi ajuns iarăşi la acea stare binecuvântată 
de unire, credinţă şi iubire care se vedea în zilele apostolice, când 
credincioşii erau „o inimă şi un suflet“ şi „vesteau Cuvântul Domnu- 
lui cu îndrăzneală“, când „Domnul adăuga în fiecare zi la Biserică 
pe cei care trebuiau să fie mântuiţi.“ (Faptele Apostolilor 4, 32.31; 
Faptele Apostolilor 2, 47). 

Dacă aceia care pretind că sunt poporul lui Dumnezeu ar primi 
lumina care străluceşte asupra lor din Cuvântul Său, ar ajunge la acea 
unitate pentru care S-a rugat Hristos şi pe care apostolul a descris-o 
ca fiind „unirea Duhului prin legătura păcii“. „Este“, spune el, „un 
singur trup şi un singur Duh, după cum şi voi aţi fost chemaţi la o 
singură nădejde a chemării voastre, este un singur Domn, o singură 
credinţă, un singur botez.“ (Efeseni 4, 3-5) 

Acestea erau rezultatele binecuvântate, experimentate de aceia 
care au primit solia adventă. Ei proveneau din grupări religioase di- 
ferite, dar deosebirile lor confesionale fuseseră îndepărtate; crezurile 
care erau în conflict au fost distruse, nădejdea despre un mileniu vre- 
melnic, neavând temei în Scriptură, a fost părăsită; vederile rătăcite 
cu privire la a doua venire au fost corectate; mândria şi asemăna- 
rea cu lumea au fost îndepărtate; greşelile erau îndreptate; inimile 
s-au unit în cea mai dulce părtăşie, iar iubirea şi bucuria deţineau 
supremaţia. Dacă această învăţătură a făcut lucrul acesta pentru cei 
puţini care au primit-o, ea ar fi făcut acelaşi lucru pentru toţi, dacă 
ar fi primit-o. 

Dar bisericile, în general, n-au primit avertizarea. Slujitorii lor, 
care erau străjeri „asupra casei lui Israel“ ar fi trebuit să fie primii 
în cunoaşterea semnelor venirii lui Isus, n-au învăţat adevărul nici 
din mărturia profeților şi nici din semnele timpurilor. Pentru că 
nădejdile şi ambițiile pământeşti le umpluseră inimile, iubirea faţă 
de Dumnezeu şi credinţa în Cuvântul Său s-au răcit. lar când a 
fost prezentată doctrina adventă, ea n-a făcut decât să trezească 
prejudecățile şi necredinţa lor. Faptul că solia era, într-o mare măsură, 
predicată de laici a fost folosit ca argument împotriva ei. Ca şi 
în vechime, mărturia lămurită a Cuvântului lui Dumnezeu a fost 
întâmpinată cu întrebarea: „A crezut vreunul din conducători sau 
farisei?“ Şi văzând cât de grea era sarcina de a combate argumentele 
scoase din perioadele profetice, mulţi descurajau studiul profeţiilor, 
învățând că aceste cărți profetice erau pecetluite şi nu puteau fi 
înţelese. Mulţimile, încrezându-se orbeşte în pastorii lor, au refuzat 
să asculte avertizarea; şi alţii, deşi convinşi de adevăr, nu îndrăzneau 
să-l mărturisească spre a nu fi „scoşi afară din sinagogă“. Solia pe 
care Dumnezeu o trimisese pentru încercarea şi curățirea bisericii 
a descoperit cu toată siguranţa cât de mare era numărul acelora 
care îşi lhpiseră sentimentele de acest pământ, mai mult decât de 
Hristos. Legăturile care-i ţineau prinşi de pământ erau mai puternice 
decât atracțiile cerului. Ei au ales să asculte de glasul înţelepciunii 
omeneşti şi s-au îndepărtat de solia adevărului venită să cerceteze 
inima. 

Refuzând să ia seama la avertizarea primului înger, ei au respins 
mijloacele pe care Cerul le prevăzuse spre îndreptarea lor. Ei au dis- 
prețuit solul harului care le-ar fi corectat greşelile care-i despărţeau 

de Dumnezeu şi, cu o înverşunare mai mare, s-au întors să caute 
prietenia lumii. Aceasta era cauza acelei stări îngrozitoare de iubire 
pentru lume, apostazie şi moarte spirituală care exista în bisericile 
anului 1844. 

În Apocalipsa capitolul 14, primul înger este urmat de al doilea 
care vesteşte solia: „A căzut, a căzut Babilonul, cetatea cea mare care 
a adăpat toate neamurile din vinul mâniei desfrânării ei“. (Apoca- 
lipsa 14, 8). Termenul Babilon este derivat de la „Babel“ şi înseamnă 
confuzie. Este folosit în Scriptură pentru a desemna diferitele forme 
ale religiei false sau apostate. În Apocalipsa capitolul 17, Babilonul 
este reprezentat printr-o femeie — o metaforă care este folosită în Bi- 
blie ca simbol al bisericii, o femeie virtuoasă reprezentând o biserică 
curată, iar o femeie stricată reprezentând o biserică decăzută. 

În Biblie, caracterul sfânt şi durabil al legăturii care există între 
Hristos şi biserica Sa este reprezentat prin unirea căsătoriei. Domnul 
S-a unit cu poporul Său printr-un legământ solemn, El făgăduind să 
fie Dumnezeul lor, iar ei legându-se să fie ai Lui şi numai ai Lui. El 
declară: „Te voi logodi cu Mine pentru totdeauna; te voi logodi cu 
Mine prin neprihănire, judecată, mare bunătate şi îndurare“ (Osea 2, 
19). Şi iarăşi: „Eu sunt Stăpânul vostru“ (Ieremia 3, 14). Iar Pavel 
întrebuinţează acelaşi tablou în Noul Testament când zice: „V-am 
logodit cu un bărbat, ca să vă înfăţişez înaintea lui Hristos ca pe o 
fecioară curată“. (2 Corinteni 11, 2) 

Necredincioşia bisericii faţă de Hristos, îngăduind ca încrederea 
şi dragostea ei să se îndepărteze de la El şi făcând ca iubirea faţă 
de lucrurile pământeşti să ocupe sufletul, este asemenea călcării 
jurământului căsătoriei. Păcatul prin care Israel s-a depărtat de Dom- 
nul este prezentat prin această comparaţie; iar iubirea minunată a lui 
Dumnezeu, pe care ei au dispreţuit-o în felul acesta, este descrisă 
în mod mişcător astfel: „Ţi-am jurat credinţă, am făcut legământ cu 
tine, zice Domnul Dumnezeu, şi ai fost a Mea! Erai de o frumuseţe 
desăvârşită, ba ajunseseşi chiar împărăteasă. Ți s-a dus vestea printre 
neamuri, pentru frumuseţea ta, căci erai desăvârşită de tot, datorită 
strălucirii cu care te împodobisem, dar te-ai încrezut în frumuseţea 
ta, şi ai curvit, la adăpostul numelui tău cel mare“. „Ai fost femeia 
prea curvă, care primeşte pe străini în locul bărbatului ei.“ „Cum este 
necredincioasă iubitului său o femeie, aşa Mi-aţi fost necredincioşi 

voi, casa lui Israel, zice Domnul!“ (Ezechiel 16, 8.13-15.32; Ieremia 
3, 20) 

În Noul Testament, o vorbire asemănătoare este adresată celor 
care se numesc creştini, dar care caută prietenia lumii mai presus de 
favoarea lui Dumnezeu. Apostolul Iacov spune: „Suflete preacurvare, 
nu ştiţi că prietenia lumii este vrăjmăşie cu Dumnezeu? Aşa că cine 
vrea să fie prieten cu lumea se face vrăjmaş cu Dumnezeu.“ 

Femeia (Babilonul) din Apocalipsa capitolul 17 este descrisă ca 
fiind împodobită în purpură şi stacojiu şi gătită cu aur, cu pietre pre- 
țioase şi diamante, având în mână o cupă de aur plină cu stricăciuni 
şi necurăţii ... iar pe frunte avea scris un nume: „Iaină, Babilonul 
cel mare, mama desfrânatelor“. Profetul spune: „Am văzut pe fe- 
meia aceasta, îmbătată de sângele sfinţilor şi de sângele ucenicilor 
lui Isus“. Babilonul este descris mai departe ca fiind „cetatea cea 
mare care are stăpânire peste împărații pământului“. (Apocalipsa 
17, 4-6.18). Puterea aceea care timp de multe secole a exercitat o 
guvernare despotică asupra monarhilor creştinătăţii este Roma. Pur- 
pura şi stacojiul, aurul, diamantele şi pietrele preţioase descriu în 
mod viu măreţia şi pompa, mai mult decât împărătească, desfăşurată 
de scaunul trufaş al Romei. Şi despre nici o altă putere nu s-a putut 
spune în realitate că a fost „îmbătată de sângele sfinţilor“ ca despre 
această biserică, care i-a persecutat cu atâta cruzime pe urmaşii lui 
Hristos. Babilonul mai este încărcat şi cu păcatul legăturii nele- 
giuite cu „împărații pământului“. Biserica iudaică devenise deja o 
desfrânată, ca urmare a depărtării de Domnul şi a alianţei cu păgânii; 
iar Roma care a decăzut în acelaşi fel, deoarece a căutat sprijin la 
puterile pământeşti, va primi aceeaşi condamnare. 

Despre Babilon se spune că este „mama desfrânatelor“. Prin 
fiicele ei sunt simbolizate bisericile care ţin învăţătura şi tradițiile ei 
şi urmează exemplul ei de sacrificare a adevărului şi a aprobării lui 
Dumnezeu, pentru a stabili o alianţă nelegiuită cu lumea. Solia din 
Apocalipsa capitolul 14, care anunţă căderea Babilonului, trebuie 
să se aplice grupărilor religioase care odinioară au fost curate, dar 
care s-au stricat. Şi întrucât această solie urmează după avertizarea 
cu privire la judecată, ea trebuie să fie vestită în zilele din urmă, 
de aceea ea nu se poate referi numai la biserica Romei, deoarece 
această biserică a fost într-o stare decăzută timp de multe veacuri. 
Mai mult decât atât, în capitolul optsprezece din Apocalipsa poporul 

lui Dumnezeu este chemat să iasă din Babilon. Conform acestui 
text, mulţi oameni din poporul lui Dumnezeu, se găsesc încă în 
Babilon. Dar în care grupări religioase se găseşte acum cea mai mare 
parte dintre urmaşii lui Hristos? Fără îndoială, în diferitele biserici 
care mărturisesc credinţa protestantă. La data apariţiei lor, aceste 
biserici au luat o poziţie nobilă pentru Dumnezeu şi pentru adevăr, 
iar binecuvântarea Lui a fost cu ele. Chiar şi lumea necredincioasă a 
fost constrânsă să recunoască rezultatele binefăcătoare care au urmat 
după primirea principiilor Evangheliei. În cuvintele proorocului 
către Israel se spune: „i s-a dus vestea printre neamuri pentru 
frumuseţea ta; căci erai desăvârşită de tot datorită strălucirii cu care 
te împodobisem, zice Domnul Dumnezeu“. Dar ele au decăzut din 
cauza aceleiaşi dorinţe care a constituit blestemul şi ruina lui Israel — 
dorinţa de a imita practicile şi căutarea prieteniei celor necredincioşi. 
„Te-ai încrezut în frumuseţea ta şi ai curvit la adăpostul numelui tău 
cel mare.“ (Ezechiel 16, 14.15) 

Multe dintre bisericile protestante urmează exemplul Romei 
de legătură nelegiuită cu „împărații pământului“ — ca biserici de 
stat prin legăturile lor cu conducerile pământeşti la fel făcând şi 
alte denominaţiuni care caută favoarea lumii. Deci, termenul de 
„Babilon“ — confuzie — se poate aplica pe drept şi acestor grupări, 
care susţin că îşi iau învăţăturile din Biblie şi totuşi sunt divizate în 
secte aproape fără număr, cu crezuri şi teorii contradictorii. 

Pe lângă unirea vinovată cu lumea, bisericile care s-au despărțit 
de Roma mai prezintă şi altele din caracteristicile ei. 

O publicaţie romano-catolică susţine că: „Dacă biserica Romei 
a fost vreodată vinovată de idolatrie în legătură cu sfinţii, fiica ei, 
Biserica Anglicană, este vinovată de acelaşi păcat deoarece are zece 
biserici închinate Mariei şi doar una dedicată lui Hristos.“ (Richard 
Challoner, The Catholic Christian Instructed, Preface, pp. 21, 22) 

Iar Dr. Hopkins, în lucrarea sa Tratat asupra Mileniului, declară: 
„Nu există nici cel mai mic motiv să apreciem că spiritul şi practicile 
antihriste şi-ar trage în totul originea de la aceea care se numeşte 
biserica Romei. Bisericile protestante au în ele mult din spiritul lui 
Anticrist şi sunt departe de a fi reformate în totul de ... stricăciune şi 
nelegiuire.“ (Samuel Hopkins, Works, vol. 2, p. 328) 

Cu privire la despărțirea Bisericii Prezbiteriene de Roma, Dr. 
Guthrie scria: „Acum trei sute de ani, biserica noastră a ieşit pe 

porțile Romei cu o Biblie deschisă pe steagul ei şi cu următorul 
motto pe banderolă: «Cercetaţi Scripturile». Apoi pune întrebarea 
plină de semnificaţie: „Dar au ieşit ei curaţi din Babilon?“ (Thomas 
Guthrie, The Gospel in Ezechiel, p. 237) 

„Biserica Anglicană“, spunea Spurgeon, „pare că este roasă com- 
plet de sacramentarism; dar nonconformismul pare să fie aproape 
tot atât de rău primit de necredinţa filozofică. Aceia despre care am 
gândit lucruri mai bune se depărtează unul câte unul de la temelia 
credinţei. Din ce în ce mai mult, cred că însăşi inima Angliei este 
îmbibată de o necredinţă vrednică de condamnat şi care îndrăzneşte 
să urce amvonul şi să se numească creştină.“ 

Care a fost originea marii apostazii? Cum s-a depărtat prima 
biserică de simplitatea Evangheliei? Asemănându-se practicilor pă- 
gânismului pentru a uşura primirea creştinismului de către păgâni. 
Apostolul Pavel declara că în zilele sale „taina fărădelegii începe 
deja să lucreze“. (2 Tesaloniceni 2, 7). În timpul vieţii apostolilor, 
biserica a rămas relativ curată. Dar „spre ultima parte a secolului al 
II-lea, majoritatea bisericilor îmbrăcau o formă nouă; simplitatea de 
la început a dispărut şi pe nesimţite, când bătrânii ucenici au coborât 
în mormânt, copiii lor împreună cu noii convertiți ... au ajuns la 
conducerea bisericii şi au dat o nouă formă cauzei.“ (Robert Robin- 
son, Ecclesiastical Researches, cp. 6, par. 17, Pagina. 51). Pentru 
a câştiga noi convertiți, standardele înalte ale credinţei creştine au 
fost coborâte şi, ca urmare, „un potop de păgânism s-a revărsat în 
biserică, aducând cu el obiceiurile, practicile şi idolii lui“. (Gavazzi, 
Lectures, p. 278). Atunci când religia creştină a câştigat favoarea şi 
sprijinul conducătorilor pământeşti, ea a fost primită doar cu numele 
de către mulţime: dar cu toate că la înfăţişare convertiţii păreau 
creştini, mulţi „au rămas de fapt păgâni, închinându-se în ascuns tot 
idolilor lor“. (Idem, p. 278) 

Oare nu s-a repetat acelaşi proces în aproape toate bisericile care 
se numesc protestante? Când acei întemeietori care aveau adevăratul 
spirit al reformei au încetat din viaţă, urmaşii lor s-au ridicat şi au dat 
„un nou chip cauzei“. În timp ce ţineau orbește la crezul părinţilor lor 
şi refuzau să primească orice alt adevăr în afară de acela pe care l-au 
cunoscut mai înainte, urmaşii reformatorilor s-au îndepărtat mult de 
exemplul lor de umilinţă, lepădare de sine şi de renunțare la lume. În 

felul acesta „simplitatea de la început a dispărut“. Un potop lumesc 
a inundat biserica, aducând „cu el obiceiurile, practicile şi idolii ei“. 

Vai, cât de înfricoşător de departe se întinde prietenia cu lumea, 
această „vrăjmăşie cu Dumnezeu“, care este cultivată astăzi de cei 
care se numesc urmaşii lui Hristos! Cât de mult s-au depărtat bi- 
sericile din întreaga creştinătate de standardul biblic al umilinţei, 
al lepădării de sine, al simplităţii şi al evlaviei! Vorbind de modul 
corect de a folosi banii, John Wesley spunea: „Nu risipi nici o parte 
din acest dar atât de preţios numai pentru satisfacerea poftei ochilor, 
adunând haine scumpe şi de prisos sau podoabe inutile; nu risipiţi 
nici un ban pentru împodobirea minuțioasă a caselor voastre, în 
mobilă scumpă sau de prisos, în picturi şi bijuterii costisitoare.... 
Lepădaţi tot ce încurajează mândria vieţii pentru a câştiga admiraţia 
sau lauda oamenilor... Atâta timp cât îţi faci bine ție însuţi, oamenii 
te vor vorbi de bine. Atâta timp cât eşti îmbrăcat în purpură şi veş- 
minte fine şi cheltuieşti risipitor în fiecare zi, nu te îndoi că mulţi vor 
aplauda eleganța gustului tău, generozitatea şi ospitalitatea ta. Dar 
să nu cumperi laudele lor atât de scump. Mulţumeşte-te mai degrabă 
cu onoarea care vine de la Dumnezeu.“ (Wesley, Works, Sermon 50, 
„The Use of Money“). Dar în multe biserici din vremea noastră o 
astfel de învăţătură este dispreţuită. 

Numai o mărturisire a religiei este un fapt apreciat în lume. 
Conducători, politicieni, jurişti, medici şi negustori intră în biserică 
pentru a-şi asigura respectul şi încrederea societăţii, cât şi pentru 
promovarea propriilor interese lumești. În felul acesta, ei caută să 
acopere toate afacerile lor necinstite, cu o mărturie a creştinismului. 
Diferitele grupări religioase, reînviorate prin bogăţia şi influenţa 
acestor oameni lumeşti, dar botezați, urcă încă o treaptă spre popula- 
ritate şi dominație. Biserici splendide, înfrumuseţate cu extravaganţă, 
sunt ridicate pe străzile cele mai aglomerate. Închinătorii se îmbracă 
în veşminte scumpe şi la modă. Se plăteşte un salariu mare unui 
pastor talentat pentru a-i atrage şi a-i păstra pe oameni. Predicile lui 
nu trebuie să atingă păcatele care se practică, ci să fie dulci şi plăcute 
chiar pentru urechile sensibile. În felul acesta, păcătoşii notorii sunt 
înscrişi în registrele bisericii, iar păcatele grave sunt ascunse sub o 
falsă evlavie. 

Comentând atitudinea actuală a celor care-şi zic creştini, un 
renumit ziar spune: „Pe neobservate, biserica s-a supus spiritului 

veacului şi şi-a adaptat formele de închinare la dorinţele moderne“. 
„Biserica foloseşte acum ca mijloace ale ei toate lucrurile care ajută 
ca religia să fie atractivă“. Iar în revista din New York, Independent, 
se vorbeşte despre metodism în felul acesta: „Linia de despărțire 
dintre cei evlavioşi şi cei neevlavioşi dispare pe neobservate, iar 
bărbaţi zeloşi de ambele părţi se străduiesc să şteargă orice deosebire 
dintre felul lor de lucru şi de distracţie“. „Popularitatea religiei tinde 
într-o mare măsură să mărească numărul acelora care vor asigura 
câştigurile fără să împlinească cu cinste datoriile ei“. 

Howard Crosby spune: „Este un motiv de îngrijorare adâncă 
faptul că vedem biserica lui Hristos împlinind într-o măsură atât de 
mică planurile Domnului ei. Aşa cum iudeii din vechime au îngăduit 
ca o legătură strânsă cu popoarele idolatre să le îndepărteze inimile 
de Dumnezeu ... tot astfel biserica lui Hristos de astăzi, prin legătu- 
rile ei nesfinte cu lumea necredincioasă, părăseşte metodele divine 
ale adevăratei vieţi şi îşi îngăduie obiceiurile distrugătoare, prea 
adesea vizibile, ale unei societăţi necreştine, folosind argumente şi 
ajungând la concluzii care sunt străine de descoperirea lui Dumne- 
zeu şi îndreptate împotriva oricărei creşteri în har.“ (The Healthy 
Christian: An Appeal to the Church, pp. 141, 142) 

În această avalanşă de iubire pentru lume şi căutare de plăceri, 
jertfirea de sine pentru cauza lui Hristos este pierdută aproape cu 
totul. „Unii dintre bărbaţii şi femeile cu o viaţă activă în bisericile 
noastre au fost educați, pe când erau copii, să facă sacrificii pentru a 
putea da sau face ceva pentru Hristos“. „Dar dacă astăzi este nevoie 
de fonduri ... nimeni nu trebuie chemat să dea. O, Nu! Organizaţi o 
tombolă, o masă, un concurs de glume, sau ceva de mâncare orice 
lucru care îi amuză pe oameni“. 

Guvernatorul Washburn din Wisconsin, în mesajul său de Anul 
Nou (9 January 1873) declara: „S-ar cere o lege care să desființeze 
şcolile în care se practică jocurile de noroc. Dar acestea există pre- 
tutindeni. Chiar şi biserica (fără ştiinţă, bineînţeles) se pomeneşte 
făcând uneori lucrarea celui rău. Concerte cu dar, serbări şi tombole, 
uneori în ajutorul unui proiect religios sau caritabil, adesea pentru 
scopuri mai puţin demne, loterii, premii etc., toate sunt plănuite pen- 
tru a câştiga bani fără osteneală. Nimic nu este atât de demoralizator 
sau otrăvitor, îndeosebi pentru tineret, cum este câştigarea de bani 
sau de proprietăţi fără muncă. Oamenii onorabili se angajează în 

aceste jocuri şi îşi liniştesc conştiinţa la gândul că banii trebuie să 
circule, să fie folosiţi pentru un scop bun şi de aceea nu este curios 
faptul că tineretul ţării cade atât de des în obiceiuri pe care emoția 
jocurilor de noroc le provoacă aproape sigur.“ 

Spiritul asemănării cu lumea inundă bisericile din toată creşti- 
nătatea. Robert Atkins, într-o predică ţinută la Londra, prezintă un 
tablou al decăderii spirituale care predomina în Anglia: „Adevăraţii 
credincioşi se împuţinează pe pământ şi nimeni nu pune la inimă 
lucrul acesta. Adepții religiei din vremea noastră, din orice biserică, 
sunt iubitori de lume, se aseamănă lumii, iubitori ai belşugului şi 
tânjesc după consideraţie. Sunt chemaţi să sufere cu Hristos, dar se 
supără chiar şi de mustrare.... Apostazie, apostazie, apostazie este 
scris pe frontispiciul fiecărei biserici; şi dacă ar şti lucrul acesta, şi 
dacă l-ar simţi, ar mai fi o nădejde; dar vai, ei strigă: «suntem bo- 
gaţi, ne-am înmulţit bunurile şi nu ducem lipsă de nimic.»“ (Second 
Advent Library, tract nr. 39) 

Marele păcat pus în seama Babilonului este că „a făcut ca toate 
popoarele să bea din vinul mâniei desfrânării ei“. Acest pahar pe 
care îl întinde lumii reprezintă învăţăturile rătăcite pe care le-a primit 
ca urmare a legăturii ei nelegiuite cu oamenii cei mari ai pământului. 
Prietenia cu lumea i-a stricat credinţa, astfel că acum exercită o 
influenţă distrugătoare asupra lumii, susţinând învățături care sunt 
împotriva declaraţiilor lămurite ale Sfintelor Scripturi. 

Roma a ascuns Biblia de popor şi a cerut tuturor oamenilor să 
primească în schimb învăţăturile ei. Se ştie că lucrarea Reformei a 
fost de a restabili înaintea oamenilor Cuvântul lui Dumnezeu; dar 
nu este oare prea adevărat că în bisericile din timpul nostru oamenii 
sunt învăţaţi să-şi întemeieze credinţa mai degrabă pe crezul şi pe 
învăţăturile bisericii lor decât pe Scripturi? Charles Beecher spunea, 
vorbind despre bisericile protestante: „Ele se simt jignite de orice 
cuvânt aspru rostit împotriva crezurilor, cu aceeaşi sensibilitate cu 
care sfinţii părinţi s-ar fi simţit jigniţi de orice cuvânt aspru rostit 
împotriva venerării crescânde a sfinţilor şi martirilor pe care ei o 
încurajau.... Denominaţiunile evanghelice protestante şi-au strâns 
atât de mult mâinile şi s-au apropiat atât una de alta, încât un om 
nu poate deveni cu nici un chip predicator în vreuna din ele, fără să 
accepte o altă carte pe lângă Biblie. 

Nu este nimic închipuit în declaraţia că puterea crezului începe 
să interzică Biblia, tot aşa cum a făcut Roma, dar pe o cale mai 
subtilă.“ (Sermon on ,„„Lhe Bible a Sufficient Creed“, delivered at 
Fort Wayne, Indiana, febr. 22, 1846) 

Când învățătorii credincioşi prezintă Cuvântul lui Dumnezeu, se 
ridică bărbaţi de cultură, slujitori care pretind că înţeleg Scripturile, 
dar care denunţă învăţătura sănătoasă ca fiind erezie, în felul acesta îi 
rătăcesc pe cercetătorii după adevăr. Dacă lumea n-ar fi fost îmbătată 
în mod deplin cu vinul Babilonului, mulțimile ar fi fost convinse şi 
convertite de adevărurile lămurite şi pătrunzătoare ale Cuvântului 
lui Dumnezeu. Dar credinţa religioasă se prezintă atât de confuză 
şi discordantă, încât oamenii nu ştiu ce să considere ca fiind adevăr. 
Păcatul nepocăinţei lumii stă la uşa bisericii. 

A doua solie îngerească din Apocalipsa capitolul 14 a fost pre- 
dicată mai întâi în vara anului 1844, cu această ocazie a avut loc 
o aplicaţie mai directă la bisericile din Statele Unite, unde averti- 
zarea cu privire la judecată fusese vestită mai mult, dar respinsă în 
general şi unde decăderea în biserici fusese mai rapidă. Dar solia 
celui de-al doilea înger nu şi-a atins împlinirea totală, în anul 1844. 
Bisericile au ajuns atunci la decădere morală, ca urmare a respingerii 
luminii soliei advente; dar aceasta nu era totală. Atunci când ele au 
continuat să respingă adevărurile deosebite pentru vremea aceea, 
au decăzut din ce în ce mai mult. Totuşi, încă nu se putea spune „a 
căzut Babilonul ... pentru că el a făcut ca toate popoarele să bea din 
vinul mâniei curviei ei“. El încă nu reuşise să facă lucrul acesta cu 
toate popoarele. Spiritul asemănării cu lumea şi al nepăsării faţă de 
adevărurile probatoare pentru timpul nostru există şi a câştigat teren 
în bisericile protestante din toate ţările creştinătăţii; şi aceste biserici 
sunt cuprinse în denunţarea solemnă şi teribilă a celui de-al doilea 
înger. Dar lucrarea apostaziei încă nu a atins punctul culminant. 

Biblia declară că, înainte de venirea Domnului, Satana va lucra 
„cu toată puterea, cu semne şi minuni mincinoase şi cu toată amăgi- 
rea nelegiuirii““; iar aceia care „n-au primit dragostea adevărului, ca 
să fie mântuiţi““, vor fi lăsaţi să primească „o lucrare de rătăcire ca 
să creadă o minciună“ (2 Tesaloniceni 2, 9-11). Până când această 
stare nu va fi atinsă, iar unirea bisericii cu lumea nu va fi realizată 
deplin în toată creştinătatea, căderea Babilonului nu va fi totală. 

Schimbarea este progresivă, iar împlinirea desăvârşită a profeţiei din 
Apocalipsa 14, 8 este încă în viitor. 

Cu tot întunericul spiritual şi îndepărtarea de Dumnezeu care 
există în bisericile care compun Babilonul, majoritatea adevăraţilor 
urmaşi ai lui Hristos se găsesc încă în ele. Sunt mulţi dintre ei care n- 
au auzit niciodată adevărurile deosebite pentru acest timp. Nu puţini 
sunt aceia care sunt nemulţumiţi de starea lor actuală şi doresc după 
o lumină mai clară. Ei caută în zadar chipul lui Hristos în bisericile 
din care fac parte. Când aceste biserici se vor depărta din ce în ce 
mai mult de adevăr şi se vor uni mai strâns cu lumea, deosebirea 
dintre cele două clase se va mări şi se va încheia în cele din urmă cu 
despărţirea. Va veni vremea când aceia care Îl iubesc pe Dumnezeu 
mai presus de orice nu vor mai putea rămâne în legătură cu unii care 
sunt „iubitori de plăceri mai mult decât iubitori de Dumnezeu; având 
o formă de evlavie, dar tăgăduindu-i puterea“. 

Apocalipsa capitolul 18 arată spre vremea când, ca urmare a 
respingerii întreitei avertizări din Apocalipsa 14, 6-12, biserica va 
ajunge în starea prevăzută de îngerul al doilea, dar poporul lui Dum- 
nezeu care este încă în Babilon va fi chemat să se despartă de legătura 
cu el. Această solie este ultima care va mai fi dată lumii şi ea îşi 
va îndeplini lucrarea. Când aceia care „n-au crezut adevărul, ci au 
avut plăcere în nelegiuire“ (2 Tesaloniceni 2, 12), vor fi lăsaţi să pri- 
mească o lucrare de rătăcire şi să creadă o minciună, atunci lumina 
adevărului va străluci asupra acelora ale căror inimi sunt deschise 
să-l primească şi toţi copiii lui Dumnezeu care există în Babilon vor 
răspunde chemării: „leşiţi din el, poporul Meu“. (Apocalipsa 18, 4) 

Când a trecut timpul — în care a fost aşteptată pentru prima 
oară revenirea Domnului — în primăvara anului 1844 — aceia care 
aşteptaseră cu credinţă revenirea Sa au fost pentru o vreme cuprinşi 
de îndoială şi de nesiguranţă. În timp ce lumea îi privea ca fiind 
doborâţi şi dovediţi că nutriseră o amăgire, izvorul lor de mângâiere 
a rămas tot Cuvântul lui Dumnezeu. Mulţi au continuat să cerceteze 
Scripturile, examinând din nou dovezile credinţei lor şi studiind cu 
atenţie profeţiile, pentru a căpăta o lumină mai deplină. Mărturia 
Bibliei care sprijinise poziţia lor părea clară şi hotărâtă. Semne care 
nu puteau greşi arătau spre venirea lui Hristos ca fiind aproape. 
Călăuzirea deosebită a Domnului atât în convertirea păcătoşilor, 
cât şi în reînviorarea vieţii spirituale printre creştini era dovada că 
solia venea din cer. Şi cu toate că aceşti credincioşi nu-şi puteau 
explica dezamăgirea, se simțeau asiguraţi că Dumnezeu îi condusese 
în experienţa prin care trecuseră. 

Întreţesute cu profeţiile pe care ei le socotiseră că se referă la 
timpul celei de a doua veniri, erau şi învățături special potrivite la 
situaţia lor de nesiguranţă şi îndoială şi care-i încurajau să aştepte cu 
răbdare şi credinţă că ceea ce era acum întunecat pentru înţelegerea 
lor urma să fie explicat la timpul potrivit. 

Printre aceste învățături era şi profeția din Habacuc 2, 1-4: „M- 
am dus la locul meu de strajă şi stăteam pe turn ca să veghez şi să 
văd ce are să-mi spună Domnul, şi ce-mi va răspunde la plângerea 
mea. Domnul mi-a răspuns şi a zis: «Scrie proorocia, şi sap-o pe 
table, ca să se poată citi uşor! Căci este o proorocie, a cărei vreme 
este hotărâtă, se apropie de împlinire, şi nu va minţi; dacă zăboveşte 
aşteapt-o, căci va veni şi se va împlini negreşit. lată, 1 s-a îngâmfat 
sufletul, nu este fără prihană în el; dar cel neprihănit va trăi prin 
credinţa lui». 

Încă din anul 1842, îndrumarea dată în această profeție, de a 
„Scrie proorocia şi a o săpa pe table ca să fie citită uşor“, a sugerat 
lui Charles Fitch pregătirea unei hărţi profetice pentru a ilustra 

vedeniile lui Daniel şi cele din Apocalipsa. Publicarea acestei hărți 
a fost privită ca o împlinire a poruncii date prin Habacuc. Însă 
nimeni n-a observat atunci că în aceeaşi profeție se vorbeşte şi 
despre o aparentă amânare în împlinirea viziunii — un timp de 
întârziere. După dezamăgire, acest pasaj a devenit foarte plin de 
înţeles: „Vedenia este pentru un timp hotărât, se apropie de împlinire 
şi nu va minţi; dacă întârzie aşteapt-o căci va veni şi se va împlini 
negreşit.... Cel neprihănit va trăi prin credinţa lui“. 

De asemenea, o parte din proorocia lui Ezechiel a fost un izvor de 
putere şi de mângâiere pentru credincioşi: „Cuvântul Domnului mi-a 
vorbit astfel: «Fiul omului, ce înseamnă acest cuvânt de batjocură, 
pe care-l întrebuinţaţi în ţara lui Israel: Zilele se lungesc, şi toate 
vedeniile rămân neîmplinite?» De aceea spune-le: «Aşa vorbeşte 
Domnul Dumnezeu.... Se apropie zilele, şi toate vedeniile se vor 
împlini! Voi vorbi; ce voi spune se va împlini, şi nu va mai fi amânat». 
Casa lui Israel zice: «Vedeniile pe care le are el nu sunt aproape să 
se împlinească, şi prooroceşte pentru vremuri depărtate!» De aceea 
spune-le: «Aşa vorbeşte Domnul, Dumnezeu: Nu va fi zăbavă în 
împlinirea cuvintelor Mele; ci cuvântul, pe care-l voi rosti, se va 
împlini», zice Domnul, Dumnezeu.“ (Ezechiel 12, 21-25.27-28) 

Aceia care aşteptau s-au bucurat că Acela, care cunoaşte sfârşitul 
de la început, privise prin veacuri şi, prevăzând dezamăgirile, le 
dăduse cuvinte de curaj şi de nădejde. Dacă n-ar fi fost aceste părți 
din Scriptură, care să-i îndemne să aştepte cu răbdare şi să ţină cu 
tărie la încrederea lor în Cuvântul lui Dumnezeu, ei şi-ar fi pierdut 
cu totul credinţa. 

Parabola celor zece fecioare din Matei capitolul 25 ilustrează, 
de asemenea, experienţa poporului advent. În Matei capitolul 24, ca 
răspuns la întrebarea ucenicilor Săi privitoare la semnele venirii Sale 
şi ale sfârşitului veacului, Hristos arătase unele dintre evenimentele 
cele mai importante din istoria lumii şi a bisericii, de la prima şi 
până la a doua Sa venire; şi anume: distrugerea Ierusalimului, marea 
încercare a bisericii sub persecuțiile păgâne şi papale, întunecarea 
soarelui şi lunii şi căderea stelelor. După aceasta, El a vorbit despre 
venirea Împărăției Sale, spunându-le şi parabola care descrie cele 
două categorii de servi care aşteaptă venirea Sa. Capitolul 25 începe 
cu aceste cuvinte: „Atunci Împărăţia cerurilor se aseamănă cu zece 
fecioare“. Aici este vorba de biserica din timpul sfârşitului, aceeaşi 

care este descrisă şi la încheierea capitolului 24. În această parabolă, 
experienţa lor este ilustrată prin tabloul unei nunţi din Orient. 

„Atunci Împărăţia cerurilor se va asemăna cu zece fecioare, care 
şi-au luat candelele, şi au ieşit în întâmpinarea mirelui. Cinci din ele 
erau nechibzuite, şi cinci înțelepte. Cele nechibzuite, când şi-au luat 
candelele, n-au luat cu ele untdelemn; dar cele înțelepte, împreună 
cu candelele, au luat cu ele şi untdelemn în vase. Fiindcă mirele 
zăbovea, au aţipit toate, şi au adormit. La miezul nopţii, s-a auzit o 
strigare: «lată mirele, ieşiţi-i în întâmpinare!» (Matei 25, 1-0) 

Venirea lui Hristos, aşa cum a fost vestită de prima solie înge- 
rească, a fost înţeleasă ca fiind reprezentată prin venirea mirelui. 
Reforma larg răspândită, care avusese loc prin vestirea apropiatei 
Sale veniri, corespundea cu ieşirea fecioarelor. În această parabolă, 
ca şi în aceea din Matei capitolul 24, sunt reprezentate două clase. 
Toţi şi-au luat candelele, adică Biblia şi, prin lumina ei, au ieşit să-L 
întâmpine pe Mire. Dar, atunci când şi-au luat candelele, cele neînţe- 
lepte n-au luat cu ele untdelemn, aşa cum au făcut cele înțelepte. Cei 
reprezentaţi de fecioarele înțelepte primiseră harul lui Dumnezeu, 
puterea transformatoare şi iluminatoare a Duhului Sfânt care face 
din Cuvântul Său o candelă pentru picioare şi o lumină pe cărare. 
În temere de Dumnezeu, ei studiaseră Scripturile pentru a cunoaşte 
adevărul şi căutaseră cu stăruinţă curăţia inimii Şi a vieţii. Aceştia 
avuseseră o experienţă personală, o credinţă în Dumnezeu şi în Cu- 
vântul Său care nu putea fi distrusă prin dezamăgire sau întârziere. 
Ceilalţi şi-au luat candelele, dar n-au luat ulei. Ei acţionaseră dintr-o 
pornire momentană. Temerile le fuseseră trezite de solia solemnă, 
dar se sprijiniseră doar pe credinţa fraţilor, fiind mulţumiţi cu lumina 
slabă a bunelor emoţii, fără o înţelegere profundă a adevărului sau 
o lucrare reală a harului în inimă. Aceştia au mers în întâmpinarea 
Domnului plini de nădejdea unei răsplătiri imediate; dar nu erau 
pregătiţi pentru întârziere şi dezamăgire. Când au venit încercările 
credinţa lor i-a părăsit, iar lumina s-a stins. 

„Deoarece mirele zăbovea, toate au aţipit şi au adormit“. Prin 
zăbovirea mirelui este reprezentată trecerea timpului când Domnul 
a fost aşteptat, dezamăgirea şi aparenta întârziere. În acest timp 
de nesiguranţă, interesul celor superficiali şi cu inimile împărţite a 
început în curând să se clatine, iar eforturile lor să slăbească. Dar 
aceia a căror credinţă era întemeiată pe o cunoaştere personală a 

Bibliei aveau picioarele pe stânca pe care valurile dezamăgirii nu 
o puteau clătina. „Toate au aşteptat şi au adormit“; o categorie în 
neglijenţa şi părăsirea credinţei, cealaltă aşteptând cu răbdare până ce 
1 se va da o lumină mai clară. Cu toate acestea, în noaptea încercării, 
şi cei din urmă păreau să piardă, într-o oarecare măsură, zelul şi 
devoţiunea. Cei cu inima împărțită şi superficiali nu s-au mai putut 
sprijini pe credinţa fraţilor. Astfel că fiecare trebuia să stea sau să 
cadă pentru sine însuşi. 

Cam în acelaşi timp a început să apară şi fanatismul. Unii care 
se pretindeau a fi credincioşi zeloşi ai soliei au respins Cuvântul lui 
Dumnezeu ca singură călăuză infailibilă şi, pretinzând că sunt con- 
duşi de Duhul, s-au supus propriilor sentimente, impresii şi imagina- 
ţii. Erau şi unii care manifestau un zel orb şi bigot, condamnându-i 
pe toţi aceia care nu erau de acord cu ei. Ideile şi practicile lor fana- 
tice n-au obţinut nici o aprobare din partea majorităţii advenuiştilor; 
ei n-au făcut decât să aducă un blam asupra cauzei adevărului. 

Satana căuta prin toate mijloacele lui să se împotrivească şi să 
distrugă lucrarea lui Dumnezeu. Poporul fusese profund trezit de 
mişcarea adventă, mii de păcătoşi convertindu-se şi bărbaţi credin- 
cioşi consacrându-se lucrării de vestire a adevărului, chiar în acel 
timp de întârziere. Prinţul răului îşi pierdea supușii; şi pentru a aduce 
ocară asupra lucrării lui Dumnezeu, căuta să-i amăgească pe unii 
care mărturisiseră credinţa şi să-i aducă la extremism. Apoi, agenţii 
lui erau gata să observe orice greşeală, orice scădere, orice faptă 
nepotrivită, pe care să le prezinte înaintea oamenilor în lumina cea 
mai exagerată pentru a-i face nesuferiţi pe adventiști şi credinţa lor. 
Astfel, cu cât era mai mare numărul acelora pe care-i putea folosi 
pentru mărturia credinţei în a doua venire, în timp ce puterea sa le 
stăpânea inimile, cu atât mai mare câştig urma să aibă, atrăgând aten- 
ţia lumii asupra lor ca să fie consideraţi reprezentanţi ai întregului 
corp al credincioşilor. 

Satana este „pârâtorul fraţilor“ şi duhul lui este acela care-i in- 
spiră pe oameni să caute greşeli şi defecte la poporul lui Dumnezeu, 
pe care apoi să le trâmbiţeze, în timp ce faptele lor bune sunt trecute 
sub tăcere. Totdeauna el este activ atunci când Dumnezeu este la 
lucru pentru mântuirea sufletelor. Când fiii lui Dumnezeu au venit 
înaintea Domnului, a venit şi Satana în mijlocul lor. În orice redeş- 
teptare religioasă, el este gata să aducă oameni cu inima nesfântă şi 

neechilibraţi. Când aceştia au primit unele doctrine şi au câştigat un 
loc între credincioşi, el lucrează prin ei spre a introduce teorii care îi 
vor duce în rătăcire pe cei nepregătiţi. Nici un om nu dovedeşte că 
este un bun creştin numai pentru că se găseşte în tovărăşia copiilor 
lui Dumnezeu, în casa de rugăciune şi ia parte la masa Domnului. 
Satana este adesea acolo, chiar în împrejurările cele mai solemne, 
prin aceia pe care-i poate folosi ca unelte ale sale. 

Prinţul răului se luptă pentru orice palmă de teren pe care po- 
porul lui Dumnezeu înaintează în călătoria a spre cetatea de sus. În 
toată istoria bisericii, nici o reformă nu a putut fi înfăptuită fără să 
întâmpine piedici serioase. Aşa a fost în zilele lui Pavel. Oriunde 
apostolul întemeia o biserică, acolo erau unii care pretindeau că au 
primit credinţa, dar aduceau cu ei rătăciri care, dacă ar fi fost pri- 
mite, ar fi îndepărtat poporul de la iubirea pentru adevăr. Şi Luther a 
suferit necazuri şi încurcături mari din cauza persoanelor fanatice, 
care pretindeau că Dumnezeu le vorbise şi puneau ideile şi părerile 
lor mai presus decât mărturia Scripturilor. Mulţi din cei lipsiţi de 
credinţă şi experienţă, şi foarte încrezuţi în ei înşişi, cărora le plăcea 
să audă şi să vorbească lucruri noi, erau înşelaţi de pretenţiile no- 
ilor învăţători şi se uneau cu agenţii lui Satana în lucrarea lor de a 
dărâma ceea ce Dumnezeu ajunsese să clădească. Şi fraţii Wesley, 
precum şi alţii, care aduseseră binecuvântări lumii prin influenţa şi 
credinţa lor, aveau să se lovească la fiecare pas de cursele lui Satana 
care îi împingea la fanatism pe cei cu exces de zel, neechilibraţi şi 
nesfinţiți. 

William Miller nu simpatiza cu acele influenţe care conduceau 
spre fanatism. El declara, ca şi Luther, că orice duh trebuie verificat 
prin Cuvântul lui Dumnezeu. „Satana“, spunea Miller, „are o mare 
putere asupra minţilor unora din zilele noastre. Şi de unde să ştim 
ce duh este în ei? 

Biblia răspunde: «După roadele lor îi veţi cunoaşte»... Sunt 
multe duhuri care au apărut în lume; şi ni se porunceşte să cercetăm 
duhurile. Duhul care nu ne face să trăim cumpătat, în neprihănire 
şi evlavie în această lume, nu este Duhul lui Hristos. Din ce în ce 
mă conving mai mult că Satana este amestecat în aceste mişcări 
nesăbuite.... Mulţi din mijlocul nostru, care pretind că sunt pe deplin 
sfințiţi urmează tradiţiile oamenilor şi sunt tot atât de necunoscători 
ai adevărului ca şi ceilalţi care nu au asemenea pretenţii.“ (Bliss, 

pp. 236.237). „Duhul rătăcirii ne va depărta de adevăr, dar Duhul 
lui Dumnezeu ne va conduce la adevăr. Dacă ziceţi: «S-ar putea 
ca un om să fie în rătăcire şi să creadă că are adevărul. Cum să 
înţelegem?» Răspundem: Duhul şi Cuvântul sunt în deplin acord. 
Dacă un om se judecă prin Cuvântul lui Dumnezeu şi se descoperă 
în armonie desăvârşită cu întregul Cuvânt, atunci el trebuie să creadă 
că are adevărul; dar dacă descoperă că duhul care-l conduce nu se 
armonizează cu tot conţinutul Legii lui Dumnezeu sau a Cărţii Sfinte, 
atunci să meargă cu atenţie ca să nu cadă în cursa celui rău.“ (The 
Advent Herald and The Signs of the Times Reporter, vol. 8 nr. 23, 
15 ianuarie 1845). „Adesea am găsit o mai mare dovadă de evlavie 
într-o privire caldă şi amabilă, pe un obraz umed de lacrimi şi într-o 
vorbire înecată de suspine decât în multă gălăgie prin care unii îşi 
arată creştinismul lor.“ (Bliss, p. 282) 

În zilele Reformei, adversarii ei au pus toate relele fanatismului 
pe seama acelora care luptau cel mai stăruitor împotriva lui. O cale 
asemănătoare a fost urmată şi de împotrivitorii mişcării advente. Şi 
nefiind mulţumiţi cu prezentarea eronată şi exagerată a greşelilor 
celor extremiști şi fanatici, au pus în circulaţie rapoarte nefavorabile 
care nu aveau nici cea mai slabă urmă de adevăr. Aceste persoane 
erau animate de prejudecăţi şi de ură. Pacea le fusese tulburată 
de vestea că Hristos este la uşi. Se temeau că ar putea fi adevărat, 
dar sperau că nu va fi, şi aceasta era secretul luptei lor împotriva 
adventiştilor şi a credinţei lor. 

Faptul că vreo câţiva fanatici pătrunseseră în rândurile adventiş- 
tilor nu era un motiv temeinic de a considera că mişcarea aceasta 
nu era de la Dumnezeu, aşa cum constituia prezenţa fanaticilor şi a 
amăgitorilor în biserica din zilele lui Pavel sau ale lui Luther nu mo- 
tiv suficient de a condamna lucrarea lor. Să se trezească poporul lui 
Dumnezeu din somn şi să înceapă cu sinceritate lucrarea de pocăință 
şi de reformă; să cerceteze Scripturile pentru a înţelege adevărul aşa 
cum este el în Isus; să se consacre deplin înaintea lui Dumnezeu şi 
nu va lipsi dovada că Satana este încă activ şi veghetor. El îşi va da 
pe faţă puterea, cu toată amăgirea posibilă, chemându-i în ajutor pe 
toţi îngerii căzuţi din împărăţia sa. 

Nu vestirea celei de a doua veniri a fost aceea care a provocat 
fanatismul şi dezbinarea. Acestea au apărut în vara anului 1844, când 
adventiştii erau în dubiu cu privire la poziţia adevărată. Predicarea 

primei solii îngereşti şi a „strigătului din miezul nopții“ ţinteau în 
mod direct să reprime fanatismul şi neînţelegerea. Aceia care au 
participat la aceste mişcări solemne lucrau în armonie; inimile lor 
erau pline de iubire unul pentru altul şi pentru Isus, pe care aşteptau 
să-L vadă în curând. Credinţa lor unică, o fericită şi unică nădejde, 
i-a înălţat mai presus de stăpânirea oricărei influenţe omeneşti şi s-a 
dovedit a fi un scut împotriva asalturilor lui Satana. 

„Pentru că mirele zăbovea, toate au aţipit şi au adormit. La mie- 
zul nopţii s-a auzit o strigare: «lată mirele, ieşiţi-l în întâmpinare!» 
Atunci toate fecioarele acelea s-au sculat şi şi-au pregătit candelele.“ 
(Matei 25, 5-7). În vara anului 1844, adică la mijlocul timpului dintre 
data fixată prima dată, pentru sfârşitul celor 2300 zile, şi toamna 
aceluiaşi an, timp hotărât ulterior ca împlinire a perioadei, solia a 
fost vestită prin cuvintele Scripturii: „lată, mirele vine!“ 

Faptul care a dus la această mişcare a fost descoperirea că decre- 
tul lui Artaxerxe pentru rezidirea Ierusalimului, care forma punctul 
de plecare pentru perioada de 2300 de zile, a intrat în vigoare în 
toamna anului 457 în.Hr., şi nu la începutul anului, aşa cum se cre- 
zuse iniţial. Începând din toamna anului 457, cei 2300 de ani se 
încheiau în toamna anului 1844 (vezi notele suplimentare). 

Argumentele scoase din tipurile Vechiului Testament arătau şi 
ele spre toamnă, ca fiind timpul când trebuia să aibă loc evenimentul 
reprezentat prin „curățirea sanctuarului“. Acest lucru a devenit foarte 
lămurit atunci când atenţia a fost îndreptată asupra modului în care 
tipurile, care avuseseră legătură cu prima venire a lui Hristos, se 
împliniseră. 

Junghierea mielului pascal era o umbră a morţii lui Hristos. 
Pavel spune: „Hristos, paştele nostru a fost jertfit“. (1 Corinteni 5, 7). 
Snopul cu primele roade care era legănat de paşti înaintea Domnului 
preînchipuia învierea lui Hristos. Vorbind despre învierea Domnului 
şi a întregului Său popor, Pavel spune: „Hristos ca prim rod; apoi 
aceia care sunt ai lui Hristos la venirea Sa“. (| Corinteni 15, 23). 
Asemenea snopului de legănat care era primul seceriş adunat înainte 
de marele seceriş, Hristos era primul rod al secerişului nepieritor al 
celor răscumpăraţi, care la învierea viitoare vor fi adunaţi în grânarul 
lui Dumnezeu. 

Aceste simboluri s-au împlinit nu numai în ceea ce priveşte 
evenimentul, ci şi în ceea ce priveşte timpul. În ziua a patruspre- 

zecea a lunii întâia iudaice, chiar în ziua şi în luna în care timp de 
cincisprezece lungi veacuri fusese înjunghiat mielul pascal, Hristos 
a mâncat paştele cu ucenicii Săi, instituind sărbătoarea care urma 
să comemoreze moartea Sa ca „Miel al lui Dumnezeu care ridică 
păcatele lumii“. În aceeaşi noapte a fost luat de mâini nelegiuite 
pentru a fi răstignit şi omorât. Şi ca antitip al snopului de legănat, 
Domnul nostru a fost înviat dintre morţi a treia zi ca „prim rod al ce- 
lor adormiţi“, modelul tuturor celor drepţi înviaţi, ale căror „trupuri 
stricăcioase“ vor fi schimbate, şi „făcut asemenea trupului slavei 
Sale. Dar cetăţenia noastră este în ceruri, de unde şi aşteptăm ca 
Mântuitor pe Domnul Isus Hristos.“ (Filipeni 3, 20.21) 

În acelaşi fel, simbolurile care sunt legate de a doua venire tre- 
buie să se împlinească la timpul arătat de serviciul simbolic. 

În sistemul iudaic, curățirea sanctuarului, sau ziua cea mare de 
ispăşire, avea loc în ziua a zecea a lunii a şaptea iudaice (Leviticul 16, 
29-34), când marele preot, după ce făcea ispăşire pentru tot Israelul 
îndepărtând în felul acesta păcatele din sanctuar, ieşea şi binecuvânta 
poporul. Tot aşa se credea că Hristos Marele nostru Preot urma să 
Se arate, pentru a curăţi pământul prin distrugerea păcatului şi a 
păcătoşilor, ca apoi să binecuvânteze cu nemurire poporul Său care 
Îl aşteaptă. Astfel, ziua a zecea a lunii a şaptea, Ziua cea mare a 
Ispăşirii, timpul curăţirii sanctuarului, care în anul 1844 cădea la 
douăzeci şi două October, a fost considerată ca timp al revenirii 
Domnului. Acest lucru era în armonie cu dovezile prezentate mai 
înainte, că cele 2300 de zile urmau să se încheie în toamnă, iar 
concluzia părea bine fondată. 

În parabola din Matei capitolul 25, timpul de aşteptare şi de 
aţipire este urmat de venirea mirelui. Acest lucru era în concordanţă 
cu argumentele prezentate atât în profeție, cât şi în simboluri. Toate 
acestea produceau o puternică convingere cu privire la faptul că sunt 
vrednice de încredere, iar „strigătul din miezul nopţii“ a fost vestit 
de mii de credincioşi. 

Asemenea revărsării unui val puternic, mişcarea s-a răspândit 
în toată ţara. Din oraş în oraş şi din sat în sat, ea a pătruns până în 
cele mai izolate locuri din ţară, până când poporul lui Dumnezeu 
care aştepta a fost trezit. Fanatismul dispărea din faţa acestei vestiri, 
ca roua dimineţii înaintea soarelui care răsare. Credincioşii vedeau 
cum îndoiala şi nesiguranța erau alungate, iar nădejdea şi curajul 

le influenţa inimile. Lucrarea era lipsită de acele extreme manifes- 
tate totdeauna când firea omenească nu este controlată de influenţa 
Cuvântului şi Duhului lui Dumnezeu. Se asemăna în caracter cu 
acele timpuri de umilire şi întoarcere la Domnul, care se produceau 
în Israelul din vechime ca urmare a soliilor de mustrare din partea 
slujitorilor Săi. Ea purta caracteristicile care sunt specifice lucrării 
lui Dumnezeu din toate veacurile. Se manifesta puţină bucurie plină 
de extaz, dar era o profundă cercetare a inimii, mărturisirea păcatului 
şi părăsirea lumii. 

Povara care apăsa din greu sufletele lor era pregătirea pentru 
întâlnirea cu Domnul. Se rugau stăruitor şi se consacrau fără rezerve 
lui Dumnezeu. 

Descriind această lucrare, Miller spunea: „Nu se manifestă o 
exprimare a bucuriei; se pare că ea este reţinută pentru acea zi din 
viitor, când pământul şi cerul se vor uni într-o bucurie de nespus. Nu 
se aud strigăte; acestea sunt de asemenea rezervate pentru aclamaţia 
din ceruri. Cântăreţii sunt tăcuţi; ei aşteaptă să se unească cu oștile 
îngereşti şi corul din ceruri.... Nu se manifestă nici o contradicţie în 
sentimente; toţi sunt o inimă şi un gând.“ (Bliss, pp. 270. 271) 

Altcineva care a participat la această lucrare mărturisea: „Pre- 
tutindeni s-a produs cea mai profundă cercetare a inimii şi umilire 
a sufletului înaintea Dumnezeului cerului. Ea a produs împuţinarea 
iubirii pentru lucrurile din lumea aceasta, o aplanare a controverselor 
şi certurilor, o mărturisire a păcatelor, o prăbuşire înaintea lui Dum- 
nezeu şi rugăciuni de pocăință din inimi zdrobite, către El, pentru 
iertare şi primire. Ea a produs o aşa mâhnire de sine şi umilinţă în su- 
flet cum niciodată nu se mai văzuse. Aşa cum Dumnezeu profetizase 
prin Ioel, că va fi atunci când ziua cea mare a Domnului urma să fie 
la uşi, ea a produs o sfâşiere a inimilor şi nu a hainelor şi o întoarcere 
la Domnul cu post, cu plânset şi bocet. Aşa cum Dumnezeu spusese 
prin Zaharia, un spirit de îndurare şi de rugăciune s-a revărsat peste 
copiii Săi; au privit spre Acela pe care L-au străpuns, a fost un mare 
bocet în ţară ... şi aceia care ÎL aşteptau pe Domnul şi-au amărât 
sufletele înaintea Lui.“ (Bliss in Advent Shield and Review, vol. I, p. 
271, January, 1845) 

Dintre marile mişcări religioase începând din zilele apostolilor, 
nici una n-a fost mai liberă de nedesăvârşirea omenească şi de 
cursele lui Satana aşa cum a fost aceea din toamna anului 1844. 

Chiar şi acum, după trecerea multor ani, toţi cei care au luat parte la 
mişcarea aceea şi care au stat hotărâți pe platforma adevărului simt 
încă influenţa sfântă a acelei lucrări binecuvântate şi dau mărturie 
că a fost de la Dumnezeu. 

La strigătul: „lată, mirele vine, ieşiţi-l în întâmpinare“, aceia 
care aşteptau ... s-au ridicat şi şi-au aprins candelele; ei au studiat 
Cuvântul lui Dumnezeu cu un interes foarte mare, necunoscut mai 
înainte. Îngeri din cer au fost trimişi să-i trezească pe aceia care se 
descurajaseră şi să-i pregătească pentru a primi solia. Lucrarea nu s- 
a întemeiat pe înţelepciunea şi pe pregătirea oamenilor, ci pe puterea 
lui Dumnezeu. Nu cei mai talentaţi, ci cei mai umili şi devotați 
au fost printre primii care au auzit şi au luat aminte la chemare. 
Fermierii şi-au lăsat recoltele pe câmp, meseriaşii şi-au lăsat sculele 
şi, cu lacrimi de bucurie, au ieşit să vestească avertizarea. Aceia care 
mai înainte fuseseră în fruntea lucrării au fost printre cei din urmă 
care s-au alăturat ei. Bisericile, în general, şi-au închis uşile faţă 
de această solie şi o mare grupă dintre aceia care o primiseră s-au 
retras din legăturile lor cu ele. În providenţa lui Dumnezeu, această 
proclamaţie s-a unit cu cea de a doua solie îngerească şi a dat putere 
acelei lucrări. 

Solia „lată mirele vine!“ n-a fost o problemă de argumentare, cu 
toate că dovezile din Scriptură erau lămurite şi precise. Ea a mers cu 
o putere constrângătoare care mişca sufletul. Nu se manifesta nici 
o îndoială sau reţinere. Cu ocazia intrării triumfale a lui Hristos în 
Ierusalim, poporul care venise din toate părţile ţării la sărbătoare 
s-a adunat spre Muntele Măslinilor şi unindu-se cu mulţimea care-L 
însoțea pe Isus şi, prinzând inspiraţia momentului, au sporit măreţia 
strigării: „Binecuvântat este Cel ce vine în numele Domnului!“ 
(Matei 21, 9). În acelaşi fel s-au comportat şi necredincioşii care 
veneau la adunările adventiste — unii din curiozitate, alţii pentru a 
lua în râs — au simţit puterea convingătoare care însoțea solia: „lată 
mirele vine!“ 

În timpul acela se vădea o credinţă care aducea răspuns la ru- 
găciune — credinţa care aştepta răsplătirea. Asemenea ploii ce 
cade peste pământul însetat, Duhul harului cobora peste cercetăto- 
rii sinceri. Aceia care aşteptau ca în curând să stea faţă în faţă cu 
Răscumpărătorul lor simțeau o bucurie solemnă care nu se putea 
descrie. Puterea înnobilatoare, convingătoare a Duhului Sfânt mişca 


[402] 


[403] 


[404] 


346 Tragedia veacurilor 


inimile atunci când binecuvântările Sale erau revărsate în măsură 
bogată peste cei credincioşi. 

Cu grijă şi solemnitate, aceia care primiseră solia au ajuns la 
timpul în care sperau să se întâlnească cu Domnul lor. În fiecare 
dimineaţă simțeau că prima lor datorie era să-şi asigure dovada că 
sunt primiţi de Dumnezeu. Inimile lor erau strâns unite şi se rugau 
mult unul cu altul şi unul pentru altul. Adesea se adunau în locuri 
izolate pentru a fi în comuniune cu Dumnezeu şi glasul rugăciunii 
se înălța spre cer de pe câmpii şi din crânguri. Asigurarea aprobării 
Mântuitorului le era mai necesară decât hrana zilnică; iar dacă vreun 
nor le întuneca mintea, nu se odihneau până nu-l îndepărtau. Şi 
atunci când simțeau dovada harului iertător, doreau să-L vadă pe 
Acela pe care-L iubea sufletul lor. 

Dar aveau să cadă din nou pradă descuraţării. Timpul de aşteptare 
a trecut şi Mântuitorul lor nu S-a arătat. Cu încredere neclintită ei 
aşteptaseră venirea Sa, iar acum se simțeau ca Maria când, venind 
la mormântul Mântuitorului şi găsindu-l gol, a exclamat cu lacrimi: 
„Au luat pe Domnul meu şi nu ştiu unde L-au pus“. (loan 20, 13) 

Un simţământ de respect, o teamă că solia ar putea fi totuşi 
adevărată a ţinut în frâu, pentru o vreme, lumea necredincioasă. Dar, 
cu trecerea timpului, ea n-a dispărut dintr-o dată. La început n-au 
îndrăznit să triumfe în faţa celor dezamăgiţi; dar pentru că nu se 
vedeau semnele mâniei lui Dumnezeu, şi-au revenit şi au reînceput 
râsul şi batjocura. O mare parte din aceia care crezuseră în venirea 
iminentă a Domnului şi-au părăsit credinţa. Unii care fuseseră foarte 
încrezători erau acum atât de răniţi în mândria lor, încât ar fi preferat 
să dispară din lume. Asemenea lui Iona, ei ÎI acuzau pe Dumnezeu şi 
ar fi ales mai degrabă moartea decât viaţa. Aceia care-şi întemeiaseră 
credinţa pe părerile altora, şi nu pe Cuvântul lui Dumnezeu, erau 
acum gata să-şi schimbe din nou vederile. Batjocoritorii i-au câştigat 
pe cei slabi şi pe cei fricoşi de partea lor şi toţi aceştia s-au unit, 
declarând că nu mai aveau de ce să se teamă şi nici ce să aştepte. 
Timpul trecuse şi Domnul nu venise, iar lumea urma să rămână aşa 
cum fusese mii de ani. 

Credincioşii sinceri, stăruitori lăsaseră totul pentru Hristos şi se 
împărtăşiseră de prezenţa Lui ca niciodată mai înainte. Ei dăduseră 
lumii, după credinţa lor, ultima avertizare; şi aşteptând să fie primiţi 
în scurtă vreme în societatea Domnului lor divin şi a îngerilor sfinţi, 

se retrăseseră într-o mare măsură din societatea acelora care nu 
primiseră solia. Cu o dorinţă profundă se rugaseră: „Vino Doamne 
Isuse, vino cât mai curând“. Dar El nu venise. lar acum, ca să ia din 
nou povara grea a grijilor vieţii şi să suporte râsul şi batjocura lumii, 
era o încercare teribilă a credinţei şi răbdării lor. 

Totuşi, această dezamăgire nu a fost atât de mare cum a fost 
aceea prin care au trecut ucenicii la prima venire a lui Hristos. Când 
Isus a intrat triumfal în Ierusalim, ucenicii Săi credeau că El era gata 
să urce pe tronul lui David şi să-l elibereze pe Israel de apăsătorii lui. 
Cu speranţa şi aşteptarea plină de bucurie, se întreceau unul pe altul 
să dea cinstire Regelui lor. Mulţi îşi aşterneau hainele ca un covor 
pe calea Lui sau întindeau înaintea Lui ramuri înfrunzite de palmier. 
Cu o bucurie plină de entuziasm s-au unit în aclamaţia: „Osana, Fiul 
lui David!“ Şi atunci când fariseii, tulburaţi şi mâniaţi de această 
manifestare de bucurie, i-au cerut lui Isus să-Şi mustre ucenicii, El 
le-a răspuns: „Dacă aceştia vor tăcea pietrele vor striga“. (Luca 19, 
40). Profeţia trebuia să se împlinească. Ucenicii împlineau planul 
lui Dumnezeu; cu toate acestea erau condamnaţi la o dezamăgire 
cruntă. Doar câteva zile au trecut şi au fost martorii agoniei şi morții 
Mântuitorului, pe care L-au pus în mormânt. Aşteptările lor nu s-au 
împlinit, nici măcar într-un singur punct, iar speranţele lor au murit 
o dată cu Isus. Până când Domnul lor n-a ieşit biruitor din mormânt, 
ei n-au putut pricepe tot ce a fost prevestit de profeție, şi anume că 
„Hristos trebuia să sufere, şi să învie din morţi“. (Faptele Apostolilor 
17, 3) 

Cu cinci sute de ani mai înainte, Domnul declarase prin pro- 
orocul Zaharia: „Bucură-te, fiica Sionului, strigă de bucurie fiica 
Ierusalimului; Iată, Împăratul tău vine; El este drept şi biruitor; sme- 
rit, călare pe un asin, pe mânzul unei măgărițe“. (Zaharia 9, 9). Dacă 
ucenicii şi-ar fi dat seama că Hristos mergea la judecată şi la moarte, 
n-ar mai fi împlinit această proorocie. 

În acelaşi fel, Miller şi tovarăşii lui au împlinit profeția şi au dat 
o solie despre care Inspirația prevestise că urma să fie dată lumii, 
dar ei n-ar fi dat-o dacă ar fi înţeles pe deplin proorociile care arătau 
către dezamăgirea lor şi către prezentarea unei alte solii ce trebuia 
predicată tuturor popoarelor, înainte ca Domnul să vină. Prima şi a 
doua solie îngerească au fost vestite la timpul potrivit şi au împlinit 

lucrarea pe care Dumnezeu plănuise să o aducă la îndeplinire prin 
el. 

Lumea se aştepta că, dacă timpul a trecut şi Hristos nu a venit, 
întregul sistem al adventismului se va prăbuşi. Dar în timp ce mulţi, 
sub această ispită puternică, şi-au părăsit credinţa, au fost alţii care 
au rămas hotărâți. Roadele mişcării advente, spiritul umilinţei şi 
al cercetării de sine, al renunţării la lume şi al reformării vieţii, 
care însoţise lucrarea, mărturisea că era de la Dumnezeu. Ei nu 
îndrăzneau să nege că puterea Duhului Sfânt fusese aceea care 
lucrase în favoarea predicării celei de a doua veniri şi nu puteau găsi 
NICI O greşeală în calculul perioadelor profetice. Cei mai abili dintre 
împotrivitori nu au reuşit să răstoarne sistemul lor de interpretare 
profetică. Ei nu puteau consimţi, fără o dovadă biblică, să renunţe 
la poziţiile la care ajunseseră prin studiul stăruitor şi cu rugăciune 
al Scripturilor, cu mințile iluminate de Duhul lui Dumnezeu şi cu 
inimile arzând de puterea Lui vie; poziţii care suportaseră criticile 
cele mai ascuţite şi împotrivirea cea mai dârză a învăţătorilor religiei 
zilei şi a înţelepților lumii şi care stătuseră hotărâți împotriva forţelor 
unite ale învăţaţilor şi oratorilor, ale batjocoritorilor şi injuriilor celor 
nobili sau josnici. 

În adevăr, fusese o greşeală în ceea ce priveşte evenimentul aştep- 
tat, dar nici aceasta nu putea zdruncina credinţa lor în Cuvântul lui 
Dumnezeu. Când Iona a vestit pe străzile Ninivei că peste patruzeci 
de zile oraşul va fi distrus, Dumnezeu a primit umilinţa locuitorilor 
din Ninive şi le-a prelungit timpul de har; dar solia lui Iona era 
trimisă de Dumnezeu, iar Ninive a fost pusă la încercare după voia 
Sa. Adventiştii credeau că în acelaşi fel Dumnezeu îi condusese să 
dea avertizarea despre judecată. „Ea, spuneau ei, a pus la încercare 
inimile tuturor acelora care au auzit-o şi a trezit iubirea pentru veni- 
rea Domnului; sau a provocat ura, mai mult sau mai puţin văzută, 
dar cunoscută de Dumnezeu, faţă de venirea Sa. Ea a tras o linie ... 
ca aceia care-şi vor cerceta inimile să ştie de ce parte a ei s-ar fi găsit, 
dacă ar fi venit Domnul — dacă ar fi exclamat: «lată, acesta este 
Dumnezeul nostru pe care L-am aşteptat că ne va mântui» — sau 
dacă ar fi strigat la stânci şi la munţi să cadă peste ei şi să-i ascundă 
de faţa Aceluia care stă pe tron şi de mânia Mielului. În felul acesta, 
credem noi, Dumnezeu a încercat credinţa copiilor Săi, i-a pus la 
probă şi a văzut dacă în ceasul încercării vor da înapoi de la poziţia 

în care ar fi dorit să-i aşeze sau dacă vor renunţa la lumea aceasta şi 
se vor sprijini cu încredere totală pe Cuvântul lui Dumnezeu.“ (The 
Advent Herald and The Signs of the Times Reporter, vol. 8, nr. 14, 
13 nov. 1844) 

Simţămintele acelora care încă mai credeau că Dumnezeu îi con- 
dusese în experienţa prin care au trecut sunt exprimate în cuvintele 
lui William Miller: „Dacă ar fi să mai trăiesc o dată viaţa, cu aceleaşi 
dovezi pe care le-am avut atunci, ca să fiu cinstit faţă de Dumnezeu 
şi faţă de oameni, aş face la fel cum am făcut. Nădăjduiesc că hainele 
mele sunt curate de sângele sufletelor. Simt că, atât cât mi-a stat în 
putere, sunt liber de orice vină în condamnarea lor. Cu toate că am 
fost de două ori dezamăgit“, scria acest bărbat al lui Dumnezeu, 
„tot nu m-am prăbuşit, nici nu m-am descurajat ... nădejdea mea în 
revenirea lui Hristos este tot atât de puternică ca totdeauna. Am făcut 
numai ceea ce, după ani de cercetare solemnă, am simţit de datoria 
mea să fac. Dacă am greşit, aceasta a fost din mila şi iubirea faţă de 
aproapele meu şi din simţul datoriei faţă de Dumnezeu. Un lucru 
ştiu, n-am predicat nimic în afară de ceea ce am crezut şi Dumnezeu 
a fost cu mine. Puterea Lui s-a arătat în lucrare şi s-a făcut astfel mult 
bine. Multe mii de oameni, după cât se poate cunoaşte, au fost făcute 
să studieze Scripturile prin predicarea cu privire la timpul revenirii 
ŞI, prin toate mijloacele, prin credinţă şi prin stropirea sângelui lui 
Hristos, s-au împăcat cu Dumnezeu“ (Bliss, pp. 256, 255, 277, 280, 
281). „N-am alergat niciodată după zâmbetele celor mândri, nici nu 
m-am descurajat atunci când lumea mă privea cu încruntare. Nu voi 
căuta favoarea oamenilor nici acum şi nici nu-mi voi depăşi datoria 
ca să-mi atrag ura lor. Nu-mi voi încredința viaţa în mâinile lor şi 
nici nu mă voi teme că o voi pierde, dacă Dumnezeu, în providenţa 
Lui, va porunci aşa.“ (J.White, Life of W. Miller, p. 315). 

Dumnezeu nu Şi-a părăsit poporul; Duhul Său a rămas cu aceia 
care n-au lepădat în mod necugetat lumina pe care o primiseră şi 
care nu condamnaseră mişcarea adventă. În Epistola către Evrei sunt 
cuvinte de încurajare şi de avertizare pentru cei încercaţi, care au 
aşteptat în această criză: „Să nu vă părăsiţi dar încrederea voastră, 
pe care o aşteaptă o mare răsplătire! Căci aveţi nevoie de răbdare, 
ca după ce aţi împlinit voia lui Dumnezeu să puteţi căpăta ce v-a 
fost făgăduit. «Încă puţină, foarte puţină vreme» şi «Cel ce vine, 
va veni, şi nu va zăbovi. Şi cel neprihănit va trăi prin credinţă; dar 

dacă dă înapoi, sufletul Meu nu găseşte plăcere în el». Noi însă nu 
suntem din aceia care dau înapoi ca să se piardă, ci din aceia care au 
credinţă pentru mântuirea sufletului.“ (Evrei 10, 35-39) 

Că acest îndemn este adresat şi bisericii din zilele sfârşitului 
se vede din cuvintele care arată spre apropierea venirii Domnului. 
„Încă puţină, foarte puţină vreme, şi Cel ce vine va veni şi nu va 
zăbovi“. Se vede clar că va fi o aparentă întârziere şi că Domnul va 
zăbovi să vină. Îndemnul dat este în mod deosebit adaptat experienţei 
adventiştilor de la data aceea. Poporul căruia i se adresează aici era în 
primejdia de a-şi pierde credinţa. Ei au îndeplinit voia lui Dumnezeu, 
urmând călăuzirea Duhului Sfânt şi a Cuvântului Său; totuşi, n-au 
înţeles planul Lui în experienţa prin care au trecut şi n-au văzut calea 
din faţa lor, fiind ispitiţi să se îndoiască dacă Dumnezeu i-a condus 
cu adevărat. La timpul acesta s-au referit cuvintele: „Cel neprihănit 
va trăi prin credinţă“. Când lumina strălucitoare a „strigătului de la 
miezul nopţii“ a apărut pe calea lor şi au văzut profeţiile desigilate şi 
împlinirea rapidă a semnelor care vesteau că venirea lui Hristos era 
aproape, au mers, cum era şi cazul, prin vedere. Dar acum, încovoiaţi 
de nădejdile înşelate, au putut rămâne în picioare numai prin credinţa 
în Dumnezeu şi în Cuvântul Său. Lumea batjocoritoare spunea: „Aţi 
fost amăgiţi. Lăsaţi-vă credinţa şi spuneţi că mişcarea adventă a 
fost de la Satana.“ Dar Cuvântul lui Dumnezeu spune: „Dar dacă dă 
înapoi, sufletul Meu nu găseşte plăcere în el“. A renunţa la credinţa 
lor acum şi a respinge puterea Duhului Sfânt care însoţise solia ar fi 
însemnat întoarcere spre pierzare. Dar au fost încurajați la statornicie 
prin cuvintele lui Pavel: „Să nu vă pierdeţi încrederea voastră“, „aveţi 
nevoie de răbdare“, „încă puţină vreme şi Cel ce vine va veni şi nu 
va zăbovi“. Unicul lor drum sigur era să amplifice lumina pe care 
o primiseră de la Dumnezeu, să ţină tare la făgăduinţele Lui şi să 
continue a cerceta Scripturile; să vegheze şi să aştepte cu răbdare 
pentru a primi mai multă lumină. 


Capitolul 23 — Ce este sanctuarul? 


Textul din Scriptură — , care mai presus de toate celelalte a 
fost temelia şi pivotul central al credinţei advente, a fost acesta: 
„Până vor trece 2300 de seri şi dimineţi, apoi sfântul Locaş va fi 
curăţit“ (Daniel 8, 14). Acestea fuseseră cuvintele cunoscute de toți 
credincioşii apropiatei reveniri a Domnului. Pe buzele a mii de oa- 
meni era repetată această profeție ca un cuvânt de ordine al credinţei 
lor. Toţi simțeau că de evenimentele profetizate aici depindeau cele 
mai strălucite aşteptări şi cele mai scumpe nădejdi. Aceste zile pro- 
fetice fuseseră arătate ca încheindu-se în toamna anului 1844. La fel 
ca restul lumii creştine, adventiştii susțineau atunci că pământul sau 
o parte din el era sanctuarul. Astfel, ei înțelegeau că astfel curățirea 
sanctuarului însemna curățirea pământului prin focul zilei din urmă 
şi că aceasta urma să aibă loc la a doua venire. De aici s-a tras 
concluzia că Hristos urma să vină pe pământ în anul 1844. 

Dar timpul stabilit trecuse şi Domnul nu Se arătase. Credincioşii 
ştiau că sfântul Cuvânt al lui Dumnezeu nu greşeşte. Atunci inter- 
pretarea lor trebuia să fi fost greşită; dar unde era greşeala? Mulţi au 
tăiat nodul dificultăţilor, negând că cele 2300 de zile se încheiau în 
anul 1844. Şi nu puteau aduce nici o dovadă în susţinerea lor decât 
faptul că Hristos n-a venit la data când a fost aşteptat. Ei susțineau că, 
dacă zilele profetice s-ar fi sfârşit în anul 1844, Hristos ar fi trebuit 
să curăţească sanctuarul, curăţind pământul prin foc; şi că, dacă n-a 
venit, înseamnă că profeția nu s-a încheiat atunci. 

Acceptarea acestei concluzii însemna renunţarea la calculul an- 
terior al perioadelor profetice. Dar se constatase temeinic că cele 
2300 de zile începuseră atunci când a intrat în vigoare decretul lui 
Artaxerxe, cu privire la refacerea şi clădirea Ierusalimului, în toamna 
anului 457 în.Hr. Luând această dată ca punct de plecare, se vedea o 
armonie desăvârşită în aplicarea tuturor evenimentelor profetizate 
în explicarea acelei perioade din Daniel 9, 25-27. Şaizeci şi nouă 
de săptămâni, adică primii 483 de ani din cei 2300 urmau să ajungă 
până la Mesia, Cel Uns; iar botezul lui Hristos şi ungerea cu Duhul 

Sfânt, anul 27 d.Hr., împlinea exact specificarea făcută. La mijlocul 
săptămânii a şaptezecia, Mesia urma să fie omorât. La trei ani şi ju- 
mătate de la botezul Său, Hristos a fost răstignit, adică în primăvara 
anului 31 d.Hr. Astfel, cele şaptezeci de săptămâni — sau 490 de ani 
— erau rezervate pentru Iudei. La încheierea acestei perioade, naţiu- 
nea a sigilat lepădarea lui Hristos prin persecutarea ucenicilor Săi, 
iar apostolii s-au îndreptat către neamuri în anul 34 d.Hr. Primii 490 
de ani din cei 2300 fiind încheiaţi atunci, mai rămâneau 1810 ani. 
Şi începând cu anul 34 d.Hr., cei 1810 ani se terminau în anul 1844. 
„Atunci, spunea îngerul, sanctuarul va fi curăţit“. În modul acesta, 
toate prevederile anterioare ale profeţiei s-au împlinit indiscutabil la 
timpul stabilit. 

În acest calcul, totul era lămurit şi armonios, în afara faptului că 
nu s-a văzut nici un eveniment, petrecându-se în anul 1844, care să 
corespundă curăţirii sanctuarului. Dar a tăgădui că zilele s-au sfârşit 
la data aceea însemna să se arunce confuzie asupra întregii probleme 
şi să se renunțe la poziţiile care fuseseră stabilite prin împlinirea fără 
greş a profeţiei. 

Însă Dumnezeu Şi-a condus poporul în marea mişcare adventă, 
puterea şi slava Sa au însoţit lucrarea şi El nu putea îngădui ca ea 
să se încheie în întuneric şi în dezamăgire sau să fie socotită drept 
rătăcită şi fanatică. El nu avea să lase Cuvântul Său acoperit de 
îndoială şi de nesiguranţă. 

Cu toate că mulţi renunţaseră la calculul de mai înainte al peri- 
oadelor profetice şi negau concepţia corectă a mişcării întemeiată 
pe ea, alţii nu erau dispuşi să renunţe la punctele de credinţă şi la 
o experienţă care erau susţinute de Scripturi şi de Testimoniesle 
Duhului lui Dumnezeu. Aceştia erau convinşi că au adoptat principii 
sănătoase de interpretare în studiul lor cu privire la profeţii şi că era 
de datoria lor să ţină la aceste adevăruri deja descoperite, continuând 
acelaşi drum de cercetare biblică. Cu rugăciuni stăruitoare, ei şi-au 
revizuit poziţia şi au studiat Scripturile ca să descopere greşeala 
făcută. Şi pentru că n-au văzut nici o greşeală în calculul lor cu 
privire la perioadele profetice, au fost conduşi să examineze mai 
atent subiectul sanctuarului. 

În cercetarea lor, au descoperit că nu există nici o dovadă în Scrip- 
turi care să susţină concepţia populară că pământul este sanctuarul; 
dar au găsit în Biblie o explicaţie a subiectului sanctuarului, despre 


Ce este sanctuarul? 353 


natura lui, despre locul aşezării sale şi serviciile din el; mărturia 
scriitorilor sfinţi era atât de clară şi cuprinzătoare, încât clarificarea 
problemei era mai presus de orice îndoială. Apostolul Pavel spune în 
Epistola către Evrei: „Legământul dintâi avea şi el porunci privitoare 
la slujba dumnezeiască şi la un locaş pământesc de închinare. În 
adevăr, s-a făcut un cort. În partea dinainte, numită «Locul Sfânt», 
era sfeşnicul, masa şi pâinile pentru punerea înaintea Domnului; 
după perdeaua a doua se afla partea cortului care se chema «Lo- 
cul preasfânt». El avea un altar de aur pentru tămâie, şi chivotul 
legământului, ferecat peste tot cu aur. În chivot era un vas de aur cu 
mană, toiagul lui Aaron, care înfrunzise, şi tablele Legământului. 
Deasupra erau heruvimii slavei, care acopereau capacul ispăşirii cu 
umbra lor“ (Evrei 9, 1-5). 

Sanctuarul la care se referă Pavel aici era tabernacolul clădit 
de Moise la porunca lui Dumnezeu, ca fiind locaşul de pe pământ 
al Celui Preaînalt. „Să-Mi faceţi un locaş sfânt, şi Eu voi locui în 
mijlocul lor“ (Exod 25, 8) a fost îndrumarea dată lui Moise când 
fusese pe munte cu Dumnezeu. 

Izraeliţii călătoreau prin pustie, iar cortul a fost în aşa fel con- 
struit, încât să poată fi purtat din loc în loc; cu toate acestea, era o 
construcţie de o deosebită măreție. Pereţii erau din scânduri drepte, 
acoperite cu aur şi puse în suporţi de argint, iar acoperişul era fă- 
cut dintr-o serie de învelitori, sau cortine, cele din exterior din piei, 
iar cele din interior, din ţesături fine, brodate frumos cu heruvimi. 
În afară de curtea exterioară, care cuprindea altarul arderilor de 
tot, tabernacolul era format din două despărțituri, numite Sfânta şi 
Sfânta Sfintelor, separate printr-o perdea sau acoperitoare bogată 
şi frumoasă, o perdea asemănătoare închidea şi intrarea în prima 
despărțitură. 

În Sfânta se găsea candelabrul aşezat spre miazăzi, cu cele şapte 
candele care luminau sanctuarul atât ziua, cât şi noaptea; la mia- 
zănoapte era masa cu pâinile prezenţei, iar înaintea perdelei care 
despărţea Sfânta de Sfânta Sfintelor era altarul tămâierii, din aur, de 
pe care norul de tămâie împreună cu rugăciunile lui Israel se înălţau 
zilnic înaintea lui Dumnezeu. 

În Sfânta Sfintelor se găsea chivotul, o ladă din lemn preţios, 
acoperit cu aur, având în ea cele două table de piatră pe care Dum- 
nezeu scrisese Legea Celor Zece Porunci. Pe chivot, ca un capac 

pentru lada cea sfântă, era tronul harului, o piesă minunat lucrată, 
pe care se aflau heruvimi, câte unul la fiecare capăt, totul fiind lucrat 
din aur masiv. În această despărţitură se manifesta prezenţa divină 
prin norul de slavă dintre heruvimi. 

După stabilirea evreilor în Canaan, cortul acesta a fost înlocuit 
cu Templul lui Solomon care, cu toate că era o construcţie stabilă şi 
la o scară mult mai mare, a păstrat aceleaşi proporţii şi a fost mobilat 
la fel. În forma aceasta, sanctuarul a existat — în afară de timpul cât 
a zăcut în ruine pe vremea lui Daniel — până la distrugerea lui de 
către romani, în anul 70 d.Hr. 

Acesta este singurul sanctuar care a existat vreodată pe pământ 
şi despre care Biblia ne dă amănunte. Pavel a declarat că acesta era 
sanctuarul legământului dintâi. Dar oare noul legământ nu are nici 
un sanctuar? 

Deschizând din nou Epistola către Evrei, cercetătorii după adevăr 
au descoperit că Pavel vorbeşte de existenţa unui al doilea sanctuar, 
al noului legământ, în cuvintele citate mai înainte: „Şi în adevăr, 
legământul dintâi avea şi el rânduieli de slujbă divină şi un sanc- 
tuar pământesc“. Folosirea cuvântului „şi“ dă de înţeles că Pavel a 
vorbit şi mai înainte despre acest sanctuar. Astfel că, întorcându-se 
la începutul capitolului dinainte, ei au citit: „Punctul cel mai în- 
semnat al celor spuse este că avem un Mare Preot, care S-a aşezat 
la dreapta scaunului de domnie al Măririi, în ceruri, ca slujitor al 
Locului preasfânt şi al adevăratului cort, care a fost ridicat nu de un 
om, ci de Domnul“ (Evrei 3, 1-2). 

Aici este descoperit Sanctuarul noului legământ. Sanctuarul pri- 
mului legământ a fost ridicat de om, clădit de Moise; acesta este însă 
edificat de Domnul, şi nu de om. În primul sanctuar slujeau nişte 
preoţi pământeşti; în acesta, Hristos, Marele nostru Preot, slujeşte 
la dreapta lui Dumnezeu. Primul se afla pe pământ, celălalt este în 
ceruri. 

Apoi, cortul construit de Moise a fost făcut după un model. Dom- 
nul îl instruise astfel: „Să faceţi cortul şi toate vasele lui după chipul 
pe care ţi-l voi arăta“. Şi din nou i-a fost dată însărcinarea: „Vezi să 
faci după chipul, care ţi s-a arătat pe munte“ (Exodus 25, 9.40). Iar 
Pavel spune că primul tabernacol „era o asemănare pentru vremurile 
de acum, când se aduc daruri şi jertfe“, că locaşurile lui sfinte erau 
„chipurile lucrurilor care sunt în ceruri“; că preoţii care aduceau 

daruri după lege slujeau după „chipul şi umbra lucrurilor cereşti“ şi 
că „Hristos n-a intrat într-un locaş făcut de mână omenească, după 
chipul adevăratului locaş de închinare, ci a intrat chiar în cer ca să 
Se înfăţişeze acum, pentru noi, înaintea lui Dumnezeu“ (Evrei 9, 
9.23; 8,3; 9,24.) 

Sanctuarul din ceruri, în care slujeşte Hristos în favoarea noastră, 
este marele original, a cărui copie era sanctuarul construit de Moise. 
Dumnezeu a pus Duhul Său peste clăditorii sanctuarului pământesc. 
Îndemânarea artistică, manifestată în construirea lui, era o dovadă a 
înţelepciunii divine. Pereţii aveau aspectul aurului masiv, reflectând 
în toate părțile lumina celor şapte candele ale candelabrului de aur. 
Masa cu pâinile pentru punerea înainte şi altarul tămâierii străluceau 
ca aurul aprins. Covoarele mari, care formau tavanul, brodate cu 
figuri de îngeri în albastru, purpuriu şi cărămiziu, se adăugau la 
frumuseţea scenei. lar dincolo de perdeaua a doua se afla sfânta 
Şechină, manifestarea vizibilă a slavei lui Dumnezeu, înaintea căreia 
nimeni, în afară de marele preot, nu putea să intre şi să trăiască. 

Splendoarea neasemuită a sanctuarului pământesc reflecta, pen- 
tru viziunea omenească, slava acelui Templu ceresc, unde Hristos, 
înaintemergătorul nostru, slujeşte pentru noi înaintea tronului lui 
Dumnezeu. Locul locaşului Regelui regilor, în care mii de mii Îi 
slujesc şi de zece mii de ori zece mii stau înaintea Lui (Daniel 7, 
10); templul acela plin de slava tronului celui veşnic, unde serafimii, 
păzitorii strălucitori ai lui, îşi acoperă feţele în adorare, îşi putea 
găsi, în cea mai măreaţă clădire înălţată vreodată de mâini omeneşti, 
doar o slabă reflectare a slavei şi a imensităţii lui. Cu toate acestea, 
sanctuarul pământesc şi slujbele ce se ţineau acolo au dat învățături 
importante cu privire la Sanctuarul ceresc şi la marea lucrare ce se 
face acolo pentru răscumpărarea omului. 

Locurile sfinte ale Sanctuarului din ceruri erau reprezentate prin 
cele două despărţituri ale sanctuarului de pe pământ. Când apos- 
tolului loan i-a fost arătată în vedenie o privelişte a Templului lui 
Dumnezeu din ceruri, el a văzut acolo „şapte sfeşnice de foc arzând 
înaintea tronului“ (Apocalipsa 4, 5). A văzut un înger „având o că- 
delniţă de aur; şi i s-a dat tămâie multă ca să o aducă împreună cu 
rugăciunile sfinţilor pe altarul de aur care este înaintea scaunului 
de domnie“ (Apocalipsa 3, 3). Aici profetului 1 s-a îngăduit să vadă 
prima despărţitură a Sanctuarului din ceruri; şi acolo a văzut „cele 

şapte candele de foc“ şi „altarul de aur“, reprezentate prin sfeşnicul 
de aur şi prin altarul tămâierii din sanctuarul de pe pământ. Iarăşi, 
„Templul lui Dumnezeu a fost deschis“ (Apocalipsa 11, 19) şi a pri- 
vit dincolo de perdeaua dinăuntru în Sfânta Sfintelor. Acolo a văzut 
„chivotul legământului Său“, reprezentat prin lada sfântă, construită 
de Moise pentru a pune acolo Legea lui Dumnezeu. 

În felul acesta, aceia care studiau acest subiect au găsit dovada 
indiscutabilă a existenţei unui Sanctuar în ceruri. Moise a făcut 
sanctuarul pământesc după un model care i-a fost arătat. Pavel ne 
spune că modelul acela era Sanctuarul cel adevărat, care se găseşte 
în ceruri. lar loan mărturiseşte că l-a văzut în ceruri. 

În Templul din ceruri, locuinţa lui Dumnezeu, tronul Său este 
întemeiat pe neprihănire şi judecată. În Locul Preasfânt se află Legea 
Sa, marea regulă a dreptăţii după care trebuie să fie măsurată întreaga 
omenire. Chivotul, care conţine tablele Legii, este acoperit cu tronul 
harului, înaintea căruia Hristos mijloceşte cu sângele Său în favoarea 
păcătosului. În felul acesta este reprezentată unirea dintre dreptate şi 
milă în planul pentru răscumpărarea omului. Numai înţelepciunea 
infinită putea plănui această unire şi numai puterea infinită o putea 
aduce la îndeplinire; este o unire care umple tot cerul de uimire şi 
adorare. Heruvimii din sanctuarul pământesc, care priveau cu respect 
către tronul milei, reprezintă oastea cerească, ce urmăreşte cu interes 
lucrarea de mântuire. Aceasta este taina harului în care îngerii doresc 
să privească — pentru ca Dumnezeu să rămână drept în timp ce îl 
îndreptăţeşte pe păcătosul pocăit şi să reînnoiască legătura Sa cu 
neamul omenesc căzut; ca Hristos să Se coboare pentru a ridica 
mulţimi nenumărate din prăpastia distrugerii, pentru a le îmbrăca 
în hainele nepătate ale neprihănirii Sale şi pentru a le uni cu îngerii 
care n-au căzut niciodată, ca să locuiască pentru veşnicie în prezenţa 
lui Dumnezeu. 

Lucrarea lui Hristos, ca Mijlocitor al omului, este prezentată în 
acea frumoasă profeție a lui Zaharia, cu privire la Acela „al cărui 
Nume este Odrasla“. Profetul spune: „Va zidi podoabă împărătească, 
va şedea şi va stăpâni pe scaunul Lui (al Tatălui) de domnie, va fi 
preot pe scaunul Lui de domnie, şi o desăvârşită unire va domni între 
ei amândoi“ (Zaharia 6, 12.13). 

„EI va clădi Templul Domnului.“ Prin jertfa şi mijlocirea Sa, 
Hristos este atât temelia, cât şi Ziditorul bisericii lui Dumnezeu. 

Apostolul Pavel ÎL prezintă ca fiind „Piatra din capul unghiului“; în 
care „toată clădirea bine legată creşte ca să fie un templu sfânt în 
Domnul în care şi noi“, zice el, „suntem clădiţi ca să fim un locaş al 
lui Dumnezeu prin Duhul“ (Efeseni 2, 20-22). 

„El va purta slava.“ Lui Hristos Îi aparţine slava mântuirii pentru 
neamul omenesc decăzut. De-a lungul veacurilor veşnice, cântarea 
mântuiţilor va fi: „A Lui, care ne-a iubit, şi care ne-a spălat de 
păcatele noastre prin sângele Său ... a Lui să fie slava şi stăpânirea 
în vecii vecilor“ (Apocalipsa 1, 5.6). 

„EI va şedea şi va conduce de pe tronul Său şi va fi preot pe 
tronul Său.“ Acum, „pe tronul slavei Sale“, împărăţia slavei încă n-a 
fost întemeiată. Dumnezeu nu-l „va da scaunul de domnie al tatălui 
Său David“, o împărăție care „nu va avea sfârşit“, până când lucrarea 
Sa de Mântuitor nu va fi încheiată (Luca 1, 32.33). Ca preot, Hristos 
stă cu Tatăl pe tronul Său (Apocalipsa 3, 21). Pe tron, împreună cu 
Cel veşnic, stă Acela care există prin Sine Însuşi şi care „suferinţele 
noastre le-a purtat şi durerile noastre le-a luat asupra Lui“, care „în 
toate lucrurile a fost ispitit ca şi noi, dar fără păcat“, ca să poată veni 
„în ajutorul celor ce sunt ispitiţi“. „Dacă cineva a păcătuit, avem 
la Tatăl un Mijlocitor.“ (Isaia 53, 4; Evrei 4, 15; 2, 18; 1 Ioan 2, 
1). Mijlocirea Sa o face cu trupul Său frânt şi cu o viaţă fără pată. 
Mâinile rănite, coasta străpunsă, picioarele zdrobite mijlocesc pentru 
omul căzut, a cărui salvare a câştigat-o cu un preţ atât de mare. 

„O desăvârşită unire va domni între Ei amândoi.“ Iubirea Tatălui, 
nu mai mică decât a Fiului, este izvorul de mântuire pentru neamul 
omenesc pierdut. Isus le spunea ucenicilor Săi înainte de a-i părăsi: 
„Nu vă spun că voi ruga pe Tatăl pentru voi; căci Tatăl Însuşi vă 
iubeşte“ (loan 16, 26.27). Dumnezeu era „în Hristos, împăcând 
lumea cu Sine“ (2 Corinteni 5, 19). Iar în slujirea din Sanctuarul de 
sus, „o desăvârşită unire va fi între Ei amândoi“. „Fiindcă atât de 
mult a iubit Dumnezeu lumea, că a dat pe singurul Lui Fiu, pentru 
ca oricine crede în EI, să nu piară, ci să aibă viaţa veşnică“ (loan 3, 
16). 

La întrebarea: „Ce este sanctuarul?“, s-a răspuns lămurit în Scrip- 
turi. Termenul „sanctuar“, aşa cum este întrebuințat în Biblie, se 
referă mai întâi la cortul construit de Moise, ca o preînchipuire a 
lucrurilor cereşti; iar în al doilea rând, la „adevăratul cort“ din ce- 
ruri, către care arăta sanctuarul pământesc. La moartea lui Hristos, 

serviciul slujbelor simbolice a luat sfârşit. „Adevăratul cort“ din cer 
este Sanctuarul noului legământ. Şi cum profeția din Daniel 8, 14 
s-a împlinit în această dispensaţiune, sanctuarul la care se referă el 
trebuie să fie Sanctuarul noului legământ. La încheierea celor 2300 
de zile, în anul 1844, pe pământ nu se mai găsea nici un sanctuar de 
multe veacuri. În felul acesta, profeția: „Până vor trece 2300 de zile, 
şi atunci sanctuarul va fi curăţit“ arată indiscutabil către Sanctuarul 
din ceruri. 

Dar mai rămâne să se dea răspuns la cea mai importantă între- 
bare: „Ce este curățirea sanctuarului?“ Scripturile Vechiului Testa- 
ment ne spun că există o astfel de slujbă în legătură cu sanctuarul 
pământesc. Dar poate fi ceva în cer care trebuie curăţit? În Evrei 
capitolul 9, curățirea atât a sanctuarului pământesc, cât şi a celui 
ceresc este clar prezentată: „Şi, după Lege, aproape totul este curăţit 
cu sânge; şi fără vărsare de sânge, nu este iertare. Dar, deoarece 
chipurile lucrurilor care sunt în ceruri, au trebuit curăţite în felul 
acesta cu sânge de animale, trebuia ca înseşi lucrurile cereşti să fie 
curăţite cu jertfe mai bune decât acestea“ (Evrei 9, 22.23), chiar cu 
sângele preţios al lui Hristos. 

Curăţirea, atât în serviciul tipic, cât şi în cel real, trebuia făcută 
cu sânge; în primul, cu sânge de animale, în cel de al doilea, cu 
sângele lui Hristos. Ca motiv pentru care curățirea trebuie să fie 
făcută cu sânge, Pavel spune că fără vărsare de sânge nu este iertare. 
Iertarea, sau îndepărtarea păcatului, este lucrarea care trebuie să fie 
adusă la îndeplinire. Dar cum ajungea păcatul să fie în legătură cu 
sanctuarul, atât în cer, cât şi pe pământ? Acest lucru se poate înţelege 
numai dacă ne gândim la serviciul simbolic; căci preoţii care oficiau 
pe pământ au slujit drept „chipul şi umbra lucrurilor cereşti“ (Evrei 
8, 5). 

Serviciul din sanctuarul pământesc se făcea în cele două des- 
părțituri: preoţii slujeau zilnic în Locul sfânt, în timp ce, o dată pe 
an, marele preot îndeplinea o lucrare deosebită de ispăşire în Locul 
preasfânt, pentru curățirea sanctuarului. Zi de zi, păcătosul care se 
pocăia îşi aducea jertfa la uşa cortului şi, punându-şi mâinile pe 
capul victimei, îşi mărturisea păcatele, trecându-le în felul acesta, 
în simbol, de la el asupra jertfei nevinovate. Animalul era apoi în- 
Junghiat. Apostolul spune: „Fără vărsare de sânge nu este iertare“. 
„Viaţa trupului este în sânge“ (Leviticul 17, 11). Legea lui Dum- 

nezeu călcată cerea viaţa păcătosului. Sângele, reprezentând viaţa 
păcătosului pierdută în fărădelege, a cărui vinovăţie o purta victima, 
era dus de preot în Locul sfânt şi stropit înaintea perdelei, în spatele 
căreia era chivotul în care se găsea legea pe care păcătosul o călcase. 
Prin această ceremonie, prin sânge, păcatul era transmis în simbol 
asupra sanctuarului. În unele cazuri, sângele nu era dus în Locul 
sfânt; dar carnea era atunci mâncată de preot, aşa cum îi instruise 
Moise pe fiii lui Aaron, zicând: „Dumnezeu v-a dat să purtaţi nele- 
giuirea adunării“ (Leviticul 10, 17). Ambele ceremonii simbolizau 
deopotrivă trecerea păcatului de la păcătos asupra sanctuarului. 

Aceasta era lucrarea care avea loc zi de zi, în tot cursul anului. 
Păcatele lui Israel erau în felul acesta trecute asupra sanctuarului 
şi devenea necesară o lucrare deosebită pentru îndepărtarea lor. 
Dumnezeu a poruncit să se facă o ispăşire pentru fiecare dintre 
despărțiturile sfinte: „Astfel să facă ispăşire pentru sfântul locaş, 
pentru necurăţiile copiilor lui Israel şi pentru toate călcările de lege, 
prin care au păcătuit ei. Să facă la fel pentru cortul întâlnirii, care 
este cu ei în mijlocul necurăţiilor lor“. O ispășire era făcută şi pentru 
altar, ca „să-l curețe şi să-l sfinţească de necurăţiile copiilor lui Israel“ 
(Leviticul 16, 16.19). 

O dată pe an, în marea Zi de Ispăşire, preotul intra în Locul 
preasfânt pentru curățirea sanctuarului. Lucrarea îndeplinită acolo 
completa ciclul anual al slujbelor. În Ziua Ispăşirii, erau aduşi doi 
tapi la uşa cortului şi se arunca sorțul pentru ei, „unul pentru Domnul 
şi altul pentru ţapul de trimis“ (Ver 8). 'Ţapul pe care cădea sorţul 
pentru Domnul urma să fie înjunghiat ca jertfă pentru păcat în favoa- 
rea poporului. Şi preotul urma să ducă sângele lui dincolo de perdea 
şi să-l stropească pe tronul milei şi în faţa lui. Sângele urma să fie 
stropit şi pe altarul tămâierii, care se găsea în faţa perdelei. 

„Aaron să-şi pună amândouă mâinile pe capul ţapului cel viu 
şi să mărturisească peste el toate fărădelegile copiilor lui Israel şi 
toate călcările lor de lege cu care au păcătuit ei; să le pună pe capul 
ţapului, apoi să-l izgonească în pustie, printr-un om care va avea 
însărcinarea aceasta. Ţapul acela va duce asupra lui toate fărădelegile 
lor într-un pământ pustiit; în pustie să-i dea drumul“ (Ver 21.22). 
Tapul de trimis nu se mai întorcea în tabăra lui Israel, iar bărbatului 
care-l ducea i se cerea să se spele şi să-şi spele şi hainele cu apă 
înainte de a se întoarce în tabără. 

Întreaga ceremonie era destinată să-i impresioneze pe izraeliţi 
cu privire la sfinţenia lui Dumnezeu şi la ura Sa faţă de păcat; să 
le arate apoi că nu puteau veni în legătură cu păcatul fără să se 
întineze. Fiecărui om 1 se cerea să-şi întristeze sufletul în timp ce 
se făcea această lucrare de ispăşire. Toate treburile trebuiau lăsate 
la o parte şi întreaga adunare a lui Israel trebuia să petreacă ziua 
în smerenie solemnă înaintea lui Dumnezeu, cu rugăciune, post şi 
adâncă cercetare de inimă. 

Adevăruri importante cu privire la ispăşire erau învăţate prin 
serviciul simbolic. În locul păcătosului era primit un înlocuitor; 
dar păcatul nu era anulat prin sângele victimei. În felul acesta, se 
asigurase doar un mijloc prin care el să poată fi transferat asupra 
sanctuarului. Prin aducerea sângelui, păcătosul recunoştea autorita- 
tea legii, îşi mărturisea vinovăția pentru călcarea ei şi îşi exprima 
dorinţa de iertare prin credinţa în Răscumpărătorul care avea să vină; 
dar nu era încă pe deplin liberat de sub condamnarea legii. În Ziua 
Ispăşirii, marele preot, după ce sacrifica jertfa de la adunare, intra 
în Locul preasfânt cu sângele acestei jertfe şi-l stropea pe scaunul 
harului, direct deasupra Legii, pentru a da satisfacţie cerinţelor ei. 
Atunci, în calitatea lui de mijlocitor, lua păcatele asupra sa şi le 
ducea afară din sanctuar. Punându-şi mâinile pe capul ţapului de 
trimis, mărturisea toate păcatele, în felul acesta trecându-le simbolic 
de la el asupra ţapului de trimis. Apoi ţapul le ducea în pustie şi erau 
socotite ca fiind îndepărtate pentru totdeauna de la popor. 

Astfel, serviciul era îndeplinit ca o preînchipuire şi ca „o umbră 
a lucrurilor cereşti“. lar ceea ce se făcea în simbol în slujba sanctua- 
rului pământesc se face în realitate în lucrarea Sanctuarului ceresc. 
După înălţarea Sa, Mântuitorul nostru Şi-a început lucrarea ca Ma- 
rele nostru Preot. Pavel spune: „Căci Hristos n-a intrat într-un locaş 
de închinare făcut de mână omenească, după chipul adevăratului 
locaş de închinare, ci a intrat chiar în cer, ca să Se înfăţişeze acum, 
pentru noi, înaintea lui Dumnezeu“ (Evrei 9, 24). 

Lucrarea preotului în cursul anului din prima despărțitură a sanc- 
tuarului, „dincolo de perdea“, care constituia uşa şi despărţea Sfânta 
de curte, reprezintă lucrarea de slujire în care a intrat Hristos la 
înălţarea Sa. Lucrarea preotului în slujba zilnică era de a prezenta 
înaintea lui Dumnezeu sângele jertfei pentru păcat împreună cu 
tămâia care se înălța o dată cu rugăciunile lui Israel. Tot astfel, Hris- 

tos mijloceşte cu sângele Său înaintea Tatălui în favoarea păcătoşilor 
şi aduce, împreună cu parfumul preţios al propriei neprihăniri, ru- 
găciunile credincioşilor pocăiţi. Aceasta a fost lucrarea de slujire în 
prima despărțitură a Sanctuarului din ceruri. 

Acolo a fost îndreptată credinţa ucenicilor lui Hristos atunci 
când El S-a înălţat dinaintea lor. Şi aici s-a concentrat speranţa lor pe 
care, spune Pavel, „o avem ca o ancoră a sufletului, tare şi neclintită, 
care pătrunde dincolo de perdeaua dinăuntrul Templului, unde Isus a 
intrat pentru noi ca înaintemergător, când a fost făcut Mare Preot în 
veac ... şi a intrat, odată pentru totdeauna, în Locul Preasfânt, nu cu 
sânge de ţapi şi de viței, ci cu însuşi sângele Său, după ce a căpătat 
o răscumpărare veşnică“ (Evrei 6, 19.20; (Evrei 9, 12). 

Timp de optsprezece veacuri, această lucrare de slujire a conti- 
nuat în prima despărțitură a Sanctuarului. Sângele lui Hristos mijlo- 
cea în favoarea credincioşilor pocăiţi, le asigura iertarea şi primirea 
la Tatăl, dar păcatele lor rămâneau încă în rapoartele din cărți. Şi aşa 
cum în serviciul simbolic se făcea o lucrare de ispăşire la încheierea 
anului, tot astfel, înainte ca lucrarea lui Hristos pentru mântuirea 
oamenilor să se încheie, o lucrare de ispăşire trebuie făcută pentru 
îndepărtarea păcatului din Sanctuar. Acesta este serviciul care a 
început atunci când s-au încheiat cele 2300 de zile. La data aceea, 
aşa cum a fost proorocit de profetul Daniel, Marele nostru Preot a 
intrat în Locul Preasfânt pentru a îndeplini ultima parte a lucrării 
Sale solemne — curățirea Sanctuarului. 

După cum păcatele poporului din vechime erau aşezate prin 
credinţă asupra jertfei pentru păcat şi, prin sângele ei, transferate în 
simbol asupra sanctuarului pământesc, tot aşa şi în noul legământ, 
păcatele celor care se pocăiesc sunt aşezate prin credinţă asupra lui 
Hristos şi transferate, în fapt, asupra Sanctuarului ceresc. Şi aşa cum 
curățirea simbolică a celui pământesc era îndeplinită prin îndepărta- 
rea păcatelor prin care fusese mânjit, tot astfel curățirea celui ceresc 
trebuie realizată prin îndepărtarea sau ştergerea păcatelor, care sunt 
înregistrate acolo. Dar mai înainte ca aceasta să se poată face, trebuie 
să aibă loc o examinare a cărţilor cu rapoarte, pentru a stabili cine 
este îndreptăţit prin pocăinţa de păcat şi prin credinţa în Hristos la 
binefacerile ispăşirii Sale. De aceea, curățirea Sanctuarului implică o 
lucrare de cercetare — o lucrare de judecată. Această lucrare trebuie 
îndeplinită înainte de venirea lui Hristos pentru a-Şi răscumpăra po- 

porul; căci atunci când vine, „răsplata este cu El ca să dea fiecăruia 
după faptele lui“ (Apocalipsa 22, 12). 

În felul acesta, cei care au urmat lumina cuvântului profetic au 
văzut că, în loc să vină atunci pe pământ, la încheierea celor 2300 de 
zile, în anul 1844, Hristos a intrat în Locul Preasfânt din Sanctuarul 
ceresc, pentru a îndeplini lucrarea de încheiere a ispăşirii ca pregătire 
pentru revenirea Sa. 

S-a mai înţeles că, în timp ce jertfa pentru păcat arăta către 
Hristos ca fiind jertfa, iar marele preot ÎI reprezenta pe Hristos ca 
Mijlocitor, ţapul de trimis îl simboliza pe Satana, autorul păcatu- 
lui, asupra căruia vor fi aşezate, în cele din urmă, păcatele celor cu 
adevărat pocăiţi. Când marele preot, în virtutea sângelui jertfei pen- 
tru păcat, îndepărta păcatele din sanctuar, le aşeza pe capul ţapului 
de trimis. Când Hristos, în virtutea propriului sânge, îndepărtează 
păcatele poporului Său din Sanctuarul ceresc la încheierea slujirii 
Sale, le va aşeza asupra lui Satana care, conform judecății, trebuie să 
poarte pedeapsa finală. Țapul era trimis într-un ţinut nelocuit, pentru 
a nu se mai întoarce niciodată în adunarea lui Israel. Tot astfel va fi 
izgonit şi Satana din faţa lui Dumnezeu şi a poporului Său şi va fi 

Subiectul sanctuarului — a fost cheia care a descuiat taina în- 
țelegerii dezamăgirii din anul 1844. El a deschis vederii un sistem 
complet al adevărului, legat şi armonios, arătând că mâna lui Dumne- 
zeu dirijase marea mişcare adventă, şi a descoperit totodată şi datoria 
prezentă, poziţia şi lucrarea poporului Său. După cum ucenicii lui 
Isus, după noaptea teribilă de groază şi dezamăgire, au fost „bucu- 
roşi când au văzut pe Domnul“, tot aşa s-au bucurat şi aceia care 
aşteptaseră cu credinţă a doua Lui venire. Ei aşteptaseră ca El să Se 
arate în slavă pentru a da răsplata servilor Săi. Atunci când nădejdile 
lor au fost dezamăgite, L-au pierdut pe Isus din vedere şi, împreună 
cu Maria, la mormânt, au strigat: „Mi-au luat pe Domnul şi nu ştiu 
unde L-au pus“. Acum L-au văzut din nou în Sfânta Sfintelor pe 
Marele lor Preot milos, gata să Se arate ca Împăratul şi Eliberatorul 
lor. Lumina din Sanctuar a iluminat trecutul, prezentul şi viitorul. Ei 
ştiau acum că Dumnezeu îi condusese prin providenţa Sa care nu 
greşeşte. Cu toate că, asemenea primilor ucenici, ei nu înţeleseseră 
solia pe care o duceau, ea fusese totuşi corectă în toate aspectele. 
Predicând-o, împliniseră planul lui Dumnezeu, iar lucrarea lor nu 
fusese zadarnică în Domnul. Născuţi „din nou la o nădejde vie“, ei 
se bucurau „cu o bucurie negrăită şi strălucită“. 

Atât profeția din Daniel 8, 14: „Până vor trece 2300 de seri 
şi dimineţi şi sfântul Locaş va fi curăţit“, cât şi prima solie înge- 
rească: „Iemeţi-vă de Dumnezeu şi daţi-l slavă: căci a venit ceasul 
Judecăţii Lui“ arătau către lucrarea lui Hristos din Locul Preasfânt, 
către judecata de cercetare, şi nu către venirea lui Hristos pentru 
răscumpărarea poporului Său şi pentru distrugerea celor nelegiuiţi. 
Greşeala nu era în calculul perioadelor profetice, ci în evenimentul 
ce trebuia să aibă loc la încheierea celor 2300 de zile. Din cauza 
acestei greşeli credincioşii suferiseră dezamăgirea, însă toate acestea 
fuseseră prevestite de profeție şi toate acelea care au avut o garanţie 
a Scripturii se împliniseră. Chiar atunci când ei deplângeau spul- 
berarea nădejdilor, avusese loc evenimentul care fusese prevăzut în 

solie şi care trebuia să se împlinească înainte ca Domnul să vină 
pentru a da răsplătire solilor Săi. 

Hristos venise, dar nu pe pământ, cum aşteptaseră ei, ci aşa 
cum fusese anticipat în simbol, în Locul Preasfânt al Templului lui 
Dumnezeu din ceruri. El este prezentat de către profetul Daniel 
ca venind la data aceasta la Cel îmbătrânit de zile: „M-am uitat în 
timpul vedeniilor mele de noapte, şi iată că pe norii cerurilor a venit 
Unul ca un fiu al omului — nu pe pământ — a înaintat spre Cel 
îmbătrânit de zile şi a fost adus înaintea Lui“ (Daniel 7, 13). 

Această venire este proorocită şi de către profetul Maleahi: „Şi 
deodată va intra în Templul Său Domnul pe care-L căutaţi; Solul 
legământului, pe care-L doriţi; iată că vine — zice Domnul oştirilor“ 
(Maleahi 3, 1). Venirea Domnului în Templul Său a fost neașteptată 
pentru cei din poporul Său. Ei nu-L căutau acolo. Îl aşteptau să 
vină pe pământ, „într-o flacără de foc, ca să pedepsească pe cei ce 
nu cunosc pe Dumnezeu şi pe cei ce nu ascultă de Evanghelie“ (2 
Tesaloniceni 1, 8). 

Dar oamenii nu erau gata încă să-L întâlnească pe Domnul lor. 
Mai era de adus la îndeplinire încă o lucrare de pregătire în favoarea 
lor. Urma să fie dată lumină care să le îndrepte minţile către Templul 
lui Dumnezeu din ceruri şi, în timp ce ei ÎI urmau prin credinţă pe 
Marele lor Preot, în slujirea Sa de acolo, aveau să le fie descoperite 
noi îndatoriri. O altă solie de avertizare şi de îndrumare urma să fie 
dată bisericii. 

Profetul zice: „Cine va putea să sufere însă ziua venirii Lui? Cine 
va rămâne în picioare când Se va arăta El? Căci El va fi ca focul 
topitorului, şi ca leşia nălbitorului. El va şedea, va topi şi va curăţi 
argintul; va curăţi pe fiii lui Levi, îi va lămuri cum se lămureşte aurul 
şi argintul, şi va aduce Domnului daruri neprihănite“ (Maleahi 3, 
2.3). Aceia care vor trăi pe pământ atunci când Domnul Hristos va 
mijloci în Sanctuarul de sus va trebui să stea în faţa unui Dumnezeu 
sfânt fără mijlocitor. Hainele lor trebuie să fie fără pată, caracterele 
lor trebuie să fie curăţite de păcat prin sângele stropirii. Prin harul 
lui Dumnezeu şi prin eforturile lor stăruitoare, trebuie să fie biruitori 
în lupta cu cel rău. În timp ce judecata de cercetare se continuă în 
cer, în timp ce păcatele credincioşilor pocăiţi sunt îndepărtate din 
Sanctuar, în mijlocul poporului lui Dumnezeu trebuie să se producă 
o lucrare deosebită de curăţire, de îndepărtare a păcatelor. Această 

lucrare este mai clar prezentată în soliuile din Apocalipsa capitolul 
14. 

Când această lucrare se va fi împlinit, urmaşii lui Hristos vor fi 
gata pentru venirea Sa. „Atunci darul lui Iuda şi al Ierusalimului va 
fi plăcut Domnului, ca în zilele cele vechi, ca în anii de odinioară“ 
(Maleahi 3, 4). Atunci, biserica pe care Domnul, la venirea Sa, o 
va lua la Sine va fi „o biserică slăvită, fără pată sau zbârcitură, sau 
altceva de felul acesta“ (Efeseni 5, 27). Atunci ea va arăta „ca zorile, 
frumoasă ca luna, curată ca soarele şi cumplită ca nişte oşti sub 
steagurile lor“ (Cântarea Cântărilor 6, 10). 

Pe lângă venirea Domnului în Templul Său, profetul Maleahi a 
mai proorocit a doua Sa venire, şi anume venirea Sa pentru aducerea 
la îndeplinire a judecății, în cuvintele: „Mă voi apropia de voi pentru 
judecată, şi Mă voi grăbi să mărturisesc împotriva descântătorilor 
şi preacurvarilor, împotriva celor ce jură strâmb, împotriva celor 
ce opresc plata simbriaşului, care asupresc pe văduvă şi pe orfan, 
nedreptăţesc pe străin, şi nu se tem de Mine, zice Domnul oştirilor“ 
(Maleahi 3, 5). Iuda se referă la aceeaşi scenă când zice: „lată că a 
venit Domnul cu zecile de mii de sfinţi ai Săi, ca să facă o judecată 
împotriva tuturor şi să încredinţeze pe toţi cei nelegiuiţi, de toate 
faptele nelegiuite“ (luda 14, 15). Această venire şi venirea Domnului 
în Templul Său sunt evenimente separate şi distincte. 

Intrarea lui Hristos ca Mare Preot în Locul Preasfânt pentru 
curățirea Sanctuarului, aşa cum a fost scoasă în evidenţă în Daniel 
3, 14; venirea Fiului omului înaintea Celui Îmbătrânit de zile, aşa 
cum ni se prezintă în Daniel 7, 13; şi venirea Domnului în Templul 
Său, profetizată de Maleahi, sunt descrieri ale aceluiaşi eveniment; 
şi lucrul acesta mai este reprezentat şi prin venirea mirelui la ospăţul 
de nuntă descris de Hristos în parabola celor zece fecioare, din Matei 
capitolul 25. 

În vara şi în toamna anului 1844, a fost proclamată solia: „lată 
Mirele vine“. Cele două categorii, reprezentate prin fecioarele în- 
ţelepte şi cele neînţelepte, se găseau atunci în biserică — o grupă 
care aştepta cu bucurie venirea Domnului şi care se pregătea cu grijă 
pentru a se întâlni cu EI; o altă grupă care, influenţată de teamă şi 
acţionând din impuls, se mulţumise cu teoria adevărului, dar căreia 
îi hpsea harul lui Dumnezeu. În parabolă, când a venit mirele, „cele 
care au fost gata au intrat cu el la nuntă“. Venirea mirelui, arătată aici, 

are loc înainte de nuntă. Nunta reprezintă primirea de către Hristos 
a Împărăției Sale. Sfânta cetate, Noul Ierusalim, care este capitala 
şi reprezentanta Împărăției, este numită „mireasa, soția Mielului“. 
Îngerul i-a spus lui Ioan: „Vino aici, şi-ţi voi arăta mireasa, soția 
Mielului“. „El m-a dus în Duhul, zice profetul, şi mi-a arătat cetatea 
cea mare, lerusalimul cel sfânt, coborând din cer de la Dumnezeu“ 
(Apocalipsa 21, 9.10). Atunci este clar că mireasa reprezintă Cetatea 
cea sfântă, iar fecioarele care merg în întâmpinarea Mirelui sunt 
simbolul bisericii. În Apocalipsa, se spune despre poporul lui Dum- 
nezeu că este oaspete la masa de nuntă (Apocalipsa 19, 9). Dacă 
sunt oaspeţi, nu pot fi reprezentaţi şi prin mireasă. Hristos, aşa cum 
declarase profetul Daniel, va primi de la Cel Îmbătrânit de zile în 
ceruri „stăpânirea, slava şi împărăţia“; El va primi Noul Ierusalim, 
capitala Împărăției Sale, „pregătită ca o mireasă împodobită pen- 
tru bărbatul ei“ (Daniel 7, 14; Apocalipsa 21, 2). După ce a primit 
Împărăţia, va veni în slava Sa, ca Împărat al împăraţilor şi Domn al 
domnilor, pentru mântuirea poporului Său, care trebuie să „stea cu 
Avraam, Isaac şi Iacov“, la masă în Împărăţia Sa (Matei 8, 11; Luca 
22, 30), pentru a participa la masa nunţii Mielului. 

Vestirea „lată Mirele vine“, din vara anului 1844, a făcut ca 
mii de oameni să aştepte venirea imediată a Domnului. La timpul 
cuvenit, mirele a venit, dar nu pe pământ, cum aşteptau oamenii, ci la 
Cel Îmbătrânit de zile în ceruri, la nuntă, să-Şi primească Împărăţia. 
„Cele care erau gata, au intrat cu El la nuntă şi s-a încuiat uşa.“ Ei 
nu puteau fi prezenţi în persoană la nuntă, deoarece ea are loc în 
ceruri, în timp ce ei sunt pe pământ. Urmaşii lui Hristos trebuie „să 
aştepte pe Domnul când Se va întoarce de la nuntă“ (Luca 12, 36). 
Însă trebuie să înţeleagă lucrarea Lui şi să-L urmeze prin credinţă 
atunci când intră înaintea lui Dumnezeu. În sensul acesta se spune 
că ei merg la nuntă. 

În parabolă, au intrat la nuntă aceia care aveau ulei în candele. 
Aceia care, o dată ce au cunoscut adevărul din Scripturi, au avut şi 
Duhul, şi harul lui Dumnezeu şi care, în noaptea celei mai amare 
încercări, au aşteptat cu răbdare, cercetând Biblia după o lumină mai 
clară, au înţeles atât adevărul cu privire la Sanctuarul din ceruri, cât şi 
noua slujire a Mântuitorului, iar prin credinţă L-au urmat în lucrarea 
Sa din Sanctuarul de sus. Toţi aceia care, prin mărturia Scipturilor, 
primesc aceleaşi adevăruri Îl urmează pe Hristos prin credinţă când 

intră înaintea lui Dumnezeu, pentru a aduce la îndeplinire ultima 
lucrare de mijlocire, la a cărei încheiere să-Şi primească Împărăţia 
— toţi aceştia sunt reprezentaţi ca unii care intră la nuntă. 

În parabola din Matei capitolul 22, este prezentat acelaşi tablou 
al nunţii, iar judecata de cercetare este reprezentată clar ca având 
loc înainte de nuntă. Înainte de nuntă, Împăratul intră să-şi vadă 
oaspeţii, să vadă dacă toţi sunt îmbrăcaţi în haine de nuntă, haina 
fără pată a caracterului, spălată şi albită în sângele Mielului (Matei 
22, 11; Apocalipsa 7, 14). Acela care este găsit fără haină de nuntă 
este aruncat afară, dar toţi aceia care la cercetare sunt găsiţi având 
haină de nuntă sunt primiţi de Dumnezeu şi socotiți vrednici să 
moştenească Împărăţia şi să stea pe tronul Său. Această lucrare 
de examinare a caracterului, de a hotărî cine sunt aceia care sunt 
pregătiţi pentru Împărăţia lui Dumnezeu, este judecata de cercetare, 
care încheie lucrarea din Sanctuarul de sus. 

Când lucrarea de cercetare se va încheia, când cazurile acelora 
care în toate veacurile au mărturisit că sunt urmaşii lui Hristos au 
fost examinate şi hotărâte, atunci, şi nu mai înainte, se va încheia 
harul, iar uşa milei se va închide. Astfel, printr-o singură declaraţie 
scurtă: „Cele care erau gata au intrat cu El la nuntă; şi s-a încuiat 
uşa“, suntem aduşi la slujirea finală a Mântuitorului, la data când 
lucrarea cea mare pentru mântuirea omului va fi terminată. 

În serviciul sanctuarului pământesc care, aşa cum am văzut, era 
o preînchipuire a serviciului din cel ceresc, când marele preot în ziua 
de ispăşire intra în Sfânta Sfintelor, slujirea din prima despărţitură 
înceta. Dumnezeu poruncise: „Să nu fie nimeni în cortul întâlnirii 
când va intra Aaron să facă ispăşirea în sfântul locaş, până va ieşi 
din el“ (Leviticul 16, 17). Astfel că, atunci când Hristos a intrat în 
Sfânta Sfintelor pentru a aduce la îndeplinire lucrarea de încheiere 
a ispăşirii, El a încetat slujirea în prima despărțitură. Dar când s-a 
încheiat slujirea din prima despărţitură, a început lucrarea din a doua 
despărțitură. Când în serviciul simbolic marele preot părăsea Sfânta 
în Ziua Ispăşirii, intra înaintea lui Dumnezeu, pentru a prezenta 
acolo sângele jertfei pentru păcat în favoarea întregului Israel, care 
se pocăia cu adevărat de păcatele lui. Tot astfel şi Hristos a terminat 
prima parte a lucrării Sale ca Mijlocitor al nostru, pentru a începe a 
doua parte a lucrării, mijlocind mai departe cu sângele Său înaintea 
Tatălui, în favoarea păcătoşilor. 

Acest subiect n-a fost înţeles de adventişti în anul 1844. După 
trecerea timpului, când Mântuitorul a fost aşteptat, ei tot mai credeau 
că venirea Sa era aproape; ei susțineau că ajunseseră la o criză 
serioasă şi că lucrarea lui Hristos ca Mijlocitor al omului înaintea 
lui Dumnezeu încetase. Socoteau că Biblia învaţă că timpul de har 
al omului avea să se încheie cu puţin înainte de venirea reală a 
Domnului pe norii cerului. Acest lucru părea clar din acele texte 
biblice care arată spre un timp când oamenii vor căuta, vor bate şi 
vor striga la uşa milei, dar ea nu se va mai deschide. Şi mai aveau o 
problemă cu privire la data la care ei aşteptaseră venirea lui Hristos, 
dacă aceasta n-ar marca mai degrabă începutul acestei perioade care 
urma să preceadă imediat revenirea Sa. Dând avertizarea că judecata 
este aproape, ei simțeau că lucrarea pentru lume fusese îndeplinită şi 
se eliberaseră de povara de pe suflet pentru mântuirea păcătoşilor, în 
timp ce batjocurile răutăcioase şi hulitoare ale celor nelegiuiţi li se 
părea a fi o altă dovadă că Duhul lui Dumnezeu fusese retras de la 
aceia care lepădaseră mila Sa. Toate acestea i-au întărit în credinţa 
că harul fusese închis sau, aşa cum se exprimau ei atunci, „uşa milei 
se închisese“. 

Dar, o dată cu cercetarea problemei sanctuarului, a venit o lumină 
mai clară. Au văzut că fuseseră corecţi în credinţa că sfârşitul celor 
2300 de zile, în anul 1844, marca o criză importantă. Dar, în timp ce 
era adevărat că uşa nădejdii şi a harului — prin care oamenii timp 
de optsprezece secole au avut intrare la Dumnezeu — se închisese, a 
fost deschisă o altă uşă, iar iertarea păcatelor a fost oferită oamenilor 
prin mijlocirea lui Hristos în Locul Preasfânt. O parte a slujirii Sale 
se încheiase numai pentru a face loc alteia. Mai era încă „o uşă 
deschisă“ către Sanctuarul ceresc, unde Hristos slujea în favoarea 
păcătosului. 

Acum au înţeles aplicarea acelor cuvinte ale Mântuitorului din 
Apocalipsa, adresate bisericii chiar pentru vremea aceea: „lată ce 
zice Cel Sfânt, Cel Adevărat, Cel ce ţine cheia lui David, Cel ce 
deschide, şi nimeni nu va închide, Cel ce închide şi nimeni nu va 
deschide: «Ştiu faptele tale: iată ţi-am pus înainte o uşă deschisă, pe 
care nimeni n-o poate închide».“ (Apocalipsa 3, 7.8). 

Aceia care prin credinţă Îl urmează pe Isus în marea lucrare de 
ispăşire sunt cei care primesc binefacerile mijlocirii Sale în favoarea 
lor, în timp ce aceia care leapădă lumina ce scoate în evidenţă această 

lucrare de slujire nu sunt ajutaţi prin ea. Iudeii care au lepădat 
lumina dată la prima venire a lui Hristos şi au refuzat să creadă 
în El ca Mântuitor al lumii n-au putut primi iertarea prin El. Când 
Isus, la înălţarea Sa, a intrat cu propriul sânge în Sanctuarul ceresc, 
pentru a revărsa asupra ucenicilor Săi binecuvântările mijlocirii Sale, 
iudeii au fost lăsaţi în întuneric total, pentru a continua jertfele şi 
darurile lor inutile. Slujba simbolurilor şi umbrelor încetase. Uşa 
prin care oamenii găsiseră până atunci intrare la Dumnezeu nu mai 
era deschisă. Iudeii refuzaseră să-L caute pe singura cale prin care 
putea fi găsit după aceea, prin slujba Sanctuarului din ceruri. De 
aceea, ei nu mai aveau nici o legătură cu Dumnezeu. Pentru ei, uşa 
era închisă. Nu aveau nici o cunoştinţă despre Hristos, ca fiind jertfa 
adevărată şi unicul Mijlocitor înaintea lui Dumnezeu; de aceea ei 
n-au putut primi binefacerile mijlocirii Sale. 

Starea iudeilor necredincioşi ilustrează starea de neglijenţă şi ne- 
credinţă a acelora care pretind că sunt creştini şi care sunt neştiutori 
de bunăvoie cu privire la lucrarea milosului nostru Mare Preot. În 
serviciul simbolic, când marele preot intra în Locul preasfânt, între- 
eului Israel i se cerea să se adune în jurul sanctuarului şi, în modul 
cel mai solemn, să-şi umilească sufletele înaintea lui Dumnezeu, 
ca să primească iertarea păcatelor lor pentru a nu fi daţi afară din 
adunare. Deci, cu mult mai important este ca, în această zi reală a 
ispăşirii, să înţelegem lucrarea Marelui nostru Preot şi să ştim ce ni 
se cere să facem. 

Oamenii nu pot lepăda avertizările pe care Dumnezeu le trimite 
în mila Sa şi să rămână nepedepsiţi. O solie a fost trimisă din cer 
lumii din zilele lui Noe şi salvarea lor a depins de felul în care ei au 
tratat solia. Pentru că au lepădat avertizarea, Duhul lui Dumnezeu 
a fost retras de la cei păcătoşi, care au pierit în apele potopului. În 
timpul lui Avraam, mila a încetat să mai stăruie pe lângă locuitorii 
vinovaţi ai Sodomei şi toţi, în afară de Lot împreună cu soţia şi 
cele două fiice, au fost mistuiţi de focul trimis din cer. Tot aşa a 
fost şi în zilele lui Hristos. Fiul lui Dumnezeu le-a declarat iudeilor 
necredincioşi din generaţia aceea: „Vi se lasă casa pustie“ (Matei 23, 
38). Privind spre zilele de pe urmă, aceeaşi Putere infinită declară 
cu privire la aceia care „n-au primit dragostea adevărului ca să 
fie mântuiţi“. „Din această pricină, Dumnezeu le trimite o lucrare 
de rătăcire, ca să creadă o minciună; pentru ca toţi cei ce n-au 

crezut adevărul, ci au găsit plăcerea în nelegiuire, să fie osândiți“ (2 
Tesaloniceni 2, 10-12). Când ei leapădă învăţăturile Cuvântului Său, 
Dumnezeu Îşi retrage Duhul de la ei şi-i lasă pradă amăgirilor pe 
care le iubesc. 

Dar Hristos încă mijloceşte în favoarea omului, iar lumina va 
fi dată celor ce o caută. Cu toate că lucrul acesta n-a fost înţeles la 
început de către adventişti, a fost explicat după aceea, pe măsură 
ce Scripturile care definesc adevărata lor poziţie au început să se 
deschidă înaintea lor. 

După trecerea timpului din toamna anului 1844, a urmat o peri- 
oadă de mare încercare pentru aceia care păstrau credinţa adventă. 
Singura lor mângâiere, pe măsură ce primeau asigurarea că poziţia 
lor era corectă, era lumina care le îndrepta mintea către Sanctuarul 
de sus. Unii au renunţat la credinţa lor în socotirea anterioară a 
perioadelor profetice şi au atribuit agenţilor omeneşti sau lui Satana 
puternica influenţă a Duhului Sfânt care însoţise mişcarea adventă. O 
altă categorie susţinea cu tărie că Domnul îi condusese în experienţa 
lor de până atunci; şi pentru că au aşteptat, au vegheat şi s-au rugat 
să cunoască voia lui Dumnezeu, au văzut că marele lor Mare Preot 
intrase într-o altă lucrare de slujire şi, urmându-L prin credinţă, au 
fost conduşi să înţeleagă şi lucrarea de încheiere a bisericii. Ei aveau 
o înţelegere mai clară a primei şi a celei de a doua solii îngereşti 
şi erau pregătiţi să primească şi să dea lumii solemna avertizare a 
îngerului al treilea din Apocalipsa capitolul 14. 


Capitolul 25 — Legea lui Dumnezeu de neschimbat 


„Templul lui Dumnezeu — , care este în cer, a fost deschis; şi 
s-a văzut chivotul legământului Său, în Templul Său“ (Apocalipsa 
11, 19). Chivotul legământului lui Dumnezeu se află în Sfânta Sfin- 
telor, a doua despărţitură a Sanctuarului. În serviciul sanctuarului 
pământesc, care slujea ca o preînchipuire şi „o umbră a lucrurilor ce- 
reşti““, această despărțitură era deschisă numai în marea Zi a Ispăşirii 
pentru curățirea sanctuarului. De aceea, anunţarea că Templul lui 
Dumnezeu a fost deschis în ceruri şi a fost văzut chivotul legămân- 
tului Său arată către deschiderea Locului preasfânt din Sanctuarul 
ceresc, în anul 1844, când Hristos a intrat acolo pentru a aduce la 
îndeplinire încheierea lucrării de ispăşire. Aceia care, prin credinţă, 
L-au urmat pe Marele lor Preot când Şi-a început lucrarea în Locul 
Preasfânt au văzut chivotul legământului Său. Când au studiat su- 
biectul sanctuarului, au ajuns să înţeleagă schimbarea locului slujirii 
Mântuitorului şi au văzut că El mijlocea acum înaintea chivotului 
lui Dumnezeu, mijlocind cu sângele Său în favoarea păcătoşilor. 

Chiwvotul din sanctuarul de pe pământ conţinea cele două table de 
piatră pe care erau înscrise preceptele Legii lui Dumnezeu. Chivotul 
era doar un locaş pentru tablele Legii, şi prezenţa acestor precepte 
divine îi dădea valoare şi sfinţenie. Când Templul lui Dumnezeu a 
fost deschis în cer, s-a văzut chivotul legământului Său. În Sfânta 
Sfintelor din Sanctuarul din cer, Legea divină este înconjurată de 
sfinţenie — Legea care a fost vestită de Însuşi Dumnezeu în mijlocul 
tunetelor de pe Sinai şi scrisă cu degetul Său pe table de piatră. 

Legea lui Dumnezeu din Sanctuarul din ceruri este marele ori- 
ginal, după care poruncile înscrise pe tablele de piatră şi redate de 
Moise în Pentateuh (cele cinci cărți ale lui Moise — n.tr.) erau o 
transcriere fără greş. Aceia care au ajuns la înţelegerea acestui punct 
important au fost conduşi astfel să vadă caracterul sfânt, neschim- 
bător al Legii divine. Ei au înţeles ca niciodată mai înainte puterea 
cuvintelor Mântuitorului. „Câtă vreme nu va trece cerul şi pământul, 
nu va trece o iotă sau o frântură de slovă din Lege“ (Matei 5, 18). 

Legea lui Dumnezeu fiind o descoperire a voinţei Sale, o transcri- 
ere a caracterului Său, trebuie să dăinuiască veşnic, „ca un martor 
credincios în ceruri“. Nici o poruncă n-a fost anulată, nici o iotă sau 
o frântură de slovă din ea n-au fost schimbate. Psalmistul spune: 
„Cuvântul Tău, Doamne, dăinuieşte în veci în ceruri; toate poruncile 
Lui sunt adevărate, întărite pentru veşnicie“ (Psalmii 119, 89; 111, 
7.8). 

Chiar în centrul Decalogului se găseşte porunca a patra, aşa cum 
a fost pentru prima dată proclamată: „Adu-ţi aminte de ziua de 
odihnă, ca s-o sfinţeşti. Să lucrezi şase zile, şi să-ți faci tot lucrul 
tău. Dar ziua a şaptea este ziua de odihnă închinată Domnului, 
Dumnezeului tău: să nu faci nici o lucrare în ea, nici tu, nici fiul tău, 
nici fiica ta, nici robul tău, nici roaba ta, nici vita ta, nici străinul care 
este în casa ta. Căci în şase zile a făcut Domnul cerurile, pământul şi 
marea şi tot ce este în ele, iar în ziua a şaptea S-a odihnit: de aceea 
a binecuvântat Domnul ziua de odihnă şi a sfinţit-o“ (Exodul 20, 
8-11). 

Duhul lui Dumnezeu a impresionat inimile acelor cercetători ai 
Cuvântului Său. A pus stăpânire pe ei convingerea că din neştiinţă 
călcaseră preceptele şi nesocotiseră ziua de odihnă a Creatorului. 
Atunci au început să cerceteze temeiurile pentru care prima zi a 
săptămânii era păzită în locul zilei pe care o sfinţise Dumnezeu. 
Şi n-au putut găsi nici o dovadă în Scripturi că porunca a patra a 
fost desfiinţată sau că Sabatul a fost schimbat; binecuvântarea care 
la început a sfinţit ziua a şaptea n-a fost niciodată îndepărtată. Ei 
căutaseră ca în mod corect să cunoască şi să facă voia lui Dumnezeu; 
acum însă, când s-au văzut călcători ai Legii Sale, durerea le-a um- 
plut inimile şi şi-au arătat credincioşia faţă de Dumnezeu începând 
a păzi Sabatul Său cel sfânt. 

Multe şi stăruitoare au fost eforturile făcute pentru distruge- 
rea credinţei lor. Nici unul n-a putut să vadă că, dacă sanctuarul 
pământesc era o preînchipuire sau un model al celui ceresc, Legea 
păstrată în chivotul de pe pământ era o copie exactă a Legii din 
chivotul din ceruri; şi că primirea adevărului cu privire la Sanctuarul 
ceresc cuprindea şi recunoaşterea cerinţelor Legii lui Dumnezeu, 
şi obligativitatea Sabatului poruncii a patra. Acestui fapt se dato- 
rează înverşunata şi hotărâta ostilitate faţă de armonioasa învăţătură 
a Scripturilor, care descopereau lucrarea lui Hristos în Sanctuarul ce- 


Legea lui Dumnezeu de neschimbat 373 


resc. Oamenii căutau să închidă uşa pe care Dumnezeu o deschisese 
şi să deschidă uşa pe care El o închisese. Dar „Acela care deschide şi 
nimeni nu închide şi care închide şi nimeni nu deschide“ declarase: 
„lată că ţi-am pus înainte o uşă deschisă pe care nimeni n-o poate 
închide“ (Apocalipsa 3, 7.8). Hristos deschisese uşa, sau slujirea, în 
Sfânta Sfintelor, lumina strălucea prin uşa aceea a Sanctuarului din 
ceruri, iar porunca a patra se vedea cuprinsă în Legea care se afla 
acolo; ceea ce Dumnezeu întemeiase, nimeni nu putea desfiinţa. 

Aceia care au primit lumina, cu privire la mijlocirea lui Hristos 
şi la perpetuitatea Legii lui Dumnezeu, au găsit că aceste adevă- 
ruri erau prezentate în Apocalipsa capitolul 14. Soliile din capitolul 
acesta constituie întreita avertizare (vezi notele suplimentare) care 
trebuie să-i pregătească pe locuitorii pământului pentru a doua ve- 
nire a Domnului. Vestirea: „A sosit ceasul judecății Lui“ arată către 
încheierea lucrării lui Hristos pentru mântuirea oamenilor. Ea face 
cunoscut adevărul care trebuie vestit până când va înceta mijloci- 
rea Mântuitorului şi El va reveni pe pământ pentru a lua la Sine 
pe poporul Său. Lucrarea de judecată, care a început în anul 1844, 
trebuie să se continue până când se vor hotărî cazurile tuturor oame- 
nilor atât ale celor vii, cât şi ale celor morţi; de aceea va continua 
până la încheierea probării neamului omenesc. Pentru ca oamenii 
să fie pregătiţi să stea la judecată, solia le porunceşte să se teamă de 
Dumnezeu şi să-l dea slavă „şi să se închine Aceluia care a făcut 
cerul şi pământul, marea şi izvoarele apelor“. Iar rezultatul primirii 
acestor solii este arătat prin cuvintele: „Aici sunt cei care păzesc 
poruncile lui Dumnezeu şi credinţa lui Isus“. Pentru a fi pregătiți 
pentru judecată, este necesar ca oamenii să ţină Legea lui Dumnezeu. 
Această Lege va fi măsura caracterului la judecată. Apostolul Pavel 
declară: „Toți cei ce au păcătuit având Lege, vor fi judecaţi după 
Lege ... în ziua când, după Evanghelia mea, Dumnezeu va judeca, 
prin Isus Hristos, lucrurile ascunse ale oamenilor“. Şi tot el mai zice 
că „împlinitorii Legii vor fi socotiți îndreptăţiţi“ (Romani 2, 12-16). 
Credinţa este necesară pentru a putea păzi Legea lui Dumnezeu; căci 
„fără credinţă este cu neputinţă să fim plăcuţi Lui“. Şi „tot ce nu vine 
din încredințare este păcat“ (Evrei 11, 6; Romani 14, 23). 

Prin întâia solie îngerească, oamenii sunt chemaţi „să se teamă 
de Dumnezeu şi să-l dea slavă“ şi să I se închine ca fiind Creatorul 
cerului şi al pământului. Pentru a face lucrul acesta, ei trebuie să 

asculte de Legea Sa. Înțeleptul spune: „Teme-te de Dumnezeu şi 
păzeşte poruncile Lui. Aceasta este datoria oricărui om“ (Eclesiastul 
12, 13). Fără ascultare de poruncile Sale, nici o închinare nu poate fi 
plăcută lui Dumnezeu. „Căci dragostea lui Dumnezeu stă în păzirea 
poruncilor Lui. Dacă cineva îşi întoarce urechea ca să n-asculte 
Legea, chiar şi rugăciunea lui este o scârbă.“ (1 loan 5, 3; Proverbe 
28, 9) 

Datoria de a ne închina lui Dumnezeu se întemeiază pe faptul că 
El este Creatorul şi că Lui Îi datorează existenţa toate celelalte fiinţe. 
Şi peste tot în Biblie, unde este prezentată porunca Sa cu privire la 
respect şi închinare mai presus de zeii păgânilor, acolo este citată 
şi dovada puterii Sale creatoare. „Căci toţi dumnezeii popoarelor 
sunt nişte idoli, dar Domnul a făcut cerurile“ (Psalmii 96, 5). „«Cu 
cine Mă veţi asemăna, ca să fiu deopotrivă cu el?» zice Cel Sfânt. 
«Ridicaţi-vă ochii în sus, şi priviţi! Cine a făcut aceste lucruri?» 
„Căci aşa vorbeşte Domnul, Făcătorul cerurilor, singurul Dumnezeu, 
care a întocmit pământul: ...«Eu sunt Domnul, şi nu este altul!»“ 
(Isaia 40, 25.26; 45,18). Psalmistul zice: „Să ştiţi că Domnul este 
Dumnezeu! El ne-a făcut, ai Lui suntem“ (Psalmii 100, 3). „Veniţi 
să ne închinăm şi să ne smerim, să ne plecăm genunchiul înaintea 
Domnului, Făcătorului nostru!“ (Psalmii 95, 6). Iar fiinţele sfinte 
care se închină lui Dumnezeu în ceruri declară, ca motiv pentru care 
închinarea lor este datorată Lui: „Vrednic eşti Doamne şi Dumnezeul 
nostru, să primeşti slava, cinstea şi puterea, căci Tu ai făcut toate 
lucrurile“ (Apocalipsa 4, 11). 

În Apocalipsa capitolul 14, oamenii sunt chemaţi să se închine 
Creatorului, iar profeția scoate în evidenţă o categorie care, datorită 
întreitei solii, păzesc poruncile lui Dumnezeu. Una din aceste po- 
runci arată direct către Dumnezeu în calitate de Creator. Porunca a 
patra declară: „Ziua a şaptea este ziua Domnului Dumnezeului tău 
... căci în şase zile a făcut Domnul cerul şi pământul şi tot ce este în 
ele, iar în ziua a şaptea S-a odihnit; de aceea a binecuvântat Domnul 
ziua de odihnă şi a sfinţit-o“ (Exodul 20, 10.11). Cu privire la Sabat, 
Domnul spune mai departe că este „un semn ca să ştiţi că Eu sunt 
Domnul Dumnezeul vostru“ (Ezechiel 20, 20). Iar motivul dat este: 
„căci în şase zile a făcut Domnul cerurile şi pământul, iar în ziua a 
şaptea S-a odihnit şi a răsuflat“ (Exodul 31, 17). 

„Importanţa Sabatului ca monument al creațiunii este că el păs- 
trează totdeauna prezent motivul adevărat pentru care închinarea 
se cuvine lui Dumnezeu“ — pentru că El este Creatorul, iar noi 
suntem făpturile Sale. „De aceea Sabatul stă chiar la temelia închi- 
nării divine, căci el ne învaţă acest mare adevăr în modul cel mai 
impresionant şi nici o altă instituţie nu face lucrul acesta. 

Adevăratul temei al închinării divine, nu numai acela din ziua a 
şaptea, ci al întregii închinări, se găseşte în deosebirea dintre Creator 
şi creaturile Sale. Acest fapt important nu se poate învechi niciodată 
şi nu trebuie uitat niciodată“. (].N.Andrews, History of the Sabbath, 
cap. 27). Totdeauna trebuia păstrat acest adevăr în mintea oamenilor, 
că Dumnezeu a instituit Sabatul în Eden; şi câtă vreme faptul că 
El este Creatorul nostru continuă să fie motivul pentru care să ne 
închinăm Lui, atâta vreme Sabatul va continua să fie semnul şi me- 
morialul Său. Dacă Sabatul ar fi fost păstrat pretutindeni, gândurile 
şi afecțiunile omului ar fi fost îndreptate către Creator ca obiect al 
adorării şi al închinării şi niciodată n-ar fi fost vreun închinător la 
idoli, vreun ateu sau vreun necredincios. Păzirea Sabatului este un 
semn al credincioşiei faţă de adevăratul Dumnezeu, „Acela care a 
făcut cerul şi pământul, marea şi izvoarele apelor“. Urmează ca solia 
care porunceşte oamenilor să se închine lui Dumnezeu şi să păzească 
poruncile Sale să ceară în mod deosebit să păzească porunca a patra. 

În contrast cu aceia care păzesc poruncile lui Dumnezeu şi au 
credinţa lui Isus, îngerul al treilea arată către o altă categorie, împo- 
triva rătăcirilor cărora este vestită o avertizare solemnă şi înfricoşată: 
„Dacă se închină cineva fiarei şi icoanei ei, şi primeşte semnul ei 
pe frunte sau pe mână, va bea şi el din vinul mâniei lui Dumnezeu“ 
(Apocalipsa 14, 9.10). O interpretare corectă a simbolurilor folosite 
este necesară pentru înţelegerea acestei solii. Ce este reprezentat 
prin fiară, prin chip, prin semn? 

Seria profeţiilor în care se găsesc aceste simboluri începe cu 
Apocalipsa capitolul 12, cu balaurul care căuta să-L distrugă pe 
Hristos la naşterea Sa. Balaurul este Satana (Apocalipsa 12, 9), el 
este acela care l-a determinat pe Irod să-L dea la moarte pe Mântuito- 
rul. Dar unealta principală a lui Satana, care a făcut război cu Hristos 
şi cu poporul Său în primele secole ale erei creştine, a fost Imperiul 
Roman, în care păgânismul era religia predominantă. Astfel, în timp 

ce balaurul reprezintă în primul rând pe Satana, în al doilea rând este 
un simbol al Romei păgâne. 

În capitolul 13 (Ver 1-10) este descrisă o altă fiară „ca un leo- 
pard“, căruia balaurul i-a dat „puterea lui, tronul lui şi o stăpânire 
mare“. Acest simbol, aşa cum au crezut majoritatea protestanților, 
reprezintă papalitatea care a urmat puterii, tronului şi autorităţii de- 
ținute odinioară de Imperiul Roman. Despre fiara care seamănă cu 
un leopard se spune: „„I s-a dat o gură, care rostea vorbe mari şi 
hule.... Şi-a deschis gura şi a început să rostească hule împotriva 
lui Dumnezeu, să-l hulească Numele, cortul şi pe cei ce locuiesc 
în cer. I s-a dat să facă război cu sfinţii şi să-i biruie. Şi i s-a dat 
stăpânire peste orice seminţie, peste orice norod, peste orice limbă 
şi peste orice neam.“ Această profeție, care este aproape la fel cu 
descrierea cornului mic din Daniel capitolul 7, arată fără îndoială 
către papalitate. 

„I s-a dat putere să lucreze patruzeci şi două de luni.“ Iar profetul 
spune: „Am văzut unul din capetele ei rănit de moarte“. Şi iarăşi: 
„Cel care duce pe alţii în robie trebuie să meargă şi el în robie“; „cine 
ucide cu sabia trebuie să fie ucis de sabie“. Cele patruzeci şi două de 
luni sunt acelaşi lucru ca o vreme, două vremi şi o jumătate de vreme, 
trei ani şi jumătate sau 1260 de zile din Daniel capitolul 7 — timpul 
în care puterea papală urma să persecute pe poporul lui Dumnezeu. 
Această perioadă, aşa cum se spune în capitolul precedent, a început 
cu supremaţia papală, anul 538 d.Hr., şi s-a încheiat în anul 1798. 
La data aceasta, papa a fost făcut prizonier de către armata franceză, 
puterea papală a primit rana de moarte şi astfel s-a împlinit profeția: 
„Cine duce pe alţii în robie va merge şi el în robie“. 

În momentul acesta, este introdus un alt simbol. Profetul spune: 
„Apoi am văzut ridicându-se din pământ o altă fiară, care avea două 
coarne ca ale unui miel“ (Apocalipsa 13, 11). Atât apariţia acestei 
fiare, cât şi modul în care s-a ridicat arată că poporul pe care îl repre- 
zintă nu se aseamănă cu acela reprezentat în simbolurile precedente. 
Marile împărăţii care au stăpânit lumea au fost prezentate profetului 
Daniel ca nişte fiare de pradă, ridicându-se atunci când „cele patru 
vânturi ale cerului au suflat peste marea cea mare“ (Daniel 7, 2). 
În Apocalipsa capitolul 17, un înger a explicat că apele reprezintă 
„popoare, mulțimi, naţiuni şi limbi“ (Apocalipsa 17, 15). Vânturile 
sunt un simbol al luptei. Cele patru vânturi ale cerului suflând pe 

marea cea mare reprezintă scenele teribile de luptă şi revoluţie prin 
care împărăţiile au ajuns la putere. 

Dar fiara cu coarne ca de miel a fost văzută „ieşind din pământ“. 
În loc să distrugă alte puteri pentru a o întemeia pe a ei, națiunea 
reprezentată astfel trebuie să se ridice într-un teritoriu neocupat mai 
înainte şi să se dezvolte treptat şi paşnic. Nu putea deci să se ridice 
dintre popoarele aflate în luptă şi frământate, din Lumea Veche — 
acea mare tulburată de „popoare, mulţimi, naţiuni şi limbi“. Trebuie 
căutată deci în continentul apusean. 

Care naţiune din Lumea Nouă, în anul 1798, se dezvolta, având 
perspectiva puterii şi măreției şi atrăgând atenţia lumii? Aplicația 
simbolului nu admite nici o îndoială. O singură naţiune şi numai una 
împlineşte toate amănuntele acestei profeţii, indicând fără greş spre 
Statele Unite ale Americii. Foarte adesea, ideile sau exact cuvintele 
scriitorului sacru au fost folosite, fără să-şi dea seama, de oratori şi 
istorici care au descris naşterea, ridicarea şi creşterea acestei naţiuni. 
Fiara a fost văzută ridicându-se din pământ; şi după traducători, 
cuvântul profeţiei redat prin „ieşind“ înseamnă literal „a creşte, a 
se înălța ca o plantă“. Şi, aşa cum am văzut, națiunea trebuie să se 
ridice într-un teritoriu neocupat mai înainte. Un scriitor renumit, 
descriind dezvoltarea Statelor Unite, vorbeşte despre „taina ieșirii 
ei din gol“ şi spune: „Ca o sămânță tăcută ne-am dezvoltat într-un 
imperiu“ (G. A. Townsend, The New World Compared With the Old, 
p. 462). O revistă europeană, din anul 1850, vorbea despre Statele 
Unite ca despre un imperiu minunat, care „se ridică“ „în tăcerea 
pământului, adăugând zilnic la puterea şi mândria lui“ (The Dublin 
Nation). Edward Everett, într-un discurs cu privire la Părinţii Pele- 
rini, întemeietorii acestei naţiuni, spunea: „Au căutat ei un loc retras, 
inofensiv prin obscuritatea lui şi sigur în singurătatea lui, unde mica 
biserică din Leyden s-ar fi putut bucura de libertate de conştiinţă? 
Iată regiuni puternice, peste care, în cuceriri paşnice, ... ei au purtat 
steagurile crucii!“ (Vorbire ţinută la Plymouth, Massachusetts, 22 
decembrie 1824, p. 11) 

„ŞI ea avea două coarne ca ale unui miel.“ Coarnele ca de miel 
arată tinereţe, nevinovăție şi blândeţe, care reprezintă exact caracte- 
rul Statelor Unite, arătate profetului ca „ieşind“ în anul 1798. Printre 
creştinii exilați, care au fugit în America şi au căutat adăpost de 
persecuția regală şi de intoleranţa preoţilor, erau mulţi care s-au 

hotărât să întemeieze o guvernare pe temelia solidă a libertăţii reli- 
gioase şi civile. Vederile lor şi-au găsit întruchiparea în Declaraţia 
de Independenţă, care a stabilit marele adevăr că „toţi oamenii sunt 
creaţi egali“ şi înzestrați cu dreptul inalienabil la „viaţă, libertate şi 
căutarea fericirii“. lar constituţia le-a garantat oamenilor dreptul la 
autoguvernare, dând asigurarea că reprezentanţii aleşi prin votul po- 
porului sunt împuterniciţi şi pot să aplice legea. Libertatea credinţei 
religioase a fost de asemenea garantată, fiecărui om fiindu-i îngăduit 
să se închine lui Dumnezeu după glasul conştiinţei lui. Principule 
republicane şi cele protestante au devenit principiile fundamentale 
ale ţării. Aceste principii sunt secretul puterii şi prosperității ei. Toţi 
cei persecutați şi asupriţi din întreaga creştinătate s-au îndreptat 
către această ţară cu interes şi cu nădejde. Milioane de oameni au 
căutat țărmurile ei, iar Statele Unite au ajuns curând printre cele mai 
puternice naţiuni ale pământului. 

Dar fiara cu coarne ca de miel „vorbea ca un balaur. Ea lucra 
cu toată puterea fiarei dintâi înaintea ei; şi făcea ca pământul şi 
locuitorii lui să se închine fiarei dintâi, a cărei rană de moarte fusese 
vindecată.... 

Ea a zis locuitorilor pământului să facă o icoană fiarei, care avea 
rana de sabie şi trăia“ (Apocalipsa 13, 11-14). 

Coarnele ca de miel şi glasul de balaur, din punct de vedere 
simbolic, indică o contradicţie flagrantă între mărturisirile şi prac- 
ticile naţiunii reprezentate în felul acesta. Vorbirea acestei naţiuni 
reprezintă acţiunile puterilor ei legislative şi juridice. Prin astfel 
de acţiuni vor fi contrazise principiile liberale şi paşnice pe care 
le pusese odinioară la temelia politicii ei. Profetizarea că va vorbi 
„ca un balaur“ şi va folosi „toată puterea fiarei dintâi“ prevesteşte 
în mod clar dezvoltarea unui spirit de intoleranţă şi persecuție, pe 
care l-au dat pe faţă naţiunile reprezentate prin balaur şi prin fiara 
care semăna cu un leopard. Iar declaraţia că fiara cu două coarne 
„făcea pământul şi locuitorii lui să se închine fiarei dintâi“ arată că 
autoritatea acestui popor urmează să fie folosită pentru impunerea 
unei respectări care va constitui un act de închinare, de respect faţă 
de papalitate. 

O astfel de acţiune va fi contrară principiilor acestei guvernări, 
geniului instituţiilor ei libere, mărturisirilor solemne şi directe din 
Declaraţia de Independenţă şi din Constituţie. Întemeietorii naţiu- 

nii au căutat cu înţelepciune să vegheze împotriva folosirii puterii 
pământeşti din partea bisericii, cu urmarea ei inevitabilă — intole- 
ranţa şi persecuția. Constituţia prevede că „Congresul nu poate da 
nici o lege care să respecte stabilirea unei religii sau să interzică 
exercitarea liberă a ei“ şi că „nici o probă religioasă să nu fie cerută 
ca o calificare pentru un serviciu public în Statele Unite“. Numai 
printr-o violare flagrantă a acestor garanţii ale libertății naţiunii poate 
fi impusă o lege religioasă de către autoritatea civilă. De altfel, in- 
consecvenţa unei asemenea acţiuni nu putea fi mai bine exprimată 
de cum o exprimă simbolurile: o fiară care are coarne ca de miel — 
pretinzându-se curată, amabilă şi nevinovată — care vorbeşte ca un 
balaur. 

„A zis locuitorilor pământului să facă o icoană fiarei.“ Aici este 
prezentată clar o formă de guvernare, în care puterea legislativă 
aparţine poporului, o dovadă izbitoare că Statele Unite sunt națiunea 
arătată în profeție. 

Dar ce este „chipul fiarei“ şi cum va fi realizată? Icoana este 
făcută de fiara cu două coarne şi este făcută pentru fiară. Mai este 
numită şi icoană a fiarei. Pentru a vedea cu ce se aseamănă icoana şi 
cum va fi realizată, trebuie să studiem caracteristicile fiarei însăşi — 
papalitatea. 

Atunci când prima biserică a decăzut, depărtându-se de simplita- 
tea Evangheliei, şi a primit riturile şi obiceiurile păgâne, a pierdut 
Spiritul şi puterea lui Dumnezeu; dar, pentru a stăpâni totuşi con- 
ştiinţele oamenilor, a căutat sprijinul puterii pământeşti. Astfel a 
rezultat papalitatea, o biserică ce a subjugat chiar şi puterea statului 
şi a folosit-o pentru realizarea planurilor ei, mai ales pentru pedepsi- 
rea „ereziei“. Pentru ca Statele Unite să facă un chip fiarei, puterea 
religioasă trebuie să stăpânească asupra guvernului civil, astfel încât 
însăşi autoritatea statului să fie folosită de biserică pentru a-şi ajunge 
scopurile ei. 

Oriunde biserica a câştigat putere pământească, ea a folosit-o 
pentru pedepsirea celor abătuţi de la învăţătura ei. Şi bisericile pro- 
testante care au călcat pe urmele Romei, încheind alianţă cu puterile 
lumeşti, au dat pe faţă aceeaşi dorinţă de a restrânge libertatea de 
conştiinţă. Un exemplu de felul acesta este dat de persecuția Bisericii 
Anglicane asupra unor disidenţi, care a durat mult timp. În secolele 
XVI şi XVII, mii de slujitori care nu s-au supus au fost constrânşi să 

plece din bisericile lor şi mulți, atât pastori, cât şi laici au fost supuşi 
la amendă, închisoare, tortură şi martiriu. 

Apostazia a fost aceea care a condus biserica primară să caute 
ajutor la conducerea civilă şi aceasta a pregătit calea pentru dezvol- 
tarea papalității — a fiarei. Pavel spunea: „Va veni lepădarea de 
credinţă, şi se va descoperi omul fărădelegii“ (2 Tesaloniceni 2, 3). 
În felul acesta, apostazia în biserică va pregăti calea pentru chipul 
fiarei. 

Biblia spune că înainte de venirea Domnului va exista o stare 
de decădere religioasă, asemănătoare cu aceea din primele veacuri. 
„Să ştii că în zilele din urmă vor fi vremuri grele. Căci oamenii 
vor fi iubitori de sine, iubitori de bani, lăudăroşi, trufaşi, hulitori, 
neascultători de părinţi, nemulţumitori, fără evlavie, fără dragoste 
firească, neînduplecaţi, clevetitori, neînfrânaţi, neîmblânziţi, neiu- 
bitori de bine, vânzători, obraznici, îngâmfaţi; iubitori mai mult de 
plăceri decât iubitori de Dumnezeu; având doar o formă de evlavie, 
dar tăgăduindu-i puterea“ (2 Timotei 3, 1-5). „Dar Duhul spune lă- 
murit că, în vremurile din urmă, unii se vor lepăda de credinţă, ca 
să se alipească de duhuri înşelătoare şi de învăţăturile dracilor“ (1 
Timotei 4, 1). Satana va lucra „cu tot felul de minuni, de semne şi 
puteri mincinoase, şi cu toate amăgirile nelegiuirii; şi toţi aceia care 
n-au primit dragostea adevărului ca să fie mântuiţi vor fi lăsaţi să 
primească o lucrare de rătăcire, ca să creadă o minciună“ (2 Tesalo- 
niceni 2, 9-11). Când se va ajunge la această stare de nelegiuire, vor 
urma aceleaşi consecinţe ca în primele secole. 

Larga diversitate a doctrinelor bisericilor protestante este privită 
de mulţi ca fiind o dovadă hotărâtoare că niciodată nu se va putea face 
vreun efort pentru a se asigura o uniformitate forţată. Dar s-a văzut, 
de-a lungul anilor, în bisericile de credinţă protestantă, un sentiment 
puternic şi mereu crescând în favoarea unei uniri întemeiate pe 
punctele comune de doctrină. Pentru a se asigura o astfel de unire, 
este neapărat necesar să se renunţe la discutarea subiectelor asupra 
cărora nu sunt de acord — oricât de importante ar fi din punct de 
vedere biblic. 

Charles Beecher, într-o predică în anul 1846, a afirmat că „lu- 
crarea denominaţiunilor evanghelice protestante nu numai că s-a 
dezvoltat pe tot parcursul sub presiunea grozavă a fricii omeneşti; 
dar ei trăiesc, se mişcă şi respiră într-o stare de lucruri radical co- 

ruptă, făcând apel la orice element josnic al firii lor, pentru a aduce 
la tăcere adevărul şi pentru a-şi pleca genunchiul înaintea puterii 
apostaziei. Nu astfel s-au întâmplat lucrurile cu Roma? Nu trăim noi 
viaţa ei din nou? Şi ce vedem chiar în faţa noastră? Un alt conci- 
liu general! O adunare mondială! O alianţă evanghelică şi un crez 
universal!“ (Sermon on „The Bible a Sufficient Creed“, ţinută la 
Fort Wayne, Indiana, 22 febr. 1846). Când acest lucru va fi realizat, 
atunci, în efortul de a asigura o uniformitate totală, va fi numai un 
pas până la recurgerea la forţă. 

Atunci când bisericile principale din Statele Unite se vor uni 
asupra unor puncte de doctrină care le sunt comune, vor influenţa 
statul pentru a impune decretele lor şi pentru a susţine instituţiile 
lor, atunci America protestantă va face o icoană bisericii Romei, 
iar aplicarea pedepselor civile asupra disidenţilor va fi rezultatul 
inevitabil al acestor acţiuni. 

Fiara cu două coarne „va face (va porunci) ca toţi, mici şi mari, 
bogaţi şi săraci, liberi şi robi, să primească un semn pe mâna dreaptă 
sau pe frunte: şi nimeni să nu poată cumpăra sau vinde, dacă nu are 
semnul sau numele fiarei, sau numărul numelui ei“ (Apocalipsa 13, 
10.17). Avertizarea îngerului al treilea este: „Dacă se închină cineva 
fiarei şi chipului ei şi primeşte semnul ei pe frunte sau pe mână, 
va bea din vinul neamestecat al mâniei lui Dumnezeu“. „Fiara“ 
menţionată în această solie, a cărei închinare este impusă de fiara 
cu două coarne, este prima, sau fiara care seamănă cu leopardul, din 
Apocalipsa capitolul 13 — papalitatea. „Chipul fiarei“ reprezintă 
acea formă a protestantismului decăzut, care se va dezvolta atunci 
când bisericile protestante vor căuta ajutorul puterii civile pentru 
impunerea dogmelor lor. „Semnul fiarei“ rămâne să fie definit în 
viitor. 

După avertizarea împotriva închinării la fiară şi la chipul ei, pro- 
feţia spune: „Aici sunt cei care păzesc poruncile lui Dumnezeu şi 
credinţa lui Isus“. Deoarece aceia care păzesc poruncile lui Dum- 
nezeu sunt puşi în felul acesta în contrast cu aceia care se închină 
fiarei şi chipului ei şi primesc semnul ei, urmează ca păzirea Legii 
lui Dumnezeu, pe de o parte, şi călcarea ei, pe de altă parte, să facă 
deosebirea dintre închinătorii lui Dumnezeu şi închinătorii fiarei. 

Caracteristica deosebită a fiarei, precum şi a chipului ei, este căl- 
carea poruncilor lui Dumnezeu. Daniel spune despre cornul cel mic, 

papalitatea: „se va încumeta să schimbe vremile şi legea“ (Daniel 7, 
25). lar Pavel numea aceeaşi putere „omul fărădelegii“, care urma 
să se înalțe pe sine mai presus de Dumnezeu. O profeție este com- 
pletată de alta. Numai prin schimbarea Legii lui Dumnezeu putea 
papalitatea să se înalțe mai presus de Dumnezeu; oricine va păstra 
cu bună ştiinţă Legea, aşa cum a fost ea schimbată, va da cinste 
supremă acelei puteri prin care s-a făcut schimbarea. Un asemenea 
act de ascultare de legile papale va fi un semn de supunere faţă de 
papa, în locul supunerii faţă de Dumnezeu. 

Papalitatea a încercat să schimbe Legea lui Dumnezeu. Porunca 
a doua, care interzice închinarea la chipuri, a fost scoasă din Lege, 
iar porunca a patra a fost schimbată în aşa fel, încât să autorizeze 
păzirea zilei întâi ca sabat, în locul zilei a şaptea. Dar papistaşii 
susțin, ca motiv pentru scoaterea poruncii a doua, că aceasta nu este 
necesară, fiind inclusă în prima poruncă, şi că ei dau Legii înţelesul 
exact pe care Dumnezeu l-a intenţionat. Dar aceasta nu este schim- 
barea prevestită de profet. Profeţia vorbeşte despre o schimbare 
intenţionată, deliberată: „Ea se va încumeta să schimbe vremile şi 
Legea“. Schimbarea poruncii a patra împlineşte exact profeția. Pen- 
tru aceasta, singura autoritate invocată este aceea a bisericii. Aici, 
puterea papală se ridică pe faţă mai presus de Dumnezeu. 

În timp ce adevărații închinători ai lui Dumnezeu se vor deosebi 
prin păzirea poruncii a patra — pentru că ea este semnul puterii Sale 
creatoare şi dovada dreptului Său de a pretinde omului ascultarea 
şi închinarea — închinătorii fiarei se vor caracteriza prin eforturile 
lor de a desfiinţa Ziua de amintire a Creatorului şi a înălța instituţia 
Romei. 

Tocmai în susţinerea duminicii şi-a rostit papalitatea primele 
ei pretenţii arogante (vezi notele suplimentare) şi primul ei apel la 
puterea statului a fost pentru a impune păzirea duminicii ca „Ziua 
Domnului“. Dar Biblia arată către ziua a şaptea, şi nu către ziua întâi, 
ca fiind ziua Domnului. Hristos a spus: „Fiul omului este Domn 
chiar şi al Sabatului“. Porunca a patra spune clar: „Ziua a şaptea este 
Sabatul Domnului“. Iar prin profetul Isaia, Domnul o numeşte ca 
fiind „Ziua Mea cea sfântă“ (Marcu 2, 28; Isaia 58, 13). 

Susținerea atât de des folosită că Hristos a schimbat Sabatul 
este dezaprobată de cuvintele categorice ale Domnului Hristos. În 
Predica de pe Munte, El a zis: „Să nu credeţi că am venit să stric 

Legea sau proorocii; am venit nu să stric, ci să împlinesc. Căci 
adevărat vă spun, câtă vreme nu va trece cerul şi pământul, nu va 
trece o iotă sau o frântură de slovă din Lege, înainte ca să se fi 
întâmplat toate lucrurile. Aşa că, oricine va strica una din cele mai 
mici din aceste porunci, şi va învăţa pe oameni aşa, va fi chemat cel 
mai mic în Împărăţia cerurilor; dar oricine le va păzi, şi va învăţa pe 
alţii să le păzească, va fi chemat mare în Împărăţia cerurilor“ (Matei 
5, 17-19). 

Este un fapt în general admis de către protestanți că Scripturile 
nu oferă nici o autoritate pentru schimbarea Sabatului. Acest lucru 
este clar arătat în publicaţiile editate de Societatea Americană de 
Tractate şi de American Sunday School Union. Una dintre aceste 
lucrări recunoaşte „tăcerea totală a Noului Testament cu privire 
la o poruncă clară în favoarea Sabatului (Duminica, ziua întâi a 
săptămânii) sau a unor reguli precise pentru păzirea ei“. (George 
Elliot, The Abiding Sabbath, p. 184). 

Un altul spune: „Până la moartea lui Hristos, nu s-a făcut nici 
o schimbare cu privire la această zi; şi, atât cât ne arată rapoartele, 
ei (apostolii) n-au ... dat nici o poruncă lămurită care să încura- 
jeze părăsirea Sabatului zilei a şaptea şi păzirea lui în prima zi a 
săptămânii.“ (A. E. Waffle, The Lord»s Day, pp. 186-188) 

Romano-catolicii recunosc că schimbarea Sabatului a fost făcută 
de biserica lor şi declară că protestanții, prin păzirea duminici, 
recunosc puterea ei. În Carholic Catechism of Christian Religion, 
într-un răspuns la întrebarea care zi trebuie să fie ţinută, potrivit 
poruncii a patra din Decalog, se face această declaraţie: „În legea 
veche, sâmbăta a fost ziua sfinţită; dar biserica, învățată de Isus 
Hristos şi dirijată de Duhul lui Dumnezeu, a înlocuit sâmbăta cu 
duminica; aşa că acum noi sfinţim ziua întâi, nu a şaptea. Duminica 
înseamnă şi este acum Ziua Domnului“. 

Ca semn al autorităţii Bisericii Catolice, scriitorii papistaşi men- 
ționează „chiar actul schimbării Sabatului în duminică, pe care pro- 
testanţii îl admit; ... deoarece, prin păzirea duminicii, ei recunosc 
bisericii puterea de a rândui sărbători şi de a impune păzirea lor“ 
(Henry 'Tuberville, An Abridgment of the Christian Doctrine, p. 58). 
Ce este atunci schimbarea Sabatului, decât semnul sau dovada auto- 
rității Bisericii Romane, „semnul fiarei“? 

Biserica Romano-Catolică nu a renunţat la pretenţia ei de supre- 
maţie; şi când lumea şi bisericile protestante acceptă un sabat creat 
de ea, în timp ce leapădă Sabatul biblic, admit în realitate această 
încumetare. Ele îşi pot întemeia schimbarea pe autoritatea tradiţiei şi 
pe aceea a sfinţilor părinţi; dar, făcând lucrul acesta, trec cu vederea 
însuşi principiul care-i desparte de Roma — şi anume „Biblia şi 
numai Biblia este religia protestanților“. Papistaşii pot vedea că se 
amăgesc atunci când închid ochii cu bună ştiinţă la faptele în cauză. 
Pe măsură ce mişcarea pentru impunerea duminicii capătă simpatie, 
ei se bucură, fiind siguri că aceasta va aduce în curând întreaga lume 
protestantă sub steagul Romei. 

Romaniştii declară că „păzirea duminicii de către protestanți 
este un omagiu pe care ei îl aduc fără voia lor autorităţii Bisericii 
Catolice“ (Mgr. Segur, Plain Talk About the Protestantism of Today, 
p. 213). Impunerea păzirii duminicii din partea bisericilor protestante 
este o impunere a închinării la papalitate — la fiară. Aceia care, 
înțelegând cerinţele poruncii a patra, aleg să păzească sabatul fals 
în locul celui adevărat aduc prin aceasta închinare acelei puteri prin 
care a fost poruncită. Însă, chiar prin actul impunerii unei datorii 
religioase de către puterea civilă, bisericile vor face un chip fiarei; de 
aceea, impunerea păzirii duminicii, în Statele Unite, va fi o impunere 
a închinării la fiară şi la chipul ei. 

Dar creştinii din generaţiile trecute au păzit duminica, fiind 
convinşi că, făcând astfel, ei păzesc Sabatul biblic; şi astăzi mai 
există creştini adevăraţi în fiecare biserică, inclusiv în cea Romano- 
Catolică, ce cred cu sinceritate că duminica este Sabatul rânduit de 
Dumnezeu. Dumnezeu primeşte sinceritatea scopului lor şi integrita- 
tea lor înaintea Lui. Dar atunci când păzirea duminicii va fi impusă 
prin lege, iar lumea va fi lămurită cu privire la obligaţia Sabatului 
adevărat, atunci toţi aceia care vor călca porunca lui Dumnezeu, 
pentru a asculta de un precept care nu are o autoritate mai înaltă 
decât aceea a Romei, vor onora prin aceasta papalitatea mai pre- 
sus de Dumnezeu. Ei aduc cinstire Romei şi puterii care impune 
instituţia rânduită de Roma. Ei se închină fiarei şi chipului ei. Când 
oamenii leapădă instituţia pe care Dumnezeu a declarat-o ca fiind 
semnul autorităţii Sale şi cinstesc în locul ei ceea ce Roma a ales ca 
semn al supremaţiei ei, prin aceasta ei aleg semnul supunerii faţă 
de Roma — „semnul fiarei“. Şi lucrul acesta nu se va produce până 

când problema nu va fi pusă lămurit înaintea poporului, iar oamenii 
vor fi aduşi să aleagă între poruncile lui Dumnezeu şi poruncile 
oamenilor, iar aceia care continuă în nelegiuire vor primi „semnul 
fiarei“. 

Cea mai înfricoşată ameninţare adresată vreodată muritorilor 
este cuprinsă în a treia solie îngerească. Este un păcat groaznic acela 
care atrage mânia lui Dumnezeu neamestecată cu milă. Oamenii nu 
trebuie să fie lăsaţi în întuneric cu privire la această problemă impor- 
tantă; avertizarea împotriva acestui păcat trebuie dată lumii înainte 
de venirea judecăților lui Dumnezeu, pentru ca toţi să cunoască ce îi 
aşteaptă şi să aibă posibilitatea de scăpare. Profetul declară că primul 
înger îşi face cunoscută vestirea „oricărui neam, oricărei seminţii, 
oricărei limbi şi oricărui norod“. Avertizarea îngerului al treilea, 
care face parte din aceeaşi întreită solie îngerească, trebuie să fie 
larg răspândită. În profeție este prezentată ca fiind vestită cu glas 
tare de un înger zburând prin mijlocul cerului, care va atrage atenţia 
lumii [(vezi note suplimentare)]. 

Toată creştinătatea se va împărţi în două clase cu privire la 
această problemă — aceia care păzesc poruncile lui Dumnezeu şi 
credinţa lui Isus şi aceia care se închină fiarei şi chipului ei şi primesc 
semnul ei. Cu toate că biserica şi statul îşi vor uni puterea pentru a-i 
constrânge pe „toţi: mici şi mari, bogaţi şi săraci, slobozi şi robi“ 
(Apocalipsa 13, 16) ca să primească „semnul fiarei“, poporul lui 
Dumnezeu nu-l va primi. Profetul de pe Patmos vede cum „pe marea 
de sticlă, cu alăutele lui Dumnezeu în mână, stăteau biruitorii fiarei, 
ai icoanei ei şi ai numărului numelui ei“, cântând cântarea lui Moise 
şi a Mielului (Apocalipsa 15, 2-3). 


Capitolul 26 — O lucrare de reformă 


Lucrarea de reformă a Sabatului — , care urma să fie adusă 
la îndeplinire în zilele de pe urmă, este prevestită în proorocia lui 
Isaia: „Aşa vorbeşte Domnul: «Păziţi ce este drept, şi faceţi ce este 
bine; căci mântuirea Mea este aproape să vină, şi neprihănirea Mea 
este aproape să se arate. Ferice de omul care face lucrul acesta, şi 
de fiul omului care rămâne statornic în el, păzind Sabatul, ca să nu-l 
pângărească, şi stăpânindu-şi mâna, ca să nu facă nici un rău!... Şi pe 
străinii, care se vor lipi de Domnul ca să-l slujească, şi să iubească 
Numele Domnului, pentru ca să fie slujitorii Lui, şi pe toţi cei ce 
vor păzi Sabatul, ca să nu-l pângărească, şi vor stărui în legământul 
Meu, îi voi aduce la muntele Meu cel sfânt, şi-i voi umple de veselie 
în Casa Mea de rugăciune» (Isaia 56, 1.2.6.7). 

Aceste cuvinte îşi au aplicaţia în era creştină, aşa cum este arătat 
în context: „Aşa vorbeşte Domnul Dumnezeu, care strânge pe cei 
risipiţi ai lui Israel: «Voi mai strânge şi alte popoare la cei strânşi 
acum din el» (Ver. 8). Aici este profetizată adunarea neamurilor 
de către Evanghelie. Şi o binecuvântare este rostită asupra acelora 
care cinstesc Sabatul. În felul acesta, obligativitatea păzirii poruncii 
a patra se extinde dincolo de răstignirea, învierea şi înălţarea lui 
Hristos, până în timpul în care slujitorii Săi urmau să predice tuturor 
popoarelor vestea cea bună. 

Domnul porunceşte prin acelaşi profet: „Înveleşte această mărtu- 
rie, pecetluieşte această descoperire, între ucenicii Mei“ (Isaia 3, 16). 
Sigiliul Legii lui Dumnezeu se găseşte în porunca a patra. Dintre 
toate Cele Zece Porunci, numai aceasta scoate în evidenţă numele şi 
titlul Legiuitorului. Ea Îl declară a fi Creatorul cerului şi al pămân- 
tului şi în felul acesta arată cerinţele Sale cu privire la respect şi 
închinare mai presus de toţi ceilalţi. În afară de această poruncă, nu 
mai este nici una în Decalog care să arate prin a cui autoritate a fost 
dată Legea. Când Sabatul a fost schimbat de puterea papală, sigiliul 
a fost scos din Lege. Ucenicii lui Isus sunt chemaţi să-l reabiliteze 

prin ridicarea Sabatului poruncii a patra la poziţia lui legitimă, ca 
memorial al Creatorului şi ca semn al autorităţii Sale. 

„La Lege şi la mărturie.“ Când doctrine şi teorii contradictorii 
abundă, Legea lui Dumnezeu este măsura fără greş prin care sunt 
puse la probă toate părerile, doctrinele şi teoriile. Profetul zice: 
„Dacă nu vor vorbi aşa, nu vor mai răsări zorile pentru poporul 
acesta“ (Ver 20). 

Şi din nou este dată porunca: „Strigă în gura mare, nu te opri! 
Înalţă-ţi glasul ca o trâmbiţă, şi vesteşte poporului Meu nelegiuirile 
lui, casei lui Iacov păcatele ei!“ Nu lumea păcătoasă, ci aceia pe 
care Domnul îi arată ca fiind „poporul Meu“ trebuie să fie mustraţi 
pentru nelegiuirile lor. El declară mai departe: „În toate zilele Mă 
întreabă, şi vor să afle căile Mele, ca un neam, care ar fi înfăptuit 
neprihănirea, şi n-ar fi părăsit Legea Dumnezeului său“ (Isaia 58, 
1.2). Aici este scoasă în evidenţă o clasă de oameni care se socotesc 
drepţi şi, în aparenţă, dau pe faţă un mare interes pentru slujirea lui 
Dumnezeu; dar mustrarea solemnă şi categorică a Cercetătorului 
inimilor îi dovedeşte ca pe unii care calcă în picioare poruncile 
divine. 

Profetul arată în felul acesta către rânduiala care a fost uitată: 
„Ai tăi vor zidi iarăşi pe dărâmăturile de mai înainte, vei ridica din 
nou temeliile străbune; vei fi numit «Dregător de spărturi», «Cel 
ce drege drumurile, şi face ţara cu putinţă de locuit». «Dacă îţi 
vei opri piciorul în ziua Sabatului, ca să nu-ţi faci gusturile tale în 
ziua Mea cea sfântă; dacă Sabatul va fi desfătarea ta, ca să sfinţeşti 
pe Domnul, slăvindu-L, şi dacă-L vei cinsti, neurmând căile tale, 
neîndeletnicindu-te cu treburile tale şi nededându-te la flecării, atunci 
te vei putea desfăta în Domnul»“ (Ver 12-14). Această profeție 
se aplică şi timpului nostru. O spărtură a fost făcută în Legea lui 
Dumnezeu atunci când Sabatul a fost schimbat de către puterea 
Romei. Dar a venit timpul ca această instituţie divină să fie restabilită. 
Spărtura trebuie refăcută, iar temelia multor generaţii să fie reclădită. 

Sfinţit prin odihna şi binecuvântarea Creatorului, Sabatul a fost 
ținut de Adam, în nevinovăția sa din Edenul sfânt; de Adam cel 
căzut şi pocăit, atunci când a fost alungat din starea lui fericită. A 
fost ţinut de toţi patriarhii, de la Abel până la Noe cel neprihănit, 
la Avraam şi la Iacov. Când poporul ales era în robia Egiptului, 
mulţi, în mijlocul idolatriei care predomina, au pierdut cunoaşterea 

Legii lui Dumnezeu; dar când Domnul l-a eliberat pe Israel, El a 
vestit Legea Sa într-o măreție înfricoşată adunării poporului, ca să-l 
cunoască voia, să se teamă şi să asculte de El pe vecie. 

Din ziua aceea şi până astăzi, cunoaşterea Legii lui Dumnezeu 
a fost păstrată pe pământ, iar Sabatul poruncii a patra a fost ţinut. 
Cu toate că „omul fărădelegii“ a reuşit să calce în picioare ziua 
sfântă a lui Dumnezeu, chiar şi în timpul supremaţiei lui, în locuri 
tăinuite, au fost ascunse suflete credincioase care i-au dat cinstire. 
Din timpul Reformei au existat unii, în toate generaţiile, care au 
respectat păzirea lui. Chiar dacă adesea au făcut lucrul acesta în 
mijlocul persecuției, a fost dată o mărturie permanentă cu privire 
la perpetuitatea Legii lui Dumnezeu şi a obligaţiei sfinte faţă de 
Sabatul creaţiunii. 

Aceste adevăruri, aşa cum au fost prezentate în Apocalipsa capi- 
tolul 14, în legătură cu „Evanghelia veşnică“, vor deosebi biserica 
lui Hristos la vremea venirii Sale. Căci, ca rezultat, întreita solie 
îngerească spune: „Aici sunt cei care păzesc poruncile lui Dumnezeu 
şi credinţa lui Isus“. Această solie este ultima care va fi dată înainte 
de venirea Domnului. Îndată după proclamarea ei, Fiul omului este 
văzut de profet venind în slavă pentru a culege secerişul pământului. 

Aceia care au primit lumina privitoare la Sanctuar şi la imuta- 
bilitatea Legii lui Dumnezeu s-au umplut de bucurie şi de uimire 
când au văzut frumuseţea şi armonia sistemului de adevăruri care 
s-a deschis înţelegerii lor. Ei doreau ca această lumină, care li se 
părea atât de prețioasă, să o împărtăşească tuturor creştinilor şi nu 
puteau decât să creadă că va fi primită cu bucurie. Dar adevărurile 
care aveau să-i pună în conflict cu lumea n-au fost primite de mulţi 
dintre aceia care pretindeau că sunt urmaşi ai lui Hristos. Ascultarea 
de porunca a patra cerea o jertfă de la care marea majoritate s-a dat 
înapoi. 

Când erau prezentate cerinţele Sabatului, mulţi judecau din punct 
de vedere omenesc. Ei spuneau: „Totdeauna am ţinut duminica, au 
tinut-o şi părinţii noştri şi mulți oameni buni şi evlavioşi au ţinut-o 
fericiţi până la moarte. Dacă ei au avut dreptate, şi noi avem. Păzirea 
acestui Sabat nou ne va scoate din armonie cu lumea şi nu vom 
mai avea nici o influenţă asupra ei. Ce poate nădăjdui să realizeze 
o grupă mică de păzitori ai zilei a şaptea în faţa lumii întregi, care 
sărbătoreşte duminica?“ Prin argumente asemănătoare au încercat 

şi iudeii să justifice respingerea lui Hristos. Părinţii lor fuseseră 
primiţi de Dumnezeu prin prezentarea jertfelor şi de ce n-ar putea şi 
copiii lor să găsească mântuirea urmând aceeaşi cale? Tot astfel şi în 
zilele lui Luther, papistaşii socoteau că adevărații creştini au murit 
în credinţa catolică şi deci acea religie este îndestulătoare pentru 
mântuire. Raţionamente ca acestea se vor dovedi o adevărată piedică 
în calea oricărei înaintări în credinţa şi practica religioasă. 

Mulţi susțineau că păzirea duminicii fusese o doctrină întemeiată 
şi un obicei foarte răspândit în biserică timp de multe veacuri. Împo- [455] 
triva acestui argument s-a arătat că Sabatul şi păzirea lui erau mult 
mai vechi şi mult mai răspândite, tot atât de vechi cât lumea, având 
aprobarea îngerilor şi a lui Dumnezeu. Deja atunci când au fost puse 
temeliile pământului, când stelele dimineţii au cântat şi toți fiii lui 
Dumnezeu au strigat de bucurie, atunci a fost pusă temelia Sabatului 
(lov 38, 6.7; Geneza 2, 1-3). În mod îndreptăţit deci, această institu- 
ție cere respectul nostru; n-a fost rânduită de o autoritate omenească 
şi nu se sprijină pe nici o tradiţie omenească; a fost întemeiată de 
Cel Vechi de zile şi poruncită de Cuvântul Său cel veşnic. 

Atunci când atenţia oamenilor a fost atrasă asupra subiectu- 
lui reformei Sabatului, slujitorii populari au denaturat Cuvântul lui 
Dumnezeu, interpretând mărturia lui astfel încât să liniştească min- 
tile întrebătoare. Iar cei care nu cercetau Scripturile pentru ei s-au 
mulţumit să accepte concluziile care erau în armonie cu dorinţele 
lor. Prin argumente, prin falsificări, prin tradiţiile părinților şi prin 
autoritatea bisericii, mulţi au încercat să se împotrivească adevărului. 
Apărătorii lui au fost conduşi la Biblie pentru a apăra validitatea 
poruncii a patra. Oamenii umili, înzestrați numai cu Cuvântul adevă- 
rului au respins atacurile celor învăţaţi care, cu surpriză şi mânie, au 
constatat că falsificarea lor era fără putere împotriva judecății simple 
şi deschise a oamenilor care erau versaţi în Scripturi mai mult decât 
în subuilităţile scolastice. 

În lipsa Testimonieslor Bibliei în favoarea lor, mulţi stăruiau 
cu o perseverenţă neobosită, uitând cum acelaşi raţionament fusese 
folosit împotriva lui Hristos şi a apostolilor: „Pentru ce mai marii 
noştri nu înţeleg problema Sabatului? Doar puţini cred ca voi. Nu se 
poate ca voi să aveţi dreptate şi toţi bărbaţii învăţaţi din lume să fie 
greşiţi“. 

Pentru a respinge aceste argumente, nu era nevoie decât să citeze 
învăţăturile Scripturii şi istoria procedeelor lui Dumnezeu cu poporul 
Său din toate veacurile. Dumnezeu lucrează prin aceia care aud şi 
ascultă de glasul Său, prin aceia care vor vorbi, dacă va fi nevoie, 
adevăruri nepopulare, prin aceia care nu se tem să mustre păcatele 
zilei. Motivul pentru care El nu alege prea des oameni învăţaţi şi din 
poziţii înalte, ca să iniţieze mişcări de reformă, este că ei se încred 
în crezurile lor, în teoriile şi în sistemele lor teologice şi simt că 
nu au nevoie să fie învăţaţi de Dumnezeu. Numai aceia care au o 
legătură personală cu Izvorul înţelepciunii pot înţelege sau explica 
Scripturile. Oamenii care au mai puţin din învăţătura şcolilor sunt 
adesea chemaţi să vestească adevărul, nu pentru că sunt neînvăţaţi, 
ci pentru că nu sunt prea mulţumiţi de ei înşişi şi pot fi învăţaţi de 
Dumnezeu. Ei învaţă în şcoala lui Hristos, iar umilinţa şi ascultarea 
îi fac mari. Încredinţându-le cunoaşterea adevărului Său, Dumnezeu 
le acordă o cinste pe lângă care onoarea pământească şi mărirea 
omenească sunt fără valoare. 

Majoritatea adventiştilor au lepădat adevărurile privitoare la 
Sanctuar şi la Legea lui Dumnezeu şi mulţi au renunţat chiar şi 
la credinţa lor în mişcarea adventă, adoptând concepţii nesănătoase 
şi contradictorii cu privire la profeţiile care se aplicau acestei lucrări. 
Unii au fost duşi în rătăcire din cauza repetatelor fixări de date ale 
venirii lui Hristos. Lumina care strălucea acum asupra subiectului 
Sanctuarului ar fi trebuit să le arate că nici o perioadă profetică nu se 
întinde până la a doua venire, că timpul precis al venirii Sale nu este 
profetizat. Dar, întorcând spatele luminii, au continuat să stabilească 
dată după dată pentru venirea Domnului şi tot de atâtea ori au fost 
dezamăgiţi. 

Când cei din biserica din Tesalonic au acceptat învățături eronate 
cu privire la venirea lui Hristos, apostolul Pavel i-a sfătuit să probeze 
nădejdile şi aşteptările lor, cu grijă, prin Cuvântul lui Dumnezeu. El 
le-a îndreptat privirea către profeţiile ce descopereau evenimentele 
care aveau loc înainte ca Hristos să vină şi le-a arătat că nu aveau 
nici un temei să-L. aştepte în zilele lor. „Nimeni să nu vă amăgească 
în vreun fel“ (2 Tesaloniceni 2, 3) sunt cuvintele avertizării lui. Dacă 
şi-ar fi îngăduit aşteptări care nu erau aprobate de Scripturi, ar fi fost 
duşi pe un drum greşit de acţiune; dezamăgirea urma să-i expună 
dispreţului necredincioşilor şi aveau să fie în primejdia căderii în 


O lucrare de reformă 391 


descurajare şi ispitiţi să se îndoiască de adevărurile esenţiale pentru 
mântuirea lor. Îndemnul apostolului către tesaloniceni conţine o 
lecţie importantă, pentru aceia care trăiesc în zilele de pe urmă. 
Mulţi adventişti au socotit că, dacă nu-şi pot fixa credinţa pe un 
timp precis al venirii Domnului, atunci nu vor fi zeloşi şi stăruitori 
în lucrarea de pregătire. Însă, când nădejdile lor au fost însufleţite 
mereu şi mereu numai pentru a fi nimicite, credinţa lor a primit o aşa 
lovitură, încât au ajuns în imposibilitatea de a mai fi impresionați de 
marile adevăruri ale profeţiei. 

Predicarea unui timp precis pentru judecată, în vestirea primei 
solii, a fost poruncită de Dumnezeu. Calcularea perioadelor profe- 
tice, pe care s-a întemeiat solia aceea, fixând încheierea celor 2300 
de zile în toamna anului 1844, a fost discreditată. Eforturi repetate 
de a găsi date noi pentru începutul şi încheierea perioadelor profetice 
şi judecata nesănătoasă pentru a susţine aceste poziţii nu numai că 
a îndepărtat minţile de la adevărul prezent, ci au şi aruncat dispreţ 
asupra tuturor eforturilor de a explica profeţiile. Cu cât se stabileşte 
mai des un timp pentru a doua venire şi cu cât acesta este mai mult 
predicat, cu atât mai bine se slujesc planurile lui Satana. După ce a 
trecut timpul, el a provocat batjocura şi disprețul asupra apărătorilor 
lui şi, în felul acesta, a aruncat ocara asupra marii mişcări advente 
din anii 1843 şi 1844. Aceia care stăruie în această rătăcire vor sta- 
bili până la urmă o dată prea îndepărtată în viitor pentru venirea lui 
Hristos. În felul acesta, vor fi determinaţi să se bazeze pe o siguranţă 
falsă şi mulţi nu se vor trezi la realitate decât atunci când va fi prea 
târziu. 

Istoria Israelului din vechime este o ilustrare izbitoare pentru 
experienţa trecută a poporului advent. Dumnezeu l-a condus pe 
poporul Său în mişcarea adventă aşa cum i-a condus pe copiii lui 
Israel din Egipt. În timpul marii dezamăgiri, credinţa lor a fost 
încercată aşa cum a fost şi a evreilor la Marea Roşie. Dacă ei şi-ar fi 
pus încrederea în mâna călăuzitoare care fusese cu ei în experienţa 
lor trecută, ar fi văzut salvarea lui Dumnezeu. Dacă toţi aceia care 
au lucrat uniţi în lucrarea din anul 1844 ar fi primit solia îngerului al 
treilea şi ar fi vestit-o în puterea Duhului Sfânt, Domnul ar fi lucrat 
cu putere, împreună cu eforturile lor. Un potop de lumină ar fi fost 
revărsat asupra lumii. Cu ani mai înainte, locuitorii pământului ar fi 

fost avertizaţi, încheierea lucrării ar fi fost terminată, iar Hristos ar fi 
venit pentru mântuirea poporului Său. 

N-a fost voia lui Dumnezeu ca Israel să rătăcească patruzeci de 
ani în pustie; El dorea să-i ducă direct în ţara Canaanului şi să-i 
împământenească acolo, ca un popor sfânt şi fericit. Dar „n-au putut 
intra din cauza necredinţei“ (Evrei 3, 19). Din cauza abaterii şi a 
apostaziei, au pierit în pustie şi alţii au fost chemaţi să intre în ţara 
făgăduită. La fel, n-a fost voia lui Dumnezeu ca venirea lui Hristos 
să fie amânată atâta vreme, iar poporul Său să rămână atâţia ani 
în această lume a păcatului şi durerii. Dar necredinţa i-a despărțit 
de Dumnezeu. Pentru că au refuzat să facă lucrarea pe care El le-o 
dăduse, alţii au fost chemaţi să vestească solia. Din milă faţă de 
lume, Hristos Îşi amână venirea, pentru ca păcătoşii să aibă ocazia să 
audă avertizarea şi să găsească în El un scut înainte de a se revărsa 
mânia lui Dumnezeu. 

Şi acum, ca în primele veacuri, prezentarea unui adevăr care mus- 
tră păcatele şi rătăcirile timpului va trezi împotrivire: „Căci oricine 
face răul, urăşte lumina, şi nu vine la lumină, ca să nu i se vădească 
faptele“ (loan 3, 20). Când oamenii văd că nu-şi pot menţine poziţia 
cu ajutorul Scripturilor, mulţi se hotărăsc să o susţină cu orice risc 
ŞI, cu un spirit de răutate, atacă motivele şi caracterul acelora care 
apără un adevăr nepopular. Acelaşi procedeu a fost urmat în toate 
veacurile. Ilie a fost declarat ca fiind cel care îl nenoroceşte pe Israel, 
Ieremia a fost socotit trădător, Pavel, un profanator al templului. 
Din zilele acelea şi până astăzi, aceia care au vrut să rămână cre- 
dincioşi adevărului au fost denunţaţi ca fiind răzvrătiți, eretici sau 
dezbinători. Mulţimile care sunt prea necredincioase pentru a primi 
cuvântul sigur al profeţiei vor primi, cu o credulitate indiscutabilă, o 
acuzaţie împotriva acelora care îndrăznesc să mustre păcatele zilei. 
Acest spirit se va dezvolta din ce în ce mai mult. Iar Biblia învaţă 
lămurit că se apropie o vreme când legile statului vor fi atât de mult 
în conflict cu Legea lui Dumnezeu, încât oricine va voi să asculte de 
toate preceptele divine va trebui să facă faţă acuzaţiei şi pedepsei ca 
un răufăcător. 

Văzând toate acestea, care este datoria vestitorului adevărului? 
Va ajunge oare la concluzia că adevărul n-ar trebui să fie prezentat, 
din moment ce singurul efect al lui este să-i trezească pe oameni, 
să fugă sau să reziste în faţa cerinţelor lui? Nu; la fel ca primii 

reformatori, el nu are nici un motiv temeinic să reţină mărturia Cu- 
vântului lui Dumnezeu, pentru că provoacă împotrivire. Mărturisirea 
de credinţă făcută de sfinţi şi de martiri a fost scrisă pentru folosul 
generaţiilor care au urmat. Acele exemple vii de sfinţenie şi de inte- 
gritate statornică ne-au fost lăsate pentru a inspira curaj acelora care 
acum sunt chemaţi să dea mărturie pentru Dumnezeu. Ei au primit 
harul şi adevărul nu numai pentru ei, ci ca prin ei cunoaşterea lui 
Dumnezeu să lumineze întregul pământ. A dat Dumnezeu lumină 
slujitorilor Săi în această generaţie? Atunci ei trebuie să o lase să 
lumineze în lume. 

În vechime, Dumnezeu a spus unei persoane care vorbea în 
numele Său: „Dar casa lui Israel nu va voi să te asculte, pentru că 
nu vrea să M-asculte“. Cu toate acestea, El a spus: „Ci să le spui 
cuvintele Mele, fie că vor asculta, fie că nu vor asculta“ (Ezechiel 3, 
7; 2,7). Slujitorului lui Dumnezeu din acest timp îi este dată porunca: 
„Înalţă-ţi glasul ca o trâmbiţă, şi arată poporului Meu nelegiuirile lui 
şi casei lui Iacov păcatele ei“. (Isaia 58, 1) 

Pe măsura ocaziilor pe care le au, toţi aceia care au primit lumina 
adevărului se găsesc sub aceeaşi solemnă şi înfricoşată răspundere 
cum a fost profetul lui Israel, căruia Cuvântul Domnului i-a spus: 
„Acum, fiul omului, te-am pus străjer peste casa lui Israel. Tu trebuie 
să asculţi Cuvântul care iese din gura Mea, şi să-i înştiinţezi din 
partea Mea. Când zic celui rău: «Răule, vei muri negreşit!» şi tu 
nu-i spui, ca să-l întorci de la calea lui cea rea, răul acela va muri 
în nelegiuirea lui, dar sângele lui îl voi cere din mâna ta. Dar dacă 
vei înştiinţa pe cel rău, ca să se întoarcă de la calea lui, şi el nu se 
va întoarce, va muri în nelegiuirea lui, dar tu îţi vei mântui sufletul“ 
(Ezechiel 33, 7-9). 

Piedica cea mare în primirea şi vestirea adevărului este faptul că 
aceasta implică neplăceri şi batjocură. Acesta este singurul argument 
împotriva adevărului, pe care apărătorii lui nu l-au putut contrazice. 
Dar lucrul acesta nu i-a făcut pe adevărații urmaşi ai lui Hristos să se 
clatine. Ei nu aşteaptă ca adevărul să devină popular. Fiind convinşi 
de datoria lor, ei primesc de bunăvoie crucea pe care apostolul Pavel 
socotea că „încercările noastre uşoare de o clipă, lucrează pentru 
noi tot mai mult o greutate veşnică de slavă“; împreună cu cel din 
vechime, care „socotea ocara lui Hristos ca o mai mare bogăţie decât 
comorile Egiptului“ (2 Corinteni 4, 17; Evrei 11, 26). 

Oricare ar fi mărturisirea lor, numai aceia care slujesc lumii 
în inima lor lucrează din interes, mai degrabă decât din principiu, 
în lucrurile religioase. Trebuie să alegem dreptatea, pentru că este 
drept, şi să lăsăm urmările pe seama lui Dumnezeu. Bărbaţilor de 
principiu, de credinţă şi de curaj, lumea le este în mare măsură 
îndatorată pentru reformele ei mari. Prin astfel de oameni trebuie 
dusă mai departe lucrarea de reformă pentru timpul acesta. 

Aşa zice Domnul: „Ascultaţi-Mă, voi care cunoaşteţi neprihă- 
nirea, popor, care ai în inimă Legea Mea! Nu te teme de ocara 
oamenilor, şi nu tremura de ocările lor. Căci îi va mânca molia ca 
pe o haină, şi-i va roade viermele cum roade lâna; dar neprihănirea 
Mea va dăinui în veci, şi mântuirea Mea se va întinde din veac în 
veac“ (Isaia 51, 7.8). 

Pretutindeni unde Cuvântul lui Dumnezeu — a fost predicat 
cu credincioşie, rezultatele care au urmat au atestat originea lui di- 
vină. Duhul lui Dumnezeu a însoţit solia slujitorilor Săi, iar cuvântul 
a avut putere. Păcătoşii şi-au simţit conştiinţa trezită. „Lumina care 
luminează pe orice om venind în lume“ a iluminat încăperile as- 
cunse ale sufletului lor, iar lucrurile acoperite de întuneric au fost 
descoperite. Convingerea adâncă a pus stăpânire pe minţile şi pe 
inimile lor. Au fost convinşi cu privire la păcat, la neprihănire şi la 
judecata viitoare. Au avut un simţământ al neprihănirii lui Iehova 
şi au simţit groaza de a se înfăţişa, în vinovăția şi necurăţia lor, în 
faţa Cercetătorului inimilor. În întristarea lor au strigat: „Cine mă 
va izbăvi de acest trup de moarte?“ Când crucea de pe Calvar, cu 
jertfa ei infinită pentru păcatele oamenilor, a fost descoperită, ei au 
văzut că nimic altceva în afară de meritele lui Hristos nu putea fi 
îndestulător pentru ispăşirea nelegiuirilor; numai aceasta îl putea 
împăca pe om cu Dumnezeu. Cu credinţă şi cu umilinţă L-au primit 
pe Mielul lui Dumnezeu care ridică păcatul lumii. Prin sângele lui 
Hristos au primit iertarea păcatelor din trecut. 

Aceste suflete au adus roade vrednice de pocăință. Ei au crezut 
şi au fost botezați şi apoi s-au ridicat să meargă într-o viaţă nouă 
făpturi noi în Hristos Isus; nu pentru a se modela după poftele de 
mai înainte, ci prin credinţa în Fiul lui Dumnezeu să calce pe urmele 
Sale, să reflecte caracterul Său şi să se curăţească, după cum EI Însuşi 
este curat. Lucrurile pe care odinioară le urau acum le iubeau, iar 
lucrurile pe care odată le iubeau acum le urau. Cel mândru şi încrezut 
în sine a devenit blând şi umil cu inima. Cel arogant şi înfumurat 
a devenit serios şi modest. Cel profan a devenit respectuos, beţivul 
a devenit sobru şi desfrânatul a devenit curat. Modele deşarte ale 
lumii au fost părăsite. Creştinii nu căutau „podoaba de afară, care stă 
în împletitura părului, în purtarea de scule de aur sau în îmbrăcarea 
hainelor, ci ... omul ascuns al inimii, în curăţia nepieritoare a unui 

duh blând şi liniştit, care este de mare preţ înaintea lui Dumnezeu‘ 
(1 Petru 3, 3.4). 

Redeşteptările au adus o adâncă cercetare a inimii şi umilinţă. Ele 
s-au caracterizat prin apeluri solemne către păcătoşi, pline de milă 
pentru cei răscumpăraţi prin sângele lui Hristos. Bărbaţi şi femei 
se rugau şi se luptau cu Dumnezeu în rugăciunea pentru mântuirea 
sufletelor. Roadele acestor reînviorări se vedeau în sufletele care nu 
se dădeau înapoi de la lepădare de sine şi sacrificiu, ci se bucurau 
că erau socotite vrednice să sufere ocară şi necaz pentru Hristos. 
Oamenii vedeau o transformare în viaţa acelora care mărturiseau 
numele lui Isus. Societatea era câştigată prin influenţa lor. Ei adunau 
cu Hristos şi semănau în Duhul pentru a culege viaţa veşnică. 

Despre ei se putea spune: „Întristarea voastră v-a adus la po- 
căinţă.... Când întristarea este după voia lui Dumnezeu, aduce o 
pocăință care duce la mântuire şi de care cineva nu se căieşte nici- 
odată; pe când întristarea lumii aduce moartea. Căci, uite, tocmai 
întristarea aceasta a voastră după voia lui Dumnezeu, ce frământare 
a trezit în voi! Şi ce cuvinte de dezvinovăţire! Ce mânie! Ce frică! 
Ce dorinţă aprinsă! Ce râvnă! Ce pedeapsă! În toate voi aţi arătat că 
sunteţi curaţi în privinţa aceasta“ (2 Corinteni 7, 9-11). 

Acesta este rezultatul lucrării Duhului lui Dumnezeu. Nu există 
nici o dovadă de adevărată pocăință, dacă nu se vede o reformă. Dacă 
dă zălogul înapoi, dacă restituie ceea ce a furat, dacă îşi mărturiseşte 
păcatele şi Îl iubeşte pe Dumnezeu şi pe aproapele, păcătosul poate 
fi sigur că a găsit pacea cu Dumnezeu. Acestea erau efectele care 
se vedeau în anii dintâi ce au urmat trezirii religioase. Şi, judecaţi 
după roadele lor, ei căpătaseră confirmarea că erau binecuvântaţi de 
Dumnezeu în salvarea oamenilor şi înălţarea omenirii. 

Dar multe dintre redeşteptările timpurilor moderne au dat pe faţă 
un contrast categoric faţă de acele manifestări de har divin care au 
însoţit, în zilele din vechime, lucrările slujitorilor lui Dumnezeu. 
Este adevărat că, atunci când se deşteaptă un interes mare, mulţi 
pretind că sunt pocăiţi, iar bisericile se umplu; cu toate acestea, 
rezultatele nu sunt o garanţie că ea, credinţa, a adus şi o creştere 
corespunzătoare a unei adevărate vieţi spirituale. Lumina care arde 
pentru o vreme moare repede, lăsând ca întunericul să devină mai 
adânc decât înainte. 

Redeşteptările populare sunt, prea adesea, conduse prin apeluri 
la imaginaţie, prin trezirea emoţiilor, prin îngăduirea iubirii faţă de 
ceea ce este nou şi senzaţional. Convertiţii câştigaţi în felul acesta 
au prea puţină dorinţă să asculte de adevărul biblic şi au un interes 
slab faţă de Testimoniesle profeților şi ale apostolilor. Dacă nu are 
nimic senzaţional, serviciul religios nu are nici o atracţie pentru ei. 
O solie care face apel la rațiune fără zel nu trezeşte nici un răspuns. 
Avertizările clare ale Cuvântului lui Dumnezeu, care urmăresc în 
mod direct interesele lor veşnice, nu sunt luate în seamă. 

Pentru orice suflet convertit cu adevărat, legătura cu Dumne- 
zeu şi cu lucrurile veşnice va constitui marele scop al vieţii. Dar, 
în bisericile zilelor noastre, unde este spiritul consacrării faţă de 
Dumnezeu? Mulți convertiți la credinţă nu renunţă la mândria lor şi 
la iubirea faţă de lume. Ei nu sunt mai dispuşi acum să se lepede de 
sine, să-şi ia crucea şi să-L urmeze pe blândul şi umilul Isus decât 
erau înainte de convertire. Religia devine un obiect de batjocură 
pentru necredincioşi şi pentru sceptici, pentru că atât de mulţi, dintre 
aceia care-i poartă numele, nu cunosc principiile ei. Puterea evlaviei 
a fost aproape îndepărtată din multe biserici. Picnicuri, spectacole 
bisericeşti, bazare, case luxoase, etalarea persoanei au alungat gân- 
durile de la Dumnezeu. Pământuri, bunuri şi preocupări lumeşti 
absorb mintea, iar lucrurile de interes veşnic primesc doar o atenţie 
trecătoare. 

Cu toată decăderea larg răspândită a credinţei şi a evlaviei, în 
aceste biserici sunt şi urmaşi adevăraţi ai lui Hristos. Înainte de re- 
vărsarea finală a judecăților lui Dumnezeu peste pământ, în mijlocul 
poporului lui Dumnezeu va avea loc o aşa reînviorare a evlaviei de 
la început, cum nu s-a mai văzut din timpurile apostolice. Duhul şi 
puterea lui Dumnezeu vor fi revărsate peste copiii Săi. În vremea 
aceea, mulţi se vor despărţi de bisericile acelea în care dragostea 
pentru lume a luat locul iubirii faţă de Dumnezeu şi faţă de Cuvântul 
Său. Mulţi, atât slujitori, cât şi laici, vor primi cu bucurie acele ade- 
văruri mari pe care Dumnezeu le-a rânduit să fie vestite în vremea 
aceea, pentru a pregăti un popor pentru a doua venire a Domnului. 
Vrăjmaşul sufletelor doreşte să împiedice această lucrare: şi înainte 
ca să vină timpul pentru o astfel de lucrare, el va încerca să o împie- 
dice, introducând o contrafacere. În bisericile pe care va reuşi să le 
aducă sub puterea lui amăgitoare, va face să pară că s-a revărsat o 

binecuvântare deosebită a lui Dumnezeu; se va manifesta ceea ce 
se crede a fi un mare interes religios. Mulţimile se vor bucura că 
Dumnezeu lucrează în mod minunat pentru ei, când de fapt aceasta 
este lucrarea altui spirit. Sub o aparenţă religioasă, Satana va căuta 
să-şi întindă influenţa peste lumea creştină. 

În multe din redeşteptările care au avut loc, în ultima jumătate 
de veac, au fost la lucru aceleaşi influenţe, într-o măsură mai mare 
sau mai mică, dar care se vor manifesta şi în mişcările mai mari ale 
viitorului. Se va manifesta o exaltare emoţională, o amestecare a 
adevărului cu rătăcirea, care are ca scop inducerea în eroare. Însă 
nimeni nu trebuie să fie amăgit. În lumina Cuvântului lui Dumnezeu 
nu este greu de stabilit natura acestor mişcări. Oriunde oamenii ne- 
glijează mărturia Bibliei, întorcându-se de la acele adevăruri clare şi 
cercetătoare de suflet, care cer lepădare de sine şi renunțare la lume, 
putem fi siguri că binecuvântarea lui Dumnezeu nu este revărsată. 
Şi după regula pe care Isus Hristos a dat-o: „Îi veţi cunoaşte după 
roadele lor“ (Matei 7, 16), este evident că aceste mişcări nu sunt 
lucrarea Duhului lui Dumnezeu. 

În adevărurile Cuvântului Său, Dumnezeu le-a dat oamenilor 
descoperiri despre Sine şi, pentru toţi aceia care le primesc, ele sunt 
ca un scut împotriva amăgirilor lui Satana. Tocmai neglijarea acestor 
adevăruri a deschis uşa relelor care se răspândesc astăzi atât de mult 
în lumea religioasă. Natura şi importanţa Legii lui Dumnezeu au 
fost, într-o mare măsură, pierdute din vedere. O concepţie greşită 
cu privire la caracterul, la perpetuitatea şi la obligativitatea acestei 
Legi divine a dus la rătăciri în legătură cu pocăinţa şi cu sfinţirea 
şi a avut ca urmare scăderea nivelului de pietate în biserică. Aici 
trebuie căutat secretul lipsei Duhului şi puterii lui Dumnezeu în 
redeşteptările din vremea noastră. 

Există, în diferite denominaţiuni, bărbaţi vestiți pentru credin- 
cioşia lor, care recunosc şi deplâng acest fapt. Profesorul Edwards 
A. Park, subliniind primejdiile din lumea religioasă de astăzi, spune: 
„O adevărată sursă de primejdie este neglijarea celor care predică de 
a susţine Legea divină. În zilele de odinioară, amvonul era un ecou 
al glasului conştiinţei... Cei mai vestiți predicatori ai noştri dădeau 
o strălucire minunată predicilor lor, urmând exemplul Domnului şi 
dând prioritate Legii, preceptelor ei şi amenințărilor ei. Ei repetau 
cele două maxime importante, şi anume că Legea este o transcriere 

a desăvârşirii divine şi că omul care nu iubeşte Legea nu iubeşte 
nici Evanghelia; căci Legea, ca şi Evanghelia, este o oglindă care 
reflectă adevăratul caracter al lui Dumnezeu. Această primejdie duce 
la o alta, aceea a subaprecierii răutăţii păcatului, a întinderii ei, a 
efectului ei. Gravitatea neascultării este proporţională cu dreptatea 
poruncii...“ 

„Pe lângă primejdiile amintite deja, este primejdia subestimării 
dreptăţii lui Dumnezeu. Tendinţa modernă este să se despartă drep- 
tatea divină de bunăvoința divină, să transforme bunătatea într-un 
sentiment decât să o înalțe ca principiu. Noul punct de vedere teolo- 
gic desparte ceea ce Dumnezeu a unit. Este Legea divină un lucru 
bun sau un lucru rău? Evident este bună! Atunci dreptatea este bună; 
căci ea este dispoziţia de a executa şi împlini Legea. De la obiceiul 
de a subaprecia Legea şi dreptatea divină şi a nu vedea extinderea 
şi gravitatea neascultării omeneşti, oamenii ajung uşor la obiceiul 
de a nu mai preţui harul care a prevăzut ispăşirea pentru păcat.“ În 
felul acesta, Evanghelia îşi pierde valoarea şi importanţa în mintea 
oamenilor care, în scurtă vreme, sunt gata să lepede chiar şi Biblia. 

Mulți învăţători ai religiei susţin că Hristos, prin moartea Sa, a 
desfiinţat Legea şi, prin urmare, oamenii sunt absolviţi de cerinţele 
ei. Sunt unii care o prezintă ca fiind un jug apăsător şi, în contrast 
cu robia Legii, ei prezintă libertatea de a te bucura de Evanghelie. 

Dar nu aşa au făcut profeţii şi apostolii faţă de sfânta Lege a lui 
Dumnezeu. David spunea: „Voi umbla în loc larg, căci caut poruncile 
Tale“ (Psalmii 119, 45). Apostolul Iacov, care a scris după moartea 
lui Hristos, se referă la Decalog ca fiind „Legea împărătească“ şi 
„Legea desăvârşită a slobozeniei“ (lacov 2, 8; 1, 25). lar Apocalipsa, 
la o jumătate de veac după răstignire, rostea o binecuvântare asupra 
acelora care „păzesc poruncile ca să aibă drept la pomul vieţii şi să 
intre pe porţi în cetate“ (Apocalipsa 22, 14). 

Susținerea că Hristos, prin moartea Sa, a desfiinţat Legea Tatălui 
Său este fără temei. Dacă ar fi fost posibil ca Legea să fie schimbată 
sau desfiinţată, atunci Hristos n-ar fi trebuit să mai moară pentru a-l 
mântui pe om de sub condamnarea păcatului. Moartea lui Hristos, 
departe de a desfiinţa Legea, dovedeşte că este de neschimbat. Fiul 
lui Dumnezeu a venit „să vestească o lege mare şi minunată“ (Isaia 
42, 21). El spunea: „Să nu credeţi că am venit să stric Legea sau 
Proorocii ... câtă vreme nu va trece cerul şi pământul, nu va trece o 

iotă sau o frântură de slovă din Lege“ (Matei 5, 17.18). Iar cu privire 
la Sine, declară: „Vreau să fac voia Ta, Dumnezeule! Şi Legea Ta 
este în adâncul inimii mele“ (Psalmii 40, 8). 

Legea lui Dumnezeu, prin însăşi natura ei, este neschimbătoare. 
Ea este descoperirea voinţei şi a caracterului Autorului ei. Dum- 
nezeu este iubire şi Legea Sa este iubire. Cele două mari principii 
ale ei sunt dragostea faţă de Dumnezeu şi dragostea faţă de om. 
„Dragostea este împlinirea Legii“ (Romani 13, 10). Caracterul lui 
Dumnezeu este neprihănirea şi adevărul, şi aceasta este şi natura 
Legii Sale. Psalmistul spune: „Legea Ta este adevărul ... toate po- 
runcile Tale sunt drepte“ (Psalmii 119, 142. 172). Iar apostolul Pavel 
declară: „Legea este sfântă, iar porunca este sfântă, dreaptă şi bună“ 
(Romani 7, 12). O astfel de Lege, fiind expresia minţii şi a voinţei 
lui Dumnezeu, trebuie să dureze tot atât cât şi Autorul ei. 

Este lucrarea pocăinţei şi a sfințirii aceea de a-i împăca pe oameni 
cu Dumnezeu, aducându-i în armonie cu principiile Legii Sale. La 
început, omul a fost creat după chipul lui Dumnezeu. El era în 
armonie desăvârşită cu natura şi cu Legea lui Dumnezeu; principiile 
dreptăţii erau înscrise în inima sa. Dar păcatul l-a înstrăinat de 
Făcătorul său. El n-a mai reflectat chipul divin. Inima lui a intrat în 
luptă cu principiile Legii lui Dumnezeu. „Fiindcă umblarea după 
lucrurile firii pământeşti este vrăjmăşie împotriva lui Dumnezeu, 
căci ea nu se supune Legii lui Dumnezeu, şi nici nu poate să se 
supună“ (Romani 8, 7). Însă „atât de mult a iubit Dumnezeu lumea, 
încât a dat pe singurul Său Fiu“, pentru ca omul să poată fi împăcat 
cu Dumnezeu. Prin meritele lui Hristos, el poate fi readus în armonie 
cu Făcătorul său. Inima lui trebuie reînnoită prin harul divin; el 
trebuie să aibă o viaţă nouă de sus. Această schimbare este naşterea 
din nou, fără de care, spunea Isus, „nu poate vedea Împărăţia lui 
Dumnezeu“. 

Primul pas către împăcarea cu Dumnezeu este convingerea de 
păcat. „Păcatul este călcarea Legii“. „Prin Lege vine cunoştinţa pă- 
catului“ (1 loan 3, 4; Romani 3, 20). Pentru a-şi vedea vinovăția, 
păcătosul trebuie să-şi probeze caracterul prin marele standard al 
neprihănirii lui Dumnezeu. El este oglinda care îi arată desăvârși- 
rea unui caracter neprihănit şi-l face în stare să vadă defectele din 
caracterul său. 

Legea îi descoperă omului păcatele, dar nu-i dă nici o soluţie. În 
timp ce făgăduieşte viaţa pentru cel ascultător, ea declară că moartea 
este partea călcătorului ei. Numai Evanghelia lui Hristos îl poate 
elibera de sub condamnarea sau de întinarea păcatului. El trebuie să 
dea pe faţă pocăință faţă de Dumnezeu, a cărui Lege a călcat-o; şi 
credinţă în Hristos şi în jertfa Sa ispăşitoare. În felul acesta, primeşte 
„iertarea păcatelor trecute“ şi devine părtaş naturii divine. El este un 
copil al lui Dumnezeu, primind duhul înfierii, prin care strigă: „Ava, 
adică Tată“. 

Este el acum liber să calce Legea lui Dumnezeu? Pavel spune: 
„Deci, prin credinţă desfiinţăm noi Legea? Nicidecum. Dimpotrivă, 
noi întărim Legea.... Nicidecum! Noi, care am murit faţă de păcat, 
cum să mai trăim în păcat?“ Iar loan declară: „Căci dragostea de 
Dumnezeu stă în păzirea poruncilor Lui. Şi poruncile Lui nu sunt 
grele“ (Romani 3, 31; 6, 2; 1 loan 5, 3). Prin naşterea din nou, inima 
este adusă în armonie cu Dumnezeu şi este pusă în acord şi cu Legea 
Sa. Când această schimbare categorică a luat loc în cel păcătos, el a 
trecut din moarte la viaţă, de la păcat la sfinţenie; de la călcarea ei şi 
răzvrătire, la ascultare şi la credincioşie. Viaţa veche de înstrăinare 
de Dumnezeu a luat sfârşit şi viaţa nouă de împăcare, de credinţă 
şi iubire a început. Atunci, „dreptatea Legii“ va fi „împlinită în noi, 
care nu mai umblăm după îndemnurile cărnii, ci după îndemnurile 
duhului“ (Romani 8, 4). Iar glasul sufletului va fi: „Cât de mult 
iubesc Legea Ta! Toată ziua mă gândesc la ea“ (Psalmii 119, 97). 

„Legea Domnului este desăvârşită şi înviorează sufletul“ (Psal- 
mii 19, 7). Fără Lege, oamenii nu au o concepţie dreaptă cu privire 
la curăţia şi sfinţenia lui Dumnezeu sau cu privire la vinovăția şi 
necurăţia lor. Ei n-au o convingere dreaptă despre păcat şi nu simt 
nevoia de pocăință. Nevăzându-şi starea pierdută de călcători ai 
Legii lui Dumnezeu, ei nu-şi dau seama de nevoia lor de sângele 
ispăşitor al lui Hristos. Nădejdea de mântuire este primită fără o 
schimbare radicală a inimii sau o reformă a vieţii. În felul acesta, 
abundă o pocăință superficială şi se unesc cu biserica mulţimi de 
oameni care nu s-au unit niciodată cu Hristos. 

Teorii rătăcite cu privire la sfințire, care izvorăsc din neglijarea 
sau lepădarea Legii divine, au un loc de frunte în mişcările religioase 
din zilele noastre. Aceste teorii sunt rătăcite în doctrină şi primejdi- 
oase în consecinţele lor practice; iar faptul că ele găsesc o primire 

favorabilă atât de generală are o dublă importanţă, pentru ca toţi să 
aibă o înţelegere clară a ceea ce învaţă Scripturile cu privire la acest 
subiect. 

Sfinţirea adevărată este o învăţătură biblică. Apostolul Pavel, în 
Epistola sa către biserica din Tesalonic, spune: „Voia lui Dumnezeu 
este sfințirea voastră“. Şi se roagă: „Dumnezeul păcii să vă sfin- 
ţească El Însuşi pe deplin“ (1 Tesaloniceni 4, 3; 5, 23). Biblia învaţă 
desluşit ce este sfinţirea şi cum poate fi realizată. Mântuitorul Se 
ruga pentru ucenicii Săi: „Sfinţeşte-i prin Cuvântul Tău: Cuvântul 
Tău este adevărul“ (loan 17, 17). Iar Pavel învaţă că cei credincioşi 
trebuie să fie „sfinţiţi prin Duhul Sfânt“ (Romani 15, 16). Care este 
lucrarea Duhului Sfânt? Isus le spunea ucenicilor Săi: „Când va 
veni Mângâietorul, Duhul Adevărului, are să vă călăuzească în tot 
adevărul“ (loan 16, 13). Iar psalmistul spune: „Legea Ta este ade- 
vărul“. Prin Cuvântul şi prin Duhul lui Dumnezeu sunt descoperite 
oamenilor marile principii ale neprihănirii cuprinse în Legea Sa. 
Şi pentru că Legea lui Dumnezeu este „sfântă, dreaptă şi bună“, o 
transcriere a desăvârşirii divine, înseamnă că un caracter format prin 
ascultare de această Lege va fi sfânt. Hristos este exemplul desăvâr- 
şit al unui astfel de caracter. El zice: „Am păzit poruncile Tatălui 
Meu.... Totdeauna fac ceea ce-l este plăcut“ (loan 15, 10; 8, 29). 
Urmaşii lui Hristos trebuie să devină asemenea Lui şi, prin harul lui 
Dumnezeu, să-şi formeze caractere în armonie cu principiile sfintei 
Sale Legi. Aceasta este sfinţirea biblică. 

Această lucrare poate fi adusă la îndeplinire numai prin credinţa 
în Hristos şi prin puterea lăuntrică a Duhului lui Dumnezeu. Pavel îi 
îndeamnă pe credincioşi: „Duceţi până la capăt mântuirea voastră, 
cu frică şi cutremur. Căci Dumnezeu este Acela care lucrează în 
voi, şi vă dă, după plăcerea Lui, şi voinţa şi înfăptuirea“ (Filipeni 2, 
12-13). 

Creştinul va simţi îndemnurile păcatului, dar va menţine o luptă 
permanentă împotriva lui. Aici este nevoie de ajutorul lui Hristos. 
Slăbiciunea omenească se uneşte cu puterea divină, iar credinţa 
exclamă: „Mulţumiri fie aduse lui Dumnezeu, care ne dă biruinţa 
prin Domnul nostru Isus Hristos!“ (1 Corinteni 15, 57). 

Scripturile arată clar că lucrarea sfințirii este progresivă. Când în 
pocăință păcătosul găseşte pacea cu Dumnezeu prin sângele ispăşirii, 
viaţa creştină abia a început. Acum el trebuie „să înainteze în desă- 

vârşire““, să crească „până la măsura staturii plinătăţii lui Hristos“. 
Apostolul Pavel spune: „fac un singur lucru: uitând ce este în urma 
mea, şi aruncându-mă spre ce este înainte, alerg spre ţintă, pentru 
premiul chemării cereşti a lui Dumnezeu, în Hristos Isus“ (Filipeni 
3, 13.14). Iar Petru ne aşeză înainte treptele prin care se poate ajunge 
la sfinţirea biblică: „De aceea, daţi-vă şi voi toate silinţele ca să 
uniţi cu credinţa voastră fapta; cu fapta cunoştinţa; cu cunoştinţa, 
înfrânarea; cu înfrânarea, răbdarea; cu răbdarea, evlavia; cu evlavia, 
dragostea de fraţi; cu dragostea de fraţi, iubirea de oameni. Căci, 
dacă faceţi lucrul acesta, nu veţi aluneca niciodată“ (2 Petru 1, 5-10). 

Aceia care experimentează sfinţirea Bibliei vor da pe faţă un spi- 
rit de umilinţă. Asemenea lui Moise, ei au o descoperire a maiestăţii 
înfricoşate a sfinţeniei şi-şi văd propria nevrednicie, în contrast cu 
desăvârşirea înălţată şi curăţia Celui Infinit. 

Profetul Daniel era un exemplu de sfințire adevărată. Lunga 
lui viaţă a fost plină de o slujire nobilă pentru Domnul Său. El 
a fost un om „preaiubit“ (Daniel 10, 11) de Cer. Şi totuşi, în loc 
să pretindă că este curat şi sfânt, acest profet onorat s-a identificat 
cu păcătoşenia lui Israel, când a mijlocit înaintea lui Dumnezeu în 
favoarea poporului Său. „Nu pentru neprihănirea noastră Îţi aducem 
noi cererile noastre, ci pentru îndurările Tale cele mari. Noi am 
păcătuit, am săvârşit nelegiuire“. El declară: „Vorbeam, mă rugam, 
îmi mărturiseam păcatul meu şi păcatul poporului meu“. Şi când, 
mai târziu, Fiul lui Dumnezeu i S-a arătat să-l îndrume, Daniel a zis: 
„Puterile m-au lăsat, culoarea mi s-a schimbat, faţa mi s-a sluţit, şi 
am pierdut orice vlagă“ (Daniel 9, 18.15.20; Daniel 10, 8). 

Când lov a auzit glasul Domnului din furtună, a exclamat: „Mi- 
e scârbă de mine şi mă pocăiesc în ţărână şi cenuşă“ (lov 42, 6). 
Acelaşi lucru s-a întâmplat atunci când Isaia a văzut slava Domnului 
şi i-a auzit pe heruvimi strigând: „Sfânt, sfânt, sfânt este Domnul 
oştirilor! Atunci am zis: «Vai de mine! Sunt pierdut» (Isaia 6, 3.5). 
Pavel, după ce a fost răpit în al treilea cer şi a auzit lucruri pe care 
un om nu le putea rosti, vorbeşte despre sine ca fiind „cel mai de 
pe urmă dintre sfinţi“ (2 Corinteni 12, 2-4; Efeseni 3, 8). Şi Ioan, 
ucenicul iubit, care se pleca pe pieptul lui Isus şi a văzut slava Sa, a 
căzut ca mort la picioarele îngerului (Apocalipsa 1, 17). 

Nu poate exista înălţare de sine sau pretenţie înfumurată de 
libertate faţă de păcat la aceia care merg în umbra crucii Calvarului. 

Ei simt că păcatul lor a fost acela care a provocat agonia ce a frânt 
inima Fiului lui Dumnezeu, iar acest gând îi va duce la umilire de 
sine. Aceia care trăiesc mai aproape de Isus îşi dau seama mai clar 
de slăbiciunea şi de păcătoşenia omenească şi singura lor nădejde 
este în meritele unui Mântuitor răstignit şi înviat. 

Sfințirea care câştigă acum întâietate în lumea religioasă aduce 
cu ea un spirit de înălţare de sine şi o dispreţuire a Legii lui Dum- 
nezeu, care o arată ca fiind străină de religia Bibliei. Apărătorii ei 
învaţă că sfinţirea este o lucrare de o clipă, prin care, numai prin 
credinţă, pot ajunge la sfinţenie desăvârşită. „Să crezi doar“, spun ei, 
„ŞI binecuvântarea îţi aparţine.“ Se învaţă că nu se mai cere nici un 
efort din partea credinciosului. În acelaşi timp, ei neagă autoritatea 
Legii lui Dumnezeu, susţinând că sunt dezlegaţi de a păzi poruncile. 
Dar este oare posibil ca oamenii să fie sfinţi, în armonie cu voia şi 
caracterul lui Dumnezeu, fără să ajungă în armonie cu principiile 
care sunt expresia naturii şi voinţei Sale şi care arată ce-l este plăcut? 

Dorinţa după o religie uşoară, care nu cere luptă, nici lepădare de 
sine, nici despărţire de nebuniile lumii, a făcut din doctrina mântuirii 
şi numai prin credinţă o învăţătură populară; dar ce spune Cuvântul 
lui Dumnezeu? Apostolul Iacov spune: „Fraţii mei, ce-i foloseşte 
cuiva să spună că are credinţă, dacă n-are fapte? Poate oare credinţa 
aceasta să-l mântuiască?... Vrei dar să înţelegi, om nesocotit, că 
credinţa fără fapte este zadarnică? Avraam, părintele nostru, n-a 
fost el socotit neprihănit prin fapte, când a adus pe fiul său Isaac 
jertfă pe altar? Vezi că credinţa lucra împreună cu faptele lui, şi, prin 
fapte, credinţa a ajuns desăvârşită.... Vedeţi dar că omul este socotit 
neprihănit prin fapte, şi nu numai prin credinţă“ (lacob 2, 14-24). 

Mărturia Cuvântului lui Dumnezeu este împotriva acestei învă- 
țături înşelătoare a credinţei fără fapte. Acea credinţă care pretinde 
favoarea cerului fără să împlinească acele condiţii pe baza cărora se 
oferă harul nu este credinţă, ci o încumetare; căci credinţa adevărată 
îşi are temelia în făgăduinţele şi prevederile Scripturilor. 

Să nu se amăgească nimeni cu credinţa că poate deveni sfânt, în 
timp ce calcă de bunăvoie una din cerinţele lui Dumnezeu. Săvârşirea 
unui păcat cunoscut aduce la tăcere mărturia glasului Duhului şi 
des-parte sufletul de Dumnezeu. „Păcatul este călcarea Legii.“ Şi 
„oricine păcătuieşte calcă Legea nu L-a văzut, nici nu L-a cunoscut“ 
(1 loan 3, 6). Deşi Ioan, în epistolele sale, zăboveşte atât de mult 

asupra dragostei, nu ezită totuşi să descopere adevăratul caracter 
al acelei clase de oameni care pretind că sunt sfinţiți, în timp ce 
trăiesc călcând Legea lui Dumnezeu. „Cine zice: «Îl cunosc» şi nu 
păzeşte poruncile Lui, este un mincinos şi adevărul nu este în el. 
Dar cine păzeşte Cuvântul Lui, în el dragostea lui Dumnezeu a ajuns 
desăvârşită“ (1 loan 2, 4.5). Iată proba mărturisirii de credinţă a 
oricărui om. Nu putem socoti pe nimeni sfânt fără să-l aducem la 
măsura singurului nivel de sfințire al lui Dumnezeu, în cer şi pe 
pământ. Dacă oamenii nu simt povara Legii morale, dacă tratează 
cu uşurinţă şi subapreciază preceptele lui Dumnezeu, dacă încalcă 
una din cele mai mici din aceste porunci şi îi învaţă pe oameni aşa, 
nu vor avea nici un preţ în ochii Cerului şi putem şti că pretenţiile 
lor n-au nici o temelie. 

Iar pretenţia de a fi fără păcat este dovada că acela care pretinde 
aceasta este departe de a fi sfânt. Aceasta se datorează faptului că 
acesta nu are o concepţie adevărată cu privire la curăţia infinită 
şi la sfinţenia lui Dumnezeu sau cu privire la ceea ce trebuie să 
devină pentru a ajunge asemenea caracterului Său; pentru că nu are 
o concepţie adevărată cu privire la curăţia şi la frumuseţea fără egal 
ale lui Isus, cu privire la răutatea şi gravitatea păcatului, se poate 
socoti un om sfânt. Cu cât mai mare este distanţa dintre el şi Hristos 
şi cu cât sunt mai nepotrivite concepţiile lui despre caracterul Său 
divin şi cerinţele Sale, cu atât mai neprihănit pare el în propriii ochi. 

Sfinţirea pe care o recomandă Scripturile cuprinde întreaga fiinţă 
— duh, suflet şi corp. Pavel se ruga pentru tesaloniceni ca „duhul 
lor, sufletul lor şi trupul lor să fie păstrate fără pată până la venirea 
Domnului nostru Isus Hristos“ (1 Tesaloniceni 5, 23). Tot el mai 
scria credincioşilor: „Vă îndemn dar, fraţilor, pentru îndurarea lui 
Dumnezeu, să aduceţi trupurile voastre ca o jertfă vie, sfântă, plăcută 
lui Dumnezeu“ (Romani 12, 1). În vremea Israelului din vechime, 
toate jertfele aduse ca dar Domnului erau cercetate cu atenţie. Dacă 
se descoperea vreun defect, animalul prezentat era refuzat; deoarece 
Dumnezeu poruncise ca jertfa să fie „fără cusur“. Tot astfel, creştinii 
sunt îndemnați să aducă trupurile lor „ca o jertfă vie, sfântă, plăcută 
lui Dumnezeu“. Pentru ca să facă lucrul acesta, toate puterile trebuie 
să fie păstrate în cea mai bună stare cu putinţă. Orice obicei care 
slăbeşte puterea fizică sau mintală îl face pe om neînstare pentru 
slujirea Creatorului Său. Şi ar fi oare Dumnezeu mulţumit cu mai 

puţin decât tot ce putem da mai bun? Hristos spune: „Să iubeşti pe 

Domnul Dumnezeul tău cu toată inima ta“. Aceia care ÎL iubesc pe 

Dumnezeu cu toată inima lor vor dori să-l dea cea mai bună slujire 

din viaţa lor şi vor căuta să aducă încontinuu orice putere a fiinţei lor 

în armonie cu legile care vor promova priceperea lor de a face voia 

Sa. Ei nu vor slăbi şi nici nu vor întina, prin îngăduirea apetitului 
[474] sau pasiunii, jertfa pe care o aduc înaintea Tatălui ceresc. 

Petru spune: „Să vă feriți de poftele firii pământeşti care se 
războiesc cu sufletul“ (1 Petru 2, 11). Orice îngăduinţă păcătoasă 
tinde să slăbească facultăţile şi să amorţească percepțiile mintale şi 
spirituale, iar Cuvântul sau Duhul lui Dumnezeu nu mai poate face 
decât o slabă impresie asupra inimii. Pavel le scria corintenilor: „Să 
ne curăţim de orice întinăciune a cărnii şi a duhului, şi să ne ducem 
sfinţirea până la capăt, în frica de Dumnezeu“ (2 Corinteni 7, 1). 
Şi împreună cu roadele Duhului: „dragostea, bucuria, pacea, înde- 
lunga răbdare, facerea de bine, bunătatea, credincioşia, blândeţea“, 
el enumără şi „înfrânarea poftelor“ (Galateni 5, 22.23). 

În ciuda acestor declaraţii inspirate, câţi din aceia care pretind că 
sunt creştini nu îşi slăbesc puterile, urmărind câştigul sau închinarea 
la modă; nu îşi înjosesc capacităţile date de Dumnezeu prin lăcomie, 
prin beţie, prin plăceri neîngăduite. Iar biserica, în loc să mustre, 
prea adesea încurajează răul provenit din apetit, din dorinţa de câştig 
sau iubirea de plăceri, pentru a-şi umple tezaurul pe care iubirea 
pentru Hristos este prea slabă pentru a-l alimenta. Dacă Hristos ar 
intra în bisericile de astăzi şi ar vedea petrecerile şi negoţul nesfânt 
care au loc acolo în numele religiei, nu i-ar alunga El oare pe aceşti 
profanatori aşa cum i-a alungat pe schimbătorii de bani din templu? 

Apostolul Iacov declară că înţelepciunea care vine de sus este 
„mai întâi curată“. Dacă i-ar fi întâlnit pe aceia care rostesc Numele 
lui Isus cu buzele lor mânjite de tutun, pe aceia a căror respiraţie şi 
fiinţă sunt contaminate de mirosul infect al tutunului şi care poluează 
aerul şi îi obligă pe toţi cei din jurul lor să inhaleze otrava — dacă 
apostolul ar fi venit în legătură cu o practică atât de opusă curăţiei 
Evangheliei, n-ar fi denunţat-o el ca fiind „pământească, firească, 
drăcească“? Robii tutunului, care pretind binecuvântarea sfințirii 
depline, vorbesc despre nădejdea lor din ceruri; dar Cuvântul lui 
Dumnezeu declară lămurit că „nimic întinat nu va intra în ea, nimeni 

[475] care trăieşte în spurcăciune“ (Apocalipsa 21, 27). 

„Nu ştiţi că trupul vostru este Templul Duhului Sfânt, care lo- 
cuieşte în voi, şi pe care L-aţi primit de la Dumnezeu? Şi că voi nu 
sunteţi ai voştri? Căci aţi fost cumpăraţi cu un preţ. Proslăviţi dar pe 
Dumnezeu în trupul şi în duhul vostru, care sunt ale lui Dumnezeu“ 
(1 Corinteni 6, 19.20). Acela al cărui corp este templul Duhului Sfânt 
nu va fi înrobit de un obicei dăunător. Puterile lui aparţin lui Hristos, 
care l-a cumpărat cu preţ de sânge. Tot ce are este al Domnului. Cum 
ar putea fi fără vină aceia care risipesc acest capital încredinţat lor? 
Aceia care poartă numele de creştini cheltuiesc anual sume uriaşe în 
îngăduinţe dăunătoare şi inutile, în timp ce sufletele pier, alergând 
după Cuvântul vieţii. Dumnezeu este jefuit în zecimi şi daruri, în 
timp ce ei consumă pe altarul poftei distrugătoare mai mult decât dau 
pentru ajutorarea săracilor sau pentru susţinerea Evangheliei. Dacă 
toţi aceia care mărturisesc a fi urmaşi ai lui Hristos ar fi în adevăr 
sfinţiţi, atunci mijloacele lor, în loc să fie cheltuite în practici inutile 
şi chiar dăunătoare, ar fi aduse în tezaurul Domnului, iar creştinii ar 
fi exemplu de cumpătare, de lepădare de sine şi de jertfire. Atunci ei 
ar fi lumina lumii. 

Lumea este sclava îngăduinţei de sine. „Pofta firii pământeşti, 
pofta ochilor şi lăudăroşia vieţii“ stăpânesc mulțimile. Însă urmaşii 
lui Hristos au o chemare mai sfântă. „leşii din mijlocul lor, şi 
fiți deosebiți, spune Domnul, şi nu atingeţi ce este necurat.“ În 
lumina Cuvântului lui Dumnezeu, suntem îndreptăţiţi să declarăm 
că nu poate fi adevărată acea sfințire care nu rodeşte o renunțare la 
tendinţele păcătoase şi la plăcerile lumii. 

Pentru toţi aceia care împlinesc aceste condiţii: „Ieşiți din mijlo- 
cul lor şi fiţi deosebiți ... şi nu atingeţi ce este necurat“, făgăduinţa 
lui Dumnezeu este: „Vă voi primi şi vă voi fi Tată, iar voi Îmi veţi fi 
fii şi fiice, zice Domnul cel Atotputernic“ (2 Corinteni 6, 17.18). Este 
privilegiul şi datoria oricărui creştin de a avea o experienţă bogată în 
lucrurile lui Dumnezeu. „Eu sunt Lumina lumii“, spune Isus. „Cine 
Mă urmează pe Mine nu va umbla în întuneric, ci va avea lumina 
vieţii“ (loan 8, 12). „Dar cărarea celor neprihăniţi este ca lumina 
strălucitoare, a cărei strălucire merge mereu crescând până la miezul 
zilei“ (Proverbe 4, 18). Fiecare pas de credinţă şi de ascultare aduce 
sufletul într-o legătură mai strânsă cu Lumina lumii, în care „nu este 
întuneric“. Razele strălucitoare ale Soarelui neprihănirii strălucesc 
asupra slujitorilor lui Dumnezeu, iar ei reflectă razele Sale. După 

cum stelele ne spun că în cer este o lumină mai mare de la slava 
căreia ele îşi primesc strălucirea, tot astfel creştinii trebuie să dea 
pe faţă faptul că există un Dumnezeu pe tronul universului, al cărui 
caracter este vrednic de laudă şi de imitat. Darurile Duhului Său, 
curăţia şi sfinţenia caracterului Său se vor da pe faţă în martorii Săi. 

În Epistola sa către Coloseni, Pavel subliniază binecuvântările 
bogate oferite copiilor lui Dumnezeu. El spune: „Noi nu încetăm 
să ne rugăm pentru voi, şi să cerem să vă umpleţi de cunoştinţa 
voii Lui, în orice fel de înţelepciune şi pricepere duhovnicească; 
pentru ca astfel să vă purtaţi într-un chip vrednic de Domnul, ca să-l 
fiu plăcuţi în orice lucru: aducând roade în tot felul de fapte bune, 
şi crescând în cunoştinţa lui Dumnezeu: întăriţi, cu toată puterea, 
potrivit cu tăria slavei Lui, pentru orice răbdare şi îndelungă răbdare, 
cu bucurie“ (Coloseni 1,9-11). 

El scrie apoi despre dorinţa sa ca fraţii din Efes să ajungă la 
înţelegerea înălțimii privilegiului de creştin. El desfăşoară înaintea 
lor, în cel mai cuprinzător limbaj, puterea minunată şi cunoaşterea 
pe care le-ar putea avea, ca fii şi fiice ai Celui Preaînalt. Ei erau 
aceia „întăriţi în putere, prin Duhul Lui, în omul dinlăuntru ... pentru 
ca având rădăcina şi temelia pusă în dragoste, să puteţi pricepe 
împreună cu toţi sfinţii, care este lărgimea, lungimea, adâncimea şi 
înălţimea; şi să cunoaşteţi dragostea lui Hristos, care întrece orice 
cunoştinţă“. Dar rugăciunea apostolului atinge apogeul privilegiului 
atunci când se roagă ca „să ajungeţi plini de toată plinătatea lui 
Dumnezeu“ (Efeseni 3, 16-19). 

Aici sunt descoperite înălțimile realizărilor care pot fi atinse prin 
credinţa în făgăduinţele Tatălui nostru ceresc, atunci când împlinim 
cerinţele Sale. Prin meritele lui Hristos, avem intrare la tronul Puterii 
Infinite. „EI, care n-a cruțat nici chiar pe Fiul Său, ci L-a dat pentru 
noi toţi, cum nu ne va da fără plată, împreună cu EI, toate lucrurile?“ 
(Romani 8, 32). Tatăl a dat Fiului Său Duhul fără măsură, iar noi 
ne putem împărtăşi de plinătatea Lui. Isus spune: „Deci, dacă voi, 
care sunteţi răi, ştiţi să daţi daruri bune copiilor voştri, cu cât mai 
mult Tatăl vostru cel din ceruri va da Duhul Sfânt celor ce I-L cer!“ 
(Luca 11, 13). „Dacă cereţi ceva în Numele Meu, vă voi da.“ „Cereţi 
şi veţi primi, ca bucuria voastră să fie deplină“ (loan 14, 14; 16, 24). 

În timp ce viaţa creştinului va fi caracterizată prin umilinţă, ea 
nu trebuie să fie marcată de amărăciune şi dispreţ de sine. Este 

privilegiul tuturor să trăiască astfel, încât Dumnezeu să-i aprobe 
şi să-l binecuvânteze. Nu este voia Tatălui nostru ceresc ca să fim 
totdeauna sub condamnare şi întunecime. Nu este nici o dovadă de 
adevărată umilinţă în a merge cu capul plecat, dar cu inima plină 
de gânduri egoiste. Putem merge la Isus şi să fim curăţiţi, pentru a 
sta înaintea Legii fără ruşine sau remuşcări. „Acum dar nu este nici 
o osândire pentru cei ce sunt în Hristos Isus, care nu trăiesc după 
îndemnurile firii pământeşti, ci după îndemnurile Duhului“ (Romani 
8, 1). 

Prin Isus, fiii căzuţi ai lui Adam devin „fii ai lui Dumnezeu“. 
„Căci Cel ce sfințește şi cei ce sunt sfinţiţi, sunt dintr-unul. De aceea, 
Lui nu-l este ruşine să-i numească «frați»“ (Evrei 2, 11). Viaţa creş- 
tinului trebuie să fie o viaţă de credinţă, de biruinţă şi de bucurie 
în Domnul. „Pentru că oricine este născut din Dumnezeu, biruie 
lumea; şi ceea ce câştigă biruinţa asupra lumii, este credinţa noas- 
tră“ (1 loan 5, 4). Adevărat vorbea şi Neemia, slujitorul Domnului: 
„Bucuria în Domnul este tăria voastră“ ((Neemia 8,10). Iar Pavel 
spune: „Bucuraţi-vă totdeauna în Domnul! Şi iarăşi zic, bucuraţi-vă“. 
„Bucuraţi-vă întotdeauna. 

Rugaţi-vă neîncetat. Mulţumiţi lui Dumnezeu pentru toate lucru- 
rile; căci aceasta este voia lui Dumnezeu, în Hristos Isus, cu privire 
la voi“ (Filipeni 4, 4; 1 Tesaloniceni 5, 16-18). 

Acestea sunt roadele pocăinţei şi ale sfințirii biblice; şi din cauză 
că marile principii ale neprihănirii stabilite în Legea lui Dumnezeu 
sunt privite cu o atât de mare nepăsare de lumea creştină, aceste 
roade se văd atât de rar. Pentru motivul acesta se dă pe faţă atât 
de puţin din acea lucrare profundă şi dăinuitoare a Duhului lui 
Dumnezeu, care a caracterizat redeşteptările din anii de mai înainte. 

Privind, suntem schimbaţi. Şi atunci când preceptele sfinte, în 
care Dumnezeu le-a descoperit oamenilor desăvârşirea şi sfinţenia 
caracterului Său, sunt neglijate, iar minţile oamenilor sunt îndreptate 
către învățături şi teorii omeneşti, ne mirăm că a urmat o decădere a 
evlaviei vii în biserică. Aşa zice Domnul: „M-au părăsit pe Mine, 
Izvorul apelor vii, şi şi-au săpat puțuri, puțuri crăpate, care nu ţin 
apă“ (leremia 2, 13). 

„Ferice de omul care nu se duce la sfatul celor răi.... Ci îşi găseşte 
plăcerea în Legea Domnului, şi zi şi noapte cugetă la Legea Lui! 
El este ca un pom sădit lângă un izvor de apă, care îşi dă rodul la 

vremea lui, şi ale cărui frunze nu se veştejesc: tot ce începe duce la 
bun sfârşit“ (Psalmii 1, 1-3). Numai atunci când Legea lui Dumnezeu 
este restabilită în poziţia ei de drept se va produce o reînviorare a 
credinţei şi a evlaviei de la început, în mijlocul poporului care se 
pretinde a fi al Său. „Aşa vorbeşte Domnul: «Staţi în drumuri, uitaţi- 
vă, şi întrebaţi care sunt cărările cele vechi, care este calea cea bună: 
umblaţi pe ea, şi veţi găsi odihnă pentru sufletele voastre!» (Ieremia 
6, 16). 


Capitolul 28 — În faţa raportului vieţii 


„Mă uitam“ spune profetul Daniel, „până când s-au aşezat nişte 
scaune de domnie. Şi un Îmbătrânit de zile a şezut jos. Haina Lui era 
albă ca zăpada, şi părul capului Lui era ca nişte lînă curată; scaunul 
Lui de domnie era ca nişte flăcări de foc, şi roţile Lui ca un foc 
aprins. Un râu de foc curgea şi ieşea dinaintea Lui. Mii de mii de 
slujitori Îi slujeau, şi de zece mii de ori zece mii stăteau înaintea Lui. 
S-a ţinut judecata şi s-au deschis cărţile.“ (Daniel 7, 9.10). 

Astfel i-a fost prezentată profetului, — în viziune, ziua aceea 
mare şi solemnă, când caracterele şi vieţile oamenilor vor trebui să 
treacă pe dinaintea Judecătorului a tot pământul şi când fiecare om 
va trebui să primească răsplata „după faptele sale“. Cel Îmbătrânit 
de zile este Dumnezeu Tatăl. Psalmistul spune: „Înainte ca să se 
fi născut munţii, şi înainte ca să se fi făcut pământul şi lumea, din 
veşnicie în veşnicie, Tu eşti Dumnezeu“ (Psalmii 90, 2). El, izvorul 
oricărei existenţe şi al oricărei legi, este Acela care conduce judecata. 
Iar îngerii sfinţi, ca slujitori şi martori în număr de „zece mii de ori 
zece mii şi mii de mii“, participă la acest mare tribunal. 

„ŞI iată că pe norii cerurilor a venit unul ca un fiu al omului; a 
înaintat spre Cel Îmbătrânit de zile şi a fost adus înaintea Lui. I s-a 
dat stăpânire, slavă şi putere împărătească, pentru ca să-l slujească 
toate popoarele, neamurile şi oamenii de toate limbile. Stăpânirea 
Lui este o stăpânire veşnică, şi nu va trece nicidecum“ (Daniel 7, 
13.14). Venirea lui Hristos descrisă aici nu este a doua Sa venire 
pe pământ. El vine la Cel Îmbătrânit de zile, în cer, pentru a primi 
stăpânirea, slava şi o împărăție care-l va fi dată la încheierea lucrării 
Sale de Mijlocitor. Această venire, şi nu a doua Sa venire pe pământ, 
a fost prevestită în profeție ca având loc la încheierea celor 2300 de 
zile, în anul 1844. Însoţit de îngeri cereşti, Marele nostru Preot intră 
în Sfânta Sfintelor şi acolo Se înfăţişează înaintea lui Dumnezeu, 
pentru a îndeplini ultimele acte ale slujirii Sale în favoarea omului 
— pentru a îndeplini lucrarea judecății de cercetare şi pentru a face 
ispăşire pentru toţi aceia care au dreptul la binefacerile ei. 

În serviciul jertfelor, numai aceia care veneau înaintea lui Dum- 
nezeu, cu mărturisire şi pocăință şi ale căror păcate fuseseră trecute 
asupra sanctuarului prin sângele jertfei pentru păcat, aveau o parte 
în serviciul Zilei de Ispăşire. Tot aşa, în ziua cea mare a ispăşirii 
finale şi a judecății de cercetare, sunt luate în consideraţie numai 
cazurile acelora care alcătuiesc poporul lui Dumnezeu. Judecata 
celor nelegiuiţi este o lucrare distinctă şi separată şi are loc mai 
târziu. „Căci suntem în clipa când judecata stă să înceapă de la casa 
lui Dumnezeu. Şi dacă începe cu noi, care va fi sfârşitul celor ce nu 
ascultă de Evanghelia lui Dumnezeu?“ (1 Petru 4, 17) 

Cărţile rapoartelor din ceruri, în care sunt trecute numele şi 
faptele oamenilor, urmează să determine hotărârea judecății. Profetul 
Daniel spune: „S-a ţinut judecata şi s-au deschis cărțile“. Apocalipsa, 
care descrie aceeaşi scenă, adaugă: „Şi a fost deschisă o altă carte, 
care era cartea vieţii. Şi morţii au fost judecaţi după faptele lor, după 
cele ce erau scrise în cărţile acelea“ (Apocalipsa 20, 12). 

Cartea vieţii cuprinde numele tuturor acelora care au intrat 
vreodată în serviciul lui Dumnezeu. Isus îi îndemna pe ucenici: 
„Bucuraţi-vă pentru că numele voastre sunt scrise în ceruri“ (Luca 
10, 20). Pavel vorbeşte despre colaboratorii lui credincioşi, „ale căror 
nume sunt scrise în cartea vieţii“ (Filipeni 4, 3). Daniel, privind spre 
„timpul încercării, aşa cum n-a fost niciodată“, spune că poporul lui 
Dumnezeu va fi mântuit, „şi anume toţi aceia al căror nume a fost 
scris în carte“. lar loan spune că numai aceia vor intra în cetatea 
sfântă a lui Dumnezeu, ale căror nume „sunt scrise în cartea vieţii 
Mielului“ (Daniel 12, 1; Apocalipsa 21, 27). 

„O carte de aducere aminte“ este scrisă înaintea lui Dumne- 
zeu, în care sunt raportate faptele bune ale acelora care „se tem de 
Domnul şi cinstesc Numele Lui“ (Maleahi 3, 16). Cuvintele lor de 
credinţă, faptele lor de iubire sunt scrise în ceruri. Neemia se referă 
la aceasta atunci când spune: „Adu-ţi aminte de mine, Dumnezeule, 
... ŞI nu uita faptele mele evlavioase făcute pentru Casa Dumnezeului 
meu“ (Neemia 13, 14). În cartea aducerii aminte a lui Dumnezeu 
este imortalizată orice faptă de dreptate. Acolo se înregistrează cu 
credincioşie orice ispită căreia i s-a rezistat, orice păcat biruit, orice 
cuvânt de milă duioasă care a fost exprimat. Şi orice faptă de jertfire, 
orice suferinţă şi orice durere suportată pentru Hristos sunt raportate 
acolo. Psalmistul spune: „Tu numeri paşii vieţii mele de pribeag; 


În faţa raportului vieţii 413 


pune-mi lacrimile în burduful Tău: nu sunt ele scrise în cartea Ta?“ 
(Psalmii 56, 8) 

Există şi un raport al păcatelor oamenilor. „Căci Dumnezeu 
va aduce orice faptă la judecată, şi judecata aceasta se va face cu 
privire la tot ce este ascuns, fie bine, fie rău“ (Eclesiastul 12,14). 
„Vă spun că, în ziua judecății, oamenii vor da socoteală de orice 
cuvânt nefolositor, pe care-l vor fi rostit“. Mântuitorul spune: „Căci 
din cuvintele tale vei fi scos fără vină, şi din cuvintele tale vei fi 
osândit“ (Matei 12, 36.37). Planurile şi motivele ascunse apar în 
acest registru care nu greşeşte; căci Dumnezeu „va aduce la lumină 
lucrurile ascunse ale întunericului şi va da pe faţă gândurile inimii“ 
(| Corinteni 4, 5). „Iată este scris înaintea Mea ... nelegiuirile voastre 
împreună cu nelegiuirile părinţilor voştri — zice Domnul“ (Isaia 65, 
6.7, tr. eng.). 

Lucrarea fiecărui om este trecută în revistă înaintea lui Dum- 
nezeu şi înregistrată la credincioşie sau necredincioşie. În dreptul 
fiecărui nume din cărțile cerului, este trecută cu o exactitate teri- 
bilă orice cuvânt rău, orice faptă egoistă, orice datorie neîndeplinită 
şi orice păcat ascuns, orice prefăcătorie iscusită. Avertizănile sau 
mustrările trimise de cer, dar neglijate, clipele risipite, ocaziile ne- 
folosite, influenţa exercitată spre bine sau spre rău, cu rezultatele ei 
îndepărtate, toate sunt înregistrate de îngerul raportor. 

Legea lui Dumnezeu este măsura prin care vor fi judecate carac- 
terele şi vieţile oamenilor. Înțeleptul zice: „Teme-te de Dumnezeu 
şi păzeşte poruncile Lui. Aceasta este datoria oricărui om. Căci 
Dumnezeu va aduce orice faptă la judecată“ (Eclesiastul 12, 13.14). 
Apostolul Iacov îi îndemna pe fraţi: „Să vorbiţi şi să lucraţi ca nişte 
oameni care au să fie judecaţi de o lege a slobozeniei“ (lacob 2, 12). 

Aceia care la judecată sunt „socotiți vrednici“ vor avea parte 
de învierea drepţilor. Isus spunea: „dar cei ce vor fi găsiţi vrednici 
să aibă parte de veacul viitor şi de învierea dintre cei morţi ... vor 
fi ca îngerii. Şi vor fi fiii lui Dumnezeu, fiind fii ai învierii“ (Luca 
20, 35.30). Şi mai spunea: „şi vor ieşi afară din ele. Cei ce au făcut 
binele, vor învia pentru viaţă“ (loan 5, 29). Drepţii cei morţi nu vor fi 
înviaţi decât după judecata la care vor fi socotiți vrednici de „înviere 
şi viaţă“. De aceea, nu vor fi prezenţi în persoană la tribunal atunci 
când sunt cercetate rapoartele şi când cazul lor este hotărât. 

Isus Se va arăta ca apărător al lor, pentru a mijloci în favoarea 
lor înaintea lui Dumnezeu. „Dacă cineva a păcătuit, avem la Tatăl un 
Mijlocitor, pe Isus Hristos cel neprihănit“ (1 loan 2, 1). „Căci Hristos 
n-a intrat într-un locaş de închinare făcut de mână omenească, ca să 
Se înfăţişeze acum, pentru noi înaintea lui Dumnezeu.“ „De aceea 
şi poate să mântuiască în chip desăvârşit pe cei ce se apropie de 
Dumnezeu prin El, pentru că trăieşte pururea ca să mijlocească 
pentru ei“ (Evrei 9, 24; 7, 25). 

Când cărţile cu rapoarte sunt deschise la judecată, viaţa tuturor 
acelora care au crezut în Isus trece prin faţa lui Dumnezeu. Începând 
cu aceia care au trăit la început pe pământ, Apărătorul nostru prezintă 
cazurile fiecărei generaţii, unul după altul, şi judecata se încheie cu 
cei vii. Fiecare nume este amintit, fiecare caz este cercetat cu atenţie. 
Nume sunt primite şi nume sunt respinse. Dacă mai sunt păcate 
rămase în cărţi, de care oamenii nu s-au pocăit şi nu sunt iertate, 
numele lor sunt şterse din cartea vieţii, iar raportul faptelor bune 
este şters din cartea de amintire a lui Dumnezeu. Domnul i-a spus 
lui Moise: „Pe acela care a păcătuit împotriva Mea îl voi şterge din 
cartea Mea“ (Exod 32:33). Iar proorocul Ezechiel spune: „Însă dacă 
cel neprihănit se abate de la neprihănirea lui şi săvârşeşte nelegiuirea, 
toată neprihănirea lui va fi uitată“ (Ezechiel 18, 24). 

Pentru toţi aceia care s-au pocăit cu adevărat de păcat şi prin 
credinţă au apelat la sângele lui Hristos ca jertfă ispăşitoare, s-a 
scris iertare în dreptul numelui lor în cărţile cerului; pentru că au 
devenit părtaşi ai neprihănirii lui Hristos, iar caracterele lor sunt în 
armonie cu Legea lui Dumnezeu, păcatele lor vor fi şterse, iar ei vor 
fi socotiți vrednici de viaţa veşnică. Domnul declară prin profetul 
Isaia: „Eu, Eu îţi şterg fărădelegile, pentru Mine, şi nu-Mi voi mai 
aduce aminte de păcatele tale“ (Isaia 43, 25). Isus spune: „Cel ce va 
birui, va fi îmbrăcat astfel în haine albe. Nu-i voi şterge nicidecum 
numele din cartea vieţii, şi voi mărturisi numele lui înaintea Tată- 
lui Meu şi înaintea îngerilor Lui“. „De aceea, pe orişicine Mă va 
mărturisi înaintea oamenilor, îl voi mărturisi şi Eu înaintea Tatălui 
Meu care este în ceruri; dar de oricine se va lepăda de Mine înaintea 
oamenilor, Mă voi lepăda şi Eu înaintea Tatălui Meu care este în 
ceruri“ (Apocalipsa 3, 5; Matei 10, 32.33). 

Interesul cel mai profund manifestat printre oameni faţă de hotă- 
rârile tribunalelor pământeşti reprezintă foarte slab interesul din cur- 

tile cereşti atunci când numele scrise în cartea vieţii vin la cercetare 
înaintea Judecătorului a tot pământul. Mijlocitorul divin pledează 
ca toţi aceia care au biruit, prin credinţa în sângele Său, să fie iertaţi 
de nelegiuirile lor, să fie readuşi în căminul lor din Paradis şi să 
fie încoronați ca împreună-moştenitori cu El la „vechea stăpânire“ 
(Mica 4, 8). În străduinţele lui de a amăgi şi a ispiti neamul omenesc, 
Satana a plănuit să zădărnicească planul lui Dumnezeu făcut la crea- 
rea omului; dar Hristos cere ca acest plan să fie adus la îndeplinire ca 
şi cum omul n-ar fi păcătuit niciodată. El cere pentru poporul Său nu 
numai iertare deplină şi îndreptăţire desăvârşită, ci şi o împărtăşire 
de slava Sa şi un loc pe tronul Său. 

În timp ce Isus mijloceşte pentru supuşii harului Său, Satana îi 
acuză înaintea lui Dumnezeu ca fiind călcători ai Legii. Marele amă- 
gitor a căutat să-i aducă la necredinţă, să-i facă să piardă încrederea 
în Dumnezeu, să-i despartă de dragostea Sa şi să calce Legea. Acum 
el arată către raportul vieţii lor, la defectele lor de caracter, la lipsa 
lor de asemănare cu Hristos, care L-a dezonorat pe Răscumpărătorul 
lor, la toate păcatele pe care el i-a ispitit să le săvârşească, şi din 
cauza aceasta el îi pretinde ca supuşi ai lui. 

Isus nu le scuză păcatele, dar arată către pocăinţa lor, către cre- 
dinţa lor şi, cerând iertare în favoarea lor, Îşi înalţă mâinile rănite 
înaintea Tatălui şi a îngerilor sfinţi, spunând: Îi cunosc pe nume, 
i-am săpat pe palmele Mele. „Jertfele plăcute lui Dumnezeu sunt 
un duh zdrobit; Dumnezeule, Tu nu dispreţuieşti o inimă zdrobită 
şi mâhnită“ (Psalmii 51, 17). Iar pârâşului poporului Său îi spune: 
„Domnul să te mustre, Satano! Domnul să te mustre, El care a ales 
Ierusalimul! Nu este el... un tăciune scos din foc?“ (Zaharia 3, 2). 
Hristos îi va îmbrăca pe cei credincioşi cu neprihănirea Sa, pentru 
a putea prezenta înaintea Tatălui „o biserică slăvită, fără pată, fără 
zbârcitură sau altceva de felul acesta“ (Efeseni 5, 27). Numele lor 
sunt scrise în cartea vieţii şi despre ei stă scris: „Ei vor merge cu 
Mine îmbrăcaţi în alb, căci sunt vrednici“ (Apocalipsa 3, 4). 

În felul acesta se va împlini deplin făgăduinţa legământului nou, 
care zice: „Le voi ierta nelegiuirea, şi nu-Mi voi mai aduce aminte 
de păcatul lor“. „În zilele acelea, în vremea aceea — zice Domnul 
— se va căuta nelegiuirea lui Israel, şi nu va mai fi, şi păcatul lui 
Iuda şi nu se va mai găsi“ (leremia 31, 34; 50, 20). „În vremea aceea 
odrasla Domnului va fi plină de măreție şi slavă, şi rodul ţării va fi 

plin de strălucire şi frumuseţe pentru cei mântuiţi ai lui Israel. Şi cel 
rămas în Sion, cel lăsat în Ierusalim, se va numi «sfânt», oricine va 
fi scris printre cei vii, la Ierusalim“ (Isaia 4, 2-3). 

Lucrarea judecății de cercetare şi de ştergere a păcatelor trebuie 
îndeplinită înainte de a doua venire a Domnului. Deoarece morţii 
trebuie judecaţi după lucrurile scrise în cărţi, este cu neputinţă ca 
păcatele oamenilor să fie şterse după judecata la care sunt cercetate 
cazurile lor. Dar apostolul Petru spune lămurit că păcatele credincio- 
şilor vor fi şterse „atunci când vor veni vremurile de reînviorare de 
la faţa Domnului şi va trimite pe Isus Hristos“ (Faptele Apostolilor 
3, 19.20). Când se va încheia judecata de cercetare, Hristos va veni 
şi răsplata va fi cu EI, ca să dea fiecăruia după faptele pe care le-a 
făcut. 

În serviciul jertfelor, marele preot, după ce făcea ispăşirea pentru 
Israel, ieşea şi binecuvânta adunarea. Tot astfel Hristos, la încheierea 
lucrării Sale de mijlocire, Se va arăta, „nu în vederea păcatului, ca să 
aducă mântuirea“ (Evrei 9, 28), pentru a binecuvânta poporul Său, 
care aşteaptă, cu viaţă veşnică. Aşa cum preotul îndepărta păcatele 
din sanctuar şi le mărturisea pe capul ţapului, tot astfel şi Hristos va 
aşeza toate aceste păcate asupra lui Satana, iniţiatorul şi instigatorul 
la păcat. Ţapul care purta păcatele lui Israel era trimis „într-un ţinut 
nelocuit“ (Leviticul 16, 22); în acelaşi fel Satana, care poartă vina 
tuturor păcatelor la care a provocat pe poporul lui Dumnezeu să le 
facă, va fi legat pe pământ timp de o mie de ani, care în timpul acesta 
va fi pustiu, fără locuitori, şi va suferi în cele din urmă pedeapsa 
deplină în foc, care îi va distruge pe toţi nelegiuiţii. În felul acesta, 
marele Plan de Mântuire îşi va ajunge împlinirea în eradicarea finală 
a păcatului şi în eliberarea tuturor acelora care au vrut să renunţe la 
fărădelege. 

În timpul rânduit pentru judecată — încheierea celor 2300 de 
zile în anul 1844 — a început lucrarea de cercetare şi de ştergere 
a păcatelor. Toţi aceia care au luat vreodată asupra lor numele lui 
Hristos trebuie să treacă prin lucrarea cercetării. Atât cei vii, Cât şi 
cei morţi sunt judecaţi „după lucrurile care au fost scrise în cărţi, 
după faptele lor“. 

Păcatele pentru care nu s-au pocăit şi n-au fost părăsite nu vor fi 
iertate şi nici şterse din cărţi, ci vor sta ca mărturie împotriva păcă- 
tosului în ziua lui Dumnezeu. Poate că faptele rele au fost săvârşite 

la lumina zilei sau la întunericul nopţii; dar ele au fost deschise 
şi descoperite înaintea Aceluia cu care avem de-a face. Îngerii lui 
Dumnezeu au fost martori la fiecare păcat şi l-au înregistrat în ra- 
poartele care nu greşesc. Păcatul poate fi ascuns, negat, acoperit de 
tată, de mamă, de soţie, de copii şi de prieteni; nimeni altul în afară 
de făptaşul vinovat n-ar putea să aibă nici cea mai slabă bănuială cu 
privire la păcat; dar el este descoperit în faţa inteligenţelor cerului. 
Întunericul nopţii celei mai întunecate, tăinuirea cea mai meşteşu- 
gită nu sunt în stare să acopere nici măcar un gând de cunoaşterea 
Celui veşnic. Dumnezeu are un raport exact cu privire la orice faptă 
nedreaptă şi lucrare necinstită. El nu este indus în eroare de aparenţa 
de evlavie. EI nu face greşeli în aprecierea caracterului. Oamenii pot 
fi înşelaţi de cei stricaţi cu inima, dar Dumnezeu pătrunde prin toate 
prefăcătoriile şi citeşte viaţa interioară. 

Cât de solemn este gândul acesta! Zi după zi, trecând în veşnicie, 
duce cu ea povara rapoartelor pentru cărțile din ceruri. Cuvintele o 
dată rostite şi faptele o dată făcute nu mai pot fi retrase. Îngerii au 
înregistrat atât binele, cât şi răul. Cuceritorul cel mai puternic de pe 
pământ nu poate chema înapoi nici măcar raportul unei singure zile. 
Faptele noastre, cuvintele noastre, chiar şi cele mai ascunse motive, 
toate au greutatea lor în hotărârea viitorului nostru, pentru fericire 
sau nenorocire. Deşi pot fi uitate de noi, ele vor da mărturie pentru 
îndreptăţirea sau pentru condamnarea noastră. 

Aşa după cum trăsăturile feţei sunt reproduse cu o exactitate 
fără greş pe planşeta lăcuită a artistului, tot astfel caracterul este 
reprodus cu credincioşie în cărțile de sus. Şi totuşi cât de puţin 
interes se manifestă cu privire la raportul care trebuie să fie supus 
privirii fiinţelor cereşti. Dacă s-ar putea da la o parte vălul care 
desparte lumea vizibilă de cea invizibilă, iar fiii oamenilor l-ar vedea 
pe îngerul raportor înregistrând orice cuvânt şi faptă cu care va trebui 
să se întâlnească la judecată, câte cuvinte care se rostesc zilnic ar 
rămâne nerostite şi câte fapte ar rămâne nefăcute! 

La judecată va fi cercetat felul în care a fost întrebuințat fiecare 
talant. Cum am folosit capitalul încredinţat de cer? Va primi Dom- 
nul, la venirea Sa, ce I se cuvine cu dobândă? Am întrebuințat noi 
puterile încredințate nouă, ale braţului, ale inimii şi ale creierului, 
spre slava lui Dumnezeu şi spre binecuvântarea lumii? Cum am 
folosit timpul, condeiul, glasul, banii, influenţa? Ce am făcut pentru 

Hristos în persoana săracului, a celui îndurerat, a orfanului sau a 
văduvei? Dumnezeu ne-a făcut depozitarii Cuvântului Său sfânt; ce 
am făcut cu lumina şi cu adevărul pe care le-am primit pentru a-i 
face pe oameni înţelepţi spre mântuire? Nici o valoare nu are doar 
mărturisirea „credinţei în Hristos“; numai dragostea care se arată 
prin fapte este socotită autentică. Totuşi numai dragostea este aceea 
care dă valoare fiecărei fapte în ochii cerului. Tot ce este făcut din 
dragoste, oricât de neînsemnat ar părea în aprecierea oamenilor, este 
primit şi răsplătit de Dumnezeu. 

Egoismul ascuns al oamenilor este descoperit în cărțile din ceruri. 
Acolo se găseşte raportul datoriilor neîmplinite faţă de semenii lor, 
de uitare a cererilor Mântuitorului. Acolo se va vedea cât de adesea 
i-au fost date lui Satana timpul, gândul şi puterea care Îi aparţin 
lui Hristos. Trist este raportul pe care îl duc îngerii în ceruri. Fiinţe 
inteligente, care pretind că Îl urmează pe Hristos, sunt preocupate în 
câştigarea de averi pământeşti sau în procurarea de plăceri lumești. 
Bani, timp şi putere se jertfesc pentru etalare şi pentru îngăduinţă 
de sine; însă momentele devotate rugăciunii, cercetării Scripturilor, 
umilirii sufletului şi mărturisirii păcatelor sunt puţine. 

Satana inventează nenumărate planuri pentru a ne ocupa mintea, 
aşa ca ea să nu stăruie asupra lucrării pe care ar trebui să o cunoaştem 
foarte bine. Arhiamăgitorul urăşte adevărurile mari, care scot în 
evidenţă o jertfă ispăşitoare şi un Mijlocitor puternic. El ştie că, în 
ceea ce-l priveşte, totul depinde de abaterea minţilor de la Isus şi de 
la adevărul Său. 

Aceia care vor să se împărtăşească de meritele mijlocirii Sale nu 
trebuie să îngăduie nimănui să se amestece în datoria lor faţă de o 
sfinţenie desăvârşită, în temere de Dumnezeu. Ceasurile preţioase, 
în loc să fie dedicate plăcerii, expunerii sau căutării de câştiguri, ar 
trebui devotate studiului cu rugăciune stăruitoare a Cuvântului Ade- 
vărului. Subiectul cu privire la Sanctuar şi la judecata de cercetare 
trebuie să fie clar înţeles de către poporul lui Dumnezeu. Toți au 
nevoie de o cunoaştere personală a poziţiei şi a lucrării Marelui lor 
Preot. Altfel, le va fi cu neputinţă să arate credinţa care este absolut 
necesară în vremea aceasta sau să ocupe locul pe care Dumnezeu 
doreşte ca ei să-l ocupe. Fiecare are un suflet de câştigat sau de 
pierdut. Fiecare are un caz ce trebuie să se înfăţişeze înaintea barei 
de judecată a lui Dumnezeu. Fiecare trebuie să se întâlnească faţă în 

faţă cu Judecătorul cel mare. Cât de important este deci ca fiecare 
minte să contemple cât mai des scena solemnă în care se va ţine ju- 
decata şi se vor deschide cărţile, când, aşa cum spune Daniel, fiecare 
trebuie să-şi primească plata la sfârşitul zilelor. 

Toţi aceia care au primit lumină cu privire la acest subiect trebuie 
să dea mărturie despre adevărurile mari pe care Dumnezeu le-a 
încredinţat lor. Sanctuarul din ceruri este chiar centrul lucrării lui 
Hristos în favoarea oamenilor. El cuprinde orice suflet care trăieşte 
pe pământ. El deschide privirii Planul de Mântuire, aducându-ne 
foarte aproape de încheierea vremii şi descoperindu-ne sfârşitul plin 
de biruinţă, în lupta dintre neprihănire şi păcat. Este de o importanţă 
copleşitoare ca toţi să cerceteze cu grijă aceste subiecte şi să fie în 
stare să dea un răspuns oricui le cere socoteală de nădejdea care este 
în ei. 

Mijlocirea lui Hristos în favoarea omului, din Sanctuarul de sus, 
este tot atât de importantă, pentru Planul de Mântuire, ca moartea Sa 
pe cruce. Prin moartea Sa, El a început acea lucrare, pe care, după 
înviere, S-a înălţat să o desăvârşească în ceruri. Trebuie să intrăm 
prin credinţă dincolo de perdea, „unde Isus a intrat pentru noi ca 
înainte-mergător“ (Evrei 6, 20). Acolo se reflectă lumina de la crucea 
de pe Calvar. Acolo putem câştiga o înţelegere mai clară a tainelor 
mântuirii. Mântuirea omului a fost adusă la îndeplinire cu un preţ 
infinit pentru cer; jertfa adusă împlineşte cererile cele mai mari ale 
Legii lui Dumnezeu călcate de om. Isus a deschis calea către tronul 
Tatălui şi, prin mijlocirea Sa, dorinţa sinceră a tuturor acelora care 
vin la El în credinţă poate fi prezentată înaintea lui Dumnezeu. 

„Cine îşi ascunde fărădelegile, nu propăşeşte, dar cine le măr- 
turiseşte şi se lasă de ele, capătă îndurare“ (Proverbe 28, 13). Dacă 
aceia care îşi ascund şi îşi scuză păcatele ar vedea cum se bucură 
Satana de ei, cum le reproşează Domnului Hristos şi sfinților îngeri, 
arătând spre viaţa lor, s-ar grăbi să-şi mărturisească păcatele şi să 
le părăsească. Prin defectele de caracter, Satana lucrează pentru a 
pune stăpânire pe toată fiinţa şi el ştie că, dacă aceste defecte sunt 
cultivate, va avea succes. De aceea el caută fără încetare să-i amă- 
gească pe urmaşii lui Hristos cu sofisticăria lui fatală că ei nu pot 
fi biruitori. Dar Isus mijloceşte în favoarea lor cu mâinile Sale ră- 
nite, cu trupul Său zdrobit şi declară tuturor acelora care Îl urmează: 
„Harul Meu îţi este de ajuns“ (2 Corinteni 12, 9). „Luaţi jugul Meu 

asupra voastră, şi învăţaţi de la Mine, căci Eu sunt blând şi smerit cu 
inima; şi veţi găsi odihnă pentru sufletele voastre. Căci jugul Meu 
este bun, şi sarcina Mea este uşoară“ (Matei 11, 29.30). Nimeni deci 
să nu socotească defectele sale ca fiind de nevindecat. Dumnezeu va 
da credinţă şi har pentru a le învinge. 

Trăim acum în ziua cea mare de ispăşire. În serviciul simbolic, 
atunci când marele preot făcea ispăşire pentru Israel, tuturor li se 
cerea să-şi întristeze sufletele prin pocăință de păcat şi prin umilire 
înaintea lui Dumnezeu, ca să nu fie nimiciţi din poporul lui Dum- 
nezeu. În acelaşi fel, toţi aceia care vor ca numele lor să rămână în 
cartea vieţii trebuie ca acum, în puţinele zile de har care au mai ră- 
mas, să-şi umilească sufletele înaintea lui Dumnezeu prin întristarea 
pentru păcat şi prin pocăință adevărată. Trebuie să se dea pe faţă 
o cercetare de inimă profundă şi sinceră. Spiritul uşuratic şi frivol, 
îngăduit de atâţia care pretind că sunt creştini, trebuie îndepărtat. 
În faţa tuturor acelora care vor să-şi supună înclinațiile rele ce vor 
să stăpânească, stă o luptă stăruitoare. Lucrarea de pregătire este o 
lucrare personală. Nu suntem mântuiţi în grup. Curăţia şi devoţiunea 
unuia nu vor împlini lipsa acestor calităţi la altul. Chiar dacă toate 
popoarele trebuie să treacă prin faţa judecăţi lui Dumnezeu, El va 
cerceta cazul fiecăruia în parte cu tot atâta atenţie ca şi când n-ar mai 
exista altă fiinţă pe pământ. Fiecare trebuie să fie încercat şi dovedit 
fără pată sau zbârcitură sau altceva de felul acesta. 

Solemne sunt scenele legate de încheierea lucrării de ispăşire. 
Interesele care se cuprind în ea sunt copleşitoare. Judecata are loc 
acum în Sanctuarul de sus. Această lucrare continuă timp de mulţi 
ani. În curând — nimeni nu ştie cât de curând — ea va ajunge la 
cei vii. În prezenţa înfricoşătoare a lui Dumnezeu, viaţa noastră 
trebuie să vină la cercetare. În această vreme, mai presus de orice, se 
cuvine ca fiecare suflet să ia seama la avertizarea lui Hristos: „Luaţi 
seama, vegheaţi şi rugaţi-vă; căci nu ştiţi când va veni vremea aceea“ 
(Marcu 13, 33). „Dacă nu vegheaţi, voi veni ca un hoţ, şi nu vei şti 
în care ceas voi veni peste tine“ (Apocalipsa 3, 3). 

Când lucrarea judecății de cercetare se încheie, soarta tuturor va fi 
hotărâtă pentru viaţă sau pentru moarte. Timpul de har se încheie cu 
puţin înainte de venirea Domnului pe norii cerului. Hristos, privind 
la timpul acesta, spune în cartea Apocalipsei: „Cine este nedrept, 
să fie nedrept şi mai departe; cine este întinat, să se întineze şi mai 

departe; cine este fără prihană să trăiască şi mai departe fără prihană. 
Şi cine este sfânt, să se sfințească şi mai departe! Iată, Eu vin curând; 
şi răsplata Mea este cu Mine, ca să dau fiecăruia după fapta Lui“ 
(Apocalipsa 22, 11.12). 

Atât cel neprihănit, cât şi cel păcătos vor trăi împreună pe pământ 
în starea lor muritoare — oamenii vor sădi şi vor clădi, vor mânca şi 
vor bea, neştiind că hotărârea finală şi irevocabilă a fost pronunţată în 
Sanctuarul de sus. Înainte de potop, după ce Noe a intrat în corabie, 
Dumnezeu l-a închis înăuntru, iar pe cei păcătoşi, afară; dar, timp 
de şapte zile, oamenii, neştiind că soarta lor a fost pecetluită, şi-au 
continuat viaţa fără grijă şi iubitoare de plăceri şi şi-au bătut joc de 
avertismentele cu privire la judecata care se apropia. „Tot aşa, spune 
Mântuitorul, va fi şi la venirea Fiului omului“ (Matei 24, 39). Pe 
tăcute şi pe neobservate, la fel ca hoţul în miez de noapte, va veni 
ora hotărâtoare, care va stabili soarta fiecărui om, retragerea finală a 
darului milei de la oamenii vinovaţi. 

„Vegheaţi deci ... ca nu cumva, venind pe neaşteptate, să vă 
găsească dormind“ (Marcu 13, 35.36). Este primejdioasă starea 
acelora care, obosiţi de veghere, se întorc la atracțiile lumii. În timp 
ce omul de afaceri este captivat de urmărirea câştigului, în timp ce 
iubitorul de plăceri caută satisfacerea poftelor, în timp ce fiica modei 
îşi aranjează podoabele, s-ar putea ca în ceasul acela Judecătorul 
întregului pământ să rostească sentinţa: „Ai fost cântărit în cumpănă 
şi ai fost găsit prea uşor“ (Daniel 5, 27). 

Originea păcatului — şi motivul existenţei lui constituie, pen- 
tru multe minţi, un izvor de mare încurcătură. Oamenii văd lucrarea 
răului, cu urmările lui grozave de vai şi distrugere, şi se întreabă 
cum pot exista toate acestea sub conducerea Aceluia care este ne- 
mărginit în înţelepciune, în putere şi în dragoste. lată o taină căreia 
nu-i găsesc nici o explicaţie. În nesiguranța şi îndoiala lor, sunt orbi 
faţă de adevărurile descoperite lămurit în Cuvântul lui Dumnezeu şi 
esenţiale pentru mântuire. Sunt unii care, în căutarea lor cu privire la 
existenţa păcatului, încearcă să cerceteze ceea ce Dumnezeu nu le-a 
descoperit; şi ca urmare nu găsesc nici o rezolvare pentru greutăţile 
lor; şi unii ca aceştia, mânaţi de dispoziţia de a se îndoi şi de a căuta 
nepotriviri, fac din aceasta o scuză pentru lepădarea cuvintelor Sfin- 
telor Scripturi. Alţii însă nu ajung la nici o înţelegere multumitoare a 
marii probleme a răului din cauză că tradiţia şi interpretarea greşită 
au întunecat învăţătura Bibliei cu privire la caracterul lui Dumnezeu, 
la natura guvernării Sale şi la modul în care El tratează păcatul. 

Este cu neputinţă să explicăm originea păcatului, pentru a da un 
motiv existenţei. Cu toate acestea, se pot înţelege suficient atât ori- 
ginea lui, cât şi măsurile luate cu privire la soarta finală a păcatului, 
măsuri care descoperă pe deplin dreptatea şi mila lui Dumnezeu în 
toate procedeele Sale cu păcatul. Nimic nu este mai clar explicat în 
Scripturi decât că Dumnezeu n-a fost în nici o privinţă răspunzător 
de apariţia păcatului; că n-a fost o retragere arbitrară a harului divin, 
nici o lipsă în conducerea divină, care să dea ocazie la apariţia răz- 
vrăurii. Păcatul este un intrus, pentru a cărui existenţă nu se poate 
da nici o explicaţie. El este tainic, de neexplicat; a-l scuza înseamnă 
a-l apăra. Dacă s-ar putea găsi o scuză pentru el sau vreo cauză 
a existenţei lui, ar înceta să mai fie păcat. Unica definiţie pe care 
o putem da păcatului este aceea pe care o găsim în Cuvântul lui 
Dumnezeu; el „este călcarea Legii; este acţiunea unui principiu în 
luptă cu Legea cea mare a dragostei, care este temelia guvernării 
divine. 

Înainte de apariţia păcatului, în întregul univers era pace şi bucu- 
rie. Totul era în armonie desăvârşită cu voinţa Creatorului. Iubirea 
faţă de Dumnezeu era supremă, iar iubirea omului faţă de om era 
nepărtinitoare. Hristos, Cuvântul, singurul născut al lui Dumnezeu, 
era una cu Tatăl cel veşnic — una în natură, în caracter şi în scop 
— singura Fiinţă din tot Universul care putea intra în sfaturile şi în 
planurile lui Dumnezeu. Prin Hristos, Tatăl a realizat cererea tuturor 
ființelor cereşti. „Prin El au fost făcute toate lucrurile care sunt în 
ceruri; fie scaune de domnii, fie dregătorii, fie stăpâniri“ (Coloseni 
1,16) şi tot cerul dădea ascultare lui Hristos în aceeaşi măsură ca şi 
Tatălui. 

Legea iubirii fiind temelia guvernării lui Dumnezeu, fericirea 
tuturor fiinţelor create depindea de asentimentul lor desăvârşit faţă de 
marile principii ale dreptăţii. Dumnezeu doreşte de la toate făpturile 
Sale o slujire din dragoste — un omagiu care izvorăşte dintr-o 
apreciere inteligentă a caracterului Său. El nu găseşte plăcere într-o 
slujire silită şi, ca urmare, dă tuturor libertatea de voinţă, ca să-l 
aducă o slujire de bunăvoie. 

Dar a apărut cineva care a ales să pervertească această libertate. 
Păcatul şi-a avut originea în acela care, după Hristos, fusese cel mai 
onorat de Dumnezeu şi care stătea în cea mai înaltă poziţie de putere 
şi de slavă printre locuitorii cerului. Înainte de cădere, Lucifer era 
primul dintre heruvimii ocrotitori, sfânt şi nepătat. „Aşa vorbeşte 
Domnul Dumnezeu: Ajunseseşi la cea mai înaltă desăvârşire, erai 
plin de înţelepciune şi desăvârşit în frumuseţe. Stăteai în Eden, gră- 
dina lui Dumnezeu şi erai acoperit cu tot felul de pietre scumpe.... 
Erai un heruvim ocrotitor, cu aripile întinse; te pusesem pe muntele 
cel sfânt al lui Dumnezeu şi umblai prin mijlocul pietrelor scânteie- 
toare. Ai fost fără prihană în căile tale, din ziua când ai fost făcut, 
până în ziua când s-a găsit nelegiuirea în tine“ (Ezechiel 28, 12-15). 

Lucifer ar fi putut rămâne în graţia lui Dumnezeu, iubit şi onorat 
de oştile îngereşti, punându-și la lucru puterile nobile pentru a- 
i binecuvânta pe alţii şi a-L slăvi pe Făcătorul său. Dar profetul 
spune: „i s-a îngâmfat inima din pricina frumuseţii tale, ţi-ai stricat 
înţelepciunea cu strălucirea ta“ (Ver 17). Puțin câte puţin, Lucifer a 
ajuns să-şi îngăduie dorinţa după înălţare de sine. „Pentru că îţi dai 
ifose ca şi când ai fi Dumnezeu.“ „Tu ziceai în inima ta: ... «îmi voi 
ridica scaunul de domnie mai presus de stelele lui Dumnezeu; voi 

şedea pe muntele adunării ... mă voi sui pe vârful norilor, voi fi ca 
Cel Preaînalt»“ (Ver 6; Isaia 14, 13.14). În loc să caute să-L facă pe 
Dumnezeu cel dintâi în dragostea şi slujirea creaturilor, strădania lui 
Lucifer a fost să le câştige slujirea şi închinarea pentru el. Râvnind 
la onoarea pe care Tatăl cel veşnic o revărsase asupra Fiului Său, 
acest prinţ al îngerilor a aspirat la puterea pe care numai Hristos o 
putea folosi. 

Tot cerul se bucura să reflecte slava Creatorului şi să trâmbiţeze 
lauda Lui. Câtă vreme Dumnezeu fusese onorat în felul acesta, pre- 
tutindeni fusese pace şi veselie. Dar acum armoniile cereşti au fost 
umbrite de o notă discordantă. Slujirea şi înălţarea de sine, contrară 
planului Creatorului, a provocat simţăminte rele în minţile în care 
slava lui Dumnezeu era mai presus de orice. Sfaturile cereşti au 
stăruit pe lângă Lucifer. Fiul lui Dumnezeu i-a prezentat măreţia, 
bunătatea şi dreptatea Creatorului şi natura sfântă şi neschimbătoare 
a Legii Sale. Dumnezeu Însuşi stabilise ordinea în ceruri; aşa că, 
neţinând seama de ea, Lucifer Îl dezonora pe Făcătorul său şi aducea 
ruină asupra lui. Dar avertizarea dată cu milă şi cu o dragoste nemăr- 
ginită n-a făcut decât să trezească un spirit de împotrivire. Astfel, 
Lucifer a îngăduit ca invidia faţă de Hristos să-l stăpânească şi a 
rămas intransigent. 

Mândria şi slava proprie au alimentat dorinţa după supremație. 
Înalta cinstire dată lui Lucifer n-a fost apreciată ca fiind darul lui 
Dumnezeu şi n-a produs nici o recunoştinţă faţă de Creator. El se 
preamărea pe sine în strălucirea şi înălţarea lui şi aspira să fie deo- 
potrivă cu Dumnezeu. Era iubit şi respectat de oştile cereşti. Îngerii 
găseau plăcere să aducă la îndeplinire poruncile lui şi era îmbrăcat 
cu înţelepciune şi cu slavă mai presus de toţi ceilalți. Dar Fiul lui 
Dumnezeu era recunoscut ca Suveran al cerului, una cu Tatăl în pu- 
tere şi în autoritate; Hristos participa la toate sfaturile lui Dumnezeu, 
pe când lui Lucifer nu-i era îngăduit să pătrundă planurile divine. 
„De ce“, întreba acest înger puternic, „să aibă Hristos supremaţia? 
De ce este în felul acesta onorat mai mult decât Lucifer?“ 

Părăsindu-şi locul din prezenţa imediată a lui Dumnezeu, Luci- 
fer a început să răspândească spiritul de nemulţumire printre îngeri. 
Lucrând în taină adâncă şi pentru o vreme ascunzându-şi scopul 
adevărat sub aparenţa respectului faţă de Dumnezeu, a încercat să 
trezească nemulţumirea faţă de legile care guvernau fiinţele cereşti, 

lăsând să se înţeleagă că ele impuneau restricţii care nu erau ne- 
cesare. Din moment ce erau sfinţi, el susţinea că îngerii trebuie 
să asculte de îndemnul conştiinţei lor. Căuta să trezească simpatie 
pentru el, arătând că Dumnezeu pro-cedase nedrept cu el, dându-l 
onoarea supremă lui Hristos. El pretindea că, aspirând la o putere 
şi la o onoare mai mari, nu urmărea înălţarea de sine, ci căuta să 
asigure libertatea pentru toţi locuitorii cerului; că pe calea aceasta ei 
ar putea ajunge la o stare mai înaltă de existenţă. 

Dumnezeu, în mila Sa cea mare, l-a suportat îndelung pe Lucifer. 
Nu l-a îndepărtat imediat din starea lui înălţată atunci când, pentru 
prima oară, şi-a permis un spirit de nemulţumire, nici chiar atunci 
când a început să dea pe faţă pretenţiile lui false înaintea îngerilor 
credincioşi. El a fost menţinut în ceruri multă vreme. Mereu şi 
mereu i s-a oferit iertarea, condiţionată de pocăință şi a supunere. 
Asemenea eforturi, pe care numai iubirea şi înţelepciunea infinită 
le puteau plănui, au fost făcute pentru a-l convinge de rătăcirea lui. 
Spiritul de nemulţumire nu fusese cunoscut niciodată în ceruri. Nici 
chiar Lucifer n-a văzut de la început unde va ajunge; el nu înţelegea 
natura adevărată a simţămintelor lui. Dar atunci când s-a dovedit că 
nemulţumirea lui nu are motiv, Lucifer a fost convins că era greşit, 
că cerinţele divine erau drepte şi că ar fi trebuit să recunoască acest 
lucru înaintea cerului întreg. Dacă atunci ar fi făcut lucrul acesta, 
s-ar fi salvat pe sine şi pe mulţi alţi îngeri. Până atunci nu părăsise 
cu totul supunerea faţă de Dumnezeu. Cu toate că părăsise poziţia 
de heruvim ocrotitor, dacă ar fi vrut să se întoarcă la Dumnezeu, 
recunoscând înţelepciunea Creatorului, şi dacă s-ar fi mulţumit să 
ocupe locul care-i fusese destinat în marele plan al lui Dumnezeu, ar 
fi fost pus iarăşi în slujbă. Dar mândria l-a împiedicat să se supună. El 
şi-a apărat cu insistenţă calea, a susţinut că nu are nevoie de pocăință 
şi s-a angajat cu totul în lupta cea mare împotriva Făcătorului său. 

Toate puterile minţii lui iscusite au fost puse în slujba amăgirii, 
pentru a-şi asigura simpatia îngerilor care fuseseră sub comanda lui. 
Chiar faptul că Hristos îl avertizase şi îl sfătuise a fost interpretat 
pentru a sluji planurilor lui de trădare. Acelora a căror încredere 
plină de iubire îi legase mai strâns de el, Satana le spunea că a fost 
judecat greşit, că poziţia lui nu era respectată şi că libertatea avea 
să-i fie restrânsă. De la prezentarea eronată a cuvintelor lui Hristos 
a trecut la pervertire şi la înşelăciune directă, acuzându-L pe Fiul 

lui Dumnezeu de un plan care să-L umilească înaintea locuitorilor 
cerului. A mai încercat să facă şi o legătură falsă între el şi îngerii 
rămaşi credincioşi. Pe toţi aceia pe care nu i-a putut supune şi nu 
i-a putut aduce cu totul de partea lui i-a acuzat de indiferenţă faţă 
de interesele fiinţelor cereşti. Chiar lucrarea pe care o făcea el o 
punea pe seama acelora care rămăseseră credincioşi lui Dumnezeu. 
Şi, pentru a-şi susţine acuzaţia de nedreptate a lui Dumnezeu faţă 
de el, a recurs la interpretarea tendenţioasă a cuvintelor şi faptelor 
Creatorului. Metoda lui era să-i încurce pe îngeri cu argumente 
subtile cu privire la planurile lui Dumnezeu. A îmbrăcat în mister 
tot ce era simplu şi, printr-o pervertire măiastră, a aruncat îndoială 
asupra declaraţiilor celor mai lămurite ale lui Iehova. Poziţia lui 
înaltă, într-o legătură atât de strânsă cu conducerea divină, a dat mai 
multă putere sofisticăriilor lui şi mulţi au fost induşi în eroare să se 
unească în răzvrătire împreună cu el împotriva autorităţii cerului. 

Dumnezeu, în înţelepciunea Sa, i-a îngăduit lui Satana să-şi 
continue lucrarea, până când spiritul de nemulţumire a avut ca rod 
o revoltă activă. A fost necesar ca planurile lui să se desfăşoare din 
plin, pentru ca natura şi tendinţa lor adevărată să poată fi văzute 
de toţi. Lucifer, heruvimul cel uns, fusese foarte mult înălţat; el era 
mult iubit de fiinţele cereşti, iar influenţa lui asupra lor era puternică. 
Guvernarea lui Dumnezeu îi includea nu numai pe locuitorii cerului, 
ci şi pe toate lumile pe care El le crease; şi Satana cugeta că, dacă 
i-ar fi putut atrage pe îngerii cerului împreună cu el la răscoală, ar fi 
putut atrage şi celelalte lumi. El şi-a prezentat cu măiestrie punctul 
de vedere, folosind înţelepciunea şi denaturarea pentru a-şi atinge 
scopul. Puterea lui de amăgire era foarte mare şi, ascunzându-se sub 
o mască de înşelăciune, câştigase teren. Nici chiar îngerii rămaşi 
credincioşi nu puteau discerne pe deplin caracterul lui şi nici nu 
puteau vedea unde avea să ducă lucrarea lui. 

Satana fusese atât de mult onorat şi toate faptele lui erau atât 
de înveşmântate în taină, încât era greu să se descopere îngerilor 
natura adevărată a lucrării sale. Până ce n-a ajuns la dezvoltarea 
deplină, păcatul n-a părut atât de rău precum era. Deoarece până 
atunci păcatul nu avusese nici un loc în universul lui Dumnezeu, 
ființele sfinte nu aveau nici o idee cu privire la natura şi la răutatea 
lui. Ele nu puteau vedea urmările teribile care aveau să se producă 
drept urmare a lepădării Legii lui Dumnezeu. La început, Satana îşi 

ascunsese lucrarea sub o mărturisire amăgitoare de loialitate faţă 
de Dumnezeu. El pretindea că urmăreşte să promoveze onoarea lui 
Dumnezeu, stabilitatea guvernării Sale şi binele tuturor locuitorilor 
cerului. În timp ce strecura nemulţumirea în mintea îngerilor aflaţi 
sub conducerea lui, făcea cu măiestrie să pară că el caută să îndepăr- 
teze nemulţumirea. Când susţinea că trebuiau făcute schimbări în 
ordinea şi în legile guvernării lui Dumnezeu, făcea aceasta motivând 
că ele erau necesare pentru a păstra armonia în ceruri. 

În procedeele Sale cu păcatul, Dumnezeu a folosit numai drepta- 
tea şi adevărul. Satana putea folosi ceea ce Dumnezeu nu putea — 
linguşirea şi amăgirea. El căuta să falsifice cuvintele lui Dumnezeu 
şi reprezenta eronat planul Său de guvernare înaintea îngerilor, sus- 
ținând că Dumnezeu nu a fost drept atunci când a dat legi şi rânduieli 
locuitorilor cerului; că atunci când cerea supunere şi ascultare de 
la creaturile Sale, căuta numai înălţarea de Sine. De aceea trebuia 
demonstrat înaintea locuitorilor cerului şi ai celorlalte lumi că guver- 
narea lui Dumnezeu era dreaptă, iar Legea Sa era desăvârşită. Satana 
a creat impresia că el căuta să promoveze binele universului. Atât 
caracterul adevărat al uzurpatorului, cât şi scopul lui real trebuiau să 
fie înţelese de toţi. El trebuia să aibă timp pentru a se demasca prin 
lucrurile lui nelegiuite. 

Satana punea pe seama Legii şi guvernării lui Dumnezeu discor- 
dia pe care acţiunea lui o provocase în ceruri. Toate relele, spunea 
el, erau urmarea conducerii divine. El pretindea că scopul lui era să 
îmbunătăţească întocmirile lui Iehova. De aceea, era necesar ca să 
demonstreze natura pretențiilor sale şi să arate efectul schimbărilor 
propuse în Legea divină. Propria lucrare urma să-l condamne. Satana 
pretinsese de la început că nu se răzvrătise. Universul întreg trebuia 
să-l vadă pe amăgitor demascat. 

Chiar şi atunci când s-a hotărât că el nu mai putea rămâne în 
cer, Înţelepciunea Infinită nu l-a distrus pe Satana. Deoarece numai 
slujirea din iubire poate fi primită de Dumnezeu, devotamentul cre- 
aturilor Sale trebuie să se întemeieze pe o convingere cu privire la 
dreptatea şi la mila Sa. Locuitorii cerului şi ai celorlalte lumi, fiind 
nepregătiţi să înţeleagă natura sau consecinţele păcatului, nu puteau 
vedea dreptatea şi mila lui Dumnezeu în distrugerea lui Satana. Dacă 
ar fi fost adus imediat la inexistenţă, ei L-ar fi slujit pe Dumnezeu 
din teamă, şi nu din iubire. Influenţa amăgitorului n-ar fi fost cu 

totul distrusă şi nici spiritul de revoltă n-ar fi fost îndepărtat cu totul. 
Răului trebuia să 1 se îngăduie să ajungă la maturitate. Pentru binele 
universului întreg, de-a lungul veacurilor veşnice, Satana trebuia 
să-şi dezvolte mai deplin principiile, pentru ca acuzaţiile lui aduse 
împotriva guvernării divine să fie văzute de fiinţele create în lumina 
lor adevărată, pentru ca dreptatea şi mila lui Dumnezeu, precum şi 
neschimbabilitatea Legii Sale să fie pentru totdeauna aşezate în afara 
oricărei discuţii. 

Răzvrătirea lui Satana urma să fie o lecţie pentru univers de-a 
lungul veacurilor viitoare, ca o mărturie continuă cu privire la natura 
şi la urmările grozave ale păcatului. Efectul conducerii lui Satana, 
urmările ei asupra îngerilor şi a oamenilor aveau să arate care urmau 
să fie roadele lepădării autorităţii divine. Aceasta trebuia să dea 
mărturie despre faptul că de existenţa guvernării lui Dumnezeu şi a 
Legii Sale depindea bunăstarea tuturor fiinţelor pe care El le crease. 
Astfel, istoria acestei experienţe grozave de răzvrătire urma să fie o 
ocrotire continuă pentru toate inteligenţele sfinte, prevenindu-le să 
mai fie amăgite cu privire la natura fărădelegii, să le ferească de a 
mai săvârşi păcatul şi a suferi pedeapsa pentru el. 

Până la încheierea luptei din ceruri, marele uzurpator a continuat 
să se îndreptăţească. Când i s-a adus la cunoştinţă că trebuia să fie 
alungat din locuinţele strălucite împreună cu toţi simpatizanţii lui, 
atunci conducătorul răsculat şi-a manifestat cu îndrăzneală nemul- 
ţumirea faţă de Legea Creatorului. El şi-a reafirmat susţinerea că 
îngerii nu trebuiau să fie controlaţi, că ei trebuiau lăsaţi să-şi urmeze 
propria voinţă, care avea să-i conducă în mod corect. El a denunţat 
rânduielile divine ca fiind o restrângere a libertății lor şi a declarat 
că scopul lui era să asigure desfiinţarea Legii; că, liberaţi de această 
restricţie, oştile cereşti puteau să intre într-o stare de existenţă mai 
înaltă şi mai slăvită. 

Satana împreună cu oastea sa au aruncat, într-un deplin acord, 
ocara rebeliunii lor asupra lui Hristos, declarând că, dacă n-ar fi 
fost mustraţi, nu s-ar fi răsculat niciodată. Astfel, încăpățânaţ şi 
dispreţuitori în lipsa lor de loialitate, căutând zadarnic să răstoarne 
guvernarea lui Dumnezeu, pretinzând totuşi în mod batjocoritor a fi 
victime nevinovate ale puterii opresoare, marele răzvrătit împreună 
cu cei care-l simpatizau au fost alungaţi în cele din urmă din cer. 

Acelaşi spirit care s-a arătat în rebeliunea din cer inspiră şi rebe- 
lunea de pe pământ. Satana a continuat cu oamenii acelaşi fel de a 
proceda pe care l-a avut şi faţă de îngeri. Duhul lui domneşte astăzi 
în fiii neascultării. Asemenea lui, ei caută să îndepărteze restricţiile 
Legii lui Dumnezeu şi făgăduiesc oamenilor libertatea prin călcarea 
preceptelor ei. Mustrarea păcatului trezeşte încă spiritul urii şi al 
împotrivirii. Când soliile de avertizare ale lui Dumnezeu sunt pre- 
zentate conştiinţei, Satana îi conduce pe oameni să se îndreptăţească 
şi să caute aprobarea altora pentru calea lor păcătoasă. În loc să-şi 
îndrepte greşelile, ei îşi manifestă indignarea faţă de cel care mustră, 
de parcă aceasta ar fi singura cauză a greutăților. Din zilele dreptului 
Abel până în vremea noastră, acesta este spiritul care s-a manifestat 
faţă de aceia care au îndrăznit să mustre păcatul. 

Satana l-a amăgit pe om la păcat prin aceeaşi reprezentare falsă 
a caracterului lui Dumnezeu pe care o practicase în ceruri, făcându- 
L să fie privit ca aspru şi tiranic. Satana l-a dus pe om în păcat 
şi a reuşit să ajungă atât de departe, încât să declare că restricțiile 
nedrepte ale lui Dumnezeu au dus atât la căderea omului, cât şi la 
răzvrătirea lui. 

Dar Cel veşnic a declarat cu privire la Sine: „Domnul Dumnezeu 
este un Dumnezeu plin de îndurare şi milostiv, încet la mânie, plin 
de bunătate şi credincioşie, care îşi ține dragostea până la mii de 
neamuri de oameni, iartă fărădelegile, răzvrătirea şi păcatul, dar nu 
socoteşte pe cel vinovat drept nevinovat“ (Exodul 34,0.7). 

Prin alungarea lui Satana din ceruri, Dumnezeu Şi-a dat pe faţă 
dreptatea şi a păstrat onoarea tronului Său. Dar atunci când omul a 
păcătuit, supunându-se amăgirilor acestui duh decăzut, Dumnezeu a 
dat dovada iubirii Sale, dându-L pe singurul Său Fiu să moară pentru 
neamul omenesc căzut. 

În ispăşire, s-a descoperit caracterul lui Dumnezeu. Argumentul 
cel puternic al crucii demonstrează universului întreg că drumul 
păcatului, pe care Lucifer l-a ales, nu putea fi pus în nici un fel pe 
seama guvernării lui Dumnezeu. 

În lupta dintre Hristos şi Satana, în timpul lucrării pământeşti 
a Mântuitorului, caracterul marelui amăgitor a fost demascat. Ni- 
mic altceva nu l-ar fi putut dezrădăcina atât de mult pe Satana, din 
simpatia îngerilor cereşti şi a întregului univers rămas credincios, 
cum a făcut-o lupta lui cruntă împotriva Mântuitorului lumii. Hula 

îndrăzneață din cererea lui, ca Hristos să i se închine; obrăznicia 
lui îngâmfată, de a-L duce pe vârful muntelui şi pe streaşina tem- 
plului; intenţia lui plină de viclenie când I-a cerut să Se arunce 
de pe înălțimea ameţitoare; răutatea neadormită cu care-L urmărea 
dintr-un loc în altul, inspirând inimile preoţilor şi ale poporului să 
respingă iubirea Sa şi, în cele din urmă, să strige: „Răstigneşte-L! 
Răstigneşte-L!“*; toate acestea au provocat uimirea şi indignarea 
universului. 

Satana a fost acela care a îndemnat lumea să-L respingă pe Hris- 
tos. Prinţul păcatului şi-a exercitat toată puterea şi viclenia pentru 
a-L distruge pe Isus; deoarece a văzut că dragostea şi mila Mântu- 
itorului, simpatia şi grija Lui iubitoare prezentau lumii caracterul 
lui Dumnezeu, Satana a pus în discuţie toate susținerile Fiului lui 
Dumnezeu şi i-a folosit pe oameni ca unelte ale sale, pentru a um- 
ple viaţa Mântuitorului de suferinţă şi de durere. Înşelăciunea şi 
necinstea prin care căutase să zădărnicească lucrarea lui Isus, ura 
manifestată prin copiii neascultării, acuzaţiile lor nemiloase împo- 
triva Aceluia a cărui viaţă era un exemplu de bunătate fără egal, 
toate acestea izvorau dintr-o răzbunare profundă. Focul invidiei şi al 
răutăţii, mocnit până acum, ura şi dorinţa de răzbunare au izbucnit 
pe Calvar împotriva Fiului lui Dumnezeu, în timp ce tot cerul privea 
îngrozit scena. 

Când marea jertfă a fost adusă, Hristos S-a înălţat la cer, refuzând 
adorarea îngerilor până ce nu a prezentat cererea: „Vreau ca acolo 
unde sunt Eu, să fie împreună cu Mine şi aceia pe care Mi i-ai dat 
Tu“ (loan 17, 24). Atunci, cu o iubire şi o putere de nedescris, a 
venit răspunsul de la tronul Tatălui: „Toţi îngerii lui Dumnezeu, să 
Į se închine“ (Evrei 1, 6). Asupra lui Isus nu rămăsese nici o pată. 
Umilirea Lui fiind terminată, jertfa Lui fiind deplină, I s-a dat un 
nume care este mai presus de orice nume. 

Vina lui Satana era acum fără scuză. El îşi dezvăluise adevăratul 
caracter de mincinos şi ucigaş. S-a văzut că acelaşi spirit care îi 
inspirase pe fiii oamenilor care se găseau sub puterea lui ar fi fost 
descoperit, dacă i s-ar fi îngăduit să aibă stăpânire peste locuitorii 
cerului. El susţinuse că neascultarea de Legea lui Dumnezeu ar fi 
adus libertate şi înălţare; dar s-a văzut că a avut ca urmare sclavie şi 
degradare. 

Acuzaţiile mincinoase ale lui Satana, cu privire la caracterul şi 
guvernarea lui Dumnezeu, au apărut acum în adevărata lor lumină. 
El Îl acuzase pe Dumnezeu de înălţare de Sine, atunci când a cerut 
supunere şi ascultare din partea creaturilor Sale, şi declarase că, în 
timp ce Creatorul cerea lepădare de sine de la toţi ceilalți, El nu 
practicase jertfire de sine şi nu făcuse nici un sacrificiu. Acum s-a 
văzut că, pentru mântuirea neamului omenesc căzut, Conducătorul 
universului făcuse sacrificiul cel mai mare pe care-l putea face iu- 
birea; căci „Dumnezeu era în Hristos împăcând lumea cu Sine“ (2 
Corinteni 5, 19). S-a mai văzut că, în timp ce Lucifer deschisese 
uşa pentru intrarea păcatului prin dorinţa lui de onoare şi întâietate, 
Hristos, pentru a distruge păcatul, Se umilise şi Se făcuse ascultător 
până la moarte. 

Dumnezeu Şi-a arătat dezaprobarea faţă de principiile rebeliunii. 
Tot cerul a văzut dreptatea Sa descoperită atât în condamnarea lui 
Satana, cât şi în răscumpărarea omului. Lucifer declarase că, dacă 
Legea lui Dumnezeu este de neschimbat, iar pedeapsa nu putea fi 
înlăturată, orice călcător al ei trebuia să fie pe veci lipsit de favoarea 
Creatorului. El pretindea ca neamul omenesc păcătos să fie aşezat în 
afara mântuirii şi prin aceasta să fie prada lui de drept. Dar moartea 
lui Hristos era un argument în favoarea omului, care nu putea fi 
înfrânt. 

Pedeapsa Legii a căzut peste Acela care era egal cu Dumnezeu, 
iar omul avea posibilitatea să primească neprihănirea lui Hristos şi, 
printr-o viaţă de pocăință şi de umilinţă, să biruie, aşa cum Fiul lui 
Dumnezeu a triumfat asupra puterii lui Satana. Aşa că Dumnezeu 
este drept şi în acelaşi timp poate să-l îndreptăţească pe acela care 
crede în Isus. 

Dar Hristos a venit pe pământ nu numai să aducă la îndeplinire 
mântuirea omului, să sufere şi să moară. El a venit să „vestească o 
lege mare şi minunată“. Nu numai pentru ca locuitorii acestui pământ 
să privească Legea aşa cum ar trebui privită, ci ca să se demonstreze 
lumilor din univers că Legea lui Dumnezeu este de neschimbat. 
Dacă cerinţele ei ar fi putut să fie înlăturate, atunci n-ar fi fost nevoie 
ca Fiul lui Dumnezeu să-şi dea viaţa ca jertfă de ispăşire pentru 
călcarea ei. Iar jertfa la care I-a îndemnat iubirea infinită pe Tatăl şi 
pe Fiul, ca păcătoşii să fie mântuiţi, demonstrează întregului univers 

— nimic mai puțin decât acest plan de ispășire nefiind suficient — 
că dreptatea şi mila sunt temelia Legii şi guvernării lui Dumnezeu. 

În aducerea la îndeplinire a judecății finale, se va vedea că nu 
există nici un motiv pentru existenţa păcatului. Când Judecătorul a 
tot pământul îl va întreba pe Satana: „De ce te-ai răzvrătit împotriva 
Mea şi M-ai jefuit de supuşii Împărăției Mele?“, iniţiatorul păcatului 
nu va putea aduce vreo scuză. Orice gură va fi închisă şi toate oştile 
răzvrăurii vor fi fără cuvânt. 

Crucea de pe Calvar, în timp ce declară Legea ca fiind de ne- 
schimbat, face cunoscut universului că plata păcatului este moartea. 
În strigătul de moarte al Mântuitorului „S-a sfârşit“, a bătut clopotul 
de moarte al lui Satana. Marea luptă care durase atâta vreme s-a 
hotărât atunci, iar curățirea finală a păcatului a fost asigurată. Fiul lui 
Dumnezeu a trecut prin porţile mormântului, pentru ca „prin moarte 
să nimicească pe acela care avea puterea morţii, pe diavolul“ (Evrei 
2, 14). Dorinţa lui Lucifer după înălţare de sine îl făcuse să spună: 
„Îmi voi înălța tronul mai presus de stelele lui Dumnezeu... Voi fi 
ca Cel Preaînalt“. Dar Dumnezeu declară: „Te voi face ca cenuşa 
pe pământ.... şi niciodată nu vei mai fi“ (Isaia 14, 13.14; Ezechiel 
28, 18.19). „Căci iată, vine ziua, care va arde ca un cuptor! Toţi cei 
trufaşi şi toţi cei răi, vor fi ca miriştea; ziua care vine îi va arde, 
zice Domnul oştirilor, şi nu le va lăsa nici rădăcină, nici ramură“ 
(Maleahi 4,1). 

Întregul univers va fi martor cu privire la natura şi la urmările 
păcatului. Şi distrugerea lui totală, care la început ar fi provocat în- 
gerilor frică, iar lui Dumnezeu dezonoare, va îndreptăţi acum iubirea 
Sa şi-l va restabili onoarea în faţa universului fiinţelor care-şi găseau 
plăcerea să facă voia Sa şi în a căror inimă este Legea Sa. Niciodată 
nu va mai fi păcatul. Cuvântul Domnului spune: „Nenorocirea nu 
vine de două ori“ (Naum 1, 9). Legea lui Dumnezeu, pe care Satana 
a declarat-o a fi un jug al robiei, va fi cinstită ca lege a libertăţii. O 
creaţiune încercată şi trecută prin experienţe nu va mai fi niciodată 
îndepărtată de la supunerea faţă de Acela al cărui caracter a fost de- 
plin descoperit înaintea lor, ca fiind iubire nepătrunsă şi înţelepciune 
infinită. 


Capitolul 30 — Vrăjmăşia dintre om şi Satana 


„Vrăjmăşie voi pune între tine şi femeie, între sămânţa ta şi 
sămânţa ei. Aceasta îţi va zdrobi capul şi tu îi vei zdrobi călcâiul.“ 
(Geneza 3, 15). Sentința divină pronunţată împotriva lui Satana după 
căderea omului era la rândul ei o profeție, cuprinzând toate veacurile 
până la sfârțitul timpului şi prevestind marele conflict care urma 
să angajeze toate rasele de oameni ce aveau să locuiască pe faţa 
pământului. 

Dumnezeu spune: — „Voi pune vrăjmăşie“. Această vrăjmăşie 
nu se arată în mod natural. Când omul a călcat Legea divină, firea 
lui a devenit păcătoasă şi el era în armonie, şi nu în luptă cu Satana. 
În mod natural, nu există vrăjmăşie între omul păcătos şi începătorul 
păcatului. Amândoi au devenit răi prin apostazie. Cel decăzut nu-şi 
găseşte odihnă niciodată, în afară de cazul când câştigă simpatie şi 
sprijin, făcându-i şi pe alţii să-i urmeze exemplul. Pentru motivul 
acesta, îngerii căzuţi şi oamenii nelegiuiţi se unesc într-o tovărăşie 
disperată. Dacă Dumnezeu n-ar fi intervenit în mod deosebit, Satana 
şi omul s-ar fi unit într-o alianţă împotriva cerului; şi, în loc să 
nutrească vrăjmăşie contra lui Satana, întreaga familie omenească 
s-ar fi unit în împotrivire contra lui Dumnezeu. 

Satana l-a dus pe om la păcat, aşa cum i-a făcut pe îngeri să 
se răzvrătească, pentru a-şi asigura în felul acesta colaborarea în 
lupta lui împotriva cerului. Între el şi îngerii căzuţi n-a fost nici o 
deosebire în ceea ce priveşte ura lor faţă de Hristos; în timp ce toate 
celelalte puncte erau în discordie, ei erau strâns uniţi în opoziţia 
lor contra autorităţii Conducătorului universului. Dar când Satana 
a auzit declaraţia că avea să fie vrăjmăşie între el şi femeie, între 
sămânţa lui şi sămânţa ei, a ştiut că eforturile lui pentru a corupe 
firea omenească urmau să fie zădărnicite; că prin anumite mijloace 
omul avea să fie în stare să reziste puterii sale. 

Vrăjmăşia lui Satana împotriva neamului omenesc este aprinsă 
pentru că, prin Hristos, el este obiectul iubirii şi grijii lui Dumne- 
zeu. El doreşte să zădărnicească planul divin pentru răscumpărarea 


433 


[506] 


434 Tragedia veacurilor 


omului, ca să arunce dezonoare asupra lui Dumnezeu, desfigurând 
şi întinând lucrarea mâinilor Sale; el voia să producă amărăciune 
în ceruri şi să umple pământul de blestem şi pustiure. Şi el arată 
tot acest rău ca fiind urmarea lucrării lui Dumnezeu prin crearea 
omului. 

Harul pe care Hristos îl sădeşte în suflet este acela care creează 
în om vrăjmăşia contra lui Satana. Fără acest har transformator 
şi această putere înnoitoare, omul ar fi sclavul lui Satana, un rob 
totdeauna gata să împlinească pretenţiile lui. Dar principiul nou în 
suflet creează conflict acolo unde până atunci fusese pace. Puterea pe 
care o împărtăşeşte Hristos îl face pe om în stare să reziste tiranului 
şi uzurpatorului. Pretutindeni unde se vede oroare faţă de păcat, în 
loc de iubire faţă de el, oriunde se rezistă acestor patimi care au pus 
stăpânire pe suflet şi sunt biruite, acolo se vede efectul unui principiu 
întru totul de sus. 

Antagonismul care există între spiritul lui Hristos şi spiritul lui 
Satana s-a dat pe faţă în modul cel mai pronunţat în felul în care 
lumea L-a primit pe Isus. Iudeii au ajuns să-L lepede nu atât de mult 
pentru că a venit fără bogăţie lumească, pompă sau grandoare. Ei 
au văzut că El deţinea puterea care avea să facă mai mult decât să 
compenseze lipsa acestor avantaje exterioare. Însă curăţia şi sfinţenia 
lui Hristos I-au atras ura celor nelegiuiţi. Viaţa Lui de lepădare de 
sine şi consacrarea Lui fără păcat erau o mustrare continuă pentru 
un popor mândru şi senzual. Aceasta a provocat vrăjmăşia împotriva 
Fiului lui Dumnezeu. Satana şi îngerii cei răi s-au unit cu oamenii 
păcătoşi. Toate forţele apostaziei au conspirat împotriva Luptătorului 
pentru adevăr. 

Aceeaşi vrăjmăşie care s-a dovedit faţă de Maestru s-a mani- 
festat şi faţă de urmaşii lui Hristos. Toţi aceia care văd caracterul 
respingător al păcatului şi cu putere de sus rezistă ispitei vor trezi cu 
siguranţă ura lui Satana şi a supuşilor săi. Ura faţă de principiile cele 
curate ale adevărului, precum şi mustrarea şi prigonirea apărătorilor 
lui vor exista atâta vreme cât există păcat şi păcătoşi. Urmaşii lui 
Hristos şi slujitorii lui Satana nu se pot armoniza. Ruşinea crucii nu 
a încetat. „Toți aceia care vor să trăiască cu evlavie în Hristos Isus 
vor fi prigoniţi“ (2 Timotei 3, 12). 

Agenţii lui Satana lucrează continuu sub conducerea lui pentru a 
întări autoritatea şi a clădi împărăţia lui în opoziţie cu guvernarea lui 

Dumnezeu. În scopul acesta, ei caută să-i amăgească pe urmaşii lui 
Hristos şi să-i abată de la ascultarea de El. Asemenea conducătorului 
lor, ei interpretează greşit şi pervertesc Scripturile pentru a-şi atinge 
scopul. După cum Satana a încercat să arunce ocara asupra lui 
Dumnezeu, tot aşa şi agenţii lui caută să calomnieze poporul lui 
Dumnezeu. Spiritul care L-a dus pe Hristos la moarte îi inspiră şi pe 
cei răi să-l nimicească pe urmaşii Lui. Toate acestea sunt prevestite 
în acea primă profeție: „Vrăjmăşie voi pune între tine şi femeie, între 
sămânţa ta şi sămânţa ei“. Şi aceasta va continua până la încheierea 
timpului. 

Satana îşi adună toate forţele şi aruncă toată puterea în luptă. 
De ce oare nu întâlneşte o împotrivire mai mare? De ce soldaţii lui 
Hristos sunt atât de adormiţi şi indiferenți? Pentru că, în realitate, au 
o legătură slabă cu Hristos; pentru că sunt atât de lipsiţi de Duhul 
Său. Păcatul nu este pentru ei atât de respingător şi de oribil cum 
a fost pentru Domnul lor. Ei nu se împotrivesc, aşa cum a făcut 
Hristos, cu rezistenţă hotărâtă şi categorică. Ei nu-şi dau seama de 
răul nespus de mare şi de răutatea păcatului şi sunt orbiţi atât de 
caracterul, cât şi de puterea prinţului întunericului. Se dă pe faţă 
puţină vrăjmăşie contra lui Satana şi a lucrărilor lui, pentru că este o 
lipsă de cunoaştere atât de mare cu privire la puterea şi la răutatea 
lui, cât şi la marea întindere a luptei sale împotriva lui Hristos şi 
a bisericii Sale. Aici mulți sunt amăgiţi. Ei nu ştiu că vrăjmaşul 
lor este un general puternic, care stăpâneşte minţile îngerilor răi, 
şi că, prin planuri bine puse la punct şi prin maşinaţii pricepute, el 
luptă împotriva lui Hristos, pentru a împiedica mântuirea sufletelor. 
Printre aceia care poartă numele de creştini şi chiar printre lucrătorii 
Evangheliei, rareori se aude vreo referire la Satana, afară poate doar 
de o menționare incidentală de la amvon. Ei trec cu vederea dovezile 
activităţii şi succesului lui continuu; ei neglijează multele avertis- 
mente cu privire la viclenia lui; ei par să ignore chiar şi existenţa 
lui. 

În timp ce oamenii nu cunosc planurile lui, acest duşman ve- 
ghetor este în orice clipă pe urmele lor. El se amestecă în toate 
domeniile căminului, pe toate străzile oraşelor noastre, în biserici, 
în consiliile naţionale, în tribunale, încurcând, amăgind, seducând, 
ruinând pretutindeni sufletele şi trupurile bărbaţilor, femeilor şi copi- 
ilor, distrugând familii, semănând ură, concurenţă, luptă, răzvrătire, 

crimă. lar lumea creştină pare să privească aceste lucruri ca şi când 
Dumnezeu le-ar fi rânduit şi trebuie să existe. 

Satana caută continuu să-l învingă pe poporul lui Dumnezeu, 
dărâmând barierele care-l despart de lume. Israelul din vechime a 
fost ademenit la păcat atunci când s-a aventurat în asociere interzisă 
cu păgânii. În acelaşi fel este rătăcit şi Israelul modern, „a cărui 
minte necredincioasă a orbit-o dumnezeul veacului acestuia, ca să 
nu vadă chipul lui Dumnezeu“ (2 Corinteni 4, 4). Toţi aceia care 
nu sunt urmaşii hotărâți ai lui Hristos sunt slujitorii lui Satana. În 
inima nerenăscută este iubire faţă de păcat şi o dispoziţie de a-l 
hrăni şi a-l scuza. Dar în inima renăscută este ură faţă de păcat şi o 
rezistenţă hotărâtă împotriva lui. Când creştinii aleg societatea celor 
nelegiuiţi şi necredincioşi, ei se expun ispitei. Satana se ascunde şi, 
pe neobservate, trage vălul lui amăgitor pe ochii lor. Ei nu văd că o 
astfel de tovărăşie este intenţionată ca să le producă pagube; şi dacă 
devin tot mai asemenea lumii în caracter, în vorbire şi în fapte, ei 
ajung din ce în ce mai orbiţi. 

Conformarea faţă de obiceiurile lumii converteşte biserica spre 
lume; ea niciodată nu converteşte lumea la Hristos. Prietenia cu 
păcatul îl va face în mod inevitabil să pară mai puţin respingător. 
Acela care alege să se unească cu slujitorii lui Satana în curând nu se 
va mai teme de stăpânul lor. Când pe calea datoriei suntem aduşi în 
încercări, aşa cum a fost Daniel la curtea împăratului, putem fi siguri 
că Dumnezeu ne va ocroti; dar, dacă ne aşezăm în calea ispitei, mai 
curând sau mai târziu vom cădea. 

Ispititorul lucrează adesea cu cel mai mare succes prin aceia care 
sunt cel mai puţin bănuiţi că sunt sub stăpânirea lui. Cei înzestrați 
cu talente şi educaţie sunt admiraţi şi onoraţi, de parcă aceste calităţi 
ar putea înlocui lipsa temerii lor de Dumnezeu sau le-ar da dreptul 
la favoarea Sa. Talentul şi cultura sunt în ele însele darurile lui 
Dumnezeu, dar, atunci când acestea sunt socotite că pot înlocui 
evlavia, când în loc să aducă sufletul mai aproape de Dumnezeu 
îl îndepărtează de El, atunci ele devin un blestem şi o cursă. În 
mintea multora predomină părerea că tot ce apare ca fiind curtenie 
sau rafinament trebuie, într-un anumit sens, să-l aparţină lui Hristos. 
Niciodată n-a fost o greşeală mai mare ca aceasta. Aceste calităţi 
trebuie să onoreze caracterul oricărui creştin, căci ele vor exercita o 
influenţă puternică în favoarea religiei adevărate; dar trebuie să fie 

consacrate lui Dumnezeu, căci altfel sunt o putere spre rău. Mulţi 
bărbaţi cu o inteligenţă cultivată şi cu maniere plăcute, care nu se 
coboară la ceea ce este în general socotit ca o faptă imorală, sunt 
doar o unealtă lustruită în mâinile lui Satana. Caracterul amăgitor 
şi înşelător al influenţei şi al exemplului acestora face din ei nişte 
duşmani mult mai periculoşi pentru cauza lui Hristos decât cei care 
sunt necultivaţi şi neştiutori. 

Prin rugăciune stăruitoare şi prin dependenţă de Dumnezeu, 
Solomon a primit înţelepciunea care a provocat uimirea şi admiraţia 
lumii. Dar a căzut pradă ispitei atunci când s-a îndepărtat de la 
Izvorul puterii lui şi a plecat, încrezându-se în sine. Atunci, puterile 
minunate, revărsate peste cel mai înţelept dintre regi, au făcut din el 
doar un mijloc mai eficient al vrăjmaşului sufletelor. 

Când Satana caută continuu să le orbească minţile faţă de acest 
fapt, creştinii să nu uite niciodată că ei „nu se luptă împotriva cărnii 
şi sângelui, ci împotriva domniilor, împotriva stăpânitorilor întuneri- 
cului acestui veac, împotriva duhurilor răutăţii care sunt în locurile 
cereşti“ (Efeseni 6, 12). Avertizarea inspirată străbate veacurile până 
în timpul nostru: „Fiţi treji şi vegheaţi! Pentru că potrivnicul vostru, 
diavolul, dă târcoale ca un leu care răcneşte şi caută pe cine să în- 
ghită“ (1 Petru 5, 8). „Îmbrăcaţi-vă cu toată armătura lui Dumnezeu, 
ca să puteţi ţine piept împotriva uneltirilor diavolului“ (Efeseni 6, 
11). 

Din zilele lui Adam şi până în vremea noastră, marele nostru 
vrăjmaş şi-a exercitat puterea de a prigoni şi de a distruge. El se 
pregăteşte acum pentru ultima lui campanie împotriva bisericii. Toţi 
aceia care caută să-L urmeze pe Isus vor ajunge în conflict cu acest 
vrăjmaş neînduplecat. Cu cât creştinul imită Modelul divin, cu atât 
mai Sigur va deveni o ţintă a atacurilor lui Satana. Toţi aceia care sunt 
angajaţi în mod activ în lucrarea lui Dumnezeu, căutând să demaşte 
amăgirile celui rău şi să-L prezinte pe Hristos înaintea oamenilor, 
se vor putea uni cu mărturisirea lui Pavel, în care vorbeşte despre 
slujirea lui Dumnezeu cu toată umilinţa sufletului, cu multe lacrimi 
şi ispite. 

Satana L-a atacat pe Hristos cu ispitele cele mai amăgitoare şi 
mai cumplite, dar a fost respins de fiecare dată. Acele lupte au fost 
duse în favoarea noastră; biruinţele acelea ne fac pe noi în stare să 
biruim. Hristos va da putere tuturor acelora care-L caută. Nici un 

om nu poate fi biruit de Satana fără consimţământul lui. Ispititorul 

nu are putere să stăpânească voinţa sau să constrângă sufletul ca 

să păcătuiască. El poate întrista, dar nu poate contamina. El poate 

provoca agonie, dar nu poate mânji. Faptul că Hristos a biruit ar 

trebui să le inspire urmaşilor Lui curaj de a lupta bărbăteşte în lupta 
[511] împotriva păcatului şi a lui Satana. 


Capitolul 31 — Lucrarea duhurilor rele 


Legătura dintre lumea văzută şi cea nevăzută — , lucrarea 
îngerilor lui Dumnezeu şi lucrarea duhurilor rele sunt lămurit desco- 
perite în Scripturi şi sunt întreţesute cu istoria omenirii. Se vede o 
tendinţă crescândă de a nu crede în existenţa duhurilor rele, în timp 
ce îngerii sfinţi, care „lucrează pentru cei care vor moşteni mântui- 
rea“ (Evrei 1, 14), sunt priviţi de mulţi ca duhuri ale morţilor. Dar 
Scriptura nu numai că învaţă despre existenţa îngerilor, atât a celor 
buni, cât şi a celor răi, ci prezintă dovezi de netăgăduit că aceştia nu 
sunt duhuri despărțite de corp ale morţilor. 

Îngerii existau înainte de crearea omului, căci atunci când au fost 
puse temeliile pământului, „stelele dimineţii izbucneau în cântări 
de bucurie, şi fiii lui Dumnezeu scoteau strigăte de veselie“ (lov 38, 
7). După căderea omului, îngerii au fost trimişi să păzească pomul 
vieții, şi aceasta s-a petrecut înainte ca o fiinţă omenească să fi murit. 
Îngerii sunt superiori oamenilor, căci psalmistul spune că omul a 
fost făcut „cu puţin mai prejos decât îngerii“ (Psalmii 3, 5). 

În Scriptură ni se spune despre numărul, despre puterea şi slava 
fiinţelor cereşti, despre legătura lor cu guvernarea lui Dumnezeu, 
precum şi despre legătura lor cu lucrarea de mântuire. „Domnul 
Şi-a aşezat scaunul de domnie în ceruri; şi Împărăţia Lui se întinde 
peste tot.“ Iar profetul spune: „Am auzit glasul multor îngeri în 
jurul scaunului de domnie“. În prezenţa Împăratului împăraţilor, ei 
aşteaptă „îngerii care sunt tari în putere“, „robii Lui care fac voia 
Lui“, „care ascultă de glasul cuvintelor Lui“ (Psalmii 103, 19-21; 
Apocalipsa 5, 11). Zece mii de ori zece mii şi mii de mii erau solii 
cereşti pe care i-a văzut profetul Daniel. Apostolul Pavel a declarat 
că sunt „o mulţime nenumărată“ (Daniel 7, 10; Evrei 12, 22). Ca 
soli ai lui Dumnezeu, ei aleargă ca „un fulger de lumină“ (Ezechiel 
1, 14), atât de strălucitoare este slava lor şi atât de iute este zborul 
lor. Faţa îngerului care s-a arătat la mormântul Mântuitorului era 
„ca lumina, iar îmbrăcămintea lui era albă ca zăpada“, ceea ce i-a 
făcut pe păzitori să tremure de spaimă şi „au rămas ca nişte morţi“ 

(Matei 28, 3.4). Când Sanherib, asirianul cel îngâmfat, L-a hulit şi 
L-a blestemat pe Dumnezeu şi l-a ameninţat pe Israel cu distrugerea, 
„chiar în noaptea aceea a venit îngerul Domnului şi a lovit tabăra 
asirienilor, omorând o sută optzeci şi cinci de mii“. Şi au fost „ucişi 
toţi bărbaţii puternici şi de valoare, conducătorii şi căpeteniile din 
armata lui Sanherib. Astfel s-a întors ruşinat în ţara lui“ (2 Regi 19, 
35; 2 Cronici 32, 21). 

Îngerii sunt trimişi în misiuni de har la copiii lui Dumnezeu. 
Astfel, la Avraam au fost trimişi cu făgăduinţa binecuvântării; la 
porțile Sodomei, pentru a salva pe Lot cel drept de sub condamnarea 
groaznică; la Ilie, când era gata să piară de slăbiciune şi de foame 
în pustie; la Elisei, având care şi cai de foc, care au înconjurat 
mica cetate care era asediată de duşmani; la Daniel, când căuta 
înţelepciune divină la curtea regelui păgân sau când a fost dat pradă 
leilor; la Petru, ameninţat cu moartea în închisoarea lui Irod; la 
prizonierii din Filipi; la Pavel şi la tovarăşii lui, în noaptea furtunii 
pe mare; să deschidă mintea lui Corneliu, pentru a primi Evanghelia; 
pentru a-l trimite pe Petru cu o solie a mântuirii la acel străin dintre 
neamuri — în felul acesta, îngerii sfinţi au slujit în toate veacurile 
poporului lui Dumnezeu. 

Un înger păzitor este rânduit pentru fiecare urmaş al lui Hristos. 

Aceşti veghetori cereşti îl ocrotesc pe cel drept de puterea celui 
rău. Acest lucru l-a recunoscut Satana atunci când a spus: „Oare 
degeaba se teme lov de Dumnezeu? Nu l-ai ocrotit Tu pe el, casa lui 
şi tot ce este al lui?“ (lov 1, 9,10). Instrumentul prin care Dumnezeu 
îl ocroteşte pe poporul Său este prezentat în cuvintele psalmistului: 
„Îngerul Domnului tăbărăşte în jurul celor ce se tem de EI, şi-i scapă 
din primejdie“ (Psalmii 34, 7). Vorbind despre cei care cred în EI, 
Mântuitorul spunea: „Feriţi-vă să nu defăimaţi nici măcar pe unul 
din aceşti micuţi; căci vă spun că îngerii lor în ceruri văd pururea 
faţa Tatălui Meu“ (Matei 18, 10). Îngerii rânduiţi să slujească pentru 
copiii lui Dumnezeu au totdeauna intrare în prezenţa Sa. 

În felul acesta, poporul lui Dumnezeu, expus puterii amăgitoare 
şi răutăţii neadormite ale prinţului întunericului şi în lupta cu toate 
puterile răului, este asigurat de paza neîncetată a îngerilor cereşti. 
Această asigurare nu este dată fără să fie nevoie. Dacă Dumnezeu 
le-a dat copiilor Săi făgăduinţa harului şi a ocrotirii, a făcut aceasta 
pentru că există forţe puternice ale răului cărora trebuie să le facă 

faţă — forţele numeroase, hotărâte şi neobosite ale acelor puteri şi 
răutăţi de care nimeni nu trebuie să fie neştiutor sau să nu ţină seama 
de ele. 

Spiritele rele, la început create fără păcat, erau egale în natură, 
putere şi slavă cu fiinţele sfinte, care acum sunt solii lui Dumnezeu. 
Dar, căzute prin păcat, ele s-au unit pentru dezonorarea lui Dumne- 
zeu şi pentru distrugerea oamenilor. Unite cu Satana în răzvrătire 
şi aruncate din ceruri o dată cu el, au colaborat cu el de-a lungul 
veacurilor în lupta împotriva autorităţii divine. În Scriptură se spune 
despre confederaţia şi despre conducerea lor, despre diferitele lor 
categorii, despre inteligenţa şi despre viclenia lor şi despre planurile 
lor răutăcioase împotriva păcii şi fericirii oamenilor. 

Istoria Vechiului Testament prezintă în diferite împrejurări des- 
crieri cu privire la existenţa şi lucrarea lor; dar duhurile rele şi-au 
manifestat puterea în modul cel mai izbitor, mai ales în timpul când 
Hristos a fost pe pământ. Hristos venise să îndeplinească planul în- 
tocmit pentru mântuirea omului, dar Satana s-a hotărât să-şi susțină 
dreptul de a stăpâni lumea. El reuşise să întemeieze idolatria în toate 
părțile pământului, în afară de ţara Palestinei. În singura ţară care nu 
se supusese ispitei, Hristos a venit să răspândească asupra oamenilor 
lumina cerului. Aici îşi disputau supremaţia două puteri rivale. Isus 
Şi-a întins braţul iubirii, invitându-i pe toţi aceia care voiau să gă- 
sească iertare şi pace în El. Oştile întunericului au văzut că nu aveau 
puteri nelimitate şi au înţeles că, dacă misiunea lui Hristos avea să 
fie încununată de succes, stăpânirea lor avea să se încheie în curând. 
Satana răcnea ca un leu înlănţuit şi folosea puterea cu îndrăzneală 
atât asupra corpurilor, cât şi asupra sufletelor oamenilor. 

Faptul că oamenii au fost luaţi în stăpânire de demoni este clar 
arătat în Noul Testament. Persoanele chinuite în felul acesta nu 
sufereau numai de boala pricinuită de cauze naturale. Hristos ştia 
perfect de bine cu cine avea de a face şi recunoştea prezenţa directă 
şi lucrarea duhurilor rele. 

Un exemplu izbitor cu privire la numărul, puterea şi răutatea lor, 
dar şi cu privire la puterea şi mila lui Hristos este dat în raportul 
Scripturii referitor la vindecarea demonizaţilor din Gadara. Acei 
maniaci nefericiţi, rupând toate obstacolele, se zvârcoleau, făceau 
spume la gură, turbând de furie, umpleau văzduhul de strigătele lor, 
îşi făceau rău lor înşişi şi îi puneau în primejdie pe toţi aceia care 

erau în jurul lor. Trupurile lor desfigurate şi sângerânde, precum şi 
minţile lor rătăcite prezentau o privelişte care îi convenea prinţului 
întunericului. Unul dintre demonii care aveau stăpânire asupra su- 
ferinzilor a strigat: „Numele meu este legiune, căci suntem mulţi“ 
(Marcu 5, 9). În armata romană, o legiune era formată din trei până 
la cinci mii de oameni. Şi oştile lui Satana sunt împărţite în grupe 
şi o singură grupă căreia aparţineau aceşti demoni număra nu mai 
puţin decât o legiune. 

La porunca lui Isus, duhurile rele au părăsit victimele, lăsându-le 
liniştite, supuse, inteligente şi blânde la picioarele Mântuitorului. 
Demonilor le-a fost îngăduit să arunce o turmă de porci în mare; dar, 
pentru locuitorii Gadarei, pierderea acestora a cântărit mai mult decât 
binecuvântările pe care Hristos le revărsase, aşa că Vindecătorul 
divin a fost rugat să-i părăsească. Acesta a fost rezultatul pe care 
Satana a dorit să-l obţină. Aruncând vina pentru pierderea lor asupra 
lui Isus, el a trezit temerile egoiste ale poporului şi i-a împiedicat 
să as-culte cuvintele Sale. Satana îi acuză continuu pe creştini ca 
fiind cauza pierderii, a nenorocirii şi a suferinţei, în loc să lase ca 
mustrarea să cadă asupra aceluia care o merită — asupra lui şi a 
agenţilor lui. 

Dar planurile lui Hristos n-au fost zădărnicite. El a îngăduit ca 
duhurile rele să distrugă turma de porci, ca o mustrare pentru iudeii 
care creşteau aceste animale necurate pentru câştig. Dacă Hristos nu 
i-ar fi împiedicat, demonii ar fi aruncat în mare nu numai porcii, ci 
şi pe păzitorii şi pe proprietarii lor. Ocrotirea atât a păzitorilor, cât şi 
a stăpânilor se datorase numai puterii Sale, folosită, din milă, pentru 
scăparea lor. Mai mult decât atât, acest eveniment a fost îngăduit 
să aibă loc pentru ca ucenicii să poată fi martori ai puterii crude 
a lui Satana atât asupra omului, cât şi a animalelor. Mântuitorul 
dorea ca urmaşii Săi să-l cunoască pe vrăjmaşul pe care aveau să-l 
întâlnească, pentru a nu fi amăgiţi şi biruiţi de planurile lui. Voia 
Sa era, de asemenea, ca oamenii din regiunea aceea să vadă puterea 
Sa de a rupe robia lui Satana şi de a-i elibera pe captivi. Iar când 
Isus Însuşi avea să plece, bărbaţii aceia eliberaţi într-un mod atât de 
minunat rămâneau să vestească mila Binefăcătorului lor. 

În Scripturi mai sunt redate şi alte împrejurări asemănătoare. 
Fiica femeii siro-feniciene era chinuită grozav de un demon, pe 
care Isus l-a alungat prin Cuvântul Său (Marcu 7, 26-30). „Unul 

stăpânit de un demon, orb şi mut“ (Matei 12, 22); un tânăr care 
avea un duh mut, care deseori „îl arunca în foc, şi în apă, pentru 
a-l distruge“ (Marcu 9, 17-27); demonizatul care era chinuit de 
un duh al unui demon necurat (Luca 4, 33-36) a tulburat liniştea 
Sabatului în sinagoga din Capernaum — toţi aceştia au fost vindecaţi 
de Mântuitorul milostiv. Aproape în fiecare împrejurare, Hristos S-a 
adresat demonului ca unei fiinţe inteligente, poruncindu-i să iasă 
din victimă şi să nu o mai chinuiască. Închinătorii de la Capernaum, 
văzând marea Sa putere, au fost uimiţi şi vorbeau între ei, spunând: 
„Ce înseamnă lucrul acesta? El poruncește cu stăpânire şi cu putere 
duhurilor necurate şi ele ies afară!“ (Luca 4, 36). 

Cei posedaţi de duhuri rele sunt de obicei reprezentaţi ca fiind 
într-o stare de mare suferinţă; cu toate acestea, sunt şi excepţii de 
la această regulă. Pentru a avea putere supranaturală, unii primeau 
influenţa satanică. Aceştia, desigur, nu aveau lupte cu demonii. Din 
această categorie erau aceia care aveau duhul ghicirii — Simon 
magul, Elima vrăjitorul şi femeia aceea care s-a luat după Pavel şi 
Sila la Filipi. 

Nimeni nu se găseşte într-o primejdie mai mare din partea in- 
fluenţei spiritelor rele decât aceia care, neținând seama de mărturia 
directă şi îndestulătoare a Scripturilor, neagă existenţa şi lucrarea 
celui rău şi a îngerilor lui. Atâta vreme cât suntem în necunoştinţă 
cu privire la şiretlicurile lui, ele au un câştig aproape de necrezut; 
mulţi iau seama la sugestiile lor, în timp ce cred că urmează îndem- 
nul propriei înţelepciuni. Pentru motivul acesta, pe măsură ce ne 
apropiem de încheierea timpului, când Satana va lucra cu cea mai 
mare putere pentru a amăgi şi a distruge, el răspândeşte pretutindeni 
credinţa că nu există. Aceasta este metoda lui de a se ascunde pe 
sine şi modul lui de lucru. 

De nimic nu se teme atât de mult marele amăgitor ca de faptul 
că îi vom cunoaşte planurile. Şi-a ascuns atât de bine adevăratul 
caracter şi scopurile, încât a făcut să fie reprezentat în aşa fel ca 
să nu provoace nici o emoție deosebită în afară de batjocură sau 
nemulţumire. Îi place să fie descris ca o fiinţă caraghioasă sau ca o 
fiinţă respingătoare, jumătate animal şi jumătate om. Îi place să-şi 
audă numele folosit în glumă şi batjocură de către aceia care se 
socotesc inteligenţi şi cunoscători. 

Tocmai pentru că s-a deghizat cu o iscusinţă desăvârşită se re- 
petă atât de des întrebarea: „Poate exista cu adevărat o astfel de 
ființă?“ Dovada succesului său este faptul că teoriile care socotesc o 
minciună cele mai lămurite Testimonies ale Scripturilor sunt atât de 
unanim primite în lumea religioasă. Şi datorită faptului că Satana 
poate stăpâni foarte uşor minţile acelora care nu-şi dau seama de 
influenţa lui, Cuvântul lui Dumnezeu ne dă atât de multe exemple 
cu privire la lucrarea lui ruinătoare, descoperindu-ne puterile lui 
ascunse şi, în felul acesta, punându-ne în gardă împotriva atacurilor 
lui. 

Puterea şi răutatea lui Satana şi a oştirii lui ne-ar putea îngrozi 
cu adevărat, dacă n-am găsi ocrotire şi scăpare în puterea cu mult 
mai mare a Răscumpărătorului nostru. Ne asigurăm casele cu încu- 
ietori şi cu zăvoare, pentru a ne apăra proprietatea şi viaţa de oameni 
nelegiuiţi; dar rareori ne gândim la îngerii cei răi care caută continuu 
intrare la noi şi împotriva atacurilor cărora, în puterea noastră, nu 
avem nici o metodă de apărare. Dacă le îngăduim, ei ne pot lua 
mintea, pot produce dezordine şi suferinţă în trupurile noastre, ne 
pot distruge proprietăţile şi viaţa. Singura lor bucurie o găsesc în 
nenorocire şi distrugere. Grozavă este starea acelora care se împo- 
trivesc cerinţelor divine şi se supun ispitelor lui Satana, până când 
Dumnezeu îi lasă sub stăpânirea duhurilor rele. Dar aceia care Îl 
urmează pe Hristos sunt totdeauna siguri sub grija Lui ocrotitoare. 
Îngerii care sunt tari în putere sunt trimişi din cer să-i păzească. Cel 
nelegiuit nu poate trece de paza pe care Dumnezeu a pus-o în jurul 
poporului Său. 


Capitolul 32 — Cursele lui Satana 


Marea luptă dintre Hristos şi Satana — , care a fost dusă 
aproape şase mii de ani, se va încheia în curând, astfel încât cel rău 
îşi dublează eforturile pentru a nimici lucrarea lui Hristos în favoarea 
omului, ca să prindă suflete în cursele lui. Scopul lui este acela de 
a-i ţine pe oameni în întuneric şi în nepocăinţă, până când mijlocirea 
Mântuitorului se încheie şi nu va mai fi jertfă pentru păcat. 

Când nu se depune nici un efort deosebit pentru a rezista puterii 
sale şi când nepăsarea predomină în biserică şi în lume, Satana nu 
este îngrijorat; căci nu este în primejdie să-i piardă pe aceia pe care-i 
duce robi după voia lui. Dar atunci când atenţia este atrasă către 
lucrurile veşnice, iar sufletele întreabă: „Ce să fac ca să fiu mântuit?“, 
el este la lucru, căutând să opună puterea lui puterii lui Hristos şi să 
contracareze influenţa Duhului Sfânt. 

Scripturile raportează că, într-o împrejurare când îngerii lui Dum- 
nezeu au venit înaintea Domnului, a venit şi Satana în mijlocul lor 
(lov 1, 6), nu pentru ca să se închine înaintea Împăratului veşnic, 
ci ca să-şi continue planurile rele împotriva celor neprihăniţi. Cu 
acelaşi scop vine el şi în adunare, atunci când oamenii se adună 
pentru a se închina lui Dumnezeu. Cu toate că este ascuns vederii 
noastre, el lucrează cu toată puterea pentru a stăpâni minţile închi- 
nătorilor. Asemenea unui general iscusit, el îşi face planurile mai 
dinainte. Când îl vede pe solul lui Dumnezeu cercetând Scripturile, 
el ia notă de subiectul care va fi prezentat înaintea poporului. Apoi 
îşi foloseşte toată viclenia şi dibăcia pentru a controla împrejurările, 
astfel încât solia să nu ajungă la aceia pe care-i amăgeşte chiar în 
problema prezentată. Acela care are cea mai mare nevoie de averti- 
zare va fi solicitat într-o problemă care cere prezenţa lui sau, prin alte 
mijloace, va fi împiedicat să asculte cuvintele care ar fi fost pentru 
el ca un miros de viaţă spre viaţă. 

Satana îi vede pe slujitorii lui Dumnezeu împovăraţi datorită 
întunericului spiritual, care învăluie poporul. El aude rugăciunile lor 
stăruitoare pentru har şi putere divină, pentru a rupe vraja indiferen- 

tei, a neglijenţei şi a indolenţei. Atunci, cu un zel nou, îşi foloseşte 
priceperea. El îi ispiteşte pe oameni în legătură cu îngăduirea ape- 
titului sau cu alte forme ale îngăduinţei de sine şi în felul acesta le 
amorţeşte simţurile, ca ei să nu mai audă lucrurile pe care au o atât 
de mare nevoie să le înveţe. 

Satana ştie bine că toţi aceia pe care îi poate duce la neglijarea 
rugăciunii Şi a cercetării Scripturilor vor fi învinşi de atacurile lui. 
De aceea născoceşte orice plan posibil pentru a preocupa mintea. 
Totdeauna a existat o categorie de oameni care mărturisesc că sunt 
evlavioşi, dar care, în loc să înainteze în cunoaşterea adevărului, 
îşi fac o religie din căutarea greşelilor de caracter sau ale credinţei 
la aceia pe care nu-i agreează. Aceştia sunt mâna dreaptă a lui 
Satana. Pârâtorii fraţilor nu sunt puţini şi sunt totdeauna activi atunci 
când Dumnezeu este la lucru, iar slujitorii Lui Îi aduc o închinare 
adevărată. Ei vor da un alt sens fals cuvintelor şi faptelor acelora 
care iubesc şi ascultă adevărul. Îi vor înfăţişa pe cei mai stăruitori, pe 
cei mai zeloşi şi mai smeriţi slujitori ai lui Hristos ca fiind amăgiţi 
sau amăgitori. Lucrarea lor este să reprezinte greşit motivele oricărei 
fapte nobile şi cinstite, să pună în circulaţie insinuări şi să trezească 
îndoiala în mintea celor fără experienţă. Pe orice cale posibilă, ei 
vor căuta să determine ca tot ce este curat şi neprihănit să fie privit 
ca nebunie şi amăgire. 

Dar nimeni nu trebuie să fie amăgit cu privire la ei. Se poate 
vedea cu uşurinţă ai cui copii sunt, al cui exemplu îl urmează şi 
lucrarea cui o fac. „Îi veţi cunoaşte după roadele lor“ (Matei 7, 
10). Calea lor se aseamănă cu a lui Satana, calomniatorul veninos, 
„pârâtorul fraţilor noştri“ (Apocalipsa 12, 10). 

Marele amăgitor are mulţi agenţi, gata să prezinte tot felul de 
rătăciri pentru a prinde sufletele în cursă — rătăciri pregătite pentru 
a se potrivi diferitelor gusturi şi capacităţi ale acelora pe care vrea 
să-i ducă la ruină. Planul lui este de a aduce în biserică elemente 
nesincere, nerenăscute, care vor încuraja îndoiala şi necredinţa, şi să- 
i împiedice pe toţi aceia care doresc să vadă lucrarea lui Dumnezeu 
înaintând, ca să avanseze o dată cu ea. Mulţi dintre aceia care nu au 
o credinţă adevărată în Dumnezeu sau în Cuvântul Său susţin unele 
principii ale adevărului şi sunt consideraţi creştini şi în felul acesta li 
se dă posibilitatea să-şi strecoare propriile rătăciri ca fiind învățături 
ale Scripturii. 

A susține că nu are nici o importanță ce cred oamenii este una 
dintre amăgirile cele mai ascunse ale lui Satana. El ştie că adevărul 
primit în iubire sfințește sufletul primitorului, de aceea el caută fără 
încetare să aducă în locul lui teorii false, fabule sau o altă evan- 
ghelie. Încă de la început, slujitorii lui Dumnezeu au avut de luptat 
împotriva învăţătorilor rătăciţi, nu numai pentru că erau oameni plini 
de vicii, ci şi pentru că strecurau rătăciri fatale pentru suflet. Ilie, 
Jeremia, Pavel s-au împotrivit cu hotărâre şi fără teamă acelora care 
îi abăteau pe oameni de la Cuvântul lui Dumnezeu. Acele persoane 
cu vederi liberale, care socotesc o credinţă religioasă corectă ca 
fiind neimportantă, nu se bucură de nici o atenţie din partea acestor 
apărători sfinţi ai adevărului. 

Interpretarea superficială şi fantezistă a Scripturii, precum şi 
nenumăratele teorii contradictorii cu privire la credinţa religioasă, 
care se găsesc în lumea creştină, sunt lucrarea vrăjmaşului nostru 
care caută să încurce minţile, astfel ca ele să nu mai deosebească 
adevărul. Iar neînţelegerea şi despărţirea care există între bisericile 
creştinătăţii se datorează în mare măsură obiceiului predominant de 
a denatura Scripturile, pentru a susţine o teorie favorită. În loc să 
studieze Cuvântul lui Dumnezeu cu atenţie, cu inima umilită pentru 
a obţine o cunoaştere a voinţei Sale, mulţi caută numai să descopere 
ceva ciudat sau original. 

Pentru a susține învăţăturile rătăcite sau practicile necreştineşti, 
unii se opresc asupra unor pasaje ale Scripturii despărțite de context, 
citind jumătate dintr-un singur verset, pentru a-şi dovedi punctul de 
vedere, atunci când restul ar putea arăta că înţelesul este cu totul 
altul. Cu viclenia şarpelui, se ascund în spatele declaraţiilor fără 
legătură între ele, construite pentru a urma dorinţele lor fireşti. În 
felul acesta, mulţi pervertesc Cuvântul lui Dumnezeu. Alţii, care au 
o imaginaţie activă, se opresc asupra simbolurilor şi figurilor din 
Sfintele Scripturi, le interpretează pentru a se potrivi fanteziei lor, 
neţinând seama de mărturia Scripturii care este propriul interpret, şi 
după aceea prezintă aceste capricii ca fiind învăţăturile Bibliei. 

Atunci când se studiază Scripturile fără un spirit de rugăciune, 
umil şi gata să primească învăţătură, atât pasajele cele mai simple şi 
mai lămurite, cât şi cele mai grele vor fi denaturate în înţelesul lor 
adevărat. Conducătorii papali aleg părți din Scriptură care slujesc cel 
mai bine scopurilor lor, le interpretează, pentru a-i susţine, şi după 

aceea le prezintă poporului, în timp ce interzic privilegiul de a studia 
Biblia şi de a înţelege adevărurile ei sfinte. Întreaga Biblie trebuie 
dată oamenilor exact aşa cum se prezintă ea. Ar fi fost mai bine 
pentru ei să nu fi învăţat din Biblie deloc decât să le fie interpretate 
greşit învăţăturile Scripturii. 

Biblia a fost dată cu scopul de a fi o călăuză pentru toţi aceia 
care doresc să cunoască voia Făcătorului lor. Dumnezeu le-a dat 
oamenilor cuvântul cel sigur al profeţiei; îngerii şi Însuşi Hristos au 
venit să-i descopere lui Daniel şi lui Ioan lucrurile care aveau să se 
întâmple în curând. Aceste probleme importante, care au de-a face 
cu mântuirea noastră, n-au fost lăsate învăluite de mister. Ele n-au 
fost descoperite ca să încurce şi să rătăcească pe cercetătorul sincer 
după adevăr. Domnul spunea prin profetul Habacuc: „Scrie viziunea 
şi explic-o ... ca să se poată citi uşor“ (Habacuc 2, 2). Cuvântul lui 
Dumnezeu este lămurit pentru toţi aceia care îl studiază cu o inimă 
plină de rugăciune. Orice suflet sincer va veni la lumina adevărului. 
„Lumina este semănată pentru cel drept“ (Psalmii 97, 11). Şi nici o 
biserică nu poate înainta în sfinţenie, dacă membrii ei nu caută cu 
stăruinţă după adevăr ca după o comoară ascunsă. 

Prin strigătul: 'Toleranţă! oamenii sunt orbiţi faţă de planurile 
vrăjmaşului lor, în timp ce el lucrează tot timpul, neabătut, la împlini- 
rea scopului său. Dacă reuşeşte să înlocuiască Biblia cu speculaţiile 
omeneşti, Legea lui Dumnezeu este pusă deoparte, iar bisericile sunt 
sub robia păcatului, în timp ce pretind că sunt libere. 

Pentru mulţi, cercetările ştiinţifice au devenit un blestem. Dum- 
nezeu a îngăduit ca un potop de lumină să se reverse peste lume 
prin descoperirile din ştiinţă şi din artă; dar chiar cele mai luminate 
minţi, dacă nu sunt călăuzite de Cuvântul lui Dumnezeu în cercetă- 
rile lor, se rătăcesc în încercările de a cerceta legăturile dintre ştiinţă 
şi revelaţie. 

Cunoştinţa omenească a lucrurilor materiale şi spirituale este 
parţială şi nedesăvârşită; de aceea, mulţi nu sunt în stare să pună de 
acord vederile lor cu privire la ştiinţă cu declaraţiile Scripturii. Mulţi 
acceptă simplele teorii şi speculaţii ca fapte ştiinţifice şi socotesc că 
Scriptura trebuie probată prin învăţăturile „ştiinţei pe nedrept numite 
astfel“ (1 Timotei 6, 20). Creatorul şi lucrările Sale sunt dincolo 
de înţelegerea lor; şi pentru că nu pot explica acestea prin legile 
naturale, istoria biblică este socotită ca nefiind demnă de încredere. 

Aceia care se îndoiesc de autenticitatea rapoartelor din Vechiul şi 
Noul Testament prea adesea fac un pas mai departe şi se îndoiesc de 
existenţa lui Dumnezeu şi atribuie naturii puterea infinită. Părăsindu- 
şi ancora, sunt lăsaţi să se lovească de stâncile necredinţei. 

În felul acesta, mulţi se rătăcesc de la credinţă şi sunt amăgiţi 
de cel rău. Oamenii au încercat să fie mai înţelepţi decât Creatorul 
lor; filozofia omenească a încercat să cerceteze şi să explice taine 
care nu vor fi niciodată descoperite în decursul veacurilor veşnice. 
Dacă oamenii ar cerceta şi ar înţelege ceea ce Dumnezeu a făcut 
cunoscut despre Sine, ar avea o aşa viziune despre slava, maiestatea 
şi puterea lui Iehova, încât şi-ar da seama de propria nimicnicie şi ar 
fi mulţumiţi cu ceea ce le-a fost descoperit lor şi copiilor lor. 

Capodopera amăgirilor lui Satana este aceea de a ţine mintea 
oamenilor în cercetarea şi emiterea de ipoteze despre lucrurile pe 
care Dumnezeu nu le-a descoperit şi pe care El nu intenţionează ca 
noi să le înţelegem. Din cauza aceasta şi-a pierdut Lucifer locul din 
ceruri. El a ajuns nemulţumit, deoarece nu i-au fost încredințate pla- 
nurile ascunse ale lui Dumnezeu, iar el a disprețuit ceea ce-i fusese 
descoperit cu privire la propria lucrare în poziţia importantă ce-i 
fusese încredinţată. Trezind aceeaşi nemulţumire şi în ceilalți îngeri 
de sub conducerea lui, i-a dus la cădere. Acum el caută să imprime în 
mintea oamenilor acelaşi spirit şi să-i facă să dispreţuiască poruncile 
directe ale lui Dumnezeu. 

Aceia care nu vor să primească adevărurile Bibliei, clare şi tăi- 
oase, caută necontenit povestiri plăcute, care să le liniştească con- 
ştiinţa. Cu cât învăţăturile prezentate sunt mai puţin spirituale, cer 
mai puţină umilinţă şi lepădare de sine, cu atât mai mare este fa- 
voarea cu care sunt primite. Aceste persoane îşi înjosesc puterile 
intelectuale pentru a sluji dorințelor lor fireşti. Fiind prea înţelepţi, 
după părerea lor, pentru a cerceta Scripturile cu inima umilită şi cu 
rugăciune stăruitoare pentru călăuzirea divină, ei nu au nici un scut 
împotriva amăgirii. Satana este gata să împlinească dorinţa inimii şi 
plasează amăgirile lui în locul adevărului. Aceasta a fost calea prin 
care papalitatea şi-a câştigat puterea asupra minţilor oamenilor, iar 
protestanții merg pe aceeaşi cale, respingând adevărul, deoarece el 
implică o cruce. Toţi aceia care neglijează Cuvântul lui Dumnezeu, 
pentru a studia avantajul material şi diplomaţia ca metodă de lucru, 
ca să nu fie în contradicţie cu lumea, vor fi lăsaţi să primească rătă- 

cirea cea mai condamnabilă ca fiind adevăr religios. Toate formele 
de rătăcire ce pot fi imaginate vor fi primite de aceia care resping 
adevărul de bunăvoie. Cel care priveşte cu oroare la o amăgire va 
primi cu dragă inimă o alta. Apostolul Pavel, vorbind despre aceia 
care „n-au primit dragostea adevărului ca să fie mântuiți“, declară: 
„Din această pricină, Dumnezeu le trimite o lucrare de rătăcire, ca 
să creadă o minciună: pentru ca toți cei ce n-au crezut adevărul, 
ci au găsit plăcere în nelegiuire, să fie osândiți“ (2 Tesaloniceni 2, 
10-12). Cu o astfel de avertizare în față, avem datoria să veghem la 
învățăturile pe care le primim. 

Printre mijloacele cele mai eficiente ale marelui amăgitor, sunt 
învățăturile false şi minunile neadevărate ale spiritismului. Sub apa- 
rența unui înger de lumină, el îşi întinde plasele acolo unde se bă- 
nuieşte mai puțin. Dacă oamenii ar studia Cartea lui Dumnezeu cu 
rugăciune stăruitoare pentru a o înţelege, n-ar fi lăsaţi în întuneric, ca 
să primească învățături rătăcite. Dar, pentru că ei resping adevărul, 
cad pradă amăgirii. 

O altă rătăcire primejdioasă este învăţătura care neagă dumne- 
zeirea lui Hristos, pretinzând că n-a existat înainte de venirea Lui 
în lume. Această teorie este primită favorabil de o mare categorie 
de credincioşi care pretind a crede Biblia, dar ea contrazice în mod 
direct declaraţiile lămurite ale Mântuitorului nostru, cu privire la 
legătura Sa cu Tatăl, la caracterul Său divin şi la preexistenţa Sa. 
Acestea nu pot fi susţinute fără o deformare cu totul nesigură a Scrip- 
turilor. El nu numai că diminuează importanţa concepţiilor omului 
referitoare la lucrarea de mântuire, dar subminează credinţa în Bi- 
blie ca o descoperire de la Dumnezeu. În timp ce aceasta o face mai 
primejdioasă, ea devine şi mai greu de întâmpinat. Dacă oamenii 
leapădă mărturia Scripturilor inspirate cu privire la dumnezeirea 
lui Hristos, este zadarnic să discutăm această problemă cu ei, căci 
nici un argument, oricât de categoric ar fi, nu-i va convinge. „Omul 
firesc nu primeşte lucrurile Duhului lui Dumnezeu, căci, pentru el, 
sunt o nebunie; şi nici nu le poate înţelege, pentru că trebuie jude- 
cate duhovniceşte“ (1 Corinteni 2, 14). Nimeni dintre aceia care 
susţin această rătăcire nu poate avea o concepţie adevărată despre 
caracterul şi misiunea lui Hristos sau cu privire la marele plan al lui 
Dumnezeu pentru mântuirea omului. 

O altă rătăcire subtilă şi primejdioasă, care se răspândeşte cu 
repeziciune, este credinţa că Satana nu există ca fiinţă personală 
şi că numele lui este folosit în Scripturi numai pentru a prezenta 
gândurile şi dorinţele rele ale omului. 

Învățătura, atât de răspândită de la amvoanele de astăzi, că a 
doua venire a lui Hristos înseamnă venirea Sa la fiecare în parte la 
moarte este un plan de a devia minţile oamenilor de la venirea Sa 
personală pe norii cerului. Timp de ani de zile, Satana a spus: „lată-L 
în cămăruţă“ (Matei 24, 23-20); şi multe suflete au fost pierdute prin 
primirea acestei amăgiri. 

Înţelepciunea omenească mai învaţă că rugăciunea nu este esen- 
țială. Oamenii de ştiinţă pretind că nu poate exista un răspuns real la 
rugăciune; că aceasta ar fi o încălcare a legilor naturii, o minune, şi 
că minuni nu există. Universul, spun ei, este guvernat de legi fixe şi 
chiar Dumnezeu nu poate face nimic împotriva acestor legi. În felul 
acesta, ei Îl reprezintă pe Dumnezeu ca fiind legat de propriile legi 
— ca şi când acţiunea unei legi divine ar exclude libertatea divină. 
O astfel de învăţătură este contrară mărturiei Scripturii. N-au fost 
făcute minuni de către Hristos şi apostolii Săi? Acelaşi Mântuitor 
milostiv trăieşte şi astăzi şi este tot atât de binevoitor să asculte 
rugăciunea credinţei ca atunci când a trăit vizibil printre oameni. 
Naturalul colaborează cu supranaturalul. Este o parte din planul lui 
Dumnezeu să ne dea, ca răspuns la rugăciunea credinţei, ceea ce nu 
ne-ar da dacă n-am cere în felul acesta. 

Nenumărate sunt învăţăturile rătăcite şi ideile amăgitoare, care 
sunt la modă în bisericile creştinătăţii. Este peste putinţă să apreciem 
urmările rele ale îndepărtării uneia dintre pietrele de hotar stabilite de 
Cuvântul lui Dumnezeu. Cei puţini care se aventurează să facă acest 
lucru încep cu lepădarea unui singur adevăr. Majoritatea continuă 
să îndepărteze unul după altul principiile adevărului, până devin în 
realitate necredincioşi. 

Rătăcirile teologiei populare au condus multe suflete la scepti- 
cism, care altfel ar fi fost credincioase Scripturii. Este cu neputinţă 
ca cineva să primească învățături care încalcă simţul său de dreptate, 
de milă şi de bunătate; şi pentru că aceste rătăciri sunt prezentate ca 
fiind învăţăturile Bibliei, oamenii refuză să accepte chiar Cuvântul 
lui Dumnezeu. 

Acesta este obiectivul pe care Satana caută să-l realizeze. 

El nu doreşte nimic mai mult decât să distrugă încrederea în 
Dumnezeu şi în Cuvântul Său. Satana stă în fruntea marii armate 
de îndoielnici şi lucrează cu toată puterea pentru a înşela sufletele 
să intre în rândurile lui. Este la modă să te îndoieşti. Există o mare 
categorie de oameni care privesc Cuvântul lui Dumnezeu cu neîn- 
credere pentru acelaşi motiv pentru care a fost privit şi Autorul lui — 
pentru că el mustră şi condamnă păcatul. Aceia care nu vor să asculte 
de cerinţele lui încearcă să-i distrugă autoritatea. Ei citesc Biblia 
sau ascultă învăţăturile ei, aşa cum sunt prezentate de la amvoanele 
sfinte, numai pentru a găsi greşeli în Scriptură sau în predică. Nu 
puţini ajung necredincioşi pentru că se îndreptăţesc sau se scuză 
pentru neglijarea datoriei. Alţii adoptă principii sceptice din mândrie 
şi nepăsare. Prea iubitori de comoditate pentru a se evidenția prin 
îndeplinirea unui lucru vrednic de cinste, care cere efort şi lepădare 
de sine, ei doresc să-şi asigure reputaţia unei înţe-lepciuni superi- 
oare, criticând Biblia. Există multe lucruri pe care mintea mărginită, 
neluminată de înţelepciunea divină, nu le poate înţelege; şi în felul 
acesta găsesc ocazia să critice. Sunt mulţi care par să creadă că este 
o virtute să stea de partea necredinţei, a scepticismului şi a îndoielii. 
Dar, sub o aparenţă de nevinovăție, se va vedea că aceştia sunt mânaţi 
de încredere în sine şi de mândrie. Mulţi se delectează când găsesc 
în Scripturi ceva care încurcă mintea altora. La început, unii critică 
şi judecă greşit numai de dragul contrazicerii. Ei nu-şi dau seama 
că în felul acesta se încurcă în cursa păsărarului. Dar, după ce şi-au 
exprimat pe faţă necredinţa, simt că trebuie să-şi menţină poziţia. 
Astfel, se unesc cu cei nelegiuiţi şi îşi închid porțile paradisului. 

Dumnezeu a dat, în Cuvântul Său, suficiente dovezi cu privire la 
caracterul Său divin. Marile adevăruri care au de-a face cu mântuirea 
noastră sunt prezentate clar. Cu ajutorul Duhului Sfânt, care este 
făgăduit tuturor acelora care caută cu sinceritate, orice om poate 
înţelege aceste adevăruri pentru sine. Dumnezeu le-a dat oamenilor 
o temelie puternică, pe care să-şi aşeze credinţa. 

Cu toate acestea, minţile mărginite ale oamenilor nu sunt în stare 
să înţeleagă deplin planurile şi scopurile Celui infinit. Niciodată 
nu-L vom putea descoperi pe Dumnezeu doar prin cercetare. Nu 
trebuie să încercăm să ridicăm, cu o mână îndrăzneață, cortina în 
spatele căreia EI Îşi ascunde maiestatea. Apostolul exclamă: „Cât de 
nepătrunse sunt judecăţile Lui şi cât de neînţelese sunt căile Lui!“ 

(Romani 11, 33). Putem înţelege atât de mult procedeele Sale cu 
noi şi motivele care-L determină, încât putem vedea iubirea şi mila 
Sa nemărginită, unite cu puterea Sa infinită. Tatăl nostru din ceruri 
rânduieşte totul cu înţelepciune şi în dreptate, iar noi nu putem fi 
nemulţumiţi şi neîncrezători, ci trebuie să ne plecăm în supunere 
plină de respect. El ne va descoperi din planurile Sale atât cât este 
bine pentru noi să cunoaştem, iar mai departe să ne încredem în 
mâna care este atotputernică şi în inima care este plină de iubire. 

Cu toate că Dumnezeu ne-a dat dovezi îndestulătoare pentru 
credinţă, El nu va îndepărta toate motivele pentru necredinţă. Toţi 
aceia care caută cârlige de care să-şi agaţe îndoielile le vor găsi. lar 
aceia care refuză să primească şi să asculte Cuvântul lui Dumnezeu, 
până când orice obiecţie a fost îndepărtată şi până când nu mai este 
nici o ocazie de îndoială, nu vor veni niciodată la lumină. 

Neîncrederea în Dumnezeu este manifestarea naturală a unei 
inimi nerenăscute, care este în vrăjmăşie cu El. Dar credinţa este 
inspirată de Duhul Sfânt şi ea va odrăsli numai dacă este alimentată. 
Nici un om nu poate deveni puternic în credinţă fără un efort hotărât. 
Necredinţa creşte când este încurajată; şi dacă oamenii, în loc să 
stăruie asupra dovezilor pe care Dumnezeu le-a dat pentru a le 
susţine credinţa, îşi îngăduie să pună la îndoială şi să critice, vor 
constata că îndoielile lor devin mai puternice. 

Dar aceia care se îndoiesc de făgăduinţele lui Dumnezeu şi nu 
cred asigurările harului Său ÎI dezonorează, iar influenţa lor, în loc 
să-i atragă şi pe alţii la Hristos, tinde să-i îndepărteze de El. Ei sunt 
ca nişte pomi neroditori, care îşi întind ramurile umbroase departe, 
îndepărtând lumina soarelui de la celelalte plante şi făcându-le să se 
veştejească şi să moară sub umbra lor rece. Lucrarea vieţii acestora 
va fi ca o mărturie neîncetată împotriva lor. Ei seamănă seminţele 
îndoielii şi ale scepticismului şi vor recolta un seceriş care nu dă 
greş. 

Există doar un singur drum de urmat pentru aceia care doresc 
cu sinceritate să fie eliberaţi de îndoieli. În loc să pună la îndoială 
şi să critice ceea ce nu înţeleg, să ia seama mai degrabă la lumina 
care străluceşte deja asupra lor şi vor primi o lumină mai mare. Să 
îndeplinească toate datoriile care au fost clarificate înţelegerii lor şi 
vor fi în stare să le înţeleagă şi să le îndeplinească şi pe acelea de 
care se îndoiesc acum. 

Satana poate prezenta o contrafacere atât de asemănătoare cu 
adevărul, încât îi amăgeşte pe aceia care se lasă să fie amăgiţi, care 
doresc să evite lepădarea de sine şi sacrificiul cerut de adevăr; dar 
este cu neputinţă pentru el să ţină în puterea sa un suflet care doreşte 
cu sinceritate, cu orice preţ, să cunoască adevărul. Hristos este ade- 
vărul şi „lumina care luminează pe orice om venind în lume“ (loan 
1, 9). Duhul adevărului a fost trimis să-i călăuzească pe oameni în 
tot adevărul. Şi prin autoritatea Fiului lui Dumnezeu este declarat: 
„Căutaţi şi veţi găsi“. „Dacă vrea cineva să facă voia Sa, va ajunge 
să cunoască învăţătura“ (Matei 7, 7; loan 7, 17). 

Urmaşii lui Hristos cunosc puţin din comploturile pe care Satana 
şi oştile sale le urzesc împotriva lor. Dar Acela care stă în ceruri 
va conduce toate aceste planuri pentru îndeplinirea scopurilor Sale 
mai profunde. Dumnezeu îngăduie ca poporul Său să fie supus 
chinului nemilos al ispitei, nu pentru că are plăcere de necazurile 
şi suferinţele lor, ci pentru că acest procedeu este esenţial pentru 
biruinţa lor finală. El n-ar putea, potrivit cu slava Sa, să-i ocrotească 
de ispită; căci scopul încercării este să-i pregătească să reziste tuturor 
ispitelor celui rău. 

Nici oamenii nelegiuiţi şi nici îngerii răi nu pot împiedica lucra- 
rea lui Dumnezeu sau alunga prezenţa Sa de la copiii Săi, dacă ei 
doresc, cu inimi supuse şi zdrobite, să-şi mărturisească şi să îndepăr- 
teze păcatele şi în credinţă să ceară împlinirea făgăduinţelor Sale. 
Fiecărei ispite, fiecărei influenţe împotrivitoare, pe faţă sau ascunsă, 
1 se poate rezista „nu prin putere, nici prin tărie, ci prin Duhul Meu, 
zice Domnul oştirilor“ (Zaharia 4, 6). 

„Ochii Domnului sunt peste cei neprihăniţi şi urechile Lui iau 
aminte la rugăciunile lor.... Şi cine vă va face rău, dacă sunteţi plini 
de râvnă pentru bine?“ (1 Petru 3, 12.13). Când Balaam, ispitit de 
făgăduinţa unei răsplătiri bogate, a folosit descântecul împotriva lui 
Israel şi, prin jertfele aduse Domnului, a căutat să invoce blestemul 
asupra poporului Său, Duhul Domnului i-a interzis răul pe care a 
vrut să-l rostească şi Balaam a fost obligat să exclame: „Cum să 
blestem eu pe cel ce nu-l blestemă Dumnezeu? Cum să defaim eu 
pe cel ce nu-l defaimă Domnul?... O, de aş muri de moartea celor 
neprihăniţi şi sfârşitul meu să fie ca al lor!“ Când a fost din nou 
adusă jertfa, profetul nelegiuit a declarat: „Iată că am primit poruncă 
să binecuvântez. Da, El a binecuvântat, şi eu nu pot întoarce. El 

nu vede nici o fărădelege în Iacov. Nu vede nici o răutate în Israel. 
Domnul, Dumnezeul lui, este cu el. El este împăratul lui, veselia 
lui.... Descântecul nu poate face nimic împotriva lui Iacov. Nici 
vrăjitoria împotriva lui Israel. Acum se poate spune despre Iacov 
şi Israel: «Ce lucruri mari a făcut Dumnezeu!»“ Totuşi, pentru a 
treia oară, altarele au fost din nou ridicate, iar Balaam a încercat 
să rostească un blestem. Dar, de pe buzele lipsite de bunăvoință 
ale profetului, Duhul lui Dumnezeu a făcut cunoscută prosperitatea 
celor aleşi ai Săi şi a mustrat nesocotinţa şi răutatea duşmanilor: 
„Binecuvântat să fie oricine te va binecuvânta şi blestemat să fie 
oricine te va blestema!“ (Numeri 23, 8.10.20.21.23; Numeri 24, 9). 

Poporul lui Israel era în vremea aceea credincios lui Dumnezeu; 
şi atâta vreme cât continua să asculte de Legea Sa, nici o putere de 
pe pământ sau din iad nu-l putea birui. Dar blestemul care nu i-a 
fost îngăduit lui Balaam să-l pronunţe împotriva celor din poporul 
lui Dumnezeu a reuşit să-l aducă în final asupra lor, amăgindu-i la 
păcat. Când au călcat poruncile lui Dumnezeu, atunci s-au despărțit 
de El şi au fost lăsaţi să simtă puterea distrugătorului. 

Satana este conştient că sufletul cel mai slab care rămâne în 
Hristos este mai mult decât un adversar pentru oştile întunericului şi 
că, dacă s-ar descoperi, ar întâlni o împotrivire categorică. De aceea 
caută să-i îndepărteze pe soldaţii crucii din fortăreaţa lor puternică, 
în timp ce el stă la pândă cu forţele sale, gata să-i distrugă pe toţi 
aceia care se aventurează pe terenul lui. Numai cu o încredere totală 
în Dumnezeu şi în ascultare de toate poruncile Sale putem fi în 
siguranţă. 

Nici un om nu este sigur nici măcar o zi sau o oră fără rugăciune. 
În mod deosebit trebuie să-L rugăm pe Domnul pentru înţelepciunea 
de a înţelege Cuvântul Său. Aici sunt descoperite ademenirile ispiti- 
torului şi mijloacele prin care i se poate împotrivi cu succes. Satana 
este expert în citarea Scripturii şi în a-şi pune propria interpretare 
asupra pasajelor prin care nădăjduieşte să ne facă să cădem. Trebuie 
să studiem Biblia cu inima umilită şi să nu pierdem niciodată din 
vedere dependenţa noastră de Dumnezeu. În timp ce trebuie să fim 
continuu atenţi la planurile lui Satana, trebuie să ne rugăm continuu 
în credinţă: „Şi nu ne duce în ispită“. 


Capitolul 33 — Prima mare amăgire 


Satana şi-a început eforturile de a amăgi — neamul omenesc 
o dată cu începutul istoriei omului. El, care a pus la cale răzvrătirea 
în ceruri, a dorit să-i aducă pe locuitorii pământului în unire cu el în 
lupta împotriva guvernării lui Dumnezeu. Adam şi Eva fuseseră pe 
deplin fericiţi în ascultare de Legea lui Dumnezeu şi faptul acesta 
era o mărturie permanentă împotriva pretențiilor pe care Satana le 
ridicase în ceruri, şi anume că Legea lui Dumnezeu era opresivă şi 
opusă binelui făpturilor Sale. Nu numai atât, dar invidia lui Satana 
a fost mult mai aprinsă atunci când a fost dăruit căminul frumos 
pregătit pentru perechea fără păcat. S-a hotărât să-i ducă la cădere ca, 
fiind despărțiți de Dumnezeu şi sub puterea lui, să câştige stăpânire 
asupra pământului şi aici să-şi întemeieze împărăţia, în opoziţie cu 
Cel Preaînalt. 

Dacă Satana s-ar fi descoperit în caracterul lui adevărat, ar fi 
fost respins imediat, căci Adam şi Eva fuseseră avertizaţi împotriva 
acestui vrăjmaş primejdios; dar el a lucrat în întuneric, ascunzându- 
şi planu-rile, ca să-şi poată îndeplini scopul mai cu succes. Folosind 
şarpele ca mediu, pe atunci o fiinţă cu înfăţişare fermecătoare, s-a 
adresat personal Evei: „Oare a zis Dumnezeu să nu mâncaţi din toţi 
pomii din grădină?“ (Geneza 3, 1). Dacă Eva n-ar fi intrat în discuţie 
cu ispititorul, ea ar fi fost sigură; dar s-a aventurat să ducă tratative 
cu el şi a căzut victimă vicleniilor lui. 

Tot astfel sunt biruiţi şi astăzi mulţi. Ei se îndoiesc şi discută cu 
privire la cererile lui Dumnezeu; şi, în loc să asculte de poruncile 
divine, primesc teoriile omeneşti, care ascund numai planurile lui 
Satana. 

„Femeia a răspuns şarpelui: «Putem să mâncăm din rodul tuturor 
pomilor din grădină. Dar despre rodul pomului din mijlocul grădinii, 
Dumnezeu a zis: Să nu mâncaţi din el, şi nici să nu vă atingeţi de el, 
ca să nu muriţi». Atunci şarpele a zis femeii: «Hotărât, că nu veţi 
muri; dar Dumnezeu ştie că, în ziua când veţi mânca din el, vi se vor 
deschide ochii şi veţi fi ca Dumnezeu, cunoscând binele şi răul»“ 

(Geneza 3, 2-5). El a spus că ei aveau să fie ca Dumnezeu, având o 
înţelepciune mai mare decât înainte şi ajungând la un nivel mai înalt 
de existenţă. Eva s-a supus ispitei; şi, prin influenţa ei, Adam a fost 
condus la păcat. Ei au crezut cuvintele şarpelui, că Dumnezeu nu va 
face ceea ce a spus; astfel nu s-au încrezut în Creatorul lor şi şi-au 
închipuit că El le îngrădea libertatea, că ei ar fi ajuns la o mai mare 
înţelepciune şi înălţare prin călcarea Legii Sale. 

Dar, după păcătuire, cum a înţeles Adam cuvintele: „În ziua 
în care vei mânca din el vei muri negreşit““? Le-a înţeles el oare 
ca însemnând, aşa cum îi făcuse Satana să creadă, că aveau să fie 
ridicaţi la o stare mai înaltă de existenţă? Atunci, cu siguranţă, prin 
păcătuire s-ar fi câştigat mult mai bine, iar Satana s-ar fi dovedit a 
fi un binefăcător al neamului omenesc. Dar Adam n-a descoperit 
că acesta era sensul sentinţei divine. Dumnezeu declarase, ca o pe- 
deapsă pentru păcatul lui, că omul trebuie să se întoarcă în pământul 
din care fusese luat: „Ţărână eşti, din ţărână ai fost luat şi în ţărână 
te vei întoarce“ (Ver 19). Cuvintele lui Satana: „vi se vor deschide 
ochii“ s-au dovedit a fi adevărate numai în acest sens: După ce Adam 
şi Eva au călcat Cuvântul lui Dumnezeu, ochii li s-au deschis să-şi 
vadă nesăbuinţa; ei au cunoscut răul şi au gustat din rodul amar al 
neascultării. 

În mijlocul Edenului creşte pomul vieţii, ale cărui roade aveau 
puterea de a prelungi viaţa. Dacă Adam ar fi rămas ascultător faţă de 
Dumnezeu, el ar fi continuat să se bucure de intrare liberă la acest 
pom şi ar fi trăit veşnic. Dar, atunci când a păcătuit, 1 s-a interzis 
să se mai împărtăşească din pomul vieţii şi a devenit astfel supus 
morţii. Sentința divină: „[ărână eşti şi în ţărână te vei întoarce“ arată 
către deplina stingere a vieţii. 

Nemurirea, făgăduită omului condiţionată de ascultare, a fost 
pierdută prin păcătuire. Adam nu putea transmite urmaşilor lui ceea 
ce nu avea; şi n-ar fi fost nici o nădejde pentru neamul omenesc 
căzut, dacă Dumnezeu, prin jertfa Fiului Său, n-ar fi adus nemurirea. 
Deoarece „moartea a trecut asupra tuturor oamenilor din pricină că 
toți au păcătuit“, Hristos „a adus la lumină viaţa şi neputrezirea, prin 
Evanghelie“ (Romani 5, 12; 2 Timotei 1, 10). Numai prin Hristos se 
poate obţine nemurirea. Isus a spus: „Cine crede în Fiul, are viaţa 
veşnică; dar cine nu crede în Fiul, nu va vedea viaţa“ (loan 3, 36). 
Orice om poate ajunge în posesia acestei binecuvântări preţioase, 

dacă împlineşte condiţiile. Toţi aceia care, „prin stăruința în bine, 
caută slava, cinstea şi nemurirea“, vor primi „viaţa veşnică“ (Romani 
2,7). 

Singurul care i-a făgăduit lui Adam viaţa prin neascultare a 
fost marele amăgitor. Iar declarația şarpelui către Eva în Eden — 
„Hotărât că nu veți muri“ — a fost prima predică despre nemuri- 
rea sufletului. Totuşi declarația aceasta, care se bazează numai pe 
autoritatea lui Satana, răsună de la amvoanele creştinătăţii şi este 
primită de majoritatea omenirii tot atât de uşor cum a fost primită 
de primii noştri părinţi. Sentința divină: „Sufletul care păcătuieşte, 
acela va muri“ (Ezechiel 18, 20) a fost răstălmăcită în: „Sufletul 
care păcătuieşte nu va muri, ci va trăi veşnic“. Nu putem decât să ne 
mirăm de absurditatea ciudată, care îi face pe oameni atât de creduli 
faţă de cuvintele lui Satana şi atât de necredincioşi faţă de cuvintele 
lui Dumnezeu. 

Dacă omul, după cădere, ar fi avut intrare liberă la pomul vieții, 
ar fi trăit veşnic şi, în felul acesta, păcatul ar fi fost nemuritor. Dar 
un heruvim cu o sabie de foc a păzit „drumul care duce la pomul 
vieţii“ (Geneza 3, 24) şi nimănui din familia lui Adam nu i-a mai 
fost îngăduit să treacă această barieră şi să se împărtăşească din 
rodul dătător de viaţă. De aceea nu există păcătos nemuritor. 

Dar, după cădere, Satana i-a îndemnat pe îngerii lui să facă un 
efort deosebit pentru a răspândi credinţa că omul ar fi de la natură 
nemuritor şi, amăgindu-i pe oameni să creadă această rătăcire, urma 
să se ajungă la concluzia că păcătosul ar trăi în nenorocire veşnică. 
Apoi prinţul întunericului, lucrând prin agenţii lui, Îl prezintă pe 
Dumnezeu ca pe un tiran răzbunător, declarând că El îi aruncă în 
iad pe toţi aceia care nu-l sunt pe plac şi-i face să simtă mânia Lui; 
şi Că, în timp ce suferă o groază şi un chin de nedescris în flăcările 
veşnice, Creatorul lor priveşte cu satisfacţie la ei. 

În felul acesta, arhiamăgitorul pune atributele lui pe seama Cre- 
atorului şi Binefăcătorului omenirii. Cruzimea este de la Satana. 
Dumnezeu este iubire; şi tot ce a creat a fost curat, sfânt şi plăcut, 
până când a fost adus păcatul de către primul mare răzvrătit. Satana 
însuşi este vrăjmaşul care-l ispiteşte pe om la păcat şi după aceea îl 
distruge, dacă poate; iar când este sigur de victimă, atunci se bucură 
de ruina pe care a produs-o. Dacă 1 s-ar îngădui, el ar prinde tot 

neamul omenesc în plasa lui. Dacă n-ar fi intervenţia puterii divine, 
nici un fiu sau fiică a lui Adam n-ar scăpa. 

Satana caută să-i învingă pe oameni astăzi, aşa cum i-a biruit 
pe primii noştri părinţi, slăbindu-le încrederea în Creatorul lor şi 
ducându-i la îndoială faţă de înţelepciunea guvernării Sale şi a 
dreptăţii legilor Sale. Satana împreună cu agenţii lui ÎI prezintă 
pe Dumnezeu ca fiind mai rău decât ei, pentru a-şi justifica răutatea 
şi răzvrătirea. Marele amăgitor încearcă să pună caracterul lui, de o 
cruzime înfricoşătoare, pe seama Tatălui nostru ceresc, ca el să pară 
extrem de nedreptăţit prin alungarea din cer, pentru că n-a vrut să se 
supună unui conducător atât de nedrept. El prezintă înaintea lumii 
libertatea de care s-ar bucura sub stăpânirea lui blândă, în contrast 
cu robia impusă prin hotărârile aspre ale lui Iehova. În felul acesta, 
el reuşeşte să înşele sufletele şi să le depărteze de credincioşia lor 
faţă de Dumnezeu. 

Cât de respingătoare pentru orice emoție de iubire şi de milă, şi 
chiar pentru simţul nostru de dreptate, este învăţătura potrivit căreia 
morții nelegiuiţi sunt chinuiţi în foc şi pucioasă, într-un iad care arde 
veşnic; că, pentru păcatele unei vieţi pământeşti scurte, trebuie să 
suferi chinul cât va fi Dumnezeu. Totuşi, această învăţătură a fost 
mult predicată şi este cuprinsă în multe din crezurile creştinătăţii. 
Un doctor în teologie spunea: „Priveliştea chinurilor iadului va mări 
fericirea sfinţilor pe vecie. Când îi văd pe alţii, cu aceeaşi natură, 
născuţi în aceleaşi împrejurări, aruncaţi într-o aşa nenorocire, iar ei 
atât de deosebiți, îşi dau seama cât de fericiţi sunt“. Un altul folosea 
aceste cuvinte: „Când hotărârea de condamnare veşnică se execută 
asupra făpturilor mâniei, fumul chinului lor se ridică veşnic înaintea 
făpturilor milei, care, în loc să ia partea acestor fiinţe chinuite, spun: 
«Amin, Aleluia! Lăudaţi-L pe Domnul!» 

Unde se găseşte o astfel de învăţătură în paginile Cuvântului lui 
Dumnezeu? Vor pierde cei răscumpăraţi în ceruri toate sentimentele 
de milă şi de compasiune, chiar şi sentimentul obişnuit al omeniei? 
Sunt transformate oare în nepăsare şi stoicism sau în cruzimea fia- 
rei? Nu, nicidecum; nu aceasta este învăţătura Cărţii lui Dumnezeu. 
Aceia care prezintă vederile exprimate în citatele de mai înainte pot 
fi oameni învăţaţi şi chiar sinceri, dar sunt amăgiţi de sofisticănia lui 
Satana. El îi călăuzeşte să folosească greşit unele expresii hotărâte 
ale Scripturii, dând limbajului un colorit de amărăciune şi de răutate, 

care-i aparţine lui, dar nu Creatorului nostru. „Pe viaţa Mea, zice 
Domnul Dumnezeu, că nu doresc moartea păcătosului, ci să se în- 
toarcă de la calea lui şi să trăiască. Întoarceţi-vă, întoarceţi-vă de la 
calea voastră cea rea! Pentru ce vreţi să muriți?“ (Ezechiel 33, 11). 

Ce ar câştiga Dumnezeu dacă am admite că El Îşi găseşte plăce- 
rea în a vedea chinurile veşnice; că El Îşi găseşte plăcere în gemetele, 
tipetele şi blestemele făpturilor care suferă, pe care El le ţine în flă- 
cările iadului? Pot oare aceste gemete îngrozitoare să constituie o 
muzică în auzul Iubirii Infinite? Se susţine că această pedeapsă de 
nenorocire nesfârşită asupra celor nelegiuiţi ar arăta ura lui Dum- 
nezeu faţă de păcat, ca fiind un rău care ruinează pacea şi ordinea 
universului. Ce blasfemie grozavă! Ca şi când ura lui Dumnezeu faţă 
de păcat este un motiv ca el să fie perpetuat. Căci, după învăţăturile 
acestor teologi, continuarea chinurilor fără nădejde de milă îşi scot 
din minţi victimele nenorocite şi, când îşi revarsă mânia în blesteme 
şi hulă, ei măresc continuu povara de vinovăţie. Slava lui Dumne- 
zeu nu este nicidecum sporită prin perpetuarea creşterii continue a 
păcatului de-a lungul veacurilor veşnice. 

Era mai presus de puterea minţii omeneşti să aprecieze răul care 
a fost produs de această rătăcire a chinurilor veşnice. Religia Bibliei, 
plină de dragoste şi de bunătate şi abundând în milă, este întunecată 
de superstiție şi îmbrăcată în groază. Când ne dăm seama în ce culori 
false a înfăţişat Satana caracterul lui Dumnezeu, să ne mai mirăm 
oare că milostivul nostru Creator este de temut, de groază şi chiar 
urât de oameni? Concepţiile înspăimântătoare despre Dumnezeu, 
care sunt răspândite în toată lumea prin învăţăturile de la amvoane, 
au dat naştere la mii, ba chiar milioane de sceptici şi de necredincioşi. 

Teoria chinurilor veşnice este una dintre învăţăturile rătăcite, 
care constituie vinul nelegiuirii Babilonului, din care el dă să bea 
popoarelor (Apocalipsa 14, 8; 17, 2). Fără îndoială, este o taină cum 
au primit slujitorii lui Hristos această rătăcire şi au predicat-o de la 
amvoanele sfinte. Ei au primit-o de la Roma, aşa cum au primit şi 
sabatul neadevărat. Este adevărat că a fost susținută de oameni mari 
şi buni; dar lumina cu privire la acest subiect nu le-a fost descoperită 
asemenea nouă. Ei au fost răspunzători numai pentru lumina care a 
strălucit în vremea lor; noi suntem răspunzători pentru aceea care 
străluceşte în vremea noastră. Dacă ne întoarcem de la mărturia 
Cuvântului lui Dumnezeu şi primim învățături rătăcite numai pen- 

tru că părinţii noştri le-au învăţat, cădem sub aceeaşi condamnare 
pronunţată asupra Babilonului; noi bem din vinul desfrânării ei. 

O mare categorie de oameni, pe care învăţătura despre chinurile 
veşnice îi revoltă, sunt conduşi către o rătăcire opusă acesteia. Ei 
văd că Scripturile Îl prezintă pe Dumnezeu ca o fiinţă a iubirii şi 
milei şi nu pot crede că El încredinţează făpturile Sale focului unui 
iad care este veşnic. Dar, susţinând că sufletul este nemuritor de 
la natură, nu văd o altă alternativă, ci doar să ajungă la concluzia 
că toată omenirea va fi în cele din urmă mântuită. Mulţi privesc 
amenințările Bibliei ca fiind destinate numai să-i îngrozească pe 
oameni, determinându-i să asculte, dar nu ca să fie împlinite literal. 
Astfel, păcătosul poate trăi în plăceri egoiste, dispreţuind cererile 
lui Dumnezeu, şi cu toate acestea aşteaptă să fie în cele din urmă 
primiţi în harul Său. O astfel de învăţătură care se încrede în mila 
lui Dumnezeu, dar care nesocoteşte dreptatea Sa, este plăcută inimii 
fireşti şi îi încurajează pe cei nelegiuiţi în nelegiuirea lor. 

Pentru a vedea cum aceia care cred într-o mântuire universală 
răstălmăcesc Scripturile, pentru a-şi susţine învăţătura lor distrugă- 
toare de suflete, trebuie să cităm numai câteva din declaraţiile lor. 
La înmormântarea unui tânăr neevlavios, care fusese omorât într-un 
accident, un slujitor universalist a ales ca text biblic declaraţia cu 
privire la David: „EI a fost mângâiat cu privire la Amnon, văzându-l 
mort“ (2 Samuel 13, 39). 

„Adeseori sunt întrebat“, spunea vorbitorul, „care va fi soarta 
acelora care părăsesc lumea într-o stare de păcat, mor poate într-o 
stare de ebrietate, mor cu veşmintele nespălate de petele roşii ale 
crimei sau mor aşa cum a murit acest tânăr, fără să fi avut vreodată 
o credinţă sau fără să fi experimentat vreo religie. Suntem mulţumiţi 
cu ceea ce ne spun Scripturile; răspunsul lor va rezolva această pro- 
blemă grozavă. Amnon era peste măsură de păcătos; nu se pocăise, 
s-a îmbătat şi, în stare de beţie, a fost ucis. David era profetul lui 
Dumnezeu; el trebuie să fi cunoscut dacă soarta lui Amnon avea să 
fie rea sau bună în lumea viitoare. Care a fost exprimarea inimii lui? 
«Împăratul David a încetat să mai urmărească pe Absalom, căci se 
mângâiase de moartea lui Amnon» (Ver 39). 

Şi ce concluzie se poate deduce din această vorbire? Nu-i aşa 
că suferinţele veşnice nu erau o parte din credinţa lui religioasă? 
Aşa înţelegem noi; şi aici descoperim un argument puternic pentru 

susţinerea unei ipoteze mai plăcute, mai luminoase, mai binevoitoare 
cu privire la curăţia şi pacea universală de la urmă. El a fost mân- 
gâiat văzând că fiul lui era mort. Şi de ce aşa? Pentru că, prin ochiul 
profeţiei, el putea privi înainte la un viitor glorios, să vadă că fiul 
lui, scăpat de toate ispitele, eliberat de robie şi curăţit de stricăciu- 
nea păcatului, după ce a fost făcut îndeajuns de sfânt şi luminat, a 
fost primit în adunarea spiritelor înălțate în bucurie.... Singura lui 
mângâiere a fost aceea că, fiind mutat din această stare de păcat 
şi de suferinţă, iubitul lui fiu se dusese acolo unde adierile plăcute 
ale Duhului Sfânt aveau să se reverse peste sufletul lui întunecat, 
acolo unde aveau să fie descoperite minţii lui înţelepciunea cerului 
şi adierile dulci ale iubirii nemuritoare şi în felul acesta era pregătit 
cu o fire sfinţită să se bucure de odihnă şi de societatea moştenirii 
cereşti. 

În aceste gânduri, am dori să se înţeleagă că noi credem că 
mântuirea în ceruri nu depinde de nimic din ceea ce facem în această 
viaţă; nici de o schimbare actuală a inimii, nici de credinţa de acum 
sau o mărturisire a religiei.“ 

În felul acesta, pretinsul slujitor al lui Hristos repetă rătăcirea 
spusă de şarpele din Eden: „Hotărât că nu veţi muri!“ „În ziua în 
care veţi mânca, vi se vor deschide ochii şi veţi fi ca Dumnezeu.“ El 
declară că cei mai mari păcătoşi — criminalul, hoţul şi adulterul — 
după moarte vor fi pregătiţi să intre în strălucirea veşnică. 

Şi de unde scoate acest pervertitor al Scripturilor concluziile 
sale? Dintr-o singură propoziţie care exprimă supunerea lui David 
faţă de hotărârea Providenţei. Sufletul lui „dorea să meargă la Absa- 
lom; căci fusese mângâiat cu privire la Amnon, văzând că este mort“. 
Greul suferinţei sale fusese uşurat cu trecerea timpului, iar gândurile 
lui s-au întors de la fiul mort la cel viu, care fugise de frica pedepsei 
meritate pentru crima lui. Şi aceasta era dovada că Amnon cel beţiv, 
care săvârşise incestul, a fost dus imediat după moarte în locuinţele 
fericite, spre a fi curăţit şi pregătit pentru tovărăşia îngerilor fără 
păcat? O povestire plăcută, desigur, bine aranjată ca să fie pe placul 
inimii fireşti! Aceasta este învăţătura lui Satana şi îşi face lucrarea 
cu succes. Să ne mai surprindă oare faptul că nelegiuirea abundă cu 
o astfel de învăţătură? 

Calea urmată de acest fals învăţător o ilustrează pe aceea a altora. 
Câteva cuvinte ale Scripturii sunt despărțite de contextul lor, care 

în multe cazuri ar avea înţelesul exact contrar faţă de interpretarea 
care li se dă; şi astfel de pasaje despărțite sunt schimbate şi folosite 
ca dovezi ale învățăturilor care n-au nici un temei în Cuvântul lui 
Dumnezeu. Mărturia citată ca dovadă că Amnon cel beţiv se află 
în ceruri este doar o deducție, contrazisă direct de declaraţia clară 
şi pozitivă a Scripturii, care spune că nici un beţiv nu va moşteni 
Împărăţia lui Dumnezeu (1 Corinteni 6, 10). În felul acesta, cei 
îndoielnici, necredincioşi şi sceptici schimbă adevărul în minciună. 
Şi mulțimile au fost amăgite de sofistica lor şi sunt legănaţi să 
doarmă în leagănul siguranţei fireşti. 

Dacă ar fi adevărat că sufletele tuturor oamenilor au trecut direct 
în ceruri în clipa descompunerii lor, atunci am dori mai degrabă 
moartea decât viaţa. Mulţi au fost determinaţi de această credinţă 
să-şi pună capăt vieţii. Când sunt copleșiți de necaz, încurcături şi 
dezamăgiri, li se pare mult mai uşor să-şi curme firul fragil al vieţii, 
ca să se înalțe în strălucirea lumii veşnice. 

Dumnezeu a dat o dovadă categorică în Cuvântul Său că El îi 
va pedepsi pe călcătorii Legii Sale. Aceia care se amăgesc cu ideea 
că El este prea milostiv pentru a-şi aduce la îndeplinire dreptatea 
asupra păcătosului, să privească la crucea de pe Calvar. Moartea 
Fiului nevinovat al lui Dumnezeu dovedeşte că „plata păcatului 
este moartea“, că orice călcare a Legii lui Dumnezeu trebuie să-şi 
primească plata cuvenită. Hristos cel fără păcat S-a făcut păcat pentru 
om. EI a suportat vina călcării Legii şi ascunderea feţei Tatălui Său, 
până când inima i-a fost sfâşiată şi viaţa i-a fost zdrobită. Această 
jertfă întreagă a fost adusă pentru ca păcătoşii să poată fi mântuiţi. 
Omul nu poate fi eliberat de pedeapsa păcatului pe nici o altă cale. 
Şi orice suflet care refuză să se împărtăşească de ispăşirea asigurată 
cu un preţ atât de mare trebuie să poarte în persoana sa vinovăția şi 
pedeapsa pentru călcarea Legii. 

Să luăm seama la ceea ce spune Biblia mai departe cu privire la 
omul neevlavios şi nepocăit, pe care universul îl aşează în cer, ca pe 
îngerii sfinți şi fericiţi. 

„Celui ce îi este sete, îi voi da să bea fără plată din izvorul apei 
vieţii“ (Apocalipsa 21, 6). Această făgăduinţă este numai pentru 
aceia care însetează. Apa vieţii o vor primi numai aceia care simt 
nevoia după ea şi o caută cu preţul pierderii tuturor celorlalte lucruri. 
„Cel ce va birui, va moşteni aceste lucruri. Eu voi fi Dumnezeul lui, 

şi el va fi fiul Meu“ (Ver 7). Iată, de asemenea, şi condiţiile. Pentru a 
moşteni aceste lucruri, trebuie să ne împotrivim şi să biruim păcatul. 

Domnul declară prin profetul Isaia: „Bine de cel neprihănit! Lui 
îi va merge bine. Vai de cel rău! Lui îi va merge rău, căci va culege 
rodul faptelor lui“ (Isaia 3, 10.11). „Totuşi, măcar că păcătosul face 
de o sută de ori rău“, spune înțeleptul, „şi stăruie multă vreme în el, 
eu ştiu că fericirea este pentru cei ce se tem de Dumnezeu şi au frică 
de El. Dar cel rău nu este fericit“ (Eclesiastul 8, 12.13). Iar Pavel 
mărturiseşte că păcătosul îşi adună „o comoară de mânie pentru ziua 
mâniei şi a arătării dreptei judecăţi a lui Dumnezeu, care va răsplăti 
fiecăruia după faptele lui“; „necaz şi strâmtorare va veni peste orice 
suflet omenesc care face răul“ (Romani 2, 5.0.9). 

„Nici un curvar, nici un stricat, nici un lacom de avere, care 
este un închinător la idoli, n-are parte de moştenire în Împărăţia lui 
Hristos şi a lui Dumnezeu“ (Efeseni 5, 5). „Urmăriţi pacea cu toţi şi 
sfinţirea, fără care nimeni nu va vedea pe Domnul“ (Evrei 12, 14). 
„Ferice de cei ce îşi spală hainele, ca să aibă drept la pomul vieţii, 
şi să intre pe porţi în cetate! Afară sunt cânii, vrăjitorii, curvarii, 
ucigaşii, închinătorii la idoli, şi oricine iubeşte minciuna şi trăieşte 
în minciună“ (Apocalipsa 22, 14.15). 

Dumnezeu le-a dat oamenilor o declaraţie cu privire la carac- 
terul Său şi la metoda Sa de a trata păcatul. „Domnul Dumnezeu 
este un Dumnezeu plin de îndurare şi milostiv, încet la mânie, plin 
de bunătate şi credincioşie, care Îşi ţine dragostea până la mii de 
neamuri de oameni, iartă fărădelegea, răzvrătirea şi păcatul, dar nu 
socoteşte pe cel vinovat drept nevinovat“ (Exodul 34, 6.7). „Domnul 
nimiceşte pe toţi cei răi“ (Psalmii 145, 20). „Dar cei răzvrătiți sunt 
nimiciți cu toţii, sămânţa celor răi este prăpădită“ (Psalmii 37, 38). 
Puterea şi autoritatea guvernării divine vor fi folosite pentru a dobori 
răzvrătirea; şi toate manifestările dreptăţii care răsplăteşte vor fi în 
armonie desăvârşită cu caracterul lui Dumnezeu care este o fiinţă 
miloasă, îndelung răbdătoare şi plină de bunătate. 

Dumnezeu nu constrânge voinţa şi judecata nimănui. El nu gă- 
seşte plăcere într-o ascultare de rob. El doreşte ca făpturile mâinilor 
Sale să-L iubească pentru că este demn de iubit. El ar dori ca ele 
să-L asculte pentru că au o apreciere inteligentă a înţelepciunii, a 
dreptăţii şi a bunătăţii Sale. Şi toţi aceia care au o concepţie corectă 

cu privire la aceste calităţi ÎL vor iubi pentru că sunt atraşi către El în 
admiraţie faţă de atributele Sale. 

Principiile bunătăţii, ale milei şi ale iubirii pe care le-a învăţat şi 
exemplificat Mântuitorul nostru sunt o copie a voinţei şi caracterului 
lui Dumnezeu. Hristos a declarat că n-a învăţat nimic altceva decât 
ceea ce a primit de la Tatăl Său. Principiile guvernării divine sunt 
în armonie desăvârşită cu învăţăturile Mântuitorului care spune: 
„Lubiţi pe vrăjmaşii voştri“. Dumnezeu aduce la îndeplinire dreptatea 
asupra celor nelegiuiţi pentru binele universului şi chiar pentru binele 
acelora asupra cărora sunt îndreptate judecăţile Sale. El i-ar face 
fericiţi dacă ar putea, ţinând seama de legile guvernării Sale şi de 
dreptatea caracterului Său. El îi înconjoară cu dovezile iubirii Sale, le 
dă cunoştinţa cu privire la Legea Sa şi-i urmăreşte cu darurile harului 
Său; dar ei dispreţuiesc iubirea, fac fără valoare Legea Sa şi resping 
mila Sa. Deşi primesc continuu darurile Sale, ei Îl dezonorează pe 
Dătător; ei Îl urăsc pe Dumnezeu, deoarece ştiu că El are oroare 
de păcatele lor. Dumnezeu suportă îndelung răutatea lor, dar ora 
hotărâtoare va veni în cele din urmă când soarta le va fi hotărâtă. 
Îi va obliga El atunci pe aceşti răsculați să stea de partea Sa? Îi va 
obliga oare să facă voia Sa? 

Aceia care l-au ales pe Satana drept conducător al lor şi au 
fost stăpâniţi de puterea lui nu sunt pregătiţi să intre în prezenţa 
lui Dumnezeu. Mândria, amăgirea, desfrâul, cruzimea s-au fixat în 
caracterul lor. Pot ei să intre în ceruri şi să trăiască veşnic cu aceia 
pe care i-au disprețuit şi i-au urât pe pământ? Niciodată adevărul 
nu va fi pe placul mincinosului; blândeţea nu va mulţumi mândria 
şi înălţarea de sine; curăţia nu este pe placul celui mânjit; iubirea 
dezinteresată nu este atractivă pentru cel egoist. Ce izvor de bucurie 
poate oferi cerul acelora care sunt cu totul absorbiți de interese 
pământeşti şi egoiste? 

Pot oare aceia a căror viaţă a fost petrecută în răzvrătire împotriva 
lui Dumnezeu să fie duşi deodată în ceruri şi să fie martori la acea 
stare sfântă de desăvârşire care există acolo — fiecare suflet fiind 
plin de iubire, toate feţele strălucind de bucurie, o muzică înălţătoare 
în sunete melodioase, înălțate în cinstea lui Dumnezeu şi a Mielului, 
şi raze de lumină revărsându-se neîncetat asupra celor răscumpăraţi 
de la faţa Aceluia care şede pe tron — pot oare aceia ale căror inimi 
sunt pline de ură faţă de Dumnezeu, faţă de adevăr şi de sfinţenie 

să se amestece cu mulţimea cerească şi să se alăture cântărilor de 
laudă? Pot ei să suporte slava lui Dumnezeu şi a Mielului? Nu, 
nicidecum; le-au fost oferiţi ani de har, pentru a-şi forma caractere 
pentru cer; dar ei nu şi-au educat mintea pentru a iubi curăţia; n- 
au învăţat limbajul cerului, iar acum este prea târziu. O viaţă de 
răzvrătire împotriva lui Dumnezeu i-a făcut nepotriviţi pentru cer. 
Curăţia, sfinţenia şi pacea Lui i-ar chinui; slava lui Dumnezeu ar 
fi pentru ei un foc mistuitor. Ar dori să fugă din acel loc sfinţit. 
Ar prefera mai degrabă distrugerea, să se ascundă de faţa Aceluia 
care a murit pentru a-i răscumpăra. Soarta celor nelegiuiţi este deci 
hotărâtă prin alegerea lor. Excluderea lor din ceruri este urmarea 
voinţei lor şi este dreaptă şi plină de milă din partea lui Dumnezeu. 

Asemenea apelor potopului, focul marii zile face cunoscută ho- 
tărârea lui Dumnezeu că păcătoşii sunt de nevindecat. Ei nu sunt 
dispuşi să se supună autorităţii divine. Voința lor a fost exercitată în 
răzvrăure; şi când îşi sfârşesc viaţa, este prea târziu pentru ei ca să-şi 
schimbe cursul gândurilor în direcţie contrară, prea târziu pentru a 
se mai întoarce de la nelegiuire la ascultare, de la ură la dragoste. 

Cruţând viaţa lui Cain, ucigaşul, Dumnezeu a dat lumii un exem- 
plu despre ce înseamnă să îngădui unui păcătos să trăiască, pentru 
a-şi continua calea de nelegiuire fără frâu. Prin influenţa învăţăturii 
şi a exemplului lui Cain, mulţimea urmaşilor lui au fost duşi la păcat, 
până când „nelegiuirea era mare pe pământ“. „Şi că toate întocmirile 
gândurilor din inima lui erau îndreptate în fiecare zi numai spre rău. 
Pământul era stricat înaintea lui Dumnezeu, pământul era plin de 
silnicie“ (Geneza 6, 5.11). 

Din milă faţă de lume, Dumnezeu i-a şters de pe faţa pământului 
pe locuitorii nelegiuiţi din vremea lui Noe. Din milă i-a distrus pe 
locuitorii stricaţi ai Sodomei. Prin puterea amăgitoare a lui Satana, 
făptuitori fărădelegii câştigă simpatie şi admiraţie şi în felul acesta 
i-a condus continuu şi pe alţii la răzvrătire. Aşa a fost în zilele lui 
Cain şi ale lui Noe, ca şi în vremea lui Avraam şi a lui Lot; la fel stau 
lucrurile şi în vremea noastră. Din milă pentru univers, Dumnezeu îi 
va distruge, în cele din urmă, pe aceia care au respins harul Său. 

„Fiindcă plata păcatului este moartea; dar darul fără plată al 
lui Dumnezeu este viaţa veşnică în Isus Hristos, Domnul nostru“ 
(Romani 6, 23). În timp ce viaţa este moştenirea celor neprihăniţi, 
moartea este partea celor nelegiuiţi. Moise i-a spus lui Israel: „Ţi-am 

pus înainte viaţa şi binele, moartea şi răul“ (Deuteronom 30, 15). 
Moartea, la care se referă aceste texte, nu este aceea pronunţată 
asupra lui Adam, deoarece toată omenirea suferă pedeapsa pentru 
călcarea lui. Este „moartea a doua“, care este pusă în contrast cu 
Viaţa veşnică. 

Ca urmare a păcatului lui Adam, moartea a trecut asupra între- 
gului neam omenesc. Toți, fără deosebire, merg în mormânt. lar prin 
prevede-rile Planului de Mântuire toţi vor fi scoşi din mormântul lor. 
„Va fi o înviere a celor drepţi şi a celor nedrepţi.“ „Şi după cum toţi 
mor în Adam, tot aşa toţi vor învia în Hristos“ (Faptele Apostolilor 
24, 15; 1 Corinteni 15, 22). Dar se face deosebirea între cele două 
categorii care sunt înviaţi. „Toți cei din morminte vor auzi glasul 
Lui, şi vor ieşi afară din ele. Cei ce au făcut binele, vor învia pentru 
viaţă; iar cei ce au făcut răul, vor învia pentru judecată“ (loan 5, 
28.29). Aceia care au fost „socotiți vrednici“ de învierea spre viaţă 
sunt „fericiţi şi sfinţi“. „Asupra lor a doua moarte n-are nici o putere“ 
(Apocalipsa 20, 6). Dar aceia care n-au primit iertare prin pocăință 
şi credinţă trebuie să primească pedeapsa nelegiuirii lor — „plata 
păcatului“. Ei suferă pedeapsa care va fi diferită ca durată şi intensi- 
tate „după faptele lor“, dar în cele din urmă se încheie cu moartea 
a doua. Deoarece este imposibil pentru Dumnezeu, ţinând seama 
de dreptatea şi de mila Sa, să-l mântuiască pe păcătos în păcatele 
lui, El îl privează de viaţa pe care, prin neascultare, a pierdut-o şi 
de care s-a dovedit a fi nevrednic. Un scriitor inspirat spune: „Încă 
puţin şi cel nelegiuit nu va mai fi; da, îl vei căuta în locul lui şi nu va 
mai fi“. lar un altul declară: „Ei sunt ca şi cum n-ar fi fost niciodată“ 
(Psalmii 37, 10; Obadia 16). Acoperiţi de ruşine, ei cad într-o uitare 
deznădăjduită, veşnică. 

În felul acesta se va pune capăt păcatului, cu tot vaiul şi ruina 
care au izvorât din el. Psalmistul spune: „Tu pedepseşti neamurile, 
nimiceşti pe cel rău, le ştergi numele pentru totdeauna şi pe vecie. S- 
au dus vrăjmaşii! N-au rămas din ei decât nişte dărâmături veşnice!“ 
(Psalmii 9, 5.6). Ioan, în Apocalipsa, privind înainte spre starea 
veşnică a celor mântuiţi, aude corul universal de laudă, netulburat 
de nici o notă discordantă. Toată suflarea din cer şi de pe pământ 
a fost auzită dând slavă lui Dumnezeu (Apocalipsa 5, 13). Acolo 
nu vor fi suflete pierdute care să-L hulească pe Dumnezeu, când se 

zvârcolesc în chinul fără sfârşit, nici fiinţe nenorocite în iad nu-şi 
vor amesteca vaietele cu cântările celor mântuiţi. 

Pe rătăcirea fundamentală a nemuririi din fire a sufletului se 
bazează învăţătura cu privire la starea de conştienţă în moarte — o 
învăţătură care, asemenea chinurilor veşnice, este opusă învățăturilor 
Scripturilor, contrară rațiunii şi simţămintelor noastre de omenie. 
După credinţa populară, cei răscumpăraţi, în ceruri, au cunoştinţă 
de tot ce se petrece pe pământ, în mod deosebit de viaţa prietenilor 
pe care i-au lăsat în urmă. Dar cum poate exista un izvor de fericire 
pentru cei morţi să ştie necazurile celor vii, să fie martori la păcatele 
săvârşite de cei iubiţi ai lor şi să-i vadă suferind toate necazurile, 
dezamăgirile şi grozăvule vieţii? Cât de mult se vor bucura de fe- 
ricirea cerească aceia care plutesc deasupra prietenilor lor de pe 
pământ? Şi cât de revoltătoare este credinţa că, îndată ce suflarea 
părăseşte trupul, sufletul celui nepocăit este încredinţat flăcărilor 
iadului! Până la ce adâncimi de groază trebuie să se cufunde aceştia, 
ca să-şi vadă prietenii intrând în mormânt nepregătiţi, ca să intre 
într-o veşnicie de vai şi de păcat! Mulţi au fost aduşi la nebunie de 
acest gând chinuitor. 

Ce spun Scripturile cu privire la aceste lucruri? David declară că 
omul nu este conştient în starea de moarte: „suflarea lor trece. 

Se întorc în pământ, şi în aceeaşi zi le pier şi planurile lor“ 
(Psalmii 146, 4). Solomon dă aceeaşi mărturie: „Cei vii, în adevăr, 
măcar ştiu că vor muri; dar cei morţi nu ştiu nimic, şi dragostea lor, 
şi ura lor, şi pizma lor, de mult au şi pierit, şi niciodată nu vor mai 
avea parte de tot ce se face sub soare. Căci, în locuinţa morţilor, în 
care mergi, nu mai este nici lucrare, nici chibzuială, nici ştiinţă, nici 
înţelepciune!“ (Eclesiastul 9, 5.6.10). 

Când, ca răspuns la rugăciunea sa, viaţa lui Ezechia a fost prelun- 
gită cu cincisprezece ani, împăratul, recunoscător, I-a dat lui Dum- 
nezeu tributul laudei pentru mila Sa cea mare. În această cântare, 
el spune motivul pentru care se bucură: „Căci nu locuinţa morţilor 
Te laudă, nu moartea Te măreşte, şi cei ce s-au pogorât în groapă 
nu mai nădăjduiesc în credincioşia Ta; ci cel viu, Te laudă ca mine 
astăzi“ (Isaia 38, 18.19). Teologia populară îl prezintă pe cel mort 
neprihănit ca fiind în ceruri, intrat în fericire şi lăudându-L pe Dum- 
nezeu cu o limbă nemuritoare; dar Ezechia n-a putut vedea nici o 
perspectivă glorioasă în moarte. În cuvintele sale este de acord cu 

mărturia psalmistului: „Căci cel ce moare nu-şi mai aduce aminte 
de Tine; şi cine Te va lăuda în locuinţa morţilor?“ „Nu morţii laudă 
pe Domnul, şi nici vreunul din cei ce se pogoară în locul tăcerii“ 
(Psalmii 6, 5; 115, 17). 

Petru, în Ziua Cincizecimii, a declarat că patriarhul David „a 
murit şi a fost îngropat, iar mormântul lui este între noi până în ziua 
de astăzi“, „Căci David nu s-a înălţat la cer“ (Faptele Apostolilor 
2, 29.34). Faptul că David va rămâne în mormânt până la înviere 
dovedeşte că cei neprihăniţi nu merg în ceruri la moarte. Numai prin 
înviere şi în virtutea faptului că Isus a înviat poate David, în cele din 
urmă, să stea la dreapta lui Dumnezeu. 

Iar Pavel spunea: „Căci, dacă nu învie morţii, nici Hristos n-a 
înviat. Şi dacă n-a înviat Hristos, credinţa noastră este zadarnică, voi 
sunteţi încă în păcatele voastre, şi prin urmare şi cei ce au adormit în 
Hristos, sunt pierduţi“ (1 Corinteni 15, 16-18). Dacă timp de patru 
mii de ani drepţii la moartea lor au mers direct în ceruri, cum a putut 
spune Pavel că dacă nu este înviere „şi cei care au adormit în Hristos 
sunt pierduţi“? N-ar mai fi necesară nici o înviere. 

Martirul Tyndale, referindu-se la starea celor morţi, spunea: 
„Mărturisesc deschis că nu sunt convins că ei sunt deja în slava 
deplină în care este Hristos sau îngerii aleşi ai lui Dumnezeu. Nici 
acesta nu este un punct al credinţei mele; căci dacă ar fi aşa, socotesc 
că predicarea cu privire la învierea trupului ar fi un lucru zadarnic“ 
(William Tyndale, Preface to New Testament, Ed. 1534). 

Este un fapt neîndoielnic că nădejdea trecerii la nemurire cu 
ocazia morţii a condus la o răspândire a neglijării învăţăturii biblice 
cu privire la înviere. Această tendinţă a fost remarcată de Dr. Adam 
Clarke, care spunea: „Învățătura cu privire la înviere pare să fi fost 
predicată cu mult mai multă consecvență printre primii creştini 
decât este astăzi! Cum se explică lucrul acesta? Apostolii au insistat 
continuu asupra ei şi i-au îndemnat pe urmaşii lui Hristos la stăruinţă, 
ascultare şi la bucurie în vederea ei. Iar urmaşii lor de astăzi rareori 
o mai amintesc! Aşa au predicat apostolii şi aşa au crezut creştinii 
bisericii primare; aşa predicăm şi noi şi aşa cred ascultătorii noştri. 
Nu există în Evanghelie o altă învăţătură asupra căreia să se pună 
un accent mai deosebit; şi nu este o învăţătură, în sistemul actual de 
predicare, care să fie tratată cu mai multă neglijenţă“ (Commentary, 
Remarks on 1 Corinteni 15, par. 3). 

Acest lucru a continuat până când adevărul slăvit, cu privire 
la înviere, a fost aproape cu totul întunecat şi pierdut din vedere 
de lumea creştină. Astfel, un scriitor religios de frunte, comentând 
cuvintele lui Pavel din | Tesaloniceni 4, 13-18, spune: „Urmărind 
scopurile practice de mângâiere, învățătura cu privire la nemurirea 
binecuvântată a drepţilor înlocuieşte pentru noi orice doctrină ne- 
sigură cu privire la a doua venire a Domnului. La moartea noastră, 
Domnul vine pentru noi. Pentru aceasta trebuie să veghem şi să ne 
rugăm. Cei morţi sunt deja trecuţi la slavă. Ei nu aşteaptă trâmbiţa 
pentru judecată şi pentru fericire.“ 

Dar când a fost gata să-Şi părăsească ucenicii, Isus nu le-a spus 
că ei aveau să vină curând la El. „Mă duc să vă pregătesc un loc“, 
a spus El. „Şi după ce Mă voi duce şi vă voi pregăti un loc, Mă 
voi întoarce şi vă voi lua cu Mine“ (loan 14, 2.3). Iar Pavel ne 
spune mai departe că „Însuşi Domnul, cu un strigăt, cu glasul unui 
arhanghel şi cu trâmbiţa lui Dumnezeu, Se va pogori din cer, şi 
întâi vor învia cei morţi în Hristos. Apoi, noi cei vii, care vom fi 
rămas, vom fi răpiți toţi împreună cu ei, în nor, ca să întâmpinăm pe 
Domnul în văzduh; şi astfel vom fi totdeauna cu Domnul“. Şi adaugă: 
„Mângâiaţi-vă dar unii pe alţii cu aceste cuvinte“ (1 Tesaloniceni 4, 
16-18). Ce contrast izbitor între aceste cuvinte de mângâiere şi acelea 
ale slujitorului universalist citat mai înainte! Ultimul îi consola pe 
prietenii lui întristaţi cu asigurarea că, oricât de păcătos ar fi fost 
cel mort, când şi-a dat sfârşitul, el avea să fie primit între îngeri. 
Pavel îi îndreaptă pe fraţii lui către venirea viitoare a Domnului, 
când cătuşele mormântului vor fi sfărâmate şi „cei morţi în Hristos“ 
vor fi înviaţi pentru viaţă veşnică. 

Înainte ca cineva să intre în locuinţele celor binecuvântaţi, cazu- 
rile lor trebuie cercetate, iar caracterele şi faptele lor trebuie să treacă 
pe dinaintea lui Dumnezeu. Toți trebuie să fie judecaţi după lucrurile 
scrise în cărţi şi să fie răsplătiți după cum au fost faptele lor. Această 
judecată nu are loc la moarte. Observaţi cuvintele lui Pavel: „pentru 
că a rânduit o zi, în care va judeca lumea după dreptate, prin Omul pe 
care L-a rânduit pentru aceasta şi despre care a dat tuturor oamenilor 
o dovadă netăgăduită prin faptul că L-a înviat din morţi...“ (Faptele 
Apostolilor 17, 31). Aici, apostolul declară lămurit că a fost stabilit 
un timp anume, în viitor, pentru judecarea lumii. 


Prima mare amăgire 471 


Juda se referă la aceeaşi perioadă: „EI a păstrat pentru judecata 
zilei celei mari, puşi în lanțuri veşnice, în întuneric, pe îngerii care 
nu şi-au păstrat vrednicia, ci şi-au părăsit locuința“. Şi citează mai 
departe cuvintele lui Enoh: „lată că a venit Domnul cu zecile de 
mii de sfinţi ai Săi, ca să facă o judecată împotriva tuturor“ (luda 
6.14.15). Ioan spune că „a văzut pe cei morţi, mici şi mari, stând 
înaintea lui Dumnezeu; şi au fost deschise cărțile ... iar morţii au 
fost judecaţi după lucrurile care au fost scrise în cărţi“ (Apocalipsa 
20, 12). 

Dar dacă morţii se bucură deja de fericirea cerului sau de chi- 
nul din flăcările iadului, ce nevoie mai este de o judecată viitoare? 
Învățăturile Cuvântului lui Dumnezeu cu privire la aceste puncte im- 
portante nu sunt nici neclare şi nici contradictorii; ele pot fi înţelese 
de minţile obişnuite. Dar care minte curată poate vedea înţelepciune 
sau dreptate în această teorie la modă? Vor primi oare cei drepți, 
după cercetarea cazurilor lor la judecată, invitaţia: „Bine, rob bun şi 
credincios ... intră în bucuria stăpânului tău“, când ei vor fi locuit în 
prezenţa Sa poate veacuri întregi? Sunt oare cei nelegiuiţi chemaţi 
din locul de chin ca să primească sentinţa din partea Judecătorului a 
tot pământul: „Depărtaţi-vă de la Mine, blestemaţilor, în focul cel 
veşnic?“ (Matei 25, 21.41). O, ce solemnă batjocură! Ce ruşinoasă 
discreditare a înţelepciunii şi dreptăţii lui Dumnezeu! 

Teoria nemuririi sufletului a fost una dintre acele învățături rătă- 
cite pe care Roma a împrumutat-o de la păgâni şi a încorporat-o în 
religia creştinătăţii. Martin Luther a clasat-o împreună cu „fabulele 
monstruoase, care formează o parte din vraful de decrete ale Romei“ 
(E. Petavel, The Problem of Immortality, p. 255). Comentând asupra 
cuvintelor lui Solomon, din Eclesiastul, care spune că morţii nu ştiu 
nimic, reformatorul spune: „Un alt lucru care dovedeşte că morţii 
nu ştiu nimic. Este spus că acolo nu mai există datorie, ştiinţă, cu- 
noştinţă, înţelepciune. Solomon socoteşte că morţii dorm şi nu mai 
ştiu absolut nimic. Pentru morţii care zac acolo, nu mai este nici 
numărătoarea zilelor şi nici a anilor, căci atunci când vor învia, li se 
va părea că au dormit doar o clipă“ (Martin Luther, Exposition of 
Solomon»s Book Called Ecclesiastes, p. 152). 

Nicăieri în Sfintele Scripturi nu se găseşte declaraţia că cei ne- 
prihăniţi îşi primesc răsplata sau cei nelegiuiţi îşi primesc pedeapsa 
la moarte. Patriarhii şi profeţii nu ne-au dat o astfel de asigurare. 

Hristos şi apostolii n-au făcut nici o aluzie la aceasta. Biblia învaţă 
lămurit că cei morţi nu merg îndată la ceruri. Ei sunt descrişi ca 
dormind până la înviere (1 Tesaloniceni 4, 14; lov 14, 10-12). Chiar 
în ziua când funia de argint se rupe, iar vasul de aur se sfărâmă 
(Eclesiastul 12, 6), pier şi gândurile omului. Aceia care coboară în 
mormânt stau în tăcere. Ei nu mai ştiu nimic din ceea ce se face 
sub soare (lov 14, 21). Ce binecuvântată odihnă pentru neprihănitul 
obosit! Fie timpul lung sau scurt, pentru ei nu este decât o clipă. Ei 
dorm şi sunt treziţi de trâmbiţa lui Dumnezeu la o nemurire glo- 
rioasă. „Trâmbița va suna, morţii vor învia nesupuşi putrezirii.... 
Când trupul acesta supus putrezirii se va îmbrăca în neputrezire, şi 
trupul acesta muritor se va îmbrăca în nemurire, atunci se va împlini 
cuvântul care este scris: «Moartea a fost înghițită de biruinţă»“ (| 
Corinteni 15, 52-54). Când sunt chemaţi din somnul lor adânc, încep 
să gândească exact de acolo de unde au încetat. Ultimul simţământ 
a fost boldul morţii; ultimul gând a fost acela al căderii sub puterea 
mormântului. Când se ridică din mormânt, primul lor gând se va 
prinde de strigătul biruitor: „Unde îţi este biruinţa, moarte? Unde îți 
este boldul, moarte?“ (Ver 55). 

Lucrarea îngerilor sfinţi, — aşa cum este prezentată în Scrip- 
turi, este un adevăr deosebit de preţios şi de mângâietor pentru toţi 
urmaşii lui Hristos. Dar învăţătura Bibliei cu privire la acest subiect 
a fost întunecată şi pervertită de rătăcirile teologiei populare. Învăţă- 
tura cu privire la nemurirea de la natură a sufletului, care a fost prima 
oară împrumutată de la filozofia păgână, iar în întunecimea marii 
apostazii a fost introdusă în credinţa creştină, a subminat adevărul, 
atât de lămurit arătat de Scriptură, că „morții nu ştiu nimic“. Mul- 
timi de oameni au ajuns să creadă că duhurile morţilor sunt „duhuri 
slujitoare, trimise să slujească acelora care vor moşteni mântuirea“. 
Şi fac lucrul acesta în ciuda mărturiei Scripturii cu privire la exis- 
tenţa îngerilor cereşti şi la legătura lor cu istoria omului, înainte de 
moartea vreunei fiinţe omeneşti. 

Învățătura cu privire la conştienţa omului în moarte, îndeosebi 
credinţa că duhurile morţilor se întorc să slujească celor vii, a pregătit 
calea pentru spiritismul modern. Dacă cei morţi sunt primiţi în 
prezenţa lui Dumnezeu şi a îngerilor sfinţi şi având privilegiul de 
cunoaştere cu mult mai mult decât înainte, de ce să nu se întoarcă 
pe pământ pentru a-i lumina şi a-i îndruma pe cei vii? Dacă, aşa 
cum învaţă teologii populari, duhurile morţilor plutesc deasupra 
prietenilor lor de pe pământ, de ce nu le-ar fi îngăduit să comunice 
cu ei, să-i avertizeze împotriva răului sau să-i mângâie în necaz? 
Cum pot aceia care cred în conştienţa omului în starea de moarte 
să lepede ceea ce le vine ca o lumină divină transmisă de duhurile 
slăvite? Iată un mijloc socotit sfânt, prin care Satana lucrează la 
împlinirea planurilor. Îngerii căzuţi, care împlinesc poruncile lui, 
apar ca soli din lumea duhurilor. În timp ce mărturisesc că îi aduc 
pe cei vii în legătură cu cei morţi, prinţul păcatului îşi desfăşoară 
influenţa lui amăgitoare asupra minţilor lor. 

El are putere să aducă înaintea oamenilor figura prietenilor ple- 
caţi dintre cei vii. Contrafacerea este desăvârşită; priviri, cuvinte, ton 
familiar sunt reproduse cu o deosebită claritate. Mulţi sunt mângâiaţi 

cu asigurarea că cei iubiți se bucură de strălucirea cerului şi, fără să 
bănuiască primejdia, pleacă urechea la „duhurile amăgitoare şi la 
învăţăturile demonilor“. 

Atunci când sunt determinaţi să creadă că cei morți vin în adevăr 
să comunice cu ei, Satana îi face să apară pe aceia care au intrat în 
mormânt nepregătiţi. Ei pretind că sunt fericiţi în cer şi că ocupă o 
poziţie înaltă şi în felul acesta este răspândită rătăcirea că nu se face 
nici o deosebire între cei drepţi şi cei păcătoşi. Vizitatorii, care pre- 
tind că vin din lumea duhurilor, rostesc deseori avertizări şi preveniri 
care se dovedesc a fi corecte. lar când este câştigată încrederea, pre- 
zintă învățături care subminează direct credinţa în Scripturi. O dată 
cu manifestarea unui interes profund pentru bunăstarea prietenilor 
lor de pe pământ, în aparenţă, ei insinuează cele mai primejdioase 
rătăciri. Faptul că susţin unele adevăruri, şi uneori sunt în stare să 
prezică evenimentele viitoare, dă declaraţiilor o speranţă de temeini- 
cie; iar învăţăturile lor rătăcite sunt primite de mulțimi cu uşurinţă şi 
crezute ca şi când ar fi cele mai sacre adevăruri ale Bibliei. Legea 
lui Dumnezeu este dată la o parte, Duhul harului este disprețuit, 
sângele legământului — socotit ca un lucru nesfânt. Duhurile rele 
nu recunosc dumnezeirea Domnului Hristos şi ÎI pun chiar pe Crea- 
tor pe aceeaşi treaptă cu ele. În felul acesta, sub o înfăţişare nouă, 
marele răzvrătit îşi continuă lupta împotriva lui Dumnezeu, începută 
în ceruri şi continuată timp de aproape şase mii de ani pe pământ. 

Mulţi încearcă să explice manifestările spiritiste, atribuindu-le 
întru totul înşelăciunii şi iuţelii de mână a mediului. Dar în timp ce 
este adevărat că urmările acestei amăgiri au fost adesea socotite ca 
manifestări veritabile, au fost şi expuneri ale unor puteri supranatu- 
rale. Ciocăniturile misterioase cu care a început spiritismul modern 
n-au fost rezultatul înşelăciunii omeneşti sau al vicleniei, ci au fost 
lucrarea directă a îngerilor răi, care în felul acesta au introdus una 
dintre amăgirile cele mai cu succes în distrugerea sufletelor. Mulţi 
vor fi prinşi în cursă, crezând că spiritismul este doar o înşelătorie 
omenească; atunci când sunt aduşi faţă în faţă cu manifestările pe 
care ei nu le pot considera decât ca fiind supranaturale, sunt amăgiţi 
şi vor fi conduşi să le primească drept marea putere a lui Dumnezeu. 

Aceste persoane trec cu vederea mărturia Scripturilor cu privire 
la minunile lucrate de Satana şi de agenţii lui. Cu ajutorul lui Satana 
au fost în stare vrăjitorii lui Faraon să contrafacă lucrarea lui Dumne- 

zeu. Pavel mărturiseşte că, înainte de a doua venire a lui Hristos, vor 
avea loc manifestări similare ale puterii satanice. Venirea Domnului 
urmează să fie precedată de „puterea Satanei, cu tot felul de minuni, 
de semne şi puteri mincinoase şi cu toate amăgirile nelegiuirii“ (2 
Tesaloniceni 2, 9.10). Iar apostolul Ioan, descriind puterea făcătoare 
de minuni care se va da pe faţă în zilele de pe urmă, declară: „Să- 
vârşea semne mari, până acolo că făcea chiar să se pogoare foc din 
cer pe pământ, în faţa oamenilor. Şi amăgea pe locuitorii pământului 
prin semnele, pe care i se dăduse să le facă“ (Apocalipsa 13, 13.14). 
Aici nu sunt profetizate doar înşelătorii. Oamenii sunt amăgiţi de 
minunile pe care agenţii lui Satana ar putea să le facă, şi nu pe care 
pretind că le fac. 

Prinţul întunericului, care atâta vreme şi-a dedicat lucrării de 
amăgire puterile minţii lui pricepute, îşi adaptează cu măiestrie ispi- 
tele pentru oamenii din toate clasele şi din toate categoriile sociale. 
Celor care au cultură şi rafinament, el le prezintă spiritismul în as- 
pectele lui rafinate şi intelectuale şi în felul acesta reuşeşte să-i 
prindă pe mulţi în cursele sale. Înţelepciunea pe care o dă spiritismul 
este aceea descrisă de apostolul Iacov care „nu vine de sus, ci este 
pământească, firească, drăcească“ (Iacob 3, 15). Marele amăgitor o 
ascunde însă, atunci când tăinuirea va împlini mai bine scopul lui. 
EI, care a putut să apară îmbrăcat în strălucirea serafimilor cereşti 
în faţa lui Hristos în pustia ispitei, vine la oameni în modul cel mai 
atractiv, ca un înger de lumină. El face apel la rațiune prin prezen- 
tarea subiectelor înalte; delectează imaginaţia cu scene răpitoare; 
câştigă sentimentele prin prezentările elocvente de iubire şi de milă. 
Stimulează imaginaţia spre zboruri înalte, făcându-i pe oameni să 
se mândrească atât de mult cu propria înţelepciune, încât în inima 
lor să-L dispreţuiască pe Cel Veşnic. Fiinţa aceasta puternică, ce a 
putut să-L ducă pe Mântuitorul lumii pe un munte foarte înalt şi să 
facă să-l treacă pe dinainte toate împărăţiile pământului cu slava 
lor, va prezenta ispitele înaintea oamenilor, aşa încât să pervertească 
simţurile tuturor acelora care nu sunt ocrotiţi de puterea divină. 

Satana îi înşeală pe oameni astăzi aşa cum a înşelat-o pe Eva în 
Eden prin linguşire, aprinzându-i dorinţa de a obţine ceea ce îi era 
interzis, trezindu-i ambiția după înălţare de sine. Hrănirea acestor 
gânduri rele i-a provocat căderea şi, prin ele, urmăreşte să aducă 
ruina oamenilor. „Veţi fi ca Dumnezeu“, declarase el, „cunoscând 

binele şi răul“ (Geneza 3, 5). Spiritismul învaţă „că omul este creaţia 
progresului; că destinul lui, chiar de la naştere, este să progreseze, 
până în veşnicie, spre Dumnezeu“. Şi iarăşi: „Fiecare inteligenţă se 
va judeca pe ea şi nu pe alta“. „Judecata va fi dreaptă, pentru că este 
judecata proprie.... Tronul este înăuntrul tău.“ Un învăţător spiritist 
spunea că în el s-a trezit „o conştiinţă spirituală: «Prietenii mei, toţi 
am fost semizei necăzuţi»“. Iar un altul declară: „Hristos nu este o 
fiinţă dreaptă şi nici desăvârşită“. 

În felul acesta, în locul neprihănirii şi a desăvârşirii Dumnezeu- 
lui nemărginit, adevăratul obiect al adoraţiei, în locul neprihănirii 
desăvârşite a Legii Sale, măsura adevărată a țintei omeneşti, Satana 
a pus natura păcătoasă şi greşită a omului, ca fiind singurul obiect al 
adorării, unica regulă de judecată sau măsură a caracterului. Acesta 
este progres, dar nu în sus, ci în Jos. 

Este o lege a naturii intelectuale şi spirituale aceea că prin privire 
suntem schimbaţi. Mintea se adaptează treptat la subiectele asupra 
cărora 1 se îngăduie să zăbovească. Fa este absorbită de ceea ce este 
obişnuită să iubească şi să respecte. Omul nu se va ridica niciodată 
mai sus decât modelul lui de curăţie, de bunătate sau de adevăr. 
Dacă eul este idealul lui, niciodată nu va atinge altul mai înalt. Mai 
degrabă se va coborî continuu, din ce în ce mai mult. Numai harul lui 
Dumnezeu are putere să-l înalțe pe om. Lăsat în puterea lui, drumul 
va merge în mod inevitabil în jos. 

Pentru cel iubitor de plăceri, pentru cel care cultivă îngăduinţa 
de sine, pentru cel senzual, spiritismul se prezintă sub o mască mai 
puţin subtilă decât pentru cel mai rafinat şi pentru intelectual; în 
formele lui grosolane, ei găsesc ceea ce este în armonie cu pornirile 
lor. Satana studiază orice semn de slăbiciune în firea omenească, 
el notează păcatele pe care toţi sunt înclinați să le comită şi după 
aceea are grijă ca ocaziile pentru încurajarea tendinței spre rău 
să nu lipsească. El îi ispiteşte pe oameni să abuzeze în ceea ce 
este îngăduit, făcându-i ca prin necum-pătare să slăbească puterile 
fizice, mintale şi morale. El a distrus şi distruge mii de oameni prin 
îngăduirea patimilor, brutalizând în felul acesta toată firea omului. 
Şi pentru a-şi completa lucrarea, declară prin mijlocirea spiritelor 
că „o cunoaştere adevărată îl aşează pe om mai presus de orice 
lege“, că „tot ce există este bun“, că „Dumnezeu nu condamnă“ şi că 
„toate păcatele săvârşite sunt nevinovate“. Când oamenii sunt aduşi 

astfel să creadă că dorinţa este legea cea mai înaltă, că libertatea 
este îngăduinţă şi că omul este răspunzător numai faţă de sine, cine 
se mai miră că stricăciunea şi depravarea mişună în toate părţile? 
Mulyimile primesc însetate învăţăturile care le lasă libertatea să 
asculte de îndemnurile inimii fireşti. Frâiele stăpânirii de sine sunt 
lăsate pe seama poftei, puterile minţii şi ale sufletului sunt supuse 
pornirilor animalice, iar Satana aruncă bucuros în plasa lui mii de 
oameni dintre aceia care pretind că sunt urmaşi ai lui Hristos. 

Dar nimeni nu trebuie să fie amăgit de pretenţiile mincinoase 
ale spiritismului. Dumnezeu a dat lumii suficientă lumină pentru 
a o ajuta să descopere cursa. Aşa cum s-a arătat deja, teoria care 
formează chiar temelia spiritismului este în luptă cu declaraţiile 
lămurite ale Scripturii. Biblia declară că morţii nu ştiu nimic, că 
toate gândurile lor au pierit; ei nu au parte de nimic din ceea ce se 
face sub soare; ei nu ştiu nimic despre bucuriile şi necazurile acelora 
care le-au fost scumpi pe pământ. 

Mai mult decât atât, Dumnezeu a interzis categoric toate pre- 
tinsele comunicări cu duhurile celor plecaţi dintre cei vii. În zilele 
poporului evreu, exista o categorie de oameni care pretindeau, ca şi 
spiritiştii de astăzi, că sunt în legătură cu cei morţi. Dar „duhurile 
familiare“, cum erau numiţi aceşti pretinşi vizitatori din alte lumi, 
sunt declarate de Biblie a fi „duhuri de draci“ (compară Numeri 
25, 1-3; Psalmii 106, 28; 1 Corinteni 10, 20; Apocalipsa 16, 14). 
Lucrarea care se ocupă cu duhurile familiare a fost declarată a fi o 
urâciune pentru Domnul şi a fost solemn interzisă sub pedeapsa cu 
moartea (Leviticul 19, 31; 20, 27). Chiar şi numele de vrăjitorie este 
acum disprețuit. Pretenţia că oamenii pot avea legături cu duhuri 
rele este privită ca o poveste din evul mediu. Dar spiritismul, care 
îşi numără convertiţii cu sutele de mii, mai mult, cu milioanele, care 
şi-a făcut intrare în cercurile ştiinţifice, care a invadat bisericile şi a 
găsit o bună primire în corpurile legiuitoare şi chiar la curţile regilor 
— această amăgire monstruoasă este doar o reînviere, într-o nouă 
travestire, a vrăjitoriei condamnate şi interzise în vechime. 

Dacă n-ar fi o altă dovadă cu privire la caracterul adevărat al 
spiritismului, ar trebui să fie suficient pentru creştin faptul că duhurile 
nu fac nici o deosebire între neprihănire şi păcat, între cei mai nobili 
şi cei mai curaţi apostoli ai lui Hristos şi cei mai stricaţi slujitori 
ai lui Satana. Prezentându-i pe cei mai josnici oameni ca fiind în 

ceruri şi foarte înălţaţi acolo, Satana spune lumii: „Nu contează cât 
de păcătoşi sunteţi; nu contează dacă voi credeţi sau nu în Biblie 
şi în Dumnezeu. Trăiţi cum vă place; cerul este căminul vostru“. 
Învăţătorii spiritişti declară în realitate: „Oricine face rău este bun 
înaintea Domnului, şi de el are plăcere!“ Sau: „Unde este Dumnezeul 
dreptăţii?“ (Maleahi 2, 17). Cuvântul Domnului spunea: „Vai de cei 
ce numesc răul bine, şi binele rău, care spun că întunericul este 
lumină, şi lumina întuneric!“ (Isaia 5, 20). 

Apostolii, aşa cum sunt reprezentaţi de aceste duhuri mincinoase, 
sunt făcuţi să contrazică tot ce au scris sub inspiraţia Duhului Sfânt 
atunci când au fost pe pământ. Ei neagă originea divină a Bibliei 
şi în felul acesta dezrădăcinează temelia nădejdii creştinului şi în- 
depărtează lumina care descoperă calea către ceruri. Satana face ca 
lumea să creadă că Biblia este doar o poveste imaginară sau, cel 
mult, o carte potrivită pentru copilăria neamului omenesc, dar care 
acum trebuie privită ca fiind fără greutate, depăşită sau îndepărtată. 
Pentru a lua locul Cuvântului lui Dumnezeu, el oferă manifestările 
spiritiste. Acesta este un drum pe de-a-ntregul sub stăpânirea lui; pe 
această cale, el poate face ca lumea să creadă ce vrea el. El pune în 
umbră, chiar acolo unde o doreşte, Cartea care trebuie să-l judece 
pe el şi pe urmaşii lui; face să creadă că Mântuitorul lumii este un 
om obişnuit. Şi aşa cum soldaţii romani, care au păzit mormântul lui 
Isus, au răspândit vestea mincinoasă pe care preoţii şi bătrânii le-au 
pus-o în gură pentru a contesta învierea Sa, tot aşa cei care cred în 
manifestările spiritiste încearcă să facă în aşa fel, încât să pară că nu 
este nimic miraculos în viaţa Mântuitorului nostru. După ce caută 
să-L pună astfel pe Isus în umbră, atrage atenţia asupra propriilor 
minuni, declarând că acestea depăşesc lucrările lui Hristos. 

Este adevărat că spiritismul îşi schimbă acum forma şi, acope- 
rind unele din trăsăturile cele mai condamnabile, îmbracă o haină 
creştină. Dar declaraţiile de la amvon şi din presă au fost prezen- 
tate înaintea publicului timp de mulţi ani şi în acestea s-a descoperit 
caracterul lui adevărat. Aceste învățături nu pot fi negate sau ascunse. 

Chiar şi în forma lui actuală, departe de a fi mai vrednic de tolerat 
decât până acum, în realitate este mai primejdios, din cauza unei 
amăgiri mai subtile. Dacă la început a denunţat pe Hristos şi Biblia, 
acum declară că le acceptă pe amândouă. Dar Biblia este interpretată 
într-un mod care place inimii nerenăscute, în timp ce adevărurile 

solemne şi vitale sunt făcute fără valoare. Se stăruie asupra iubirii 
ca fiind atributul de căpetenie al lui Dumnezeu, dar este coborâtă la 
un sentimentalism slab, făcând o mică deosebire între bine şi rău. 
Dreptatea lui Dumnezeu, denunţarea de către El a păcatului, cererile 
Legii Sale sfinte, toate acestea sunt trecute cu vederea. Oamenii 
sunt învăţaţi să privească Decalogul ca pe o literă moartă. Fabule 
plăcute, amăgitoare, pun stăpânire pe simţuri şi conduc pe oameni 
să lepede Biblia ca temelie a credinţei lor. Hristos este combătut ca 
mai înainte; dar Satana a orbit atât de mult ochii oamenilor, încât 
amăgirea nu este sesizată. 

Puţini sunt aceia care au o concepţie reală cu privire la puterea 
amăgitoare a spiritismului şi a primejdiei de a intra sub influenţa lui. 
Mulţi se interesează de el doar pentru a-şi mulţumi curiozitatea. Ei 
nu au o credinţă adevărată în el şi ar fi plini de groază la gândul de a 
se supune stăpânirii duhurilor. Dar se aventurează pe un teren oprit, 
iar vrăjmaşul cel puternic îşi exercită puterea asupră-le împotriva 
voinţei lor. O dată ajunşi să-şi supună mintea conducerii sale, el 
îi ţine robi. Este peste putinţă, prin propria putere, să rupă vraja 
amăgitoare, ispititoare. Nimic altceva decât puterea lui Dumnezeu, 
oferită ca răspuns la rugăciunea stăruitoare a credinţei, poate elibera 
aceste suflete prinse în cursă. 

Toţi aceia care îşi îngăduie trăsături de caracter păcătoase sau 
care hrănesc de bunăvoie un păcat cunoscut invită ispitele lui Satana. 
Ei se despart de Dumnezeu şi de grija ocrotitoare a îngerilor Lui; 
când cel rău îşi prezintă amăgirile, ei sunt fără apărare şi cad ca o 
pradă uşoară. Aceia care se aşează în felul acesta sub puterea lui îşi 
dau prea puţin seama unde se va sfârşi drumul lor. După ce realizează 
înfrângerea lor, îi va folosi ca agenţi ai lui pentru a-i ademeni şi pe 
alții la ruină. 

Profetul Isaia spune: „Dacă vi se zice însă: «Întrebaţi pe cei ce 
cheamă morţii şi pe cei ce spun viitorul, care şoptesc şi bolborosesc», 
răspundeţi: «Nu va întreba oare un popor pe Dumnezeul său? Va 
întreba el pe cei morţi pentru cei vii? La lege şi la mărturie!» Căci 
dacă nu vor vorbi aşa, nu vor mai răsări zorile pentru poporul acesta“ 
(Isaia 8, 19.20). Dacă oamenii ar fi fost gata să primească adevărul, 
atât de clar arătat în Scripturi, cu privire la natura omului şi starea 
lui în moarte, ar vedea în pretenţiile şi în manifestările spiritismului 
puterea lucrării lui Satana, semne şi minuni mincinoase. Dar, în loc 

să renunţe la libertatea atât de plăcută inimii fireşti şi să părăsească 
păcatele pe care le iubesc, mulțimile îşi închid ochii faţă de lumină, 
merg drept înainte, fără să ţină seama de avertizări, în timp ce Satana 
îşi plimbă cursele împrejurul lor, iar ei devin prada lui, „pentru că n- 
au primit dragostea adevărului ca să fie mântuiţi. Din această pricină, 
Dumnezeu le trimite o lucrare de rătăcire, ca să creadă o minciună“ 
(2 Tesaloniceni 2, 10.11). 

Aceia care se împotrivesc învățăturilor spiritismului sunt asaltaţi 
nu numai de oameni, ci chiar de Satana şi de îngerii lui. Ei au 
intrat într-o luptă împotriva domniilor, puterilor şi duhurilor rele din 
locurile cereşti. Satana nu va ceda nici o palmă de teren, dacă nu 
este alungat de puterea solilor cereşti. Poporul lui Dumnezeu trebuie 
să fie în stare să-l înfrunte aşa cum a făcut Mântuitorul nostru prin 
cuvintele: „Stă scris“. Satana poate cita acum Scriptura ca în zilele 
lui Hristos şi îi va schimba învăţă-turile pentru a-şi susține amăgirile. 
Aceia care vor sta în picioare în acest timp de primejdie trebuie să 
înţeleagă pentru ei mărturia Scripturilor. 

Mulţi vor fi puşi faţă în faţă cu duhurile demonilor, care îi vor 
personifica pe cei dragi sau pe prieteni, spunând cele mai primejdi- 
oase rătăciri. Aceşti vizitatori vor face apel la sentimentele noastre 
cele mai calde şi vor face minuni pentru a-şi susţine pretenţiile. Tre- 
buie să fim pregătiți ca să îi întâmpinăm cu adevărul biblic că morţii 
nu ştiu nimic Şi că aceia care se arată în felul acesta sunt duhuri ale 
demonilor. 

Chiar în faţa noastră este „ceasul încercării care are să vină 
peste lumea întreagă, ca să încerce pe toţi locuitorii pământului“ 
(Apocalipsa 3, 10). Toți aceia a căror credinţă nu este întemeiată 
puternic pe Cuvântul lui Dumnezeu vor fi amăgiţi şi învinşi. Satana 
„lucrează cu toată amăgirea nelegiuirii“ pentru a pune stăpânire pe 
fiii oamenilor, iar amăgirile lui vor creşte mereu. Dar îşi va atinge 
ținta numai atunci când oamenii se vor supune de bunăvoie ispitirilor 
sale. Aceia care caută cu stăruinţă cunoaşterea adevărului şi se luptă 
să-şi curețe sufletul prin ascultare, făcând astfel tot ce pot pentru 
a se pregăti în vederea luptei, vor găsi în Dumnezeul adevărului o 
apărare sigură. „Fiindcă ai păzit Cuvântul răbdării Mele, te voi păzi 
şi Eu“ (Ver 10) este făgăduinţa Mântuitorului. El i-ar trimite mai 
degrabă pe toţi îngerii din cer să păzească pe poporul Său decât să 
lase un singur suflet care se încrede în El să fie biruit de Satana. 

Profetul Isaia scoate la iveală amăgirea teribilă care va veni peste 
cei nelegiuiţi, făcându-i să creadă că sunt siguri în faţa judecăților 
lui Dumnezeu. „Noi am făcut un legământ cu moartea, am făcut 
o învoială cu locuinţa morţilor: când va trece urgia năvălitoare, nu 
ne va atinge, căci avem ca loc de scăpare neadevărul şi ca adăpost 
minciuna!“ (Isaia 28, 15). În categoria descrisă aici, sunt cuprinşi 
aceia care în nepocăinţa lor îndârjită se mângâie cu asigurarea că nu 
va fi nici o pedeapsă pentru păcătos; că toată omenirea, indiferent cât 
de stricată ar fi, trebuie să fie înălţată la cer, ca să ajungă ca îngerii 
lui Dumnezeu. Dar şi mai îndrăzneţi sunt aceia care fac legământ 
cu moartea şi o înţelegere cu locuinţa morţilor, care renunţă la ade- 
vărurile pe care cerul le-a rânduit ca o apărare pentru cel neprihănit 
în ziua necazului şi primeşte în locul lor scăparea prin minciunile 
oferite de Satana — pretenţiile amăgitoare ale spiritismului. 

Orbirea poporului din această generaţie este uimitoare şi de ne- 
descris. Mii de oameni resping Cuvântul lui Dumnezeu ca fiind 
nevrednic de crezare şi, cu o încredere oarbă, primesc amăgirea 
lui Satana. Necredincioşii şi batjocoritorii condamnă bigotismul 
acelora care se luptă pentru credinţa proorocilor şi a apostolilor şi se 
distrează, luând în râs declaraţiile solemne ale Scripturilor cu privire 
la Hristos, la Planul de Mântuire şi la pedeapsa care va veni peste 
aceia care leapădă adevărul. Ei simulează o milă adâncă pentru acele 
minţi atât de înguste, slabe şi superstiţioase care recunosc cererile 
lui Dumnezeu şi ascultă de cerinţele Legii Sale. Ei dau pe faţă atâta 
siguranţă, ca şi când, fără îndoială, au făcut legământ cu moartea şi 
o înţelegere cu locuinţa morţilor — ca şi când au ridicat o barieră de 
netrecut, de nepătruns între ei şi răzbunarea lui Dumnezeu. Nimic 
nu le poate trezi temerile. S-au predat ispititorului pe deplin, s-au 
unit atât de strâns cu el şi s-au umplut complet de duhul lui, încât nu 
mai au putere şi nici dorinţa să scape din cursă. 

Satana s-a pregătit îndelung pentru efortul final de a amăgi lu- 
mea. Temelia acestei lucrări a fost pusă o dată cu asigurarea dată 
Evei în Eden: „Hotărât că nu veţi muri. În ziua când veţi mânca 
din el vi se vor deschide ochii, şi veţi fi ca Dumnezeu, cunoscând 
binele şi răul“ (Geneza 3, 4.5). Puțin câte puţin, a pregătit calea 
pentru capodopera amăgirii în dezvoltarea spiritismului. El nu şi- 
a împlinit încă pe deplin planurile, dar o va face în timpul care a 
mai rămas. Profetul spune: „Am văzut trei duhuri de draci, care 


[561] 


[563] 


482 Tragedia veacurilor 


fac semne nemaipomenite, şi care se duc la împărații pământului 
întreg, ca să-i strângă pentru războiul zilei celei mari a Dumnezeului 
Celui Atotputernic“ (Apocalipsa 16, 13-14). În afară de aceia care 
sunt păziţi de puterea lui Dumnezeu, prin credinţa în Cuvântul Său, 
întreaga lume va fi atrasă de partea acestei amăgiri. Oamenii sunt 
legănaţi într-o siguranţă fatală numai pentru a se trezi la revărsarea 
mâniei lui Dumnezeu. 

Domnul Dumnezeu spune: „Voi face din neprihănire o lege, şi 
din dreptate o cumpănă; şi grindina va surpa locul de scăpare al nea- 
devărului, şi apele vor îneca adăpostul minciunii. Aşa că legământul 
vostru cu moartea va fi nimicit, Şi învoiala voastră cu locuinţa morți- 
lor nu va dăinui. Când va trece urgia apelor năvălitoare, veţi fi striviţi 
de ea“ (Isaia 28, 17.18). 

Romanismul este privit acum de protestanți — cu o bunăvo- 
inţă mult mai mare decât în anii de mai înainte. În acele ţări unde 
catolicismul nu este în ascendență şi unde papistaşii aleg o cale de 
împăcare pentru a câştiga influenţă, acolo se arată o indiferenţă cres- 
cută faţă de învăţăturile care despart bisericile reformate de ierarhia 
papală; câştigă teren părerea că, în fond, nu ne deosebim atât de mult 
în punctele principale, aşa cum s-a presupus, şi că o mică cedare 
din partea noastră ne va duce la nişte înţelegeri mai bune cu Roma. 
A fost o vreme când protestanții puneau mare preţ pe libertatea de 
conştiinţă care fusese câştigată atât de scump. Ei îşi învățau copiii 
să urască papalitatea şi susțineau că a căuta înţelegere cu Roma 
însemna necredincioşie faţă de Dumnezeu. Dar cât de deosebite sunt 
sentimentele pe care le exprimă acum! 

Apărătorii papalității declară că biserica a fost vorbită de rău, iar 
lumea protestantă este înclinată să accepte această declaraţie. Mulţi 
susțin că este nedrept să judecăm biserica de astăzi după urâciunile şi 
absurdităţile care au caracterizat domnia ei în veacurile de neştiinţă 
şi de întuneric. Ei îi scuză cruzimea îngrozitoare ca fiind urmarea 
barbariei din vremea aceea şi susţin că influenţa civilizaţiei moderne 
i-a schimbat sentimentele. 

Au uitat oare aceste persoane pretenţia de infailibilitate susţinută 
timp de opt sute de ani de către această putere arogantă? Departe de 
a fi renunţat la ea, această pretenţie a fost afirmată în secolul XIX 
cu o mai mare greutate decât oricând mai înainte. Din moment ce 
Roma susţine că „biserica n-a greşit niciodată“ şi „după Scripturi 
nici nu va greşi“ (John L. von Mosheim, Institutes of Ecclesiastical 
History, book 3, century II, part 2, Chapter 2, section 9, note 17), cum 
poate renunţa ea la principiile care i-au călăuzit drumul în veacurile 
trecute? 

Biserica papală nu va renunţa niciodată la pretenţia de infaili- 
bilitate. Ea susţine că tot ce a făcut, persecutându-i pe aceia care 
au respins dogmele ei, este drept; dar n-ar repeta ea aceleaşi fapte, 

dacă 1 s-ar oferi ocazia? Să fie înlăturate restricţiile impuse acum 
de guvernele pământeşti, iar Roma să fie pusă din nou în puterea ei 
de mai înainte şi foarte repede s-ar vedea o renaştere a tiraniei şi a 
persecuției ei. 

Un scriitor foarte cunoscut vorbeşte astfel despre atitudinea ie- 
rarhiei papale în ceea ce priveşte libertatea de conştiinţă şi despre 
primejdiile care ameninţă îndeosebi Statele Unite datorită succesului 
politicii ei. 

„Există mulţi care cred că este o copilărie sau o superstiție să 
ne temem de catolicismul Romei în Statele Unite. Unii ca aceştia 
nu văd nimic în caracterul şi atitudinea romaniştilor care să fie 
împotriva instituţiilor noastre libere şi nu găsesc nimic ieşit din 
comun în creşterea lor. De aceea, să comparăm mai întâi unele 
principii fundamentale ale guvernării noastre cu acelea ale Bisericii 
Catolice.“ 

„Constituția Statelor Unite garantează libertatea de conştiinţă. 
Nimic nu este mai scump şi mai fundamental decât aceasta. Papa 
Pius IX, în Enciclica sa din 15 August 1854, spunea: «Învățăturile 
absurde şi greşite în apărarea libertății de conştiinţă sunt o erezie 
ucigătoare — o crimă, ca toate celelalte, cea mai îngrozitoare într-un 
stat». Acelaşi papă, în Enciclica din 8 December 1864, îi anatemiza 
pe «aceia care susţin libertatea de conştiinţă şi a închinării religioase» 
şi pe «toţi aceia care susţin că biserica nu poate folosi forţa». 

Tonul paşnic al Romei în Statele Unite nu cere implicit şi o 
schimbare a inimii. Ea este îngăduitoare acolo unde nu are pu- 
tere. Episcopul O»Connor spune: «Libertatea religioasă este tolerată 
numai atâta vreme cât nu reprezintă o ameninţare pentru lumea 
catolică»... Arhiepiscopul din St. Louis spunea odată: «Erezia şi 
necredinţa sunt crime; şi în ţările creştine, ca Italia şi Spania, de 
exemplu, unde toţi oamenii sunt catolici şi unde religia catolică este 
o parte esenţială a legii ţării, ele sunt pedepsite la fel ca celelalte 
crime»... 

Orice cardinal, arhiepiscop sau episcop din Biserica Catolică 
depune un jurământ de credinţă faţă de papa, în care se întâlnesc ur- 
mătoarele cuvinte: «Pe ereticii, schismaticii şi rebelii faţă de domnul 
nostru (papa) sau de urmaşii lui, mai sus amintiţi, îi voi prigoni şi mă 
voi împotrivi lor cu toată puterea».“ (Josiah Strong, Our Country, 
Counsels on Health, 5, 2-4) 

Este adevărat că există creştini sinceri în Biserica Romano- 
Catolică. Mii de oameni din această biserică ÎI slujesc pe Dumnezeu 
după cea mai bună lumină pe care o au. Lor nu li s-a îngăduit ac- 
cesul la Cuvântul Său, de aceea nu cunosc adevărul. Ei n-au văzut 
niciodată contrastul dintre o slujire din inimă şi o slujire în forme 
şi ceremonii. Dumnezeu priveşte cu dragoste plină de milă asupra 
acestor suflete, aşa cum sunt educate într-o credinţă amăgitoare şi 
nesatisfăcătoare. El va face ca razele de lumină să pătrundă prin 
întunericul des, care-i înconjoară. El le va descoperi adevărul aşa 
cum este în Isus şi mulţi încă vor lua poziţie împreună cu poporul 
Său. 

Dar romanismul, ca sistem, nu este mai în armonie cu Evanghe- 
ha lui Hristos acum decât în oricare altă perioadă din istoria lui. 
Bisericile protestante se găsesc într-o mare întunecime, dacă nu vor 
lua aminte la semnele vremurilor. Biserica Romană ţinteşte departe 
în planurile şi în căile ei de lucru. Ea foloseşte orice ocazie pentru 
a-şi extinde influenţa şi a-şi mări puterea în pregătirea pentru o luptă 
crudă şi hotărâtă, spre a-şi recâştiga controlul asupra lumii, a reîn- 
cepe prigoana şi a strica tot ce a făcut protestantismul. Catolicismul 
câştigă teren în orice direcţie. Se poate vedea creşterea numărului 
de biserici şi de capele în ţările protestante. Priviţi la popularitatea 
colegiilor şi a seminarilor catolice în America, într-o mare măsură 
patronate de protestanți. Urmăriţi creşterea ritualismului în Anglia şi 
frecventele dezertări către rândurile catolicilor. Aceste lucruri ar tre- 
bui să trezească îngrijorarea tuturor acelora care preţuiesc principiile 
romane curate ale Evangheliei. 

Protestanţii s-au amestecat cu catolicii şi au ocrotit papalitatea; 
ei au făcut compromisuri şi concesii de care chiar şi papistaşii au 
fost surprinşi când le-au văzut şi n-au putut să le înţeleagă. Oamenii 
închid ochii faţă de caracterul adevărat al romanismului şi faţă de 
primejdiile de care trebuie să se teamă şi care provin din supremaţia 
lui. Oamenii trebuie treziţi să se împotrivească înaintării acestui 
duşman primejdios al libertăţilor religioase şi civile. 

Mulţi protestanți socotesc că religia catolică nu este atrăgătoare 
şi că slujba ei este un şir de ceremonii fără înţeles şi plictisitoare. Aici 
greşesc. În timp ce romanismul este întemeiat pe amăgire, el nu este o 
înşelătorie grosolană şi vulgară. Slujba religioasă a Bisericii Romane 
este un ceremonial foarte impresionant. Desfăşurarea fastuoasă şi 

ritualurile ei solemne fascinează simţurile oamenilor şi aduc la tăcere 
glasul raţiunii şi al conştiinţei. Ochiul este încântat. Biserici măreţe, 
procesiuni impunătoare, altare de aur, racle împodobite cu pietre 
scumpe, picturi alese şi sculpturi minunate fac apel la iubirea de 
frumos. Şi urechea este captivată. Muzica este neîntrecută. Notele 
pline şi profunde ale orgii, unite cu melodia multor glasuri, care 
se înalță în domurile înalte şi printre stâlpii naosului din marile 
catedrale, nu pot să nu impresioneze mintea cu respect şi teamă. 

Această splendoare, pompă şi ceremonie exterioară, care nu fac 
decât să înşele dorinţele sufletului bolnav de păcat, constituie o 
dovadă a stricăciunii interioare. Religia lui Hristos nu are nevoie de 
astfel de atracţii pentru a o recomanda. În lumina care străluceşte de 
la cruce, creştinismul adevărat se arată atât de curat şi de atrăgător, 
încât nici o decorare exterioară nu-i poate spori adevărata lui valoare. 
Frumuseţea sfinţeniei, a unui duh blând şi liniştit, este aceea care are 
valoare înaintea lui Dumnezeu. 

Strălucirea stilului nu este în mod necesar o dovadă de gândire 
curată şi înaltă. Concepții înalte cu privire la artă, rafinament plăcut 
al gustului se găsesc deseori în minţile fireşti şi senzuale. Acestea 
sunt folosite adesea de Satana pentru a-i face pe oameni să uite 
nevoile sufletului, să piardă din vedere viitorul, viaţa nemuritoare, 
să-i îndepărteze de Ajutorul lor nemărginit şi să-i facă să trăiască 
numai pentru lumea aceasta. 

O religie a exteriorului este atrăgătoare pentru inima nerenăscută. 
Pompa şi ceremonia slujbei catolice au o putere seducătoare, ferme- 
cătoare, prin care mulţi sunt amăgiţi; ei ajung să privească Biserica 
Romană ca fiind chiar poarta cerului. Numai aceia care şi-au înfipt 
picioarele cu hotărâre în temelia adevărului şi ale căror inimi sunt 
reînnoite prin Duhul lui Dumnezeu sunt siguri împotriva influenţei 
ei. Mii de oameni care nu L-au cunoscut pe Hristos printr-o expe- 
rienţă proprie vor fi conduşi să primească formele evlaviei lipsite de 
putere. O astfel de religie este exact ceea ce doresc mulțimile. 

Pretenţia bisericii la dreptul de a ierta îi face pe romanişti să se 
simtă liberi să păcătuiască; iar rânduiala spovedaniei, fără de care 
iertarea ei nu este acordată, tinde şi ea să dea îngăduinţă către rău. 
Acela care îngenunchează înaintea unui om căzut şi îşi deschide 
prin mărturisire gândurile ascunse şi închipuirile inimii lui, acela îşi 
înjoseşte demnitatea de om şi-şi degradează toate instinctele nobile 

ale sufletului. Descoperind păcatele vieţii lui înaintea unui preot — 
şi el un păcătos muritor, supus greşelii şi prea adesea stricat de vin 
şi imoralitate -, măsura caracterului lui este coborâtă şi, ca urmare, 
este pătat. Concepţia lui cu privire la Dumnezeu este coborâtă şi 
asemănată omenirii căzute, căci preotul stă ca reprezentant al lui 
Dumnezeu. Această mărturisire degradantă a omului faţă de om este 
izvorul tainic din care au ieşit multe din relele care mânjesc lumea şi 
o pregătesc pentru distrugerea finală. Dar pentru acela care iubeşte 
îngăduinţa de sine, este mai plăcut să-şi mărturisească păcatele unui 
semen muritor decât să-şi deschidă sufletul înaintea lui Dumnezeu. 
Este mai plăcut firii omeneşti să facă penitenţe decât să renunţe la 
păcat; este mai uşor să-şi mortifice trupul îmbrăcat în sac, biciuit 
şi în lanţuri aspre decât să-şi răstignească poftele fireşti. Greu este 
jugul pe care inima firească este gata să-l poarte, în loc să se plece şi 
să ia jugul lui Hristos. 

Există o asemănare izbitoare între biserica Romei şi biserica 
iudaică din timpul primei veniri a lui Hristos. În timp ce iudeii în 
ascuns călcau în picioare toate principiile Legii lui Dumnezeu, pe 
dinafară erau foarte riguroşi în păzirea preceptelor ei, încărcându-le 
cu excese şi tradiţii care făceau ca ascultarea să fie grea şi împovă- 
rătoare. Aşa cum iudeii pretindeau că respectă Legea, tot astfel şi 
romaniştii pretind că respectă crucea. Ei înalţă simbolul suferințelor 
lui Hristos, în timp ce în viaţa lor ÎI resping pe Acela pe care acesta 
ÎI reprezintă. 

Papistaşii aşază cruci pe biserici, pe altare şi pe îmbrăcăminte. 
Pretutindeni se vede însemnul crucii. Pretutindeni este onorată şi 
înălţată pe dinafară. Dar învăţăturile lui Hristos sunt îngropate sub 
o mulţime de tradiţii fără rost, interpretări rătăcite şi pretenţii as- 
pre. Cuvintele Mântuitorului spuse despre iudeii bigoţi se aplică în 
dreptul conducătorilor Bisericii Romano-Catolice cu o putere mult 
mai mare: „Ei leagă sarcini grele şi cu anevoie de purtat şi le pun pe 
umerii oamenilor, dar ei nici cu degetul nu vor să le mişte“ (Matei 23, 
4). Suflete conştiincioase sunt ţinute în continuă groază, temându-se 
de mânia unui Dumnezeu ofensat, în timp ce mulți dintre demnitarii 
bisericii trăiesc în lux şi plăceri senzuale. 

Închinarea la chipuri şi la moaşte, invocarea sfinţilor şi înălţarea 
papei sunt născociri ale lui Satana pentru a atrage minţile oamenilor 
de la Dumnezeu şi de la Fiul Său. Pentru a le desăvârși ruina, el în- 

cearcă să le întoarcă atenţia de la Acela prin care pot găsi mântuirea. 
El îi va conduce către orice ţintă care Îl poate înlocui pe Acela care 
a zis: „Veniţi la Mine, toţi cei trudiţi şi împovăraţi, şi Eu vă voi da 
odihnă“ (Matei 11, 28). 

Efortul permanent al lui Satana este de a prezenta greşit carac- 
terul lui Dumnezeu, natura păcatului şi adevăratele probleme puse 
în joc în marea luptă. Denaturările lui slăbesc obligativitatea Legii 
divine şi dau oamenilor îngăduinţa să păcătuiască. În acelaşi timp, 
îi face să nutrească idei greşite despre Dumnezeu, astfel încât să-L 
privească mai degrabă cu teamă şi cu ură decât cu iubire. Cruzimea 
caracterului său o atribuie Creatorului; aceasta este înfăţişată în sis- 
temele religiei şi experimentată în felul de închinare. În felul acesta, 
minţile oamenilor sunt orbite, iar Satana şi le asigură ca mijloace de 
a lupta împotriva lui Dumnezeu. Prin concepţii greşite, privitoare la 
atributele divine, popoarele păgâne au fost conduse să creadă că sunt 
necesare sacrificii omeneşti pentru a asigura favoarea Divinităţii; şi 
astfel au fost săvârşite cruzimile cele mai oribile sub diferite forme 
de idolatrie. 

Biserica Romano-Catolică, unind formele păgânismului cu cele 
ale creştinismului şi, asemenea păgânismului, reprezentând greşit 
caracterul lui Dumnezeu, a recurs la practici nu mai puţin crude 
şi revoltătoare. În zilele supremaţiei Romei, au existat instrumente 
de tortură pentru a impune primirea doctrinelor ei. Pentru aceia 
care nu recunoşteau pretenţiile ei, era rezervat rugul. Au fost atâtea 
masacre, încât nu vor putea fi niciodată cunoscute decât atunci când 
vor fi descoperite la judecată. Demnitarii bisericii au studiat, sub 
călăuzirea lui Satana, domnul lor, ce mijloace să inventeze pentru a 
provoca cel mai mare chin posibil şi, în acelaşi timp, să nu pună capăt 
vieţii victimei. În multe cazuri, procedeele infernale erau repetate 
până la limita extremă a rezistenţei omeneşti, până când natura ceda 
în luptă, iar sufletul saluta moartea ca pe o scăpare plăcută. 

Aceasta a fost soarta acelora care se împotriveau Romei. Pentru 
adepţii ei avea disciplina biciului, a înfometării, a privaţiunilor fizice, 
în toate formele care pot fi concepute de mintea omenească, pentru 
a produce dezgust. Pentru a-şi asigura favoarea cerului, penitenţii 
călcau legile lui Dumnezeu prin călcarea legilor naturii. Erau învăţaţi 
să rupă legăturile pe care El le-a întemeiat pentru a binecuvânta şi 
a înveseli viaţa pământească a omului. Cimitirele cuprind milioane 

de victime care şi-au cheltuit viaţa în zadar, încercând să-şi supună 
sentimentele naturale, pentru a reprima, ca fiind ofensatoare la adresa 
lui Dumnezeu, orice gând şi orice sentiment de simpatie faţă de 
semenii lor. 

Dacă dorim să înţelegem cruzimea hotărâtă a lui Satana, mani- 
festată timp de sute de ani nu numai printre aceia care n-au auzit 
niciodată despre Dumnezeu, ci chiar în inima şi de-a lungul întin- 
derii creştinismului, nu avem decât să privim istoria romanismului. 
Prin acest sistem gigantic de amăgire, prinţul răului îşi ajunge scopul 
aducând dezonoare lui Dumnezeu şi nenorocire omului. lar când 
vedem cum reuşeşte să se deghizeze şi să-şi aducă la îndeplinire 
lucrarea prin conducătorii bisericii, putem înţelege mai bine de ce 
are o antipatie atât de mare faţă de Biblie. Dacă această carte este 
citită, se vor descoperi mila şi dragostea lui Dumnezeu; se va vedea 
că El nu pune asupra oamenilor nici una din aceste poveri grele. El 
nu cere decât o inimă zdrobită şi mâhnită, un spirit umil şi ascultător. 

Nici un exemplu din viaţa lui Hristos nu arată că bărbaţii şi feme- 
ile ar trebui să se închidă în mănăstiri pentru a se pregăti pentru cer. 
El n-a învăţat niciodată că dragostea şi simpatia trebuie înăbuşite. 
Inima Mântuitorului era plină de dragoste. Cu cât omul se apropie 
mai mult de desăvârşirea morală, cu atât mai ascuţite sunt sensi- 
bilităţile lui, cu atât mai acută este perceperea păcatului şi cu atât 
mai profundă este simpatia pentru cel amărât. Papa pretinde că este 
vicarul lui Hristos; dar cum se poate compara caracterul lui cu acela 
al Mântuitorului nostru? Se ştie despre Hristos că i-a condamnat 
vreodată pe oameni la închisoare sau pe roată pentru că nu I-au adus 
omagii ca Rege al cerului? S-a auzit glasul Lui condamnându-i la 
moarte pe aceia care nu L-au primit? Când a fost refuzat de locui- 
torii unui sat din Samaria, apostolul Ioan s-a umplut de indignare 
şi a cerut: „Doamne, vrei să poruncim să se pogoare foc din cer şi 
să-i mistuie, cum a făcut Ilie?“ Isus a privit cu milă la ucenicul Său 
şi i-a mustrat spiritul aspru, zicând: „Fiul omului a venit nu ca să 
piardă sufletele oamenilor, ci să le mântuiască“ (Luca 9, 54.56). Câtă 
deosebire este între spiritul manifestat de Hristos şi cel manifestat 
de pretinsul Său vicar! 

Biserica romană prezintă acum lumii o faţă plăcută, acoperind 
cu scuze raportul cruzimilor ei oribile. S-a îmbrăcat cu o haină 
creştină; dar a rămas neschimbată. Toate principiile papalității care 

existau în trecut există şi astăzi. Învățăturile născocite în evul mediu 
sunt şi azi susținute. Nimeni să nu se amăgească. Papalitatea, pe 
care protestanții sunt gata acum să o cinstească, este aceeaşi care a 
condus lumea în zilele Reformei, când oamenii lui Dumnezeu au stat 
cu preţul vieţii lor, pentru a-i demasca nelegiuirea. Ea are aceeaşi 
mândrie şi aceeaşi pretenţie arogantă pe care le-a impus regilor 
şi prinților şi prin care şi-a asumat prerogativele lui Dumnezeu. 
Spiritul ei nu este mai puţin crud şi despotic acum decât atunci când 
a înăbuşit libertatea umană şi i-a ucis pe sfinții Celui Preaînalt. 

Papalitatea este exact ce a declarat profeția că va fi, şi anume 
apostazia zilelor din urmă (2 Tesaloniceni 2, 3.4). Este unul din 
procedeele ei acela de a arăta caracterul care va împlini cel mai bine 
planurile ei; dar, dincolo de aspectul schimbător de cameleon, ea 
ascunde acelaşi venin neschimbat al şarpelui. „Credinţa nu trebuie 
păstrată faţă de eretici, nici faţă de persoanele suspecte de erezie“ 
(Lenfant vol.I, p. 516), declară ea. Poate această putere, al cărui 
raport, timp de o mie de ani, este scris cu sângele sfinţilor, să fie 
acum recunoscută ca o parte a bisericii lui Hristos? 

Nu fără motiv s-a susţinut că, în ţările protestante, catolicismul 
se deosebeşte mult mai puţin de protestantism decât în vremurile de 
demult. S-a produs o schimbare; dar schimbarea nu este în papalitate. 
Catolicismul, fără îndoială, se aseamănă mult cu protestantismul care 
există astăzi, deoarece protestantismul a degenerat atât de mult din 
zilele reformatorilor. 

În timp ce bisericile protestante au căutat favoarea lumii, iubirea 
cea falsă le-a orbit ochii. Le place să creadă că răul este bun, iar 
urmarea inevitabilă este că vor ajunge să considere binele ca fiind 
rău. În loc să stea în apărarea credinţei date sfinţilor o dată pentru 
totdeauna, se scuză acum faţă de Roma pentru părerile pe care le au 
despre ea, lipsite de dragoste, cerând iertare pentru îngustimea lor. 

O mare categorie de oameni, chiar şi dintre aceia care nu au nici 
o simpatie faţă de romanism, înţeleg puţin primejdia care vine din 
puterea şi din influenţa ei. Mulţi susţin că întunericul intelectual şi 
moral, care predomina în evul mediu, a favorizat răspândirea dog- 
melor, superstiţiilor şi a persecuțiilor ei şi că înţelepciunea mai vastă 
din timpurile moderne, extinderea generală a cunoștinței şi creşterea 
toleranţei în materie de religie exclud o reînviere a intoleranţei şi a 
tiraniei. Chiar şi numai gândul că va exista o aşa stare de lucruri, în 

acest veac luminat, este luat în râs. Este adevărat că o lumină mare, 
intelectuală, morală şi religioasă străluceşte peste această generaţie. 
În paginile descoperite ale Cuvântului sfânt al lui Dumnezeu, a fost 
revărsată lumină din cer asupra lumii. Dar trebuie să ne amintim 
că cu cât este mai mare lumina revărsată, cu atât mai mare este 
întunericul acelora care o pervertesc şi o resping. 

Un studiu cu rugăciune al Bibliei le-ar arăta protestanților carac- 
terul adevărat al papalității şi i-ar face să o deteste şi să se ferească 
de ea; dar mulţi sunt atât de înţelepţi, după părerea lor, încât nu simt 
nevoia să-L caute cu umilinţă pe Dumnezeu pentru a fi conduşi la 
adevăr. În timp ce se mândresc cu iluminarea lor, ei nu cunosc nici 
Scripturile şi nici puterea lui Dumnezeu. Ei trebuie să aibă unele 
mijloace pentru a-şi linişti conştiinţa şi caută ceea ce este mai puţin 
spiritual şi umilitor. Ceea ce doresc ei este o metodă de a-L uita pe 
Dumnezeu, dar care să treacă drept o metodă de a-şi aminti de El. 
Papalitatea este pregătită să facă faţă tuturor acestor nevoi. Ea este 
pregătită pentru cele două categorii de oameni, care cuprind aproape 
întreaga lume — aceia care doresc să fie mântuiţi prin meritele lor şi 
aceia care ar vrea să fie mântuiţi în păcatele lor. Acesta este secretul 
puterii ei. 

O vreme de mare întuneric intelectual s-a dovedit a fi favorabilă 
succesului papalității. Se va dovedi totuşi că o vreme de mare lu- 
mină intelectuală este în aceeaşi măsură favorabilă succesului ei. În 
veacurile trecute, când oamenii nu aveau Cuvântul lui Dumnezeu 
şi nu cunoşteau adevărul, ochii le-au fost legaţi şi mii au fost prinşi 
în laţ, nevăzând plasa întinsă pentru picioarele lor. În această gene- 
raţie, sunt mulţi ai căror ochi sunt orbiţi de strălucirea speculațiilor 
omeneşti, „ştiinţă pe nedrept numită astfel“; ei nu văd plasa şi intră 
în ea de parcă ar fi legaţi la ochi. Dumnezeu a intenţionat ca puterile 
intelectuale ale omului să fie socotite ca un dar de la Făcătorul lor 
şi să fie folosite în slujba adevărului şi a neprihănirii; dar când se 
cultivă mândria şi ambiția, iar oamenii îşi înalţă propriile teorii mai 
presus de Cuvântul lui Dumnezeu, atunci inteligenţa poate produce 
mai multă pagubă decât neştiinţa. În felul acesta, ştiinţa falsă din 
zilele noastre, care subminează credinţa în Biblie, se va dovedi tot 
atât de plină de reuşită în pregătirea căii pentru primirea papalității, 
cu formele ei plăcute, aşa cum lipsa de cunoaştere a deschis calea 
pentru dezvoltarea ei în evul mediu. 

În mişcările care se dezvoltă acum în Statele Unite, cu scopul 
de a asigura sprijinul statelor în favoarea instituţiilor şi a practici- 
lor bisericii, protestanții merg pe calea papalității. Ba mai mult, ei 
deschid uşa ca papalitatea să-şi recâştige, în America protestantă, 
supremaţia pe care a pierdut-o în Lumea Veche. Şi ceea ce dă o mai 
mare însemnătate acestei mişcări este faptul că principala ţintă care 
se urmăreşte este impunerea păzirii duminicii — o practică ce-şi 
are originea în Roma şi pe care ea o pretinde ca semn al autori- 
tăţii sale. Acesta este spiritul papalității — spiritul de conformare 
la practicile lumești, venerarea tradiţiilor omeneşti mai presus de 
poruncile lui Dumnezeu — care pătrunde în bisericile protestante şi 
le conduce să facă aceeaşi lucrare de înălţare a duminicii, lucrare pe 
care papalitatea a făcut-o înaintea lor. 

Dacă cititorul vrea să înţeleagă mijloacele ce vor fi folosite în 
lupta care se apropie cu grăbire, nu are decât să revadă raportul 
despre mijloacele pe care Roma le-a folosit pentru acelaşi scop în 
veacurile trecute. Dacă vrea să cunoască modul în care papistaşii 
şi protestanții uniţi vor proceda cu aceia care leapădă dogmele lor, 
să cerceteze spiritul pe care Roma l-a manifestat faţă de Sabat şi de 
apărătorii lui. 

Edictele regale, conciliile generale şi rânduielile bisericii, susţi- 
nute de puterea pământească, au fost treptele prin care sărbătoarea 
păgână a atins poziţia de cinste în lumea creştină. Prima măsură 
publică ce impune păzirea duminicii a fost legea emisă de Con- 
stantin (anul 321 d.Hr.; vezi notele suplimentare). Acest edict le 
cerea orăşenilor să se odihnească în „venerabila zi a soarelui“, dar le 
îngăduia ţăranilor să-şi continue lucrările agricole. Cu toate că inițial 
era o instituţie păgână, a fost impusă de împărat după primirea, cu 
numele, a creştinismului. 

Mandatul regal nedovedindu-se destul de puternic pentru înlo- 
cuirea autorităţii divine, Eusebiu, un episcop care căuta favoarea 
prinților şi care era un prieten deosebit şi un linguşitor al lui Constan- 
tin, a formulat susţinerea că Hristos a schimbat Sabatul în duminică. 
Nu s-a adus nici măcar o singură mărturie din Scripturi, ca dovadă 
în favoarea învăţăturii noi. Însuşi Eusebiu, fără să vrea, recunoaşte 
falsitatea ei şi arată către adevărații autori ai schimbării. „Toate 
lucrurile“, spunea el, „care trebuiau să fie făcute în Sabat au fost 
transferate în Ziua Domnului.“ (Robert Cox, Sabbath Laws and Sa- 

bbath Duties, p. 538). Însă argumentul cu privire la duminică, în 
ciuda lipsei lui de temeinicie, a slujit la încurajarea oamenilor pentru 
a călca Sabatul Domnului. Toţi aceia care doreau să fie onoraţi de 
lume au primit sărbătoarea populară. 

Când papalitatea s-a statornicit temeinic, lucrarea de înălţare 
a duminicii a continuat. Pentru o vreme, oamenii se ocupau cu 
lucrările agricole atunci când nu veneau la biserică, dar ziua a şaptea 
era încă privită ca Sabat. Dar schimbarea s-a produs fără întrerupere. 
Celor implicaţi în slujbele sfinte le era interzis să se amestece într-o 
judecată, în vreo discuţie particulară cu privire la duminică. La scurtă 
vreme după aceea, tuturor persoanelor, de orice rang, li s-a poruncit 
să se oprească de la munca obişnuită, sub pedeapsa unei amenzi 
pentru oamenii liberi şi a loviturilor în cazul robilor. Mai târziu, s-a 
decretat ca cei bogaţi să fie pedepsiţi cu pierderea a jumătate din 
avere; şi, în cele din urmă, dacă stăruie, să fie făcuţi robi. Clasele de 
Jos aveau să sufere o exilare definitivă. 

S-a făcut apel şi la minuni. Printre altele, s-a spus că un gospodar 
care tocmai voia să-şi are ogorul duminica şi-a curăţat plugul cu un 
fier, iar fierul i s-a lipit de mână şi timp de doi ani l-a purtat, „spre 
marea lui durere şi ruşine“. (Francis West, Historical and Practical 
Discourse on the Lord»s Day, p. 174) 

Mai târziu, papa a dat îndrumări ca preoţii de parohie să-i mustre 
pe călcătorii duminicii, să-i invite să meargă la biserică şi să-şi spună 
rugăciunile, ca să nu aducă vreo calamitate asupra lor şi asupra 
vecinilor. Un conciliu ecleziastic a emis un alt argument, de atunci 
folosit pe scară largă şi de către protestanți, şi anume că, dacă au fost 
lovite de trăsnet persoane care lucrau duminica, acesta trebuie să fie 
adevăratul Sabat. „Este clar“, spuneau prelaţii, „cât de neplăcută Îi 
este lui Dumnezeu călcarea acestei zile. Atunci s-a făcut o chemare 
ca preoţii şi pastorii, regii şi prinții şi toţi oamenii credincioşi să 
depună toate eforturile şi toată grija pentru ca această zi să fie repusă 
în cinste, iar pentru bunul nume al creştinătăţii, să fie păzită cu mai 
multă evlavie în vremea care vine.“ (Thomas Morer, Dicourse in 
Six Dialogues on the Name, Notion, and Observation of the Lord»s 
Day, p. 271) 

Decretele conciluilor dovedindu-se nesatisfăcătoare, autorităţile 
pământeşti au fost rugate să emită un edict care să răspândească 
groaza în inimile oamenilor şi să-i oblige să se oprească de la lucru 

duminica. La un sinod ţinut la Roma, toate hotărârile anterioare au 
fost reafirmate cu o putere şi cu o solemnitate mai mare. Ele au fost 
introduse chiar în legile bisericeşti şi impuse de autoritatea civilă în 
aproape întreaga creştinătate. (Vezi Heylyn, History of the Sabbath, 
p. 2, cap. 5, sec. 7.) 

Lipsa autorităţii scripturistice pentru păzirea duminicii a dat 
ocazie încă la multe necazuri. Oamenii puneau la îndoială dreptul 
învăţătorilor de a trece cu vederea declaraţiile pozitive ale lui Iehova: 
„Ziua a şaptea este Sabatul Domnului Dumnezeului tău“, pentru a 
cinsti ziua soarelui. Pentru a suplini lipsa 'Testimonieslor biblice, erau 
necesare alte soluţii. Un apărător zelos al duminicii, care a vizitat 
bisericile din Anglia la sfârşitul secolului XII, a întâlnit împotriviri 
din partea martorilor credincioşi pentru adevăr; şi străduinţele lui 
au fost atât de neroditoare, încât a plecat din ţară pentru o bucată de 
vreme şi a căutat în toate părțile câteva mijloace pentru a-şi susține 
învăţăturile. Când s-a întors, lipsa a fost completată, iar străduinţele 
lui ulterioare au fost însoţite de un mai mare succes. A adus cu el 
un sul, despre care susţinea că este de la Dumnezeu şi care conţinea 
porunca necesară pentru păzirea duminicii, cu ameninţări grozave 
pentru a înspăimânta pe cel neascultător. Acest document preţios — 
o contrafacere josnică, la fel ca instituţia care trebuia să fie susţinută 
— se spunea că a căzut din cer şi că a fost găsit în Ierusalim, pe 
altarul sfântului Simeon, la Golgota. Dar, de fapt, palatul pontifical 
de la Roma a fost izvorul din care a ieşit. Fraudele şi falsificările 
folosite pentru creşterea puterii şi pentru prosperitatea bisericii au 
fost socotite legale în toate veacurile de către ierarhia papală. 

Sulul interzicea lucrul sâmbătă, de la ceasul al nouălea, ora trei 
după-amiaza, până luni, la răsăritul soarelui; s-a declarat că autorita- 
tea lui a fost confirmată de mai multe minuni. S-a spus că persoane 
care au lucrat peste timpul rânduit au fost lovite de paralizie. Un 
morar care a încercat să-şi macine grâul a văzut, în loc de făină, un 
şuvoi de sânge, iar roata morii s-a oprit, cu toate că avea apă destulă. 
O femeie care şi-a pus aluatul în cuptor l-a găsit necopt când l-a 
scos, deşi cuptorul era încins. O altă femeie, care s-a hotărât să-l lase 
până luni, l-a găsit a doua zi făcut pâini şi copt de puterea divină. 

Un bărbat care a preparat pâinea sâmbătă, după ceasul al nouălea, 
a constatat, atunci când a rupt-o, a doua zi dimineaţă, că din ea a 
curs sânge. Prin asemenea născociri absurde şi superstiţioase au 

încercat apărătorii duminicii să-i întărească sfinţenia. (Vezi Roger 
de Hoveden, Annals, vol. 2, pp. 528-530.) 

În Scoţia, ca în Anglia, a fost asigurată o respectare mai mare a 
duminicii, ataşând la ea o parte din vechiul Sabat. Însă timpul cât se 
cerea să fie sfinţită a fost diferit. Un edict din partea regelui Scoției 
declara că „Sâmbăta de la ora 12, la amiază, ar trebui socotită sfântă“ 
şi că nici un om, de la ceasul acela şi până luni dimineaţa, să nu se 
angajeze în treburi lumești (Morer, pp. 290, 291). 

Însă, în ciuda tuturor eforturilor pentru a întemeia sfinţenia du- 
minicii, chiar şi papistaşii au mărturisit în public autoritatea divină 
a Sabatului şi originea omenească a instituţiei prin care fusese în- 
locuit. În secolul XVI, un conciliu papal a declarat în mod deschis: 
„Să-şi amintească toţi creştinii că ziua a şaptea a fost consacrată de 
Dumnezeu şi a fost primită şi păzită nu numai de către iudei, ci şi de 
toţi ceilalţi care pretind că se închină lui Dumnezeu; cu toate că noi, 
creştinii, am schimbat Sabatul lor în ziua Domnului“ (Idem, pp. 281, 
282). Aceia care au călcat Legea divină nu erau neştiutori cu privire 
la caracterul lucrării lor. Ei se aşezau în mod deliberat deasupra lui 
Dumnezeu. 

Un exemplu izbitor al procedeului Romei faţă de aceia care 
nu erau de acord cu ea a fost prigonirea îndelungată şi sângeroasă 
a valdenzilor, dintre care unii erau păzitori ai Sabatului. Alţii au 
suferit la fel pentru credincioşia lor faţă de porunca a patra. Istoria 
bisericilor din Etiopia şi Abisinia este semnificativă, în mod deosebit. 
În mijlocul întunecimii evului mediu, creştinii din Africa Centrală, 
pierduţi din vedere şi uitaţi de lume, s-au bucurat timp de mai multe 
veacuri de libertatea exercitării credinţei lor. Dar, în cele din urmă, 
Roma a aflat de existenţa lor şi împăratul Abisiniei a fost în curând 
determinat să-l recunoască pe papa ca vicar al lui Hristos. Au urmat 
şi alte concesii. A fost dat un edict care interzicea păzirea Sabatului 
sub cele mai aspre pedepse. (Vezi Michael Geddes, Church History 
of Ethiopia, pp. 311, 312.) Dar tirania papală a devenit în curând 
un jug atât de chinuitor, încât etiopienii s-au hotărât să-l arunce de 
pe grumaz. După o luptă teribilă, romaniştii au fost alungaţi din 
dominioanele lor, iar vechea credinţă a fost restabilită. Bisericile 
s-au bucurat iarăşi de libertatea lor şi n-au uitat niciodată lecţia 
pe care o învăţaseră cu privire la amăgire, la fanatism şi puterea 

despotică a Romei. În liniştea singurătăţii lor, s-au mulţumit să 
rămână necunoscute restului creştinătăţii. 

Bisericile din Africa au ţinut Sabatul aşa cum era ţinut de biserica 
papală înainte de apostazia ei deplină. În timp ce ţineau ziua a 
şaptea în ascultare de porunca lui Dumnezeu, se reţineau de la lucru 
duminica, în conformitate cu obiceiul bisericii. Pentru obținerea 
puterii supreme, Roma a călcat în picioare Sabatul lui Dumnezeu 
pentru a-l înălța pe al ei; dar bisericile din Africa, ascunse timp de 
aproape o mie de ani, nu au fost atinse de această apostazie. Când 
au fost aduse sub stăpânirea Romei, au fost obligate să părăsească 
Sabatul adevărat şi să-l înalțe pe cel fals; dar, de îndată ce şi-au 
câştigat independenţa, s-au reîntors la ascultarea de porunca a patra. 
(Vezi notele suplimentare.) 

Aceste rapoarte ale trecutului descoperă cu claritate vrăjmăşia 
Romei faţă de Sabatul adevărat şi faţă de apărătorii lui, precum şi 
mijloacele pe care le foloseşte pentru a cinsti instituţia pe care a 
creat-o. Cuvântul lui Dumnezeu ne învaţă că aceste scene urmează 
să se repete atunci când romano-catolicii şi protestanții se vor uni 
pentru înălţarea duminici. 

Profeţia din Apocalipsa capitolul 13 declară că puterea repre- 
zentată de fiara cu coarne ca de miel va face ca „pământul şi cei 
ce locuiesc pe el“ să se închine papalității, simbolizate acolo prin 
fiara „asemenea unui leopard“. Fiara cu două coarne va spune şi ea 
„celor ce locuiesc pe pământ să facă o icoană fiarei“; şi mai departe 
„va porunci tuturor, mari şi mici, bogaţi şi săraci, liberi şi robi“, 
să primească semnul fiarei (Apocalipsa 13, 11-16). S-a arătat că 
Statele Unite sunt puterea reprezentată prin fiara cu coarne ca de 
miel şi că această profeție se va împlini atunci când Statele Unite vor 
impune păzirea duminicii, pe care Roma o pretinde ca recunoaştere 
deosebită a supremaţiei ei. Dar în acest omagiu faţă de papalitate, 
Statele Unite nu vor fi singure. Influenţa Romei, în ţările care odi- 
nioară i-au recunoscut stăpânirea, este departe de a fi nimicită. lar 
profeția prevesteşte o restaurare a puterii ei: „Unul din capetele ei 
părea rănit de moarte; dar rana de moarte fusese vindecată. Şi tot 
pământul se mira după fiară“ (Ver 3). Primirea rănii de moarte arată 
către căderea papalității în anul 1798. După aceea, spune profetul, 
„rana de moarte s-a vindecat şi tot pământul se mira după fiară“. 
Pavel declară lămurit că „omul păcatului“ va continua până la a 

doua venire (2 Tesaloniceni 2, 3-8). Chiar la încheierea vremii, el 
va conduce lucrarea de amăgire. Iar loan declară, referindu-se tot la 
papalitate: „Şi toţi locuitorii pământului i se vor închina, toţi aceia 
al căror nume n-a fost scris, de la întemeierea lumii, în cartea vieţii 
Mielului, care a fost junghiat“ (Apocalipsa 13, 8). Atât în lumea 
veche, cât şi în cea nouă, papalitatea va primi închinare prin cinstea 
dată instituţiei duminici, care se întemeiază numai pe autoritatea 
bisericii romane. 

Încă de la mijlocul secolului al XIX-lea, în Statele Unite cerce- 
tătorii profeţiei au prezentat lumii această mărturie. În evenimentele 
care au loc acum se vede o înaintare rapidă către împlinirea aces- 
tei profeţii. La învățătorii protestanți, se vede aceeaşi pretenţie la 
autoritatea divină în favoarea păzirii duminicii şi aceeaşi lipsă de 
dovezi scripturistice ca la conducătorii papali, care au născocit mi- 
nuni pentru a umple locul unei porunci de la Dumnezeu. Susținerea 
că judecăţile lui Dumnezeu vin asupra oamenilor din cauza călcării 
sabatului duminical se va repeta; deja a început să fie susținută. 
Şi o mişcare pentru impunerea păzirii duminicii câştigă teren cu 
repeziciune. 

Uimitoare este biserica romană în subtilitatea şi şiretenia ei. Ea 
poate citi ce trebuie să se întâmple. Ea îşi aşteaptă vremea, văzând că 
bisericile protestante îi dau onoare primind sabatul cel fals şi că se 
pregătesc să-l impună prin aceleaşi mijloace pe care le-a folosit ea în 
zilele de odinioară. Aceia care resping lumina adevărului vor căuta 
iarăşi ajutor la această aşa-zisă putere infailibilă, pentru a înălța o 
instituţie care şi-a avut originea o dată cu ea. Cu câtă bucurie va 
veni în ajutorul protestanților pentru această lucrare, nu este greu de 
presupus. Cine înţelege mai bine decât conducătorii papali cum să-i 
trateze pe aceia care nu ascultă de biserică? 

Biserica Romano-Catolică, cu toate ramificaţiile ei în lumea în- 
treagă, formează o organizaţie vastă, sub stăpânirea scaunului papal 
şi destinat să slujească intereselor lui. Milioanele lui de credincioşi 
din toate ţările globului sunt instruiți să se ţină legaţi în supunere 
faţă de papa. Oricare le-ar fi naționalitatea sau guvernământul, ei 
trebuie să privească autoritatea bisericii mai presus de oricare alta. 
Cu toate că au jurat credinţă faţă de stat, în spatele acestuia stă votul 
de ascultare faţă de Roma, care îl dezleagă de oricare alt angajament 
împotriva intereselor ei. 

Istoria stă ca martoră a eforturilor ei persistente şi măiestrite de 
a se amesteca în treburile naţiunilor; iar după ce a câştigat un cap de 
pod, îi promovează scopurile, chiar cu preţul ruinării conducătorilor 
şi a poporului. În anul 1204, papa Inocenţiu al III-lea a smuls de la 
Petru II, regele Aragonului, următorul jurământ extraordinar: „Eu, 
Petru, regele aragonezilor, mărturisesc şi făgăduiesc să fiu totdeauna 
credincios şi ascultător faţă de domnul meu, papa Inocenţiu, faţă 
de urmaşii lui catolici şi faţă de Biserica Romană şi să păstrez cu 
credincioşie regatul în ascultare faţă de el, apărând credinţa catolică 
şi persecutând stricăciunea eretică“ (John Dowling, The History 
of Romanism, b. 5, cap. 6, sec. 55). Aceasta este în armonie cu 
pretenţiile privitoare la puterea pontifului roman, „că este legal 
pentru el să-i dea jos pe împărați“ şi „că îi poate dezlega pe supuşii 
lui de supunerea faţă de conducătorii nedrepţi“ (Mosheim, b. 3, cent. 
II, p. 2, c. 2, sec. 9, nota 17; vezi şi note suplimentare). 

Să nu se uite că înfumurarea Romei nu se schimbă niciodată. 
Principiile lui Grigore al VII-lea şi ale lui Inocenţiu al III-lea sunt 
şi astăzi principiile Bisericii Romano-Catolice. Şi dacă ar avea nu- 
mai puterea, le-ar pune în practică acum cu tot atâta vigoare ca în 
veacurile trecute. Puțin îşi dau seama protestanții ce fac atunci când 
îşi propun să primească ajutorul Romei în lucrarea de înălţare a 
duminicii. În timp de ei urmăresc împlinirea scopului lor, Roma 
ținteşte să-şi restabilească puterea, să-şi refacă supremaţia pierdută. 
O dată stabilit în Statele Unite principiul că biserica poate folosi 
sau poate controla puterea statului; că rânduielile religioase pot fi 
impuse prin legi civile; pe scurt, că autoritatea bisericii şi a statului 
trebuie să domine conştiinţa, triumful Romei în această ţară este 
asigurat. 

Cuvântul lui Dumnezeu a avertizat cu privire la primejdia care 
se apropie; dacă acesta este neglijat, atunci lumea protestantă va 
vedea care sunt în realitate scopurile Romei, numai că atunci va fi 
prea târziu pentru a scăpa din cursă. Ea creşte pe nesimţite în putere. 
Învățăturile ei îşi exercită influenţa în sălile legiuitoare, în biserici 
şi în inimile oamenilor. Ea îşi înalţă construcții masive şi semeţe în 
ale căror ascunzişuri tainice se vor repeta persecuțiile de odinioară. 
Pe ascuns şi nebănuit, ea îşi întăreşte forţele pentru a-şi îndeplini 
scopurile atunci când va veni timpul să lovească. Tot ce doreşte este 
o poziţie avantajoasă, şi aceasta i s-a dat deja. În curând, vom vedea 

şi vom simți care este scopul elementului roman. Toți aceia care 
vor crede şi vor asculta de Cuvântul lui Dumnezeu vor stârni prin 
aceasta mustrarea şi persecuția. [582] 


Capitolul 36 — Conflictul care se apropie 


Încă de la începutul marii lupte — din ceruri, scopul lui Satana 
a fost să distrugă Legea lui Dumnezeu. Tocmai pentru a aduce la 
îndeplinire lucrul acesta s-a răsculat împotriva Creatorului şi, cu 
toate că a fost aruncat din cer, a continuat aceeaşi luptă pe pământ. 
Ţinta pe care a urmărit-o neabătut a fost să-i amăgească pe oameni 
şi să-i determine să calce Legea lui Dumnezeu. Lucrul acesta s-a 
realizat fie prin lepădarea Legii în întregime, fie prin lepădarea unuia 
dintre principiile ei, dar rezultatul va fi în cele din urmă acelaşi. Cine 
calcă „o singură poruncă“ arată dispreţ pentru toată Legea; influenţa 
şi exemplul lui sunt de partea neascultării; el devine „vinovat de 
toate“ (Iacob 2, 10). 

Căutând să arunce dispreţ asupra statutelor divine, Satana a per- 
vertit învăţăturile Bibliei şi aceste rătăciri au fost în felul acesta 
încorporate în credinţa miilor de oameni care mărturisesc a crede în 
Scriptură. Ultima mare luptă dintre adevăr şi rătăcire nu este decât 
bătălia finală a unei lupte îndelungate cu privire la Legea lui Dum- 
nezeu. În această luptă intrăm acum — o luptă între legile oamenilor 
şi preceptele lui Iehova, între religia Bibliei şi religia fabulelor şi a 
tradiţiei. 

Factorii care se vor uni împotriva adevărului şi neprihănirii în 
această luptă sunt acum la lucru. Cuvântul sfânt al lui Dumnezeu, 
care ne-a fost dat cu preţul atâtor suferinţe şi sânge, este prea puţin 
prețuit. Biblia este la îndemâna tuturor, dar puţini sunt aceia care o 
primesc cu adevărat ca fiind călăuza vieţii. Necredinţa predomină 
într-o proporție alarmantă, nu numai în lume, ci chiar şi în biserică. 
Mulţi au ajuns să combată chiar învăţăturile care constituie stâlpii 
credinţei creştine. Faptele mari ale creaţiunii, aşa cum sunt prezen- 
tate de scriitorii inspirați, căderea omului, ispăşirea, perpetuitatea 
Legii lui Dumnezeu, sunt practic lepădate, fie cu totul, fie în parte, 
de o mare parte din lumea aşa-zis creştină. Mii de oameni care se 
mândresc cu înţelepciunea şi cu independenţa lor socotesc ca o do- 
vadă de slăbiciune a-şi pune cineva încrederea în Biblie; ei socotesc 

ca o dovadă de talent superior şi de cultură să găsească greşeli în 
Scripturi, să denatureze şi să nege cele mai importante adevăruri 
ale ei. Mulţi slujitori învaţă poporul şi mulţi profesori şi învăţători 
îşi învaţă studenţii că Legea lui Dumnezeu a fost schimbată sau 
desfiinţată, iar aceia care privesc cerinţele ei ca fiind încă valabile, 
că trebuie ascultate literal, sunt socotiți ca meritând numai batjocură 
sau dispreţ. 

Respingând adevărul, oamenii Îl resping pe Autorul lui. Călcând 
Legea lui Dumnezeu, ei neagă autoritatea Legiuitorului. Este tot atât 
de uşor să faci un idol din învăţăturile şi teoriile rătăcite cum este 
să modelezi un idol din lemn sau din piatră. Reprezentând greşit 
atributele lui Dumnezeu, Satana îi conduce pe oameni să şi-L imagi- 
neze într-un fel neadevărat. În viaţa multora, un idol filozofic este 
întronat în locul lui Iehova; în timp ce viul Dumnezeu, aşa cum 
este descoperit în Cuvântul Său, în Hristos şi în lucrările creaţiunii, 
este slujit doar de puţini. Mii de oameni zeifică natura, în timp ce ÎI 
leapădă pe Dumnezeul naturii. Deşi într-o formă diferită, idolatria 
există în lumea creştină de astăzi tot atât de adevărat cum exista în 
vechiul Israel din zilele lui Ilie. Dumnezeul multora dintre pretinşii 
oameni înţelepţi, filozofi, poeţi, politicieni, ziarişti — dumnezeul 
lumii moderne, al multor colegii şi universităţi, chiar şi al unor insti- 
tuții teologice — este doar cu puţin mai bun decât Baal, zeul soare 
al Feniciei. 

Nici o rătăcire primită de lumea creştină nu se ridică mai în- 
drăzneţ împotriva autorităţii cerului, nici una nu este mai opusă 
dictatelor raţiunii, nici una nu este mai ucigătoare în consecinţele ei 
decât învăţătura modernă, care câştigă teren atât de repede, că Legea 
lui Dumnezeu nu mai este obligatorie pentru oameni. Fiecare popor 
îşi are legile lui, care cer respect şi ascultare; nici o guvernare nu 
poate exista fără ele; dar se poate concepe ca Făcătorul cerurilor şi 
al pământului să nu aibă nici o lege care să guverneze fiinţele pe 
care le-a creat? Să presupunem că slujitorii proeminenţi ar învăţa 
în mod public că legile care guvernează ţara lor şi ocrotesc drep- 
turile cetăţenilor lor n-ar fi obligatorii — că ele restrâng libertatea 
oamenilor şi de aceea n-ar trebui să fie ascultate; cât timp ar mai 
fi îngăduiţi astfel de oameni la amvon? Dar este oare o jignire mai 
gravă să dispreţuieşti legile statelor şi ale naţiunilor decât să calci 
acele precepte divine care sunt temelia oricărei guvernări? 

Ar fi cu mult mai potrivit pentru națiuni să-şi abroge legile şi să 
îngăduie oamenilor să facă ce le place decât pentru Conducătorul 
Universului să-Şi anuleze Legea şi să lase lumea fără un standard 
care să-l condamne pe vinovat sau să-l îndreptăţească pe cel as- 
cultător. Am dori oare să cunoaştem rezultatele anulării Legii lui 
Dumnezeu? Experienţa a fost încercată. 'Teribile au fost scenele care 
au avut loc în Franţa atunci când ateismul a devenit putere stăpâni- 
toare. S-a demonstrat atunci înaintea lumii că a lepăda restricţiile pe 
care Dumnezeu le-a impus înseamnă primirea conducerii celui mai 
crud dintre tirani. Când măsura neprihănirii este îndepărtată, este 
deschisă calea pentru prinţul întunericului de a-şi întemeia puterea 
pe pământ. 

Oriunde preceptele divine sunt lepădate, păcatul încetează să mai 
fie privit ca păcat, iar neprihănirea nu este de dorit. Acela care refuză 
să se supună guvernării lui Dumnezeu sunt cu totul nepregătiţi pentru 
a se conduce pe ei înşişi. Prin învăţăturile lor vătămătoare, este vădit 
spiritul de nesupunere în inimile copiilor şi ale tineretului, care din 
fire nu pot suporta controlul; şi ca urmare va fi o societate nelegiuită 
şi imorală. În timp ce-şi bat joc de credulitatea acelora care ascultă 
de cerinţele lui Dumnezeu, mulțimile primesc cu uşurinţă amăgirile 
lui Satana. Ei dau frâu liber plăcerii şi practică păcatele care au adus 
judecăţile asupra păgânilor. 

Aceia care îi învaţă pe oameni să privească poruncile lui Dumne- 
zeu cu uşurinţă seamănă neascultare pentru a culege neascultare. Să 
fie date la o parte restricţiile impuse de Legea divină şi atunci legile 
omeneşti vor fi în curând neluate în seamă. Din cauză că Dumne- 
zeu interzice practicile necinstite, pofta, minciuna şi înşelăciunea, 
oamenii sunt gata să calce principiile Sale, pe care le socotesc ca o 
piedică în calea prosperității lor pământeşti; dar urmările îndepăr- 
tării acestor precepte vor fi de aşa natură, încât nu se pot anticipa. 
Dacă legea n-ar fi obligatorie, de ce să mai fie teama de a o călca? 
Proprietatea n-ar mai fi sigură. Oamenii ar lua bunurile vecinului 
prin violenţă, iar cel mai tare ar deveni cel mai bogat. Nici viaţa n-ar 
mai fi respectată. Votul căsătoriei n-ar mai sta ca un bastion pentru 
apărarea familiei. Cine ar avea puterea, dacă ar dori, ar putea lua 
nevasta vecinului prin violenţă. Porunca a cincea ar fi îndepărtată 
împreună cu a patra. Copiii nu s-ar sfii să ia viaţa părinților lor, dacă 
astfel şi-ar putea împlini dorinţa inimii lor stricate. Lumea civilizată 

ar deveni o hoardă de hoţi şi asasini; iar pacea, liniştea şi fericirea ar 
fi alungate de pe pământ. 

Încă de acum învăţătura că oamenii sunt eliberaţi de ascultarea 
de cerinţele lui Dumnezeu a slăbit puterea obligaţiei morale şi a 
deschis stăvilarele nelegiuirii asupra lumii. Nelegiuirea, risipa şi 
corupţia se revarsă peste noi ca un val copleşitor. În familie, Satana 
este la lucru. Steagul lui flutură chiar şi în căminele zise creştine. 
Gelozia, bănuielile, făţărnicia, înstrăinarea, rivalitatea, lupta, trădarea 
încrederii sacre, îngăduirea poftei se află acolo. Întregul sistem de 
principii şi de învățături religioase, care ar trebui să constituie temelia 
şi structura vieţii sociale, pare a fi un edificiu gata să se prăbuşească 
în ruină. 

Criminaliui cei mai Josnici, când sunt aruncaţi în închisoare pentru 
abaterile lor, sunt făcuţi adesea primitorii darurilor şi atenţiilor ca şi 
când ar fi obţinut o distincţie de invidiat. Se dă o mare publicitate 
caracterului şi crimelor lor. Presa publică amănunte revoltătoare 
cu privire la vicii, inițiind în felul acesta şi pe alții în practicarea 
înşelătoriei, furtului şi a crimei; iar Satana tresaltă pentru succesele 
planurilor lui diabolice. Pasiunea nebunească a viciului, violenţa 
cu care se ia viaţa, creşterea teribilă a necumpătării şi a nelegiuirii 
peste orice măsură trebuie să îi trezească pe toţi aceia care se tem de 
Dumnezeu, să se întrebe ce se poate face pentru a opri valul răului. 

Curțile de justiţie sunt corupte. Conducătorii sunt mânaţi de 
dorinţa după câştig şi de iubirea de plăceri senzuale. Necumpătarea 
a întunecat facultăţile multora, aşa încât Satana are stăpânire aproape 
deplină asupra lor. Juriştii sunt pervertiți, mituiţi, înşelaţi. Beţia şi 
petrecerile, pasiunea, gelozia, necinstea de orice fel sunt prezente 
printre aceia care administrează legile. „Adevărul s-a poticnit în 
piaţa de obşte şi neprihănirea nu poate să se apropie.“ (Isaia 59, 14) 

Nelegiuirea şi întunericul spiritual care au stăpânit în timpul su- 
premaţiei Romei au fost urmarea inevitabilă a înăbuşirii Scripturilor; 
dar unde trebuie găsită cauza necredinţei larg răspândite, a lepădării 
Legii lui Dumnezeu şi a stricăciunii care este legată de acestea, în 
lu-mina deplină a iluminării Evangheliei şi într-un veac de libertate 
religioasă? Acum, pentru că nu mai poate ţine lumea sub stăpânirea 
lui prin interzicerea Scripturilor, Satana recurge la alte mijloace pen- 
tru a-şi atinge acelaşi scop. Distrugerea credinţei în Biblie slujeşte 
scopului lui aşa cum slujeşte şi distrugerea Bibliei însăşi. Prin intro- 

ducerea ideii că Legea lui Dumnezeu nu este obligatorie, în realitate 
el îi conduce pe oameni să o calce ca şi când ar fi întru totul necunos- 
cători ai preceptelor ei. Şi acum, ca şi în veacurile trecute, el a lucrat 
prin biserică pentru a-şi realiza planurile. Organizațiile religioase 
ale zilei au refuzat să asculte adevărurile nepopulare, descoperite 
clar în Scripturi, şi, combătându-le, ei au adoptat interpretări şi au 
luat poziţii care au semănat pe o scară largă seminţele necredinţei. 
Agăţându-se de rătăcirea papală despre nemurirea naturală a sufle- 
tului şi conştienţa omului în moarte, ei au lepădat singura apărare 
împotriva amăgirilor spiritismului. Învățătura cu privire la chinurile 
veşnice i-a condus pe mulţi să nu mai creadă în Biblie. Când cuvin- 
tele poruncii a patra sunt susţinute înaintea oamenilor, se descoperă 
că este poruncită păzirea Sabatului zilei a şaptea; şi ca singura cale 
de a se elibera de o datorie pe care nu sunt gata să o îndeplinească, 
mulţi învăţători populari declară că Legea lui Dumnezeu nu mai 
este obligatorie. În felul acesta, ei resping Legea şi, o dată cu ea, şi 
Sabatul. Când lucrarea pentru reforma Sabatului se extinde, această 
lepădare a Legii divine, pentru a evita cerinţele poruncii a patra, 
va deveni aproape generală. Învățăturile conducătorilor religiei au 
deschis uşa către necredinţă, către spiritism şi către dispreţuirea 
Legii sfinte a lui Dumnezeu; şi asupra acestor conducători zace o 
răspundere grozavă pentru nelegiuirea care există în lumea creştină. 

Cu toate acestea, chiar această categorie de oameni susţine că 
rapida răspândire a stricăciunii se datorează în mare măsură profa- 
nării aşa-numitului „Sabat creştin“ şi că impunerea păzirii duminicii 
ar reface într-o mare măsură morala societăţii. Această susţinere 
este accentuată îndeosebi în America, unde învăţătura cu privire 
la Sabatul adevărat a fost predicată pe scară largă. Aici lucrarea 
de cumpătare, una dintre cele mai proeminente şi importante dintre 
reformele morale, este adesea combinată cu mişcarea duminicală, iar 
apărătorii acesteia din urmă se prezintă ca unii care lucrează pentru 
promovarea celor mai înalte interese ale societăţii; iar aceia care 
refuză să se alieze cu ei sunt denunţaţi ca fiind duşmanii reformei 
şi ai cumpătării. Dar faptul că mişcarea pentru întemeierea rătăcirii 
este legată cu o lucrare care este bună în ea însăşi nu este un argu- 
ment în favoarea rătăcirii. Putem ascunde otrava amestecând-o cu o 
hrană sănătoasă, dar nu-i putem schimba natura. Din contră, devine 
şi mai primejdioasă şi este mai uşor de luat de către cei neavizaţi. 

Unul dintre planurile lui Satana este acela de a amesteca rătăcirea 
cu destul adevăr pentru a o face plauzibilă. Conducătorii mişcării 
duminicale pot să ia apărarea unor reforme de care oamenii au ne- 
voie, principii care sunt în armonie cu Biblia; şi cu toate acestea, 
dacă împreună cu ele se află şi o cerinţă care este contrară Legii lui 
Dumnezeu, slujitorii lui Dumnezeu nu se pot uni cu ei. Nimic nu 
le poate justifica punerea deoparte a poruncilor lui Dumnezeu în 
schimbul preceptelor oamenilor. 

Prin cele două rătăciri mari, nemurirea sufletului şi sfinţirea 
duminicii, Satana îi va aduce pe oameni în robia amăgirilor sale. 
În timp ce prima pune temelia pentru spiritism, ultima creează o 
legătură de simpatie cu Roma. Protestanţii din Statele Unite se vor 
afla în primele rânduri pentru a întinde mâna peste abis şi a prinde 
mâna spiritismului; ele vor trece peste abis pentru a da mâna cu 
puterea romană; şi sub influenţa acestei uniri întreite, această ţară 
va merge pe urmele Romei, pentru a călca în picioare drepturile 
conştiinţei. 

Deoarece spiritismul imită din ce în ce mai mult creştinismul cu 
numele, el are o putere mai mare să amăgească şi să prindă în cursă. 
După concepţia actuală, chiar şi Satana s-a convertit. El va apărea 
sub forma unui înger de lumină. Prin mijlocirea spiritismului se vor 
face minuni, bolnavi vor fi vindecaţi, şi multe minuni vor avea loc, 
lucruri ce nu se pot contesta. Şi pentru că duhurile îşi vor mărturisi 
credinţa în Biblie şi vor manifesta respect pentru instituțiile bisericii, 
lucrarea lor va fi acceptată ca o manifestare a puterii divine. 

Linia de deosebire dintre creştinii cu numele şi cei nelegiuiţi abia 
se mai distinge astăzi. Membrii bisericii iubesc ce iubeşte lumea 
şi sunt gata să se unească cu ea, iar Satana s-a hotărât să-i unească 
într-o singură organizaţie şi în felul acesta să-şi întărească puterea, 
aruncându-i în rândurile spiritismului. Papistaşii care se laudă cu 
minunile, ca fiind un semn sigur al bisericii adevărate, vor fi amăgiţi 
cu uşurinţă de această putere făcătoare de minuni; iar protestanții 
care au lepădat scutul adevărului vor fi amăgiţi şi ei. Papistaşii, 
protestanții şi cei lumești vor primi în egală măsură o formă de 
evlavie fără putere şi vor vedea în această unire o mare mişcare 
pentru pocăinţa lumii întregi şi pentru inaugurarea mileniului mult 
aşteptat. 

Prin spiritism, Satana apare ca un binefăcător al omenirii, vin- 
decând bolile oamenilor şi pretinzând a aduce o ordine nouă şi un 
sistem mai înalt de credinţă religioasă; dar în acelaşi timp lucrează 
ca un nimicitor. Ispitele lui duc mulțimile la ruină. Necumpătarea 
detronează raţiunea, urmează îngăduinţa senzuală, lupta şi vărsarea 
de sânge. Satana găseşte plăcere în război, căci el provoacă pasiu- 
nile cele mai rele ale sufletului şi aruncă pentru veşnicie victimele 
cufundate în viciu şi în sânge. inta lui este să provoace popoarele la 
război unul împotriva altuia, pentru că în felul acesta poate îndepărta 
minţile oamenilor de la lucrarea de pregătire pentru a sta în ziua lui 
Dumnezeu. 

Satana lucrează şi prin elementele naturii, pentru a-şi strânge 
secerişul de suflete nepregătite. El a studiat secretele laboratoarelor 
naturii şi îşi foloseşte toată puterea pentru a controla aceste elemente 
atât cât îi îngăduie Dumnezeu. Când i s-a îngăduit să-l chinuiască 
pe Iov, cât de repede turmele, cirezile, robii, casele, copiii au fost 
distruşi, un necaz venind după altul ca într-o clipă. Dumnezeu este 
Acela care ocroteşte făpturile Sale şi le înconjoară pentru a le feri 
de puterea distrugătorului. Dar lumea creştină a dovedit dispreţ faţă 
de Legea lui Iehova; Domnul însă va face exact ce a spus — Îşi va 
retrage binecuvântările de la pământ şi-Şi va îndepărta grija ocroti- 
toare de la aceia care se răscoală împotriva Legii Sale, învățându-i 
şi obligându-i şi pe alţii să facă la fel. Satana are stăpânire peste 
toţi aceia pe care Dumnezeu nu-i păzeşte în mod deosebit. El îi va 
favoriza şi îi va face pe unii să prospere pentru a aduce la îndeplinire 
planurile lui şi va aduce necazuri pentru alţii, făcându-i pe oameni 
să creadă că Dumnezeu este Acela care-i chinuieşte. 

În timp ce va apărea înaintea copiilor oamenilor ca un mare 
medic care le poate vindeca bolile, el va aduce boală şi dezastru, 
până acolo încât oraşele populate să fie aduse în stare de ruină 
şi părăsire. Chiar acum el este la lucru. În accidente şi calamităţi 
pe mare şi pe uscat, în marile conflagrații, în furtuni grozave şi în 
uragane pustiitoare, inundaţii, cicloane, valuri uriaşe şi în cutremure, 
în toate locurile şi în mii de forme, Satana îşi exercită puterea. 
El distruge lanurile gata de recoltat, având ca urmare foametea şi 
suferinţa. El face ca aerul să fie poluat de moarte şi mii de fiinţe 
pier din cauza stricăciunii lui. Aceste calamităţi vor deveni din ce 
în ce mai frecvente şi mai dezastruoase. Distrugerea va veni asupra 

oamenilor şi a animalelor. „Țara este tristă, sleită de puteri; locuitorii 
sunt mâhniţi şi tânjesc; ţara a fost spurcată de locuitorii ei; ei călcau 
legile, nu ţineau poruncile, şi rupeau legământul cel veşnic!“ (Isaia 
24, 4.5). 

Atunci, amăgitorul cel mare îi va convinge pe oameni că aceia 
care slujesc lui Dumnezeu sunt cauza tuturor acestor rele. Clasa de 
oameni care a provocat dizgraţia cerului va pune toate necazurile 
lor asupra acelora a căror ascultare de Legea lui Dumnezeu este o 
mustrare continuă pentru aceia care o calcă. Se va spune că oamenii 
ÎI insultă pe Dumnezeu prin călcarea sabatului duminical; că acest 
păcat a adus calamităţile care nu vor înceta până nu se va impune cu 
stricteţe păzirea duminici; şi că aceia care susţin cerinţele poruncii 
a patra, distrugând prin aceasta respectul față de duminică, sunt 
instigatorii poporului, împiedicând revenirea lor în favoarea divină 
şi la prosperitatea materială. În felul acesta, acuzaţia ridicată în 
vechime împotriva slujitorului lui Dumnezeu se va repeta pe criterii 
bine stabilite: „Abia a zărit Ahab pe Ilie, şi i-a zis: «Tu eşti acela 
care nenoroceşti pe Israel?» Ilie a răspuns: «Nu eu nenorocesc pe 
Israel; ci tu, şi casa tatălui tău, fiindcă aţi părăsit poruncile Domnului 
şi te-ai dus după Baali»“ (1 Regi 18, 17.18). Când mânia oamenilor 
va fi provocată prin acuzaţii neadevărate, ei vor urma faţă de trimişii 
lui Dumnezeu o cale foarte asemănătoare cu aceea pe care Israelul 
apostaziat a urmat-o în ceea ce îl privea pe Ile. 

Puterea de a face minuni se va descoperi prin spiritism şi îşi va 
exercita influenţa împotriva acelora care aleg să asculte de Dumne- 
zeu mai mult decât de oameni. Comunicările din partea duhurilor 
vor declara că Dumnezeu le-a trimis pentru a-i convinge de rătăcirea 
lor pe aceia care leapădă duminica, afirmând că legile ţării trebuie 
ascultate ca fiind Legea lui Dumnezeu. Ele vor deplânge marea ne- 
legiuire din lume şi vor susţine mărturia învăţătorilor religioşi, care 
susţin că starea morală decăzută este cauzată de necinstirea dumi- 
nicii. Mare va fi indignarea împotriva tuturor acelora care refuză să 
accepte mărturia lor. 

Modul de procedare al lui Satana în această luptă finală cu popo- 
rul lui Dumnezeu este acelaşi pe care l-a folosit la începutul marii 
controverse din ceruri. El pretindea că vrea să promoveze stabilitatea 
cârmuirii divine, în timp ce în ascuns depunea toate eforturile pentru 
a asigura lepădarea ei. Şi astfel, chiar lucrarea pe care se străduia 

să o îndeplinească o punea în contul îngerilor credincioşi. Aceeaşi 
lucrare de amăgire a marcat istoria Bisericii Romane. Ea a susţinut 
că lucrează ca vicerege al cerului, în timp ce a căutat să se înalțe 
mai presus de Dumnezeu şi să-l schimbe Legea. Sub conducerea 
Romei, aceia care au suferit moartea pentru credincioşia lor faţă 
de Evanghelie au fost denunţaţi ca răufăcători, au fost declaraţi ca 
fiind în alianţă cu Satana; şi era folosit orice mijloc posibil pentru 
a-i acoperi de ruşine, pentru a-i face să apară în ochii oamenilor şi 
chiar în ochii lor ca cei mai odioşi criminali. Tot aşa va fi şi acum. 
În timp ce Satana caută să-i distrugă pe aceia care cinstesc Legea lui 
Dumnezeu, va face să fie acuzaţi de călcarea legii, ca oameni care Îl 
dezonorează pe Dumnezeu şi aduc judecăţile Lui asupra lumii. 

Dumnezeu nu forţează niciodată voinţa sau conştiinţa; dar calea 
continuă a lui Satana — pentru a câştiga stăpânire asupra acelora pe 
care nu-i poate amăgi altfel — este constrângerea prin cruzime. Prin 
teamă, el încearcă să domine conştiinţa şi să-şi asigure închinarea. 
Pentru împlinirea acestui ţel, el lucrează prin autorităţile religioase 
şi pământeşti, mobilizându-le să impună legile omeneşti, dispreţuind 
Legea lui Dumnezeu. 

Aceia care cinstesc Sabatul biblic vor fi denunţaţi ca vrăjmaşi 
ai legii şi ai ordinii, ca unii care calcă în picioare preceptele morale 
ale societăţii, provocând anarhie şi corupţie şi atrăgând judecăţile 
lui Dumnezeu asupra pământului. Stăruinţele de a nu-şi călca pe 
conştiinţă vor fi socotite ca încăpățânare, îndărătnicie şi dispreţ faţă 
de autoritate. Ei vor fi acuzaţi de nemulţumire faţă de cârmuire. 
Slujitorii care contestă obligativitatea Legii divine vor prezenta de la 
amvoane datoria de a da ascultare autorităţilor civile ca fiind rânduite 
de Dumnezeu. În sălile legislative şi în curţile de judecată, păzitorii 
Sabatului vor fi greşit prezentaţi şi condamnaţi. O falsă interpretare 
va fi dată cuvintelor lor, iar asupra motivelor lor va fi pusă cea mai 
rea intenţie. 

Când bisericile protestante resping argumentele clare, scriptu- 
ristice, în apărarea Legii lui Dumnezeu, ele vor dori să-i aducă la 
tăcere pe aceia a căror credinţă n-o pot respinge cu ajutorul Bibliei. 
Cu toate că închid ochii faţă de acest fapt, ele adoptă acum o cale 
care va duce la prigonirea acelora care refuză în mod conştient să 
facă ceea ce face restul lumii creştine şi să recunoască pretenţiile 
sabatului papal. 

Demnitarii bisericii şi ai statului se vor uni pentru a corupe, a 
convinge sau pentru a constrânge toate clasele de oameni să cin- 
stească duminica. Lipsa autorităţii divine va fi înlocuită cu decretele 
prigonitoare. Corupţia politică distruge iubirea de dreptate şi res- 
pectul pentru adevăr; chiar şi în America cea liberă, conducătorii şi 
legiuitorii, pentru a-şi asigura favoarea publică, se vor supune cererii 
populare după o lege care să impună păzirea duminicii. Libertatea 
de conştiinţă, obţinută cu un sacrificiu atât de mare, nu va mai fi res- 
pectată. În lupta care se apropie cu grăbire, vom vedea exemplificate 
cuvintele profetului: „Şi balaurul, mâniat pe femeie, s-a dus să facă 
război cu rămăşiţa seminţei ei, care păzesc poruncile lui Dumnezeu, 
şi ţin mărturia lui Isus Hristos“ (Apocalipsa 12, 17). 

„«La Lege şi la mărturie»! — Căci dacă nu vor vorbi aşa, nu 
vor mai răsări zorile pentru poporul acesta“ (Isaia 3, 20). Poporul lui 
Dumnezeu este îndreptat către Scripturi, ca fiind scutul lui împotriva 
influenţei învăţătorilor rătăciţi şi a puterii amăgitoare a duhurilor 
întunericului. Satana foloseşte orice plan posibil pentru a-i împiedica 
pe oameni să câştige o cunoaştere a Bibliei, deoarece declaraţiile ei 
lămurite îi demască amăgirile. Ori de câte ori are loc o redeşteptare 
a lucrării lui Dumnezeu, prinţul răului se trezeşte la o activitate 
mai intensă; acum el îşi adună toate puterile pentru o luptă finală 
împotriva lui Hristos şi a urmaşilor Lui. Ultima mare amăgire este 
pe punctul de a se descoperi înaintea noastră. Antihristul trebuie 
să-şi desfăşoare lucrările miraculoase înaintea ochilor noştri. Atât 
de mult se va asemăna contrafacerea cu adevărul, încât va fi peste 
putinţă să se facă deosebirea între ele, cu excepţia faptului că avem 
Sfintele Scripturi. Prin mărturia lor trebuie probate toate declaraţiile 
şi orice minune. 

Toţi aceia care încearcă să asculte de toate poruncile lui Dum- 
nezeu vor întâlni împotriviri şi vor fi luaţi în râs. Ei vor putea să 
reziste numai cu ajutorul lui Dumnezeu. Pentru a putea suporta în- 
cercarea din faţa lor, trebuie să înţeleagă voia lui Dumnezeu aşa cum 
a fost descoperită în Cuvântul Său; ei ÎL pot cinsti numai dacă au 
o concepţie corectă cu privire la caracterul Său, la cârmuirea şi la 
planurile Sale şi dacă lucrează în armonie cu ele. Numai aceia care 
şi-au întărit mintea cu adevărurile Bibliei vor rezista în ultimul mare 
conflict. 

Fiecărui suflet i se va pune problema cercetătoare: „Să ascult 
mai mult de Dumnezeu decât de oameni?“ Ora hotărâtoare este chiar 
acum la uşi. Sunt picioarele noastre întemeiate pe stânca de neclintit 
a Cuvântului lui Dumnezeu? Suntem pregătiţi să stăm hotărâți în 
apărarea poruncilor lui Dumnezeu şi a credinţei lui Isus? 

Înainte de răstignirea Sa, Mântuitorul le-a explicat ucenicilor 
că urma să fie dat la moarte şi că va învia din mormânt, iar îngerii 

au fost de față pentru a imprima cuvintele Lui în minte şi în inimă. 
Dar ucenicii aşteptau o eliberare pământească de sub jugul roman 
şi nu puteau suporta gândul ca Acela în care îşi concentraseră toate 
nădejdile să sufere o moarte atât de ruşinoasă. Cuvintele de care 
trebuiau să-şi amintească au fost alungate din minte; şi atunci când a 
venit timpul încercării, 1-a găsit nepregătiţi. Moartea lui Isus a distrus 
atât de mult nădejdile lor, ca şi când El nu-i avertizase. Tot astfel în 
profeţii, viitorul ne este descoperit tot aşa de clar cum a fost înfățișat 
ucenicilor prin cuvintele Domnului Hristos. Evenimentele legate de 
încheierea timpului de har şi de lucrarea de pregătire pentru timpul 
strâmtorării sunt prezentate lămurit. Dar mulțimile nu înţeleg mai 
bine aceste adevăruri importante şi sunt pentru ele ca şi când nu le-ar 
fi fost descoperite. Satana veghează să răpească orice impresie care 
i-ar putea face înţelepţi spre mântuire, iar timpul încercării îi va găsi 
nepregătiți. 

Când Dumnezeu trimite oamenilor avertizări atât de importante, 
ele fiind reprezentate ca vestite de îngeri sfinţi zburând prin mij- 
locul cerului, El cere fiecărui suflet înzestrat cu puterile rațiunii să 
ia aminte la solie. Judecăţile înfricoşate, pronunţate împotriva în- 
chinătorilor fiarei şi chipului ei (Apocalipsa 14, 9-11), trebuie să-i 
conducă la un studiu atent al profeţiilor, să-i înveţe ce înseamnă 
semnul fiarei şi cum să se ferească de a-l primi. Dar majoritatea 
oamenilor nu doresc să audă adevărul şi se îndreaptă către închipuiri. 
Apostolul Pavel declara, privind către zilele din urmă: „Căci va veni 
vremea când oamenii nu vor putea să sufere învăţătura sănătoasă“ 
(2 Timotei 4, 3). Acel timp a venit. Mulţimile nu doresc adevărul 
Bibliei, pentru că el vine în conflict cu dorinţa inimii păcătoase şi 
iubitoare de lume; iar Satana le oferă amăgirile pe care ei le iubesc. 

Dar Dumnezeu va avea un popor pe pământ care să susţină 
Biblia şi numai Biblia, ca măsură a tuturor învățăturilor şi ca temelie 
a tuturor reformelor. Părerile oamenilor învăţaţi, deducţiile ştiinţei, 
crezurile sau hotărârile consiliilor ecleziastice, atât de numeroase şi 
contradictorii, cum sunt şi bisericile pe care ele le reprezintă, glasul 
majorităţii — nici una Şi nici toate acestea laolaltă nu trebuie privite 
ca dovadă pentru sau împotriva vreunui punct al credinţei religioase. 
Înainte de a primi orice învăţătură sau precept, trebuie să cerem un 
clar „Aşa zice Domnul“ în sprijinul ei. 

Satana încearcă încontinuu să atragă atenția la om, în locul lui 
Dumnezeu. El îi conduce pe oameni să privească la episcopi, la 
pastori, la profesori de teologie, ca îndrumători ai lor, în loc să 
cerceteze Scripturile pentru a-şi cunoaşte datoria. Atunci, stăpânind 
minţile acestor conducători, el poate influenţa mulțimile după voia 
lui. 

Când Hristos a venit să spună cuvintele vieţii, oamenii de rând 
L-au ascultat cu plăcere; şi mulţi, chiar dintre preoți şi dintre condu- 
cători, au crezut în El. Dar marele preot şi conducătorii poporului 
s-au hotărât să-L condamne şi să respingă învăţăturile Lui. Deşi 
dăduseră greş în toate străduinţele lor de a găsi acuzaţii împotriva 
Lui, cu toate că nu putuseră decât să simtă influenţa puterii şi a 
înţelepciunii divine, care însoțeau cuvintele Sale, ei s-au închistat în 
prejudecăţi; au respins dovada cea mai lămurită a mesianităţii Sale, 
ca nu cumva să fie obligaţi să devină ucenicii Lui. Aceşti împotri- 
vitori ai lui Isus erau bărbaţi pe care oamenii fuseseră învăţaţi din 
copilărie să-i respecte, în faţa autorităţii cărora fuseseră obişnuiţi 
să se plece. „Cum se face“, au întrebat ei, „că mai marii şi cărtu- 
rarii noştri nu cred în Isus? Nu L-ar primi aceşti oameni evlavioşi 
dacă ar fi Hristosul?“ Influenţa unor conducători ca aceştia a condus 
națiunea iudaică să-L respingă pe Răscumpărătorul ei. 

Duhul care i-a influenţat pe conducătorii şi preoţii aceia este 
manifestat şi astăzi de mulţi care au o înaltă pretenţie de evlavie. 
Ei refuză să cerceteze mărturia Scripturilor cu privire la adevărurile 
deosebite pentru această vreme. Ei arată la numărul lor, la bogăţia şi 
popularitatea lor şi îi privesc cu dispreţ pe aceia care apără adevărul 
şi care sunt puţini, săraci, nepopulari şi au o credinţă care-i desparte 
de lume. 

Hristos a prevăzut că pretenţia nejustificată de autoritate, pe 
care şi-au asumat-o cărturarii şi fariseii, nu avea să înceteze o dată 
cu împrăştierea iudeilor. El a avut o vedere profetică în ceea ce 
priveşte înălţarea autorităţii omeneşti, care pretindea stăpânire asupra 
conştiinţei, dar care a fost un blestem grozav pentru biserică în toate 
veacurile. lar mustrarea aspră a cărturarilor şi a fariseilor, precum şi 
avertizările Sale ca poporul să nu-i urmeze pe aceşti conducători orbi 
au fost cuprinse în raportul inspirat ca o mustrare pentru generaţiile 
viitoare. 

Biserica Romană rezervă clerului dreptul de a interpreta Scrip- 
turile. Pe temeiul că numai ecleziasticii sunt competenți să explice 
Cuvântul lui Dumnezeu, el este ascuns de oamenii de rând. Cu toate 
că Reforma a dat tuturor oamenilor Scripturile, acelaşi principiu 
care a fost susținut de Roma îi opreşte pe credincioşii din bisericile 
protestante să cerceteze Biblia pentru ei înşişi. Ei sunt instruiți să 
primească învăţăturile așa cum sunt interpretate de biserică; şi sunt 
mii de oameni care nu îndrăznesc să primească nimic, oricât de 
lămurit ar fi descoperit în Scriptură, care este contrar crezului lor 
sau învăţăturii stabilite de biserica lor. 

Cu toate că Biblia este plină de avertizări împotriva învăţătorilor 
rătăciţi, mulţi sunt gata să-şi încredinţeze sufletele spre păstrare cle- 
rului. Există astăzi mii de susţinători ai religiei care nu pot prezenta 
nici un alt motiv pentru punctele de credinţă pe care le susţin decât 
că aşa au fost învăţaţi de conducătorii lor religioşi. Ei trec pe lângă 
învăţăturile Mântuitorului ca şi când nu-L observă şi acordă o în- 
credere deplină cuvintelor slujitorilor. Dar sunt slujitorii infailibili? 
Cum ne putem încredința sufletele călăuzirii lor, dacă nu ştim din 
Cuvântul lui Dumnezeu că ei sunt purtătorii de lumină? Lipsa de 
curaj moral pentru a păşi alături de urmele trasate de lume îi conduce 
pe mulţi să-i urmeze pe cei învăţaţi; şi prin împotrivirea lor de a 
cerceta pentru ei înşişi, ajung legaţi fără nădejde în lanţurile rătăcirii. 
Ei văd că adevărul pentru vremea aceasta este lămurit prezentat în 
Biblie; şi simt puterea Duhului Sfânt care însoţeşte vestirea lui; cu 
toate acestea, îngăduie ca împotrivirea clerului să-i îndepărteze de 
la lumină. Cu toate că raţiunea şi conştiinţa sunt convinse, aceste 
suflete amăgite nu îndrăznesc să gândească altfel decât slujitorul 
lor; iar judecata lor personală, interesele lor veşnice sunt jertfite 
necredinţei, mândriei şi prejudecăţi altuia. 

Multe sunt căile prin care Satana lucrează prin influenţa ome- 
nească pentru a-şi aduna captivii. El îşi asigură mulțimile prinzându- 
le cu funiile de mătase ale iubirii faţă de aceia care sunt vrăjmaşi ai 
crucii lui Hristos. Oricare ar fi această legătură, părintească, filială, 
conjugală sau socială, urmarea este aceeaşi; împotrivitorii adevărului 
îşi folosesc puterea pentru a stăpâni conştiinţa, iar sufletele ţinute 
sub stăpânirea lui nu au destul curaj sau independenţă ca să asculte 
de propriile convingeri cu privire la datorie. 

Adevărul şi slava lui Dumnezeu sunt de nedespărțit; este impo- 
sibil, cu Biblia la îndemână, să-L cinstim pe Dumnezeu prin păreri 
rătăcite. Mulți susțin că nu contează ce crede cineva, numai viața lui 
să fie corectă. Dar viața este modelată de credință. Dacă adevărul 
— lumina — este la îndemâna noastră, iar noi neglijăm să folosim 
prilejul de a-l asculta şi a-l vedea, în realitate îl respingem; alegem 
mai degrabă întunericul decât lumina. 

„Multe căi i se par bune omului, dar la urmă duc la moarte 
(Proverbe 16, 25). Neştiinţa nu este o scuză pentru rătăcire sau 
pentru păcat, atunci când există toate posibilităţile de a cunoaşte 
voia lui Dumnezeu. Un om călătoreşte şi ajunge la o răscruce cu 
indicatoare pentru fiecare direcţie. Dacă cineva nu ţine seama de 
indicator şi apucă pe o cale care 1 se pare lui corectă, s-ar putea să 
fie foarte sincer, dar se va găsi probabil pe o cale greşită. 

Dumnezeu ne-a dat Cuvântul Său pentru a ne familiariza cu 
învăţăturile lui şi să ştim ce anume cere El de la noi. Când învățătorul 
legii a venit la Isus cu întrebarea: „Ce să fac ca să moştenesc viaţa 
veşnică?“, Mântuitorul l-a trimis la Scripturi, spunând: „Ce este scris 
în Lege? Cum citeşti în ea?“ Neştiinţa nu va scuza nici pe tânăr şi nici 
pe bătrân şi nu-i va scuti de pedeapsa datorată pentru călcarea Legii 
lui Dumnezeu; deoarece în mâna lor se află o prezentare corectă a 
acelei Legi, a principiilor şi cerinţelor ei. Nu este suficient să avem 
intenţii bune; nu este suficient să facă cineva ce crede că este drept 
sau ceea ce un slujitor îi spune că este drept. Mântuirea sufletului său 
este în joc şi trebuie să cerceteze Scripturile pentru el însuşi. Oricât 
de puternice i-ar fi convingerile, oricât de convins ar fi că slujitorul 
Evangheliei ştie care este adevărul, acestea nu pot constitui pentru el 
o temelie. El are o hartă care-i arată fiecare semn pe calea lui către 
cer şi n-ar trebui să meargă pe ghicite. 

Prima şi cea mai înaltă datorie a oricărei fiinţe raţionale este să 
înveţe din Scripturi ce este adevărul şi apoi să meargă în lumină, 
încurajându-i şi pe alţii să-i urmeze exemplul. Trebuie să studiem Bi- 
blia zi de zi, cu sârguinţă, cântărind fiecare gând şi comparând verset 
cu verset. Cu ajutorul divin trebuie să ne formăm păreri personale, 
pentru că trebuie să răspundem personal înaintea lui Dumnezeu. 

Adevărurile cele mai clare descoperite în Biblie au fost învăluite 
în îndoială şi în întuneric de către oameni învăţaţi, care, având pre- 
tenţia că au înţelepciune, învaţă că Scripturile au un înţeles mistic, 

ascuns, spiritual şi care nu iese la iveală în limbajul folosit în ea. 
Aceşti oameni sunt învățători rătāciți. Unei asemenea categorii i-a 
spus Isus: „Nu pricepeți nici Scripturile, nici puterea lui Dumnezeu“ 
(Marcu 12, 24). Limbajul Bibliei trebuie să fie explicat după înțele- 
sul lui evident, afară de faptul că se foloseşte un simbol sau o figură 
de stil. Hristos a dat făgăduinţa: „Dacă vrea cineva să facă voia Lui, 
va ajunge să cunoască învățătura“ (loan 7, 17). Dacă oamenii ar lua 
Biblia aşa cum stă scris, dacă n-ar fi fost învăţători neadevăraţi, care 
să-i rătăcească şi să le încurce minţile, s-ar fi îndeplinit o lucrare 
care ar fi produs bucurie îngerilor şi ar fi adus la staulul lui Hristos 
mii Şi mii de oameni care acum pribegesc în rătăcire. 

Trebuie să folosim toate puterile minţii în studiul Scripturilor şi 
să punem la lucru priceperea pentru a înţelege, atât cât pot muritorii, 
lucrurile adânci ale lui Dumnezeu; totuşi să nu uităm că ascultarea 
şi supunerea asemenea unui copil constituie adevăratul spirit al celui 
care vrea să înveţe. Dificultăţile din Scriptură nu pot fi niciodată 
rezolvate prin aceleaşi metode care sunt folosite în lupta cu proble- 
mele filozofice. Nu trebuie să ne angajăm în studiul Bibliei cu acea 
încredere în sine cu care atât de mulţi păşesc în domeniile ştiinţei, ci 
cu o dependenţă de Dumnezeu prin rugăciune şi cu o dorinţă sinceră 
de a cunoaşte voia Sa. Trebuie să venim cu un spirit umil şi gata de 
a învăţa pentru a primi cunoştinţe de la marele EU SUNT. Altfel, 
îngerii cei răi ne vor orbi atât de mult minţile şi ne vor învârtoşa atât 
de mult inimile, încă nu vom mai fi impresionați de adevăr. 

Multe părţi din Scriptură, pe care oamenii învăţaţi le declară 
a fi o taină sau pe lângă care trec ca fiind lipsite de importanţă, 
sunt pline de mângâiere şi de îndrumare pentru acela care a fost 
învăţat în şcoala lui Hristos. Un motiv pentru care mulţi teologi 
nu au o înţelegere mai lămurită a Cuvântului lui Dumnezeu este 
acela că îşi închid ochii în faţa adevărurilor pe care nu doresc să le 
practice. Înțelegerea adevărului biblic depinde nu atât de mult de 
puterea intelectului celui care studiază, cât de sinceritatea scopului, 
de dorinţa stăruitoare de neprihănire. 

Biblia n-ar trebui să fie niciodată studiată fără rugăciune. Numai 
Duhul Sfânt poate să ne facă în stare să simţim importanţa acelor 
lucruri uşor de înţeles sau să ne ferească de interpretarea tendenţioasă 
a adevărurilor greu de înţeles. Lucrarea îngerilor cereşti este aceea 
de a pregăti inima pentru a înţelege astfel Cuvântul lui Dumnezeu, 

încât să fim încântați de frumuseţea lui, mustraţi de adevărurile lui 
sau însuflețiţi şi întăriţi de făgăduinţele lui. Trebuie să facem ca 
cererea psalmistului să fie şi a noastră: „Deschide-mi ochii, ca să 
văd lucrurile minunate ale Legii Tale!“ (Psalmii 119, 18). Ispitele par 
adesea irezistibile pentru că, prin neglijarea rugăciunii şi a studiului 
Bibliei, cel ispitit nu-şi poate aminti cu uşurinţă făgăduinţele lui 
Dumnezeu şi nu-l poate întâmpina pe Satana cu armele Scripturii. 
Dar îngerii sunt în jurul acelora care sunt gata să se lase învăţaţi în 
lucrurile dumnezeieşti; şi în timp de mare nevoie, ei îşi vor aminti 
chiar acele adevăruri de care au trebuinţă. În felul acesta, „când 
vrăjmaşul va năvăli ca un râu, Duhul Domnului îl va pune pe fugă“ 
(Isaia 59, 19). 

Isus le-a făgăduit ucenicilor Săi: „Dar Mângâietorul, adică Duhul 
Sfânt, pe care-L va trimite Tatăl, în Numele Meu, vă va învăţa toate 
lucrurile, şi vă va aduce aminte de tot ce v-am spus Eu“ (loan 14,26). 
Dar învăţăturile lui Hristos trebuie ca mai înainte să fi fost depozitate 
în minte, pentru ca Duhul lui Dumnezeu să ni le aducă aminte în 
vreme de primejdie. „Strâng Cuvântul 'Tău în inima mea“, spunea 
David, „ca să nu păcătuiesc împotriva Ta“ (Psalmii 119, 11). 

Toţi aceia care îşi preţuiesc interesele veşnice ar trebui să fie în 
gardă faţă de năvălirile scepticismului. Vor fi atacați chiar stâlpii ade- 
vărului. Este imposibil să ne păstrăm în afara batjocurii, a sofismelor, 
a învățăturilor subtile şi otrăvitoare, ale necredinţei moderne. Satana 
îşi potriveşte ispitele pentru toate clasele de oameni. El îl atacă pe 
cel neinstruit cu ironie sau batjocură, în timp ce pe cel instruit îl 
întâmpină cu obiecţii ştiinţifice şi cu raționamente filozofice, am- 
bele calculate să provoace neîncrederea sau dispreţuirea Scripturilor. 
Chiar şi tineretul cu experienţă puţină îşi ia libertatea să insinueze 
îndoieli cu privire la principiile fundamentale ale creştinismului. 
Şi această necredinţă tinerească, oricât este ea de superficială, îşi 
are influenţa ei. Mulţi sunt conduşi în felul acesta să îşi bată joc de 
credinţa părinţilor lor şi să aducă întristare Duhului harului (Evrei 
10, 29). Multe vieţi care promiteau să fie o cinste pentru Dumnezeu 
şi o binecuvântare pentru lume au fost nimicite de suflul nebunesc 
al necredinţei. Toți aceia care se încred în hotărârile înfumurate ale 
raţiunii omeneşti şi îşi închipuie că pot explica tainele divine, ca 
să ajungă la adevăr fără ajutorul înţelepciunii lui Dumnezeu, sunt 
încurcaţi în plasa lui Satana. 

Trăim în cea mai solemnă perioadă a istoriei acestei lumi. Vii- 
torul mulțimilor care suprapopulează pământul este gata să se ho- 
tărască. Buna noastră stare viitoare şi chiar mântuirea altor suflete 
depinde de calea pe care o alegem acum. Avem nevoie să fim călău- 
ziţi de Duhul adevărului. Orice urmaş al lui Hristos trebuie să întrebe 
cu sinceritate: „Doamne, ce vrei să fac?“ Avem nevoie să ne umilim 
înaintea Domnului, cu post şi cu rugăciune, şi să cugetăm mult la 
Cuvântul Său, în mod deosebit la scenele judecății. Ar trebui să 
căutăm acum o experienţă vie şi profundă în lucrurile lui Dumnezeu. 
Nu avem nici o clipă de pierdut. Evenimente de importanţă vitală au 
loc în jurul nostru; ne găsim pe terenul fermecat al lui Satana. Nu 
dormiţi, străjeri ai lui Dumnezeu; vrăjmaşul vă pândeşte de aproape, 
fiind gata în orice clipă, dacă slăbiţi vegherea şi aţipiţi, să sară asupra 
voastră şi să vă facă prada lui. 

Mulţi sunt amăgiţi în ceea ce priveşte starea lor adevărată îna- 
intea lui Dumnezeu. Ei se felicită pentru faptele rele pe care nu le 
fac şi uită să le amintească pe cele bune şi nobile pe care Dumnezeu 
le cere de la ei, dar pe care au neglijat să le facă. Nu este suficient 
ca ei să fie pomi în grădina lui Dumnezeu. Ei trebuie să răspundă 
aşteptărilor Sale aducând roadă. El îi face răspunzători pentru că 
n-au împlinit tot binele pe care-l puteau face, prin harul Său care 
i-ar fi întărit. În cărțile cerului, ei sunt trecuţi ca unii care încurcă 
locul. Cu toate acestea, nici cazul acestei categorii nu este fără nici o 
nădejde. Inima iubirii, îndelung răbdătoare, încă mijloceşte pe lângă 
aceia care au disprețuit mila lui Dumnezeu şi au călcat în picioare 
harul Său. „De aceea zice: «Deşteaptă-te tu, care dormi, scoală-te 
din morţi, şi Hristos te va lumina». Luaţi seama deci să umblaţi 
cu băgare de seamă. Răscumpăraţi vremea, căci zilele sunt rele“ 
(Efeseni 5, 14-16.). 

Când va veni timpul de încercare, vor fi văzuţi aceia care au 
făcut din Cuvântul lui Dumnezeu regula lor de viaţă. Vara nu este 
nici o deosebire vizibilă între brad şi alţi copaci; dar când vine 
crivățul iernii, bradul rămâne neschimbat, în timp ce alți copaci 
sunt desfrunziţi. Tot aşa cel nesincer nu poate fi deosebit acum de 
creştinul adevărat, dar vremea este chiar la uşi când deosebirea se 
va vedea. Să se ridice împotrivirea, să capete putere bigotismul 
şi intoleranţa, să se aprindă prigoana şi cei cu inima împărţită şi 
făţarnicii se vor clătina şi vor părăsi credinţa; dar creştinul adevărat 

va sta tare ca o stâncă, iar credinţa lui va fi mai puternică, nădejdea 
lui mai strălucitoare decât în zilele de prosperitate. 

Psalmistul spune: „Mă gândesc la învăţăturile Tale. Prin porun- 
cile Tale mă fac mai priceput, deoarece urăsc orice cale a minciunii“ 
(Psalmii 119, 99.104). 

„Ferice de omul care găseşte înţelepciunea.“ „Căci el este ca un 
pom sădit lângă ape, care-şi întinde rădăcinile spre râu; nu se teme 
de căldură, când vine, şi frunzişul lui rămâne verde; în anul secetei, 
nu se teme, şi nu încetează să aducă roadă.“ (Proverbe 3, 13; leremia 

[603] 17,8) 


Capitolul 38 — Ultima avertizare 


„După aceea, am văzut pogorându-se din cer un alt înger, care 
avea o mare putere; şi pământul s-a luminat de slava lui. El a strigat 
cu glas tare şi a zis: «A căzut, a căzut, Babilonul cel mare! A ajuns 
un locaş al dracilor, o închisoare a oricărui duh necurat, o închisoare 
a oricărei păsări necurate şi urâte; »“ „Apoi am auzit din cer un alt 
glas, care zicea: «leşiţi din mijlocul ei, poporul Meu, ca să nu fiţi 
părtaşi la păcatele ei, şi să nu fiţi loviți cu urgiile ei! »“ (Apocalipsa 
18:1,2,4). 

Acest pasaj din Scriptură arată înainte — , către o vreme 
când vestirea căderii Babilonului, adusă de cel de al doilea înger 
din Apocalipsa capitolul 14 (Ver 8), trebuie repetată cu adăugarea 
menţiunii referitoare la stricăciunile care au intrat în diferite organi- 
zaţii care constituie Babilonul, de când a fost dată pentru prima oară 
solia, în vara anului 1844. Este descrisă aici o stare grozavă în lumea 
religioasă. Cu fiecare respingere a adevărului, minţile oamenilor 
se vor întuneca mai mult, inimile lor se vor împietri şi mai tare, 
până când vor fi zăvorâte într-o împietrire necredincioasă. Sfidând 
avertismentele pe care Dumnezeu le-a dat, ei vor continua să calce 
în picioare unul dintre preceptele Decalogului, până când vor ajunge 
să-i prigonească pe aceia care-l socotesc sfânt. Hristos este batjo- 
corit prin disprețul pus asupra Cuvântului şi poporului Său. Când 
învăţăturile spiritismului sunt primite de biserici, opreliştea impusă 
inimii fireşti este îndepărtată, iar mărturisirea religiei va deveni o 
mantie care ascunde cele mai josnice nelegiuiri. Credinţa în mani- 
festările spiritiste deschide uşa pentru duhurile amăgitoare şi pentru 
învăţăturile demonilor şi în felul acesta influenţa îngerilor răi va fi 
simțită în biserici. 

Despre cetatea Babilon, la vremea când s-a scos în evidenţă 
în această profeție, s-a spus: „Păcatele ei s-au îngrămădit, şi au 
ajuns până la cer; şi Dumnezeu Şi-a adus aminte de nelegiuirea ei“ 
(Apocalipsa 18, 5). Ea a umplut măsura nelegiuirii ei şi distrugerea 
este gata să cadă peste ea. Dar Dumnezeu are încă un popor în 

Babilon şi, înainte de căderea judecăților Sale, aceşti credincioşi 
trebuie să fie chemaţi afară din ea, ca să nu ia parte la păcatele 
ei şi să nu „primească urgiile ei“. De aici mişcarea simbolizată 
printr-un înger coborând din cer, luminând pământul cu slava lui şi 
strigând cu un glas puternic, făcând cunoscute păcatele Babilonului. 
În legătură cu solia lui se aude chemarea: „leşiţi dintrânsa, poporul 
Meu“. Aceste înştiinţări, unite cu solia îngerului al treilea, constituie 
avertizarea finală, care va fi dată locuitorilor pământului. 

Grozav va fi deznodământul la care va fi adusă lumea. Puterile 
pământului, unindu-se să lupte împotriva poruncilor lui Dumnezeu, 
vor decreta ca „toţi, mici şi mari, bogaţi şi săraci, slobozi şi robi“ 
(Apocalipsa 13, 16) să se conformeze practicilor bisericii prin păzi- 
rea sabatului neadevărat. Toţi aceia care refuză să consimtă vor primi 
pedepse civile şi, în cele din urmă, se va spune că merită moartea. Pe 
de altă parte, Legea lui Dumnezeu, bucurându-se de ziua de odihnă 
a Creatorului, cere ascultare şi ameninţă cu mânia pe toţi aceia care 
calcă preceptele ei. 

O dată ce problema a fost prezentată clar înaintea omului, ori- 
cine va călca Legea lui Dumnezeu pentru a asculta de legiuirea 
omenească primeşte semnul fiarei; el primeşte semnul de aparte- 
nenţă faţă de puterea de care alege să asculte, în loc să asculte de 
Dumnezeu. 

Avertizarea din ceruri este aceasta: „Dacă se închină cineva fiarei 
şi icoanei ei, şi primeşte semnul ei pe frunte sau pe mână, va bea 
şi el din vinul mâniei lui Dumnezeu turnat neamestecat în paharul 
mâniei Lui“ (Apocalipsa 14, 9.10). 

Dar nimeni nu trebuie să sufere mânia lui Dumnezeu până când, 
mai întâi, adevărul nu i-a fost adus în minte şi în conştiinţă şi nu a 
fost respins. Sunt mulţi care n-au avut niciodată ocazia să audă ade- 
vărurile deosebite pentru vremea aceasta. Obligativitatea poruncii 
a patra n-a fost pusă niciodată înaintea lor în adevărata ei lumină. 
Acela care citeşte toate inimile şi pune la încercare toate motivele 
nu va lăsa pe nimeni, dintre aceia care doresc să cunoască adevărul, 
să fie amăgiţi cu privire la scopurile luptei. Decretul nu va fi impus 
oamenilor orbeşte. Fiecare trebuie să aibă lumină suficientă pentru a 
lua o hotărâre în mod deliberat. 

Sabatul va constitui proba cea mare a credincioşiei, căci el este 
adevărul pus în discuţie în mod deosebit. Când va fi adusă încer- 

carea finală asupra oamenilor, se va trage linia de deosebire dintre 
aceia care Îl slujesc pe Dumnezeu şi aceia care nu-L slujesc. În timp 
ce păzirea sabatului neadevărat pentru a asculta de legea statului, 
contrară poruncii a patra, va fi o recunoaştere făţişă a apartenenţei 
la o putere care este în opoziţie cu Dumnezeu, păzirea Sabatului 
adevărat, în ascultare de Legea lui Dumnezeu, este o dovadă de cre- 
dincioşie faţă de Creator. Pe când o categorie, care primeşte semnul 
supunerii faţă de puterile pământeşti, primeşte semnul fiarei, cea- 
laltă, alegând semnul supunerii faţă de autoritatea divină, primeşte 
sigiliul lui Dumnezeu. 

Odinioară, aceia care au prezentat adevărurile celei de a treia 
solii îngereşti au fost priviţi adesea ca nişte alarmişti. Prevestirile lor 
că in-toleranţa religioasă va câştiga teren în Statele Unite, că biserica 
şi statul se vor uni ca să-i prigonească pe aceia care păzesc poruncile 
lui Dumnezeu, au fost socotite neîntemeiate şi absurde. S-a declarat 
cu încredere că această ţară n-ar putea deveni niciodată altceva decât 
ceea ce a fost — apărătoarea libertăţii religioase. Dar, pe măsură ce 
problema impunerii duminicii este discutată în cercuri tot mai largi, 
evenimentul de care s-au îndoit şi nu l-au crezut atâta vreme se vede 
apropiindu-se, iar întreita solie va produce un efect pe care nu l-a 
avut mai înainte. 

În toate generaţiile, Dumnezeu i-a trimis pe slujitorii Săi să 
mustre păcatul atât în lume, cât şi în biserică. Dar oamenii doresc să 
le fie spuse lucruri plăcute, iar adevărul simplu şi curat nu este primit. 
Mulţi reformatori, când şi-au început lucrarea, s-au hotărât să aibă 
o mare prudenţă când au atacat păcatele bisericii şi ale naţiunii. Ei 
nădăjduiau ca, prin exemplul unei vieţi curate de creştin, să-i aducă 
pe oameni înapoi la învăţăturile Bibliei. Dar Duhul lui Dumnezeu 
a venit asupra lor aşa cum a venit peste Ilie, inspirându-l să mustre 
păcatele unui împărat nelegiuit şi ale unui popor apostaziat; ei nu s- 
au putut opri să predice declaraţiile lămurite ale Bibliei — învățături 
pe care nu fuseseră dispuşi să le prezinte. Ei au fost constrânşi să 
declare cu ardoare adevărul şi primejdiile care amenințau sufletele. 
Cuvintele pe care Dumnezeu le dădea ei le rosteau, fără teamă de 
urmări, iar oamenii erau constrânşi să asculte avertizarea. 

Tot astfel va fi vestită şi solia îngerului al treilea. Când vine 
timpul ca ea să fie proclamată cu cea mai mare putere, Dumnezeu va 
lucra prin unelte umile, conducând minţile acelora care se consacră 

slujirii Sale. Lucrătorii vor fi calificaţi mai mult prin ungerea Duhu- 
lui Său decât prin educaţia dată de instituţiile de învăţământ. Bărbaţi 
ai credinţei şi ai rugăciunii vor fi constrânşi să meargă cu zel sfânt, 
făcând cunoscute cuvintele pe care Dumnezeu li le dă. Păcatele 
Babilonului vor fi descoperite. Urmările dezastruoase ale impunerii 
rânduielilor bisericii de către autoritatea civilă, amăgirile spiritis- 
mului, înaintarea neobservată, dar rapidă a puterii papale, toate vor 
fi demascate. Pin aceste avertizări solemne, oamenii vor fi treziţi. 
Mi şi mii vor auzi cuvinte pe care nu le-au mai auzit niciodată. 
Cu uimire vor asculta mărturia că Babilonul este biserica decăzută 
din cauza rătăcirilor şi păcatelor ei, din cauza lepădării adevărului 
trimis pentru ea din cer. Când oamenii merg la învățătorii lor de 
mai înainte, cu întrebarea răscolitoare: „Sunt aceste lucruri aşa?“, 
slujitorii le prezintă fabule, proorocesc lucruri plăcute pentru a le 
potoli temerile şi pentru a linişti conştiinţa trezită. Dar în timp ce 
mulţi refuză să se mulţumească doar cu autoritatea oamenilor şi cer 
un „Aşa zice Domnul“, slujitorii populari, asemenea fariseilor din 
vechime, plini de mânie că autoritatea lor este pusă la îndoială, vor 
denunța solia ca fiind de la Satana şi vor provoca mulțimile iubitoare 
de păcat să-i insulte şi să-i prigonească pe aceia care o vestesc. 

Pe măsură ce lupta se extinde în domenii noi şi mintea oamenilor 
este atrasă către Legea lui Dumnezeu, cea călcată în picioare, Satana 
se agită. Puterea care însoţeşte solia nu face decât să-i mânie şi 
mai mult pe aceia care se împotrivesc. Conducătorii spirituali vor 
face eforturi aproape supraomeneşti pentru a îndepărta lumina ca 
să nu lumineze peste turma lor. Prin toate mijloacele pe care le au 
la dispoziţie, vor încerca să interzică discutarea acestor probleme 
vitale. Biserica va face apel la braţul cel mai puternic al puterii civile 
şi papistaşii şi protestanții se vor uni în această lucrare. Pe măsură 
ce mişcarea pentru impunerea duminicii devine mai îndrăzneață şi 
mai hotărâtă, va fi chemată în ajutor legea împotriva celor ce păzesc 
porunca a patra. Ei vor fi ameninţaţi cu amenzi şi închisoare, iar 
unora le vor fi oferite poziţii cu influenţă şi alte beneficii şi avantaje, 
cu condiţia să renunţe la credinţa lor. Dar răspunsul lor statornic va 
fi: „Arătaţi-ne din Cuvântul lui Dumnezeu rătăcirea noastră“, acelaşi 
răspuns pe care l-a dat şi Luther în împrejurări asemănătoare. Aceia 
care sunt târâţi înaintea tribunalelor aduc o puternică susţinere a 
adevărului, iar unii care aud sunt conduşi să ia poziţie pentru păzirea 

tuturor poruncilor lui Dumnezeu. În felul acesta, lumina va fi adusă 
multor mii de suflete care altfel n-ar putea cunoaşte nimic despre 
aceste adevăruri. 

Ascultarea cu sinceritate de Cuvântul lui Dumnezeu va fi consi- 
derată ca răzvrătire. Orbiţi de Satana, părinţii vor exercita asprime 
şi lipsă de înţelegere faţă de copiii lor credincioşi, stăpânul şi stă- 
pâna vor prigoni pe servul care păzeşte poruncile. Dragostea va fi 
denaturată; copiii vor fi dezmoşteniţi şi alungaţi de acasă. Se vor 
împlini literal cuvintele lui Pavel: „Toţi cei ce voiesc să trăiască 
cu evlavie în Hristos Isus, vor fi prigoniţi“ (2 Timotei 3, 12). Când 
apărătorii adevărului refuză să cinstească sabatul duminical, unii 
dintre ei vor fi aruncaţi în închisori, unii vor fi exilați, alţii vor fi 
trataţi ca robi. Pentru înţelepciunea omenească, toate acestea par 
acum imposibile; dar, pe măsură ce Duhul lui Dumnezeu, care îi 
ține în frâu, va fi retras de la oameni, iar ei vor fi sub stăpânirea lui 
Satana, care urăşte principiile divine, vor avea loc manifestări stranii. 
Inima poate deveni foarte crudă atunci când temerea de Dumnezeu 
şi dragostea sunt înlăturate. 

Când furtuna se apropie, o mare grupă de credincioşi care au 
mărturisit credinţa în solia îngerului al treilea, dar care n-au fost 
sfinţiţi prin ascultare de adevăr îşi vor părăsi poziţia şi vor trece în 
rândurile împotrivitorilor. Unindu-se cu lumea şi împărtăşindu-se 
de spiritul ei, au ajuns să vadă lucrurile aproape în aceeaşi lumină; 
şi când ajung la încercare, ei sunt pregătiţi să aleagă partea uşoară, 
populară. Bărbaţi de talent şi cu aspect plăcut, care odinioară se 
bucuraseră în adevăr, îşi folosesc puterile pentru a amăgi şi a rătăci 
suflete. Ei devin vrăjmaşii cei mai aprigi ai fraţilor lor de mai înainte. 
Când păzitorii Sabatului sunt aduşi înaintea tribunalelor pentru a 
da socoteală de credinţa lor, aceşti apostaziaţi sunt agenţii cei mai 
eficienţi ai lui Satana de a-i prezenta într-o lumină falsă şi a-i acuza 
şi, prin declaraţii mincinoase şi bănuieli, de a-i incita pe conducători 
împotriva lor. 

În vremea aceasta de persecuție, credinţa slujitorilor Domnului 
va fi pusă la încercare. Ei au dat avertizarea cu credincioşie privind 
numai la Dumnezeu şi la Cuvântul Său. Duhul lui Dumnezeu care 
le-a mişcat inimile i-a determinat să vorbească. Animaţi de un zel 
sfânt şi cu un puternic impuls divin, au pornit la îndeplinirea datori- 
ilor lor fără să calculeze la rece urmările rostirii în faţa oamenilor 

a cuvântului pe care Dumnezeu li-l dăduse. Ei n-au ţinut seama de 
interesele pământeşti, nici n-au căutat să-şi păstreze bunul nume sau 
viaţa. Cu toate acestea, atunci când furtuna împotrivirii şi a apăsării 
se năpusteşte peste ei, unii, copleşiţi de descurajare, vor fi gata să 
exclame: „Dacă am fi prevăzut urmările cuvintelor noastre, am fi stat 
lniştiţi!“ Ei sunt aruncaţi în greutăţi. Satana îi asaltează cu ispite 
teribile. Lucrarea pe care şi-au asumat-o pare peste puterile lor de 
a fi adusă la îndeplinire. Sunt ameninţaţi cu distrugerea. Entuzi- 
asmul care îi mânase s-a dus; cu toate acestea, nu se pot întoarce. 
Atunci, simţindu-şi deznădejdea grozavă, aleargă la Cel Atotputernic 
după întărire. Ei îşi amintesc că acele cuvinte pe care le rostiseră 
nu fuseseră ale lor, ci ale Aceluia care le încredinţase avertizarea. 
Dumnezeu a pus adevărul în inimile lor, iar ei n-au putut să nu-l 
vestească. 

Aceleaşi încercări au fost experimentate de oamenii lui Dumne- 
zeu din veacurile trecute. Wycliffe, Huss, Luther, Tyndale, Baxter, 
Wesley susţinuseră ca toate învăţăturile să fie verificate cu Biblia 
şi declaraseră că vor renunţa la tot ceea ce condamnă. Prigoana 
s-a dezlănţuit asupra acestor bărbaţi cu o furie nestinsă; cu toate 
acestea, ei n-au contenit să vestească adevărul. Fiecare, din diferi- 
tele perioade ale istoriei bisericii, s-a caracterizat prin evidenţierea 
unui adevăr deosebit, adaptat la nevoile poporului lui Dumnezeu 
din vremea aceea. Fiecare adevăr nou şi-a croit drum prin mijlocul 
urii ŞI împotrivirii; aceia care au fost binecuvântaţi cu lumina Lui 
au fost ispitiţi şi încercaţi. Dumnezeu dă un adevăr special pentru 
oamenii care se găsesc într-o situaţie dificilă. Cine îndrăzneşte să 
refuze vestirea lui? El poruncegşte slujitorilor Săi să vestească ultima 
chemare de har către lume. Ei nu pot să tacă decât cu primejduirea 
sufletelor lor. Trimişii lui Hristos n-au nimic de a face cu urmările. 
Ei trebuie să-şi îndeplinească datoria, iar urmările să le lase în seama 
lui Dumnezeu. 

Când împotrivirea se ridică la cea mai înaltă cruzime, slujitorii 
lui Dumnezeu ajung iarăşi în nedumerire, căci se pare că ei au adus 
criza. Dar conştiinţa şi Cuvântul lui Dumnezeu îi asigură că drumul 
lor este bun şi, cu toate că încercările continuă, ei sunt întăriţi să 
le suporte. Lupta creşte şi devine tot mai aprigă, dar credinţa şi 
curajul lor cresc o dată cu nevoile. Mărturia lor este: „Nu-ndrăznim 
să batjocorim Cuvântul lui Dumnezeu şi să despărțim Legea Sa cea 

sfântă, numind o parte importantă şi alta lipsită de importanţă, pentru 
a câştiga favoarea lumii. Domnul pe care Îi slujim este în stare să ne 
scape. Hristos a biruit puterile pământului; cum să ne temem noi de 
o lume deja învinsă?“ 

Persecuţia, în diferitele ei forme, este punerea în practică a unui 
principiu care va exista câtă vreme va fi Satana şi câtă vreme creşti- 
nismul va avea putere vitală. Nici un om nu poate sluji lui Dumnezeu 
fără să provoace împotrivirea oştilor întunericului. Îngerii răi îl vor 
asalta, alarmaţi că influenţa lui le ia prada din mâini. Oamenii răi, 
mustraţi de exemplul lui, se vor uni cu ei, căutând să-l despartă de 
Dumnezeu prin ispitiri ameţitoare. Când acestea nu reuşesc, atunci 
este folosită o putere constrângătoare pentru forțarea conştiinţei. 

Dar atâta vreme cât Isus rămâne Mijlocitorul omului în Sanctu- 
arul de sus, influenţa înfrânătoare a Duhului Sfânt este simțită de 
conducător şi de către popor. El încă mai controlează, într-o oarecare 
măsură, legile ţării. Dacă n-ar fi aceste legi, starea lumii ar fi mult 
mai rea decât este acum. În timp ce mulţi conducători sunt agenţii 
activi ai lui Satana, Dumnezeu Îşi are trimişii Săi printre conducăto- 
rii ţării. Vrăjmaşul îi inspiră pe slujitorii lui să propună măsuri care 
ar împiedica într-o mare măsură lucrarea lui Dumnezeu; dar bărbaţi 
de stat care se tem de Domnul sunt influenţaţi de îngerii sfinţi să se 
împotrivească unor astfel de propuneri cu argumente ce nu pot fi 
combătute. În felul acesta, câţiva bărbaţi vor putea ţine piept unui 
curent puternic al răului. Împotrivirea vrăjmaşilor adevărului va fi 
stăvilită până când solia îngerului al treilea îşi va face lucrarea. Când 
avertizarea finală va fi dată, ea va atrage atenţia acestor conducători, 
prin care Domnul lucrează acum, şi unii dintre ei o vor primi şi vor 
rămâne împreună cu poporul lui Dumnezeu în timpul strâmtorării. 

Îngerul care se uneşte în vestirea soliei îngerului al treilea va 
lumina tot pământul cu slava lui. Aici este profetizată o lucrare 
mondială cu o putere neobişnuită. Mişcarea adventă din anul 1840- 
1844 a fost o manifestare glorioasă a puterii lui Dumnezeu; prima 
solie îngerească a fost dusă la toate staţiunile misionare din lume, iar 
în câteva ţări s-a arătat cel mai mare interes religios care s-a văzut 
în vreo ţară de la Reforma secolului XVI; dar acestea urmează să 
fie depăşite de mişcarea cea puternică din timpul ultimei avertizări a 
îngerului al treilea. 

Lucrarea se va asemăna cu aceea din Ziua Cincizecimii. După 
cum „ploaia timpurie“ a fost dată, prin revărsarea Duhului Sfânt, 
la începutul predicării Evangheliei pentru a face posibilă creşterea 
seminţei preţioase, tot aşa „ploaia târzie“ va fi dată la încheierea ei 
pentru coacerea recoltei. „Să cunoaştem, să căutăm să cunoaştem 
pe Domnul! Căci El Se iveşte ca zorile dimineţii, şi va veni la noi 
ca o ploaie, ca ploaia de primăvară, care udă pământul“ (Osea 6, 
3). „ŞI voi, copii ai Sionului, bucuraţi-vă şi veseliţi-vă în Domnul, 
Dumnezeul vostru, căci El vă va da ploaie la vreme, vă va trimite 
ploaie timpurie şi târzie, ca odinioară“ (loel 2, 23). „În zilele de pe 
urmă, zice Dumnezeu, voi turna din Duhul Meu peste orice făptură. 
Atunci oricine va chema Numele Domnului, va fi mântuit“ (Faptele 
Apostolilor 2, 17.21). 

Marea lucrare a Evangheliei nu se va încheia cu o manifestare 
mai slabă a puterii lui Dumnezeu decât a marcat-o începutul ei. 
Profeţiile care s-au împlinit la revărsarea ploii timpurii, la începutul 
predicării Evangheliei, urmează să se împlinească iarăşi în ploaia 
târzie de la încheierea ei. Acestea sunt „vremurile de înviorare“ către 
care privea în viitor apostolul Petru când spunea: „Pocăiţi-vă dar, 
şi întoarceţi-vă la Dumnezeu, pentru ca să vi se şteargă păcatele, 
ca să vină de la Domnul vremile de înviorare, şi să trimită pe Cel 
ce a fost rânduit mai dinainte pentru voi: pe Isus Hristos“ (Faptele 
Apostolilor 3, 19.20). 

Slujitorii lui Dumnezeu, cu feţele luminate, şi strălucind de con- 
sacrare sfântă, se vor grăbi, din loc în loc, pentru a vesti solia din 
cer. Prin mii de glasuri, pe tot pământul, va fi dată avertizarea. Se 
vor face minuni, bolnavii vor fi vindecaţi şi semne şi minuni îi vor 
însoţi pe credincioşi. Satana va lucra cu minuni mincinoase, făcând 
să coboare chiar şi foc din cer înaintea oamenilor (Apocalipsa 13, 
13). În felul acesta, locuitorii pământului vor fi aduşi să ia o hotărâre. 

Solia va fi dusă nu atât prin argumente, cât prin convingerea 
profundă a Duhului lui Dumnezeu. Argumentele au fost prezentate. 
Sămânţa a fost semănată, iar acum va răsări şi va aduce roadă. Publi- 
caţiile distribuite de lucrătorii misionari şi-au exercitat influenţa, dar, 
cu toate acestea, mulţi ale căror minţi au fost impresionate au fost 
împiedicaţi să înţeleagă pe deplin adevărul sau să-i dea ascultare. 
Acum razele de lumină pătrund pretutindeni, adevărul este văzut cu 
claritate, iar copiii cinstiţi ai lui Dumnezeu rup legăturile care i-au 

ținut. Legăturile de familie, relaţiile cu biserica nu mai au putere să-i 
mai ţină. Adevărul le este mai preţios decât orice altceva. În ciuda 
unirii tuturor forţelor împotriva adevărului, un mare număr va lua 
poziţie de partea Domnului. 

Capitolul 39 — Timpul strâmtorării 


„În vremea aceea se va scula marele voievod Mihail, ocrotitorul 
copiilor poporului tău; căci aceasta va fi o vreme de strâmtorare, 
cum n-a mai fost de când sunt neamurile şi până la vremea aceasta. 
Dar în vremea aceea, poporul tău va fi mântuit, şi anume oricine va 
fi găsit scris în carte. “ (Daniel 12:1). 

Când se încheie solia îngerului al treilea — , harul nu mai 
mijloceşte pentru locuitorii vinovaţi ai pământului. Oamenii lui 
Dumnezeu şi-au îndeplinit lucrarea. Ei au primit „ploaia târzie“, 
„înviorarea de la faţa Domnului“, şi sunt pregătiţi pentru ceasul 
încercării care le stă înainte. Îngerii se grăbesc încoace şi încolo, 
în ceruri. Un înger care vine de pe pământ anunţă că şi-a terminat 
lucrarea; încercarea finală a fost adusă asupra lumii, şi toţi aceia 
care s-au dovedit credincioşi faţă de preceptele divine au primit 
„sigiliul viului Dumnezeu“. Atunci Isus Îşi încetează mijlocirea în 
Sanctuarul de sus. El Îşi ridică mâinile şi cu un glas puternic spune: 
„S-a sfârşit“, şi toată oastea îngerească îşi scoate coroanele când El 
face acest anunţ solemn: „Cine este nedrept, să fie nedrept şi mai 
departe; cine este întinat, să se întineze şi mai departe; cine este fără 
prihană să trăiască şi mai departe fără prihană. Şi cine este sfânt, să 
se sfinţească şi mai departe!“ (Apocalipsa 22, 11). Fiecare caz a fost 
hotărât pentru viaţă sau pentru moarte. Hristos a făcut ispăşire pentru 
poporul Său şi i-a şters păcatele. Numărul supuşilor Săi este hotărât; 
„împărăţia, stăpânirea, măreţia şi domnia de sub cerul întreg“ sunt 
gata să fie date moştenitorilor mântuirii, iar Isus va domni ca Împărat 
al împăraţilor şi Domn al domnilor. 

Când El părăseşte Sanctuarul, întunericul îi acoperă pe locuitorii 
pământului. În acest timp grozav, cel neprihănit trebuie să trăiască 
înaintea unui Dumnezeu sfânt, fără mijlocire. Frâul care a fost pus 
celor nelegiuiţi este îndepărtat şi Satana are stăpânire deplină peste 
cel care a rămas până la urmă nepocăit. Îndelunga răbdare a lui 
Dumnezeu s-a sfârşit. Lumea a lepădat harul Său, a disprețuit iubirea 
Sa şi a călcat în picioare Legea Sa. Nelegiuiţii au trecut hotarul 

punerii lor la probă; Duhul lui Dumnezeu căruia i-au rezistat cu 
încăpățânare a fost până la urmă retras. Neocrotiţi de harul divin, 
ei nu au nici o apărare de cel rău. Satana îi va arunca atunci pe 
locuitorii pământului într-o mare şi finală strâmtorare. Când îngerii 
lui Dumnezeu încetează să mai ţină în frâu vânturile sălbatice ale 
patimii omeneşti, toate elementele de discordie şi luptă vor fi lăsate 
libere. Pământul întreg va fi adus într-o ruină mai grozavă decât 
aceea care a venit peste Ierusalimul din vechime. 

Un singur înger i-a nimicit pe toți întâi născuţi ai egiptenilor şi a 
umplut ţara de jale. Când David a păcătuit împotriva lui Dumnezeu, 
prin numărarea poporului, un înger a făcut o distrugere mare, prin 
care 1-a fost pedepsit păcatul. Aceeaşi putere de distrugere, pe care au 
arătat-o îngerii sfinți la porunca lui Dumnezeu, va fi manifestată de 
îngerii răi atunci când El le îngăduie. Sunt gata acum forţe şi aşteaptă 
doar îngăduinţa divină, ca să răspândească pustiirea pretutindeni. 

Aceia care cinstesc Legea lui Dumnezeu au fost acuzaţi că au 
adus nenorocirile peste lume şi vor fi priviţi ca fiind cauza con- 
vulsiilor îngrozitoare ale naturii, a discordiei şi a vărsării de sânge 
dintre popoare, care umplu pământul de durere. Puterea care a însoţit 
ultima avertizare i-a umplut de mânie pe nelegiuiţi, mânia lor s-a 
aprins împotriva tuturor acelora care au primit solia, iar Satana va 
provoca spiritul de ură şi de persecuție cu o şi mai mare intensitate. 

Când prezenţa lui Dumnezeu a fost retrasă în cele din urmă de 
la națiunea iudeilor, preoţii şi poporul n-au ştiut lucrul acesta. Cu 
toate că erau sub stăpânirea lui Satana şi erau mânați de patimile 
cele mai îngrozitoare şi mai nelegiuite, ei încă se socoteau ca fiind 
aleşi de Dumnezeu. Slujba de la templu continua; jertfele erau aduse 
pe altarele mânjite şi în fiecare zi era cerută binecuvântarea divină 
asupra unui popor vinovat de sângele scumpului Fiu al lui Dumne- 
zeu, care căuta să-i ucidă pe slujitorii şi pe apostolii Săi. Tot astfel, 
locuitorii pământului nu vor şti atunci când hotărârea irevocabilă a 
Sanctuarului a fost pronunţată şi soarta lumii a fost stabilită pentru 
totdeauna. Formele religiei vor fi continuate de către un popor de la 
care a fost retras, în cele din urmă, Duhul lui Dumnezeu; iar zelul 
satanic cu care prinţul răului îi va inspira pentru împlinirea planurilor 
lui răutăcioase va fi asemenea zelului pentru Dumnezeu. 

Pentru că Sabatul a devenit punctul deosebit de discuţie în creş- 
tinătate, iar autorităţile religioase şi pământeşti s-au unit pentru a 

impune păzirea duminicii, refuzul stăruitor al unei minorităţi de a se 
supune cerinţei generale va face din ei obiectul unui blestem general. 
Se va cere ca acei oameni puţini, care stau în opoziţie cu o instituţie 
a bisericii şi cu legea statului, să nu mai fie toleraţi; că este mai 
bine să sufere ei decât naţiuni întregi să fie aruncate în confuzie şi 
nelegiuire. Acelaşi argument a fost adus acum optsprezece veacuri 
împotriva lui Hristos de către „conducătorii poporului“. „Oare nu 
vă gândiţi că este în folosul nostru“, spunea Caiafa cel nelegiuit, „să 
moară un singur om pentru norod şi să nu piară tot neamul?“ (loan 
11, 50). Acest argument va părea convingător; şi, în cele din urmă, 
se va da un decret împotriva acelora care sfinţesc Sabatul poruncii 
a patra, denunţându-i ca meritând pedeapsa cea mai aspră şi dând 
poporului libertatea ca, după un anumit timp, să-i dea la moarte. Ro- 
manismul din lumea veche şi protestantismul apostaziat din lumea 
nouă vor lua o atitudine asemănătoare faţă de aceia care cinstesc 
toate învăţăturile divine. 

Poporul lui Dumnezeu va fi atunci cufundat în acele scene de 
necaz şi de suferinţă, descrise de profet ca fiind timpul strâmtorării 
lui Iacov. „Aşa vorbeşte Domnul: «Auzim strigăte de groază; spaimă, 
nu este pace! S-au îngălbenit toate feţele. Vai! Căci ziua aceea este 
mare; nici una n-a fost ca ea. Este o vreme de necaz pentru Iacov; 
dar Iacov va fi izbăvit din ea»“ (Ieremia 30, 5-7). 

Noaptea de groază a lui Iacov, atunci când s-a luptat în rugăciune 
pentru eliberarea din mâna lui Esau (Geneza 32, 24-30), reprezintă 
experienţa poporului lui Dumnezeu în ultimul timp de strâmtorare. 
Din cauza înşelăciunii practicate pentru a-şi asigura binecuvântarea 
tatălui, care voia să i-o dea lui Esau, Iacov fugise ca să-şi scape 
viaţa, înspăimântat de amenințările groaznice ale fratelui său. După 
ce rămăsese timp de mulţi ani în exil, se hotărâse, la porunca lui 
Dumnezeu, să se întoarcă în ţara lui natală cu soțiile şi copiii, cu 
turmele şi cirezile. Ajungând la hotarele ţării, s-a umplut de frică la 
vestea apropierii lui Esau în fruntea unei cete de luptători, fără îndo- 
ială puşi pe răzbunare. Ceata lui Iacov, neînarmată şi fără apărare, 
părea să cadă victimă neajutorată violenţei şi măcelului. Şi, pe lângă 
povara temerii şi neliniştii, se mai adăuga şi povara apăsătoare a re- 
muşcării, că păcatul lui fusese acela care adusese această primejdie. 
Singura lui nădejde era în harul lui Dumnezeu; singura lui apărare 
trebuia să fie rugăciunea. Cu toate acestea, n-a lăsat nimic nefăcut 

din partea lui pentru a ispăşi răul făcut fratelui şi pentru a îndepărta 
primejdia care-l ameninţa. Tot astfel şi urmaşii lui Hristos, când se 
apropie timpul strâmtorării, fac toate demersurile pentru a fi priviţi 
într-o lumină potrivită de oameni, pentru a dezarma prejudecata şi 
pentru a îndepărta primejdia care ameninţă libertatea de conştiinţă. 

Trimiţându-şi familia mai departe, ca să nu mai fie martora sufe- 
rinţei lui, Iacov a rămas singur pentru a se lupta cu Dumnezeu. El 
şi-a mărturisit păcatul şi a recunoscut mila lui Dumnezeu faţă de el, 
în timp ce, cu umilinţă adâncă, a făcut apel la legământul încheiat cu 
părinţii lui şi făgăduinţele date lui în viziunea de noapte de la Betel, 
în ţara exilului său. Criza din viaţa lui Iacov sosise; totul era în joc. 
În întuneric şi în singurătate, el continua să se roage şi să se umi- 
Jească înaintea lui Dumnezeu. Deodată, o mână i se aşeză pe umăr. 
Crezând că un vrăjmaş caută să-i ia viaţa, se luptă cu atacatorul 
cu toată puterea şi disperarea. Când s-a crăpat de ziuă, străinul şi-a 
folosit puterea supranaturală; la atingerea lui, bărbatul cel puternic 
cade neajutorat şi rugător pe grumazul misteriosului său adversar. 
Iacov ştie acum că s-a luptat cu Îngerul legământului. Cu toate că a 
fost lovit şi a suferit o durere ascuţită, nu s-a abătut de la ţintă. Timp 
îndelungat, suferise remuşcări, apăsare şi necaz pentru păcatul lui; 
acum trebuia să primească asigurarea că este iertat. Vizitatorul divin 
a părut că vrea să plece; dar Iacov se prinse de EI, cerând binecu- 
vântarea. Îngerul îl zori: „Lasă-Mă să plec, căci se apropie ziua“; 
dar patriarhul exclamă: „Nu Te las până nu mă vei binecuvânta“. 
Câtă încredere, câtă hotărâre şi stăruinţă sunt manifestate aici! Dacă 
aceasta ar fi fost o cerere îndrăzneață, îngâmfată, Iacov ar fi fost 
nimicit pe loc; însă el pusese stăpânire pe asigurarea dată aceluia 
care-şi mărturiseşte slăbiciunea şi nevrednicia şi se încrede în mila 
unui Dumnezeu care-Şi ţine legământul. 

„EI a avut putere asupra îngerului şi a biruit“ (Osea 12, 4). Prin 
umilinţă, pocăință şi predare de sine, această fiinţă păcătoasă, supusă 
greşelii, L-a învins pe Maiestatea cerului. El şi-a prins braţul său 
nesigur de făgăduinţele lui Dumnezeu, iar inima Iubirii Infinite n-a 
putut lepăda cererea unui păcătos. Ca o dovadă a biruinţei lui şi ca 
o încurajare pentru alţii de a imita exemplul său, numele i-a fost 
schimbat dintr-unul care-i reamintea păcatul în altul care comemora 
biruinţa. Şi faptul că Iacov a ieşit biruitor în lupta cu Dumnezeu 
era o asigurare că avea să biruie şi în luptele cu oamenii. El nu s-a 

temut, apoi, să întâlnească mânia fratelui său, pentru că Domnul îi 
era apărătorul. 

Satana îl acuzase pe Iacov în faţa îngerilor lui Dumnezeu, pre- 
tinzând dreptul de a-l distruge din cauza păcatului său; el îi dăduse 
ideea lui Esau să meargă împotriva lui; şi, în lunga noapte de luptă a 
patriarhului, Satana a încercat să pună asupra lui simţul vinovăţiei, 
pentru a-l descuraja şi pentru a-i rupe legătura cu Dumnezeu. Iacov 
a ajuns aproape de disperare, dar ştia că fără ajutor din cer trebuia să 
piară. El s-a pocăit sincer de păcatul lui cel mare şi a apelat la mila 
lui Dumnezeu. N-a putut fi abătut de la ţinta lui, ci s-a ţinut tare de 
înger şi a stăruit în cererea lui cu strigăte stăruitoare, disperate, până 
când a biruit. 

Aşa cum Satana l-a influenţat pe Esau să meargă împotriva lui 
Iacov, tot astfel el îi va provoca pe cei nelegiuiţi să distrugă poporul 
lui Dumnezeu în timpul strâmtorării. Şi, aşa cum l-a acuzat pe Iacov, 
el îşi va ridica acuzaţiile împotriva poporului lui Dumnezeu. El 
consideră lumea ca fiind supusă lui; dar grupa aceea mică, a celor 
care păzesc poruncile lui Dumnezeu, se împotriveşte supremaţiei lui. 
Dacă ar putea să-i şteargă de pe pământ, biruinţa lui ar fi deplină. 
El vede că îngerii sfinţi îi păzesc şi îşi dă seama că păcatele le-au 
fost iertate; dar nu ştie că situaţia lor a fost hotărâtă în Sanctuarul 
de sus. El are o cunoaştere deplină a păcatelor pe care chiar el i-a 
ispitit să le comită şi le prezintă înaintea lui Dumnezeu într-o lumină 
exagerată, prezentând acest popor ca meritând exact ca şi el să fie 
exclus din favoarea lui Dumnezeu. El declară că Domnul nu poate 
să le ierte pe drept păcatele şi, cu toate acestea, să-i distrugă pe el 
şi pe îngerii lui. El îi pretinde ca pradă a lui şi cere să-i fie daţi pe 
mână ca să-i distrugă. 

Când Satana îi acuză pe copiii lui Dumnezeu pentru păcatele lor, 
Domnul îi îngăduie să-i încerce până la extrem. Încrederea lor în 
Dumnezeu, credinţa şi hotărârea lor vor fi aspru încercate. Când trec 
în revistă trecutul lor, nădejdile lor se topesc, deoarece în toată viaţa 
lor pot vedea prea puţin bine. Sunt pe deplin conştienţi de slăbiciunea 
şi nevrednicia lor. Satana caută să-i îngrozească la gândul că si-tuaţia 
lor este fără nădejde, că ocara lor nu va putea fi ştearsă niciodată. 
El nădăjduieşte în felul acesta să le distrugă credinţa, pentru ca 
ei să cedeze acestor ispite şi să-i abată de la credincioşia faţă de 
Dumnezeu. 

Deşi copiii lui Dumnezeu sunt înconjurați de vrăjmaşi, care 
sunt hotărâți să-i distrugă, chinul de care suferă ei nu este teama 
de persecuție pentru adevăr; ei se tem că nu s-au pocăit de toate 
păcatele şi că, prin vreo greşeală, vor pierde împlinirea făgăduinţei 
Mântuitorului: „Ie voi păzi de ceasul încercării care are să vină 
peste lumea întreagă“ (Apocalipsa 3, 10). Dacă ar avea asigurarea 
iertării, nu s-ar da înapoi de la chinuri sau de la moarte; dar, dacă s-ar 
dovedi nevrednici şi şi-ar pierde viaţa din cauza propriilor defecte 
de caracter, atunci Numele sfânt al lui Dumnezeu ar fi batjocorit. 

Din toate părțile ei aud comploturi de trădare şi văd lucrarea 
activă a răzvrătirii, iar în inima lor se ridică o dorinţă puternică, o 
sete sinceră a sufletului ca această mare apostazie să se termine, iar 
nelegiuirea celor răi să aibă un sfârşit. Dar, în timp ce se roagă lui 
Dumnezeu să oprească lucrarea răzvrătirii, ei sunt stăpânii de un 
simţ profund de regret, că nu mai au putere să reziste pentru a da 
înapoi valul puternic al păcatului. Ei simt că, dacă totdeauna şi-ar fi 
folosit priceperea în slujba lui Hristos, mergând din putere în putere, 
forţele lui Satana ar fi avut mai puţină forţă să se ridice împotriva 
lor. 

Ei îşi amărăsc sufletele înaintea lui Dumnezeu, arătând către 
pocăinţa din trecut pentru multele păcate şi aducând în favoarea lor 
făgăduinţa Mântuitorului: „Dacă vor căuta ocrotirea Mea, vor face 
pace cu Mine, da, vor face pace cu Mine“ (Isaia 27, 5). Credinţa nu 
slăbeşte din cauză că rugăciunile lor nu sunt ascultate imediat. Cu 
toate că suferă cea mai intensă nelinişte, groază şi amărăciune, ei 
nu-şi încetează stăruinţele. Ei se prind de puterea lui Dumnezeu aşa 
cum lacov s-a apucat de Înger; iar rostirea sufletului lor este: „Nu 
Te las până nu mă vei binecuvânta“. 

Dacă Iacov nu s-ar fi pocăit mai înainte de păcatul lui, prin 
care a primit dreptul de întâi născut prin înşelăciune, Dumnezeu 
nu i-ar fi ascultat rugăciunea şi nu i-ar fi păstrat viaţa. Tot astfel, în 
timpul strâmtorării, dacă poporul lui Dumnezeu ar mai avea păcate 
nemărturisite, care să le vină în minte, pe când sunt chinuiţi de groază 
şi teamă, ar fi copleşiţi; disperarea le-ar nimici credinţa şi n-ar mai 
avea încredere în a lupta cu Dumnezeu pentru eliberare. Dar, în timp 
ce au un simţ adânc al nevredniciei, ei nu au păcate ascunse pe care 
să le descopere. Păcatele lor au mers înainte la judecată şi au fost 
şterse, iar ei nu şi le mai pot reaminti. 

Satana îi face pe mulţi să creadă că Dumnezeu va trece cu vede- 
rea necredincioşia lor în lucrurile mărunte ale vieţii; dar Domnul ne 
arată în procedeele Sale cu Iacov că El în nici un fel nu va aproba 
şi nu va îngădui păcatul. Toţi aceia care încearcă să-şi scuze sau 
să-şi ascundă păcatele şi le îngăduie astfel să rămână în cărțile din 
cer, nemărturisite şi neiertate vor fi biruiţi de Satana. Cu cât este 
mai înflăcărată mărturisirea lor de credinţă şi cu cât mai onorabilă 
este poziţia pe care o ocupă, cu atât mai întristătoare este calea lor 
în faţa lui Dumnezeu şi cu atât mai sigură este victoria marelui lor 
împotrivitor. Aceia care amână pregătirea pentru ziua lui Dumnezeu 
nu o pot câştiga în timpul de strâmtorare sau în oricare alt timp după 
acesta. Cazul tuturor acestora este fără nădejde. 

Acei creştini cu numele care ajung la această ultimă şi grozavă 
luptă nepregătiţi, în disperarea lor, îşi mărturisesc păcatele în cuvinte 
de groază teribilă, pe când cei nelegiuiţi se bucură de nenorocirea lor. 
Aceste mărturisiri au acelaşi caracter ca al lui Esau sau al lui Iuda. 
Cei care le fac deplâng urmările neascultării, dar nu vinovăția ei. 
Ei nu simt o mâhnire adevărată, nici o scârbă de păcat. Îşi recunosc 
păcatul de teama pedepsei; dar, ca şi faraonii din vechime, s-ar 
întoarce de la sfidarea cerului, dacă judecăţile ar fi îndepărtate. 

Istoria lui Iacov este, în acelaşi timp, şi o asigurare că Dumnezeu 
nu-i va lepăda pe aceia care au fost amăgiţi, ispitiţi şi duşi în păcat, 
dar care s-au întors la El cu o pocăință adevărată. Când Satana caută 
să distrugă această grupă de oameni, Dumnezeu Îşi trimite îngerii să- 
i încurajeze şi să-i ocrotească în vreme de primejdie. Asalturile lui 
Satana sunt furibunde şi hotărâte, amăgirile sunt teribile; dar ochiul 
Domnului este asupra copiilor Săi, iar urechea Lui aude strigătele 
lor. Necazul lor este mare, flăcările cuptorului par gata să-i mistuie; 
dar Maestrul topitor îi va scoate ca pe aurul curăţit în foc. Iubirea lui 
Dumnezeu pentru copiii Săi, în timpul acestei perioade de încercare 
cruntă, este tot atât de puternică şi delicată ca în zilele prosperității 
lor celei mai strălucite; dar este necesar pentru ei să fie puşi în 
cuptorul de foc; firea lor pământească trebuie să fie mistuită, astfel 
încât chipul lui Hristos să poată fi reflectat pe deplin. 

Timpul de încercare şi de groază din faţa noastră va cere o 
credinţă care să suporte oboseala, amânarea şi foamea — o credinţă 
care nu va slăbi, chiar dacă va fi aspru încercată. Tuturor le este 
oferit timpul de har pentru a se pregăti pentru vremea aceea. Iacov a 

biruit pentru că a fost stăruitor şi hotărât. Biruinţa lui este o dovadă 
a puterii rugăciunii stăruitoare. Toţi aceia care se vor prinde de 
făgăduinţele lui Dumnezeu aşa cum a făcut el şi vor fi sinceri şi 
stăruitori aşa cum a fost el vor reuşi asemenea lui. Aceia care nu 
sunt gata să se lepede de sine, să se lupte înaintea lui Dumnezeu, să 
se roage mult şi stăruitor pentru binecuvântarea Sa nu o vor primi. A 
te lupta cu Dumnezeu — cât de puţini ştiu ce înseamnă lucrul acesta! 
Cât de puţini sunt aceia care şi-au înălţat sufletul către Dumnezeu cu 
o dorinţă atât de puternică, până când toată puterea a ajuns la limită. 
Când valurile disperării, pe care nici o limbă nu o poate exprima, 
se revarsă peste cel care se roagă, cât de puţini se prind cu credinţă 
statornică de făgăduinţele lui Dumnezeu! 

Aceia care acum pun la lucru puţină credinţă sunt în cea mai mare 
primejdie de a cădea sub puterea amăgirilor satanice şi a decretului 
de constrângere a conştiinţei. Chiar dacă vor rezista încercării, vor 
fi aruncaţi într-o groază şi într-un chin mai adânc în timpul de 
strâmtorare, pentru că niciodată nu şi-au făcut obiceiul să se încreadă 
în Dumnezeu. Lecţiile de credinţă pe care ei le-au neglijat vor fi siliţi 
să le înveţe sub apăsare şi descurajare grozavă. 

Trebuie ca acum să facem cunoştinţă cu Dumnezeu, punând la 
încercare făgăduinţele Sale. Îngerii înregistrează orice rugăciune 
sinceră şi stăruitoare. Trebuie ca mai degrabă să ne lipsim de îngădu- 
inţe egoiste decât să neglijăm comuniunea cu Dumnezeu. Mai bine 
cea mai neagră sărăcie, cea mai mare lepădare de sine, cu aprobarea 
Sa, decât bogăţie, onoruri, confort şi prietenie, dar fără ea. Trebuie 
să ne luăm timp de rugăciune. Dacă îngăduim ca minţile noastre să 
fie năpădite de interese pământeşti, Domnul ne poate da timp pentru 
a ne despărţi de idolii noştri de aur, de case sau de ţarini fertile. 

Tânărul n-ar fi amăgit de păcat, dacă ar refuza să meargă pe o altă 
cale decât aceea pe care o poate cere binecuvântarea lui Dumnezeu. 
Dacă solii care duc lumii ultima avertizare solemnă s-ar ruga pentru 
binecuvântarea lui Dumnezeu nu într-un mod rece, leneş şi nepăsător, 
ci cu ardoare şi credinţă, aşa cum a făcut Iacov, ar găsi multe locuri 
unde ar putea spune: „Am văzut pe Dumnezeu faţă către faţă şi viaţa 
mi-a fost păstrată“ (Geneza 32, 30). Ei ar fi socotiți de cer ca prinți, 
având putere să biruie în lupta cu Dumnezeu şi cu oamenii. 

„Timpul de încercare cum n-a mai fost niciodată“ se va dezlănţui 
în curând peste noi; şi vom avea nevoie de o experienţă pe care 

acum nu o avem şi pe care mulţi sunt prea nepăsători să o câştige. 
Adesea, se întâmplă că încercarea se arată dinainte mai mare decât 
în realitate; dar acest lucru nu este adevărat cu privire la criza din 
faţa noastră. Imaginaţia cea mai vie nu poate cuprinde mărimea ei. 
În acest timp de încercare, orice suflet trebuie să stea pentru sine 
înaintea lui Dumnezeu. „Chiar dacă ar fi în mijlocul ei Noe, Daniel 
şi Iov, pe viaţa Mea — zice Domnul Dumnezeu — că n-ar scăpa 
nici fii, nici fiice, ci numai ei şi-ar mântui sufletul prin neprihănirea 
lor“ (Ezechiel 14, 20). 

Acum, când Marele nostru Preot face ispăşire pentru noi, trebuie 
să căutăm să devenim desăvârşiţi în Hristos. Nici măcar printr-un 
gând Mântuitorul nostru n-a putut fi adus să Se supună puterii ispitei. 
Satana găseşte în inimile omeneşti un loc unde-şi poate câştiga un 
punct de sprijin; o dorinţă păcătoasă este nutrită, prin care ispitele 
lui îşi manifestă puterea. Dar Hristos a declarat despre sine: „Vine 
stăpânitorul lumii acesteia. El n-are nimic cu Mine“ (loan 14, 30). 
Satana n-a putut găsi nimic în Fiul lui Dumnezeu care să-i fi oferit 
posibilitatea biruinţei. El păzise poruncile Tatălui Său şi în El nu 
era nici un păcat pe care Satana să-l poată exploata spre folosul lui. 
Aceasta este starea în care trebuie să fie găsiţi aceia care vor sta în 
timpul strâmtorării. 

În viaţa aceasta, trebuie să îndepărtăm păcatul de la noi prin 
credinţa în sângele ispăşitor al lui Hristos. Mântuitorul nostru scump 
ne invită să ne unim cu EI, să unim slăbiciunea noastră cu puterea 
Lui, neştiinţa noastră cu înţelepciunea Lui, nevrednicia noastră cu 
meritele Sale. Providența lui Dumnezeu este şcoala în care trebuie 
să învăţăm blândeţea şi umilinţa lui Isus. Domnul ne pune mereu 
înainte nu calea pe care am ales-o şi care ni se pare mai uşoară şi mai 
plăcută, ci adevăratele ţinte ale vieţii. Ne rămâne să colaborăm cu 
mijloacele pe care le foloseşte cerul în lucrarea de a aduce caracterele 
noastre în asemănare cu Modelul divin. Nimeni nu poate neglija 
sau amâna această lucrare decât cu periclitarea cea mai înfricoşată a 
sufletului. 

Apostolul loan a auzit în viziune un glas tare în cer, zicând: „Vai 
de voi, pământ şi mare! Căci diavolul s-a pogorât la voi, cuprins 
de o mânie mare, fiindcă ştie că are puţină vreme“ (Apocalipsa 
12, 12). Teribile sunt scenele care provoacă această exclamaţie din 
partea glasului ceresc. Mânia lui Satana creşte pe măsură ce timpul i 

se scurtează, iar lucrarea lui de amăgire şi de distrugere va atinge 
apogeul în timpul strâmtorării. 

Semne îngrozitoare, cu un caracter supranatural, se vor desco- 
peri în curând în ceruri, ca dovadă a puterii făcătoare de minuni a 
demonilor. Duhuri de demoni vor merge la împărații pământului şi 
în lumea întreagă, pentru a-i întări în amăgire şi pentru a-i îndemna 
să se alieze cu Satana în lupta lui împotriva conducerii cerului. Prin 
aceste mijloace, vor fi amăgiţi deopotrivă conducătorii şi supuşii. Se 
vor ridica persoane care vor pretinde că sunt chiar hristoşi şi vor pre- 
tinde titlul şi închinarea care aparţin Răscumpărătorului lumii. Ei vor 
face minuni uimitoare de vindecare şi vor declara că au descoperiri 
din cer care vor contrazice mărturia Scripturilor. 

Ca o încoronare a marii drame de amăgire, însuşi Satana va lua 
chipul lui Hristos. Biserica a mărturisit timp îndelungat că aşteaptă 
venirea Mântuitorului ca împlinire a nădejdii ei. Acum, marele amă- 
gitor va face să se arate ca şi când Hristos ar fi venit. În diferite 
părți ale pământului, Satana se va prezenta, între oameni, ca o fiinţă 
maiestuoasă, de o strălucire orbitoare, care se aseamănă cu descri- 
erea Fiului lui Dumnezeu dată de loan în Apocalipsa (Apocalipsa 
1, 13.15). Slava care-l înconjoară nu este întrecută cu nimic de ceea 
ce ochii omeneşti au văzut vreodată. În văzduh răsună strigătul de 
biruinţă: „A venit Hristos! A venit Hristos!“ Oamenii se aruncă la 
pământ în adorare înaintea lui, în timp ce el îşi ridică mâinile şi 
pronunţă asupra lor o binecuvântare, aşa cum Hristos îi binecuvânta 
pe ucenicii Săi când era pe pământ. Glasul lui este plăcut, mieros şi 
melodios. Într-un ton amabil şi plin de simpatie, el prezintă unele 
dintre adevărurile cereşti pline de har, pe care Mântuitorul le-a rostit; 
vindecă bolile din popor şi apoi, în asemănarea caracterului lui Hris- 
tos pe care şi-a asumat-o, pretinde că a schimbat Sabatul în duminică 
şi porunceşte tuturor să sfinţească ziua pe care el a binecuvântat-o. El 
declară că aceia care stăruie să sfinţească ziua a şaptea hulesc numele 
lui, refuzând să asculte de îngerii trimişi la ei cu lumină şi adevăr. 
Aceasta este amăgirea cea mai puternică, aproape copleşitoare. Ca 
şi samaritenii care au fost amăgiţi de Simon Magul, mulțimile, de la 
cel mai mic până la cel mai mare, vor da atenţie acestor vrăjitorii, 
zicând: „Aceasta este «puterea cea mare a lui Dumnezeu» (Faptele 
Apostolilor 8, 10). 

Dar poporul lui Dumnezeu nu va fi indus în eroare. Învățăturile 
acestui hristos fals nu sunt în armonie cu Scripturile. Binecuvântarea 
lui este pronunţată asupra închinătorilor fiarei şi ai chipului ei, chiar 
asupra acelei categorii de oameni peste care se va revărsa mânia 
neamestecată a lui Dumnezeu, aşa cum declară Biblia. 

Cel mai important este faptul că lui Satana nu-i este îngăduit să 
contrafacă felul venirii lui Hristos. Mântuitorul l-a avertizat pe po- 
porul Său împotriva amăgirii din acest punct de vedere şi a prevestit 
cu claritate modul revenirii Sale. „Se vor scula hristoşi mincinoşi 
şi prooroci Mincinoşi; vor face semne mari şi minuni, până acolo 
încât să înşele, dacă va fi cu putinţă, chiar şi pe cei aleşi.... Deci, 
dacă vă vor zice: «lată-L în pustie», să nu vă duceţi acolo! «lată-L în 
odăiţe ascunse», să nu credeţi. Căci, cum iese fulgerul de la răsărit 
şi se vede până la apus, aşa va fi şi venirea Fiului omului“ (Matei 
24, 24-27; 25, 31; Apocalipsa 1, 7; 1 Tesaloniceni 4, 16.17). Nu este 
posibilă contrafacerea acestei veniri. Ea va fi universal cunoscută şi 
văzută de toată lumea. 

Numai aceia care au fost cercetători sârguincioşi ai Scripturilor 
şi care au primit dragostea de adevăr vor fi ocrotiţi de amăgirea pu- 
ternică ce ia lumea în stăpânire. Prin mărturia dată de Biblie, aceştia 
îl vor depista pe amăgitor în prefăcătoria lui. Timpul de încercare va 
veni peste toţi. Prin cernerea ispitei se vor descoperi creştinii adevă- 
raţi. Sunt copiii lui Dumnezeu atât de solid întemeiaţi pe Cuvântul 
Său, încât să nu urmeze dovada dată de simţurile lor? Se vor prinde 
ei de Biblie şi numai de Biblie într-o astfel de criză? Satana îi va 
împiedica, dacă va putea, să-şi asigure pregătirea pentru a rezista în 
ziua aceea. El va pregăti lucrurile în aşa fel, încât să le îngrădească 
drumul, să-i atragă cu bogății pământeşti, să-i facă să ducă poveri 
grele şi apăsătoare, pentru ca inimile să le fie supraîmpovărate de 
grijile vieţii acesteia, iar ziua încercării să vină peste ei ca un hoţ. 

Când decretul dat de diferiţi conducători ai creştinătăţii împotriva 
păzitorilor poruncii va retrage ocrotirea conducerii şi-i va lăsa la 
dispoziţia acelora care le doresc distrugerea, copiii lui Dumnezeu 
vor fugi din oraşe şi sate, se vor întovărăşi în grupe, locuind în cele 
mai pustii şi mai singuratice locuri. Mulţi îşi vor găsi scăparea în 
întăriturile munţilor. Asemenea creştinilor din văile Piemontului, ei 
vor face din înălțimile pământului sanctuarele lor şi vor mulţumi lui 
Dumnezeu pentru „întăriturile stâncilor“ (Isaia 33, 16). Dar mulți din 

toate popoarele şi din toate clasele, de sus şi de jos, bogaţi şi săraci, 
negri şi albi, vor fi aruncaţi în robia cea mai nedreaptă şi mai crudă. 
Cei iubiţi ai lui Dumnezeu vor trece prin zile grele, legaţi în lanţuri, 
închişi după gratiile închisorilor, condamnaţi la moarte, iar alţii, în 
mod vădit, vor fi lăsaţi să moară de foame, în temniţele întunecoase 
şi dezgustătoare. Nici o ureche omenească nu este deschisă să audă 
gemetele lor; nici o mână omenească nu este gata să le dea ajutor. 

ÎI va uita oare Dumnezeu pe poporul Său în acest ceas al încer- 
cării? L-a uitat El pe Noe cel credincios, atunci când judecăţile lui 
Dumnezeu au fost dezlănţuite peste lumea antediluviană? L-a uitat 
El pe Lot atunci când a căzut foc din cer pentru a nimici cetăţile 
câmpiei? L-a uitat El pe Iosif, înconjurat de idolatri în Egipt? L-a 
uitat El pe Ilie când jurământul Izabelei îl ameninţa cu aceeaşi soartă 
ca a preoţilor lui Baal? L-a uitat El pe Ieremia în groapa cea mai 
întunecoasă şi dezgustătoare a închisorii? I-a uitat El pe cei trei 
demnitari în cuptorul de foc? Sau pe Daniel în groapa leilor? 

„Sionul zicea: «M-a părăsit Domnul şi m-a uitat Domnul!» Poate 
o femeie să uite copilul pe care-l alăptează şi să n-aibă milă de rodul 
pântecului ei? Chiar dacă l-ar uita, totuşi Eu nu te voi uita cu nici un 
chip: lată că te-am săpat pe mâinile Mele“ (Isaia 49, 14-16). „Căci 
aşa vorbeşte Domnul oştirilor: «Cel ce se atinge de voi se atinge de 
lumina ochilor lui» (Zaharia 2, 8). 

Cu toate că vrăjmaşii îi pot arunca în închisoare, pereţii celulei 
nu pot întrerupe legătura dintre sufletele lor şi Hristos. Acela care 
vede toate slăbiciunile lor, care cunoaşte toate încercările este mai 
presus de puterile pământului; şi îngerii vor veni la ei, în celulele 
singuratice, aducându-le lumină şi pace din cer. Temniţa va fi ca un 
palat, căci acolo locuiesc cei bogaţi în credinţă, iar zidurile întunecate 
vor fi luminate de lumina cerească, la fel ca atunci când Pavel şi Sila 
se rugau şi cântau laude la miezul nopţii, în temniţa din Filipi. 

Judecăţile lui Dumnezeu vor veni peste aceia care caută să pri- 
gonească şi să distrugă pe poporul Său. Îndelunga Sa îngăduinţă 
cu cei răi îi încurajează pe oameni în neascultare, dar pedeapsa lor 
nu este mai puţin sigură şi teribilă din cauză că este mult amânată. 
„Căci Domnul Se va scula ca la muntele Peraţim, şi Se va mânia 
ca în valea Gabaonului, ca să-Şi facă lucrarea, lucrarea Lui ciudată, 
ca să-Şi împlinească lucrul, lucrul Lui nemaiauzit“ (Isaia 28, 21). 
Pentru Dumnezeul nostru cel milostiv, pedeapsa este un act ciudat. 

„Pe viața Mea, zice Domnul Dumnezeu, că nu doresc moartea păcă- 
tosului“ (Ezechiel 33, 11). „Domnul, Dumnezeu este un Dumnezeu 
plin de îndurare şi milostiv, încet la mânie, plin de bunătate şi credin- 
cioşie, iartă fărădelegea, răzvrătirea şi păcatul, dar nu socoteşte pe 
cel vinovat drept nevinovat!“ „Domnul este îndelung răbdător, dar de 
o mare tărie; şi nu lasă nepedepsit pe cel rău“ (Exodul 34, 6.7; Naum 
1, 3). Prin lucruri grozave în neprihănire, El va reface autoritatea 
Legii Sale călcate în picioare. Asprimea pedepsei care îl aşteaptă pe 
cel nelegiuit poate fi înţeleasă după neplăcerea Domnului de a aduce 
la îndeplinire judecata. Națiunea cu care El are o îndelungă răbdare 
şi pe care nu o va lovi, până când nu va umple măsura nelegiuirii 
ei în cărţile lui Dumnezeu, va bea până la urmă din cupa mâniei 
neamestecate cu milă. 

Când Hristos Îşi încetează mijlocirea în Sanctuar, mânia Sa nea- 
mestecată cu milă va fi dezlănţuită împotriva tuturor acelora care 
se închină fiarei şi icoanei ei şi primesc semnul ei (Apocalipsa 14, 
9.10). Plăgile care au căzut asupra Egiptului atunci când Dumnezeu 
a fost pe punctul de a-l elibera pe Israel au fost asemănătoare în 
caracter cu acele judecăţi mai teribile şi mai întinse, care urmează 
să cadă peste lume chiar înainte de eliberarea finală a poporului lui 
Dumnezeu. Descriind aceste lovituri îngrozitoare, scriitorul Apoca- 
lipsei spune: „O rană rea şi dureroasă i-a lovit pe oamenii care aveau 
semnul fiarei şi care se închinau icoanei ei. Marea s-a făcut sânge, 
ca sângele unui om mort. Şi a murit orice făptură vie, chiar şi tot 
ce era în mare. Apele s-au făcut sânge“. „Drept eşti Tu, Doamne.... 
pentru că ai judecat în felul acesta. Fiindcă aceştia au vărsat sângele 
sfinților şi al proorocilor, le-ai dat şi Tu să bea sânge. Şi sunt vred- 
nici“ (Apocalipsa 16, 2-6). Condamnând pe poporul lui Dumnezeu 
la moarte, ei şi-au atras vinovăția sânge lui lor ca şi când ar fi fost 
vărsat de propria mână. În acelaşi fel, Hristos i-a declarat pe iudeii 
din vremea Sa vinovaţi de tot sângele sfinţilor care fusese vărsat din 
zilele lui Abel; căci ei erau mânaţi de acelaşi duh şi căutau să facă 
aceeaşi lucrare ca aceea a ucigaşilor proorocilor. 

În plaga care urmează, este dată soarelui puterea „să dogorească 
pe oameni cu focul lui. Şi oamenii au fost dogorâţi de o arşiţă 
mare“ (Ver 8.9). Profeții au descris astfel starea pământului în acest 
timp înspăimântător: „Pământul este întristat, căci bucatele de pe 
câmp sunt pierdute. Toţi pomii de pe câmp s-au uscat ... şi s-a dus 

bucuria de la copiii oamenilor!“ „S-au uscat seminţele sub bulgări, 
grânarele stau goale! Cum gem vitele! Cirezile de boi sunt buimace, 
căci nu mai au păşune; căci au secat pâraiele şi a mâncat focul 
izlazurile pustiei.“ „În ziua aceea, cântecele Templului se vor preface 
în gemete, zice Domnul Dumnezeu, pretutindeni vor arunca în tăcere 
o mulţime de trupuri moarte“ (Ioel 1, 17-20; 1, 10-12; Amos 8, 3). 

Aceste plăgi nu sunt generale, căci locuitorii pământului ar fi 
nimiciți cu totul. Totuşi, vor fi cele mai îngrozitoare calamităţi care 
au fost cunoscute vreodată de muritori. Toate judecăţile care au venit 
peste oameni până la încheierea timpul de har au fost amestecate 
cu milă. Sângele mijlocitor al lui Hristos îl ferise pe cel păcătos 
să primească măsura deplină pentru vinovăția lui; dar, în judecata 
finală, mânia este revărsată neamestecată cu milă. 

În ziua aceea, mulțimile vor dori scutul milei lui Dumnezeu 
pe care l-au disprețuit atâta vreme. „lată vin zile, zice Domnul 
Dumnezeu, când voi trimite foamete în ţară, nu foamete de pâine, 
nici sete de apă, ci foame şi sete după auzirea cuvintelor Domnului. 
Vor pribegi atunci de la o mare la alta, de la miazănoapte la răsărit, 
vor umbla istoviţi încoace şi încolo, ca să caute Cuvântul Domnului, 
şi tot nu-l vor găsi“ (Amos 8, 11.12). 

Poporul lui Dumnezeu nu va fi scutit de suferinţă; dar când este 
persecutat şi chinuit, când suferă lipsuri şi nu are hrană, nu va fi lăsat 
să piară. Dumnezeul acela care a avut grijă de Ilie nu va trece pe 
lângă nici unul dintre copiii Săi care au dat dovadă de sacrificiu de 
sine. El, care numără perii capului, va avea grijă de ei şi, în timp de 
foamete, vor fi săturaţi. În timp ce nelegiuiţii mor de foame şi de 
boli, îngerii îi vor ocroti pe cei neprihăniţi şi le vor împlini nevoile. 
Pentru cei care „umblă în neprihănire“, făgăduinţa este: „I se va da 
pâine şi apa nu-i va lipsi“. „Cei nenorociţi şi cei lipsiţi caută apă şi 
nu este; li se usucă limba de sete. Eu, Domnul, îi voi asculta; Eu, 
Dumnezeul lui Israel, nu-i voi părăsi“ (Isaia 33, 15.16; Isaia 41, 17). 

„Căci chiar dacă smochinul nu va înflori, viţa nu va da nici un 
rod, rodul măslinului va lipsi, şi câmpiile nu vor da hrană, oile vor 
pieri din staule şi nu vor mai fi boi în grajduri, eu tot mă voi bucura 
în Domnul, mă voi bucura în Dumnezeul mântuirii mele!“ (Habacuc 
3, 17-18). 

„Domnul este Păstorul tău, Domnul este umbra ta pe mâna ta 
cea dreaptă. De aceea nu te va bate soarele ziua, nici luna noaptea. 

Domnul te va păzi de orice rău, îți va păzi sufletul.“ „Da, El te scapă 
de laţul vânătorului, de ciumă şi de pustiirile ei. El te va acoperi cu 
penele Lui şi te vei ascunde sub aripile Lui. Căci scut şi pavăză este 
credincioşia Lui! Nu trebuie să te temi nici de groaza din timpul 
nopții, nici de săgeata care zboară ziua, nici de ciuma care umblă în 
întuneric, nici de molima care bântuie ziua-n amiaza mare. O mie 
să cadă alături de tine şi zece mii la dreapta ta, dar de tine nu se vor 
apropia. Doar vei privi cu ochii şi vei vedea răsplătirea celor răi. 
Pentru că zici: «Domnul este locul meu de adăpost!» Şi faci din Cel 
Preaînalt turnul tău de scăpare, de aceea nici o nenorocire nu te va 
ajunge, nici o urgie nu se va apropia de cortul tău“ (Psalmii 121, 
5-7; 91, 3-10). 

Cu toate acestea, pentru ochiul omenesc s-ar părea că poporul lui 
Dumnezeu trebuie să-şi sigileze în scurtă vreme mărturia cu sânge, 
aşa cum au făcut martirii de dinainte. Chiar şi ei încep să se teamă 
că Domnul i-a lăsat să cadă în mâna vrăjmaşilor. Acesta este timpul 
unei agonii teribile. Zi şi noapte, ei strigă către Dumnezeu pentru 
liberare. Nelegiuiţii tresaltă şi se aude un strigăt batjocoritor: „Unde 
este credinţa voastră? De ce nu vă eliberează Dumnezeu din mâinile 
noastre, dacă sunteţi într-adevăr poporul Său?“ Dar cei care aşteaptă 
îşi amintesc de Isus murind pe crucea de pe Calvar şi de marii preoţi 
şi conducători strigând în batjocură: „Pe alţii i-a mântuit, iar pe Sine 
nu Se poate mântui! Dacă El este împăratul lui Israel, să Se pogoare 
acum de pe cruce şi vom crede în El!“ (Matei 27, 42). Toţi se luptă 
cu Dumnezeu asemenea lui Iacov. Feţele lor exprimă lupta lăuntrică. 
Pe toate feţele se aşează paloarea morţii. Cu toate acestea, nu-şi 
întrerup mijlocirea stăruitoare. 

Dacă ar putea privi cu ochi cereşti, oamenii ar vedea legiuni 
de îngeri care excelează în putere, stând în jurul acelora care au 
păzit cuvântul răbdării lui Hristos. Cu o dragoste plină de simpatie, 
aceşti îngeri au fost martorii chinului lor şi le-au auzit rugăciunile. 
Ei aşteaptă cuvântul Comandantului lor ca să-i smulgă din primejdie. 
Dar trebuie să mai aştepte puţin. Poporul lui Dumnezeu trebuie să 
bea paharul şi să fie botezat cu botezul. Chiar această amânare, atât 
de dureroasă pentru ei, este cel mai bun răspuns la cererea lor. În 
timp ce se străduiesc să aştepte cu încredere ca Domnul să lucreze, 
ei sunt aduşi să-şi exercite credinţa, nădejdea şi răbdarea, pe care 
le-au practicat prea puţin în timpul experienţei lor religioase. Totuşi, 

din cauza celor aleşi, timpul de încercare va fi scurtat. „Şi Dumnezeu 
nu va face dreptate aleşilor Lui, care strigă zi şi noapte către El? Vă 
spun că le va face dreptate în curând“ (Luca 18, 7.8). Sfârşitul va 
veni mai repede decât se aşteaptă oamenii. Grâul va fi adunat şi legat 
în snopi pentru grânarul lui Dumnezeu; neghina va fi legată în snopi 
pentru focul distrugerii. 

Santinelele cereşti, credincioase însărcinării lor, îşi continuă ve- 
ghea. Cu toate că decretul general a stabilit data când păzitorii po- 
runcii pot să fie daţi la moarte, vrăjmaşii lor vor anticipa în unele 
cazuri decretul şi, înainte de timpul stabilit, vor încerca să le ia viaţa. 
Dar nimeni nu poate trece peste păzitorii cei puternici, care stau 
aproape de fiecare suflet credincios. Unii sunt atacați în fuga lor din 
oraşe şi sate; dar săbiile ridicate împotriva lor se frâng şi cad fără 
putere, ca un pai. Alţii sunt apăraţi de îngeri sub formă de luptători. 

În toate veacurile, Dumnezeu a lucrat prin îngerii sfinţi pentru 
ajutorarea şi eliberarea poporului Său. Fiinţele cereşti s-au implicat 
activ în problemele oamenilor. Ele au apărut îmbrăcate în haine stră- 
lucitoare ca fulgerul; au venit la oameni în haine de călători. Îngerii 
au apărut în chip omenesc înaintea oamenilor lui Dumnezeu. Ei s-au 
odihnit sub stejar la miezul zilei, ca şi cum ar fi fost obosiţi. Au 
primit ospitalitate în casele oamenilor. Au acţionat ca nişte călăuze 
pentru călătorii rătăciţi. Au aprins cu mâinile lor focul pe altare. Au 
deschis uşile închisorilor şi i-au eliberat pe slujitorii lui Dumnezeu. 
Îmbrăcaţi cu armura cerului, au venit să dea la o parte piatra de pe 
mormântul Mântuitorului. 

În chip de oameni, îngerii sunt adesea prezenţi în adunările celor 
neprihăniţi; ei vizitează adunările celor nelegiuiţi, aşa cum au fost 
la Sodoma, pentru a aduce un raport despre faptele lor, pentru a 
stabili dacă au trecut hotarul răbdării lui Dumnezeu. Domnul găseşte 
plăcere în milă; şi, de dragul acelora puţini care Îi slujesc cu adevărat, 
reţine calamităţile şi prelungeşte calmul mulțimilor. Prea puţin îşi 
dau seama cei care păcătuiesc împotriva lui Dumnezeu cât de mult 
datorează pentru viaţa lor celor credincioşi pe care îi batjocoresc şi-i 
prigonesc cu plăcere. 

Deşi conducătorii lumii nu ştiu, adesea, în sfaturile lor, îngerii au 
fost purtători de cuvânt. Ochi omeneşti i-au văzut; urechi omeneşti 
au ascultat apelurile lor; buzele omeneşti s-au împotrivit propuneri- 
lor lor şi le-au luat în râs sfaturile; mâini omeneşti i-au întâmpinat 

cu insulte şi abuzuri. În sălile de consiliu şi în tribunale, aceşti soli 
cereşti au demonstrat o cunoaştere temeinică a istoriei omeneşti; 
ei s-au dovedit mai capabili să apere cauza celor apăsaţi decât ar fi 
fost cel mai priceput şi mai elocvent dintre apărători. Ei au înfrânt 
planuri şi au împiedicat nenorocirile care ar fi întârziat într-o mare 
măsură lucrarea lui Dumnezeu şi ar fi provocat o mare suferinţă po- 
porului Său. În ceasul primejdiei şi al necazului, „Îngerul Domnului 
tăbărăşte în jurul celor ce se tem de EI, şi-i scapă din primejdie“ 
(Psalmii 34, 7). 

Cu o dorinţă arzătoare, copiii lui Dumnezeu aşteaptă semnele ve- 
nirii Împăratului lor. Când sunt întrebaţi: „Cât mai este din noapte?“, 
străjerii răspund neîntârziat: „Vine dimineaţa şi este tot noapte“ 
(Isaia 21, 11.12). Lumina străluceşte prin nori deasupra vârfurilor 
munţilor. În curând se va descoperi slava Sa. Soarele Neprihănirii 
este gata să strălucească. Atât dimineaţa, cât şi noaptea sunt la uşă 
— începutul unei zile nesfârşite pentru cel neprihănit şi coborârea 
unei nopţi veşnice peste cel nelegiuit. 

Pe când cei care se luptă îşi îndreaptă cererile către Dumne- 
zeu, vălul care îi desparte de lumea nevăzută pare să se dea la o 
parte. Cerurile strălucesc ca zorii unei zile veşnice şi asemenea me- 
lodiei cântărilor îngerilor răsună în urechi cuvintele: „Staţi tari în 
devotamentul vostru, vine ajutorul“. Hristos, Biruitorul Cel puternic, 
păstrează pentru luptătorii Săi obosiţi o comoară de slavă nemuri- 
toare; iar glasul Lui vine prin porţile deschise: „Iată, Eu sunt cu voi. 
Nu vă temeţi. Ştiu toate durerile voastre; am purtat poverile voastre; 
nu vă luptaţi împotriva unor duşmani care n-au fost puşi la probă. 
Am dus lupta în favoarea voastră şi în Numele Meu sunteţi mai mult 
decât biruitori“. 

Scumpul nostru Mântuitor ne va trimite ajutorul chiar atunci 
când avem nevoie de el. Calea spre ceruri este sfinţită de urmele 
Sale. Orice spin care ne răneşte picioarele le-a rănit pe ale Sale. 
Orice cruce, pe care suntem chemaţi să o purtăm, El a purtat-o îna- 
intea noastră. Domnul îngăduie lupta pentru a pregăti sufletul pentru 
pace. Timpul strâmtorării este o grea încercare şi de temut pentru 
poporul lui Dumnezeu; dar este un timp când fiecare credincios ade- 
vărat să privească în sus şi, prin credinţă, să poată vedea curcubeul 
făgăduinţei care îl înconjoară. 

„Astfel, cei răscumpăraţi de Domnul se vor întoarce, vor veni în 
Sion cu cântări de biruinţă, şi o bucurie veşnică le va încununa capul; 
îi va apuca veselia şi bucuria, iar durerea şi gemetele vor fugi. «Eu, 
Eu vă mângâi. Dar cine eşti tu, ca să te temi de omul muritor, şi de 
fiul omului, care trece ca iarba, şi să uiţi pe Domnul, care te-a făcut? 
De ce să tremuri necontenit toată ziua, înaintea mâniei asupritorului, 
când umblă să te nimicească? Unde este mânia asupritorului? În 
curând cel încovoiat sub fiare va fi dezlegat; nu va muri în groapă 
şi nu va duce lipsă de pâine. Eu sunt Domnul, Dumnezeul tău, care 
stârnesc marea şi fac să-i urle valurile şi al cărui Nume este Domnul 
oştirilor. Eu pun cuvintele Mele în gura ta, şi te acopăr cu umbra 
mâinii Mele»“ (Isaia 51, 11-16). 

„De aceea, nenorocitule, beat ce eşti, dar nu de vin, ascultă: «Aşa 
vorbeşte Domnul tău, Domnul, Dumnezeul tău, care apără pe poporul 
Lui: lată că îţi iau din mână potirul ameţelii, potirul mâniei Mele, ca 
să nu mai bei din el! Şi îl voi pune în mâna asupritorilor tăi, care îţi 
ziceau: Îndoaie-te, ca să trecem peste tine! Îţi făceai atunci spinarea 
ca un pământ, şi ca o uliţă pentru trecători» (Isaia 51, 21-23). 

Ochiul Domnului, privind de-a lungul veacurilor, s-a oprit asupra 
crizei pe care o avea de întâmpinat poporul Său, atunci când puterile 
pământeşti se vor alinia împotriva lui. Asemenea robilor captivi, 
copiii lui Dumnezeu se vor teme de moartea prin înfometare sau 
prin violenţă. Dar Cel Sfânt, care a despărțit Marea Roşie înaintea 
lui Israel, Îşi va manifesta marea Sa putere şi va pune capăt robiei 
lor. „Ei vor fi ai Mei, zice Domnul oştirilor, Îmi vor fi o comoară 
deosebită, în ziua pe care o pregătesc Eu. Voi avea milă de ei, cum 
are milă un om de fiul său, care-i slujeşte“ (Maleahi 3, 17). Dacă 
sângele martorilor credincioşi ai lui Hristos ar fi vărsat în vremea 
aceasta, n-ar mai fi ca sângele martirilor, o sămânță semănată pentru 
a aduce un seceriş pentru Dumnezeu. Credincioşia lor n-ar mai fi 
o mărturie pentru a-i convinge pe alţii despre adevăr; căci inima 
împietrită a respins atât de mult valurile de milă, până când ele nu 
se mai întorc. Dacă cei neprihăniţi ar fi lăsaţi acum să cadă ca o 
pradă în mâna vrăjmaşilor, aceasta ar fi o biruinţă pentru prinţul 
întunericului. Psalmistul spune: „Căci El mă va ocroti în coliba 
Lui, în ziua necazului, mă va ascunde sub acoperişul cortului Lui“ 
(Psalmii 27, 5). Hristos a spus: „Du-te, poporul Meu, intră în odaia 
ta, şi încuie uşa după tine; ascunde-te câteva clipe, până va trece 

mânia! Căci iată, Domnul iese din Locuinţa Lui să pedepsească 
nelegiuirile locuitorilor pământului“ (Isaia 26, 20.21). Glorioasă va 
fi eliberarea acelora care au aşteptat cu răbdare venirea Sa şi ale 
căror nume sunt scrise în cartea vieţii. 


Capitolul 40 — Poporul lui Dumnezeu salvat 


Când protecţia legilor omeneşti va fi retrasă — de la aceia 
care cinstesc Legea lui Dumnezeu, în diferite ţări se va produce 
o mişcare simultană pentru nimicirea lor. Deoarece timpul stabilit 
în decret se apropie, oamenii vor complota să smulgă din rădăcini 
această sectă urâtă. Se va hotărî ca într-o noapte să se dea lovitura 
decisivă, care să aducă la tăcere glasul de discordie şi de mustrare. 

Poporul lui Dumnezeu — unii în celulele închisorilor, alţii ascu- 
nşi în locuri singuratice în păduri şi munţi — se roagă încă pentru 
ocrotire divină, în timp ce, în toate părțile, grupuri de oameni îna- 
rmaţi, mânaţi de oștile de îngeri răi, se pregătesc pentru lucrarea 
morţii. Acum este ceasul încordării extreme, când Dumnezeul lui 
Israel va interveni pentru eliberarea celor aleşi ai Săi. Aşa zice 
Domnul: „Voi însă veţi cânta ca în noaptea când se prăznuieşte 
sărbătoarea, veţi fi cu inima veselă, ca cel ce merge, ca să se ducă 
la muntele Domnului, spre Stânca lui Israel. Şi Domnul va face 
să răsune glasul Lui măreț. Îşi va arăta braţul gata să lovească în 
mânia Lui aprinsă, în mijlocul flăcării unui foc mistuitor, în mijlocul 
înecului, furtunii şi pietrelor de grindină.“ (Isaia 30, 29.30) 

Cu strigăte de biruinţă, cu batjocuri şi blesteme, mulțimile de 
oameni răi sunt gata să se arunce asupra prăzii, când, iată, un întune- 
ric des, mai adânc decât întunericul nopţii, cade peste pământ. Apoi, 
un curcubeu strălucind de slavă de la tronul lui Dumnezeu se arată 
pe cer şi pare să înconjoare fiecare grupă de rugători. Mulţimile 
înfuriate se opresc deodată. Strigătele lor batjocoritoare se sting. 
Obiectele urii lor criminale sunt uitate. Cu presimţiri înfricoşate pri- 
vesc la simbolul legământului lui Dumnezeu şi doresc să fie ocrotiţi 
de strălucirea lui orbitoare. 

Copiii lui Dumnezeu aud un glas lămurit şi melodios spunând: 
„Priviţi în sus“ şi, ridicându-şi ochii către cer, văd curcubeul făgă- 
duinţei. Norii negri şi ameninţători care acopereau firmamentul se 
despart şi, asemenea lui Ştefan, ei privesc neclintiţi spre cer şi văd 
slava lui Dumnezeu şi pe Fiul omului stând pe tronul Său. Pe chipul 

Său divin ei văd semnele umilinţei Sale, iar de pe buzele Sale aud 
cererea prezentată înaintea Tatălui şi a sfinţilor îngeri: „Vreau ca 
acolo unde sunt Eu, să fie împreună cu Mine şi aceia, pe care Mi i-ai 
dat Tu“ (loan 17, 24). Se aude din nou un glas melodios şi biruitor 
spunând: „lată-i vin! Vin sfinţii fără pată, fără vătămare. Ei au păzit 
Cuvântul răbdării Mele; vor merge printre îngeri“; iar buzele palide 
şi tremurânde ale acelora care au ţinut tare la credinţa lor scot un 
strigăt de biruinţă. 

La miezul nopţii, Dumnezeu Îşi va arăta puterea pentru eliberarea 
poporului Său. Soarele se arată, strălucind în toată puterea lui. Semne 
şi minuni urmează într-o succesiune rapidă. Nelegiuiţii privesc cu 
groază şi cu uimire această scenă, în timp ce neprihăniţii privesc cu 
bucurie solemnă semnul eliberării lor. Totul în natură pare că şi-a 
schimbat cursul. Râurile încetează să mai curgă. Nori întunecoşi 
şi grei se ridică şi se lovesc unul de altul. În mijlocul cerurilor 
dezlănţuite este un spaţiu luminat de o slavă de nedescris, de unde 
se aude glasul lui Dumnezeu ca sunetul multor ape, zicând: „S-a 
isprăvit“ (Apocalipsa 16, 17). 

Glasul acela zguduie cerul şi pământul. Urmează un cutremur 
puternic, un cutremur atât de puternic şi mare „cum n-a fost de 
când sunt oamenii pe pământ“ (Ver 17.18). Firmamentul pare că se 
deschide şi se închide. Slava de la tronul lui Dumnezeu străluceşte 
printre nori. Munţii tremură ca o trestie bătută de vânt, iar stâncile 
prăbuşite sunt răspândite peste tot. Se aude vuietul unei furtuni care 
se apropie. Marea este lovită cu furie. Se aude urletul furtunii ca 
glasul demonilor într-o lucrare de distrugere. Pământul întreg se 
ridică şi se coboară ca valurile mării. Suprafaţa lui se crapă. Chiar 
temeliile par că se prăbuşesc. Lanţuri de munţi se prăbuşesc. Insule 
locuite dispar. Porturile mării, care au devenit asemenea Sodomei 
din cauza nelegiuirii, sunt măturate de apele înfuriate. „Dumnezeu 
Şi-a adus aminte de Babilonul cel mare, ca să-i dea potirul de vin 
al furiei mâniei Lui.“ Pietre mari, fiecare cântărind „aproape un 
talant“, îşi fac lucrarea de distrugere (Ver 19.21). Oraşele îngâmfate 
ale pământului sunt doborâte. Palatele prinților, în care mai marii 
lumii şi-au risipit bogăţiile pentru a se slăvi pe ei înşişi, se prăbuşesc 
în ruine înaintea ochilor lor. Zidurile închisorilor se prăbuşesc şi 
poporul lui Dumnezeu, care a fost ţinut în captivitate pentru credinţa 
lui, este eliberat. 

Mormintele se deschid „şi mulţi din aceia care au adormit în 
ţărâna pământului ... se trezesc, unii pentru viaţă veşnică, iar alții 
pentru ruşine şi ocară veşnică“ (Daniel 12, 2). Toţi aceia care au 
murit în credinţa soliei îngerului al treilea ies din morminte slăviţi, 
ca să asculte legământul lui Dumnezeu de pace cu aceia care au păzit 
Legea Sa. „Şi cei care L-au străpuns“ (Apocalipsa 1, 7), aceia care 
au batjocorit şi au râs de agonia de moarte a lui Hristos şi cei mai 
violenţi împotrivitori ai adevărului şi ai poporului Său sunt înviaţi, 
ca să-L vadă în slava Sa şi să vadă cinstea pe care o primesc cei 
credincioşi şi ascultători. 

Norii groşi acoperă încă cerul; cu toate acestea, soarele pătrunde 
din când în când, arătându-se ca un ochi răzbunător al lui Iehova. 

Fulgerele înspăimântătoare coboară din cer, învăluind pământul 
într-o flacără de foc. Deasupra vuietului înspăimântător al tunetului, 
glasuri tainice şi îngrozitoare anunţă soarta celor nelegiuiţi. Cu- 
vintele spuse nu sunt înţelese de toţi; dar sunt înţelese lămurit de 
învățătorii mincinoşi. Aceia care cu puţin mai înainte fuseseră atât 
de nepăsători, atât de îndrăzneţi şi provocatori, atât de încântați în 
cruzimea lor faţă de poporul păzitor al poruncilor lui Dumnezeu 
sunt acum copleşiţi de consternare şi tremură de frică. Vaietele lor 
se aud mai presus de vuietul naturii dezlănţuite. Demonii recunosc 
dumnezeirea lui Hristos şi tremură înaintea puterii Sale, în timp ce 
oamenii strigă după milă şi se târăsc într-o spaimă jalnică. 

Profeţii din vechime spuneau când priveau în viziune ziua Dom- 
nului: „Gemeţi, căci ziua Domnului este aproape: ea vine ca o pusti- 
ire a Celui Atotputernic!“ (Isaia 13, 6). „Intră în stânci, şi ascunde-te 
în ţărână, de frica Domnului şi de strălucirea măreției Lui.... Omul 
va trebui să-şi plece privirea semeaţă şi îngâmfarea lui va fi smerită; 
numai Domnul va fi înălţat în ziua aceea. Căci este o zi a Domnului 
oştirilor împotriva oricărui om mândru şi trufaş, împotriva oricui se 
înalţă, ca să fie plecat. În ziua aceea, oamenii îşi vor arunca idolii de 
argint şi idolii de aur pe care şi-i făcuseră, ca să se închine la ei, îi vor 
arunca la şobolani şi la lilieci; şi vor intra în găurile stâncilor, şi în 
crăpăturile pietrelor, de frica Domnului şi de strălucirea măreției Lui, 
când Se va scula să îngrozească pământul“ (Isaia 2, 10-12.20.21). 

Printr-o deschizătură în nori, străluceşte o stea a cărei luminozi- 
tate este de patru ori mai mare în contrast cu întunericul. Ea inspiră 
nădejde şi bucurie celor credincioşi, dar asprime şi mânie călcători- 


[638] 


[640] 


550 Tragedia veacurilor 


lor Legii lui Dumnezeu. Aceia care au jertfit totul pentru Hristos sunt 
acum în siguranţă, ocrotiţi ca în cortul tainic al Domnului. Ei au fost 
încercaţi şi, înaintea lumii şi a dispreţuitorilor adevărului, şi-au do- 
vedit credincioşia faţă de Acela care a murit pentru ei. O schimbare 
uimitoare s-a petrecut cu aceia care şi-au păstrat integritatea chiar 
şi în faţa morţii. Au fost eliberaţi deodată din întuneric şi de sub 
tirania oamenilor transformați în demoni. Feţele lor, până de curând 
palide, îngrijorate şi trase, strălucesc acum de uimire, credinţă şi 
iubire. Glasurile lor se înalţă într-un cântec de biruinţă: „Dumnezeu 
este adăpostul şi sprijinul nostru, un ajutor, care nu lipseşte niciodată 
în nevoi. De aceea nu ne temem, chiar dacă s-ar zgudui pământul, şi 
s-ar clătina munţii în inima mărilor, chiar dacă ar urla şi ar spumega 
valurile mării, şi s-ar ridica până acolo de să se cutremure munţii“ 
(Psalmii 46, 1-3). 

Când aceste cuvinte de o încredere sfântă se înalţă către Dum- 
nezeu, norii se dau la o parte şi se vede cerul înstelat, nespus de 
glorios, în contrast cu firmamentul întunecat şi ameninţător de par- 
tea cealaltă. Slava cetăţii cereşti străbate prin porţile deschise. Apoi 
apare pe cer o mână care ţine cele două table de piatră închise ca o 
carte. Profetul spune: „Atunci cerurile vor vesti dreptatea Lui, căci 
Dumnezeu este Cel ce judecă“ (Psalmii 50, 6). Această Lege sfântă, 
neprihănirea lui Dumnezeu care a fost proclamată pe Sinai în mijlo- 
cul tunetelor şi al focului ca o călăuză a vieţii, este acum descoperită 
oamenilor ca regulă de judecată. Mâna deschide tablele şi se văd 
preceptele Decalogului, parcă scrise cu o pană de foc. Cuvintele sunt 
atât de clare, încât toţi le pot citi. Memoria este trezită, întunericul 
superstiţiei şi al rătăcirii este alungat de orice minte şi Cele Zece 
Cuvinte ale lui Dumnezeu, scurte, cuprinzătoare şi autoritare, sunt 
aduse la cunoştinţa tuturor locuitorilor pământului. 

Nu se pot descrie groaza şi disperarea acelora care au călcat 
în picioare sfintele porunci ale lui Dumnezeu. Dumnezeu le-a dat 
Legea Sa; ei şi-ar fi putut compara caracterele cu ea şi ar fi descoperit 
defectele cât încă era ocazia pentru pocăință şi pentru schimbare; dar, 
pentru a-şi asigura aprobarea lumii, i-au dat la o parte preceptele şi 1- 
au învăţat pe alţii să o calce. Ei au încercat să-l constrângă pe poporul 
lui Dumnezeu să-l profaneze Sabatul. Acum sunt condamnaţi de 
Legea aceea pe care au dispreţuit-o. Cu o claritate îngrozitoare, văd 
că nu au nici o scuză. L-au ales pe acela pe care l-au slujit şi căruia 

i s-au închinat. „Şi veți vedea din nou atunci deosebirea dintre cel 
neprihănit şi cel rău, dintre cel ce slujeşte lui Dumnezeu şi cel ce 
nu-l slujeşte“ (Maleahi 3, 18). 

Vrăjmaşiu Legii lui Dumnezeu, de la slujitorii altarelor şi până 
la ultimul dintre ei, au o nouă înţelegere cu privire la adevăr şi 
datorie. Prea târziu văd că Sabatul poruncii a patra este sigiliul 
viului Dumnezeu. Prea târziu văd natura adevărată a sabatului lor 
fals şi temelia de nisip pe care au clădit. Îşi dau seama acum că au 
luptat împotriva lui Dumnezeu. Învăţătorii religiei au dus sufletele la 
pierzare, pretinzând că le duc către porţile Paradisului. Până în ziua 
socotelilor finale, nu se va şti cât de mare este răspunderea bărbaţilor 
din slujbele sfinte şi cât de teribile sunt urmările necredincioşiei lor. 
Numai în veşnicie vom putea aprecia corect pierderea unui singur 
suflet. Înspăimântătoare va fi soarta aceluia căruia Dumnezeu îi va 
spune: „Du-te de la Mine, rob rău!“ 

Glasul lui Dumnezeu se aude din cer, făcând cunoscute ziua 
şi ceasul venirii lui Isus şi vestind legământul veşnic cu poporul 
Său. Cuvintele Sale se rostogolesc pe pământ ca bubuitul celui mai 
puternic tunet. Israelul lui Dumnezeu ascultă cu ochii pironiţi în sus. 
Feţele sunt luminate de slava Sa şi strălucesc aşa cum strălucea faţa 
lui Moise când a coborât de pe Muntele Sinai. Nelegiuiţii nu-i pot 
privi. lar când se rosteşte binecuvântarea asupra acelora care L-au 
cinstit pe Dumnezeu prin păzirea Sabatului Său sfânt, se aude un 
strigăt puternic de biruinţă. 

Îndată se arată la răsărit un nor mic, negru, cam cât o jumătate 
de palmă. Este norul care Îl înconjoară pe Mântuitorul şi care din 
depărtare pare înconjurat de întuneric. Poporul lui Dumnezeu ştie că 
acesta este semnul Fiului omului. Într-o tăcere solemnă, îl privesc 
cum se apropie de pământ, devenind din ce în ce mai luminos şi mai 
glorios, până ce se face un nor mare, alb, având la bază o slavă ase- 
mănătoare unui foc mistuitor, iar deasupra, curcubeul legământului. 
Isus vine ca un cuceritor puternic. Acum nu mai este „Omul durerii“, 
ca să bea paharul amar al ruşinii şi al durerii, ci El vine biruitor în cer 
şi pe pământ, să-i judece pe cei vii şi pe cei morţi. „Cel credincios 
şi adevărat“, „în dreptate va judeca şi va face război“. „Şi oştile din 
ceruri ÎI vor urma“ (Apocalipsa 19, 11-14). O dată cu acordurile 
melodiei cereşti a îngerilor sfinţi, o mulţime nenumărată Îl însoţeşte 
pe drumul Său. Firmamentul pare plin de forme strălucitoare — 

„Zeci de mii de ori zece mii şi mii de mii“. Nici o pană omenească 
nu poate descrie scena; nici o minte muritoare nu este în stare să-i 
înţeleagă splendoarea. „Măreţia Lui acoperă cerurile şi slava Lui 
umple pământul. Strălucirea Lui este ca lumina“ (Habacuc 3, 3.4). 
Când norul cel viu se apropie mai mult, orice ochi Îl priveşte pe 
Prinţul vieţii. Nici o coroană de spini nu mai răneşte capul acela 
sfânt; ci o diademă de slavă se odihneşte pe sfânta Sa frunte. Faţa Sa 
străluceşte de lumina orbitoare a soarelui de amiază: „Pe haină şi pe 
coapsă avea scris numele acesta: Împăratul împăraţilor şi Domnul 
domnilor“ (Apocalipsa 19, 16). 

În faţa prezenţei Sale, „toate feţele îngălbenesc“*; peste cei care au 
respins mila lui Dumnezeu, cade groaza disperării veşnice. „Inima îi 
e mâhnită, îi tremură genunchii şi toate feţele au îngălbenit“ (leremia 
30, 6; Naum 2, 10). Cei neprihăniţi strigă, tremurând: „Cine poate 
sta în picioare?“ Cântarea îngerilor se opreşte şi urmează un timp de 
înspăimântătoare tăcere. Apoi, glasul lui Isus se aude zicând: „Harul 
Meu vă este de ajuns“. Feţele neprihăniţilor se luminează şi bucuria 
umple toate inimile. Iar îngerii, dând tonuri mai înalte, cântă iarăşi 
pe măsură ce se apropie de pământ. 

Împăratul împăraţilor coboară pe nor, învăluit în flacără de foc. 
Cerurile se strâng ca un sul, pământul tremură înaintea Lui şi toţi 
munţii şi toate insulele sunt mutate din locul lor. „Dumnezeul nostru 
vine şi nu tace. Înaintea Lui merge un foc mistuitor, şi împrejurul 
Lui o furtună puternică. El strigă spre ceruri sus şi spre pământ, ca 
să judece pe poporul Său“ (Psalmii 50, 3-4). 

„Împărații pământului, domnitorii, căpitanii oștilor, cei bogaţi şi 
cei puternici, toţi robii şi toţi oamenii slobozi s-au ascuns în peşteri 
şi în stâncile munţilor. Şi ziceau munţilor şi stâncilor: Cădeţi peste 
noi, şi ascundeţi-ne de Faţa Celui ce şede pe scaunul de domnie şi 
de mânia Mielului; căci a venit ziua cea mare a mâniei Lui, şi cine 
poate sta în picioare?“ (Apocalipsa 6, 15-17). 

Batjocurile dispreţuitoare au încetat. Buzele mincinoase sunt 
reduse la tăcere. Zăngănitul armelor, tumultul bătăliei, „cu învăl- 
măşeala luptei şi cu hainele tăvălite în sânge“ (Isaia 9, 5), au tăcut. 
Acum nu se mai aud decât rugăciuni şi cuvinte de bocet şi de vaiet. 
De pe buzele care până de curând batjocoreau, izbucneşte strigătul: 
„A venit ziua mâniei Lui; şi cine poate sta în picioare?“ Nelegiuiţii 

se roagă să fie îngropaţi sub stâncile munţilor decât să-L privească 
în faţă pe Acela pe care L-au disprețuit şi L-au respins. 

Ei cunosc glasul care pătrunde în urechea celor morţi. De câte 
ori tonurile lor duioase şi rugătoare i-au chemat la pocăință! De câte 
ori n-au auzit vocea Mântuitorului în invitaţia mişcătoare a unui 
prieten sau a unui frate! Nici un alt glas nu poate fi atât de plin de 
condamnare, atât de încărcat de acuzare pentru cei care au respins 
harul Său ca acest glas ce a stăruit atât de multă vreme: „Întoarceţi- 
vă, întoarceţi-vă de la căile voastre rele; pentru ce vreţi să muriți?“ 
(Ezechiel 33, 11). O, dacă ar fi fost glasul unui străin! Isus spune: 
„Fiindcă Eu chem şi voi vă împotriviţi, fiindcă Îmi întind mâna şi 
nimeni nu ia seama, fiindcă lepădaţi toate sfaturile Mele, şi nu vă 
plac mustrările Mele“ (Proverbe 1, 24-25). Glasul acela trezeşte 
amintiri pe care ei ar dori să le şteargă — avertismente dispreţuite, 
invitaţii refuzate, privilegii pierdute. 

Acolo sunt aceia care şi-au bătut joc de Hristos în umilinţa 
Sa. Cu o putere deosebită le revin în minte cuvintele Suferindului, 
când, somat de marele preot, a declarat solemn: „Vă spun că de 
acum încolo veţi vedea pe Fiul omului şezând la dreapta puterii lui 
Dumnezeu şi venind pe norii cerului“ (Matei 26, 64). Acum ÎL văd 
în slava Lui şi mai trebuie să-L vadă şi stând la dreapta puterii. 

Aceia care au luat în râs afirmaţia Sa că este Fiul lui Dumnezeu 
rămân acum fără cuvânt. lată-l pe Irod cel îngâmfat, care şi-a bătut 
joc de titlul Său regesc şi le-a poruncit soldaţilor dispreţuitori să- 
L încoroneze ca împărat. Acolo sunt chiar oamenii aceia care, cu 
mâini nelegiuite, I-au pus pe umeri mantia de purpură, pe fruntea Sa 
sfântă coroana de spini şi în mâinile Sale, care nu s-au împotrivit, un 
sceptru derizoriu, plecându-se înaintea Sa într-o batjocură hulitoare. 
Oamenii care L-au lovit şi L-au scuipat pe Domnul vieţii acum se 
întorc de la privirea Sa pătrunzătoare şi caută să fugă de copleşitoarea 
slavă a prezenţei Sale. Aceia care I-au bătut cuiele în mâini şi în 
picioare, soldatul care I-a împuns coasta privesc aceste semne cu 
groază şi cu remuşcare. 

Cu o claritate înspăimântătoare, preoţii şi conducătorii îşi rea- 
mintesc evenimentele de pe Calvar. Cu o groază înfiorătoare, îşi 
reamintesc cum, clătinând din cap într-o bucurie satanică, au ex- 
clamat: „Pe alţii i-a mântuit, iar pe Sine nu Se poate mântui! Dacă 
este El Împăratul lui Israel, să Se pogoare acum de pe cruce, şi vom 

crede în El! S-a încrezut în Dumnezeu: să-L scape acum Dumnezeu, 
dacă-L iubeşte“ (Matei 27, 42-43). 

Îşi amintesc, în culori vii, parabola Mântuitorului cu privire 
la vierii care au refuzat să dea stăpânului lor rodul viei, care şi- 
au bătut joc de robii lui şi i-au ucis fiul. Îşi amintesc şi sentinţa 
pe care ei înşişi au pronunţat-o: „Stăpânul viei va pierde pe acei 
nelegiuiţi“. În păcatul şi în pedepsirea acelor oameni necredincioşi, 
preoţii şi bătrânii îşi văd propria cale, precum şi soarta lor dreaptă. 
Şi acum se înalţă un strigăt de agonie, de moarte. Mai puternic 
decât strigătul: „Răstigneşte-L! Răstigneşte-L!“, care a răsunat pe 
străzile Ierusalimului, se înalţă vaiul groaznic, disperat: „El este 
Fiul lui Dumnezeu! El este adevăratul Mesia!“ Ei caută să fugă din 
prezenţa Împăratului împăraţilor. Ei încearcă zadarnic să se ascundă 
în peşterile adânci ale pământului, prăbuşite de furia naturii. 

În viaţa tuturor acelora care resping adevărul, sunt momente când 
conştiinţa se trezeşte, când memoria redă amintirile chinuitoare ale 
unei vieţi de făţărnicie, iar sufletul este hărțuit de regrete zadarnice. 
Dar ce sunt acestea în comparaţie cu remuşcarea din ziua aceea, când 
teama vine ca o pustiire, când nimicirea vine ca o furtună! (Proverbe 
1, 27). Acela care au vrut să distrugă pe Hristos şi pe poporul Său 
credincios sunt acum martorii slavei care îi înconjoară. În groaza 
lor, ei aud glasurile sfinților, exclamând în tonuri pline de bucurie: 
„lată, acesta este Dumnezeul nostru în care aveam încredere că ne 
va mântui“ (Isaia 25, 9). 

În mijlocul zguduirii pământului, a strălucirii fulgerelor şi a bu- 
buitului tunetelor, glasul Fiului lui Dumnezeu îi strigă pe sfinții 
adormiţi. El priveşte mormintele celor neprihăniţi; apoi, ridicând 
mâinile către cer, strigă: „Treziţi-vă, treziţi-vă, treziţi-vă, voi, care 
dormiţi în ţărână, şi sculaţi-vă!“ În lungul şi în latul pământului, mor- 
ţii vor auzi aud glasul acela şi aceia care îl aud învie. Şi pământul 
întreg va răsuna de vuietul acelei armate nespus de mari din fiecare 
naţiune, neam, limbă şi popor. Ei vin din închisoarea morţii, îmbră- 
caţi cu slavă nemuritoare, strigând: „Unde îți este biruinţa, moarte? 
Unde îţi este boldul, moarte?“ (1 Corinteni 15, 55). Iar neprihăniţii 
cei vii ŞI sfinţii înviaţi îşi unesc glasurile într-un strigăt de biruinţă 
îndelung fericit. 

Toţi ies din mormintele lor având aceeaşi statură cu care au intrat 
în mormânt. Adam, care se găseşte în mulţimea celor înviaţi, este de 

o înălțime distinsă şi cu o statură maiestuoasă, cu puţin mai prejos 
decât Fiul lui Dumnezeu. Este un mare contrast între el şi oamenii 
din ultimele generaţii; în această privinţă, se vede marea degenerare a 
neamului omenesc. Dar toţi învie cu prospeţimea şi vigoarea tinereţii 
veşnice. La început, omul a fost creat după chipul şi asemănarea lui 
Dumnezeu nu numai în caracter, ci şi în trăsături şi formă. Păcatul a 
desfigurat şi aproape a şters chipul divin; dar Hristos a venit să refacă 
ceea ce a fost pierdut. El va schimba trupurile noastre netrebnice 
şi le va face asemenea trupului Său slăvit. Chipul muritor, lipsit de 
frumuseţe, odinioară întinat de păcat, devine desăvârşit, frumos şi 
nemuritor. Toate defectele şi diformităţile sunt lăsate în mormânt. 
Readuşi la pomul vieţii, în Edenul multă vreme pierdut, cei mântuiţi 
„vor creşte“ (Maleahi 4, 2) la statura deplină a neamului omenesc, 
în slava lui de la început. Ultima rămăşiţă a blestemului păcatului 
va fi îndepărtată şi cei credincioşi ai lui Hristos se vor arăta „în 
frumuseţea Domnului Dumnezeului nostru“, la minte, la suflet şi 
la trup, reflectând chipul desăvârşit al Domnului lor. O, minunată 
mântuire! Mult discutată, mult aşteptată, contemplată cu o anticipație 
înflăcărată, dar niciodată înţeleasă pe deplin. 

Neprihăniţii cei vii sunt schimbaţi „într-o clipă, într-o chpeală din 
ochi“. La glasul lui Dumnezeu, ei au fost glorificaţi; acum sunt făcuţi 
nemuritori şi, împreună cu sfinţii înviaţi, sunt răpiți să-L întâlnească 
pe Domnul lor în văzduh. Îngerii îi „adună pe cei aleşi din cele patru 
vânturi, de la o margine a cerului, până la cealaltă“. Copilaşii sunt 
purtaţi de îngerii sfinţi şi dați în braţele mamelor lor. Prieteni multă 
vreme despărțiți prin moarte sunt uniţi pentru a nu se mai despărți 
niciodată şi, cu cântări de bucurie, se înalţă împreună spre cetatea 
lui Dumnezeu. 

De fiecare parte a carului de nori sunt aripi şi sub ele sunt roţi vii; 
şi, în timp ce carul se înalţă, roţile strigă: „Sfânt“, iar aripile, în timp 
ce se mişcă, strigă: „Sfânt“, iar suita de îngeri strigă: „Sfânt, sfânt, 
sfânt este Domnul Dumnezeu Atotputernic“. Iar cei răscumpăraţi 
strigă: „Aleluia!“ în timp ce carul înaintează către Noul Ierusalim. 

Înainte de a intra în cetatea lui Dumnezeu, Mântuitorul acordă 
urmaşilor Săi emblemele biruinţei şi îi învesteşte cu însemnele ran- 
gului lor împărătesc. Rândurile strălucitoare sunt aliniate în careu în 
jurul regelui lor, a cărui statură se înalţă maiestuoasă, mai presus de 
sfinţi şi de îngeri, a cărui faţă străluceşte asupra lor plină de dragoste 

binevoitoare. Privirea tuturor din oastea nenumărată a celor răscum- 
păraţi este aţintită asupra Lui, fiecare ochi priveşte slava Aceluia 
a cărui „faţă a fost schimonosită mai mult decât a oricărui om, iar 
chipul Său mai mult decât al fiilor oamenilor“. Pe capul biruitorilor, 
Isus, cu propria mână, pune coroana de slavă. Pentru fiecare este câte 
o coroană, purtând noul său nume (Apocalipsa 2, 17) şi inscripţia 
„sfinţit Domnului“. În fiecare mână este pusă ramura de palmier a 
biruitorului şi harpe strălucitoare. Apoi, când îngerii care conduc 
ating coardele, orice mână atinge coardele harpelor cu pricepere, 
producând o muzică dulce, în tonuri melodioase şi bogate. O încân- 
tare de nespus pune stăpânire pe toate inimile şi toate glasurile se 
înalţă în laudă plină de recunoştinţă: „A Lui, care ne iubeşte, care 
ne-a spălat de păcatele noastre cu sângele Său şi a făcut din noi o 
împărăție şi preoți pentru Dumnezeu, Tatăl Său: a Lui să fie slava şi 
puterea în vecii vecilor!“ (Apocalipsa 1, 5.6). 

În faţa mulţimii răscumpărate este Cetatea Sfântă. Isus deschide 
larg porțile de mărgăritar şi popoarele care au păzit adevărul intră 
prin ele. Acolo privesc Paradisul lui Dumnezeu, căminul lui Adam, 
în puritatea lui. Apoi glasul Acela, mai bogat decât orice muzică ce a 
atins vreodată o ureche muritoare, se aude zicând: „Lupta voastră s-a 
sfârşit“. „Veniţi, binecuvântaţii Tatălui Meu, de moşteniţi împărăţia 
care v-a fost pregătită de la întemeierea lumii.“ 

Acum se împlineşte rugăciunea Mântuitorului pentru ucenicii 
Săi: „Vreau ca acolo unde sunt Eu să fie şi aceia pe care Mi i-ai dat 
Tu“. „Fără prihană şi plini de bucurie înaintea slavei Sale“ (Iuda 
24). Hristos îi prezintă Tatălui pe cei răscumpăraţi cu sângele Său, 
zicând: „lată-Mă pe Mine şi copiii pe care Mi i-ai dat“. „Am păzit 
pe aceia pe care Mi i-ai dat.“ O, minuni ale iubirii răscumpărătoare; 
încântarea ceasului aceluia, când Tatăl Cel veşnic, privindu-i pe cei 
răscumpăraţi, va vedea chipul Său, discordia păcatului îndepărtată, 
blestemul lui alungat şi omenirea iarăşi în armonie cu Divinitatea. 

Cu o dragoste de nedescris, Isus îi invită pe cei credincioşi la 
bucuria Domnului lor. Bucuria Domnului este să vadă în Împărăţia 
slavei sufletele care au fost salvate prin agonia şi umilirea Sa. Şi 
cei răscumpăraţi se vor împărtăşi de bucuria Sa când îi vor vedea 
printre cei fericiţi pe aceia care au fost câştigaţi pentru Hristos prin 
rugăciunile, munca şi sacrificiul lor plin de iubire. Strângându-se în 
jurul marelui tron, o bucurie de nedescris le umple inimile când îi 

văd pe aceia pe care i-au câştigat la Hristos şi că aceştia i-au câştigat 
pe alţii, iar aceştia, la rândul lor, pe alţii, toți aduşi în cerul de odihnă, 
atunci îşi vor depune coroanele la picioarele lui Isus şi-L vor lăuda 
de-a lungul nesfârşitelor veacuri ale veşniciei. 

Când cei răscumpăraţi sunt primiţi în Cetatea lui Dumnezeu, se 
înalţă un strigăt triumfător de adorare. Cei doi Adami sunt gata să se 
întâlnească. Fiul lui Dumnezeu stă cu braţele deschise să-l primească 
pe tatăl neamului nostru omenesc — fiinţa pe care a creat-o EI, care 
a păcătuit împotriva Creatorului său şi pentru păcatul căruia semnele 
răstignirii sunt purtate în trupul Mântuitorului. Când Adam vede 
urmele cuielor nemiloase, nu cade pe pieptul Domnului său, ci, în 
umilinţă, se aruncă la picioarele Sale, strigând: „Vrednic, vrednic 
este Mielul care a fost junghiat!“ Cu gingăşie, Mântuitorul îl ridică 
şi-l îndeamnă să privească iarăşi la căminul din Eden, din care a fost 
atâta vreme alungat. 

După îndepărtarea din Eden, viaţa lui Adam pe pământ a fost 
plină de durere. Fiecare frunză care cădea, fiecare victimă a jertfei, 
orice umbră de pe faţa plăcută a naturii, orice pată pe curăţia omului 
era o nouă amintire a păcatului său. Grozavă era agonia remuşcării 
când privea nelegiuirea abundând şi, ca un răspuns la avertizările lui, 
întâmpina acuzaţii aduse lui ca fiind cauza păcatului. Cu umilinţă 
răbdătoare, a purtat aproape o mie de ani pedeapsa neascultării. S-a 
pocăit deplin de păcatul său, s-a încrezut în meritele Mântuitorului 
făgăduit şi a murit în nădejdea învierii. Fiul lui Dumnezeu a răscum- 
părat greşeala şi căderea omului; iar acum, prin lucrarea de ispășire, 
Adam este repus în prima lui stăpânire. 

Cu o nespusă bucurie, el vede pomii care odinioară erau desfă- 
tarea lui — chiar pomii aceia ale căror roade le adunase el însuşi 
în zilele nevinovăţiei şi bucuriei lui. Vede viţa pe care propriile 
mâini au cultivat-o şi chiar acele flori pe care odinioară le iubea şi 
le îngrijea. Mintea lui prinde realitatea scenei; înţelege că acesta 
este cu adevărat Edenul restabilit, mai plăcut acum decât atunci 
când a fost alungat din el. Mântuitorul îl conduce la pomul vieţii, 
rupe fructul cel slăvit şi-i dă să mănânce. Priveşte în jurul lui şi 
vede o mulţime din familia lui răscumpărată, stând în Paradisul lui 
Dumnezeu. Atunci îşi aşează coroana strălucitoare la picioarele lui 
Isus şi, căzând pe pieptul Său, Îl îmbrăţişează pe Răscumpărătorul. 
Atinge harpa de aur şi bolțile cerului răsună de cântarea biruitoare: 

„Vrednic, vrednic, vrednic este Mielul care a fost junghiat şi trăieşte 
iarăşi!“ Cei din familia lui Adam îi urmează exemplul şi îşi aşează 
coroanele la picioarele Mântuitorului când se pleacă înaintea Sa în 
adorare. 

La această reunire sunt martori îngerii care au plâns la căderea 
lui Adam şi s-au bucurat atunci când Isus, după înviere, S-a înălţat 
la cer, deschizând mormântul pentru toţi aceia care vor crede în 
Numele Său. Acum văd lucrarea de mântuire împlinită şi îşi unesc 
glasurile în cântări de laudă. 

Pe marea de cristal, înaintea tronului, acea mare ca de sticlă 
amestecată cu foc — atât de mult strălucind de slava lui Dumnezeu 
-, este adunată mulţimea care a „câştigat biruinţa asupra fiarei, a 
chipului ei, a semnului ei şi a numărului numelui ei“. Împreună cu 
Mielul pe Muntele Sionului, „cu harpele lui Dumnezeu în mână“, 
stau cei o sută patruzeci şi patru de mii care au fost răscumpăraţi 
dintre oameni; şi se aude ca sunetul multor ape şi ca sunetul unui 
tunet puternic „glasul cântăreților care cântau din harpele lor“. Ei 
cântau „o cântare nouă“, înaintea tronului, o cântare pe care nici un 
om n-o poate cânta afară de cei o sută patruzeci şi patru de mii. Este 
cântarea lui Moise şi a Mielului — cântarea eliberării. Nimeni în 
afară de cei o sută patruzeci şi patru de mii nu poate învăţa cântarea 
aceasta; căci este cântarea experienţei lor — o experienţă pe care 
nici o altă generaţie n-a avut-o până atunci. „Aceştia urmează pe 
Miel oriunde merge El.“ Fiind înălţaţi de pe pământ, dintre cei vii, 
sunt socotiți ca „primele roade pentru Dumnezeu şi pentru Miel“ 
(Apocalipsa 15, 2-3; 14, 1-5). „Aceştia sunt cei care au venit din 
strâmtorarea cea mare“; au trecut printr-un timp de strâmtorare cum 
nu a fost niciodată pe pământ. Ei au rezistat groazei din timpul 
strâmtorării lui Iacov, au stat fără mijlocitor în timpul revărsării 
finale a judecăților lui Dumnezeu. Dar au fost eliberaţi, căci „şi-au 
spălat hainele şi le-au albit în sângele Mielului“. „În gura lor nu 
s-a găsit minciună, căci sunt fără pată“ înaintea lui Dumnezeu. „De 
aceea stau ei înaintea tronului lui Dumnezeu şi-l slujesc zi şi noapte 
în templul Său. Şi cel care şede pe tron va locui în mijlocul lor.“ 
Ei au văzut pământul devastat de foamete şi de boli, soarele având 
puterea să-i dogorească pe oameni cu o arşiţă mare şi ei înşişi au 
suportat necazuri, foame şi sete. Dar „nu vor mai fi flămânzi, nici nu 
le va mai fi sete; nici nu-i va mai dogori soarele, nici vreo altă arşiţă. 

Căci Mielul care este în mijlocul tronului îi va hrăni, şi-i va aduce la 
izvoarele de apă vie; şi Dumnezeu va şterge orice lacrimă din ochii 
lor.“ (Apocalipsa 7, 14-17) 

În toate veacurile, cei aleşi ai Mântuitorului au fost educați şi 
disciplinaţi în şcoala suferinţei. Ei au mers pe cărările înguste ale 
pământului; au fost curăţiţi în cuptorul încercărilor. Pentru Numele 
lui Isus, au suportat împotrivire, ură şi calomnie. L-au urmat prin 
lupte grele; au suportat lepădarea de sine şi au avut parte de dezamă- 
giri amare. Prin propria experienţă dureroasă au cunoscut grozăvia 
păcatului, puterea lui, vinovăția şi jalea lui şi ei îl privesc cu scârbă. 
Sentimentul jertfei infinite aduse pentru vindecarea lor îi umileşte în 
ochii lor şi le umple inimile de recunoştinţă şi de laudă, pe care cei 
care n-au căzut niciodată nu le pot aprecia. Ei iubesc mult pentru că 
li s-a iertat mult. Deoarece s-au împărtăşit de suferinţele lui Hristos, 
sunt în stare să se împărtăşească împreună cu El de slava Sa. 

Moştenitorii lui Dumnezeu au venit din cocioabe, din temnițe, 
de pe eşafod, din munţi, din pustiuri, din peşterile pământului, din 
insulele mării. Pe pământ au fost săraci, năpăstuiţi, chinuiţi, milioane 
au coborât în mormânt împovăraţi cu ruşine pentru că au refuzat 
cu statornicie să se supună pretențiilor amăgitoare ale lui Satana. 
Au fost declaraţi de tribunalele omeneşti ca fiind cei mai josnici 
criminali. Dar acum „Dumnezeu Însuşi este Judecătorul“ (Psalmii 
50, 0). Acum, sentinţele omeneşti sunt răsturnate. „EI va îndepărta 
ocara poporului Său Israel“ (Isaia 25, 3). „Ei vor fi numiţi: «Popor 
sfânt, Răscumpăraţi ai Domnului». El a hotărât să le dea „celor 
întristaţi din Sion ... o cunună împărătească în loc de cenuşă, un 
untdelemn de bucurie în locul plânsului, o haină de laudă în locul 
unui duh mâhnit“ (Isaia 62, 12; 61, 3). Ei nu mai sunt slabi, prigoniţi, 
risipiţi ŞI întristaţi. De acum încolo, vor fi totdeauna cu Domnul. Ei 
stau înaintea tronului îmbrăcaţi cu haine mai bogate decât au purtat 
vreodată cei mai onoraţi oameni ai pământului. Sunt încoronați 
cu diademe mai strălucitoare decât au fost cele puse vreodată pe 
fruntea monarhilor pământeşti. Zilele de durere şi de plâns s-au 
dus pentru totdeauna. Împăratul slavei a şters lacrimile de pe toate 
feţele; orice cauză de amărăciune a fost îndepărtată. În legănarea 
ramurilor de palmieri, ei izbucnesc într-un cântec de biruinţă, clar, 
dulce şi armonios; toate vocile iau tonul până când imnul răsună prin 
bolțile cerului: „Mântuirea este a lui Dumnezeu care şade pe tron şi a 

Mielului“, iar toţi locuitorii cerului răspund în adorare: „Amin“. „A 
Dumnezeului nostru, să fie lauda, slava, înţelepciunea, mulţumirile, 
cinstea, puterea şi tăria, în vecii vecilor!“ (Apocalipsa 7, 10.12). 

În viaţa aceasta, abia începem să înţelegem subiectul minunat 
al mântuirii. Cu înţelegerea noastră mărginită, putem aprecia foarte 
corect ruşinea şi slava, viaţa şi moartea, dreptatea şi mila, care se 
întâlnesc la cruce; totuşi, cu cele mai ascuţite puteri mintale, nu 
putem prinde adevărata lor însemnătate. Lungimea şi lăţimea, adân- 
cimea şi înălțimea iubirii răscumpărătoare sunt înţelese prea slab. 
Planul de Mântuire nu va fi deplin înţeles nici chiar atunci când cei 
răscumpăraţi vor vedea aşa cum sunt văzuţi şi vor cunoaşte aşa cum 
sunt cunoscuţi, însă, de-a lungul veacurilor veşnice, adevărul se va 
descoperi continuu în faţa minţilor uimite şi încântate. Cu toate că 
necazurile, durerile şi ispitele pământului sunt terminate, iar cauza 
îndepărtată, poporul lui Dumnezeu va avea totdeauna o cunoaştere 
lămurită, inteligentă, a ceea ce a costat mântuirea lor. 

Crucea lui Hristos va fi ştiinţa şi cântecul mântuiţilor în toată 
veşnicia. În Hristos cel slăvit ÎL vor vedea pe Hristos cel răstignit. 
Niciodată nu se va uita că EI, a cărui putere a creat şi susţinut 
lumile nenumărate prin vastele domenii ale spaţiului, iubitul Fiu al 
lui Dumnezeu, Maiestatea cerului, El, pe care heruvimii şi serafimii 
strălucitori se bucurau să-L adore, S-a umilit pentru a ridica omenirea 
căzută; ca să poarte vinovăția şi ruşinea păcatului şi ascunderea feţei 
Tatălui, până când chinurile unei lumi pierdute I-au sfâşiat inima şi 
I-au zdrobit viaţa pe crucea de pe Calvar. Faptul că Făcătorul tuturor 
lumilor, Arbitrul tuturor destinelor, a trebuit să părăsească slava şi să 
Se umilească din dragoste pentru om va provoca totdeauna uimirea 
şi admiraţia Universului. Când popoarele răscumpărate Îl privesc pe 
Mântuitorul lor şi văd slava veşnică a Tatălui strălucind pe faţa Sa; 
când privesc tronul Său, care este din veci şi ţine până în veci şi ştiu 
că Împărăţia Sa nu va avea sfârşit, izbucnesc în cântarea răpitoare: 
„Vrednic, vrednic este Mielul care a fost junghiat şi ne-a răscumpărat 
pentru Dumnezeu prin sângele Său prețios!“ 

Taina crucii explică toate celelalte taine. În lumina care izvorăşte 
de pe Calvar, atributele lui Dumnezeu care ne umpluseră de teamă 
şi de groază apar frumoase şi atrăgătoare. Mila, bunătatea, dragostea 
părintească se văd unite cu sfinţenia, dreptatea şi puterea. Când 
privim maiestatea tronului Său înălţat şi onorat, Îi vedem caracterul 

în manifestările Lui iubitoare şi înțelegem, ca niciodată mai înainte, 
însemnătatea acelui titlu scump: „Tatăl nostru“. 

Se va vedea că Acela care este infinit în înţelepciune nu putea 
pune la cale un plan pentru salvarea noastră fără jertfirea Fiului 
Său. Răsplătirea pentru jertfa Sa este bucuria populării pământului 
cu fiinţe răscumpărate, sfinte, fericite şi nemuritoare. Rezultatul 
luptei Mântuitorului cu puterile întunericului este bucuria pentru cei 
mântuiţi, care vor sluji spre slava lui Dumnezeu în toată veşnicia. Şi 
atât de mare este valoarea unui suflet, încât Tatăl este mulţumit cu 
preţul plătit; iar Hristos, privind roadele jertfei Sale mari, este şi El 
mulţumit. [653] 

„Pentru că păcatele ei s-au îngrămădit — şi au ajuns până la 
cer; şi Dumnezeu Şi-a adus aminte de nelegiuirile ei.... Turnaţi-i 
îndoit în potirul în care a amestecat ea! Pe cât s-a slăvit pe sine 
însăşi, şi s-a desfătat în risipă, pe atât daţi-i chin şi tânguire! Pentru 
că zicea în inima ei: «Şed ca împărăteasă, nu sunt văduvă, şi nu voi 
şti ce este tânguirea!» Tocmai pentru aceea, într-o singură zi vor 
veni urgiile ei: moartea, tânguirea şi foametea. Şi va fi arsă de tot 
în foc, pentru că Domnul Dumnezeu, care a judecat-o, este tare. Şi 
împărații pământului, care au curvit şi s-au dezmierdat în risipă cu 
ea, când vor vedea fumul arderii ei, o vor plânge şi o vor boci ... şi 
vor zice: «Vai, vai! Babilonul, cetatea cea mare, cetatea cea tare! 
Într-o clipă ţi-a venit judecata!“ (Apocalipsa 18, 5-10). 

„Negustorii pământului care s-au îmbogăţit prin risipa desfătării 
ei.“ „Vor sta departe de ea, de frica chinului ei. Vor plânge, se vor 
tângui, şi vor zice: «Vai! Vai! Cetatea cea mare, care era îmbrăcată 
cu in foarte subţire, cu purpură şi cu stacojiu, care era împodobită cu 
aur, cu pietre scumpe şi cu mărgăritare! Atâtea bogății într-un ceas 
s-au prăpădit!»“ (Apocalipsa 18, 11.3.15-17). 

Aşa sunt judecăţile care cad asupra Babilonului în ziua revărsării 
mâniei lui Dumnezeu. Ea şi-a umplut măsura nelegiuirii; i-a venit 
timpul şi e coaptă pentru nimicire. 

Când glasul lui Dumnezeu pune capăt robiei poporului Său, se 
produce o trezire teribilă a acelora care au pierdut totul în marea 
luptă a vieţii. În timpul de har, ei au fost orbiţi de amăgirile lui Sa- 
tana şi şi-au îndreptăţit calea păcătoasă. Cei bogaţi s-au îngâmfat cu 
superioritatea lor faţă de cei mai puţin favorizați decât ei; dar ei câşti- 
gaseră bogăţiile prin călcarea Legii lui Dumnezeu. Ei neglijaseră 
să-i hrănească pe cei flămânzi, să-i îmbrace pe cei goi, să lucreze cu 
dreptate şi să iubească mila. Ei au căutat să se înalțe pe ei înşişi şi să 
obțină omagiul semenilor. Acum sunt jefuiţi de tot ceea ce i-a înălţat 
şi sunt lăsaţi săraci şi fără apărare. Ei privesc cu groază la distrugerea 
idolilor pe care îi preţuiseră mai mult decât pe Creatorul lor. Şi-au 

vândut sufletele pentru distracţii şi bogății pământeşti şi nu au căutat 
să devină bogaţi în ascultare de Dumnezeu. Urmarea este că viaţa 
lor ajunge un eşec; plăcerile lor sunt schimbate în amărăciune, iar 
comorile lor sunt date stricăciunii. Câştigul unei vieţi întregi este 
spulberat într-o clipă. Cei bogaţi deplâng distrugerea caselor lor mari 
şi risipirea aurului şi argintului lor. Dar plângerile lor sunt aduse la 
tăcere de groaza că ei înşişi trebuie să piară împreună cu idolii lor. 

Cei nelegiuiţi sunt copleşiţi de regrete, nu din cauza negliţării 
păcătoase faţă de Dumnezeu şi de semenii lor, ci pentru că Dumne- 
zeu a biruit. Ei deplâng urmarea acestui fapt; dar nu se pocăiesc de 
nele-giuirea lor. Dacă ar putea, n-ar lăsa neîncercat nici un mijloc 
nefolosit pentru a birui. 

Lumea vede chiar grupa aceea pe care a batjocorit-o, a disprețuit- 
o şi a dorit să o nimicească, trecând neatinsă prin boală, furtună 
şi cutremur. Acela care pentru călcătorii Legii Sale este un foc 
mistuitor, pentru poporul Său este o ocrotire sigură. 

Slujitorul care a sacrificat adevărul pentru a câştiga favoarea 
oamenilor îşi dă acum seama de caracterul şi influenţa învățăturilor 
lui. Se vede lămurit că ochiul atotştiutor l-a însoţit când era la amvon, 
când mergea pe stradă, amestecându-se cu oamenii în diferitele scene 
din viaţă. Orice emoție a sufletului, orice rând scris, orice cuvânt 
rostit sau orice faptă care i-a făcut pe oameni să găsească scăpare la 
adăpostul minciunii a fost o sămânță semănată; iar acum, în sufletele 
pierdute şi nenorocite din jurul lui, vede recolta. 

Domnul zicea: „Leagă în chip uşuratic rana fiicei poporului Meu, 
zicând: «Pace, pace!» Şi totuşi pace nu este.“ „Pentru că întristaţi 
prin minciuni inima celui neprihănit, când Eu Însumi nu l-am întris- 
tat, şi pentru că întăriţi mâinile celui rău ca să-l împiedicaţi să se lase 
de calea lui cea rea, făgăduindu-i viaţa“ (Ieremia 8, 11; Ezechiel 13, 
22). 

„Vai de păstorii care nimicesc şi risipesc turma păşunii Mele!“... 
„lată vă voi pedepsi din pricina răutăţii faptelor voastre.“ „Gemeţi, 
păstori, şi strigaţi! Tăvăliţi-vă în cenuşă, povăţuitori ai turmelor! 
Căci au venit zilele junghierii voastre. Nu mai este nici un loc de 
adăpost pentru păstori! Nu mai este nici o scăpare pentru povăţuitorii 
turmelor“ (leremia 23, 1-2; 25, 34-35). 

Atât slujitorii, cât şi poporul văd că n-au menţinut legătura co- 
rectă cu Dumnezeu. Ei văd că s-au răsculat împotriva Autorului 

oricărei legi drepte şi adevărate. Lepădarea preceptelor divine a dat 
naştere la mii de izvoare ale răului, discordiei, urii, nelegiuirii, până 
ce pământul a devenit un vast câmp de luptă, o cloacă de stricăciune. 
Aceasta este priveliştea pe care o văd aceia care au lepădat adevărul 
şi au ales să iubească rătăcirea. Nici o limbă nu poate exprima do- 
rinţa pe care cel neascultător şi necredincios o simte faţă de tot ce a 
pierdut pentru totdeauna — viaţa veşnică. Bărbaţi la care lumea s-a 
închinat pentru talentele şi elocvenţa lor văd acum aceste lucruri în 
adevărata lor lumină. Îşi dau seama ce au pierdut prin neascultare 
şi cad la picioarele acelora a căror credincioşie au dispreţuit-o şi au 
batjocorit-o şi mărturisesc că Dumnezeu i-a iubit. 

Oamenii văd că au fost duşi în rătăcire. Ei se acuză unul pe altul 
pentru că i-au condus la distrugere; dar toţi se unesc în manifestarea 
celei mai crude condamnări faţă de slujitorii religiei. Păstorii necre- 
dincioşi au proorocit lucruri plăcute; ei i-au condus pe ascultătorii 
lor să facă fără valoare Legea lui Dumnezeu şi să-i prigonească pe 
aceia care au sfinţit-o. Acum, în deznădejdea lor, aceşti învăţători 
mărturisesc înaintea lumii lucrarea lor de amăgire. Mulţimile se 
umplu de furie. „Suntem pierduţi!“ strigă ei, „şi voi sunteţi cauza 
pieirii noastre“; şi se aruncă asupra păstorilor care i-au dus la pieire. 
Chiar aceia care odinioară îi admirau în cel mai înalt grad vor rosti 
împotriva lor blestemele cele mai grozave. Chiar mâinile care odini- 
oară îi încoronaseră cu lauri se vor ridica să-i distrugă. Săbiile care 
erau destinate să-i ucidă pe copiii lui Dumnezeu sunt acum folosite 
pentru a-i distruge pe adversarii lor. Pretutindeni este luptă şi sânge 
vărsat. 

„Vuietul ajunge până la marginea pământului; căci Domnul Se 
ceartă cu neamurile, intră la judecată împotriva oricărei făpturi, şi 
dă pe cei răi pradă săbiei“ (Ieremia 25, 31). Timp de şase mii de 
ani a continuat marea luptă; Fiul lui Dumnezeu împreună cu solii 
cereşti au fost în luptă cu puterea celui rău, pentru a-i avertiza, a-i 
lumina şi a-i salva pe fiii oamenilor. Acum toţi au luat hotărârea; 
nelegiuiţii s-au unit deplin cu Satana în lupta contra lui Dumnezeu. 
A venit timpul ca Dumnezeu să restabilească autoritatea Legii Sale 
călcate în picioare. Acum lupta nu mai este numai cu Satana, ci şi 
cu oamenii. „Domnul Se ceartă cu popoarele“; „EI va da săbiei pe 
cei nelegiuiţi.“ 

Semnul eliberării a fost pus asupra acelora „care suspină şi gem 
din cauza tuturor nelegiuirilor care s-au săvârşit“. Acum iese îngerul 
morţii, reprezentat în viziunea lui Ezechiel prin bărbaţii cu armele 
de nimicire, cărora le este dată porunca: „Ucideţi pe bătrâni şi pe 
tineri, fete, copii şi femei; dar să nu vă atingeţi de nici unul din 
aceia care au semnul; începeţi cu locaşul Meu cel sfânt“. Profetul 
spune: „Ei au început cu bătrânii care erau înaintea casei“ (Ezechiel 
9, 1-6). Lucrarea de distrugere începe cu aceia care au pretins că 
sunt păzitorii spirituali ai poporului. Străjerii falşi sunt primii care 
cad. Nu există nimeni care să aibă milă sau să cruţe. Bărbaţi, femei, 
fete şi copii pier deopotrivă. 

„Căci iată, Domnul iese din locuinţa Lui, să pedepsească nele- 
giuirile locuitorilor pământului; şi pământul va da sângele pe faţă, şi 
nu va mai acoperi uciderile“ (Isaia 26, 21). „Dar iată urgia cu care va 
lovi Domnul pe toate popoarele, care vor lupta împotriva lerusalimu- 
lui. Le va putrezi carnea stând încă în picioare, le vor putrezi ochii 
în găurile lor, şi le va putrezi limba în gură. În ziua aceea, Domnul 
va trimite o mare învălmăşeală în ei; unul va apuca mâna altuia, şi 
vor ridica mâna unii asupra altora“ (Zaharia 14, 12-13). În lupta 
nebunească a patimilor crude şi datorită revărsării grozave a mâniei 
neamestecate cu milă a lui Dumnezeu, cad locuitorii nelegiuiţi ai 
pământului — preoţi, conducători şi popor, bogat şi sărac, de sus şi 
de jos. „Cei pe care-i va ucide Domnul în ziua aceea vor fi întinşi 
de la un capăt al pământului până la celălalt; nu vor fi jeliţi, nici 
adunaţi, nici îngropaţi“ (leremia 25, 33). 

La venirea Domnului Hristos, nelegiuiţii sunt şterşi de pe faţa 
întregului pământ, nimiciţi de suflarea gurii Sale şi distruşi de stră- 
lucirea slavei Sale. Hristos Îşi ia poporul în cetatea lui Dumnezeu, 
iar pământul este golit de locuitori. „lată, Domnul deşartă ţara şi o 
pustieşte, îi răstoarnă faţa şi risipeşte locuitorii. Țara este pustiită 
de tot şi prădată; căci Domnul a hotărât aşa. Ei călcau legile, nu 
țineau poruncile, şi rupeau legământul cel veşnic! De aceea mănâncă 
blestemul ţara, şi suferă locuitorii ei pedeapsa nelegiuirilor lor; de 
aceea sunt prăpădiţi locuitorii țării“ (Isaia 24, 1.3.5-6). 

Pământul întreg pare ca un pustiu trist. Ruinele oraşelor şi satelor 
distruse de cutremur, copaci dezrădăcinaţi, stânci sfărâmate, aruncate 
de mare sau scoase din pământ, zac răspândite pe suprafaţa lui, în 

timp ce văgăuni uriaşe Marchează locul de unde au fost smulşi 
munţii din temeliile lor. 

Acum are loc evenimentul prefigurat în ultimul serviciu solemn 
al zilei de ispăşire. Când lucrarea din sfânta sfintelor se încheia, iar 
păcatele lui Israel erau îndepărtate din sanctuar în virtutea sângelui 
jertfei pentru păcat, atunci era adus înaintea Domnului ţapul cel 
viu; şi în faţa adunării, marele preot mărturisea pe capul lui „toate 
nelegiuirile copiilor lui Israel, şi toate călcările lor de lege cu care 
au păcătuit ei; să le pună pe capul ţapului“ (Leviticul 16, 21). Tot 
astfel, când lucrarea de ispăşire din Sanctuarul ceresc se va încheia, 
în prezenţa lui Dumnezeu, a îngerilor cereşti şi a oştilor celor răs- 
cumpăraţi, păcatele poporului lui Dumnezeu sunt puse asupra lui 
Satana; el va fi declarat vinovat de toate relele pe care le-a provo- 
cat să le înfăptuiască. Şi după cum ţapul era trimis departe, într-un 
ținut nelocuit, tot aşa şi Satana va fi alungat pe pământul pustiit, o 
pustietate nelocuită şi stearpă. 

Apocalipsa profetizează alungarea lui Satana, precum şi starea 
de haos şi pustuire la care va fi adus pământul şi declară că această 
stare va dăinui timp de o mie de ani. După ce prezintă scenele celei 
de a doua veniri a Domnului şi distrugerea celor nelegiuiţi, profeția 
continuă: „Apoi am văzut pogorându-se din cer un înger, care ţinea 
în mână cheia Adâncului şi un lanţ mare. El a pus mâna pe balaur, 
pe şarpele cel vechi, care este diavolul şi Satana, şi l-a legat pentru 
o mie de ani. L-a aruncat în Adânc, l-a închis acolo, şi a pecetluit 
intrarea deasupra lui, ca să nu mai înşele Neamurile, până se vor 
împlini cei o mie de ani. După aceea, trebuie să fie dezlegat pentru 
puţină vreme“ (Apocalipsa 20, 1-3). 

Faptul că expresia „fântâna adâncului“ reprezintă pământul într- 
o stare de confuzie şi de întunecime se poate vedea şi din alte texte 
biblice. Cu privire la starea pământului „la început“, raportul Bibliei 
spune că „era pustiu şi gol; şi întunericul era peste faţa adâncului“” 
(Geneza 1, 2). Profeţia ne arată că va fi readus parţial, aproape la 
aceeaşi stare. Privind înainte la ziua cea mare a lui Dumnezeu, 
profetul Ieremia declară: „Mă uit la pământ, şi iată că este pustiu şi 
gol; mă uit la ceruri şi lumina lor a pierit! Mă uit la munţi, şi iată 


“Cuvântul ebraic tradus aici „adâncului“ este redat în Septuaginta traducerea greaca 
a Vechiului Testament ebraic prin acelaşi cuvânt tradus ca „abis“ în Apocalipsa 20, 1, 3. 

că nu este nici un om; şi toate păsările cerurilor au fugit! Mă uit, şi 
iată, locul roditor este un pustiu; şi toate cetăţile sale sunt nimicite“ 
(Ieremia 4, 23-26). 

Aici trebuie să fie locuinţa lui Satana şi a îngerilor răi timp de 
o mie de ani. Mărginit la pământ, el nu va mai avea intrare la alte 
lumi, pentru a-i ispiti şi a-i supăra pe aceia care n-au căzut niciodată. 
În acest sens este el legat; n-a mai rămas nimeni asupra căruia să-şi 
poată exercita puterea. Este oprit cu totul de la lucrarea de amăgire şi 
de distrugere care, timp de atâtea secole, a fost singura lui desfătare. 

Profetul Isaia, privind în viitor la vremea distrugerii lui Satana, 
exclamă: „Cum ai căzut din cer, Luceafăr strălucitor, fiu al zorilor! 
Cum ai fost doborât la pământ, tu, biruitorul neamurilor! Tu ziceai 
în inima ta: «Mă voi sui în cer, îmi voi ridica scaunul de domnie 
mai presus de stelele lui Dumnezeu, voi fi ca Cel Preaînalt». Dar ai 
fost aruncat în locuinţa morţilor, în adâncimile mormântului! Cei ce 
te văd se uită ţintă miraţi la tine, te privesc cu luare aminte şi zic: 
«Acesta este omul care făcea să se cutremure pământul, şi zguduia 
împărăţiile, care prefăcea lumea în pustie, nimicea cetăţile şi nu 
dădea drumul prinşilor săi de război?» (Isaia 14, 12-17). 

Timp de şase mii de ani, lucrarea de răzvrătire a lui Satana „a fă- 
cut pământul să tremure“. El „a făcut lumea ca un pustiu şi a nimicit 
cetăţile de pe el“. Şi „n-a deschis închisoarea captivilor“. Timp de 
şase mii de ani, temniţa lui l-a primit pe poporul lui Dumnezeu şi 
l-ar fi ţinut pentru totdeauna în robie, dar Hristos a sfărâmat lanţurile 
şi i-a eliberat pe prizonieri. 

Chiar şi cei nelegiuiţi sunt acum în afara puterii lui Satana; iar 
el, singur, înconjurat doar de îngerii săi, rămâne să-şi dea seama 
de efectele blestemului pe care l-a adus păcatul. „Toţi împărații 
neamurilor, da, toţi, se odihnesc cu cinste, fiecare în mormântul 
lui. Dar tu ai fost aruncat departe de mormântul tău, ca o ramură 
dispreţuită. Tu nu eşti unit cu ei în mormânt, căci ţi-ai nimicit ţara, 
şi ţi-ai prăpădit poporul“ (Isaia 14, 18-20). 

Timp de o mie de ani, Satana va rătăci încoace şi încolo pe 
pământul pustiit, pentru a vedea urmările răzvrătirii lui împotriva 
Legii lui Dumnezeu. În această vreme, suferinţele lui vor fi profunde. 
De la cădere, activitatea neîncetată nu i-a dat timp să reflecteze; dar 
acum este lipsit de putere şi lăsat să contemple partea pe care a avut- 
o de când s-a răzvrătit pentru prima oară împotriva guvernării divine, 

să privească înainte, tremurând cu groază către viitorul îngrozitor, 
când va trebui să sufere pentru tot răul pe care l-a făcut şi să fie 
pedepsit pentru păcatele pe care le-a determinat să fie făcute. 

Captivitatea lui Satana îi va aduce poporului lui Dumnezeu bu- 
curie şi veselie. Profetul spune: „Iar când îţi va da Domnul odihnă 
după ostenelile şi frământările tale, şi după aspra robie care a fost 
pusă peste tine, atunci vei cânta cântarea aceasta asupra împăratu- 
lui Babilonului (reprezentându-l aici pe Satana) şi vei zice: «lată, 
asupritorul nu mai este, asuprirea a încetat, Domnul a frânt toiagul 
celor răi, nuiaua stăpânitorilor. Cel ce în urgia lui lovea popoarele 
cu lovituri fără răgaz, cel ce în mâna lui supunea neamurile este 
prigonit fără cruţare»“ (Isaia 14, 3-0). 

În timpul celor o mie de ani, între prima şi a doua înviere, are loc 
judecata celor nelegiuiţi. Apostolul Pavel arată către această judecată 
ca fiind un eveniment ce urmează celei de a doua veniri. „De aceea 
să nu judecaţi nimic înainte de vreme, până va veni Domnul, care 
va scoate la lumină lucrurile ascunse în întuneric, şi va descoperi 
gândurile inimilor“ (1 Corinteni 4, 5). Daniel declară că atunci 
când vine Cel Îmbătrânit de zile „Judecata a fost dată sfinților Celui 
Preaînalt“ (Daniel 7, 22). La data aceasta, cei neprihăniţi domnesc 
ca regi şi preoţi pentru Dumnezeu. loan spune în Apocalipsa: „Şi 
am văzut nişte scaune de domnie; şi celor ce au şezut pe ele, li s-a 
dat judecata; ei vor fi preoţi ai lui Dumnezeu şi ai lui Hristos, şi vor 
împărăţi cu El o mie de ani“ (Apocalipsa 20, 4-6). Acum este timpul 
când, aşa cum a profetizat apostolul Pavel, „sfinţii vor judeca lumea“ 
(1 Corinteni 6, 2). Împreună cu Hristos ei îi judecă pe cei nelegiuiţi, 
comparând faptele lor cu Biblia, cartea statutară, hotărând fiecare 
caz după faptele făcute în trup. Apoi, partea pe care cei nelegiuiţi 
trebuie să o suporte este măsurată după faptele lor; şi este scrisă în 
dreptul numelui lor în cartea morţii. 

Satana şi îngerii lui sunt judecaţi de Hristos şi de poporul său. 
Pavel spune: „Nu ştiţi că noi vom judeca pe îngeri?“ (1 Corinteni 6, 
3). Iar Iuda declară că „EI a păstrat pentru judecata zilei celei mari, 
puşi în lanţuri veşnice, în întuneric, pe îngerii care nu şi-au păstrat 
vrednicia, ci şi-au părăsit locuinţa“ (Iuda 6). 

La încheierea celor o mie de ani, va avea loc a doua înviere. 
Atunci, cei nelegiuiţi vor învia din morţi şi se vor prezenta înaintea 
lui Dumnezeu pentru aducerea la îndeplinire a „judecății scrise“. Ast- 

fel Apocalipsa, după ce descrie învierea celor drepţi, spune: „Ceilalţi 
morți n-au înviat până nu s-au sfârşit cei o mie de ani“ (Apocalipsa 
20, 5). Iar Isaia declară cu privire la cei nelegiuiţi: „Aceştia vor fi 
strânşi ca prinşi de război şi duşi într-o temniţă, vor fi închişi în 
gherle, şi, după un mare număr de zile, vor fi pedepsiţi“ (Isaia 24, 
22); [662] 

La încheierea celor o mie de ani, — Hristos Se întoarce din nou 
pe pământ. El este însoţit de oastea celor mântuiţi şi înconjurat de o 
suită de îngeri. Când coboară într-o maiestate înfricoşată, porunceşte 
morţilor nelegiuiţi să învie pentru a-şi primi pedeapsa. Ei ies, o ceată 
puternică, nenumărată ca nisipul mării. Ce contrast faţă de aceia care 
au înviat la prima înviere! Cei drepţi au fost îmbrăcaţi cu tinereţe 
şi frumuseţe nemuritoare. Cei nelegiuiţi poartă urmele bolii şi ale 
morții. 

Fiecare ochi din mulțime se întoarce să vadă slava lui Dumnezeu. 
Cu un glas, oştile nelegiuiților exclamă: „Binecuvântat este Cel ce 
vine în Numele Domnului!“ Nu iubirea faţă de Isus le inspiră această 
exclamaţie. Puterea adevărului face ca buzele lor să rostească, fără 
să vrea, aceste cuvinte. Cei nelegiuiţi ies din mormânt cu aceeaşi 
ură faţă de Isus şi cu acelaşi spirit de rebeliune. Ei nu mai au un nou 
timp de har în care să-şi corecteze defectele din viaţa lor trecută. 
Nimic nu s-ar mai câştiga cu aceasta. O viaţă întreagă de neascultare 
nu le-a înmuiat inimile. O a doua ocazie, dacă le-ar fi dată, ar fi 
folosită la fel ca prima, călcând în picioare cerinţele lui Dumnezeu 
şi răzvrătindu-se împotriva Lui. 

Hristos coboară pe Muntele Măslinilor, de unde S-a înălţat după 
învierea Sa şi unde îngerii au repetat făgăduinţa revenirii Sale. Pro- 
fetul spune: „Atunci va veni Domnul, Dumnezeul meu, şi toţi sfinții 
împreună cu El! Picioarele Lui vor sta în ziua aceea pe muntele 
Măslinilor, care este în faţa Ierusalimului, spre răsărit; muntele Mă- 
slinilor se va despica la mijloc ... şi se va face o vale foarte mare... 
Şi Domnul va fi Împărat peste tot pământul. În ziua aceea, Domnul 
va fi singurul Domn, şi Numele Lui va fi singurul Nume“ (Zaharia 
14, 4.5.9). În timp ce Noul Ierusalim, în splendoarea lui orbitoare, 
se coboară din ceruri şi se aşează pe locul curăţit şi pregătit să-l 
primească, Hristos împreună cu poporul Său şi cu îngerii intră în 
Cetatea Sfântă. 

Acum Satana se pregăteşte pentru o ultimă luptă pentru supre- 
mație. Cât timp a fost lipsit de putere şi întrerupt din lucrarea lui de 
amăgire, prințul răului s-a simțit nenorocit şi descurajat; dar când 
morții nelegiuiți învie şi el vede acele mulțimi de partea lui, nădej- 
dea lui reînvie şi se hotărăşte să nu renunţe la marea luptă. Îşi va 
pune în linie de bătaie, sub steagul lui, toate oştile celor pierduţi şi 
prin ei va căuta să-şi aducă la îndeplinire planurile. Cei nelegiuiţi 
sunt prizonierii lui Satana. Respingându-L pe Hristos, ei au acceptat 
conducerea marelui răzvrătit. Ei sunt gata să primească sugestiile 
lui şi să împlinească poruncile lui. Dar, consecvent şireteniei lui de 
la început, nu vrea să fie recunoscut ca fiind Satana. Pretinde a fi 
prinţul care este proprietarul de drept al lumii şi a cărui moştenire i-a 
fost răpită pe nedrept. Se prezintă supuşilor lui amăgiţi ca salvator, 
asigurându-i că puterea lui i-a scos din morminte şi că este pe punc- 
tul de a-i scăpa de cea mai crudă tiranie. Prezenţa lui Hristos fiind 
îndepărtată, Satana face minuni pentru a-şi susţine pretenţiile. EI îl 
face tare pe cel slab şi le inspiră tuturor spiritul şi energia lui. Le 
propune să-i conducă împotriva taberei sfinților şi să pună stăpânire 
pe Cetatea lui Dumnezeu. Cu bucurie diabolică arată spre milioanele 
nenumărate de oameni care au fost înviaţi din mormintele lor şi 
declară că, în calitate de conducător al lor, este în stare să cucerească 
cetatea ca să-şi recâştige tronul şi împărăţia. 

În acea gloată sunt mulţi din generaţia aceea cu viaţă lungă, care 
a existat înainte de potop; bărbaţi cu statură înaltă şi de o inteligenţă 
vastă, care, supunându-se stăpânirii îngerilor căzuţi, şi-au consacrat 
toată priceperea şi cunoştinţele pentru înălţarea de sine; bărbaţi ale 
căror lucruri minunate de artă au făcut ca lumea să idolatrizeze 
geniul lor, dar ale căror cruzime şi invenţii rele au murdărit pământul 
şi au deformat chipul lui Dumnezeu, făcându-L să şteargă de pe 
faţa pământului creaţiunea Sa. Acolo sunt împărați şi generali care 
au cucerit popoare, viteji care n-au pierdut nici o bătălie, luptători 
mândri şi ambiţioşi, a căror apropiere făcea împărăţiile să tremure. 
Prin moarte, n-au suferit nici o schimbare. Când ies din morminte, 
îşi reiau cursul gândurilor chiar de acolo de unde au încetat. Sunt 
mânaţi de aceeaşi dorinţă de cucerire care-i stăpânea când au căzut. 

Satana se consultă cu îngerii lui şi apoi cu aceşti împărați cu- 
ceritori şi oameni puternici. Ei privesc puterea şi numărul acelora 
care sunt de partea lor şi declară că armata din cetate este mică în 

comparație cu a lor şi că poate fi biruită. Fac planuri să pună stăpâ- 
nire pe bogățiile şi pe slava Noului Ierusalim. Toți încep de îndată 
să se pregătească de luptă. Meşteri pricepuți făuresc echipament de 
război. Conducători militari, renumiți pentru succesele lor, rânduiesc 
gloate de luptători în companii şi divizii. 

În cele din urmă, se dă ordinul de înaintare şi oştile nenumărate 
pornesc — o armată cum n-a fost niciodată formată de cuceritorii 
pământeşti, pe care forțele unite din toate veacurile, de când a început 
războiul pe pământ, n-au egalat-o niciodată. Satana, cel mai puternic 
dintre luptători, conduce avangarda, iar îngerii lui îşi unesc forțele 
pentru această luptă finală. Împărați şi luptători sunt în cortegiul lui, 
iar mulțimile îi urmează în companii mari, fiecare sub comandantul 
rânduit. Cu o precizie militară, rândurile înaintează unul după altul 
pe suprafaţa pământului, neregulată şi crăpată, către Cetatea lui 
Dumnezeu. La porunca lui Isus, porţile Noului Ierusalim sunt închise 
şi armatele lui Satana împresoară cetatea şi se pregătesc de atac. 

Hristos apare acum din nou în faţa vrăjmaşilor Săi. Cu mult 
deasupra cetăţii, pe o temelie de aur lustruit, se află un tron înalt. Pe 
acest tron stă Fiul lui Dumnezeu, iar în jur sunt supușii împărăției 
Sale. Nici o limbă şi nici o pană nu pot descrie puterea şi maiestatea 
lui Hristos. Slava veşnicului Tată ÎI învăluie pe Fiul Său. Strălucirea 
prezenţei Sale umple Cetatea lui Dumnezeu şi se revarsă dincolo de 
porţi, învăluind pământul întreg cu strălucirea ei. 

Cel mai aproape de tron sunt aceia care odinioară au fost zeloşi 
pentru cauza lui Satana, dar care, ca nişte tăciuni scoşi din foc, L- 
au urmat pe Mântuitorul lor cu un devotament profund şi puternic. 
Apoi stau aceia care au clădit caractere creştine în mijlocul minciunii 
şi necredinţei, aceia care au respectat Legea lui Dumnezeu atunci 
când lumea creştină o declara fără valoare şi milioane din toate 
veacurile care au suferit moartea de martir pentru credinţa lor. lar 
mai departe este „gloata cea mare pe care n-o poate număra nimeni, 
dintre toate popoarele, neamurile şi limbile ... înaintea tronului şi 
înaintea Mielului, îmbrăcaţi în haine albe şi cu ramuri de finic în 
mâini“ (Apocalipsa 7, 9). Lupta lor s-a sfârşit, au câştigat biruinţa. 
Au alergat şi au căpătat premiul. Ramura de palmier din mâinile lor 
este simbolul biruinţei şi haina albă este însemnul neprihănirii lui 
Hristos care acum este a lor. 

Cei răscumpăraţi înalţă o cântare de laudă care răsună prin bolțile 
cerului: „Mântuirea este a Dumnezeului nostru, care şede pe scaunul 
de domnie, şi a Mielului!“ (Ver 10). Îngerii şi serafimii îşi unesc 
glasurile în adorare. Când cei mântuiţi privesc puterea şi răutatea 
lui Satana, văd, ca niciodată mai înainte, că nici o altă putere nu 
i-a putut face biruitori, decât aceea a lui Hristos. În toată mulţimea 
aceea strălucită nu se găseşte nimeni care să-şi atribuie mântuirea, ca 
şi când ar fi biruit prin propria putere şi bunătate. Nu se spune nimic 
despre ceea ce au făcut sau au suferit; ci refrenul fiecărei cântări, 
cheia fiecărui imn este: Mântuirea este a Dumnezeului nostru şi a 
Mielului. 

În prezenţa locuitorilor pământului şi ai cerului, are loc încoro- 
narea finală a Fiului lui Dumnezeu. Şi acum, învestit cu maiestate 
şi putere supremă, Împăratul împăraţilor pronunţă sentinţa faţă de 
răzvrătiți împotriva guvernării Sale şi aduce la îndeplinire dreptatea 
pentru aceia care au călcat în picioare Legea Sa şi l-au prigonit 
pe poporul Său. Profetul lui Dumnezeu spune: „Apoi am văzut un 
scaun de domnie mare şi alb, şi pe Cel ce şedea pe el. Pământul şi 
cerul au fugit dinaintea Lui, şi nu s-a mai găsit un loc pentru ele. Şi 
am văzut pe morţi, mari şi mici, stând în picioare înaintea scaunului 
de domnie. Nişte cărți au fost deschise. Şi a fost deschisă o altă carte, 
care este cartea vieţii. Şi morţii au fost judecaţi după faptele lor, 
după cele ce erau scrise în cărţile acelea“ (Apocalipsa 20, 11.12). 

De îndată ce cărţile cu rapoarte sunt deschise, şi ochiul lui Isus 
priveşte asupra nelegiuiţilor, ei devin conştienţi de fiecare păcat pe 
care l-au săvârşit vreodată. Ei văd exact locul unde picioarele lor 
s-au depărtat de pe cărarea curăţiei şi a sfinţeniei şi cât de departe 
i-a dus mândria şi răzvrătirea în călcarea Legii lui Dumnezeu. Is- 
pitele seducătoare pe care le-au încurajat prin îngăduirea păcatului, 
binecuvântările folosite în scop rău, solii lui Dumnezeu dispreţuiţi, 
avertizările lepădate, valurile de milă respinse din cauza inimii îndă- 
rătnice şi nepocăite — toate acestea apar ca şi când sunt scrise cu 
litere de foc. 

Deasupra tronului este descoperită crucea; şi, ca o privelişte 
panoramică, apar scenele ispitirii şi căderii lui Adam împreună cu 
etapele succesive din Planul cel mare de Mântuire. Naşterea umilă 
a Mântuitorului, primii Săi ani de sărăcie şi ascultare; botezul Său 
în Iordan; postul şi ispitirea din pustie; lucrarea Sa publică, des- 

coperirea faţă de oameni a celor mai preţioase binecuvântări ale 
cerului; zilele pline de fapte de iubire şi de milă; nopţile rugăciunii 
şi vegherii în singurătatea munţilor; comploturile geloziei, ale urii şi 
ale răutăţii cu care erau răsplăuite binefacerile Sale; agonia îngrozi- 
toare şi tainică din Ghetsemani, sub povara zdrobitoare a păcatelor 
lumii întregi; trădarea în mâinile gloatei ucigaşe; evenimentele în- 
fricoşătoare din noaptea aceea de groază; Prizonierul care nu Se 
împotrivea, părăsit de ucenicii Săi iubiţi, care fugiseră dezamăgiţi pe 
străzile Ierusalimului; Fiul lui Dumnezeu adus în mijlocul veseliei 
în faţa lui Ana, judecat în palatul marelui preot, în sala de judecată a 
lui Pilat, înaintea lui Irod cel crud şi laş, batjocorit, insultat, torturat 
şi condamnat la moarte — toate acestea sunt prezentate în culori vii. 

Iar acum, în faţa mulţimii tremurânde, sunt arătate scenele finale; 
răbdătorul Suferind mergând pe drum către Calvar; Prinţul cerului 
atârnând pe cruce; preoţii îngâmfaţi, gloata batjocoritoare, care lua 
în râs agonia Lui de moarte; întunericul supranatural; pământul 
împovărat, stâncile despicate, mormintele deschise, marcând clipa 
în care Mântuitorul lumii Şi-a dat viaţa. 

Spectacolul îngrozitor se arată exact aşa cum a fost. Satana, 
îngerii şi supuşii lui nu au nici o putere să se întoarcă de la tabloul 
propriei lucrări. Fiecare îşi reaminteşte partea pe care a înfăptuit-o. 
Irod, care a ucis copiii nevinovaţi din Betleem, ca să-L nimicească 
pe Împăratul lui Israel; Irodiada cea josnică, pe al cărei suflet vinovat 
stă sângele lui loan Botezătorul; Pilat cel slab şi oportunist; soldaţii 
batjocoritori; preoţii şi fruntaşii împreună cu gloata înnebunită, care 
striga: „Sângele Lui să fie peste noi şi peste copiii noştri“ — toţi 
privesc grozăvia vinovăţiei lor. Zadarnic caută să se ascundă de 
maiestatea divină a feţei Sale, care întrece strălucirea soarelui, în 
timp ce mântuiţii îşi depun coroanele la picioarele Mântuitorului, 
exclamând: „EI a murit pentru mine!“ 

În mijlocul mulţimii răscumpărate sunt apostolii lui Hristos, Pa- 
vel cel curajos, Petru cel înflăcărat, loan cel iubitor şi iubit, împreună 
cu fraţii lui inimoşi, şi împreună cu ei marea oaste de martiri; iar în 
afara zidurilor, împreună cu toate lucrurile respingătoare şi josnice, 
sunt aceia care i-au prigonit, întemnițat şi ucis. Acolo este Nero, 
acel monstru al cruzimii şi al viciului, care priveşte acum bucuria şi 
înălţarea acelora pe care odinioară i-a torturat şi în a căror groază 
extremă şi-a găsit o desfătare satanică. Mama lui este acolo pentru 

a vedea rezultatul lucrării ei; să vadă cum trăsătura rea de caracter 
transmisă fiului ei, patimile încurajate şi dezvoltate sub influenţa şi 
prin exemplul ei au rodit crima care a făcut lumea să se cutremure. 

Acolo sunt preoţii şi prelaţii papistaşi, care au pretins a fi amba- 
sadorii lui Hristos, dar care au folosit roata, temniţa şi rugul pentru 
a stăpâni conştiinţele poporului Său. Acolo sunt pontifii cei îngâm- 
faţi, care s-au înălţat mai presus de Dumnezeu şi s-au încumetat 
să schimbe Legea Celui Preaînalt. Acei pretinşi părinţi ai bisericii 
au de dat o socoteală înaintea lui Dumnezeu, de care ar dori să fie 
scutiţi. Prea târziu sunt aduşi să vadă că Cel Atotştiutor este gelos 
pentru Legea Sa şi că nu-l va scuti pe cel vinovat. Ei înţeleg acum că 
Hristos Se face una cu poporul Său care suferă; iar ei simt puterea 
cuvintelor Sale: „Adevărat vă spun că ori de câte ori aţi făcut aceste 
lucruri unuia din aceşti foarte neînsemnaţi frați ai Mei, Mie Mi le-aţi 
făcut“ (Matei 25, 40). 

Întreaga lume nelegiuită este la bara de judecată a lui Dumnezeu, 
sub acuzaţia de înaltă trădare faţă de guvernământul cerului. Ei nu 
au pe nimeni care să le apere cauza; n-au nici o scuză; şi se pronunţă 
asupra lor sentinţa morţii veşnice. 

Acum văd cu toţii că plata păcatului este moartea, şi nu o libertate 
nobilă şi viaţa veşnică, ci sclavie, ruină şi moarte. Cei nelegiuiţi văd 
că s-au pierdut printr-o viaţă de răzvrătire. Când li s-a oferit greutatea 
veşnică de slavă, au batjocorit-o; dar acum, cât de dorită li se pare! 
„Toate acestea“, strigă sufletul pierdut, „le-aş fi putut avea; dar am 
ales să le îndepărtez de la mine. O, ce patimă ciudată! Am schimbat 
pacea, fericirea şi onoarea pentru distrugere, ruşine şi disperare“. 
Toţi văd că excluderea lor din cer este dreaptă. Prin viaţa lor au 
declarat: „Nu vrem ca acest Om (Isus) să domnească peste noi“. 

Ca într-o răpire, cei nelegiuiţi au privit încoronarea Fiului lui 
Dumnezeu. Văd în mâinile Sale tablele Legii divine, statutele pe 
care le-au disprețuit şi le-au călcat. Ei sunt martori ai izbucnirii de 
uimire, de răpire şi de adorare a celor mântuiţi; şi ca unda unei me- 
lodii se revarsă peste mulțimile din afara Cetăţii exclamaţia tuturor, 
într-un glas: „Mari şi minunate sunt lucrările Tale, Doamne, Dumne- 
zeule, Atotputernice! Drepte şi adevărate sunt căile Tale, Împărate 
al Neamurilor!“ (Apocalipsa 15, 3); şi, căzând cu faţa la pământ, ei 
se închină Prințului vieţii. 

Satana pare paralizat când priveşte slava şi maiestatea lui Hristos. 
EI, care odată fusese un heruvim ocrotitor, îşi aminteşte de unde 
a căzut. Un serafim strălucitor, „fiu al zorilor“; cât de schimbat, 
cât de decăzut! Din sfatul în care odinioară era onorat, acum este 
exclus pentru totdeauna. El vede pe altul stând acum lângă Tatăl, 
acoperindu-l slava. A văzut coroana pusă pe capul lui Hristos de 
un înger cu o statură înaltă şi cu o prezenţă maiestuoasă şi ştie că 
poziţia înălţată a acestui înger ar fi putut fi a lui. 

Îşi aduce aminte de căminul nevinovăţiei şi curăţiei lui, de pacea 
şi de mulţumirea lui, până şi-a îngăduit să murmure împotriva lui 
Dumnezeu şi să Îl invidieze pe Hristos. Acuzaţiile lui, răscoala lui, 
amăgirile lui pentru a câştiga simpatia şi sprijinul îngerilor, stăruința 
lui încăpăţânată în a nu face nici un efort de întoarcere atunci când 
Dumnezeu i-a oferit iertarea — toate acestea îi vin cu putere în 
minte. Îşi revede lucrarea printre oameni, cu urmările ei — vrăjmăşia 
omului faţă de semenul lui, distrugerea teribilă a vieţii, ridicarea şi 
căderea împărăţiilor, răsturnarea tronurilor, succesiunea îndelungată 
a agitaţiilor, a conflictelor şi a răscoalelor. Îşi aminteşte de toate 
eforturile lui permanente de a se împotrivi lucrării lui Hristos şi 
de a-l afunda pe om din ce în ce mai adânc. Vede că uneltirile lui 
demonice nu i-au putut distruge pe aceia care şi-au pus încrederea 
în Isus. Când Satana îşi priveşte împărăţia, rodul trudei lui, vede 
numai decădere şi ruină. A condus mulțimile să creadă că Cetatea 
lui Dumnezeu ar putea fi o pradă uşoară; dar ştie că aceasta este o 
minciună. Mereu şi mereu în desfăşurarea marii lupte a fost învins şi 
obligat să se predea. Cunoaşte prea bine puterea şi maiestatea Celui 
veşnic. 

Scopul marelui răsculat a fost totdeauna să se îndreptățească şi 
să dovedească faptul că guvernarea divină este răspunzătoare de 
răzvrătirea lui. În scopul acesta a folosit toată puterea minţii lui. 
A lucrat în mod premeditat şi sistematic şi cu un succes uimitor, 
conducând mulţimi uriaşe să primească versiunea lui cu privire la 
marea luptă care a durat atâta vreme. Timp de mii de ani, acest şef 
al conspirației a aşezat minciuna în locul adevărului. Dar acum a 
venit timpul când rebeliunea trebuie să fie înfrântă până la urmă, 
iar istoria şi caracterul lui Satana să fie demascate. În ultimul său 
efort uriaş de a-L detrona pe Hristos, de a distruge pe poporul Său şi 
de a pune stăpânire pe Cetatea lui Dumnezeu, arhiamăgitorul a fost 

demascat definitiv. Aceia care s-au unit cu el văd înfrângerea totală 
a cauzei lui. Urmaşii lui Hristos şi îngerii credincioşi văd întinderea 
vastă a intrigilor lui împotriva guvernării lui Dumnezeu. El devine 
obiectul repulsiei generale. 

Satana vede că răscoala l-a făcut nedemn pentru cer. El şi-a 
dirijat puterile pentru a lupta împotriva lui Dumnezeu; curăţia, pacea 
şi armonia cerului ar fi pentru el o tortură supremă. Acuzaţiile lui 
împotriva milei şi dreptăţii lui Dumnezeu sunt acum aduse la tăcere. 
Jignirea pe care a încercat să o arunce asupra lui lehova cade cu 
totul asupra lui. lar acum Satana se pleacă şi mărturiseşte justeţea 
sentinţei date lui. 

„Cine nu se va teme, Doamne, şi cine nu va slăvi Numele Tău? 
Căci numai Tu eşti sfânt, şi toate neamurile vor veni şi se vor în- 
china înaintea Ta, pentru că judecăţile Tale au fost arătate!“ (Ver 4). 
Toate întrebările cu privire la adevăr şi rătăcire în lupta cea lungă au 
fost acum explicate. Urmările răscoalei, roadele punerii deoparte a 
statutelor divine s-au descoperit vederii tuturor inteligenţelor create. 
Efectele conducerii lui Satana în contrast cu guvernarea lui Dum- 
nezeu au fost prezentate universului întreg. Chiar lucrările lui l-au 
condamnat. Înţelepciunea lui Dumnezeu, dreptatea şi bunătatea Lui 
sunt deplin îndreptăţite. S-a văzut că toate procedeele Sale în marea 
luptă au fost dirijate ţinând seama de binele veşnic al poporului Său 
şi binele tuturor lumilor pe care EI le-a creat. „Toate lucrările Tale Te 
vor lăuda, Doamne! Şi credincioşii Tăi Te vor binecuvânta“ (Psalmii 
145, 10). Istoria păcatului va sta în toată veşnicia ca martoră că de 
existenţa Legii lui Dumnezeu este legată fericirea tuturor fiinţelor 
create de El. Ţinând seama de toate faptele din lupta cea mare, uni- 
versul întreg, atât cei credincioşi, cât şi cei răsculați, declară într-un 
glas: „Drepte şi adevărate sunt căile Tale, Împărate al neamurilor“. 

Înaintea universului s-a prezentat lămurit jertfa cea mare făcută 
de Tatăl şi de Fiul în favoarea omului. A venit ceasul când Hristos Îşi 
ocupă poziţia de drept şi este preamărit mai presus de domnii şi de 
puteri şi de orice nume ce se poate da. Pentru bucuria care-l era pusă 
înainte — ca să aducă multe suflete la slavă — a suferit El crucea şi 
a disprețuit ruşinea. Şi pe cât de neînțeles de mari au fost durerea şi 
ruşinea, cu mult mai mari sunt bucuria şi slava. El priveşte asupra 
celor răscumpăraţi, înnoiţi după chipul Său, toate inimile purtând 
pecetea desăvârşită a divinului, toate feţele reflectând asemănarea 

cu Împăratul lor. El vede în ei rezultatul muncii sufletului Său şi 
este mulţumit. Apoi, cu un glas care mişcă mulțimile celor drepţi şi 
ale celor nelegiuiţi, El declară: „Iată răsplata pentru sângele Meu. 
Pentru aceştia am suferit, pentru ei am murit, ca să locuiască înaintea 
Mea în veacurile veşnice“. Iar din gura celor îmbrăcaţi în haine albe 
din jurul tronului se înalță cântecul de laudă: „Vrednic este Mielul, 
care a fost junghiat, să primească puterea, bogăţia, înţelepciunea, 
tăria, cinstea, slava şi lauda!“ (Apocalipsa 5, 12). 

Cu toate că Satana a fost constrâns să recunoască dreptatea lui 
Dumnezeu şi să se plece înaintea supremaţiei lui Hristos, caracterul 
lui rămâne neschimbat. Spiritul de răzvrătire izbucneşte iarăşi ca un 
torent puternic. Plin de furie, se hotărăşte să nu abandoneze lupta 
cea mare. A venit timpul pentru o luptă disperată, finală, împotriva 
Împăratului cerului. Se aruncă în mijlocul supuşilor lui şi încearcă 
să-i inspire cu propria furie, ridicându-i pe loc la luptă. Dar dintre 
toate milioanele pe care le-a amăgit la răscoală nu este nici unul care 
să-i recunoască supremaţia. Puterea lui este sfârşită. Cei nelegiuiţi 
sunt plini de aceeaşi ură faţă de Dumnezeu pe care o inspiră Satana; 
dar ei văd că situaţia lor este deznădăjduită, că nu pot birui în lupta 
împotriva lui lehova. Mânia lor se aprinde împotriva lui Satana şi a 
acelora care au fost agenţii lui în amăgire şi, cu o furie demonică, se 
întorc împotriva lor. 

Domnul zicea: „Pentru că îţi dai ifose ca şi când ai fi Dumnezeu, 
iată că voi aduce împotriva ta nişte străini, pe cele mai asupritoare 
dintre popoare, care vor scoate sabia împotriva înţelepciunii tale 
strălucitoare, şi-ţi vor pângări frumuseţea. Te vor arunca în groapă“. 
„Te nimicesc, heruvim ocrotitor, din mijlocul pietrelor scânteietoare. 
De aceea, te arunc la pământ, te dau privelişte împăraţilor şi te prefac 
în cenuşă pe pământ, înaintea tuturor celor ce te privesc; eşti nimicit, 
şi nu vei mai fi niciodată!“ (Ezechiel 28, 6-8.16-19). 

„Căci orice încălţăminte purtată în învălmăşeala luptei, şi orice 
haină de război tăvălită în sânge, vor fi aruncate în flăcări, ca să 
fie arse în foc.“ „Căci Domnul este mâniat pe toate neamurile şi 
plin de urgie pe toată oştirea lor; el le nimiceşte cu desăvârşire, le 
măcelăreşte de tot.“ „Peste cei răi plouă cărbuni, foc şi pucioasă: 
un vânt dogoritor, iată paharul de care au ei parte“ (Isaia 9, 5; 34, 
2; Psalmii 11, 6). Flăcări cad de la Dumnezeu din cer. Pământul se 
crapă. Armele ascunse în adâncurile lui sunt scoase în afară. Flăcări 

nimicitoare izbucnesc din fiecare prăpastie deschisă. Chiar şi stâncile 
ard. A venit ziua care va arde ca un cuptor. Elementele se topesc 
de dogoarea mistuitoare, chiar şi pământul cu tot ce este pe el arde 
(Maleahi 4, 1-2; 2 Petru 3, 10). Suprafaţa pământului pare o masă 
topită — un lac de foc uriaş, clocotind. 

Este vremea judecății şi a pierzării oamenilor nelegiuiţi — „0 
zi de răzbunare a Domnului, un an de răsplătire şi răzbunare pentru 
Sion“ (Isaia 34, 8). 

Cel nelegiuit îşi primeşte răsplata pe pământ (Proverbe 11, 31). 
„Căci iată, vine ziua, care va arde ca un cuptor! Toți cei trufaşi şi 
toți cei răi vor fi ca miriştea; ziua care vine îi va arde, zice Domnul 
oştirilor“ (Maleahi 4, 1). Unu sunt distruşi într-o clipă, în timp ce 
alții suferă multe zile. Toţi sunt pedepsiţi „după faptele lor“. Păcatele 
celor drepţi fiind puse asupra lui Satana, el trebuie să sufere nu numai 
pentru răscoala proprie, ci pentru toate păcatele la care i-a provocat 
pe sfinţi să le săvârşească. Pedeapsa lui este cu mult mai mare decât 
a acelora pe care i-a amăgit. După ce toţi aceia care au căzut prin 
amăgirile lui au pierit, el încă mai trăieşte şi mai suferă. În flăcările 
nimicitoare, cei nelegiuiţi sunt nimiciţi, şi rădăcină, şi ramură — 
Satana fiind rădăcina, iar urmaşii lui, ramurile. Pedeapsa deplină a 
Legii a fost adusă; cererea dreptăţii a fost satisfăcută; iar cerul şi 
pământul, privind, declară neprihănirea lui Iehova. 

Lucrarea de nimicire a lui Satana s-a sfârşit pentru totdeauna. 
Timp de şase mii de ani şi-a făcut voia, umplând pământul de vai 
şi producând durere în tot universul. Toată creaţiunea a gemut şi 
s-a chinuit în durere. Acum, făpturile lui Dumnezeu sunt pentru 
totdeauna eliberate de prezenţa şi de ispitirile lui. „Tot pământul 
se bucură acum de odihnă şi pace; izbucnesc oamenii cei drepţi 
în cântece de veselie“ (Isaia 14, 7). Şi un strigăt de laudă şi de 
biruinţă se înalţă din tot universul credincios: „Şi am auzit ca un 
glas de gloată multă, ca vuietul unor ape multe, ca bubuitul unor 
tunete puternice, care zice: «Aleluia! Domnul, Dumnezeul nostru 
Cel Atotputernic a început să împărăţească»“ (Apocalipsa 19, 6). 

În timp ce pământul este învăluit în focul distrugerii, cei drepţi 
locuiesc în siguranţă în Sfânta Cetate. A doua moarte nu are nici o 
putere asupra acelora care au avut parte de prima înviere. În timp ce 
Dumnezeu este pentru cei nelegiuiţi un foc mistuitor, pentru poporul 
Său este un soare şi un scut (Apocalipsa 20, 6; Psalmii 84, 11). 

„Apoi am văzut un cer nou şi un pământ nou: pentru că cerul 
dintâi şi pământul dintâi pieriseră“ (Apocalipsa 21, 1). Focul care îi 
consumă pe cei nelegiuiţi curăţă pământul. Orice urmă de blestem 
este îndepărtată. Nici un iad arzând veşnic nu va păstra înaintea celor 
răscumpăraţi consecinţele grozave ale păcatului. 

Numai o singură amintire rămâne: Mântuitorul nostru va purta 
pentru veşnicie semnele răstignirii. Pe fruntea Sa rănită, pe coasta 
Sa, pe mâinile şi picioarele Sale, se vor păstra pe veci urmele lucrării 
pline de cruzime pe care a făcut-o păcatul. Privindu-L pe Hristos 
în slava Sa, profetul spune: „Din mâna Lui pornesc raze, şi acolo 
este ascunsă tăria Lui“ (Habacuc 3, 4). Coasta împunsă, din care a 
curs şuvoiul purpuriu, l-a împăcat pe om cu Dumnezeu — acolo este 
slava Mântuitorului, acolo „este ascunsă tăria Lui“. Puternic ca să 
mântuiască, prin jertfa răscumpărării, El a fost puternic să execute 
dreptatea asupra acelora care au disprețuit mila lui Dumnezeu. lar 
semnele umilinţei Sale formează cinstea Sa cea mai înaltă; prin 
veacurile veşnice, rănile de la Calvar vor provoca lauda Sa şi vor 
face cunoscută puterea Sa. 

„Iar la tine, turn al turmei, deal al fiicei Sionului, la tine va veni, 
şi la tine va ajunge vechea stăpânire, împărăţia fiicei Ierusalimului!“ 
(Mica 4, 8). A venit vremea către care au privit cu ardoare oamenii 
sfinţi de la data de când sabia învăpăiată a oprit prima pereche din 
Eden, timpul pentru „răscumpărarea celor câştigaţi de Dumnezeu“ 
(Efeseni 1, 14). Pământul, care a fost dat omului de la început să fie 
împărăţia sa şi care a fost trădat în mâinile lui Satana şi ţinut multă 
vreme de acest duşman puternic, a fost adus înapoi prin marele Plan 
de Mântuire. Tot ce a fost pierdut prin păcat a fost recâştigat. „Căci 
aşa vorbeşte Domnul, care a întocmit pământul, l-a făcut şi l-a întărit, 
l-a făcut nu ca să fie pustiu, ci l-a întocmit ca să fie locuit“ (Isaia 
45, 18). Scopul de la început al lui Dumnezeu în crearea pământului 
este împlinit când este făcut locuinţă veşnică pentru cei mântuiţi. 
„Cei neprihăniţi vor stăpâni ţara, şi vor locui în ea pe vecie“ (Psalmii 
37; 29); 

Teama de a nu face moştenirea viitoare să pară prea materială 
i-a făcut pe mulți să spiritualizeze chiar acele adevăruri care ne 
conduc să o privim ca fiind căminul nostru. Isus i-a asigurat pe 
ucenicii Săi că S-a dus să le pregătească locaşuri în casa Tatălui. 
Aceia care primesc învățăturile Cuvântului lui Dumnezeu nu vor 

fi în totală necunoştinţă cu privire la căminul ceresc. Şi, cu toate 
acestea, „lucruri pe care ochiul nu le-a văzut, urechea nu le-a auzit, 
şi la inima omului nu s-au suit, aşa sunt lucrurile pe care le-a pregătit 
Dumnezeu pentru cei ce-L iubesc“ (1 Corinteni 2, 9). Limbajul 
omenesc nu este în stare să descrie răsplata celor neprihăniţi. Va fi 
cunoscută numai de aceia care o vor vedea. Nici o minte mărginită 
nu poate cuprinde slava Paradisului lui Dumnezeu. 

În Biblie, moştenirea celor mântuiţi este numită „o patrie“ (Evrei 
11, 14-16). Acolo, păstorul ceresc Îşi conduce turma la izvoare de apă 
vie. Pomul vieţii îşi dă roadele în fiecare lună, iar frunzele pomului 
sunt pentru vindecarea neamurilor. Acolo sunt izvoare care curg 
continuu, limpezi precum cristalul, şi, pe malul lor, pomi unduind îşi 
aruncă umbrele pe cărările pregătite pentru răscumpăraţii Domnului. 
Acolo câmpiile întinse se continuă cu coline pline de frumuseţe, 
iar munţii lui Dumnezeu îşi înalţă crestele înalte. Pe acele câmpii 
paşnice, lângă izvoarele pline de viaţă, poporul lui Dumnezeu, multă 
vreme peregrin şi rătăcitor, va găsi un cămin. 

„Poporul Meu va locui în locuinţa păcii, în case fără grijă şi în 
adăposturi liniştite.“ „Nu se va mai auzi vorbindu-se de silnicie în 
țara ta, nici de pustiire şi prăpăd în ţinutul tău, ci vei numi zidurile 
tale «Mântuire» şi porţile tale «Laudă». Vor zidi case şi le vor locui; 
vor sădi vii şi le vor mânca rodul. Nu vor zidi case, ca altul să 
locuiască în ele, nu vor sădi vii, pentru ca altul să le mănânce rodul, 
şi aleşii Mei se vor bucura de lucrul mâinilor lor“ (Isaia 32, 18; 00, 
18; 65, 21-22). 

„Pustia şi ţara fără apă se vor bucura; pustietatea se va veseli, şi 
va înflori ca trandafirul.“ „În locul spinului se va înălța chiparosul, 
în locul mărăcinilor va creşte mirtul.“ 

„Atunci lupul va locui împreună cu mielul, şi pardosul se va 
culca împreună cu iedul; şi le va mâna un copilaş. Nu se va face nici 
un rău şi nici o pagubă pe tot muntele Meu cel sfânt“, zice Domnul 
(Isaia 35, 1; 55, 13; 11, 6.9). 

Durerea nu poate să existe în atmosfera cerului. Nu vor mai fi 
lacrimi, nici convoaie funebre, nici urme de plâns. „Şi moartea nu 
va mai fi. Nu va mai fi nici tânguire, nici țipăt, nici durere, pentru că 
lucrurile dintâi au trecut.“ „Nici un locuitor nu zice: «Sunt bolnav!» 
Poporul Ierusalimului capătă iertarea fărădelegilor lui“ (Apocalipsa 
21, 4; Isaia 33, 24). 

Acolo este Noul Ierusalim, metropola slăvită a noului pământ, 
„O cunună strălucitoare în mâna Domnului, o legătură împărătească 
în mâna Dumnezeului tău“. „Lumina ei era ca o piatră prea scumpă, 
ca o piatră de iaspis, străvezie ca cristalul. Neamurile vor umbla în 
lumina ei şi împărații pământului îşi vor aduce slava şi cinstea lor în 
ea.“ Domnul zice: „Eu Însumi Mă voi veseli asupra Ierusalimului 
şi Mă voi bucura de poporul Meu“. „Iată cortul lui Dumnezeu cu 
oamenii! El va locui cu ei, şi ei vor fi poporul Lui, şi Dumnezeu 
Însuşi va fi cu ei. El va fi Dumnezeul lor“ (Isaia 62, 3; Apocalipsa 
21, 11.24; Isaia 65, 19; Apocalipsa 21, 3). 

În cetatea lui Dumnezeu „nu va fi noapte“. Nimeni nu va avea 
nevoie şi nu va dori odihnă. Acolo nu va fi oboseală în a face voia 
lui Dumnezeu şi în a da laudă Numelui Său. Vom simţi mereu 
prospeţimea dimineţii şi mereu vom fi departe de încheierea ei. „Nu 
vor mai avea trebuinţă nici de lampă, nici de lumina soarelui, pentru 
că Domnul Dumnezeu îi va lumina“ (Apocalipsa 22, 5). Lumina 
soarelui va fi înlocuită cu o lumină care nu este supărătoare, cu toate 
că întrece strălucirea de la amiază. Slava lui Dumnezeu şi a Mielului 
inundă Cetatea Sfântă cu o lumină care nu slăbeşte. Cei răscumpăraţi 
umblă în slava fără soare a unei zile permanente. 

„În cetate n-am văzut nici un Templu; pentru că Domnul Dum- 
nezeu, cel Atotputernic, ca şi Mielul, sunt Templul ei“ (Apocalipsa 
21, 22). Poporul lui Dumnezeu are privilegiul să păstreze o legătură 
deschisă cu Tatăl şi cu Fiul. „Acum vedem ca într-o oglindă întune- 
cată“ (1 Corinteni 13, 12). Privim chipul lui Dumnezeu reflectat ca 
într-o oglindă, în lucrările naturii şi în procedeele Sale cu oamenii, 
dar atunci ÎI vom vedea faţă în faţă, fără vălul înceţoşat între noi. 
Vom sta în prezenţa Lui şi vom privi slava feţei Sale. 

Acolo, cei mântuiţi vor cunoaşte aşa cum sunt cunoscuţi. Dra- 
gostea şi simpatia pe care Însuşi Dumnezeu le-a sădit în suflet îşi 
vor găsi acolo exercitarea cea mai curată şi cea mai plăcută. Comu- 
niunea curată cu fiinţele sfinte, viaţa socială armonioasă cu îngerii 
binecuvântaţi şi cu cei credincioşi din toate veacurile, care şi-au 
spălat hainele şi le-au albit în sângele Mielului, legăturile sfinte care 
unesc întreaga familie din cer şi de pe pământ (Efeseni 3, 15) — 
acestea ajută la fericirea celor răscumpăraţi. 

Acolo, minţi nemuritoare vor contempla, cu o bucurie care nu 
va slăbi niciodată, minunile puterii creatoare, tainele iubirii răscum- 

părătoare. Acolo, nu va mai fi nici un vrăjmaş crud şi amăgitor, care 
să ispitească la uitare de Dumnezeu. Orice facultate va fi dezvoltată, 
orice capacitate va fi mărită. Acumularea de cunoştinţe nu va mai 
obosi mintea şi nu va mai secătui puterile. Acolo, cele mai mari 
planuri vor fi realizate, cele mai înalte aspirații vor fi atinse, cele 
mai înalte ambiţii vor fi îndeplinite; şi încă vor mai fi noi culmi de 
urcat, noi minuni de admirat, noi adevăruri de înţeles, ţinte noi care 
să solicite puterile minţii, ale sufletului şi ale corpului. 

Toate comorile universului vor fi deschise spre studiu mântuiţilor 
lui Dumnezeu. Neîncătuşaţi de moarte, ei îşi iau zborul neobosit 
către lumile îndepărtate — lumi care au fost mişcate de durere la 
vederea necazului oamenilor şi au tresăltat în cântări de bucurie 
la vestea despre un suflet salvat. Cu o bucurie de nedescris, copiii 
pământului ajung părtaşi la bucuria şi înţelepciunea fiinţelor ne- 
căzute. Ei se împărtăşesc din comorile de cunoştinţă şi înţelegere 
câştigate prin veacuri şi veacuri din contemplarea lucrărilor mâinilor 
lui Dumnezeu. Cu o viziune neumbrită, ei privesc slava creaţiunii 
— sori, stele şi sisteme, toate în ordinea rânduită lor înconjurând 
tronul Dumnezeirii. Numele Creatorului este scris pe toate lucrurile, 
de la cea din urmă şi până la cea mai mare, şi în toate se manifestă 
bogăţiile puterii Sale. 

ŞI anii veşniciei, în desfăşurarea lor, vor aduce descoperiri mai 
bogate şi mai slăvite despre Dumnezeu şi despre Hristos. Pe măsură 
ce creşte cunoştinţa, cresc şi dragostea, respectul şi fericirea. Cu cât 
oamenii Îl vor cunoaşte pe Dumnezeu mai mult, cu atât mai mare 
va fi admiraţia lor faţă de caracterul Său. Când Isus deschide în faţa 
lor bogățiile mântuirii şi realizările uimitoare în lupta cea mare cu 
Satana, inimile celor mântuiţi sunt cuprinse de o devoțiune şi mai 
arzătoare şi, cu o bucurie şi mai entuziastă, îşi ating harpele de aur 
şi atunci de zece mii de ori zece mii şi mii de mii de glasuri se unesc 
pentru a înălța coruri puternice de laudă. 

„ŞI pe toate făpturile care sunt în cer, pe pământ, sub pământ, pe 
mare şi tot ce se află în aceste locuri, le-am auzit zicând: «A Celui 
ce şede pe scaunul de domnie, şi a Mielului să fie lauda, cinstea, 
slava şi stăpânirea în vecii vecilor!»“ (Apocalipsa 5, 13) 

Marea luptă s-a sfârşit. Păcatul şi păcătoşii nu mai există. Uni- 
versul întreg este curat. O singură vibraţie de armonie şi de bucurie 
străbate prin creaţiunea imensă. De la Acela care a creat toate se 

revarsă viaţa, lumina şi fericirea prin domeniile spaţiului fără sfârşit. 
De la atomul minuscul şi până la lumile cele mari, toate lucrurile, în- 
sufleţite şi neînsufleţite, în frumuseţea lor neumbrită şi într-o bucurie 
desăvârşită, declară că Dumnezeu este iubire. 


Apendice 


Note suplimentare 


Pagina 51 — . Titlurile — Într-un pasaj care este inclus în 
legea canonică Romano-Catolică, sau Corpus Juris Canonici, Papa 
Inocenţiu III declară că pontiful roman este „vicerege pe pământ, nu 
doar al unui simplu om, ci chiar al lui Dumnezeu“; şi, într-o notă 
marginală, lucrul acesta este explicat, deoarece el este viceregele 
lui Hristos, care este „Dumnezeu adevărat şi om adevărat“ (vezi 
Decretales Domini Gregorii Papae IX — Decretaluile Domnului 
Papa Grigore IX), cartea 1, De translatione Episcoporum (cu privire 
la mutarea episcopiilor), titlul 7, cap. 3; Corpus Juris Canonici (ed. 
a doua Leipzig 1881) col. 99; (Paris 1612), tom. 2 Decretalu, col. 
205. Documentele care au constituit Decretaliile au fost adunate 
de Gratian, care preda la Universitatea din Bologna în jurul anului 
1140. Lucrarea lui a fost editată şi reeditată de Papa Grigore IX 
într-o ediţie apărută în anul 1234. Alte documente au apărut în 
anii următori din timp în timp, incluzând Extravagantes, adăugată 
spre încheierea sec. XV. Toate acestea împreună cu Decretum al lui 
Gratian au fost publicate sub titlul de Corpus Juris Canonici în 1582. 
Papa Pius X a autorizat codificarea în legile canonice în anul 1904, 
iar codul care a rezultat a intrat în vigoare în anul 1918. 

Pentru titlul de „Domnul Dumnezeu Papa“, vezi nota explicativă 
cu privire la Extravagantes ale Papei loan XXII, titlul 14, cap. 4, 
Declaramus. Într-o ediţie Antwerp a lucrării Extravagantes, datată 
1584, cuvintele „Dominum Deum nostrum Papam“ — „Domnul 
Dumnezeul nostru Papa“ — se întâlnesc în col. 153. În ediţia din 
Paris, cu data de 1612, ele se întâlnesc în col. 140. În câteva ediţii 
publicate după anul 1612, cuvântul Deum (Dumnezeu) a fost omis. 

Pagina 46, 53. — Infailibilitate — Cu privire la doctrina in- 
1870-1871, vezi Philip Schaff. The Creeds of Christendom, vol. 2, 
Dogmatic Decrees of the Vatican Council, pp. 234-271, unde sunt 

date atât textul latin, cât şi cel englez. Pentru discuţie, vezi concepţia 
romano-catolică, The Catholic Encyclopedia, vol. 7, art. „Infallibi- 
lity“ de Patrick J. Toner, p. 790; James Cardinal Gibbons, the Faith 
of Our Fathers (Baltimore: John Murphy Company, a 110 ed. din 
1917), cap. 7,11. Pentru opoziţia romano-catolică faţă de doctrina 
udonim ,Janus“) The Pope and the Council (New York: Charles 
Scribner»s Sons 1869); şi W.J. Sparrow Simpson, Roman-Catholic 
Opposition to Papal Infallibility (London: John Murray, 1909). Pen- 
tru concepţia necatolică, vezi George Salmon, Infallibility of the 
Church (London: John Murray, ed. rev. 1914). 

Pagina 48. Închinarea la icoane — „Închinarea la icoane ... 
a fost una din acele corupţii ale creştinătăţii care şi-au făcut loc 
în biserică pe ascuns şi aproape pe neobservate. Această corupție 
nu s-a dezvoltat dintr-o dată ca alte erezii, căci în cazul acela ar 
fi întâmpinat o mustrare şi o interdicţie hotărâtă; ci începutul s-a 
făcut încetul cu încetul sub o aparenţă plăcută, aşa de progresiv s-a 
introdus o practică după alta în legătură cu ea, încât biserica s-a 
afundat în practicarea idolatriei, nu numai fără nici o împotrivire 
eficientă, dar aproape fără nici un protest hotărât; şi când în cele din 
urmă s-a făcut încercarea de a o dezrădăcina, s-a constatat că răul 
era prea adânc înfipt pentru a accepta îndepărtarea... Trebuie mers 
pe urmele ei până la tendinţa idolatră a inimii omeneşti şi până la 
înclinarea lui de a sluji creaturii în locul Creatorului.... 

Chipurile şi picturile cu fost introduse la început în biserici 
nu pentru a li se aduce închinare, ci mai degrabă în locul cărților, 
pentru a da învăţătură acelora care nu puteau să citească sau pentru 
a produce evlavie în mintea altora. Cât de mult a răspuns scopului 
acestuia este discutabil; dar, chiar fiind de acord că aceasta a fost 
intenţia pentru o vreme, în scurt timp a încetat să mai fie aşa şi 
s-a constatat că tablourile şi chipurile aduse în biserică, în loc să 
lumineze, au întunecat mai degrabă minţile celor neştiutori — au 
înjosit mai degrabă decât au înălţat evlavia închinătorului. Astfel că, 
deşi au urmărit să îndrepte minţile oamenilor către Dumnezeu, ele 
au sfârşit prin a le întoarce de la EI, la închinarea faţă de lucrurile 
create.“ — J. Mendham, The Seventh General Council, the Second 
of Nicaea, Introduction, p. M-VI. 

Pentru un raport al lucrărilor şi hotărârilor celui de al doilea con- 
ciliu de la Nicea, anul 787, întrunit pentru a pune temelia închinării 
la icoane, vezi Baronius, Ecclesiastical Annals, vol. 9, p. 391-407 
(Antwerp, 1612); J. Mendham, The Seventh General Council, the 
Second of Nicaea; Ed. Stilingfleet, Defense of the Discourse Concer- 
ning the Idolatry Practiced in the Church of Rome (London, 1686); 
A Select Library of Nicene and Post-Nicene Fathers, seria a Il-a, vol. 
14, p. 521-587 (New York 1900); Charles J. Hefele, A History of the 
Councils of the Church, from the Original Documents, b. 18, cap. 1, 
sec. 332, 333; cap. 2, sec. 345-352 (T. and T.Clark ed. 1896), vol. 5, 
pp. 260-304; pp. 342-372. 

Pagina49. Legea duminicală a lui Constantin — Legea dată 
de împăratul Constantin la 7 March 321, cu privire la ziua de odihnă, 
abținerea de la muncă, spune astfel: „Toţi judecătorii, orăşenii şi 
muncitorii trebuie să se odihnească în venerabila zi a soarelui. Locu- 
itorii satelor însă pot să se ocupe liber de cultivarea câmpului, pentru 
că deseori se întâmplă că nici o altă zi nu este mai potrivită pentru 
semănarea grâului în brazde sau pentru plantarea viilor în şanţuri. 
În felul acesta, câştigul dat de providenţa cerească nu trebuie să se 
piardă din cauza aceasta“. Joseph Cullen Ayer, A.Source Book for 
Ancient Church History (New York: Charles Scribner»s Sons 1913), 
div. 2, per. 1, cap. 1, sec. 59, pp. 284-285. 

Originalul latin se găseşte în Codex Justiniani (codul lui Justi- 
nian), cart. 3, titl. 12, legea 3. Legea este redată în latină şi în trad. 
engleză în Philip Schaff»s History of the Christian Church, vol. 3, 
perioada 3, cap. 7, sec. 75, p. 380, nota de subsol nr. 1; şi în James 
A. Hessey»s Bampton Lectures, Sunday, lecture 3, par. 1, ed. 3, ed. 
Murray»s printing din 1866, p. 58. Vezi discuţia în Schaff, la care 
ne-am referit mai sus; în Albert Newman, A.Manual of Church His- 
tory (Philadelphia: The American Baptist Publication Society, ed. 
1933.), ed. rev. vol. 1, pp. 305-307; şi în Le Roy E.Froom, The Pro- 
phetic Faith of Our Fathers Washington, D.C. (Review and Herald 
Publishing Assn, 1950),vol. 1, pp. 376-381. 

Pagina50. Datele profetice — Un principiu important în 
interpretarea profetică legată de timpul profetic este principiul zi-an, 
şi în cadrul acestui principiu, o zi profetică este un an calendaristic de 
timp istoric. Înainte ca israeliţii să intre în ţara Canaanului, au trimis 
douăsprezece iscoade ca să cerceteze ţara. Iscoadele au cutreierat 

patruzeci de zile şi, la întoarcerea lor, evreii, îspărmântaţi de raportul 
lor, au refuzat să se ridice, să meargă şi să ocupe Țara Făgăduinţei. 
Urmarea a fost că Domnul a rostit asupra lor o sentinţă: „După cum 
în patruzeci de zile aţi iscodit ţara, tot aşa patruzeci de ani veţi purta 
pedeapsa fărădelegii voastre; adică un an de fiecare zi: şi veţi şti 
atunci ce însemnează să-Mi retrag Eu mâna de la voi“ (Numeri 14, 
34). O metodă similară pentru calcularea timpului viitor este arătată 
prin profetul Ezechiel. Patruzeci de ani de pedeapsă pentru fărădelegi 
aştepta regatul lui Iuda. Domnul spusese prin profet: „După ce vei 
isprăvi aceste zile, culcă-te a doua oară pe coasta dreaptă, şi poartă 
nelegiuirea casei lui Iuda patruzeci de zile; îţi pun câte o zi pentru 
fiecare an“ (Ezechiel 4, 6). Acest principiu zi-an are o aplicabilitate 
însemnată în interpretarea timpului din profeția celor „două mii trei 
sute de seri şi dimineţi“ (Daniel 8, 14) şi a perioadei de o mie două 
sute şaizeci de zile, arătată în diferite alte locuri sub denumirea de 
„0 vreme, două vremi şi o jumătate de vreme“ (Daniel 7, 25), 42 de 
luni (Apocalipsa 11, 2; 13, 5) şi 1260 de zile (Apocalipsa 11, 3; 12, 
6) „şi trei zile şi jumătate“ (Apocalipsa 11,9). 

Pagina52. — Scrieri plăsmuite — Printre documentele care în 
prezent sunt socotite ca fiind plăsmuite, Donaţia lui Constantin şi 
Decretele Pseudo-Isidoriene sunt de importanţă capitală. „Donaţia 
lui Constantin este denumirea tradiţională dată în vremea evului 
mediu unui document despre care s-a presupus că a fost adresat de 
către Constantin cel Mare Papei Silvestru I, care s-a găsit pentru 
prima oară într-un manuscris parisian (Codex lat. 2777), probabil la 
începutul secolului IX. Din secolul XI a fost folosit ca un argument 
puternic în favoarea pretențiilor papale şi, ca urmare, din secolul XII 
a fost obiectul unei controverse viguroase. În acelaşi timp, dând po- 
sibilitatea de a privi papalitatea ca fiind o intermediară între Imperiul 
Roman original şi cel medieval şi astfel să formeze baza teoretică 
a continuității pentru primirea legii romane în evul mediu, aceasta 
n-a avut o influenţă mică asupra istoriei pământeşti“ — The New 
Schaft — Herzog Encyclopedia of Religious Knowledge, vol. 3 art. 
Donation of Constantin, p. 484-485. 

Teoria istorică dezvoltată în „Donaţie“ este larg discutată în lu- 
crarea cardinalului Mannig»s The Temporal Power of the Vicar of 
Jesus Christ, London, 1862. Argumentele în favoarea „Donaţiei“ au 
fost de tip scolastic, iar posibilitatea falsificării n-a fost menţionată 


Apendice 589 


până la apariţia criticei istorice din secolul XV. Nicholas de Cusa a 
fost printre primii care au ajuns la concluzia că, de fapt, Constantin 
n-a făcut niciodată o astfel de donaţie. Lorenzo Valla în Italia a făcut 
o demonstraţie strălucită a falsităţii ei în anul 1450. Vezi Cristopher 
B. Coleman»s Treatise of Lorenzo Valla on the Donation of Con- 
stantine(New York, 1927). Timp de peste un secol însă, credinţa în 
autenticitatea „Donaţiei“ şi a Falselor Decrete a fost vie. De exem- 
plu, Martin Luther la început a acceptat decretaliile, dar peste puţină 
vreme i-a spus lui Eck: „Mă împotrivesc acestor decretalii“*; iar lui 
Spalatin: „EI (papa) în aceste decretalii denaturează şi răstigneşte pe 
Hristos, adică adevărul“. 

Este bine stabilit că „Donaţia“ este: (1) un fals, (2) lucrarea 
unui om sau a unei perioade, (3) plăsmuitorul a folosit documente 
mai vechi, (4) falsul şi-a avut originea în jurul anilor 752 şi 778. În 
ceea ce îi priveşte pe catolici, ei au părăsit apărarea autenticităţii 
documentului o dată cu Baronius, Ecclesiastical Annals, în 1592. 
A se consulta pentru cel mai bun text, K.Zeumer, in the Festgabe 
fur Rudolf von Gneist (Berlin 1888). Tradus în Treatise al lui Cole- 
man, la care ne-am referit mai sus, şi în Ernest F.Henderson. Select 
Historical Documents of the Middle Ages (New York 1892), p. 319; 
Briefwechsel (Weimar ed.), pp. 141-161. Vezi şi the New Schaff- 
Herzog Encyclopedia of Religions Knowledge (1950), vol. 3, p. 
484; F. Gregorovius, Rome in the Middle Ages, vol. 2, p. 329; şi 
Johann Joseph Ignaz von Dollinger, Fables Respecting the Popes of 
the Middle Ages (London 1871). 

„Scrierile false“ la care se referă textul cuprind şi „Decretaliile 
Pseudo-Isidoriene“, împreună cu alte falsuri. Decretaliuile Pseudo- 
Isidoriene sunt cu precizie scrisori născocite, atribuite primilor Papi 
de la Clement (A.D. 100) până la Grigore cel Mare (A.D. 600), încor- 
porate într-o colecţie a secolului IX, presupunându-se ca fiind făcute 
de „Isidor Mercator“. Numele de „„Decretaliile Pseudo-Isidoriene“ a 
fost în uz de la apariţia criticismului din secolul XV. 

Pseudo-Isidor a luat ca bază a falsurilor lui colecția de canoane 
în vigoare, denumite Hispana Gallica Augustodunensis, reducând în 
felul acesta primejdia de a fi descoperite, din moment ce colecțiile 
de canoane erau alcătuite în general prin adăugarea de material nou 
la cel vechi. În felul acesta, plăsmuirile lui au ieşit mai puţin în evi- 
denţă atunci când au fost introduse în materialul autentic. Falsitatea 

fabricaţiilor Pseudo-Isidoriene este admisă astăzi în mod incontes- 
tabil, fiind dovedită cu dovezi interne, prin cercetarea izvoarelor, a 
metodelor folosite şi prin faptul că acest material n-a fost cunos- 
cut înainte de anul 852. Istoricii sunt de acord că anii 850 sau 851 
constituie data cea mai probabilă pentru încheierea acestei colecţii, 
deoarece documentul este citat pentru prima oară în The Admonitio 
of the capitulary of Quiercy, în 857. 

Autorul acestor falsuri nu este cunoscut. S-ar putea ca să fi 
emanat de la o nouă partidă agresivă a bisericii care s-a format 
în secolul IX la Rheims, Franţa. S-a căzut de acord că episcopul 
Hincmar din Rheims a folosit aceste Decretalii în depoziţiile sale de 
la Rothad of Soissons, şi care a adus Decretaliile la Roma în anul 
864, şi le-a predat Papei Nicolae I. 

Printre aceia care au pus la îndoială autenticitatea lor a fost 
Nicholas de Cusa (1401-1464), Charles Dumoulin (1500-1566) şi 
George Cassender (1513-1564). Dovada irecuzabilă a falsităţii lor a 
fost comunicată de David Biondel, 1628. 

O ediţie mai veche este dată în Migne Patrologia Latina, CXXX. 
Pentru cel mai vechi şi mai bun Manuscris a se vedea P. Hin- 
schius, Decretalis Pseudo-lsidorianiae at capitula Angilramni (Lei- 
pzig, 1863). A se consulta The New Schajf-Herzog Encyclopedia 
of Religious Knowledge (1950), vol. 9, pp. 343-345. A se vedea 
şi H.H.Milman, Latin Christianity (vol. 9), vol. 3; Johann Joseph 
Ignaz von Dâllinger, The Pope and the Council (1869); şi Kenneth 
Scott Latourette, A History of the Expansion of Christianity (1939), 
vol. 3; The Catholic Encyclopedia, vol. 5, art. „False Decretals“, şi 
Fournier, „Etudes sur les Fausses Decretals“, în Revue dHistorique 
Ecclesiastique (Louvain) vol. 7 (1906) şi vol. 8 (1907). 

Pagina56. — Dictatul lui Hildebrand — (Grigore VII) Pentru 
traducerea latină originală a se vedea Baronius, Annales Eclesiastici, 
an. 1076, vol. 17, pp. 405, 406a editurii din Paris 1869; şi Monu- 
menta Germaniae Historica Selecta, vol. 3, p. 17. Pentru traducerea 
engleză, vezi Frederic A. Ogg, Source Book of Medieval History 
(New York: American Book Co. 1907) cap. 16, sec. 45, pp. 262-264; 
şi Oliver J. Thatcher şi Edgar H. Mc.Neal, Source Book for Medieval 
History (New York: Charles Scribner»s Sons, 1905), sec. 3, fişa 65, 
pp. 136-139. 

Pentru discutarea temeiului Dictatului, vezi James Bryce, The 
Holy Roman Empire, rev. ed. cap. 10; şi James W.Thompson şi 
Edgar N. Johnson, An Introduction to Medieval Europa, 300-1500, 
p. 377- 380. 

Pagina55. Purgatoriul — Dr. Joseph Faa Di Bruno defineşte 
purgatoriul astfel: „Purgatoriul este o stare de suferinţă după viaţa 
aceasta, în care sunt reţinute — pentru un timp — acele suflete care, 
despărțindu-se de această viaţă, după ce păcatele lor de moarte au 
fost iertate, iertaţi de vinovăția şi pedeapsa veşnică ce li se cuvenea; 
dar care mai au de suferit şi o pedeapsă temporară pentru păcatele 
lor, ca şi acele suflete care părăsesc lumea, făcân-du-se vinovate de 
păcate ce pot fi iertate“* — Catholic Belief (1884 ed.; imprimatur 
Archbishop of New York), p. 196. 

Vezi şi K.R. Hagenbach Compendium of the History of Doctrines 
(T. and T.Clark ed.), vol. 1, pp. 234-237, 405, 408n>; pp. 135-150, 
308, 309; Charles Elliot, Delineation of Roman Catholicism, b. 2, 
cap. 12; The Catholic Encyclopedia, vol. 12, art. „Purgatoriul“. 

Indulgenţele — Pentru o istorie amănunţită a doctrinei indul- 
genţelor, a se vedea Mandell Creighton, A History of the Papacy 
From the Great Schism to the Sack of Rome (London: Longmans, 
Green and Co. 1911), vol. 5, pp. 56-64, 71; W. H.Kent, „Indulgen- 
ces“, The Catholic Encyclopedia, vol. 7, pp. 783-789; H.C.Lea, A 
History of Auricular Confession and Indulgences in the Latin Church 
(Philadelphia: Lea Brothers and Co., 1896); Thomas M.Lindsay, A 
History of the Reformation (New York Charles Scribner»s Sons 
1917), vol. 1, pp. 216-227; Albert Henry Newman, A Manual of 
Church History (Philadelphia: the American Baptist Publication 
Society, 1953), vol. 2, pp. 53, 54, 62; Leopold Ranke, History of 
the Reformation in Germany (ediţia a 2-a, London, 1845, tradusă de 
Sarah Austin, vol. 1, pp. 331, 335-337, 343-346); Preserved Smith, 
The Age of the Reformation (New York: Henry Holt and Company, 
1920), pp. 23-25, 66. 

Cu privire la operele cu caracter practic ale învăţăturii despre 
indulgenţe în perioada Reformei, vezi o lucrare de Dr. C. Lea, inti- 
tulată Indulgenţele în Spania, publicată în Papers of the American 
Society of Church History, vol. 1, pp. 129-171. Despre valoarea 
acestei informaţii suplimentare Dr. Lea spune în paragraful din in- 
troducere: „„Netulburată de controversa care a izbucnit între Luther, 

Dr.Eck şi Silvester Prierias, Spania a continuat liniştită să urmeze 
căile vechi şi bătătorite şi ne oferă documente oficiale incontestabile, 
care ne ajută să examinăm problema în lumina ei curată a istoriei.“ 

Pagina56. — Liturghia — Pentru învăţătura cu privire la litur- 
ghie, aşa cum s-a stabilit la conciliul din Trent, vezi The Canons and 
Decrees of the Council of Trent in Philip Schaff, Creeds of Christen- 
dom, vol. 2, pp. 126-139, unde sunt date atât textul latin, cât şi cel 
englez. Vezi şi H. G. Schreder, Canons and Decrees of the Council 
of Trent (St. Louis, Missouri: B.Herder, 1941). 

Pentru discuţiile despre liturghie, vezi The Catholic Encyclope- 
dia vol. 5, art. „Eucharist“, de Joseph Pohle, pl.572; Nikolaus Gihr, 
Holy Sacrifice of the Mass, Dogmatically, Liturgically, Ascetica- 
lly, Explained, a 12-a ediţie (St. Louis, Missouri; B. Herder, 1937); 
Josef Andreas Jungmann The Mass of the Roman Rite, Its Origins 
and Development, tradusă din 1. Germană de Francis A. Brunner 
(New York: Benziger Bros, 1951). Pentru concepţia noncatolică, 
vezi John Calvin, Institutes of the Christian Religion, b.4, cap.17, 
18; şi Edward Bouverie Pusey, The Doctrine of the Real Presence 
(Oxford, England: John H. Parker, 1855). 

Pagina62. Traducerile valdenze ale Bibliei — Cu privire la 
descoperirile recente ale manuscriselor valdenze, vezi M. Esposito, 
„Sur quelques manuscrits de I»anciene literature des Vaudois du 
Piemont“, in Revue d»Historigue Ecclesiastique (Louvain, 1951), 
p. 130; F.Jostes, „Die Waldenserbibeln“, in Historisches Jahrbuch, 
1894; D. Lortsch, Historie de la Bible en France (Paris, 1910), 
cap.10. 

O scriere clasică, făcută de unul dintre „bărboşii“ valdenzi, Jean 
Leger, este Historie Generale des Elises Evangeliques des Vallees 
de Piemont (Leyden, 1669), care a fost scrisă în vremea marilor 
persecuții şi conţine informaţii de mâna întâi cu sublinieri. 

Pentru literatura textelor valdenze, vezi A. de Stefano, Civilta 
Medioevale (1944); and Riformatori ed eretici nel medioeve (Pa- 
lermo 1938); J.D. Bounous, The Waldensian Patois of Pramol (Na- 
shville, 1936); and A. Dondaine, Archivum Fratrum Praedicatorum 
(1946). 

Pentru istoria valdenzilor, unele dintre lucrările cele mai recente 
şi mai demne de încredere sunt: E. Comba, History of the Waldenses 
in Italy (vezi ediţia italiană publicată la Torre Pellice, 1934); E. Ge- 

bhart, Mystics and Heretics (Boston 1927); G. Gonnet, 1] Valdismo 
Medioevale, Prolegoment (Torre Pellice, 1935); şi Jalla, Histoire des 
Vaudois et leurs colonies (Torre Pellice, 1935). 

Pagina67. Sabatul printre Valdenzi — Sunt scriitori care au 
susţinut că valdenzii au făcut o practică generală din păzirea Saba- 
tului zilei a şaptea. Această concepţie a izvorât din surse care în 
originalul latin îi descriu pe valdenzi ca pe unii care păzeau dies do- 
minicalis, sau ziua Domnului (duminica), dar care printr-o practică 
ce-şi are originea în reformă cuvântul duminică a fost tradus prin 
„Sabat“. 

Dar există o dovadă istorică pentru păzirea Sabatului zilei a 
şaptea printre valdenzi. Un raport al Inchiziției în faţa căreia au fost 
aduşi unii valdenzi din Moravia, în mijlocul secolul XV, declară că 
printre valdenzi „nu puţini, desigur, sărbătoresc Sabatul împreună 
cu iudeii“. — Johann Joseph Ignaz von Dăllinger, Beitrage zur 
Sektengeschichte des Mittelalters (Rapoarte asupra istoriei sectelor 
din evul mediu), Miinchen 1890, ed. a 2-a p. 661. Nu poate fi nici 
o îndoială, desigur, că această sursă indică păzirea Sabatului zilei a 
şaptea. 

Pagina74. — Edictul împotriva Valdenzilor — O parte consi- 
derabilă a textului bulei papale emise de Inocenţiu VIII, în 1487, 
împotriva valdenzilor (originalul căreia se găseşte în Biblioteca Uni- 
versităţii din Cambridge) este redat într-o traducere engleză în John 
Dowling»s History of Romanism (1871), b. 6, cap.5, sec.62. 

Pagina82. — Wycliffe — Istoricul descoperă că numele lui 
Wycliffe are multe forme de pronunțare. Pentru o cercetare completă 
a acestora, vezi J. Dahmus, The Prosecution of John Wyclyffe (New 
Haven: Yale University Press, 1952), p. 7. 

Pagina83. — Infailibilitatea — vezi nota pentru p. 50. 

Pentru textul original al bulelor papale emise împotriva lui Wycli- 
ffe împreună cu traducerea engleză vezi J.Dahmus, The Prosecution 
of John Wycliffe (New Haven: Yale University Press, 1952), pp. 35- 
49, şi John Foxe, Acts and Monuments of the Church (London: Pratt 
Townsend. 1870), vol. 3, pp. 4-13. 

Pentru un sumar al acestor bule trimise arhiepiscopului de Can- 
terbury, Regelui Edward şi cancelarului Universităţii din Oxford, 
vezi Merle D»Aubign6, The History of the Reformation in the Si- 
xteenth Century (London: Blackie and Son, 1885); vol. 4 div. 7, 

p. 93; August Neander, General History of the Christian Church 
(Boston: Crocker and Brester, 1862), vol. 5, pp. 146-147; George 
Sargeant, History of the Christian Church (Dallas: Frederick Pu- 
blishing House, 1948). p. 323; Gotthard V. Lechler, John Wycliffe 
and His English Precursors (London: The Religius Tract Society, 
1878), pp. 162-164; Philip Schaff, History of the Christian Church 
(New York: Charles Scribner»s Sons, 1915), vol. 5, pt. 2, p. 317. 

Pagina101. — Conciliul din Constanţa — O sursă primară cu 
privire la Consiliul de la Constanţa este Richendal Ulrich, Das Con- 
cilium so zu Constanz gehalten ist worden (Augsburg, 1483, Incun.). 
Un studiu interesant, recent, al acestui text întemeiat pe „Aulendorf 
Codex“ se găseşte în Colecţia Spencer din Biblioteca publică din 
New York, editată de Karl Kup. Ultrich von Richental»s Chronicle 
of the Council of Constance (New York, 1936). Vezi şi H. Finke 
(ed.), Acta Concilii Constanciensis (1896), vol.I; Hefele, Concili- 
engeshichte (9 vol.), vol. 6, 7; L. Mirbt, Quellem zur Geschihte des 
Papsttums (1934); Milman, Latin Christianity, vol. 7, p. 426-524; 
Pastor, The History of the Popes (34 vols.), vol. 1, p. 194. 

Publicaţii mai recente despre Conciliu sunt K.Zâhringer, Das 
Kardinal, Kollegium auf dem Konstanzer Conzil (Münster, 1935); 
The F. Grogau, The Conciliar Theory as It Manifested Itself at the 
Council of Constance (Washington, 1949); Fred A. Kremple, Cul- 
tural Aspects of the Council of Constance and Basel (Ann Arbor, 
1955); John Patrick McGowan, D»Aily and the Council of Constance 
(Washington: Catholic University 1936). 

Pentru Jan Hus vezi John Hus, Letters, 1904; E.J. Kitts, Pope 
John XXIII, and Master John Hus (London, 1910); D.S. Schaff, John 
Hus (1915); Schwarze, John Hus (1915); and Mathew Spinka, John 
Hus and the Czech Reform (1941). 

Pagina237. lezuiţii — Pentru o declaraţie cu privire la originea, 
principiile şi ţelurile „Societăţii lui Isus“, aşa cum au fost sublini- 
ate de membrii acestui ordin, vezi o lucrare intitulată Concerning 
Jesuits, editată de Rev. John Gerard, S.J., şi publicată la Londra în 
anul 1902 de Societatea Adevărului Catolic. În această lucrare se 
spune: „Resortul întregii organizaţii a societăţii este un spirit de 
totală ascultare. Fiecare, scrie Sf.Ignaţiu, să fie convins că toţi aceia 
care trăiesc în ascultare ar trebui să se lase mişcaţi şi călăuziţi de 
providenţa divină prin superiorii lor, ca şi cum ar fi un trup mort 

care se lasă purtat oriunde şi să fie tratat oricum, sau ca toiagul unui 
bătrân de care se slujeşte şi care-l ţine în mână cum vrea“. 

„Această supunere absolută este înnobilată de motivul ei şi tre- 
buie să fie, continuă întemeietorul ... «promptă, cu bucurie şi stărui- 
toare ... ascultătorul religios împlineşte cu bucurie ceea ce i-au încre- 
dinţat superiorii lui pentru binele general, asigurat că prin aceasta el 
corespunde în adevăr voinţei divine»“. The Contess R. de Courson 
in Concerning Jesuits, Pagina. 6. 

Vezi şi L.E.Dupin, A.Compendious History of the Church, cent. 
16, cap. 33, (London, 1713, vol. 4, p. 132-135); Mosheim, Ecclesi- 
astical History, cent. 16, sec. 3, p. 1, cap.1, par.10 (inclusiv nota); 
The Encyclopedia Britanica ed. a 9-a), art. lezuiţii. C.Paroissen, The 
Principles of the Jesuits, Developed in a collection of Extracts From 
Their Own Authors (London, 1860 — an earlier edition appeared in 
1839); W.C.Cartwright, The Jesuits, Their Constitution and Teaching 
(London, 1876); E.L.Taunton, The History of the Jesuits in England, 
1580-1773 (London, 1901). 

Vezi şi H.Boemer, The Jesuits (traducere după The German, 
Philadelphia, Castle Press, 1928); E.Goetheim, Ignatius Loyola and 
the Gegenreformation (Halle, 1895); T.Campbell, The Jesuits, 1534- 
1921 (New York, 1922); E.L.Taunton, The History of the Jesuits in 
England, 1580-1773 (London, 1901). 

Pagina238. Inchiziția — Pentru punctul de vedere romano- 
catolic, vezi The Catholic Encyclopedia, vol. 8, art. „Inchiziția“ 
de Joseph Blötzer, p. 26; şi E.Vacandard, The Inquisition: A Critical 
and Historical Study of the Coercive Power of the Church (New 
York: Longmans, Green and Company, 1908). 

Pentru concepţia anglo-catolică vezi Hoffman Nickerson, The 
Inquisition: A Political and Military Study of Its Establishment. 
Pentru concepţia noncatolică vezi Philip Van Limborch, History of 
the Inquisition, Henry Charles Lea, A History of the Inquisition of 
the Middle Ages, 3 vol. A History of the Inquisition of Spain, 4 vols. 
şi The Inquisition in the Spanish Dependencies; şi H.S.Turberville. 
Medieval Heresy and the Inquisition (London: C.Lockwood şi Son, 
1920 — o concepţie intermediară). 

Pagina271. — Cauzele Revoluţiei Franceze — Cu privire la 
consecinţele îndepărtate ale lepădării Bibliei şi a religiei Bibliei 
de către poporul Franţei, vezi H.von Sybel, History of the French 

Revolution, b.5, cap.1, par., 3-7; Henry Thomas Buckle, History of 
Civilization in England, cap. 8, 12.14 (New York, 1895, vol.I, p. 
364-366, 369-371,437, 540, 541, 550), Blackwood»s Magazine, vol. 
34, nr.215 (November, 1833), p. 739; J.G.Lorimer, An Historical 
Sketch, of the Protestant Church in France, cap.8, par. 6.7. 

Pagina272. — Eforturi de a suprima şi de a distruge Biblia 
— Conciliul din Toulouse care s-a întrunit aproximativ pe vremea 
cruciadei împotriva albigenzilor a hotărât: „Interzicem posedarea 
de către laici a copiilor Vechiului şi Noului Testament ... le interzi- 
cem cu stricteţe să aibă cărțile de mai sus în dialectul local. Lorzii 
districtelor să caute cu grijă pe eretici în locuinţe, în colibe şi în 
păduri, chiar şi adăposturile lor subterane să fie distruse“ — Concil. 
Tolosanum, Pope Grigory IX, Anno, chr, 1229, Canons 14 and 2. 
Acest Conciliu s-a ţinut pe vremea cruciadei împotriva albigenzilor. 

„Această molimă (Biblia) a luat o aşa amploare, încât unii oa- 
meni şi-au rânduit preoţi dintre ei, şi chiar unii evangheliști care au 
denaturat şi au distrus adevărul Evangheliei şi au făcut evanghelii 
noi pentru scopurile lor ... (ei ştiu că) predicarea şi explicarea Bibliei 
este cu totul interzisă membrilor laici“ — Acts of Inquisition, Philip 
van Limborach, History of the Inquisition, cap.8. 

Conciliul din Tarragona, 1234, a hotărât ca „Nimeni să nu aibă 
cărţile Vechiul şi Noului Testament în limba romanică şi dacă cineva 
le are, trebuie să le predea episcopului local în termen de opt zile 
după promulgarea acestui decret, pentru a fi arse, fie că este cleric 
sau laic, altfel va fi suspectat până se va fi curăţit de orice bănuială“. 
— D.Lortsch, Histoire de la Bible en France, 1910, p. 14. 

La Conciliul din Constanţa în anul 1415, Wycliffe a fost con- 
damnat post-mortem de Arundel, arhiepiscopul de Canterbury, ca 
fiind „un ticălos otrăvit de erezia condamnabilă care a inventat o 
nouă traducere a Bibliei în limba lui maternă“. 

Opoziția Bisericii Romano-Catolice faţă de Biblie a continuat de- 
a lungul veacurilor şi a crescut în mod deosebit pe vremea înfiinţării 
Societăţii Biblice. La 8 December 1866, Papa Pius IX în enciclica 
lui Quanta cura, a publicat expunerea a optzeci de rătăciri sub 
zece titluri diferite. Sub titlul IV, găsim enumerate: „Socialism, 
comunism, societăţi clandestine, societăţi biblice ... ciume de acest 
fel trebuie distruse prin toate mijloacele posibile“. 

Pagina285. — Domnia teroarei — Pentru o introducere scurtă 
şi demnă de încredere în istoria Revoluției Franceze vezi L.Gershoy, 
The French Revolution (1932), G.Lefevre, The Coming of the French 
Revolution (Princeton, 1947); and H.von Sybel, History of the French 
Revolution (1869), 4 vols. 

Monitorul Oficial era ziarul guvernamental pe vremea revoluției 
şi era o sursă primară, conținând un raport autentic cu privire la 
hotărârile Adunărilor, textele complete ale documentelor etc. A fost 
retipărit. Vezi şi A.Aulard, Christianity and the French Revolution 
(London, 1927), în care raportul este continuat până în anul 1802 
— un studiu excelent; W.H.Jervis, The Gallican Church and the 
Revolution (London, 1882), o lucrare sub îngrijirea unui anglican, 
dar care manifestă preferința pentru catolicism. 

Cu privire la relaţia între biserică şi stat, în Franţa, în timpul 
Revoluţiei Franceze, vezi Henry H.Walsh, The Concordate of 1801; 
A study of Nationalism in Relation to Church and State (New York, 
1933); Charles Ledre, L»Eglise de France souls la Revolution (Paris, 
1949). 

Unele studii contemporane cu privire la însemnătatea religioasă 
a Revoluţiei aparţin următorilor: G.Chais de Sourcesol. Le Livre des 
Manifestes (Avignon 1800), în care autorul a încercat să acrediteze 
cauzele izbucnirii, precum şi însemnătatea ei religioasă etc.; James 
Bicheno, The The Signs of the Times (London, 1794); James Win- 
throp, A. Systematic Arrangement of Several Scripture Prophecies 
Relating to Antichrist, With Their Application to the Course of His- 
tory (Boston, 1795); şi Lathrop, The Prophecy of Daniel Relating to 
the Time of the End (Springfield, Massachusetts, 1811). 

Pentru starea bisericii în timpul Revoluţiei vezi W.M.Sloan, The 
French Revolution and Religious Reform (1901); P. F. La Gorce, 
Histoire Religieuse de la Revolution (Paris, 1909). 

Pentru legăturile cu papalitatea vezi G.Bourgin, La France et 
Rome de 1788-1797 (Paris, 1808), întemeiată pe colecţiile secrete ale 
Vaticanului; A.Latreille, L»Eglise Catholique et la Revolution (Paris, 
1950), îndeosebi interesează Pius VI şi criza religioasă, 1775-1799. 

Cu privire la protestanți în timpul Revoluţiei, vezi Pressenss€ 
(ed.) The Reign of Terror (Cincinnati, 1869). 

Pagina285. Masele Şi clasele privilegiate — Cu privire la con- 
diţiile sociale care predominau în Franţa înainte de perioada Revo- 

luţiei vezi H. von Holst, Lowell Lectures on the French Revolution, 
lecture 1; şi Taine, Ancien Regime, and A.Young, Travels în France. 

Pagina288. — Răzbunarea — Pentru alte amănunte cu privire 
la caracterul răzbunător al Revoluţiei Franceze vezi Thos, H.Gill, 
The Papal Drama, b.10; Edmond de Pressenss, The Church and the 
French Revolution, b.3, cap.1. 

Pagina289. — Atrocităţile domniei teroarei — - Vezi 
M.A.Thiers, History of the French Revolution, vol. 3, pp. 42-44, 
62-74, 106 (New York, 1890 tradusă de F.Shoberl); F.A.Mignet, His- 
tory of the French Revolution, cap. 9, par. 1 (Bohn, 1894); A.Alison, 
History of Europe, 1789-1815, vol. 1, cap. 14 (New York 1872, vol. 
1, pp. 293-312). 

Pagina292. Răspândirea Scripturilor — În anul 1804, după 
spusele lui Mr.William Canton de la Societatea Biblică pentru Bri- 
tania şi Străinătate, „toate Bibliile existente în lume sub formă de 
manuscrise sau tipărite, cuprinzând toate traducerile din toate ţă- 
rile, se ridicau la peste patru milioane... Diferitele limbi în care au 
fost scrise aceste patru milioane, care includ unele limbi dispărute, 
cum sunt cea moeso-gothică a lui Ulfilas şi cea anglo-saxonă a lui 
Beda, se apreciază ca ridicându-se la cincizeci“ — What Is the Bible 
Society? rev. Ed. 1904, 23. 

Societatea Biblică Americană a raportat o distribuire, între anii 
1816 şi 1955, de 481.149.365 de Biblii, Testamente şi părți din 
Testamente. La acestea se pot adăuga peste 600.000.000 de Biblii sau 
părți din Scriptură distribuite de Societatea Biblică pentru Britania 
şi Străinătate. Numai în anul 1955 Societatea Biblică Americană 
a distribuit în total 23.819.733 de Biblii, Testamente şi părți din 
Testamente în toată lumea. 

Scripturi, în întregime sau în parte, se tipăreau în December 
1955, în 1092 de limbi şi mereu se adaugă limbi noi. 

Pagina293. — Misiunile externe — Activitatea misionară în 
prima biserică creştină nu s-a înmulţit până în vremurile moderne. 
În jurul anului 1000, ea aproape murise şi a fost urmată de campa- 
niile militare ale cruciadelor. Epoca Reformei a fost martoră la o 
slabă lucrare misionară cu excepţia aceleia pe care o făceau iezuiţii 
la început. Mişcarea pietistă a produs câţiva misionari. Lucrarea 
Bisericii Morave din secolul XVIII a fost remarcabilă şi englezii au 
mai format unele societăţi misionare pentru lucrarea în America de 

Nord colonizată atunci. Dar marea reînviorare a activității misionare 
externe începe în jurul anului 1800, la „vremea sfârşitului“ (Daniel 
12, 4). În anul 1792 s-a întemeiat Societatea Misionară Baptistă, 
care l-a trimis pe Carey în India. În anul 1795 a fost organizată So- 
cietatea Misionară din Londra, şi în anul 1799, o altă societate care 
în anul 1812 a devenit Societatea Misionară Bisericească. La scurt 
timp după aceea a fost întemeiată Societatea Misionară Wesleyană. 
În Statele Unite s-a format, în anul 1812, Comitetul American al 
Împuterniciţilor pentru Misiunea Externă, iar Adoniram Judson a 
fost trimis în acelaşi an la Calcutta. El s-a stabilit în anul următor în 
Burma. În anul 1814 a luat ființă Uniunea Misionară Baptistă Ame- 
ricană. Comitetul Prezbiterian al Misiunilor Externe a luat ființă în 
anul 1837. 

„În anul 1800 ... majoritatea covârșitoare a creştinilor erau des- 
cendenți ai acelora care fuseseră câştigaţi înainte de anul 1500.... 
Acum, în secolul XIX, s-a produs o mare expansiune a creştinis- 
mului. Pentru început, nu s-a pătruns în prea multe continente sau 
tări mai însemnate ca în cele trei secole anterioare. Acest lucru ar fi 
fost imposibil, pentru că în toate țările mari de pe pământ, în afară 
de Australia, şi aproape printre toate popoarele mai numeroase din 
toate părțile cu o civilizaţie înaintată, creştinismul fusese introdus 
înainte de anul 1800. Ceea ce a avut loc acum a fost câştigarea de noi 
puncte de sprijin în regiunile şi printre popoarele la care se ajunsese 
deja o expansiune fără precedent atât în ţinuturile noi, cât şi a celor 
vechi; şi pătrunderea creştinismului în marea majoritate a acestor 
țări, insule, popoare şi triburi care fuseseră câştigate anterior. 

În secolul XIX răspândirea creştinismului s-a datorat în primul 
rând unei mari reînvieri a vieţii religioase, care îşi avea originea 
în imboldul creştin.... Niciodată, în timpuri asemănătoare, n-a dat 
naştere imboldul creştin la atâtea mişcări noi. Niciodată nu avu- 
sese un efect atât de mare asupra popoarelor Europei apusene. Din 
această vigoare abundentă a izvorât activitatea misionară, care în 
timpul secolului XIX a crescut atât de mult puterea numerică şi 
influenţa creştinătăţii.“ — Kenneth Scott Latourette, A History of 
the Expansion of Christianity, vol. IV, The Great Century A.D. 1800 
— A.D. 1914 (New York: Harper & Brothers, 1941), pp. 2-4. 

Pagina347. — Datele Profetice — După calculul iudaic, luna a 
cincea (Ab) din al şaptelea an al domniei lui Artaxerxe a fost de la 

23 July până la 21 August anul 457 î.Hr. După sosirea lui Ezra la 
Ierusalim, în toamna acestui an, a intrat în vigoare decretul împăra- 
tului. Pentru siguranţa datei de 457 î.Hr., ca fiind anul al şaptelea 
al lui Artaxerxe, vezi S.H.Horn and K.H.Wood, The Chronology of 
Ezra 7. (Washington, D.C.; Review and Herald Publishing Assn, 
1953); E.G.Kraeling, the Broklyn Museum Aramaic Papyri, New 
Haven of London, 1953, p. 191-193; The Seventh-day Adventist Bi- 
ble Commentary (Washington D.C.; Review and Herald Publishing 
Assn, 1954), vol. 3, p. 97-110. 

Pagina341. — Căderea Imperiului Otoman — Impactul turci- 
lor musulmani asupra Europei după căderea Constantinopolului, în 
anul 1453, a fost atât de dur precum fuseseră cuceririle catastrofale 
ale musulmanilor sarazini timp de un secol şi jumătate după moar- 
tea lui Mahomed, asupra Imperiului Roman de Răsărit. În perioada 
Reformei, Turcia constituia o ameninţare continuă la porțile răsă- 
ritene ale creştinătăţii europene; scrierile reformatorilor sunt pline 
de condamnare a puterii otomane. Atât scriitorii creştini, de la data 
de când au fost preocupaţi de rolul Turciei în evenimentele viitoare 
ale lumii, cât şi comentatorii profeţiei au văzut puterea turcească şi 
declinul ei prevăzut în Scriptură. 

Pentru ultimul capitol sub expresia: „ceasul, luna, ziua şi anul“ 
profetic, ca parte a trâmbiţei a şaptea. Josiah Litch a făcut o aplicaţie 
cu privire la timpul profetic, fixând încetarea independenţei Turciei 
în August 1840. Poziţia lui Litch poate fi găsită în lucrarea sa, 
The Probability of the Second Coming of Christ About A.D. 1843 
(publicată în June 1838), An Address to the Clergy (publicată în 
primăvara anului 1840; a doua ediţie, cu date istorice în sprijinul 
preciziei calculelor anterioare cu privire la perioada profetică ce 
se întinde până la căderea Imperiului Otoman, a fost publicată în 
anul 1841); şi un articol în The Signs of the Times and Expositor of 
Prophecy, 1 august 1840. Vezi şi articolul din The Signs of the Times 
and Expositor of Prophecy, 1 februarie 1841; şi J.N.Loughborough, 
The Great Advent Movement (1905 ed.), pp. 129-132. Cartea lui 
Uriah Smith, Thoughts on Daniel and the Revelation, rev. ed. of 
1944, discută calculul profetic al acestei profeţii la Pagina. 506-517. 

Pentru istoria de început a Imperiului Otoman şi declinul pu- 
terii turceşti vezi şi William Miller, The Ottoman Empire and 
Its Successors, 1801-1927 (Cambridge, England University Press, 

1936); George G.S.L.Eversley, The Turkish Empire From 1288 la 
1914 (London: T.Fisher Unwin, Ltd. ed. a 2-a, 1923); Joseph von 
Hammer-Purgstall, Geschichte des Osmannischen Reichs (Pesth: 
C.A.Hartleben, ed. 2-a, 1834-36), 4; vol. Herbert A.Gibbons, Fo- 
undation of the Ottoman Empire, 1300-1403 (Oxford; University 
Press, 1916); Arnold J.Toynbee and Kenneth B.Kirkwood, Turkey 
(London, 1926). 

Pagina347. — Ascunderea Bibliei de popor — Cu privire la 
atitudinea Bisericii Romano-Catolice faţă de răspândirea Bibliei în 
traducerile poporului printre laici, vezi The Catholic Encyclopedia, 
art. „Biblia“; şi G.P.Fisher, The Reformation, cap. 15, par. 16 (1873 
ed. 530-532); J.Cardinal Gibbons, The Faith of Our Fathers, cap.8 (a 
49-a ediţie, 1897), pp. 98-117; John Dowling, History of Romanism, 
b.7, cap.2, sec. 14; and b.9, cap.3, sec. 24-27 (1871 ed., 491-496, 621- 
625); L.F.Bungener, History of the Council of Trent, pp. 101-110 (a 
2-a ed. Edinburgh, 1853, tradusă de d.D.Scott); G.H.Putnam, Books 
and Their Makers During the Middle Ages, vol. 1, part.2, cap.2, par. 
49.54-56.Vezi şi William Muir, The Arrested Reformation (Morgan 
and Scott, 1912), pp. 37-43; Harold Grimm, The Reformation Era 
(Macmillan, 1954), p. 285. Index of Prohibited Books (Vatican Po- 
Iyglot Press, 1930), p. IX, X; Timothy Hurley, A. Commentary on 
the Present Index Legislation (New York: Benziger Brothers, 1908) 
p. 71; traducere din The Great Encyclical Letters of Leo XIII (New 
York: Benziger Brothers, 1903), p. 413. 

Cititorul va recunoaşte că textul acestui volum şi notele lui de 
„Apendice“ au fost scrise mai înainte de Conciliul Vatican II, cu 
politica lui schimbată cu privire la citirea Sfintelor Scripturi. 

Pagina 381. — Haine pentru înălţare — Povestea că adventiştii 
şi-au făcut haine cu care să se înalțe pentru „a întâmpina pe Domnul 
în văzduh“ a fost născocită de aceia care au dorit să aducă batjocură 
asupra predicării ad-vente. Ea a fost vehiculată atât de stăruitor, încât 
mulţi au crezut-o, dar o cerce-tare atentă i-a dovedit netemeinicia. 
Timp de mai mulți ani, s-a oferit o recom-pensă substanţială pentru 
acela care ar fi adus o dovadă că aşa ceva a avut loc vreodată, dar n-a 
fost produsă niciodată. Nici unul dintre aceia care au iubit venirea 
Mântuitorului n-a fost atât de necunoscător al învățăturilor Scripturii, 
încât să presupună că hainele pe care le puteau confecţiona ar fi fost 
trebuincioa-se pentru ocazia aceea. Singura haină de care sfinţii vor 

avea nevoie pentru a-L întâmpina pe Domnul este neprihănirea lui 
Hristos. Vezi Isaia 61, 10; Apocalipsa 19, 8. 

Pentru respingerea cu înţelepciune a legendei hainelor de înăl- 
tare, vezi Francis D.Nichol, Midnight Cry (Washington, D.C.; Re- 
view and Herald Publishing Assn, 1944) cap. 25-27 şi Appendices 
H., vezi şi LeRoy Edwin Froom, Prophetic Faith of Our Fathers 
(Washington, D.C.: Review and Herald Publishing Assn, 1954), vol. 
4, p. 822- 826. 

Pagina418. Cronologia profetică — Dr. George Bush, profesor 
de ebraică şi literatură orientală la Universitatea din New York, într-o 
scrisoare adresată lui William Miller şi publicată în Advent Herald 
and The Signs of the Times Reporter, Boston, March 6 and 13, 1844, 
a făcut o declaraţie importantă cu privire la acceptarea calculului 
său cu privire la timpurile profetice. Dr. Bush scria: 

„Niciodată nu vi se va reproşa, după părerea mea, nici dumne- 
avoastră şi nici prietenilor dumneavoastră, că aţi devotat prea mult 
timp şi atenţie studiului cronologiei profetice şi că aţi lucrat mult la 
determinarea datelor începutului şi încheierii acestor mari perioade. 
Dacă aceste perioade sunt date cu adevărat de către Duhul Sfânt în 
cărțile profetice, au fost date fără îndoială cu scopul de a fi studiate 
şi probabil, în cele din urmă, să fie înţelese pe deplin; şi nici un om 
care încearcă să facă lucrul acesta nu trebuie acuzat de nebunie plină 
de încumetare.... Luând o zi ca temei profetic pentru un an, cred că 
sunteţi susținut atât de exegeza sănătoasă, cât şi de numele mari ale 
lui Mede, Sir Isaac Newton, episcopul Newton, Kirby, Scott, Keith, 
Cât şi de o oaste întreagă de alţii care au ajuns de multă vreme, în 
principiu, la aceleaşi concluzii asupra acestei probleme. Toți sunt de 
acord că perioadele principale menţionate de Daniel şi de Ioan se în- 
cheie aproximativ în acest veac al lumii şi ar fi o logică ciudată aceea 
care ar încerca să vă convingă de erezie, susţinând, în fond, aceleaşi 
concepţii care se înalţă atât de proeminent în notițele acestor profeţi 
eminenţi. Rezultatele dumneavoastră în acest domeniu de cercetare 
nu mă şochează atât de mult, încât să afecteze vreun interes impor- 
tant cu privire la adevăr şi datorie. Greşeala dumneavoastră, pe cât 
înţeleg, se găseşte în alte direcţii decât în cronologia dumneavoastră. 
Aţi greşit cu totul în ceea ce priveşte natura evenimentelor care 
trebuie să aibă loc atunci când se încheie aceste perioade. Aceasta 
este faţa şi capul care suferă explicaţia dv.“ Vezi Le Roy Edwin 

Froom, Prophetic Faith of Our Fathers (Washington, D.C.: Review 
and Herald Publishing Assn, 1950), vol. 1, cap. 1. 2. 

Pagina458. — O solie întreită — Apocalipsa 14, 6.7 profeti- 
zează vestirea primei solii îngereşti. Apoi profetul continuă: „Apoi 
a urmat un alt înger zicând: «A căzut, a căzut Babilonul»... Şi a 

urmat al treilea înger.“ Cuvântul redat aici „a urmat“ înseamnă „a 
merge împreună“, „a veni după altul“, „a merge cu el“, vezi Henry 
George Liddeli and Robert Scott Greek English Lexicon (Oxford: 
Clarendon Press, 1940), vol. 1, p. 52. El mai înseamnă „a însoţi“. 
Vezi George Abbott-Smith, A.Manual Greek Lexicon of the New 
Testament (Edinburgh: T. and T.Clark, 1950), p. 17. Este acelaşi 
cuvânt folosit în Marcu 5, 24. „Isus a mers cu el; şi mult popor ÎL 
urma şi se înghesuia în jurul Lui.“ El mai este folosit şi de cei o 
sută patruzeci şi patru de mii de răscumpăraţi. — Apocalipsa 14, 4 
unde spune: „Aceştia urmează pe Miel oriunde merge El“. În am- 
bele locuri se vede că ideea intenţionată să fie transmisă este aceea 
de „„mergere împreună“ „în tovărăşie cu cineva“. Aşa găsim în 1 
Corinteni 10, 4, unde citim despre copiii lui Israel că „au băut din 
aceeaşi stâncă duhovnicească ce venea după ei“, cuvântul „venea“ 
este tra-ducerea aceluiaşi cuvânt grec, iar marginalele redau „a mers 
cu ei“. Din acestea înţelegem că ideea din Apocalipsa 14, 8.9 nu 
este aceea că al doilea şi al treilea înger au venit după primul, la un 
timp anumit, ci că au venit cu el. Cele trei solii nu sunt decât o solie 
întreită. Ele sunt trei numai în ordinea ridicării lor. Dar, după ce s-au 
ridicat, merg împreună şi sunt inseparabile. 

Pagina455. — Supremaţia episcopilor Romei — Pentru îm- 
prejurările deosebite referitoare la pretenţia de supremație din partea 
episcopilor din Roma, vezi Robert Francis Cardinal Bellarmine, 
Power of the Popes in Temporal Affairs (există o traducere engleză 
în Biblioteca Congresului din Washington D.C.);, Henry Edward 
Cardinal Manning, The Temporal Power of the Vicar of Jesus Christ 
(London: Burns and Lambert ed-a 1862); and James Cardinal Gib- 
bons, Faith of Our Fathers (Baltimore: John Murphy Co., ed. 1917), 
cap. 5. 9. 10012. Pentru autorii protestanți, vezi Trevor Gervase 
Jalland, The Church and the Papacy (London: Society for Promoting 
Christian Knowledge, 1944, a Bampton Lecture); and Richard Fre- 
derick Littledale, Petrine Claims (London: Society for Promoting 
Christian Knowledge, 1899). Pentru izvoarele din primele secole în 

favoarea teoriei petrine, vezi James T.Shotwell and Louise Ropes 
Loomis, The See of Petre (New York: Columbia University Press, 
1927). Pentru aşa-zisa „Donaţie a lui Constantin“ vezi Christopher 
B.Coleman, The Treatise of Lorenzo Valla on the Donation of Con- 
stantine (New York, 1914), care dă textul latin integral şi traducerea 
împreună cu critica totală a documentelor şi a tezelor lui. 

Pagina593. — Biserica din Etiopia Şi Sabatul — Până în anii 
din urmă, Biserica Coptă din Etiopia a păzit Sabatul zilei a şaptea. 
Etiopienii au păzit de asemenea duminica, prima zi a săptămânii, 
de-a lungul istoriei lor ca popor creştin. Aceste zile erau marcate de 
slujbe deosebite în biserici. Păzirea Sabatului zilei a şaptea a încetat 
în realitate în Etiopia de astăzi. Pentru rapoarte ale martorilor oculari 
privitor la zilele religioase în Etiopia, vezi Pero Gomes de Teixeira, 
The Discovery of Abyssinia by the Portughese în 1520 (tradus în 
Engleză la Londra: British Museum, 1938), p. 79; Father Francisco 
Alverez, Narrative of the Portuguese Embassy to Abyssinia During 
the Years 1520-1527, in the records of the Hakluyt Society (London, 
1881), vol. 64, p. 22-49; Michael Russell, Nubia and Abyssinia (qu- 
oting Father Lobo, Catholic missionary in Ethiopia in 1622) (New 
York: Harper & Brothers, 1837), p. 226-229; S.Giacomo Baratti, 
Late Travels Into the Remote Countries of Abyssinia (London: Ben- 
jamin Billingsley 1670), p. 134-137; Job Ludolphus, A.New History 
for Ethiopia (London: Smith, 1682), p. 234-357; Samuel Gobat, 
Journal of Three Years» Residence in Abyssinia (New York; ed. din 
1850), pp. 55-58, 83-98. Pentru alte lucrări cu privire la această 
întrebare vezi Peter Heylyn, History of the Sabbatrh,, ed 2, 1636, 
198-200; Arthur P. Stanley, Lectures on the History of the Eastern 
Church (New York; Charles Scribner»s Sons, 1882), lecture 1, par. 
1; C.F.Rey Romance of the Portuguese in Abyssinia (London: F.H. 
and G.Witherley, 1929), pp. 59, 253-297. 


